
Wéllenték keze 


na ERra 


SZEREPLŐK 


Remélem, nem lesz szükségük erre, de valahányszor úgy gondoltam, hogy 
elfelejthetnek egy szereplőt, beiktattam egy tapintatos emlékeztetőt. Tudom, 
hogy az olvasók olykor félretesznek egy könyvet, és akár egy hétig vagy 
még tovább sincs idejük olvasni — velem is megesik —, és ilyenkor bizony 
felejtenek. Itt van hát azoknak a szereplőknek a névsora, akik egynél 
többször jelennek meg a színen. Biztos, ami biztos. . . 

Barney, a fivére 

Alice, az anyja 

Malcolm Fife, inas 

Janet Fife, gazdasszony 

Eileen Fife, Malcolm és Janet lánya 

Tudor Mária, Anglia királynője 

Tudor Erzsébet, a féltestvére, a későbbi királynő 

Sir William Cecil, Erzsébet tanácsadója 

Sir Francis Walsingham, kémfőnök 


FRANCIAORSZÁG 
Palot család 

Sylvie Palot 

Giles, az apja 

Bernard Housse, ifjú udvaronc 

A Guise-házhoz kitalált szereplők 

Brocard és Rasteau, Gaston két orgyilkosa 

Véronigue de Guise 

Odette, Véronigue szobalánya 

Georges Biron, kém 


Valós történelmi szereplők: Guise-ház 
Francois, Guise hercege 


Henri, Francois fia 
Charles, Lotaringia bíborosa, Francois testvére 

Más valós történelmi szereplők 

II. Henrik, Franciaország királya 

Medici Katalin, Franciaország királynéja 

Henrik és Katalin gyermekei: II. Ferenc, Franciaország királya IX. Károly, 
Franciaország királya III. Henrik, Franciaország királya Margot, 
Navarra királynéja 

Stuart Mária, a skótok királynője 

SKÓCIA 

Valós történelmi szereplők 

James Stuart, Mária skót királynő törvénytelen féltestvére 

James Stuart, Mária skót királynő fia, később VI. Jakab néven Skócia és I. 

SPANYOLORSZÁG 
Cruz család 

Carlos Cruz 

Betsy néni 


Ruiz család 
Jerónima Ruiz 
Pedro, az apja 


Mások 

Romero főesperes 

Alonso atya, inkvizítor 

, Vaskezű"? Gómez kapitány 


HOLLANDIA 

Wolman család 

Jan Wolman, Edmund Willard unokatestvére 
Imke, a lánya 


Willemsen család 

Albert Willemsen 

Betje, Albert felesége 

Drike, a lányuk 

Evi, Albert megözvegyült húga 
Matthus, Evi fia 


MÁS NEMZETEK 
Ebrima Dabo, mandinka rabszolga 
Bella, hispaniolai rumfőző 


PROLÓGUS 


A kingsbridge-i székesegyház előtt akasztottuk fel, a szokott vesztőhelyen. 
Elvégre ha nem vagy képes megölni egy embert Isten színe előtt, akkor 
talán nem is kellene megölnöd. 

A békebíró hozta elő a Guildhall, a városháza pincebörtönéből. Jött 
hátrakötött kézzel, szálegyenesen, kihívó, rettenthetetlen arccal. 

A tömeg ordítva gúnyolta és átkozta. Mintha nem is látta volna őket. Ám 
engem észrevett. Találkozott a tekintetünk, és az a pillanatnyi összenézés 
hosszú volt, mint az élet. 

Én voltam a felelős a haláláért, és ezt ő is tudta. 

Évtizedekig vadásztam rá. Fel akarta robbantani országunk vezetőinek 
felét, köztük a királyi család nagyobb részét, egyetlen vérszomjasan barbár 
merénylettel — ha nem állítottam volna meg. 

Egész életem azzal telt, hogy ezeket a lehetséges gyilkosokat üldöztem. 
Sokukat ki is végezték — nem csupán felakasztották, de ki is belezték és fel 
is négyelték, hogy a leggonoszabb bűnözőknek fenntartott legszörnyűbb 
halállal haljanak. 

Igen, sokszor megtettem már: végignéztem emberek halálát abban a 
tudatban, hogy elsősorban miattam kapták meg igazságos és rettenetes 
büntetésüket. Megtettem a hazámért, amely drága nekem; az 
uralkodómért, akit szolgálok; és valami másért is, az elvért, a hitért, hogy 
az embernek joga van a maga módján elképzelni az Istent. 

Ő volt az utolsó a sokak közt, akiket a pokolra küldtem, de miatta kellett 
az elsőre gondolnom. . . 


I. RÉSZ 
1558 


Ned Willard hóviharban érkezett haza Kingsbridge-be. 

Egy antwerpeni szövettel és bordeaux-i borral megrakott, lassú dereglye 
fülkéjében hajózott árral fölfelé Combe Harbourból. Amikor úgy látta, 
hogy a bárka végre közeledik Kingsbridge-hez, szorosabban összefogta 
francia köpönyegét, a csuklyát a fülére húzta, kilépett a fedélzetre, és 
előrenézett. 

Csalódására csak a hóesést látta, pedig olyan honvágya volt, hogy az 
már szinte fájt. Reménykedve fúrta bele a tekintetét a hófúvásba, és egy 
idő múlva teljesült a kívánsága, mert a vihar csillapodni kezdett. Az égből 
előbukkant egy meglepően kék folt, a környező fák csúcsai fölött már 
látszott a székesegyház tornya teljes 123 méteres magasságában, mint azt a 
kingsbridge-i iskola összes diákjának megtanították. Ma hó lepte be a 
torony tetején a városra vigyázó kőangyal szárnyát, galambszürkéből 
ragyogó fehérre változtatva a tollak hegyét. Napfénykéve hullott a 
szoborra, és a hóról visszaverődve pillanatnyi nimbuszt font az angyal 
köré, azután a viharfelhők ismét összezárultak, és az őriző eltűnt Ned 
szeme elől. 

Egy darabig semmit sem látott a fákon kívül, de a képzelete megtelt 


emlékekkel. Egyévi távollét után mindjárt találkozik az anyjával. Nem 
mondja el neki, hogy mennyire hiányzott, mert férfiembernek tizennyolc 
évesen illik függetlennek és önállónak lennie. 

Bár leginkább Margery hiányzott. Katasztrofális időzítéssel alig pár 
héttel az előtt szeretett bele, hogy elindult volna Kingsbridge-ből Calais- 
ba, az angol fennhatóság alatti kikötővárosba Franciaország északi partján, 
ahol egy évet kellett töltenie. Gyermekkora óta ismerte és kedvelte Sir 
Reginald Fitzgerald cserfes, okos lányát. Amikor Margery felcseperedett, 
pajkossága olyan újfajta varázzsal gazdagodott, hogy a fiúnak, miközben 
bámulta a templomban, nehéz lett lélegeznie, és kiszáradt a szája. Nem 
volt mersze továbbmenni a bámulásnál, mert a lány három évvel fiatalabb 
volt nála, de Margerynek nem voltak efféle gátlásai. A kingsbridge-i 
temetőben váltották az első csókot, annak a Philip perjelnek a sírköve 
mögé bújva, aki négyszáz éve felépíttette a katedrálist. Hosszú, 
szenvedélyes csókjukban nem volt semmi gyermekes. Utána Margery 
fölnevetett és elfutott. 

De másnap ismét megcsókolta a fiút. Ned franciaországi utazásának 
előestéjén megvallották egymásnak szerelmüket. 

Az első néhány hétben szerelmes leveleket váltottak. A szüleiknek nem 
beszéltek érzéseikről — túlságosan korai lett volna —, így nem írhattak 
nyíltan, Ned azonban beavatta a bátyját, Barney-t, és ő lett a közvetítő. 
Csakhogy Barney elment Kingsbridge-ből Sevillába. Margerynek is volt 
egy bátyja, Rollo, de a lány nem bízott meg benne annyira, ahogy Ned a 
testvérében, és a levelezés véget ért. 

Ned érzésein az sem változtatott, hogy megszakadt az összeköttetés. 
Tudta, hogyan vélekednek az emberek az ifjú szerelemről, folyamatos 
önvizsgálatot tartott, várva, hogy változzanak az érzelmei, de hiába várta. 
Alig pár hete tartózkodott Calais-ban, amikor Thérése, az unokatestvére a 
tudtára adta, hogy egyszerűen imádja, és ezt bármivel hajlandó bizonyítani, 
ám a fiút nem hozta kísértésbe. Ez őt magát is meglepte némileg, mert 


korábban egy lehetőséget sem hagyott ki, ha megcsókolhatott egy csinos, 
bögyös leányt. 

Most más zavarta. Mivel visszautasította Thérése-t, bizonyosra vette, 
hogy érzelmei változatlanok maradnak a távolléte alatt, de nem tudta, mi 
történik, ha megpillantja a lányt. Vajon a hús-vér Margery még mindig 
olyan elbűvölő, mint az emlékeiben? Kibírja szerelme az újabb 
találkozást? 

És mi van Margeryvel? Egy év hosszú idő egy tizennégy éves lánynál — 
illetve most már tizenöt, de akkor is. Talán megfakultak az érzései, miután 
abbamaradt a levelezés. Talán valaki mással is csókolózhatott Philip perjel 
síremléke mögött. Borzasztó csalódás lenne, ha a lány elhidegült volna 
tőle. De még ha szereti is, felér-e a valódi Ned az emlékek 
aranyzománcával? 

A hóvihar ismét enyhült, Ned láthatta, hogy a bárka éppen Kingsbridge 
nyugati elővárosai között halad. A két parton csupa olyan műhely 
sorakozott, amelyek sok vizet használnak: festödék, ványolók, papírkészítő 
műhelyek, vágószékek. 

Elöl feltűnt a Bélpoklos-sziget. A név a régi időkből maradt: 
évszázadok óta nem éltek már itt leprások. A sziget innenső végén állt 
Caris ispotálya, amelyet az az apáca alapított, aki megmentette a várost a 
fekete haláltól. Ahogy a bárka közelebb ért, Ned láthatta az ispotály 
mögött Merthin hídjának kecses, kettős ívét, amely a szigetet kötötte össze 
az északi és a déli parttal. Caris és Merthin szerelme a városi 
legendáriumhoz tartozott, nemzedékek óta szállt szájról szájra telente a 
tűzhelyek mellett. 

A bárka besiklott egy horgonyzóhelyre a zsúfolt vízparton. A város nem 
sokat változott egy év alatt, Ned úgy vélte, hogy azért, mert a Kingsbridge- 
hez hasonló helyek csak lassan változnak: a székesegyházakat, hidakat és 
ispotályokat maradandónak építették. 

Iszákját a vállára kanyarította, és átvette a dereglye kapitányától 


egyetlen másik poggyászát, egy kicsiny deszkaládát, amelybe ruhákat, egy 
pár pisztolyt és néhány könyvet csomagolt. Felkapta a ládát, elbúcsúzott, 
kilépett a mólóra. 

A kőből épült, nagy raktárházhoz indult, amely a családi vállalkozás 
központja volt a rakparton, de alig néhány lépést tett meg, amikor rászólt 
egy ismerős skót hang: 

— Nocsak, a Ned! Isten hozott! 

Janet Fife volt az, a gazdasszonyuk. Ned szélesen elmosolyodott, örült 
Janetnek. 

— Ippeg halat vásáltam anyád estebédjéhez — mondta a gazdasszony. 
Olyan sovány volt, mintha pálcikákból rakták volna össze, de szeretett 
etetni másokat. — Te is kapol belőle. — Szeretettel nézett végig a fiún. — 
Megváltoztál — mondta. — Az orcád vékonyabb, de a vállad szélesebb. Jól 
tartott Blanche nénéd? 

— Igen, de Dick bácsi befogott követ lapátolni. 

— Nem tudósnak való munka! 

— Nem bántam. 

Janet fölemelte a hangját. 

— Malcolm, Malcolm, nézzed, ki van itt! 

Malcolm a gazdasszony férje és a Willard család inasa volt. Sántikálva 
közeledett a rakparton: évekkel korábban, amikor még fiatal és 
tapasztalatlan volt, megrúgta egy ló. Melegen kezet rázott Neddel, és azt 
mondta: 

— Az öreg Makk meghótt. 

-— A bátyám kedvenc lova volt. — Ned visszafojtotta a mosolyát: 
mennyire rávall Malcolmra, hogy előbb számol be az állatokról, mint az 
emberekről! — Anyám jól van? 

— Kicsattan az egészségtől, istennek hála! — felelte Malcolm. — 
Akárcsak a bátyád, már amikor utoljára hallottunk felőle — nem valami 
híres levélíró, és egy-két hónap, hogy a levél megérkezzen 


Spanyolországból. Hadd segítsek a cipelésben, Ned úrfi. 

Ned nem akart azonnal hazatérni. Más terve volt. 

— Elvinnéd a ládámat a házhoz? — kérte Malcolmot. A pillanat ihletében 
még egy fedőtörténetet is kieszelt. — Mondd meg nekik, hogy elmentem a 
székesegyházba, hálát adni, amiért baj nélkül utazhattam, de utána azonnal 
jövök. 

— Jól van. 

Malcolm elsántikált, Ned lassabban követte, élvezte az ismerős épületek 
látványát, amelyek között felnőtt. A hó még mindig szállingózott. A tetők 
fehérek voltak, de a forgalmas utcákon latyakká taposták az emberek és a 
kordék. Ned elhagyta a hírhedt Fehér Ló kocsmát, ahol szombat este 
szokás volt verekedni, és fölfelé indult a főutcán a katedrálishoz. Elment a 
püspöki palota mellett, egy nosztalgikus pillanatra megállt az iskolánál. A 
keskeny, csúcsíves ablakon belátott a lámpával megvilágított 
könyvespolcokra. Itt tanult olvasni és számolni, megtanulta, mikor 
küzdjön, és mikor fusson, és hogyan tűrje sírás nélkül, amikor elverik 
nyírfavesszővel. 

A katedrális déli oldalán állt az apátság. VIII. Henrik alatt feloszlatták a 
szerzetesrendeket, a kingsbridge-i rendház elszomorítóan leromlott, a tetők 
lyukasak voltak, a falak megroggyantak, az ablakokon bokrok néztek ki. 
Az apátsághoz tartozó épületeknek a jelenlegi polgármester, Margery apja, 
Sir Reginald Fitzgerald volt a tulajdonosa, de ő semmit nem kezdett velük. 

Szerencsére a székesegyházat gondosan karbantartották, büszke és erős 
volt, mint mindig, az eleven város kőbe zárt jelképe. Ned belépett a 
hatalmas nyugati ajtón a főhajóba. Meg akarta köszönni istennek, hogy 
épségben hazaért, mert akkor igazsággá változtathatja a hazugságot, 
amelyet Malcolmnak mondott. 

A templom, mint mindig, legalább annyira volt az üzlet, mint az 
istentisztelet helye: Murdo fráter tálcáról kínálta üvegcsékben a szavatoltan 
palesztinai földet; egy ember, akit Ned nem ismert, forró követ árult 


kézmelegítőnek, pennyért darabját; Puss Lovejoy vörös ruhában, dideregve 
árulta, amit szokott. 

Ned felnézett a mennyezet bordáira, amelyek olyanok voltak, mintha 
nagy embertömeg tárná ki karjait az ég felé. Valahányszor belépett ide, 
mindig eszébe jutottak azok a férfiak és asszonyok, akik a templomot 
építették. Sokukról megemlékezett Timothy könyve, a rendház története, 
amelyet az iskolában tanultak: Építő Tomról és mostohafiáról, Jackről; 
Philip perjelről; Merthin Fitzgeraldról, aki a híd mellett a középső tornyot 
is építette; meg a többiekről, a kőbányászokról, a  malterhordó 
asszonyokról, ácsokról és üvegesekről, közemberekről, akik csináltak 
valami rendkívülit: felülemelkedtek szerény sorukon, hogy megalkossák az 
örök szépséget. 

Egy percig térdelt az oltár előtt. Egy szerencsés utazást meg kell 
köszönni. Még azon a rövid úton is Franciaországtól Angliáig bajba 
kerülhetnek hajók, és emberek halhatnak meg. 

De nem időzött tovább. A következő megálló Margeryék háza lesz. 

A főtér északi oldalán, szemben a püspöki palotával állt a Harang 
fogadó, amely mellett új házat húztak fel. A föld valamikor az apátságé 
volt, amiből Ned sejtette, hogy Margery apja építkezik. Tekintélyes háznak 
ígérkezett: zárt erkélyeivel, számos kéményével ez lesz Kingsbridge 
legpompásabb épülete. 

Ment tovább a főutcán az általútig. Margeryék jelenlegi otthona az 
egyik sarkon állt, a városházától induló utcával szemközt. Noha nem volt 
olyan lenyűgöző, mint amilyenre az újat tervezték, a hatalmas, 
gerendavázas épület így is egy teljes hektárt foglalt el Kingsbridge 
legértékesebb földjéből. 

Ned megállt a küszöbön. Egy éve várta ezt a pillanatot, de most, hogy 
itt volt, a szíve eltelt szorongással. 

Kopogtatott. 

A Naomi nevű, koros szolgáló nyitott ajtót, és betessékelte a tágas 


hallba. Naomi egész életében ismerte Nedet, de most feszélyezettnek 
tűnt, mintha holmi gyanús idegen állított volna be hozzájuk; amikor 
Margery után érdeklődött, Naomi azt felelte, mindjárt megkeresi. 

Ned a kandalló fölött lógó festményt nézte, amely Krisztust ábrázolta a 
kereszten. Kingsbridge-ben kétféle festmény létezett: a bibliai jelenetek és 
a nemesek hivatalos arcképei. Odaát ugyancsak meglepte, hogy a gazdag 
francia házaknál Venushoz és Bacchushoz hasonló pogány isteneket láthat 
meseerdőkben, lecsúszni vágyó leplekbe öltözve. 

Ám itt volt valami szokatlan. A Golgotával átellenes falon Kingsbridge 
térképe függött. Ned még sosem látott ilyesmit, és érdeklődve 
tanulmányozta. Tisztán látszott, hogyan osztja négy részre a várost az 
észak-déli főutca és a kelet-nyugati irányú általút. A délkeleti részbe esett a 
katedrális és a korábbi apátság; a délnyugatiba a bűzlő iparnegyed. A 
mappán feltüntették az összes templomot és néhány házat is, köztük 
Fitzgeraldékét és Willardékét. A várost keletről a folyó határolta, egészen 
addig, ahol elkanyarodott. Valaha délről is a folyó jelentette a határt, de 
mostanra, hála Merthin hídjának, Kingsbridge átlépett a vízen, és nagy 
elővárosa volt a túlsó parton. 

Mennyire jellemző Margery szüleire ez a két kép, gondolta Ned: az 
apja, a politikus akaszthatta föl a térképet; az anyja, a buzgó katolikus, a 
Golgotát. 

Nem Margery jött be a hallba, hanem a bátyja, Rollo. Jóképű, fekete 
hajú fiatalember volt, magasabb is Nednél. Együtt jártak iskolába, de 
sosem barátkoztak, mert Rollo négy évvel idősebb volt. Az iskola 
legokosabb diákjának számított, ezért megbízták a fiatalabbak oktatásával, 
Ned azonban nem volt hajlandó tanárnak tekinteni, és sosem ismerte el a 
tekintélyét. És ha ez nem lett volna elég, hamarosan kiderült, hogy Ned 
legalább olyan értelmes, mint Rollo. Veszekedtek és verekedtek is, amíg 
Rollo el nem utazott, hogy az oxfordi Kingsbridge College-ban tanuljon 
tovább. 


Ned igyekezett palástolni ellenszenvét és titkolni bosszúságát. 

— Láttam az építkezést a Harang mellett — mondta udvariasan. — 
Apádnak lesz új háza? 

— Igen. Ez a hely elég ódivatú. 

— Jól mehet az üzlet Combe Harbourban. — Sir Reginald volt az öbölbeli 
vámhivatal főnöke. Jövedelmező állás volt, Tudor Mária a koronázása után 
ezzel hálálta meg Sir Reginald támogatását. 

— Szóval visszajöttél Calais-ból. Milyen volt? — kérdezte Rollo. 

— Sokat tanultam. Az apám építtetett ott egy mólót és egy raktárházat, 
amelyet Dick nagybátyám igazgat. — Ned apja tíz éve halt meg, azóta az 
anyja vezette az üzletet. — Angol vasércet, ónt és ólmot szállítunk Combe 
Harbourból Calais-ba, ahol eladjuk egész Európának. — Calais volt 
Willardék családi vállalkozásának talpköve. 

— Hogyan hatott rá a háború? — Anglia háborúban állt Franciaországgal, 
és Rollo aggodalma ordítóan álságos volt. Igazából örült, hogy a Willard 
család vagyona veszélyben forog. 

Ned mutatta, hogy félvállról veszi a dolgot. 

— Calais védelme megfelelő — mondta eltúlzott önbizalommal. — Erődök 
veszik körül, amelyek azóta védelmezik, hogy kétszáz éve Anglia része 
lett. — Elfogyott a türelme. — Margery itthon van? 

— Van rá okod, hogy találkozz vele? 

Ez goromba kérdés volt, de Ned úgy tett, mintha nem venné észre. 
Kinyitotta az iszákját. 

— Ajándékot hoztam neki Franciaországból — válaszolta. Előhúzott egy vég 
gondosan összehajtogatott, levendulaszínű, csillámló selymet. 

— Nem akar találkozni veled. 

Ned elkomorodott. Ez meg micsoda? 

— Hát én meg biztos vagyok benne, hogy igen. 

— El nem képzelhetem, miért. 

Ned gondosan megválogatta a szavait. 


— Csodálom a húgodat, Rollo, és azt hiszem, ő is kedvel engem. 

— Rá fogsz jönni, hogy távollétedben megváltoztak a dolgok, ifjú Ned — 
felelte leereszkedően Rollo. 

Ned nem vette komolyan. Ez csak Rollo sunyi rosszindulata. 

— Akkor is kérlek, hogy szólj neki. 

Rollo elmosolyodott, ami aggasztotta Nedet, mert ugyanígy mosolygott, 
amikor engedélyt kapott, hogy megpálcázza valamelyik kisebbet az 
iskolában. 

— Margery gyűrűs menyasszony — mondta. 

— Micsoda? — Ned szeme tágra nyílt a fájdalmas megdöbbenéstől. 
Mintha hátulról vágták volna fejbe egy bunkóval. Nem tudta, mire 
számíthat, de erre álmában sem gondolt. 

Rollo csak mosolygott rendületlenül. 

Ned kibökte az elsőt, ami az eszébe jutott. 

— Kihez megy hozzá? 

— Shiring viscountjához. 

— Barthoz? — Ez hihetetlen volt. A megye összes ifjai közül a nehézfejű, 
humortalan Bart Shiring volt az utolsó, aki meghódíthatta Margery szívét. 
A kilátás, hogy egy napon Shiring grófja lesz, talán sok lánynak elegendő, 
de Margerynek nem, ez biztos! 

Illetve egy éve még biztos lehetett. 

— Ezt te találtad ki? — kérdezte. 

Azonnal rájött, hogy balgaságot kérdezett. Rollo lehet alattomos és 
rosszindulatú, de ostoba aligha: nem eszel ki egy ilyen mesét, mert félne, 
hogy balgának látszana, amikor kiderül az igazság. 

Rollo vállat vont. 

— Vízkeresztkor jelentik be az eljegyzést a gróf lakomáján. 

De hiszen holnap van vízkereszt! Ha Shiring grófja lakomát ad, 
bizonyára Ned családját is meghívták. Ezért ő is hallhatja a bejelentést, 
amennyiben Rollo igazat beszél. 


— Szereti? — robbant ki belőle. 

Rollo nem számított erre a kérdésre, és most ő lepődött meg. 

— Nem értem, miért kellene ezt megbeszélnem veled. 

A köntörfalazásból Ned gyanította, hogy a válasz nemleges. 

— Miért sunyítasz? 

Rollo megsértődött. 

— Jobb, ha mész, mielőtt arra kényszerülök, hogy elpáholjalak, mint 
régen. 

Ned fölállt. 

— Már nem vagyunk az iskolában — mondta. — Esetleg elcsodálkozhatsz 
azon, hogy ki páhol el kit. — Szívesen nekiment volna Rollónak, és éppen 
elég dühös volt ahhoz, hogy ne érdekelje, ki győz. 

De Rollo óvatos volt. Az ajtóhoz ment, kitárta. 

— Isten áldjon — mondta. 

Ned habozott. Nem akart távozni anélkül, hogy látta volna Margeryt. 
Ha tudja, melyik a szobája, talán felszalad a lépcsőn. Viszont bután vette 
volna ki magát, ha a hálószobák ajtóit nyitogatja a más házában. 

Fogta a selymet, visszatette az iszákjába. 

— Nem ez az utolsó szavam — mondta. — Nem tarthatod örökké bezárva. 
Beszélni fogok vele. 

Rollo elengedte a füle mellett, amit Ned mondott, és csak ácsorgott 
türelmesen. 

Ned tenyere viszketett, de nagy erőfeszítéssel visszaparancsolta a 
pofozkodhatnékját; most már férfiak, ő pedig nem kezdhet el verekedni 
ilyen csekély provokációra. Úgy érezte, sarokba szorították. Egy hosszú 
pillanatig habozott. Nem tudta, mit tegyen. 

Így hát kiment. 

— Ne siess vissza — szólt utána Rollo. 

Ned legyalogolta a főutcán azt a csekély távolságot, amely még 
hátravolt a szülőházáig. 


A Willard-ház a főutcán állt, szemben a katedrális nyugati 
homlokzatával. Az évek során minden rendszer nélkül bővítették, és 
mostanra több ezer négyzetméteren burjánzott szét. Mindazonáltal 
kényelmes volt, vaskos kandallókkal, kedélyes eszem-iszomokhoz. való, 
tágas ebédlővel, jófajta, pehelypaplanos ágyakkal. Itt lakott Alice Willard, a 
két fia, és Anyó, Ned megboldogult apjának az anyja. 

Ned az utcára néző fogadószobában találta az anyját, amelyet Alice 
irodának használt, ha nem a vízparti raktárházban tartózkodott. Alice 
felugrott az íróasztaltól, átölelte és megcsókolta a fiát. Ned rögtön látta, 
hogy az elmúlt egy évben megtestesedett, ám ezt nem közölte vele. 

Körülnézett. A szoba nem változott. Itt volt anyjának kedvenc 
festménye Krisztusról és a házasságtörő asszonyról, akit az álszent 
farizeusok meg akarnak kövezni. Alice szívesen idézte Jézust: , Az vesse 
rá az első követ, aki bűntelen közületek." Elég buja kép volt, mert a 
parázna melle kilátszott, ami színes álmokat küldött valamikor a serdülő 
Nednek. 

Kinézett a nappali ablakából a piactérre és a nagyszerű templom 
elegáns homlokzatára, amelyet csúcsíves ablakok és árkádok hosszú sorai 
tagoltak. A székesegyház végigkísérte az életét; csak az ég lett fölötte más 
minden évszakban, ami valamilyen érthetetlen okból mélységes 
megnyugvással töltötte el a fiút. Emberek születnek és meghalnak, városok 
fölemelkednek és lehanyatlanak, háborúk elkezdődnek és véget érnek, de a 
kingsbridge-i székesegyház itt fog állni az Ítélet Napján is. 

— Szóval elmentél a templomba, hogy hálát adj — mondta Alice. — Derék 
fiú vagy. 

Az anyját nem ámíthatta. 

— Fitzgeraldéknál is jártam. — Észrevette Alice arcán a röpke csalódást, 
ezért hozzátette: — Remélem, nem haragszol, hogy először oda mentem. 

— Egy kicsit — ismerte el az anyja. — Holott emlékeznem kellett volna, 
milyen az, amikor az ember ifjú és szerelmes. 


Negyvennyolc éves volt. Edmund halála után mindenki azt mondta, 
hogy ismét férjhez kellene mennie, és a kis Ned, aki akkor nyolcesztendős 
volt, megrémült, hogy kap egy kegyetlen mostohaapát. Ám az anyja immár 
tíz éve élt özvegyi sorban, és Ned sejtette, hogy ez így is marad. 

- Hallom Rollótól, hogy Margery hozzámegy Bart Shiringhez — 
mondta. 

— Ó, egek. Ettől féltem. Szegény Ned. Úgy sajnállak. 

— Milyen jogon szabja meg az apja, hogy kihez menjen? 

— Az apák elvárják az engedelmességet. Az apádnak és nekem nem 
kellett emiatt aggódnunk. Sosem volt lányom... aki életben maradt volna. 

Ned ezt is tudta. Az anyja két lányt szült Barney előtt. A fiú látta a két 
apró sírkövet a temetőben, a kingsbridge-i székesegyház északi oldalán. 

— Egy asszonynak szeretnie kell a férjét — vitatkozott. — Te nem 
kényszerítetted volna a lányodat, hogy egy ilyen Bart-féle baromhoz 
menjen. 

— Valóban nem. 

— Mi bajuk ezeknek? 

— Sir Reginald hisz a rangban és a tekintélyben. Polgármesterként úgy 
gondolja, a városatyák dolga, hogy döntéseket hozzanak, aztán 
kikényszerítsék a végrehajtásukat. Amikor apád volt a polgármester, azt 
mondta, az elöljáróknak azzal kell irányítaniuk a várost, hogy szolgálják. 

-— Ez csak két különböző vélemény ugyanarról a dologról! — 
türelmetlenkedett a fiú. 

— Nem - felelte Alice. — Ez két világ. 


- Nem megyek Bart Shiringhez! — mondta Margery Fitzgerald az 
anyjának. 

Izgatott és dühös volt. Tizenkét hónapja várta, hogy Ned visszatérjen, 
mindennap gondolt rá, vágyott fanyar mosolya, aranybarna szeme után, 
most pedig a szolgáktól kellett megtudnia, hogy Ned itt van Kingsbridge- 


ben, el is jött hozzájuk, de neki nem szóltak, és a fiú már el is ment! 
Annyira haragudott a családjára, amiért becsapták, hogy sírt mérgében. 

— Nem arra kértelek, hogy ma menj hozzá Shiring viscounthoz — 
mondta Lady Jane. — Csak eredj, és társalogj vele. 

Margery szobájában voltak. Az egyik sarokban prie-dieu, azaz 
imazsámoly állt, ahova a lány napjában kétszer letérdelt, felnézett a falon 
lógó feszületre, és elefántcsontból faragott rózsafüzérjén számolta az 
imákat. Ezt leszámítva a szobában világias jómódra vallott a pehely 
derékaljjal megvetett mennyezetes ágy, a színpompás függönyök, a nagy, 
faragott tölgyfa láda Margery számos ruhájának, és a falon az erdei 
jelenetet ábrázoló kárpit. 

Ez a szoba sok veszekedést látott az évek során a lány és az anyja 
között. Ám Margery mostanra nővé érett: alacsonysága és karcsúsága 
ellenére máris meghaladta pöttöm, indulatos anyját, és úgy vélte, nem 
szükségszerű, hogy a disputák örökké Lady Jane diadalával és az ő 
megaláztatásával végződjenek. 

— Minek? Azért van itt, hogy udvaroljon. Ha beszélek vele, még azt 
hiszi, bátorítom. Azután még dühösebb lesz, mihelyt rájön az igazságra — 
mondta. 

— Udvarias azért még lehetsz! 

Margery nem akart Bartról beszélni. 

— Miért nem szóltál, hogy Ned itt volt? — kérdezte. — Ez nem volt 
tisztességes! 

— Nem tudtam róla, csak amikor már elment! Rollo találkozott vele. 

— Rollo azt csinálja, amit ti akartok! 

— A gyermekeknek azt kell tenniük, amit a szülő akar — felelte az anyja. 
— Ismered a parancsolatot: Tiszteld atyádat és anyádat. Ez a kötelességed 
Isten iránt. 

Margery fiatal életének ez volt az örök konfliktusa. Tudta, hogy Isten 
engedelmességet vár el tőle, de neki akaratos, lázongó természete volt — 


gyakran a fejére is olvasták —, és rendkívül nehéznek találta a szófogadást. 
Bár ha figyelmeztették, mindig elnyomta a természetét, és simulékonyan 
viselkedett, mert Isten akarata a legfontosabb. 

— Bocsánatot kérek, anyám — mondta. 

— Eredj, beszélj Barttal — utasította Lady Jane. 

— Igenis. 

— Csak előbb fésülködj meg, drágám. 

Margeryben még egyszer fellángolt a dac. 

- A hajamnak semmi baja! — Kiment, mielőtt az anyja tovább 
kárpálhatott volna. 

Bart a hallban tartózkodott, és új, sárga nadrágot viselt. Éppen az egyik 
kutyát bosszantotta: sonkával kínálta, majd az utolsó pillanatban elkapta 
előle. 

Lady Jane ugyancsak lejött a lépcsőn Margery után. 

— Vezesd Lord Shiringet a könyvtárba, mutasd meg a könyveket. 

— Nem is szeret olvasni — dünnyögte a lány. 

— Margery! 

— Szeretném látni a könyveket — mondta Bart. 

Margery vállat vont. 

— Hát akkor gyere. — Átment a szomszéd szobába. Nyitva hagyta az 
ajtót, de az anyja nem jött utánuk. 

Apja könyvei három polcot töltöttek meg. 

— Istenemre, ugyancsak sok könyvetek van! — kiáltotta Bart. — Az 
embernek rámegy az egész élete, amíg mindet végigolvassa. 

Ötven-egynéhány kötet sorakozott a polcokon, ami jelentős vagyonra 
utalt. Ennél többet legfeljebb az egyetemeken vagy a székesegyházak 
könyvtáraiban látni. Még latin és francia nyelvűek is voltak köztük. 

Margery erőltette a házikisasszonyi nyájasságot. Levett egy angol 
nyelvű könyvet. 

— Az élvezetek édene — mondta. — Ez érdekelhet. 


Bart kéjes vigyorral közelebb húzódott. 

— Az élvezet valóban édeni. — Láthatólag roppant elégedett volt a saját 
humorával. 

A lány hátrább lépett. 

— Ez egy hosszú allegória egy lovag oktatásáról. 

— Aha. — Bart rögtön elvesztette érdeklődését a könyv iránt. Végignézett 
a polcon, kihúzta A főzés művészetét. — Ez már fontos — mondta. — Egy 
asszonynak gondoskodnia kell róla, hogy a férje jókat ehessen, nem 
gondolod? 

— Természetesen. — Margery törte a fejét, hogy miről cseveghetnének. 
Mi érdekli Bartot? Talán a háború. — Az emberek a királynőt hibáztatják a 
franciaországi háború miatt. 

— Miért, az ő hibája? 

- Azt mondják, hogy itt tulajdonképpen Spanyolország és 
Franciaország hadakozik az itáliai birtokokért, amikhez Angliának semmi 
köze, csak azért keveredtünk bele, mert a mi Mária királynőnknek Spanyol 
Fülöp a férje, ezért őt kell támogatni. 

Bart bólintott. 

— Az asszony pedig mindenben követi az ő férjét. 

— A lányoknak épp ezért kell nagyon meggondolniuk, kit válasszanak. — 
Bart nem fogta fel az epés megjegyzést. Margery folytatta: — Némelyek 
szerint királynőnknek nem kellett volna hozzámennie egy idegen 
uralkodóhoz. 

Bart unta a témát. 

— Nem illendő politikáról beszélnünk. Az asszonyoknak a férjükre kell 
hagyniuk az efféle dolgokat. 

— Az asszonyoknak olyan sok kötelességük van a férjükkel szemben — 
felelte Margery, pedig tudta, hogy Bartról lepereg a gúnyolódása. — 
Főzünk nekik, engedelmeskedünk nekik, rájuk hagyjuk a politikát... 
Örülök, hogy nincs férjem, így egyszerűbb az élet. 


— De hát minden asszonynak szüksége van egy férfira. 

— Beszéljünk valami másról! 

— Komolyan gondolom. — Behunyta a szemét, összpontosított, azután 
elhadarta a bemagolt szöveget. — Te vagy a legszebb lány a világon, és én 
szeretlek. Légy a feleségem. 

— Nem! — vágta rá Margery. 

Bart elhűlt. Nem tudta, mit feleljen. Nyilvánvalóan arra készítették fel, 
hogy épp az ellenkezőjét fogja hallani. Rövid szünet után ismét 
megszólalt: 

— De hát az én feleségem egy napon grófné lesz! 

— Akkor olyan lányt kell elvenned, akinek ez a szíve vágya. 

— Miért, neked nem? 

— Nem! — Margery nem akart nyers lenni, de nem volt könnyű, mert 
Bart nem értette a csiszolt beszédet. — Bart, te erős vagy és szemrevaló, 
bizonyosan bátor is, de én sosem tudnálak szeretni. — Ned jutott az eszébe: 
az ő társaságában sosem kellett azon rágódnia, hogy miről beszéljenek. — 
Olyan emberhez megyek, aki okos, figyelmes, és a feleségében többet lát, 
mint a legmagasabb állású cselédjét. — Tessék, gondolta, ezt még Bart is 
képes felfogni. 

Az ifjú meglepő gyorsasággal áthidalta a kettejük közötti távolságot, és 
megragadta Margery karját. Erős volt a marka. 

— Az asszonyok szeretik, ha parancsolnak nekik — mondta. 

— Ezt ki mondta neked? Hidd el, én biztos nem! — Margery igyekezett 
elhúzódni, de nem bírt. 

Bart magához rántotta, és megcsókolta. 

Egy másik napon Margery talán elfordította volna az arcát. Hiszen ez 
lett volna a legegyszerűbb. De még mindig szomorú és keserű volt, mert 
elkerülte Nedet, és még mindig arról ábrándozott, mi lett volna, ha mégis 
találkoznak: hogyan csókolta volna meg, hogyan cirógatta volna a fiú 
haját, hogyan húzta volna közelebb magához. A képzelt Ned olyan erős 


volt, hogy undorítónak találta Bart ölelését. Ettől annyira elvesztette a 
fejét, hogy gondolkodás nélkül és teljes erejéből beletérdelt a viscount 
ágyékába. 

Bart felordított kínjában és megdöbbenésében. Kétrét görnyedt, 
nyöszörgött a kíntól, szorosan behunyta a szemét, és két kézzel szorongatta 
az ágyékát. 

Margery az ajtóhoz futott, de mielőtt odaért volna, belépett az anyja, aki 
nyilvánvalóan hallgatózott. 

Lady Jane az udvarlóra nézett, és azonnal megértette, mi történt. 

— Oktalan gyermek! — mondta Margerynek. 

— Nem megyek hozzá egy ilyen dúvadhoz! — kiáltotta Margery. 

Most bejött az apja. Magas, fekete hajú ember volt, Rollóra hasonlított, 
de a fiától eltérően olyan szeplős volt, mint a szárcsatojás. 

— Ahhoz mész, akit apád választ — mondta fagyosan. 

A vészjósló kijelentés megrémítette Margeryt. Kezdte sejteni, hogy 
alábecsülte szülei elszántságát. Hiba volt, hogy engedett a 
méltatlankodásának. Igyekezett lecsillapodni és logikusan gondolkodni. 

Még mindig izzó haraggal, de sokkal fegyelmezettebben válaszolt: 

— Nem vagyok hercegnő! Mi köznemesek vagyunk, nem arisztokraták. 
A házasságom nem politikai szövetség. Egy kereskedő lánya vagyok. A mi 
fajtánkban nincs dinasztikus házasság. 

Sir Reginald olyan dühös lett, hogy kivörösödött a szeplői alatt. 

— Én lovag vagyok! 

— De nem gróf! 

— Annak a Ralph Fitzgeraldnak a leszármazottja vagyok, aki kétszáz éve 
Shiring grófja volt, akárcsak most Bart! Ralph Fitzgerald Sir Gerald fia és 
a hídépítő Merthin testvére volt. Ereimben az angol nemesség vére folyik! 

Margery . elszörnyedve jött rá, hogy nem csupán apja 
hajthatatlanságával, de családi önérzetével is szembekerült. Nem tudta, 
hogyan győzhetné le egyszerre a kettőt. Abban az egyben volt biztos, hogy 


nem szabad gyengeséget mutatnia. 

Barthoz fordult. Csak nem akar elvenni egy fanyalgó arát? 

— Sajnálom, Lord Shiring, de nekem Ned Willard lesz a férjem. 

Sir Reginald megdöbbent. 

— Azt már nem, a szent keresztre! 

— Szeretem Ned Willardot. 

— Túl fiatal vagy ahhoz, hogy bárkibe szerelmes légy. A Willardok 
különben is gyakorlatilag protestánsok! 

— Ugyanúgy eljárnak a misére, mint mindenki! 

— Az mindegy, Shiring viscounthoz fogsz férjhez menni. 

— Nem fogok - felelte halkan, elszántan a lány. 

Bart magához tért. 

— Tudtam, hogy baj lesz vele — motyogta. 

— Csak erős kézre van szüksége — mondta Sir Reginald. 

— Korbácsra. Arra van szüksége. 

Erre már Lady Jane is közbeszólt: 

— Gondolkodj, Margery! Egy napon grófné leszel, a fiad pedig gróf! 

— Benneteket csak ez érdekel, igaz? — kérdezte Margery. Hallotta, 
hogyan élesedik a hangja dacos kiáltássá, de nem bírta leállítani magát. — 
Azt akarjátok, hogy az unokátok főrend legyen! — Látta az arcukon, hogy 
telibe talált. Megvetően folytatta: — Én meg nem leszek tenyészkanca, csak 
azért, mert ti azzal áltatjátok magatokat, hogy mágnások vagytok! 

Ahogy kimondta, rögtön rájött, hogy túl messzire ment. A 
legérzékenyebb pontján sértette meg az apját. 

Sir Reginald lecsatolta a derékszíját. 

Margery rémülten hátrált, de nem jutott az íróasztalnál tovább. Sir 
Reginald a bal kezével megmarkolta a lánya tarkóját. Margery látta, hogy 
a szíj végét rézzel verték ki, és felsikoltott félelmében. 

Sir Reginald az asztalra döntötte. Margery kétségbeesetten vonaglott, de 
az apja olyan erős volt, hogy simán lefogta. 


Hallotta, amint az anyja azt mondja: 

— Kérlek, Lord Shiring, távozz! — Ettől még jobban megrémült. 

Ajtó csapódott. A szíj süvítve szelte a levegőt, és lecsapott Margery 
combjának hátuljára. A ruha túl vékony volt, hogy megvédje. Ismét 
sikoltott, ezúttal fájdalmában. A szíj lecsapott másodszor, majd 
harmadszor. 

Ekkor megszólalt az anyja. 

— Azt hiszem, ennyi elég, Reginald! 

— Ha kíméled botodat, gyűlölöd fiadat — felelt az apja a gyászosan 
ismerős szentenciával. Ez komor családi szólásmondás volt, mert a 
gyerekek kivételével mindenki hitt abban, hogy a verés jót tesz a 
fiatalságnak. 

- A Biblia másképp mondja — vitatkozott Lady Jane. ,A ki 
megtartóztatja az ő vesszejét, gyűlöli az ő fiát; a ki pedig szereti azt, 
megkeresi őt fenyítékkel." És ez a fiúkra vonatkozik, nem a lányokra. 

Sir Reginald egy másik verssel vágott vissza. 

— De az is példabeszéd, hogy: , Ne vond el a gyermektől a fenyítéket!" 
Nem igaz? 

- De ő már nem gyermek. Mellesleg mindketten tudjuk, hogy 
Margerynél nem működik az efféle bánásmód. A fenyítéstől csak még 
makacsabb lesz. 

— Akkor hát mit javasolsz? 

— Bízd rám. Beszélek vele, amikor lecsillapodik. 

— Jól van — bólintott Sir Reginald. Margery azt hitte, nincs több 
büntetés; ám ekkor a derékszíj ismét füttyentett, és belemart már amúgy is 
fájó lábába, ő pedig ismét sikoltott. De rögtön utána Sir Reginald csizmás 
lába kidübörgött a szobából, és ezzel csakugyan befejeződött a fenyítés. 


kk 


Ned biztosra vette, hogy találkozik Margeryvel Swithin gróf lakomáján. A 
szülei nem hagyhatják otthon. Az olyan lenne, mintha bejelentenék, hogy 
valami baj van. Mindenki arról pusmogna, miért nem jött el Margery. 

A földúton keményre fagytak a kerékvágások, Ned lova óvatosan szedte 
a lábát a csalós terepen. A ló teste fölmelegítette az ifjúét, de a keze és a 
lába megdermedt a hidegtől. Mellette az anyja, Alice lovagolt egy széles 
hátú kancán. 

Shiring gróf otthona, a New Castle húsz kilométerre volt Kingsbridge- 
től. A kurta téli napnak csaknem a fele eltelt az utazással, és Ned 
türelmetlenkedett. Találkoznia kellett Margeryvel, nemcsak azért, mert 
vágyott a látására, de azért is, mert rá kellett jönnie, mi az ördög folyik itt. 

A távolban felbukkant New Castle. Százötven éve csakugyan új volt. A 
gróf mostanában építtetett házat a középkori erőd romjain. A megmaradt 
bástyafalakra, amelyek ugyanolyan szürke kőből készültek, mint a 
kingsbridge-i székesegyház, a fagyos köd fűzött pántlikát és virágfüzért. 
Ahogy közelebb értek, Ned meghallotta az ünnepség lármáját: hangos 
üdvözléseket, nevetést és egy vidéki bandát, mély dobszót, vidám hegedűt, 
dudák sivítását, amely ropogó tüzekkel, forró étellel és pezsdítő itókával 
kecsegtetett. 

Ned ügetésre gyorsított. Alig várta, hogy megérkezzenek, és véget érjen 
ez a bizonytalanság. Szereti Margery Bart Shiringet, azért megy hozzá 
feleségül? 

Az út egyenesen a kapuhoz vezetett. A várfalon peckes varjak 
lépkedtek, és rosszindulatúan károgtak a látogatókra. A felvonóhíd régen 
eltűnt, a várárkot feltöltötték, de az őrházon még megvoltak a keskeny 
lőrések. Ned belovagolt a lármás udvarra, amely zsúfolásig megtelt fényes 
öltözetű vendégekkel, lovakkal, szekerekkel és lázasan futkosó, grófi 
cselédekkel. Rábízta a lovát egy istállófiúra, és csatlakozott a ház felé 
vonuló tömeghez. 

Nem látta Margeryt. 


Az udvar túlsó végében állt a divatos, téglafalú palota, melyet 
egybeépítettek a régi várból itt maradt kápolnával és a serfőzdével. Ned 
csak egyszer járt itt a négy év alatt, amióta felépült, és most ismét 
megcsodálta a hatalmas ablakokat és az összetett kémények sorait. 
Pompásabb volt a leggazdagabb kingsbridge-i polgárok otthonainál, a 
legnagyobb ház, amit Ned valaha látott. Londonban lehettek nagyobbak, 
de ott még sose járt. 

Swithin gróf szerencséje lehanyatlott VIII. Henrik alatt, mert ellenezte, 
hogy a király szakítson a pápával; csillaga akkor kezdett ismét emelkedni, 
amióta a vakbuzgó katolikus Tudor Mária lépett a trónra. Swithin újra az 
udvar kegyeltje, gazdag és hatalmas úr lett, ami fényűző lakomát ígért. 

Ned belépett egy emeletnyi magas, óriási csarnokba, amely még télvíz 
idején is világos volt, hála a hatalmas ablakoknak. A falakat fényes tölgyfa 
táblákkal burkolták, és vadászjeleneteket ábrázoló kárpitokkal borították. 
A terem két végében fahasábok pattogtak két irdatlan kandallóban. A 
három fal hosszat végigfutó galérián vérpezsdítően játszottak a 
muzsikusok, akiket Ned az útról is hallott. Magasan fönt a negyedik falon 
függött Swithin gróf apjának képe, aki a hatalmat jelképező pálcát tartotta 
a kezében. 

Voltak vendégek, akik nyolcas körökben ropták a szilaj táncot; egy 
darabig kézen fogva pörögtek, azután megálltak és előre-hátra 
szökdécseltek. Mások csoportokba verődve társalogtak emelt hangon, 
hogy túlkiáltsák a zenészeket és a táncosok dobogását. Ned elvett egy forró 
almaborral teli fakupát, és körülnézett. 

A táncosoktól távolabb húzódott a hajótulajdonos Philbert Cobley és 
családja, valamennyien szürkében és feketében. A  kingsbridge-i 
protestánsok féllegális felekezetéről mindenki tudta, hogy van, az is 
sejtették, kik tartoznak hozzá, de a létezését nem ismerték el nyíltan. Kissé 
emlékeztetnek azoknak a férfiaknak a félig titkos társaságára, akik más 
férfiakat szeretnek, gondolta Ned. A protestánsok nem hirdették hitüket, 


mert akkor kínzással kényszerítették volna őket hittagadásra, és máglyára 
vetették volna, aki erre nem hajlandó. Ha valaki a hitüket firtatta, nem 
adtak egyenes választ. Eljártak a misére, engedelmeskedve a törvény 
parancsának, de minden lehetőséget megragadtak, hogy ostorozzák a trágár 
nótákat, a kivágott női ruhát és a részeges papokat. Unalmas ruhát viselni 
pedig nem volt tilos. 

Ned csaknem mindenkit ismert a teremben. A fiatalabb vendégek azok 
a fiúk voltak, akikkel együtt járt a kingsbridge-i iskolába, és ezeknek a 
lányoknak a haját rángatta meg a vasárnapi mise után. Hasonlóan ismerős 
volt a helyi notabilitások idősebb nemzedéke, mert gyakran megfordultak 
az anyja házában. 

Miközben kereste Margeryt, megakadt a szeme egy idegenen. Hosszú 
orrú férfi volt, a harmincas évei vége felé járt, barna haja már gyérült, 
szakállát a most divatozó hegyes formára nyíratta. Alacsony, szikár alakját 
egyszerű, de nagyon drága, sötétvörös köpeny takarta. Swithin gróffal és 
Sir Reginald Fitzgeralddal beszélgetett. Nedet meglepte a két helyi uraság 
viselkedése. Láthatóan nem kedvelték az előkelő látogatót — Reginald 
keresztbe fonta a karját, hátrafeszítette a vállát, Swithin terpeszben állt, 
csípőre tette a kezét —, mégis erősen figyeltek rá. 

A zenészek lendületesen befejeztek egy számot. A viszonylagos 
csöndben Ned megszólította Philbert Cobley fiát, a kövér, sápadt, kerek 
arcú Danielt, aki néhány évvel volt idősebb nála. 

— Ez meg ki? — mutatott a vörös köpenyes idegenre. 

— Sir William Cecil. Erzsébet hercegnő birtokainak intézője. 

Tudor Erzsébet a királynő féltestvére volt. 

— Már hallottam Cecilről — mondta Ned. — Nem volt államminiszter egy 
darabig? 

— De bizony. 

Ned akkor még túl kicsi volt ahhoz, hogy érdekelje a politika, de 
emlékezett rá, hogy az anyja csodálattal emlegette Cecil nevét. Cecil nem 


volt eléggé katolikus Tudor Mária ízlésének, és nem sokkal azután, hogy 
trónra került, útilaput kötött a miniszter talpára. Cecil ezért vállalta el 
Erzsébet pénzügyeinek kevésbé látványos intézését. 

De mit keres itt? 

Anyja tudni akar majd Cecilről. Egy látogató híreket jelent, és Alice 
megszállottja volt a híreknek. Mindig ezt tanította a fiainak, hogy az 
információ gazdaggá teheti az embert, vagy megmentheti a 
tönkremenéstől. De amikor keresgélni kezdte az anyját, észrevette 
Margeryt, és azonnal megfeledkezett William Cecilről. 

Megdöbbentette Margery külseje. Mintha öt évvel lett volna idősebb, 
nem pedig eggyel. Fürtös, világosbarna haját bonyolult frizurába tűzték fel, 
és hetyke tollal díszített férfikalapot biggyesztettek a fejére. A nyakát övező 
kicsiny, fehér fodor mintha megvilágította volna az arcát. Alacsony volt, de 
nem sovány, és kék bársonyruhájának divatosan merev fűzője sem rejthette 
el gyönyörűséges gömbölyűségeit. Az arca ugyanolyan mozgékony maradt. 
Mosolygott, felvonta a szemöldökét, vonásain meglepetés, értetlenség, gúny 
és öröm váltogatta egymást, és Ned ugyanúgy bámulta, mint régen. Pár 
pillanatig mintha senki más nem tartózkodott volna a teremben. 

Ahogy magához tért révületéből, nyomakodni kezdett a lány felé. 

Margery látta, hogy jön, és felragyogott. Ned szíve szárnyra kelt. Ám a 
lány arca máris változott, kikeleti időnél sebesebben; felhőként vette körül 
az aggodalom. Amikor a fiú közelebb ért, a lány szeme tágra nyílt a 
félelemtől, és mintha kérlelte volna, hogy távozzon, de Ned nem törődött 
vele. Beszélniük kell. 

Szóra nyitotta a száját, de a lány megelőzte. 

— Kövess, amikor Szarvasvadászatot játszanak — mondta halkan. — Most 
hallgass! 

A  Szarvasvadászat  bújócskaféle, amelyet fiatalok játszanak 
ünnepnapokon. Ned vére forrt a kilátástól. De mégsem akart elmenni úgy, 
hogy legalább néhány választ ne kapjon. 


— Szereted Bart Shiringet? — kérdezte. 

— Dehogy! Most pedig menj — később beszélünk. 

Ned borzongott az izgalomtól, de még nem végzett. 

— Hozzámész? 

— Nem, amíg elég szusz marad bennem, hogy elküldjem a pokolba. 
Ned elmosolyodott. 

— Jól van, most már lehetek türelmes. 

Boldogan elsétált. 


Rollo riadtan figyelte, ahogy a húga szót vált Ned Willarddal. Nem tartott 
sokáig, de látnivalóan komoly volt. Rollo aggódott. Előző nap a 
könyvtárajtó előtt hallgatózott, amikor Margeryt megverte az apjuk, és 
egyetértett az anyjával abban, hogy a büntetés csak még makacsabbá teszi 
a lányt. 

Nem akarta, hogy a húga hozzámenjen Nedhez, akit sohasem szívelt, de 
ez még semmi volt ahhoz képest, hogy a Willardok hajlottak a 
protestantizmusra. Edmund Willard majdhogynem örült, amikor Henrik 
király szembefordult a katolikus egyházzal. Akkor sem jött zavarba, 
amikor Mária királynő visszaterelte a nyájat az akolba, de Rollót ez is 
sértette. Nem bírta az olyanokat, akik félvállról veszik a hitet. 
Mindenkinek fejet kell hajtania az egyház előtt. 

Csaknem ugyanilyen fontos, hogy egy házasság Ned Willarddal nem 
növelné a Fitzgeraldok tekintélyét: pusztán szövetséget jelentene két 
virágzó  kereskedőcsalád között. Ezzel szemben Bart Shiringgel 
bekerülnének a főnemességbe. Rollo számára a Fitzgerald család 
tekintélyénél csak Isten akarata volt fontosabb. 

Véget ért a tánc, a gróf személyzete előhozta az asztallapokat meg a 
kecskelábakat, és felállították őket T alakban. Miután ez megvolt, 


kezdődött a terítés. Elég hanyagul dolgoznak, állapította meg Rollo; csak 
úgy összevissza csapkodják a cserépkupákat és a kenyereket a fehér 
abroszra. Nyilván azért, mert nincs asszony a háznál, aki irányítson: a 
grófné két éve halt meg, és Swithin még nem nősült újra. 

Odajött egy szolga. 

— Apád kéret, Fitzgerald úrfi. A gróf a nappalijában vár. 

Egy kisebb helyiségbe vezette Rollót, amelyben volt egy íróasztal és 
egy főkönyveknek való polc. Swithin gróf nyilvánvalóan innen intézte 
gazdasági ügyeit. 

A gróf egy öblös karosszékben ült, amely csaknem akkora volt, mint 
egy trón. Magas és jóképű volt, akárcsak Bart, noha a bőséges eszem- 
iszom éveiben elterebélyesedett a dereka és megrezesedett az orra. Négy 
éve a bal keze majdnem minden ujját otthagyta a Hartley Woodt-i csatában. 
Meg sem kísérelte dugdosni a hiányosságát, sőt, büszke volt sebeire. 

Rollo apja, a szikár, szeplős Sir Reginald olyan volt Swithin oldalán, 
mint párduc a medve mellett. 

Ugyancsak jelen volt Bart Shiring, és Rollo megrökönyödésére Alice és 
Ned Willard is a helyiségben tartózkodott. 

William Cecil alacsony zsámolyon ült a hat helybélivel átellenben. 
Rollónak az ültetés jelképes volta ellenére is úgy rémlett, hogy Cecil 
irányítja a tárgyalást. 

— Ugye nem baj, ha a fiam is csatlakozik hozzánk? — kérdezte Reginald. 
— Az Oxfordi Egyetemre járt, és jogot tanult a londoni Inns of Courtban.!£ 

— Örülök, hogy az ifjabb nemzedék is itt van — felelte barátságosan 
Cecil. —Magam is elviszem a fiamat a tárgyalásokra, jóllehet csak tizenhat 
éves. Minél korábban kezdik, annál gyorsabban tanulnak. 

Rollo megnézte magának Cecilt. Látta, hogy három szemölcs van a 
jobb arcán, és barna szakálla már őszül. Már húsz-egynéhány évesen nagy 
hatalmú udvaronc volt VI. Edward uralma alatt, és noha még most sem 
múlt negyven, olyan magabiztos bölcsességet árasztott, ami a sokkal 


idősebb emberek sajátja. 

Swithin gróf türelmetlenül fészkelődött. 

— Száz vendégem van a csarnokban, Sir William. Talán elmondhatnád, 
mi olyan fontos, hogy elszólítasz miatta a saját lakomámról. 

— Máris, nagyuram -— felelte Cecil. — A királynő nem terhes. 

Rollo felmordult meglepetésében és elszörnyedésében. 

Mária királynő és Fülöp király kétségbeesetten szerettek volna 
örökösöket birtokaik, Anglia és Spanyolország trónjára. Ám ritkán voltak 
együtt, olyan sok munkát adott nekik egymástól távol eső királyságaik 
kormányzása. Ezért mindkét ország ujjongott, amikor Mária bejelentette, 
hogy márciusra várja a gyermekét. Nyilvánvalóan valami baj történt. 

— Korábban is megtörtént — mondta komoran Sir Reginald, Rollo apja. 

Cecil bólintott. 

— Ez már a második álterhessége. 

Swithin elhűlt. 

— Álterhesség? — kérdezte. — Ezt hogy érted? 

— Nem volt vetélés — felelte ünnepélyesen Cecil. 

— Annyira vágyik gyermekre, hogy meggyőzi magát a terhességről, 
jóllehet nem az — magyarázta Reginald. 

— Értem — bólintott Swithin. — Asszonyi oktalanság. 

Alice Willard megvetően felhorkant. Swithin ügyet sem vetett rá. 

— Most azzal nézünk szembe, hogy királynőnk valószínűleg sohase ad 
életet gyermeknek — mondta Cecil. 

Rollo agyában végigfutottak a lehetséges következmények. A vakbuzgó 
katolikus Mária királynő és az ugyanolyan bigott spanyol király régen várt 
gyermeke, aki szigorú katolikus nevelést kapott volna, uralkodása idején a 
Fitzgeraldékéhoz hasonló családokat halmozta volna el a kegyeivel. 
Azonban ha Mária utód nélkül hal meg, akkor minden megtörténhet. 

Rollo feltételezte, hogy Cecil ezt rég levezette magában. 

— Az átmenet két uralkodó között veszélyes időszak minden országban 


— mondta Sir William. 

Rollo " leküzdötte ágaskodó félelmét. Anglia visszatérhet a 
protestantizmushoz — akkor pedig megsemmisülhet minden, amit a 
Fitzgerald család elért öt év alatt. 

— Vérontástól mentes, sima átmenetet óhajtok — folytatta higgadtan 
Cecil. — Azért vagyok itt, hogy beszéljek a vidék három legnagyobb 
hatalmasságával: a grófság urával, Kingsbridge polgármesterével és a 
város első kereskedőjével — és a segítségeteket kérjem. 

Megtévesztően hasonlított a hangja egy körültekintően tervezgető, 
lelkiismeretes szolgáéra, de Rollo már látta, hogy veszélyes rebellissel áll 
szemben. 

— Na és hogyan segíthetnénk? — kérdezte Swithin. 

— Ígérjétek meg, hogy támogatjátok úrnőmet, Erzsébetet. 

— Szerinted ő a trónörökös? — kérdezte kihívóan Swithin. 

— VIII. Henriknek három gyermeke maradt — szögezte le tudálékosan 
Cecil a nyilvánvaló tényt. — A fia, VI. Edward, a gyermek király 
meghalt, mielőtt örököst nemzett volna, így idősebb lánya, Tudor 
Mária lett a királynő. A logikát nem lehet megkerülni. Ha Mária 
királynő gyermektelenül hal meg, úgy, mint Edward király, az örökösök 
sorában egyértelműen az első az ifjabbik leány, Tudor Erzsébet. 

Rollo úgy döntött, ideje megszólalnia. Ezt a veszedelmes ostobaságot 
nem hagyhatja szó nélkül, és ő az egyetlen ügyvéd a szobában. Igyekezett 
olyan halkan és észszerűen beszélni, mint Cecil, de akárhogy erőlködött, 
nem szűrhette ki a hangjából a riadalmat. 

— Erzsébet törvénytelen! — mondta. — Henrik nem élt törvényes 
házasságban a lánya anyjával. Válását az első feleségétől a pápa sosem 
hagyta jóvá. 

— Fattyúk nem örökölhetnek vagyont vagy címet, ezt mindenki tudja — 
tette hozzá Swithin. 

Rollo megrándult. Erzsébetet fattyúnak nevezni a kancellárja előtt 


szükségtelen gorombaság. Sajnos Swithin közismerten modortalan. Rollo 
meggondolatlanságnak tartotta, hogy kötözködik a higgadt Cecillel. Lehet, 
hogy most kegyvesztett, de még mindig áradt belőle a csendes tekintély. 

Cecil nem reagált a bárdolatlanságra. 

- A válást jóváhagyta az angol parlament —-— felelte udvarias 
hajthatatlansággal. 

— Úgy hallom, hajlik a protestantizmusra — mondta Swithin. 

Ez a lényeg, gondolta Rollo. 

Cecil elmosolyodott. 

— Sokszor mondta nekem, hogy ha királynő lesz, arra törekszik majd, 
hogy uralma alatt egyetlen angol se fizessen az életével a hitéért. 

— Ez jó jel — mondta Ned Willard. — Senki sem akar több tűzhalált látni. 

Jellemző a Willardokra, gondolta Rollo: mindennél fontosabb nekik a 
nyugodt élet. 

Swithin grófot ugyancsak felbosszantotta a kertelés. 

— Katolikus vagy református? — kérdezte. — Vagy egyik, vagy másik. 

— Éppen ellenkezőleg — felelte Cecil. — Az ő hite a türelem. 

Swithin felháborodott. 

— Türelem? — morogta megvetően. — Az eretnekséggel szemben? A 
káromlással szemben? Az istentelenséggel szemben? 

Rollo jogosnak tartotta Swithin dühét, de az indulat nem helyettesíti a 
törvényes érveket. A katolikus egyháznak megvolt a saját választottja 
Anglia trónjára. 

— A világ szemében a trón jogos örököse a másik Mária, a skótok 
királynője. 

— Bizonyosan nem — vitatkozott Cecil, aki láthatólag számított erre az 
érvre. — Stuart Mária csupán VIII. Henrik unokatestvérének lánya, de 
Tudor Erzsébet a lánya. 

— A törvénytelen lánya. 

Ismét közbeszólt Ned Willard. 


— Láttam Stuart Máriát, amikor Párizsban jártam — mondta. — Nem 
beszéltem vele, de a Louvre-palota egyik külső termében tartózkodtam, 
amikor arra haladt. Magas és gyönyörű. 

— Mi köze ennek bármihez? — türelmetlenkedett Rollo. 

Ned nem engedte lehurrogni magát. 

— Tizenöt esztendős. — Keményen nézett Rollóra. — Ugyanannyi idős, 
mint a húgod, Margery. 

— Az nem lényeges. . . 

Ned fölemelte a hangját, túlkiáltva a közbeszólást. 

— Egyesek szerint egy tizenöt éves lány túl fiatal ahhoz, hogy férjet 
válasszon, az uralkodásról nem is szólva. 

Rollo lélegzete elakadt. Az apja sértődötten felmordult. Cecil összevonta 
a szemöldökét, kétségtelenül rájött, hogy Ned kijelentésének van valamilyen 
rejtett üzenete, amelyet egy kívülálló nem érthet. 

— Azt hallottam, hogy Mária beszél franciául és skótul, viszont angolul 
alig — tette hozzá Ned. 

— Ilyesfajta megfontolások nem sokat számítanak a jogban — mondta 
Rollo. 

Ám Ned nem tágított. 

— Van rosszabb is. Mária gyűrűs menyasszonya Ferenc hercegnek, a 
francia trón örökösének. Az angoloknak az sem tetszik, hogy jelenlegi 
királynőnk a spanyol király hitvese; még ellenségesebben tekintenének egy 
olyan királynőre, akinek Franciaország királya a férje. 

— Ebben nem az angol nép dönt — szögezte le Rollo. 

— Akkor is. Ahol kétely van, ott harc lehet, és akkor a nép esetleg 
kaszára-kapára kap, és tudatja a véleményét. 

— Pontosan ez az, amit szeretnék elkerülni — szólt közbe Cecil. 

Ez tulajdonképpen fenyegetés, gondolta dühösen Rollo; de mielőtt ki is 
mondhatta volna, Swithin ismét megelőzte. 

— Személy szerint milyen lány ez az Erzsébet? Még sose láttam. 


Rollo ingerülten összevonta a szemöldökét, mert ez elterelte a tárgyalást 
a törvényességtől, de Cecil készségesen válaszolt. 

— A legműveltebb nő, akivel valaha találkoztam — mondta. — Éppen 
olyan könnyedén cseveg latinul, mint angolul, de beszél franciául, 
spanyolul és olaszul, ír-olvas görögül. Nem tartják nagy szépségnek, de 
úgy el tud bűvölni egy férfit, hogy az bájosnak látja. Örökölte apja, 
Henrik király akaraterejét. Határozott uralkodó lesz. 

Cecil nyilvánvalóan szerelmes a hercegnőbe, gondolta Rollo; de nem is 
ez a legrosszabb. Erzsébet ellenfelei kénytelenek a törvényesség érveire 
támaszkodni, mert ezen kívül nem nagyon találhattak fogást Mária húgán. 
Erzsébet elég idős, elég bölcs és elég határozott ahhoz, hogy Anglián 
uralkodjon. Talán protestáns, de túlságosan ravasz ahhoz, hogy fitogtassa, 
nekik pedig nincs bizonyítékuk. 

Rollót elborzasztotta az a lehetőség, hogy egy királynő protestáns 
legyen. Bizonyosan nem fogja kegyelni a katolikus családokat. A 
Fitzgeraldok sosem szerzik vissza a szerencséjüket. 

— Hát, ha hozzámenne egy erős, katolikus férjhez, aki képes kordában 
tartani, akkor sokkal elfogadhatóbb lehetne — mondta Swithin, és 
csiklandósan göcögött. Rollo összerándult. Swithin láthatóan izgatónak 
találta egy hercegnő kordában tartását. 

— Ezt észben tartom — felelte Cecil szárazon. Csengő szólt, asztalhoz híva 
a vendégeket. Sir William felállt. — Csak annyit kérek, hogy ne ítéljetek 
elhamarkodottan. Adjatok esélyt Erzsébet hercegnőnek is. 

Reginald és Rollo hátramaradt, amikor a többiek elhagyták a szobát. 

— Azt hiszem, egyértelműen kifejtettük az álláspontunkat — mondta Sir 
Reginald. 

Rollo megrázta a fejét. Néha nem bánta volna, ha az apja 
körmönfontabban gondolkodik. 

— Cecil már a jövetele előtt tudta, hogy az apámhoz és Swithinhez 
hasonló katolikusokat sosem térítheti át Erzsébet hűségére. 


— Gondolom, így van — bólintott Reginald. — Azt semmiképp nem lehet 
elmondani róla, hogy ne lenne tájékozott. 

— És nyilvánvalóan agyafúrt. 

— Akkor miért van itt? 

— Ezen tűnődtem -— felelte Rollo. — Azt hiszem, azért jött, hogy felmérje 
ellenségei erejét. 

— Ó! — kapta föl a fejét az apja. — Erre nem is gondoltam. 

— Menjünk vacsorázni — mondta Rollo. 


Ned az egész lakoma alatt izgett-mozgott. Alig várta, hogy véget érjen az 
evés-ivás, és elkezdődjék a Szarvasvadászat. De ahogy az édességeket 
leszedték az asztalról, az anyja ránézett, és intett neki. 

Ned látta, hogy az anyja elmerülten diskurál Sir William Cecillel. Alice 
Willard kicsattanóan egészséges, gömbölyded asszony volt, drága ruhát 
viselt arannyal hímzett kingsbridge-i skarlátból, nyakába a Szűzanya 
medálját akasztotta, nehogy eretnekséggel vádolják. Ned szívesen úgy tett 
volna, mint aki nem látta az intést. Mindjárt kezdődik a játék, az asztalokat 
kivitték, a színészek felkészültek. Nem tudta, mit forgat a fejében Margery, 
de akármi legyen is az, nem fogja elszalasztani. Az anyja azonban éppen 
olyan szigorú volt, mint amennyire gyöngéd szívű, és nem tűrte az 
engedetlenséget, így hát Ned odament hozzá. 

— Sir William szeretne föltenni neked néhány kérdést — közölte Alice. 

— Részemről a szerencse — mondta udvariasan Ned. 

— Calais érdekel — kezdte Cecil. — Úgy tudom, most tértél vissza onnan. 

— Egy héttel karácsony előtt indultam, és tegnap érkeztem meg. 

— Azt aligha kell mondanom neked és anyádnak, hogy milyen fontos az 
a város az angol kereskedelem szempontjából. És a nemzeti büszkeségnek 
sem mindegy, hogy máig mi uralkodunk Franciaország egy kis darabján. 

Ned bólintott. 

— Ami természetesen mérhetetlenül bőszíti a franciákat. 


— Milyen a szellem az ottani angol közösségben? 

— Remek -— válaszolta Ned, ám aggódni kezdett. Cecil aligha puszta 
kíváncsiságból faggatja, hanem valamilyen okból. Most, hogy erre 
gondolt, feltűnt neki az anyja komor arca. De azért folytatta. — Amikor 
eljöttem, még mindig azon örvendeztek, hogy augusztusban legyőzték a 
franciákat Saint-Ouentinnél. Ettől úgy érezték, hogy az angol-francia 
háború nem lesz hatással rájuk. 

— Talán túlságosan magabiztosak — mormolta Cecil. 

Ned összevonta a szemöldökét. 

— Calais-t erődök veszik körül: Sangatte, Fréthun, Nielles. . . 

— És ha az erődök elesnek? — vágott közbe Cecil. 

— A városnak háromszázhét ágyúja van. 

— Jól megjegyzed a részleteket. De az emberek képesek elviselni egy 
ostromot? 

- Három hónapra való élelmük van. — Ned az elutazása előtt 
tájékozódott, mert tudta, hogy az anyja részletes beszámolót vár el tőle. 
Alice felé fordult. — Anyám, mi történt? 

— A franciák január elsején elfoglalták Sangatte-et. 

Ned megdöbbent. 

— Ez hogyan történhetett? 

Cecil válaszolt a kérdésre. 

— A francia hadsereget titokban vonták össze a környező városokban. A 
calais-i helyőrség nem számított a támadásra. 

— Ki vezeti a francia erőket? 

— Francois, Guise hercege. 

— A Sebhelyes! — mondta Ned. — Az egy legenda! — A herceg volt a 
franciák legnagyobb hadvezére. 

— Mostanra bizonyosan megostromolták a várost. 

— De nem esett el. 

— Amennyire tudjuk, de a legújabb hírek is már ötnaposak. 


Ned ismét Alice-hez fordult. 

— Dick bácsitól semmi hír? 

Alice megrázta a fejét. 

— Nem küldhet üzenetet egy ostromlott városból. 

Ned a rokonaira gondolt: Blanche nénire, aki sokkal jobban főz, mint 
Janet Fife, jóllehet ezt sosem fogja elárulni Janetnek; Albinra, vele egyidős 
unokatestvérére, aki megtanította a szeméremtest francia neveire és más 
kimondhatatlan dolgokra; és a szerelmes Thérése-re. Vajon életben 
vannak? 

— Szinte mindenünk ott van Calais-ban — mondta halkan Alice. 

Ned elkomorodott. Lehetséges ez? 

— Nem küldtünk szállítmányokat Sevillába? — kérdezte. 

A spanyol Sevilla kikötő volt Fülöp király fegyvergyára, amely örökké 
éhes volt fémekre. Ned apjának egyik rokona, Carlos Cruz mindent 
megvásárolt, amit Alice küldött, és mindenből ágyú és ágyúgolyó lett 
Spanyolország végeérhetetlen háborúihoz. Ned fivére, Barney Sevillában 
volt, Carlosnál lakott és dolgozott, tanulta a családi vállalkozás másik ágát, 
éppúgy, mint Ned Calais-ban. A tengeri utazás azonban hosszú és 
veszélyes, csak akkor küldték a hajókat oda, ha a sokkal közelebbi Calais- 
ban megtelt a raktár. 

— Nem -— válaszolta Alice. — Pillanatnyilag nincsenek hajóink, amelyek 
Sevillába tartanának, vagy onnan jönnének. 

— Akkor hát, ha elveszítjük Calais-t. . . 

— Szinte mindenünk elvész. 

Ned azt hitte, hogy érti az üzletet, de nem tudatosodott benne, hogy az 
ilyen gyorsan tönkremehet. Akkor érezte ezt, amikor egy megbízható lova 
megbotlott és ugrott egyet, ő pedig kiesett a nyeregből. Hirtelen emlékeztető 
volt arra, hogy az élet kiszámíthatatlan. 

Megszólalt egy csengő, kezdődött a játék. Cecil elmosolyodott és azt 
mondta: 


— Köszönöm a tájékoztatást, Ned. Fiatalembereknél szokatlan az ilyen 
pontosság. 

Nednek hízelgett a dicséret. 

— Örülök, hogy segíthettem. 

Elment mellettük Dan Cobley csinos, aranyhajú húga, és odaszólt: 

— Gyere, Ned, ideje vadászni a szarvasbikára! 

— Jövök — mondta, de nem mozdult. Kétségek őrölték. Alig várta, hogy 
beszélhessen Margeryvel, de az ilyen hírek után nem sok kedve volt a 
játékhoz. — Gondolom, semmit sem tehetünk — mondta az anyjának. 

— Csak várhatjuk az újabb híreket, ami eltart egy darabig. 

Komor szünet következett, amelyet Cecil tört meg: 

—- Jut eszembe, titkárt keresek, egy fiatalembert, hogy segítsen az 
Erzsébet hercegnőnek végzett munkámban; a Hatfield-palotában lakna 
mint a hercegnő személyzetének egyik tagja, és eljárna a nevemben, 
amikor Londonban vagy másutt kell lennem. Tudom, Ned, téged arra szánt 
a sors, hogy anyádnak segíts a családi üzletben, de ha történetesen ismersz 
fiatalembert, aki némileg hasonlít rád, vagyis értelmes, megbízható, és van 
szeme a részletekhez. . . akkor tudasd velem. 

Ned bólintott. 

— Természetesen. — Gyanította, hogy Sir William igazából neki ajánlotta 
föl ezt az állást. 

Cecil folytatta: 

— Vallási kérdésekben osztania kell Erzsébet türelmes álláspontját. 

— Tudor Mária százával égettette meg a reformátusokat. 

Ned bizonyosan türelmes volt, amit Cecil bizonyára felismert, amikor a 
gróf könyvtárában vitatkoztak a trónöröklésről. Angolok milliói, úgy a 
protestánsok, mint a katolikusok, egyként undorodtak a mészárlásoktól. 

— Erzsébet sokszor mondta nekem, hogy ha egyszer trónra lép, az lesz a 
leghőbb vágya, hogy egyetlen angol se lakoljon halállal a hitéért — folytatta 
Cecil. — Azt hiszem, ez olyan eszme, amely méltó a hűségre. 


Alice enyhe sértődöttséggel nézett rá. 

— Mint mondod, Sir William, a fiaim sorsa az, hogy a családi 
vállalkozásban munkálkodjanak. Eredj, Ned. 

A fiú máris indult, hogy megkeresse Margeryt. 


Swithin gróf felfogadott egy vándor színtársulatot, akik éppen emelvényt 
építettek a nagy csarnok egyik hosszanti fala mentén, a Golgota képe alatt. 
Margery és a mellette álló Lady Brecknock a komédiásokat bámulta. A 
harmincas évei végén járó, kedves mosolyú Susannah Brecknock, Swithin 
gróf unokatestvére gyakran ellátogatott Kingsbridge-be, ahol volt egy 
háza. Margery korábbról ismerte, és úgy találta, hogy egészen barátságos, 
nem is fennhéjázó. 

A színpad deszkákból és hordókból készült. 

— Kicsit ingatagnak tűnik — jegyezte meg Margery. 

— Szerintem is! — helyeselt Susannah. 

— Tudod, hogy mit adnak elő? 

— A Mária Magdolna életét. 

— Ó! — Mária Magdolna az örömlányok védőszentje volt, bár ezt a 
papok mindig úgy igazították ki, hogy a bűnbánó örömlányoké, amitől a 
szent nem lett kevésbé érdekes. — De hogyan? Minden színész férfi. 

— Még nem láttál színdarabot? 

- Ilyet még nem, színpaddal és hivatásos színészekkel. Csak 
körmeneteket és élőképeket. 

— A női szerepeket mindig férfiak játsszák. Nőknek nem engedik meg, 
hogy szerepeljenek. 

— Miért? 

- Ó, hát gondolom, hogy azért, mert alantasabb lények vagyunk, 
testileg gyengék, szellemileg pedig gyarlók. 

A hangja gunyoros volt. Margery kedvelte Susannah szókimondását. A 
legtöbb felnőtt üres közhelyekkel válaszolt a kínos kérdésekre, Susannah 


azonban megmaradt a teljes igazságnál. Ettől Margery is bátorságra kapott 
annyira, hogy kibökje, amin töpreng: 

— Téged hozzákényszerítettek Lord Brecknockhoz? 

Susannah felvonta a szemöldökét. 

Margery rájött, hogy túl messzire ment. Gyorsan folytatta: 

— Elnézést, nincs jogom ilyen kérdést föltenni, kérlek, bocsáss meg. — 
Könnyek szöktek a szemébe. 

Susannah vállat vont. 

— Hát persze hogy nincs jogod ilyen kérdést föltenni, de én még nem 
felejtettem el, milyen tizenöt évesnek lenni. — Halkabban folytatta. — Kihez 
akarnak hozzáadni? 

— Bart Shiringhez. 

- Ó, te szegény! — mondta Susannah, jóllehet Bart a másod- 
unokatestvére volt. Együttérzésétől Margery még jobban sajnálta magát. 
Susannah gondolkodott egy percig. — Nem titok, hogy érdekházasságot 
kötöttem, de senki sem kényszerített — mondta. — Találkoztam vele, és 
megtetszett. 

— Szereted? 

Az asszony ismét habozott. Margery látta, hogyan ingadozik a tapintat 
és az együttérzés között. 

— Ezt nem firtatnám a helyedben. 

— Nem, hát persze hogy nem, még egyszer bocsánatot kérek. 

—- De mivel látom, hogy el vagy keseredve, bizalmasan megsúgok 
valamit, ha megígéred, hogy sosem adod tovább. 

— Megígérem! 

— Brecknock és én barátok vagyunk — mondta Susannah. — Kedves 
velem, én pedig mindent megteszek, ami az örömére szolgál. És van négy 
csodálatos gyermekünk. Boldog vagyok. — Elhallgatott. Margery várta a 
választ a kérdésére. Végül Susannah azzal folytatta: — De tudom, hogy van 
másfajta boldogság is, az a vad önkívület, amellyel imádsz valakit, aki 


ugyancsak imád téged. 

— Igen! — Margery boldog volt, hogy Susannah megérti. 

— Ez a fajta öröm nem jut mindnyájunknak — mondta az asszony 
ünnepélyesen. 

— Pedig úgy lenne helyes! — Margery tűrhetetlennek tartotta, hogy 
valakitől megtagadhassák a szerelmet. 

Susannah egy pillanatra elcsüggedt. 

— Talán — mondta halkan. — Talán. 

Margery átnézett a barátnője válla fölött, és meglátta a közeledő Nedet, 
aki zöld francia ujjasban pompázott. Susannah követte a lány pillantását, és 
csak annyit kérdezett: 

— Ned Willard az, akit szeretsz? 

— Igen. 

— Jó választás. Igazán helyes. 

— Csodálatos. 

Susannah szomorkásan mosolygott. 

— Remélem, sikerrel jártok. 

Ned meghajolt Lady Brecknock előtt, aki bólintott, és már ment is 
tovább. 

A színészek elfüggönyözték a terem egyik sarkát. 

— Szerinted mire való? — kérdezte Margery. 

— Gondolom, a függöny mögött váltanak ruhát. — Halkabban folytatta. — 
Beszélhetnénk? Nem bírok tovább várni. 

— Mindjárt kezdődik a vadászat. Gyere utánam. 

Philbert Cobley jóképű írnokát, Donal Glostert választották meg 
vadásznak. Hullámos, sötét haja és érzéki arca volt. Margerynek nem 
tetszett — túlságosan gyengének találta —, de biztosra vette, hogy nem is 
egy lány örülne, ha Donal őt találná meg. 

New Castle tökéletes hely volt a vadászathoz. Több titkos zuggal 
büszkélkedhetett, mint egy nyúlodú. Azok a pontok, ahol az új palotát 


egybeépítették a régi várral, különösen bővelkedtek furcsa szekrényekben, 
váratlan lépcsőkben, beugrókban, szabálytalan alakú szobákban. A 
Szarvasvadászat gyerekjáték volt, a kicsi Margery mindig csodálkozott, 
hogy tizenkilenc évesek is miért csatlakoznak hozzá olyan lelkesen. 
Mostanra megértette, hogy ez a vadászat kiváló alkalom a kamaszoknak a 
csókolózásra és az összebújásra. 

Donal lehunyta a szemét, és latinul rákezdett a Miatyánkra, mire az 
összes fiatal rohant elbújni. 

Margery már tudta, hova menjenek, mivel korábban földerítette a 
rejtekhelyeket, mert okvetlenül kellett egy zug, ahol zavartalanul 
beszélhetnek. Kirohant a csarnokból, végigszáguldott egy folyosón, amely 
a régi vár szobáiba vezetett, bízva benne, hogy Ned követi. A folyosó 
végén bement egy ajtón. 

Visszapillantva meglátta Nedet — és sajnos, másokat is. Ez bosszúság: 
négyszemközt akart lenni a fiúval. 

Keresztülvágott egy kis kamrán, azután felszaladt egy kő csigalépcsőn, 
majd le egy rövidebb grádicson. Hallotta maga mögött a többieket, de azok 
már nem láthatták. Befordult egy átjáróba, amelyről tudta, hogy zsákutca. 
Egyetlen gyertya világított benne. Az átjáró közepén irdatlan tűzhely állt, a 
hajdani sütöde, amelyet régen nem használtak, kéményét lerombolták, 
amikor az új kastélyt építették. Mellette kőoszlop takarta el az óriási 
kemence ajtaját, amely szinte láthatatlan volt a homályban. Margery a 
szoknyáját összefogva bebújt a kemencébe.  Felderítés közben 
megállapította, hogy a kemence meglepően tiszta. Majdnem teljesen 
becsukta az ajtót, csak egy résen lesett kifelé. 

Ned berontott az átjáróba, sarkában Barttal és a csinos Ruth Cobley- 
jal, aki valószínűleg Bartra vetett szemet. Margery kétségbeesetten 
felnyögött. Hogyan tudná leválasztani Nedet a többiektől? 

Elfutottak a kemence mellett, észre sem véve az ajtót. Mivel zsákutcába 
érkeztek, egy perc múlva más jöttek is vissza, fordított sorrendben: elöl 


Ruth, utána Bart, végül Ned. 

Margery meglátta a lehetőséget. 

Bart és Ruth eltűntek a szeme elől. Margery kiszólt: 

— Ned! 

A fiú megállt, és meglepetten nézett körül. 

A lány kinyitotta a kemence ajtaját. 

— [de! 

Nem kellett kétszer mondania. Ned bemászott mellé, a lány becsukta az 
ajtót. 

Koromsötét volt, de mikor szorosan egymás mellé feküdtek, a lány 
érezhette a fiú egész hosszú testét. Ned megcsókolta. 

A lány éhesen viszonozta a csókot. Akármi történt, Ned még mindig 
szereti, és Margeryt ebben a percben csak ez érdekelte. Attól tartott, hogy 
Ned elfelejti őt  Calais-ban, ahol francia lányok vannak, sokkal 
kifinomultabbak és izgalmasabbak, mint a kingsbridge-i kis Marge 
Fitzgerald. De abból, ahogy a fiú ölelte, csókolta és simogatta, Margery 
tudhatta, hogy nem felejtették el. Boldogan átfogta karjával Ned fejét, 
megnyitotta száját a fiú előtt, és szorosan hozzátapadt. 

A fiú ráfordult. Ebben a pillanatban Margery boldogan megnyílt volna 
előtte, és hagyta volna, hogy elvegye a szüzességét; ám ekkor történt 
valami. Puffanás hallatszott, mintha Ned megrúgott volna valamit, ezt 
olyan hang követte, mintha deszkadarab esett volna a földre; és Margery 
hirtelen meglátta a kemence falait maga körül. 

Mindketten eléggé meglepődtek ahhoz, hogy abbahagyják, amit 
csináltak, és felnézzenek. Látták, hogy a tűzhely hátsó fala kidőlt. Egy 
homályosan megvilágított hely bukkant elő. Margery rémülten döbbent rá, 
hogy lehetnek ott emberek, akik megláthatják, amit Neddel művelnek. 
Fölült, kinézett a lyukon. 

Senkit nem látott, csak egy falat, és azon egy lőrésszerű ablakot, amely 
beengedte a délután utolsó fényeit. Az új ház egyszerűen lezárt az ódon 


kemence mögött egy kis helyet, amely sehova sem vezetett, és csupán a 
kemencén át lehetett megközelíteni. A padlón egy fatábla hevert, amely 
bizonyára eltakarta a lyukat, amíg Ned izgalmában bele nem rúgott. 
Margery hangokat hallott, de azok kintről, az udvar felől érkeztek. 
Megkönnyebbülten sóhajtott: senki sem látta őket. 

Átmászott a lyukon, és kiegyenesedett a szűk térben. Ned követte. 
Ámulva néztek körül, és Ned azt mondta: 

— Örökké itt maradhatnánk. 

Ez visszahozta Margeryt a valóságba. Rádöbbent, milyen közel járt 
hozzá, hogy halálos bűnt kövessen el. A jó és a rossz 
megkülönböztetésének képességét csaknem elsodorta a vágy. Szerencsére 
megmenekült. 

Azért akarta idehozni Nedet, hogy beszéljen vele, nem azért, hogy 
csókolózzanak. 

— Ned, hozzá akarnak adni Barthoz. Mit tegyünk? — kérdezte. 

— Nem tudom - válaszolta Ned. 


Rollo látta, hogy Swithin alaposan berúgott. A gróf egy nagy székben 
kornyadozott a színpaddal szemben, jobb kezében talpas pohárral. Amikor 
egy fiatal szolgáló újratöltötte a poharát, a gróf megmarkolta nyomorék 
kezével a mellét. A lány rémülten felvisított, elrántotta magát, és 
kilötykölte a bort. Swithin röhögött. 

Egy színész kijött a színpadra, és elkezdte a prológust. Elmagyarázta, 
hogy a megbánás történetéhez be kell mutatniuk a bűnt is, és előre elnézést 
kért azoktól, akiket ez sértene. 

Rollo megpillantotta a húgát, Margeryt, ahogy beoson a szobába Ned 
Willarddal, és rosszallóan összevonta a szemöldökét. Ezek kihasználták a 
Szarvasvadászatot, hogy suttyomban elsomfordáljanak, kétségtelenül 
haszontalankodni. 

Nem értette a húgát. A lány nagyon komolyan vette a vallást, mégis 


mindig szófogadatlan volt. Hogy lehet ez? Rollónak azt jelentette a vallás, 
hogy engedelmeskedünk a felsőbbségnek. Ez a baj a reformátusokkal: azt 
hiszik, joguk van a saját fejük után menni. De hát Margery hívő katolikus! 

A színpadon megjelent egy Hűtlenségnek nevezett alak, túlméretezett 
gatyapőccel. Kacsingatott, beszéd közben a szája elé tette a kezét, és 
jobbra-balra lesett, mintha azt nézné, nem hallgatja-e ki a többi szereplő. A 
hallgatóság nevetett, amikor fölismerték, kit személyesít meg az eltúlzott 
változat. 

Rollót idegesítette a tárgyalás Sir William Cecillel, de most arra 
gondolt, talán bolhából csinált elefántot. Erzsébet hercegnő valószínűleg 
protestáns, de egyelőre nem kell aggódni miatta. Végtére is Tudor Mária 
királynő csupán negyvenegy esztendős, és álterhességeit leszámítva jó 
egészségnek örvend, még akár évtizedekig uralkodhat. 

Színre lépett Mária Magdolna, látnivalóan még innen a megtérésen. 
Vörös ruhában riszált, a nyakláncát babrálta, rezegtette a pilláit a 
Hűtlenségre. Az ajkát vérvörösre mázolta valamilyen festékkel. 

Rollo meglepődött, mert nem látott nőt a színészek között. Továbbá, 
noha még sose látott színdarabot, tudta, hogy nőknek tilos fellépniük. A 
trupp négy férfiból és egy tizenhárom év körüli süvölvényből állt. Rollo a 
szemöldökét ráncolva, értetlenül bámult föl Mária Magdolnára; azután 
eszébe jutott, hogy alkatra és magasságra ugyanolyan, mint a fiú. 

A nézők is kezdtek rájönni a titok nyitjára; a csodálat és meglepetés 
moraja hullámzott végig a közönségen. Ám Rollo meghallotta a fojtott, ám 
félreérthetetlen tiltakozást is, és amikor körülnézett, látta, hogy abból a 
sarokból érkezik, ahol Philbert Cobley áll a családjával. A katolikusok 
könnyen vették a színjátékot, amennyiben volt vallási üzenete, ám egyes 
dogmatikus protestánsok helytelenítették. Egy nőnek öltözött fiú nagyon 
alkalmas volt erényes haragra gerjeszthetni őket, különösen mivel a fiú 
igen buján alakította a paráznát. Olyan merev volt az arcuk, akár a kő, 
kivéve Philbert nyalka ifjú írnokát, Donal Glostert, aki szívből hahotázott, 


mint a többiek. Rollo és Kingsbridge összes fiatalja tudta, hogy Donal 
szerelmes Philbert szőke lányába, Ruthba. Rollo sejtette, hogy Donal 
csakis Ruth miatt lett protestáns. 

A színpadon a Hűtlenség átkarolta Máriát, és hosszú, érzéki csókkal 
tapadt a szájára, ami harsogó nevetést, füttyögést és kurjongatást váltott ki 
elsősorban az ifjak között, aki mostanra rájöttek, hogy Mária fiú. 

De Philbert Cobley nem érzékelte a humort. Vaskos ember volt, 
alacsony, de széles, a haja gyér, a szakálla kusza. Kiveresedett képpel, 
ökölbe szorított kézzel hadonászott, és ordított valamit, amit nem lehetett 
hallani. Először senki nem figyelt rá, de amikor a színészek végre 
befejezték a csókot és a nevetés elhalt, az emberek azt kezdték nézni, ki 
ordít. 

Rollo észrevette, hogy Swithin gróf váratlanul felfigyel a kalamajkára, 
és dühösnek látszik. Baj lesz, gondolta Rollo. 

Philbert abbahagyta az ordítást, és mondott valamit a körülötte 
állóknak, azután az ajtóhoz indult. A családja követte. Donal is elment, 
mint Rollo megállapította, határozottan csalódott ábrázattal. 

Swithin föltápászkodott, és Cobley-ék után lódult. 

— Maradtok, ahol vagytok! — bömbölte. — Nem adtam engedélyt a 
távozásra! 

A színészek megálltak, és lesték, mi történik a nézőtéren. Rollo 
humorosnak találta a szerepcserét. 

Philbert megállt, megfordult, és visszaordított Swithinnek: 

-— Nem maradunk ebben a Szodoma palotájában! —- azután 
továbbmasírozott az ajtó felé. 

— Te nagyképű kálomista! — ordította Swithin, és rárohant Philbertre. 

Bart az apja elé állt, békítően fölemelte a kezét, és rákiáltott: 

— Engedd el őket, apám, nem érnek annyit! 

Swithin egyszerűen félresöpörte, és nekiesett Philbertnek. 

— A szent keresztre, megöllek! — Torkon ragadta Cobley-t, fojtogatni 


kezdte. Philbert térdre esett, Swithin fölé hajolt, és noha nyomorék volt a 
bal keze, még szorosabban markolta Cobley nyakát. 

Mindenki egyszerre kezdett kiabálni. Férfiak és asszonyok is rángatták 
Swithin ujjasát, hogy elhúzzák Philberttől, de mozdulataikat fékezte a 
félelem, mert egy grófot akkor sem szabad bántani, ha éppen gyilkol 
valakit. Rollo hátramaradt, nem érdekelte, hogy Philbert él-e, hal-e. 

Ned Willard volt az első, aki igazán a tettek mezejére lépett. Jobb 
karjával átkapta Swithin nyakát, könyökhajlatát a gróf álla alá nyomta, 
egyszerre húzta hátra és fölfelé. Swithin akaratlanul hátrált, és elengedte 
Philbertet. 

Ned mindig is ilyen volt, gondolta Rollo. Már pimasz kölyök 
korában is vadul verekedett, simán nekiugrott az idősebb fiúknak is. 
Rollónak egyszer-kétszer móresre kellett tanítania a pálcával. Azután 
megnőtt, nagy kezet-lábat növesztett, és noha még mindig alacsonynak 
számított, a nagyobb fiúk is megtanulták tisztelni az ökleit. 

Most elengedte Swithint, fürgén hátralépett, és elvegyült a tömegben. 
Swithin dühös bőgéssel megpördült, kereste támadóját, de nem jött rá, ki 
lehetett. Majd kitalálja, gondolta Rollo, de addigra kijózanodik. 

Philbert a nyakát dörgölve feltápászkodott, és az ajtóhoz támolygott. 
Swithin nem vette észre. 

Bart megragadta az apja karját. 

— Igyunk még egy kupa bort, és nézzük a játékot — mondta. — Mindjárt 
jön az Érzéki Bujaság! 

Philbert és kísérete az ajtónál járt. 

Swithin egy hosszú percig dühösen nézett Bartra. Mintha már el is 
felejtette volna, kire kell haragudnia. 

A Cobley család távozott a teremből. A nagy tölgyfa ajtó bevágódott 
mögöttük. 

Swithin elbődült: 

— Lássuk azt a játékot! 


A színészek folytatták. 


Pierre Aumande abból élt, hogy megszabadította a párizsiakat a fölösleges 
pénzüktől, és ez a feladat könnyebb az olyan napokon, mint a mai, amikor 
ünnepelnek. 

Egész Párizs ujjongott. Egy francia hadsereg elfoglalta Calais-t, 
visszavette a várost az angol barbároktól, akik kétszáz éve valamilyen 
módon elorozták. A főváros összes csapszékében a Sebhelyes, vagyis 
Guise herceg egészségére emeltek poharat az emberek, a nagy 
tábornokéra, aki lemosta a nemzeti büszkeségen esett régi foltot. 

Nem volt ez másképp a Les Halles negyedben, a Saint-Étienne 
kocsmában sem. Az ivó egyik végében fiatalemberek kockáztak, és 
valahányszor nyert valaki, mindannyiszor koccintottak a Sebhelyes 
egészségére. Az ajtó melletti asztalnál ülő fegyveresek úgy ünnepeltek, 
mintha ők vették volna vissza Calais-t. Az egyik sarokban egy utcalány 
fejjel beleájult az asztalon szétterült bortócsába. 

Az efféle örömnapok ragyogó lehetőséget kínáltak az olyan 
embereknek, mint Pierre. 

A Sorbonne diákja volt. Tanulótársainak azt mondta, hogy bőkezű 
apanázst kap Champagne-ból, a szüleitől. Igazság szerint az apjától egy 
fityinget sem kapott. Az anyja az összes megtakarított pénzét elköltötte 
egy öltözet új ruhára, hogy a fia Párizsban díszeleghessen, és ugyancsak 
nem maradt egy fityingje sem. Arról volt szó, hogy sok más társához 
hasonlóan Pierre is írnokoskodásból, törvényszéki akták másolásából tartja 
majd fent magát. Ám ő más forrásokból merítette a pénzt, amit elvert a 
város örömeire. Ma divatos, kék posztózekét viselt, amelynek hasítékain 
kilátszott a fehér selyembélés: ilyen kelmékre egyévi körmöléssel sem 


kereshette volna meg a pénzt. 

A kockavetést figyelte. Úgy nézte, csupa polgárcsemete játszik: jómódú 
ékszerészek, ügyvédek, építőmesterek fiai. Egyikük, Bertrand ugyancsak 
tarolt. Pierre először arra gyanakodott, hogy Bertrand is egy magafajta 
szélhámos, és rajta tartotta a szemét, igyekezett rájönni a fortélyára. Végül 
úgy döntött, hogy nincs itt csalás. Bertrand egyszerűen nyerő szériában 
van. 

És ez lehetőséget jelentett Pierre számára. 

Amikor Bertrand összenyert ötvennél is több livre-t, barátai üres 
zsebbel távoztak a fogadóból. Bertrand kért egy palack bort meg egy kerek 
sajtot, és Pierre ebben a pillanatban akcióba lépett. 

— A nagyapám unokatestvére volt ilyen szerencsés, mint te — mondta 
fesztelen, nyájas hangon, amely olyan jól szolgálta a múltban. — 
Akárhányszor játszott, mindig nyert. Harcolt Marignannál, és túlélte. — Ezt 
menet közben szopta az ujjából. — Szegény lányt vett feleségül, mert a 
hajadon gyönyörű volt, és ő szerette, azután a felesége örökölt egy malmot 
egy nagybátyjától. A fiukból már püspök lett. 

— Én nem mindig vagyok szerencsés. 

Bertrand nem teljesen hülye, gondolta Pierre, de valószínűleg elég sötét. 

— Fogadnék, ismertél olyan lányt, akiről az hitted, nem szeret, amíg egy 
napon meg nem csókolt. — Már rájött, hogy a legtöbb férfinak van ilyen 
élménye kamaszkorában. 

Bertrand azonban döbbenetesnek találta Pierre éleslátását. 

— Igen! — bólintott. — Clothilde — de honnan tudod? 

— Mondtam, hogy szerencse fia vagy! — Közelebb hajolt, és halkabban 
folytatta, mintha titkot súgna meg. — Egy napon, amikor a nagyapám 
unokatestvére már megöregedett, egy koldus elárulta neki a szerencséje 
titkát. 

Bertrand nem bírt a kíváncsiságával. 

— És mi az? 


— A koldus azt mondta: , Amikor anyádasszony várandós volt veled, 
adott nekem egy centime-ot. Ezért voltál szerencsés egész életedben." Ez 
az igazság. 

Bertrand csalódottan nézett rá. 

Pierre fölemelte egy ujját, mint a szemfényvesztő, mielőtt bemutatna 
egy bűvészmutatványt. 

— Azután a koldus ledobta piszkos rongyait, és kiderült, hogy egy 
angyal! 

Bertrand félig kételkedett, félig hüledezett. 

— Az angyal megáldotta a nagyapám unokatestvérét, azután felszállt a 
mennyekbe. — Pierre suttogva folytatta. — Azt hiszem, a te anyád is adott 
alamizsnát egy angyalnak. 

Bertrand, aki még nem rúgott be teljesen, csak annyit felelt: 

— Talán. 

- Jó asszony az anyád? - kérdezte Pierre. Ilyesmire kevesen 
válaszolnak nemmel. 

— Valóságos szent! 

— Na ugye! — Egy pillanatra látta maga előtt a saját anyját. Milyen csalódott 
lenne, ha megtudná, hogy ő a mások rászedéséből él. Viszont Bertrand maga 
kereste magának, vitatkozott gondolatban. Minek iszik, minek játszik? Ám 
ezeket a kifogásokat még a képzelt anya sem fogadta el. 

Kiverte a fejéből a képet. Most nincs idő lelkifurdalásra: Bertrand kezdi 
kerülgetni a csalit. 

Így hát folytatta: 

— Volt egyszer egy öregember — nem az apád -—, aki legalább egy fontos 
tanácsot adott neked. 

Bertrand szeme tágra nyílt meglepetésében. 

— Sosem értettem, hogy Monsieur Lariviere miért olyan segítőkész! 

- Mert az őrangyalod küldte. Volt már úgy, hogy hajszál híján 
menekültél meg a sebesüléstől vagy a haláltól? 


— Ötéves koromban eltévedtem. Mindenáron a folyón keresztül akartam 
hazamenni. Majdnem belefúltam, de egy arra járó szerzetes megmentett. 

— Nem szerzetes volt, hanem az őrangyalod. 

— Hát ez elképesztő! Igazad van! 

— Az anyád jót cselekedett egy álruhás angyallal, és ez az angyal azóta 
vigyáz rád. Tudom, hogy így van. 

Pierre elfogadott egy kupa bort és egy szelet sajtot. Az ingyenétel 
mindig jól jön. 

Papnak tanult, mert ezzel föl lehet mászni a társadalmi szamárlétrán, de 
alig néhány nap alatt arra is megtanította az egyetem, hogy a diákok eleve 
két csoportra oszlanak, és a sorsuk már eldőlt. A nemesek és gazdag 
kereskedők fiaiból apátok és püspökök lesznek — némelyik azt is tudta, 
melyik dús apátságban vagy püspökségben uraskodhat, mert bizonyos 
családok kisajátították maguknak ezeket a stallumokat. Viszont a vidéki 
doktorok, borkereskedők okos fiaiból csak vidéki plébánosok lehettek. 

Pierre a második csoportba tartozott, de elhatározta, hogy átjut az 
elsőbe. 

Már az elején ráragadt a kiváltságosokra, akkor, amikor még csak 
sejthette a választóvonal meglétét. Gyorsan levetette tájszólását, és 
megtanulta az arisztokraták vontatott beszédét. A szerencse rámosolygott, 
amikor a gazdag Villeneuve vicomte merő hanyagságból pénz nélkül 
indult el otthonról, és másnapig kölcsönkért tőle húsz livre-t. Pierre-nek ez 
volt minden vagyona, de meglátta a különleges alkalmat. 

Úgy adta oda Villeneuve-nek a pénzt, mintha csekélység lenne. 

Villeneuve másnap elfelejtette megadni. 

Pierre kétségbeesett, mégsem szólt. Este darakását vacsorázott, mert 
még a kenyeret sem engedhette meg magának. Ám Villeneuve másnap is 
megfeledkezett a fizetésről. 

Pierre továbbra sem szólt. Ha kérné vissza a pénzét, Villeneuve és a 
barátai rögtön tudnák, hogy valójában nem tartozik közéjük; márpedig 


Pierre-nek az evésnél is fontosabb volt a befogadás. 

Egy hónappal később a fiatal nemes lanyhán odavetette: 

— Mondja már, Aumande, valóban megadtam azt a húsz livre-t, vagy 
mégsem? 

Pierre óriási akaraterővel azt válaszolta: 

—- Édes úr, fogalmam sincs róla. Felejtse el. — Váratlan ihlettel 
hozzátette: — Úgy látom, szüksége van a pénzre. 

A többi diák hahotázott, hiszen tudták, milyen gazdag Villeneuve. Ez a 
szellemesség véglegesítette Pierre helyét a csoportban. 

Amikor Villeneuve adott neki egy marék aranyat, számolatlanul vágta 
zsebre. 

Befogadták, de ez azt jelentette, hogy urasan kellett öltöznie, a 
kirándulásokra fogatot kellett bérelnie, vakmerően kellett játszania, és a 
fogadókban úgy kellett ételt-italt rendelnie, mintha nem számítana, mibe 
kerül. 

Pierre . állandóan kölcsönkért, kizárólag akkor törlesztett, ha 
rászorították, és utánozta Villeneuve unott járatlanságát pénzügyekben. 
Alkalomadtán azonban szüksége volt készpénzre. 

Hála legyen az égnek az ilyen Bertrand-féle bolondokért. 

Miközben Bertrand kitartóan apasztotta a bort a palackban, Pierre 
lassan, de biztosan bevezette a társalgásba az egyszeri vétel témáját. 

Ez minden alkalommal változott. Ma kitalált egy ostoba németet — a 
bolond a történetben mindig külföldi volt —, aki ékszereket örökölt a 
nagynénjétől, és el akarja adni Pierre-nek ötven livre-ért, mert nem tudja, 
hogy az ékszerek több százat is megérnek. Neki, Pierre-nek nincs ötven 
livre-je, mondta Bertrand-nak, de akinek van, az megtízszerezheti a pénzét. 
A mesének nem kellett nagyon hihetőnek lennie, az viszont létfontosságú 
volt, hogyan adják elő. Pierre-nek meg kellett játszania, mennyire nincs 
ínyére, hogy be kell vonnia ebbe az ügybe Bertrand-t, riadoznia kellett a 
lehetőségtől, hogy Bertrand megvásárolhatja az ékszereket, sápítoznia 


kellett Bertrand javaslatától, hogy fogja az ő ötven livre-es nyereségét, és 
üsse nyélbe Bertrand nevében az üzletet. 

Bertrand könyörgött, hogy vegye már el a pénzt. Pierre éppen zsebre 
akarta vágni, hogy utána örökre eltűnjön Bertrand életéből, amikor belépett 
Bauchéne uram özvegye. 

Pierre igyekezett megőrizni a nyugalmát. 

Párizsnak háromszázezer lakosa volt, az ifjú azt hitte, nem nagyon 
fenyegeti a veszély, hogy véletlenül összefut valamelyik áldozatával, főleg 
mivel gondosan kerülte a törzshelyüket. Ez szörnyű balszerencse volt. 

Elfordította az arcát, de nem volt elég gyors, és az asszony észrevette. 

— Te! — sipította, és rámutatott. 

Pierre a legszívesebben megölte volna. 

Mme Bauchéne vonzó, negyvenes asszony volt, a mosolya széles, a 
teste adakozó. Pierre feleannyi idős volt, de azért örömmel elcsábította. 
Cserébe az asszony lelkesen tanítgatta a szerelem művészetére, amely még 
új volt Pierre számára, és — ami ennél is fontosabb — mindig adott kölcsönt, 
ha a szeretője kérte. 

Amint a viszony kezdte elveszíteni az ízét, a hölgynek elege lett a 
kölcsönkérésekből. Ezen a ponton egy férjes asszony sztornírozza a 
veszteségeit, azt mondja, agyő, és tudomásul veszi, hogy drágán megfizetett az 
okulásért. Egy férjes asszony nem ütheti nagy dobra Pierre becstelenségét, 
mert azzal bevallaná a házasságtörést. Egy özvegy azonban más, amire Pierre 
is rájött, mihelyt Mme Baucheéne ellene fordult. Hangosan és hosszan 
lamentált mindenkinek, aki meghallgatta. 

Meg tudja-e akadályozni, hogy az asszony felkeltse Bertrand gyanúját? 
Nehéz lesz, de sikeresen kivágta magát már ennél valószínűtlenebb 
helyzetekből is. 

A lehető leggyorsabban ki kell paterolnia az asszonyt a kocsmából. 

Halkan odaszólt Bertrandnak: 

— Ez a szegény asszony sültbolond — azután felállt, meghajolt, és jeges 


udvariassággal annyit mondott: — Mme Bauchene, állok rendelkezésére, 
mint mindig. 

— Akkor add meg azt a százhúsz livre-t, amivel tartozol! 

Kínos. Pierre borzasztóan szeretett volna Bertrand-ra sandítani, hogy 
lássa, mit szól ehhez, ám ezzel elárulta volna a szorongását. Kényszerítette 
hát magát, hogy egy pillantást se vessen rá. 

— Holnap reggel elviszem a pénzt, ha lesz szíves közölni, hova. 

— Azt mondtad, hogy nincs még ötven livre-ed sem! — szólalt meg 
részegen Bertrand. 

Ez még kínosabb. 

— Miért holnap? — kérdezte Mme Bauchéne. — Miért nem most? 

Pierre igyekezett egykedvűséget mutatni. 

— Ki hord ennyi aranyat az erszényében? 

— Ügyesen hazudsz — mondta az özvegy —, de engem többé nem teszel 
lóvá! 

Pierre hallotta, hogy Bertrand meglepetten felmordul. Kezdte felfogni, 
hány hét a világ. 

Azért tovább próbálkozott. Kihúzta magát, sértődött képet vágott. 

—- Madame, én Pierre Aumande de Guise vagyok. Talán ismeri a 
családom nevét. Biztosíthatom, hogy a mi becsületünkkel nem fér össze a 
csalás. 

Az ajtó melletti asztalnál az egyik fegyveres, aki éppen a , francia 
Calais-ra" ivott, felkapta a fejét, és szúrósan nézett Pierre-re. A fiatalember 
látta, hogy a férfi valami küzdelemben elvesztette a jobb füle nagyobb 
részét. Egy pillanatra elbizonytalanodott, de most az özvegyre kellett 
összpontosítania. 

— Nem ismerem a nevedet, de azt tudom, hogy nincs becsületed, ifjú 
lator — mondta az asszony. — A pénzemet akarom! 

— Biztosítom róla, hogy megkapja. 

— Akkor tüstént vezess el a házadba! 


— Attól tartok, nem tehetem. Anyám, Mme de Cháteauneuf nem 
tekintené megfelelő vendégnek. 

— A te anyád legfeljebb madám! — gúnyolódott az özvegy. 

— Én azt hittem, diák vagy, és kollégiumban laksz! — mondta Bertrand, 
akinek a hangja percről percre józanabb lett. 

Ez a vég, jött rá Pierre. Nincs többé esélye Bertrand-nál. 

- Menj a pokolba! — vágta oda dühösen a fiatalembernek, majd 
visszafordult Mme Bauchéne-hez. Pillanatnyi sajgó vágyat érzett a meleg, 
súlyos test és a vidám bujaság után, de megkeményítette a szívét. — Te is! — 
mondta neki. 

Magára kanyarította a köpenyét. Micsoda időpocsékolás volt ez. Holnap 
kezdheti elölről. De mi lesz, ha ismét találkozik egy régi áldozatával? 
Megkeseredett a szája. Rohadt egy este. Ismét elordították, hogy: ,,A 
francia Calais-ra!" Süllyedne el Calais, gondolta Pierre. Az ajtóhoz indult. 

Megdöbbenésére a csonka fülű ember feltápászkodott, és elállta az ajtót. 

Az isten szerelmére, mi ez már megint?, gondolta Pierre. 

— Állj félre — mondta gőgösen. — Ez nem tartozik rád. 

A csonka fülű nem mozdult. 

— Hallottam ám, amikor azt mondtad, hogy Pierre Aumande de Guise a 
neved. 

— Igen, és jobb, ha tágulsz az utamból, különben meggyűlik a bajod a 
családommal! 

— Nekem sose gyűlik meg a bajom a Guise családdal — felelte az ember 
csöndes önbizalommal, ami idegesítette Pierre-t. — A nevem Gaston Le 
Pin. 

Pierre fontolgatta, hogy félrelöki, és utána illa berek! Végigmérte Le 
Pint. Harmincéves lehetett, alacsonyabb nála, de araszos vállú. Szúrós kék 
szeme volt. Csonka füle azt sugallta, hogy nem idegen tőle az erőszak. 
Nem egykönnyen lehet félrelökni. 

Pierre próbálta megőrizni fölényét. 


— Na és, Le Pin? 

— A Guise családnak dolgozom. A belső testőrség parancsnoka vagyok. 
— Pierre szíve összeszorult. — Guise herceg nevében letartóztatlak, amiért 
főnemesnek adtad ki magad. 

— Tudtam én! -— rikkantotta az özvegy. 

— Jó ember, figyelmeztetlek. . . - próbálkozott Pierre. 

— Majd a bíróság előtt beszélj — szakította félbe megvetően Le Pin. — 
Rasteau, Brocard, fogjátok meg! 

Pierre észre sem vette, hogy két másik fegyveres is fölállt az asztaltól, 
és zajtalanul közrefogták, most pedig megragadták a karját. Olyan volt a 
markuk, akár a vasbilincs: meg sem próbált szabadulni. Le Pin biccentett 
társainak, akik kivonszolták Pierre-t a kocsmából. 

— Remélem, felkötnek! — kiáltott utána az özvegy. 

Már sötét volt, de a keskeny, kanyargós sikátorokban hemzsegtek az 
ünneplők, akik hazafias nótákat bőgtek, és azt ordították: , Sokáig éljen a 
Sebhelyes!? Brocard szaporán lépkedett, Pierre-nek loholnia kellett, 
nehogy végighúzzák az utcán. 

Rettegett arra gondolni, mivel büntethetik, mert nagy bűn volt, ha 
valaki nemesembernek adta ki magát. De még ha megúszná is, milyen 
jövője lehet? Találhat más hülyéket, olyanokat, mint Bertrand, elcsábíthat 
férjes asszonyokat, de minél többeket csap be, annál valószínűbb, hogy 
elkapják. Meddig élheti ezt az életet? 

Kísérőire sandított. Rasteau, aki négy-öt évvel volt idősebb a 
társánál, egy késpárbajban hagyhatta ott az orrát, mert az arcán tátongó 
két lyukat vadhús nőtte körül. Pierre várta, hátha ráunnak az éberségre, 
és lazítanak a szorításon, mire ő kitépi magát, és elvegyül a tömegben, 
de azok éberek maradtak, a szorításuk sem lazult. 

— Hová visztek? — kérdezte. A fegyveresek nem fárasztották magukat 
válasszal. 

Ehelyett kardvívásról diskuráltak, láthatólag a még a fogadóban 


elkezdett beszélgetést folytatva. 

— Felejtsd el a szívet — mondta Rasteau. — A hegy elcsúszhat a 
bordákon, és legföljebb megkarcolja a másikat. 

— Akkor hova célzol? A torokra? 

-Túl kis célpont. Én hasra megyek. A penge a belek közé hatolva nem 
öli meg azonnal, de megbénítja. Annyira fáj neki, hogy nem tud mással 
foglalkozni. — Olyan vékony hangon vihogott, ami nem illett brutális 
külsejéhez. 

Pierre hamarosan rájött, hova tartanak. Befordultak a rue Vieille du 
Temple-re. A Guise család ide építtette új palotáját, amely egész 
háztömböt foglalt el. Pierre gyakran álmodott arról, hogy felhág azon a 
fényesre csiszolt grádicson, és belép a nagyterembe. De a kertkapuhoz 
vezették, és a konyhán át lépett be a házba. Lementek egy lépcsőn a 
sajtszagú pincébe, amely tele volt hordókkal és ládákkal. Durván 
belökték egy szobába, rácsapták az ajtót. Feltették a keresztrudat. 
Pierre azért megpróbálta kinyitni az ajtót, de nem nyílt. 

A cella hideg volt, és bűzlött, mint egy sörház árnyékszéke. A folyosón 
égő gyertya halvány fényt vetett az ajtó rácsos nyílásán át. Pierre földes 
padlót és boltíves téglamennyezetet látott. Az egyetlen berendezési tárgy 
egy éjjeliedény volt, amelyet használtak, de nem ürítettek — innen a bűz. 

Pierre élete hajmeresztő gyorsasággal lett szarrá. 

Úgy gondolta, hogy éjszakára itt tartják. Leült, a falnak támaszkodott. 
Reggel bíró elé kerül. Ki kell találnia, mit mondjon. Szüksége lesz egy 
hazugságra, amit előadhat a bíróságnak. Ha jól játszik, akár meg is 
úszhatja a komolyabb büntetést. 

De valamiért túlságosan csüggedt volt ahhoz, hogy kiagyaljon egy 
mesét. Folyton azon rágódott, mitévő legyen, ha ennek vége. Amikor a 
gazdag klikkhez tartozott, élvezte az életet. Feledhetetlen, mámorító 
élmény volt veszíteni a kutyaviadalokon, hatalmas borravalót adni a 
kocsmatündéreknek, kecskegida bőréből varrott kesztyűt vásárolni. Most 


minderről le kell mondania? 

Az volt az egészben a legjobb, ahogy elfogadták. Nem is sejtették, hogy 
Pierre fattyú, és egy fattyú fia. Viselkedésükben nyoma sem volt 
leereszkedésnek. Gyakran invitálták kellemes  kiruccanásokra. Ha 
valamilyen okból lemaradt a többiektől, amikor kocsmáról kocsmára jártak 
a Latin negyedben, valamelyik okvetlenül megszólalt: , Hol ez az 
Aumande?" Ilyenkor megálltak és bevárták. Ahogy ez most az eszébe 
jutott, csaknem elsírta magát. 

Szorosabban összevonta a köpenyét. A hideg padlón kell aludnia? 
Olyan külsővel akart megjelenni a bíróság előtt, mint aki akár lehetne is 
Guise. 

Világosabb lett a cellájában. Zaj hallatszott a folyosón. Levették a 
keresztrudat, az ajtó kitárult. 

— Talpra! — mondta egy nyers hang. 

Pierre feltápászkodott. 

Ismét megragadták a karját, olyan szorosan, hogy búcsút mondhatott 
minden álomnak a szökésről. 

Gaston Le Pin várta az ajtó előtt. Pierre összeszedte régi pimaszságának 
roncsait. 

— Gondolom, most elengedsz — mondta. — Bocsánatkérést követelek. 

— Pofa be! — mordult rá Le Pin. 

Végigvezette a folyosón a hátsó lépcsőig, azután keresztül a 
földszinten, majd fel a főlépcsőn. Pierre most már teljesen összezavarodott. 
Úgy kezelték, akár egy bűnözőt, de felvezették a palota piano nobiléjére, 
mint egy vendéget. 

Le Pin előrement egy mintás szőnyeggel és súlyos, színpompás 
brokátfüggönyökkel berendezett szobába, ahol egy kéjesen meztelen nőt 
ábrázoló festmény lógott a kandalló fölött. Két gazdag öltözékű férfi ült 
kárpitozott karosszékekben, és halkan vitatkoztak. Köztük egy kis asztal 
állt, azon egy kancsó bor, két pohár meg egy tányér, tele dióval, szárított 


gyümölccsel és aprósüteménnyel. Nem törődtek az érkezőkkel, csak 
beszélgettek tovább, ügyet sem vetve rá, ki hallja meg őket. 

Nyilvánvalóan testvérek voltak, mindkettő jó alakú, hajuk-szakálluk 
szőke. Pierre felismerte őket. A király után ők voltak a leghíresebb 
emberek Franciaországban. 

Egyiküknek szörnyű forradás éktelenkedett mindkét orcáján, egy 
lándzsa nyoma, amely keresztülszúrta a szájüregét. A legenda szerint a 
lándzsahegy letört, mire a sebesült visszalovagolt a sátrához, és még 
csak nem is ordított, amikor a seborvos kihúzta a pengét. Ez volt 
Francois, Guise hercege, akit Sebhelyesnek ismertek. Néhány nap 
választotta el a harminckilencedik születésnapjától. 

Az öccse, aki öt évvel később ugyanazon a napon született, Charles 
volt, Lotaringia bíborosa. Papi hivatásának égővörös köntösét viselte. 
Tizennégy évesen tették meg Reims érsekévé, és mostanra annyi zsíros 
egyházi javadalmat harácsolt össze, hogy ő lett Franciaország egyik 
leggazdagabb embere, akinek éves jövedelme elérte a döbbenetes 
háromszázezer livre-t. 

Pierre évek óta ábrándozott róla, hogy találkozik velük. Ők voltak a 
leghatalmasabb emberek az országban a királyi család után. 
Álomvilágában a Guise-ek megtették tanácsadóvá, majdnem úgy beszéltek 
vele, mint aki egyenlő velük, kikérték a véleményét politikai, pénzügyi, sőt 
katonai döntéseik előtt. 

Most pedig úgy áll előttük, akár egy bűnöző. 

Figyelte a beszélgetést. Charles bíboros halkan azt mondta: 

— A király még nem igazán nyerte vissza a tekintélyét a saint-guentini 
vereség óta. 

— Viszont calais-i győzelmem segített! — felelte Francois herceg. 

Charles megrázta a fejét. 

— Azt a csatát megnyertük, de a háborút elveszítettük. 

Pierre minden félelme ellenére megbabonázva hallgatta őket. 


Franciaország régóta harcolt Spanyolországgal Nápoly és más itáliai 
államok uralmáért. Anglia Spanyolországot támogatta. Franciaország 
visszaszerezte Calais-t, de az itáliai államokat nem. Rossz üzlet volt, de ezt 
kevesen merték ilyen nyíltan kimondani. A két testvér rendkívül biztos 
volt a hatalmában. 

Le Pin kihasznált egy szünetet, és megszólalt: 

— Itt van a szélhámos, nagyuraim. — A fivérek felnéztek. 

Pierre összehúzta magát. Pergő nyelvével, hihető hazugságaival máskor 
is kivágta magát szorult helyzetekből. A problémát lehetőségnek kell 
tekintenie. Ha szemfüles lesz, és használja az eszét, akár még nyerhet is a 
találkozáson. 

— Szép jó estét, nagyuraim — mondta méltóságteljesen. — Váratlan 
megtiszteltetés önökkel találkozni. 

— Akkor beszélj, ha kérdeznek, seggfej! — förmedt rá Le Pin. 

Pierre ránézett. 

— Tartózkodj a durva beszédtől a bíboros jelenlétében — mondta. — 
Különben teszek róla, hogy móresre tanítsanak. 

Le Pin felhorkant, de habozott megütni Pierre-t a gazdái előtt. 

A testvérek összenéztek. Charles mulatva felvonta a szemöldökét. 
Pierre meghökkentette őket. Jól van. 

— Családunk tagjának adod ki magad — szólalt meg a herceg. — Ez 
súlyos sértés. 

— Alázatosan könyörgök bocsánatáért. — Mielőtt bármelyik Guise 
válaszolhatott volna, Pierre már folytatta is: — Az apám egy fejőlány 
törvénytelen gyermeke volt Thonnance-lés-Joinville-ben. — Utálta ezt a 
történetet, mert igaz volt, és szégyenletes. De most kutyaszorítóban 
volt. Folytatta: — A családi legenda szerint egy nyalka ifjú volt a 
szeretője Joinville-ből, a Guise család egyik rokona. 

Francois kétkedően felmordult. A Guise-ek családi erődje valóban a 
champagne-i Joinville-ben található, és annak a közelében terül el 


Thonnance-lés-Joinville, mint azt a neve is bizonyítja. Viszont számtalan 
leányanya fogja a vétkét arisztokrata szeretőre. Bár ez gyakran igaz is. 

Pierre folytatta: 

— Az apám iskolába járt, és ő lett a helyi plébános, hála apjauruk 
ajánlásának, aki már a mennyekben van, nyugodjék békében. 

Tudta, hogy amit mond, simán elhihető. A nemes családok nyíltan nem 
ismerték el fattyaikat, de gyakran segítettek rajtuk azzal a hanyagsággal, 
amellyel az ember lehajol, hogy kihúzzon egy tüskét egy sánta kutya 
lábából. 

— Hogy lehetsz egy pap fia, aki cölibátusban él? — kérdezte Francois 
herceg. 

— Az anyám a gazdasszonya. — A papok nem nősülhettek, de gyakran 
tartottak szeretőt, akinek , gazdasszony" volt a hivatalos neve. 

— Szóval te kétszeresen törvénytelen vagy! 

Pierre elvörösödött, ezúttal őszintén. Nem kellett mímelnie, hogy 
szégyelli a születését. A herceg megjegyzése ugyanakkor felbátorította, 
mert arra utalt, hogy a történetét komolyan vették. 

— Még ha igaz is a családi legenda, akkor sincs jogod, hogy a családunk 
nevét használd, mint ahogy bizonyára te is rájöttél — folytatta a herceg. 

—- Tudom, hogy hibáztam — bólintott Pierre. — De egész életemben 
felnéztem a  Guise-ekre. Eladtam volna a lelkem, hogy önöket 
szolgálhassam. Tudom, hogy meg kell büntetniük, de kérem, inkább 
használjanak. Adjanak feladatot, és esküszöm, lelkiismeretesen teljesítem. 
Bármit megteszek, amit kérnek. Bármit! 

A herceg lenézően csóválta a fejét. 

- Nem tudom elképzelni, hogy létezzen szolgálat, amelyet tehetnél 
nekünk. 

Pierre kétségbeesett. Szívét-lelkét beleadta ebbe a beszédbe, és kudarcot 
vallott. 

Ekkor közbeszólt Charles bíboros. 


— Ami azt illeti, lenne valami. 

Pierre szíve reménykedve ugrott egyet. 

Francois herceg enyhe ingerültséggel nézett az öccsére. 

— Csakugyan? 

— Igen. 

A herceg intett, mintha azt mondaná: , parancsolj". 

Charles bíboros folytatta: 

— Párizsban protestánsok vannak. 

A bíboros bigott katolikus volt, ami nem meglepő, tekintve, milyen 
sok pénzt keresett az egyházon. És a protestánsokat illetően igaza volt. 
Noha Párizs erősen katolikus városnak számított, ahol minden vasárnap 
népszerű hitszónokok ócsárolták habzó szájjal a szószékekről az 
eretnekeket, létezett a városban egy kisebbség, amely mohón hallgatta a 
vádakat a papok ellen, akik zsebre vágják a perselypénzt, és semmit sem 
tesznek a gyülekezetükért. Egyeseket annyira felháborított az egyház 
romlottsága, hogy vállalták a titkos protestáns istentiszteletek kockázatát, 
jóllehet ez bűnnek számított. 

Pierre úgy tett, mintha felháborodna. 

— Az ilyen emberek halált érdemelnek! 

— Meg is kapják — bólintott Charles. — De először meg kell találnunk 
őket. 

— Erre képes vagyok! — vágta rá Pierre. 

— Kell a feleségeik, gyermekeik, barátaik és rokonaik neve is. 

— Több diáktársam a Sorbonne-on rokonszenvezik az eretnekséggel. 

— Tudd meg, hol kaphatók olyan könyvek és röpiratok, amelyek bírálják 
az egyházat. 

Református irodalommal kereskedni olyan bűn volt, amelyért halál járt. 

— Majd célozgatok — mondta Pierre. — Úgy teszek, mintha őszintén 
kételkednék. 

— Mindenekelőtt ismerni akarom azokat a helyeket, ahol a protestánsok 


tartják istenkáromló összejöveteleiket. 

Pierre összevonta a szemöldökét, mert támadt egy gondolata. Charles- 
nak feltehetőleg nem az utolsó pár percben jutott eszébe, hogy ilyen 
információkat akar. 

— Eminenciádnak bizonyára vannak emberei az efféle nyomozásokhoz. 

— Nem kell ismerned őket, és ők sem ismernek téged. 

Szóval egy lesz a kémek légiójában. 

— Én leszek a legjobb! 

— Jól megfizetünk, ha így lesz. 

Pierre alig hitte el, hogy ilyen szerencsés. Annyira megkönnyebbült, 
hogy szeretett volna eliszkolni, mielőtt Charles meggondolja magát, de a 
nyugodt önbizalom légkörét kellett sugároznia. 

— Köszönöm, hogy megbízik bennem, bíboros úr. 

- Ne képzeld, hogy megbízom benned — mondta Charles nyugodt 
megvetéssel. — De az eretnekek kiirtására az ember azt az eszközt 
kénytelen használni, ami akad. 

Pierre nem akart így távozni. Valahogyan imponálnia kell a fivéreknek. 
Eszébe jutott a beszélgetés, amelyet akkor folytattak, amikor őt behozták. 
Minden óvatosságot félredobva megszólalt: 

— Egyetértek azzal, amit eminenciás uram mondott arról, hogy növelni 
kell őfelsége, a király tekintélyét. 

Charles úgy nézett rá, mintha nem tudná, megsértődjék-e vagy nevessen 
Pierre pimaszságán. 

— Csakugyan? — kérdezte. 

Pierre folytatta. 

—-— Most egy nagy, pompás, színes ünnepségre van szükség, hogy 
elfeledtessük a saint-guentini szégyent. 

A bíboros alig észrevehetően bólintott. 

Pierre vérszemet kapott: 

— Olyasmire, mint egy királyi esküvő. 


A testvérek összenéztek. 

— Tudod, azt hiszem, igaza van ennek a csirkefogónak — mondta 
Francois herceg. 

Charles biccentett. 

— Ismerek embereket, akik ennél kevésbé értik a politikát. 

Pierre föllelkesült. 

— Köszönöm, nagyuram! 

Charles elvesztette az érdeklődését. Fölvette a borát, és annyit mondott: 

— Távozhatsz. 

Pierre az ajtóhoz indult, azután megállapodott a tekintete Le Pinen. 
Eszébe jutott valami, és visszafordult. 

— Eminenciás uram — szólította meg Charles-t. — Amikor megszereztem 
a címeket, ahol a protestánsok összegyűlnek, kegyelmednek hozzam-e el 
vagy valamelyik szolgájának? 

A bíboros kezében megállt a pohár. 

—- Csakis nekem személyesen — mondta. — Minden esetben. Most 
elmehetsz. — Ivott egy kortyot. 

Pierre diadalmasan vigyorgott Le Pinre. 

— Köszönöm, nagyuram! — Azzal kiment. 


:k 


Sylvie Palot előző nap figyelt föl a jóképű ifjúra a halpiacon. Nem halkufár 
volt, ahhoz túlságosan elegánsan öltözött, kék zekéjének hasítékain 
kilátszott a fehér selyembélés. Tegnap lazacot vásárolt, de azt is olyan 
felületesen, nem annak az embernek a lelkesedésével, aki meg is akarja 
enni, amit vett. Ismételten rámosolygott a lányra. 

Aminek Sylvie akaratlanul örült. 

Szemrevaló ifjú volt, haja és pelyhedző szakálla szőke. A lány húsznak 
nézte. Vagyis három évvel idősebb nála. Vonzó magabiztosság áradt 


belőle. 

Sylvie-nek már volt egy hódolója a szomszéd házból, ahol Mauriacék 
laktak. Apa és fia nem nőttek túlságosan magasra, ám ezt víg 
tréfálkozással ellensúlyozták. Az apa, Luc igazi charmeur volt, szerette is 
mindenki, talán ezért lehetett olyan sikeres fuvarozó; a fiú, Georges, aki 
Sylvie-nek csapta a szelet, csupán sápatag utánzata volt az idősebb 
Mavuriacnak. Ízetlen tréfálkozás és nehézkes érzelgés volt minden, ami telt 
tőle. A lány nem bánta volna, ha két évre eltűnik valahova, és közben 
felnő. 

Új csodálója egy januári hideg reggelen szólította meg a piacon. A hó 
megmaradt a Szajna partján, a halárusok hordóiban vékony jéghártya 
úszott a vízen. A magasban a téli koplalástól ingerült sirályok visítottak a 
dús lakoma láttán. 

— Honnan lehet tudni, hogy friss-e a hal? — kérdezte az ifjú. 

— A szeméről — felelte a lány. — Ha ködös, akkor a hal állott. A szemnek 
tisztának kell lennie. 

— Olyannak, mint a kegyedé — felelte az ifjú. 

Sylvie elnevette magát. Legalább elmés. Georges Mauriac csak olyan 
ostobaságokat mond, mint hogy csókolóztál már valakivel? 

— Továbbá be kell nézni a kopoltyúja alá — folytatta a magyarázatot. 
— Ott rózsaszínűnek és nedvesnek kell lennie. Jaj, istenem. — A 
szájához kapta a kezét, és érezte, hogy vörösödik. Most módot adott a 
fiatalembernek, hogy megeresszen egy malac tréfát valami másról, 
aminek ugyancsak rózsaszínnek és nedvesnek kell lennie. 

Derű suhant át az ifjú arcán, de csupán annyit mondott: 

— Majd észben tartom. — A lány méltányolta a tapintatát. Ez az ember 
nem volt olyan, mint Georges Mauriac. 

Odaállt a lány mellé, miközben Sylvie vett három kis pisztrángot, az 
apja kedvencét, amiért egy sout és hat centime-ot fizetett. Akkor is 
elkísérte, amikor hazafelé indult a pisztrángokkal a kosarában. 


— Mi a neve? — kérdezte a lány. 

— Pierre Aumande. Azt tudom, hogy a kegyedé Sylvie Palot. 

A lány szerette az egyenes beszédet, így hát megkérdezte: 

— Talán figyelt? 

Pierre habozott, és mintha zavarba esett volna, azt válaszolta: 

— Hát, igen. 

— Miért? 

— Mert kegyed olyan szép. 

Sylvie tudta, hogy kellemes, nyílt arca, hibátlan bőre és kék szeme van, 
de nem volt biztos benne, hogy valóban szép-e, így hát azt felelte: 

— Ez minden? 

— Továbbá eszes. 

Azaz van más is. Akaratlanul elcsüggedt. Hiúság volt akár egy 
pillanatig is feltételezni Pierre-ről, hogy a szépségével babonázta meg. 
Talán végül mégis Georges Mauriacnál köt ki. 

— Jobb, ha nyíltan beszél — mondta, és iparkodott titkolni csalódottságát. 

— Hallott valaha Rotterdami Erasmusról? 

Hát persze hogy hallott. Libabőrös lett a karja. Pár percre 
megfeledkezett róla, hogy ő és családja bűnözők, akiket valószínűleg 
kivégeznének, ha elkapnák őket, de most visszatért az ismerős félelem. 

Nem volt olyan ostoba, hogy válaszoljon, még akkor sem, ha ilyen 
elbűvölő gavallér kérdezi. Pillanatnyi töprengés után visszakérdezett: 

— Miért érdekli? 

— Mert diák vagyok. Az egyetemen azt tanultuk, hogy Erasmus bűnös 
ember, a reformáció előfutára, de én a saját szememmel akarnék 
meggyőződni róla. Viszont a könyvtárban nincs egy példány sem. 

— Honnan tudhatnék én az ilyesmiről? 

Pierre vállat vont. 

— A kegyed apja nem nyomdász? 

Bizonyosan figyelte őt. De az igazat csak nem tudhatja. 


Sylvie és a családja isteni küldetést teljesítettek. Szent kötelességük volt 
segíteni honfitársaiknak, hogy megismerjék az igaz vallást. Ezt azzal érték 
el, hogy könyveket árultak, elsősorban természetesen a francia nyelvű 
Bibliát, hogy mindenki könnyen megérthesse, és maga is lássa, milyen 
bűnös a katolikus egyház, ám emellett tudósok kommentárjait is 
terjesztették, köztük Erasmusét, akik megvilágították a dolgok értelmét 
azoknak az olvasóknak, akik tompa eszűek voltak az önálló 
következtetéshez. 

Borzasztó kockázat volt minden egyes ilyen könyvnek az eladása. Halál 
járt érte. 

— Miből gondolja, hogy ilyesfajta irodalmat árusítunk? — kérdezte. — 
Hiszen azt tiltja a törvény! 

— Az egyik diák úgy gondolta, hogy talán igen. 

Szóval csak pletyka, bár az is elég aggasztó. 

— Akkor kérem, közölje vele, hogy téved. 

— Jól van. — Pierre csalódottnak látszott. 

— Nem tudja, hogy a nyomdákat bármikor átkutathatják tiltott könyvek 
után? Nálunk is többször jártak. A hírnevünk folt nélküli. 

— Gratulálok. 

Még néhány lépést jött a lány mellett, azután megállt. 

— Akárhogy is, örülök, hogy megismerhettem kegyedet. 

— Várjon! — mondta Sylvie. 

A tiltott könyveket jobbára olyanok vásárolták, akiket Palot-ék 
ismertek, férfiak és asszonyok, akikkel egymás mellett imádták az urat 
elrejtőzve, tiltott istentiszteleteken. Néhány más vevőt ismert keresztyén 
felebarátaik ajánlottak, noha így is kockázatot jelentettek, mert ha 
letartóztatták és megkínoznák volna őket, valószínűleg mindent bevallottak 
volna. 

Ám a reformátusok kötelesek voltak vállalni azt a még ennél nagyobb 
veszélyt is, hogy idegeneknek kellett beszélniük hitükről, mert ez volt az 


egyetlen mód, hogy terjesszék az evangéliumot. Sylvie-nek az a munka 
adatott, hogy katolikusokat térítsen át, és most talán lehetősége nyílik erre. 
Továbbá, ha most hagyja, hogy Pierre elmenjen, talán sosem látja többé. 

Pierre őszintének mutatkozott. Vonakodva közeledett a lányhoz, mintha 
valóban félne. Nem látszott szószátyárnak, fecsegőnek, kötekedőnek, 
bolondnak vagy iszákosnak: Sylvie nem talált okot rá, hogy visszautasítsa. 

Az most mellékes, hogy a szokásosnál talán készségesebben vállalta a 
kockázatot, mert a lehetséges áttérő vonzó ifjú volt, akinek láthatólag ő is 
tetszett. 

Vállalnia kell az életveszélyt, és kérnie kell az urat, hogy védje meg. 

— Jöjjön be a boltba ma délután — mondta. — Hozzon négy livre-t. 
Vásároljon egy latin nyelvtant, és semmiképpen se említse Erasmust. 

Az ifjút mintha meglepte volna ez a váratlan határozottság, de csak 
annyit mondott: 

— Rendben. 

— Utána este találkozzunk a halpiacon. — Olyankor kihalt a folyópart. — 
Hozza magával a grammatikát. 

— És azután? 

— Azután bízzunk Istenben. — Választ nem várva megfordult, és elment. 

Hazafelé csak azért imádkozott, hogy ne bizonyuljon hibának, amit tett. 

Párizs három részre oszlott. A legnagyobb rész, a Ville, a Szajna északi, 
jobb partján terült el. A déli bal parton volt a kisebbik, az Universitas, más 
néven a Latin negyed, mert minden diák beszélt latinul. A kettő között lapult 
fle de la Cíté apró szigete. Itt lakott Sylvie. 

Az óriási Notre-Dame-székesegyház árnyékában bújt meg a házuk. A 
földszinten volt az üzlet, ahol dróthálós ajtajú, lelakatolt szekrényekben 
sorakoztak a könyvek. Sylvie és a szülei az emeleten laktak. Hátul volt a 
nyomda. Sylvie és az anyja, Isabelle vezette a boltot; Giles, a lány apja, aki 
nem volt túl jó üzletember, a műhelyben dolgozott. 

A pisztrángot hagymával és fokhagymával sütötte meg a fönti 


konyhában, kenyeret és bort is tett az asztalra. Egyszer csak megjelent a 
macskája, Fifi. Sylvie nekiadta a pisztráng fejét, a macska kényeskedve 
nekilátott, a szemmel kezdte a lakomát. Sylvie-t aggasztotta, amit délelőtt 
tett. Vajon eljön a diák? Vagy inkább a magisztrátus tisztje érkezik 
fegyveresekkel, hogy eretnekség vádjával letartóztassa az egész családot? 

Elsőnek Giles evett, Sylvie kiszolgálta. Apja nagydarab férfi volt, karja- 
válla csupa izom az ólombetűkkel töltött, súlyos tölgy nyomóformák 
emelgetésétől. Rosszkedvében visszakézből úgy oda tudott vágni Sylvie- 
nek, hogy a lány átrepült a szobán. De a pisztráng puha és omlós volt, 
amitől Giles felvidult. 

Amikor apja felállt az asztaltól, Sylvie ült be a boltba, amíg Isabelle 
ebédelt, majd helyet cseréltek, ám Sylvie-nek nem volt étvágya. 

Ebéd után visszatért a boltba. Történetesen egyetlen vevőjük sem volt, 
és Isabelle azonnal megkérdezte: 

— Mi bánt? 

Sylvie elmesélte Pierre Aumande-ot. 

Isabelle nyugtalankodott. 

— Újabb találkozót kellett volna megbeszélned vele, hogy többet tudj 
meg róla, mielőtt meghívod a boltba. 

— Tudom, de milyen indokkal találkoztunk volna? — Isabelle ravaszkás 
pillantást vetett rá, mire Sylvie azt mondta: — Ne haragudjon, anyám. 
Tudja, hogy nem értek a magakelletéshez. 

— Ennek örülök — felelte Isabelle. — Azért, mert túlságosan tisztességes 
vagy. Akárhogy is, vállalnunk kell a kockázatot, ez a keresztünk. 

— Remélem, nem az a fajta, aki lelkiismereti rohamában kitálal a 
gyóntatójának. 

— Hihetőbb, hogy megijed és visszakozik. Valószínűleg sosem látod 
többé. 

Sylvie nem éppen ebben reménykedett, de ezt nem mondta. 

Beszélgetésüket egy vevő szakította félbe. Sylvie kíváncsian nézett rá. 


Ide jobbára elegáns emberek jártak, mert a szegények nem engedhették meg 
maguknak a könyvek fényűzését. Ez a fiatal férfi célirányos, ám egyszerű, 
elnyűtt ruhát viselt. Vastag kabátja pecsétes lett az úton, nehéz csizmáját por 
lepte. Bizonyára vándor lehet. Olyan fáradtnak és aggodalmasnak látszott, 
hogy Sylvie megsajnálta. 

— Giles Palot-val óhajtok beszélni — mondta a férfi idegenes kiejtéssel. 

— Szólok neki. — Isabelle átment a boltból a hátsó műhelybe. 

Sylvie kíváncsi lett. Mit akarhat ez az utazó az apjától, ha nem könyvet 
vásárol? 

— Messziről jött? 

Mielőtt a férfi válaszolhatott volna, újabb vevő lépett be. Sylvie 
felismerte: a székesegyház egyik papja volt. Ő és az anyja elővigyázatból 
nem győztek alázatoskodni a papoknak. Giles semmi ilyet nem tett, de hát 
ő mindenkihez pokróc volt. 

— Jó napot, Dom Raphael, nagyon örülünk, hogy megtisztel minket a 
főesperes úr. 

A piszkos köpenyű fiatalember hirtelen bosszúsnak tűnt. Sylvie-t 
érdekelte volna, hogy van-e oka nem kedvelni a főespereseket. 

— Van zsoltároskönyvetek? — kérdezte Raphael. 

— Természetesen. — Sylvie kinyitotta az egyik szekrényt, és elővett egy 
latin változatot, feltételezve, hogy Raphael nem a francia fordításra 
kíváncsi, még akkor se, ha a Sorbonne teológiai fakultása hagyta jóvá. 
Úgy sejtette, a főesperes ajándékot akar vásárolni valakinek, mert neki 
már megvolt az egész Biblia. — Igazán szép ajándék — mondta. — A 
bordázás aranyfüsttel készült, és két színben nyomtatták. 

Raphael lapozgatott. 

— Valóban kellemetes. 

— Öt livre — mondta Sylvie. — Igazán méltányos ár. — Közönséges 
embernek kisebb vagyon, de a főesperes nem közönséges ember volt. 

Ebben a pillanatban egy harmadik vevő is belépett, akiben Sylvie 


felismerte Pierre Aumande-ot. Noha örült a mosolygó ifjúnak, tiszta 
szívből remélte, hogy nem alaptalanul feltételezett róla diszkréciót. 
Szörnyű baj lenne, ha Erasmusról kezdene beszélni egy főesperes és egy 
rejtélyes idegen jelenlétében. 

Az anyja ekkor érkezett vissza a nyomdából. 

— A férjem azonnal itt lesz — mondta az idegennek. Látva, hogy Sylvie a 
főesperessel foglalkozik, a másik vevőhöz fordult. — Mutathatok valamit, 
uram? 

Sylvie ránézett az anyjára, és figyelmeztetően tágra nyitott szemmel 
jelezte, hogy az utolsónak érkezett vevő a diák, akiről beszélt. Isabelle alig 
észrevehető bólintással jelezte, hogy megértette. Anya és lánya megtanulta 
Giles mellett ezt a néma társalgást. 

— Egy latin nyelvtanra van szükségem — mondta Pierre. 

— Azonnal. — Isabelle odament a megfelelő szekrényhez, kikereste a 
könyvet, és a pulthoz vitte. 

Giles bejött a hátsó ajtón. Mivel a három vevőből éppen kiszolgált 
kettőt az asszonynép, feltételezte, hogy a harmadik keresi őt. 

— Tessék! — mondta azzal a nyerseséggel, amely miatt a felesége 
igyekezett távol tartani az üzlettől. 

Az utazó habozott, láthatólag feszélyezte valami. 

— Keres valamit? — türelmetlenkedett Giles. 

— Izé... vannak bibliai történeteik francia nyelven? Képekkel. 

— Hát persze hogy vannak - felelte Giles. — Az fogy a legjobban. De ezt 
a feleségemtől is megkérdezhette volna ahelyett, hogy iderángat a 
nyomdából. 

Sylvie nem bánta volna, ha az apja kedvesebb a vevőkhöz. Egyébként 
különös, hogy az utazó név szerint kereste az apját, most meg előáll ezzel a 
világias óhajjal. Az anyjára sandított. Isabelle kissé összevonta a 
szemöldökét, jelezve, hogy ő is furcsállja a dolgot. 

A lány észrevette, hogy az anyja is ugyanolyan kíváncsian hallgatja a 


diskurzust, mint ő. 

— Az embereknek a plébánosuktól illene hallaniuk a bibliai históriákat — 
dohogott a főesperes. — Ha maguk kezdik olvasgatni a Bibliát, okvetlenül 
félreértelmezik. — Kiszámolta aranyban a pultra a zsoltároskönyv árát. 

Vagy pedig nagyon is jól értelmezik, gondolta Sylvie. Amikor a 
közember még nem tudta elolvasni a Bibliát, a papok bármit 
mondhattak, és ez nagyon megfelelt nekik, mert a gyülekezet félt Isten 
igéjének fényességétől, amely átvilágított tanításon és szertartáson. 

- Amilyen igaz! — szólalt meg mézesmázosan Pierre. — Már ha 
tisztelendőséged megengedi egy alázatos diáknak, hogy kifejtse a 
véleményét. Szilárdnak kell lennünk, különben végül külön szektája lesz 
minden vargának és takácsnak! 

A független mesteremberek, például a vargák és a takácsok, különösen 
hajlottak a protestantizmusra. Sylvie szerint a munkájuk időt adott nekik a 
gondolkodásra, és nem rettegtek annyira a papoktól és a nemesektől, mint 
a parasztok. 

Azért meglepte ez a negédes hang attól a Pierre-től, akit a felforgató 
irodalom érdekel. Furcsállóan nézett rá. Az ifjú kacsintott. 

Csakugyan elbűvölő volt! 

Sylvie elfordította a tekintetét, — begöngyölte a főesperes 
zsoltároskönyvét egy darab négyszögletes nyersvászonba, majd átkötötte 
zsineggel. 

Az utazó megorrolt a főesperes dorgálása miatt. 

— Franciaország lakóinak fele sosem látja a papját — mondta kihívóan. 

Ez azért túlzás, gondolta Sylvie, noha igaz, hogy túl sok pap vágja 
zsebre a jövedelmet úgy, hogy sosem látogatja meg a parókiáját. 

Ezt a főesperes is tudta, és nem válaszolt. Fogta a zsoltároskönyvet, és 
nagy dérrel-dúrral távozott. 

— Becsomagolhatom önnek ezt a nyelvtant? — fordult Isabelle az 
ifjúhoz. 


— Igen, kérem. 

Pierre kiszámolt négy livre-t. 

— Akkor most kéri ezt a mesekönyvet, vagy sem? — kérdezte az utazótól 
Giles. 

Az a könyv fölé hajolt, amelyet Giles elébe lökött, és megvizsgálta az 
illusztrációkat. 

- Ne siettessen — mondta határozottan. Nem félt vitatkozni a 
főesperessel, és lepergett róla Giles gorombáskodása. Több volt ebben az 
emberben, mint amit ki lehetett nézni piszkos külleméből. 

Pierre fogta a csomagját, és távozott. A boltban most már csak egy vevő 
maradt. Sylvie úgy érezte, mintha a dagály vonulna vissza. 

Az utas egy csattanással becsukta a könyvet, kiegyenesedett és 
bemutatkozott: 

— Guillaume vagyok Genfből. 

Sylvie hallotta, hogy Isabelle-nek elakad a lélegzete. 

Giles magatartása tüstént megváltozott. Megrázta Guillaume kezét, és 
azt mondta neki: 

— Isten hozta, kerüljön beljebb — majd fölvezette a lakásba. 

Sylvie félig már értette, amit lát. Tudta, hogy Genf független, 
református város, amelyben a nagy Kálvin János az úr. Csakhogy Genf 
legalább négyszáz kilométerre van. 

— A Konzisztórium hittérítőket képez ki, és szétküldi őket Európába, 
hogy hirdessék az új evangéliumot — magyarázta Isabelle. — A legutolsót 
Alphonse-nak hívták. Akkor tizenhárom éves voltál. 

— Alphonse! — Sylvie emlékezett a lelkes fiatalemberre, aki észre se 
vette őt. — Sosem értettem, miért lakott itt. 

—- Ők hozzák nekünk Kálvin írásait és más munkákat, hogy apád 
másolja le, és nyomtassa ki őket. 

Sylvie ostobának érezte magát. Sosem gondolkodott el azon, honnan 
származnak a református írások. 


— Sötétedik — mondta Isabelle. — Ideje, hogy előkeress egy Erasmust a 
diákodnak. 

— Anyám mit szól hozzá? — kérdezte Sylvie, miközben fölvette a 
kabátját. 

Isabelle mindentudó mosollyal nézett rá. 

— Csinos csibész, hm? 

Sylvie kérdése Pierre megbízhatóságára vonatkozott, nem a 
külsejére; de inkább nem erőltette ezt a beszélgetést, mert nem akart 
megijedni. Mormolt valamilyen semmitmondó választ, és kiment. 

Észak felé tartott, a folyón túlra. A Notre-Dame híd ékszerészei és 
divatárusai már zártak. A Ville-ben elindult a rue Saint-Martinen, Párizs 
észak-déli irányú főútvonalán. Pár perccel később megérkezett a rue du 
Murhöz, bár ez inkább köz volt, mint utca. Egyik oldaláról a városfal 
tekintett le néhány épület hátsó bejáratára és egy elvadult kert magas, hátsó 
kerítésére. Sylvie megállt egy istállónál egy ház mögött. A házban egy 
öregasszony lakott, aki nem tartott lovat. Az istálló ablaktalan, 
meszeletlen, toldott-foldott, elhanyagolt, mindazonáltal szilárd épület volt 
erős ajtóval, titoktartó, súlyos zárral. Giles néhány éve vásárolta. 

Az ajtófélfa mellett derékmagasságban egy laza fél tégla volt a falban. 
Miután ellenőrizte, hogy senki sem figyeli, Sylvie kihúzta a téglát, benyúlt 
a lyukba, kivett egy kulcsot, a helyére illesztette a téglát. Elfordította a 
kulcsot a zárban, belépett, bezárta az ajtót, rátolta a reteszt. 

A fali tartóban volt egy gyertya. Sylvie hozott magával tűzszerszámot: 
kovát, nagy D betűt formázó acélt, amely épp illett karcsú ujjaira, száraz 
faforgácsot és egy darab rongyot. Amikor a kova lecsapott az acél D-re, 
szikrák pattantak a tűzszerszámos dobozba, rá a forgácsra, amely gyorsan 
lángra kapott. Erről Sylvie meggyújtotta a rongyot, majd végül a gyertyát. 

A pisla fény régi hordók sorait emelte ki a sötétségből, amelyek a 
földtől a tetőig oszlopokban álltak a fal mellett. A legtöbbet homokkal 
töltötték meg, amitől olyan nehezek lettek, hogy egyetlen ember mozdítani 


se bírta volna őket, de néhányat üresen hagytak. Egyformának látszottak, 
ám Sylvie meg tudta különböztetni az oszlopokat. Gyorsan félretolta az 
egyiket, és belépett a résbe. A hordók mögött könyvek voltak 
deszkaládákban. 

A legnagyobb veszélyt az jelentette a Palot család számára, amikor a 
csempészett könyveket kinyomtatták és bekötötték Giles műhelyében. Ha 
rosszkor tartottak volna házkutatást náluk, akkor mind meghalnak. De 
ahogy a könyvek elkészültek, ládákba rakták őket — a tetejükre mindig 
jutott álcázóréteg, olyan irodalom, amelyet a katolikusok jóváhagytak —, 
azután egy kézikocsival idehozták ebbe a raktárba, és a nyomda folytatta 
az engedélyezett könyvek előállítását. Az idő nagyobb részében a 
katedrális melletti házhoz tapadó nyomdában nem volt semmi 
törvénytelen. 

Csak hárman tudtak a raktárról: Giles, Isabelle és Sylvie, a lány is 
csupán azóta, hogy betöltötte a tizenhatot. Még Palot-ék munkásai sem 
sejtették a létezését, jóllehet valamennyien reformátusok voltak: nekik azt 
mondták, hogy a kész könyveket egy titkos nagykereskedőnek szállítják le. 

Sylvie megkereste az ,AS? jelzésű ládát. Ebben volt az Alkibiadész 
szilénjei, valószínűleg Erasmus legfontosabb munkája. Kivett egyet, 
bebugyolálta a közeli ládatoronyról leemelt, négyszögletes lenvászonba, a 
csomagot összezsinegelte. A helyére tolta a hordókat, így a ládák ismét 
eltűntek a szem elől, csak egy hordókkal félig telepakolt helyiséget lehetett 
látni. 

Miközben visszafelé ment a rue Saint-Martinen, azon tűnődött, 
felbukkan-e a diák. Eljött a boltba, ahogy megbeszélték, de ettől még 
megijedhetett. Ennél is rosszabb, hogy érkezhet valamilyen hivatalnokkal, 
aki letartóztatja Sylvie-t. Természetesen nem félt a haláltól: egyetlen igaz 
keresztyén sem fél. Ő a kínzástól rettegett. Vörösen izzó fogókat látott, 
amelyek a húsába marnak, és néma imával kellett elűznie a képeket. 

A vízpart csöndes volt éjszaka. A halárusok bezárták bódéikat, a 


sirályok másfelé kutattak étel után. A folyó halkan nyaldosta a 
partszegélyt. 

Pierre kezében lámpával várt rá. Alulról megvilágított arca baljós 
szépségű volt a fényben. 

Egyedül várakozott. 

A lány fölemelte a könyvet, de nem adta át. 

- Senkinek sem árulhatja el, hogy ez önnél van -— mondta. — 
Kivégeznének, amiért eladtam magának. 

— Megértettem — bólintott az ifjú. 

— A saját életét is kockáztatja, ha elfogadja. 

— Tudom. 

— Ha biztos ebben, akkor vegye el, és adja vissza a nyelvtant. 

Kicserélték a csomagokat. 

— Isten vele — mondta Sylvie. — Emlékezzen rá, mit mondtam. 

— Emlékezni fogok — ígérte meg Pierre. 

Azután megcsókolta. 


Alison McKay nagyon sietett a Tournelles-palota huzatos folyosóin, mert 
félelmetes híre volt a legjobb barátnője számára. 

Barátnőjének teljesítenie kell a sosem tett ígéretét. Évek óta lehetett 
számítani erre, ennek dacára a valóság megrendítő volt, egyszerre jó és 
TOSSZ. 

Az ódon épület a főváros keleti részében hatalmas volt, és roskatag, 
fényűző berendezése ellenére is hideg és kényelmetlen. Tekintélyes, bár 
elhanyagolt, akárcsak jelenlegi lakója, Medici Katalin, Franciaország 
királynéja, egy olyan király felesége, aki jobban szerette a szeretőjét. 

Alison belépett egy kis szobába, és már meg is találta, akit keresett. 

Két gyerek ült a padlón az ablaknál, és kártyázott a ványadt téli 
napfényben. Ruházatuk és ékszereik elárulták, hogy a világ leggazdagabb 
emberei közé tartoznak, ennek ellenére boldogan játszottak fityingekben, 


és remekül szórakoztak. 

A fiú tizennégy éves volt, de feltűnően satnya növése és törékeny 
termete fiatalabbnak mutatta. A serdülés küszöbén állt, mutáló hangon 
beszélt, és dadogott. Ferenc volt, II. Henrik király és Katalin királyné 
legidősebb fia. A francia trón örököse. 

A lány gyönyörű, vörös hajú gyermek volt, tizenöt évéhez képest 
rendkívül magas, a legtöbb férfinál is magasabb. Stuart Máriának hívták, 
és a skótok királynője volt. 

Akkor költöztek Skóciából Franciaországba, amikor Mária öt-, Alison 
pedig nyolcéves volt, két rémült kislány egy idegen országban, ahol 
egyetlen szót se értettek. A csenevész Ferenc lett a játszótársuk. A három 
gyermeket a sok közös viszontagságot megélt emberek szoros köteléke 
fűzte össze. 

Alison szenvedélyesen oltalmazta Máriát, akit néha vissza kellett fogni, 
mert hajlamos volt a lobbanékonyságra és a meggondolatlanságra. A 
lányok úgy dédelgették Ferencet, mint egy tehetetlen kutya- vagy 
macskakölyköt, a fiú pedig istennőként imádta Máriát. 

Ám most barátságuk meginog, talán el is pusztul. 

Mária felnézett, elmosolyodott, azután jobban megnézte Alison arcát, és 
megriadt. 

— Mi az? — kérdezte franciául. Beszédében nyoma sem volt már a skót 
kiejtésnek. — Mi történt? 

— Húsvét utáni vasárnap meg kell esküdnötök! — tört ki Alisonból. 

— Olyan hamar! — válaszolta Mária. Mindketten Ferencre néztek. 

Máriát ötéves korában jegyezték el Ferenccel, még mielőtt 
Franciaországba költözött. Politikai gyűrűváltás volt, mert minden királyi 
mátkaság az. A célja az volt, hogy megszilárdítsa Franciaország és Skócia 
szövetségét Anglia ellen. 

Ám ahogy a lányok idősebbek lettek, kezdtek kételkedni benne, hogy 
sor kerül-e egyáltalán a házasságra. A három királyság viszonya 


folyamatosan változott. A hatalom alkuszai folyamatosan tárgyaltak 
Londonban, Edinburghban és Párizsban, folyamatosan férjet kerestek 
Stuart Máriának. Mostanáig semmi nem volt biztos. 

Ferenc megriadt. 

— Szeretlek — mondta Máriának. — Téged akarlak elvenni, ha majd férfi 
leszek. 

Mária együttérzően kinyújtotta felé a kezét, de a fiú annyira kétségbe 
volt esve, hogy sírva fakadt, és feltápászkodott. 

— Ferenc! — mondta Alison. 

A fiú tehetetlenül rázta a fejét, és kirohant a szobából. 

— Ó, drágám — mondta Mária. — Szegény Ferenc. 

Alison bezárta az ajtót. Kettesben maradtak, senki sem zavarta őket. 
Alison kézen fogta Máriát, és felhúzta a padlóról. Még mindig egymás 
kezét fogva leültek egy gesztenyebarna bársonnyal bevont pamlagra. Egy 
darabig hallgattak, azután megszólalt Alison: 

— Hogy érzed magad? 

— Egész életemben azt hallottam, hogy királynő vagyok — felelte Mária. 
— Igazából sosem voltam az. Hatnaposan lettem a skótok királynője, és az 
emberek mindig úgy bántak velem, mint egy csecsemővel. De ha 
hozzámegyek Ferenchez, és ő király lesz, akkor én leszek Franciaország 
királynéja, és az már igazi! — Szemében felcsillant a vágyakozás. — Én ezt 
akarom. 

— De Ferenc... 

—- Tudom. Édes, és szeretem őt, de hogy ágyba feküdjek vele, hát 
tudod... 

Alison hevesen bólogatott. 

— Nem is érdemes erre gondolni. 

— Talán azt lehet, hogy Ferenc és én megesküszünk, de csak tettetjük a 
házasságot. 

Alison a fejét rázta. 


— Akkor megsemmisíthetik. 

— És én többé nem leszek királyné. 

— Pontosan. 

— De miért most? — kérdezte Mária. — Hogy került ez elő? 

Alisonnak Katalin királyné mondta, aki a legjobban értesült személy 
volt Franciaországban. 

— A Sebhelyes javasolta a királynak. — Guise herceg Mária nagybátyja, 
az anyjának a fivére volt. A család igencsak magasra jutott a calais-i 
győzelem után. 

— De miért fontos ez a bácsinak? 

— Gondolj bele, milyen tekintélyt adna a Guise családnak, ha egyik 
tagja Franciaország királynéja lenne. 

— De a Sebhelyes katona. 

— Igen. Ezt bizonyosan más találta ki. 

— De Ferenc... 

— Folyton visszakanyarodunk a kis Ferenchez, igaz? 

— Olyan kicsi — mondta Mária. — És olyan beteges. Vajon képes 
megtenni, amit a férfiak csinálnak a feleségükkel? 

— Ezt nem tudom -— válaszolta Alison. — De majd megtudod a húsvét 
utáni vasárnapon. 


Margery és a szülei még akkor sem jutottak dűlőre egymással, amikor a 
január átfordult februárba. Sir Reginald és Lady Jane elhatározta, hogy 
Margerynek Barthoz kell mennie, a lány viszont kijelentette, hogy sosem 
mond igent. 

Rollo mérges volt rá. Húga bekerülhetne a házasságával a katolikus 
főnemességbe, ő pedig ehelyett a protestantizmusra kacsingató Willardokat 
választaná. Hogyan képes ekkora árulásra, különösen egy olyan királynő 
országában, aki minden eszközzel a katolikusokat támogatja? 

A Fitzgeraldok a város első családja — már a külsőnkön is látszik, 
gondolta büszkén Rollo, miközben megálltak legmelegebb ruhájukban az 
előcsarnokban. A székesegyház tornyában zengett a misére hívó harang. 
Sir Reginald magas volt, és szikár; rajta még az arcát elcsúfító szeplők is 
előkelően festettek. Nehéz, gesztenyebarna szövetből varrott köpenyt 
viselt. Lady Jane kicsi volt, és vékony, az orra hegyes, a szeme éles, nem 
sok minden kerülte el a figyelmét. Prémszegélyes kabátját öltötte magára. 

Margery is alacsony volt, de gömbölyűbb az anyjánál. Konokul 
duzzogott, mert a gróf lakomája óta nem léphetett ki az utcára. De nem 
tarthatták örök időkre házi áristomban, ráadásul ma reggel Kingsbridge 
püspöke is részt vesz a misén, márpedig ezt az erős szövetségest nem 
merte megsérteni a család. 

Margery nyilvánvalóan elhatározta, hogy nem hirdeti a külsejével is a 
boldogtalanságát, mert mára kingsbridge-i skarlátból remekelt kabátot és 
ugyanolyan kalapot választott. Tavaly óta a város legszebb lányává serdült, 
ezt még a bátyja is láthatta. 

A család ötödik tagja Rollo nagynénje volt. A kingsbridge-i zárda 
hajdani apácája akkor költözött a Fitzgerald családhoz, amikor VIII. 


Henrik bezáratta a kolostort. A felső emeleten két szobát apró zárdává 
alakított át, a hálószoba kopár cella lett, a fogadószoba kápolna. Rollo le 
volt nyűgözve a néni jámborságától. Máig Joan nővérnek szólította 
mindenki. Most már öreg volt, és törékeny, két bottal járt, de még mindig 
ragaszkodott hozzá, hogy elmenjen a templomba, amikor Julius püspök is 
ott van. Naominak, a szolgálónak kellett hoznia a kisszéket Joan nővér 
számára, aki már nem bírt végigállni egy teljes órát. 

Együtt léptek ki az utcára. A kereszteződésnél laktak, a főutca 
legmagasabb pontján, a városházával szemközt, a legelőkelőbb helyen. 
Sir Reginald megállt, és végignézett a sűrűn sorjázó utcákon, amelyek 
lépcsőként ereszkedtek a folyóhoz. Vékony hó fedte a zsúptetőket és a 
füstölgő kéményeket. A városom, mondta Reginald arca. 

Ahogy a polgármester és családja méltóságteljesen vonulni kezdett 
lefelé a lejtős főutcán, a szomszédok tisztelettel köszöntötték őket. A 
módosabbak jó reggelt kívántak, az alsóbb rendbéliek némán 
megérintették a süvegüket. 

A nappali világosságban Rollo észrevette, hogy az anyja kabátja kissé 
molyrágta. Remélhetőleg senki más nem figyel föl rá. Sajnos az apjának 
nincs pénze új ruhákra. Rosszul megy az üzlet Combe Harbourban, ahol 
Sir Reginald a vámhivatal vezetője. A franciák elfoglalták Calais kikötőjét, 
a háború folytatódott, szórványos volt a Csatornán a hajóforgalom. 

A katedrálishoz közeledve elhaladtak a család gazdasági válságának 
másik oka, az új ház mellett, amelynek a Priory Gate nevet szánták. A 
piactér északi oldalán magasodott, azon a telken, amely az apátságé volt, 
amikor még létezett. Az építkezés annyira lelassult, hogy úgyszólván 
abbamaradt. A legtöbb kőműves elment máshova, olyan munkáltatókhoz, 
akik meg is tudták fizetni őket. Kezdetleges deszkakerítést húztak fel a 
kíváncsiak ellen, akik beszemtelenkedtek volna a félkész házba. 

Sir Reginaldé volt az összes apátsági épület a székesegyház déli 
oldalán: a kolostor, a szerzetesek konyhája és hálóterme, az apácazárda és 


az istállók. Amikor VIII. Henrik feloszlatta a szerzetesrendeket, a 
birtokaikat eladták a helyi mágnásoknak, így szerezte meg Sir Reginald az 
apátságot. A zömmel ódon épületeket évtizedek óta elhanyagolták, egyre 
jobban leromlottak, madarak fészkeltek a gerendákon, vadrózsa nőtt a 
kerengőben. Reginald valószínűleg ismét el fogja adni őket a káptalannak. 

A rozoga épületek között büszkén és századok óta változatlanul, a 
katolikus hitet jelképezve magasodott a katedrális. Az utóbbi negyven 
évben a protestánsok meg akarták változtatni a keresztény tanokat, 
amelyeket olyan sokáig oktattak ebben az épületben. Rollo nem értette, 
honnan veszik hozzá a bátorságot. Mintha divatos ablakokat akartak volna 
vágni a templom falaiban. Az igazság örökkévaló, akár a székesegyház. 

A hatalmas, boltíves nyugati kapun léptek az épületbe, ahol mintha 
hidegebb lett volna, mint kint. A hosszú hajó rendezett vonalai, a 
szabályosan ismétlődő oszlopok és boltívek látványa egy észszerű istenség 
által szabályozott, módszeres világ vigasztaló bizonyosságával töltötte el 
Rollo lelkét. A kapuval szemközt halvány téli napfény világította meg a 
hatalmas rózsaablakot. A színes üveg a világ végét ábrázolta: isten ül a 
trónján az ítéletnapon, a gonosztevőket a pokolban kínozzák, a jók 
belépnek a mennyek országába, az egyensúly helyreáll. 

Éppen elkezdődött az ima, amikor a Fitzgerald család végigment a 
padsorok között a kereszteződésig, onnan figyelték a főoltárnál miséző 
papokat. Körülöttük ott voltak a város neves családjai, köztük a Willardok 
és a Cobley-k, valamint a megye előkelőségei, Shiring grófja, a fia, Bart, 
továbbá Lord és Lady Brecknock. 

Az ének közepes volt. A kingsbridge-i székesegyház sok évszázados 
csodás muzsikájának leáldozott, amikor megszüntették az apátságot és 
feloszlatták a kórust. Néhány korábbi szerzetes új kórust szervezett, de a 
lélek odalett. Nem tudták feléleszteni annak a csoportnak a fanatikus 
fegyelmét, amely egész életét annak szentelte, hogy gyönyörű zenével 
magasztalja az urat. 


A gyülekezet elcsöndesedett a drámai pillanatokban, például 
Úrfelmutatáskor, és udvariasan meghallgatta Julius püspök szentbeszédét 
is az engedelmességről, egyébként leginkább diskuráltak. 

Rollo bosszúsan nézte, ahogy Margery ügyesen arrébb somfordál a 
családtól, és olyan komoly beszélgetésbe merül Ned Willarddal, hogy még 
a kalapján a toll is rázkódik bele. Ned is kiöltözött, fölvette kék francia 
zekéjét, láthatóan remekül érezte magát a lánnyal. Rollo legszívesebben 
belerúgott volna pimaszságáért. 

Hogy ezt ellensúlyozza, odament Bart Shiringhez, és biztatta, hogy 
minden rendbe jön. A háborúról beszélgettek. Calais elvesztése nem 
csupán a kereskedelemnek ártott. Mária királynő és külföldi férje egyre 
népszerűtlenebb lett. Rollo még mindig nem gondolta azt, hogy Anglia 
ismét protestáns királyság lesz, azonban Tudor Mária nem tett jót a 
katolikusok ügyének. 

Mise végeztével Rollóhoz odajött Dan, Philbert Cobley kövérkés fia. 
Rollo kétség nélkül érezte, hogy a puritán Cobley család csak ímmel- 
ámmal jelent meg a misén; sejtette, hogy gyűlölik a szobrokat és a 
festményeket, orrukat a legszívesebben befognák a tömjén füstje elől. 
Bőszítette a gondolat, hogy embereknek — tudatlan, iskolázatlan, ostoba 
közembereknek — joguk lehessen a saját eszük szerint értelmezni a vallást. 
Ha egy ilyen naiv gondolat valaha is elterjed, összeomlik a civilizáció. A 
népnek meg kell mondani, mit csináljon. 

Dan mellett egy szíjas, viharvert férfi állt, Jonas Bacon, egyike a 
kapitányoknak, akiket a kingsbridge-i kereskedők alkalmaztak. 

— Van egy szállítmányunk, amit el akarunk adni. Érdekelne? — kérdezte 
Dan. 

A Cobley-féle hajótulajdonosok gyakran előre eladták a rakományuk 
negyedét-nyolcadát különböző befektetőknek. Ebből összejött az 
útiköltség, ugyanakkor a kockázat is jobban megoszlott. A befektetők néha 
a pénzük tízszeresét nyerték az üzleten — vagy az egészet elvesztették. Sir 


Reginald óriási haszonra tett szert ezzel a módszerrel még a szebb 
napokban. 

— Talán — felelte Rollo. Nem mondott igazat. Az apjának nem volt 
készpénze, hogy befektessen egy fuvarba, Rollo azonban mindenképpen 
tudni akarta, miről van szó. 

— A Szent Margit úton van visszafelé a Balti-tengerről, több mint ötszáz 
font értékű szőrmével — mondta Dan. — Megmutathatom a fuvarlevelet. 

Rollo a homlokát ráncolta. 

— Honnan tudod ezt, amikor még a tengeren van? 

Bacon kapitány válaszolt a kérdésre. A hangja rekedt volt a sok-sok 
évtől, amelyekben túl kellett ordítania a szelet. 

— A holland partoknál elébe kerültem. A hajóm, a Sólyom gyorsabb. 
Találkoztam vele, és megtudtam a részleteket. A Szent Margit kisebb 
javítások végett befutott a kikötőbe. De két héten belül Combe 
Harbourban lesz. 

Baconnek rossz híre volt, mint általában a kapitányoknak. Senki se 
láthatta, mit csinálnak a tengerészek a vízen, az emberek azt mondták 
rájuk, hogy tolvajok és gyilkosok. Története azonban hihető volt. Rollo 
bólintott, és ismét Danhez fordult. 

— Akkor miért árulod már most a rakományt? 

A kerek képű Dan ravaszul nézett rá. 

— Szükségünk van a pénzre egy másik befektetéshez. 

Nem mondta meg, hogy mi az. Ami természetes: ha egy jó üzleti 
lehetőségre bukkant, miért hagyná, hogy más megelőzze? Rollo ennek 
ellenére gyanakodott. 

— Valami baj van a szállítmánnyal? 

— Nincs. Ennek bizonyítására készek vagyunk szavatolni ötszáz fontban 
a rakomány értékét. Viszont neked eladjuk négyszázért. 

Jókora összeg volt. Egy jól menő parasztgazda egy évben ötven fontot 
tudott kivenni a földjéből, egy sikeres kingsbridge-i kereskedő büszke volt, 


ha az éves bevétele elérte a kétszáz fontot. Négyszáz font irdatlan 
befektetés — viszont a száz font garantált haszon alig két hét alatt ritka 
lehetőség. 

Telne belőle a Fitzgerald család összes adósságára. 

Sajnos nincs négyszáz fontjuk. Négy sem. 

Ennek ellenére azt mondta: 

— Beszélek az apámmal. — Biztos, hogy nem tudják nyélbe ütni az 
üzletet, de Sir Reginald megsértődhet, ha a fia nyilatkozik a család 
nevében. 

— De ne tartson soká — kérte Dan. — Először nektek teszek ajánlatot 
tiszteletből, mert Sir Reginald a polgármester, de akadnak mások is, 
akikhez mehetek. És erre a pénzre holnap lesz szükségünk. — Ezután a 
kapitánnyal együtt távoztak. 

Rollo körülnézett a templomhajóban, és észrevette, hogy az apja egy 
rovátkolt oszlopnak támaszkodik. Odament hozzá. 

— Beszéltem Dan Cobley-jal. 

- Tényleg? -— Sir Reginald nem szerette Cobley-ékat. Kevesen 
szerették őket. Szentebbnek tartották magukat a közönséges halandóknál, 
és hogy kivonultak a színjátékról, sokakat felbosszantott. — Mit akart? 

— Egy rakományt eladni. — Elmesélte a részleteket. 

Miután Rollo végzett, Reginald megkérdezte: 

— És hajlandók szavatolni a szőrmék értékét? 

— Ötszáz font, négyszáz font befektetésért. Tisztában vagyok vele, hogy 
nincs pénzünk, de gondoltam, tudni akarsz róla. 

— Igazad van, nincs pénzünk — tűnődött Reginald. — Bár lehet, hogy 
tudok szerezni. 

Rollo kíváncsi lett volna, hogyan. De hát az apja tud leleményes lenni. 
Nem olyasfajta kereskedő, aki apránként épít fel egy vállalkozást, inkább 
az alkalom éber tolvaja, aki mohón kap minden váratlan üzleten. 

Lehetséges, hogy egy csapásra megoldja a család gondjait? Rollo alig 


merte remélni. 

Meghökkenésére Reginald odament a Willardokhoz. Alice volt a cég 
vezetője, így a polgármester gyakran tárgyalt vele, bár nem kedvelték 
egymást, és a kapcsolatukon az sem javított, hogy a Fitzgeraldok nem 
kértek az ifjú Nedből mint lehetséges vőből. Rollo kíváncsian követte az 
apját. 

— Egy szóra, Mrs. Willard — mondta halkan Reginald. 

Az alacsony, vaskos Alice-nek kifogástalan modora volt. 

— Természetesen — mondta udvariasan. 

— Szeretnék kölcsönkérni négyszáz fontot rövid határidőre. 

Alice meghökkent. 

— Talán Londonba kellene mennie -— felelte rövid hallgatás után. — Vagy 
Antwerpenbe. — A németalföldi Antwerpen volt Európa pénzügyi 
központja. — Van egy rokonunk Antwerpenben -— tette hozzá. — De nem 
tudom, hogy hajlandó-e ilyen nagy összeget kölcsönadni. 

— Ma van rá szükségem — mondta Sir Reginald. 

Alice felvonta a szemöldökét. 

Rollóba belemart a szégyen. Megalázó dolog kölcsönt kérni attól a 
családtól, amelyet a közelmúltban látványosan lefitymáltak. 

Ám Reginald semmivel sem törődve folytatta. 

- Kegyelmed az egyetlen kereskedő Kingsbridge-ben, akinek van 
azonnal mozgósítható pénze. 

— Megkérdezhetem, mi célra kellene a pénz? — kérdezte Alice. 

— Lehetőségem van megvenni egy értékes szállítmányt. 

Azt nem mondta, kitől, Rollo sejtése szerint azért, nehogy Alice vegye 
meg. 

- A hajó két héten belül befut Combe Harbourba — tette hozzá 
Reginald. 

Ekkor közbeszólt Ned Willard. Na persze, gondolta Rollo keserűen, 
most örül, hogy Fitzgeraldék segítséget kérnek az ő családjától. Ám Ned 


közbeszólása merőben üzletszerű volt. 

— Akkor miért adja el a tulajdonos? — kérdezte gyanakodva. — Csak két 
hetet kellene várnia, hogy megkapja a kirakodott szállítmány teljes értékét. 

Reginaldot bosszantotta, hogy egy kölyök vitatja az ő döntését, de 
palástolta a rosszallását, amikor válaszolt: 

— Az eladónak azonnal szüksége van a pénzre egy másik befektetéshez. 

— Nem vállalhatom annak kockázatát, hogy ekkora összeget elveszítsek, 
ezt bizonyára megérti — mondta Alice. 

— Nincs kockázat — felelte Reginald. — Alig több, mint két hét múlva 
visszakapja a pénzt. 

Ostobaság, gondolta a fia. Kockázat mindig van. 

Reginald halkabban folytatta. 

—- Szomszédok vagyunk, Alice. Segítsünk egymásnak. Tudja, hogy 
megkönnyítem a maga fuvarjainak a bejutását Combe Harbourba. Maga 
pedig segít nekem. A dolgok így működnek Kingsbridge-ben. 

Alice megdöbbent, és egy pillanat múlva Rollo is megértette, miért. Az 
apja kellemkedése a jó szomszédságról valójában fenyegetést rejtett. Azt 
sejtette, hogy ha Alice nem hajlandó együttműködni, Reginald megnehezíti 
a dolgát a kikötőben. 

Hosszú csend volt, amíg Alice végiggondolta mindezt. Rollo sejtette, 
mi jár a fejében. Nem akar kölcsönadni, de nem engedheti meg magának, 
hogy az ellenségévé tegyen egy olyan erős embert, mint Reginald. 

Végül az mondta: 

— Biztosítékra van szükségem. 

Rollo elcsüggedt. Olyan ember, akinek nincs semmije, nem tud 
biztosítékot adni. Ez csak egy másik módja az elutasításnak. 

— Ott az állásom a vámhivatalnál — mondta Reginald. 

Az asszony a fejét rázta. 

- Nem rendelkezhet vele királyi engedély nélkül, és nincs ideje 
engedélyt kérni. 


Igaza volt. Reginald azt kockáztatta volna, hogy kiderül a szorult 
helyzete. 

— Mit szólna az apátsághoz? — kérdezte. 

Alice ismét a fejét rázta. 

— Semmi szükségem a félkész házára. 

— Akkor a déli részéhez, ahol a kerengők vannak, meg a kolostor és a 
zárda. 

Rollo biztosra vette, hogy Alice nem fogadja el ezt a biztosítékot. A 
régi apátság épületeit már több mint húsz éve nem használták, mostanra 
kijavíthatatlan állapotba kerültek. 

Meglepetésére Alice váratlanul felélénkült. 

— Talán... — mondta. 

— De apám! — szólt közbe Rollo. — Tudod, hogy Julius püspök vissza 
akarja vásárolni az apátságot, és nagyjából bele is egyeztél, hogy eladod 
neki. 

A jámbor Mária királynő igyekezett visszaszerezni az egyháznak 
minden birtokot, amit kapzsi apja, VIII. Henrik elrabolt, azonban a 
parlament képviselői nem engedték át a törvényt — túl sokan húztak 
hasznot a dologból, így az egyház próbálta meg áron alul visszavásárolni a 
vagyonát. Rollo szerint minden jó katolikusnak kötelessége volt segíteni 
ebben. 

— Nincs azzal semmi baj — mondta Reginald. — Nem késlekedek a 
kölcsön visszafizetésével, így a biztosíték nem vész el. A püspök 
megkapja, amit akar. 

— Jól van — helyeselt Alice. 

Elhallgattak. Alice nyilvánvalóan várt valamit, de nem mondta, hogy 
mit. Végül Reginald rájött. 

— Tisztességes kamatot fizetek. 

—- Magas kamatot kérnék — mondta Alice. — De persze a kölcsönre 
felszámított kamat uzsora, ami a világ és az egyház előtt is bűn. 


Igazat beszélt, bár ez csak kibúvó volt. Az uzsora elleni törvényeket 
naponta játszották ki Európa minden kereskedővárosában. Alice csak a 
látszat kedvéért finnyáskodott. 

- Nos, biztos vagyok benne, hogy találunk módot, amivel ezt 
megkerülhetjük — válaszolta Reginald olyan derűsen, mint aki egy ártatlan 
csínyt javasol. 

— Mi jár a fejében? — kérdezte óvatosan Alice. 

- Tegyük fel, használatba adom az apátságot a kölcsön 
visszafizetésének határidejéig, azután pedig visszabérlem? 

— Havi nyolc fontot kérek. 

Ned nyugtalankodott. Nem akarta, hogy az anyja belemenjen az 
üzletbe. Rollo meg is értette. Alice négyszáz fontot kockáztatott azért, 
hogy nyolc fontot keressen. 

Reginald úgy tett, mint aki felháborodik. 

— Az egy évre huszonnégy százalék! Kamatos kamat! 

— Akkor felejtsük el az egészet. 

Rollo reménykedni kezdett. Mert miért vitatkozik Alice a kamaton? Ez 
csak azt jelentheti, hogy hajlandó kölcsönözni. Észrevette, hogy Ned enyhe 
pánikba esik, és sejtette, hogy Willard is erre gondolt, csak ő megrémült a 
kilátástól. 

Reginald egy hosszú pillanatig töprengett. Végül azt mondta: 

— Jól van. Legyen így. — Kezet nyújtott, Alice megrázta. 

Rollót elképesztette az apja ravaszsága. Egy üres zsebű ember, aki 
négyszáz fontot fektet be — ez a pimaszság csúcsa! A Szent Margit 
rakománya szanálja a családot. Hála az egeknek, hogy Philbert Cobley-nak 
hirtelen szüksége van a pénzre. 

— Délután megfogalmazom az iratokat — közölte Alice Willard, majd 
elfordult. 

Ugyanebben a pillanatban bukkant fel Lady Jane. 

— Ideje hazamenni — mondta. — Kész az ebéd. 


Rollo a húgát kereste. 
Margery nem volt sehol. 


Amint kívül kerültek a Fitzgeraldok hallótávolságán, Ned az anyjához 
fordult: 

— Miért álltál rá, hogy ilyen sok pénzt adj kölcsön Sir Reginaldnak? 

— Mert ha visszautasítom, bajt okozhatott volna nekünk. 

— Máris ezt tette! Mindenünket elveszíthetjük. 

— Nem, mert a miénk az apátság. 

— Egy rakás düledék! 

— Nem az épületekre van szükségem! 

— Akkor... — Ned a homlokát ráncolta. 

— Gondolkodj — biztatta az anyja. 

Ha nem az épületek kellenek, mit akar Alice? 

— A föld? 

— Gondolkodj tovább. 

— A város szívében van. 

— Pontosan. A legértékesebb telek Kingsbridge-ben, és négyszáz fontnál 
sokkal többet ér olyasvalakinek, aki tudja, hogyan hozza ki belőle a 
legtöbbet. 

— Értem — bólintott Ned. — De mit kezdesz vele? Házat építesz rá, mint 
Reginald? 

Alice megvető arcot vágott. 

— Nincs szükségem palotára. Fedett piacteret építtetek, amely minden 
hétköznap nyitva tart, akármilyen is az idő. Bérbe adom a területet az 
árusoknak —  cukorműveseknek,  sajtkészítőknek, — kesztyűsöknek, 
cipészeknek. Közvetlenül a székesegyház mellett van, ezer éven át ontja a 
pénzt. 

Ned ezt lángeszű ötletnek találta. Azért is az anyjának jutott az eszébe, 
és nem neki. 


Mindazonáltal maradt benne némi aggodalom. Nem bízott a 
Fitzgeraldokban. 

Eszébe jutott még valami. 

— Ez a tartalék terv arra az esetre, ha mindenünket elveszítjük Calais- 
ban? 

Alice kitartóan igyekezett híreket szerezni Calais-ból, de semmit sem 
sikerült megtudnia azóta, hogy a franciák elfoglalták a várost. Talán 
egyszerűen elkoboztak minden angol tulajdont, beleértve a gazdagon 
feltöltött Willard-raktárt; talán Dick bácsi és a családja most éppen üres 
kézzel menekül Kingsbridge felé. Viszont Calais-t elsősorban az angol 
kereskedők virágoztatták fel. Lehetséges, hogy a francia király belátta, 
okosabb hagyni, hogy az idegenek megtartsák, amijük van, és folytassák 
az üzletelést. 

Sajnos ha nincs hír, az rossz hír. Egy teljes hónap alatt egyetlen angol 
sem menekült el Calais-ból, hogy híreket hozzon haza — vagyis kevesen 
maradtak életben. 

— A fedett piacot minden körülmények között érdemes megcsinálni — 
felelte Alice. — Igen, gondoltam rá, hogy belevágunk egy teljesen új 
vállalkozásba, ha olyan rossz hírek érkeznek Calais-ból, mint amitől 
tartunk. 

Ned bólintott. Az anyja mindig előre gondolkodik. 

— Bár ez valószínűleg nem történik meg — fejezte be Alice. — Reginald 
nem alacsonyodott volna le annyira, hogy nálam könyörögjön a kölcsönért, 
ha nincs kilátásban valami igazán vonzó üzlet. 

Nednek már máson járt az esze. A tárgyalások Reginalddal ideiglenesen 
kiverték a fejéből a Fitzgerald család egyetlen tagját, aki valóban érdekelte. 

Végignézett a gyülekezeten, de sehol sem látta Margeryt. Már elment, a fiú 
tudta is, hogy hova. Végigballagott a hajón, óvakodva a sietségtől. 

Bármennyire nyugtalankodott, most is megcsodálta a boltívek zenéjét. 
Az alsók az ütemet adták meg, mint a basszus, a kisebbek a karzaton 


ugyanazt az akkordot ismételték magasabb hangon. 

Összehúzta magán a köpenyét, amikor kilépett a templomból. Észak 
felé fordult, mintha a temetőbe tartana. Mostanra sűrűbben havazott, a hó 
megült Philip perjel monumentális sírjának tetején. Olyan nagy volt a 
síremlék, hogy Ned és Margery nyugodtan beállhatott nyalakodni a másik 
oldalára, nem kellett attól tartaniuk, hogy észreveszik őket. A legenda 
szerint Philip perjel megbocsát azoknak, akik engednek a test kísértésének. 
Ned úgy vélte, hogy a rég halott szerzetes lelkét nem is háborgatja, ha két 
fiatal az ő sírja mögött csókolózik. 

De Margery sokkal jobb találkahelyre lelt, és ötletét el is mondta 
Nednek mise közben. Ned az utasításokat követve megkerülte a lány 
apjának épülő palotáját. A túloldalon ellenőrizte, nem követik-e, aztán 
bebújt a kerítés résén. 

Sir Reginald új házának már volt padlója, falai, lépcsőháza és teteje, de 
hiányoztak az ajtók és ablakok. Ned felszaladt az olasz márvány főlépcsőn 
a széles fordulóig. Margery ott várta. Alakját elnyelte a vörös nagykabát, 
de az arca mohó volt. A fiú átölelte, szenvedélyesen csókolózni kezdtek. 
Ned lehunyta a szemét, és beszívta Margery nyakának meleg aromáját. 

— Aggódom — mondta, amikor lélegzethez jutottak. — Anyám éppen 
most adott kölcsön az apádnak négyszáz fontot. 

Margery vállat vont. 

— Mindig ezt csinálják. 

— A kölcsönökből veszekedés lehet. Ez ronthat a helyzetünkön. 

— Hova ronthatná még? Csókolj meg még egyszer. 

Ned több lánnyal csókolózott már, de így még soha. Margery volt az 
egyetlen, aki kereken kimondta, amit akart. A nőktől elvárták, hogy a 
férfiakhoz igazodjanak, különösen a testi kapcsolatban, de Margery 
láthatólag nem hallott erről. 

— Szeretem, ahogy csókolsz — mondta egy idő után Ned. — Ki tanított 
rá? 


— Senki se tanított! Kinek nézel engem? Különben is, ennek nem csak 
egy módja van. Ez nem könyvelés. 

— Gondolom, igen. Minden lány más. Ruth Cobley azt szereti, ha olyan 
keményen megszorongatják a mellét, hogy később is érezze. Susan White 
pedig... 

— Hagyd abba! Nem akarok tudni más lányokról. 

— Csak ugratlak. Egyik sem fogható hozzád. Azért szeretlek. 

— Én is szeretlek — felelte a lány. Ismét csókolózni kezdtek. Ned 
szétnyitotta a köpenyét és kigombolta Margery kabátját, hogy a testük 
összesimulhasson. Alig érezték a hideget. 

— Azonnal hagyjátok abba! — kiáltotta egy ismerős hang. 

Rollo. 

Ned bűntudatosan összerezzent, de gyorsan leküzdötte. Miért ne 
csókolózhatna a lánnyal, aki szereti őt? Kiengedte öleléséből Margeryt, 
azután szándékos lassúsággal fordult meg. Nem félt Rollótól. 

— Ne próbálj parancsolgatni nekem, Rollo. Nem az iskolában vagyunk. 

Rollo ügyet sem vetett rá. 

— Most rögtön hazajössz velem! — mondta Margerynek erényes 
felháborodással. 

Margery elég régen élt együtt basáskodó fivérével, hogy megtanulja, 
miként dacoljon vele. 

— Menj előre — mondta félvállról. Szinte nem is árulta el a hangja, hogy 
erőlteti a flegmaságot. — Egy perc, és ott vagyok. 

Rollo elvörösödött. 

— Azt mondtam, most! — Megragadta Margery karját. 

— Engedd el, Rollo! Semmi szükség erőszakra! — mondta Ned. 

— Fogd be a szád. Azt csinálok a húgommal, amit akarok. 

Margery igyekezett kitépni a karját, de Rollo csak még szorosabban 
markolta. 

— Hagyd abba, ez fáj! 


— Figyelmeztettelek, Rollo. — Ned nem szerette az erőszakot, de nem 
hagyta magát megfélemlíteni. 

Rollo megrántotta Margeryt. 

Ned belemarkolt Rollo kabátjába, elhúzta Margerytől, és akkorát lökött 
rajta, hogy Rollo kereresztüldülöngélt a lépcsőfordulón. 

Ekkor meglátta, hogy Bart jön fölfelé a márványlépcsőn. 

Rollo visszanyerte az egyensúlyát. Fölemelte az ujját, egy lépést tett 
Ned felé, és azt mondta: 

— Hát akkor figyelj ide! — Azzal Ned felé rúgott. 

Az ágyékára célzott, de Ned félrehajolt, így a combjára kapta a rúgást. 
Fájt, de alig vette észre, annyira dühös volt. Ököllel rontott Rollóra, két 
kézzel ütötte, háromszor, négyszer, ötször. Rollo hátrált, igyekezett 
visszaütni. Magasabb volt, a karja is hosszabb, de Ned volt a dühösebb. 

Valahonnan hallotta Margery elmosódó sikoltását: 

— Hagyjátok abba, hagyjátok abba! 

Ned végigzavarta Rollót a lépcsőfordulón, azután hirtelen lefogták 
hátulról. Megértette, hogy Bart az. Karja úgy tapadt a törzséhez, mintha 
megkötözték volna: Bart sokkal nagyobb és erősebb volt nála vagy 
Rollónál. Vadul küzdött, de nem szabadulhatott. Rádöbbent, hogy nagyon 
meg fogják verni. 

Bart lefogta, Rollo püfölni kezdte. Ned próbált elhajolni, kitérni, de 
moccanni sem bírt, így Rollo kényelmesen üthette az arcát, újra és újra 
belerúghatott az ágyékába. Bart boldogan röhögött, Margery sikoltozott, 
igyekezett fékezni a bátyját, de nem sok eredménnyel: elég vad volt, de túl 
kicsi ahhoz, hogy megállítsa. 

Egy perc után Bart megunta a játékot, és abbahagyta a nevetést. 
Félredobta Nedet, aki elterült a padlón. Fel akart állni, de egy darabig nem 
tudott. Az egyik szeme bedagadt, ám a másikkal látta, amint Rollo és Bart 
kétfelől karon fogják Margeryt, és leviszik a lépcsőn. 

Köhögött, kiköpte a vért. A jó szemével látta, hogy a vérrel együtt egy 


foga is kijött. Elhányta magát. 

Mindene fájt. Ismét megpróbálkozott a felállással, de túlságosan 
gyötrelmes volt. Hanyatt dőlt a hideg márványon, és várta, hogy enyhüljön 
a kín. 

— A fenébe — mondta. — A fenébe. 


— Hol voltál? — kérdezte Lady Jane Margerytől, amikor Rollo behozta a 
házba. 

— Rollo verte Nedet, miközben Bart lefogta! Miféle állat tesz ilyet? — 
ordította Margery. 

— Csillapodj — szólt rá az anyja. 

— Nézd Rollót, hogy dörzsöli az öklét! Még büszke is magára! 

— Büszke vagyok, mert helyesen cselekedtem -— felelte Rollo. 

— Egyedül nem bírtad megverni, mi? — Bartra mutatott, aki követte 
Rollót a házba. — A segítségére volt szükséged. 

— Ne ezzel foglalkozz — intette Lady Jane. — Valaki látni akar. 

— Senkivel nem akarok most beszélni — válaszolta Margery. Csak arra 
vágyott, hogy egyedül lehessen a szobájában. 

— Ne légy engedetlen — mondta az anyja. — Gyere velem. 

Margery ellenállása elolvadt. Látta, hogyan verik meg a férfit, aki őt 
szerette, és ez miatta volt. Úgy érezte, már nem tudja eldönteni, mi a 
helyes. Fásultan vállat vont, és követte az anyját. 

Bementek Lady Jane nappali szobájába, aki innen irányította a házat és 
a cselédséget. Egyszerű szoba volt, kárpitozatlan székekkel, íróasztallal és 
egy imazsámollyal berendezve. Az asztalon Jane elefántcsontból faragott 
szentjei sorakoztak. 

Kingsbridge püspöke várakozott a szobában. 

Julius püspök vékony öregember volt, hatvanöt éves lehetett, de fürgén 


mozgott. A feje kopasz volt, Margery mindig koponyaszerűnek látta az 
arcát. Halványkék szeme ragyogott az értelemtől. 

Margery meglepődve nézett rá. Mit akarhat tőle? 

— A püspök mondani akar neked valamit — közölte Lady Jane. 

— Ülj le, Margery — mondta Julius. 

A lány engedelmeskedett. 

— Születésed óta ismerlek — folytatta a pap. — Keresztényt és jó 
katolikust neveltek belőled. A szüleid büszkék lehetnek rád. 

Margery hallgatott. Alig látta a püspököt. Gondolatban ismét 
végignézte, ahogy Rollo gonoszul összeveri Ned drága arcát. 

— Imádkozol, misére jársz, évente egyszer gyónsz. Isten elégedett veled. 

Ez igaz volt. Minden más rossz volt Margery életében — a bátyja 
gyűlöletes, a szülei kegyetlenek, és hozzá akarják adni egy dúvadhoz -, de 
legalább Istennel rendben volt. Ez azért vigasztaló. 

— Most mintha váratlanul mégis elfelejtettél volna mindent, amire 
tanítottak — folytatta a püspök. 

Ez már fölkeltette a lány figyelmét. 

— Dehogy, szó sincs róla — felelte sértődötten. 

— Akkor beszélj, ha kérdez a püspök atya, különben hallgass, pimasz 
gyermek — dorgálta az anyja. 

Julius elnézően mosolygott. 

— Semmi baj, Lady Jane. Megértem, ha Margery izgatott. 

Margery rábámult. A püspök Krisztus élő képe volt, a keresztény nyáj 
földi pásztora. Szavai Istentől származtak. Mivel vádolja őt? 

— Úgy tűnik, megfeledkeztél a negyedik parancsolatról. 

Margery váratlanul elszégyellte magát. Jól tudta, hogy ez mit jelent. A 
padlót nézte. 

— Mondd el a negyedik parancsolatot, Margery. 

— Tiszteld atyádat és anyádat — mormolta. 

— Hangosabban és érthetőbben, kérlek. 


A lány fölemelte a fejét, de nem nézett a pap szemébe. 

— Tiszteld atyádat és anyádat — mondta. 

Julius bólintott. 

— Az elmúlt hónapban szégyent hoztál atyádra és anyádra, igaz? 

Margery bólintott. Ez igaz. 

— Szent kötelességed, hogy tedd, amit mondanak neked. 

— Sajnálom — suttogta nyomorúságosan. 

— Ugye nem elég sajnálni, Margery? Tudod te azt. 

— Mit kell tennem? 

— Nem szabad megátalkodnod a bűnben. Engedelmeskedned kell. 

Felnézett, a tekintete végre találkozott a püspökével. 

— Engedelmeskednem? 

— Isten ezt akarja. 

— Tényleg? 

— Tényleg. 

Ő a püspök. Ő tudja, mit akar Isten. És meg is mondta Margerynek. 
Ismét lesütötte a szemét. 

— Most pedig beszélj apáddal — utasította Julius. 

— Muszáj? 

— Tudod, hogy igen. És azt hiszem, azt is tudod, mit kell mondani. 
Ugye? 

A lány torka túlságosan összeszorult, hogy beszélhessen, így csak 
bólintott. 

A püspök intett Lady Jane-nek, aki az ajtóhoz ment, és kinyitotta. A 
várakozó Sir Reginald belépett. Margeryre nézett, és annyit szólt: 

— Nos? 

— Sajnálom, apám — mondta a lány. 

— Sajnálhatod is — felelte az apja. 

Szünet következett. Még valamit vártak tőle. 

Végül kimondta. 


— Hozzámegyek Bart Shiringhez. 

— Jó kislány! — helyeselt az apja. 

— Mehetek? — állt föl Margery. 

- Talán meg kellene köszönnöd a püspök atyának, hogy 
visszakormányozott Isten kegyelméhez — dorgálta Lady Jane. 

Margery az öregemberhez fordult. 

— Köszönöm, püspök atya. 

— Nagyon helyes - biztatta Lady Jane. — Most már mehetsz. 

Margery ment. 


Hétfőn reggel Ned kinézett az ablakon, és megpillantotta Margeryt, amitől 
a szíve gyorsabban kezdett verni. 

A nappaliban állt teknőcszín macskájával, Maddyvel, aki a fejét az ő 
bokájához dörgölte. Cicakorában a Vadóc nevet kapta Nedtől, de mostanra 
matróna lett belőle, aki a maga visszafogott, méltóságos módján örült, 
hogy ismét itthon láthatja a gazdát. 

Figyelte, ahogy Margery átvág a téren az iskola irányába. Hetente 
három délelőttön tanított a kicsik osztályában, számokkal, betűkkel, Jézus 
csodáival készítette fel őket a valódi iskolára. Ezek szerint visszatér egész 
januárban hanyagolt kötelességeihez, gondolta Ned. Rollo vele volt 
kíséretként. 

Ned erre várt. 

Korábban is volt szerelmes. Sosem esett a paráznaság bűnébe, noha 
egyszer-kétszer közel járt hozzá, de különböző időpontokban fölöttébb 
szívelte Susan White-ot és Ruth Cobley-t. Ám amikor belehabarodott 
Margerybe, azonnal tudta, hogy ez egészen más. Nem annyit akart, hogy a 
lány bejöjjön vele Philip perjel sírja mögé, ahol összecsókolhatja és 
cirógathatja. Igen, ezt is akarta, de legalább ennyire szeretett volna hosszú 
órákat tölteni vele, hogy  megbeszélhessenek  színjátékokat és 
festményeket, kingsbridge-i pletykákat és országos politikát; vagy 


egyszerűen csak heverhessen mellette a füves patakparton a napfényben. 

Uralkodott magán, nehogy kirohanjon a házból, és megszólítsa a 
piactéren. Beszélhet vele, amikor délben vége az órának. 

A délelőttöt a raktárházban töltötte, vezette a főkönyveket. Bátyja, 
Barney mindig nehezen birkózott meg a betűkkel, tizenkét éves koráig 
nem is tanult meg olvasni, Ned viszont szívesen bíbelődött számlákkal 
és nyugtákkal, ónnal, ólommal, vasérccel, az utakkal Sevillába, Calais- 
ba és Antwerpenbe, az árakkal és a haszonnal. Ha leült egy asztalhoz 
egy lúdtollal, egy üveg tintával meg egy vaskos lajstromkönyvvel, máris 
láthatott egy nemzetközi kereskedőbirodalmat. 

Ez a birodalom azonban most az összeomlás szélén állt. A Willard 
család vagyonának nagy része Calais-ban volt, és valószínűleg elkobozta a 
francia király. A kingsbridge-i árukészlet értékes volt, de nehezen tudták 
volna eladni, mivel a Csatorna hajóforgalmát korlátozta a háború. Számos 
alkalmazottat kénytelenek voltak elbocsátani. Ned munkája abból állt, 
hogy a főkönyvek alapján igyekezett összesíteni, mijük maradt, és ez elég- 
e a nagyobb adósságok kifizetésére. 

Munkáját állandóan félbeszakították az emberek, akik faggatták, mitől 
fekete a szeme alatt. Ugyanúgy elmondta nekik az igazságot, mint Alice- 
nek és Anyónak: Bart és Rollo megverte, amiért megcsókolta Margeryt. 
Senki sem hüledezett, még csak meg se lepődött: az ökölharc nem ritkaság 
fiatal férfiak között, különösen a hét végén. Hétfő reggel gyakori a bevert 
szem. 

Anyó felháborodott. 

— Ez a Rollo egy sunyi róka! — mondta. — Undok kisfiú volt, most pedig 
bosszúvágyó felnőtt lett belőle. Jó lesz, ha vigyázol vele. — Alice megsiratta 
Ned kiesett fogát. 

Amikor dél felé kisütött a nap, kijött a raktárból, és fölkapaszkodott a 
sáros főutcán. De nem haza ment, hanem az iskola bejáratához igyekezett. 
A székesegyházban éppen delet harangoztak. Évtizedekkel idősebbnek 


érezte magát annál a fiúnál, aki három éve elhagyta az iskolát. Azok az 
ügyek, amelyekbe akkoriban szívvel-lélekkel belevetette magát — vizsgák, 
sport, vetélkedések —, most nevetségesen hétköznapivá töpörödtek. 

Rollo közeledett a piactéren az iskolához. Ned sejtette, hogy azért jött, 
mert haza akarja kísérni Margeryt. Ned láttán meglepődött, kissé mintha 
meg is ijedt volna. De azért ráreccsent: 

— Közel ne merj jönni a húgomhoz! 

Ned már várta ezt. 

— Hát ne engedj közel hozzá, te tompa eszű paraszt! 

— Beverjem a másik szemedet is? 

— Próbáld meg! 

Rollo visszakozott. 

— Nem fogok nyilvánosan verekedni. 

— Hát persze hogy nem -— legyintett megvetően Ned. — Különösen most 
nem, amikor nincs itt Bart, a nagy barátod, hogy segítsen! 

Margery ekkor jött ki az iskolából. 

— Rollo! — kiáltotta. — Az isten szerelmére, megint verekedni akarsz? 

Ned ránézett, és a szíve a torkában dobogott. Pici volt, de fenséges a 
fölszegett állával, a dacosan villogó zöld szemével, a parancsoló fiatal 
hangjával. 

— Nem beszélhetsz a Willard fiúval — mondta Rollo. — Most rögtön 
gyere haza! 

— De én beszélni akarok vele — felelte a lány. 

— Kategorikusan megtiltom. 

— Ne kapkodj a karom után, Rollo! — mondta a lány, mintha olvasott 
volna a fivére agyában. — Inkább viselkedj észszerűen. Állj a püspöki 
palota ajtajába. Onnan láthatsz minket, de nem hallasz. 

— Semmi mondanivalód nem lehet Willardnak. 

— Ne légy hülye. El kell mondanom neki, mi történt tegnap. Ezt csak 
nem tagadod meg? 


— Ez minden? — gyanakodott Rollo. 

— Ígérem. Beszélnem kell Neddel. 

— Aztán ne hagyd, hogy megérintsen. 

— Menj már oda a püspök ajtajába! 

Ned és Margery figyelték, hogyan megy húsz lépést. Utána megfordult 
és gyilkos pofát vágott. 

— MIi történt tegnap a verekedés után? — kérdezte Ned. 

— Rájöttem valamire — felelte Margery, és könnyek szöktek a szemébe. 

Ned veszélyt érzett. 

— Mire jöttél rá? 

— Arra, hogy szent kötelességem engedelmeskedni a szüleimnek. 

Elsírta magát. Ned a zsebébe nyúlt, és előhúzott egy lenvászon 
zsebkendőt, amelyet az anyja szegett be és hímezett ki makkos mintával. 
Gyengéden felitatta a könnyeket Margery arcáról, addig, amíg a lány ki 
nem rántotta a kezéből a kendőt, és gorombán meg nem dörgölte vele a 
szemét, majd azt kérdezte: 

— Ugye, nem kell többet mondanom? 

— Hát hogyne kellene! — A fiú igyekezett összeszedni magát. Tisztában 
volt vele, hogy Margery minden szenvedélyessége és akaratossága ellenére 
mélyen vallásos. — Az talán nem bűn, hogy együtt hálsz egy emberrel, akit 
gyűlölsz? 

— Nem, az egyház nem tanít ilyet. 

— Pedig kellene. 

— Ti, reformátusok folyton isten törvényeit akarjátok felülvizsgálni! 

— Nem vagyok református! Emiatt van az egész? 

— Nem. 

— Mit tettek? Hogyan vettek rá? Megfenyegettek? 

— Emlékeztettek a kötelességemre. 

Ned érezte, hogy a lány eltitkol valamit. 

— Kicsoda? Ki emlékeztetett? 


Margery habozott, mintha nem akarna felelni a kérdésre; azután kissé 
megvonta a vállát, mintha már úgyis mindegy lenne, és azt mondta: 

— Julius püspök. 

Ned feldühödött. 

— Tett a szüleidnek egy szívességet! Régi cimborája az apádnak. 

— Ő Krisztus élő képe. 

— Jézus nem szól bele, hogy kivel házasodjunk össze! 

— Hiszem, hogy Jézus engedelmességet kíván tőlem. 

— Ennek semmi köze Isten akaratához. A szüleid kihasználják a 
jámborságodat, így manipulálnak, hogy azt tedd, amit ők akarnak. 

— Sajnálom, hogy ezt gondolod. 

— Tényleg hozzámész Bart Shiringhez, csak mert a püspök ezt mondta? 

— Azért, mert Isten ezt akarja. Most elmegyek, Ned. A jövőben jobb 
lesz, ha minél kevesebbet beszélünk egymással. 

— Miért? Ugyanabban a városban lakunk, ugyanabba a templomba 
járunk — miért ne beszélgethetnénk? 

— Mert megszakad a szívem -— felelte Margery, azután elment. 

Barney Willard végigment a zsúfolt sevillai vízparton. Azt nézte, érkezett- 
e angol hajó a korai dagállyal a Guadalguivir folyón. Borzasztóan szerette 
volna tudni, él-e még Dick bácsi, és valóban elvesztette-e minden vagyonát 
a család. 

Hideg szél fújt a folyónál, de az ég derült és mélykék volt, a reggeli nap 
forrón sütötte a fiatalember lebarnult arcát. Attól tartott, ezek után sosem 
szokja meg ismét az angol időjárás nyirkos hidegét és felhős borongását. 

Sevillát egy folyókanyar két partjára építették. A kanyar öbléből széles, 
homokos-sáros lejtő vezetett föl a szilárdabb talajhoz, ahol sok ezer ház, 


palota és templom szorongott Spanyolország legnagyobb városában. 

A part tömve volt emberekkel, lovakkal és ökrökkel. Hajókról rakodtak 
ki szekerekre, szekerekről rakodtak be hajókba, vevők és eladók teli 
torokból alkudoztak. Barney végighordozta tekintetét a kikötött hajókon, 
és fülelt az angol beszéd összetéveszthetetlen magánhangzóira, puha 
mássalhangzóira. 

Volt valami a hajókban, amitől szárnyra kelt a lelke. Sosem volt 
boldogabb, mint akkor, amikor idejött. A pocsék étel, a szennyes ivóvíz, az 
áporodott fenékvíz és a rémítő viharok ellenére szerette a tengert. Dagadó 
vitorlákkal szelni a hullámokat olyan izgató volt, mint lefeküdni egy nővel. 
Jó, majdnem. 

A hajók olyan szorosan álltak, mint a házak a városban. Mindegyiket 
orral a part felé kötötték ki. Barney a Combe Harbour-i kikötőhöz szokott, 
ahol egy forgalmas napon öt-tíz hajó horgonyzott, azonban Sevillában 
rendszerint ötven sorakozott egymás mellett. 

Barney-nak különleges oka volt, hogy ilyen korán jöjjön le a partra. 
Másod-unokatestvérénél, Carlos Cruznál, a vasművesnél lakott. Sevillában 
gyártották a fegyvereket II. Fülöp király végeérhetetlen háborúihoz, itt 
sosem volt elég fém. Carlos mindent megvett, amit Barney anyja szállított: 
ólmot Mendip Hillsből a golyókhoz, cornwalli ónt szerszámhoz és a hajók 
ételtárolóihoz, és ami a legfontosabb, a vasércet. De ércet és fémeket 
mások is szállítottak  Sevillába  Dél-Angliából — vagy Észak- 
Spanyolországból, és Carlosnak tőlük is kellett vásárolnia. 

Barney megállt, figyelte, ahogy egy újonnan érkezett hajó 
elővigyázatosan besiklik a horgonyzóhelyre. Olyan ismerősnek tűnt, hogy 
a fiatalember szíve megdobbant a reménykedéstől. Körülbelül harminc 
méter hosszú és hat méter széles vízi jármű volt. Az ilyen karcsú formát 
azok a kapitányok kedvelik, akik szeretnek gyorsan haladni. Barney 
száztonnásnak nézte a vízkiszorítását. Három árbócán öt szögletes vitorla 
hajtotta, és a középső árbócra még egy háromszögletű latinvitorlát is 


erősítettek, hogy megkönnyítsék a manőverezést. Fürge jármű volt. 

Barney a Sólyomnak, a kingsbridge-i Philbert Cobley tulajdonának 
vélte, és amikor meghallotta, hogy a tengerészek angolul kiáltoznak 
egymásnak, már biztos volt benne. Ekkor kilábalt a partra egy negyven 
körüli, tar fejű, szőke szakállú, bronzszínűre sült kis ember, és Barney 
fölismerte Jonathan Greenlandet, aki gyakran szolgált elsőtisztként Bacon 
kapitány mellett. 

Várt, amíg Jonathan ráhurkolja a kötelet a földbe mélyen belevert 
cölöpre. Otthon az ilyen emberek mindig kaptak egy-két pohár bort a 
Willard-házban, a kingsbridge-i katedrálissal szemközt, mert Alice 
Willard mohó kíváncsisággal hallgatta a híreket, bárhonnan érkezzenek. 
Kisfiú korában Barney ugyancsak szívesen hallgatta Jonathant, ha 
Afrikáról vagy Oroszországról és az Újvilágról mesélt, olyan helyekről, 
ahol mindig süt a nap, vagy sosem olvadt el a hó. Beszámolóit az árakról 
és a politikáról Greenland gyakran fűszerezte mesékkel árulásról, 

Barney kedvenc története arról szólt, hogyan lett Jonathan tengerész. 
Tizenöt éves korában a Combe Harbour-i kikötőben lerészegedett egy 
szombat éjjel a Vidám Matrózban, és másnap a parttól három 
kilométerre ébredt, egy Lisszabonba tartó hajó fedélzetén. Négy év telt 
el, mire viszontlátta Anglia partjait, de amikor végre hazajutott, annyi 
pénze volt, hogy házat tudott venni. Úgy mesélte el, mint tanmesét az 
ifjúság okulására. Barney csodálatosnak tartotta a kalandot, és csak azt 
bánta, miért nem vele esett meg. Most, húszéves fejjel ugyanolyan 
lázba hozta a tenger. 

Amikor Jonathan biztonságosan kikötötte a Sólymot, a két férfi kezet 
rázott. 

— Nahát, fülbevalód van! — mosolygott meglepetten Jonathan. — 
Ugyancsak egzotikus lettél. Ez a spanyol divat? 

- Nem igazán — felelte Barney. — Inkább török. Nevezhetjük 


szeszélynek is. — Azért hordta, mert kalandornak érezhette magát tőle, és a 
lányok izgalmasnak találták. 

Jonathan vállat vont. 

— Még nem jártam Sevillában — mondta. — Milyen? 

— Én szeretem: a bor erős, a lányok szépek — válaszolta Barney. — De mi 
újság a családommal? MIi történt Calais-ban? 

- Bacon kapitánynál van egy levél az anyádtól. De nem sok 
elmondanivaló van. Várjuk a megbízható híreket. 

Barney elkomorult. 

— Ha a calais-i angolokkal kegyesen bántak volna, és engedték volna, 
hogy továbbra is ott éljenek és dolgozzanak, mostanra már üzentek volna. 
Minél több idő telik el, annál valószínűbb, hogy tömlöcbe zárták őket, 
vagy még rosszabb történt velük. 

— Ezt mondják az emberek is. — A Sólyomról valaki Jonathan nevét 
ordította. — Vissza kell mennem a fedélzetre. 

— Hoztatok vasat Carlos unokatestvéremnek? 

Jonathan megrázta a fejét. 

— Gyapjú a teljes rakományunk. — Ismét a nevét kiáltották meglehetősen 
türelmetlenül. — Később elviszem a leveledet. 

— Gyere, vacsorázz velünk. A város legközelebbi kerületében lakunk, 
ahol, mint látod, minden füstöl. A kerület neve El Arenal, Homokgödür, itt 
készítik a király ágyúit. Keresd Carlos Cruzt. 

Jonathan felmászott egy kötélen, Barney elfordult. 

Nem lepték meg a calais-i hírek, illetve a hiányuk, de elkeserítették. 
Anyja életének legszebb évei mentek rá a családi vállalkozás kiépítésére, 
és Barney dühös és szomorú lett, ha arra gondolt, hogy mindent 
ellophattak tőlük. 

Befejezte portyáját a parton, de nem talált eladó ércet. A Triana hídnál 
visszafordult, keresztülvágott a zegzugos sikátorokon, ahol hemzsegett a 
nép; az emberek most jöttek el hazulról, hogy dolguk után lássanak. 


Sevilla sokkal gazdagabb volt Kingsbridge-nél, de lakói mogorvábbnak 
látszottak. Hispánia a leggazdagabb ország volt a világon, de ugyanakkor a 
legkonzervatívabb: törvény tiltotta a tarka ruhát. A gazdagok feketében, a 
szegények barnára mosott göncökben jártak. Érdekes, gondolta Barney, 
mennyire hasonlítanak a túlzó katolikusok a túlzó protestánsokhoz. 

Most lehetett a legnagyobb biztonsággal keresztülmenni a városon: 
reggel még alszanak a zsebmetszők és tolvajok, délután és este látnak 
munkához, amikor az emberek éberségét már eltompította a bor. 

Lassított, amikor közeledett a Ruiz család otthonához. Tekintélyes, új 
téglaház volt, négy nagy ablakkal az emeleten. Később felteszik az 
ablakokra a rácsot, és az egyik mögül, mint varangy a nádasban, lesi majd 
a járókelőket az elhízott, lihegő Senor Pedro Ruiz, de ilyen korán még 
ágyban van, és minden ablak és rostély nyitva áll, hogy beengedje a hűvös, 
hajnali levegőt. 

Fölnézett, és meglátta azt, amiben reménykedett: egy pillantást vethetett 
Sejor Ruiz tizenhét éves lányára, Jerónimára. Tovább lassított, és közben a 
lányt bámulta, szinte itta sápadt bőrének, dús haja sötét hullámainak, 
fekete szemöldökének, és mindenekelőtt hatalmas, ragyogó barna 
szemének a látványát. Jerónima rámosolygott, és diszkréten intett. 

Tisztességes hajadonnak nem illett az ablakban állni, különösen tilos 
volt az arra járó legényeknek integetni, bajba is került volna, ha 
rajtakapják. De minden reggel ebben az időpontban vállalta a kockázatot. 
Barney-t lázba hozta a tudat, hogy Jerónimánál ez áll a legközelebb a 
kacérkodáshoz. 

Ahogy túlment a házon, megfordult és visszafelé indult, még mindig 
mosolyogva. Megbotlott, majdnem elesett, és pofát vágott. A lány 
kuncogott, kezével takargatva piros száját. 

Barney nem tervezte, hogy elveszi Jerónimát. Húszéves korára még nem 
állt készen a házasságra, és ha eljön az idő, nem biztos, hogy éppen ezt a 
lányt venné el. De nem bánta volna, ha jobban megismerhetné, diszkréten 


megsimogathatná, amikor senki se látja, és csókot kaphatna tőle. A lányokat 
azonban sokkal szigorúbban őrizték Spanyolországban, mint otthon. Barney 
csókot dobott Jerónimának, de nem volt biztos benne, hogy valaha is kap 
tőle egy valódit. 

A lány elfordította a fejét, mintha a nevét hallotta volna, és a következő 
pillanatban eltűnt. Barney kelletlenül továbbment. 

Carlos háza nem volt messze, és Barney gondolatai olyan készségesen 
ugrottak át a szerelemről a reggelire, hogy kissé elrestellte magát. 

A Cruz-házban széles kapubolt vezetett egy udvarba, ahol a munka 
folyt. A fal mentén kupacokban magasodott a durva deszkafalakkal 
elválasztott vasérc, szén és mész. Az egyik sarokban egy ökröt kötöttek ki. 
Középen állt a kohó. 

Carlos afrikai rabszolgája, Ebrima Dabo az első adaghoz szította a 
tüzet. Magas, sötét homlokán verejték gyöngyözött. Barney találkozott már 
afrikaiakkal Angliában, különösen az olyan kikötővárosokban, mint 
Combe Harbour, de azok szabadok voltak: az angol törvények tiltották a 
rabszolgatartást. Spanyolország más. Sok ezer rabszolga lakott Sevillában, 
Barney becslése szerint ők tették ki a lakosság legalább egytizedét. Voltak 
arabok, berberek, pár amerikai bennszülött, egyesek pedig, mint Ebrima, a 
nyugat-afrikai Mandinka tartományból származtak. Barney könnyen tanult 
nyelveket, még néhány mandinka szót is megjegyzett. Hallotta, ahogy 
Ebrima azzal üdvözli az embereket: I be nyaadi?, azaz: , Hogy vagy?" 

Carlos a bejáratnak háttal egy újonnan felhúzott téglaépítményt 
tanulmányozott. Hallott egy újfajta kohóról, amelynek az alján vezetik be a 
levegőt, míg a vasércet és a meszet felülről adagolják. Hármuk közül senki 
sem látott még ilyen szerkezetet, de kísérletképpen építettek egyet. Akkor 
dolgoztak rajta, amikor idejük volt. 

— Ma nincs vasérc a vízparton — mondta Barney spanyolul Carlosnak. 

Carlos, akinek az elméje az új kohón járt, megvakarta göndör, fekete 
szakállát. 


-— Ki kell módolnunk, miként fogjuk be az ökröt, mert csak így 
működtethetjük a fújtatókat. 

Barney a homlokát ráncolta. 

- Nem igazán tudom, hogy lehetne megcsinálni, de bármilyen 
szerkezettel munkára bírhatsz egy igavonót, ha elég kereked van. 

Ebrima meghallotta őket. 

— Két fújtató kell — mondta. — Az egyik fúj, miközben a másik beszívja 
a levegőt. 

— Jó ötlet — helyeselt Carlos. 

A főzőtűzhely az udvaron volt, kissé közelebb a házhoz. Carlos 
nagyanyja megkavart egy fazekat, és azt mondta: 

— Mossatok kezet, fiúk. Kész a reggeli. 

Barney apjának az ángya volt, a fiatalember Betsy néninek szólította, 
noha Sevillában Elisa néven ismerték. Jólelkű teremtés volt, ha nem is 
különösebben szép. Egész arcán uralkodott a nagy, ferde orr, amihez széles 
hát, nagy kéz és láb járult. Hatvanöt éves létére — ami tekintélyes kor — 
megőrizte alakját és mozgékonyságát. Barney emlékezett rá, amikor 
Kingsbridge-ben nagyanyja azt mondta: , Az én Betsy húgommal sok gond 
volt lánykorában, azért is kellett Spanyolországba küldeni." 

Ezt nehéz volt elhinni a bölcs és óvatos Betsy néniről, aki csöndesen 
figyelmeztette Barney-t, hogy Jerónima Ruiz a saját önző érdekeit tartja 
szem előtt, és biztosan olyasvalakihez megy, aki sokkal gazdagabb 
Barney-nál. 

Betsy nevelte föl Carlost, miután a fiú anyja belehalt a szülésbe. Az 
apja mostanában hunyt el, pár nappal Barney érkezése előtt. A férfiak a 
boltív egyik oldalán laktak, Betsynek, akié az egész ház volt, az épület 
másik fele jutott. 

Az asztal az udvaron állt. Nappal rendszerint a szabadban ettek, hacsak 
nem volt szokatlanul hideg. Leültek a hagymás tojás, a búzakenyér és egy 
korsó gyenge bor mellé. Erős emberek voltak, egész nap kemény munkát 


végeztek, és sokat ettek. 

Ebrima is velük evett. Egy rabszolga sosem étkezhetett együtt a 
gazdáival egy gazdag család hatalmas háztartásában, ám Carlos 
mesterember volt, aki a két keze munkájából élt, és Ebrima mellette 
robotolt. Mindazonáltal Ebrima tisztelettudó maradt: nem viselkedett úgy, 
mintha egyenlőnek hinné magát. 

Barney-t meglepte, hogy Ebrima milyen okos ötlettel járult hozzá az új 
kohóról folytatott beszélgetéshez. 

— Sokat tudsz a fémmívességről — mondta evés közben. — Carlos apjától 
tanultad? 

— Az apám kovács volt -— felelte Ebrima. 

— Ó! — Carlos meglepődött. — Valamiért sosem gondoltam, hogy az 
afrikaiaknál van vasmívesség. 

— Mit gondolsz, honnan szerzünk kardot a háborúhoz? 

— Hát persze. Akkor... hogy lettél rabszolga? 

— Egy háborúban, amelyet a szomszéd királysággal vívtunk. Elfogtak. 
Ahonnan én jövök, ott a hadifoglyok rendszerint rabszolgák lesznek, a 
győztes földjein dolgoznak. De meghalt a gazdám, és az özvegye eladott 
egy arab rabszolga-kereskedőnek. .. és egy hosszú utazás végén kikötöttem 
Sevillában. 

Barney korábban nem kérdezte Ebrimát a múltjáról, és most kíváncsi 
lett. Vajon vágyik az otthona után, vagy szívesebben él Sevillában? 
Negyven-egynéhány. éves lehetett: mennyi idős volt, amikor elfogták? 
Hiányzik a családja? Ám Ebrima megelőzte: 

— Kérdezhetek valamit, Mr. Willard? 

— Természetesen. 

—Vannak rabszolgák Angliában? 

— Nem igazán. 

Ebrima habozott. 

— Mit jelent, hogy nem igazán? 


Barney elgondolkozott. 

- Szülővárosomban, Kingsbridge-ben van egy portugál ékszerész, 
Rodrigónak hívják. Finom kelméket, csipkét és selymet vásárol, kihímezi 
gyöngyökkel, azután fejdíszeket, stólákat, fátylakat és más hasonló 
cicomát készít belőle. A nők bolondulnak az ilyesmiért. Egész Nyugat- 
Angliából oda járnak a gazdag emberek feleségei, hogy nála vásároljanak. 

— És neki van rabszolgája? 

— Amikor öt éve megérkezett, volt egy Ahmed nevű marokkói szolgája, 
aki jól értett az állatokhoz. Ennek híre ment, és a kingsbridge-i emberek 
fizettek neki, hogy kúrálja a lovaikat. Egy idő után Rodrigo rájött erre, és 
követelte a pénzt, de Ahmed nem adta oda. Rodrigo a bírósághoz fordult, 
amikor eljött a negyedévi ülésszak ideje, és azt mondta, a pénz az övé, 
hiszen Ahmed a rabszolgája; azonban Tilbury bíró azt felelte: , Ahmed nem 
szegett meg angol törvényt." Így hát Rodrigo vesztett, és Ahmed 
megtarthatta a pénzét. Most már saját háza van, és urasan megél mint 
lódoktor. 

— Akkor hát az angoloknak lehet rabszolgájuk, de ha a rabszolga 
elmegy, a tulajdonos nem hozhatja vissza erőszakkal? 

— Pontosan. 

Barney látta, hogy Ebrimát nagyon érdekli a téma. Talán arról álmodott, 
hogy Angliába megy, és szabad ember lesz. 

Ekkor megzavarták a beszélgetést. Carlos és Ebrima hirtelen 
megmerevedett, és a kapubolt felé nézett. 

Barney követte a pillantásukat, és látta, hogy három ember közeledik. 
Az élen egy kurta, széles vállú alak lépkedett, akinek drága ruhája és zsíros 
bajusza volt. Jobbról-balról egy-két lépéssel lemaradva két magasabb férfi 
követte, akik olcsó ruhájukból ítélve szolgák, talán testőrök lehettek. 
Barney sosem látta még őket, de ismerte a fajtájukat. Rablópofájuk volt. 

— Jó reggelt, Sancho Sánchez úr — szólalt meg óvatos, semleges hangon 
Carlos. 


— Carlos barátom! — viszonozta az üdvözlést Sancho. 

Barney-nak nem úgy tűnt, mintha barátok lennének. 

Betsy néni fölállt. 

- Kérem, foglaljon helyet, Senor Sánchez — mondta vendéglátói 
udvariassággal, de minden melegség nélkül. — Reggelizzen velünk. 

— Köszönöm, nem, Sefora Cruz — felelte Sancho. — Bár egy pohár bort 
elfogadok. — Leült Betsy néni székére. 

Társai állva maradtak. 

Sancho értekezni kezdett az ólom és az ón áráról. Barney arra 
következtetett, hogy ő is fémműves. Áttért a Franciaországgal vívott 
háborúra, majd a forrólázra, amely végigsöpört a városon, és egyformán 
aratott szegények és gazdagok között. Carlos kimérten válaszolgatott. 
Senki nem evett. 

Sancho végül a tárgyra tért. 

— Ügyesen csináltad, Carlos — mondta atyáskodóan. — Amikor az apád 
meghalt, nyugodjék, nem gondoltam, hogy egyedül képes leszel 
továbbvinni a vállalkozást. Huszonegy éves voltál, és éppen- hogy 
befejezted az inaséveket, így jogod volt próbálkozni. Azt gondoltam, hogy 
kudarcot vallasz. Mindnyájunkat megleptél. 

Carlos gyanakodva nézett rá. 

— Köszönöm — válaszolta diplomatikusan. 

— Egy évvel ezelőtt száz escudót ajánlottam az üzletedért. 

Carlos kihúzta magát, és felszegte az állát. 

Sancho védekezően emelte föl a kezét. 

— Tudom, hogy alacsony ár, de annyira tartottam, miután nem az apád 
vezette többé. 

— Ez az ajánlat sértés volt — felelte Carlos hidegen. 

A két testőr megmerevedett. A sértés emlegetése gyakran vezet 
erőszakhoz. 

Sancho még mindig mézesmázos volt, vagy legalábbis olyan közel járt 


hozzá, amennyire tőle telik, gondolta Barney. Nem kért bocsánatot, amiért 
megsértette Carlost, inkább elnéző hangot használt, mintha Carlos sértette 
volna meg őt. 

- Megértem, hogy így érzel — mondta. — De van két fiam, és 
mindegyikre külön üzletet akarok hagyni. Most hajlandó vagyok ezer 
escudót fizetni neked. — Mintha Carlos nem tudna számolni, úgy tette 
hozzá: — Ez tízszerese az eredeti árnak. 

— Ez az ár még mindig túl alacsony — felelte Carlos. 

— Miért nem építesz egyszerűen egy újabb kohót a másik fiadnak? — 
kérdezte Sanchótól Barney, aki eddig hallgatott. 

Az olyan gőgösen meredt rá, mintha eddig észre sem vette volna. 
Nyilván azt gondolta, hogy Barney-nak illene bevárnia, amíg megszólítják. 
Carlos válaszolt a kérdésre. 

— Spanyolország legtöbb iparágához hasonlóan a fémmegmunkálást is 
egy , társaság" irányítja, valahogy úgy, mint Angliában a céhek, csak ez 
sokkal maradibb. A társaság korlátozza a kohók számát. 

— A szabályozás őrködik a magas minőségem, és távol tartja az ipartól a 
kontárokat — mondta Sancho. 

— És felteszem, gondoskodik róla, hogy az áraknak ne lehessen aláígérni 
— jegyezte meg Barney. 

- Sancho tagja a sevillai fémmívesek céhtanácsának, Barney — 
figyelmeztette Carlos. 

De Sanchót nem Barney érdekelte. 

— Carlos, barátom és szomszédom, csupán egyetlen egyszerű kérdésre 
válaszolj. Milyen árat kérsz az üzletedért? 

Carlos megrázta a fejét. 

— Nem eladó. 

Sancho magába fojtotta a dühös visszavágást, és mosolyt kényszerített 
az arcára. 

— Talán elmehetek ezerötszázig. 


— Tizenötezerért sem adnám el. 

Barney észrevette, hogy Betsy néni riadtan nézi őket. Nyilvánvalóan 
félt Sanchótól, és aggódott, amiért Carlos dacol vele. 

Carlos látta a nagyanyja pillantását, és nyájasabb hangot erőltetett. 

— Mindazonáltal köszönöm udvarias ajánlatodat, Sancho szomszéd. — 
Dicséretes próbálkozás volt, csak nem hangzott valami őszintén. 

Sancho félredobta álarcát. 

— Lehet, hogy megbánod még ezt, Carlos. 

— Miért mondasz ilyeneket, Sancho? — kérdezte lenézően Carlos. — Ez 
már-már fenyegetés. 

Sancho nem ismerte el, de nem is tagadta. 

— Ha majd nem megy az üzlet, fogod még bánni, hogy miért nem 
fogadtad el a pénzemet. 

- Vállalom ezt a kockázatot. Most pedig dolgom van. A király 
fegyvermesterének vasra van szüksége. 

Sancho dühös volt, amiért így rúgták ki. Fölállt. 

— Remélem, ízlett a bor, Senor — szólalt meg Betsy néni. — A legjobb, 
amink van. 

Sancho nem fáradt azzal, hogy tudomásul vegye egy asszonyállat üres 
kellemkedését. Carloshoz fordult. 

— Még hallasz felőlem. 

Barney látta Carloson, miként fojtja magába a gunyoros visszavágást, 
hogy csak egy néma bólintással válaszoljon. 

Sancho már fordult volna ki a házból, amikor észrevette az új kohót. 

— Hát ez mi? — kérdezte. — Még egy kohó? 

- Ideje pótolni a régit — állt föl Carlos. — Köszönöm, hogy 
meglátogattál, Sancho. 

Sancho nem mozdult. 

— Nekem úgy tűnik, a réginek semmi baja. 

—- Amikor az új készen lesz, a régit szétszedjük. Éppen olyan jól 


ismerem a szabályokat, mint te. Isten veled. 

De Sanchót nem lehetett egykönnyen kitenni. 

— Igen furcsa ez az új. 

Carlos most már nem leplezte az ingerültségét. 

— A hagyományos formán végeztem néhány módosítást. A szabályzat 
nem tiltja. 

— Fékezd magad, fiam. Én csak kérdezgettem. 

— Én meg csak elköszöntem. 

Sancho még csak fel sem háborodott a gorombaságon. Még egy teljes 
percig tanulmányozta az új kohót. Azután elfordult, és távozott két 
testőrével, akik egész idő alatt meg se mukkantak. 

Amikor Sancho hallótávolságon kívül került, megszólalt Betsy néni. 

— Rossz embert választottál ellenségnek. 

— Tudom - felelte Carlos. 


Ezen az éjszakán Ebrima együtt hált Carlos nagyanyjával. 

Carlosnak és Barney-nak saját ágya volt a ház férfioldalának emeletén, 
Ebrima szalmazsákon aludt a földszinten. Ma éjjel Ebrima éberen feküdt 
egy fél órán át, amíg biztosra nem vehette, hogy csend van a házban; akkor 
fölkelt és az udvaron átment Elisa oldalára. Bebújt az ágyba az asszony 
mellé, és szerelmeskedtek. 

Rút, fehér öregasszony volt, de a sötétben puha és meleg volt a teste, és 
ami még fontosabb, mindig kedvesen bánt Ebrimával, aki nem szerette, 
sosem is fogja, de nem esett nehezére megadni neki, amit kívánt. 

Utána, miközben Elisa elszundított, Ebrima álmatlanul feküdt, és 
emlékezett az első alkalomra. 

Tíz éve rabszolgahajó hozta Sevillába, ahol eladták Carlos apjának. 
Magányos volt, kínozta a honvágy és a kétségbeesés. Egy vasárnap, 
amikor mindenki más a templomban volt, Carlos nagyanyja, akit Barney 
Betsy néninek szólított, Ebrima pedig Elisának, rajtakapta, ahogy sír 


magányában. Megdöbbenésére az asszony lecsókolta a könnyeit, arcát 
puha melléhez szorította, ő pedig annyira vágyott az emberi együttérzésre, 
hogy éhesen szeretkezett vele. 

Tisztában volt vele, hogy Elisa csak használja. Ha kedve tartja, 
bármikor véget vethet a kapcsolatnak, Ebrima azonban nem. 
Mindazonáltal ő volt az egyetlen emberi lény, akit Ebrima átölelhetett, 
és ez vigasztalást nyújtott neki az évtizedes magányos száműzetésben. 

Amikor az asszony horkolni kezdett, visszatért a szalmazsákjára. 

Minden éjjel elalvás előtt a szabadságra gondolt. Elképzelte magát egy 
házban, amely az övé, egy asszonnyal, aki a felesége, és talán néhány 
gyermekkel is. Látomásában pénz volt a zsebében, amelyet a munkájával 
keresett, nem a mások levetett gönceiben járt, hanem olyan ruhában, 
amelyet ő maga választott ki és vett meg. Akkor hagyta el a házat, amikor 
neki úgy tetszett, akkor jött vissza, amikor akart, és senki sem korbácsolta 
meg ezért. Elalvás előtt mindig azt remélte, hogy erről az ábrándról fog 
álmodni, és néha így is volt. 

Aludt néhány órát, szürkületkor ébredt. Vasárnap volt. Később 
templomba megy Carlosszal, este pedig egy fogadóba, amely egy 
felszabadított afrikai rabszolgáé, és kártyázik abból a kevés pénzből, 
amelyet borravalókból keresett, de most a saját dolgában jár. Felöltözött, 
kiment a házból. 

A város északi kapuján távozott, és elindult folyás ellen a Guadalguivir 
partján az erősödő fényben. Egy órán belül odaért egy elszigetelt helyre, 
ahol korábban is járt, egy folyóparti pagonyba. Itt végezte el a 
vízszertartást. 

Még sosem figyelt föl rá senki, de ez nem is számított, mert olyan volt a 
látszat, mintha csak fürödne. 

Ebrima nem hitt a megfeszített Istenben. Úgy tett, mintha hinne, mert ez 
megkönnyítette az életét, és itt, Spanyolországban megkeresztelkedett, de 
neki több esze volt a fehéreknél, akik nem tudják, hogy a szellemek 


mindenütt ott vannak, a sirályokban, a nyugati szélben, a narancsfákban. 
Valamennyiük közül a leghatalmasabb a folyóisten: Ebrima csak tudta, 
hiszen egy folyóparti faluban nőtt fel. Ez itt egy másik folyó, és ő nem 
tudja, hány ezer kilométer választja el a születési helyétől, de az isten 
ugyanaz. 

Amikor a szent szavakat mormolva belegázolt a folyóba, nyugalom 
töltötte el a lelkét, és megengedte emlékeinek, hogy fölemelkedjenek az 
elme mélyéről. Emlékezett az apjára, az erős emberre, akinek barna bőrén 
fekete forradások mutatták a kifröccsent, olvadt vas nyomát; az anyjára, 
aki derékig fedetlenül gyomlálta a veteményest; a húgára, karján egy 
babával, Ebrima unokaöccsével, akit sosem láthat férfivá felnőni. Egyikük 
sem ismerte a nevét annak a városnak, amelyben Ebrima most élt, de 
valamennyien ugyanazt a szellemet imádták. 

Szomorúságában a folyóisten vigasztalta. Ahogy a szertartás véget ért, 
az isten még egy végső ajándékot adott neki: erőt. Amikor víztől csöpögve 
kijött a folyóból, látta, hogy a nap már fölkelt, és tudta, hogy még egy 
ideig képes lesz elviselni az életet. 


Barney vasárnap templomba ment Carlosszal, Betsy nénivel és Ebrimával. 
Szokatlan látvány lehetnek, gondolta Barney. Carlos a bozontos szakálla és 
a széles válla ellenére fiatalnak látszik a családfői szerephez. A néni 
kortalan: a haja szürke, de megőrizte asszonyos alakját. Ebrima Carlos 
levetett ruháit viselte, de egyenesen tartotta magát, és rajta még a más 
rongya is olyan volt, mintha kiöltözött volna a misére. Barney, aki a 
Willardok vörös szakállát és aranybarna szemét örökölte, elég 
szokatlannak tűnt a fülbevalójával, hogy megcsodálják, különösen a fiatal 
nők; de hát éppen ezért hordta. 

A sevillai székesegyház nagyobb volt, mint a kingsbridge-i, és tökéletes 
tükre a spanyol egyház hihetetlen gazdagságának. Rendkívül magas 
főhajójával, két oldalhajójával, kápolnáinak kettős sorával majdnem olyan 


széles volt, mint amilyen hosszú. A város bármelyik temploma simán 
belefért volna. Ezer ember is semminek tűnt a főoltár előtt, és a miséző 
papnak adott válaszaik belevesztek a boltozatos mennyezet ürességébe. Az 
irtózatos méretű oltárt, az aranyozott faragványok kavalkádját hetvenöt éve 
folyamatosan készítették, de máig sem fejezték be. 

A mise hasznos társadalmi esemény volt, ugyanakkor alkalom a 
lélek megtisztítására. Mindenkinek el kellett járnia misére, különösen a 
város vezető polgárainak. Itt szót válthattak olyanokkal, akikkel 
máskülönben nem találkoztak volna. Egy erkölcsös hajadon még egy 
magányos férfival is szóba állhatott úgy, hogy nem esett folt a 
hírnevén, bár közben a szülei árgus szemekkel figyeltek. 

Carlos új, prémgalléros kabátot viselt. Elmondta Barney-nak, hogy 
ma akar beszélni imádottja, Valentina Villaverde apjával. Egy évig 
habozott, mert tudta, hogy a városi ipartestület látni akarja, képes-e 
folytatni apja vállalkozását, de most úgy érezte, eleget várt. Sancho 
látogatása jelezte, hogy az emberek elismerik a sikerét annyira, hogy 
legalább egyvalaki el akarja venni a műhelyét. Ez megfelelő pillanat, 
hogy megkérje Valentina kezét. Ha a lány igent mond, akkor nemcsak 
elnyeri a szeretett nőt, de beházasodik a sevillai elitbe, amely megvédi 
a Sancho-féle ragadozóktól. 

Azonnal meglátták a Villaverde családot, ahogy beléptek a 
székesegyház hatalmas, nyugati kapuján. Carlos mélyen meghajolt 
Francisco Villaverde előtt, azután szélesen rámosolygott Valentinára. 
Barney-nak feltűnt, hogy a lány bőre rózsás, a haja szőke, inkább látszik 
angolnak, mint spanyolnak. Carlos bizalmasan megsúgta Barney-nak, 
hogy ha összeházasodnak, nagy, hűvös házat épít szökőkutakkal és kerttel, 
a kertben lombos fákkal, hogy a nap sose perzselje meg felesége rózsás 
orcáját. 

Valentina boldogan mosolygott vissza. Szülei és a bátyja úgy védték, 
mint sárkány a kincsét, de ők sem akadályozhatták meg abban, hogy 


örüljön Carlos látásának. 

Barney-nak ugyancsak volt itt kinek udvarolni. Addig fürkészte a 
tömeget, amíg meg nem találta Pedro Ruizt és a lányát, Jerónimát. Az anya 
már nem élt. Odanyomakodott hozzájuk a gyülekezetben, meghajolt Pedro 
előtt, akit még ez a rövid út az otthonától a székesegyházig is annyira 
kimerített, hogy kapkodta a levegőt. Pedro humanista volt, és most azt 
akarta megvitatni Barney-val, hogy csakugyan a Föld kering a Nap körül, 
vagy fordítva. 

A fiatalembert jobban érdekelte Pedro lánya, mint a nézetei. 
Rávillantotta ezergyertyás mosolyát Jerónimára, aki visszamosolygott. 

— Látom, apjaurának barátja, Romero főesperes misézik — mondta. 
Romero gyorsan emelkedett a klérusban, és azt pletykálták róla, hogy 
közel áll Fülöp királyhoz. Barney tudomása szerint gyakori vendég volt a 
Ruiz-házban. 

-— Apám szeret teológiáról beszélgetni vele — válaszolta Jerónima. 
Utálkozva, halkabban tette hozzá. — Nem hagy békén. 

— Romero? — Barney óvatosan sandított Pedróra, de az éppen meghajolt 
a szomszédja felé, és egy pillanatra levette a szemét a lányáról. — 
Hogyhogy nem hagyja? 

— Azt mondja, reméli, hogy a barátom maradhat a házasságom után is. 
És megérinti a nyakam. Ettől libabőrös leszek. 

Világos, gondolta Barney, a pap bűnös szenvedélyt táplál Jerónima 
iránt. Megértette Romerót, mert ő ugyanezt érezte, de volt annyi esze, hogy 
ne mondja ki. 

— De undorító! — mondta. — Egy parázna pap! 

Fölfigyelt egy alakra, aki most lépegetett fel a szószékre, hogy 
megtartsa a prédikációt. A dominikánusok fekete-fehér csuháját viselte. 
Barney nem ismerte a prédikátort. Magas, vékony, sápadt ember volt, 
sűrű haja egyenes, akár a drót. Harminc-egynéhány éves lehetett, fiatal 
ahhoz, hogy a székesegyházban prédikáljon. Barney-nak már az ima 


közben feltűnt, mert mintha szent eksztázis töltötte volna el: 
szenvedéllyel ejtette ki a latin szavakat, lehunyta a szemét, fehér arcát az 
ég felé emelte, kiáltó ellentétben a többi pappal, mert azok úgy csinálták 
végig a misét, mint valami unalmas robotot. 

— Ki ez? — kérdezte. 

Pedro válaszolt, aki ismét a lánya udvarlójának szentelte figyelmét. 

— Alonso atya — mondta. — Az új inkvizítor. 

Barney mellett megjelent Carlos, Ebrima és Betsy. Közelebb 
nyomakodtak, hogy szemügyre vehessék a prédikátort. 

Alonso a forrólázról beszélt, amely a város sok száz polgárát ölte meg a 
télen. Isten büntetése volt, mondta. Sevillának okulnia kell ebből, és meg 
kell vizsgálnia a lelkiismeretét. Milyen szörnyű bűnöket követtek el, 
amelyekkel ennyire megharagították Istent? 

A válasz úgy hangzott, hogy a sevillaiak megtűrték maguk között a 
pogányokat. A fiatal pap tüzes indulattal sorolta föl az eretnekség 
fertelmeskedéseit. Valósággal kiköpte a zsidó, muszlim, protestáns 
szavakat, mintha azok bemocskolnák a száját. 

Kikről beszél egyáltalán? Barney ismerte Spanyolország történelmét: 
1492-ben Ferdinánd és Izabella — a , katolikus uralkodók? — ultimátumot 
adtak a spanyolországi zsidóknak: vagy áttérnek a keresztény hitre, vagy 
elhagyják az országot. Később ugyanerre a brutális választásra 
kényszerítették a muszlimokat. Azóta minden zsinagógát és mecsetet 
keresztény templomokká alakítottak át. Barney pedig sosem találkozott 
még spanyol reformátussal. 

Badarságnak tartotta az egész szentbeszédet, ám Betsy néni 
elkomorodott. 

— Ez baj — mondta halkan. 

— Miért? Sevillában nincsenek eretnekek — jegyezte meg Carlos. 

— Ha belevágsz a boszorkányüldözésbe, boszorkányt is kell találnod 
hozzá. 


— De hogyan talál eretnekeket, ha egyszer nincsenek? 

— Nézz körül. Azt fogja mondani, hogy Ebrima muszlim. 

— Ebrima keresztény! — tiltakozott Carlos. 

— Azt fogják mondani, hogy visszatért eredeti vallásához, vagyis a 
hitehagyás bűnébe esett, ami sokkal rosszabb a kereszteletlenségnél. 

Barney úgy vélte, hogy Betsynek igaza lehet: Ebrima sötét bőre a 
tényektől függetlenül gyanút keltene. 

Betsy néni Jerónima és az apja felé biccentett. 

— Pedro Ruiz olvasta Erasmus könyveit, és vitatkozik Romero 
főesperessel az egyház tanításairól. 

— Hiszen Pedro és Ebrima itt van a misén! — vetette ellen Carlos. 

— Alonso azt fogja mondani, hogy otthon, sötétedés után, zárt ajtók és 
ablakok mögött űzik pogány praktikáikat. 

— De hát csak kell valami bizonyíték Alonsónak! 

— Be fogják vallani. 

Carlos nem értette. 

— Miért tennék? 

- Te is  bevallanád az eretnekséget, ha  levetkőztetnének, 
megkötöznének, és addig húznák egyre szorosabbra a köteleket, amíg át 
nem szakítják a bőrödet, és el nem kezdik lefaragni rólad a húst. . . 

— Hagyd abba, értem. 

Carlos megborzongott. 

Barney azon tűnődött, honnan tudhatja Betsy, milyen kínzásokat 
alkalmaznak az inkvizítorok. 

Alonso elérkezett beszédének  csúcspontjához: minden polgárt 
felszólított, hogy csatlakozzon az új keresztes hadjárathoz a közöttük élő 
hitetlenek ellen. Amikor befejezte beszédét, elkezdődött a gyónás. Barney 
végighordozta tekintetét a gyülekezeten, és úgy látta, kínos érzéseket 
keltett bennük a prédikáció. Jó katolikusok voltak, de nyugodt életre 
vágytak, nem pedig keresztes hadjáratra. Betsy nénihez hasonlóan 


sejtették, hogy bajok lesznek. 

Mise végeztével az egyházi férfiak kivonultak a templomból. 

— Gyere velem, amikor beszélek Villaverdével — hívta Carlos az 
unokatestvérét. — Úgy érzem, szükségem van a baráti támogatásra. 

Barney készségesen követte. Carlos odament Franciscóhoz, és 
meghajolt. 

- Szánna rám egy percet, Sefior, hogy megbeszélhessek önnel egy 
nagyon fontos kérdést? 

Francisco Villaverde annyi idős volt, mint Betsy: Valentina a második 
házasságából született. Sima, önelégült alak volt, de nem barátságtalan. 
Derűsen elmosolyodott. 

— Természetesen. 

Valentina pironkodott. Apjától eltérően ő kitalálta, mi következik. 

— Egy év telt el azóta, hogy az apám meghalt — kezdte Carlos. 

Barney várta az elmormolt szavakat, hogy nyugodjék békében, mert az 
udvariasság ezt diktálta, ha szóba került egy halott rokon, de meglepő 
módon Francisco hallgatott. 

Carlos folytatta: 

- Mindenki láthatja, hogy jól vezetem a  műhelyemet, és a 
vállalkozásom virágzik. 

— Gratulálok hozzá — mondta Francisco. 

— Köszönöm. 

— Na és mit akarsz, Carlos? 

— Huszonkét éves vagyok, egészséges, anyagilag biztos lábakon állok. 
Készen állok a házasságra. A feleségemet szeretni fogom, gyengéd leszek 
hozzá. 

— Biztos vagyok benne. És...? 

— Alázatosan kérem az engedélyét, hogy meglátogassam a házát abban 
a reményben, hogy csodálatos lánya, Valentina, elfogad udvarlójának. 

Valentina bíborszínű lett. A bátyja morgott, amit akár felháborodásnak 


is lehetett venni. 

Francisco Villaverde viselkedése azonnal megváltozott. 

— Szó sem lehet róla — mondta meglepő eréllyel. 

Carlos annyira megdöbbent, hogy egy pillanatig szólni sem tudott. 

— Hogy merészeled? — támadt rá Francisco. — Az én lányomat! 

Carlos végre megtalálta a hangját. 

— De... megkérdezhetem, hogy miért? 

Barney ugyanezt a kérdést tette föl magának. Franciscónak nincs oka rá, 
hogy különbnek tekintse magát. Illatszerkészítő volt, ez a mesterség talán 
némileg kifinomultabb, mint a fémmívesség, de Carloshoz hasonlóan ő is 
csak árucikkeket állít elő, majd eladja őket. Nem tartozik a nemességhez. 

Francisco habozott, mielőtt kimondta: 

— Nem vagy tisztavérű. 

Carlos elhűlt. 

— Mert a nagyanyám angol? Ez nevetséges! 

A báty megmérgedt. 

— Vigyázz a nyelvedre! 

- Nem fogok itt állni és tűrni, hogy nevetségesnek nevezzenek! — 
mordult föl Francisco. 

Valentina megriadt. Ő sem értette az indulatos visszautasítást. 

— De várjon már egy percet! — mondta kétségbeesetten Carlos. 

Francisco nem engedett. 

— Nincs több mondanivalóm! — Elfordult, karon fogta Valentinát, a 
nyugati kapuhoz indult. Felesége és fia követte. Barney tudta, hogy nincs 
értelme utánuk menni: Carlos csak bolondot csinálna magából. 

Barney látta az unokatestvérén, hogy meg van sértve, és dühös. A 
tisztátalan vér vádja persze nevetséges, de ettől még nem kevésbé bántó. 
Ebben az országban a , tisztátalan? rendszerint zsidót vagy muszlimot 
jelent. Barney még sosem hallotta, hogy olyanra használják, akinek angol 
felmenői vannak, de hát a butaságnak nincs határa. 


Ebrima és Betsy csatlakozott hozzájuk. Betsy azonnal észrevette Carlos 
letörtségét, és kérdőn nézett Barney-ra. 

— Valentina kikosarazta! — súgta oda a fiatalember. 

— A fenébe — morogta Betsy. 

Haragudott, de nem volt meglepve. Barney fejében megfordult, hogy az 
öregasszony éppen erre számított. 


Ebrima sajnálta Carlost, és szerette volna felvidítani. Amikor hazaértek, 
javasolta, hogy próbálják ki az új kohót. Miért ne tehetnék meg akár most? 
Talán elterelné Carlos gondolatait a megaláztatásról. A keresztényeknek 
vasárnap természetesen tilos volt dolgozni, de hát ez nem munka, csak 
kísérlet. 

Carlosnak tetszett az ötlet. Begyújtotta a kohót, Ebrima feltette az 
ökörre a közösen tervezett hámot, Barney összekeverte mésszel a zúzott 
vasércet. 

Volt valami gond a fújtatókkal, és át kellett alakítani a szerkezetet is, 
amelyet az ökör húzott. Betsy lemondott az elegáns vasárnapi ebédről, 
kenyeret és sózott disznóhúst hozott elő, amit a három férfi állva evett 
meg. Már halványodott a délutáni fény, mire ismét működött minden. 
Amikor a tűz már forrón izzott, működésbe lépett a kettős fújtató, Ebrima 
pedig lapátolni kezdte a vasércet és a meszet. 

Egy darabig semmi sem történt. Az ökör türelmesen járt körbe, a 
fújtatók pufogtak és ziháltak, a kéményből dőlt a forróság, a férfiak 
várakoztak. 

Carlos két embertől hallott erről az új kohászati módszerről, mégpedig 
egy normandiai franciától és egy németalföldi vallontól; Barney-nak egy 
sussexi angol is emlegetett valami hasonlót. Mindhárman azt állították, 
hogy ilyen módon kétszer gyorsabban lehet vasat önteni. Lehet, hogy ez 
túlzás, de akkor is izgalmas ötlet. Mivel azt is mondták, hogy az olvadt vas 
a kohó alján távozik, Carlos épített egy kőcsúszdát, amely az udvar 


földjébe mélyített, buga formájú üregekbe továbbítja a fémet. Mivel 
azonban egyikük sem látott még ilyen kohót, csak úgy találomra építették. 

A vas még mindig nem volt látható. Ebrima már azon töprengett, mit 
csinálhattak rosszul. Talán a kéményt kellene magasabbra építeni. Úgy vélte, 
a hőfok a kulcs. És talán faszenet kellett volna használniuk, az nagyobb hőt 
ad, mint a kőszén, noha ugyancsak drága egy olyan országban, ahol az 
összes fára szükség van a király hajóihoz. 

És ekkor működni kezdett a kohó. A kivezetőnyílásban megjelent az 
olvadt vas félholdja, és araszolni kezdett a kőcsúszda felé. A tétova 
kitüremlésből lassú hullám, majd áradat lett. A férfiak éljeneztek. Elisa is 
odajött, hogy megnézze. 

A folyékony fém először vörös volt, de gyorsan elszürkült. Ebrima 
alaposan megvizsgálta, és úgy látta, hogy nyersvas, újra meg kell 
olvasztani a finomításhoz, de nem is ez volt a fő gond. A vasat olvadt 
üvegre emlékeztető réteg borította, kétségtelenül a salak, amit valahogyan 
el kell távolítani a tömb tetejéről. 

De az eljárás valóban gyors volt. Ha egyszer megindult, a vas úgy folyt, 
mintha egy csapot nyitottak volna ki. Csak etetniük kell felülről szénnel, 
vasérccel és mésszel a kohót, és az alján kibuggyan a folyékony 
gazdagság. 

A három férfi gratulált egymásnak. Elisa kihozott egy üveg bort. 
Álltak pohárral a kezükben, ittak és elégedetten nézték a szilárduló vasat. 
Carlos sokkal derűsebb volt, kezdett magához térni abból a 
letaglózottságból, amit a visszautasítás okozott. Talán ezt az ünnepélyes 
pillanatot választja, hogy közölje Ebrimával, mostantól szabad. 

Néhány perc múlva megszólalt: 

— Rakd meg a kohót, Ebrima. 

Ebrima letette a poharát. 

— Máris — mondta. 


Az új kohó diadalt hozott Carlosnak, és ennek nem mindenki örült. 

A kohó napkeltétől napnyugtáig dolgozott heti hat napon át. Carlos a 
nyersvasat eladta egy finomítónak, hogy ne kelljen bajlódnia vele, és a 
termelésre . összpontosíthasson, miközben Barney gondoskodott a 
megnövekedett ércszükségletről. 

A király fegyvermestere örült. Sose vásárolhatott elég fegyvert a francia 
és itáliai háborúhoz, a szultánnal vívott tengeri ütközetekhez. Sevilla 
kovácsműhelyei és olvasztói nem gyártottak elegendő vasat, a céhek 
azonban ellenezték a termelés mindenfajta bővítését, így a 
fegyvermesternek külföldről kellett vásárolnia — ezért is folyt el olyan 
gyorsan Spanyolországból az amerikai ezüst. A fegyvermester ujjongott, 
hogy ilyen gyorsan lehet vasat előállítani. 

A sevillai vasöntők korántsem osztoztak az örömében. Láthatták, hogy 
Carlos kétszer annyi pénzt keres, mint ők. Csak van ez ellen valami 
szabály. Sancho Sánchez hivatalos panaszt nyújtott be a társasághoz. A 
tanácsnak döntést kellett hoznia. 

Barney aggódott, de Carlos azt mondta, a társaság csak nem fordul a 
király fegyvermestere ellen. 

Ekkor látogatta meg őket Alonso atya. 

Az udvaron dolgoztak, amikor Alonso bevonult fiatal papok 
kíséretében. Carlos a lapát nyelére támaszkodott, és igyekezett nyugalmat 
színlelni. Nem sok sikerrel, gondolta Barney. Betsy néni kijött a házból, és 
nagy kezét széles csípőjére téve várta az inkvizítort. 

Barney el sem tudta képzelni, miért vádolhatnák Carlost eretnekséggel. 
Másrészt viszont mi másért lenne itt Alonso? 

Mielőtt egy szót is szólt volna, Alonso ráérősen körülnézett az udvaron. 
Keskeny, hajlott orrával olyan volt, mint egy ragadozó madár. A pillantása 
megállapodott Ebrimán, és végre megszólalt: 

— Ez a fekete ember muszlim? 

Ebrima megfelelt magáért. 


— Atyám, a faluban, ahol születtem, sosem hallottak Jézus Krisztus 
evangéliumáról, ahogy a muszlim próféta nevét sem mondták ki soha. 
Pogány tudatlanságban nőttem föl, akárcsak őseim. De hosszú utazás után 
Isten keze ide vezérelt, és amikor itt Sevillában megtanultam a szent 
igazságot, keresztény lettem, a székesegyházban kereszteltek meg, és ezt 
mindennapi imáimban meg is köszönöm mennyei atyámnak. 

Olyan jó beszéd volt, hogy Barney gyanúja szerint Ebrima legalább 
egyszer már elmondhatta. 

De Alonsónak nem volt elég. 

— Akkor miért dolgozol vasárnap? Nem azért, mert a muszlimok szent 
napja a péntek? 

— Itt senki nem dolgozik vasárnap, viszont mindenki dolgozik 
péntekenként — válaszolta Carlos. 

— Pedig látták, hogy a kohótok be volt gyújtva azon a vasárnapon, 
amikor első prédikációmat tartottam a székesegyházban. 

Barney mondott egy cifrát az orra alatt. Rajtakapták őket. Felpillantott 
az udvart körülvevő házakra, amelyekről számos ablak nyílt feléjük. 
Valamelyik szomszéd jelentette fel őket — valószínűleg egy irigy vasöntő, 
talán éppen Sancho. 

— De hát nem dolgoztunk - felelte Carlos. — Kísérleteztünk. 

Ezt még Barney is gyenge kifogásnak találta. 

Carlos kétségbeesetten folytatta: 

— Atyám, ebbe a kohóba alulról fújtatják. . . 

— Mindent tudok a kohódról — szakította félbe Alonso. 

— Kíváncsi lennék, honnan tud egy pap olyan sokat a kohóról? — 
kérdezte Betsy néni. — Talán az unokám versenytársaival beszélt. Ki 
jelentette fel, atvám? 

Barney látta Alonso arcán, hogy Betsy néninek igaza van, de a pap nem 
válaszolt a kérdésre. Ehelyett támadásba ment át. 

— Asszony, te a protestáns Angliában születtél. 


— Én ugyan nem — horgadt fel Betsy. — A jó katolikus VII. Henrik ült 
Anglia trónján, amikor megszülettem. A protestáns fia, VIII. Henrik még 
bepisilt, amikor a családom otthagyta Angliát, és elhozott ide, Sevillába. 
Sosem mentem vissza. 

Alonso most Barney-hoz fordult, akit végigborzongatott a félelem. 
Ennek az embernek hatalma van megkínozni és megölni más embereket. 

— Ez nyilvánvalóan nem igaz rád — mondta a pap. — Te bizonyosan 
protestánsnak születtél, és akként nevelkedtél. 

Barney spanyol nyelvtudása nem volt elég jó a teológiai vitákhoz, így 
hát egyszerűre vette a választ. 

— Anglia többé nem protestáns, és én sem vagyok az. Ha átkutatod a 
házat, atyám, látni fogod, hogy itt nincsenek tiltott könyvek, sem eretnek 
szövegek, sem muszlim imaszőnyegek. Az ágyam fölött kereszt van, a 
falamon Lieége-i Szent Hubertnek, a fémmívesek védőszentjének képe lóg. 
Szent Hubert volt az, aki. . . 

— Tudom, ki volt Szent Hubert. — Alonso nyilvánvalóan sértésnek 
tekintett minden célzást arra, hogy valaki bármiben is többet tudhat nála. 
Ennek ellenére Barney úgy nézte, kiment belőle a gőz. Minden vádját 
hárították. Mindössze annyit derített ki, hogy ezek az emberek csináltak 
valamit, ami vagy vasárnapi munkának számít, vagy nem, és biztosan nem 
kizárólag Carlos meg a családja szegték meg ezt a szabályt Sevillában. — 
Remélem, hogy minden, amit ma mondtatok, színigaz — szólalt meg végül. 
— Máskülönben ugyanaz lesz a sorsotok, mint Pedro Ruiznak. 

Elfordult, hogy távozzon, de Barney megállította. 

— Mi történt Pedro Ruizzal? — Pedro Jerónima apja volt. 

Alonso örült, hogy sikerült megdöbbentenie. 

— Letartóztatták — felelte. — A házában megtalálták az Ószövetség 
spanyol fordítását, ami törvénysértés, továbbá A keresztyén vallás 
institúciója című könyvet, amelyet Kálvin János, Genf förtelmes városának 
vezetője írt. Pedro Ruiz teljes vagyonát a szokásnak megfelelően elkobozta 


a Szent Hivatal. 

Carlos nem lepődött meg, így hát Alonso valószínűleg igazat mondott 
abban, hogy ez a szokás, Barney azonban elhűlt. 

— Minden vagyonát? — kérdezte. — És miből él majd meg a lánya? 

— Isten kegyelméből, mint mindnyájan — felelte Alonso, azzal távozott 
kíséretével. 

Carlos fellélegzett. 

— Sajnálom Jerónima apját — mondta. — De azt hiszem, ma lefőztük 
Alonsót. 

— Ne légy ebben olyan biztos — szólalt meg Betsy. 

— Ezt miért mondod? — kérdezte Carlos. 

— Mert nem emlékszel a nagyapádra, a férjemre. 

— Csecsemő voltam, amikor meghalt. 

— Nyugodjék. Őt muszlimnak nevelték. 

A férfiak elképedtek. 

— A férjed muszlim volt? — hitetlenkedett Carlos. 

— Eleinte igen. 

— A nagyapám, José Alano Cruz? 

— Eredeti neve Jusszef al-Halil. 

— Hogyan mehettél hozzá egy muszlimhoz? 

— Amikor elűzték őket Spanyolországból, úgy döntött, inkább áttér a 
kereszténységre, de marad. Megtanulta a katekizmust, felnőttként 
megkeresztelkedett, éppúgy, mint Ebrima. José lett az új neve. Hogy 
végképp megpecsételje áttérését, úgy döntött, elvesz egy keresztény lányt. 
Ez voltam én. Akkor tizenhárom éves voltam. 

— Sok muszlim kötött ilyen házasságot? — kérdezte Barney. 

— Nem. A saját közösségükön belül házasodtak, még azután is, hogy 
áttértek. Az én Josém volt a kivétel. 

Carlost jobban érdekelte a dolog személyes része. 

— Tudtad, hogy muszlimként nőtt fel? 


— Nem, eleinte nem. Madridból jött ide, és senkinek sem árulta el. De 
ide folyton jártak madridiak, és végül jött egy, aki még muszlimként 
ismerte. Ezután többé nem volt titok, noha igyekeztünk elhallgatni. 

Barney nem bírt a kíváncsiságával. 

— Tizenhárom éves voltál? Szeretted? 

— Imádtam. Sosem voltam szép lány, ő viszont jóképű és elbűvölő volt. 
Ugyanakkor szenvedélyes és figyelmes. A mennyekben jártam. — Betsy 
néni közlékeny kedvében volt. 

— Azután meghalt a nagyapám. . . — biztatta Carlos. 

— Vigasztalhatatlan voltam — folytatta Betsy. — Életem nagy szerelme 
volt. Sosem akartam más férjet. — Vállat vont. — De gyerekeim voltak, 
akikről gondoskodni kellett, túl sok volt a dolgom a gyászhoz. Azután itt 
voltál te, Carlos, aki egynaposan veszítetted el az anyád. 

Barney gyanúja szerint Betsy, noha őszintén beszélt, elhallgatott 
valamit. Nem akart másik férjet, de vajon ennyiből áll a történet? 

Carlos ekkor kapcsolt. 

— Ezért nem akarta Francisco Villaverde hozzám adni a lányát? 

— Igen. Semmi baja angol nagyanyáddal. Ő muszlim nagyapádat tartja 
tisztátalannak. 

— A fenébe. 

— De nem ez a legnagyobb gondod. Alonso nyilvánvalóan tud Jusszef 
al-Halilról. A mai látogatás csak a kezdet. Hidd el, visszajön. 


Alonso látogatása után Barney elment Ruizékhoz, hogy lássa, mi történt 
Jerónimával. 

Berber külsejű fiatal nő nyitott ajtót, nyilvánvalóan rabszolga. Szép 
lehetett, de most püffedtre sírta az arcát, és a szeme is vörös volt. 

— Látnom kell Jerónimát — mondta Barney. A nő az ajkához emelte az 
ujját, azután intett, hogy kövesse a ház hátuljába. 

A fiatalember azt hitte, hogy egy szakácsnét és két konyhalányt fog 


látni, amint ebédet főznek, de a konyha hideg és néma volt. Alonso persze 
mondta, hogy az inkvizíció el szokta kobozni a gyanúsított személyek 
javait, de azt nem hitte volna, hogy ilyen gyorsan. Ezek szerint Pedro 
cselédségét máris elbocsátották. Feltehetőleg a rabszolgáját el fogják adni, 
talán ezért van kisírva a szeme. 

— Farah vagyok — mondta a nő. 

— Miért hoztál ide? Hol van Jerónima? — kérdezte türelmetlenül Barney. 

— Halkan beszélj — felelte a rabszolga —, Jerónima fönt van Romero 
főesperessel. 

— Nem érdekel, beszélni akarok vele! — Barney az ajtó felé lépett. 

— Kérlek, ne! — mondta Farah. — Baj lesz belőle, ha Romero meglát. 

— Vállalom. 

— Lehozom Jerónimát. Azt mondom neki, hogy egy szomszédasszony 
jött, és mindenáron beszélni akar vele. 

Barney habozott, azután bólintott. Farah kiment. 

Körülnézett. Sehol egy kés, edény, korsó vagy tányér. A konyhát 
kitakarították. Az inkvizíció még a konyhafelszerelést is eladja? 

Pár perc múlva megjelent Jerónima. Megváltozott: sokkal 
öregebbnek látszott tizenhétnél. Gyönyörű arca érzéketlen maszkká 
hűlt, a szeme könnytelen volt, olajbarna bőre szürkés lett, karcsú teste 
remegett, mintha megkapta volna a forrólázat. A fiatalember látta rajta, 
milyen óriási erőfeszítéssel fékezi fájdalmát és haragját. 

Oda akart menni hozzá, hogy magához ölelje, de a lány hátrált egy 
lépést, és elutasítóan fölemelte a kezét. 

Barney tehetetlenül nézett rá. 

— Mi folyik itt? — kérdezte. 

— Koldus lettem — mondta a lány. — Az apám börtönben, és nincsenek 
rokonaim. 

— Hogy van? 

— Nem tudom. Az inkvizíció foglyainak nem engedik meg, hogy tartsák 


a kapcsolatot a családjukkal vagy bárkivel. De gyönge az egészsége, 
hallhatta, hogy kifullad még egy rövid sétától is, azok pedig 
valószínűleg... — Nem bírta folytatni, de egy pillanat alatt erőt vett magán. 
— Valószínűleg a víztortúrának vetik alá. 

Barney már hallott erről. Az áldozat orrát befogják, hogy ne vehessen 
levegőt, a száját fölpeckelik, azután egyik korsó vizet a másik után 
zúdítják le a torkán. A lenyelt víz gyötrelmesen feszíti a gyomrot, a 
légcsőbe kerülő víz fojtogat. 

— Ez meg fogja ölni — mondta iszonyodva. 

— Máris elvették minden pénzét és vagyonát. 

— Önnel mi lesz? 

— Romero főesperes felajánlotta, hogy csatlakozzak a háznépéhez. 

Barney csak hüledezett. A dolgok túl gyorsan történtek. Egyszerre több 
kérdés jutott az eszébe. 

— MIi lesz a feladata? — kérdezte. 

— Éppen erről beszéltünk. A ruhatárát akarja rám bízni. Én rendelném 
meg és gondoznám a ruháit, ellenőrizném a mosónőt. — Ez a gyakorlatias 
téma láthatólag segített uralkodni az indulatain. 

— Ne menjen oda — mondta Barney. — Jöjjön velem. 

Jerónima is tudta, hogy ez komolytalan ajánlat. 

— Hova? Nem lakhatok együtt három férfival. A nagyanyja megteheti. 

— Hazatérek Angliába. 

A lány a fejét rázta. 

- Semmit nem tudok a családjáról. Alig ismerem. Nem beszélek 
angolul. — Arca egy pillanatra ellágyult. — Talán ha ez nem történik meg, 
udvarolhatott volna, megkérhette volna a kezemet, talán még a felesége is 
lettem volna, és megtanultam volna angolul... Ki tudja? Elismerem, 
gondoltam rá. De hogy elszökjek önnel egy idegen országba? Azt nem. 

Barney elismerte, hogy a lány sokkal észszerűbben gondolkodik, mint 
ő, de azért csak kibökte: 


— Romero titkos szeretőnek akarja magát! 

Jerónima ránézett, és a fiatalember olyan keménységet pillantott meg 
abban a nagy szemében, amit korábban nem vett észre. Eszébe jutottak 
Betsy néni szavai: , Jerónima Ruiz a saját önző érdekeit tartja szem előtt." 
De hát csak van ennek is határa? 

— És ha igen? — kérdezte a lány. 

Barney megdöbbent. 

— Hogy mondhat ilyet egyáltalán? 

- Negyvennyolc álmatlan órán át gondolkodtam ezen. Nincs 
választásom. Tudja, mi történik az otthontalan nőkkel. 

— Szajhák lesznek. 

Jerónimát még ez a durva fogalmazás sem rázhatta meg. 

- Tehát a következők közül választhatok: elhajózni önnel egy 
ismeretlen országba, vagy szajhálkodni az utcán, vagy elfogadni egy kétes 
helyzetet egy romlott pap gazdag házánál. 

— Az még nem jutott az eszébe — kezdte tétován Barney —, hogy esetleg 
maga Romero jelentette föl apjaurát azért, hogy ebbe a helyzetbe 
kényszerítse? 

— Biztos vagyok benne, hogy így volt. 

Barney ismét elhűlt. Jerónima már megint gyorsabban gondolkozott 
nála. 

— Hónapok óta tudom, hogy Romero a szeretőjének akar — folytatta a 
lány. — Ez volt a legrosszabb élet, amelyet elképzelhettem magamnak. 
Most a legjobb élet, amiben reménykedhetem. 

— És ezt ő tette magával! 

— Tudom. 

— És maga ezt elfogadja, befekszik az ágyába és megbocsát neki? 

— Megbocsátani? — Új fény gyúlt ki a lány barna szemében, a gyűlöleté, 
amely mart, mint a fortyogó sav. — Nem! — rázta meg a fejét. — Talán 
mímelhetem. Ám egy napon hatalmam lesz fölötte. És amikor ez a nap 


eljön, bosszút állok. 


Ebrima is megtette a magáét azért, hogy az új kohó működjék, és titokban 
reménykedett benne, hogy Carlos hálából megajándékozza a szabadsággal. 
De amikor már hetek óta égett a kohóban a tűz, az ő reményei is 
megfakultak, és belátta, hogy a gondolat meg se fordult Carlos fejében. 
Miközben a kihűlt vasbugákat rakta föl egy lapos kordéra, vigyázva, hogy 
ne essenek le szállítás közben, azon töprengett, mi legyen a következő 
lépés. 

Remélte, hogy Carlos magától ajánlja föl a lehetőséget, de miután ez 
nem következett be, meg kell rá kérnie. Nem szeretett könyörögni: a 
könyörgés eleve úgy veszi ki magát, mintha nem lenne joga ahhoz, amit 
kér — holott érezte, hogy nagyon is van joga. 

Talán Elisát kellene rávenni, hogy segítsen. Az asszony kedveli, és 
bizonyosan a legjobbat akarja neki; de vajon terjed-e odáig a vonzalma, 
hogy kieszközölje a szabadságát, mely esetben Ebrima nem lenne többé 
itt, ha Elisának szerelmeskedni támad kedve éjszaka? 

Mindent összevéve, valószínűleg az lenne a legjobb, ha beavatná Elisát, 
mielőtt Carloshoz fordul. Legalább tudni fogja, hányadán áll az 
asszonnyal. 

Mikor hozza szóba? Éjszaka, szeretkezés után? Lehet, hogy okosabb 
lenne még a szeretkezés előtt, amikor Elisa vágyik rá. Éppen rábólintott a 
gondolatra, amikor megtámadták őket. 

Hatan jöttek, mind a hatan doronggal és kalapáccsal. Nem is beszéltek, 
csak ütni kezdték Ebrimát és Carlost a dorongjaikkal. 

— Mi az? — ordította Ebrima. — Miért csináljátok ezt? — Nem beszéltek. 
Ebrima védekezve fölemelte a karját, ám ekkor borzasztó ütés érte a kezét, 
majd egy másik a fejét, amitől összeesett. 

Támadója most Carlos után vetette magát, aki keresztülhátrált az 
udvaron. Ebrima az ütéstől szédelegve figyelte őket. Carlos felkapott egy 


lapátot, merített a kohóból kifolyó, olvadt fémből, és a támadókra zúdította 
az izzó cseppeket. Ketten felüvöltöttek kínjukban. 

Ebrima egy pillanatig azt hitte, hogy ő és Carlos képesek lesznek 
visszaverni a túlerőt, de mielőtt Carlos még egyszer merhetett volna az 
olvadékból, ketten leütötték. 

Utána az új kohónak estek neki, szétzúzva pörölyeikkel a falazást. 
Alkotása vesztének látványa adott Ebrimának annyi erőt, hogy felálljon. 
Ordítva rontott rá a támadókra: 

— Nem, ezt nem tehetitek! — Az egyiket fellökte, a másikat elrántotta a 
kohótól. Csak a jobb kezét használta, mert a ballal nem bírt fogni, de elég 
erős volt. Utána hátrálni kényszerült egy gyilkos pörölycsapás elől. 

Annyira meg akarta menteni a kohót, hogy fölragadott egy falapátot, és 
ismét támadott. Az egyiket fejbe vágta, aztán az ő jobb vállát találták el 
hátulról, és ettől elejtette a lapátot. Szembefordult a támadóval, kitért a 
következő csapás elől. 

Hátrálva ugrott félre a lesújtó dorong útjából, és közben látta a szeme 
sarkából, hogyan rombolják szét a kohót, amelyből kidől a parázs és a 
vörösen izzó érc. A rémült ökör szánalmas hangon bőgött. 

Elisa kirohant a házból, rákiáltott a férfiakra: 

— Hagyjátok abba! Takarodjatok innen! — De a támadók csak röhögtek 
az öregasszonyon. Az egyik, akit Ebrima leütött, feltápászkodott, hátulról 
átnyalábolta, felemelte a földről. Nagy melák volt — mind azok voltak —, 
simán lefogta a kapálózó Elisát. 

Két ember ráült Carlosra, egy tartotta Elisát, egy Ebrimát szorította 
sarokba, ketten "munkához láttak a  pörölyökkel. Szétverték a 
fújtatóberendezést, amelyen Ebrima, Carlos és Barney olyan sokat 
töprengett. Ebrima majdnem elsírta magát. 

Amikor a kohó és a fújtató maradványait már laposra püfölték, az egyik 
támadó hosszú tőrt húzott elő, hogy elvágja az ökör torkát. Nem volt 
könnyű elnyiszálni a hatalmas izmokat, miközben az állat vergődve próbált 


szabadulni a roncsok közül. A késes ember nagy sokára átvágta a verőeret. 
A bőgés hirtelen abbamaradt. Vér lövellt ki a sebből, az ökör a földre 
rogyott. 

A hat ember ugyanolyan gyorsan távozott, ahogy jött. 


Számító perszóna lett ebből a Jerónimából, gondolta Barney, miközben 
kiszédelgett Ruizék házából. Talán mindig is volt benne valami 
keménység, csak ő sosem vette észre; bár az is lehet, hogy az embereket 
megváltoztatja a szörnyű megpróbáltatás. Ki tudja? Semmit sem értett. 
Bármi megtörténhet: a folyó is kiönthet, hogy elnyelje a várost. 

A lába gépiesen vitte Carlos háza felé, ahol újabb megrázkódtatás érte: 
Carlost és Ebrimát összeverték. 

Carlos egy széken ült az udvarban, Betsy néni éppen a sebeit látta el. 
Az egyik szeme bedagadt, az ajka felpüffedt, véres volt, és meggörnyedt, 
mert a hasa is fájt. Ebrima a földön feküdt, egyik kezét a hóna alá szorítva, 
a fején véres kötéssel. 

Mögöttük romokban állt az új kohó. Téglakupac maradt belőle. A 
fújtatóból gubancos kötél és aprófa. Az ökör egy vértócsában hevert. Sok 
vér van egy ökörben, révedezett Barney. 

Betsy borba áztatott vászondarabbal mosogatta Carlos arcát. Most 
kiegyenesedett és undorodva eldobta a rongyot. 

— Hallgassatok ide! — mondta olyan hangon, amiből Barney rájött, hogy 
az öregasszony csak az ő visszatérését várta ehhez a beszédhez. 

De azért elébe vágott. 

— Mi történt itt? 

— Ne tegyél föl ostoba kérdéseket! — förmedt rá a néni. — Láthatod, hogy 
mi! 

— Mármint ki tette? 

— Olyan emberek, akiket sose láttunk, és úgyszólván biztosan nem 
sevillaiak. A valódi kérdés az, ki bérelte fel őket, és a válasz az, hogy 


Sancho Sánchez. Ő az, aki szította a többiek irigységét Carlos sikerei 
miatt, és ugyancsak ő az, aki meg akarja venni az üzemet. Nem kétlem, 
hogy Alonsónak is ő mondta, hogy Ebrima muszlim, és vasárnaponként 
dolgozik. 

— Mit tegyünk most? 

Carlos válaszolt a kérdésre. 

— Feladjuk — mondta, és feltápászkodott. 

— Hogyhogy? 

— — Harcolhatunk Sanchóval, vagy harcolhatunk Alonsóval, de 
mindkettővel nem. — Odament a földön fekvő Ebrimához, megmarkolta a 
jobb kezét — a bal vélhetőleg sérült volt —, és talpra állította. — Eladom az 
üzemet. 

— Lehet, hogy az most nem lesz elég — figyelmeztette Betsy. 

Carlos meglepődött. 

— Miért? 

— Sancho beéri az üzlettel, de Alonso nem. Neki emberáldozat kell. 
Nem ismerheti be, hogy hibázott. Most, hogy megvádolt, meg kell 
büntetnie. 

— Most találkoztam Jerónimával — szólt Barney. — Azt mondta, szerinte 
a víztortúrának vetik alá az apját. Ha velünk ezt csinálják, mindnyájan 
bevalljuk az eretnekségünket. 

— Barney-nak igaza van — helyeselt Betsy. 

— Mit tehetünk? — kérdezte Carlos. 

- Hagyjátok el Sevillát -— sóhajtott Betsy. -— Hagyjátok el 
Spanyolországot. Még ma. 

Barney elhűlt. Az öregasszonynak igaza van. Alonso emberei bármikor 
jöhetnek értük, és ha ez megtörténik, már késő a meneküléshez. Riadtan 
nézett a kapubolt felé, attól félve, hogy máris ott lehetnek; de nem volt ott 
senki, még nem. 

Egyáltalán mehetnek még ma? 1lalán — ha akad egy hajó, amely a 


délutáni dagállyal fut ki, és szüksége van legénységre. Aligha választhatják 
meg, hova menjenek. Felnézett a napra. Éppen elmúlt dél. 

— Ha valóban ezt akarjuk, sietnünk kell. 

A veszély ellenére is felvidult a gondolattól, hogy tengerre szállhat. 

— Ha nem indulunk, végünk. — Ebrima ekkor szólalt meg először. — És 
én leszek az első. 

— Veled mi lesz, öreganyám? — kérdezte Barney. 

—- Én túl öreg vagyok a nagy utazásokhoz. Mellesleg velem nem 
bíbelődnek, mert csak asszony vagyok. 

— Mihez kezdesz? 

— Él egy sógornőm Carmonában. — Barney-nak eszébe jutott, hogy a 
nyáron Betsy odautazott néhány hétre. — Délre odaérek. Még ha Alonso 
rájön is, hogy hol vagyok, kétlem, hogy sokat törődne velem. 

Carlos döntött. 

— Barney, Ebrima, szedjétek össze, amire szükségetek van, de legyetek 
itt, mire százat számolok. 

Egyiküknek sem volt túl sok holmija. Barney egy kis pénzeserszényt 
tűrt be a nadrágja korcába, az inge alá. Fölvette a legjobb csizmáját és a 
vastag köpenyét. Kardja nem volt: a súlyos pallos a csatatérre való, úgy 
tervezték meg, hogy át lehessen szúrni vele az ellenség páncéljának 
sebezhető pontjait, de rövid távra használhatatlan. Hüvelybe dugott egy 
kétélű, hatvan centi hosszú spanyol tőrt, amelynek tárcsa formájú 
markolata volt. Utcai verekedésben egy ilyen kés jóval veszélyesebb a 
kardnál. 

Az udvaron Carlos, aki kardot kötött új, prémgalléros kabátja alá, átölelte a 
nagyanyját. Betsy elsírta magát. Barney csókot adott az arcára. 

Aztán Betsy néni azt mondta Ebrimának: 

— Csókolj meg még egyszer utoljára, szerelmem! 

Ebrima átölelte. 

Barney a homlokát ráncolta, Carlos azt mondta: 


— Hé... 

Betsy néni szenvedélyesen csókolta Ebrimát, belefúrta ujjait a férfi sötét 
hajába. Carlos és Barney csak hápogott. Amikor levált Ebrima szájáról, 
Betsy azt mondta: 

— Szeretlek, Ebrima. Nem akarom, hogy elmenj. De nem hagyhatom, 
hogy itt maradj, és meghalj az inkvizíció kínzókamrájában. 

— Köszönöm, Elisa, hogy jó voltál hozzám — felelte Ebrima. 

Ismét megcsókolták egymást, azután Betsy elfordult, és befutott a 
házba. 

Mi a fene. ..?, gondolta Barney. 

Carlos hüledezett, de nem volt idő kérdezősködni. 

— Menjünk — mondta. 

— Egy pillanat — szólt Barney. Megmutatta nekik a tőrét. — Ha útközben 
találkozunk Alonso embereivel, engem nem fognak el élve. 

— Engem sem - bólintott Carlos, és megérintette kardjának markolatát. 

Ebrima félrehúzta köpenyét, hogy lássák az övébe tűzött pörölyt. 

A három férfi elindult a partra. 

Éberen figyeltek Alonso embereire, de ahogy távolodtak a háztól, úgy 
csökkent a veszély. Ennek ellenére a járókelők megbámulták őket. Barney 
belátta, hogy ijesztőek lehetnek, Carlos és Ebrima tele volt zúzódásokkal, 
és még mindig véreztek a sebeik. 

— Öreganyám? — kérdezte pár perc múlva Ebrimától Carlos. 

Ebrima higgadtan válaszolt: 

— A rabszolgák mindig ágyba kellenek. Ezt bizonyára tudjátok. 

— Én nem - jelezte Barney. 

—- Beszélünk egymással a piacon. Nagyjából mindenki a ringyója 
valakinek. Az öregek nem, bár a rabszolgák ritkán öregszenek meg. — 
Barney-ra nézett. — Pedro Ruiz, az imádottad apja Farah-t dugta, a lánynak 
kellett fölül lennie. 

— Ezért sírt? Mert elveszítette? 


— Azért sírt, mert most el fogják adni, és egy idegen keféli tovább. — 
Ebrima Carloshoz fordult. — Francisco Villaverde, aki túl büszke ahhoz, 
hogy az apósod legyen, mindig kisfiú korukban vásárolja a rabszolgáit, és 
addig kúrja seggbe őket, amíg felnőnek. Akkor eladja őket a parasztoknak. 

Carlos még mindig hitetlenkedett. 

— Tehát minden éjjel, miközben én aludtam, te bementél az öreganyám 
hálószobájába? 

— Nem minden éjjel, csak amikor megkért rá. 

— És nem zavart? — kérdezte Barney. 

— Elisa öregasszony, de kedves és jószívű. És örültem, hogy nem férfi. 

Barney úgy érezte, mintha a mai napig gyermek lett volna. Azt tudta, 
hogy a papok börtönbe vethetnek és halálra kínozhatnak bárkit, de azt 
nem, hogy elvehetik a vagyonukat, és koldusbotra juttathatják a 
családjukat. Nem fért a fejébe, hogy egy főesperes beköltöztethet egy lányt 
a házába szeretőnek. És fogalma sem volt róla, mit művelnek a férfiak és 
az asszonyok a rabszolgáikkal. Mintha egy olyan házban lakott volna, ahol 
bizonyos szobákba sose tette be a lábát. Összezavarta és kibillentette az 
egyensúlyából saját tudatlanságának fölfedezése. — Most pedig 
életveszélyben forog, és inaszakadtából igyekszik elhagyni Sevillát meg 
Spanyolországot. 

Megérkeztek a partra, ahol szokás szerint nyüzsögtek a 
rakodómunkások és a szekerek. Barney körülbelül negyvenre becsülte a 
kikötött hajók számát. A reggeli dagályt szívesen használták indulásra, 
mert akkor a hajónak egy egész napja volt; de egy-kettő rendszerint maradt 
délutánra. Bár ezek is indulnak hamarosan, mert nemsokára vége az 
apálynak. 

Végigsiettek a parton, szemügyre vették a hajókat, a közeli indulás 
jeleit keresték: lezárt raktárnyílásokat, a kapitányt a fedélzeten, a 
legénységet a köteleken. Egy Ciervo nevű hajó már kifelé indult, a 
legénység hosszú póznákkal tartotta távol a szomszédjaitól. Még éppen 


volt annyi idő, hogy felszálljanak. Carlos tölcsért formált a kezéből, és 
odakiáltott: 

— Kapitány! Nincs szükséged három pár erős kézre a fedélzeten? 

— Nincs! — érkezett a válasz. — Teljes a legénység. 

— Na és három utasra? Tudunk fizetni. 

— Nincs hely! 

Barney gyanúja szerint a kapitány valami suskust tervezhetett, és nem 
akart tanúnak ismeretleneket, akikben nem bízott. A hajókon a 
legelterjedtebb bűncselekmény volt a kereskedés kint, a tengeren, amerikai 
ezüsttel, megkerülve a király sevillai adószedőit. Bár nem volt szokatlan a 
közönséges kalózkodás sem. 

Végigloholták a partot, de nem volt szerencséjük. Úgy tűnt, senki más 
nem óhajt távozni. Barney kétségbeesett. Most mihez kezdjenek? 

Elérték a kikötő lenti határát, amit egy Arany Torony nevű erőd jelzett. 
Ezen a ponton vasláncot feszítettek ki a két part között, hogy a tengerről 
érkező rablók ne hajózhassanak fel a Guadalguiviren, és ne támadhassák 
meg a lehorgonyzott hajókat. 

Az erőd előtt egy toborzó állt egy hordón, és biztatta a fiatalokat, hogy 
csapjanak fel katonának. 

— Meleg étel és egy palack bor jár minden embernek, aki most 
jelentkezik — kiáltotta a bámész tömegnek. — Amott van a José y Mária, és 
a két áldott szent őrzi és oltalmazza mindazokat, akiket visz! — Amikor 
rámutatott a hajóra, Barney látta, hogy a keze vasból van, feltehetőleg egy 
csatában hagyta ott a valódit. 

A José y Mária nagy, háromárbócos galleon volt, tele ágyúkkal. A 
fedélzeten már most szorongtak a fiatalemberek. 

A toborzó folytatta: 

— Ma délután elhajózunk egy olyan helyre, ahol gonosz pogányokat 
lehet ölni, a lányok éppolyan készségesek, amilyen csinosak, és ezt 
személyes tapasztalatból mondhatom, legények, ha értitek, mire gondolok. 


Mindentudó nevetés futott végig a tömegen. 

— Nincs rád szükség, ha gyenge vagy — mondta megvetően a vaskezű. — 
Nem kellesz, ha gyáva vagy. Akkor sem, ha kislány vagy, ugye érted, mire 
gondolok. Ez csak az erőseknek, bátraknak és keményeknek való. Az igazi 
férfiaknak. 

Valaki elordította magát a galleonon: 

— Mindenki a fedélzetre! 

— Utolsó lehetőség, legények! — biztatta őket a toborzó. — Mi lesz? 
Maradtok otthon a mamátok mellett, tejes kenyeret eszegettek, és azt 
csináljátok, amit mondanak? Vagy jöttök velem, Vaskezű Gómez 
kapitánnyal, férfias életet éltek, utaztok és kalandoztok, hírnevet és 
vagyont szereztek? Annyi a dolgotok, hogy végigmentek a pallón, és tiétek 
a világ. 

Barney, Carlos és Ebrima összenéztek. 

— Igen vagy nem? — kérdezte Carlos. 

— Igen — mondta Barney. 

— Igen — bólintott Ebrima. 

A három ember odament a hajóhoz, felkapaszkodtak a pallón, és 
ráléptek a fedélzetre. 


Két nappal később a nyílt tengeren voltak. 

Ebrima sok kilométert hajózott, de mindig fogolyként a raktérben, 
láncon. Új és lelkesítő élmény volt a fedélzetről nézni a tengert. 

Az újoncoknak nem volt semmi dolguk. Találgatták, hova tartanak, 
mert ezt nem közölték velük: hadititoknak számított. 

Ebrimának még egy megválaszolatlan kérdése volt: a jövője. 

A José y Mária fedélzetén egy tiszttel találták szembe magukat, aki 
asztalnál ült egy nagykönyvvel. 

— Neved? — kérdezte. 

— Barney Willard. 


A tiszt beírta a könyvbe, azután Carlosra nézett. 

— Neved? 

— Carlos Cruz. 

Ismét leírta, azután Ebrimára pillantott, és letette a tollát. Tekintete ide- 
oda járt Carlos és Barney között, majd azt mondta: 

— A hadseregben nem lehet rabszolgátok. Egy tisztnek lehet, de neki 
kell etetnie, és a saját pénzéből ruháznia. De egy sorkatona nyilvánvalóan 
nem képes erre. 

Ebrima feszülten figyelte Carlos arcát. Carlos tekintetébe kiült a 
kétségbeesés: látta, ahogy a menekülés útja bezárul. Pillanatnyi habozás 
után az egyetlen dolgot mondta, amit mondhatott: 

— Nem rabszolga, szabad ember. 

Ebrima szíve kihagyott egy ütemet. 

A tiszt bólintott. Ritkaság a felszabadított rabszolga, de azért nem 
ismeretlen fogalom. 

— Jól van — bólintott. Ebrimára nézett, és megkérdezte: — Neved? 

Mindez nagyon gyorsan történt, és amikor vége lett, Ebrima még 
mindig nem volt biztos benne, hányadán állnak. Barney nem gratulált a 
felszabadításához, és Carlos sem úgy viselkedett, mint aki nagy ajándékot 
adott neki. Ebrimát a hadseregben nyilvánvalóan úgy kezelik majd, mint 
szabad embert, de mennyire valós ez? 

Most szabad vagy nem? 

Hát ezt nem tudta. 


Margery esküvőjét elhalasztották. 
Calais eleste után Anglia megszállásra számított, és Bart Shiringet száz 
fegyveressel leküldték a Combe Harbour-i laktanyába. Az esküvő csak 


várjon. 

Ned Willardnak a halasztás reményt jelentett. 

A Kingsbridge-hez hasonló városokban sietve megjavították a falakat, a 
grófok megerősítették váraikat. A kikötőkben újrafényezték az ódon 
ágyúkat, a helyi nemességet kötelezték katonai szolgálatra, azaz a lakosság 
megvédésére a rettegett franciáktól. 

Az emberek Tudor Mária királynőt kárhoztatták. Az egész az ő hibája 
volt, mert hozzáment Spanyolország királyához. Ha ez nem történik meg, 
Calais még mindig az angoloké lenne, Anglia nem állna háborúban 
Franciaországgal, és nem lenne szükség városfalakra és kikötői ágyúkra. 

Ned boldog volt. Ameddig Margery és Bart nem házasodik össze, 
bármi megeshet: Bart meggondolhatja magát, megölhetik egy csatában, 
vagy belehal a forrólázba, amely végigsöpört az országon. 

Margery volt a nő, akire Ned vágyott, és kész. A világ tele volt szép 
lányokkal, de egyik sem számított: Margery volt az egyetlen. Ned nem 
igazán értette, hogyan lehet ebben ilyen biztos. Csak azt tudta, hogy 
Margery mindig is az övé volt, mint a székesegyház. 

Az eljegyzést akadálynak tekintette, nem vereségnek. 

Bart és százada Kingsbridge-ben gyülekezett, hogy a nagyhét előtti 
szombaton bárkán utazzanak Combe Harbourba. Aznap reggel tömeg 
verődött össze a folyóparton, hogy megéljenezzék a távozó férfiakat. Ned 
is csatlakozott hozzájuk. Biztos akart lenni benne, hogy Bart valóban 
elmegy. 

Hideg, ám derült nap volt, a part ünnepies külsőt öltött. Merthin hídjától 
lefelé csónakok és bárkák horgonyoztak a Bélpoklos-sziget körül. A 
túlparton, az Alvég nevet viselő külvárosban raktárak és műhelyek 
tülekedtek a helyért. Kingsbridge-től a folyó sekély merülésű járművekkel 
hajózható volt a tengerig. Kingsbridge régóta Anglia legnagyobb 
kereskedővárosai közé számított; de most már Európával is üzletelt. 

A part mellett nagy bárka horgonyzott, amikor Ned megérkezett a 


Vágóhíd rakpartra. Bizonyára ez viszi Bartot és századát Combe 
Harbourba. Húsz evezős hozta fel a folyón egyetlen vitorla segítségével. 
Most az evezőik mellett pihentek, miközben a bárkát póznákkal betolták a 
kikötőhelyre. A folyón lefelé könnyebb lesz az utazás még száz utassal is. 

Fitzgeraldék levonultak a főutcán, hogy szívélyes búcsút mondjanak a 
leendő vejüknek. Sir Reginald és Rollo egymás mellett lépkedett, mint 
ugyanannak a magas, vékony, pöffeszkedő könyvnek a régi és új kiadása; 
Ned gyűlölettel és megvetéssel nézte őket. Margery és Lady Jane 
mögöttük jött, az egyik kicsi és bűbájos, a másik kicsi és komisz. 

Ned biztosra vette, hogy Rollo csupán a hatalom és a tekintély 
megszerzésének eszközét látja Margeryben. Sok családban bántak így a 
leányokkal, de Ned szemében ez épp az ellentéte volt a szeretetnek. Rollo 
szerethette a húgát, de nem jobban, mint egy lovat, amelyet kedvelünk, de 
azért eladjuk vagy elcseréljük, ha kell. 

Sir Reginald sem volt különb. Ned gyanította, hogy Lady Jane ennyire 
nem érzéketlen, de a család érdekeit előbbre valónak tartja a családtagok 
egyéni boldogságánál, ami végső soron ugyancsak kegyetlenség. 

Figyelte, ahogy Margery odamegy Barthoz. Bart kihúzta magát, büszke 
volt, hogy Kingsbridge legszebb lánya az ő menyasszonya. 

Ned feszülten figyelte a lányt. Mintha valaki más viselte volna a 
harsogó színű kingsbridge-i skarlát kabátot és a tollas kalapkát. Egyenesen, 
mozdulatlanul állt, és noha beszélt Barttal, az arca olyan volt, akár egy 
szoboré. Egész lénye a lemondást sugározta, nem a lelkesedést. A vásott 
kópé eltűnt. 

Senki sem változhat meg ilyen gyorsan. Annak a kópénak meg kell 
lennie ott, valahol bent. 

Tudta, hogy a lány boldogtalan, és ez legalább annyira feldühítette, 
mint amennyire elszomorította. Szerette volna ölbe kapni, és elrohanni 
vele. Éjszaka részletesen kidolgozott ábrándokban képzelte el, ahogy egy 
hajnalon megszöknek Kingsbridge-ből, és eltűnnek az erdőben. Néha 


eljutottak Winchesterig, és álnéven összeházasodtak; máskor London felé 
indultak és valamilyen üzletbe kezdtek; még Combe Harbourba is 
elmentek, hogy elhajózzanak Sevillába. De nem mentheti meg, csak ha 
Margery is akarja. 

Az evezősök kiszálltak, és elindultak a legközelebbi kocsma, a Vágóhíd 
felé, hogy szomjukat oltsák. A bárkából kiszállt egy utas, és Ned 
megdöbbent. Piszkos köpenybe burkolózott, ütött-kopott bőrzsák lógott a 
vállán, a szemében a messziről jött utazók fáradt konoksága ült. Ned 
unokatestvére, Albin volt Calais-ból. 

Egyidősek voltak, és nagyon összebarátkoztak, amikor Ned még Dick 
bácsinál lakott. 

Lesietett a partra. 

— Albin! — kiáltotta. — Te vagy az? 

— Ned, végre! — válaszolt franciául Albin. — Micsoda megkönnyebbülés. 

— Mi történt Calais-ban? Még ennyi idő után sem kaptunk megbízható 
hírt. 

— Csak rossz hírek vannak — válaszolta Albin. — A szüleim és a húgom 
halott, mindenünket elveszítettük. A francia korona lefoglalta a raktárt, és 
mindent odaadott a francia kereskedőknek. 

— Ettől tartottunk. — Ez volt az a hír, amelyet régóta rettegve várt a Willard 
család. Ned mélységesen elcsüggedt. Főleg az anyját sajnálta, aki élete 
munkáját veszítette el. Ebbe tönkremegy. Bár Albin sokkal nagyobb veszteséget 
szenvedett. — Őszinte részvétem a szüleidért és Thérése-ért. 

— Köszönöm. 

— Gyere hozzánk. El kell mesélned mindent az anyámnak. — Félt a 
pillanattól, de nem kerülhette el. 

Végigmentek a főutcán. 

— Sikerült elmenekülnöm a városból — folytatta Albin. — De nem volt 
pénzem, és egyébként is lehetetlen átkelni Franciaországból Angliába a 
háború miatt. Ezért nem kaptatok híreket. 


— Akkor hogy kerülsz ide? 

— Először Franciaországból kellett távoznom, így hát átkeltem a határon 
Németalföldre. De továbbra sem volt útiköltségem Angliába. El kellett 
jutnom a nagybátyánkhoz Antwerpenbe. 

Ned biccentett. Jan Wolman unokatestvére volt az ő megboldogult 
apjának és Dick bácsinak. Ellátogatott Calais-ba, amikor Ned ott 
tartózkodott, így mindketten ismerték. 

— Vagyis elgyalogoltam Antwerpenbe. 

— Az több mint százötven kilométer. 

— A talbam megérezte minden méterét. Sok viszontagságon estem át, 
kis híján éhen haltam, de odaértem. 

— Jól tetted. Jan bácsi bizonyára befogadott. 

— Csodálatos volt. Megetetett-megitatott marhahússal és borral, Hennie 
néni bekötötte a lábamat. Azután Jan megfizette az átkelést Antwerpenből 
Combe Harbourba, adott egy pár új cipőt és pénzt is az útra. 

—- És most itt vagy. — Megérkeztek a Willard-ház ajtajához. Ned 
bekísérte Albint a nappaliba. Alice egy asztalnál ült az ablak mellett, hogy 
világosban legyen, és éppen egy főkönyvbe írogatott. A kandallóban 
pattogott a tűz, az asszony szőrmebélésű köpenybe burkolózott. A 
könyveléstől senki sem melegszik meg, mondta néha. 

— Anyám, megjött Calais-ból Albin. 

Alice letette a tollat. 

— Isten hozott, Albin. — Nedhez fordult. — Keríts ételt és italt az 
unokatestvérednek. 

Ned a konyhába ment, és szólt Janet Fife-nak, a gazdasszonynak, hogy 
hozzon bort és süteményt. 

Közben a nappaliban Albin elmesélte a történetét. Franciául beszélt, 
Ned fordította azokat a részeket, amelyeket az anyja nem értett. 

Nednek könnyek szöktek a szemébe. Anyjának vaskos alakja mintha 
összezsugorodott volna a székben, miközben sorra kerültek elő a komor 


részletek a sógora, a sógornője és a lányuk haláláról. Francia kereskedők 
kezén vannak a raktárak és minden, ami bennük volt. Idegenek élnek Dick 
házában. 

— Szegény Dick — mondta halkan Alice. — Szegény Dick. 

— Annyira sajnálom, anyám -— szólt Ned. 

Anyja kényszerítette magát, hogy egyenesen üljön, és derűlátóan 
beszéljen. 

— Még nem mentünk tönkre, nem egészen. Még mindig az enyém ez a 
ház és a négyszáz font. Van hat házam a Szent Márk-templomnál. — Az 
apjától örökölte őket, és a lakbérekből befolyt egy szerényebb összeg. — Ez 
nagyobb vagyon, mint amennyit a legtöbbek egy élet munkájával 
szereznek. — De most egy aggasztó gondolata támadt. — Noha már bánom, 
hogy kölcsönadtam a négyszáz fontot Sir Reginald Fitzgeraldnak. 

— Annál jobb - legyintett Ned. — Ha nem fizeti vissza, miénk az apátság. 

— Ha már itt tartunk — folytatta az anyja —, Albin, tudsz valamit egy 
Szent Margit nevű angol hajóról? 

— Hát persze — bólintott Albin. — A francia támadás előtti napon futott 
be Calais-ba, javítás céljából. 

— Mi történt a hajóval? 

— A francia korona lefoglalta, mint minden más angol tulajdont Calais- 
ban. Hadizsákmány. A raktér tele volt szőrmével. Ezeket ott helyben, a 
rakparton elárverezték — több mint ötszáz fontot árultak ki belőle. 

Ned és Alice összenézett. Ez a hír olyan volt, mint egy bomba. 

— Akkor hát Sir Reginald elvesztette a befektetését — mondta Alice. — 
Egek! Nem tudon), túléli-e. 

— És elveszíti az apátságot — tette hozzá Ned. 

— Bajok lesznek — tűnődött komoran Alice. 

— Tudom - biccentett Ned. — Hát majd visít. Viszont nekünk lesz egy új 
üzletünk. — Felragyogott. — Újrakezdhetjük. 

Alice sose feledkezett meg az udvariasságról. 


— Albin, talán szeretnél megmosakodni és tisztát venni. Janet Fife ad 
mindent, amire szükséged van. Utána vacsorázunk. 

— Köszönöm, Alice néni. 

— Én köszönöm, amiért ilyen hosszú utat tettél meg, csak hogy híreket 
hozz nekem, akármilyen borzalmasak. 

Ned feszülten figyelte az anyját. Alice-t megrázták a hírek, jóllehet nem 
érték váratlanul. Kétségbeesetten próbálta felvidítani valamivel. 

— Menjünk máris, nézzük meg a kolostort — javasolta. — Kezdhetjük 
megtervezni, hogyan parcellázzuk fel a telket, meg ilyesmi. 

Anyja fásultnak látszott, de igyekezett összeszedni magát. 

— Miért ne? — felelte. — Most már a miénk. — Fölállt. 

Kimentek a házból, keresztülvágtak a piactéren a székesegyház déli 
homlokzata felé. 

Ned apja, Edmund akkor volt Kingsbridge polgármestere, amikor VIII. 
Henrik király elkezdte feloszlatni a szerzetesrendeket. Alice elmesélte 
Nednek, hogy Edmund és Paul apát — akiből Kingsbridge utolsó apátja lett 
— látták, mi következik, és összeesküdtek az iskola megmentésére. 
Leválasztották a kolostorról, önkormányzatot és dotációt adtak neki. 
Kétszáz évvel korábban valami hasonló történt Caris ispotályával, és 
Edmund onnan vette a példát. Így a városnak máig volt egy kiváló iskolája 
és egy híres kórháza. 

Az apátság többi része rommá lett. 

A főkaput bezárták, de a falak leomlottak. Alice és Ned találtak egy 
helyet a régi konyha mögött, ahol átmászhattak a törmeléken, be a 
rommezőre. 

Másoknak is eszébe jutott már ez. Ned észrevette egy nemrég gyújtott 
tűz hamuját, a lerágott csontokat és a rothadó borostömlőt: valaki itt 
éjszakázott, vélhetőleg tiltott szeretőjével. Az épületek szaglottak a 
pusztulástól, a rágcsálók és a madarak mindent összepiszkítottak. 

— A szerzetesek mindig olyan tiszták voltak — mondta szomorúan Alice, 


ahogy körülnézett. — Semmi sem állandó, csak a változás. 

Nedben a romlás ellenére is pezsgett az izgalom. Mindez most már a 
családjáé. Valami csodálatosat csinálhatnak belőle. Milyen okos volt az 
anyja, hogy gondolt erre, épp amikor a családnak kiútra volt szüksége. 

Elvergődtek a kerengőig, megálltak az elvadult gyógyfüves kertben, a 
romos szökőkútnál, ahol a szerzetesek kezet mostak. Ahogy körülnézett az 
árkádsoron, Ned észrevette, hogy sok oszlop, boltív és korlát a több 
évtizedes elhanyagolás ellenére is ép. A kingsbridge-i kőművesek tudtak 
építeni. 

— Itt kellene elkezdenünk — szólalt meg Alice. — Boltíves árkádsort 
építünk a nyugati falon, így az emberek belátnának a piactérről. 
Feloszthatnánk a kerengőt kis boltokra, minden bolthajtás alá jutna egy. 

— Összesen huszonnégy — számolt Ned. — Huszonhárom, ha egyet 
fenntartunk bejáratnak. 

— A vásárlók bejöhetnek az udvarra, és körülnézhetnek. 

Ned ugyanúgy látta maga előtt a képet, mint az anyja; a pultokon élénk 
színű kelmék, friss gyümölcs és zöldség, csizmák, övek, sajt és bor; a 
boltosok az áruikat kínálgatják, a vevőket csábítgatják, átveszik a pénzt, 
visszaadnak; a legjobb ruhájukba öltözött vásárlók az erszényüket 
szorongatják, — nézelődnek,  morzsolgatnak, — szimatolnak, miközben 
szomszédjaikkal pletykálkodnak. Ned szerette a piacokat: onnan jön a 
bőség. 

— Kezdetben nem lesz szükség sok munkára — folytatta Alice. — Ki kell 
takarítanunk, de a boltosok magukkal hozhatják az asztalaikat és minden 
mást, ami kell nekik. Ha egyszer megnyílik, működik és pénzt termel a 
piac, jöhet az újjáépítés, a tetőfedés, a tér kikövezése. 

Ned hirtelen megérezte, hogy figyelik őket. Megfordult. A 
székesegyház déli kapuja nyitva volt, Julius püspök ott állt a kerengőben, 
csontos csípőjére téve karommá aszott kezét, és baljósan bámult rájuk kék 
szemével. Ned bűntudatos lett, noha nem volt rá oka: már megfigyelte, 


hogy a papok így hatnak az emberekre. 

A következő percben Alice is észrevette Juliust. Nyögött egyet 
meglepetésében, majd azt motyogta: 

— Akár túl is eshetünk rajta. 

— Mit kerestek ti itt? — kiáltotta felháborodva Julius. 

— Jó napot, püspök uram. — Alice elindult az öregember felé, Ned 
követte. — A birtokomat nézegetem. 

— Ezen meg mit értesz? 

— Most már az enyém az apátság. 

— Nem a tiéd. Sir Reginaldé. — A püspök hullaszerű arcára kiült a 
megvetés, ám Ned látta mögötte a szorongást. 

— Reginald nekem adta az apátságot, biztosítéknak egy kölcsönért, amit 
nem fizethet vissza. Megvette a Szent Margit hajó rakományát, de azt 
elkobozta a francia király, így hát nem áll módjában megadni a pénzt. 
Ezért hát ez a birtok az enyém. Természetesen szeretném, ha jó 
szomszédok lennénk, püspök úr, alig várom, hogy megbeszéljük a 
terveimet. . . 

— Egy pillanat! Nem csikarhatod ki tőle ezt a biztosítékot! 

—- Ellenkezőleg. Kingsbridge kereskedőváros, amelynek hírneve a 
szerződések tiszteletben tartásán alapul. Ezen múlik a jólétünk. A 
kegyelmedé is. 

— Reginald megígérte nekem, hogy visszaadja az apátságot jog szerinti 
tulajdonosának, az egyháznak. 

— Akkor Sir Reginald megszegte a kegyelmednek tett ígéretét, amikor 
az apátságot kötötte le biztosítéknak. Mindazonáltal, boldogan eladom a 
birtokot, ha szüksége van rá. 

Ned visszafojtotta a lélegzetét. Tudta, hogy az anyja mennyire nem 
szeretné ezt. 

Alice folytatta: 

- Fizesse ki Reginald tartozását, és a birtok a kegyelmedé. 


Négyszázhuszonnégy font. 

—- Négyszázhuszonnégy font? — ismételte meg Julius püspök, mintha 
valami különös lenne a számban. 

— Igen. 

Az apátság ennél többet ér, gondolta Ned. Ha Juliusnak fikarcnyi üzleti 
érzéke van, akkor lecsap az ajánlatra. De az is lehet, hogy nincs pénze. 

A püspök felháborodott. 

— Reginald annyiért ajánlotta föl, amennyiért vette. Nyolcvan fontért! 

— Az jámbor adomány lett volna, nem pedig üzlet. 

— Illene követned a példáját. 

— Ha Reginaldnak szokása áron alul eladni, talán ez is hozzájárul 
mostani pénztelenségéhez. 

A püspök másra terelte a szót. 

— Mit akarsz ezekkel a romokkal? 

— Még nem tudom biztosan — hazudta Alice. — Hadd gondolkozzak. 
Utána eljövök, és megbeszélem püspök urammal. — Ned sejtette, hogy az 
anyja nem akar esélyt adni Juliusnak a hadjáratra a piac ellen még a tervek 
elkészítése előtt. 

— Akármivel próbálkozol, úgyis megakadályozom. 

Azt már nem, gondolta Ned. Az egész elöljáróság tudja, milyen égető 
szüksége lenne a városnak több helyre, ahol polgárai eladhatnák áruikat. 
Sőt közülük is sokaknak kell üzlethelyiség. 

— Remélem, képesek leszünk együttműködni — csitította Alice. 

— Ezért kiközösíthetlek! — vágott vissza dühödten Julius. 

Alice-t nem ijesztette meg. 

— Az egyház mindent megpróbált, hogy visszaszerezze a tulajdonát, de 
a parlament nem engedélyezte. 

— Szentségtörés! 

— A szerzetesek gazdagok, lusták és romlottak lettek, az emberek már 
nem tisztelték őket. Ezért is oszlathatta föl Henrik király a monostorokat. 


— VIII. Henrik bűnös ember volt! 

— Szeretnék püspök uram barátja és szövetségese lenni, de nem azon az 
áron, hogy koldusbotra juttatom magam és a családomat. Az apátság az 
enyém. 

— Szó sincs róla — felelte Julius. — Istené. 


Rollo fizetett egy italt Bart Shiring összes fegyveresének, mielőtt 
elindultak Combe Harbourba. Nem engedhette volna meg magának a 
kiadást, de mindenképpen jó viszonyban akart maradni a húga 
vőlegényével. Nem akarta, hogy az eljegyzés füstbe menjen. A házasság 
majd jóra fordítja a Fitzgerald család anyagi helyzetét. Margeryből grófné 
lesz, és ha fiút szül, akkor azt grófnak nevelik. A Fitzgeraldok majdnem 
mágnások lesznek! 

A mohón áhított ugrás azonban váratott magára: egy kézfogó még nem 
házasság. Az akaratos Margery ismét fellázadhat, ha az a gyűlöletes Ned 
Willard is bujtogatja. Vagy rosszul titkolt ellenszenvével annyira 
megbántja Bartot, hogy az sértett büszkeségében esetleg felbontja az 
eljegyzést. Így hát Rollo a barátkozásra költötte a pénzt, amelyet meg 
kellett volna takarítania. 

Nem volt könnyű. A sógorok cimboraságát tisztelettel kellett keverni és 
hízelgéssel fűszerezni. De Rollo képes volt rá. Fölemelte a korsóját, és azt 
mondta: 

- Nemes atyámfia! Isten kegyelme oltalmazza erős jobbodat, és 
segítsen visszaverni a dögletes franciákat! 

Ez jól ment. A fegyveresek éljeneztek és ittak. 

Csengő szólt, a fegyveresek kiürítették korsóikat, és fölmentek a bárka 
fedélzetére. A Fitzgeraldok integettek nekik a rakpartról. Amikor a bárka 
eltűnt a szemük elől, Margery és a szülei hazaballagtak, Rollo azonban 
visszatért a Vágóhídba. 

A kocsmában felfigyelt egy emberre, aki nem ünnepelt, csak ült 


magában egy sarokban, és bánatosnak látszott. Rollo felismerte Donal 
Gloster sötéten csillogó haját és duzzadt száját. Érdekelte a dolog: Donal 
gyenge, és a gyenge emberek hasznosak lehetnek. 

Vett még két korsó sört, és leült Donal mellé. Társadalmilag túl távol estek 
egymástól a barátkozáshoz, de egyidősek voltak, és együtt jártak a 
kingsbridge-i iskolába. Rollo fölemelte a korsóját, és azt mondta: 

— Halál a franciákra! 

— Nem fognak megtámadni minket — felelte Donal, de azért ivott. 

— Mitől vagy ebben olyan biztos? 

— Franciaország királya nem engedheti meg magának. Emlegethetnek 
megszállást, csinálhatnak egy-két rajtaütést, de egy igazi átkelő hadsereg 
többe kerül, mint amennyit megengedhetnek maguknak. 

Donal tudhatja, miről beszél. Munkaadója, Philbert Cobley minden 
kingsbridge-inél járatosabb volt a hajózás költségeiben, és mivel a 
külfölddel is kereskedett, valószínűleg ismerte a francia gazdasági életet. 

— Hiszen akkor ünnepelhetünk! — mondta. 

Donal felmordult. 

— Olyan vagy, öreg pajtás, mint aki rossz híreket hallott — mondta Rollo. 

— Valóban? 

— Természetesen semmi közöm. . . 

- Miért ne tudhatnád? Hamarosan úgyis mindenki tudni fogja. 
Megkértem Ruth Cobley kezét, és ő kikosarazott. 

Rollo meglepődött. Mindenki arra számított, hogy Donal elveszi Rutht. 
A világ legközönségesebb dolga, hogy az inas elveszi a mester lányát. 

— Az apja nem kedvel? 

— Jó veje lennék, mert jól ismerem az üzletet. De nem vagyok eléggé 
vallásos Philbertnek. 

— Aha. — Rollónak eszébe jutott a színjáték New Castle-ban, Donal 
láthatólag élvezte, vonakodva csatlakozott a Cobley családhoz, amikor 
azok felháborodottan kivonultak. — De hát azt mondtad, hogy Ruthnak 


nem kellettél. — Ő azt hitte, hogy Donal sötét, izgalmas szépsége tetszik a 
lányoknak. 

— Azt mondja, hogy úgy szeret, mint a testvérét. 

Rollo vállat vont. A szerelem nem logikus. 

Donal ravaszkodva nézett rá. 

— Nem érdekelnek valami nagyon a lányok. 

— A fiúk sem, ha erre célzol. 

— Megfordult a fejemben. 

— Nem. — Igazság szerint Rollo nem értette ezt az egész hűhót. Onán 
bűnében még volt némi kellemesség, olyan, mint mézet enni, de az 
elképzelést, hogy asszonnyal vagy férfival háljon, enyhén ízléstelennek 
találta. Jobban vonzotta a cölibátus. Ha léteznének még szerzetesrendek, 
elmehetett volna barátnak. 

— Jó neked — válaszolta keserűen Donal. — Ha elgondolom, mi időm 
ment rá, hogy igyekezzek jó férjjelölt lenni — játszottam, hogy nem 
szeretek inni, táncolni, színdarabokat nézni, eljártam az unalmas 
istentiszteleteikre, társalogtam az anyjával. . . 

Rollo tarkóján felborzolódott a szőr. Donal azt mondta: , eljártam az 
unalmas istentiszteleteikre?". Rég tudta, hogy a Cobley család ahhoz a 
veszélyes csoporthoz tartozik, amely azt képzeli, saját véleménye lehet a 
vallásról, de korábban nem volt bizonyítéka arra, hogy valóban űzik is 
istenkáromlásaikat Kingsbridge-ben. Vigyázott, hogy ne árulja el az 
izgalmát. 

— Képzelem, milyen unalmasak voltak azok az istentiszteletek — mondta 
nemtörődöm hangra törekedve. 

Donal azonnal visszatáncolt. 

— Inkább csak összejövetelek — felelte. — Persze hogy nem tartanak 
istentiszteletet, hiszen az eretnekség lenne. 

— Tudom, hogy érted — mondta Rollo. — De az nem törvényellenes, ha 
az emberek együtt imádkoznak, a Bibliát olvassák vagy himnuszokat 


énekelnek. 

Donal a szájához emelte a korsót, majd ismét letette. 

— Ostobaságokat beszélek — mondta. Tekintete elsötétült a félelemtől. — 
Túl sokat ittam. — Nagy erőfeszítéssel felállt. — Hazamegyek. 

—- Ne menj! — kérlelte Rollo, aki többet akart tudni Philbert Cobley 
találkozóiról. — Idd már meg a maradékot. 

Ám Donalt már elijesztette. 

— Muszáj aludnom — dünnyögte. — Köszönöm a sört. — Eltántorgott. 

Rollo tűnődve ivott egy kortyot. A Cobley családról és barátaikról 
sokan gyanították, hogy titkos reformátusok, de óvatosak voltak, 
semmiféle bizonyíték nem szólt ellenük. Ameddig megtartották maguknak 
a gondolataikat, nem követtek el bűnt. Ám az istentisztelet már más. Az 
egyszerre bűn az egyház és a világ szemében, a büntetése pedig 
máglyahalál. 

És az ittas és elkeseredett Donal egy pillanatra föllebbentette a fátylat. 

Bár ezzel Rollo nem sokat kezdhet, mivel holnap Donal részegségre 
hivatkozva mindent letagadna. Ám ez az információ még hasznos lehet 
egy napon. 

Úgy döntött, szól az apjának. Megitta a sörét, és távozott. 

Julius püspökkel egy időben érkezett meg főutcai otthonukba. 

— Vidám búcsúztatót tartottunk a katonáinknak — újságolta derűsen a 
püspöknek. 

— Hagyj békén ezzel — felelte ingerülten Julius. — Más ügyben kell 
beszélnem Sir Reginalddal. — Nagyon dühös volt, szerencsére úgy látszott, 
hogy nem Fitzgeraldékra. 

Rollo bevezette a hallba. 

— Azonnal hívom apámat — mondta. — Kérem, foglaljon helyet a 
kandallónál. 

Julius legyintett, és türelmetlenül járkálni kezdett. 

Sir Reginald éppen szunyókált. Rollo fölkeltette, és szólt neki, hogy a 


püspök várja odalent. Reginald nyögve kikászálódott az ágyból. 

— Vigyél neki egy kupa bort, amíg felöltözöm — mondta. 

Pár perccel később hármasban ültek a hallban. Julius nem kerülgette a 
forró kását. 

— Alice Willard híreket kapott Calais-ból. A Szent Margitot elkobozták 
a franciák, a rakományát eladták. 

Rollo elszörnyedt. 

— Tudtam! — mondta. 

Ez volt az apja utolsó dobása, és veszített. Mit tegyenek most? 

Sir Reginald kivörösödött a dühtől. 

— Mi az ördögöt keresett az a hajó Calais-ban? 

Rollo felelt neki. 

— Jonas Bacon azt mondta, hogy amikor találkozott a hajóval, a 
kapitánya éppen ki akart kötni néhány apróbb javítás miatt. Emiatt 
késlekedett. 

— De azt nem mondta, hogy ez a kikötő Calais. 

— Azt nem. 

Reginald szeplős arca eltorzult a gyűlölettől. 

— Holott tudott róla — mondta. — És lefogadom, hogy Philbert is tudott 
róla, amikor eladta nekünk a rakományt. 

— Persze hogy tudott róla a hazug, szemforgató kálomista svihák! — 
tajtékzott Rollo. — Kiraboltak minket! 

— Ha ez a helyzet, akkor visszaszerezhetitek a pénzeteket Philberttől? — 
kérdezte a püspök. 

— Soha — válaszolta Reginald. — Egy ilyen városban, mint ez, még csalás 
esetén sem visszakozhat az ember a szerződésektől. A szerződés szent. 

Rollo, aki jogot tanult, tudta, hogy apjának igaza van. 

-— A bíróság negyedévi ülésszaka megerősíti a szerződés érvényét — 
mondta. 

— Ha elveszítettétek ezt a pénzt, megadhatjátok Alice Willardnak a 


tartozásotokat? — kérdezte Julius. 

— Nem. 

— És a kölcsön fejében odaadtátok neki az apátságot. 

— Igen. 

— Alice Willard ma reggel mondta meg nekem, hogy övé az apátság. 

— Folyna ki a szeme — morogta Reginald. 

— Akkor hát igazat mondott. 

— Igen. 

— Vissza akartad adni az egyháznak az apátságot, Reginald! 

— Tőlem ne várd, hogy sajnáljalak, Julius. Éppen most veszítettem el 
négyszáz fontot. 

— Mrs. Willard azt mondta, hogy négyszázhuszonnégyet. 

— Így van. 

Rollo szerette volna tudni, miért lovagol Julius a pontos összegen, de nem 
kérdezhette meg. Az apja idegesen felugrott, és járkálni kezdett. 

— Esküszöm, ezért megnyúzom Philbertet. Tanulja meg, hogy 
büntetlenül senki sem járathatja a bolondját Reginald Fitzgeralddal! 
Keservesen meglakol érte! Csak azt nem tudom, hogyan... 

Ekkor jött az ihlet. 

— De én igen! — mondta Rollo. 

— Micsoda? — Reginald megállt, és összehúzott szemmel meredt a fiára. 
— MIi jár az eszedben? 

— Philbert írnoka, Donal Gloster ma délután berúgott a Vágóhídban. 
Philbert lánya kikosarazta. Az ital megoldotta a nyelvét, a sértődés 
rosszindulatúvá tette.  Elfecsegte, hogy  Cobley-ék és barátaik 
istentiszteleteket tartanak. 

Julius püspök felháborodott. 

— Istentiszteleteket? Pap nélkül? Ez eretnekség! 

— Ahogy rákérdeztem, Donal megváltoztatta a történetet, és azt mondta, 
hogy ezek csak összejövetelek. Aztán mintha bűntudata támadt volna, és 


többet nem lehetett kiszedni belőle. 

— Rég gyanítottam, hogy ezek a patkányok titokban protestáns rítusokat 
űznek — mormolta a püspök. — De hol? És mikor? És ki jár oda? 

— Nem tudom - felelte Rollo. — Bár Donal tudja. 

— Beszélni fog? 

— Talán. Most, hogy Ruth visszautasította, többé nem tartozik hűséggel 
a Cobley családnak. 

— Majd meglátjuk. 

— Hadd látogassam meg én. Magammal viszem Osmundot. — Osmund 
Carter volt a városi őrség parancsnoka. Nagydarab, brutális ember. 

— Mit mondasz Donalnak? 

— Elmagyarázom neki, hogy eretnekséggel gyanúsítják, és bíróság elé 
kerülhet, ha nem vall be mindent. 

— És ettől megijed? 

— Összeszarja magát. 

— Ez épp a megfelelő pillanat lenne, hogy lecsapjunk a protestánsokra — 
tűnődött Julius püspök. -—- A katolikus egyház sajnálatos módon 
defenzívába szorult. Tudor Mária királynő népszerűtlen, mert elveszítette 
Calais-t. Jogos örököse, Stuart Mária, a skótok királynője, nemsokára oltár 
elé áll Párizsban, és francia férje miatt nem fogják szeretni az angolok. Sir 
William Cecil és cimborái az országot járva igyekeznek támogatókat 
szerezni a törvénytelen Tudor Erzsébet öröklési jogának. Ha tehát most 
lecsapunk a kingsbridge-i eretnekekre, az üdvösen növeli a katolikus harci 
szellemet. 

Azaz végrehajtjuk Isten akaratát, ugyanakkor bosszút állunk, gondolta 
szívből jövő kegyetlenséggel Rollo. 

Az apja sem érzett mást. 

— Csináld, Rollo — utasította. — Máris. 

Rollo fölvette a kabátját, és elindult. 

A Gvuildhall, a városháza épp szemben volt az utca másik oldalán. 


Matthewson seriffnek egy szobája volt a földszinten, ahol Paul Pettit nevű 
jegyzője írta a leveleket és tárolta szép rendben az aktákat egy 
szekrényben. Matthewsonnál nem volt biztos, hogy mindig teljesíti a 
Fitzgerald család parancsait: időnként dacolt Sir Reginalddal, arra 
hivatkozva, hogy ő a királynőt szolgálja, nem a polgármestert. Ma 
szerencsére nem tartózkodott az irodájában, Rollo pedig nem óhajtott érte 
küldetni. 

Ehelyett lement a pincébe, ahol Osmund és az őrség többi tagja a 
szombat estére készült. Osmund a feszes bőrsisakját viselte, ami még 
harciasabbnak mutatta, és éppen a térdig érő bakancsát fűzte be. 

— Szükségem van rád, hogy kikérdezzek valakit — mondta Rollo. — Meg 
sem kell szólalnod. — Hozzátehette volna, hogy csak nézz rá fenyegetően, 
de ez fölösleges lett volna. 

Együtt mentek le a főutcán az alkonyfényben. Rollo azon töprengett, 
indokoltan bizonygatta-e az apjának és a püspöknek, hogy Donal megtörik. 
Ha mostanra kijózanodott, akár keményebb is lehet. Bocsánatot kérhet, 
amiért ostobaságokat beszélt, és kereken letagadhatja, hogy református 
istentiszteleten vett volna részt. Akkor pedig nehéz lesz bármit is 
bizonyítani. 

A rakparton ráköszönt Susan White, a pék lánya, akivel egyidősek 
voltak. Szív alakú arca és kedves természete volt. Fiatalabb korukban 
csókolóztak, és néhány más mérsékeltebben szenvedélyes dologgal is 
próbálkoztak. Rollo akkor jött rá, hogy fölötte nincs olyan hatalma a 
húsnak, mint a Donal Glosterhez és Ned Willardhoz hasonló fiúk esetében, 
és enyelgéséből Susannal nem lett semmi. Egy napon így is megnősülhet, 
hogy legyen, aki rendben tartja a házát, ám erre rangosabb valakit óhajt 
egy pékleánynál. 

Susan, akit körülrajzottak a fiúk, nem haragudott, sőt együttérzőn nézett 
rá. 

— Sajnálom, hogy odaveszett a rakományotok — mondta. — Ez nem 


tisztességes. 

— Nem is az. — Rollót nem lepte meg, hogy máris híre ment a dolognak. 
Fél Kingsbridge kapcsolatban állt valamilyen módon a tengeri 
kereskedelemmel, és mindenkit érdekeltek a jó és rossz hírek. 

— Legközelebb szerencsétek lesz — jósolta Susan. — Legalábbis ezt 
mondják. 

— Remélem, így lesz. 

Susan kíváncsian nézett Osmundra, szerette volna tudni, hova tartanak 
Rollóval. 

Ő azonban nem akart magyarázkodni, így hát véget vetett a 
beszélgetésnek. 

— Bocsáss meg, sietek. 

— Isten áldjon! 

Rollo és Osmund továbbment. Donal a város délnyugati részében lakott 
a Tímárvég nevű iparnegyedben. Kingsbridge-ben az északi és a keleti rész 
számított az úri negyednek. Merthin hídjától fölfelé az apátságé volt a föld, 
így ott tiszta maradt a víz. Az elöljáróság ma is igyekezett lejjebb szorítani 
a folyó mentén az ipart, és Kingsbridge összes piszkos mestersége — 
bőrcserzés, kelmefestés, szénmosás, papírkészítés — itt eresztette bele a 
szennyét a folyóba, úgy, ahogy évszázadok óta. 

Holnap vasárnap, az emberek a templomban kicserélik a híreket, 
tűnődött Rollo. Estére mindenki tudni fogja, mi történt a Szent Margittal. 
Lehet, hogy együttéreznek velük, mint Susan, bár azt is gondolhatják, hogy 
Sir Reginald bolond volt, amiért hagyta magát becsapni, de mindenképpen 
szánakozó gúnnyal tekintenek  Fitzgeraldékra. Szinte hallotta a 
bölcselkedésüket: , Nagy róka ez a Philbert! Sosem adott el rakományt 
senkinek. Sir Reginaldnak tudnia kellett volna." A gondolattól 
megvonaglott. Elképzelni is gyűlöletes, hogy lenézhetik a családját. 

De majd más nótát fújnak, amikor Philbertet letartóztatják eretnekségért. 
Megérdemelt büntetést látnak benne. Akkor majd azt mondják: ,, Nem 


kifizetődő becsapni Sir Reginaldot. Philbertnek tudnia kellett volna." 
Helyreáll a család becsülete, és Rollo melle ismét dagadhat a büszkeségtől, 
amikor megmondja az embereknek a nevét. 

Ha sikerül Donalt szóra bírni. 

Előrement egy kis házhoz a dokkok mögött. Az asszony, aki ajtót 
nyitott, éppen olyan érzéki és mutatós jelenség volt, mint Donal. 
Felismerte Osmundot, és azt kérdezte: 

— Jó ég! Mit csinált a fiam? 

Rollo benyomult mellette a házba. Osmund követte. 

— Bocsánat, ha berúgott — mentegetőzött az asszony. — Borzasztó 
csalódás érte. 

— Itthon van a férjed? — kérdezte Rollo. 

— Meghalt. 

EL is felejtette. Ez megkönnyíti a dolgát. 

— Hol van Donal? 

— Máris szólok neki. — Azzal elfordult. 

Rollo elkapta a karját. 

- Figyelj, ha hozzád beszélek. Nem kértem, hogy idehozd. Azt 
kérdeztem, hol van. 

Az asszony barna szeme haragosan megvillant, Rollo már várta, mikor 
mondja, hogy a saját házában azt csinál, amit akar; de azután összeszedte 
magát, bizonyára attól tartva, hogy csak ront a fia helyzetén. Lesütött 
szemmel mondta: 

— Ágyban. A lépcső tetején az első ajtó. 

— Várj itt. Osmund, gyere velem. 

Donal felöltözve terült el az ágyon, csak a csizmáját rúgta le. 
Hányásszag volt a szobában, bár az anyja már eltakarította a nagyját. Rollo 
felrázta. Donal zavaros szemmel nézett körül. Amikor megpillantotta 
Osmundot, hirtelen felült. 

— Irgalmas Jézus! 


Rollo letelepedett az ágy szélére, és azt mondta: 

— Krisztus irgalmazni fog, ha bevallod az igazat. Bajban vagy, Donal. 

Donal nem értette. 

— Milyen bajban? 

— Nem emlékszel, miről beszélgettünk a Vágóhídban? 

Donal halálos rémülettel nézett rá, és törte a fejét. 

— Hát... homályosan. 

— Azt mondtad, hogy protestáns istentiszteleten vettél részt a Cobley 
családdal. 

— Semmi ilyet nem mondtam! 

— Már beszéltem Julius püspökkel. Ítélőszék elé kerülsz eretnekségért. 

— Ne! — Az ítélőszék ritkán talál valakit ártatlannak. Egyébként is a 
közvélemény szerint az ártatlan eleve nem kerül bajba. 

— Jobban jársz, ha igazat mondasz. 

— Igazat mondok! 

— Kiverjem belőle? — kérdezte Osmund. 

Donal rettegett. 

Ekkor az anyja közbeszólt az ajtóból. 

— Senkit nem fogsz megverni, Osmund. A fiam törvénytisztelő polgár, 
jó katolikus, és ha hozzáérsz, te kerülsz bajba. 

Ez csak blöff volt — Osmund még sose került bajba, ha megvert valakit —, 
de önbizalmat adott Donalnak. Bátrabban közölte, hogy sosem vett részt 
protestáns istentiszteleten, sem Philbert Cobley-jal, se mással. 

Mrs. Gloster folytatta: 

— Nem vonhattok felelősségre egy embert azért, amit ittasan mondott, 
ifjú Rollo, és ha megpróbálkoztok vele, bolondot csináltok magatokból. 

Rollo némán káromkodott. Mrs. Gloster kezdett fölénybe kerülni. Most 
már belátta, hogy tévedett, amikor itt, az otthonában akarta kihallgatni 
Donalt, ahol az bátorságra kaphat az anyjától. De ezt orvosolni fogja. Nem 
hagyja, hogy egy asszony meghiúsítsa a Fitzgeraldok bosszúját. Fölállt. 


— Húzzál csizmát, Donal. Velünk kell jönnöd a városházára. 

— Én is jövök — szólt közbe Mrs. Gloster. 

— Nem, te nem jössz — felelte Rollo. 

Mrs. Gloster szeme lázadóan megvillant. 

Rollo hozzátette: 

—- És ha meglátlak ott, akkor téged is letartóztatnak. Tudnod kellett 
arról, hogy Donal istenkáromló szertartásokra jár, tehát magad is vétkes 
vagy bűnpártolásban. 

Mrs. Gloster ismét lesütötte a szemét. 

Donal felhúzta a csizmáját. 

Rollo és Osmund felkísérték a főutcán a kereszteződésig, és bevitték a 
városháza pincéjébe. Rollo elküldte az egyik őrt Sir Reginaldért, aki tíz 
perccel később megérkezett Julius püspökkel. 

— Nos, ifjú Donal — mondta nyájasságot mímelve Reginald -, remélem, 
beláttad, hogy könnyítened kell a lelkeden. 

Donal hangja reszketeg volt, de a szavai merészek. 

— Nem tudom, mit mondtam részegen, de tudom az igazságot. Sosem 
voltam protestáns istentiszteleten. 

Rollo aggódni kezdett, hogy végül mégsem törik meg. 

— Hadd mutassak valamit — mondta Reginald. Odament egy vastag 
ajtóhoz, fölemelte a súlyos keresztvasat, és kinyitotta. — Gyere és lásd. 

Donal kelletlenül engedelmeskedett. Rollo követte. Ablaktalan, magas 
mennyezetű, földpadlós szobát láttak. Állott vér- és ganajszaga volt, mint 
egy vágóhídnak. 

— Látod a mennyezeten azt a kampót? — kérdezte Reginald. 

Valamennyien felnéztek. 

- A kezedet hátrakötik — folytatta Reginald -, azután átvetik a 
kötélvéget azon a kampón, és felhúznak. 

Donal felnyögött. 

— A fájdalom természetesen elviselhetetlen, de nem azonnal ugrik 


ki a vállad, az nem megy ilyen gyorsan. Nehéz köveket kötnek a 
lábadra, amitől az ízületeid még jobban fájnak. Amikor elájulsz, 
leöntenek hideg vízzel, hogy magadhoz térj. Nincs megkönnyebbülés. 
Ahogy a súlyt növelik, úgy lesz egyre nagyobb a kín. Végül a vállad 
kiugrik a helyéből. Ez a legborzasztóbb rész. 

Donal falfehér lett, de nem engedett. 

— Kingsbridge polgára vagyok. Nem kínoztathatsz meg királyi parancs 
nélkül. 

Ez igaz volt. A király magántanácsának kellett engedélyezni a 
kínvallatást. A szabályt gyakran megszegték, de Kingsbridge lakói 
ismerték jogaikat. Nagy felzúdulás lenne abból, ha Donalt törvénytelenül 
megkínoznák. 

— Tudok engedélyt szerezni, te fiatal bolond. 

— Akkor szerezz! — mondta Donal a félelemtől kiélesedett hangon, és 
mégis elszántan. 

Rollo elcsüggedt. Fel kéne adniuk. Minden tőlük telhetőt megtettek, 
hogy ráijesszenek Donalra, és vallomásra bírják, de nem jött be. Lehet, 
hogy Philbert mégsem kapja meg a méltó büntetését? 

Ekkor Julius püspök szólalt meg. 

- Azt hiszem, jobb lenne, ifjú Donal, ha te és én csöndesen 
elbeszélgetnénk — mondta. — De nem itt. Gyere velem. 

— Jól van — felelte Donal. Ideges volt, de Rollo sejtette, hogy bármire 
hajlandó lenne, csak kikerüljön a pincéből. 

Julius kikísérte a városházáról. Rollo és Reginald pár méterre 
lemaradva követte őket. Rollo találgatta, mit forgathat a fejében a 
püspök. Mégis képes lenne megmenteni a Fitzgerald család becsületét? 

Végigmentek a főutcán a székesegyházig. Julius bevezette őket az 
északi oldalon a főhajóba. A kórus a vesperást énekelte. A félhomályos 
templomban táncoló árnyakat rajzoltak a boltívekre a gyertyák. 

Julius fogott egy gyertyát, majd átvitte Donalt egy kápolnába, ahol a 


megfeszített Krisztus tekintett le egy nagy képről egy kis oltárra. A püspök 
az oltárra helyezte a gyertyát, hogy az megvilágítsa a festményt, majd 
megállt háttal az oltárnak, hogy Donalnak szembe kelljen fordulnia vele, és 
lássa a Megfeszítettet. 

Julius intett Rollónak és Reginaldnak, hogy ne jöjjenek közelebb. Apa 
és fia kint maradt, de belátott a kápolnába, és hallott mindent, ami 
elhangzott. 

— Szeretném, ha megfeledkeznél a földi büntetésekről — mondta Julius. 
— Talán megkínoznak és megégetnek mint eretneket, de neked nem attól 
kell félned ma este. 

— Csakugyan nem? — kérdezte Donal ugyanolyan értetlenül, mint 
rémülten. 

— Fiam, a lelked halálos veszélyben van. Akármit mondtál is ma, az 
nem számít, mert Isten úgyis tudja az igazságot. Tudja, mit tettél. A kín, 
amit a pokolban szenvedsz el, sokkal rosszabb lesz mindennél, ami ezen a 
földön történhet veled. 

— Tudom. 

— Csakhogy Isten reményt ad neked a megbocsátásra. Mindig. 

Donal hallgatott. Rollo meresztette a szemét, hogy lássa az írnok arcát a 
vibráló gyertyafényben, de nem olvashatott a vonásaiban. 

— Három dolgot kell megmondanod nekem, Donal — folytatta Julius. — 
Ha megteszed, megbocsátom bűneidet, és Isten is megbocsát. Ha hazudsz 
nekem, akkor a pokolra kerülsz. Ez a döntés az, amit itt és most meg kell 
hoznod. 

Rollo látta, amint Donal kissé hátraszegi a fejét, és a festett Jézust nézi. 

— Hol tartják az istentiszteleteket? — kérdezte Julius. — Mikor? És ki jár 
oda? Most rögtön meg kell mondanod nekem. 

Donal felzokogott. Rollo visszafojtotta a lélegzetét. 

— Kezdjük a hellyel — mondta Julius. 

Donal hallgatott. 


— Utolsó esély a megbocsátásra — figyelmeztette a püspök. — Nem 
kérdezem meg még egyszer. Hol? 

— Az özvegy Mrs. Pollard tehénistállójában — felelte Donal. 

Rollo némán fellélegzett. A titok nem titok többé. 

Mrs. Pollardnak kisbirtoka volt a város déli határán, a shiringi út 
mentén. A közelben nem állt másik ház, ezért választották a protestánsok, 
mert nem lehetett kihallgatni őket. 

— És mikor? — faggatta tovább Julius. 

— Ma este — válaszolta Donal. — Mindig szombat este, alkonyatkor 
tartják. 

— Alkonyatkor osonnak végig az utcákon, hogy ne vegyék észre őket — 
mondta Julius. — Ezek az emberek jobban szeretik a sötétséget, mint a 
fényt, mert a cselekedeteik gonoszak. De Isten látja őket. — Felnézett az 
ablak csúcsívére. — Mindjárt leszáll az est. Már ott vannak? 

— Igen. 

— Kik? 

— Philbert, Mrs. Cobley, Dan és Ruth. Philbert húga, Mrs. Cobley 
testvére és a családjaik. Mrs. Pollard. Ellis, a serfőző. A Mason testvérek. 
Elijah Cordwainer. Ennyit ismerek. De lehetnek mások is. 

— Derék fiú vagy — dicsérte Julius. — Néhány perc múlva megáldalak, és 
mehetsz haza. — Figyelmeztetően fölemelte az ujját. — Senkinek ne szólj 
erről a beszélgetésről, nem akarom, hogy az emberek tudják, honnan 
származnak az információim. Éld tovább az életedet. Megértettél? 

— Igen, püspök uram. 

Julius ránézett Rollóra és Reginaldra, akik a kápolnán kívül álltak. Halk 
és barátságos hangja parancsolóan kiélesedett. 

— Tüstént menjetek a tehénistállóhoz! — mondta. — Tartóztassátok le az 
eretnekeket. Valamennyit. Induljatok! 

Rollo épp indult volna, amikor hallotta, hogy Donal halkan megszólal: 

— Ó, istenem, ugye, most mindnyájukat elárultam? 


— Megmentetted a lelküket és a magadét is — válaszolt sima hangon 
Julius püspök. 

Rollo és Reginald futva távozott a katedrálisból. Fölmentek a főutcán a 
városházára, magukhoz szólították a pincéből a városi őrséget, utána 
hazarohantak, és kardot kötöttek. 

Minden őr fustéllyal volt fölfegyverkezve, amely házilag készült, így 
nem volt köztük két egyforma. Osmund hozott egy tekercs erős kötelet, két 
embere rúdra szerelt lámpát vett magához. 

Özvegy Mrs. Pollard tanyája másfél kilométerre volt. 

— Gyorsabb lenne lóháton — jegyezte meg Rollo. 

—- A sötétben nem lenne sokkal gyorsabb — felelte az apja. — És a 
lódobogás figyelmeztetné a protestánsokat. Nem akarom, hogy akár 
egyetlen ördög is kicsússzon a markunkból. 

Leereszkedtek a főutcán, el a katedrális mellett. Az emberek riadtan 
néztek rájuk. Itt nagy bajban lehet valaki. 

Rollo attól félt, hogy a protestánsok valamelyik barátja megsejti, mi 
készül. Egy jó futó értesítheti őket. Gyorsabbra fogta a lépést. 

Átmentek Merthin kettős hídján az Alvég nevű városrészbe, ahonnan 
déli irányba kanyarodtak a shiringi úton. A város pereme csöndesebb és 
sötétebb volt, szerencsére egyenes vonalban vezetett az út. 

Özvegy Mrs. Pollard háza az útra nézett, de a tehénistálló jóval hátrébb 
állt a hektárnyi birtokon. A néhai Walter Pollardnak kis tejgazdasága volt. 
Miután meghalt, az özvegy eladta a teheneket, és lett egy kiváló, téglából 
épült, üres tehénistállója. 

Osmund benyitott a széles kapun. Elindultak a csapáson, amelyen 
annak idején a teheneket hajtották a fejéshez. Az istállóból nem szűrődött 
ki fény; a teheneknek nem kell ablak. Osmund odasúgta az egyik 
lámpavivőnek: 

— Kerüld meg gyorsan az épületet, nézd meg, nincs-e másik kijárata. 

A többiek odamentek a széles, kétszárnyú ajtóhoz. Sir Reginald az ujját 


az ajkához emelve intett csendre mindenkit. Füleltek. Belülről mormolás 
hallatszott, sok hang kántált valamit. Egy perc után Rollo felismerte a 
Miatyánkot. 

Angolul. 

Ez eretnekség. Több bizonyítékra nincs is szükség. 

A lámpavivő visszatért és odasúgta: 

— Nincs másik kijárat. 

Reginald megpróbálta nyitni az ajtót, de azt mintha eltorlaszolták volna 
belülről. 

A hang megriasztotta az istállóban tartózkodó embereket, akik 
elhallgattak. 

Négy őr esett neki az ajtónak, amely rögtön kivágódott. Reginald és 
Rollo belépett. 

Húsz ember ült odabent négy padon. Előttük egyszerű asztal, azon fehér 
abrosz, azon egy kenyér és egy korsó, feltehetőleg borral. Rollo elborzadt: 
hiszen ezek miséznek a maguk változatában! Hallott már ilyesmiről, de 
sosem hitte volna, hogy a saját szemével láthatja. 

Az asztal mögött Philbert állt, ujjasra és nadrágra vett fehér ingben. Ő 
játszotta a pap szerepét, jóllehet sosem szentelték fel. 

A behatolók csak bámulták ezt az istenkáromlást. A gyülekezet 
visszabámult rájuk, ugyanolyan megdöbbenéssel. 

Azután Reginald rátalált a hangjára. 

—- Mindenki láthatja, hogy ez eretnekség. Valamennyien le vagytok 
tartóztatva. — Szünetet tartott. — Legelsőnek te, Philbert Cobley. 


Az esküvő előtti napon Alison McKayt hívatták Franciaország 
királynéjához. 

Amikor meghozták a parancsot, Alison éppen a menyasszonynál, Stuart 
Máriánál, a skótok királynőjénél időzött. Lelkiismeretesen leborotválta 
Mária alkarját, amelyről sikerült úgy eltávolítania a szőrt, hogy nem 
vérzett sehol, majd beolajozta a bőrt, hogy megnyugodjon. Ekkor 
kopogtattak, és belépett Mária egyik udvarhölgye. Véronigue de Guise volt 
az: tizenhat éves, a menyasszony távoli rokona, így nem is túl fontos, 
azonban szép és csábító. 

— Egy apród jött Katalin királynétól — mondta Alisonnak. — Őfelsége 
azonnal látni szeretne. 

Véronigue követte Alisont, amikor az kilépett Mária királynő 
lakrészéből, és sietni kezdett az ódon tournelles-i kastély homályában a 
királynéi lakosztály felé. 

— Szerinted mit akar őfelsége? — kérdezte Véronigue. 

— Fogalmam sincs — felelte Alison. Véronigue lehet egyszerűen kíváncsi 
— vagy valami sokkal rosszabb, például kém, aki jelent Mária hatalmas 
rokonainak. 

— Katalin királyné szível téged — jegyezte meg Véronigue. 

— Ő mindenkit szível, aki kedves szegény Ferenchez. — Ennek ellenére 
nyugtalankodott. Királyi felségeknek nem kötelező következetesnek 
lenniük, ez a meghívás éppúgy jelenthet jót, mint rosszat. 

Útközben megállította őket egy ismeretlen ifjú. Mélyen meghajolt, és 
azt mondta Véronigue-nak: 

— Micsoda öröm kegyedet látni, Mlle de Guise! Ön egy fénysugár ebben 
a komor kastélyban. 


Alison még nem találkozott ezzel az emberrel, különben emlékezett 
volna, milyen vonzó a hullámos szőke hajával, elegáns zöld-arany 
ujjasában. Igazán elbűvölő volt, habár láthatólag jobban érdekelte 
Véronigue, mint Alison. 

— Lehetek szolgálatára valamiben, Mlle Véronigue? — kérdezte az ifjú. 

— Köszönöm, nem - felelte egy csipetnyi türelmetlenséggel Véronigue. 

Az ifjú most Alison felé fordult, és így szólt: 

— Tartom szerencsémnek találkozhatni önnel, Miss McKay. Pierre 
Aumande a nevem. Az a megtiszteltetés ért, hogy Mlle de Guise nagybátyját, 
Charles-t, Lotaringia bíborosát szolgálhatom. 

— Csakugyan? — felelt Alison. — Milyen minőségben? 

— Segítek fölöttébb kiterjedt levelezésében. 

Ez úgy hangzott, mintha Pierre közönséges írnok lenne, mely esetben 
feltűnő nagyravágyásra vall, hogy Véronigue de Guise-t óhajtja behálózni. 
De hát bátraké a szerencse, és Monsieur Aumande kétségtelenül nem volt 
gyáva. 

Alison kihasználta a lehetőséget, hogy lerázza a lányt. 

— Nem várakoztathatom meg őfelségét — mondta. — Agyő, Véronigue. — 
Elillant, mielőtt Véronigue felelhetett volna. 

A királyné egy pamlagon elterülve várta. Mellette fél tucat kiscica 
gurult és dülöngélt, kergetve a rózsaszín szalagot, amelyet Katalin lóbált 
előttük. Feltekintett, és barátságosan mosolygott Alisonra, aki némán 
fellélegzett: tehát nincs bajban. 

Katalin királyné fiatalon csúnya volt, és most, negyvenéves korára még 
meg is hízott, ennek ellenére szeretett öltözködni. Ma óriási gyöngyökkel 
televarrott, fekete ruhát viselt, amely rosszul állt neki, de feltűnő volt. 
Megütögette maga mellett a pamlagot, és Alison leült a cicák közé. Örült a 
bizalmas gesztusnak. Fölvett egy parányi, fekete-fehér cicát, amely 
megnyalta a gyűrűjét, azután próbaképpen beleharapott. Tűhegyes fogai 
voltak, de az álla még túl gyenge ahhoz, hogy a harapás fájjon. 


— Hogy van a jövendő menyem? - érdeklődött Katalin. 

— Meglepően nyugodt - felelte Alison a cicát simogatva. — Kicsit fél, de 
alig várja a holnapot. 

— Tudja, hogy tanúk előtt kell elveszíteni a szüzességét? 

— Tudja. Zavarja, de el fogja viselni. — Már ha Ferenc képes lesz 
bármire, jutott azonnal az eszébe, de félresöpörte a gondolatot, mert félt 
megsérteni Katalint. 

De maga a királyné adott hangot aggodalmainak. 

— Nem tudjuk, vajon szegény Ferenc képes lesz-e nyélbe ütni a dolgot. 

Alison nem felelt: ez veszélyes terep volt. 

Katalin előrehajolt, és azt mondta halkan, komolyan: 

— Figyeljen ide. Történjék bármi, Máriának úgy kell tennie, mintha a 
házasságot elhálták volna. 

Alison mélységesen hálás volt Franciaország királynéjának ezért a 
bensőséges, bizalmas beszélgetésért, de úgy látta, hogy itt bajok várhatók. 

— Nem lesz könnyű. 

— A tanúk nem láthatnak minden részletet. 

— Mégis... — Alison látta, hogy a cica elaludt az ölében. 

— Ferencnek mindenképpen rá kell másznia Máriára, hogy elvegye a 
szüzességét, vagy legalább úgy kell tennie. 

Alisont megdöbbentették a szavak, de belátta, hogy ez a téma 
túlságosan fontos a pontatlan szépelgéshez. 

- Ki mondja meg Ferencnek, hogy mit kell csinálnia? — kérdezte 
ugyanolyan gyakorlatiasan. 

— Én. Önnek Máriával kell beszélnie. Megbízik önben. 

Ez igaz volt, és Alison örült, hogy a királyné észrevette. Büszkeség 
töltötte el. 

— Mit mondjak Máriának? 

— Hangosan ki kell jelentenie, hogy elveszítette a szüzességét. 

— Mi lesz, ha úgy döntenek, hogy orvosoknak kell megvizsgálniuk? 


— Óvintézkedéseket teszünk. Ezért hívattam. — Zsebéből elővett egy 
apró tárgyat. — Nézze ezt meg. — Odaadta Alisonnak. 

Apró tasak volt, nem nagyobb az udvarhölgy ujjbegyénél, valamiféle 
puha bőrből. Szűk száját apró selyemszál kötötte össze. 

— Ez mi? 

— Egy hattyú hólyagja. 

Alison nem értette. 

— Most üres — mondta Katalin. — Holnap este vérrel töltve odaadom 
önnek. A szál szorosan meg lesz húzva, nehogy szivárogjon. Máriának el 
kell rejtenie a hólyagot a hálóköntöse alá. A valódi vagy színlelt aktus után 
meg kell húznia a szálat, az ágyneműre kell folyatnia a vért, gondoskodva 
arról, hogy utóbb mindenki lássa. 

Alison bólintott. Ez jó ötlet. A vérfolt a lepedőn a hagyományos 
bizonyítéka annak, hogy elhálták a házasságot. Mindenki tudni fogja, hogy 
ez mit jelent, nem kell tovább kételkedni. 

A Katalinhoz hasonló asszonyok így gyakorolják a hatalmat, állapította 
meg csodálattal. Ravaszul, láthatatlanul, a színfalak mögül manipulálják az 
eseményeket, miközben a férfiak azt képzelik, hogy mindenben ők 
parancsolnak. 

— Mária megteszi? — kérdezte a királyné. 

— Igen — felelte magabiztosan Alison. Máriából nem hiányzott a 
bátorság. — De... a tanúk megláthatják a hólyagot. 

— Miután kiürítette, dugja fel magába, olyan magasra, ameddig megy, és 
hagyja ott, amíg egy zavartalan pillanatban el nem dobhatja. 

— Remélem, nem esik ki. 

—- Nem fog. Tudom. — Katalin humortalanul elmosolyodott. — Nem 
Mária az első lány, aki ezt a trükköt alkalmazza. 

— Rendben. 

Katalin elvette Alison öléből a cicát, amely kinyitotta a szemét. 

— Minden világos? 


Alison felállt. 

— Ó, igen. Teljes mértékben. Jó idegek kellenek hozzá, de Máriának van 
mersze. Nem fog csalódást okozni felségednek. 

Katalin mosolygott. 

— Jól van. Köszönöm. 

Alisonnak eszébe jutott valami, és elkomorodott. 

— A vérnek frissnek kell lennie. Honnan szerzi felséged? 

— Ó, azt nem tudom. — Katalin masnira kötötte a rózsaszín szalagot a 
fekete-fehér cica nyakán. — Majd kitalálok valamit — mondta. 


Pierre a királyi esküvő napját szemelte ki arra, hogy beszéljen Sylvie 
Palot félelmetes apjával, és megkérje tőle szeretett lánya kezét. 

Vasárnap lévén Párizsban mindenki  kiöltözött 1558. április 
huszonnegyedik napjának reggelén. Pierre fölvette a kék zekét, amelynek 
hasítékain kibuggyant a fehér selyembélés. Tudta, hogy Sylvie-nek tetszik 
ez a ruha. Sokkal pompásabb volt mindennél, amit Palot-ék komoly 
szomszédságában viseltek. Pierre gyanúja szerint Sylvie többek között a 
ruhatára miatt találta vonzónak. 

Kilépett a kollégiumból a bal parti Latin negyedben, és elindult észak 
felé, Íle de la Cíté szigetére. A zsúfolt sikátorok levegője sistergett a 
várakozástól. A bormérők, a mézeskalács-, osztriga- és narancsárusok már 
felállították pultjaikat, mert itt sok vevőre számíthattak. Egy házaló 
nyolcoldalas, nyomtatott röplapot kínált Pierre-nek. A röplap az esküvővel 
foglalkozott, a címlapon fametszet ábrázolta a boldog párt, megközelítő 
élethűséggel. Koldusok, utcalányok és utcai zenészek haladtak arra, amerre 
Pierre. Párizs szerette a parádékat. 

Pierre örült a királyi esküvőnek. Ez a Guise család merész akciója volt. 
Mária nagybátyjai, Sebhelyes herceg és Charles bíboros, noha máris 
hatalmasságok voltak, szoros versenyben álltak ellenségeikkel, a 
Montmorencyk és Bourbonok szövetségével. Ám ez a házasság a többiek 


fölé emeli a Guise-eket. Ha semmi sem jön közbe, unokahúguk, Mária lesz 
Franciaország királynéja, és a Guise-ek attól fogva a királyi családhoz 
tartoznak. 

Pierre mohón vágyott osztozni ebben a hatalomban, ezért kiváló munkát 
kellett végeznie Charles bíborosnak. Már sok párizsi protestáns nevét 
gyűjtötte össze, köztük Sylvie családjának barátaiét. Az összes nevet beírta 
egy bőrkötésű noteszbe — stílszerűen feketébe, mivel mindnyájuknak 
máglyán kell bűnhődniük. Charles azonban leginkább azt akarta tudni, hol 
tartják istentiszteleteiket a reformátusok, és Pierre-nek még nem sikerült 
fölfedeznie egyetlen titkos templomot sem. 

Kezdett kétségbeesni. A bíboros fizetett neki a nevekért, de külön 
jutalmat ígért egy templom címéért. Ám nem csupán a pénz miatt került 
borzasztóan szorult helyzetbe Pierre. Charles-nak más kémei is voltak, 
Pierre nem tudta, hányan, de azt igen, hogy nem akar egy lenni a 
csoportban. A legjobb akart lenni. Nem csupán hasznossá, de 
nélkülözhetetlenné akarta tenni magát a bíboros számára. 

Sylvie és a családja minden vasárnap délután eltűnt, kétségtelenül azért, 
hogy valahol protestáns istentiszteleten vegyen részt; azonban kétségbeejtő 
módon Giles Palot még mindig nem hívta Pierre-t, hogy tartson velük, 
jóllehet az ifjú egyre gyakrabban célozgatott rá. Ezért ma nagy dobásra 
készült. Meg akarta kérni Sylvie kezét. Úgy vélte, ha a család elfogadja 
Sylvie vőlegényének, elviszik az istentiszteletekre. 

Sylvie-t már megkérdezte: a lány akár holnap kész lett volna 
hozzámenni. Az apját azonban nem lehetett ilyen könnyen bolonddá tenni. 
Sylvie beleegyezett, hogy Pierre ma beszéljen Giles-lel. Éppen megfelelő 
nap volt egy eljegyzéshez. A királyi esküvő mindenkit ábrándos 
hangulatba ringatott — talán még Giles-t is. 

Pierre-nek természetesen esze ágában sem volt elvenni Sylvie-t. Egy 
református feleség véget vetne bimbózó karrierjének a Guise családnál. 
Mellesleg még csak nem is szerette a lányt: túlságosan komoly volt. 


Nem, neki olyan feleségre volt szüksége, aki följebb emeli a ranglétrán. 
Véronigue de Guise-t szemelte ki magának, aki a család egy 
jelentéktelenebb ágából származott, és Pierre úgy sejtette, hogy olyan 
lány, aki megérti, ha valakinek ambíciói vannak. Ha ma elmátkásodik 
Sylvie-vel, ugyancsak törnie kell a fejét, hogy okokat találjon az 
esküvő elhalasztására. De majd kieszel valamit. 

Valahol mélyen egy halk, ám idegesítő hang figyelmeztette, hogy össze 
fogja törni egy bájos, fiatal lány szívét, ami gonosz és kegyetlen dolog. 
Korábbi áldozatai, például Bauchéne uram özvegye többé-kevésbé 
provokálták, hogy becsapja őket, de Sylvie semmivel sem érdemelte ki, 
ami történni fog vele. Csupán beleszeretett abba a férfiba, akit Pierre 
nagyon ügyesen alakított. 

A hangocska nem változtatta meg a terveit. Elindult a szerencse és a 
hatalom nagy országútján, ahol nem állíthatják meg effajta 
aggályoskodások. A hang megjegyezte, milyen sokat változott azóta, hogy 
elhagyta Thonnance-lés-Joinville-t, és Párizsba jött; mintha más emberré 
vált volna. Remélem is, gondolta, csak egy szegény vidéki pap fattya 
voltam, de fontos ember leszek. 

A Petit Pont-on ment át íle de la Cítére, a Szajna szigetére, ahol a 
párizsi Notre-Dame állt. Ferenc és Mária a nagyszerű templom nyugati 
homlokzata előtti téren tartja majd az esküvőt. A ceremóniára hatalmas, 
több mint három méter magas emelvényt ácsoltak, amely az érsek 
palotájától a téren át a székesegyház kapujáig húzódott, így a párizsi nép 
végignézheti a szertartást anélkül, hogy egy ujjal illethetné a királyi 
családot vagy vendégeit. A közönség már gyülekezett az emelvény körül, 
igyekeztek olyan helyet találni, ahonnan mindent jól lehet látni. A 
katedrális előtt megszámlálhatatlan rőf kék selyemből varrott, fleur de lys 
hímzésű eresz védte az ifjú párt a naptól. Pierre megborzongott, ha a 
költségekre gondolt. 

Megpillantotta , az emelvényen  Sebhelyes herceget, a mai 


szertartásmestert. Holmi alacsonyabb rangú uraságokkal vitatkozott, akik 
korán érkeztek, hogy jó helyet biztosítsanak maguknak. A herceg 
megparancsolta nekik, hogy távozzanak. Pierre közelebb ment az 
emelvényhez, és mélyen meghajolt Francois herceg előtt, aki észre sem 
vette. 

Pierre a katedrálistól északra álló házakhoz indult. Giles Palot 
könyvesboltja zárva tartott vasárnap, az utcai ajtót belakatolták, de Pierre 
ismerte az utat a műhely hátsó bejáratához. 

Sylvie lerohant a lépcsőn, hogy üdvözölje. Ez adott nekik pár 
másodpercet a néma nyomdában. A lány átkarolta Pierre nyakát, és nyitott 
szájjal megcsókolta. 

Az ifjú meglepően nehéznek találta, hogy kellő szenvedélyt mímeljen. 
Buzgón használta a nyelvét, és megszorította a lány mellét az ingváll alatt, 
de nem érzett izgalmat. 

Sylvie levált a szájáról, és izgatottan mondta: 

— Jó kedvében van! Gyere föl. 

Pierre követte az emeleti lakásba. Giles és felesége, Isabelle, az 
asztalnál ült Guillaume-mal. 

Giles olyan volt, akár egy ökör, válla és nyaka csupa izom, mint aki egy 
házat is fölemelhetne. Pierre tudta Sylvie elejtett megjegyzéseiből, hogy 
Giles tud erőszakos is lenni a családjával és az inasaival. Mi lenne, ha 
rájönne, hogy Pierre katolikus kém? Igyekezett nem gondolni erre. 

Először felé hajolt meg, elismerve a családfő rangját. 

— Jó reggelt, Palot uram. Remélem, jól szolgál az egészsége. — Giles 
üdvözletképpen  rámordult, de nem különösebben ellenségesen, ő 
mindenkinek így köszönt. 

Isabelle fogékonyabb volt Pierre vonzerejére. Elmosolyodott, miközben 
az ifjú kezet csókolt neki, és hellyel kínálta. A lányáéhoz hasonló egyenes 
orra, erélyes álla szilárd jellemre utalt. Az emberek bizonyára jóképűnek 
tartották, de szépnek nem. Pierre el tudta képzelni, hogy megfelelő 


hangulatban csábító lehet. Anya és lánya természetben is hasonlítottak, 
határozottak és bátrak voltak. 

Guillaume rejtély volt. A huszonöt éves, sápadt férfiból roppant erő 
áradt. Ugyanazon a napon érkezett ide, mint Pierre, és azonnal felköltözött 
a család emeleti lakásába. Az ujjai tintásak voltak, és Isabelle olyasmit 
mondott, hogy diák, de egyik nációhoz sem tartozott, és Pierre sose látta 
előadáson. Hogy fizetett-e a szállásért, vagy Palot-ék vendégül látták, az 
nem volt világos. Beszélgetés közben Pierre semmit nem tudott kiszedni 
belőle. Szívesen kifaggatta volna, de félt, hogy tolakodásnak vennék, ami 
gyanút kelthet. 

Amikor Pierre belépett a szobába, Guillaume kevéssé meggyőző 
hanyagsággal éppen becsukott egy könyvet. A könyv az asztalon hevert, 
Guillaume rajta nyugtatta a kezét, mintha meg akarná akadályozni, hogy 
kinyissák. Talán felolvasott belőle a családnak. Pierre-nek azt súgta az 
orra, hogy ez valami tiltott református irodalom. Úgy tett, mintha nem 
vette volna észre. 

A kölcsönös üdvözlések után Sylvie szólalt meg: 

— Pierre mondani akar apámnak valamit. — Egyenes volt, mint mindig. 

— Hát akkor ki vele, öcskös — biztatta Giles. 

Pierre gyűlölte a rejtett leereszkedést az olyan szavakban, mint az 
, Öcskös", de ez nem volt a megfelelő pillanat, hogy kimutassa 
ellenszenvét. 

—Talán jobb lenne négyszemközt — javasolta Sylvie. 

— Nem értem, miért — mondta Giles. 

Pierre is jobb szerette volna, ha mellőzik a közönséget, de azért 
látványos hanyagsággal kijelentette: 

— Én csak örülök, ha mindenki hallja. 

— Akkor rendben — válaszolta Giles. Guillaume, aki félig már fölállt, 
most visszaült. 

— Palot uram, alázatosan kérem engedélyét, hogy nőül vehessem Sylvie- 


t — mondta Pierre. 

Isabelle sikkantott, feltehetőleg nem meglepetésében, mert tudhatta, 
hogy ez következik, inkább örömében. Pierre elcsípte Guillaume 
megdöbbent pillantását, és arra gondolt, hogy csak nem táplál-e ábrándos 
érzelmeket a lány iránt. Giles csak bosszúsnak látszott, amiért békés 
vasárnapját megzavarták. 

Nem is nagyon leplezett sóhajtással kormányozta elméjét az előtte álló 
feladathoz, hogy kikérdezze Pierre-t. 

— Diák vagy — mondta gunyorosan. — Hogyan akarsz házasodni? 

- Megértem aggodalmát —- felelte Pierre barátságosan. Holmi 
otrombaság őt nem riasztja vissza. Hazudni kezdett, mert ahhoz értett. — 
Anyámnak van egy kis földje Champagne-ban — csak néhány szőlőskert, 
de a bérlők jól fizetnek, így van jövedelmünk. — Az anyja nincstelen 
gazdasszony volt egy vidéki papnál, Pierre meg az eszéből élt. — Amint 
befejezem a tanulmányaimat, remélem, hogy jogi pályára léphetek, és 
tisztességgel eltarthatom a feleségemet. — Ez a rész már közelebb járt az 
igazsághoz. 

Giles nem erre válaszolt, hanem mást kérdezett. 

— Mely felekezet vagy? 

— Keresztény vagyok, aki a megvilágosodást keresi. — Pierre számított 
Giles kérdéseire, előre elpróbálta a hazug válaszokat. Remélhetőleg nem 
hangzanak túl csiszoltan. 

— Beszélj nekem a megvilágosodásról, amelyet keresel. 

Ravasz kérdés volt. Pierre nem állíthatta, hogy református, mert sosem 
tartozott gyülekezethez, de egyértelműen jelezni akarta, hogy hajlik az 
áttérésre. 

— Két dolog nem hagy nyugodnom — mondta aggodalmasan töprengő 
hangra törekedve. — Először is a mise. Arra tanítanak, hogy a kenyér és bor 
átváltozik Jézus testévé és vérévé. Holott egyáltalán nem olyannak 
látszanak, mint a hús és vér, a szaguk és az ízük sem olyan, akkor pedig 


milyen értelemben változnak át? Nekem ez álfilozófiának tűnik. — Ezeket 
az érveket olyan diáktársaitól hallotta, akik hajlottak a protestantizmusra. 
Személy szerint érthetetlennek találta, hogy emberek ilyen absztrakt 
dolgokon képesek legyenek vitatkozni. 

Giles bizonyára tiszta szívből egyetértett vele, bár ezt nem mondta. 

— Mi a második? 

— Az, ahogy a papok olyan gyakran beszedik a szegény parasztoktól a 
dézsmát, azután arra használják a pénzt, hogy fényűzésben éljenek, nem 
törődve szent feladataikkal. — Erre még a legjámborabb katolikusok is 
panaszkodtak. 

— Börtönbe kerülhetsz, ha ilyeneket mondasz. Hogy merészelsz efféle 
eretnek dolgokat mondani a házamban? — Giles felháborodása ordítóan 
mesterkélt volt, de ettől még nem lett kevésbé fenyegető. 

Sylvie bátran megszólalt: 

— Ne színleljen, apám, ő tudja, kik vagyunk. 

Giles dühbe jött. 

— Elmondtad neki? — Ökölbe szorította lapátkezét. 

Pierre sietve közbevágott: 

— Nem kellett elmondania. Ez nyilvánvaló. 

Giles elvörösödött. 

— Nyilvánvaló? 

— Bárkinek, aki körülnéz — annyi minden hiányzik az otthonukból. Az 
ágyuk fölött nincs kereszt, nem áll a Szűzanya szobra egy fülkében az ajtó 
mellett, a kandalló fölül hiányzik a Szent Család képe. Hitvese nem varr 
gyöngyöket a legjobb ruhájára, bár megengedhetnének maguknak 
néhányat. A lánya barna kabátot visel. — Fürgén átnyúlt az asztalon, 
kirántotta a könyvet Guillaume keze alól. Felütötte, és azt mondta: — És 
vasárnap Szent Máté evangéliumát olvassák francia nyelven. 

Elsőnek Guillaume szólalt meg. 

— Feljelent minket? — kérdezte riadtan. 


- Nem, Guillaume. Ha az lenne a szándékom, a városi őrséggel 
érkezem. — Ismét Giles-re pillantott. — Csatlakozni akarok önökhöz. 
Protestáns akarok lenni. És nőül akarom venni Sylvie-t. 

— Kérem, apám, mondjon igent! — Sylvie letérdelt az apja elé. — Pierre 
szeret engem, és én is szeretem őt. Boldogok leszünk együtt. És Pierre 
csatlakozik hozzánk az igaz evangélium terjesztésében. 

Giles kilazította az öklét, az arcszíne ismét normálissá vált. 

— Megteszed? — kérdezte Pierre-t. 

— Igen — bólintott a fiatalember. — Ha elfogad engem. 

Giles a feleségére nézett. Isabelle alig észrevehetően biccentett. Pierre 
gyanította, hogy a látszat ellenére a valódi hatalom az övé a családban. 
Giles elmosolyodott, ami ritkán esett meg vele, és Sylvie-hez fordult. 

— Akkor hát rendben. Menj hozzá Pierre-hez, és Isten áldja meg 
frigyeteket. 

Sylvie felugrott, átölelte az apját, azután összecsókolta Pierre-t. Merő 
véletlenségből a tömeg éppen ekkor éljenzett a székesegyház előtt. 

— Helyeslik az eljegyzésünket — mondta Pierre, és mindenki elnevette 
magát. 

Mindenki a térre néző ablakokhoz sietett. Az esküvői menet most haladt 
végig az emelvény előtt. A tollas sisakjukról és csíkos ujjasukról 
felismerhető svájci gárdisták csapata jött elöl. Utánuk számtalan zenész 
következett . fuvolázva-dobolva, majd egy — vörösben, aranyban, 
égszínkékben, sárgában és levendulalilában lángoló színáradat: az udvari 
nemesek, mindenki új ruhában. 

— Mintha csak nekünk muzsikálnának, Pierre! — mondta izgatottan 
Sylvie. 

A tömeg elnémult és fejet hajtott, mert jöttek a püspökök, ékköves 
feszületekkel és káprázatos arany  ereklyetartókban őrzött, szent 
relikviákkal. Pierre észrevette Charles bíborost vörös köntösében, kezében 
drágakövekkel kirakott aranykehellyel. 


Végre megjelent a vőlegény. A tizennégy éves Ferenc meg volt 
rémülve. Vékony és törékeny volt, a kalapján és a köpenyén szikrázó 
ékkövek sem tették királyi jelenséggé. Navarrai Antal király, a Bourbon- 
ház feje, a Guise-ek ellensége haladt az oldalán. Pierre sejtette, hogy valaki 
— talán a mindig elővigyázatos Katalin királyné — juttatta neki ezt a 
kiváltságos helyet, hogy ellensúlyozza a Guise családot, mielőtt azok 
túlságosan rátelepednének a szertartásra. 

Azután a nézők tombolni kezdtek, mert jött a menyasszony, akit maga 
II. Henrik király és a Sebhelyes, az ő háborús hősük fogott közre. 

Az ara színtiszta fehérben volt. 

— Fehér? — szólalt meg Isabelle, aki Pierre mögött állt, és a fiatalember 
válla fölött nézett ki a térre. A fehér a gyász színe. — Fehéret visel? 


Alison McKay ellenezte a fehér esküvői ruhát. Ez a gyász színe 
Franciaországban. Attól tartott, megriasztja az embereket, ráadásul a 
szokásosnál is sápadtabbnak mutatja Stuart Máriát. De Mária éppen olyan 
makacs volt, mint amilyennek a közvélemény a tizenöt éveseket tartja, 
különösen, ha ruháról volt szó. Ragaszkodott a fehérhez, hallani sem akart 
másról. 

A dolog bevált. A selyem valósággal izzott Mária szüzességének 
tisztaságától. Halvány kékesszürke bársonypalástot vett hozzá, amely úgy 
csillámlott az áprilisi napfényben, mint a székesegyház mellett hömpölygő 
folyó. Ugyanebből a kelméből készült a súlyos uszály. Alison jól tudta, 
mennyire súlyos, mert ő volt a két uszályhordozó lány egyike. 

Mária gyémántokkal, gyöngyökkel, rubintokkal és zafírokkal kirakott, 
keskeny aranykoronát viselt. Alison gyanúja szerint alig várta, hogy 
levehesse a fejéről a nehéz ékszert. Nyakában hatalmas, ékköves medál 
függött, amelyet , Nagy Harrynak" becéztek, mert Henrik király ajándéka 
volt. 

Vörös hajával és fehér bőrével Mária olyan volt, akár egy angyal. Az 


emberek imádták. Ahogy a király karját fogva közeledett az emelvényhez, 
az elismerő morajlás lassú hullámként gördült végig a bámész tömegen, 
lépést tartva a menyasszonnyal. 

Alison apró csillagocska volt csupán a királyok és főrendek 
galaxisában, de most sütkérezhetett legjobb barátnője dicsőségében. Mária 
és Alison, amióta az eszüket tudták, erről az esküvőről beszélgettek és 
álmodoztak, ám ez túlragyogta minden ábrándjukat, mert igazolta Mária 
létezését. Alison a barátnője nevében is örült. 

Odaértek a baldachinos emelvényhez, ahol a vőlegény várt rájuk. 

De amikor a házasulandók egymás mellé álltak, csak a vak nem látta, 
hogy az ara harminc centivel magasabb a vőlegénynél, és ez olyan 
groteszk látvány volt, hogy nevetés futott végig a tömegen, sőt néhány 
garázda elem gúnyosan hujjogott. Ekkor a pár letérdelt a roueni érsek elé, 
így a dolog már kevésbé volt feltűnő. 

A király lehúzott egy gyűrűt az ujjáról, odaadta az érseknek, és 
elkezdődött a szertartás. 

Mária hangosan, érthetően válaszolgatott, Ferenc halkan, így a sokaság 
nem nevethette ki a dadogása miatt. 

Alisonban felmerült egy emlék. Mária akkor is fehérben volt, amikor 
először találkoztak. Alison szüleit egyszerre vitte el a ragály, és őt 
átköltöztették megözvegyült Janice nagynénjének hideg házába. A 
nagynéni Mária anyjának, Marie de Guise-nek volt a barátnője. Az 
elárvult kislány szívességből játszhatott a skótok négyéves királynőjével. 
Mária gyerekszobájában lángoló tűz, puha párnák és szépséges játékok 
voltak, és Alison elfeledhette, hogy nincs anyja. 

Egyre gyakrabban járt oda. A kis Mária felnézett hatéves barátnőjére. 
Alison úgy érezte, kimentették Janice néni házának zord légköréből. Egy 
boldog év után azt mondták neki, hogy Mária elmegy, Franciaországban 
fog élni. Alisonnak majd megszakadt a szíve. Azonban Máriában korán 
megmutatkozott az a megátalkodott nő, akivé cseperedett: dührohamot 


kapott, ragaszkodott hozzá, hogy Alison vele tartson Franciaországba, és 
végül teljesült a kívánsága. 

A kényelmetlen tengeri úton egy priccsen aludtak, éjszaka egymásba 
kapaszkodtak vigasztalást keresve, amit máig megtettek néha, amikor 
nyugtalanok voltak vagy féltek. Egymás kezét fogták, amikor több tucat 
színpompás franciával kerültek szembe, akik kinevették torokhangú skót 
kiejtésüket. Minden rémítően idegen volt. Most az idősebb Alison lett 
Mária megmentője: segített tanulni az ismeretlen francia szavakat, 
csiszolta udvari modorát, megvigasztalta, ha éjszaka sírt. Ezt a 
gyermekkori kölcsönös hűséget egyikük sem felejtheti el. 

A szertartás a vége felé járt. Az aranygyűrűt végre felhúzták Mária 
ujjára, kihirdették, hogy mostantól ő meg Ferenc férj és feleség. Kitört az 
éljenzés. 

Ekkor két királyi herold marokszám kezdte szórni bőr iszákjából a 
pénzt a tömegbe. Az emberek boldogan bömböltek, ugráltak, hogy 
elkapják az érméket, vagy a földön próbálták összekaparni, amit mások 
elejtettek. A tér más pontjain a nézők zajosan követelték, ami nekik jár. 
Verekedések törtek ki. Aki elesett, azt letaposták, aki állva maradt, 
összenyomták. Sebesültek sikoltoztak fájdalmukban. Alison undorítónak 
találta, de a menyegző számos nemes vendége nem győzött hahotázni 
azon, miként verekszik a köznép egy kevés apróért. Hiszen ez jobb, mint a 
bikaviadalok. A hírnökök addig szórták a pénzt, amíg a bőrzsákok ki nem 
ürültek. 

Az érsek vezette a nászmenetet a székesegyházhoz, ahol elkezdődött az 
esküvői mise, őt követték az ifjú házasok, alig többek gyermekeknél, akik 
besétáltak egy kölcsönösen és reménytelenül rossz házasság csapdájába. 
Alison ment utánuk, vitte az uszályt. Miközben a napfényből beléptek a 
hatalmas templom homályába, azon elmélkedett, hogy a királyi gyermekek 
minden jót megkapnak az élettől a szabadságon kívül. 


Sylvie a birtokos mozdulatával karolt bele Pierre-be, miközben dél felé 
haladtak a Petit Pont hídon át. Az ifjú már az övé, el sem engedi többé. 
Pierre okos, éppen olyan okos, mint az apja, de sokkal kedvesebb. És 
döbbenetesen jóképű a dús hajával, mogyoróbarna szemével és a hódító 
mosolyával. Sylvie még a ruháit is szerette, noha bűntudata volt, amiért 
tetszenek neki az olyan színpompás köntösök, amelyeket a protestánsok 
megvetettek. 

De mindenekelőtt azért szerette, mert éppen olyan komolyan vette az 
igaz evangéliumot, mint ő. Magától kezdett el kételkedni a pápista papok 
álnokságaiban. Sylvie-nek csak egy kicsit kellett bátorítania, hogy 
meglássa a saját útját az igazsághoz. És önként vállalta az életveszély 
kockázatát, amikor vele tartott egy titkos, protestáns templomba. 

Az esküvőnek vége volt, a tömeg szétszóródott, és a Palot család, 
amelyhez most már Pierre Aumande is tartozott, elindult a saját protestáns 
templomába. 

A menyasszonysággal jöttek az új gondok. Milyen lesz együtt hálni 
Pierre-rel? Évekkel ezelőtt, amikor elkezdődött a tisztulása, az anyja 
felvilágosította, hogy a férfiak és nők együtt hálnak, de Isabelle rá nem 
jellemző módon szemérmes volt, amikor a lánya arról faggatta, milyen 
érzés. Sylvie alig várta, hogy ő is megtudja, milyen lesz, amikor Pierre 
végigsimogatja meztelen testét, amikor érezheti magán a súlyát, 
megláthatja deréktól lefelé. 

Elnyerte az ifjú szerelmét, de kitart-e ez a szerelem egy életen át? 
Isabelle azt mondta, Giles sose nézett másra, de vannak férfiak, akiket egy 
idő után már nem érdekel a feleségük, és Pierre mindig tetszeni fog a 
nőknek. Sylvie-nek keményen kell dolgoznia, hogy olyan elbűvölő 
maradjon ennek a férfinak a szemében, mint most. Bár a hitük segíthet, 
különösen, ha együtt munkálkodnak az evangélium terjesztésén. 

Mikor házasodnak össze? Jó lenne minél előbb. Pierre azt mondta, 
szeretné felhozni az esküvőre az anyját Champagne-ból, ha elég jól érzi 


magát az utazáshoz. Kissé határozatlannak mutatkozott, de Sylvie nem 
akarta nógatni. Restellte, amiért ilyen türelmetlen. 

Isabelle örült az eljegyzésnek. Sylvie úgy érezte, hogy anyja a 
legszívesebben maga menne hozzá Pierre-hez. Nem igazán persze, de mégis. . . 

Sejtette, hogy apja sokkal elégedettebb, mint mutatja. Nyugodtnak, 
derűsnek látszott, ami nála már örvendezésnek számít. 

Guillaume kedvetlen volt, amiből Sylvie-nek arra kellett következtetnie, 
hogy ő is szemet vetett rá. Titokban talán ugyancsak foglalkozott a 
lánykérés gondolatával. Nos, elkésett. Ha sosem találkozik Pierre-rel, talán 
megkedvelte volna Guillaume-ot, aki okos és komoly fiatalember. De ő 
sosem nézett rá úgy, hogy Sylvie szédülni kezdjen, elgyengüljön a térde, és 
le kelljen ülnie. 

Legjobban annak örült, hogy Pierre milyen boldog ezen a délelőttön. 
Fürge léptekkel haladt, állandóan mosolygott, megnevettette a 
menyasszonyát az emberekre és épületekre tett csúfondáros 
megjegyzéseivel, miközben mentek a Latin negyedet átszelő rue Saint- 
Jacgues-on. Láthatólag el volt ragadtatva a jegyesség állapotától. 

Persze azért is repes, hogy végre meghívták egy református 
istentiszteletre. Többször kérdezte Sylvie-től, hova jár templomba, és meg 
volt bántva, amikor a lány azt felelte, erről nem szabad beszélnie. Végre 
nem kell titkolózni! 

Sylvie nagyon szeretett volna eldicsekedni a vőlegényével. Büszke volt 
rá, és alig várta, hogy mindenkinek bemutathassa. Biztosan tetszeni fog 
nekik. Remélhetőleg Pierre is megkedveli őket. 

Kimentek a Saint-Gilles-kapun az elővárosba, ahol lekanyarodtak az 
útról egy alig látható ösvényre az erdő fái között. Száz méterre bent az 
erdőben, ahová már nem lehetett ellátni az útról, két nagydarab emberbe 
ütköztek. Őrnek látszottak, jóllehet nem volt náluk fegyver. Giles 
biccentett nekik, azután hüvelykujjával Pierre-re bökött. 

— Velünk van. — Csoportjuk megállás nélkül haladt el az őrök mellett. 


Pierre a lányhoz fordult: 

— Kik ezek az emberek? 

— Mindenkit megállítanak, akit nem ismernek — magyarázta Sylvie. — 
Ha sétálók tévednek erre, figyelmeztetik őket, hogy ez az erdő 
magánbirtok. 

— Kinek az erdeje? 

— Nímes mácrkié. 

— Ő is tagja a gyülekezetnek? 

A lány habozott. De most már elmondhatja. Nincs több titok. 

— Igen. 

Sok arisztokrata tért át reformátusnak. Őket ugyanúgy megégethették 
érte, mint a többieket, bár a nemeseknek még eretnekség esetén is több 
reményük volt megúszni a büntetést, ha mozgósítani tudták hatalmas 
barátaikat. 

A csoport megérkezett egy épülethez, amely külsőre olyan volt, mint 
egy elhagyott vadászkastély. A földszinti ablakokat táblák takarták, a 
főbejárat előtt felmagzott dudvából ítélve itt évek óta nem járt senki. 

Néhány francia városban, ahol a protestánsok voltak többségben, igazi 
templomokat alakítottak át saját céljaikra, és nyíltan tartottak 
istentiszteletet, jóllehet fegyveres őrség védelmében. Ám Párizsban más 
volt a helyzet. A főváros a katolikusok erőssége volt, tele olyan 
emberekkel, akik abból éltek, hogy kiszolgálták az egyházat és a 
királyságot. Itt gyűlölték a reformátusokat. 

Megkerülték az épületet, és egy kis mellékajtón beléptek egy 
csarnokba, ahol vadásztársaságok lakomáztak hajdanán. Most csend és 
homály volt benne. Székek és padok álltak sorokban egy fehér abrosszal 
leterített asztallal szemközt. Körülbelül százan tartózkodtak a teremben. 
Az asztalon a szokásos kenyér volt egyszerű cseréptányéron meg egy 
boroskorsó. 

Giles és Isabelle leült, Sylvie és Pierre követte példájukat. Guillaume egy 


székre telepedett, szemben a gyülekezettel. 

— Szóval Guillaume a pap? — kérdezte Pierre. 

— Lelkipásztor — helyesbített Sylvie. — De csak vendég. Az állandó 
lelkipásztor Bernard. — Egy magas, ötvenes, komoly emberre mutatott, 
akinek szürke haja már gyérült. 

— A málrki itt van? 

Sylvie körülnézett, és megtalálta a potrohos Nímes mácrkit. 

— Első sor — mormolta. — Nagy, fehér gallér. 

— Az ott a sötétzöld köpenyben és kalapban a lánya? 

— Nem, az Louise, a márkiné. 

— Elég fiatal. 

— Húszéves. A márki második felesége. 

Ott volt a Mauriac család is, Luc, Jeanne és a fiuk, Georges, Sylvie 
hódolója. Sylvie észrevette, hogy Georges meghökkenten és irigyen 
bámulja Pierre-t. Rá volt írva, mennyire tisztában van vele, hogy nem 
vetélkedhet Pierre-rel. A lány megengedett magának egy bűnösen büszke 
pillanatot. Pierre sokkal kívánatosabb Georges-nál. 

Kezdetnek zsoltárt énekeltek. Pierre odasúgta: 

— Nincs kórus? 

— Mi vagyunk a kórus. — Sylvie örült, hogy teli tüdőből, franciául 
énekelheti a himnuszokat. Ez külön élvezet volt az igaz evangélium 
követésében. A közönséges templomokban úgy érezte magát, mint néző 
egy előadáson, de itt résztvevő lehetett. 

— Szép hangod van - jegyezte meg Pierre. 

Így igaz. Méghozzá olyan szép hangja volt, hogy gyakran fenyegette 
miatta a kevélység bűne. 

Imák és bibliaolvasás következett, mindez franciául, utána úrvacsora. Itt 
a kenyér és bor nem lényegült át hússá és vérré, csak jelkép volt, ami 
sokkal értelmesebb. Végül Guillaume tüzes szentbeszédet tartott IV. Pál 
pápa bűneiről. A nyolcvanegy éves Pál türelmetlen konzervatív volt, aki 


megerősítette az inkvizíciót, és arra kényszerítette a római zsidókat, hogy 
sárga kalapot viseljenek. A katolikusok éppen úgy gyűlölték, mint a 
protestánsok. 

Amikor vége volt az istentiszteletnek, a székeket kör alakba állították, 
és egy másfajta összejövetel kezdődött. 

— Ez a rész a communio — magyarázta Sylvie. — Kicseréljük a híreket, és 
mindenfélét megbeszélünk. A nők is felszólalhatnak. 

A communio azzal kezdődött, hogy Guillaume általános meglepetésre 
bejelentette: elhagyja Párizst. 

Örömére szolgált, mondta, hogy egy darabig segíthette Bernard lelkész 
és a presbiterek munkáját a gyülekezet újjászervezésében Kálvin János 
Genfben lefektetett alapelvei szerint. A franciaországi protestantizmus 
figyelemre méltó terjedése az utóbbi néhány év során részben az olyan 
kálvinista . közösségek kemény  szervezettségének és fegyelmének 
köszönhető, mint ez itt, a párizsi Saint-Gilles kerületben. Guillaume-ot 
különösen az lelkesítette fel, hogy a gyülekezetnek van önbizalma 
megvitatni az első nemzeti protestáns zsinat összehívását a következő évre. 

Neki azonban az a küldetése, hogy vándor legyen, és más 
gyülekezeteknek is szükségük van rá. Jövő vasárnap már nem lesz itt. 

Nem számítottak rá, hogy örökké itt marad, de ez akkor is hirtelen jött. 
Mostanáig egy szót sem ejtett távozásról. Sylvie nem szabadulhatott a 
gondolattól, hogy Guillaume váratlan döntésének az ő eljegyzése az oka. 
Megdorgálta magát, mert ezzel veszélyesen közel került a hiúsághoz, és 
gyors imában fohászkodott több alázatért. 

Luc Mavuriac egy megosztó kérdést hozott szóba. 

— Sajnálom, hogy ilyen hamar itt hagy minket, mert van egy fontos ügy, 
amelyet még nem beszéltük meg: ez pedig az eretnekség a 
felekezetünkben. — Lucben megvolt az alacsony emberekre gyakran 
jellemző, kötekedő harciasság, igazából azonban a türelem szószólója volt. 
— Gyülekezetünk számos tagját megdöbbentette, hogy Kálvin parancsot 


adott Szervét Mihály megégetésére. 

Mindenki tudta, miről beszél. Szervét protestáns humanista volt, aki 
nézeteltérésbe keveredett Kálvinnal a Szentháromság tana miatt. Ezért 
Genfben kivégezték a Luc  Mauriachoz hasonló reformátusok 
elszörnyedésére, mert Luc abban a hitben volt, hogy csak a pápisták ölik 
meg azokat, akiknek más a véleménye. 

— Az öt éve történt! — felelte türelmetlenül Guillaume. 

— De a kérdés továbbra sincs lezárva! 

Sylvie hevesen bólogatott. Ő nagyon komolyan vette ezt a dilemmát. 
Ha a protestánsok türelmet követelnek a királyoktól és a püspököktől, akik 
nem értenek egyet velük, akkor hogyan üldözhetnek másokat? Pedig sokan 
voltak, akik ugyanolyan kíméletlenek akartak lenni, mint a katolikusok, 
vagy még azoknál is rosszabbak. 

Guillaume csak legyintett. 

- A reformációban szükség van a fegyelemre. — Látnivalóan nem 
óhajtott vitatkozni. 

Viselkedése olyan indulatba hozta Sylvie-t, hogy közbekiabált: 

— De nekünk nem lenne szabad egymást gyilkolnunk! — Általában nem 
volt szokása hallatni a hangját a communio alatt. Noha az asszonyok 
szólhattak, a fiatalokat nem biztatták vitatkozásra. Azonban Sylvie 
úgyszólván férjes asszonynak számít most már, és semmiképpen nem 
maradhat csöndben, amikor ez került terítékre: — Ha Szervét érvekkel és 
írással harcolt, érvekkel és írással kellett volna visszavágni, nem 
erőszakkal! 

Luc Mavuriac lelkesen bólogatott, örült az elszánt támogatásnak, viszont 
néhány idősebb asszony rosszalló képet vágott. 

Guillaume annyit mondott lenézően: 

— Ezek nem a te szavaid. Castellióra hivatkozol, aki ugyancsak eretnek. 

Igaza volt, Sylvie valóban Sebastian Castellio: Üldözni kell-e az 
eretnekeket? című röpiratát idézte. Ám nem Castellio volt az egyetlen 


forrása. Elolvasta a könyveket, amelyeket az apja kinyomtatott, és legalább 
annyira ismerte a protestáns teológusok munkásságát, mint Guillaume. 

— Idézhetek Kálvintól is, ha jobban tetszik — mondta. — Kálvin ezt írta: 
, Nem keresztyénhez méltó dolog fegyvert használni azok ellen, akiket 
kiűztek az egyházból." Ezt természetesen akkor írta, amikor ő maga volt az 
eretnek. 

Látta, hogy többen is helytelenítően ráncolják a homlokukat, és rájött, 
hogy kissé messzire ment, amikor álszentséggel vádolta meg a nagy 
Kálvin Jánost. 

— Túl fiatal vagy ahhoz, hogy ezt megértsd — felelte Guillaume. 

— Túl fiatal? — Sylvie felháborodott. — Akkor nem voltam túl fiatal, 
amikor az életemet kockáztatva árultam a könyveket, amelyeket Genfből 
hoztál? 

Többen is egyszerre kezdtek el beszélni. Bernard tiszteletes felállt, hogy 
lecsendesítse őket. 

— Ezt a kérdést nem oldjuk meg egyetlen délután — mondta. — Kérjük 
meg Guillaume-ot, hogy közölje aggodalmainkat Kálvin Jánossal, amikor 
visszatér Genfbe. 

— De vajon Kálvin válaszol nekünk? — elégedetlenkedett Luc Mauriac. 

— Természetesen — felelte Bernard, nem indokolva meg, miért olyan 
biztos ebben. — Most pedig egy imával fejezzük be a communiót. — 
Lehunyta a szemét, az arcát az ég felé emelte, és rögtönzött imát mondott. 

A csöndben Sylvie lecsillapodott. Eszébe jutott, mennyire várta, hogy 
bemutathassa Pierre-t mindenkinek. Szinte hallotta magát, amint mondja: a 
vőlegényem. 

Az utolsó ámen után a gyülekezet tagjai egymással kezdtek beszélgetni. 
Sylvie körbevezette Pierre-t a teremben. Majd szétvetette a büszkeség, 
amiért ilyen szép emberrel mutatkozhat. Erősen igyekezett, hogy ne 
látsszon önelégültnek, de nem volt könnyű dolga: túl boldog volt. 

Pierre megnyerő volt, mint mindig. Tiszteletteljesen beszélt a férfiakkal, 


ártatlanul kacérkodott a korosabb nőkkel, és elbűvölte a lányokat. 
Odafigyelt, amikor Sylvie bemutatott valakit, iparkodott megjegyezni 
minden nevet, és udvariasan érdeklődött a részletek iránt, hol laknak, 
mivel foglalkoznak. A protestánsok mindig örülnek az újonnan 
áttérteknek, így örömmel fogadták. 

Akkor romlott csak el a dolog, amikor Sylvie bemutatta Pierre-t Louise- 
nak, Nímes márkinéjának. Egy módos champagne-i borkereskedő lánya 
volt, szép, dús mellű nő, valószínűleg ezzel vonta magára a középkorú 
márki figyelmét. Mereven és roppant gőgösen viselkedett, Sylvie szerint 
valószínűleg azért, mert nem volt előkelő születésű, és bizonytalanul 
mozgott a márkiné szerepében. Viszont ha  megharagították, 
megsemmisítően gúnyos tudott lenni. 

Pierre elkövette azt a hibát, hogy nyájasan szólt hozzá, ahogy földik 
között szokás. 

— Magam is Champagne-ból jöttem — mondta, majd elmosolyodva 
hozzátette: — Mi volnánk a pórnép a nagyvárosban. 

Természetesen nem akart ezzel semmi rosszat. Sem ő, sem Louise nem 
voltak póriasak. Csak tréfának szánta a megjegyzését. Ám nem a 
megfelelő helyen sütötte el, amit ő aligha tudhatott, ám Sylvie megértette, 
hogy Louise-nak az a legnagyobb félelme, hogy vidéki libának nézik az 
emberek. 

Elsápadt, arcára ráfagyott a megvetés. Felhúzta az orrát, mint aki 
büdöset szagol. Hangját fölemelte, hogy a közelükben is hallják, amint 
jegesen mondja: 

- Még Champagne-ban is megtaníthatnák az ifjakat, hogy tiszteljék a 
rangosabbakat. 

Pierre elvörösödött. 

Louise elfordult, és halkan beszélgetni kezdett valaki mással, így Sylvie 
és Pierre csak a hátát láthatták. 

Sylvie halálosan szégyellte magát. A márkiné ellenszenvesnek találta a 


vőlegényét, és ebből biztosan nem enged. Ráadásul a gyülekezetből többen 
is hallották, és mindenki tudomást szerez róla, még mielőtt kiürülne a 
csarnok. Sylvie félt, hogy most már sose fogadják be Pierre-t. Azt hitte, 
elsüllyed. 

Azután Pierre-re nézett, és olyannak látta az arcát, mint még soha. A 
szája vonallá keskenyedett haragjában, és gyűlölet izzott a szemében. 
Olyan volt, mint aki legszívesebben megölné Louise-t. 

Jó ég, gondolta, remélem, rám sosem fog így nézni. 


Mire eljött a lefekvés ideje, Alison kimerült, és biztosra vette, hogy Mária 
is elcsigázott, pedig a legnagyobb megpróbáltatás még hátravolt. 

Az ünnepségek pompásak voltak még a párizsi királyi mérce szerint is. 
Az esküvő után díszebéd volt az érseki palotában, utána bál. Majd a 
násznép átvonult a Palais de la Cítébe — a rövid út órákig tartott a tömeg 
miatt —, ahol álarcosbált tartottak különleges szórakozásokkal élénkítve, 
például tizenkét géplóval, amelyeken a királyi gyermekek lovagolhattak. 
Befejezésül hideg vacsorát tálaltak, annyi cukorsüteménnyel, amennyit 
Alison még sosem látott egy rakáson. De most végre minden 
elcsöndesedett, és már csak egy dolgon kellett átesni. 

Alison sajnálta Máriát e miatt az utolsó kötelessége miatt. Már a gondolat 
is kínos, hogy úgy fekszik le Ferenccel, mint nő a férfival, hiszen ez olyan, 
mintha a saját testvérével tenné. És ha bármi rosszul sül el, abból közbotrány 
lesz, amin Európa összes nagyvárosában csámcsognak majd. Mária bele is 
halna. Alisont elborzasztotta a gondolat, hogy a barátnőjének ilyen 
megaláztatást kell elszenvednie. 

Persze a királyi személyeknek ilyen terheket kell hordozniuk; ez is 
benne van az árban, amelyet kiváltságos életükért fizetnek. És Máriának 
mindezt az anyja támasza nélkül kell elviselnie. Marie de Guise uralkodott 
Skóciában a lánya nevében, és még az esküvő kedvéért sem kockáztatta 
meg, hogy elhagyja az országot, olyan gyenge lábakon állt a katolikus 


királyság a civakodó, örökké lázadozó skótok földjén. Alison néha 
eltűnődött, nincs-e jobb dolga egy gondtalan pékleánynak, aki egy 
begerjedt inassal nyalakodik a kapualjban. 

Rajta kívül még számos udvarhölgy mosdatta és öltöztette a 
menyasszonyt a defloráláshoz. De Alisonnak egyetlen perc is elég lesz 
négyszemközt a nagy esemény előtt. 

Levetkőztették Máriát, aki reszketett az idegességtől, de azért nagyon 
szép volt: magas, halvány és vékony, a melle apró és tökéletes, a lába 
hosszú. Az udvarhölgyek lemosták meleg vízzel, megnyírták szőke 
ágyékszőrzetét,  meglocsolták  parfümmel. Végül  rásegítették az 
aranyszállal hímzett hálóköntöst, a szaténpapucsot, a csipke főkötőt és a 
finom gyapjúból készült, könnyű köpenyt, hogy ne fázzon a budoártól a 
hálókamráig vezető úton. 

Mária elkészült, ám egyik dámának sem volt sürgős a távozás. Alison 
kénytelen volt odasúgni a királynőnek: 

— Mondd, hogy várjanak odakint! Négyszemközt kell beszélnem veled! 

— Miért? 

— Bízz bennem, kérlek! 

Mária élt a helyzetével. 

— Köszönöm, hölgyeim — mondta. — Most kérlek, hagyjatok magamra 
Alisonnal néhány pillanatra, amíg lelkileg felkészülök. 

A hölgyek húzták az orrukat — a legtöbben rangosabbak voltak 
Alisonnál -, de egyik sem tagadhatta meg az új asszony kérését. 
Fanyalogva kivonultak. 

Alison és Mária végre kettesben maradt. 

Alison ugyanolyan célratörően fogalmazott, mint Katalin királyné. 

— Ha a házasság nincs elhálva, akkor érvénytelenítik. 

Mária megértette. 

— Ha ez megtörténik, sosem leszek Franciaország királynéja. 

— Pontosan. 


— De nem tudom, hogy Ferenc képes-e rá! — mondta kétségbeesetten 
Mária. 

— Senki sem tudja — felelte Alison. — Ezért akármi lesz ma este, úgy kell 
tenned, mintha megcsinálta volna. 

Mária bólintott, arcára kiült az a konokság, amiért Alison különösen 
szerette. 

— Jól van, de hisznek-e nekem? 

— Igen, ha követed Katalin királyné tanácsát. 

— Szóval ezért hívatott tegnap? 

— Igen. Azt mondja, ki kell módolnod, hogy Ferenc rád feküdjék, és 
legalább úgy tegyen, mintha magáévá tenne. 

— Ezt el tudom érni, de lehet, hogy nem lesz elég a tanúk meggyőzésére. 

Alison előhúzta a ruhaderekába rejtett tárgyat. 

— A királyné küldi — mondta. — Van egy zseb a hálóköntösödön. 

— Mi van ebben? 

— Vér. 

— Kié? 

— Nem tudom -— felelte Alison, habár sejtette. — Ne törődj vele, honnan 
származik, a fontos az, hogy hova megy: a nászágy lepedőjére. — 
Megmutatta Máriának a zacskó száját lezáró cérnaszál végét. — Ha ezt 
meghúzod, kioldódik a csomó. 

— És mindenki azt gondolja majd, hogy elveszítettem a lányságomat. 

— De senki nem láthatja a tasakot. Azonnal dugd fel magadba, és hagyd 
is ott egy darabig. 

Mária hőkölt és undorodott, de csak egy pillanatig, azután 
felülkerekedett a bátorsága. 

— Jó — felelte. Alison a legszívesebben elsírta volna magát. 

Kopogtattak, beszólt egy női hang: 

— Ferenc herceg készen áll, Mária királynő. 

— Még valami — szólt halkan Alison. — Ha Ferenc kudarcot vall, 


senkinek sem árulhatod el az igazságot. Sem az anyádnak, sem a 
gyóntatódnak, még nekem sem. Mosolyogj mindig szemérmesen, és 
mondd, hogy Ferenc pontosan azt tette, amit egy vőlegénynek tennie kell. 

Mária lassan bólintott. 

— Igen — tűnődött. — Igazad van. A titoktartás egyetlen biztos módja az 
örök hallgatás. 

Alison megölelte. 

— Ne aggódj. Ferenc megtesz mindent, amit mondasz. Imád téged. 

Mária összeszedte magát. 

— Gyerünk. 

Az udvarhölgyek kíséretében lassan levonult a lépcsőn az első emeletre. 
A királyi hálószobáig keresztül kellett mennie a svájci zsoldosok hatalmas 
őrszobáján, majd a király előszobáján, és mindenki megbámulta. 

A szoba közepén mennyezetes ágy állt, patyolattal megvetve. Az ágy 
négy sarkán az  oszlopokhoz kötötték a súlyos  brokát- és 
csipkefüggönyöket. A várakozó Ferenc pompás köntöst viselt batiszt 
hálóinge fölött. Kisfiús volt a hálósipkájával, amely túl nagy volt a fejére. 

Az ágy körül nagyjából tizenöt férfi és maroknyi nő állt vagy ült. 
Köztük voltak Mária nagybátyjai, Francois herceg és Charles bíboros, a 
király és a királyné, a legtekintélyesebb udvaroncok és magas rangú papok. 

Alison nem gondolta, hogy ilyen sokan lesznek. 

Az emberek halkan beszélgettek, de elcsöndesedtek, amikor meglátták 
Máriát. 

Skócia királynője megállt, és azt kérdezte: 

— Összehúzzák a függönyöket? 

Alison megrázta a fejét. 

— Csak a csipkét. Látniuk kell az aktust. 

Mária nyelt egyet, azután vitézül előrelépett. Megfogta a rémült Ferenc 
kezét, és rámosolygott. 

Kilépett a papucsából, a padlóra csúsztatta a köpenyét. Ott állt egy szál 


vékony, fehér hálóingben a talpig felöltözött emberek előtt. Akár egy 
áldozat, gondolta Alison. 

Ferenc mintha megbénult volna. Mária segítette le róla a köntöst, 
vezette az ágyhoz. A két gyerek felmászott a magas derékaljra, magukra 
húzták az egyetlen lepedőt. 

Alison leengedte a  csipkefüggönyöket, bár ez csak jelképes 
zavartalanságot adott a gyerekeknek. A fejük látszott, a testük átsejlett a 
lepedőn. 

Alison elakadó lélegzettel figyelte, ahogy Mária odahúzódik Ferenchez, 
a fülébe suttog, olyan halkan, amit senki sem hallhatott, valószínűleg 
elmondta neki, mit kell tennie vagy mímelnie. Csókolóztak. A lepedő 
hullámzott, de nem lehetett pontosan tudni, mi történik. Alison borzasztóan 
sajnálta Máriát. Elképzelte magát, amint életében először szeretkezik húsz 
tanú előtt. Képtelenség! De Mária bátran folytatta. Alison nem látta 
kettejük arcát, de úgy sejtette, Mária igyekszik biztatni és megnyugtatni 
Ferencet. 

Ekkor Mária hanyatt fordult, Ferenc pedig rámászott. 

Alison alig bírta a feszültséget. Vajon megtörténik? És ha nem, 
Máriának sikerül úgy tennie, mintha mégis megtörtént volna? Be lehet 
csapni ezeket a felnőtteket? 

A szobában halálos csend volt, csak az hallatszott, ahogy Mária mormol 
valamit a herceg fülébe, de olyan halkan, hogy nem érthették. Éppúgy 
lehetett gyöngéd becézés, mint részletes utasítás. 

A két test ügyetlenül mozgott. Mária karjának tartása arra utalhatott, 
hogy Ferencet segíti befelé — vagy legalábbis úgy tesz. 

Mária kurtán, élesen feljajdult a fájdalomtól. Alison nem tudta, valódi-e 
a fájdalom, ám a hallgatóság helyeslően mormolt. Ferenc riadtan megállt, 
de Mária vigasztalóan átölelte a lepedő alatt, és magához húzta. 

Ezután együtt kezdtek mozogni. Alison sosem látta, hogyan csinálják 
ezt az emberek, ezért fogalma sem volt róla, hogy igaz-e, amit lát. Nézte a 


többieket. Az arcok feszültek voltak, önfeledtek, restelkedők, de úgy 
látszott, nem kételkednek. Úgy látszott, elhiszik, hogy valódi szeretkezést 
látnak, nem pedig pantomimet. 

Alison nem tudta, meddig kell tartania. Nem gondolt rá, hogy 
megkérdezze. Mária sem tudta. Alisonnak azt súgták az ösztönei, hogy az 
első alkalom rövid. 

Egy-két perc után Ferenc teste hirtelen megvonaglott — vagy Mária 
dobálta úgy magát, hogy ezt a látszatot keltse. Azután a két test elernyedt, 
a mozgás abbamaradt. 

A közönség némán bámult. 

Alisonnak elállt a lélegzete. Vajon végeztek? És ha nem, Máriának 
eszébe jut a kis tasak? 

Egy idő után Mária letolta magáról Ferencet, és felült. Valamit matatott a 
lepedő alatt, a hálóinget húzogathatta le a lábára. Ferenc ugyancsak. 

Mária parancsoló hangon megszólalt: 

— Húzzák félre a csipkefüggönyöket! 

A hölgyek loholtak engedelmeskedni. 

Ahogy megkötötték a csipkefüggönyöket, Mária drámai mozdulattal 
ledobta magáról a felső lepedőt. 

Az alsón kis vérfolt piroslott. 

Az udvaroncok tapsban törtek ki. A nász megtörtént. A házasságot 
elhálták, minden rendben volt. 

Alison elernyedt a megkönnyebbüléstől. Együtt tapsolt és éljenzett a 
többiekkel, közben azon töprengett, mi történt valójában. 

De ezt sosem fogja megtudni. 


7 


Ned tajtékzott, amikor Sir Reginald Fitzgerald nem volt hajlandó aláírni az 


iratokat, amelyekkel át kellett volna ruháznia a régi apátság tulajdonjogát 
Alice Willardra. 

Reginald egy kereskedőváros polgármestere volt, és ezzel rettenetes 
csapást mért Kingsbridge hírnevére. A legtöbb polgár Alice-t pártolta. 
Nekik is voltak szerződéseik, amelyeknek teljesítéséhez ragaszkodniuk 
kellett. 

Alice kénytelen volt bírósághoz fordulni, hogy kényszerítse szerződéses 
kötelezettségének betartására Sir Reginaldot. 

Nednek nem volt kétsége afelől, hogy a bíróság támogatni fogja a 
szerződést, de a késlekedés megőrjítette. Ő és anyja alig várta, hogy 
megnyithassa a fedett piacot, és most a tárgyalásig napok és hetek teltek el 
úgy, hogy a Willard család nem tud pénzt keresni. Szerencsére Alice-nek 
volt némi bevétele a Szent Márk egyházkerület kis házaiból. 

— Mi értelme ennek? — dühöngött Ned. — Reginald úgysem győzhet. 

— Önáltatás — felelte Alice. — Volt egy rossz befektetése, és mindenkit 
vádolni akar saját magán kívül. 

A fontos ügyekben negyedévente ítélt két békebíró egy törvényszéki 
jegyző segítségével. Alice perét a júniusi ülésszakra halasztották, és 
elsőnek tárgyalták. 

A kingsbridge-i bíróság egy régebbi lakóházban volt a főutcán, a 
városháza szomszédságában. A tárgyalásokat a hajdani ebédlőben 
tartották. A többi szoba irodául szolgált a bíráknak és a jegyzőknek. A 
pince lett a börtön. 

Ned az anyjával érkezett a bíróságra. Sok kingsbridge-i ácsorgott és 
beszélgetett a teremben. Sir Reginald már ott volt Rollóval. Ned örült, 
hogy Margery nincs jelen: nem akarta, hogy lássa az apja megaláztatását. 

Mereven biccentett Rollónak. Már nem mutathatott barátságot a 
Fitzgerald család iránt: a per véget vetett a színlelésnek. Margerynek 
továbbra is köszönt, ha találkoztak az utcán. A lány félszegen fogadta az 
üdvözlését, de a fiú szerette, és hitte, hogy mindennek ellenére Margery is 


szereti őt. 

Dan Cobley és Donal Gloster is jelen volt. Szóba kerülhetett a Szent 
Margit nevű balsorsú hajó, és a Cobley család mindent hallani akart róla. 

Dant és a többi reformátust, akiket letartóztattak özvegy Mrs. Pollard 
istállójában, óvadék ellenében szabadon engedték, Philbert kivételével, aki 
kétségtelenül a vezetőjük volt. Philbertet a pincebörtönbe zárták, ahol 
Julius püspök hallgatta ki. A protestánsok tárgyalását másnapra tűzték ki, 
de velük nem a bíróság negyedévi ülésszaka foglalkozott, hanem a 
független egyházi törvényszék. 

Donal Gloster megúszta a letartóztatást. Nem volt ott a munkaadójával 
özvegy Mrs. Pollard istállójában: a városi hírharangok szerint otthon 
tartózkodott csaprészegen, szerencséjére. Ned gyanította, hogy Donal 
árulta el az istentisztelet helyét, bár az írnok történetét sokan 
megerősítették, akik látták, amint azon a délutánon kitántorog a 
Vágóhídból. 

Paul Pettit jegyző csöndet kért. Bejött a két bíró, leült a terem 
végében. A rangidős Rodney Tilbury visszavonult ruhakereskedő volt. 
Mélykék zekét és sok, nagy gyűrűt viselt. Tudor Mária királynő nevezte 
ki, mert rendíthetetlen katolikus volt, de Ned nem hitte, hogy ma 
számítana ez, mivel az ügynek nem volt köze a valláshoz. A második 
bíró, Seb Chandler barátságban állt Sir Reginalddal, de Ned ismét nem 
látta be, hogyan mehetne szembe a szimpla tényekkel. 

Feleskették a tizenkét esküdtet, csupa kingsbridge-i polgárt. 

Rollo azonnal előrelépett, és megszólalt: 

— Ma délelőtt méltóságtok engedelmével én beszélek apám nevében. 

Ned nem csodálkozott. Sir Reginald hirtelen haragú volt, és elég 
valószínű, hogy a mérgelődésével csak rontana az ügyén. Rollo legalább 
olyan ravasz volt, mint Reginald, de fegyelmezettebb. 

Tilbury bíró bólintott. 

— Amennyire emlékszem, jogi tanulmányokat folytattál a londoni Inns 


of Courtban, Fitzgerald uram. 

— Igen, méltóságos uram. 

— Nagyon helyes. 

Alighogy elkezdődött a tárgyalás, bejött Julius püspök ornátusban. Ez is 
érthető. Magának akarta az apátságot, és Reginald neki ígérte olcsó áron. 
Bizonyára abban reménykedett, hogy Reginald talál valami módot, 
amellyel visszatáncolhat a szerződéstől. 

Előlépett Alice. Ismertette az ügyet, átadta az aláírt és lepecsételt 
szerződést a jegyzőnek. 

— Sir Reginald nem tagadhatja le a három kulcsfontosságú tényezőt — 
mondta. Szelíd, tárgyilagos hangon beszélt, mint aki csupán ismertetni 
akarja az igazságot. — Egy, hogy ő írta alá a szerződést; kettő, hogy 
átvette a pénzt; és három, nem fizette vissza a megígért időben. Arra 
kérem a bíróságot, döntsön úgy, hogy Sir Reginald elveszítette a 
biztosítékot. Végtére is a biztosítéknak éppen ez a szerepe. 

Alice biztos volt a győzelmében, és Ned sem látta be, hogyan ítélhetne 
a bíróság Reginald javára, hacsak a bírákat meg nem vesztegették — de hát 
hol van Reginaldnak pénze a vesztegetésre? 

Tilbury udvariasan megköszönte Alice-nek az összefoglalót, majd 
Rollóhoz fordult. 

- Mit mondasz erre, Fitzgerald uram? Ez meglehetősen egyszerű 
esetnek látszik. 

Ám Reginald nem hagyott időt a válaszra. 

— Becsaptak! — ordította. Szeplős arca kivörösödött. — Philbert Cobley 
pontosan tudta, hogy a Szent Margit befutott Calais-ba, és valószínűleg 
elveszett! 

Ned úgy vélte, hogy ez alighanem igaz. Philbert olyan síkos, mint az 
angolna. Ennek ellenére felháborította Reginald követelése. Miért kellene 
a Willard családnak fizetnie Philbert becstelensége miatt? 

— Hazugság! — kiáltotta Philbert fia, Dan Cobley. — Honnan tudhattuk 


volna, mit fog tenni a francia király? 

— Valamit tudnotok kellett! — vágott vissza Reginald. 

Dan egy bibliai idézettel válaszolt: 

- A Példabeszédek könyve azt mondja: , Bölcs ember elrejti az ő 
tudását." 

Julius püspök Danre szegezte csontos ujját, és dühösen mondta: 

— Ez történik, amikor tudatlan bolondoknak megengedik, hogy angolul 
olvassák a Bibliát. Isten szavait idézik a saját bűneik igazolására! 

A jegyző felállt, és ordítva csöndet parancsolt, mire valamennyien 
elhallgattak. 

— Köszönjük, Sir Reginald — mondta Tilbury. — Még ha igaz is, hogy 
Philbert Cobley vagy egy harmadik fél kicsalta a pénzedet, az nem jelent 
fölmentést az Alice Willarddal kötött szerződésed alól. Ha ez érvelésed 
alapja, akkor nyilvánvalóan tévedsz, és a bíróság ellened fog ítélni. 

Pontosan, gondolta Ned elégedetten. 

Rollo azonnal válaszolt: 

— Nem, méltóságos uram, nem ezzel érvelünk, és bocsánatodat kérem 
apám közbeszólása miatt, de bizonyára megérted, hogy nagyon haragos. 

— Akkor mi az érvelésed alapja? Alig várom, hogy halljam, és biztos 
vagyok benne, hogy az esküdtek is így vannak ezzel. 

Ned nemkülönben. Rollo tartogat valamit a tarsolyában? Undorítóan 
erőszakos alak, de nem bolond. 

— Egyszerűen az, hogy Alice Willard az uzsora bűnébe esett — mondta 
Rollo. — Négyszáz fontot adott kölcsön Sir Reginaldnak, de azt követeli, 
hogy apám négyszáz és még huszonnégy fontot fizessen vissza. Kamatot 
kér, ami bűn. 

Nednek hirtelen eszébe jutott a szóváltás Julius püspök és az anyja között 
a romos apátság kerengőjében. Alice közölte Juliusszal a tartozás pontos 
összegét, és a püspök egy pillanatra megdöbbent a számtól, noha végül 
annyiban hagyta. Most pedig itt van a bíróságon. Ned aggodalmasan 


ráncolta a homlokát. Alice és Sir Reginald szerződését gondosan 
fogalmazták, abban nincs utalás kamatra; azonban az uzsora meghatározása 
nagyon ingoványos talaja a törvényhozásnak. 

— Kamatot nem is kellett fizetnie — jelentette ki határozottan Alice. — A 
szerződés leszögezi, hogy Sir Reginald havi nyolc fontot fizet a kolostor 
további használatáért addig, amíg nem adta vissza a kölcsönt, vagy el nem 
veszítette az ingatlant. 

Reginald tiltakozott. 

— Miért fizetnék bért? Sosem használtam azt a helyet! Ez nem más, mint 
rejtett uzsora. 

— De hát te javasoltad! — felelte Alice. 

— Félrevezettek. 

- Kérem! - szakította félbe őket a jegyző. -— Ne egymással 
beszélgessenek, hanem a bírósággal. 

— Köszönöm, Pettit uram — mondta Tilbury bíró. — Tökéletesen igazad 
van. 

- A bíróság nem rendelheti el egy olyan szerződés végrehajtását, 
amelyben az egyik fél bűncselekményt követ el — mondta ekkor Rollo. 

— Igen, ezt felfogtam — felelte Tilbury. — Vagyis arra szólítod fel a 
bíróságot, hogy döntsük el, a szerződés értelmében fizetendő felpénz 
bérleti díj-e vagy az uzsora rejtett formája? 

- Nem, méltóságos uram. Nem arra kérlek, hogy ezt döntsétek el. 
Engedelmetekkel egy tekintélyes tanút állítok ide, aki tanúsítani fogja, 
hogy ez uzsora. 

Ned zavarba jött. Kiről beszél ez? 

A két bíró ugyancsak meglepődött. 

— Tekintélyes tanút? — kérdezte Tilbury. — Kire gondolsz? 

— Kingsbridge püspökére. 

A figyelő tömeg meglepetten mordult fel. Tilbury bíró hasonlóképpen 
meg volt döbbenve. Mindazonáltal néhány pillanat múlva azt mondta: 


— Rendben van. Mit tud mondani nekünk, püspök uram? 

Ned elszörnyedt. Mindenki tudta, hogy Julius kit pártol. 

Julius lassan vonult előre, magasra tartotta kopasz fejét, bevetette 
hivatásának minden méltóságát. Úgy beszélt, ahogy várni lehetett: 

- Az úgynevezett bérlet nyilvánvalóan álcázott kamat. A kérdéses 
időszakban Sir Reginald nem használta azt a földet meg az épületeket, és 
ez nem is állt szándékában. Ez nem más, mint átlátszó leplezése az uzsora 
bűnének és vétségének. 

— Tiltakozom! — szólt közbe Alice. — A püspök nem elfogulatlan tanú. 
Sir Reginald neki ígérte az apátságot. 

— Ugye, nem vádolja a püspök urat tisztességtelenséggel? — kérdezte 
Rollo. 

- Téged vádollak azzal, hogy a macskától kérdezted, szabadon 
engedjék-e az egeret — válaszolta Alice. 

A tömeg fölnevetett: méltányolták ezt az érvet. Azonban Tilbury 
bírónak más volt a véleménye. 

— Ez a bíróság aligha mondhat ellen a püspöknek a bűn kérdésében — 
mondta szigorúan. — Úgy tűnik, az esküdteknek meg kell állapítaniuk, 
hogy a szerződés érvénytelen. — Az arca keserű volt, mert az összes 
kingsbridge-i — kereskedőhöz hasonlóan tudta, hány szerződés 
érvényességét ássa alá egy ilyen ítélet, ám Rollo sarokba szorította. 

— Többé nem a szerződés érvénytelensége a kérdés, méltóságos uram — 
mondta Rollo annyi rosszindulatú elégedettséggel, ami aggasztotta Nedet. 
— Alice Willardra rábizonyult, hogy bűnt követett el. Véleményem szerint 
a bíróság köteles alkalmazni az 1552-es törvényben előírt büntetést. 

Ned nem tudta, miféle büntetést ír elő a törvény. 

— Beismerem, hogy uzsorában vagyok vétkes — jelentette ki Alice. — 
Egy feltétellel. 

— Rendben. Mi az a feltétel? — kérdezte Tilbury bíró. 

— Van még egy személy ezen a tárgyaláson, aki éppolyan bűnös, mint 


én, tehát ugyanúgy meg kell büntetni. 

-— Ha Sir Reginaldra célzott, a bűn a kölcsönadóé, nem a 
kölcsönvevőé. . . 

— Nem Sir Reginaldról van szó. 

— Akkor kiről? 

— Kingsbridge püspökéről. 

Julius felháborodott. 

— Vigyázz, mit mondasz, Alice Willard! 

— Múlt októberben előre eladta özvegy Mercernének ezer birka gyapját 
darabonként tíz pennyért. — Özvegy Mercerné volt a legnagyobb 
gyapjúkereskedő a városban. — A birkákat idén áprilisban nyírták meg, és 
Mrs. Mercer a gyapjút továbbadta Philbert Cobley-nak, darabonként 
tizenkét pennyért, két pennyvel többért, mint amennyit magának fizetett. 
Maga lemondott darabonként két pennyről, hogy hat hónappal korábban 
kapja meg a pénzét. Negyven cent évi kamatot fizetett. 

Helyeslő mormolás futott végig a hallgatóságon. A város vezető 
polgárainak zöme kereskedő volt, jártas a százalékszámításban. 

— Nem én állok a bíróság előtt, hanem te! — háborgott Julius. 

Alice nem törődött vele: 

—- Februárban követ vásárolt a gróf kőbányájából, hogy bővítse a 
palotáját. Az ár három font volt, de a gróf bányájának vezetője felajánlotta, 
hogy egy shilling engedményt ad, ha előre fizet, amit maga el is fogadott. 
A követ egy hónappal később szállították le bárkán. Gyakorlatilag hatvan 
százalék kamatot számított föl a grófnak azért a pénzért, amelyet korábban 
fizetett. 

A tömeg egyre jobban élvezte a szóváltást, Ned hallotta, ahogy 
nevetnek és tapsolnak. 

— Csendet! — ordította Pettit. 

Alice folytatta: 

— Áprilisban eladott egy malmot Wigleigh-ben. . . 


— Ez érdektelen — vágott közbe Julius. — Attól nem leszel kevésbé 
bűnös, ha az igazságnak megfelelően vagy meg nem felelően azt állítod, 
hogy más emberek is követnek el hasonló bűnöket. 

— A püspök úrnak ebben igaza van — mondta Tilbury. — Utasítom az 
esküdteket, hogy mondják ki vétkesnek Alice Willardot az uzsora 
bűnében. 

Ned némiképpen reménykedett benne, hogy az esküdtek között lévő 
üzletemberek talán tiltakoznak, de nem mertek ilyen nyíltan szembeszállni 
az igazságszolgáltatással, és egy perc múlva valamennyien bólintottak. 

— Most pedig fontolóra vesszük a büntetést — folytatta Tilbury. 

Ismét Rollo szólalt meg. 

— Az 1552-es törvény nagyon világosan beszél, méltóságos uram. A 
bűnös elveszti a kamatot és a kölcsön összegét, ezenfelül , bírságot és 
váltságdíjat fizet a király akarata és tetszése szerint", hogy szó szerint 
idézzem a törvény szavait. 

— Nem! - kiáltotta Ned. Csak nem büntethetik meg az anyját a négyszáz 
font és a kamat elkobzásával? 

A kingsbridge-i nép ugyanígy érzett. Nagy felzúdulás támadt. Paul 
Pettitnek ismét csöndet kellett parancsolni. 

Végül elcsöndesedett a tömeg, de Tilbury nem szólalt meg azonnal. 
Bírótársához, Seb Chandlerhez fordult, suttogva tárgyalni kezdtek. Azután 
Tilbury magukhoz intette Pettitet. Egyre feszültebb lett a csönd. A bírók 
beszéltek valamit Pettittel, aki végzett jogász volt, mint minden jegyző. 
Mintha vitatkoztak volna. Pettit tagadóan rázta a fejét. Végül Tilbury vállat 
vont és elfordult, Seb Chandler bólintott, Pettit visszatért a székéhez. 

— A törvény, az törvény — mondta Tilbury, és Ned azonnal tudta, 
hogy az anyja tönkrement. — Alice Willard elveszíti a kölcsön és a 
követelt bérleti díj vagy kamat összegét. — Föl kellett emelnie a hangját 
a tiltakozó zúgás miatt. — További büntetésre nincs szüksége. 

Ned rábámult az anyjára. Alice porba volt sújtva. Mostanáig dacosan 


tartotta magát, de itt az egyház teljhatalmával került szembe, azzal 
szemben pedig hiába minden ellenállás. Hirtelen mintha összement volna: 
kábult, sápadt, zavarodott volt. Mint akit megvadult lovak löktek föl. 

— Kérem a következőt! — mondta a jegyző. 

Ned és az anyja elhagyta a tárgyalótermet, szó nélkül mentek végig a 
főutcán a házukig. Ned élete fenekestül felfordult, alig foghatta fel a 
következményeket. Hat hónapja biztosra vette, hogy kereskedőként éli le 
az életét, és majdnem ugyanilyen biztosra vette, hogy feleségül veszi 
Margeryt. Most nincs munkája, Margery pedig Bart menyasszonya. 

Bementek a nappaliba. 

— Legalább éhezni nem fogunk — mondta Alice. — Még mindig 
megvannak a parókián a házak. 

Ned nem várta, hogy az anyja ilyen kishitű lesz. 

— Nem látsz valamilyen módot az újrakezdésre? 

Alice fáradtan rázta meg a fejét. 

— Hamarosan ötven leszek, nincs elég erőm. Mellesleg, ha visszanézek az 
elmúlt évre, úgy látom, mintha elveszítettem volna a józan 
ítélőképességemet. Legalább részben ki kellett volna vonulnom Calais-ból, 
amikor tavaly júniusban kitört a háború. Inkább a sevillai kapcsolatot kellett 
volna fejlesztenem. És sosem lett volna szabad pénzt kölcsönöznöm 
Reginald Fitzgeraldnak, akárhogy szorongatott. Most már nincs vállalkozás, 
amit te és a bátyád örökölhetett volna. 

— Barney nem fogja bánni — vigasztalta Ned. — Ő mindig szívesebben 
lett volna tengerész. 

— Kíváncsi lennék, hol van most. Értesítenünk kell, ha megtaláljuk. 

— Valószínűleg a spanyol hadseregben. — Betsy néni azt írta, hogy 
Barney és Carlos bajba került az inkvizíció miatt, és egyik percről a 
másikra kellett távozniuk Sevillából. Betsy nem tudta, hova mentek, de 
egy szomszéd mintha a dokkban látta volna őket, ahol egy toborzótisztet 
hallgattak. 


— De azt nem tudom, hogy te mihez kezdesz, Ned — elmélkedett 
komoran Alice. — Kereskedőnek neveltelek. 

— Sir William Cecil azt mondta, szüksége van egy magamfajta fiatal 
munkatársra. 

Anyja felragyogott. 

— Tényleg. El is felejtettem! 

— Lehet, hogy ő is. 

Alice csak a fejét rázta. 

— Cecil ugyan sose felejt el semmit. 

Ned azon tűnődött, milyen lehet Cecilnek dolgozni Tudor Erzsébet 
házánál. 

— Vajon Erzsébet királynő lesz? 

Az anyja meglepő keserűséggel válaszolt. 

— Ha igen, talán megszabadul némely pimasz püspököktől. 

Ned megpillantotta a remény szikráját. 

— Írok Cecilnek az érdekedben, ha akarod. 

— Nem tudom - válaszolta Ned. — Lehet, hogy csak beállítok hozzá. 

— Lehet, hogy hazaküld. 

— Igen — ismerte el Ned. — Lehet. 

Másnap folytatódott a Fitzgeraldok bosszúhadjárata. 

Rekkenő hőség volt, de a kingsbridge-i székesegyház déli kereszthajója 
még délután is hűvös maradt. Az összes fontos polgár megjelent az 
egyházi törvényszéken, amely az özvegy Mrs. Pollard istállójában 
letartóztatott és eretnekséggel vádolt protestánsok ügyét tárgyalta. 
Mindenki tudta, hogy csak nagyon kevesen számíthatnak felmentésre, 
csupán az volt a kérdés, hogy milyen kemény lesz a büntetés. 

Philbert Cobley volt a fővádlott. Amikor Ned megérkezett, még nem 
hozták be a katedrálisba, de a tehetetlenül zokogó Mrs. Cobley már ott 
volt. A csinos Ruth Cobley vörösre sírta a szemét, Dan kerek képe rá nem 
jellemzően komor volt. Philbert húga és Mrs. Cobley testvére igyekezett 


vigasztalni őket. 

Itt Julius püspök vezényelt, lévén ez az ő bírósága. Egy személyben volt 
ügyész és bíró esküdtszék nélkül. Mellette fiatal kisegítője, Stephen 
Lincoln kanonok ült, aki adogatta a püspöknek az iratokat, és jegyzetelt. 
Stephen szomszédja Kingsbridge esperese, Luke Richards volt. Az 
esperesek függetlenek voltak a püspököktől, nem is mindig követték a 
parancsaikat: Luke volt az egyetlen remény ezen a napon. 

A protestánsok sorra vallották meg bűneiket, és megtagadták hitüket. 
Így megmenekültek a testi büntetéstől. Bírságot fizettek, amit legtöbbjük 
rögtön leszámolt a püspöknek. 

Julius úgy döntött, hogy Dan Cobley volt az apja helyettese, ezért 
kapott még egy megalázó büntetést: keresztet cipelve és a latin Miatyánkot 
kántálva kellett végigvonulnia Kingsbridge utcáin egy szál hálóingben. 

De Philbert volt a vezető, és mindenki azt várta, hogy őt mire ítélik. 

A tömeg figyelme hirtelen a templomhajó felé fordult. 

Ned követte a tekintetüket, és látta, hogy Osmund Carter közeledik 
bőrsisakban és fűzős bakancsban. Jött az egyik őr is, ketten hoztak egy 
széket, amelyre valamilyen batyut tettek. Közelebbről kiderült, hogy az a 
batyu Philbert Cobley. 

A köpcös Philbert az alacsonysága ellenére is tekintélyes alak volt. 
Legalábbis valaha. Most keze-lába petyhüdten lógott ki a székből. 
Behunyta a szemét, és egyfolytában nyögött a fájdalomtól. Ned hallotta, 
hogy Mrs. Cobley felsikolt. 

Az őrök Julius püspök elé tették a széket, és hátrébb léptek. 

A karfák megakadályozták, hogy Philbert oldalt dőljön, de nem bírta 
megtartani magát, és lassan csúszott kifelé a székből. 

A családja odarohant hozzá. Dan a hóna alá nyúlt, és visszahúzta: 
Philbert felordított kínjában. Ruth rátenyerelt a medencéjére, hogy ülő 
helyzetben maradjon. Mrs. Cobley nyöszörgött: 

— Ó Phil, Phil, mit tettek veled? 


Ned tudta, mit: Philbertet kínpadra húzták. A kezét két póznához 
erősítették, a lábát egy fogaskerékhez. Ahogy a kerék foganként ugrott 
egyet, a feszülő kötél egyre jobban húzta az áldozat testét. Ezt a kínzási 
módot azért találták ki, mert a papoknak nem szabad vért ontani. 

Philbert nyilvánvalóan ellenállt, és nem volt hajlandó megtagadni a 
hitét, ezért a kínzás addig folytatódott, amíg a váll- és csípőízületek 
kiugrottak a vápából. Magatehetetlen nyomorék lett belőle. 

Megszólalt Julius püspök: 

— Philbert Cobley elismerte, hogy ő csábította ezeket a hiszékeny 
bolondokat eretnekségre. 

Lincoln kanonok meglobogtatta a protokollumot. 

— Itt az aláírt vallomása! 

Dan Cobley odament a bírák asztalához. 

— Mutasd! — mondta. 

Lincoln habozva sandított Juliusra. A bíróság nem volt köteles 
engedelmeskedni a vádlott fiának, de Julius valószínűleg nem akart újabb 
felzúdulást. Vállat vont, Lincoln pedig odaadta az iratot Dannek. 

Dan az utolsó oldalra pillantott, és kijelentette: 

— Ezt nem az apám írta. — Megmutatta a legközelebbi embereknek. — 
Ismeritek az apám aláírását. Ez nem az övé. 

Többen bólogattak. 

— Nyilvánvaló, hogy segítség nélkül nem tudta aláírni — bosszankodott 
Julius. 

— Tehát addig csigáztátok, amíg... — Dan nagyot nyelt, könnyek 
peregtek le az arcán, de kényszerítette magát, hogy folytassa. — Addig 
csigáztátok, amíg már képtelen volt írni — mégis úgy teszel, mintha ezt ő 
írta volna alá! 

— Úgy teszek? Egy püspököt vádolsz tettetéssel? 

— Azt mondom, hogy az apám sosem ismerte be az eretnekséget. 

— Honnan tudhatnád. . . 


— Ő nem tekintette magát eretneknek, a kínzás az egyetlen oka annak, 
ha az ellenkezőjét mondta. 

— Imáink hatására belátta tévelygéseit. 

Dan lendületesen rámutatott apja összetört alakjára. 

— Ez történik egy emberrel, amikor Kingsbridge püspöke imádkozik 
érte? 

— A bíróság nem hallgatja tovább ezt az arcátlanságot! 

— Hol a kínpad? -— szólalt meg Ned Willard. 

A három pap szótlanul nézett rá. 

— Philbertet megkínozták, ez nyilvánvaló, de hol? — folytatta Ned. 
— Itt a katedrálisban? A püspöki palotában? A bíróság tömlöcében? 
Hol tartják a kínpadot? Azt gondolom, hogy Kingsbridge polgárainak 
joguk van tudni. A kínzás bűncselekmény Angliában, kivéve, ha a 
király magántanácsa engedélyezi. Ki adott engedélyt arra, hogy 
valakit megkínozzanak Kingsbridge-ben? 

Hosszú szünet után Stephen Lincoln válaszolt: 

— Nincs kínpad Kingsbridge-ben. 

— Akkor hát Philbertet valahol másutt kínozták meg. Azt képzelitek, 
hogy ettől már rendben van a dolog? — Julius püspökre mutatott. — Nem 
számít az sem, ha Egyiptomban kínozták. Ha te küldted oda, akkor te 
kínoztad meg. 

— Elhallgass! 

Ned úgy döntött, hogy elmondta, amit akart. Hátat fordított, 
visszahúzódott. 

Ekkor fölállt Luke esperes, egy magas, görnyedt, negyvenéves, szelíd 
ember, akinek őszülő haja már gyérült. 

— Püspök uram, arra kérlek, hogy légy kegyelmes — mondta. — Philbert 
kétségtelenül eretnek és bolond, de ugyanakkor keresztény, és a maga dőre 
módján isten imádásának módját kereste. Ezért pedig senkit sem szabad 
kivégezni. — Leült. 


A polgárok egyhangúlag helyeseltek. Nagyobbrészt katolikusok voltak, 
de voltak protestánsok is a két előző uralkodó alatt, így egyikük sem érezte 
magát teljes biztonságban. 

Julius püspök megsemmisítő pillantást vetett az esperesre, de nem 
válaszolt neki: 

— Philbert Cobley bűnös, nem csupán eretnekségben, de az eretnekség 
terjesztésében is — mondta. — Ilyen esetekben úgy szokás, hogy kiátkozzák, 
azután megégetik. A kivégzést a világi hatóság hajtja végre holnap 
hajnalban. 

Sok módja volt a kivégzésnek. A nemeseket megillette a leggyorsabb 
eljárás, a nyakazás, ami egy pillanat, ha a hóhér ügyes, de akkor is 
legföljebb egy perc, ha ügyetlen, és többször kell lesújtania a bárddal, mire 
elválasztja a fejet a törzstől. A felségárulókat felakasztották, de még 
életükben kibelezték, azután felnégyelték. Ha valaki az egyháztól lopott, 
elevenen megnyúzták egy nagyon éles késsel: egy szakember az egész bőrt 
képes volt lerántani egy darabban. Az eretnekeket megégették. 

A városlakók nem döbbentek meg igazán, de azért néma iszonyattal 
fogadták az ítéletet. Még soha, senkit sem égettek meg Kingsbridge- 
ben. Ned arra gondolt, hogy rettentő határt lépnek most át, és érezte, 
hogy a mellette álló embereknek is ez a véleménye. 

Hirtelen megszólalt Philbert, méghozzá váratlan erővel. Bizonyára 
mostanra tartogatta maradék erejét: 

— Hálát adok az Úrnak, hogy szenvedésem már csaknem véget ért, ám a 
tied csak most kezdődik, Julius, te istenkáromló ördög! — Az emberek 
felhördültek a sértésre, Julius vadul felpattant, de az elítéltet 
hagyományosan megillette az utolsó szó joga. — Hamarosan a pokolba 
kerülsz, Julius, oda, ahova tartozol, és a te kínzatásod sosem ér véget! Isten 
vesse kárhozatra a halhatatlan lelkedet! 

Egy haldokló átka különösen hatalmas volt, és noha Julius lefitymálta 
az efféle babonákat, most reszketett a dühtől és félelemtől. 


— Vigyétek innen! — ordította. — És távozzatok a templomból! A 
tárgyalást bezárom! — Elfordult, és kiviharzott a déli kapun. 

Ned és az anyja komor csöndben tért haza. A Fitzgeraldok győztek. 
Megölték azt az embert, aki becsapta őket; ellopták Willardék vagyonát; 
megakadályozták, hogy a lányuk Nedhez menjen. Teljes volt a vereség. 

Janet Fife hideg sonkából rögtönzött vacsorát. Alice több pohár sherryt 
ivott. 

— Elmész Hatfieldbe? — kérdezte, miután Janet leszedte az asztalt. 

— Még nem döntöttem. Margery egyelőre nem ment férjhez. 

— Még ha Bart holnap holtan esne össze, akkor sem adnák hozzád. 

— Múlt héten töltötte be a tizenhatot. Öt év múlva ahhoz megy, akihez 
akar. 

— De te nem állhatsz addig mozdulatlanul, mint hajó a szélcsendben. Ne 
hagyd, hogy ez tönkretegye az életedet. 

A fiú tudta, hogy igaza van. 

Korán feküdt le, és nem jött a szemére álom. A mai borzasztó 
események után hajlott rá, hogy elmenjen Hatfieldbe, de még mindig nem 
bírta elszánni magát. Azzal feladná a reményt. 

Szürkület felé bólintott el, és a kinti hangokra ébredt. Ahogy kinézett a 
szobája ablakán, embereket látott a piactéren, fél tucat fáklya fényében. A 
nagydarab Matthewson seriff is ott volt, karddal az oldalán, és az 
előkészületeket ellenőrizte: egy pap halálra ítélhet valakit, de személyesen 
nem hajthatja végre az ítéletet. 

Ned kabátot vett a hálóingére, és kiment a füstszagú hajnalba. 

A Cobley család már ott volt, és hamarosan megérkezett a protestánsok 
többsége. A tömeg percről percre nőtt. Virradatra, mire a fáklyalángok 
elhalványodtak, legalább ezren gyűltek össze a székesegyház előtt. A 
városi őrség visszaszorította a bámészkodókat. 

A tömeg zajongott, de elhallgatott, amikor feltűnt a városháza irányából 
Osmund Carter, ismét egy őrrel, ismét székben hozva Philbertet. Csak 


nehezen haladtak a tömegben, amely kelletlenül adott utat nekik, mintha 
szerették volna megállítani a széket, de nem volt hozzá elég merszük. 

A Cobley család nőtagjai szánalmasan jajveszékeltek, miközben a 
tehetetlen embert álló helyzetben hozzákötözték a földbe ütött cölöphöz. 
Tüstént csúszni kezdett lefelé, nyomorék lába nem tartotta meg, 
Osmundnak szorosra kellett húznia a kötelet, hogy a helyén maradjon. 

Az őrök körülrakták tűzifával, miközben Julius püspök latinul 
imádkozott. 

Osmund elvette az egyik fáklyát, amely az éjszakai munkához világított. 
Megállt Philbert előtt, és Matthewson seriffre sandított, aki fölemelt kézzel 
mutatta, hogy várjon. Matthewson a püspökre nézett. 

Mrs. Cobley üvölteni kezdett, a családjának kellett visszatartania. 

Julius bólintott, Matthewson leengedte a karját, Osmund belenyomta a 
fáklyát a farakásba. 

A száraz fa gyorsan tüzet fogott, a lángok pokoli vidámsággal 
pattogtak. Philbert gyenge hangon felkiáltott a forróságtól. A legelső 
sorban álló nézők hátrálni kezdtek a fojtó füstből. 

Hamarosan egy másfajta szagot is lehetett érezni, amely egyszerre volt 
ismerős és émelyítő, a sülő hús szagát. Philbert sikoltott a kíntól. Két 
sikoly között azt kiáltotta: 

— Végy magadhoz, Jézus! Végy magadhoz, uram! Kérlek, most rögtön! 
— De Jézus még nem vette magához. 

Ned hallotta, hogy irgalmas bírák néha megengedték a családnak, hogy 
puskaporos zacskót akasszanak az elítélt nyakába, így hamar eljött a vég. 
De Julius nyilvánvalóan nem hajlott effajta kegyességre. Philbert deréktól 
lefelé már égett, miközben fölfelé még élt. Kibírhatatlan hangokat adott, 
amelyben kevés volt az emberi, jobban emlékeztetett egy rémült állat 
visítására. 

Nagy sokára elhallgatott. Talán a szíve adta föl, talán a füst fojtotta 
meg; talán a hőség felforralta az agyát. A tűz tovább égett, üszkös ronccsá 


perzselve Philbert tetemét. A szag undorító volt, de legalább a hang 
elnémult. Ned hálát adott istennek, hogy végre vége. 


Rövid életemben sosem láttam ehhez fogható szörnyűséget. Nem tudtam, 
hogyan képesek emberek ilyesmire, és azt sem értettem, Isten miért enged 
meg ilyet. 

Anyám mondott valamit, amire holtomig emlékezni fogok: ,, Amikor egy 
ember biztos benne, hogy ismeri Isten akaratát, és elhatározza, hogy 
aszerint cselekszik kerül, amibe kerül, akkor ő lesz a legveszedelmesebb 
ember a világon." 

A nézők már szállingóztak a piactérről, de én maradtam. Felkelt a nap, 
de nem sütött le a füstölgő maradványokra a székesegyház hideg 
árnyékában. Sir William Cecil jutott az eszembe, és  vízkereszti 
beszélgetésünk Erzsébetről. Azt mondta. ,, Sokszor hallottam tőle, hogy ha 
egyszer trónra lép, az lesz a leghőbb vágya, hogy egyetlen angol se lakoljon 
halállal a hitéért. Azt hiszem, ez olyan eszme, amely méltó a hűségre." 

Ez akkor kegyes reménységnek tűnt. De az után, amit láttam, ismét 
végiggondoltam a dolgot. Lehetséges, hogy Erzsébet megszabadít a Julius- 
féle dogmatikus püspököktől, és véget vet az olyan jeleneteknek, mint 
amilyennek most voltam tanúja? Eljöhet az az idő, amikor az eltérő hitű 
emberek nem gyilkolják egymást? 

De csakugyan Erzsébet lesz a királynő, ha Tudor Mária meghal? 
Gondolom, azon múlik, milyen segítséget kap ehhez. Mellette áll a 
félelmetes William Cecil, de egy ember nem elég. Támogatók seregére lesz 
szüksége. 

Az egyik lehetek akár én is. 

Ez a kilátás felvidított. Néztem Philbert Cobley hamvait. Biztosan 
tudtam, hogy ilyesminek nem lenne szabad történnie. Vannak emberek 
Angliában, akik meg akarják akadályozni az ilyet. 

Én pedig velük akartam tartani. Harcolni akartam Erzsébet türelmes 


eszményeiért, amelyekben több a megbocsátás és a megértés, mint 
Máriáéban. 

Ne legyen több máglya. 

Úgy döntöttem, hogy elmegyek Hatfieldbe. 


Ned elindult Kingsbridge-ből Hatfieldbe. A százötven kilométeres utat úgy 
tette meg, hogy nem tudta, fogadják-e, kap-e munkát, vagy megalázó 
módon hazaküldik. 

Az első két napon Oxfordba tartó diákok voltak az útitársai. Utazni csak 
csoportosan volt tanácsos: egy magányos férfit kirabolhattak, egy 
magányos nővel még rosszabb dolgok eshettek. 

Az anyja tanítását követve Ned mindenkivel szóba elegyedett, akivel 
találkozott, mert adatokat akart szerezni, amelyek később esetleg 
hasznosak lesznek. Mi a gyapjú, bőr, vasérc és a puskapor ára? Van-e 
járvány, vihar, áradás, bankcsőd, felkelés? Melyik főnemes esküszik, 
melyiket temetik? 

Minden éjjel fogadókban szállt meg, gyakran másokkal osztva meg az 
ágyát, ami kellemetlen élmény volt egy saját szobához szokott 
kereskedőfiúnak. Ám a diákok víg útitársak voltak, akik nyers tréfákat 
váltogattak teológiai vitákkal. Meleg július volt, de legalább nem esett. 

A beszélgetések szüneteiben Ned azon aggódott, mi várhatja a 
Hatfield-palotában? Remélte, hogy úgy üdvözlik, mint ifjú munkatársat, 
akit éppen kerestek. Ám Cecil azt is mondhatja: , Miféle Ned?" Ha 
visszautasítják, nem igazán tudja, mihez fogjon. Megalázó lenne a lába 
közé kapott farokkal visszainalni Kingsbridge-be. Talán Londonba 
kellene mennie, hogy a nagyvárosban próbáljon szerencsét. 

Oxfordban a Kingsbridge College-ban szállt meg, amelyet a nagy Philip 
perjel alapított mint a kingsbridge-i apátság előőrsét. A kollégium 
függetlenedett ugyan az apátságtól, de még mindig befogadta a 
Kingsbridge-ből érkező diákokat, szállást és ételt adott a kingsbridge-i 
polgároknak. 


Az Oxfordtól Hatfieldig tartó útra már nehezebb volt társakat találni. A 
többség Londonba igyekezett, ami kiesett Ned útjából. A várakozás ideje 
alatt a hatalmába kerítette az egyetem varázsa. Élvezte a parázs vitákat a 
legváltozatosabb témákról, attól kezdve, hogy hol lehetett az Édenkert, 
odáig, hogy ha a Föld gömbölyű, hogyhogy nem esünk le róla. A legtöbb 
diák papnak készült, páran ügyvédnek, orvosnak. Az anyjától mindig azt 
hallotta, hogy semmit sem tanulhat az egyetemen, aminek kereskedőként 
hasznát vehetné. Most azon morfondírozott, igaza volt-e Alice-nek, aki 
bölcs asszony, de nem mindentudó. 

Négy nap múlva csatlakozott egy zarándokcsapathoz, amely a Saint 
Albans-székesegyházba tartott. Ez újabb három napba telt. Ezután 
megkockáztatta, hogy egyedül gyalogolja le az utolsó tíz kilométert Saint 
Albanstól Hatfieldig. 

VIII. Henrik király Ely püspökétől vette el a Hatfield-palotát, amelyet 
kinevezett gyerekszárnynak. Erzsébet is itt töltötte gyermekkorának nagy 
részét. Most Tudor Mária királynő, a féltestvére parancsolta ide. Hatfield 
harminc kilométerre volt Londontól északra, ami egynapi járóföld vagy 
félnapi gyors lovaglás. Erzsébet kívül maradt Londonon, ahol bajt 
okozhatott volna, viszont elég közel volt ahhoz, hogy szemmel lehessen 
tartani. Nem volt éppen fogoly, de nem jöhetett-mehetett kedve szerint. 

A palota messziről látszott, mert dombon állt. Olyan volt, akár egy 
hatalmas csűr, vörös téglából, ólomkeretes ablakokkal. Miközben fölfelé 
kapaszkodott a lejtőn a boltíves kapuhoz, Ned látta, hogy valójában négy 
összefüggő épület alkotja, amelyeknek udvarán több labdatér is elfért 
volna. 

Aggodalma csak nőtt, amikor találkozott az udvaron nyüzsgő tömeggel. 
Istállófiúk, mosónők és kifutófiúk kerülgették egymást. Erzsébet a 
kegyvesztettsége ellenére is királyi személy volt, akinek járt a népes 
udvartartás. Valószínűleg sokan szeretnének dolgozni neki. Talán naponta 
jelentkeznek nála szolgák. 


Beballagott az udvarra, körülnézett. Mindenki sürgött-forgott, senki sem 
figyelt föl rá. Az is lehet, hogy Cecil nincs itt; többek között azért volt 
szüksége segítőre, mert nem mindig tartózkodott Hatfieldben. 

Odament egy idősebb nőhöz, aki békésen fejtette a zöldborsót. 

— Jó napot, asszonyom — mondta udvariasan. — Hol találom Sir William 
Cecilt? 

— Kérdezd a kövért. — Az asszony rábökött a hüvelykujjával egy jól 
öltözött, nehézsúlyú alakra, akit Ned korábban nem vett észre. — Tom 
Parry a neve. 

Ned odament a férfihoz. 

— Jó napot, Parry mester — üdvözölte. — Azért jöttem, hogy beszéljek Sir 
William Cecillel. 

— Sokan akarnak ám beszélni vele — felelte Parry. 

— Ha megmondaná neki, hogy itt van Ned Willard Kingsbridge-ből, 
örülni fog a hírnek. 

— Csakugyan? — Parry erősen kételkedett. — Kingsbridge-ből? 

— Igen, onnan gyalogoltam idáig. 

Parry nem illetődött meg tőle. 

— Nem is gondoltam, hogy repültél. 

— Lenne olyan kedves, és közölné vele a nevem? 

- És ha megkérdezi, milyen ügyben keresi őt Ned Willard, mit 
mondjak? 

- Bizalmas ügyben, amiről ő és én társalogtunk Shiring gróffal 
vízkeresztkor. 

— Sir William, a gróf és te? — kérdezte Parry. — Mit csináltál te ott, a bort 
szolgáltad fel? 

Ned savanyúan mosolygott. 

—- Nem. De a téma, mint említettem, bizalmas. — Úgy döntött, hogy 
nagyon kétségbeesettnek látszana, ha tovább tűrné a goromba faggatózást, 
így hát véget vetett a beszélgetésnek. — Köszönöm a kegyességét — 


mondta, és hátat fordított. 

— Jól van, na, nem kell megsértődni. Gyere velem. 

Ned követte Parryt a házba. A hely nyomasztó és valahogy elaggott 
benyomást keltett: Erzsébetnek lehetett királyi jövedelme, de az nem volt 
elegendő egy palota újrabútorozásához. 

Parry kinyitott egy ajtót, benézett és beszólt: 

— Akar fogadni egy Ned Willard nevű embert Kingsbridge-ből, Sir 
William? 

— Természetesen — válaszolt bentről egy hang. 

Parry Nedhez fordult: 

— Menj be. 

A helyiség nagy volt, de egyszerű: nem fogadóterem, inkább iroda, a 
polcokon főkönyvekkel. Cecil egy íróasztalnál ült, amelyen tollak, tinta, 
papír és pecsétviasz volt. Fekete bársonyzekét viselt, talán túl meleget a 
nyárhoz, de hát ő a szobában volt, míg Ned a napsütésről jött be. 

— Ó, igen, emlékszem — mondta Cecil, amikor meglátta az érkezőt. — 
Alice Willard fia. — A hangja nem volt sem barátságos, sem barátságtalan, 
csak egy kicsit óvatos. — Anyád jól van? 

— Minden pénzét elvesztette, Sir William — felelte Ned. — Vagyonunk 
nagy része Calais-ban maradt. 

— Sok derék ember jutott hasonló sorsra. Bolondok voltunk, hogy hadat 
üzentünk Franciaországnak. De miért jöttél hozzám? Nem tudom 
visszaszerezni Calais-t. 

— Amikor Shiring gróf lakomáján találkoztunk, azt mondta nekem, hogy 
egy fiatalembert keres, olyasfajtát, mint én, aki segíthetne az Erzsébet 
hercegnőnek végzett munkájában. Anyám azt mondta önnek, hogy a 
családi üzletet kell folytatnom, ezért nem vállalhatom — azonban már nincs 
üzlet. Nem tudon), talált-e valakit. . . 

— Találtam — mondta Cecil. Ned elcsüggedt, ám Cecil már hozzá is 
tette: 


— Mint kiderült, rossz választás volt. 

Ned ismét felragyogott. 

— Hálás lennék a megtiszteltetésért, ha fontolóra venné, hogy alkalmas 
vagyok-e az állásra — mondta lelkesen. 

— Nem tudom — csóválta a fejét Cecil. — Ez nem olyasfajta állás, ahol 
udvaronchoz méltó bevételhez juthatsz. Itt valódi munkát kell végezni. 

— Készen állok a munkára. 

— Talán, de hogy őszinte legyek, egy gazdag fiú, akinek a családjára rossz 
idők járnak, rendszerint nem jó segítő: túlságosan hozzászokott a 
parancsolgatáshoz, és furcsállja, ha azt várják tőle, hogy azonnal és 
lelkiismeretesen teljesítse az utasítást. Csak a pénzt akarja. 

— Én többet akarok a pénznél. 

— Csakugyan? 

— Sir William, két hete megégettünk egy protestánst Kingsbridge-ben — 
nálunk ez volt az első. — Tudta, hogy nem szabad érzelmeskednie, de alig 
bírta megállni. — Miközben végignéztem a kínhalálát, eszembe jutott, mit 
mondott Erzsébet hercegnőről, akinek az a legnagyobb vágya, hogy senkit 
se lehessen megölni a hite miatt. 

Cecil bólintott. 

— Azt akarom, hogy ő legyen egy napon a királynő — folytatta 
szenvedélyesen Ned. — Azt akarom, hogy az országom olyan hely 
legyen, ahol a katolikusok és protestánsok nem gyilkolják egymást. Ha 
eljön a pillanat, ön mellett akarok állni, amikor segít a hercegnőnek a 
trón megszerzésében. Ez a valódi oka annak, hogy itt vagyok. 

Cecil olyan keményen nézett rá, mintha a szívéig akarna látni, hogy 
eldönthesse, őszintén beszélt-e. Hosszú szünet után azt mondta: 

— Rendben. Teszek veled egy próbát. 

— Köszönöm -— felelte boldogan Ned. — Ígérem, nem fogja megbánni. 


Ned még mindig szerette Margery Fitzgeraldot, de habozás nélkül ágyba 


ment volna Erzsébettel. 

Pedig nem volt szép nő. Az orra nagy volt, az álla kicsi, a két szeme túl 
közel ült egymáshoz. Különös módon mégis ellenállhatatlanná tette 
káprázatos értelme, macskás bája és szégyentelen kacérkodása. Az 
összhatást azt sem ronthatta, hogy zsarnoki természet volt, és alkalmanként 
dührohamokat tudott kapni. Férfiak és nők egyaránt imádták még az után 
is, hogy kegyetlenül ledorongolta őket. Ned még sosem látott senkit, aki 
csak távolról is hasonlított volna rá. Elragadó volt. 

Neddel franciául beszélt, kicsúfolta habozó latinságát, és csalódott volt, 
amiért a fiatalember nem segíthetett neki a spanyol nyelv gyakorlásában. 
Hagyta, hogy Ned azt a könyvét olvassa el, amelyiket akarja, azzal a 
feltétellel, hogy később megbeszélik. Kifaggatta az anyagi helyzetéről, és a 
kérdéseiből látszott, hogy ugyanúgy érti a könyvelést, mint a fiatalember. 

Ned pár napon belül megkapta a választ két kulcskérdésre. 

Először is, Erzsébet nem esküdött össze Tudor Mária királynő ellen. Sőt 
őszintének tűnő borzadállyal emlegette az árulást. Mindazonáltal fölöttébb 
módszeresen készült a trón megszerzésére, amennyiben Mária meghal, 
akármikor történjék is ez. Ennek a programnak a keretében látogatták 
végig karácsonykor Cecil és Erzsébet más szövetségesei Anglia 
legfontosabb városait, hogy felmérjék, ki támogatja és ki ellenzi Erzsébet 
uralkodását. Ned mindjobban csodálta Cecilt: ez az ember igazi stratéga 
volt, mindent aszerint ítélt meg, hogy hosszú távon milyen hatással van 
annak a hercegnőnek a sorsára, akit szolgál. 

Másodszor, Erzsébet protestáns volt, noha Cecil úgy tett, mintha a 
hercegnőnek nem lenne határozott vallási meggyőződése. Eljárt a misére, 
végigcsinált minden elvárt katolikus rítust, de ez csak színház volt. 
Erasmus Újszövetség-magyarázata volt a kedvenc olvasmánya. Leginkább 
a káromkodása árulta el. Olyan indulatszavakat használt, amelyeket a 
katolikusok sértőnek találtak volna. Finomabb társaságban tartózkodott a 
káromlástól, de bizalmas körben nem vetett féket a nyelvére, és olyanokat 


mondott, hogy ,azt a szűzmáriáját!", és ,hogy az istenfáját!", ami a 
kedvence volt. 

Délelőtt a tanárával tanult, miközben Ned beült Cecil irodájába a 
főkönyvekhez. Erzsébetnek sok birtoka volt, Ned munkája főleg abból állt, 
hogy ellenőrizte, hiánytalanul és időben befizették-e a bérleti díjakat. A 
déli étkezés után Erzsébet lepihent, és időnként szeretett a kedvenc 
szolgáival beszélgetni , a püspök nappalijának" nevezett szobában, mert ott 
voltak a legkényelmesebb székek. Volt még sakktábla és virginál, amelyen 
időnként játszott. Ilyenkor mindig jelen volt a nevelőnője, Nell Baynsford, 
és néha Tom Parry, a hercegnő kincstárnoka. 

Ned nem tartozott a zárt belső körhöz, ám egy napon, Cecil távollétében 
hívatták, hogy megbeszéljék vele, mivel ünnepeljék Erzsébet huszonötödik 
születésnapját szeptember hetedikén, amitől már csak két hét választotta el 
őket. Legyen látványos ünnepség Londonban, amihez a királynő engedélye 
szükséges, vagy szerényebb összejövetel Hatfieldben, amit úgy szerveznek 
meg, ahogy akarnak? 

Javában beszélgettek, amikor váratlan látogatót kaptak. 

Hallották a patkócsattogást, amellyel a lovak bedübörögtek a kapubolt 
alatt az udvarba. Ned odament az ólomkeretes ablakhoz, kinézett a füstszín 
üvegen. Hat lovas érkezett termetes, méregdrága hátasokon. Erzsébet 
lovászai előjöttek az istállókból, hogy gondjaikba vegyék az állatokat. Ned 
figyelmesebben megszemlélte a csapat vezetőjét, és elhűlt. 

— Swithin gróf! — mondta. — Mit akarhat itt? 

Első gondolata az volt, hogy a látogatás bizonyára kapcsolatban áll a 
gróf fiának, Bartnak és az ő szeretett Margeryjének a házasságával. Ám ez 
csak ábránd volt. Még ha felbontották volna is az eljegyzést, a gróf akkor 
se ereszkedne le odáig, hogy közölje vele. 

De akkor mi a látogatás oka? 

A jövevényeket bekísérték a házba, elvették tőlük poros köpenyüket. 
Pár perccel később egy szolga lépett be a szobába, és jelentette, hogy 


Shiring grófja kihallgatást kér Erzsébettől, aki utasította, hogy vezesse be. 

Swithin drabális, hangos ember volt, a puszta jelenlétével betöltötte a 
szobát. Ned, Nell és Tom felállt, Erzsébet azonban ülve maradt, talán mert 
mutatni akarta, hogy az ő királyi vére többet számít, mint Swithin kora. A 
gróf mélyen meghajolt, majd olyan bizalmas hangot ütött meg, ahogy egy 
nagybácsi beszél az unokahúgával. 

— Öröm látnom, hogy kegyed mily szép és egészséges! — mondta. 

— Részemről az öröm — felelte Erzsébet, aki fenntartással fogadta a 
mézesmázos bókot. Láthatólag nem bízott Swithinben, amiben igaza is 
volt. A Swithin-féle katolikusoknak jól ment dolguk Tudor Mária királynő 
alatt. Féltek is a protestantizmus visszatérésétől, ezért nem akarták, hogy 
Erzsébetből királynő legyen. 

- Ekkora szépség, és mindjárt huszonöt! — folytatta Swithin. — 
Magamfajta vérbő férfiúnak arra kell gondolnia, minő kár ily szépséget 
parlagon hevertetni — már grácia fejemnek, hogy így kimondom. 

-— Csakugyan? — felelte fagyosan Erzsébet. Sose szórakoztatta a 
kedélyességbe burkolt célozgatás a testiségre. 

Swithin megérezte a hidegséget, és a háttérben álló három szolgára 
sandított. Nyilvánvalóan az jutott az eszébe, hogy nem haladhatna-e 
gyorsabban tanúk nélkül. Kissé meghökkent, amikor észrevette Nedet, de 
egy szót sem szólt hozzá. Visszafordult Erzsébethez. 

— Beszélhetnénk négyszemközt, kedves? 

Erzsébethez nem lehetett közeledni tolakodó  bizalmaskodással. 
Másodszülött leányként, akit némelyek törvénytelennek mondtak, roppant 
érzékeny volt a legapróbb tiszteletlenségre is. Swithin azonban túl ostoba 
volt ahhoz, hogy ezt felfogja. 

Tom Parry felelt meg neki: 

- Erzsébet hercegnő nem maradhat négyszemközt férfiemberrel. 
Őfelsége, a királynő parancsa. 

— Ostobaság! — mordult föl Swithin. 


Ned nem bánta volna, ha Cecil is jelen van ennél a vizitnél. Szolgának 
kockázatos szembeszállni egy gróffal. Az is megfordult a fejében, hogy 
Swithin talán készakarva rendezte el úgy, hogy egy olyan napon érkezzen, 
amikor Erzsébet rangosabb személyzetének egyetlen tagja sem tartózkodik 
a házban. 

De mit akarhat? 

- A hercegnőnek nincs félnivalója tőlem — bizonygatta Swithin, és 
olyan zsírosan göcögött, hogy Ned libabőrös lett a hangjától. 

Erzsébet viszont megsértődött. 

— Félni? — emelte fel a hangját. Haragudott minden olyan célzásért, 
hogy ő gyenge nő, akinek védelemre van szüksége. — Miért félnék? 
Természetesen beszélhetünk négyszemközt. 

A három szolga kelletlenül elhagyta a szobát. 

Amikor az ajtó becsukódott, Tom Nedhez fordult. 

— Te ismered. Miféle? 

— Swithin erőszakos ember — válaszolta Ned. — A közelben kell maradnunk. 
— Most értette meg, hogy Tom és Nell tőle várják az útmutatást. Gyorsan 
gondolkodott. — Nell, szólnál a konyhán, hogy hozzanak bort a vendégnek? — 
Ha be kell menni a szobába, a bor jó lesz ürügynek. 

— Mit csinál, ha visszamegyünk? — kérdezte Tom. 

Nednek eszébe jutott, hogyan viselkedett Swithin, amikor a puritánok 
kivonultak a színielőadásról. 

— Láttam, amikor meg akart ölni egy embert, aki megsértette. 

— Isten irgalmazzon nekünk! 

Ned az ajtóhoz nyomta a fülét. Hallotta a két hangot: Swithiné harsány 
volt, Erzsébeté éles. A szavakat nem értette, de a hangnem nyugodt volt, 
ha nem is túl nyájas. Úgy érezte, Erzsébet pillanatnyilag nincs veszélyben. 

Próbálta kitalálni, mi történik. Swithin rajtaütésszerű látogatásának 
alighanem köze van a trónutódláshoz. Ez lehet az egyetlen oka annak, 
hogy egy hatalmas udvaronc egyáltalán fölkeresi Erzsébetet. 


Eszébe jutott az a sokat vitatott megoldás, amely úgy akarta kiiktatni az 
utódlás problémáját, hogy Erzsébetet hozzá kell adni egy erős 
katolikushoz, mert akkor majd a férje fogja irányítani vallási ügyekben. 
Ned már eléggé ismerte Erzsébetet, így tudta, hogy ebből a tervből sose 
lenne semmi, de mások még mindig úgy gondolták, hogy igen. Fülöp 
király az unokaöccsét, Savoya hercegét ajánlotta, de Erzsébet 
visszautasította. 

Csak nem Swithin akarja feleségül venni Erzsébetet? Lehetséges. Talán 
azt reméli, hogy elcsábíthatja ezen a látogatáson. Bár hihetőbb, hogy azt 
gondolja, ha elég időt tölt négyszemközt a hercegnővel, felmerül a 
paráználkodás gyanúja, és ebben az esetben Erzsébet csak a házassággal 
hozhatja helyre a jó hírét. 

Nem Swithin volt az első, aki ezzel próbálkozott. Erzsébet még csak 
tizennégy volt, amikor a negyvenéves Thomas Seymour mindenféle 
játszadozásokat engedett meg magának a lánnyal szemben, és azt tervezte, 
hogy elveszi feleségül. Seymourt végül kivégezték árulásért, igaz, nem 
csupán azért, amit Erzsébettel művelt. Ned lehetségesnek tartotta, hogy az 
esztelenül vakmerő Swithin gróf hajlandó ugyanezt kockáztatni. 

A hangok megváltoztak a szobában. Erzsébeté parancsoló lett, amire 
Swithin olyan bizalmaskodással válaszolt, hogy az már a disznólkodás 
határát súrolta. 

Ha baj lenne, Erzsébet kiálthat segítségért. Igen ám, de sosem ismerné 
el, hogy segítségre szorul. És Swithin képes elnémítani. 

Nell visszajött egy tálcával, amelyre egy kancsó bort, két poharat és egy 
tányér cukorsüteményt készítettek. Ned fölemelte a kezét, és megállította, 
amikor a nevelőnő be akart lépni a szobába. 

— Még ne — suttogta. 

Egy perccel később Erzsébet olyan hangot adott, amely már-már 
sikolyszámba ment. Ezt koppanás és csörömpölés követte, Ned úgy 
sejtette, egy tál almát verhettek le. Habozott, várta, hogy Erzsébet kiáltson. 


Ám odabent csend volt. Nem tudta, mit tegyen. Ez a csend rémítőbb volt 
mindennél. 

Amikor már nem bírta tovább a feszültséget, elvette a tálcát Nelltől, és 
benyitott. 

A szoba túlsó sarkában a nagy medve Swithin gróf átnyalábolta 
Erzsébetet, és csókolgatta. Beigazolódott Ned legrosszabb félelme. 

Erzsébet jobbra-balra forgatta a fejét, próbálta elkapni a száját a gróf 
elől, és apró öklével hasztalanul püfölte Swithin széles hátát. Láthatólag 
nem hajlott a dologra. Swithinnek ez az elképzelése az udvarlásról, 
gondolta Ned. Azt hiszi, egy nőt úgy felperzselhet szenvedélyének 
lángjával, hogy az nem tiltakozik az ölelés ellen, hanem ájult szerelembe 
esik harsogó férfiasságától. 

Erzsébetet akkor sem lehet így elnyerni, ha Swithin lenne az egyetlen 
férfi a világon. 

— Egy kis frissítő, gróf uram! — mondta Ned. Reszketett a félelemtől, 
mégis sikerült kedélyes hangot megütnie. — Talán egy pohár sherryt? — 
Letette a tálcát az ablak mellé. 

Swithin felé fordult, de lapátkezével közben is szorongatta Erzsébet 
vékony csuklóját. 

— Kifelé, te kis szarházi! — mondta. 

Csökönyössége elképesztette Nedet. Hogyan képes folytatni most, 
miután rajtakapták? Erőszakért még egy grófot is kivégeznek, különösen, 
ha három tanú is van, márpedig Tom és Nell az ajtóban állt és figyelt, 
jóllehet túlságosan féltek ahhoz, hogy belépjenek. 

De hát Swithin ilyen keményfejű volt. 

Ned tudta, hogy most már nem távozhat, akármi történjék. 

Nagy erőfeszítéssel megállította kezének reszketését annyira, hogy bort 
töltsön egy pohárba. 

- A konyha volt olyan kedves, és küldött egy kis süteményt. 
Kegyelmed bizonyára megéhezett az úton. 


— Engedd el a karomat, Swithin! — követelte Erzsébet, és a karját 
rángatta, de nem szabadulhatott, pedig a gróf csak a csonka kezével fogta, 
amelyről két és fél ujj hiányzott. 

Swithin megragadta az övén függő tőr markolatát. 

— Azonnal hagyd el a szobát, ifjú Willard, vagy istenemre, átvágom a 
torkod. 

Ned tudta, hogy képes rá. New Castle-ban több szolgát is megsebesített 
dührohamaiban, amit később fenyegetéssel és kárpótlással elsikált. Ha 
pedig Ned védekezne, akkor felakaszthatják, amiért megsebesített egy 
grófot. 

Mégse hagyhatta most magára Erzsébetet. 

A gégemetszés említésétől megihletve rögtönözni kezdett: 

—- És verekedés is van az istállóban. Két kísérője összeveszett. A 
lovászoknak sikerült szétválasztani őket, de az egyik súlyos sebet kapott. 
Késsel szúrták meg. 

— Te rühes hazug! — mondta Swithin, de már kevésbé magabiztosan. A 
határozatlanság lehűtötte lángolását. 

Ned mögött beóvakodott Nell és Tom is. Nell letérdelt, elkezdte 
összeszedni a gyümölcsöstál cserepeit. Tom megerősítette Ned meséjét. 

— Az embere nagyon vérzik, gróf úr. 

Lassan győzött a józan ész. Swithin nyilvánvalóan rájött, hogy nem 
szúrhatja le Erzsébet három szolgáját anélkül, hogy bajba ne kerülne. 
Összeomlott csábításra alapozott terve. Leplezetlen dühvel elengedte 
Erzsébetet. A hercegnő a csuklóját dörgölve azonnal elsietett a közeléből. 

Swithin csalódott morgással kiment. 

Ned csaknem összeesett a megkönnyebbüléstől. Nell elsírta magát. Tom 
Parry közvetlenül a kancsóból húzta meg a sherryt. 

— Asszonyom, jó lenne, ha visszavonulna a szobájába Nell-lel együtt, és 
zárják magukra az ajtót — mondta Ned. — Tom, nekünk is el kell tűnnünk. 

— Egyetértek — bólintott Erzsébet, de nem indult el azonnal. Közelebb 


lépett Nedhez, és halkan megkérdezte: 

— Ugye nem volt verekedés az istállóban? 

— Nem. Ez volt az egyetlen dolog, amit kitalálhattam a pillanat hevében. 

A hercegnő elmosolyodott. 

— Hány éves vagy, Ned? 

—Tizenkilenc. 

— Az életedet kockáztattad értem. — Lábujjhegyre állt, és puha csókot 
lehelt Ned szájára. — Köszönöm. 

Ezután kiment a szobából. 


A legtöbb ember évente kétszer fürdött, tavasszal és ősszel, ám a 
hercegnők finnyásak, így Erzsébet is gyakrabban fürdőzött. Ez komoly 
hadművelet volt, a szolgálóknak loholniuk kellett fölfelé a lépcsőn a 
konyhától a hercegnő  hálószobájáig, nehogy a kétkezes, nagy 
mosódézsákban kihűljön a forró víz. 

Swithin látogatása után is megfürdött, mintha le akarná mosni magáról 
az undort. A grófot nem említette azóta, hogy megcsókolta Nedet, a fiú 
azonban úgy vélte, elnyerte Erzsébet bizalmát. 

Ned tudta, hogy ellenségévé tett egy hatalmas nagyurat, de remélte, 
hogy ez nem tart sokáig: Swithin hirtelen haragú és bosszúszomjas, viszont 
képtelen huzamosabb ideig foglalkozni valamivel. Egy kis szerencsével 
addig fog haragudni Nedre, amíg nem talál más célpontot. 

Sir William Cecil nem sokkal Swithin távozása után érkezett, és másnap 
reggel ő és Ned munkához látott. Cecil irodája ugyanabban a szárnyban 
volt, mint Erzsébet lakosztálya. Cecil elküldte Nedet Tom Parry irodájába 
a hercegnő egy másik házának a főkönyvéért. Amikor visszafelé jött a 
nehéz könyvvel, végigment Erzsébet folyosóján. A  deszkapadlón 
tócsákban állt a víz, amit a szolgálók kilötyögtettek. Ned látta, hogy a 
lakosztály ajtaja nyitva van, és oktalan fővel benézett. 

Erzsébet éppen akkor lépett ki a fürdőből. A kádat paraván takarta, de a 


hercegnő keresztülment a szobán egy nagy, fehér vászonlepedőért, hogy 
megtörülközhessen. Egy szobalánynak kellett volna várakoznia a kád 
mellett a törülközővel, és természetesen az ajtót is be kellett volna 
csukniuk; valaki azonban késlekedett, és Erzsébetnek nem volt türelme a 
piszmogó cselédekhez. 

Ned még sosem látott meztelen nőt. Nem voltak lánytestvérei, sosem 
jutott el idáig egyetlen szívszerelmével sem, bordélyban pedig sosem járt. 

Megdermedt, és bámult. Erzsébet finom válla, apró melle, ívelő csípője, 
a lovaglástól izmos, erős combja kissé gőzölgött a forró fürdőtől. A bőre 
olyan volt, akár a tejszín, ágyékszőrzete csodálatos vörös-aranyban égett. 
Ned tudta, hogy el kéne kapnia a pillantását, de moccanni sem bírt az 
igézettől. 

Tekintetük találkozott. Erzsébet megriadt, de csak egy pillanatra. 
Kinyújtotta a kezét, megfogta az ajtószárnyat. 

Azután elmosolyodott. 

A következő pillanatban becsapta az ajtót. 

Ned eliramodott a folyosón, a szíve úgy vert, akár az üstdob. Azért, 
amit most tett, elcsaphatják, kalodába csukhatják vagy megkorbácsolhatják 
— esetleg mindhárom megtörténhet. 

De Erzsébet mosolygott. 

Az a mosoly meleg, barátságos és egy kicsit kacér volt. Ned úgy 
képzelte, így mosolyognak a meztelen nők a férjükre vagy szeretőjükre. A 
mosoly mintha azt üzente volna, hogy a pillantás a tiltott szépségre 
ajándék, amelyet a hercegnő szívesen nyújt át neki. 

Senkinek sem mondta el, mi történt. 

Este várta a dühöngést, de az elmaradt. Erzsébet nem tette szóvá az 
esetet sem neki, sem másnak. Ned lassacskán megnyugodott, hogy nem 
lesz büntetés. Azután abban kezdett kételkedni, valóban megtörtént-e a 
dolog. Inkább olyannak tűnt, mintha álmodta volna. 

De erre a látomásra egész életében emlékezett. 


Margery az új házban, a Priory Gate-ben kapta az első csókot Barttól. 

Sir Reginald Fitzgerald, Lady Jane és Rollo büszkén vezette körbe 
Swithin grófot. Margery utánuk ballagott Barttal, aki visszatért Combe 
Harbourból, mivel úgy látszott, mégsem támadnak a franciák. Reginald az 
ígéretének megfelelően eladta az apátság maradványait a káptalannak. 
Nem kért érte sokat, de arra elég volt, hogy kifizethesse az új ház 
befejezését. 

Hatalmas, tekintélyes, divatos épület volt a piactéren, ugyanabból a 
halvány mészkőből, mint a katedrális. Falain nagy ablakok sorakoztak, 
tetején magas kémények csokrai ágaskodtak. Odabent rengeteg lépcsője és 
több tucat kandallója volt. Friss festékszagot árasztott, némelyik kémény 
füstölt, sok ajtó nem zárt tökéletesen, de lakható volt, és a szolgák már 
hordták át a bútorokat a főutcai, régi házból. 

Margery nem akart itt lakni. Számára a Priory Gate mindig büdös lesz a 
vértől és a csalástól. Philbert Cobley-t megégették, Alice Willardot 
tönkretették azért, hogy ez a ház elkészüljön. Philbert és Alice 
természetesen vétkezett, és meg kellett büntetni őket, de Margery szigorú 
erkölcsi érzéke nem érhette be az elmaszatolt érvelésekkel: a súlyos 
ítéleteket tisztátalan okok sugallták. Julius püspök visszaszerezte az 
apátságot a katedrálisnak, Margery apja pedig egy csomó pénzhez jutott, 
ami valójában nem volt az övé. 

Egy lány persze ne törje ilyesmin a fejét, de Margery kénytelen volt rá, 
és a történtek feldühítették. Hát nem látják, hogy a püspökök és a katolikus 
potentátok gonoszsága hajtja a protestantizmus malmára a vizet? De nem 
tehetett semmit, csak némán tajtékzott. 

Amikor beléptek a Hosszú Galériába, Bart lemaradt, megmarkolta 
Margery könyökét, és visszahúzta; azután amikor a többiek már eltűntek, 
megcsókolta. 

Bart magas, jóképű és elegáns volt, és Margery tudta, hogy szeretnie 
kell, ha őt választották ki férjéül a szülei, akiknek a tekintélye rögtön 


Istené után következik. Így hát visszacsókolta, szétnyitotta az ajkát, 
hagyta, hogy Bart felfedezze a testét, megszorongassa a mellét, sőt a lába 
közé is benyúljon. Nehéz volt, főleg mivel folyton arra emlékezett, hogyan 
csókolta meg Ned ugyanebben a házban, amikor még csak félig volt 
készen. Igyekezett felidézni azokat az érzéseket, amelyeket Ned ébresztett 
föl benne. Nem igazán működött, de kicsit könnyített a megpróbáltatáson. 

Kibontakozott az ölelésből, és akkor látta, hogy Swithin figyeli őket. 

— Már találgattuk, hova tűntetek! — mondta, azután cinkosan vigyorgott, 
és buján kacsintott. Margery valamiért undorítónak találta, hogy Swithin 
zavartalanul leselkedett utánuk, amíg ő észre nem vette. 

Leültek abban a szobában, amelyet Sir Reginald nappalijának szántak, 
és megbeszélték az esküvő részleteit. Alig egy hónap volt hátra. Margery 
és Bart a kingsbridge-i székesegyházban esküszik meg, amit lakoma követ 
az új házban. Margery halványkék selyemruhát rendelt, hozzá bonyolult 
fejdíszt abban a hetyke stílusban, amit szeretett. Swithin gróf minden 
részletet tudni akart az esküvői öltözékről, mintha legalábbis ő nősülne. Sir 
Reginaldnak és Lady Jane-nek is új ruhára volt szüksége, és még száz más 
döntést kellett hozni a komédiásokról, az ételről-italról. Sir Reginald 
ingyensört akart adni mindenkinek, aki belép a kapun. 

Éppen azt vitatták meg, milyen színdarab lenne megfelelő az ünnepség 
lezárására, amikor belépett Percy, a komornyik, nyomában egy fiatal 
férfival, akinek a ruháján megült az út pora. 

— Futár Londonból, Sir Reginald — mondta Percy. — Erősködött, hogy 
kegyelmed haladék nélkül hallani akarja a híreket. 

Sir Reginald a futárra nézett. 

— Mik a hírek? 

— Levelet hozok Davy Millertől, uram. — Miller a polgármester üzleti 
képviselője volt Londonban. A futár nyújtotta a vékony bőrtáskát. 

— Mondd el, mi van benne - türelmetlenkedett Sir Reginald. 

— A királynő beteg. 


— Mi baja? 

— Az orvosok azt mondják, hogy rosszindulatú kinövés van az asszonyi 
részeiben, ettől dagad meg a hasa. 

— Aha. Az álterhességek. . . — mondta Rollo. 

— Olyan rosszul van, hogy néha elájul. 

— Szegény királynő — szólt Margery. Ellentmondásos érzelmekkel 
szemlélte Tudor Máriát. Csodálatra méltóan erős akaratú, jámbor 
asszony volt, de a protestánsok megégetésében tévedett. Miért nem 
lehetnek az emberek egyszerre vallásosak és kegyesek, mint Jézus? 

— Mik a kilátások? — kérdezte aggódva Rollo. 

—- Úgy tudjuk, hogy talán van még néhány hónapja, de nem fog 
felépülni. 

Margery látta, hogy Rollo kissé elsápad, és a következő percben meg is 
tudta, miért. 

- Ez a lehető legrosszabb hír — mondta Rollo. — Tudor Mária 
gyermektelen, az ifjú Stuart Mária viszont kevéssé vonzó utód, amióta 
hozzáment a csenevész francia fiúhoz. Emiatt az a Tudor Erzsébet az első 
a lehetséges trónutódok sorában, akit minden erőfeszítésünk ellenére sem 
sikerült kordában tartanunk. 

Rollónak igaza volt. Margery nem volt olyan fürge eszű, mint a bátyja, 
de ahogy Rollo szavakba foglalta, ugyanúgy megértette, mint az apja és a 
gróf. Angliát az a veszély fenyegeti, hogy visszazuhan az eretnekség 
mocsarába. Megborzongott. 

— Erzsébet nem lehet királynő! — mondta Swithin. — Az katasztrófa 
lenne. 

Margery a vőlegényére nézett, aki láthatólag unatkozott. Leendő 
hitvesének nem volt türelme a politikához. Szívesebben beszélgetett 
lovakról és kutyáktól. Ez bosszantotta Margeryt. Mégiscsak a jövőjükről 
van szó! 

— Stuart Mária egy francia herceghez ment feleségül, és az angol nép 


nem akar egy újabb idegen királyt — szögezte le Reginald. 

— Az angol népnek nincs szava ebben! — hördült fel Swithin. — Közöljük 
velük most, hogy Stuart Mária lesz a következő uralkodójuk. Mire 
bekövetkezik, hozzászoknak a gondolathoz. 

Margery ezt vágyálomnak tartotta, és Sir Reginald következő 
megjegyzéséből ítélve az apja is osztotta a véleményét. 

— Bármit mondhatunk az angoloknak, de elhiszik-e? 

— Elhihetik — tűnődött Rollo, és ez logikus válasz volt, pedig nem 
fejből, hanem zsigerből adta. — Különösen, ha a bejelentést Fülöp király 
támogatja. 

— Talán — felelte Sir Reginald. — Először azonban el kell nyernünk 
Fülöp király egyetértését. 

Margery megpillantotta a remény szikráját. 

— Akkor elmegyünk, és meglátogatjuk Fülöp királyt — jelentette ki 
Rollo. 

— Hol van most? 

— Brüsszelből irányítja a seregeit a franciákkal szemben. De annak a 
háborúnak már majdnem vége. 

— Talán sietnünk kellene, ha a királynő olyan beteg, amilyennek látszik. 

— Valóban. Combe Harbourból átkelhetünk Antwerpenbe: Dan Cobley 
minden héten indít oda hajót. Antwerpenből Brüsszel egy nap lóháton. Az 
esküvőre visszaérünk. 

Milyen ironikus, gondolta Margery, hogy a vastagnyakú protestáns Dan 
Cobley-ra van szükségük, ha végre akarják hajtani ezt a küldetést. 

— Fogad minket Fülöp király? — kérdezte Rollo. 

— Engem igen -— felelte Swithin. — Anglia az egyik királysága, én pedig 
az egyik legelőkelőbb nemese vagyok. Egyszer friss házasként megszállt 
New Castle-ban, Winchesterből Londonba menet. 

Reginald, Rollo és Swithin összenézett. 

— Jól van — mondta Reginald. — Brüsszelbe megyünk. 


Margery jobban érezte magát. Legalább valamit csinálnak. 

Rollo fölállt. 

- Megyek, megbeszélem a hajóutat Dannel — mondta. — Nem 
vesztegethetjük az időt. 


Ned Willard nem akart elmenni Kingsbridge-be Margery esküvőjére, de 
kénytelen volt. A szertartás túlságosan jól álcázta titkos küldetését. 

Októberben ismét megtette a júliusi utat, bár ez alkalommal lóháton. 
Sürgős küldetésben járt. A királynő haldoklása mindent sürgőssé tett. 

Az anyja mintha elsorvadt volna. Nem testileg — még mindig elég 
vaskos volt —, inkább a harciasság szállt el belőle. Ned nem igazán hitt 
neki, amikor júniusban azt mondta: , Hamarosan ötven leszek, nincs több 
erőm." De még három hónap múlva is csüggedt és fásult volt. Ned most 
már biztosan érezte, hogy Alice nem állítja talpra a családi vállalkozást, és 
ettől a fogát csikorgatta dühében. 

De majd megváltoznak a dolgok. Ő is része annak az erőnek, amely 
majd megtöri a Julius püspök- és Sir Reginald-félék nyakát. Boldog volt, 
hogy benne van Erzsébet udvartartásában. Cecil és Erzsébet egyaránt 
kedvelték, különösen, amióta szembeszállt Swithinnel. Mohó izgalom 
töltötte el minden alkalommal, ha arra gondolt, hogyan változtatják meg 
együtt a világot. Ám előbb Anglia trónjára kell segíteniük Erzsébetet. 

Anyjával együtt állt a piactéren, várta a menyasszonyt. Csípős északi 
szél fújt. A házasulandókat szokás szerint a templom tornácán esketik meg, 
azután bemennek az esküvői misére. A kingsbridge-iek jó szívvel 
üdvözölték Nedet. A legtöbben úgy érezték, hogy Willardékkal súlyos 
méltánytalanság történt. 

Swithin és Bart a tömeg előtt állt. Bart az új, sárga zekéjét viselte. A 
menyasszony egyelőre nem mutatkozott. Vajon boldog lesz, vagy 
szomorú? Vajon megtört a szíve, romba dőlt az élete, amiért nem mehetett 
hozzá Nedhez? Vagy mostanra túllépett a szerelmén, és kezdi élvezni új 


szerepét Bart viscount oldalán? Ned nem tudta, mi lenne számára az 
elviselhetetlenebb. 

De igazából nem Margery miatt volt itt. Végigpásztázta a tömeget, a 
protestánsokat kereste. Meglátta Dan Cobley-t, és ezzel elkezdődött a 
küldetése. 

Derűs egykedvűséget mímelve nyomakodott át a tömegen, hogy 
beszéljen Dannel, aki a székesegyház északnyugati sarkánál állt. Dan 
megváltozott, jóllehet csak három hónap telt el: fogyott valamennyit, 
az arca keményebb, soványabb lett. Nednek tetszett a változás, mert 
küldetése abból állt, hogy Danből hadvezért faragjon. 

Nem lesz könnyű. 

Némi udvariaskodás után behúzta Dant egy hatalmas pillér mögé, és 
halkan megszólalt. 

— A királynő az életéért küzd. 

— Hallottam — felelte óvatosan Dan. 

Nedet elkedvetlenítette, hogy Dan nem bízik benne, de megértette, 
miért. A Willard család Dan ízlésének egy kicsit könnyedén váltogatta a 
katolikus hitet a reformálttal. Dan nem volt biztos benne, hol állnak 
valójában. 

— A trónöröklés küzdelmet jelent Tudor Erzsébet és Stuart Mária között 
—mondta Ned. — Mária most tizenöt éves, és a beteges férje még nála is 
fiatalabb: gyenge királynő lenne, akinek francia nagybátyjai, a Guise-ek 
parancsolnának, márpedig azok vakbuzgó katolikusok. Félnetek kell tőlük. 

— De hát Erzsébet misére jár. 

— Lehet, hogy azután is eljár, ha királynő lesz. Senki sem tudhatja. — 
Ez nem volt igaz. Ned és a hercegnő minden jó embere tudta, hogy a 
hercegnő, amint teheti, nyíltan protestáns lesz, mert csak így szabadulhat 
az egyház fojtogatásától. De tettetniük kellett, hogy ne adjanak fegyvert 
az ellenzék kezébe. Ned megtanulta, hogy a királyok és udvaroncok 
világában soha nem mondják ki a teljes igazságot. 


— Ebben az esetben miért érdekelne, hogy Tudor Erzsébet vagy Stuart 
Mária lesz az új uralkodó? — kérdezte Dan. 

— Ha Erzsébet királynő lesz, nem fogja megégetni a protestánsokat a 
hitük miatt. — Ez a rész igaz volt. 

Düh lobbant fel Dan szemében, ahogy eszébe juttatták apja kínhalálát, 
de felülkerekedett az indulatán. 

— Könnyű azt mondani. 

- Légy realista. Azt akarod, hogy abbamaradjon a protestánsok 
öldöklése. Erzsébet nem csupán a legjobb, hanem az egyetlen reményetek. 
— Sejtette, hogy Dan nem akarja ezt elhinni, de látta a szemén, hogy 
felismeri az igazságot, és elégedetten érezte, hogy egy lépéssel közelebb 
jutott a céljához. 

— Miért mondod ezt nekem? -— kérdezte kelletlenül Dan. 

Ned kérdéssel válaszolt Dan kérdésére. 

— Hány protestáns van most Kingsbridge-ben? 

Dan konokul hallgatott. 

— Bíznod kell bennem - sürgette Ned. — Beszélj már! 

— Legalább kétezer — mondta végül Dan. 

— Micsoda? — Ned kellemesen meglepődött. — Azt gondoltam, legjobb 
esetben pár száz. 

— Nem csak egy gyülekezet van, és a számuk egyre növekszik június 
óta. 

— Attól, ami apáddal történt? 

Dan keserűen nézett rá. 

— Sokkal inkább attól, ami anyáddal történt. Féltik az üzletüket. Most 
már nem létezik olyan, hogy megbízható szerződés. Általában véve egy 
cseppet sem érdeklik őket a protestáns vértanúk, de nincs életük egy olyan 
egyháztól, amelyik ellopja a pénzüket. 

Ned biccentett. Dannek igaza van. Kevés embert hoznak lázba az elvi 
viták, de mindenkinek meg kell keresnie a kenyérrevalót, és az egyház, 


amely ebben akadályozza meg őket, előbb-utóbb bajba kerül. 

— Dan, én azért jöttem Hatfieldből, hogy egyetlen kérdést tegyek föl 
neked, és már az is veszélybe sodorhat, hogy megkérdezlek, tehát kérlek, 
gondolkodj, mielőtt válaszolnál — mondta. 

Dan megriadt. 

— Engem ne akarj rávenni árulásra! 

Ned pontosan ezt készült tenni. 

— Ebből a kétezer protestánsból hány épkézláb férfit tudsz kiállítani, 
hogy amikor a királynő meghal, Erzsébetért harcoljanak Stuart Mária 
támogatói ellen? 

Dan nem nézett rá. 

— Fogalmam sincs. 

Ned tudta, hogy csak köntörfalaz. Közelebb lépett Danhez, és tovább 
ütötte a vasat. 

— Mi lesz, ha katolikus nemesek egy csoportja, talán éppen Swithin gróf 
vezetésével hadat állít, amely elmasírozik Hatfieldbe, és elfogja Erzsébetet 
addig is, amíg Stuart Mária és bigott nagybátyjai megérkeznek 
Franciaországból? Félreállsz, és hagyod, hogy megtörténjen? 

— Négyszáz kingsbridge-i nem sokat nyom a latban. 

Szóval négyszáz, gondolta Ned. Ezt kellett megtudnia. Örült, mert több 
volt annál, amire számított: 

— Azt képzeled, hogy ti vagytok az egyetlen vitéz reformátusok 
Angliában? — Halkabban folytatta. — Az ország minden városában vannak 
olyan csoportok, mint a tiétek, készen arra, hogy Hatfieldbe meneteljenek 
és megvédjék Erzsébetet. Csak egy szavára várnak. 

Először csillant föl a remény Dan arcán, jóllehet ez a bosszúállás 
reménye volt. 

— Ez igaz? — kérdezte. 

Volt benne némi túlzás, de mindent összevéve Ned nem hazudott. 

— Ha szabadon akarsz imádkozni, a szerint, amit szíved mélyéből 


helyesnek hiszel, és nem akarsz minden percben attól félni, hogy 
megégetnek érte, akkor készen kell állnod a harcra, méghozzá fegyverrel. 

Dan elgondolkodva bólintott. 

— Van még valami, amit meg kell tenned — folytatta Ned. — Figyeld, 
hogy Swithin gróf és Sir Reginald mire készül. Küldj hozzám gyorsfutárt 
Hatfieldbe, ha bármi szokatlant tapasztalsz, például fegyvereket 
halmoznak fel. Életfontosságú, hogy minél hamarabb értesüljünk róla. 

Dan hallgatott. Ned merőn nézte, beleegyező választ remélve. Dan 
végül annyit felelt: 

— Gondolkodom azon, amit mondtál. — Azzal elment. 

Ez csalódás volt. Ned szentül hitte, hogy Dan boldogan megbosszulja 
az apja halálát azzal, hogy harcba vezeti a kingsbridge-i milíciát 
Erzsébetért, és erről biztosította Sir William Cecilt is. Talán túlságosan 
elbízta magát. 

Kedvetlenül indult vissza a téren az anyjához. Félúton szembe találta 
magát Rollo Fitzgeralddal, aki megszólította: 

— Van újság a királynőről? 

Természetesen mindenkinek ez járt az eszében. 

— Súlyos beteg — válaszolta Ned. 

— Azt pletykálják, hogy Erzsébet engedélyezi a protestantizmust, ha ő 
lesz a királynő. — Rollo szájából ez úgy hangzott, mint egy vád. 

— Csakugyan pletykálják? — Ned nem óhajtott ilyesmiről csevegni. Meg 
akarta kerülni Rollót. 

De az elállta az útját. 

— Vagy egész Angliát át akarja fordítani az eretnekségbe, ahogy az apja 
tette. — Támadóan fölszegte az állát. — Igaz ez? 

— Ki mondta neked? 

— Fontold meg ezt — mondta Rollo, aki éppen olyan játszva került meg 
egy kérdést, mint Ned. — Ha ezzel próbálkozik, ki fog ellenállni? 
Természetesen Róma. 


— Csakugyan — bólintott Ned. — A pápa politikája a protestánsokkal 
szemben a megsemmisítés. 

Rollo csípőre tette a kezét, és kakaskodva előrehajolt. Ez a testtartás 
ismerős volt Nednek az iskolából: Rollo így félemlített meg másokat. 

- Ellene fordul a spanyol király is, aki a leggazdagabb és 
leghatalmasabb ember a világon. 

— Talán. — Spanyolország álláspontja nem volt ennyire egyszerű, de 
kétségtelenül fennállt a veszély, hogy Fülöp király megpróbálhatja 
aláaknázni Erzsébet helyzetét. 

— És Franciaország királya, aki valószínűleg a második leghatalmasabb 
ember a világon. 

— Hmm. — Ez is valódi veszély. 

— Nem is említve a portugál királyt és a skótok királynőjét. 

Ned úgy tett, mintha hidegen hagyná ez az érvelés, de Rollónak 
ijesztően igaza volt. Csaknem egész Európa Erzsébet ellen fordul, ha azt 
teszi, amit Ned tudomása szerint éppen tenni készült. Ezzel ő is tisztában 
volt, de Rollo összegezése dermesztő nyomatékot is adott a 
veszedelemnek. 

— És ki támogatja? — folytatta Rollo. — A svéd király és Navarra 
királynője. -—- Navarra kicsiny királyság volt Spanyolország és 
Franciaország között. 

— Túlszínezed a képet. 

Rollo idegesítően közel jött. Hosszú alakjával fenyegetően magaslott 
Ned fölé. 

— Oktondiság lenne összeveszni ennyi hatalmas emberrel. 

— Lépj hátrébb, Rollo — válaszolta Ned. — Ha nem teszed meg, ígérem, 
két kézzel fölkaplak, és félredoblak. 

Rollo elbizonytalanodott. 

Ned rátette a kezét Rollo vállára, olyan mozdulattal, ami akár 
barátságos is lehetett volna. 


— Nem mondom még egyszer. 

Rollo lelökte Ned kezét a válláról, de azért elfordult. 

— Erzsébet és én így bánunk el azokkal, akik ijesztgetni akarnak — 
mondta Ned. 

Nagy harsonázás támadt, megjött a menyasszony. 

Nednek elakadt a lélegzete. Margery csodálatos volt. Világos égszínkék 
ruhát viselt sötétkék alsószoknyával. Magas gallérja legyező alakú keretbe 
foglalta göndör haját. Ékköves fejdíszét ferde toll egészítette ki. 

Ned hallotta a közelből egy lánycsapat elismerő mormolását, de az 
arcukon leginkább irigység látszott. Persze, Margery fogta meg azt a férfit, 
akire mindnyájan áhítoztak. Bart a legjobb parti a megyében, ezek a 
lányok azt hiszik, hogy Margery nyerte el a pálmát. Mennyire tévednek! 

Sir Reginald büszkén feszített a lánya mellett arannyal hímzett, pompás, 
vörös ujjasában. Mindezt az anyám pénzéből fizette, gondolta dühösen 
Ned. 

Leste Margery arcát, miközben az keresztülvágott a téren. Aprónak, 
kiszolgáltatottnak látszott a nyugati homlokzat hatalmas köveihez képest. 
Vajon mire gondol? Félmosoly ült az ajkán, jobbra-balra nézett, és 
bólintott a barátainak. Magabiztosnak és büszkének mutatkozott. Ám Ned 
ennél jobban ismerte. Ez a békés derű nem volt jellemző rá. Az igazi 
Margery játékos, pajkos, kacagó és kacagtató volt. Ma nem nevetett. 
Szerepet játszott, akár az a fiú, aki Mária Magdolnát alakította a 
színjátékban. 

Ahogy elhaladt Ned előtt, megállapodott a szeme az ifjún. 

Margery nem tudta, hogy itt lesz, és megdöbbent. A szeme rémülten 
tágra nyílt. Azonnal elkapta a tekintetét, de már elveszítette az önuralmát. 
Merev mosolya lehervadt, és a következő pillanatban megbotlott. 

Ned ösztönösen előrelépett, hogy segítsen neki, de öt méterre volt tőle. 
Sir Reginald elkapta a lánya karját, de késve, és nem elég erősen, hogy 
megtartsa. Margery elvesztette az egyensúlyát, és térdre esett. 


A tömeg felhördült. Ez balszerencsét jelent. Esküvőre menet elesni a 
lehető legrosszabbakkal fenyeget a házasságban. 

Margery néhány másodpercig térdelt családtagjainak gyűrűjében, amíg 
kilihegte magát, és megpróbálta visszanyerni a hidegvérét. Másokkal 
együtt Ned is próbált átlesni Fitzgeraldék válla fölött, hogy lássa, nincs-e 
baja Margerynek. Azok, akik hátrébb álltak, egymást faggatták, hogy mi 
történt. 

Azután Margery kiegyenesedett, és látszólag ismét szilárdan állt a 
lábán. A vonásait is megfegyelmezte. Körülnézett, és bánatosan 
mosolygott, mintha az ügyetlensége miatt szégyenkezne. 

Végül elindult, és folytatta útját a templomtornác irányába. 

Ned maradt, ahol volt. Nem akarta közelről látni a szertartást. A nő, akit 
szeretett, most kötötte össze az életét egy másik férfival. Margery 
komolyan vette az ígéreteket; neki szent volt az eskü. Ha kimondta az 
igent, azt komolyan is értette. Ned most veszítette el örökre. 

Esketés után mindenki bement a székesegyházba a misére. 

Ned felelgetett a miséző papnak, miközben nézte a faragott oszlopokat 
és az ég felé nyúló boltíveket, de ma az időtlen ritmus sem adott balzsamot 
sebzett lelkének. Folyton az járt a fejében, hogy Bart boldogtalanná teszi 
Margeryt, és ugyanakkor a legjobb igyekezete ellenére sem verhette ki a 
fejéből a gondolatot, hogy ma éjjel Bart, ez a sárga zekés, fafejű barom egy 
ágyba fekszik Margeryvel, és megcsinálja vele mindazt, amire Ned 
vágyott. 

Onnantól mindennek vége, férj és feleség lesznek. 

Kijött a székesegyházból. Most már nem volt kétség, sem remény. A 
lány nélkül fogja leélni az életét. 

Biztos, hogy senki mást nem fog szeretni. Agglegény marad. Örült, 
hogy legalább van egy új foglalkozása, ami rengeteg elfoglaltságot ad. 
Erzsébetnek végzett munkája kitöltötte az életét. Ha nem élhet együtt 
Margeryvel, akkor Erzsébetnek szenteli magát. A hercegnőnek 


természetesen botrányosan szabadelvű nézetei vannak a vallási türelemről. 
Csaknem az egész világ felháborító lazaságnak, kész őrültségnek tartotta a 
gondolatot, hogy hagyni kell mindenkit, hadd imádkozzon, ahogy neki 
tetszik. Ned szerint azonban a többség volt őrült, és egyedül azok ép 
eszűek, akik úgy gondolkodnak, mint Erzsébet. 

Az élet Margery nélkül szomorú lesz, de nem céltalan. 

Egyszer már elnyerte Erzsébet tetszését azzal, ahogy Swithin gróffal 
elbánt, és most ismét meg kell tennie, vagyis be kell szerveznie Dan 
Cobley-t és a kingsbridge-i protestánsokat a hercegnő hadseregébe. 

Megállt a széljárta téren, és körülnézett, hogy hol van Dan. Nem jött be 
a székesegyházba az esküvői misére. Ezt az órát feltehetőleg azzal töltötte, 
hogy gondolkodjék Ned javaslatán. Mennyi időre van szüksége? 
Észrevette a temetőben, és felé indult. 

Philbert Cobley-nak természetesen nem volt sírja: eretneknek nem jár 
keresztény temetés. Dan a nagyszülei, Adam és Deborah Cobley sírjánál 
állt. 

— Titokban összegyűjtöttünk egy kevés hamut, miután leégett a máglya 
— mondta Dan. Az arca nedves volt a könnyektől. — Azon az estén 
idehoztuk, és a sötétben beástuk a földbe. Végítéletkor találkozunk. 

Ned nem kedvelte Dant, de akaratlanul megsajnálta. 

— Ámen -— mondta. — De az ítéletnapig még sok idő van, és addig is el 
kell végeznünk Isten munkáját ezen a földön. 

— Segítek neked — bólintott Dan. 

—- Derék ember vagy! — Ned boldog volt. Küldetését teljesítette. 
Erzsébet elégedett lesz. — Rögtön igent kellett volna mondanom, de óvatos 
lettem. 

Érthető, gondolta Ned, ám nem akart a múlton rágódni most, hogy 
Dan elkötelezte magát. Energikus és gyakorlatias hangot ütött meg. 

— Tíz kapitányt kell kinevezned, negyven-negyven ember fölé. Kardja 
nem lesz mindenkinek, de mondd meg nekik, hogy keressenek egy 


megfelelő tőrt vagy pörölyt. Egy vaslánc is hasznos fegyver lehet. 

— Ugyanezt a tanácsot adod minden protestáns milíciának? 

— Pontosan. Fegyelmezett emberekre van szükségünk. El kell vinned 
őket valamilyen mezőre, ahol masíroztathatod őket. Ez hülyén hangzik, de 
nagyon is hasznos, ha meg akarják tanulni, hogyan mozogjanak egyszerre. 
— Nem saját tapasztalatból beszélt, azt ismételte el, amit Cecil mondott. 

— Megláthatnak minket, ahogy menetelünk — felelte Dan kétkedve. 

— Ha óvatosak vagytok, nem. 

Dan bólintott. 

— Van más is — folytatta. 

— Tudni akarod, hogy mit csinál Swithin és a Fitzgeraldok. 

— De mennyire. 

— Brüsszelben jártak. 

Ned összerezzent. 

— Micsoda? Mikor? 

—- Négy hete. Tudom, mert az én hajómon utaztak. Elvittük őket 
Antwerpenbe, és hallottuk, amikor vezetőt fogadtak Brüsszelig. Visszafelé 
is az egyik hajómon utaztak. Attól féltek, hogy lekésik az esküvőt, de 
három napja megjöttek. 

— Fülöp király Brüsszelben van. 

— Én is így tudom. 

Ned igyekezett úgy elemezni, ahogy William Cecil tenné. Gondolatban 
sorra rakta egymásra a kockákat. Miért akart Swithin és Fitzgerald 
találkozni Fülöp királlyal? Hogy arról beszéljenek, ki uralkodjék 
Angliában, amikor Tudor Mária meghal. Mit mondhattak Fülöpnek? Azt, 
hogy Stuart Máriának kellene a királynőnek lenni, nem pedig Tudor 
Erzsébetnek. 

Bizonyára megkérték Fülöpöt, hogy Máriát támogassa. 

És ha Fülöp igent mondott, akkor Erzsébet bajban van. 


Még jobban aggódott, amikor látta, mit szól ehhez Cecil. 

— Nem számítottam rá, hogy Erzsébetet fogja támogatni, de abban 
reménykedtem, hogy kimarad ebből — mondta gondterhelten Sir William. 

— Miért ne támogatná Stuart Máriát? 

— Aggasztja, hogy Angliában Mária francia rokonai uralkodhatnak. 
Nem akarja, hogy Franciaország túlságosan hatalmassá váljék. Így hát 
bármennyire szeretné, hogy ismét katolikusok legyünk, nem tudja 
eldönteni, mit tegyen. Nem szeretném, ha rábeszélnék, hogy Stuart Mária 
mellett voksoljon. 

Ned erre nem is gondolt. Cecil félelmetes gyakorisággal mutatott rá 
dolgokra, amelyek meg sem fordultak az ő fejében. Gyorsan tanult, de úgy 
érezte, sosem fog otthonosan mozogni a nemzetközi diplomácia 
útvesztőjében. 

Cecil egész nap rosszkedvű volt. Próbálta kitalálni, mit tegyen vagy 
mondjon, amivel elveheti a spanyol király kedvét a beavatkozástól. Azután 
Neddel együtt elment Feria grófhoz. 

Ned egyszer már találkozott a gróffal a nyáron, amikor a spanyol 
udvaronc eljött Hatfieldbe. Erzsébet örült a spanyol látogatásának, mert 
annak jelét látta benne, hogy ura, Fülöp király talán nem lesz kérlelhetetlen 
ellensége. Bűbájának összes ütegét bevetette Feriánál, aki félig-meddig 
szerelmesen távozott. Ám a nemzetközi kapcsolatokban semmi sem 
teljesen az, aminek látszik. Ned nem tudta, mennyit számít, hogy Feria 
belehabarodott  Erzsébetbe. Simaszájú diplomata volt, mindenkivel 
udvarias, de a felszín alatt könyörtelen. 

Cecil és Ned felkereste Londonban Feriát. 

London városa kicsi volt Antwerpenhez, Párizshoz vagy Sevillához 
képest, de ez volt Anglia növekvő kereskedelmének dobogó szíve. 
Londonból út vezetett nyugat felé a folyó mentén, paloták és udvarházak 
között, amelyeknek kertjei a folyóig nyúltak. Londontól három kilométerre 
terült el Westminster városa, a kormányzat székhelye. A nemesség, a 


tanácsnokok és az udvaroncok a White Hallban, a Westminster Yardban és 
a Saint James-palotában gyűltek össze és hozták meg a törvényeket, 
amelyek lehetővé tették, hogy a kereskedők kereskedjenek. 

Feria a White Hall-palota néven ismert, szétszórt épületcsoport egyik 
lakosztályát foglalta el. Cecilnek és Nednek szerencséje volt: éppen idejében 
csípték el, mielőtt visszatért volna Brüsszelbe urához. 

Cecil nem beszélt folyékonyan spanyolul, de Feria szívesen és szépen 
beszélt angolul. Cecil úgy tett, mintha éppen csak elhaladt volna Feria 
ajtaja mellett, és csupán udvariasságból nézett volna be hozzá. Feria 
udvariasan úgy tett, mintha elhinné. Néhány percig csak táncoltak egymás 
körül, miközben semmitmondó szavakat váltottak. 

Hatalmas volt a tét az udvarias csevegés mögött. Fülöp király szent 
kötelességének tartotta a katolikus egyház támogatását; Swithin és Sir 
Reginald bízvást rábeszélhették, hogy forduljon szembe Erzsébettel. 

Amint túl voltak a formaságokon, Cecil azt mondta: 

— Köztünk maradjon, de Anglia és Spanyolország már majdnem 
megverte Franciaországot és Skóciát. 

Ned felfigyelt a különös nyomatékra. Angliának nem sok dolga volt a 
háborúval: Spanyolország állt győzelemre. Skócia pedig szinte 
elhanyagolható volt. Cecil azonban emlékeztette Feriát, hogy kik a barátai. 

— A háborút úgyszólván megnyertük — mondta Feria. 

— Fülöp király bizonyára elégedett. 

— És nagyon hálás angol alattvalói segítségéért. 

Cecil bólintott, és nem feszegette tovább a kérdést. 

— Mellesleg, gróf úr, kapcsolatba lépett mostanában Stuart Máriával, a 
skótok királynőjével? 

Nedet meglepte a kérdés. Cecil nem tájékoztatta, miről óhajt beszélni. 

Feria is meglepődött. 

— Jó ég, dehogy — tiltakozott. — Mi a csodáért akarná, hogy kapcsolatba 
lépjek vele? 


— Nem azt mondtam, hogy ezt akarom — bár az ön helyében ezt tenném. 

— Miért? 

— Mert talán ő lesz Anglia következő királynője, noha még csak zsenge 
leány. 

— Vannak, akik ugyanezt mondják Erzsébet hercegnőről. 

Ned a homlokát ráncolta. Feria rosszul ismeri Erzsébetet, ha csak egy 
leányzónak nézi. Talán mégsem olyan eszes, amilyennek mondják. 

Cecil elengedte a füle mellett a megjegyzést. 

— Értesülésem szerint Fülöp királyt megkérték, támogassa a skót Mária 
trónigényét. 

Elhallgatott, hogy időt adjon Feriának a tiltakozásra, de a spanyol nem 
szólt. Ned ebből tudta, hogy helyesen következtetett: Swithin és Reginald 
arra kérte Fülöpöt, hogy támogassa Stuart Máriát. 

Cecil folytatta: 

— Az ön helyében különleges nyilatkozatra kérném Stuart Máriát. Arra 
kérném, szavatolja, hogy uralma alatt Angliának nem kell tábort 
változtatnia, hogy egyesítse hadait Franciaországgal és  Skóciával 
Spanyolország ellen. Végtére is ebben a szakaszban egyedül ez hiúsíthatná 
meg, hogy Spanyolország megnyerje a háborút. 

Ned csak ámult. Cecil képzelete épp a megfelelő eshetőséget dobta fel, 
amivel meg lehetett riasztani Feriát — és urát, Spanyolország királyát. 

— De csak nem gondolja úgy, hogy ez lehetséges? — kérdezte Feria. 

— Úgy gondolom, hogy elkerülhetetlen — válaszolta Cecil, noha Ned 
biztosra vette, hogy semmi ilyesmit nem gondol. — Stuart Mária 
gyakorlatilag Skócia királynője, noha az anyja uralkodik helyette mint 
régens. És Mária férje Franciaország trónjának örököse. Hogyan lehetne 
hűtlen mindkét országához? Bizonyosan Spanyolország ellen fordítja 
Angliát, hacsak ön most nem tesz valamit, hogy megakadályozza. 

Feria elgondolkodva bólintott. 

— Úgy sejtem, van valami javaslata — mondta. 


Cecil vállat vont. 

— Hogyan merészelnék tanácsot adni Európa legkülönb diplomatájának? 
— Ő is tudott mézeskedni, ha kellett. — De ha Fülöp király az angol 
katolikusok kérésére valóban fontolgatja Stuart Mária trónigényének 
támogatását, úgy vélem, őfelségének előbb el kell nyernie Mária ígéretét, 
hogy Anglia királynőjeként nem üzen hadat Spanyolországnak. Lehet ez 
támogatásának feltétele. 

— Valóban lehet — válaszolta semleges hangon Feria. 

Ned zavarba jött. Cecilnek azért kellett beszélnie Feriával, hogy a 
spanyolokat eltántorítsa Stuart Mária támogatásától. Ehelyett azt 
sugalmazza a spanyolnak, miként kerülheti meg a fő problémát. Megint 
van valami itt, amit nem vett észre? 

Cecil fölállt. 

— Örülök, hogy alkalmunk volt csevegni — mondta. — Csak azért 
ugrottam be, hogy jó utat kívánjak. 

— Mindig öröm látni önt. Kérem, tolmácsolja hódolatomat a bájos 
Erzsébetnek. 

— Azt teszem. Örülni fog. 

— Nem értem! — szólalt meg Ned azonnal, ahogy kívül voltak az ajtón. — 
Miért tette neki, kegyelmed, azt a hasznos javaslatot, hogy kérjenek Stuart 
Máriától kezességet? 

Cecil elmosolyodott. 

— Először is, Henrik, Franciaország királya sosem engedné meg a 
menyének, hogy ilyen ígéretet tegyen. 

Ned erre nem gondolt. Stuart Mária még csak tizenöt éves: semmit sem 
tehet jóváhagyás nélkül. 

Cecil folytatta: 

— Másodszor, a garanciája semmit sem érne. Azonnal megszegné, 
ahogy trónra kerül. És senki sem vehetné rá, hogy tartsa be az ígéretét. 

— Fülöp király pedig látni fogja mindkét problémát. 


— Vagy ha nem, Feria gróf majd felhívja rá a figyelmét. 

— Miért javasolta ezt kegyelmed? 

— Ez a leggyorsabb módja, hogy figyelmeztessem Fülöpöt és Feriát arra, 
milyen kockázatokkal jár Stuart Mária támogatása. Feria nem fogadja el a 
javaslatomat, de most azon töri a fejét, mi mással tudná megvédeni 
Spanyolországot. És hamarosan Fülöp is ezen fog töprengeni. 

— És mit csinálnak? 

—- Nem tudom, de azt igen, mit nem csinálnak. Nem fognak segíteni 
Swithin grófnak és Sir Reginaldnak. Nem fognak beszállni Stuart Mária 
kampányába. És ez sokkal több reményre ad okot nekünk. 


Tudor Mária királynő fokozatosan és fenségesen távozott a földi életből, 
mint ahogy egy hatalmas galleon araszol ki a horgonyzóhelyről. 

Ahogy az uralkodó gyengült a londoni Saint  James-palota 
lakosztályának ágyában, úgy kapott egyre több látogatót Erzsébet 
Hatfieldben. Nemes családok és gazdag kereskedőházak képviselői 
járultak elébe, és fájlalták fennszóval a vallási üldözést. Mások üzenetet 
küldtek, hogy bármit megtesznek érte. Erzsébet a nap felét azzal töltötte, 
hogy titkárainak diktált, rövid levelek sokaságában mondott köszönetet a 
hűségért, és erősítette meg a barátságot. A levelek rejtett üzenete pedig az 
volt: Erélyes uralkodó leszek, és emlékezni fogok rá, ki segített már a 
kezdeteknél. 

Ned és Tom Parry feladata volt a katonai előkészület. Rekviráltak 
főhadiszállásnak egy közeli házat, a Brocket Hallt, és onnan tartották a 
kapcsolatot a vidéki városokban Erzsébet híveivel, számítva a katolikus 
felkelésre. Ned számba vette a mozgósítható katonákat, felbecsülte, 
mennyi idő alatt érik el Hatfieldet, és birkózott a feladattal, hogy honnan 
szerezzenek fegyvert mindenkinek. 

Cecil ravasz húzása eredményesnek bizonyult. Feria gróf november 
második hetében jött vissza. Találkozott a királyi magántanáccsal — az 


uralkodó tanácsadóinak leghatalmasabb testületével —, és közölte velük, 
hogy Fülöp király Erzsébetet támogatja a trónért folyó küzdelemben. 
Mária királynőnek, már amennyire még képes volt rá, bele kellett 
nyugodnia férje döntésébe. 

Utána Feria eljött Hatfieldbe. 

Mosolyogva lépkedett, mint aki jó hírt hoz egy elragadó nőnek. A 
spanyolok a világ leggazdagabb emberei voltak: Feria vörös ujjast viselt, 
amelynek ízléses hasítékain kilátszott az arany bélés. Fekete köpenyét 
vörössel bélelték és arannyal hímezték ki. Ned még sose látott senkit, 
akiről ennyire lerítt volna az önelégültség. 

— Asszonyom, ajándékot hoztam -— szólalt meg. 

A szobában Erzsébet mellett ott tartózkodott Cecil, Tom Parry és Ned. 

Erzsébet szerette az ajándékokat, de gyűlölte a meglepetéseket, így 
óvatosan annyit mondott: 

— Milyen kedves. 

— Az ajándékot uram és a kegyed ura, Fülöp király küldi — folytatta 
Feria. 

Fülöp törvény szerint valóban Erzsébet ura volt, mivel Tudor Mária 
még élt, Anglia királynője volt, így a férje Anglia királyának számított. 
Azonban Erzsébet nem szerette, ha erre emlékeztetik. Ned látta ennek a 
jeleit: az állát egy leheletnyivel magasabbra emelte, halvány szemöldökei 
között "megjelent egy redő árnyéka, alakja alig észrevehetően 
megmerevedett a faragott karosszékben. Feria azonban nem ismerte őket, 
és így folytatta: 

— Fülöp király önnek ajándékozza Anglia trónját. — Hátralépett és 
meghajolt, mintha tapsot vagy egy csókot várna. 

Erzsébet higgadtnak mutatkozott, ám Ned sejtette, hogy keményen 
gondolkodik. Feria jó hírt hozott, de fenséges leereszkedéssel közölte. Mit 
felel erre Erzsébet? 

Egy pillanat múlva a gróf azzal folytatta: 


— Hadd legyek én az első, aki gratulál... felség. 

Erzsébet királyian bólintott, de még mindig nem felelt. Ned tudta, hogy 
ettől a hallgatástól tartani kell. 

— Közöltem a magántanáccsal Fülöp király döntését — tette hozzá Feria. 

— A nővérem haldoklik, és én leszek a királynő — mondta Erzsébet. — 
Egyfajta csüggedt öröm tölt el, amelyben ugyanannyi a boldogság, mint a 
bánat. 

Ned arra gondolt, hogy ezt a beszédet előre betanulhatta. 

— Mária királynő betegségében is képes volt megerősíteni férje döntését 
— mondta Feria. 

Ned valami finom eltolódást érzett a spanyol beszédében. Ösztönösen 
gyanította, hogy Feria hazudik. 

A gróf folytatta: 

— Önt jelöli ki örököséül, amennyiben megígéri, hogy Angliát megtartja 
katolikusnak. 

Ned ismét elkomorodott. Erzsébet keze az első perctől meg lesz kötve, 
ha ebbe beleegyezik. Julius püspök és Sir Reginald továbbra is azt művel 
Kingsbridge-ben, amit akar. 

Cecilre sandított. Sir William nem látszott riadtnak. Talán ő is arra 
gondolt, hogy Feria hazudik. Fanyar derűvel, várakozóan nézett 
Erzsébetre. 

Hosszú csönd következett, amelyet Feria azzal tört meg: 

— Közölhetem a királlyal és a királynővel, hogy elfogadja döntésüket? 

Erzsébet végre megszólalt, és a hangja olyan volt, mint az ostorcsapás. 

— Nem, uram, nem közölheti. 

Feria úgy nézett rá, mintha arcul ütötték volna. 

— De... 

Erzsébet nem adott neki esélyt a tiltakozásra. 

— Ha királynő leszek, azért leszek az, mert Isten választott ki, nem 
Fülöp király — mondta. 


Ned legszívesebben éljenzett volna. 

A hercegnő folytatta. 

— Ha uralkodom, az angol nép egyetértésével teszem, nem haldokló 
nővéremével. 

Feriába mintha villám csapott volna. 

— És amikor megkoronáznak — folytatta maró gúnnyal Erzsébet —, azt az 
esküt teszem le, amelyet az angol uralkodók szoktak, és nem csapok hozzá 
semmiféle ígéretet, amelyet Feria gróf javasolt. 

Ez alkalommal Feria nem tudta, hogy mit mondjon. 

Rossz sorrendben játszotta ki a kártyáit, állapította meg Ned. Előbb 
kellett volna kicsikarni Erzsébetből a katolicizmus visszaállításának 
ígéretét, és csak utána lett volna szabad javasolnia a Titkos Tanácsnak. 
Most már késő volt. Ned úgy sejtette, hogy Feriát félrevezette az első 
találkozáskor Erzsébet elbűvölő kedvessége: gyönge asszonyszemélynek 
nézte, akit egy határozott férfi könnyen az orránál fogva vezethet. De 
Erzsébet játszotta ki őt, és nem fordítva. 

Feria nem volt bolond, egy szempillantás alatt átlátta a helyzetet. 
Valósággal összelappadt, mint egy üres borostömlő. Többször kinyitotta a 
száját, mintha szólni akarna, azután mégsem tette, Ned szerint azért, mert 
semmi sem jutott az eszébe, ami változtathatott volna a helyzeten. 

Erzsébet kisegítette a kutyaszorítóból. 

— Köszönjük a látogatását, gróf úr — mondta. — Kérem, köszöntse 
nevünkben Fülöp királyt. És bár a remény csekély, imádkozni fogunk 
Mária királynőért. 

Ned szerette volna tudni, hogy a jókívánságokba  beleértette 
személyzetét is, vagy máris a fejedelmi többest használja. Amennyire 
ismerte, ez a kétértelműség szándékos volt. 

Feria a tőle telhető legnagyobb méltósággal fogadta az elbocsátást, 
majd kihátrált a szobából. 

Ned boldogan vigyorgott, mert Swithin gróf jutott az eszébe. Halkan 


odaszólt Cecilnek: 
— Hát, Feria gróf nem az első, aki ráfizet, mert alábecsülte Erzsébetet. 
— Nem -— helyeselt Cecil. — És gondolom, nem is az utolsó. 


:k 


Amikor Margery kilencéves volt, bejelentette, hogy apáca lesz. 

Áhítattal töltötte el nagyapja húgának, Joan nővérnek istenes élete, aki a 
legfelső emeleten élt az oltárával és a rózsafüzérével. Joannak volt 
méltósága, függetlensége és életcélja. 

VIII. Henrik a szerzetesrendekkel egy időben oszlatta fel az 
apácazárdákat, és Tudor Mária királynő nem állította helyre őket. Margery 
azonban amint serdülni kezdett, rájött, hogy soha nem tudna örök 
szüzességben élni. Szerette a fiúkat még akkor is, amikor hülyeséget 
csináltak. Szerette a merészségüket, az erejüket, a humorukat, és izgatták 
mohó pillantásaik, amelyekkel gusztálták. Még az is tetszett neki, hogy 
milyen vakok a finomságokra és a burkolt jelzésekre. Volt valami vonzó a 
nyíltságukban, és a lányok néha olyan sunyik tudnak lenni. 

Így aztán felhagyott a gondolattal, hogy apáca legyen, de továbbra is 
vonzotta a céltudatos élet. Mindezt aznap vallotta meg Joan nővérnek, 
amikor átköltözött New Castle-ba, és a könyveit, ékszereit, ruháit már 
felpakolták egy négykerekű kordéra az utazáshoz. 

— Emiatt ne aggódj — mondta Joan nővér, aki élemedett kora ellenére is 
egyenes háttal ült egy deszkazsámolyon. — Istennek célja van veled. 
Mindnyájunkkal van valami célja. 

— De honnan tudom meg, mit tervez velem? 

- Sehogy! — mondta Joan nővér. — Meg kell várnod, amíg feltárja 
előtted. Istent nem lehet siettetni. 

Margery megfogadta, hogy fegyelmezett lesz, noha kezdte úgy érezni, 
hogy élete amúgy is az önfegyelmezés példája. Engedelmeskedett a 


szüleinek, amikor hozzáment Barthoz. Új férjével a gróf egyik házában, a 
Bélpoklos-szigeten töltötte az utóbbi két hetet, és ez alatt az idő alatt Bart az 
értésére adta, hogy Margery ugyanúgy tartozik szót fogadni neki, mint a 
szüleinek. Ő döntötte el, hova mennek, mit csinálnak, azután egyszerűen 
utasításokat adott a feleségének, mint a háznagyának. Margery arra 
számított, hogy a házasság két társ kapcsolata lesz, ám Bart még csak nem is 
gondolt ilyesmire. Margery reménykedett, hogy talán fokozatosan, 
apránként megváltoztathatja, de Bart egyelőre ijesztően hasonlított az apjára. 

Büszke családja, Sir Reginald, Lady Jane és Rollo elkísérte New Castle- 
ba. Hát mégis sikerült összesógorodniuk a gróffal! Nem győzték élvezni, 
hogy most már a főnemességhez tartoznak. 

Ugyanakkor Sir Reginald és Rollo alig várta, hogy tanácskozhasson 
Swithinnel. Brüsszeli útjuk kudarcot vallott. Fülöp király látszólag figyelt 
és helyeselt, de valaki más elgáncsolhatta őket, mert a végén a spanyol a 
tekintélye teljes súlyával beállt Erzsébet mögé. Margery látta Rollón, hogy 
keserűen csalódott. 

Az úton Reginald és Rollo megvitatta, mit tegyen ezután. Az egyetlen 
lehetséges megoldás, hogy fegyveres felkelést robbantanak ki Erzsébet 
ellen, amint Tudor Mária meghal. Ehhez tudniuk kellett, hogy Swithin gróf 
hány fegyverest mozgósíthat, és kik azok a katolikus nemesek, akik 
Swithint támogatják. 

Margery zavarban volt. A protestantizmust olyan emberek arcátlan 
eretnekségének látta, akik azt hiszik, elég okosak ahhoz, hogy bírálhassák 
az egyház sok száz éves tanítását, viszont hitt abban, hogy a keresztények 
nem gyilkolhatják le egymást. De amikor fölkomorlott a láthatáron New 
Castle, világiasabb gondok kezdték foglalkoztatni. Swithin gróf özvegy, 
így Margerynek — most már Shiring viscountessnek — kell vinnie a házat. 
Csak tizenhat éves volt, nem tudhatta, hogyan kell irányítani egy kastélyt. 
Megbeszélte a dolgot Lady Jane-nel, és készítettek terveket is, de így is 
nyugtalankodott, hogy mi várhatja. 


Bart előrement, úgyhogy amikor a Fitzgerald család megérkezett, húsz 
szolga várta őket az udvarban. Tapsoltak és éljeneztek, amikor az új 
asszony belovagolt, és Margery úgy érezte, örömmel fogadják. Talán nem 
szívesen dolgoztak egy kizárólag férfiakból álló családnak, és alig várják a 
női kezet. Reménykedjünk. 

Swithin és Bart kijött az üdvözlésükre. Bart megcsókolta, azután 
Swithin következett, aki jó sokáig a menye arcára nyomta a száját, és 
erősen magához szorította Margeryt. Bemutatott egy harminc körüli, 
túlcsorduló idomú személyt. — Sal Brendon a kulcsárném, aki mindenben 
segíteni fog neked — mondta. — Vezesd körül a viscountesst, Sal. Nekünk, 
férfiaknak, megbeszélnivalónk van. 

Miközben elfordult, hogy betessékelje Reginaldot és Rollót a házba, 
megpaskolta Sal széles csípőjét. Salt nem lepte meg a dolog, nem is jött 
zavarba. Margery és Lady Jane észrevette ezt. Összenéztek. Sal 
nyilvánvalóan több kulcsárnénál. 

— Megmutatom kigyelmeteknek a kvártélyukat — mondta Sal. — Erre 
tessék. 

Margery inkább körül akart nézni. Már járt itt vízkeresztkor, de ez 
nagy ház volt, és neki fel kellett elevenítenie magában az alaprajzot. 

— Először nézzük meg a konyhát — mondta. 

Sal habozott, bosszús képet vágott, majd azt felelte: 

— Ahogy óhajtja. 

Bementek a házba, és a konyhába indultak, ahol forróság, gőz és nem 
túl nagy tisztaság fogadta őket. Egy idősebb szolga zsámolyon ülve 
figyelte a szakácsné munkáját, és egy fémkupából ivott. Amikor Margery 
belépett, meglehetős lassúsággal fölállt. 

— Ő a szakácsné, Mave Brown — mondta Sal. 

Egy macska ült az asztalon, és finnyásan majszolta egy 
sonkacsontról a húsmaradványokat. Margery felkapta, és a padlóra 
dobta. 


— Jó egerész az a macska — mondta sértődötten Mave Brown. 

— Még jobb lesz, ha nem hagyod, hogy sonkát egyen - felelte Margery. 

A koros szolga szeletelt, hideg húst, egy kupa bort és kenyeret tett egy 
tálcára. Margery elvett egy szelet marhahúst, és megette. 

— Az a grófé! — mondta a szolga. 

— És milyen finom — bólintott Margery. — Mi a neved? 

— Colly Knight — felelte a férfi. — Negyven éve dolgozom Swithin 
grófnak, egész életembe. — Olyan fölényesen mondta, mintha azt közölné 
Margeryvel, hogy ő csupán egy kutyakergette. 

— Én vagyok a viscountess — felelte Margery. — Ha hozzám beszélsz, 
tedd hozzá, hogy , asszonyom". 

— Igenis, asszonyom -— felelte Colly hosszabb hallgatás után. 

— Most pedig gyerünk a viscount szállására — mondta Margery. 

Sal Brendon előrement. Keresztülvágtak a csarnokon, ahol egy tíz- 
tizenegy év körüli kislány sepregetett slendriánul, fél kézzel fogva a seprűt. 

— Két kézzel fogd a seprűnyelet! — förmedt rá Margery, ahogy elment 
mellette. A lány megriadt, de azért engedelmeskedett. 

Fölkapaszkodtak a lépcsőn, végigmentek egy folyosón. A hálóház a 
sarokra esett, és két kisebb szoba nyílt belőle. Margerynek azonnal 
megtetszett ez a beosztás: Bartnak így lehet egy öltözője, ahol otthagyhatja 
a sáros csizmáját, Margerynek pedig egy budoárja, ahol a szolgálók 
segítenek neki az öltözködésben és a fésülködésben. 

Csakhogy az összes szoba piszkos volt, az ablakokat legalább egy éve 
nem mosták le. Két nagy kutya hevert egy takarón, egy öreg és egy fiatal. 
Margery kutyaszart látott a padlón — Bart láthatólag szabadjára engedi 
termeiben a kedvenceit. A falra egy pucér nőt akasztottak, viszont nem 
volt egy szál virág vagy zöld, egy tányér gyümölcs, esetleg mazsola, sem 
száraz füvekkel és szirmokkal töltött, levegőillatosító tálkák. Egy széken 
kupacban állt a szennyes, többek között egy vérfoltos ing, amely elég 
régen hányódhatott ott. 


— Ez undorító — mondta Margery Sal Brendonnak. — Amíg nincs 
kitakarítva, ki se nyitom az úti ládáimat. Eriggy seprőkért és lapátért. 
Elsőnek a kutyaszart tüntesd el. 

Sal csípőre tette a kezét, és protestált. 

— Nekem Swithin gróf parancsol — mondta. — Beszéljen vele. 

Valami elpattant Margeryben. Túl sokáig hajtott fejet másoknak: a 
szüleinek, Julius püspöknek, Bartnak. Sal Brendonnak nem fog. Kirobbant 
belőle az egy éve gyűlő düh. Lendületet vett, és hatalmas pofont kevert le 
Salnek. Akkorát csattant a tenyere a kulcsárné képén, hogy az egyik kutya 
felugrott. Sal döbbent kiáltással visszatántorodott. 

— Ezt a hangot meg ne halljam még egyszer — intette Margery. — 
Ismerem a fajtádat. Csak mert a gróf ágyába bújsz, amikor berúg, még nem 
te vagy a grófné. — Sal szemében felvillant a beismerés szikrája, mutatva, 
hogy Margery okkal gyanakodott. — Most már én vagyok ennek a háznak 
az úrnője, és te engedelmeskedni fogsz. És ha fejfájást okozol, olyan 
gyorsan repülsz innen, hogy a lábad se éri a földet, és meg sem állsz a 
kingsbridge-i bordélyházig, ahol a helyed lenne. 

Salben láthatólag erősen készülődött a feleselés. Arcát elöntötte a 
méreg, még tán vissza is ütött volna. De elbizonytalanodott. Belátta, hogy 
ha a gróf friss menye épp ma kérné, hogy penderítsenek ki egy pimasz 
cselédet, az uraság aligha tagadhatná meg tőle. Ahogy ezt megértette, 
rögtön megváltozott az arca. 

— Én... bocsánatot kérek, asszonyom — mondta alázatosan. — Máris 
hozom a seprűket. 

Kiment. Lady Jane halkan odaszólt Margerynek: 

— Ügyes vagy. 

Margery meglátott egy lovaglópálcát egy zsámolyon egy pár sarkantyú 
mellett. Fölvette, odament a heverésző kutyákhoz. 

— Kifelé, mocskos dögök! — mondta, és mindkettőre rávágott. Az ebek 
felugrottak, sokkal inkább a meghökkenéstől, mint a fájdalomtól, és 


sértődötten kirobogtak a szobából. 
— És vissza se gyertek! — mondta Margery. 


Rollo nem volt hajlandó belenyugodni, hogy a széljárás Stuart Mária ellen 
fordult. Hogy lehetséges ez, tajtékzott némán, amikor Anglia katolikus 
ország, Máriát pedig a pápa támogatja? Így hát délután levelet írt Swithin 
grófnak, hogy küldje el Pole bíborosnak, Canterbury érsekének. 

A levél arra kérte az érseket, hogy áldjon meg egy fegyveres felkelést 
Tudor Erzsébet ellen. 

Most már az erőszak volt az egyetlen remény. Fülöp király elpártolt 
Stuart Máriától, és Erzsébetet támogatta. Ez katasztrófa Rollónak, a 
Fitzgerald családnak és a katolikus hitnek Angliában. 

— Nem árulás ez? — kérdezte Swithin, miközben fölvette a tollát. 

— Nem -— felelte Rollo. — Erzsébet még nem királynő, így hát nem is 
lehet összeesküvés a törvényes uralkodó ellen. — Persze tudta, hogy ha 
elbuknak, és Erzsébet fejére kerül a korona, a királynő nem lesz 
tekintettel a finom árnyalatokra. Valamennyien a vérpadot kockáztatják, 
de az ilyen pillanatokban az embernek állást kell foglalnia. 

Swithin aláírta, nem minden nehézség nélkül, mert könnyebb volt 
betörnie egy vadlovat, mint odakanyarítani a saját nevét. 

Pole beteg, de csak le tud diktálni egy levelet, gondolta Rollo. Mit 
válaszol vajon Swithinnek? Pole volt a legbigottabb katolikus az angol 
püspökök közül, és Rollo csaknem biztosra vette, hogy támogatna egy 
lázadást. Akkor pedig az egyház tekintélye törvényesítené Swithin és 
párthívei felkelését. 

Swithin odaadta a levelet két megbízható emberének, hogy vigyék el a 
Lambeth-palotába, amely az érsek rezidenciája volt London közelében. 

Közben Sir Reginald és Lady Jane visszatért Kingsbridge-be. Rollo a 
grófnál maradt, nehogy Swithin visszakozzon. 

Miközben az érsek válaszára vártak, Swithin és Bart szervezni kezdte a 


hadat. Más katolikus grófok is ezt csinálhatják Anglia-szerte, gondolta 
Rollo. Egyesített erőiknek senki sem állhat ellen. 

Shiring grófság száz falujának Swithin gróf volt az ura és parancsolója; 
nagyjából ugyanazzal a teljhatalommal bírt, mint ősei az elmúlt 
századokban. Swithin és Bart személyesen látogatott el néhány helységbe. 
Másutt a gróf szolgái kiáltványokat olvastak fel, a plébánosok ugyanerről 
prédikáltak a templomokban. A tizennyolc és harminc év közötti nőtlen 
férfiakat berendelték New Castle-ba azzal a paranccsal, hogy hozzanak 
fejszét, kaszát, vasláncokat. 

Rollónak nem volt tapasztalata az effélében, és nem sejtette, mi fog 
történni. 

A válasz föllelkesítette. Minden falu küldött vagy fél tucat legényt, 
akik alig várták, hogy induljanak. Novemberben nincs sok szükség a 
mezőkön a fiatal férfiakra és rögtönzött  fegyvereikre. A 
protestantizmus pedig városi mozgalom volt, amely sosem terjedt el a 
konzervatív vidéken. Mellesleg a falusiaknak emberemlékezet óta nem 
volt ehhez foghatóan izgalmas élményük. Mindenki erről beszélt. 
Csupasz állú fiúk és öregemberek ríttak, hogy rájuk nincs szükség. 

A sereg nem sokáig időzött New Castle-ban, egyébként is hosszú 
menetelés várt rájuk Hatfieldig, így hát nekivágtak, be sem várva Pole 
bíboros válaszát. Útjuk Kingsbridge-en át vezetett, ahol Julius püspök 
szándékozott megáldani őket. 

Swithin lovagolt a menetoszlop élén, oldalán Barttal, mögöttük 
Rollóval. A harmadik napon elérték Kingsbridge-et. Ám Merthin hídjánál 
megállította őket Rollo apja, Sir Reginald, akit az elöljárók kísértek. 

— Sajnálom — mondta Swithinnek a polgármester. — Baj van. 

Rollo addig noszogatta a lovát, amíg meg nem előzte Swithint és 
Bartot. 

— Mi a mennykő az a baj? — kérdezte. 

Az apja kétségbeesettnek látszott. 


— Ha leszálltok a lóról és velem jöttök, megmutatom - felelte. 

— Ugyancsak ildomtalan fogadtatás ez egy szent, keresztes hadnak! — 
pattogott Swithin. 

— Tudom -— bólogatott Reginald. — Hidd el, ki is sül a szemem miatta. 
De jöjjetek és lássátok. 

A három vezér leszállt a lováról. Swithin odahívta kapitányait, és pénzt 
adott nekik némely hordó sörökre a Vágóhíd kocsmából, hogy a hangulat 
ne lohadjon. 

Reginald átvezette őket a kettős ívű hídon a városba, azután végig a 
főutcán a piactérre. 

Döbbenetes látvány fogadta őket. 

A piaci bódék zárva voltak, az asztalokat elvitték, a teret letakarították. 
Negyven-ötven, tíz-húsz centi átmérőjű, vaskos fatörzset ástak be a kemény, 
téli földbe. Több száz fiatalember állta körül őket, és Rollo elszörnyedve 
látta, hogy mindegyiknek fakardja és pajzsa van. 

Itt bizony katonai kiképzés folyt. 

Egy emelvényen egy vezető éppen azt mutatta be, hogyan kell támadni 
a tuskókat fakarddal és pajzzsal, és ehhez olyan ütemben váltogatta a jobb 
és a bal karját, ami — Rollo nagyon jól el tudta képzelni — hatékony lehetett 
a csatatéren. Amikor a bemutató véget ért, a többiek felváltva igyekeztek 
utánozni a mozdulatokat. 

Rollónak eszébe jutott, hogy hasonló gyakorlatokat látott Oxfordban a 
spanyol háború alatt, amikor Tudor Mária arra készült, hogy angol 
csapatokat küld Franciaországba. Ezeket a gyakorlóoszlopnak nevezett 
cölöpöket olyan erősen beásták a földbe, hogy nehéz volt kidönteni őket. 
Arra is emlékezett, hogy az elején a képzetlen emberek olyan vadul 
hadonásztak, hogy el sem találták az oszlopokat. Ám gyorsan megtanulták, 
hogy gondosan célozzanak és keményen üssenek. Katonáktól hallotta, 
hogy néhány délután a gyakorlóoszlopnál egy reménytelen falusi bunkóból 
is többé-kevésbé veszedelmes katonát farag. 


Az újoncok között megpillantotta Dan Cobley-t, és a kirakós utolsó 
darabja is a helyére kattant. 

Ez a református hadsereg. 

Persze nem így hívják magukat. Talán azt állítják, hogy a spanyol 
megszállókat akarják visszaverni. Sir Reginald és Julius püspök nem hitt 
nekik, de mit tehettek? A városi őrség tucatnyi embere aligha tartóztathat 
le és csukhat tömlöcbe százakat, még akkor se, ha az újoncok netalán 
megsértenék a törvényt, márpedig erről valószínűleg szó sincs. 

Rollo kétségbeesetten figyelte, ahogy a fiatalok támadják a póznákat, 
egyre gyorsabban, pontosabban, hatékonyabban. 

— Ez nem véletlen — mondta. — Hallották, hogy közeledik a hadunk, és 
összehívták a sajátjukat, hogy megállítsanak. 

— Swithin gróf, ha a hadsereged behatol a városba, akkor véres harc lesz 
az utcákon — mondta Sir Reginald. 

— Az én markos falusi legényeim aprófát csinálnak ezekből a nyiszlett 
városi protestánsokból! 

— A tanácsnokok nem engedik be az embereidet. 

— Érvénytelenítsd a gyávák döntését — javasolta Swithin. 

- Nincs rá jogom. És megmondták, hogy letartóztatnak, ha 
megpróbálom. 

— Tegyék. Kihozunk a fogdából. 

— Át kell verekednünk magunkat azon a rohadt hídon — jegyezte meg 
Bart. 

— Meg tudjuk tenni! — fenyegetőzött Swithin. 

— Sok embert veszítünk. 

— Erre valók. 

— De akkor kiket viszünk Hatfieldbe? 

Rollo figyelte a grófot. Swithinre nem volt jellemző, hogy föladja a 
küzdelmet, még akkor sem, ha vesztésre állt. Most nem tudott dönteni, és 
ettől dühös lett. 


— Kíváncsi vagyok, hogy ez történik-e mindenütt? Mármint hogy harcra 
készülnek a protestánsok? — elmélkedett Bart. 

Rollónak ez még nem jutott az eszébe. Amikor javasolta, hogy Swithin 
állítson föl egy kis hadsereget, gondolnia kellett volna rá, hogy a 
protestánsok fontolóra vehetik ugyanezt. Ő egy szabályos kis államcsínyt 
képzelt el, de most véres polgárháború fenyegetett. Márpedig valami azt 
súgta, hogy az angol nép nem szereti a polgárháborút, és könnyen azok 
ellen fordulhat, akik kirobbantották. 

Kezdett úgy állni a dolog, hogy haza kell küldeni a falusi legényeket. 

Két ember sietett feléjük a közeli Harang fogadóból. Reginaldnak, 
ahogy meglátta őket, valami az eszébe jutott. 

— Üzeneted jött, grófom — mondta. — Ez a két ember egy órája érkezett. 
Azt mondtam nekik, hogy inkább várjanak itt, semhogy esetleg 
elkerüljenek az úton. 

Rollo felismerte azokat az embereket, akiket Swithin küldött a 
Lambeth-palotába. Vajon mit üzent Pole érsek? Ez életfontosságú lehet. 
Pole bátorításával Swithin hadserege talán mehet tovább Hatfieldbe. 
Annak híján talán bölcsebb lesz feloszlatni a hadat. 

— Nincs válasz a bíborostól — mondta az idősebb futár. 

Rollo szíve összeszorult. 

— Hogyhogy nincs? — kérdezte dühösen Swithin. — Valamit csak kellett 
mondania. 

— A titkárával, Robinson kanonokkal beszéltünk. Azt mondta, a bíboros 
túlságosan beteg ahhoz, hogy levelet olvasson, a válaszról nem is beszélve. 

— Miért? Talán a halál kapujában áll? — kérdezte Swithin. 

— Igen, nagyuram. 

Ez katasztrófa, gondolta Rollo. Anglia vakbuzgó katolikusainak 
legrangosabbika haldoklik az ország történelmének fordulópontján! Ez a 
tény mindent megváltoztat. Az ötlet, hogy elrabolják Erzsébetet, és 
behívják Stuart Máriát, mostanáig sikerrel kecsegtető, ígéretes vállalkozás 


volt. Mostantól öngyilkosság. 
Néha mintha az ördögnek kedvezne a sors, tűnődött Rollo. 


Ned Londonba ment, és egyfolytában a Saint James-palota körül 
ólálkodott, várva Tudor Mária királynő halálhírét. 

Mária állapotában drámai romlás állt be november 16-án, amelyet a 
protestánsok kezdtek a Remény Szerdájának hívni, holott még le se ment a 
nap. Ned másnap hajnaltájt ott vacogott a tömegben a vörös téglás 
kapusház előtt, amikor egy szolga kisietett, és odasúgta: 

— Eltávozott. 

Ned keresztülrohant az úton a Lovas Kocsi fogadóhoz. Fölnyergeltetett 
egy lovat, azután felébresztette futárját, Peter Hopkinst. Miközben 
Hopkins felöltözött és reggelire megivott egy flaska sört, Ned rövid 
levélben megírta Erzsébetnek, hogy Tudor Mária meghalt, majd elindította 
a futárt Hatfieldbe. 

Aztán visszatért a kapu elé, ahol megnőtt a tömeg. 

Két órán át figyelte a fontos udvaroncok és kevésbé fontos hírnökök 
jövés-menését. De amikor megpillantotta Nicholas Heatht, a nyomába 
szegődött. 

Heath volt valószínűleg a leghatalmasabb ember Angliában: York 
érseke, Mária királynő kancellárja, és főpecsétőr. Cecil igyekezett Erzsébet 
oldalára állítani, de Heath nem vallott színt. Most viszont lépnie kell vagy 
erre, vagy arra. 

Heath és kísérete lóháton tette meg a rövid utat a Westminsterig, ahol a 
parlamenti képviselők reggeli ülését tartották. Ned és mások futva követték 
őket. A Westminsternél már alakulóban volt az újabb tömeg. Heath 
bejelentette, hogy egyszerre fog szólni a főrendekhez és a közrendekhez a 
Lordok Házában. 

Ned megpróbált beosonni Heath kíséretével, de egy őr megállította. 
Ned csodálkozást mímelve tiltakozott: 


— Én Erzsébet hercegnőt képviselem. Megparancsolta, hogy figyeljek és 
jelentsek neki. 

Az őr tovább kellemetlenkedett volna, ám Heath meghallotta a 
szóváltást, és közbeavatkozott. 

— Téged már láttalak, fiatalember — mondta Nednek. — Azt hiszem, Sir 
William Cecil társaságában. 

— Igen, érsek uram. — Ez igaz is volt, bár akkor is meglepő, hogy Heath 
emlékszik rá. 

— Engedd be — mondta Heath az őrnek. 

A parlament ülése azt jelentette, hogy az utódlás gyorsan 
megtörténhet, különösen, ha Heath Erzsébetet támogatja. A hercegnő 
népszerű és Tudor Mária húga volt, és alig harminc kilométerre lakott. 
Stuart Máriát viszont nem ismerték az angolok, francia férje volt, és 
Párizsban tartózkodott. Az alkalom Erzsébetnek kedvezett. 

Csakhogy az egyház Stuart Máriát támogatta. 

Az ülésterem zúgott, mert mindenki ugyanarról beszélt. Azután csönd 
lett, mert Heath fölállt. 

— Isten a mai reggelen befogadta az ő kegyelmébe megboldogult 
uralkodónkat, Mária királynőt — mondta. 

Az összegyűltek egy emberként sóhajtottak föl. Valamennyien tudták 
már, vagy legalábbis hallottak híreket, de akkor is elszorult a szívük a 
bizonyosságtól. 

— Mindazonáltal van okunk örvendezni és hálát adni a Mindenhatónak, 
mert hagyott nekünk egy igaz, törvényes és jogos trónörököst. 

A teremben halotti csönd lett. Heath most nevezi meg a következő 
uralkodót. De ki lesz az? 

— Erzsébet úrnőt — mondta az érsek —, akinek legtörvényesebb jussában 
és címében nem kételkedhetünk! 

A terem szinte felrobbant a hangorkántól. Heath tovább beszélt, de 
senki sem hallgatta. Az érsek Erzsébetet támogatta, jogcímét 


, törvényesnek"? nevezte, szöges ellentétben a pápa döntésével. Minden 
véget ért. 

Egyes képviselők ordítva tiltakoztak, ám Ned látta, hogy a legtöbben 
éljeneznek. A parlament Erzsébetet választotta. Talán féltek érzelmeik 
kimutatásától, amíg nem dőlt el a kérdés, ám most levetették gátlásaikat. 
Ned megállapította, hogy Cecil még alá is becsülte Erzsébet népszerűségét. 
Akadt ugyan néhány megnyúlt arc, olyan emberek, akik nem tapsoltak, 
nem éljeneztek, csak ültek némán, összefont karral, de ők a kisebbséget 
jelentették. A többiek örültek. Elkerülték a polgárháborút, nem lesz idegen 
király, a máglyák kialusznak. Ned azon kapta magát, hogy ő is éljenez. 

Heath, akit a Titkos Tanács legtöbb tagja követett, elhagyta a termet, 
és megállt a kinti lépcsőn, hogy elismételje bejelentését a várakozó 
tömegnek, majd közölte, hogy ugyanezt ismét felolvassa London 
városában. De mielőtt távozott volna, magához intette Nedet. 

— Gondolom, most egyenesen nyargalsz Hatfieldbe a hírrel — mondta. 

— Igenis, érsek uram. 

— Elmondhatod Erzsébet királynőnek, hogy még este ott leszek. 

— Köszönöm. 

— Ne állj meg ünnepelni, amíg át nem adtad az üzenetet. 

— Nem állok meg, uram. 

Heath elvonult. 

Ned rohant a Lovas Kocsi fogadóba. Pár perccel később már úton volt 
Hatfieldbe. 

Egy jófajta, kitartó kancája volt, amelyen hol ügetett, hol léptetett. Nem 
merte túl erősen hajtani, nehogy kidőljön. A sebesség nem életfontosságú, 
amíg megelőzi Heatht. 

A délelőtt közepén indult el, és a délután közepén pillantotta meg a 
Hatfield-palota vörös oromzatát. 

Hopkins már ott lehet, így feltehetőleg mindenki hallotta a hírt Tudor 
Mária királynő haláláról. Viszont azt senki sem tudja, ki az új uralkodó. 


Amikor belovagolt az udvarra, több lovász is egyszerre kiáltott oda 
neki: 

— Mi újság? 

Ned úgy döntött, hogy ezt Erzsébetnek kell hallania először. Semmit 
sem mondott a lovászoknak, az arcáról is letörölt minden kifejezést. 

Erzsébet a szalonjában tartózkodott Cecillel, Tom Parryvel és Nell 
Baynsforddal. Feszülten, szótlanul nézték a belépő ifjút, aki még mindig 
vastag lovaglóköpenyét viselte. 

Odament Erzsébethez. Igyekezett komoly maradni, de mosolyognia 
kellett. Erzsébet olvasott az arcában, és az ajka halvány mosolyra húzódott. 

— Úrnőm Anglia uralkodója — mondta Ned. 

Levette a kalapját, fél térdre ereszkedett, és mélyen meghajolt. 

— Felség — mondta. 


Boldogok voltunk, mert nem sejtettük, mekkora földindulást okoztunk. 
Természetesen nemcsak én, aki csupán ifjabb társa voltam másoknak, akik 
idősebbek és jócskán bölcsebbek voltak nálam. De a jövőt egyikünk sem 
látta. 

Figyelmeztettek minket. Rollo Fitzgerald összefoglalta, mennyi 
ellenállással kell szembenéznie Erzsébet királynőnek, és milyen 
szánalmasan kevés európai vezető támogatja. Nem figyeltem oda, pedig a 
kenetes fattyúnak igaza volt. 

Amit abban a nagy jelentőségű 1558-as évben tettünk, az politikai 
széthúzáshoz, lázadáshoz, polgárháborúhoz és invázióhoz vezetett. A 
későbbi években voltak időszakok, amikor a kétségbeesés mélyén azon 
töprengtem, megérte-e. Az egyszerű gondolat, hogy az embereknek hagyni 
kéne, hadd imádják Istent úgy, ahogy nekik tetszik, több szenvedést okozott, 
mint az egyiptomi tíz csapás. 

Tehát ha tudtam volna, amit most tudok, akkor ugyanezt tettem volna? 

Hogy a pokolba ne! 


I. RÉSZ 
1559—1563 


Miközben íÍle de la Cíté déli partján sétáltak egy napfényes júniusi 
pénteken, a székesegyház és a szikrázó folyó között, Sylvie Palot azt 
kérdezte Pierre Aumande-tól: 

— Akkor most elveszel vagy sem? 

Megvolt az elégtétele, ahogy a vőlegénye szemében felvillant a pánik. 
Ez szokatlan volt. Pierre-t nem lehetett egykönnyen kizökkenteni, mert 
mindig fegyelmezett volt. 

Ám olyan gyorsan nyerte vissza higgadtságát, mintha Sylvie csak 
képzelte volna a kihagyást. 

— Természetesen elveszlek, drágám! — mondta sértetten. — Egyáltalán 
hogy kérdezhetsz ilyet? 

A lánynak azonnal bűntudata lett. Imádta a jövendőbelijét, és nem 
szerette fölzaklatni. Most különösen csókolnivaló volt, amikor folyami 
szellő borzolta szőke sörényét. De megkeményítette a szívét, és folytatta a 
faggatózást. 

— Több mint egy éve vagyunk jegyesek. Ez túl hosszú idő. 

Ezen kívül minden más rendben volt Sylvie életében. Az apja 
könyvesboltja virágzott, Giles azt tervezte, hogy egy második boltot is nyit 
a túlparton, a Latin negyedben. Még ennél is jövedelmezőbb volt a 
törvényszegő kereskedelem a francia Bibliákkal és más tiltott könyvekkel. 


Alig múlt el nap, hogy Sylvie-nek ne kellett volna elmennie a rue du Mur-i 
titkos raktárba egy-két könyvért valamelyik református család részére. 
Párizsban és másutt is úgy rügyeztek ki az új és újabb protestáns 
gyülekezetek, akár a harangvirágok tavasszal. Az igaz evangélium 
terjesztésével párhuzamosan Palot-ék csinos haszonra tettek szert. 

Ám Pierre viselkedését nem tudta hova tenni. 

— Be kell fejeznem a tanulmányaimat, és Moineau atya nem hajlandó 
megengedni, hogy házasemberként továbbtanuljak — mondta most. — Ezt 
már elmagyaráztam neked, és beleegyeztél, hogy vársz. 

— Egy évet. És pár nap múlva vége az előadásoknak nyárra. A szüleim 
beleegyeztek. Van elég pénzünk. Lakhatnánk a bolt fölött, legalább addig, 
amíg gyermekeink nem lesznek. De te nem mondasz semmit. 

— Írtam az anyámnak. 

— Nem említetted. 

— A válaszát várom. 

— Mi a kérdés? 

— Elég jól van-e, hogy az esküvőre Párizsba utazzon? 

— És ha nem? 

— Emiatt ne aggódjunk, amíg nem tudunk biztosat. 

Sylvie nem örült ennek a válasznak, de egyelőre félretolta a témát, és 
inkább azt kérdezte: 

— Hol lesz a hivatalos szertartás? — Pierre a Notre-Dame tornyaira 
pillantott, mire a lány elnevette magát. — Ott nem. Az a nemeseké. 

— Nyilván a plébániai templomban. 

— Azután pedig a valódi, a saját templomunkban. — Az erdőben álló régi 
vadászházra gondolt. A protestánsok nem imádkozhattak nyíltan 
Párizsban, noha néhány más francia városban megtehették. 

—- Gondolom, meg kell hívnunk a márkinét is. — Pierre utálattal 
grimaszolt. 

-— Mivel a ház a férjéé... — Kár, hogy Pierre kapcsolata Louise 


márkinéval eleve rosszul kezdődött, és azóta sem sikerült megnyernie a 
dámát. Minél jobban igyekezett elbűvölni, Louise annál fagyosabb lett. 
Sylvie arra számított, hogy vőlegénye csak nevetve legyint az egészre, de 
Pierre mintha nem lett volna képes. Bőszítette a dolog, és Sylvie rájött, 
hogy külső magabiztossága ellenére az ő leendő férje roppant érzékeny 
minden társadalmi lekicsinylésre. 

De ő még jobban szerette, amiért ilyen sebezhető, bár ez ugyanakkor 
zavarta is, maga sem tudta, miért. 

— Úgy vélem, ezen nem segíthetünk — mondta Pierre. A hangja könnyed 
volt, de a tekintete sötét. 

— Lesz új ruhád? — Sylvie tudta róla, mennyire szeret ruhát vásárolni. 

Pierre elmosolyodott. 

— Sötét, protestáns szürke kabát kellene, ugye? 

— Igen. — Pierre hithű református volt, minden héten megjelent az 
istentiszteleteken. Mindenkivel összeismerkedett a gyülekezetben, és 
örömmel találkozott más párizsi csoportokkal is. Borzasztóan szeretett 
volna jelen lenni májusban az országos zsinaton is — ez volt az első 
alkalom, hogy a francia reformátusok merték vállalni a megtartását —, de a 
szervezés a legnagyobb titokban történt, és csak régi protestánsok voltak rá 
hivatalosak. Ezt a visszautasítást nem számítva a közösség feltétel nélkül 
befogadta Pierre-t, aminek Sylvie nagyon örült. 

— Valószínűleg lesz majd szabó, aki ért a protestánsok sötét ruhájához — 
reménykedett az ifjú. 

— Van ilyen: Duboeuf a rue Saint-Martinen. Apám is oda jár, persze 
csak akkor, ha anyám rászorítja. Minden évben megengedhetne magának 
egy új kabátot, de nem költi a pénzt olyasmire, amit ő cifrálkodásnak 
nevez. Gondolom, vásárol nekem egy esküvői ruhát, de nem fog örülni. 

— Ha ő nem is, én igen. 

Sylvie a karjánál fogva megállította a vőlegényét, és megcsókolta. 

— Csodálatos vagy — mondta. 


— Te pedig a legszebb lány egész Párizsban. Egész Franciaországban. 

Sylvie nevetett. Ez nem volt igaz, noha kétségtelenül elragadóan festett 
fehér galléros fekete ruhájában. A protestáns színek remekül kiemelték 
sötét haját és rózsás bőrét. Aztán eszébe jutott, mit akart eredetileg, és 
ismét elkomolyodott. 

— Ha majd hírt hallasz az anyádról. . . 

— Igen? 

— Ki kell tűznünk a dátumot. Akármit mondjon anyád, én nem akarok 
tovább várni. 

— Rendben van. 

Sylvie egy pillanatig nem volt biztos benne, jól értette-e a beleegyezést, 
és nem mert örvendezni. 

— Komolyan gondolod? 

— De mennyire. Kitűzünk egy időpontot. Megígérem! 

A lány fölnevetett örömében. 

— Szeretlek — mondta, és ismét megcsókolta. 


Nem tudom, meddig bírom még ezt, dohogott Pierre, miután otthagyta 
Sylvie-t az apja boltjának ajtajában, és északnak indult a Notre-Dame 
hídon a jobb partra. Ahogy távolodott a folyótól, elült a könnyű szél, és ő 
hamarosan izzadni kezdett. 

Máris tovább váratta a lányt, mint amennyire észszerű. Sylvie apja a 
szokásosnál is gorombább lett, míg az anyja, holott mindig kedvelte Pierre- 
t, kezdett kurtán-furcsán beszélni vele. Sylvie, noha még mindig fülig 
szerelmes volt belé, ugyancsak zúgolódott. Gyanították, hogy csak szédíti 
a lányt, amiben persze igazuk volt. 

Viszont micsoda dús aratást köszönhetett Sylvie-nek! Fekete, 
bőrkötéses notesze máris a párizsi protestánsok százainak névsorát rejtette 
az istenkáromló ceremóniák címlistája mellett! 

És ma még ráadást is kapott tőle: egy református szabómestert! Félig- 


meddig tréfából célozgatott a ruhára, de feltevése beigazolódott, és az 
oktondi Sylvie még meg is erősítette. Ez a nyom felbecsülhetetlen értékű 
lehet! 

Charles bíboros aktái máris dagadoztak, ám meglepő módon még 
egyetlen reformátust sem tartóztatott le. Pierre meg is akarta kérdezni tőle, 
hogy mikor akar már lecsapni rájuk. 

Most éppen Charles bíborossal volt találkozója, de mivel maradt fölös 
ideje, addig ment a rue Saint-Martinen, amíg meg nem találta René 
Duboeuf üzletét. Kintről olyannak látszott, mint egy átlagos párizsi ház, 
noha az ablakok nagyobbak voltak a szokásosnál, és az ajtó fölött cégtábla 
lógott. Belépett. 

Meglepő csín és akkurátusság fogadta. A szoba zsúfolt volt, de rendes: 
a polcokon sarkosan és vonalban a vég selymek, gyapjúszövetek; a 
gombok tálkákban, szín szerint csoportosítva; a keskeny, magas, fiókos 
szekrényeken apró címke jelezte minden egyes fiók tartalmát. 

Kopasz ember görnyedt egy asztal fölé, valamilyen kelmét vágott 
rendkívül óvatosan egy nagyon élesnek látszó, hatalmas, rugós ollóval. A 
bolt hátuljában csinos nő ült egy vaskandeláber alatt, és tucatnyi gyertya 
fényében varrt. Valószínűleg ő a feleség. 

Még egy protestáns házaspár nem számított túl sokat, de Pierre azt 
remélte, hogy néhány vevőjükkel is megismerkedhet. 

A férfi letette az ollót, és előjött, hogy üdvözölje Pierre-t. Duboeuf 
néven mutatkozott be. A szakértő alaposságával megnézte a jövevény 
hasítékos zekéjét. Pierre-nek megfordult a fejében, hogy talán 
túlságosan hivalkodónak találja egy protestánshoz képest. 

Ő is bemutatkozott. 

— Egy új kabátra van szükségem — mondta. — Nem túl színesre. Talán 
sötétszürkére. 

— Nagyon helyes, uram — mondta gyanakodva a szabó. — Talán valaki 
ajánlott kigyelmednek? 


— Giles Palot, a nyomdász. 

Duboeuf megnyugodott. 

— Jól ismerem. 

— A leendő apósom. 

— Gratulálok. 

Pierre bólintott. Ez volt az első lépés. 

Duboeuf alacsony emberke volt, de gyakorlott könnyedséggel emelte le 
a polcokról a nehéz szöveteket. Pierre kiválasztott egyet, amely olyan 
szürke volt, hogy szinte feketének tűnt. 

Sajnálatos módon egyetlen újabb vevő sem jött. Pierre azon 
morfondírozott, miképpen vehetné hasznát ennek a protestáns szabónak. 
Nem maradhatott a boltban egész nap arra várva, hogy találkozzék a többi 
ügyféllel. Állíthat figyelőt — Gaston Le Pin, a Guise család testőrkapitánya 
bizonyára talál egy diszkrét embert —, de az őr nem tudhatná meg a jövő- 
menő népek neveit, így céltalan lenne az egész. Pierre feltekerte az eszét. 
Csak van valami mód, amivel kiaknázhatja ezt a felfedezést. 

A szabó fogott egy hosszú, finom bőrcsíkot, és méretet vett Pierre-ről, a 
bőrbe szurkált, színes gombostűkkel jelölte a vállszélességet, a karhosszt, a 
mellkas- és derékbőséget. 

— Igazán derék termete van, Aumande uram — mondta. — Nagyon 
mutatós lesz ebben a kabátban. — Pierre elengedte a füle mellett ezt a kufár 
hízelgést. Hogy juthatna hozzá Duboeuf megrendelőinek nevéhez? 

Miután levette a méreteket, Duboeuf előkeresett egy fiókból egy 
noteszt. 

— Elkérhetem a címét, uram? 

Pierre rámeredt a noteszre. Hát persze, Duboeufnek tudnia kell, hol 
laknak az ügyfelei, nehogy valaki kabátot rendeljen, azután meggondolja 
magát, és ne tolja többé ide a képét. De még ha a szabó olyan csodálatos 
emlékezőtehetséggel lenne is megáldva, hogy észben tartja összes vevője 
összes megrendelését, az írásos nyilvántartás hiánya akkor is vitákhoz 


vezetne a fizetésnél. Nem, a pedáns Duboeufnek följegyzéseket kellett 
írnia. 

Pierre-nek látnia kellett azt a noteszt. Azoknak a neveknek és címeknek 
az ő fekete könyvecskéjében a helyük, a reformátusok általa összeállított 
névsora mellett. 

— A címe, uram? — ismételte meg Duboeutf. 

— Collöge des Ámes. 

Duboeuf észrevette, hogy a tintatartó kiszáradt, és azt mondta, némileg 
restelkedő heherészéssel: 

— Bocsásson meg egy pillanatra, kerítenem kell egy üveg tintát. — És 
már ott se volt. 

Pierre meglátta a lehetőséget, hogy belenézhessen a könyvbe. De jobb 
lenne megszabadulni a feleségtől. Hátrament a szobában, és megszólította. 
Az asszony tizennyolc körül járt, sokkal fiatalabb volt jó harmincas 
férjénél. 

— Bocsásson meg, de nem kaphatnék egy pohárka bort? Poros napunk 
van. 

— Természetesen, uram. — Az asszony letette a varrótűt, és kiment. 

Pierre felütötte a szabó noteszét. Ahogy remélte, ott sorakoztak a nevek és a 
címek, a megrendelt ruhák és kelmék részletei, a lerótt és a még kiegyenlítetlen 
tartozások. Felismert néhány nevet, olyan reformátusokét, akiket ő azonosított. 
Kezdett föllelkesülni. Ebben a könyvben itt van a párizsi eretnekek legalább 
felének a névsora! Felbecsülhetetlen értéke lesz a kardinális számára. Bár 
elcsórhatná, de az otromba hiba lenne. Inkább igyekezett minél több nevet 
megjegyezni. 

Javában magolta a lajstromot, amikor megszólalt mögötte Duboeuf. 

— Mit csinál? 

A szabó sápadt és rémült volt. Okkal, gondolta Pierre: súlyos hibát 
követett el, amikor a könyvecskét az asztalon hagyta. Becsukta a noteszt és 
elmosolyodott. 


— Puszta kíváncsiság. Elnézést. 

— A notesz magántulajdon! — mondta szigorúan Duboeuf. Pierre látta, 
hogy zaklatott. 

— Látom, a legtöbb ismerősöm magánál dolgoztat — vetette oda 
hanyagul. — Öröm nézni, hogy a barátaim nem maradnak el a fizetséggel! — 
Duboeuf nem találta humorosnak. De mit tehetett volna? 

Kinyitotta a friss tintásüveget, megmártotta a kalamárist, felírta Pierre 
nevét és címét. 

Bejött a felesége. 

— A bora, uram. — Pierre kezébe nyomta a kupát. 

— Köszönöm, Francoise — mondta Duboeuf. 

Pierre megjegyezte, hogy az asszonynak jó alakja van. Vajon mi 
vonzotta az idősebb Duboeufhöz? Talán a kényelmes élet egy sikeres 
üzletember férjjel. De akár szerelem is lehetett az ok. 

— Legyen szíves mához egy hétre visszajönni, addigra a kabát kész lesz 
annyira, hogy felpróbálhassa. Huszonöt livre lesz. 

— Pazar. — Pierre úgy vélte, ma ennél többet nem facsarhat ki 
Duboeufből. Megitta a bort, és elment. 

A bor nem oltotta a szomját, így hát betért a legközelebbi kocsmába, és 
rendelt egy kupa sört. Vásárolt egy darab papírt, kölcsönkért egy tollat és 
tintát. Miközben megitta a sört, pedánsan leírta: , René Duboeuf, szabó, rue 
Saint-Martin. Francoise Duboeuf, feleség." — Azután hozzáírta mindazokat 
a neveket és címeket, amelyeket meg tudott jegyezni. Megszárította a 
tintát, a zekéje alá rejtette a papírt, hogy később átmásolhassa az adatokat a 
fekete könyvecskéjébe. 

Iszogatta a sört, és közben azon rágódott, mikor használja már föl 
Charles bíboros ezeket az értesüléseket. Pierre türelmetlen volt. A bíboros 
egyelőre beérte a nevekkel és címekkel, de majd eljön az idő, amikor 
lecsap! Akkor vér fog hömpölyögni az utcákon, és Pierre részesedni fog 
Charles diadalából. Ennek ellenére kényelmetlenül fészkelődött a kocsmai 


széken, ha a sok száz férfira és nőre gondolt, akiket majd bebörtönöznek, 
megkínoznak, sőt talán elevenen elégetnek. Sok protestáns beképzelt 
álszent volt, őket örömmel látta volna szenvedni — különösen Louise 
márkinőt —, mások azonban rendesek voltak hozzá, örömmel fogadták a 
vadászház-templomban, meghívták otthonukba, sunyi kérdéseire olyan 
becsületes őszinteséggel válaszoltak, hogy Pierre kínosan érezte magát, 
amiért becsapja őket. Alig tizennyolc hónapja az volt élete legnagyobb 
gonoszsága, hogy kihasznált egy viszketeg özvegyet. Mintha borzasztó 
régen történt volna. 

Kiürítette a kupát, és távozott. Közel volt a rue Saint-Antoine-hoz, ahol 
lovagi tornát tartottak. Párizs ismét ünnepelt. Aláírták a békeszerződést 
Spanyolországgal, II. Henrik király a békét ünnepelte, és úgy tett, mintha 
nem veszítette volna el a háborút. 

A rue Saint-Antoine volt Párizs legszélesebb utcája, ezért tartották itt a 
tornát. Egyik oldalán volt a hatalmas, noha roskatag Tournelles-palota, 
amelyet hímes paszománnyal ékesítettek az ablakokban pompázó királyi és 
főrangú nézők drága ruhái. A másik oldalon a helyekért tülekedő plebs a 
téli szántásra emlékeztetett az olcsó fakóbarna különböző árnyalataiban. A 
nép ácsorgott, a magával hozott zsámolyokon trónolt, illetve 
ablakpárkányokon és háztetőkön egyensúlyozott. Egy lovagi torna óriási 
mulatság volt, amelyet csak fűszerezett az a lehetőség, hogy az előkelő 
versenyzők megsebesülhettek, sőt meg is halhattak! 

Pierre belépett a palotába, ahol a húsz év körüli Odette, a buja idomú, 
egyébként jelentéktelen szobalány egy tálca süteménnyel kínálta, csábító 
mosolyban mutogatva fogsorát. Az volt a híre, hogy könnyen kapható, de 
Pierre-t nem érdekelte a cselédfertály — ilyet Thonnance-lés-Joinville-ben 
is fölszedhetett volna. Ennek ellenére örült, hogy látja, mert ez azt 
jelentette, hogy az imádni való Véronigue a közelben tartózkodik. 

— Hol van az úrnőd? — kérdezte. 

Odette lebiggyesztette a száját. 


— A kisasszony odafönt tartózkodik. 

A legtöbb udvaronc az emeleten volt, mert az ablakokból ráláthatott a 
tornára. Véronigue egy asztalnál iszogatott gyümölcslikőrt számos kékvérű 
hajadon társaságában. Mint a Guise fivérek távoli atyafia, a 
legjelentéktelenebb családtagok közé számított, de akkor is nemes volt. 
Halványzöld ruhát viselt, valamilyen selyemből és lenvászonból kevert 
kelméből, amely olyan könnyű volt, hogy szinte körülfelhőzte a lány 
tökéletes alakját. Pierre csaknem elalélt, ha elképzelte, amint egy ilyen 
előkelőséget tart meztelenül a karjaiban. Ilyen feleség kellett neki, nem 
pedig egy polgárlány református nyomdász apával. 

Amikor először találkoztak, Véronigue enyhe megvetéssel kezelte, de 
fokozatosan fölmelegedett iránta. Mindenki tudta Pierre-ről, hogy egy 
vidéki pap fia, de azt is tudták, hogy közel áll a hatalmas Charles 
bíboroshoz, és ez különleges rangot adott neki. 

Pierre meghajolt a lány előtt, és megkérdezte, tetszik-e neki a lovagi 
torna. 

— Nem nagyon - felelte Véronigue. 

Pierre elővillantotta a legmelegebb mosolyát. 

— Nem szereti, amikor férfiak nyargalnak, és öklelnek? Mily különös. 

Véronigue elnevette magát. 

— Jobban szeretek táncolni. 

— Én is. Szerencsére ma este bál lesz. 

— Alig várom. 

— Én is alig várom, hogy ott láthassam. De most beszélnem kell az ön 
Charles nagybátyjával, úgyhogy ha megbocsát. . . 

Pierre elsietett. Fölvidította a rövid csevej. Megnevettette Véronigue-ot, 
aki csaknem úgy kezelte, mintha egyenlők lennének. 

Charles egy kisebb szobában tartózkodott egy fiúcskával, aki szőke 
volt, mint minden Guise. Az unokaöccse volt az, a nyolcéves Henri, a 
Sebhelyes legidősebb fia. Mivel tudta, hogy a kisfiúból egy napon Guise 


herceg lehet, Pierre meghajolt előtte, és érdeklődött, jól szórakozik-e. 

— Nem hagyják, hogy részt vegyek a lovagi tornán — felelte Henri. — 
Pedig fogadok, hogy nyernék. Jó lovas vagyok. 

— Hát akkor fussál, Henri! — mondta a bíboros. — Egy perc múlva 
kezdődik a következő viadal, és azt bizonyosan nem akarod kihagyni. 

Henri elfutott, Charles egy székre mutatott. Pierre leült. 

A másfél év alatt, amióta kémkedett Charles-nak, megváltozott a 
kapcsolatuk. Charles hálás volt a nevekért és címekért, amelyeket Pierre 
hozott. A bíboros aktája a rejtőző párizsi protestánsokról jelentősen javult 
Pierre feltűnése óta. Charles továbbra is viselkedhetett lenézően és 
vállveregetően, de hát ő mindenkivel ilyen volt, és egyébként úgy 
látszott, tiszteli Pierre ítélőképességét. Néha csak úgy politizáltak, és a 
bíboros akár még meg is hallgatta Pierre véleményét. 

- Tettem egy felfedezést — szólalt meg Pierre. — Sok protestáns 
ugyanahhoz a szabóhoz jár a rue Saint-Martinen, aki egy könyvecskében 
tartja számon a neveket és a címeket. 

— Aranybánya! — mondta Charles. — Mennyei atyám, ezek az emberek 
egyre pimaszabbak. 

— Nagy volt a kísértés, hogy felkapjam, és kirohanjak vele az utcára. 

— Egyelőre ne tárd fel, ki vagy. 

— Nem. De egy napon megszerzem azt a noteszt. — Pierre a zekéje alá 
nyúlt. — Addig is annyi nevet és címet írtam le belőle, amennyit csak 
megjegyezhettem. — Átnyújtotta a papírlapot Charles-nak. 

A bíboros elolvasta a listát. 

— Nagyon hasznos. 

— Egy kabátot kellett rendelnem a szabótól. — Pierre felsrófolta az árat. — 
Negyvenöt livre. 

Charles pénzt vett elő egy erszényből. Adott Pierre-nek húsz 
aranyécut, aminek darabja két és fél livre-t ért. — Bizonyára szép kabát 
lesz — jegyezte meg. 


— Mikor csapunk le ezekre a káromlókra? Több száz párizsi reformátust 
tartunk számon! — mondta Pierre. 

— Türelem. 

- De hát minden eretnek eggyel apasztja az ellenséget! Mikor 
szabadulunk meg tőlük? 

— Ha eltapossuk őket, úgy csináljuk, hogy mindenki tudja: ezt a Guise- 
ek tették. 

Logikus. 

— Akkor, gondolom, eminenciád családja elnyeri a legbuzgóbb 
katolikusok hűségét. 

- Azokra pedig, akik a türelmet hirdetik — a középutasokra, a 
moyenneurökre -—, rásütjük a protestantizmus bélyegét. 

Minő rafinált húzás, gondolta Pierre. A Guise család legnagyobb 
ellenségei azok, akik a vallási türelmet védelmezik, mert ők alapjaiban 
rendítenék meg a família hatalmát. Az ilyeneket valamelyik szélsőségbe 
kell kényszeríteni. A bíboros politikai ravaszsága ismét mély benyomást 
tett Pierre-re. 

— De hogyan jutunk el odáig, hogy eltiporjuk az eretnekséget? 

— Egy napon az ifjú Ferenc lesz a király. Reméljük, még nem most — 
először függetlenednie kell Katalin királynétól, hogy mindenben a 
felesége, Stuart Mária unokahúgunk befolyása alá kerüljön. De amikor 
megtörténik... — Charles meglobogtatta Pierre papírját. — Akkor 
felhasználjuk ezt. 

Pierre lehangoltan nézett rá. 

- Nem gondoltam, hogy eminenciádnak ilyen hosszú távú tervei 
vannak. Ez problémát jelent nekem. 

— Miért? 

— Több mint egy éve, hogy eljegyeztem Sylvie Palot-t, és kifogyok az 
ürügyekből. 

— Hát vedd el a kurvát — biztatta Charles. 


Pierre elborzadt. 
— Nem akarok egy református feleséget a nyakamba. 
Charles vállat vont. 


— Miért ne? 
— Mert van valaki, akit viszont szeretnék nőül venni. 
— O! Kit? 


Most van itt az ideje, hogy közölje a bíborossal, milyen jutalmat kér a 
munkájáért. 

— Véronigue de Guise-t. 

Charles nagyot kacagott. 

— Te beképzelt kis senkiházi! Te akarod elvenni a rokonomat? Ezt a 
pokoli pimaszságot! Ne légy már ilyen nevetséges! 

Pierre fülig vörösödött. Eltévesztette az időzítést, és megalázták. 

—- Nem hinném, hogy túl becsvágyó vagyok -— tiltakozott. — Végül is, 
csak távoli rokon. 

— Stuart Mária másodunokahúga, ő pedig valószínűleg Franciaország 
királynéja lesz egy napon! Kinek képzeled te magad? — Charles legyintett. 
— Na, lódulj. 

Pierre fölállt és kiment. 


Alison McKay élvezte az életet. Azóta, hogy Stuart Mária nem csupán 
arája, de hitvese is lett Ferencnek, magasabb lett a rangja, aminek 
következtében Alisoné is megnőtt. Több szolgájuk, több ruhájuk, több 
pénzük lett. Az emberek mélyebbre és hosszasabban hajoltak meg Mária 
előtt. Most már vitathatatlanul a francia királyi család tagjának számított, 
ami ugyanúgy tetszett Máriának, mint Alisonnak. És a jövő még többet 
ígért, hiszen Mária egy napon Franciaország királynéja lehet. 

Ma a Tournelles-palota leghatalmasabb termében tartózkodtak a 
legnagyobb ablaknál, ahol Mária anyósa, Katalin királyné tartotta az 
udvarát. Katalin hatalmas, arannyal-ezüsttel hímzett szoknyát viselt, ami 


egy vagyonba került. Késő délután volt, de a forróság még mindig nem 
engedett. Az ablakot nyitva tartották, hogy járjon a levegő. 

Meleg, csípős verejtékszagot hozva belépett a király, mire Katalin 
kivételével mindenki fölállt. Henrik boldognak látszott. Negyvenéves volt, 
pontosan annyi, mint a felesége. Férfikora virágjában járt, jóképű volt, 
erős, energikus. Szerette a lovagi tornákat, és ma győzött. Még a 
Sebhelyest, Guise herceget, nagy tábornokát is kivetette a nyeregből. 

— Csak még egyet — mondta Katalinnak. 

— Késő van — tiltakozott az asszony. Erősen olaszos kiejtéssel beszélt, 
amelyet máig nem vetkőzött le. — Felséged fáradt. Miért nem pihen? 

— De hiszen önért harcolok! — mondta a férje. 

A gáláns bók félretalált. Katalin elfordította a tekintetét, Mária a 
szemöldökét ráncolta. Mindenki látta, hogy Henrik fekete-fehér 
szalagokat, Diane de Poitiers színeit viseli a lándzsáján, aki nem egészen 
egy évvel a királyi menyegző után elcsábította Henriket, és Katalin az 
utóbbi huszonöt évet azzal töltötte, hogy úgy tett, mintha nem tudna róla. 
Diane sokkal idősebb volt Henriknél — néhány hét választotta el a 
hatvantól —, és a király ma már más szeretőket tartott, de Diane volt 
életének nagy szerelme. Katalin már hozzászokott, de Henrik máig meg 
tudta bántani nemtörődömségével. 

A király távozott, hogy visszavegye a páncélját, a dámák hangosabban 
beszélgettek. Katalin intett Alisonnak. A királyné mindig kedvelte a skót 
udvarhölgyet, mert az jó barátja volt a beteges Ferencnek. Katalin most 
félig hátat fordított udvartartásának, jelezve, hogy ami most következik, az 
csak egy személynek szól, és halkan azt mondta: 

— Már tizennégy hónap. 

Alison értette, miről van szó. Ennyi idő telt el Ferenc és Mária esküvője 
óta. 

— És még mindig nem várandós — mondta. 

— Van valami baj? Neked tudnod kell. 


— Nem mondja. 

— De nem hiszel neki. 

— Nem tudom, mit higgyek. 

— Én is nehezen tudtam teherbe esni, amikor férjhez mentem — mondta 
Katalin. 

- Valóban? -— Alison megdöbbent. Katalin tíz gyermeket szült 
Henriknek. 

A királyné bólintott. 

— Kétségbeestem, különösen, miután a férjemet elcsábította a Madame. 
—- Mindenki így hívta Diane-t. — Imádtam a királyt, és még most is 
imádom. De az a nő elragadta a szívét. Azt hittem, egy babával 
visszanyerem. Továbbra sem kerülte az ágyamat -— mint később 
megtudtam, annak az asszonynak a parancsára. — Alison megrándult: 
szomorú ilyet hallani. — De nem estem teherbe. 

— És mit csinált felséged? 

— Tizenöt éves voltam, sok száz kilométerre a családomtól. 
Kétségbeestem. — Halkabban folytatta. — Meglestem őket. 

Alison megdöbbent és pironkodott a bizalmas közléstől, de Katalin 
mesélős hangulatban volt. Henrik meggondolatlan szavai — önért harcolok 
— különös hangulatba ringatták a királynét. 

— Azt hittem, talán valamit rosszul csinálok Henrikkel, és látni akartam, 
hogy a Madame-nak van-e más módszere — folytatta. — Délutánonként 
háltak együtt. A szobalányaim találtak egy helyet, ahonnan figyelhettem 
őket. 

Micsoda hihetetlen kép, gondolta Alison. A királyné holmi lyukon át 
lesi a férjét, aki a szeretőjével hentereg. 

— Nagyon nehéz volt néznem, mert láthatóan imádta azt az asszonyt. És 
semmit sem tudtam meg. Valamilyen játékokat játszottak, amiket nem 
ismertem, de végső soron ugyanaz lett belőle, mint nálam. Az egyetlen 
különbség az volt, hogy vele sokkal jobban élvezte. 


Száraz, keserű hangon beszélt, minden érzelgés nélkül, Alison mégis 
majd elsírta magát. Ez bizonyára összetörte Katalin szívét. Szeretett volna 
kérdezősködni, de félt megzavarni ezt a kitárulkozást. 

- Mindenféle gyógyszerrel próbálkoztam, némelyik rendkívül 
gusztustalan volt — trágyapakolás a vaginámba, meg ilyesmi. Semmi sem 
működött. Aztán találkoztam Fernel doktorral, és rájöttem, mi akadályozza 
a foganást. 

— Mi volt az? — kérdezte elbűvölten Alison. 

— A király farka vastag és rövid — imádnivaló, de nem elég hosszú. Nem 
tudta elég mélyre dugni, ezért nem vette el a leányságomat, és a magja 
nem hatolhatott belém. A doktor átszakította a szűzhártyát egy különleges 
szerkezettel, és egy hónappal később már terhes voltam Ferenccel. Pronto. 

A tömeg harsány éljenzésben tört ki, mintha meghallották volna a 
történet boldog végét. Alison úgy sejtette, most szállhatott nyeregbe a 
király a következő ökleléshez. Katalin rátette a kezét Alison térdére, 
mintha még egy pillanatig vissza akarná tartani. 

— Fernel doktor meghalt, de a fia ugyanolyan jól érti a mesterségét — 
mondta. — Szólj Máriának, hogy látogassa meg. 

Alison nem értette, hogy a királyné miért nem személyesen adja át ezt 
az üzenetet a menyének. 

Katalin mintha olvasott volna a gondolataiban. 

— Mária büszke. Ha az lesz a benyomása, hogy meddőnek tartom, 
megsértődik. Jobb, ha ilyen tanácsot egy barátnőtől kap, és nem az 
anyósától. 

— Értem. 

— Tedd meg nekem ezt a szívességet. 

Igazán udvarias a királynétól, hogy kéri, pedig parancsolhatná is. 

— Természetesen — felelte Alison. 

Katalin fölállt, és az ablakhoz ment. Mindenki követte, köztük Alison 
is. 


Az út közepén két palánk rekesztett el egy hosszú, keskeny sávot. Az 
egyik végében a király ült Malheureux nevű lován, a másikon Gabriel, 
Montgomery grófja várakozott. A sáv közepén sorompó akadályozta meg, 
hogy a lovak egymásnak menjenek. 

A király a pálya közepén beszélgetett Montgomeryvel. A szavaikat nem 
lehetett hallani a palota ablakából, de láthatólag vitatkoztak. A lovagi 
tornának csaknem vége volt, néhány bámészkodó már menni készült, de 
Alison sejtette, hogy a harcias király nem akarja kihagyni az utolsó 
összecsapást. Ekkor Henrik fölemelte a hangját, így mindenki hallotta a 
szavait: 

— Ez parancs! 

Montgomery. engedelmesen meghajolt, és föltette a sisakját. A király 
hasonlóképpen. Ki-ki visszaindult a pálya végébe. Henrik lecsapta a 
sisakrostélyát. Alison hallotta, amint Katalin azt mormolja: 

— Rögzítsd a rostélyt, chérie. — A király elfordította a kallantyút, amely 
megakadályozta, hogy a rostély felpattanjon. 

Henrik türelmetlen volt, nem várta be a harsonát. Megsarkantyúzta a 
lovát, és vágtázni kezdett. Montgomery követte a példáját. 

A harcra kitenyésztett lovak nagyok és félelmetesen erősek voltak: 
patáik úgy robajlottak, mintha egy titán püfölné a földet gigászi 
dobverővel. Alison szíve sebesebben dobogott a lelkesedéstől és a 
félelemtől. A két lovas gyorsított. A tömeg vadul éljenzett, miközben a 
paripák lobogó szalagokkal dübörögtek egymás felé. A két férfi rézsútosan 
előreszögezte bajvívó lándzsáját a sorompó fölött. A fegyverek fából 
készültek, tompa volt a hegyük, mert nem sebet kellett okozniuk, csak ki 
kellett lökniük az ellenfelet a nyeregből. Ennek ellenére Alison örült, hogy 
ez csak a férfiak szórakozása. Ő rettegett volna. 

Az utolsó pillanatban a bajvívók megszorították a lovuk oldalát. 
Félelmetes roppanással ütköztek össze. Montgomery lándzsája a fején 
találta el a királyt, olyan erővel, hogy a kallantyú lepattant, a sisakrostély 


felcsapódott. A lándzsa kettétört. 

A paripák félelmetes nyomatéka tovább vitte előre lovasaikat, és egy 
töredék másodperccel később Montgomery kopjájának törött vége ismét 
eltalálta a király arcát. A király megdőlt a nyeregben, és mintha ájulás 
kerülgette volna. Katalin rémülten felsikoltott. 

Alison látta, ahogy Sebhelyes herceg átugrik a kerítésen, és a királyhoz 
fut. Sok nemes követte a példáját. Megfékezték a csatalovat, kiemelték a 
királyt a nyeregből — nem ment gyorsan a súlyos páncél miatt —, és a földre 
fektették. 


Charles bíboros a bátyja után rohant, sarkában Pierre-rel. Amikor a király 
sisakját óvatosan eltávolították, azonnal látszott, hogy súlyos sebet kapott. 
Arca úszott a vérben, és egy hosszú, vastag szilánk meredt ki a 
szemgödréből. Több szilánk fúródott az arcába és a fejébe. Mozdulatlanul 
feküdt, mintha nem érezne fájdalmat, alig volt eszméletén. Az orvosa 
térdelt mellette, aki az ilyen balesetekre számítva jelen volt a tornán. 

Charles egy hosszú percig mereven nézte a királyt, azután hátat fordított 
neki. 

— Meg fog halni — mormolta Pierre-nek. 

Pierre elhűlt. Mit jelent ez a Guise család számára, amelynek jövője 
egyúttal az övé? Romba dőlt a távlati terv, amelyet Charles az imént vázolt 
föl. Halálos rémület rohanta meg. 

— Túl korán! — mondta, de észrevette, hogy fejhangon sipít. Nyugalmat 
parancsolt magára, és folytatta: — Ferenc nem képes kormányozni ezt az 
országot! 

Charles távolabb húzódott a tömegtől, hogy biztosan ne hallgathassák 
ki, bár az emberek most kizárólag a királyra figyeltek. 

— A francia törvény szerint egy király tizennégy évesen uralkodhat. 
Ferenc pedig tizenöt éves. 

— Ez igaz. — Pierre vadul törte a fejét. Rémülete elszállt, esze átvette az 


uralmat. — Viszont segítségre van szüksége, és a legbizalmasabb 
tanácsadója lesz Franciaország igazi királya. — Sutba vágta az óvatosságot, 
Charles-hoz hajolt, és halkan,  jelentőségteljesen folytatta:  — 
Eminenciádnak kell ennek a tanácsadónak lennie. 

Charles azzal a szúrós tekintettel nézett rá, amelyet Pierre ismert. Azt 
jelezte, hogy meglepte a kardinálist, mert olyasmit foglalt szavakba, amire 
Guise nem gondolt. 

— Igazad van — mondta lassan. — De a logikus választás Bourbon Antal. 
Ő az első vér szerinti herceg. — Vér szerinti hercegeknek számítottak a 
francia királyok egyenes ági leszármazottai. Náluk csak az uralkodó 
családja volt előkelőbb, és ezek között a hercegek között Bourbon Antal 
volt a legrangosabb. 

— Isten ments! — felelte Pierre. — Ha Antal lesz II. Ferenc főtanácsadója, 
akkor a Guise-eknek vége! — Na meg az én pályafutásomnak is, tette hozzá 
magában. 

Antal Navarrában, a Franciaország és Spanyolország közé ékelt apró 
államban uralkodott. Ráadásul ő volt a feje annak a Bourbon-családnak, 
amely a Montmorencykkel együtt a legfélelmetesebb vetélytársa volt a 
Guise-eknek. Vallási téren hintapolitikát folytattak, de a Bourbon— 
Montmorency-szövetség hajlott a nagyobb türelemre az eretnekséggel 
szemben, amiért a reformátusok kedvelték őket, bár ez a támogatás nem 
mindig vált hasznukra. Ha Antal irányítja a gyermek királyt, akkor a 
Guise-ek tehetetlenek. Még gondolatnak is elviselhetetlen. 

— Antal ostoba — szögezte le Charles. — És gyaníthatóan protestáns. 

— Szerencsére nincs a városban. 

—- Igen, Pau-ban tartózkodik. — A navarrai királyok székhelye a 
Pireneusok lábánál, nyolcszáz kilométerre volt Párizstól. 

- De már napszállat előtt elindulnak hozzá a hírnökök! — mondta 
nyomatékosan Pierre. — Eminenciád semlegesítheti Antalt, de csak ha 
gyorsan cselekszik. 


— Beszélnem kell az unokahúgommal, Stuart Máriával. Ő lesz 
Franciaország királynéja. Meg kell győznie az új királyt, hogy ne fogadja 
el Antalt tanácsadójául. 

Pierre a fejét rázta. Az ő esze fürgébben járt, mint a bíborosé. 

— Mária gyönyörű, de gyermek. Nem lehet rábízni ennyire fontos 
dolgot. 

— Akkor Katalin. 

- A királyné engedékeny a reformátusokkal, és lehet, hogy nem 
kifogásolja Antalt. Nekem jobb ötletem van. 

— Halljam. 

Charles úgy figyelt rá, mintha egyenrangúak lennének. Pierre szíve 
szárnyra kelt. Politikai intelligenciája kivívta Franciaország 
legtehetségesebb politikusának az elismerését! 

— Mondja meg eminenciád a királynénak, hogy ha elfogadja önt és 
fivérét a király vezető tanácsadóinak, akkor eminenciád örökre kitiltja az 
udvarból Diane de Poitiers-t. 

Charles egy hosszú percig töprengett, azután egyszer és nagyon lassan 
bólintott. 


Alison titokban örült Henrik király balesetének. Hófehér gyászruhát öltött, 
időnként még könnyeket is sikerült kisajtolnia magából, de csak a látszat 
kedvéért. A szíve mélyén ujjongott. Stuart Mária, az ő legjobb barátnője 
hamarosan Franciaország királynéja lesz! 

A királyt a Tournelles-palotába vitték, az udvar a betegszoba köré gyűlt. 
Henrik sokáig agonizált, de nem nagyon fért kétség hozzá, hogy mi lesz a 
vége. Egyik orvosa, Ambroise Paré, a felcser — ugyanaz, aki eltávolította 
Francois de Guise arcából a lándzsahegyet, a , Sebhelyes?" ragadványnév 
eszközét — azt mondta, a király még akár életben is maradhatna, ha a 
szilánk csak a szemébe hatolt volna be, feltéve, ha a seb nem mérged el, 
ám ez itt az agyba fúródott. Paré kísérletképpen és a király sérülését 


utánozva szilánkokat szúrt négy halálra ítélt bűnöző szemébe. Mind 
meghaltak, így hát a király számára sem volt remény. 

Stuart Mária tizenöt éves férje, a leendő II. Ferenc király úgy 
viselkedett, mint egy apró gyermek. Ágyba bújt, érthetetlenül nyöszörgött, 
eszelősen dülöngélt előre-hátra, és úgy kellett visszatartani, hogy a fejét ne 
csapkodja a falba. Még Mária és Alison is neheztelt rá, amiért ennyire nem 
lehet hasznát venni, holott kicsiny kora óta a barátai voltak. 

Katalin királynét, bár a férje sosem volt igazán az övé, porba sújtotta a 
kilátás, hogy elveszítheti. Ugyanakkor kimutatta a foga fehérét, amikor 
eltiltotta a király közeléből Diane de Poitiers-t. Alison kétszer is látta, ahogy 
elmerülten diskurál Charles bíborossal, aki lelki vigaszt nyújthatott neki, bár 
valószínűbb, hogy segített kitervelni a zökkenőtől mentes utódlást. A 
kardinálist mindkét alkalommal Pierre Aumande kísérte, a nyalka, 
rejtélyes ifjú, aki úgy egy éve a semmiből bukkant föl, és egyre gyakrabban 
mutatkozott Charles mellett. 

Henrik királynak július 9-én adták föl az utolsó kenetet. 

Ugyanaznap, kevéssel egy óra után, amikor Mária és Alison éppen 
ebédeltek a palotai lakosztályban, belépett Pierre Aumande. Mélyen 
meghajolt Mária előtt, majd azt mondta: 

— A király gyorsan hanyatlik. Most kell cselekednünk. 

Ez volt az a pillanat, amelyre valamennyien vártak. 

Mária nem mímelt kétségbeesést vagy hisztériát. Nyelt egyet, letette a 
kését és a kanalát, megtörölgette az ajkát, és azt kérdezte: 

— Most mit tegyek? — Alison büszke volt úrnője fegyelmezettségére. 

— Felséged támogassa a férjét — mondta Pierre. — Most Guise herceg van 
mellette. . Haladéktalanul . indulunk a  Louvre-ba  őfelségével, az 
anyakirálynéval. 

— Megmutatod, kié az új király — mondta Alison. 

Pierre élesen ránézett. Alison már tudta róla, hogy számára csak a 
fontos emberek léteznek, a többieket levegőnek veszi. Most fürkészően 


nézett az udvarhölgyre. 

- Való igaz - bólintott. — Az anyakirályné egyetért úrnőd 
nagybátyjaival, a Guise urakkal. E veszélyes pillanatban az új királynak 
csakis a feleségéhez, Mária királyné őfelségéhez szabad folyamodnia 
segítségért. 

Alison tudta, hogy ez sületlenség. Francois és Charles azt akarja, hogy 
az új király egyedül Francois-hoz és Charles-hoz folyamodjon segítségért. 
Mária csak az álcázás. Az uralkodók halálát követő bizonytalanságban 
nem az új király jelenti a hatalmat, hanem az, aki az új királyt kézben 
tartja. Ezért fogalmazott úgy Alison, hogy meg kell mutatni, kié az új 
király, Pierre pedig megértette, hogy az udvarhölgy átlátja a helyzetet. 

Alison sejtette, hogy úrnője ezt nem találta volna ki magától, de nem 
érdekes, Pierre terve is megfelel. Mária még hatalmasabb lesz, ha 
szövetséget köt a nagybátyjaival. Viszont Bourbon Antal bizonyosan 
megpróbálná háttérbe szorítani Máriát, ha ő irányítaná Ferencet. Így 
amikor Mária kérdőn nézett rá, Alison alig észrevehetően bólintott. 

— Jól van — mondta Mária, és fölállt. 

Alison figyelte Pierre-et, és látta, hogy nem kerülte el a figyelmét az 
apró közjáték. 

Elkísérte Máriát Ferenc szobájához, Pierre követte őket. Az ajtót 
fegyveresek őrizték. Alison felismerte parancsnokukat, Gaston Le Pint, 
egy rosszképű alakot, a Guise család bérenceinek parancsnokát. Vagyis el 
vannak szánva rá, hogy akár erőszakkal is a markukban tartják Ferencet. 

Ferenc sírt, de tűrte, hogy a szolgái öltöztessék. Sebhelyes herceg és 
Charles bíboros türelmetlenül figyelték. Egy perccel később bejött az 
anyakirályné. Most veszik át a hatalmat, gondolta Alison. Ferenc anyja 
kiegyezett Mária nagybátyjaival. 

Ki próbálja megállítani őket? A legfontosabb jelölt Montmorency 
herceg, Franciaország connétable-ja. Csakhogy Montmorency. királyi 
szövetségese, a nehézkes Bourbon Antal még nem ért Párizsba. 


Noha erős pozícióban vannak, a Guise-ek helyesen teszik, hogy most 
rögtön lépnek, elmélkedett Alison. A helyzet gyorsan változhat. Mit ér az 
előny, ha nem élnek vele? 

- Az új király és királyné haladéktalanul elfoglalja az uralkodói 
lakosztályt a Louvre-ban. Guise herceg Diane de Poitiers lakosztályát 
kapja, Charles bíboros Montmorency herceg lakosztályába költözik — 
mondta Pierre. 

Ravasz, gondolta Alison. 

— Vagyis a Guise család kezében lesz a király és a palota. 

Pierre olyan önelégült képet vágott, amiből Alison sejtette, hogy ezt ő 
eszelhette ki. 

— Vagyis hatásosan semlegesítette a rivális pártot — állapította meg. 

— Nincs rivális párt — felelte Pierre. 

— Hát persze hogy nincs — visszakozott Alison. — Mily csacska vagyok. 

Az ifjú már-már tisztelettel nézett rá, aminek Alison örült. Ráébredt, 
hogy vonzónak találja ezt az okos, magabiztos fiatalembert. Lehetnénk 
szövetségesek, gondolta, sőt talán nem csak azok. Mivel életének nagyobb 
részét a francia udvarban élte le, kezdett úgy tekinteni a házasságra, mint a 
magas arisztokrácia, vagyis inkább stratégiai szövetségnek tartotta, mint 
érzelmi köteléknek. Ők ketten Pierre Aumande-dal félelmetes pár 
lennének. És igazán nem esne nehezére minden reggel egy ilyen küllemű 
férfi mellett ébredni. 

A menet alászállt a főlépcsőn, keresztülvágott a csarnokon, kivonult a 
palotából. 

A kapu előtt a párizsiak várakoztak, látni akarták, mi történik. 
Éljeneztek, amikor meglátták Ferencet. Tudták róla, hogy hamarosan a 
királyuk lesz. 

Az első udvaron hintók álltak, amelyeket a Guise hercegek verőemberei 
őriztek. A hintókat úgy állították fel, hogy az összes szájtátó lássa, ki 
foglal helyet bennük. 


Gaston Le Pin kinyitotta az első hintó ajtaját. Guise herceg lassan 
elindult Ferenccel. A tömeg ismerte a Sebhelyest, most láthatták, hogy ő 
áll a király mellett. Gondos rendezés, állapította meg Alison. 

Ferenc odament a hintóhoz, fellépett a hágcsóra, és Alison nagy 
megkönnyebbülésére beszállt anélkül, hogy bolondot csinált volna 
magából. 

Katalin és Mária következett. A hágcsónál Mária félreállt, hogy elsőnek 
az anyósa szállhasson be. Azonban Katalin megrázta a fejét, és várakozott. 

Mária a fejét magasra emelve beszállt a hintóba. 


— Bűn-e házasságot kötni valakivel, akit nem szeretünk? — kérdezte Pierre 
a gyóntatójától. 

Moineau atya szögletes arcú, testes, ötvenes pap volt. Szobája a Collége 
des Ámes-ban több könyvvel dicsekedhetett, mint Sylvie apjának egész 
boltja. Némileg finomkodó humanista létére is kedvelte a fiatalok 
társaságát, és népszerű volt a diákok között. Mindent tudott a munkáról, 
amelyet Pierre végzett Charles bíborosnak. 

— Természetesen nem -— felelte a Kanári-szigetek erős borának túlzott 
kedvelésétől szerzett baritonján. — A nemesek kötelesek rá. Egy királynál 
talán még bűn is, ha olyannal házasodik, akit szeret — göcögte. Az összes 
tanárhoz hasonlóan kedvelte a paradoxonokat. 

Pierre-nek nem volt kedve tréfálkozni. 

— Tönkreteszem Sylvie életét. 

Moineau kedvelte Pierre-t, szívesen került volna meghittebb viszonyba 
vele, de gyorsan rájött, hogy nem tartozik azok közé, akik a férfiakat 
szeretik, ezért sosem ment tovább annál, hogy néhanapján kedélyesen 
megveregette a hátát. Gyorsan hozzáigazította hangulatát az ifjúéhoz, és 
ünnepélyes képet vágott. 

— Értem — mondta. — És azt akarod tudni, vajon Isten akarata szerint 
cselekszel-e. 


— Pontosan. — Pierre-t ritkán háborgatta a lelkiismeret, de még senkinek 
sem okozott annyi szenvedést, mint amennyit most készült rámérni Sylvie- 
re. 

— Figyelj rám — mondta Moineau. — Négy éve elkövettek egy szörnyű 
hibát. Úgy hívják, hogy augsburgi vallásbéke. Ez egy szerződés, amely 
lehetővé tette az egyes német tartományoknak, hogy a lutheránus 
eretnekséget válasszák, ha uralkodójuk is azt követi. Most először vannak 
olyan helyek a világon, ahol nem bűn protestánsnak lenni. Ez katasztrófa a 
keresztény hitre nézve. 

Pierre latinul idézte: Cuius regio, eius religio. Ez volt az augsburgi 
vallásbéke jelszava: , Akié a föld, azé a vallás." 

Moineau folytatta: 

— Amikor aláírta a szerződést, V. Károly abban reménykedett, hogy 
ezzel lezárta a vallási konfliktust. De mi történt? Ennek az évnek az elején 
Angliában az átkozott Erzsébet királynő rákényszerítette szerencsétlen 
alattvalóira a protestantizmust, akik most meg vannak fosztva a szentségek 
vigaszától. Terjed a vallási türelem. Ez a rettenetes igazság. 

- És nekünk mindent meg kell tennünk, amit tudunk, hogy ezt 
megállítsuk. 

— Jól fogalmaztál: amit csak tudunk. És tudjuk, hogy az ifjú király a 
Guise család befolyása alatt áll. Az ég lehetőséget adott nekünk, hogy 
lecsapjunk. Nézd, tudom, hogyan érzel: nincs érző ember, aki szeretné 
látni, hogyan égetnek el másokat. Beszéltél nekem Sylvie-ről, és úgy 
látom, rendes hajadon, bár talán kissé szenvedélyes. — Ismét heherészett, 
majd ismét elkomolyodott. — Sok szempontból szegény Sylvie csupán 
áldozata romlott szüleinek, akik eretneknek nevelték. De hát ilyenek a 
kálvinisták! Térítenek! Az áldozataik pedig elkárhoznak. 

— Tehát atyám azt mondja, hogy semmi rosszat nem követek el azzal, ha 
nőül veszem Sylvie-t, azután pedig elárulom. 

— Éppen ellenkezőleg — felelte Moineau. — Isten akaratát hajtod végre, 


és biztosíthatlak, hogy elnyered érte jutalmadat a mennyek országában. 
Pierre ezt akarta hallani. 
— Köszönöm — mondta. 
— Isten áldjon, fiam — válaszolta Moineau atya. 


Sylvie szeptember utolsó vasárnapján ment nőül Pierre-hez. 

Katolikus esküvőjüket szombaton tartották a plébániai templomban, de 
Sylvie-nek ez semmit sem jelentett: törvényes követelmény volt, nem több. 
A szombat éjszakát külön töltötték. Vasárnap került sor a valódi esküvőre 
a református templomként szolgáló erdei vadászházban. 

Enyhe idő volt, valahol a nyár és az ősz között, az eget felhők 
borították, de nem esett. Sylvie puha, galambszürke ruhát viselt, amely 
Pierre szerint felragyogtatta a bőrét és a szemét. Pierre szédületes volt új 
kabátjában, amelyet Duboeuf varrt neki. Bernard, a lelkész tartotta az 
istentiszteletet, Nimes márkiné volt a tanú. Amikor Sylvie elmondta az 
esküt, olyan derű töltötte el, mintha most kezdődne az élete. 

Utána az egész gyülekezetet meghívták a könyvesboltba, ahol épphogy 
elfértek az üzletben és az emeleti lakásban. Sylvie és az anyja egy teljes 
hete sütött-főzött. Volt sáfrányos húsleves, disznóhúsos-gyömbéres pite, 
sajtos-hagymás lepény, leveles tészta, almás palacsinta, birsalmasajt. 
Sylvie apja rá nem jellemző derűvel töltögette a bort és kínálgatta az ételt. 
Mindenki állva evett-ivott, kivéve a friss házasokat meg a márkit és a 
márkinét, akik kivételezettek lévén az asztalhoz ültek. 

Sylvie-nek szemet szúrt, hogy Pierre kissé feszült, ami nem volt szokása: 
a társasági eseményeken általában fesztelenül viselkedett, figyelmesen 
hallgatta a férfiakat, elbűvölte a nőket, el nem mulasztotta volna 
megdicsérni a babák szépségét, akármilyen volt is a kisded. Ma azonban 
nyugtalan volt. Kétszer is az ablakhoz ment, és amikor a székesegyház 
harangja elütötte az órát, ugrott egyet. Sylvie szerint az idegesítette, hogy itt 
van a város szívében egy protestáns összejövetelen. 


— Nyugodj meg — csitította. — Ez egy közönséges lakodalom. Senki sem 
tudja, hogy reformátusok vagyunk. 

— Hát persze. — Férje görcsösen mosolygott. 

Sylvie gondolatai főleg az este körül forogtak. Alig várta, ugyanakkor 
némileg szorongott. 

— A szüzesség elvesztése nem nagyon fáj, és csak egy pillanatig tart — 
mondta az anyja. — Egyes lányok alig érzik. És ne aggódj azon, hogy 
esetleg nem vérzel, mert ez is megesik. — Sylvie nem ezért szorongott. Alig 
várta, hogy testben is megismerhesse Pierre-t, kedvére csókolgathassa, 
cirógathassa anélkül, hogy fékeznie kelljen magát. Azért aggódott, hogy 
fog-e tetszeni a teste a férjének, mert ő úgy érezte, nem elég tökéletes. A 
női szobroknak mindig tökéletesen egyforma a mellük, de az övéről ezt 
nem lehetett elmondani. A festmények meztelen nőinek szinte nincs is 
ágyékuk, legföljebb egy leheletnyi pihe, míg az övé bolyhos és gömbölyű. 
Mit gondol majd Pierre, amikor először meglátja? Túlságosan szégyenlős 
volt ahhoz, hogy ezeket az aggodalmakat megossza az anyjával. 

Fontolgatta, hogy megkérdezi Louise márkinét, aki csak három évvel 
idősebb nála, és feltűnően nagyobb a melle. Épp eldöntötte, hogy Louise 
nem elég közvetlen ehhez, amikor kizökkentették a gondolatmenetből. 
Emelt hangokat hallott a boltból, azután valaki sikoltott. Pierre különös 
módon ismét az ablakhoz ment, noha a zaj kétségtelenül az épületből 
hallatszott. Üveg  csörömpölt. Mi folyik odalent? Egyre inkább 
emlékeztetett dulakodásra. Valaki berúgott? Hogyan ronthatják el az 
esküvője napját? 

A márki és a márkiné megriadt. Pierre elsápadt. Az ablaknak háttal 
állva nézte a nyitott ajtón át a pihenőt és a lépcsőt. Sylvie kirohant a 
pihenőre. Az egyik ablakból látta, hogy néhány vendég a hátsó udvaron át 
menekül. Letekintett a lépcsőn, ahol egy ismeretlen éppen jött felfelé. 
Bőrzekét viselt, és furkósbot volt nála. Sylvie iszonyodva értette meg, 
hogy ez sokkal rosszabb holmi szeszgőzös lakodalmi verekedésnél. Ez 


hivatalos razzia. Haragja átcsapott rémületbe, és visszamenekült a lépcsőn 
közeledő lator elől az ebédlőbe. 

Ám az követte. Alacsony, tagbaszakadt fickó volt, a fél füle 
gyakorlatilag hiányzott. Az ötvenöt éves, törékeny Bernard tiszteletes 
mégis odaállt ez elé az ijesztő jelenség elé, és bátran megkérdezte: 

— Ki maga és mit akar? 

— Gaston Le Pin vagyok, Guise herceg testőrző kapitánya, te pedig 
istenkáromló eretnek vagy — mondta. Fölemelte a furkósbotot, és leütötte a 
lelkipásztort. Bernard félrehajolt, de a fustély így is eltalálta a vállát, és 
leterítette. 

Le Pin a többi vendégre nézett, akik igyekeztek beleolvadni a falba. 

— Van még kérdése valakinek? — Senki sem válaszolt. 

Bejött még két akasztófavirág, és megálltak Le Pin mögött. 

Ekkor Le Pin érthetetlen módon odaszólt Pierre-nek. 

— Melyikük a márki? 

Sylvie hüledezett. Mi folyik itt? 

De még jobban megdöbbent, amikor az ő férje Nímes márkira mutatott. 

— Akkor, gondolom, a csöcsös kurva a márkiné? — folytatta Le Pin. 

Sylvie világa a feje tetejére állt. Esküvője vad lidércnyomássá vált, 
amelyben senki nem az volt, akinek látszott. 

Louise márkiné felállt. 

— Hogy merészel? — kérdezte méltatlankodva Le Pintől. 

Le Pin keményen pofon vágta. Az asszony felsikoltott, és kivörösödött 
arccal visszatántorodott. Sírni kezdett. 

A pohos öreg márki félig kiemelkedett a székéből, aztán rájött, hogy 
céltalan, és visszazöttyent. 

Le Pin odaszólt az embereinek, akik utána jöttek. 

— Ezt a kettőt hozzátok, gondoskodjatok róla, hogy ne léphessenek meg. 

A márkit és a márkinét kivonszolták. 

Bernard lelkész, aki még mindig a földön feküdt, Pierre-re mutatott, és 


azt kiáltotta: 

— Te sátán! Te kém vagy! 

Minden a helyére került Sylvie elméjében. Iszonyodva értette meg, 
hogy Pierre szervezte az egész rajtaütést. Azért épült be a gyülekezetbe, 
hogy elárulja őket. Megjátszotta a szerelmest, hogy elnyerje az ő bizalmát. 
Ezért halogatta olyan sokáig az esküvőt. 

Hűdötten meredt rá, és egy szörnyeteget látott a férfi helyén, akit valaha 
szeretett. Mintha levágott karjának vérző csonkját bámulná — csak ez 
jobban fájt. Nem csupán az esküvője ment tönkre, de az egész élete. 

Odarontott Pierre-hez. 

— Hogy tehetted ezt? — sikoltotta, maga se tudva, mit akar csinálni vele. 
— Iskarióti Júdás, hogy tehetted ezt? 

Ekkor valami tarkón csapta, és a világ elfeketedett. 


— Egy dolog zavart a koronázáson — mondta Pierre a bíborosnak. 

Ez a család hatalmas palotájában történt a rue Vieille du Temple-en, 
abban a fényűző fogadószobában, ahol Pierre először találkozott a 
kardinálissal és fivérével, a  Sebhelyessel. Charles azóta újabb 
festményeket vásárolt, elvileg bibliai témájúakat — Ádámot Évával, 
Zsuzsannát a vénekkel, Putifárnét —, de áradt belőlük a fülledt érzékiség. 

Charles-t olykor érdekelte, hogy Pierre mit akar mondani; máskor 
hosszú, elegáns ujjainak hanyag intésével belefojtotta a szót. Ma 
történetesen érdeklődő hangulatban volt. 

— Folytasd. 

Pierre idézni kezdte: 

— Ferenc és Mária, isten kegyelméből Franciaország, Skócia, Anglia és 
Írország királya és királynéja. 

— Valóban azok. Ferenc Franciaország királya. Mária Skócia királynője. 
És az örökösödés jogán, továbbá a pápa hatalmánál fogva Mária Anglia és 
Írország királynője is. 


— Ugyanezeket a szavakat faragtatták bele új bútoraikba és vésették a 
királyné új étkészletébe, ahol mindenki láthatja, beleértve az angol 
nagykövetet. 

— És ez miért zavar? 

— Ha arra bátorítjuk Stuart Máriát, hogy közölje a világgal, ki Anglia 
jog szerinti uralkodója, magunkra haragítjuk Erzsébet királynőt. 

— És? Számunkra aligha jelent fenyegetést. 

— De mit érünk el vele? Ha valakit az ellenségünkké teszünk, legalább 
valami hasznunk legyen belőle. Máskülönben senkinek nem ártunk, 
magunkon kívül. 

Charles hosszú arcára kiült a kapzsiság. 

— A miénk a legnagyobb európai birodalom Nagy Károly óta — mondta. 
- Nagyobbak leszünk még Fülöp Spanyolországánál is, mert az ő 
gyarmatai szét vannak szórva, ennélfogva kormányozhatatlanok, míg az új 
francia birodalomban egy helyre vonunk össze minden gazdagságot és 
erőt. A mi befolyási övezetünk lesz Edinburghtól Marseille-ig a szárazföld, 
az Északi-tengertől a Vizcayai-öbölig a víz. 

Pierre vállalta a vitatkozás kockázatát. 

— Ha komolyan ezt akarjuk, inkább rejteni kellene szándékainkat Anglia 
elől. Mi viszont éppen hogy figyelmeztetjük őket. 

— És mit tehetnek? Erzsébet egy szegény és barbár országon uralkodik, 
amelynek nincs hadserege. 

— De van hajóhada. 

— De nem túl nagy. 

— Azonban, tekintve egy sziget megtámadásának nehézségeit. . . 

Charles legyintett, jelezve, hogy ez már nem érdekli. 

—- Van egy fontosabb téma. — Átadott Pierre-nek egy vastag papírt, 
hivatali pecséttel. — Tessék — mondta. — A házasságod megsemmisítése. 

Pierre hálásan vette át az okmányt. Kérelmüket egyértelműen indokolta, 
hogy a házasságot sosem hálták el, de még így is nehéz volt 


megsemmisíteni. Fellélegzett. 

— Ez gyorsan ment. 

— Elvégre bíboros vagyok. Tőled pedig derekas tett volt végigcsinálni a 
ceremóniát. 

— Megérte. — A városban több száz protestánst tartóztattak le az 
összehangolt razziákon, amelyeket Charles és Pierre közösen tervelt ki. — 
Még akkor is, ha a többség megússza pénzbírsággal. 

—- Ha megtagadják hitüket, nem égethetjük el őket — különösen, ha 
arisztokraták, mint Nímes márkija és a felesége. Bernard viszont meg fog 
halni, mert még tortúrával sem vehették rá a hittagadásra. A nyomdában 
találtunk részleteket a francia bibliafordításból, így a volt feleséged apját a 
katolizálás sem mentheti meg a büntetéstől. Giles Palot máglyára kerül. 

— Ettől eminenciád családja a katolikusok hőse lesz! 

— Hála neked. 

Pierre hálásan fejet hajtott. Majd elszállt a büszkeségtől. Mélységesen 
elégedett volt. Erre vágyott, hogy az ország leghatalmasabb emberének a 
bizalmas famulusa lehessen. Ez volt az ő diadala. Igyekezett leplezni az 
ujjongását. 

— Volt még egy okom sürgetni a házasság érvénytelenítését — folytatta 
Charles. 

Pierre a homlokát ráncolta. Hogyan? Charles az egyetlen ember 
Párizsban, aki van olyan körmönfont, mint ő. 

— Van valaki más, akit hozzád akarok adni — közölte a kardinális. 

— Egek! — Pierre megdöbbent. Erre nem számított. Gondolatai rögtön 
Véronigue de Guise-hez szálltak. Talán megváltoztatta a véleményét 
Charles, és már hagyja, hogy Pierre nőül vegye a rokonát? Szíve dagadt a 
reménységtől. Lehetséges, hogy két álma is megvalósul? 

— Alain unokaöcsém, aki még csak tizennégy éves, elcsábított egy 
szobalányt, aki megesett tőle. Unokaöcsém természetesen nem veheti el — 
magyarázta Charles. 


Pierre kedve szárnyaszegetten zuhant alá. 

— Egy szobalány? 

— Alainnak politikai házasságot kell kötnie, mint minden Guise férfinak, 
kivéve azokat, akiknek egyházi elhivatása van. De én szeretnék 
gondoskodni arról a szobalányról. Te bizonyára megérted ezt, hiszen 
hasonló körülmények között születtél. 

Pierre émelygett. Azt hitte, a Charles-lal közös diadal feljebb emeli, 
közelebb a családhoz. Ehelyett emlékeztették rá, hogy igazából milyen 
mélyen alattuk áll. 

— Eminenciád azt akarja, hogy vegyek nőül egy szobalányt? 

Charles elnevette magát. 

— Ne beszélj úgy, mintha halálos ítélet lenne! 

— Sokkal inkább életfogytiglani börtön. — Most mit tegyen? Charles 
nem szereti, ha ellentmondanak neki. Ha megtagadja az engedelmességet, 
azzal tönkreteheti virágzó karrierjét. 

— Kapsz évjáradékot — mondta Charles. — Havi ötven livre... 

— Nem érdekel a pénz. 

Charles felvonta a szemöldökét, amikor ilyen pimaszul a szavába 
vágtak. 

— Csakugyan? És mi érdekel? 

Pierre rájött, hogy van egy olyan jutalom, amelyért érdemes meghozni 
az áldozatot. 

— Pierre Aumande de Guise-nek akarom hívatni magamat. 

— Vedd el a lányt, és meglátjuk. 

- Nem. — Érezte, hogy most mindent kockáztat. — A nevem a 
házasságlevélen Pierre Aumande de Guise legyen. Máskülönben nem írom 
alá. — Még sosem volt ilyen vakmerő Charles-lal. Lélegzetvisszafojtva 
várta a rettentő robbanást. 

— Elszánt kis fattyú vagy, hm? — szólalt meg Charles. 

— Máskülönben nem lennék olyan hasznos eminenciád számára. 


— Ez igaz. — Charles egy percig némán töprengett, majd azt mondta: — 
Jól van, beleegyezem. 

Pierre elgyengült a megkönnyebbüléstől. 

— Mostantól Pierre Aumande de Guise a neved. 

— Köszönöm. 

- A lány itt van a szomszéd szobában. Menj, látogasd meg. 
Ismerkedjetek. 

Pierre fölállt, és az ajtóhoz ment. 

— Légy kedves hozzá - szólt utána Charles. — Csókold meg. 

Pierre válasz nélkül hagyta el a szobát. Az ajtón kívül egy pillanatig csak 
állt reszketegen, és igyekezett felfogni a történteket. Nem tudta, hogy 
ujjongjon vagy borzadjon. Elmenekült egy nem kívánt házasságból, csak azért, 
hogy belezuhanjon egy másikba. Viszont Guise lett! 

Összeszedte magát. Jobb, ha vet egy pillantást a jövendőbelijére. 
Nyilvánvalóan alsóbb osztályból való. De attól még lehet csinos, ha 
egyszer elbűvölte Alain de Guise-t. Másrészt viszont nem sok kell egy 
tizennégy éves kölyök felizgatásához. Az engedékenység a legnagyobb 
vonzerő. 

Odament a folyosón a következő ajtóhoz, és kopogtatás nélkül belépett. 

Egy lány ült a pamlagon, a tenyerébe temette az arcát, és sírt. A 
cselédek egyszerű ruháját viselte. Meglehetősen gömbölyödött, talán a 
terhesség miatt. 

Az ajtócsukódásra felnézett. 

Pierre ismerte ezt a perszónát. Odette volt, Véronigue szobalánya. 
Mindig arra a nőre fogja emlékeztetni, akit nem vehetett feleségül. 

Odette is fölismerte, és vitézül mosolygott a könnyein át, kimutatva 
csámpás fogait. 

— Kelmed a megmentőm? — kérdezte. 

— Uram, irgalmazz — felelte Pierre. 


Miután Giles Palot-t megégették, Isabelle búskomorságba esett. 

Sylvie számára ez volt a legfélelmetesebb megrázkódtatás, sokkal 
rosszabb Pierre árulásánál, sokkal szomorúbb az apja kivégzésénél. 
Számára az anyja volt a törhetetlen szikla, egész életének alapja. Isabelle 
tett írt a gyermekkori zúzódásokra, megetette, ha a kislány éhes volt, 
leszerelte apja förgeteges természetét. Most azonban tehetetlen volt. 
Naphosszat ült a székben. Ha Sylvie tüzet rakott, Isabelle csak nézte; ha 
Sylvie főzött, Isabelle gépiesen evett; ha Sylvie nem segített neki 
felöltözni, egész nap ingben maradt. 

Giles sorsát az a néhány frissen nyomtatott árkus francia nyelvű 
bibliafordítás pecsételte meg, amelyet a műhelyben találtak. Az íveket 
már csak körbe kellett volna vágni, és be kellett volna kötni, aztán 
mehettek volna a rue du Mur titkos raktárába, de nem maradt idő a 
befejezésükre. Ezzel Giles nem csupán eretnekségben, de az eretnekség 
terjesztésében is bűnösnek bizonyult. Számára nem volt kegyelem. 

Az egyház szemében a Biblia volt minden tiltott könyvek 
legveszélyesebbike, főleg azok a francia vagy angol fordítások, 
amelyekben lapszéli jegyzetek magyarázták meg, hogyan bizonyítják 
egyes versezetek a protestáns tanítás igazságát. A papok azt mondták, hogy 
a közember úgysem tudja megfelelően értelmezni Isten igéjét, ehhez 
irányításra van szüksége. A protestánsok azt mondták, hogy a Biblia 
megnyitja az ember szemét a papság tévelygéseinek meglátására. Mindkét 
tábor a bibliaolvasást tartotta az Európát megrengető vallási konfliktus 
gyújtópontjának. 

Giles alkalmazottai esküdöztek, hogy semmit sem tudtak ezekről az 
ívekről, mert ők csak latin Bibliákat és más törvényes könyveket 
nyomtattak. Giles bizonyára maga nyomtatta ezeket a lapokat éjszaka, 
miután ők hazamentek. Őket is megbírságolták, de megmenekültek a 
halálos ítélettől. 

A kivégzett eretnek minden vagyonát elkobozták. Ezt a törvényt 


következetlenül alkalmazták, értelmezését is lehetett csűrni-csavarni, de 
Giles mindent elvesztett, felesége és lánya koldusbotra jutott. Sikerült 
kimenteniük a készpénzt, mielőtt a boltot átvette egy konkurens 
nyomdász. Később visszamentek könyörögni a ruháikért, és megtudták, 
hogy azokat már eladták: nagy piaca volt a használt ruhának. Most egy 
bérkaszárnya egyik szobájában húzták meg magukat. 

Sylvie hitványul tudott varrni — nem ruhakészítésre, hanem könyvek 
árusítására nevelték —, így még a varrással sem próbálkozhatott, pedig az 
volt az elszegényedett polgárnők hagyományos menedéke. Egyetlen 
munkát tudott szerezni: protestáns családokra mosott. A razzia ellenére a 
reformátusok többsége ragaszkodott az igaz valláshoz, és miután 
megfizették a bírságot, gyorsan újraszervezték a gyülekezeteket, és találtak 
új helyeket a titkos istentiszteletekhez. Sylvie hajdani ismerősei gyakran a 
mosónők szokásos bérénél többet fizettek neki, de még ez sem volt elég 
két ember kosztjára és tűzifájára. A boltból hozott pénz is elfogyott egy 
farkasordító decemberi napon, amikor jeges szél hasogatta a párizsi 
sikátorokat a magas házak között. 

Egy nap, amikor Sylvie éppen lepedőt mosott Jeanne Mauriacnak a 
Szajna fagyos vizében, a hideg annyira marta a kezét, hogy egyfolytában 
sírt. Arra jött egy férfi, és öt sout ajánlott neki, ha leszopja. 

Némán megrázta a fejét, és tovább mosta a lepedőt, a férfi pedig elment. 

Az eset azonban nem ment ki a fejéből. Öt sou, az egy negyed livre. 
Telik belőle egy kaloda fára, egy disznólábra és egy hétre elegendő 
kenyérre. És mindössze annyit kell tennie, hogy egy férfi harmadik lábát a 
szájába veszi. Miképpen lehetne rosszabb annál, mint amit most csinál? 
Természetesen bűn, de nehéz a bűn miatt aggódni, amikor a keze ennyire 
fáj. 

Hazavitte a lepedőt, és felakasztotta a szobában, hogy száradjon. Már az 
utolsó hasáboknál tartottak: holnap nem tudja megszárítani a mosott ruhát, 
és még a protestánsok sem fizetnek, ha vizesen szállítja le az ágyruhát. 


Nem sokat aludt aznap éjjel. Azon rágódott, miért kívánná meg őt bárki 
is. Még Pierre is csak komédiázott. Sose tartotta magát szépnek, és most 
ráadásul sovány és mosdatlan. Mégis a vízparton az a férfi megkívánta. 
Akkor talán mások is megtehetik. 

Reggel az utolsó fillérjéből vett két tojást. A maradék fát a tűzre tette, és 
megfőzte a tojásokat. Egy jutott neki, egy az anyjának, megették hozzá az 
előző hétről maradt, dohos kenyeret. Ezen kívül semmijük sem volt. Lassú 
éhhalál várt rájuk. 

Isten segít, mondogatják a protestánsok. Hát nem segített. 

Megfésülte a haját, megmosta az arcát. Tükre nem volt, így nem tudta, 
milyen most. Kifordította a harisnyáját, hogy elrejtse a piszkot. Azután 
elindult. 

Nem tudta biztosan, hogyan csinálja. Végigment az utcán, de senki nem 
tett ajánlatot. Hát persze hogy nem, miért tettek volna? Neki kell ajánlatott 
tennie. Rámosolygott a férfiakra, de egyik sem válaszolt. Az egyiknek azt 
mondta: 

—- Leszopom a farkad öt souért — de csak zavartan nézett rá, és 
tovasietett. Talán meg kellett volna mutatnia a mellét, de hideg volt. 

Látott egy fiatal nőt; ócska, vörös kabátot viselt, és úgy kapaszkodott 
egy jól öltözött, középkorú férfi karjába, mintha attól félne, hogy 
megszökik. Szúrósan nézett a lányra, ami talán azt jelentette, hogy 
felismerte benne a versenytársat. Sylvie szívesen beszélt volna vele, de a 
nőnek nagyon sietős volt a dolga. Sylvie hallotta, amint azt mondja neki: 

— Már csak egy sarok, drágám. — Ekkor jött rá, hogy még ha fogna is 
egy férfit, nincs hova vinnie. 

Egyszer csak ott találta magát a rue du Murön, szemközt a raktárral, 
ahol a Palot család rejtegette a tiltott irodalmat. Nem volt forgalmas 
főútvonal, de férfiak talán szívesebben kötnek üzletet a szajhákkal a 
hátsó utcákban. És tényleg, egy férfi megállt, és odaszólt: 

— Csinos didi. 


A lány szíve ugrott egyet. Tudta, hogy mit kell most mondania: 
leszopom a farkad öt souért. Émelygett. Valóban ezt fogja tenni? De éhes 
volt és fázott. 

— Mennyi egy menet? — kérdezte a férfi. 

Ezzel még nem is foglalkozott. Nem tudta, mit mondjon. 

A férfit bosszantotta a habozása. 

— Hol a szobád? -— kérdezte. — A közelben? 

Sylvie nem vihette el az anyjához. 

— Nincs szobám -— felelte. 

— Ostoba tehén — mondta a férfi, és otthagyta. 

Sylvie majdnem elsírta magát. Csakugyan ostoba tehén volt. Nem 
gondolkozott előre. 

Nézte a másik oldalban a raktárházat. 

A tiltott könyveket valószínűleg elégették. Az új nyomdász használhatja 
a raktárházat, bár ki is adhatta másnak. 

De a kulcs még mindig ott lehet a laza tégla mögött. Talán a raktár 
lehetne az ő , szobája". 

Keresztülment az úttesten. 

Kiemelte a laza téglát az ajtófélfa mellől, és benyúlt. A kulcs ott volt. 
Kivette, majd a helyére tolta a téglát. 

Félrerugdosta a törmeléket az ajtó elől. Elfordította a kulcsot a zárban, 
bement, becsukta az ajtót, rátolta a reteszt, lámpát gyújtott. 

A hely nem változott. A padlótól a mennyezetig érő hordók is 
megvoltak. A hordók és a fal között elég hely van a durva kőpadlón ahhoz, 
amit fontolgat. Ez lehet az ő titkos szégyenszobája. 

A hordókat por lepte, mintha mostanában nem nagyon használnák a 
raktárt. Vajon a helyükön vannak-e még az üres hordók? Próbálta 
mozdítani az egyiket, és könnyedén fölemelte. 

A könyvesládák is megvoltak a hordók mögött. Eszébe jutott egy 
különös lehetőség. 


Felnyitott egy ládát. Tele volt francia Bibliával. 

Hogy történhetett ez? Ő és az anyja azt hitték, hogy az új nyomdász 
mindent elvitt. De láthatólag egyszer sem járt a raktárban. Sylvie 
összevonta a szemöldökét, és gondolkodott. Az apja mindig ragaszkodott a 
titoktartáshoz. Még az alkalmazottai sem tudtak a raktárról. Sylvie-nek 
pedig megparancsolta, hogy erről ne beszéljen Pierre-nek addig, amíg túl 
nem lesznek az esküvőn. 

Erről senki sem tud, csak ő és az anyja. 

Szóval még mindig itt vannak a könyvek. Sok száz. 

És ezeknek van értékük, ha talál embereket, akik elég bátrak ahhoz, 
hogy vásárolják. Kivett egy francia Bibliát. Sokkal többet ér annál az öt 
sounál, amit az utcán akart megkeresni. 

Négyszögletű nyersvászonba göngyölte, zsineggel átkötötte. Mint 
régen. Utána kijött a raktárból, bezárta maga mögött, és elrejtette a kulcsot. 

Új reményekkel eltelve sietett haza. 

A bérkaszárnyában Isabelle a kihűlt tűzhelyet bámulta. 

A könyvek drágák, kinek tudna eladni egyet? Természetesen csak 
protestánsoknak. Tekintete megállapodott a tegnap kimosott lepedőn. 
Jeanne Mauriacé, aki ugyanahhoz a gyülekezethez tartozott, velük 
imádkozott a Saint-Jacgues előváros vadászházában. A férje, Luc 
fuvarvállalkozó, vagy mi. Úgy rémlik, még nem adott el nekik Bibliát, 
noha Luc biztosan megengedhet magának egyet. De vajon meg meri-e 
venni alig hat hónappal Guise bíboros razziái után? 

A lepedő megszáradt. Megkérte az anyját, hogy hajtsa össze, majd 
belegöngyölte a könyvet, és elvitte a csomagot a Mauriac-házba. 

Úgy időzített, hogy a családot ebédnél találja. A cseléd ránézett a 
rongyos ruhájára, és azt mondta, várjon a konyhában, de Sylvie túlságosan 
kétségbeesett volt ahhoz, hogy egy cseléd visszatarthassa. Félrelökte, 
belépett az ebédlőbe. A disznósült illata marcangolta a gyomrát. 

Luc, Jeanne és a fiuk, Georges az asztalnál ült. Az örökké vidám Luc 


derűsen üdvözölte Sylvie-t, Jeanne viszont gyanakodva sandított rá. Ő volt 
a család horgonya, és gyakran lamentált a férje és a fia bolondozásai miatt. 
Az ifjú Georges valaha Sylvie hódolója volt, de most alig bírt ránézni. Már 
nem egy módos nyomdász csinosan öltözött lánya volt, hanem piszkos 
koldus. 

Sylvie széthajtogatta a lepedőt, és megmutatta a könyvet Lucnek, mert 
úgy gondolta, leginkább tőle várható, hogy megvegye. 

— Amennyire emlékszem, önöknek még nincs francia Bibliájuk — 
mondta. — Ez különösen szép kiadás. Az apám büszke volt rá. Tessék, 
nézze meg. — Régen megtanulta, hogy könnyebben megvásárolja a könyvet 
az, aki egyszer már a kezébe fogta. 

Luc csodálattal lapozgatott. 

— Kellene egy francia Biblia — mondta a feleségének. 

Sylvie rámosolygott Jeanne-ra. 

— Bizonyosan tetszene az úrnak. 

— Törvényellenes — felelte Jeanne. 

— Protestánsnak lenni is törvényellenes — vágta rá a férje. — Elrejthetjük 
a könyvet. — Sylvie-re pillantott. — Mennyi? 

— Az apám hat livre-t kért egy ilyenért — felelte a lány. 

Jeanne rosszallóan felmordult, mintha sokallná az árat. 

— Tekintve a körülményeimet — folytatta Sylvie —, ötért is oda-adom. — 
Visszafojtotta a lélegzetét. 

Luc kétkedve nézett rá. 

— Ha négyet mondanék. . . 

— Rendben - felelte Sylvie. — A könyv az önöké, és isten áldja meg a 
jóságáért. 

Luc elővette az erszényét, és leszámolt nyolc darab ezüstöt, amit úgy 
hívtak, hogy teston. Egy teston tíz sout, azaz fél livre-t ért. 

— Köszönöm — mondta Sylvie. — Még tíz sou a lepedő. — Már nem volt 
szüksége erre a pénzre, de nem felejtette el, hogy fájt a keze mosás közben, 


és úgy érezte, ez a pénz jár neki. 

Luc elmosolyodott, és adott neki egy tíz sout érő, dixain nevű apró 
érmét. Majd ismét felütötte a könyvet. 

— Hogy fog irigykedni Radiguet, a társam, ha ezt meglátja! 

— Nincs belőle több — mondta gyorsan Sylvie. A protestáns könyvek 
értékét növelte a ritkaságuk, és az apja arra tanította, hogy sose árulja el a 
vevőknek, ha sok van valamiből. — Ha hozzájutok még egyhez, fölkeresem 
Radiguet-t. 

— Kérlek, tedd meg. 

— De nehogy elmondja neki, milyen olcsó! 

Luc cinkosan kacsintott. 

— Addig semmi esetre, amíg nem fizetett. 

Sylvie megköszönte a jó tanácsot, és távozott. 

Olyan gyenge volt a megkönnyebbüléstől, hogy még örvendezni sem 
maradt ereje. Betért az első kocsmába, és rendelt egy kupa sört. Gyorsan 
megitta. Ez enyhítette az éhség nyilallását. Kissé szédült, amikor távozott. 

A bérkaszárnya közelében vásárolt sonkát, sajtot, kenyeret és almát, 
meg egy kis kancsó bort. Vett egy kaloda fát, és adott tíz sout egy fiúnak, 
hogy hazavigye hozzájuk. 

Amikor belépett a szobájukba, Isabelle csak bámult, hogy mi mindent 
összevásárolt a lánya. 

— Áldás, békesség, anyám — mondta Sylvie. — A gondjainknak vége. 


Pierre halálra sértve állt másodszor is az oltár elé, három nappal 1559 
karácsonya után. 

Úgy határozott, hogy nem érdekli ez az esküvő, és nem fog örvendezni. 
Nem hívott vendégeket, nem tervezett lakodalmat. Mivel nem akart 
szegény embernek látszani, fölvette új, sötétszürke kabátját, amely kellően 
gyászos volt, épp illett a hangulatához. Akkor érkezett meg a plébániai 
templomhoz, amikor az óra éppen elütötte az egészet. 


Rémületére Véronigue de Guise is ott volt. 

A kis templom végében ült fél tucat szobalánnyal, feltehetőleg Odette 
barátnőivel. 

Épp ez hiányzott, hogy Véronigue a tanúja legyen a megaláztatásának. 
Valójában őt akarta elvenni. Csevegett vele, bűvölte, minden erejével 
igyekezett megjátszani, hogy egyenrangúak. Álom volt, amit Charles 
bíboros gorombán megértetett vele. Iszonyúan fájt, hogy Véronigue látja, 
amint Pierre-t összeházasítják a szobalányával. Legszívesebben kirohant 
volna a templomból. 

Majd a jutalomra gondolt: ha véget ér ez a megpróbáltatás, az új nevét 
írja be a matrikulába. Pierre Aumande de Guise! Élete leghőbb vágya! 
Elismert tagja lesz a gőgös Guise családnak, és ezt senki nem veheti el 
tőle. Elvesz egy csúnya lányt, aki a más gyerekét hordja, de Guise lesz! 

Összeszorította a fogát, és megfogadta, hogy elviseli a kínt. 

A szertartás rövid volt, mert a papnak a lehető legkisebb stólát fizették. 
Véronigue és a többi lány végigvihogta az esküvőt. Pierre nem tudta, mi 
olyan mulatságos, de nem szabadulhatott az érzéstől, hogy rajta nevetnek. 
Odette mindegyre hátrabámult a válla fölött, vigyorgott, mutogatta csúnya 
fogsorát, ami olyan volt, mint ódon temetőben az összevissza dűlő 
sírkövek. 

Amikor mindennek vége volt, a lány büszkén vonult ki a templomból 
egy jóképű és becsvágyó férj karján, láthatólag feledve, hogy életének 
párja rugódozott a rálőcsölt ara ellen. Csak nem magyarázta be magának, 
hogy valamiképpen elnyerte Pierre szerelmét és vonzalmát? 

Azt lesheti. 

A templomból elmentek a szerény házba, amelyet Charles bíboros 
juttatott nekik. Közel volt a Saint-Étienne kocsmához, a Les Halles 
negyedben, ahol a párizsiak naponta beszerezték a húst, a bort és a használt 
ruhát, mert a gazdagokat kivéve mindenki abban járt. Véronigue és a 
szobalányok, jóllehet nem hívták őket, ide is követték a friss házasokat. 


Egyikük hozott egy palack bort, és ragaszkodtak hozzá, hogy bemenjenek 
és igyanak az ifjú pár egészségére. 

Végül távoztak, miután elsütöttek számos malac tréfát arról, hogy a 
párocska nyilván nagyon vágyik már azt tehetni, amit esküvő után szokás a 
nászéjszakán. 

Pierre és Odette fölment. Egy hálószoba volt, egy ággyal. Eddig a 
pillanatig Pierre nem szembesült a kérdéssel, hogy valóban le akar-e 
feküdni a feleségével. 

Odette eldőlt az ágyon. 

— Na hát, most már házasok vagyunk — mondta. Felrántotta a ruháját, 
szétvetette a lábát. — Gyere, hozzuk ki belőle, amit lehet. 

Pierre felháborodott. A közönséges póz kimondhatatlanul undorította és 
taszította. 

Abban a pillanatban tudta, hogy nem bír lefeküdni az asszonnyal sem 
ma, sem soha. 

Barney Willard utálta a hadsereget. Az étel förtelmes volt; vagy fázott, 
vagy megsült; és hosszú időszakokon át nem látott nőt a tábort követő, 
mindenre elszánt és szomorú szajhákon kívül. Parancsnoka, Gómez 
kapitány nagydarab, gonosz, erőszakos alak volt, aki szívesen használta 
vaskezét, hogy büntesse a fegyelemsértést. De az volt a legrosszabb, hogy 
hónapok óta nem fizették a zsoldjukat. 

Barney nem értette, hogyan lehetnek Fülöpnek, Spanyolország 
királyának anyagi gondjai. Ő volt a világ leggazdagabb embere, mégis 
örökké csődben volt. Barney látta az ezüsttel megrakott galleonokat, ahogy 
Peruból érkezve bevitorláznak Sevilla kikötőjébe. Hova ment el a pénz? 
Biztosan nem a csapatokra. 

Miután két éve elhagyták Sevillát, a José y Mária egy Németalföld 
nevű helyre vitorlázott, amely tizenhét tartomány laza szövetsége volt 
Európa északi partvidékén, Franciaország és Németország között. 
Történelmi okokból, amelyeket Barney-nak sosem sikerült kibogoznia, 
Németalföldön a spanyol király uralkodott. Fülöp hadserege itt 
állomásozott a Franciaország elleni háború idején. 

Mivel Barney, Carlos és Ebrima szakképzett fémmunkások. voltak, 
tüzérek lettek: hatalmas ágyúkat tartottak karban és sütöttek el. Noha láttak 
néhány ütközetet, a tüzérek rendszerint nem keveredtek kézitusába, és 
mindhárman ép bőrrel úszták meg a háborút. 

Spanyolország és Franciaország békeszerződését csaknem egy éve, 
1559 áprilisában írták alá, utána Fülöp hazament, de hadseregét 
hátrahagyta. Barney sejtése szerint a király így akarta biztosítani, hogy a 
hihetetlenül jómódú németalföldiek megfizessék adóikat. A csapatok 
azonban unatkoztak, mérgelődtek és lázongtak. 


Gómez kapitány százada  Kortrijk városában, a  Leie partján 
állomásozott. A polgárok nem szerették a katonákat. Idegenek voltak, 
fegyvert viseltek, zajosan vedeltek, és mivel nem kaptak zsoldot, loptak. A 
németalföldiekbe meglehetős konok engedetlenség szorult. Azt akarták, 
hogy a spanyol hadsereg távozzék, és ezt tudatták is a katonákkal. 

A három barát meg akart szabadulni a hadseregtől. Barney-nak családja 
és kényelmes otthona volt Kingsbridge-ben, ismét látni akarta őket. Carlos 
feltalált egy újfajta kohót, amellyel egy nap alatt vagyonra tehetett volna 
szert, csak vissza kellett volna térnie a vasiparba. Hogy Ebrima mit 
tervezett, azt Barney nem tudhatta, de bizonyosan nem akart katonáskodni. 
Csakhogy nem volt könnyű megszökni. Naponta dezertáltak emberek, de 
akit elkaptak, azt akár le is lőhették. Barney hónapokon át éberen leste az 
alkalmat, de az csak nem jött, és ő kezdte azt hinni, hogy talán túlzásba viszi 
az óvatosságot. 

Közben túl sok időt töltöttek a kocsmákban. 

Ebrima szerencsejátékos volt, megszállottan kockáztatta kevés pénzét, 
arról álmodott, hogy megsokszorozza. Carlos bort ivott, valahányszor 
megengedhette magának. Barney vétkét a lányok jelentették. A kortrijki 
Régi piacon, a Szent Márton kocsmában mindegyiküknek jutott valami: 
kártya, spanyol bor és csinos lányok. 

Barney a pincérnőt, Anoukot hallgatta, aki franciául panaszkodott a 
férjére. Carlos beosztott egy pohár bort, hogy egész délután kitartson. 
Ebrima Vaskezű Gómezzel és két másik spanyol katonával kártyázott, és 
nyert. A többi játékos vedelt és ordított, amikor nyert vagy veszített, 
azonban Ebrima hallgatott. Komoly játékos volt, mindig figyelmes, sosem 
tett föl túl sok vagy túl kevés pénzt. Néha vesztett, de gyakran csak azért 
nyert, mert a többiek nevetséges kockázatokat vállaltak. És ma vele volt a 
szerencse. 

Anouk eltűnt a konyhában, Carlos pedig azt mondta Barney-nak: 

— Szabványosítani kellene az ágyúgolyót a spanyol hadseregben és a 


hajóhadnál. Ezt csinálják az angolok. Ezer ágyúgolyót önteni ugyanolyan 
méretben olcsóbb, mint húsz különböző méretűt húsz különböző ágyúba. — 
Szokásuk szerint most is spanyolul beszélgettek. 

- És akkor nem kerülsz olyan helyzetbe, hogy egy-két centivel 
túlméretezett ágyúgolyót kéne beszuszakolnod az ágyúd csövébe! — 
mondta Barney. — Ahogy velünk is megtörtént egyszer! 

— Pontosan. 

Ebrima fölállt az asztaltól. 

— Befejeztem — mondta a többieknek. — Köszönöm a játékot, uraim. 

— Várj csak! — pattogott Gómez. — Adnod kell egy lehetőséget, hogy 
visszanyerjük a pénzünket. 

Két társa helyeselt. Az egyik azt ordította: 

— Igen! — A másik az öklével verte az asztalt. 

— Talán holnap — felelte Ebrima. — Egész délután játszottunk, és 
szeretnék inni egyet most, hogy megengedhetem magamnak. 

— Ugyan már! Még egy leosztás, dupla vagy semmi. 

— Nem maradt elég pénzetek, hogy beszálljatok. 

— Majd tartozunk. 

— Az adósság ellenséggé tesz. 

— Ugyan már! 

— Nem, kapitány. 

Gómez úgy állt föl, hogy az asztal is borult. A kapitány szélessége 
arányban volt száznyolcvan centi magas termetével, a képe kivörösödött a 
jerezi bortól. Fölemelte a hangját. 

— Azt mondtam, igen! 

A többiek a kocsmában félrehúzódtak, lesték, mi következik. 

Barney odalépett Gómez elé, és csöndesen annyit mondott: 

— Kapitány úr, hadd fizessek egy italt, a tiéd kiömlött. 

— Eredj a pokolba, angol vadember! — bömbölte Gómez. A spanyolok 
északi barbároknak tekintették az angolokat, akárcsak az angolok a 


skótokat. — Tovább kell játszania. 

— Nem, nem kell. — Barney széttárta a karját, mintha azt mondaná: 
viselkedjünk normálisan. — Egy idő után csak abba kell hagyni a játékot, 
nem? 

— Én mondom meg, hogy mikor! Én vagyok a kapitány! 

Carlos csatlakozott hozzájuk. 

- Ez nem tisztességes! — háborgott. Hamar indulatba jött az 
igazságtalanságtól, talán mert olyan sokat kellett elszenvednie. — 
Kártyában mindenki egyenlő. — Igaza volt: a tisztek ennek a szabálynak 
megfelelően kártyáztak a közkatonákkal. — Ezt te is tudod, Gómez 
kapitány, ne tégy úgy, mintha nem tudnád. 

— Köszönöm, Carlos — mondta Ebrima, azzal otthagyta a feldőlt asztalt. 

— Gyere vissza, te fekete ördög! — parancsolta Gómez. 

Ha Ebrima nagy ritkán vitába keveredett, ellenfele előbb-utóbb a 
bőrszínével sértegette. Ez annyira előre látható volt, hogy az már unalmas. 
Szerencsére Ebrimának csodálatos volt az önuralma, sose kapta be a csalit. 
Nem felelt Gómez gúnyolódására, mindössze hátat fordított neki. 

Mint minden kötekedő, Gómez is gyűlölte, ha levegőnek nézik. 
Dühösen lesújtott hátulról Ebrimára. Részeg salapálása miatt épp csak 
súrolta Ebrima fejét, de a karcsonkja vaskézben végződött. Ebrima 
megtántorodott, és térdre esett. 

Gómez utánalódult, nyilvánvalóan ismét meg akarta ütni. Carlos elkapta 
a kapitányt, hogy megfékezze. Ám Gómez most már fékezhetetlen volt 
veszett haragjában. Carlos erős volt, Gómez azonban még nála is erősebb, 
és kitépte magát. 

Jó kezével tőrt rántott. 

Barney is csatlakozott Carloshoz, kétségbeesetten próbálták lefogni 
Gómezt, miközben a még mindig kába Ebrimának végre sikerült 
feltápászkodnia. Gómez lerázta magáról az unokatestvéreket, és a kését 
magasra emelve odaugrott Ebrimához. 


Barney rémülten eszmélt rá, hogy ez már nem egyszerű kocsmai 
verekedés. Gómez ölni akar. 

Carlos a tőrt markoló kéz után kapott, ám Gómez félresöpörte a 
vaskezével. 

Azonban Carlos két másodpercig késleltette Gómezt, ami elég volt 
Barney-nak, hogy előrántsa saját fegyverét, a hatvancentis spanyol tőrt, 
amelynek tárcsa formájú markolata volt. 

Gómez a magasba lökte azt a kezét, amely a kést fogta. Vaskezét 
oldalra nyújtotta, hogy egyensúlyozzon. Elölről védtelen volt. 

Amikor lesújtott, a kábult Ebrima védtelen nyakára célozva, Barney 
széles ívben meglendítette tőrét, és beledöfött Gómez mellének bal 
oldalába. 

Szerencsés döfés volt, vagy nagyon is szerencsétlen. Noha Barney 
vaktában szúrt, a kétélű, élesre fent acél pontosan betalált két borda közé, 
és mélyen belefúródott a mellüregbe. Gómez fájdalomüvöltése alig fél perc 
után félbeszakadt. Amikor Barney kirántotta a pengét, a seb élénkvörös 
vért lövellt, vagyis a tőr átdöfte Gómez szívét. A következő pillanatban a 
kapitány összeesett, a kés kihullott ernyedt kezéből. Eldőlt, mint egy zsák. 

Barney rémülten nézte. Carlos káromkodott. Ebrima, aki most tért 
magához, azt kérdezte: 

— Mit tettünk? 

Barney letérdelt, megérintette Gómez nyakát, a pulzusát kereste, de 
nem találta. A vér már nem fecskendezett. 

— Halott — mondta. 

— Megöltünk egy tisztet — szólt Carlos. 

Barney megakadályozta, hogy Gómez végezzen Ebrimával, de ezt 
nehéz lesz bizonyítani. Körülnézett az ivóban. A szemtanúk azt se tudták, 
hogy szeleljenek el. 

Itt senki se fogja firtatni, ki a hibás és ki ártatlan. Ez egy kocsmai 
verekedés volt, és egy közkatona megölt egy tisztet. A hadseregben nincs 


kegyelem. 

Barney észrevette, hogy a kocsmáros nyugatflamand tájszólásban 
utasításokat ad egy süvölvénynek, aki tüstént el is rohan. 

— Most küldetett a városi őrségért — mondta Barney. 

—- Valószínűleg a városháza a kaszárnya — felelte Carlos. — Öt perc 
múlva kóterben leszünk. 

— Én meg hamarosan hulla leszek — tódította Barney. 

— Én is — válaszolta Carlos. — Mert segítettem neked. 

— Afrikainak ritkán van igaza — tette hozzá Ebrima. 

Több időt nem vesztegetve kirohantak a térre. A nap már a felhős ég 
alján járt. Ez jó. Egy-két perc, és beáll a szürkület. 

— Irány a vízpart! — kiáltotta. 

Keresztülnyargaltak a téren, azután befordultak a Leiestraatra, amely 
egyenesen a folyóhoz vezetett. A virágzó helység forgalmas főútvonala 
tele volt emberekkel és lovakkal, kézikocsikkal, meggörnyedve cipekedő 
teherhordókkal. 

— Lassítsatok — mondta Barney. — Nem akarjuk, hogy mindenki 
emlékezzen rá, merre mentünk. 

Peckes járásukkal még így is feltűnőek voltak. A kardjukról az emberek 
tudni fogják, hogy katonák. Szedett-vedett göncükön még átsiklott volna a 
tekintet, ám a szálas Barney dús, vörös szakállat viselt, Ebrima pedig 
afrikai volt. Viszont hamarosan leszáll az éjszaka. 

Megérkeztek a folyóhoz. 

— Csónakra van szükségünk — szólalt meg ismét Barney. A legtöbb vízi 
járművel elboldogult: mindig is szeretett vitorlázni. Ameddig a szem 
ellátott, kikötött csónakok ringtak a part mellett, hajók horgonyoztak a 
folyó közepén. Azonban kevés ember olyan bolond, hogy őrizetlenül 
hagyjon egy csónakot, pláne egy olyan városban, amely tele van idegen 
katonákkal. A nagyobb hajókon őrök álltak, de még a kisebbeket is 
leláncolták, és elvitték belőlük az evezőket. 


— Le a földre! — mondta Ebrima. — Akármi lesz, nem akarjuk, hogy 
meglássanak. 

Letérdeltek a sárba. 

Barney kétségbeesetten nézett körül. Nem sok idejük maradt. Meddig 
tart, hogy a városi őrség elkezdje átfésülni a folyópartot? 

Elköthetnek egy kisebb csónakot, letörhetik a láncát a deszkáról, de 
evezők nélkül tehetetlenek, csak sodródnának lefelé, kormányozni se 
tudnák, könnyen elkaphatnák őket. Jobb lenne kiúszni egy bárkához, 
legyűrni az őrt és felhúzni a horgonyt, de vajon van ennyi idejük? És minél 
értékesebb egy vízi jármű, annál jobban fogják keresni. 

— Nem is tudom - szólalt meg töprengve -, talán át kellene mennünk a 
hídon, és elindulhatnánk az első úton, amelyik kifelé vezet a városból. 

Ekkor pillantotta meg a tutajt. 

Silány alkalmatosság volt, mindössze tucatnyi összekötözött fatörzs, 
rajta egy alacsony gunyhó egy személyre méretezve. A gazda a fedélzeten 
állva vitette magát az áramlattal, hosszú póznát használva a 
kormányzáshoz. Mellette mindenféle himihumi egy kupacban. Mintha 
kötelek és vödrök lettek volna, talán halászathoz. 

— Ez a mi hajónk — mondta Barney. — Csak halkan. 

Térden kúszva besiklott a folyóba. A többiek követték. 

A víz gyorsan mélyült, hamarosan a nyakukig ért. Aztán már meg is 
érkeztek a tutajhoz. Megragadták a szélét, feldobták magukat rá. Az 
öregember rémülten felordított, de Carlos már le is döntötte és befogta a 
száját, így nem kiabálhatott segítségért. Barney-nak sikerült elkapni az 
elejtett póznát, mielőtt odaveszett volna, és bekormányozta a fősodorba a 
tutajt. Látta, amint Ebrima letépi az öregember ingét és a szájába tömi, 
hogy elhallgattassa, azután kihúz egy hosszú kötelet a halomból, és 
megkötözi kezét-lábát. Nagyon jó csapatmunkás volt a három barát, 
megtanulták a nehéz ágyú mellett, amelyet közösen kellett beirányozniuk 
és elsütniük. 


Barney körülnézett. Közel s távol nem volt tanúja annak, hogy 
elrabolták a tutajt. Hogyan tovább? 

— El kellene. . . — szólalt meg. 

— Pofa be — mordult rá Ebrima. 

— Micsoda? 

— Légy óvatos, mit mondasz. Semmit ne árulj el. Lehet, hogy ért 
spanyolul. 

Barney megértette. Az öregember előbb-utóbb  elszörnyülködi 
valakinek, mi történt vele — hacsak meg nem ölik, amihez egyiküknek sem 
fűlött a foga. Ki fogják hallgatni, hogy megtudják, kik ejtették foglyul. 
Minél kevesebbet tud, annál jobb. Ebrima húsz évvel volt idősebb két 
társánál, és nem ez volt az első alkalom, amikor bölcsessége lehűtötte 
hirtelenkedésüket. 

— De mit kezdjünk vele? — kérdezte Barney. 

— Maradjon velünk, amíg ki nem érünk a mezők közé. Azután kirakjuk a 
folyópartra összekötözve, felpeckelt szájjal. Nem lesz semmi baja, de 
reggelig nem találják meg. Addigra pedig messze járunk. 

Okos terv, gondolta Barney. 

És azután mihez kezdenek? Éjszaka mennek, nappal meglapulnak. 
Minden kilométer, amivel távolabb kerülnek Kortrijktől, megnehezíti a 
hatóság dolgát. Na és azután? Ha jól emlékszik, ez a folyó a Scheldébe 
torkollik, amely viszont érinti Antwerpent. 

Neki pedig van rokona abban a városban: Jan Wolman, néhai apjának 
az unokatestvére. Erről jut eszébe, Carlos is a rokona Jan Wolmannak. A 
Melcombe-Antwerpen—-Calais—Sevilla . kereskedelmi hálózatot négy 
unokatestvér alapította: az ő apja, Edmund Willard, Edmund fivére, Dick 
bácsi, Carlos apja és Jan. 

Ha a három szökevény eléri Antwerpent, valószínűleg biztonságban 
lesznek. 

Leszállt a sötétség. Barney derűlátóan feltételezte, hogy éjszaka 


utazhatnak, de a tutaj kormányzása nehéz volt a sötétben. Az 
öregembernek nem volt lámpása, egyébként sem akartak tüzet gyújtani, 
mert féltek, hogy fölfedezik őket. Halotthalvány csillagfény derengett a 
felhők mögül. Barney néha látta a folyót, máskor vakon haladt a tutajjal 
egyenesen a partnak, ahonnan ismét el kellett löknie magát. 

Furcsán érezte magát, nem értette, miért. Azután eszébe jutott, hogy 
megölt egy embert. Különös, hogy ilyen félelmes dolog kieshet a 
tudatából, hogy aztán brutálisan visszacsapódjon bele. Ismét látta, ahogy 
Gómez összeesik. Mintha már halott lett volna, amikor elterült a padlón. 

Nem ez volt az első alkalom, hogy megölt valakit. Ágyúval lőtte a 
támadó csapatokat, látta, hogyan hullanak tucatjával a holtak és a súlyos 
sebesültek, de az valahogy nem érintette meg a lelkét, talán mert nem látta 
az arcukat a halál pillanatában. Ezzel szemben a kapitányt megölni 
borzalmasan bensőséges volt. Még mindig érezte a csuklójában a 
mozdulatot, ahogy a tőr pengéje először belecsapódik Gómez oldalába, 
majd átszúrja. Látta a még lüktető szívből kilövellő, vörös vért. Gómez 
undorító barom volt, a halála áldás az emberi nemre, de ettől Barney még 
nem érezte jobban magát. 

Fölkelt a hold, időnként kitekintett a felhők hasadékain. Amikor éppen 
jobban lehetett látni, kitették az öregembert egy helyen, amely megítélésük 
szerint messze volt a lakott területektől. Ebrima fölvitte egy száraz helyre 
biztos magasságban a folyó fölött, és kényelembe helyezte. Barney 
hallotta, amint halkan beszél vele, talán bocsánatot kér, amit jól is tesz, 
hiszem az öreg semmit sem csinált, amivel ezt érdemelte volna. Barney 
hallotta, hogy pénz csörög. 

Ebrima visszatért a tutajra, Barney ellökte magukat a parttól. 

— Odaadtad neki a pénzt, amit Gómeztől nyertél, igaz? — kérdezte 
Carlos. 

Ebrima vállat vont a holdfényben. 

— Elloptuk a tutaját. Ebből élt. 


— És most le vagyunk égve. 

— Te eddig is le voltál — felelte élesen Ebrima. — Most már én is. 

Barney tovább töprengett az üldözésen. Nem tudhatta, mekkora erőket 
vetnek be. A városok nem szeretik a gyilkosságokat, de itt az áldozat és az 
elkövetők egyaránt spanyol katonák voltak, és a kortrijki elöljáróság nem 
költ sokat olyan külföldiek üldözésére, akik egy külföldit öltek meg. A 
spanyol hadsereg kivégezné őket, ha tehetné, de itt megint csak az a 
kérdés, elég fontosnak tartják-e az esetet, hogy megszervezzék a 
hajtóvadászatot. A hadsereg megindíthatja az eljárást, de ugyanolyan 
gyorsan le is zárhatja. 

Ebrima némán töprengett egy darabig, azután komolyan megszólalt. 

— Carlos, tisztáznunk kell valamit. 

— Mit? 

— Megváltunk a hadseregtől. 

— Ha nem kapnak el, akkor igen. 

— Amikor a José y Mária fedélzetére léptünk, azt mondtad a tisztnek, 
hogy szabad ember vagyok. 

— Tudom -— bólintott Carlos. 

Barney érezte a feszültséget. Ebrimával két éve úgy bántak, mint egy 
közönséges katonával, akinek a külseje egzotikus, egyébként olyan, mint a 
többiek. De mi a helyzet most? 

— Szabad ember vagyok a szemedben, Carlos? — kérdezte Ebrima. 

Barney fülét nem kerülte el a fogalmazás: a szemedben. Ez azt jelenti, 
hogy Ebrima szabadnak tekinti magát. 

Barney nem tudta, hogy Carlosnak mi a véleménye. Ebrima 
rabszolgaságáról nem esett szó azóta, hogy a José y Mária fedélzetére 
léptek. 

Hosszú szünet után Carlos azt felelte: 

— Szabad ember vagy, Ebrima. 

— Köszönöm. Boldog vagyok, hogy megértjük egymást. 


Barney azon tűnődött, mit tett volna Ebrima, ha Carlos nemet mond. 

A felhők kezdtek szétválni. Az erősebb fényben Barney képes volt a 
fősodorban tartani a tutajt, ezért gyorsabban haladtak. 

Egy idő után Carlos megkérdezte: 

— Egyáltalán hova visz ez a folyó? 

— Antwerpenbe - felelte Barney. — Antwerpenbe tartunk. 


Ebrima nem tudta, hihet-e Carlosnak. A sevillai rabszolgák között alaptétel 
volt, hogy oktalanság megbízni a gazda barátságos szavaiban. Az ember, 
aki lelkifurdalás nélkül rabságban tart, ingyen munkára kényszerít, 
megkorbácsol az engedetlenségért, és megerőszakol, ha úgy tartja kedve, 
habozás nélkül hazudhat. Carlos különbözik az átlagtól, de mennyire? A 
kérdésre adott válasz meghatározza Ebrima életének folytatását. 

Fájt a feje Gómez ütésétől. Óvatosan megérintette a koponyáját, és egy 
dudort érzett ott, ahol a vaskéz eltalálta. De nem volt zavart, nem is 
szédült. Majd összeszedi magát. 

Pitymallatkor megálltak egy helyen, ahol a folyó egy ligetet szelt át. 
Kihúzták a tutajt a vízből, és elrejtették az ágak alatt. Azután felváltva 
őrködtek úgy, hogy amíg egyikük őrködött, a másik kettő aludt. Ebrima azt 
álmodta, hogy bilincsben ébred. 

A harmadik nap reggelén a távolban megpillantották az antwerpeni 
székesegyház magas tornyát. Kiszálltak a tutajról, hagyták, hadd vigye el a 
víz, és az utolsó néhány kilométert gyalog tették meg. Ebrima szerint még 
nem voltak túl a nehezén. Itt azonnal lefülelhetik és bebörtönözhetik, majd 
átadhatják őket a spanyoloknak, ahol sietős tárgyalás után vesztőhelyre 
kerülnek Vaskezű Gómez meggyilkolásáért. Ám a városba vezető 
forgalmas utakon mintha senki sem hallott volna három spanyol katonáról, 
akiknek egyike vörös szakállú, másika afrikai, és jelenleg szökésben 
vannak, mert megöltek egy kapitányt Kortrijkban. 

A hírek városról városra jártak, leginkább a kereskedők közlönyeiben, 


amelyek főleg üzleti adatokat tartalmaztak. Ebrima nem tudott olvasni, de 
azt hallotta Carlostól, hogy ezekbe a lapokba csupán a politikai jelentőségű 
bűncselekmények — gyilkosságok, lázadások, államcsínyek — kerülnek be. 
Idegen katonák kocsmai verekedése csekély érdeklődésre tarthat számot. 

Amikor a külvárost derítették fel, Ebrima látta, hogy Antwerpent víz 
veszi körül. Nyugatról a széles Schelde, a másik három oldalon fallal 
szegélyezett csatornák határolták. A vízi utakon hidak vezettek 
megerősített kapukhoz. Antwerpent a világ leggazdagabb városának 
mondták, természetes volt, hogy ennyire védték. 

Lehet, hogy az őrök nem tudnak a kortrijki eseményekről, de akkor is, 
beengednek-e kiéhezett, rongyos, kardot viselő embereket? A barátok 
aggodalmasan közeledtek a városhoz. 

Az őrök azonban Ebrima nagy megkönnyebbülésére semmi jelét sem 
adták annak, hogy érdekelné őket három ember, aki az igazságszolgáltatás 
elől menekül. Gyanakodva méregették őket — még mindig ugyanazt a ruhát 
viselték, mint amikor két éve a José y Mária fedélzetére léptek —, de 
azután Barney közölte, hogy Jan Wolman rokonai, és a gyanakvás rögtön 
elmúlt. Az őrök még el is igazították őket, merre menjenek. Jan Wolman a 
messzire ellátszó, magas székesegyház közelében lakott. 

A kanyargós csatornákkal felszabdalt szigetet hosszú, keskeny 
rakpartok szegélyezték. Ahogy mentek a zsúfolt utcákon, Ebrima 
találgatta, mit szól majd Jan Wolman két nincstelen másod- 
unokatestvérhez és egy afrikaihoz. Lehet, hogy nem fogadja kitörő 
örömmel a váratlan látogatókat. 

Wolman egy csinos, keskeny házban lakott más csinos és keskeny 
házak között. Aggodalmasan kopogtattak az ajtón, és a szolgák kétkedve 
sandítottak rájuk, de azután megjelent Jan, és tárt karokkal köszöntötte 
mindhármukat. Barney-nak azt mondta: 

— Szakasztott olyan vagy, mint boldogult apám, amikor fiatal volt, én 
meg kisfiú! — Jan is örökölte a Willardok vörös haját és jellegzetes 


aranybarna szemét. 

Úgy határoztak, hogy nem terhelik Jant a Kortrijkból való menekülésük 
teljes igazságával, ehelyett azt mondták, megszöktek a spanyol 
hadseregből, mert nem kaptak zsoldot. Jan hitt nekik, sőt mintha azt 
tartotta volna, hogy joggal szökik meg az olyan katona, akinek nem 
fizetnek. 

Adott nekik bort, kenyeret és hideg marhasültet éhségük csillapítására. 
Azután fürödni küldte őket, és tiszta inget adott nekik, mert, ahogy 
kedélyes nyíltsággal közölte velük, bűzlenek. 

Ebrima még sosem járt ilyen házban. Nem volt elég nagy, hogy 
palotának nevezhessék, jóllehet rengeteg szobája volt, különösen városi 
házhoz képest. Viszont telepakolták drága bútorokkal és kisebb tárgyakkal: 
nagy, bekeretezett falitükrökkel, török szőnyegekkel, díszes velencei 
üvegholmival, hangszerekkel, inkább díszítésre, mint evésre szolgáló, 
finom cserépkorsókkal és -tálakkal. A festmények is mások voltak, mint 
amikkel Ebrima eddig találkozott. A németalföldiek láthatólag szerették az 
olyan képeket, amelyek hozzájuk hasonló embereket ábrázoltak, könyvek, 
kártyák, zeneszó mellett ugyanolyan kényelmes szobákban, mint 
amilyenekben ők laktak. Mintha jobban érdekelte volna őket a saját életük 
a spanyol festészetben népszerű bibliai prófétáknál és legendás alakoknál. 

Ebrima kisebb szobát kapott, mint Barney és Carlos, de nem küldték a 
cselédtraktusba, amiből arra következtetett, hogy Jan nem biztos a 
helyzetében. 

Aznap este a családdal együtt ültek asztalhoz. Ott volt Jan felesége, 
Hennie, a lánya, Imke és három kisfiú, Frits, Jef és Daan. 

Kevert nyelven beszéltek. Németalföld déli és nyugati részén a francia 
járta, másutt különböző holland tájszólásokat használtak, Jan pedig, ahogy 
a legtöbb kereskedő, még számos nyelven értett, többek között angolul és 
spanyolul. 

Jan lánya, a tizenhét éves Imke derűs mosolyú, göndör hajú, szöszke 


lány volt, Hennie ifjabb változata. Azonnal megtetszett neki Barney, és 
Ebrima észrevette, hogy Carlos hasztalanul igyekszik felkelteni a 
figyelmét. A lányok szerették Barney csibészes mosolyát. Ebrima a 
kiegyensúlyozott, megbízható Carlost tartotta jobb férjanyagnak, de kevés 
süldő lánynak van annyi esze, hogy ezt meglássa. Ebrima a maga részéről 
nem érdeklődött csitrik iránt, viszont tetszett neki Hennie, aki értelmes, 
jószívű teremtésnek látszott. 

Hennie megkérdezte, hogyan kerültek a spanyol seregbe, mire Ebrima 
előadta a mesét azon a spanyol-francia keverék nyelven, amelyet a 
felszedett flamand tájszavakkal tűzdelt. A lehető legtöbbet hozta ki belőle, 
olyan drámaian, hogy hamarosan az egész asztal őt hallgatta. Részletesen 
leírta az új kohót, hangsúlyozva, hogy közösen találták fel Carlosszal. 
Elmagyarázta, miképpen hevíti fel a légbefúvás a tüzet annyira, hogy az 
olvadt vas folyamatosan ömlik a kohóból: ilyen módon egy nap akár egy 
tonna fémet is elő lehet állítani. Beszéd közben észrevette, hogy Jan újfajta 
tisztelettel néz rá. 

A Wolman család katolikus volt, mégis elborzadva hallgatták, hogyan 
bánt el Carlosszal a sevillai klérus. Jan azt mondta, hogy ilyesmi sosem 
történhetne meg Antwerpenben. Ebrima nem nagyon hitt neki, tekintve, 
hogy mindkét országban ugyanaz a pápa az egyházfő. 

Jan föllelkesült attól, amit a légbefúvós kohóról hallott. Azt mondta, 
hogy Ebrimának és Carlosnak minél előbb, de lehetőleg már holnap 
találkoznia kell a legfontosabb fémszállítójával, Albert Willemsennel. 

Másnap reggel valamennyien elballagtak egy kevésbé módos 
környékre, a rakpartok közelében. Albert egy szerény házban lakott a 
feleségével, — Betjével, komoly, nyolcéves kislányával,  Drikével, 
megözvegyült húgával, a szemrevaló Evivel és Evi tízéves fiával, 
Mathusszal. Albert házának beosztása meghökkentően emlékeztetett 
Carlos sevillai otthonára: folyosó vezetett a hátsó műhelybe, ahol egy kohó 
mellett halmokban állt a vasérc, a mészkő és a szén. Willemsen azonnal 


beleegyezett, hogy Carlos, Ebrima és Barney építsenek egy befúvós kohót 
az udvarán, Jan viszont megígérte, hogy kölcsönadja nekik a szükséges 
pénzt. 

Az ezt követő napok és hetek során megismerkedtek a várossal. 
Ebrimát elképesztette, milyen szorgalmasan dolgoznak a németalföldiek, 
és nemcsak a szegények, akik mindenütt robotolnak, de a gazdagok is. Egy 
spanyol, ha ennyi pénze van, visszavonul vidékre, vesz egy uradalmat, és 
megfizet egy intézőt, hogy beszedje a bérleti díjat a parasztoktól, így a 
saját liliomfehér ujjaival meg sem kell érintenie a piszkos pénzt, inkább 
arisztokrata kérőt keres a lányának abban a reményben, hogy az unokái 
már hidalgók lesznek. A németalföldiek nem adtak a címekre, viszont 
szerették a pénzt. Jan vasat és bronzot vásárolt, ágyút meg lőszert gyártott; 
gyapjút vásárolt Angliából, megszövette posztónak, amit eladott az 
angoloknak; bevásárolta magát ígéretes hajórakományokba, műhelyekbe, 
tanyákba és kocsmákba; pénzt kölcsönzött terjeszkedő vállalkozásoknak, 
túlköltekezett püspököknek és fejedelmeknek, természetesen kamatra. 
Németalföldön nem vettek tudomást arról, hogy az egyház tiltja az uzsorát. 

Az eretnekség volt a másik kérdés, amellyel az antwerpeniek nem 
fájdították a fejüket. A város bővelkedett zsidókban, muszlimokban, 
protestánsokban, akik mind vígan hordták a hitük szerint való öltözéket, és 
egyformán részt vettek az üzletben. Színes társaság volt az antwerpeni: 
voltak vörös szakállúak, mint Barney, feketék, mint Ebrima, voltak vékony 
bajszú, olajbarna törökök, kékesfekete szöghajú, sárgás bőrű kínaiak. Az 
antwerpeniek senkit sem gyűlöltek, kivéve azokat, akik nem fizették meg az 
adósságukat. Ebrimának tetszett ez a hely. 

Az ő szabadságáról nem esett szó. Mindennap elment Carlosszal és 
Barney-val Albert udvarába, minden este Jan házában vacsorázott. 
Vasárnaponként Ebrima a családdal ment a templomba, délután — amikor 
mások az ebédhez ivott bort aludták ki — elillant, és keresett kint a vidéken 
egy olyan helyet, ahol elvégezhette a vízszertartást. Senki sem hívta 


rabszolgának, de más tekintetben az élete aggasztóan hasonlított a 
sevillaihoz. 

Ha szünetet tartottak az udvari munkában, gyakran kiült hozzájuk Evi, 
Albert húga. Negyven körül járt, sok más jól táplált, németalföldi érett 
asszonyhoz hasonlóan kissé húsos volt, de zöldeskék szeme határozottan 
dévajul csillogott. Mindenkivel beszélgetett, de különösen Ebrimával, aki 
nagyjából egykorú lehetett vele. Evit minden érdekelte, kérdezősködött az 
afrikai élet felől, olyan részleteket firtatott, amelyeken Ebrimának már 
erősen kellett törnie a fejét. Gyermekes özvegy lévén Evi valószínűleg férjet 
keresett. Mivel Carlos és Barney túl fiatalok voltak hozzá, hogy érdekeljék, 
Ebrimának arra kellett gondolnia, hogy talán őrá vetett szemet. Nem volt 
közeli kapcsolata nővel azóta, hogy elbúcsúzott Elisától, de remélte, hogy ez 
csak átmeneti állapot, mert biztosan nem kívánt szerzetesi életet élni. 

A légbefúvós kohó megépítése egy hónapig tartott. 

Amikor készen lettek, eljött Jan és Albert családostul, hogy megnézzék. 

Ebrima ekkor döbbent rá, hogy mindössze egyszer építettek ilyet, és nem 
tudhatta, hogy másodszor is működni fog-e. Ostobának nézik őket, ha 
kudarcot vallanak, de még nagyobb baj, hogy a kudarc tönkreteszi a 
jövőjüket — ugyanis Ebrima félig-meddig öntudatlanul azt remélte, itt 
maradhat, és Antwerpenben talál magának megélhetést. Elviselhetetlen 
gondolat, hogy Evi előtt csináljon hülyét magából. 

Carlos meggyújtotta a tüzet, Ebrima beszórta a kohóba a vasércet és a 
meszet, Barney rácsapott a két ló farára, amelyek a fújtatót hajtották. 

Most következett az egyszer már átélt, idegtépő, hosszú várakozás. 

Barney és Carlos idegesen fészkelődött, Ebrima nehezen bírta megőrizni 
szokott egykedvűségét. Mindent egyetlen kártyára tett föl. 

A nézők kicsit unatkoztak. Evi diskurálni kezdett Hennie-vel a serdülő 
gyermekekkel járó gondokról. Jan három fia Albert lányát hajkurászta az 
udvaron. Albert felesége, Betje narancsot kínált körbe egy tálcán. Ebrima 
túl feszült volt ahhoz, hogy egyen. 


Azután folyni kezdett a vas. 

Az olvadt fém lassan araszolt kifelé a kohó aljából a kőcsatornákba. 
Kezdetben őrjítő lassúsággal mozgott, de hamarosan begyorsult, kezdte 
megtölteni a buga formájú mélyedéseket a földön. Ebrima friss 
nyersanyagot zúdított a kohóba. 

— Oda nézzetek! — ámult Albert. — Nem hagyja abba! 

— Pontosan -— felelte Ebrima. — Ameddig eteted a kohót, addig jön belőle 
a vas. 

— Csak ez nyersvas — figyelmeztetett Carlos. — Finomítani kell, mielőtt 
használnád. 

— Értem — bólintott Albert. — De akkor is figyelemre méltó. 

— Azt akarod mondani, hogy a spanyol király fittyet hányt erre a 
találmányra? — hitetlenkedett Jan. 

- Nem hinném, hogy Fülöp király egyáltalán hallott róla — felelte 
Carlos. — De a többi sevillai vasöntő fenyegetve érezte magát. A spanyolok 
nem szeretik a változást. A mi céhmestereink nagyon maradiak. 

Jan bólintott. 

— Gondolom, ezért vásárol a király olyan sok ágyút a hozzám hasonló 
idegenektől, mert a spanyol ipar nem gyárt eleget. 

— Aztán meg panaszkodnak, hogy az amerikai ezüst csak azért érkezik 
Spanyolországba, hogy azonnal el is menjen! 

Jan elmosolyodott. 

— No, hát, mivel mi, németalföldiek inkább vagyunk kereskedők, mint 
spanyol grandok, menjünk be a házba, igyunk egyet, és beszéljünk 
üzletről. 

Bementek, körülülték az asztalt. Betje sört és hideg kolbászt szolgált föl. 
Imke mazsolát adott a kicsiknek, hogy nyugton maradjanak. 

— Az új kohó hasznából elsőnek a kölcsönömet és a kamatot fizetitek ki 
— mondta Jan. 

— Természetesen — bólintott Carlos. 


— Utána a pénz megoszlik Albert között és köztetek. Ez így megfelel? 

Ebrima megértette, hogy a , köztetek?" a bizonytalanságot takarja. Jan 
nem tudja, hogy ő egyenlő jogú társa-e Carlosnak és Barney-nak. 

Ez most nem a szerénykedésre való idő. 

— Együtt építettük a kohót: Carlos, Barney és én — mondta. 

Mindenki Carlosra nézett, aki habozott. Ebrima elakadó lélegzettel 
állapította meg, hogy ez a valódi préda. A tutajon semmibe se került 
Carlosnak azt mondani: Szabad ember vagy, Ebrima, de most más a 
helyzet. Ha Carlos elismeri egyenlőnek Jan Wolman és Albert Willemsen 
előtt, az már kötelezni fogja. 

És Ebrima szabad lesz. 

Végül megszólalt Carlos: 

— Akkor négyfelé osztjuk a bevételt. Albert, Barney, Ebrima és én. 

Ebrima szívverése meglódult, de az arca egykedvű maradt. Úgy látta, 
hogy Evinek tetszett, amit hallott. 

Barney ekkor robbantotta fel a bombát. 

— Engem ne számoljatok — mondta. 

— Miről beszélsz? — kérdezte Carlos. 

— Ezt a kohót te és Ebrima találtátok föl — felelte Barney. — Én alig 
csináltam valamit. Egyébként sem maradok Antwerpenben. 

Ebrima hallotta, hogy Imke lélegzete elakad. Nagy csalódás volt ez 
neki, hiszen beleszeretett Barney-ba. 

— Hova mész, Barney? — kérdezte Carlos. 

-— Haza — felelte Barney. — Több mint két éve elszakadtam a 
családomtól. Amikor megérkeztünk Antwerpenbe, Jan megerősítette, hogy 
az anyám mindent elveszített, amikor Calais elesett. Ned öcsém már nem a 
családi üzletben dolgozik — nincs is üzlet —, hanem valamiféle titkár 
Erzsébet királynő udvarában. Látni akarom mindkettejüket. Bizonyosságot 
akarok, hogy jól vannak. 

— Hogy jutsz el Kingsbridge-be? 


— Itt horgonyoz Antwerpenben egy Combe Harbour-i hajó, a Sólyom. A 
gazdája Dan Cobley, a kapitány Jonas Bacon. 

— De hiszen nincs is pénzed. Hogy kelsz át? 

- Tegnap beszéltem az elsőtiszttel, Jonathan Greenlanddel, akit 
gyerekkorom óta ismerek. Idefelé meghalt a legénység egyik tagja. Ő volt 
a kovács és a hajóács. Átveszem a munkáját, amíg hazaérünk. 

— Miből élsz meg Angliában, ha a családi üzlet tönkrement? 

Barney felvillantotta azt a hetyke mosolyát, amellyel összetörte az 
Imkéhez hasonló lányok szívét. 

— Nem tudom — mondta. — Majd kitalálok valamit. 


Barney kifaggatta Jonathan Greenlandet, amint a Sólyom kiért a nyílt 
tengerre, és a legénység mással is foglalkozhatott a kormányzáson kívül. 

Jonathan az előző telet Kingsbridge-ben töltötte, és csak néhány hete 
csatlakozott a legénységhez, így hát tele volt a legújabb hírekkel. 
Meglátogatta Barney anyját, arra számítva, hogy Alice a szokott 
kíváncsisággal várja a beszámolókat a kontinensről. A nagy ház 
nappalijában találta, ahogy a katedrális nyugati falát bámulja tétlenül. Régi 
főkönyvekkel rakta körül magát, de nem nyitotta ki azokat. Részt vett a 
városi tanács ülésein, de ott sem beszélt. Amióta Jonathan az eszét tudta, 
Alice az üzletért, a percentekért, a haszonért élt; a jövedelmező kereskedés 
kihívása teljesen lefoglalta. Ez az átváltozás semmi jót sem ígért. 

Sir Reginald Fitzgerald, aki Alice-t tönkretette, továbbra is Kingsbridge 
polgármestere, és egy Priory Gate nevű hatalmas, új palotában lakik, 
mesélte Jonathan. Julius püspöknek viszont vége. Erzsébet királynő 
minden ígéretét felrúgva visszatérítette Angliát a protestantizmusra. 
Kötelezte az összes papot, hogy esküdjön fel az uralkodóra, fogadjon 
hűséget neki, az anglikán egyház fejének; ezt megtagadni egyenlő volt az 
árulással. Szinte az egész alsópapság letette az esküt, ám az öreg katolikus 
püspökök zömmel nem voltak hajlandók. Kivégezhették volna őket, de 


Erzsébet megesküdött, hogy senkit sem ölet meg a hite miatt, és ehhez 
tartotta magát — eddig. A legtöbb püspököt egyszerűen elcsapták a 
hivatalából. Julius két-három volt szerzetessel együtt lakik Kingsbridge 
északi részén, egy házban, amely egybeépült a Szent Márk-templommal. 
Jonathan egy szombat éjjel látta részegen a Harang fogadóban, ahol fűnek- 
fának elmondta, hogy az igaz katolikus hit hamarosan visszatér. Siralom 
volt ránézni, mondta Jonathan, ám Barney úgy gondolta, hogy a gonosz 
vén csuhás rosszabb sorsot érdemelt volna. 

Jonathan arról is magyarázott, milyen szép a tengerész élete. 
Otthonosan mozgott a hajó fedélzetén, napégette és vékony volt, keze-lába 
kemény, és egy majom ügyességével szökdécselt a kötélzeten. A 
Franciaország elleni háború vége felé a Sólyom elfogott egy francia hajót. 
A legénység osztozott a zsákmányon Bacon kapitánnyal meg Dan Cobley- 
jal, és Jonathan hatvan fontot kapott a fizetésén felül. Vett egy házat 
Kingsbridge-ben özvegy édesanyjának, majd csatlakozott a legénységhez, 
hátha máskor is adódik ilyesmi. 

— De hát többé nincs háború — mutatott rá Barney. — Ha most elfogtok 
egy francia hajót, a kalózkodás bűnébe estek. 

Jonathan vállat vont. 

— Nemsokára megint lesz háború. — Meghúzott egy kötelet, ellenőrizte a 
csomót, amely nyilvánvalóan olyan szoros volt, amilyennek lennie kellett. 
Barney szerint az elsőtiszt nem akarta, hogy ő túlságosan firtassa a 
kalózkodást. 

Másra terelte a beszédet, és az öccse után érdeklődött. 

Ned karácsonykor otthon járt Kingsbridge-ben, drága, új, fekete kabátot 
viselt, és idősebbnek látszott húsznál. Jonathan úgy tudta, hogy Sir 
William Cecil államminiszter mellett dolgozik, és Kingsbridge népe 
szerint fiatalsága ellenére egyre befolyásosabb alak lesz az udvarnál. 
Jonathan karácsonykor beszélt vele a székesegyháznál, de nem sokat tudott 
meg: Ned csak általánosságokat mondott arról, mit csinál a királynő 


mellett. Jonathan úgy sejtette, hogy a nemzetközi diplomácia titkos 
köreiben mozoghat. 

— Alig várom, hogy láthassam — mondta Barney. 

— Képzelem. 

— Már csak néhány nap. 

Jonathan ellenőrzött egy másik kötelet, azután elfordította a tekintetét. 

Senki se számított rá, hogy harcba keverednek átkelés közben a 
Csatornán, Antwerpen és Combe Harbour között, Barney mégis úgy 
érezte, azzal kell megszolgálnia az útiköltséget, hogy felülvizsgálja, harcra 
kész-e a Sólyom fegyverzete. 

A kereskedelmi hajóknak ugyanúgy szükségük van az ágyúkra, mint 
minden vízi járműnek. A tengeri utazás veszedelmes dolog. Háborús 
időkben a harcoló nemzetek hajói törvényesen megtámadhatták egymást, 
és minden nagyobb országban ugyanolyan gyakran volt háború, mint béke. 
Békeidőben ugyanez a tevékenység kalózkodásnak számított, de azért 
szinte változatlan gyakorisággal sor került rá. Minden hajónak tudnia 
kellett védeni magát. 

A Sólyomnak tizenkét bronzágyúja volt, csupa kis falkonet, másfél 
kilós golyókra. A falkonetek az ágyúfedélzeten voltak, közvetlenül a 
főfedélzet alatt. Hat-hat jutott a hajó mindkét oldalára, és a deszkafalba 
vágott négyszögletes lyukakon át lőttek. A hajókat át kellett tervezni az 
ágyúk miatt. A régibb hajókon a lőrések komolyan meggyengítették a 
szerkezetet. A Sólyom azonban karvel palánkolással készült: 
keményfából ácsolt, belső váza biztosította a tartást, és erre a hajótestre 
úgy simultak a deszkák, mint bordákra a bőr. Ráadásul az ilyen 
szerkezetű hajón több lyukat is üthettek az ellenséges ágyúgolyók 
anélkül, hogy szükségszerűen elsüllyedt volna. 

Barney megtisztította és beolajozta az ágyúkat, ellenőrizte, hogy nem 
akadnak-e a kerekeik, kisebb javításokat végzett a halott kovács után 
maradt szerszámokkal, számba vette a lőszert. Az ágyúk egyforma 


kaliberűek voltak, úgyhogy bármelyikből ki lehetett lőni az öntöttvas 
golyókat. 

A legfontosabb munkája az volt, hogy gondoskodjon a puskapor 
megfelelő állapotáról, az ugyanis hajlamos magába szívni a levegő 
páratartalmát, különösen a tengeren. Barney ellenőrizte, ott lógnak-e a 
mennyezetről a faszénnel töltött zsákok, amelyek szárazon tartják az 
ágyúfedélzet levegőjét. A másik kockázatot a puskapor összetétele 
jelentette, mert a salétrom, a faszén és a kén idővel szétválik, és a 
nehezebb salétrom leülepszik, ami használhatatlanná teszi a keveréket. A 
hadseregben Barney megtanulta, hogy hetente egyszer megfordítsa a 
hordókat. 

Még be is lőtte az ágyúkat. Nem akart lőszert pocsékolni, de Bacon 
kapitány engedélyezett néhány golyót. Minden ágyúcső forgattyúcsapon 
ült, kétoldalt fogó állt ki belőle, amely pontosan illeszkedett az ágyútaliga 
rovátkáiba, hogy a csövet könnyű legyen emelni vagy megdönteni. Ha a 
cső negyvenöt fokos szögben állt — ilyenkor érte el a lövedék a 
legnagyobb távolságot —, a falkonetek csaknem másfél kilométerre lőtték 
ki a négyfontos lövedékeket. A cső dőlésszögét hátul állították be ékek 
segítségével. Ha a cső vízszintes volt, a golyó úgy háromszáz méter 
megtétele után csobbant bele a vízbe. Barney ebből kiszámította, hogy a 
vízszinteshez képest minden hétfokos emelkedés további kétszáz méterrel 
növeli a lőtávolságot. A hadseregből hozott magával egy vas szögmérőt, 
egy függőónt és egy görbevonalzót az irányzáshoz. Szárazföldön remekül 
működött, de a tengeren a hajó szüntelen mozgása rontott a lövés 
pontosságán. 

A negyedik napon elfogyott a munkája, és ismét ott találta magát a 
fedélzeten Jonathan mellett. Egy öblöt szeltek át. A part a hajó bal oldalán 
siklott tova, mint mindig, amióta a Sólyom kifutott a Westerschelde- 
torkolatból, és befordult a Csatornába. Barney nem értett a navigációhoz, 
de úgy vélte, mostanára jobb oldalon kellene látnia az angol partot. A 


homlokát ráncolta. 

— Mit gondolsz, mennyi ideig tart, hogy elérjük Combe Harbourt? 

Jonathan vállat vont. 

— Nem tudom. 

Kellemetlen lehetőség villant át Barney agyán. 

— Ugye, Combe Harbourba tartunk? 

— Végső soron igen. 

Barney riadalma nőtt. 

— Végső soron? 

— Bacon kapitány nem közölte velem a szándékait. Egyébként másokkal 
sem. 

— De te mintha nem úgy gondolnád, hogy hazafelé tartunk. 

— A partot figyelem. 

Barney keményen nézett rá. Az öböl mélyén, a part előtt apró sziget 
szökkent meredeken a magasba, és a nyaktörő ormon gigászi sirályként ült egy 
hatalmas templom. A látvány ismerős volt, és Barney elszörnyedve jött rá, 
hogy már járt erre. Kétszer is. A helyet Mont-Saint-Michelnek hívták, és 
három éve Sevillába menet húzott el mellette, két éve pedig akkor, amikor 
Spanyolországból hajóztak Németalföldre. 

— Spanyolországba tartunk, igaz? — kérdezte az elsőtiszttől. 

— Úgy tűnik. 

— Ezt nem mondtad. 

— Mert nem tudtam. És mellesleg szükségünk van egy tüzérre. 

Barney sejtette, mire kell nekik egy tüzér. Hát ezért vette föl Bacon, 
nem azért a kevés munkáért, ami egy hajókovácsnak jut. 

— Szóval Bacon és te becsaptatok, hogy teljes legyen a legénység. 

Jonathan ismét vállat vont. 

Barney észak felé nézett. Combe Harbour kilencven kilométerre volt 
arrafelé. Tekintete a templomsziget felé fordult. Két-három kilométerre 
van, méteres hullámok választják el tőle. Képtelenség odáig úszni. 


Öngyilkosság lenne. 
Egy hosszú pillanat múlva azt kérdezte: 
— De Sevillából jövet visszatérünk Combe Harbourba, ugye? 
— Talán igen — felelte Jonathan -—, talán nem. 

Miközben Odette fájdalmasan és hangosan vajúdott, Pierre azt tervezte, 
hogyan szabadul meg a csecsemőtől. 

Odette isten büntetését szenvedi a paráznaságáért. Megérdemli. Végtére 
is, gondolta Pierre, csak van valami igazság a földön. 

Amint megérkezik a baba, az anyja rögtön el is fogja veszíteni. 

A kis ház földszintjén ült, fekete, bőrkötésű noteszát lapozgatta, 
miközben a bába az emeleten volt Odette mellett. Pierre előtt ott volt az 
asztalon a megzavart reggeli maradéka: kenyér, sonka, hónapos retek. A 
szoba gyászos látványt nyújtott kopár falaival, kőpadlójával, a hideg 
kandallóval és az egyetlen kis ablakkal, amely egy sötét sikátorra nézett. 
Pierre gyűlölte. 

Normális körülmények között reggeli után távozott innen. Rendszerint a 
Guise család palotájába ment a rue Vieille du Temple-re, ahol a padló 
márványból készült, a falakon pedig nagyszerű képek lógtak. Legtöbbször 
vagy ott töltötte a napot, vagy a Louvre-ban, ahol Charles bíboros vagy 
Francois herceg vette igénybe szolgálatait. Késő délután gyakran 
találkozott gyorsan növekvő kémhálózatának tagjaival, akik további 
nevekkel hizlalták a fekete könyvecskét. Ritkán tért haza késő este előtt kis 
házába a Les Halles negyedben. Ma azonban várta, hogy megszülessék a 
baba. 

1560 májusa volt, és ő öt hónapja volt házas. 

Az első pár hétben Odette igyekezett rávenni a házaséletre. Lelkesen 


igyekezett kacérkodni, de nem állt jól neki, és amikor széles farát rázva 
mosolygott a férjére, Pierre-t elfogta az undor. Később azzal gúnyolta, 
hogy tehetetlen vagy buzi. Egyik döfés sem talált — Pierre nosztalgikusan 
gondolt vissza a hosszú délutánokra az özvegy Mme Bauchéne 
pehelypaplanos ágyában -, de  Odette sértései ettől függetlenül 
idegesítették. 

Kölcsönös ellenszenvük fagyos utálattá erősödött, amikor a lány hasa 
nőni kezdett a hideg tél végén és az esős tavaszon. Társalkodásuk az 
ételről, mosásról, a kiadásokról és Nath nevű durcás kis cselédjük 
teljesítményéről váltott kurta szavakká zsugorodott. Pierre-ben forrt a 
harag. Gyűlöletes feleségének gondolata mindent megmérgezett. Hogy 
pedig nemcsak Odette-tel, de a babával, egy másik férfi gyerekével is 
együtt kell élnie, az már egyszerűen elviselhetetlen volt. 

Talán halva születik az a poronty. Ebben reménykedett. Az mindent 
megkönnyítene. 

Odette abbahagyta a sikoltozást, és néhány pillanattal később Pierre 
meghallotta egy csecsemő sivalkodását. Felsóhajtott: nem teljesült az 
óhaja. A kis fattyú visszataszítóan egészségesnek tűnt. Fáradtan 
megdörgölte a szemét. Semmi sem könnyű, semmi sem úgy ment, ahogy 
remélte. Mindig csak a csalódások. Néha arra gondolt, hogy talán egész 
életfilozófiája tévedésen alapul. 

Betette a noteszt egy iratszekrénybe, amelyet bezárt, és a zsebébe 
csúsztatta a kulcsot. Nem hagyhatta a noteszt a Guise-palotában, mert ott 
nem akadt egyetlen zug, amelyet magáénak mondhatott volna. 

Fölállt. Kitervelte, mit fog tenni. 

Felment a lépcsőn. 

Odette az ágyban feküdt csukott szemmel. Sápadt volt, fürdött a 
verejtékben, de normálisan lélegzett, aludt vagy csak pihent. Nath, a 
szolgáló éppen összecsavart egy vértől és nyálkától mocskos lepedőt. A 
bábaasszony a bal karján tartotta az apró babát, a jobb kezével egy 


mosdótálba mártogatott vászondarabbal törölgette a fejét és az arcát. 

Ronda kis béka volt, vörös és ráncos, sötét pamat meredezett a fején, és 
idegesítő zajt csapott. 

Közben a dajka bebugyolálta az újszülöttet egy kis, kék takaróba. Pierre 
még emlékezett, hogy a felesége Véronigue de Guise-től kapta ezt az 
ajándékot. 

— Fiú — közölte a bába. 

Pierre nem is figyelte, milyen nemű, jóllehet látta pucéran. 

— Alain lesz a neve — mondta Odette anélkül, hogy kinyitotta volna a 
szemét. 

Pierre legszívesebben megölte volna. Nem elég, hogy elvárja tőle ennek 
a kölyöknek a felnevelését, ráadásul naponta eszébe juttatná Alain de 
Guise-t, az elkényeztetett ifjú arisztokratát, a fattyú valódi apját. Na, most 
jön a meglepetés. 

- Tessék, fogja — mondta a bába, és odaadta a batyut Pierre-nek. 
Véronigue takarója drága, puha gyapjúból készült. 

— Ne adja oda neki a fiút — motyogta Odette. 

De már késő volt. Pierre már fogta a gyereket. Szinte semmi súlya nem 
volt. Egy pillanatra különös érzés fogta el — szerette volna minden bajtól 
megóvni a tehetetlen lényecskét —, de azonnal elfojtotta. Nem hagyom, 
hogy egész életemet megmételyezze ez a kis féreg, gondolta. 

Odette felült az ágyban, és azt mondta: 

— Add ide a babát. 

A bába a batyuért nyúlt, de Pierre elkapta előle. 

— Mit mondtál, mi a neve, Odette? — kérdezte kihívóan. 

- Ne törődj vele, csak add ide. — Ledobta magáról a takarót, 
nyilvánvalóan ki akart mászni az ágyból, ám ekkor feljajdult a görcsös 
fájdalomtól, és visszaesett a párnára. 

— A babának most már szopnia kell — aggodalmaskodott a bábaasszony. 

Pierre látta, hogy a gyerek szája szopásra csücsörödik, de csak levegőt 


nyelhet. Továbbra sem engedte el. 

A bábaasszony ki akarta rántani a markából. Pierre az egyik kezébe 
fogta az újszülöttet, a másikkal keményen arcul ütötte a bábát, aki 
visszatántorodott. Nath felsikoltott. Odette a fájdalomtól sápadtan ismét 
felült. Pierre az ajtóhoz ment a gyerekkel. 

— Gyere vissza! — sikoltotta Odette. — Kérlek, Pierre, ne vidd el a 
babámat! 

A férj kiment, bevágta a hálószoba ajtaját. 

Lesietett a lépcsőn. A gyerek sírni kezdett. Enyhe tavaszi este volt, 
Pierre mégis köpönyeget vett, hogy elrejthesse alatta a babát. Azután 
elhagyta a házat. 

A babának mintha tetszett volna a mozgás: Pierre egyenletes járásától 
abbahagyta a sírást. Ez megkönnyebbülés volt, Pierre rájött, hogy azért 
zavarja a gyerek zajongása, mert úgy érzi, mintha azt várnák tőle, hogy 
tegyen valamit. 

Íle de la Cíté szigete felé fordult. A gyerektől nem nehéz 
megszabadulni. Külön hely volt a székesegyházban, ahol az emberek ott 
hagyhatták a nem kívánt babákat Szent Anna szobrának lábánál, aki a 
Boldogságos Szűz anyja és az anyák védőszentje. Az volt a szokás, hogy a 
papok közszemlére tették bölcsőben az eldobott kisdedet, és olykor örökbe 
is fogadta jótékonyságból valami lágyszívű házaspár. Máskülönben az 
apácák nevelték fel. 

A baba mocorgott a hóna alatt. Ismét el kellett fojtania az észszerűtlen 
érzést, hogy szeretnie és dédelgetnie kellene. 

Ennél nagyobb gond volt elmagyarázni, hova tűnt egy Guise csecsemő, 
még ha fattyú is, de erre kész története volt Pierre-nek. Ahogy visszatér, 
elzavarja a bábát és a cselédet. Azután elmondja Charles bíborosnak, hogy 
a gyerek halva született, ez a tragédia megőrjítette Odette-et, aki nem 
hajlandó belenyugodni a baba halálába. Menet közben talált ki néhány 
részletet: az asszony úgy tett, mintha szoptatná a holttestet, új ruhákba 


öltöztette, bölcsőbe tette és azt mondta, hogy csak alszik. 

Charles gyanakodni fog, de a történet hihető, és nincs bizonyíték az 
ellenkezőjére. Pierre úgy vélte, megússza a dolgot. Valamikor az elmúlt két 
év során rájött, hogy Charles nem szíveli, sosem fogja, de túl hasznos a 
számára ahhoz, hogy megváljon tőle. Pierre a szívébe véste a tanulságot: 
ameddig nélkülözhetetlen, addig biztonságban van. 

Az utcák most is zsúfoltak voltak, mint mindig. Elhaladt egy magas 
szeméthalom mellett: hamu, halcsontok, szar, istállóból kilapátolt gané, 
elnyűtt cipők. Eszébe jutott, hogy akár ott is hagyhatná a babát egy ilyen 
szeméthalmon, noha arra vigyáznia kell, hogy senki se lássa. Azután 
észrevett egy patkányt, amelyik egy döglött macska pofáját rágcsálta, és 
rájött, hogy a baba ugyanerre a sorsra jutna, de elevenen. Ehhez nem volt 
gyomra. Nem volt szörnyeteg. 

Átment a Notre-Dame hídon, és belépett a székesegyházba, azonban a 
hajóban kételyei támadtak. Szokás szerint most is voltak emberek a 
templomban: papok, hívők, zarándokok, házalók és prostituáltak. Lassan 
végigment a hajón Szent Anna kis kápolnájáig. Le tudja-e tenni a babát a 
padlóra anélkül, hogy észrevennék? Nem látott rá módot. Egy nyomorgó 
asszonynak nem számít, ha észre is veszik: senki sem tudja, kicsoda, 
elosonhat és felszívódhat, mielőtt bárkinek eszébe jutna kérdezősködni. 
Egészen más a helyzet egy jól öltözött fiatalemberrel. Bajba kerülhet, ha a 
baba bőgni kezd. Magához szorította a köpeny alatt a meleg testet, azt 
remélve, hogy az majd minden zajt elfojt és eltakar. Késő éjszaka vagy kora 
hajnalban kellett volna jönnie — de mit csináljon addig a gyermekkel? 

Felfigyelt egy vörös ruhás, vékony, fiatal nőre, és támadt egy ötlete. 
Fizet valamelyik prostituáltnak azért, hogy átvegye tőle a babát, és bevigye 
a kápolnába. Egy ilyen nő nem ismeri őt, és a baba is ismeretlen marad. 

Már éppen odament volna az egyik vörös ruháshoz, amikor döbbenetére 
ismerős hangot hallott. 

— Pierre, barátom, hogy vagy? 


Régi tanára volt az. 

— Moineau atya! — mondta elszörnyedve. Ezt a szerencsétlenséget! Ha a 
baba elsírja magát, hogyan magyarázza el, mit csinál? 

Moineau szája széles mosolyra nyílt a szögletes, vörös arcban. 

— Örülök, hogy látlak. Hallottam, hogy fontos ember lettél! 

— Olyasmi — felelte Pierre, és kétségbeesetten hozzátette: — Sajnos, most 
is szorít az idő, és itt kell hagynom atyámat. 

Moineau felháborodott, amiért így lerázzák. 

— Kérlek, ne hagyd, hogy feltartsalak — mondta kurtán. 

Pierre legszívesebben bevallotta volna neki a problémáit, de még ennél 
is sürgősebbnek érezte, hogy kimeneküljön a babával a székesegyházból. 

— Bocsánatát kérem, atyám — mondta. — Nemsokára megkeresem. 

— Már ha lesz rá időd — felelte gúnyosan Moineau. 

— Sajnálom. Isten vele! 

Moineau nem válaszolt, csak sértődötten elfordult. 

Pierre végigsietett a hajón, majd kiment a nyugati kapun. Lehangoló, 
hogy megsértette Moineau-t, az egyetlen személyt, akinek elmondhatta a 
gondjait. Pierre-nek voltak urai és szolgái, de barátokat nem szerzett; 
Moineau volt a kivétel. És most megsértette. 

Kiverte a fejéből a papot, és megtette visszafelé az utat a hídon. Bár 
beledobhatná a babát a folyóba, de megláthatják. Moineau atya akkor nem 
nyugtatná meg, hogy egy ilyen gyilkosság Isten akarata. A jó ügyért 
elkövetett bűnök elnézhetők, de van egy határ. 

Ha a babát nem hagyhatja a katedrálisban, akkor egyenesen az apácák 
gondjára bízza. Ismerte az egyik zárdát, amely árvaházként is működött: a 
Szajna keleti mellékfolyója mellett volt, a várostól keletre, nem messze a 
Guise-palotától. Arrafelé indult. Eleve ezt a megoldást kellett volna 
választania: a székesegyház tévedés volt. 

A helyet, amelyre gondolt, Szent Család-zárdának hívták. Az apácák az 
árvaház mellett iskolát is működtettek lányoknak és kisfiúknak. Ahogy 


Pierre közeledett, meghallotta a játszó gyermekek jellegzetes lármáját. 
Fölment a lépcsőn a magas, faragott ajtóhoz, és belépett a hűvös, csöndes, 
kőpadlós előcsarnokba. 

Elővette a babát a köpenye alól. Az újszülött behunyta a szemét, de még 
lélegzett. Apró öklével úgy hadonászott az arca előtt, mintha be akarná 
kapni a hüvelykujját. 

Néhány pillanat múlva fiatal apáca suhant be némán az előcsarnokba. 
Szeme tágra nyílt, amikor meglátta a babát. 

Pierre a legparancsolóbb hangján szólította meg. 

— Azonnal beszélnem kell a főnöknővel. 

— Igenis, uram — felelte az apáca. Udvarias volt, de nem riadt meg: Pierre 
rájött, hogy egy férfi babával a karján nem lehet ijesztő látvány. 

— Megkérdezhetem, ki akarja látni? — kérdezte az apáca. 

Pierre felkészült erre a kérdésre. 

-— A nevem Jean de la Rochelle doktor, az egyetemi Szentháromság 
kollégiumnak dolgozom. 

Az apáca kinyitott egy ajtót. 

— Kérem, szíveskedjék itt várni. 

Pierre bement a kellemes kis szobába, amelyben Mária, Szent József és 
a gyermek Jézus festett szobra állt. Ezen túl csak egy pad volt a szobában, 
de Pierre nem ült le. 

Idősebb apáca lépett be néhány perc múlva. 

— Roche doktor? — kérdezte. 

— De la Rochelle — helyesbített Pierre. Lehetséges, hogy az apáca 
készakarva mondta rosszul a nevét, mert ellenőrizni akarja. 

— Elnézést. Ladoix anya vagyok. 

— Ennek a kisfiúnak az anyját megszállta az ördög — mondta drámaian 
Pierre. 

Ez pontosan annyira megrázta Ladoix anyát, mint ahogy Pierre várta. 
Keresztet vetett. 


— Isten oltalmazzon minket. 

— Az anya nem nevelheti föl ezt a babát, akkor pedig meg fog halni. 

— És a család? 

— A gyermek törvénytelen. 

Ladoix anya kezdett magához térni. Pierre árnyalatnyi kétkedést hallott 
a hangjában. 

— És az apa? 

— Biztosíthatom róla, hogy nem én vagyok, ha esetleg erre gondol — 
felelte gőgösen. 

A főnökasszony zavarba jött. 

— Szó sincs erről. 

- Az apa egy zsenge korú úriember. Én a család orvosa vagyok. 
Természetesen nem árulhatom el a nevét. 

— Megértem. 

A baba sírni kezdett. Ladoix anya szinte automatikusan vette át Pierre- 
től, és ringatni kezdte. 

— Éhes — mondta. 

— Kétségtelenül — felelte Pierre. 

— Milyen puha a takaró. Bizonyára sokba került. 

Ez célzás volt. Pierre elővette az erszényét. Nem készült föl erre az 
esetre, de szerencsére volt pénze. Kiszámolt tíz aranyécut, aminek darabja 
huszonöt livre-t ér. Ennyiből évekig lehet táplálni a babát. 

— A család megkért, hogy ajánljak fel önöknek tíz écut, és közöljem, 
hogy ugyanekkora összeget fizetnek minden évben, amíg a gyermek itt 
van. 

Ladoix anya habozott, Pierre gyanúja szerint azért, mert nem tudta, 
mennyit hihet el ebből. De hát hivatása volt a nem kívánt gyermekek 
istápolása. És tíz écu sok pénz. Átvette az aranyakat. 

— Köszönöm — mondta. — Jól fogunk bánni a kisfiúval. 

— Imádkozni fogok érte és önért. 


— És mához egy évre várom önt. 

Pierre egy pillanatra meghökkent, de aztán rájött, hogy a főnökasszony 
az újabb tíz écut várja, ahogy megígérte. Na, azt ugyan várhatja. 

— Itt leszek — hazudta. — Mához egy évre. 

Kitárta az ajtót, előreengedte Ladoix anyát. A főnöknő nesztelenül 
eltűnt a zárda mélyén. 

Pierre könnyű szívvel és táncos léptekkel távozott. Pezsgett benne az 
öröm, mert megszabadult a fattyútól. Hatalmas égiháború fogadja majd, de 
semmi baj. Többé semmi sem köti az undorító Odette-hez. Talán tőle is 
megszabadulhat. 

Hogy elodázza a perpatvart, bement egy kocsmába, és önmaga 
megünneplésére rendelt egy pohár likőrbort. Magányosan szopogatta az 
erős, barna italt, miközben a munkáján elmélkedett. Sokkal nehezebb 
most, mint a kezdetén. II. Ferenc király pereket indított a protestánsok 
ellen, talán skót felesége, Stuart Mária ösztökélésére, de valószínűbb, hogy 
a Guise nagybácsik hatására. A fokozódó üldözés óvatosabbá tette a 
protestánsokat. 

Pierre számos kéme református volt, akiket lefogtak, és kínzással 
fenyegettek, ha nem lesznek árulók. Ám az eretnekek ebben is okosabbak 
lettek, már nem bíztak meg feltétlenül hittestvéreikben. Mostanában 
gyakran csak keresztnévről ismerték egymást, de nem tudták a családi 
neveket vagy a lakcímet. Olyan volt ez, mint egy játék, amelyben az 
egyház minden lépését az eretnekek ellenlépése követte. Ám Charles 
türelmes volt, Pierre pedig könyörtelen; és ennek a játéknak halál volt a 
vége. 

Megitta a borát, és továbbment hazafelé. 

Belépett, és elhűlt. Nappalijában ott ült a vörös selyemujjast viselő 
Charles bíboros, és őt várta. 

A kardinális mellett a bábaasszony állt, a karját összefonva, az állát 
fölszegve, kihívó tekintettel. 


Charles azonnal a lényegre tért: 

— Mit csináltál a gyermekkel? 

Pierre gyorsan magához tért, és eszeveszetten gondolkodott. Odette 
hamarabb lépett, mint gondolta. Alábecsülte egy kétségbeesett nő 
találékonyságát. Bizonyára eléggé összeszedte magát a szülés után ahhoz, 
hogy üzenjen a bíborosnak, valószínűleg Nathot szalajtotta hozzá, hogy 
segítségért könyörögjön. Nathnak szerencséje volt, mert otthon találta 
Charles-t, aki hajlandó volt azonnal idejönni. Vagyis Pierre bajba került. 

— Biztonságban van — felelte a bíboros kérdésére. 

— Ha megöltél egy Guise-t, istenre esküszöm, hogy meghalsz, nem 
számít, milyen ügyesen nyomozol a káromlók után. 

— A gyermek él, és jól van. 

— Hol? 

Semmi értelme nem volt az ellenállásnak. Pierre feladta a harcot. 

— A Szent Család-zárdában. 

A bába diadalmasan nézett rá. Pierre úgy érezte, megalázták. Most már 
bánta, hogy pofon ütötte az asszonyt. 

— Ajánlom, hogy élve hozd ide — mondta Charles. 

Pierre rádöbbent, hogy ha az újszülött most természetes okok miatt 
meghal — ami gyakran előfordul az első néhány órában -—, akkor őt 
vádolják, és valószínűleg kivégzik gyilkosság miatt. 

Az ajtó felé fordult. 

- Várj — mondta Charles. — Jól figyelj. Odette-tel fogsz élni, 
gondoskodsz róla és gyermekéről egész életedben. Ez az akaratom. 

Pierre hallgatott. Senki sem dacolhatott Charles akaratával, még a király 
sem. 

— A gyermek neve pedig Alain - folytatta Charles. 

Pierre bólintott, majd elsietett. 


Sylvie élete fél éve jobbra fordult. 


Az eladott könyvek árából anyjával kibéreltek egy kellemes kis 
kétszobás házat a rue de la Serpente-en, ami a Latin negyedben volt a 
folyótól délre, és boltot rendeztek be a fogadószobában. Papírt, tintát és 
más íróeszközöket árultak a diákoknak, általában a literátus közönségnek. 
Sylvie a papírt a Saint-Marcel elővárosban szerezte be. A Saint-Marcel 
Párizs falaitól délre terült, el, ahol a papírgyártóknak korlátlan mennyiségű 
vizet szolgáltatott a Biévre folyó. A tintát maga készítette gubacsból, a 
tölgyfakéreg ripacsos kinövéséből, amit ugyancsak ő szedett az erdőn. A 
receptet még az apjától tanulta. A nyomtatáshoz szükséges tinta más, abba 
olajat kevernek, hogy jobban tapadjon, de Sylvie tudta, hogyan készítsen 
hígabb festéket a kézíráshoz. A bolt valójában nem hozott elég pénzt 
kettejük megélhetéséhez, ám hihető álcázása volt a sokkal fontosabb 
üzletnek. 

Isabelle magához tért mélakórjából, de megöregedett. Úgy látszik, a 
borzalom, amelynek tanúi voltak, az anyát meggyengítette, a lányt 
megerősítette. Sylvie vette át akezdeményezést. 

A lány veszedelmes életet élt, mert eretnek bűnözőnek számított, 
paradox módon mégis boldog volt. Ha eltöprengett az okain, arra jutott, 
hogy azért lehet, mert életében először nincs egyetlen férfi sem, aki előírja 
neki, mit tegyen. Elhatározta, hogy megnyitja a boltot, úgy döntött, ismét 
csatlakozik a protestáns gyülekezethez, tovább árulja a tiltott könyveket. 
Mindent megbeszélt az anyjával, de a döntéseket ő hozta. Boldog volt, 
mert szabad volt. 

Vágyott egy férfira, aki magához ölelné éjszaka, de nem adta volna oda 
érte a szabadságát. A legtöbb férfi úgy kezeli a feleségét, mint egy 
gyermeket, akitől csak az különbözteti meg az asszonyt, hogy nő létére 
keményebben tud dolgozni. Talán vannak férfiak valahol, akik nem 
tekintik tulajdonnak a feleségüket, de Sylvie még sosem találkozott 
ilyennel. 

Új nevet talált ki maguknak, hogy a hatóság ne köthesse össze őket a 


kivégzett eretnek Giles Palot-val. Most Thérése és Jacgueline Saint- 
Ouentin voltak. A protestánsok megértették, miért, és segítettek nekik a 
színjátékban. Kizárólag protestáns barátaik voltak. 

Álnevük becsapta az elöljáróság emberét, aki röviddel nyitás után jött el 
a boltba. Alaposan körülnézett a házban, és sokat kérdezett. Akár Pierre 
Aumande egyik besúgója is lehet, gondolta Sylvie, bár egy papírboltot 
ellenőrizhettek tiltott irodalom után kutatva. De mivel az illető kizárólag 
noteszokat és főkönyveket talált a házban, elégedetten távozott. 

A csempészett könyvek a rue du Mur-i raktárban voltak, és ha vevő 
jelentkezett, Sylvie egyenként hozta el őket, így a vétkes tárgy legföljebb 
néhány órát töltött a házban. Azután 1560 nyarának egyik vasárnap 
reggelén, amikor francia nyelvű genfi Bibliáért ment, kiderült, hogy már 
csak egy maradt a ládában. 

Amikor belenézett a többi ládába, azt látta, hogy csupa nehezen érthető 
írás van bennük, például Erasmus munkái, amelyeket csak alkalmanként 
kértek széles látókörű papok vagy kíváncsi diákok. Sejthette volna: ezek a 
könyvek azért vannak még raktáron, mert nem kelendőek. A Biblián kívül 
csak Kálvin János írása, A keresztyén vallás institúciója számított 
mérsékelten népszerű olvasmánynak. Ezért nyomtatott az apja az előző 
szeptemberben több Bibliát, éppen akkor, amikor lecsaptak rá a Guise-ek. 
Ám ezeket a Bibliákat megtalálták a műhelyben, és olyan szörnyű bűnnek 
számítottak, hogy Giles máglyán végezte miattuk. 

Belátta, hogy nem volt előrelátó. Mit fog most csinálni? Borzalommal 
gondolt a foglalkozásra, amelyet a télen csaknem elkezdett, amikor ő és az 
anyja közel jártak az éhhalálhoz. Megfogadta, hogy azt soha többé nem 
próbálja. 

Hazafelé menet átvágott a Les Halles negyeden, ahol Pierre élt. 
Bármennyire gyűlölte is Pierre-t, igyekezett nyomon követni. Ura, Charles 
bíboros volt a bűnös abban, hogy a király üldözni kezdte a párizsi 
protestánsokat, és Sylvie biztosra vette, hogy Pierre-nek máig köze van a 


lebukásokhoz. Annyian tudták róla, kiféle-miféle, hogy személyesen már 
nem kémkedhetett. Valószínűleg kémfőnök lett belőle. 

Észrevétlenül figyelte Pierre házát, és beszélt a közeli Saint-Étienne 
nevű kocsma törzsvendégeivel. A Guise-ek családi testőrei sokszor ittak 
ott, és Sylvie olykor kihallgatott hasznos beszédfoszlányokat a família 
terveiről. Azt is megtudta, hogy Pierre az ő házasságuk érvénytelenítése 
után villámgyorsan újra nősült. Mostani feleségét Odette-nek hívták, a 
kisfiának Alain volt a neve, és tartottak egy Nath nevű cselédlányt. A 
kocsmai pletyka szerint Odette és Nath egyaránt gyűlölte Pierre-t. Sylvie 
még nem váltott szót sem Odette-tel, sem Nathtal, de bólintottak 
egymásnak, ha találkoztak, és remélte, egy napon rábeszélheti őket, hogy 
árulják el Pierre titkait. Az ifjú Nímes márkiné ugyancsak figyelte Pierre-t 
az udvarnál, és feljegyezte, kikkel látja csevegni. Mostanáig egyetlen 
mérsékelten érdekes személyt sikerült azonosítania, Gaston Le Pint, a 
Guise család testőrparancsnokát, aki túlságosan hírhedt volt ahhoz, hogy 
titokban működhessen. 

Amikor hazaért, és közölte az anyjával, hogy kifogytak a Bibliákból, 
Isabelle annyit mondott: 

— Hagyhatjuk a könyveket, elég, ha papír-írószert árulunk. 

— Az nem hoz elég hasznot — felelte Sylvie. — Egyébként sem akarom az 
életemet azzal tölteni, hogy papírt és tintát áruljak. Küldetésünk 
hozzásegíteni  embertársainkat, hogy olvashassák az úr igéjét, és 
megtalálják útjukat az igaz evangéliumhoz. Én ezt tovább akarom csinálni. 

Az anyja elmosolyodott. 

— Derék lány vagy. 

— De honnan szerezzek könyveket? Nem nyomtathatjuk ki őket. Apám 
gépei most más tulajdonában vannak. 

— Kell lennie más protestáns nyomdászoknak is Párizsban. 

— Vannak, láttam a könyveiket a vevőim otthonában. És elég pénzünk 
maradt a régebbi üzletekből, hogy új raktárkészletet szerezzünk be. De 


nem tudom kideríteni, hol találhatók ezek a nyomdászok, mert ez 
nyilvánvalóan titok. Különben maguk is eladhatják a könyveket, akkor 
pedig miért lenne szükségük rám? 

— Van egy hely, ahol sok protestáns könyvhöz lehet jutni, és az Genf. — 
Isabelle úgy mondta ezt, mintha Genf olyan távol lenne, akár a Hold. 

Sylvie-t azonban nem egykönnyen lehetett elbátortalanítani. 

— Milyen messze van? 

-— Te nem mehetsz! Hosszú az út, veszedelmes az utazás. Te pedig 
sosem jártál messzebb Párizs külvárosainál. 

Sylvie nem mutatta, mennyire elcsüggedt. 

— Mások is megtették ezt az utat. Emlékszel Guillaume-ra? 

— Hát persze hogy emlékszem. Hozzá kellett volna menned. 

— Sosem kellett volna hozzámennem senkihez. Hogy jut el az ember 
Párizsból Genfbe? 

— Fogalmam sincs. 

— Talán Luc Mauriac tudni fogja. 

Sylvie jól ismerte a Mauriac családot. 

Isabelle bólintott. 

— Ő fuvarügynök. 

— Sosem értettem pontosan, hogy ez mit jelent. 

— Képzeld el, hogy egy kapitány felhajózik Bordeaux-ból a Szajnán 
Párizsig egy rakomány borral. Ezután pedig szövetet visz vissza Bordeaux- 
ba, de az csak félig tölti meg a rakteret. Nem akar várakozni, szüksége van 
még egy fél raktérnyi árura, de a lehető legrövidebb idő alatt. Elmegy 
Luchöz, aki ismeri Párizs valamennyi kereskedőjét és Európa összes 
kikötőjét, és ő találni fog a kapitánynak egy rakomány szenet, bőrt vagy 
divatos kalapot, amit éppen Bordeaux-ba akarnak küldeni. 

— Akkor Luc tudja, hogyan lehet eljutni bárhova, beleértve Genfet. 

— Azt fogja mondani neked, hogy egy fiatal nő valószínűleg nem teheti. 

— Vége annak az időnek, amikor férfiak mondták meg nekem, hogy mit 


tehetek, és mit nem. 

Isabelle csak nézett, és Sylvie megdöbbenésére könnyek szöktek a 
szemébe. 

— Olyan bátor vagy — mondta az anyja. — Alig tudom elhinni, hogy 
belőlem lettél. 

Sylvie meghatódott az anyja felindulásától. Csak annyit tudott 
válaszolni: 

— De pont olyan vagyok, mint te. 

Isabelle megrázta a fejét. 

- Talán úgy, ahogy a székesegyház hasonlít a plébánia 
templomocskájára. 

Sylvie nem tudta, mit szóljon erre. Egy szülő nem nézhet föl a 
gyerekére; ennek fordítva kell lennie. Egy kényelmetlen pillanat után azt 
mondta: 

— Ne késsünk el az istentiszteletről. 

A vadászházi gyülekezet talált egy új helyet, amit néha a templomuknak 
neveztek. Sylvie és Isabelle belépett egy tágas udvarba, ahol lovakat és 
kocsikat lehetett bérelni. Barna háziszőttest viseltek, hogy ne olyanok 
legyenek, mint akik templomba tartanak. A béristálló, egy protestáns 
ember tulajdona, vasárnap bezárt, de az ajtókat nyitva hagyták. A két nő 
belépett az istálló nagy kőépületébe. Egy megtermett fiatal lovász éppen 
egy ló sörényét fésülte. Fenyegetően nézett rájuk, készen rá, hogy elállja az 
utat, de aztán felismerve őket félreállt, és utat engedett nekik. 

Az istálló hátuljában ajtó nyílt egy rejtett lépcsőre, amely egy nagy 
padlásra vezetett. Itt tartotta istentiszteleteit a csoport. Szokás szerint nem 
voltak sem képek, sem szobrok, csak egyszerű székek és padok. Nagy 
előny volt az ablakok hiánya, mert így nem hallatszottak ki a hangok. 
Sylvie az utcán állt, miközben a gyülekezet teli torokból énekelt, és csak 
valami halk melódiát hallott, amely jöhetett a környék számos vallási 
intézményének. akármelyikéből: a plébániatemplomból, egy kolostorból 


vagy egy kollégiumból. 

A padláson mindenki ismerte Sylvie-t. A gyülekezet egyik legfontosabb 
tagja volt, mert ő árulta a könyveket. Ráadásul a közösségi eszmecseréken, 
a communiókon gyakran adott hangot sziklaszilárd elveinek, főleg a vallási 
türelem kényes kérdésében. Nézetei, akárcsak énekhangja, nem kerülték el 
a figyelmet. Sosem lehetett volna presbiter, mert ezt a szerepet a férfiaknak 
tartották fenn, mindazonáltal úgy kezelték, mint egyik vezetőjüket. 

Anyjával az első sorban ültek le. Sylvie szerette a protestáns 
istentiszteleteket, és eltérően számos társától, ő nem gyűlölte a misét: 
megértette, hogy sok ember számára spirituális élmény a tömjénszag, a latin 
beszéd és a kórus mennyei hangja. Ám őt más dolgok indították meg: az 
egyszerű nyelv, a logikus hit és a himnuszok, amelyeket ő is énekelt. Ennek 
ellenére ma türelmetlenül várta, hogy véget érjen az istentisztelet. Luc 
Mavuriac is ott volt a gyülekezetben a családjával együtt, Sylvie pedig már 
nagyon szerette volna kifaggatni. 

Nem feledkezett meg az üzletről. A végső ámen után odaadta az utolsó 
francia Bibliát Francoise Duboeufnek, a szabó ifjú feleségének, és öt livre- 
t kasszírozott érte. 

Ekkor odajött hozzá Louise, az ifjú Nímes márkiné. 

— Az udvar Orléans-ba költözik — mondta Louise. 

Ez teljesen normális dolog volt, a király és udvara időről időre körbejárt 
az országban. 

— Talán fellélegezhetnek a párizsi protestánsok — reménykedett Sylvie. 
— Mi lesz Orléans-ban? 

— A király oda hívta össze a rendi gyűlést. Charles bíboros és Pierre 
Aumande is az udvarral tart. 

Sylvie összevonta a szemöldökét. 

— Kíváncsi lennék, miféle új gazemberséget forral az a két ördög. 

— Akármit is, az nem lesz kellemes számunkra. 

— Az úr oltalmazzon minket. 


— Ámen. 

Sylvie otthagyta Louise-t, és megkereste Lucöt. 

— Genfbe kell mennem — mondta. 

Az apró termetű Luc arany kedélyű ember volt, de most helytelenítően 
ráncolta a homlokát. 

- Megkérdezhetem, miért, Sylvie? De mondhatnám azt is, hogy 
Thérése. 

— Az összes francia Bibliát eladtam, és újakat kell vennem. 

— Az isten áldjon meg — mondta a férfi. — Igazán csodálom a 
bátorságodat. 

Sylvie-t ezen a délelőttön másodszor billentette ki lelki egyensúlyából a 
váratlan csodálat. Nem volt ő bátor, inkább félős. 

— Csak azt teszem, amit tennem kell — felelte. 

— De ezt nem teheted — folytatta Luc. — Nincs biztonságos út, te pedig 
ifjú hajadon vagy, aki nem engedhet meg magának fegyveres testőrt, hogy 
megvédje a banditáktól, tolvaj fogadósoktól és a falapáttal hadonászó, 
kanos parasztoktól. 

Sylvie összevonta a szemöldökét a kanos parasztok emlegetésére. Miért 
van az, hogy a férfiak gyakran úgy emlegetik az erőszakot, mint valami 
tréfát? De nem hagyta, hogy eltérítsék. 

— Majd vigyázok - felelte. — Hogy jutnak el az emberek Genfbe? 

— Legrövidebben úgy, ha fölhajóznak a Szajnán Montereau-ig, ami 
kilencven kilométer. Az utazás többi része, a további négyszáz 
kilométer, javarészt szárazföldön történik, és nem túl bajos, ha nem 
viszel árut. Két-három hét, ha nincsenek komoly akadályok, noha 
ezekre mindig számítani kell. Anyád természetesen elkísér. 

— Nem. Neki itt kell maradnia, hogy vigye a boltot. 

— De komolyan, Sylvie, egyedül nem teheted! 

— Lehet, hogy mégis. 

— Akkor az út minden szakaszán csatlakoznod kell egy nagyobb 


csapathoz. A legbiztonságosabbak a családok. Nyilvánvaló okokból kerüld 
az olyanokat, amelyekben csak férfiak vannak. 

— Természetesen. — Mindez félelmetes újdonság volt Sylvie számára. 
Miért volt olyan bolond, hogy csak úgy dobálózott holmi genfi utakkal? — 
Akkor is meg akarom csinálni — mondta színlelt magabiztossággal. 

— Ebben az esetben mi a történeted? 

— Ezt hogy érti? 

- Társaságban leszel. Az utazók nemigen csinálnak mást, csak 
beszélgetnek. Kérdéseket fognak föltenni. Azt nem mondhatod, hogy úton 
vagy Genfbe, mert tiltott könyveket akarsz venni. Igazából a legjobban 
teszed, ha egyáltalán nem említed Genfet, mivel mindenki tudja, hogy az 
az eretnekség világfővárosa. Ki kell találnod egy mesét. 

Sylvie-t mintha fejbe vágták volna. 

— Majd kitalálok valamit. 

Luc töprengve nézte. 

— Mondhatod, hogy zarándoklaton vagy. 

— Hova? 

— Vézelayba, ami félúton van Genfhez. Az apátságnak vannak ereklyéi 
Mária Magdolnától. Az asszonyok gyakran járnak oda. 

— Tökéletes. 

— Mikor akarsz indulni? 

— Hamarosan. — Minél kevesebbet izgul az út miatt, annál jobb. — Ezen 
a héten. 

- Keresek egy megbízható kapitányt, aki elvisz Montereau-ba. 
Legalább addig legyél biztonságban. Utána használd az eszedet. 

— Köszönöm. — Habozott, azon töprengett, milyen udvariassággal 
köszönjön el, ha már Luc ilyen szíves volt hozzá. — Hogy van Georges? 
Egy ideje nem látom. 

— Köszönjük, jól van, a fiókvállalatunkat vezeti Rouenban. 

— Mindig is okos fiú volt. 


Luc fanyarul elmosolyodott. 

— Nagyon szeretem az én drága fiam, de sosem volt hozzád mérhető, 
Sylvie. 

Ez igaz volt, mégis annyira zavarba ejtő, hogy megjegyzés nélkül 
hagyta, és csak annyit mondott: 

— Köszönöm a segítségét. Holnap felkeresem az irodájában, ha lehet. 

— Gyere kedd reggel. Addigra találok neked egy kapitányt. 

Sylvie kihalászta az anyját az asszonyok csoportjából. Alig várta, hogy 
otthon legyen, és elkezdhesse az előkészületeket. 

Útban hazafelé a rue de la Serpente-en talált egy olcsó rőfösboltot, ahol 
vásárolt egy vég közönséges, szürke szövetet, ami csúf volt, de tartós. 

- Amint hazaérünk, varrj nekem egy apácaköntöst — mondta az 
anyjának. 

— Természetesen, bár csaknem olyan gyatra varrónő vagyok, mint te. 

— Nem baj. Minél otrombább, annál jobb, csak ne essen szét. 

— Rendben. 

— Ám előbb vágd le a hajam. Az egészet. Sehol nem lehet hosszabb egy 
hüvelyknél. 

— Csúnya leszel. 

— Pontosan — helyeselt Sylvie. — Éppen ezt akarom. 


Orléans-ban Pierre gyilkosságot tervezett. 

Nem ő forgatja a kést, de ő adja a megfelelő kézbe. 

Charles bíboros ezzel a céllal vitte magával Orléans-ba. Charles még 
mindig dühös volt Pierre-re, amiért meg akart szabadulni Odette 
gyerekétől, de Pierre jól számított, mert a hasznossága megmentette. 

Más körülmények között nem lett volna képes gyilkosságra. Sosem 
követett volna el ilyen szörnyű bűnt, noha közel járt hozzá: roppant nagy 
volt a csábítás, hogy megölje a csecsemő Alaint, de nem látott rá módot, 
hogy megúszhassa. Sok halálért volt felelős, beleértve Giles Palot-ét, de 


azok mind törvényes kivégzések voltak. Tudta, hogy most egy félelmetes 
vonalat lép át. 

Csak hát vissza akarta szerezni Charles bizalmát, és annak ez volt a 
módja. Remélhetőleg Moineau atya egyetértene vele abban, hogy ez Isten 
akarata. Ha nem így van, akkor Pierre elkárhozik. 

A kiszemelt áldozat Bourbon Antal, Navarra királya volt. A gyilkosság 
jelentette a sarokkövét annak az összeesküvésnek, amely egyszerre 
semlegesítette volna a Guise család két legfontosabb ellenségét: Antal 
öccsét,  Louis-t, Condé hercegét és a Bourbonok legfontosabb 
szövetségesét, Gaspard de Colignyt, Franciaország tengernagyát, a 
Montmorency család legerélyesebb tagját. 

Hármukat, akik éppen az ilyesfajta összeesküvésektől félve ritkán 
mutatkoztak egy helyen, azzal az ígérettel csábították oda Orléans-ba, hogy 
rendi gyűlésen napirendre tűzik a szabad vallásgyakorlást. Ők voltak a 
türelmes frakció vezetői, egyszerűen nem maradhattak távol egy ilyen 
fontos alkalomról. Vállalniuk kellett a kockázatot. 

Orléans a Loire északi partján terült el. Háromszázötven kilométerre 
volt a tengertől, de a folyón pezsgett a forgalom. Főleg abból a lehajtható 
árbócú, lapos fenekű bárkából volt sok, amely elment a sekély vízben, és 
átjutott a hidak alatt. A város szívében, a székesegyházzal szemben, az 
utca túloldalán egy újonnan épült palota állt, amelyet Cháteau Groslot-nak 
hívtak büszke gazdája, Jacgues Groslot után. A tulajdonost kizavarták 
csodálatos új házából, hogy helyet csináljanak a király és udvara számára. 

Pazar épület, gondolta Pierre, miközben hajnalban a Cháteau Groslot 
felé tartott a gyilkosság reggelén. A magas ablakokat fekete téglákból 
kirakott rombuszminta keretezte vörös tégla alapon. Pontosan egyforma 
ívben hajló, kettős lépcső vezetett a főbejárathoz. Ravasz és újító módszer 
volt a maga konzervatív módján, el is nyerte Pierre csodálatát. 

Ő nem ott lakott. A szolgákkal együtt szállásolták el, jóllehet most már 
De Guise volt a neve. De egy napon neki is lesz egy ilyen palotája. 


Charles de Louviers-val, a gyilkossal együtt ment be. 

Különösen érezte magát Louviers társaságában. Elegáns és csiszolt 
modorú férfi volt, valahogy mégis bűnözőre emlékeztetett vállának tartása, 
szemének pillantása. Persze sok a gyilkos a világon, Pierre többször látta, 
ahogy az ilyeneket felkötik a párizsi place de Gréve-en. Louviers azonban 
különbözött tőlük. Nemesi származású volt, mint azt a nevébe foglalt ,,de" 
szócska is mutatta, és csak a saját társadalmi osztályából való áldozatokat 
ölt. Különös módon mindenki egyetértett abban, hogy egy Antalhoz 
hasonló fejedelmet nem ölhet meg egy közönséges halandó. 

Egy igazi újgazdag palotája volt: a faburkolat csillogott, a falikárpitok 
harsogó színének még nem volt ideje megfakulni, a hatalmas 
gyertyatartókra sem rakódott patina. A kazettás mennyezeten is friss volt a 
festés. Monsieur Groslot, a helyi politikus és üzletember tudatni akarta a 
világgal, hogy jól megy neki. 

Pierre a királyné által elfoglalt lakosztályba vezette Louviers-t. Odaérve 
utasított egy szolgát, hogy jelezze érkezését Alison McKaynek. 

Alisonból nagyon nagy dáma lett azóta, hogy jó barátnője, Stuart Mária 
Franciaország királynéja lett. Pierre elnézte a két lányt, ahogy ékszerektől 
ragyogva, megfizethetetlen ruhákban tündökölve nyugtázzák hanyag 
bólintással vagy leereszkedő mosollyal a nemesek hajbókolását, és arra 
gondolt, milyen gyorsan megszokja az ember a rangot meg a köztiszteletet, 
és hogy mennyire vágyik ő is arra, hogy így körülrajongják. 

Arcátlanság volt ilyen korai találkozót kérni Alisontól, de ők régi 
ismerősök voltak az udvarhölggyel azóta, hogy Pierre több mint egy éve 
megvitte Máriának II. Henrik király közelgő halálának hírét. Alison jövője 
az övéhez hasonlóan elválaszthatatlanul össze volt kötve a Guise család 
sorsával. A lány nagyon jól tudta róla, hogy Charles bíboros nevében 
érkezik, és bízott benne, hogy Pierre nem rabolja fölöslegesen az idejét. 

Néhány perccel később a szolga bevezette őket egy kis szobába. Alison 
egy kerek asztalnál ült. Nyilvánvalóan sietve öltözött fel, csak egy 


brokátköpenyt dobott a hálóingére. Futtában megfésült sötét hajával, 
álomittas kék szemével elbűvölően zilált volt. 

— Hogy van Ferenc király? — kérdezte Pierre. 

— Nem jól — felelte a lány. — De hát ő sosincs jól. Tudod, hogy 
gyermekkorában himlőt kapott, ami lelassította a növekedését, és emiatt 
beteges. 

—- És Mária királyné? Gondolom, még mindig az anyját gyászolja. — 
Stuart Mária anyja, Marie de Guise júniusban halt meg Edinburghban. 

— Amennyire egy olyan anyát gyászolni lehet, akit alig ismert. 

— Gondolom, nem vitás, hogy Mária királynő hazamegy Skóciába. — Ez 
némi aggodalmat okozott Pierre-nek és a Guise testvéreknek. Ha Stuart 
Mária szeszélyből úgy dönt, hogy Skóciában akar uralkodni, a Guise-ek 
aligha akadályozhatják meg, mert ő a skótok királynője. 

Alison nem válaszolt azonnal, amivel növelte Pierre bizonytalanságát. 

— Az biztos, hogy a skótoknak erős kézre van szükségük — mondta. 

Ez nem az a válasz volt, amit Pierre várt, de megfelelt a valóságnak. A 
skót parlament, amelyben a protestánsok voltak többségben, csak nemrég 
bocsátott ki egy törvényt, amely bűnné nyilvánította a misézést. 

— De Máriának elsősorban itt, Franciaországban vannak kötelességei. 

Alison vidáman helyeselt. 

— Máriának Franciaországban kell maradnia, amíg világra nem hoz egy 
vagy eszményi esetben két fiút. Érthető módon a francia trónöröklés 
fontosabb, mint a lázongó skótok megbékítése. 

Pierre megkönnyebbülten mosolygott. 

- Egyébként miért akarná bárki is elcserélni Franciaország 
királynéjának rangját Skócia királynőjének szerepéért? 

- Valóban. Mindkettőnknek csupán bizonytalan emlékeink vannak 
Skóciáról: amikor elhagytuk, Mária ötéves volt, én nyolc. Egyikünk sem 
beszéli a skót nyelvet. Azonban nem azért rángattál ki az ágyból ilyen 
korán, hogy Skóciáról beszélgessünk. 


Pierre rájött, hogy kerülgeti a forró kását. Ne félj, biztatta magát. Pierre 
Aumande de Guise vagy. 

—- Minden készen áll — mondta Alisonnak. — Három ellenségünk a 
városban tartózkodik. 

A lány pontosan tudta, miről beszél. 

— Azonnal lépünk? 

— Már léptünk. Louis de Bourbon őrizetben van, felségárulás a vád, és 
halálos ítélet vár rá. — Valószínűleg csakugyan bűnös, gondolta Pierre, nem 
mintha ez számítana. — Gaspard de Coligny szállását fegyveresek veszik 
körül, akik mindenhova követik. Ő is fogoly, csak ezt nem így mondják. — 
Erről Gaston Le Pin gondoskodott a Guise család több száz fős 
magánhadseregével. — Bourbon Antalt ma reggel hívatják Ferenc király 
elé. — Louviers felé intett. — És Charles de Louviers lesz az ember, aki 
megöli. 

Alisonnak szeme se rebbent. Pierre-nek tetszett a hidegvére. 

— És tőlem mit akarsz? — kérdezte az udvarhölgy. 

Louviers most szólalt meg először. A beszéde csiszolt és szabatos volt, 
mint egy igazi nemesé. 

— A királynak jelet kell adnia, hogy mikor hajthatom végre a tettet. 

— Miért? — kérdezte Alison. 

— Mert vérbeli herceget csakis a király engedélyével szabad megölni. 

Louviers a szobában tartózkodó összes ember számára nyilvánvalóvá 
akarta tenni, hogy ezért a gyilkosságért Ferenc király a felelős. 
Máskülönben utólag túl könnyű lenne tagadni a felelősséget, ártatlanságot 
hangoztatni, kivégeztetni Louviers-t, Pierre-t, Charles bíborost vagy bárki 
mást, akinek köze lehet az összeesküvéshez. 

— Természetesen — felelte Alison, aki szokása szerint gyorsan átlátta a 
dolgot. 

— Louviers-nak csak néhány zavartalan pillanata lesz őfelségével, ezért 
meg kell egyezniük valamilyen jelben. Charles bíboros már elmagyarázta 


ezt a királynak. 

- Nagyon helyes. — Alison felállt. — Jöjjön velem, Monsieur de 
Louviers. 

Louviers követte az ajtóhoz, ahol az udvarhölgy megkérdezte: 

— Itt van a fegyvere? 

A férfi a köpenye alá nyúlt, és megmutatta az övére függesztett, 
hüvelyben viselt, hatvan centi hosszú tőrt. 

— Jobb, ha ezt most itt hagyja Monsieur Aumande de Guise-nél. 

Louviers lecsatolta a tőrt, az asztalra tette, és kiment Alison után a 
szobából. 

Pierre az ablakhoz állt, és nézte a téren át a székesegyház nyugati 
homlokzatának magas csúcsíveit. Nyugtalankodott, bűntudat gyötörte. 
Mindezt az egyházért csinálom, mondta magának, és Istenért, akinek ez itt 
a háza, és a régi, igazi hitért. 

Megkönnyebbült, amikor Alison visszatért. Az udvarhölgy odaállt 
mellé, olyan közel, hogy a válluk súrolta egymást, ugyanazt nézte. 

— Jeanne d" Arc itt imádkozott Orléans ostroma idején — mondta Alison. 
— Megmentette a várost az angol hadsereg barbárságától. 

— Némelyek szerint Franciaországot mentette meg — felelte Pierre. — 
Ahogy ma mi igyekszünk megmenteni az országot. 

— Igen. 

— Minden rendben Ferenc király és Louviers között? 

— Igen, beszélgetnek. 

Pierre hangulata fölengedett. 

— Hamarosan végleg megszabadulunk a Bourbon fenyegetéstől. Azt 
hittem, sosem érem meg ezt a napot. Minden ellenségünknek vége lesz. — 
Alison nem felelt, de bizonytalannak tűnt. — Nem értesz egyet? 

— Vigyázz az anyakirálynővel — felelte Alison. 

— Ezt miért mondod? 

- Mert ismerem. Kedvel engem. Amikor gyerekek voltunk, én 


vigyáztam Ferencre és Máriára — különösen Ferencre, mert olyan penye 
volt. Katalin királyné mindig hálás volt nekem ezért. 

— És...? 

— Beszélgetni szokott velem. Rossznak tartja, amit mi teszünk. — Pierre 
tudta, hogy amikor Alison azt mondja: , mi", a Guise családot érti alatta. 

— Rossz? — kérdezett vissza. — Hogyhogy? 

— Szerinte sosem irtjuk ki a protestantizmust azzal, hogy embereket 
égetünk meg. Ezzel csak vértanúkat gyártunk. Inkább azt kellene 
megszüntetnünk, ami miatt a protestánsok meg akarják reformálni a 
katolikus egyházat. 

Ami a mártírokat illeti, Alisonnak igaza volt. Életében senki sem 
kedvelte különösebben a basáskodó Giles Palot-t, most azonban Pierre 
kémei szerint valóságos szentet csináltak belőle. Az egyház 
megreformálása viszont vágyálom. 

— Arról beszélsz, hogy vegyék el a gazdagságot és kiváltságokat az 
olyan emberektől, mint Charles bíboros? Ez sosem történik meg, mert 
túlságosan hatalmasak. 

— Katalin úgy véli, ez a probléma. 

— Az emberek mindig fognak hibákat találni az egyházban. Meg kell 
tanítani nekik, hogy nincs joguk a bírálatra. 

Alison vállat vont. 

- Nem mondtam, hogy Katalin királynénak igaza van. Csak arra 
gondoltam, jobb, ha vigyázunk magunkra. 

Pierre kétkedve nézett rá. 

— Ha az anyakirálynénak lenne hatalma, akkor igen. De mivel a király a 
Guise-ek egyik unokahúgát vette nőül, mi parancsolunk. Nem hinném, 
hogy bármi félnivalónk lenne a király anyjától. 

— Ne becsüld alá, csak mert nő. Emlékezz Jeanne d" Arcra. 

Pierre szerint Alisonnak nem volt igaza, de azért azt felelte neki: 

- Sosem becsültem le a nőket — amit kiegészített egy elbűvölő 


mosollyal. 

Alison kissé elfordult, így a keble megérintette Pierre mellét. Pierre-nek 
meggyőződése volt, hogy nő ilyet nem tesz véletlenül. 

— Milyen egyformák vagyunk mi ketten — mondta Alison. — Nagyon 
hatalmas emberek szolgálatának szenteltük magunkat. Óriások tanácsadói 
vagyunk. Mindig együtt kell működnünk. 

— Rokonszenves gondolat. — A lány politikai szövetségről beszélt, de 
szavai alatt egy másik üzenet rejlett. Hangjának dallama és pillantása 
elárulta, hogy vonzódik a férfihoz. 

Pierre egy éve nem gondolt szerelemre. Csalódása Véronigue miatt és 
undora a förtelmes Odette-től nem hagyott a szívében semmilyen érzést a 
nők iránt. 

Egy pillanatig nem jutott eszébe, mit válaszoljon Alisonnak. Azután 
rájött, hogy a lány beszéde az együttműködésről nem puszta fecsegés a 
regényes érdeklődés álcázására. Az ellenkezője a valószínűbb: azért flörtöl 
vele, hogy együttműködésre csábítsa. Normális körülmények között Pierre 
mímelt szerelmet a nők iránt, ha valamit akart tőlük. Elmosolyodott a sors 
iróniáján, amit Alison bátorításnak vett. Alig észrevehetően hátraszegte a 
fejét, hogy felnézzen az ifjúra. A biztatás nyilvánvaló volt. 

Pierre mégis habozott. Mi következhet ebből rá nézve? A válasz 
azonnali volt: irányíthatja Franciaország királynéját. Ha Stuart Mária 
legjobb barátnője az ő szeretője, akkor még Francois hercegnél és Charles 
bíborosnál is hatalmasabb lehet. 

Előrehajolt és megcsókolta a lányt. Alison ajka puha és engedékeny 
volt. Kezét Pierre tarkójára tette, közelebb húzta magához, megnyitotta a 
száját a nyelve előtt. Azután elhúzódott. 

— Ne most — mondta. — Nem itt. 

Pierre igyekezett kitalálni, mit jelent ez. Valahol másutt, később akar 
lefeküdni vele? Egy olyan hajadon leány, mint Alison, nem áldozhatja föl 
a szüzességét. Ha ez kitudódik — és az udvarnál rendszerint ez történik —, 


örökre oda az esélye egy tisztességes házasságra. 

Mindazonáltal egy előkelő szűz több mindent engedhet meg magának 
egy férfival szemben, ha hozzá akar menni. . . 

Hát erről van szó! 

— Jaj, ne! — mondta. 

— Tessék? 

— Ugye, nem tudod? 

— Mit nem tudok? 

— Hogy nős vagyok. 

A lány arca megnyúlt. 

— Jó ég, dehogy. 

— Charles bíboros szervezte meg. Egy nőnek hirtelen szüksége lett férjre 
a szokásos okból. 

— Kinek? 

— Alain de Guise teherbe ejtett egy lányt. 

— Igen, erről hallottam — ó! Te vagy az, aki elvetted Odette-et? 

Pierre ostobának érezte magát, és szégyenkezett. 

— Igen. 

— De hát miért? 

— A jutalmam az volt, hogy jogom van Pierre Aumande de Guise-nek 
neveznem magam. Rajta van a házasságlevélen. 

— A pokolba! 

— Sajnálom. 

— Én is — bár én is megtettem volna egy ilyen névért. 

Pierre kicsit jobban érezte magát. Gyorsan megszerezte, majd 
elvesztette a kiváló lehetőséget, hogy közelebb férkőzzön a királynéhoz, de 
legalább Alison nem nézi le, amiért elvette Odette-et. Az nagyon bántotta 
volna. 

Kinyílt az ajtó, Pierre és Alison bűntudatosan szétrebbent. Bejött 
Louviers, és azt mondta: 


— Minden el van intézve. — Elvette a tőrt az asztalról, visszacsatolta az 
övére, és összehúzta a köpenyét, hogy elrejtse. 

— Megyek öltözni — mondta Alison. — Várjanak a fogadóteremben. — 
Eltűnt a belső ajtó mögött. 

Pierre és Louviers végigment a folyosón, majd egy előcsarnokon 
átvágva beléptek egy aranyozott fatáblákkal, tarka tapétával és 
perzsaszőnyeggel ékes terembe. Ez csak az előszoba volt, innen nyílt a 
fogadószoba, ahol a király kihallgatásokat tartott, meg egy őrszoba, 
ahogy húsz-harminc katona várakozott, és leghátul volt a királyi 
hálószoba. 

Noha korán érkeztek, már volt ott néhány udvaronc. 

— Még egy-két óra. El sem kezdett öltözni — mondta Louviers. 

Pierre borúsan beletörődött a várakozásba. Az Alisonnal folytatott 
beszélgetésen rágódott. Gyomorégést kapott a gondolattól, hogy a francia 
királyné legjobb barátnője hozzámenne, ha nem lenne házas. Micsoda 
csapatot alkotnának: mindketten okosak, szemrevalók, becsvágyóak. Akár 
még herceg is lehetett volna. Gyászolta a füstbe ment lehetőséget, és még 
jobban gyűlölte Odette-et, aki pórias ordenáréságával visszarántotta férjét 
arra a társadalmi szintre, ahonnan keserves munkával menekült el. Semmivé 
tette egy egész élet fáradalmait! 

A terem fokozatosan megtelt. Délelőtt megérkezett Bourbon Antal. Az 
arca mutatós volt, de erélytelen, vastag szemhéja és rozmárbajusza durcás 
nemtörődömséget kölcsönzött az arcának. A testvérét bebörtönözték, 
Coligny gyakorlatilag letartóztatásban volt, és Antalnak tudnia kellett, 
hogy ellene is készül valami félelmetes dolog. Pierre-nek, ahogy figyelte, 
olyan érzése támadt, hogy tudja, ma meg fog halni. A viselkedése mintha 
azt mondta volna: Csináljátok csak a gazságaitokat, úgysem érdekel! 

Belépett ,  Sebhelyes herceg és Charles bíboros.  Biccentettek 
ismerőseiknek, azután megállás nélkül mentek tovább a belső szobákba. 

Néhány perccel később a várakozó udvaroncokat beszólították a 


fogadóterembe. 

Ferenc király díszes, faragott trónon ült. Oldalra dőlt, mintha meg 
kellene támaszkodnia a karfán. Az arca sápadt és nyirkos volt. Sosincs jól, 
mondta róla Alison, de ez rosszabbnak látszott a szokásos gyengeségnél. 

Charles bíboros állt a trón mellett. 

Pierre és Louviers az első sorba nyomakodott, hogy a király jól lássa 
őket. Bourbon Antal pár lépésre volt tőlük. 

A királynak most kellett megadnia a jelet. 

Ehelyett Ferenc intett egy udvaroncnak, aki előrelépett, és válaszolt 
egy fölösleges kérdésre. Pierre nem értette a beszélgetést. A királynak 
azonnal el kellett volna rendelnie a sommás kivégzést. Furcsa, hogy 
először kisebb ügyekkel foglalkozik, mintha a gyilkosság csak egy pont 
lenne a napirendben. A király most egy másik udvaroncot faggatott egy 
ugyanolyan sablonos ügyről. 

Charles bíboros valamit súgott a király fülébe, feltehetőleg azt, hogy 
térjen a tárgyra, de Ferenc csak legyintett, mintha azt mondaná: mindent a 
maga idejében. 

Orléans püspöke kezdett beszélni. Pierre legszívesebben megfojtotta 
volna. A király hátradőlt a trónján, és lehunyta a szemét, nyilván azt hitte, 
hogy az emberek most majd azt gondolják, mennyire figyel a püspökre. 
Jóllehet inkább olyannak látszott, mint aki mindjárt elalszik... vagy elájul. 

Egy perc múlva kinyitotta a szemét, és körülnézett. Tekintete megakadt 
Louviers-n, és Pierre érezte, hogy ez lesz a pillanat; ám a király figyelme 
már arrébb is vándorolt. 

Azután remegni kezdett. 

Pierre borzalommal nézett rá. A reszkető forróláz olyan betegség volt, 
amely már három éve pusztított Franciaországban és más európai 
államokban. Néha végzetesnek bizonyult. 

Add meg a jelet az isten szerelmére, azután összeeshetsz!, gondolta. 

Ehelyett a király tápászkodni kezdett, de még mintha ehhez is gyenge 


lett volna, mert visszasüllyedt ülő helyzetbe. A püspök tovább duruzsolt: 
vagy nem vette észre, vagy nem érdekelte, hogy a király betegnek látszik; 
Charles bíboros azonban szemfülesebb volt. Valamit mormolt Ferencnek, 
aki bágyadtan megrázta a fejét. Charles reménytelen arccal felsegítette. 

A király a bíboros karjára támaszkodva elindult a belső szobák 
ajtajához. 

Pierre ránézett a navarrai királyra, aki ugyanúgy megrökönyödött, mint 
a többiek. Biztos, hogy ezt nem az ő körmönfont összeesküvése 
eredményezte. Pillanatnyilag megúszta, de láthatóan nem tudta, miért. 

Charles intett testvérének, Sebhelyes hercegnek, ám ő Pierre 
megdöbbenésére látványos undorral hátat fordított Charles-nak és a 
királynak, és ez olyan udvariatlanság volt, amiért egy erősebb király 
börtönbe vetette volna. 

Ferenc király Charles bíborosra nehezedve távozott a teremből. 


:k 


Úgy lett egyre hidegebb, ahogy Sylvie közeledett az Alpok előhegyeiben 
Genfhez. Tél volt, kellett volna egy irhakabát. Erre nem számított. 

Sok mindenre nem számított. Fogalma sem volt róla, milyen gyorsan 
elkopik a cipő, ha nap mint nap és reggeltől estig gyalogolunk. 
Felháborította a fogadósok kapzsisága, különösen az olyan helyeken, ahol 
nem volt más vendégház: még egy apácánál is vastagon fogott a ceruzájuk. 
Számított a férfiak tolakodására, és kurtán elbánt velük; annál jobban 
megdöbbentette, amikor az egyik éjszaka egy nő esett neki egy 
vendégfogadó közös hálójában. 

Nagy kő esett le a szívéről, amikor a távolban felbukkantak Genf 
protestáns templomainak tornyai. Ugyanakkor büszke is volt magára. Azt 
mondták neki, hogy ezt nem tudja megcsinálni, mégis megtette Isten 
segedelmével. 


A város az ugyanazon nevet viselő tó déli csúcsánál terült el, ott, ahol a 
Rhőne elindult a távoli Földközi-tenger felé. Közelebb érve látta, hogy 
Párizshoz képest Genf csak kisváros. De hát Párizshoz képest minden 
helység kisváros. 

A látvány nemcsak szívderítő volt, de szép is. A tó, akár a kristály, a 
környező hegyek kékek és fehérek, az ég gyöngyházszürke. 

Mielőtt odament volna a városkapuhoz, levette apácafőkötőjét, elrejtette 
mellkeresztjét, sárga sálat tekert a fejére és a nyakára, így már nem látszott 
apácának, csak rosszul öltözött világi nőnek. Minden gond nélkül 
beengedték. 

A fogadónak, ahol megszállt, egy nő volt a tulajdonosa. Másnap vett 
egy vörös gyapjúsapkát, amely eltakarta apácásan kurta haját, és melegebb 
volt a sárga sálnál. 

Kemény, hideg szél támadt a Rhőne völgye felől, tarajos hullámokba 
korbácsolta a tó vizét, a város dideregni kezdett. Sylvie megállapította, 
hogy a genfiek ugyanolyan hidegek, mint az éghajlat. Szerette volna 
közölni velük, hogy egy protestánsnak nem kötelező mogorvának lenni. 

A városban rengeteg nyomdász és könyvárus lakott. Angol, német és 
francia nyelvű Bibliákat és más irodalmat nyomtattak és terjesztettek 
szerte Európában. Sylvie bement a szállásához legközelebb eső műhelybe, 
ahol egy nyomdász és az inasa dolgozott egy sajtóval a könyvtornyok 
között. Megkérdezte, mibe kerül egy francia Biblia. 

A nyomdász végignézett a jövevény hitvány ruháján, és azt felelte: 

— Az túl drága magának. 

Az inas felnyihogott. 

— Komolyan beszélek — jelezte Sylvie. 

— Nem úgy fest — válaszolta a férfi. — Két livre. 

— És ha százat rendelek? 

A nyomdász unottan elfordult. 

— Nincs száz példányom. 


— Hát én pedig nem alapozom az üzletemet olyasvalakire, aki ennyire 
lagymatag — felelte csípősen a lány, és kifordult a boltból. 

De a következő nyomdásszal sem járt jobban. Őrjítő volt. Nem értette, 
miért nem akarják eladni a könyveiket. Megpróbálta elmagyarázni nekik, 
hogy Párizsból jött idáig, de nem hitték el. Azt mondta, szent küldetése, 
hogy elvigye a Bibliát a félrevezetett francia katolikusoknak, mire 
kinevették. 

Kétségbeesetten, tehetetlenül tért vissza a fogadóba a meddő nap után. 
Idáig jött a semmiért? Fáradt álomba merült, és azzal az elhatározással 
ébredt, hogy másként fog a dologhoz. 

Felkereste a Lelkészek Kollégiumát, abban a hitben, hogy mivel nekik 
küldetésük az igaz evangélium terjesztése, biztosan segítenek. A szerény 
épület előcsarnokában meglátott egy ismerős arcot. Pár percet tartott 
kitalálnia, hogy ő az a fiatal misszionárius, aki csaknem három éve lépett 
be az apja nyomdájába, és azt mondta: , Guillaume vagyok Genfből." 
Megkönnyebbülten üdvözölte. 

Ami Guillaume-ot illeti, ő egyfajta isteni ajándéknak tekintette Sylvie 
váratlan felbukkanását. Két újabb franciaországi misszió után most 
fiatalabbakat képezett ki a missziós hivatásra. A könnyebb élet 
lelohasztotta a benne lobogó lázat, már nem volt pengevékony, hanem 
inkább elégedetten gömbölyded. Sylvie érkezése teljessé tette a 
boldogságát. 

Megbotránkozott Pierre árulásán, de nem tudta leplezni örömét, hogy 
csábosabb vetélytársa szélhámosnak bizonyult. Könnyek csillogtak a 
szemében, amikor a lány beszámolt Giles vértanúságáról. 

Nem lepődött meg, amikor Sylvie elmesélte a genfi könyvárusoknál 
szerzett tapasztalatait. 

— Ez azért volt, mert úgy bántál velük, mint a veled egyenlőkkel — 
mondta. 

Sylvie megtanulta, hogy bátornak és parancsolónak kell mutatkozni; 


csak így riaszthatja el a férfiakat, akik visszaélnének a helyzetével. 

— De miért baj az? — kérdezte. 

— Elvárják, hogy egy nő alázatos legyen. 

— Párizsban is azt szeretik, ha egy nő tudja a tiszteletet, de emiatt nem 
zavarják el a vevőket. Ha egy nőnek van pénze, nekik pedig árujuk, akkor 
megkötik az üzletet. 

— Párizs más. 

Nyilvánvaló, gondolta Sylvie. 

Guillaume lelkesen vállalta, hogy segít neki. Aznap kihagyta a tanítást, 
és elvitte Sylvie-t egy ismerős nyomdászhoz. A lány a háttérben maradt, és 
Guillaume-ra bízta a beszédet. 

Kétféle Bibliát akart: egy olyan olcsót, amelyet csaknem mindenki 
megengedhet magának, és egy díszkiadásút drc$ága nyomással és kötéssel a 
gazdagabb vevőknek. Utasításait követve Guillaume keményen alkudott, 
és mindkettőt olyan áron szerezte meg neki, amelyet Sylvie 
megháromszorozhat Párizsban. Vásárolt száz drága Bibliát és ezer olcsót. 

Izgatottan fedezte föl ugyanebben a műhelyben a Zsoltárok könyvét, 
amelyet a költő Clément Marot fordított le franciára. Ez apjának 
sikerkönyve volt, és nála is kelendő lesz. Vett ötszázat. 

Lelkesen nézte, ahogy előhozzák a ládákat a műhely végében lévő 
raktárból. Még nem volt vége az útnak, de eddig sikerrel járt. Milyen igaza 
volt, amikor nem hagyta eltántorítani magát a küldetésétől. Ezek a könyvek 
szívek százait nyitják meg az igaz vallásnak. Ráadásul eltartják őt és az 
anyját legalább egy évig, vagy tovább. Ez diadal volt. 

De először el kell juttatnia őket Párizsba, ehhez pedig hazudni kell. 

Vett még száz rizsma papírt a rue de la Serpente-en lévő boltban. 
Utasítására Guillaume arra kérte a nyomdászt, hogy a könyveket rejtse el a 
papírok alá, így ha bármilyen okból kinyitnák valamelyik ládát, nem 
fedezik fel azonnal a csempészárut. Sylvie ráíratta a ládákra olaszul: 
, Carta di Fabriano". Fabriano városa híres volt jó minőségű papírjáról. 


Ezzel a csellel Sylvie kijátszhat egy felületes ellenőrzést. Ha a ládákat 
alaposabban átvizsgálják, akkor neki természetesen vége. 

Aznap este Guillaume meghívta a szülei házába vacsorára. 

Sylvie nem utasíthatta vissza a meghívást, hiszen a férfi nagyon rendes 
volt hozzá, és a segítsége nélkül kudarcba fulladhatott volna a küldetése. 
Mindazonáltal kényelmetlenül érezte magát. Tudta, hogy a fiatalember 
regényes érzelmeket táplál iránta, azért is távozott Párizsból abban a 
pillanatban, amikor ők eljegyezték egymást Pierre-rel. Ezek az érzelmek 
most visszatértek — vagy talán sosem távoztak. 

Guillaume egyetlen gyermek volt, és a szülei nagyon szerették. Kedves, 
jóságos emberek voltak, látni valóan tudták, hogy a fiuk fülig szerelmes. 
Sylvie-nek ismét el kellett mondania apja vértanúhalálát, és azt, hogyan 
építették újra az anyjával az életüket. Guillaume apja, egy ékszerész, olyan 
büszke volt Sylvie-re, mintha máris a menye lenne. Az anyja csodálta a 
bátorságát, de a szemében ott volt a szomorú, ám cáfolhatatlan felismerés, 
hogy a fia nem tudta meghódítani Sylvie szívét. 

Meghívták, lakjon náluk, de ezt visszautasította, nem akart hamis 
reményeket táplálni. 

Aznap éjjel azon tűnődött, miért is nem szereti Guillaume-ot. Sok közös 
vonásuk volt. Jómódú polgárcsaládból származnak. Mindketten az igaz 
evangélium terjesztésének szentelik magukat. Mindkettejüknek vannak 
tapasztalatai a hosszú utazások sanyarúságáról, kockázatairól. Mindketten 
ismerik a veszélyt, és láttak erőszakot. Mégis elutasította ezt a bátor, 
értelmes, tisztességes embert egy mézes nyelvű hazugért és árulóért. Valami 
baj van vele? Talán csak nem az a sorsa, hogy szeressen és férjhez menjen. 

Másnap Guillaume elvitte a kikötőbe, és bemutatta egy folyami 
hajósnak, akit becsületesnek tartott. A hajós és a családja ugyanabba a 
templomba járt, mint ő. Sylvie úgy gondolta, meg lehet bízni benne, már 
amennyire egy férfi megbízható. 

Ezt a súlyos rakományt nagyon nehéz lett volna szekéren szállítani az 


országutakon, így hajóval akart visszatérni Párizsba. A bárka leviszi 
Marseille-ig, ott átrakják a ládáit egy tengerjáró hajóra, amely az 
északfrancia partokra, Rouen felé tart. Onnan pedig ár ellen felhajózik 
Párizsba. 

Másnap berakodták a ládáit, és a következő reggel Guillaume felkísérte 
a fedélzetre. A lány rosszul érezte magát, amiért elfogad ennyi segítséget, 
miközben nem áll szándékában megadni azt, amit a fiatalember igazából 
szeretne. Váltig mondogatta magának, hogy Guillaume önként ajánlotta fel 
a segítségét, ő semmivel sem manipulálta; ennek ellenére bűntudata volt. 

— Írj nekem, amikor az összes könyvet eladtad — kérte a fiatalember. — 
Mondd meg, mire van szükséged, és a következő szállítmányt én magam 
viszem el Párizsba. 

Sylvie nem akarta, hogy Guillaume Párizsba jöjjön. Akkor okvetlenül 
udvarolna, és ő nem háríthatná el ilyen könnyen a társaságát. Kínos helyzetbe 
kerülne. Mégsem utasíthatja el az ajánlatot, mert így lesz utánpótlása anélkül, 
hogy meg kellene tennie ezt a hosszú és nehéz utat. 

Alattomosság lenne elfogadni? Tökéletesen tisztában volt a fiatalember 
indítékaival. De nem gondolhat csak magára. Ő és Guillaume szent 
feladatot teljesít. 

— Ez csodálatos lenne — válaszolta. — Majd írok. 

-— Várom a levelet — mondta a fiatalember. — Imádkozom, hogy 
hamarosan megérkezzen. 

— Isten veled, Guillaume — mondta Sylvie. 


Alison attól félt, hogy Ferenc király meg fog halni, márpedig akkor az 
elözvegyült Máriából csak egy volt királyné lesz, és Alison nem lenne több 
egy volt királyné barátnőjénél. Ennél azért többet érdemelnek az élet napos 
oldalából, nem? 

Mindenki ideges volt Ferenc betegsége miatt. Egy király halála szörnyű 
bizonytalanságot jelent. A Guise testvéreknek ismét meg kellene 


küzdeniük a Bourbonokkal és a Montmorencykkel az uralomért; a 
kereszténységnek ismét harcolnia kellene az eretnekséggel; a hatalom és a 
gazdagság ismét azokhoz kerülne, akik a leggyorsabban lépnek és a 
legkeményebben ütnek. 

Miközben Ferenc állapota egyre romlott, Katalin hívatta Alison 
McKayt. Az anyakirályné pompás fekete  selyemruhát viselt 
felbecsülhetetlen értékű gyémántokkal. 

— Vigyél el egy üzenetet Pierre barátodnak — mondta. 

Nemének. éleslátásával kétségtelenül rájött, hogy Alison gyengéd 
érzelmeket táplál Pierre iránt. Katalin minden pletykát ismert, így 
valószínűleg azt is tudta, hogy Pierre nős, és a románc halálra van ítélve. 

Alisont felzaklatta Pierre beismerése. Megengedte magának, hogy 
beleszeressen ebbe az okos, elbűvölő, jóképű és elegáns férfiba. Arról 
álmodozott, hogy ők lesznek a hatalmas pár a trón mögött, hűen 
egymáshoz, a királyhoz és a királynéhoz. Most elfelejtheti álmait. 

— Parancsára, felség — mondta. 

— Közöld vele, hogy egy óra múlva látni akarom Charles bíborost és 
Sebhelyes herceget a fogadóteremben. 

— És ha megkérdezi, hogy miért? 

A királyné elmosolyodott. 

— Ha megkérdezi, akkor mondd neki, hogy nem tudod. 

Alison távozott Katalin lakosztályából, és végigsietett a Groslot-palota 
folyosóin. A férfiak meghajoltak, a nők pukedliztek, amerre elment. 
Akaratlanul élvezte a hódolatukat, különösen most, amikor tudta, milyen 
hamar vége lehet. 

Mit akarhat Katalin? Tudta az anyakirálynéról, hogy ravasz és kemény. 
Amikor Henrik meghalt, Katalin gyengének érezte magát, és szövetséget 
kötött a Guise testvérekkel; most azonban már hibának tartotta, mert 
Charles és Francois mellőzte őt, és Mária királynén keresztül uralkodott a 
királyon. Alisonnak volt egy olyan érzése, hogy Katalint még egyszer nem 


lehet ilyen könnyen elbolondítani. 

A Guise testvéreknek éppúgy volt lakosztálya a palotában, mint a királyi 
családnak. Tisztában voltak vele, milyen életfontosságú fizikailag is közel 
lenni az uralkodóhoz. Pierre viszont azzal volt tisztában, hogy közel kell 
maradnia Charles bíboroshoz. Az Orléans-i Szűz fogadóban lakott a 
székesegyház mellett, azonban mindennap átjött a Groslot-ba, mielőtt a 
Guise testvérek reggel fölkeltek, és addig maradt, amíg este le nem 
feküdtek. Így semmiről nem maradt le. 

Alison a bíboros fogadószobájában találta meg, számos más titoknok és 
szolga között. Pierre ujjatlan kék zekét viselt, amely alá fehér alapon 
kékkel hímzett, fodros inget vett. Mindig szédületes volt, különösen 
kékben. 

A bíboros még a hálószobájában tartózkodott, noha már kétségtelenül 
felöltözött, és embereket fogadott: lustának igazán nem lehetett nevezni. 

— Szólok neki — mondta Pierre, és felállt. — Mit akar az anyakirályné? 

— Titokzatoskodik — felelte Alison. — Ambroise Paré ma reggel 
megvizsgálta a királyt. — Paré a király sebésze volt. — De mostanáig 
egyedül Katalin tudja, mit mondott. 

— Talán felgyógyul. 

— Vagy talán nem. — Alison és Stuart Mária boldogsága Ferenc gyönge 
egészségén múlt. Nem így lenne, ha Máriának született volna gyermeke, 
de még mindig nem esett teherbe. Megvizsgáltatta magát az orvossal, akit 
az anyósa javasolt, de nem volt hajlandó elárulni Alisonnak, hogy mit 
hallott tőle. 

— Ha Ferenc király utód nélkül hal meg, az öccse, Károly lesz a király — 
tűnődött Pierre. 

Alison bólintott. 

— De Károly csak tízéves, így valaki másnak kell uralkodnia a nevében. 

— A régens pedig magától értetődően a legrangosabb vérbeli herceg 
lesz, aki történetesen Bourbon Antal. 


— A legnagyobb ellenségünk. — Alison már látta a rémálmot, amelyben 
a Guise család elveszíti a befolyását, és ő meg Stuart Mária senkik lesznek, 
akiknek senki sem hajt térdet. 

Kétségtelen, hogy Pierre-t ugyanezek a rossz álmok háborgatják, de 
látszott rajta, hogy máris azt kutatja, miként harcolhatna ellene. Alisonnak 
az tetszett benne, hogy sohasem csügged. 

— Mostani feladatunk tehát abban áll, hogy ha Ferenc meghal, 
semlegesíteni kell Antalt — mondta. — Szerinted az anyakirályné ezt akarja 
megbeszélni a Guise fivérekkel? 

Alison elmosolyodott. 

— Ha rákérdeznek, mondd, hogy nem tudod. 

Egy órával később Alison és Pierre ott állt Sebhelyes herceg és Charles 
bíboros mellett a káprázatos fogadóteremben. Szén lángolt egy hatalmas 
kandallóban. Alison meglepetésére Bourbon Antal is ott volt. A 
vetélytársak gyilkosan méregették egymást a terem két végéből. Sebhelyes 
kivörösödött a méregtől, Charles a szakállát sodorgatta hegyesre, márpedig 
ilyet akkor csinált, ha nagyon dühös volt. Antal mintha félt volna. 

Miért hívta össze Katalin a halálos ellenségeket egy terembe? Netán 
gladiátorviadallal óhajtja eldönteni, melyik párt uralkodjon, ha Ferenc 
meghal? 

Rajtuk kívül jelen voltak a legelőkelőbb udvaroncok, többségük a 
királyi Titkos Tanács tagja. Láthatólag semmit sem értettek. Közönség 
előtt akarnák megölni Antalt? Charles de Louviers, az orgyilkos nem 
mutatkozott. 

Itt valami fontos dolog készülődött, de Katalin gondosan vigyázott, 
hogy a titok ne szivárogjon ki. Még Pierre sem tudta, bár ő rendszerint 
mindent tudott. 

Alison nem szokta meg, hogy Katalin kezdeményezzen. Holott az 
anyakirályé tudott körmönfont lenni. Alisonnak eszébe jutott a kis fiola 
vér, amelyet Katalin küldött Stuart Máriának a nászéjszakára. Emlékezett a 


cicusokra is, és megértette, hogy Katalinnak van egy kemény. oldala, 
amelyet rendszerint elrejt. 

Bejött Katalin. Mindenki mélyen meghajolt. Alison még sose látta ilyen 
parancsolónak az anyakirálynét, és ráébredt, hogy tudatos választás 
eredménye a fekete selyem és a gyémántos ékesség, mert ezek méltóságot 
sugároznak. Katalin most még kiegészítette őket egy koronaszerű 
fejdísszel. Keresztülvágott a termen, négy fegyveres kísérte, akiket Alison 
először látott. Ezeket meg honnan szerezte? Jött vele két írnok is, akik 
íróasztalt és írószereket hoztak. 

Katalin helyet foglalt a trónon, amelyen normális körülmények között 
Ferenc ült. Valaki levegőért kapott. 

Az anyakirályné két papírlapot tartott a bal kezében. 

Az írnokok felállították asztalukat, a testőrök beálltak Katalin mögé. 

— A fiam, Ferenc nagyon beteg — mondta Katalin. 

Alison és Pierre összenéztek. A fiam? Nem a király őfelsége? 

Katalin folytatta: 

— Az orvosok semmit sem tehetnek érte. — Hangja egy pillanatra 
megtört az anyai gyengeségtől, és egy csipkekendővel megérintette a 
szemét. — Paré doktor azt mondta, hogy már csak néhány napja van hátra. 

Aha, gondolta Alison, tehát az utódlásról lesz szó. 

— Elhozattam második fiamat, Charles-Maximilient a saint-germain-en- 
laye-i kastélyból — mondta Katalin. — Már itt van. 

Ez új volt Alisonnak. Katalin gyorsan és ravaszul járt el. Az utódlás 
veszedelmes pillanatában azé lehet a hatalom, aki a kezében tartja a leendő 
uralkodót. Katalin mindenkit megelőzött. 

Alison ismét  Pierre-re nézett. A fiatalember álla leesett a 
megdöbbenéstől. 

A mellette álló Charles bíboros dühösen odasúgta: 

— Egyik kémed sem mondta ezt! 

— Nem azért fizetik őket, hogy a királyi családot lessék, a protestánsok 


után kell kémkedniük — védekezett Pierre. 

Katalin szétválasztotta a kezében tartott két papírlapot, és fölemelte az 
egyiket. 

— Mindazonáltal Ferenc király talált magában annyi erőt, hogy aláírja 
Louis de Bourbonnak, Condé hercegének halálos ítéletét. 

Több udvaroncnak elakadt a lélegzete. Louis-ra rábizonyították az 
árulást, de a király mostanáig habozott, hogy kivégeztesse-e. Egy vérbeli 
herceg kivégzése olyan szélsőséges intézkedés, hogy egész Európa 
felhördülne. Csak a Guise hercegek szerették volna holtan látni Louis-t, és 
minden jel arra utalt, hogy most is az történik, amit ők akarnak, mint 
rendesen. Ezek szerint az anyakirályné biztosítani akarja, hogy a Guise-ek 
maradjanak a hatalmon. 

Katalin meglobogtatta a papírt. Alison nem tudta, valóban aláírta-e a 
király. Senki nem látta. 

— Könyörgök, felség! — szólalt meg Antal. — Esedezve kérem, ne 
végeztesse ki a testvéremet! Esküszöm, ártatlan! 

— Egyikőtök sem ártatlan! — csattant fel Katalin. Alison még sosem 
hallotta ezt a hangját. — A királynak mindenekelőtt abban kell döntenie, 
hogy mindketten meghaljatok-e! 

Antal, aki merész volt a csatatéren, és félénk mindenütt másutt, most 
megalázkodott. 

— Esedezem, felség, irgalmazzon! Esküszöm, hívek leszünk a királyhoz! 

Alison a Guise testvérekre nézett. Alig bírták palástolni ujjongásukat. 
Ellenségeiket elintézték! Soha jobbkor! 

— Ha Ferenc király meghal, és tízéves másodszülöttem lesz IX. Károly 
király, miként lehetnél régens, Antal, amikor részt vettél egy 
összeesküvésben elődje ellen? — kérdezte Katalin. 

Semmi sem bizonyította, hogy akár Antal, akár Louis összeesküdött 
volna Ferenc ellen. Antal másfelől kezdett oldalazni. 

— Nem akarok régens lenni! — mondta kétségbeesetten. — Elállok tőle! 


Csak kíméld meg az életünket! 

— Képes lennél lemondani a régens tisztségéről? 

— Természetesen, ha felséged parancsolja! 

Alison gyanította, hogy Katalin kezdettől ezt akarta kicsikarni Antalból. 
Sejtését megerősítette az, amit Katalin ezután tett. 

Az anyakirályné meglobogtatta a másik papírt. 

— Ebben az esetben azt parancsolom, hogy írd alá ezt az okmányt ma, 
itt, az udvar színe előtt. Az áll benne, hogy lemondasz a régens tisztségéről 
egy másik személy javára. 

— Jelentőségteljesen nézett a Sebhelyesre, de nem nevezte meg. 

— Bármit aláírok — mondta Antal. 

Alison látta, hogy Charles bíboros szélesen mosolyog. Pontosan ezt 
akarták a Guise testvérek. Ők fogják irányítani az új királyt, és folytatják 
irtó hadjáratukat a reformátusok ellen. Ám Pierre elkomorodott. 

— Miért egyedül csinálja? — súgta Alisonnak. — Miért nem vette bele a 
Guise-eket az összeesküvésbe? 

— Talán most visszavág — felelte Alison. — Eléggé a háttérbe szorították 
azóta, hogy Henrik király meghalt. 

Katalin odaadta a papírt az írnoknak, Antal előrelépett. 

Elolvasta a rövid írást. Egyszer mintha meglepődött volna. Felnézett 
Katalinra. 

Az anyakirályné rászólt azon az új, éles hangján: 

— Csak írd alá! 

Az egyik írnok belemártotta a tollat a tintába, és odanyújtotta Antalnak. 

Bourbon Antal aláírta a papírt. 

Katalin fölállt a trónról, kezében a halálos ítélettel. A kandallóhoz 
ment, a tűzre dobta az iratot, amely egy szempillantás alatt elégett. 

Most már senki sem tudhatja meg, hogy Ferenc király tényleg aláírta-e, 
gondolta Alison. 

Katalin visszaült a trónra. Láthatólag még nem végzett. 


— IX. Károly király trónra lépésével elkezdődik Franciaországban a 
megbékélés kora. 

Megbékélés? Alison itt nem látott semmit, ami megbékélésre utalt 
volna. Sokkal inkább a Guise család fényes győzelme volt. 

Katalin folytatta: 

— Bourbon Antal, te Franciaország connétable-ja leszel, a király után az 
első ember, amiért hajlandó voltál a kompromisszumra. 

A jutalom, gondolta Alison. Vigaszdíj. Bár segíthet visszatartani 
Bourbont a lázadástól. A Guise testvérekre nézett. Nem tetszett nekik a 
fejlemény, ám ez eltörpült a régensség mellett. 

— Antal, kérlek, olvasd fel az okiratot, amelyet az imént írtál alá az 
udvar színe előtt — mondta Katalin. 

Antal fölemelte a papírt, és a hallgatóság felé fordult. Elégedettnek 
látszott. Talán eleve connétable szeretett volna lenni. 

— Én, I. Bourbon Antal, Navarra királya... 

Katalin félbeszakította: 

— Térj a lényegre. 

- Lemondok igényemről a régens tisztére, és minden azzal járó 
hatalmamat átruházom ő királyi fenségére, Katalin királynéra, a király 
anyjára. 

Alisonnak elállt a lélegzete. 

Sebhelyes herceg felugrott. 

— Micsoda? — bömbölte. — Nem én? 

— Nem te — válaszolta nyugodtan Antal. 

Sebhelyes egy lépést tett felé. Antal átadta az iratot Katalinnak. 
Sebhelyes az anyakirályné felé fordult. Katalin testőrei közelebb léptek, 
láthatóan számítottak erre a fejleményre. Sebhelyes csak állt tehetetlenül. 
Arcán a forradások elsötétültek a dühtől. 

— Ez gyalázat! — ordította. 

— Elhallgass! — reccsent rá Katalin. — Nem adtam engedélyt a beszédre! 


Alison elhűlt. Katalin mindenkiből bolondot csinált, és átvette az 
irányítást. Gyakorlatilag Franciaország uralkodójává tette magát. Az új 
hatalom Franciaországban nem Guise lesz, és nem is Bourbon— 
Montmorency, hanem Katalin. Becsusszant a két óriás közé, és mindkettőt 
megbénította. Micsoda körmönfontság! Még csak nem is célzott erre a 
tervre. Ügyességgel és önbizalommal olyan műveletet hajtott végre, ami 
nem kevesebb egy államcsínynél. Bármilyen dühös és csalódott volt is 
Alison, valahol akaratlanul csodálta az anyakirályné stratégiáját. 

De Katalin még mindig nem végzett. 

— És most — folytatta —, hogy megpecsételjük a ma elnyert békét, Guise 
hercege megöleli Navarra királyát. 

Sebhelyes számára ez volt a végső megaláztatás. 

Guise és Antal úgy nézte egymást, mint aki ölni tudna. 

— Lássuk! — nógatta őket Katalin. — Ez parancs! 

Antal indult meg elsőnek Sebhelyes felé. Csaknem egyidősek voltak, de 
ezzel véget is ért a hasonlóság. Antalból dőlt a fásultság, és most 
olyasforma vigyorra húzódott a szája a bajusz alatt, amit a sünszaró 
jelzővel illet a népnyelv. A Sebhelyes naptól cserzett, sovány, elrútított és 
gonosz volt. Ám Antal nem volt ostoba. Egy méterre a Sebhelyestől 
megállt, szélesre tárta karjait és azt mondta: 

— Engedelmeskedem őfelsége, az anyakirályné parancsának. 

Sebhelyes ezek után nem mondhatta, hogy én nem. 

Odalépett Antalhoz. A lehető legrövidebb időre összeölelkeztek, majd 
olyan gyorsan váltak szét, mintha attól tartanának, hogy elkapnak 
valamilyen kórságot. 

Katalin elmosolyodott, és tapsolni kezdett. Az udvar követte a példáját. 


Marseille-ben, a Földközi-tenger zsibongó kikötőjében Sylvie átrakatta a 
ládáit a folyami bárkáról egy tengerjáró kereskedelmi hajóra, amely kivitte 
a Gibraltári-szoroson át a Vizcayai-öbölbe, ahol a lányt borzalmas 


tengeribetegség kínozta, azután föl a Csatornán, majd a Szajnán Rouenig, 
Franciaország legfontosabb északi kikötőjébe. 

Rouen lakóinak egyharmada protestáns volt. Sylvie elment egy 
vasárnapi istentiszteletre, amely nemigen titkolózott, és igazi templomban 
tartották. Akár valamennyi könyvét eladhatta volna itt. De nagyobb 
szükség volt rájuk a katolikus Párizsban. És Párizsban többet is adnak 
értük. 

1561 januárja volt, és Franciaországban csupa jó hír fogadta. Miután II. 
Ferenc meghalt, az anyja, Katalin királyné vette át a kormányt, és elcsapta 
néhány közhivatalból a Guise testvéreket. Új rendeletekkel könnyített a 
protestánsok életén, bár ezeket még nem emelték törvényerőre. Az összes 
rabot, akit a vallása miatt tartóztattak le, szabadon engedték, az 
eretnekpereket felfüggesztették, az  eretnekségért nem járt többé 
halálbüntetés. A protestánsok, illetve ahogy újabban hívták őket, a 
hugenották örvendeztek. 

Ennek ellenére a tiltott könyvek árusítása az eretnekség minősített 
esetének és továbbra is bűncselekménynek számított. 

Miközben fölfelé vitorlázott a folyón Párizs felé, a hajó rakterében a 
ládáival, Sylvie egyszerre érzett reményt és félelmet. Egy hideg februári 
reggelen érkezett meg a Greéve rakpartra, ahol tucatnyi hajó és csónak állt 
kikötve a partok mentén, vagy horgonyzott az áramlatban. 

Sylvie üzent az anyjának, hogy megérkezett, és rövid levélben jelezte 
Luc Mauriacnak, hogy reméli, nemsokára személyesen is köszönetet 
mondhat, amiért segített megszervezni sikeres útját. Végül elgyalogolt a 
vámházba a place de Gréve-en. Ha valami baj lesz, az itt fog kezdődni. 

Magával vitte a Guillaume-mal közösen hamisított nyugtákat, amelyek 
szerint száztíz láda papírt vásárolt egy légből kapott fabrianói 
manufaktúrától. Erszény is volt nála, hogy kifizesse a behozatali vámot. 

Megmutatta a nyugtákat egy hivatalnoknak. 

— Papír? — kérdezte az. — Sima papír, amire semmit sem írtak vagy 


nyomtattak? 

-— Anyám és én papírt és tintát árulunk a diákoknak — magyarázta 
Sylvie. 

— Jó sokat vett. 

A lány igyekezett mosolyogni. 

— Szerencsémre sok diák van Párizsban. 

- És hosszú utat tett meg, hogy beszerezze. Nem jók a saját 
manufaktúráink Saint-Marcelben? 

— Az olasz papír jobb és olcsóbb. 

— Beszélnie kell a főnökkel. — A hivatalnok visszaadta a nyugtákat, és 
egy padra mutatott. — Itt várjon. 

Sylvie sötét balsejtelmekkel ült le. Elég felnyitniuk és alaposan 
átvizsgálniuk a ládákat! Úgy érezte, mintha máris bűnösnek mondták 
volna, és az ítéletre várna. Alig bírta elviselni a feszültséget. Szinte azt 
kívánta, hogy vigyék börtönbe, legyen vége már. 

Azzal próbálta elfoglalni magát, hogy figyelte, milyen itt az élet, és 
megállapította, hogy a legtöbb érkező ismeri a vámosokat. Komótosan 
hatékony ügyintézés után lerótták az illetéket, és már ott se voltak. Jó 
nekik. 

Egy gyötrelmes órával később felküldték az emeletre egy nagyobb 
irodába, a Claude Ronsard névre hallgató vámhivatali igazgatóhelyettes, 
egy barna zekés, bársonysapkás, savanyú egyén birodalmába. Miközben 
Ronsard feltette ugyanazokat a kérdéseket, Sylvie azon töprengett 
bizonytalanul, nem kell-e megkennie valamelyik hivatalnokot. Odalent 
nem látott ilyesmit, de úgy vélte, ezt amúgy se nyíltan csinálják. 

Végül Ronsard azt mondta: 

— Ellenőriznem kell a rakományát. 

- Rendben van — felelte Sylvie mímelt hanyagsággal, mintha 
jelentéktelen kényelmetlenségről lenne szó, pedig majd kiugrott a szíve. 
Diszkréten megcsörgette az erszényét, jelezve, hogy lehet szó baksisról, de 


Ronsard mintha nem vette volna észre. Talán csak olyanoktól fogad el 
kenőpénzt, akiket jól ismer. Nem tudta, mit tegyen, hogy megmentse a 
rakományát - és talán az életét. 

Ronsard fölállt, kimentek az irodájából. Sylvie reszketeg térdekkel 
baktatott, de Ronsard nem vett tudomást nyilvánvaló szorongásáról. Szólt 
a hivatalnoknak, aki elsőként beszélt Sylvie-vel, és elballagtak a rakparton 
a hajóhoz. 

Sylvie meglepetésére az anyja már ott volt. Fogadott egy hordárt, hogy 
egy nehéz, négykerekű kordéval vigye el a ládákat a rue du Mur-i raktárba. 
Sylvie elmagyarázta, mi következik, Isabelle megrémült. 

Ronsard és a vámos fölment a fedélzetre, kiválasztott egy ládát. A 
hordár kihozta a partra, és letette a mólóra. A leszögezett puhafa láda 
oldalára a Carta di Fabriano olasz szavakat írták. 

Nem bajlódnának ennyit, ha nem akarnák kipakolni a ládát, gondolta 
Sylvie. Akkor pedig megtalálják benne a Genfben nyomtatott negyven, 
francia nyelvű Bibliát, margóján a lázító református kommentárokkal. 

A hordár feszítővassal kinyitotta a ládát. Becsomagolt sima papír volt a 
tetején. 

Ebben a pillanatban érkezett meg Luc Mauriac. 

— Ronsard barátom. Éppen téged kereslek! — kurjantotta vidáman. Egy 
palack volt a kezében. — Volna itt egy tétel bor, gondoltam, meg kéne 
kóstolnod, tudod, csak hogy biztosan jerezi van-e benne! — Nagyot 
kacsintott. 

Sylvie nem bírta levenni a szemét a ládáról. A papírcsomagok alatt ott 
vannak a Bibliák, amelyekért el fogják ítélni. 

Ronsard szívélyesen kezet rázott Luckel, átvette a palackot, és 
bemutatta a hivatalnokot. 

— Éppen ennek a személynek a szállítmányát ellenőrizzük — mutatott 
Sylvie-re. 

Luc a lányra nézett, és úgy tett, mintha meglepődne. 


— Üdvözlöm, kisasszony, hát visszatért? Miatta nem kell aggódnod, 
Ronsard. Jól ismerem, papírt és tintát árul a diákoknak a bal parton. 

— Tényleg? 

— Hát persze. Kezeskedem érte. Figyelj, cimbora, most kaptam egy 
szőrmeszállítmányt a Baltikumból, van benne egy szürke farkas prémje, 
amely csodálatosan festene Mme Ronsard-on! Szinte látom a haját a 
prémgallér mellett! Ha akarod, a kapitány neked adja, kizárólag 
jóakaratból, tudod, hogy értem. Gyere velem, és nézd meg. 

— Természetesen — válaszolta lelkesen Ronsard. A hivatalnokhoz 
fordult. — Írd alá a papírjait. — Ő és Luc kart karba öltve elvonultak. 

Sylvie csaknem elájult a megkönnyebbüléstől. 

Kifizette az illetéket a hivatalnoknak, aki egy aranyécut kért , tintára". 
Nyilvánvaló zsarolás volt, de Sylvie tiltakozás nélkül fizetett, és az írnok 
vidáman távozott. 

A hordár pedig elkezdte fölrakni a ládákat a kocsira. 


Erzsébet királynő 1561 elején adta az első külföldi megbízatást Ned 
Willardnak, akit nyomasztott a felelősség súlya, viszont mohón vágyott a 
sikerre. 

Az eligazítást Sir William Ceciltől kapta a Stranden, a miniszter szép új 
házának hátsó, zárt erkélyén, amely a Covent Garden mezejére nézett. 

— Azt akarjuk, hogy Stuart Mária Franciaországban maradjon — mondta 
Cecil. — Ha Skóciába megy királynőnek, akkor ott baj lesz. A vallási béke 
borotvaélen táncol, és egy buzgó katolikus uralkodó valószínűleg 
polgárháborút robbant ki. Ha pedig megveri a protestánsokat, és megnyeri a 
polgárháborút, a figyelme Anglia felé fordul. 

Ned megértette. Az európai uralkodók többsége Stuart Máriát tartotta 
Anglia törvényes királynőjének, és még nagyobb fenyegetés lesz Erzsébet 
számára, ha átkel a Csatornán. 

— Feltételezem, ugyanezen okból a Guise család azt akarja, hogy 


Skóciában legyen. 

— Pontosan. Szóval az lesz a dolgod, hogy rábeszéld, jobban teszi, ha 
marad, ahol van. 

— Megteszek minden tőlem telhetőt — mondta Ned, noha pillanatnyilag 
el sem tudta képzelni, hogyan teszi meg. 

— A testvérével fogsz utazni. 

— De hát nincs is testvére! — Ned úgy tudta, hogy V. Jakab királynak és 
hitvesének, Marie de Guise-nek Mária volt az egyetlen gyermeke. 

— Sok testvére van — horkantott rosszallóan Cecil. — Az apja annyit 
csalta a feleségét, hogy az még királyi mértékkel is feltűnő, és legalább 
kilenc fattyú fia van. — Cecil, egy kocsmáros unokája hamisítatlan polgári 
ellenszenvvel tekintett a királyi rakoncátlankodásokra. — Ezt James 
Stuartnak hívják. Stuart Mária kedveli, noha protestáns. Stuart is azt 
akarja, hogy a húga Franciaországban maradjon, ahol nem kavarhat több 
bajt. Megjátszod, hogy a titkára vagy: nem akarjuk a franciák orrára kötni, 
hogy Erzsébet királynő beavatkozik ebbe az ügybe. 

James komoly képű, szőke, huszonnyolc-huszonkilenc éves férfinak 
bizonyult, ékkövekkel kipitykézett, barna ujjasban. Minden skót nemes 
beszélt franciául, ki jobban, ki rosszabbul. James habozva, zsíros 
akcentussal beszélte, de Ned majd ki tudja segíteni. 

Hajóval tették meg Párizsig a viszonylag könnyű utat, mert Anglia és 
Franciaország éppen nem háborúskodott. Ned csalódására Stuart Mária 
Reimsbe utazott a húsvéti ünnepekre. 

— A Guise-ek testületileg visszavonultak Champagne-ba, ott nyalogatják 
a sebeiket — mondta Sir Nicholas Throckmorton, az angol nagykövet. 
Throckmorton szúrós szemű ember volt, és noha már elmúlt negyven, a 
szakálla még fiatalosan vörösbarna volt. Fekete ujjast viselt, nyakán és 
kézelőjén keskeny, de művészien hímzett fodrokkal. — Katalin királyné 
bravúrosan túljárt az eszükön Orléans-ban, és azóta nincs komolyabb 
ellenfele, amin a Guise-ek nem győznek dühöngeni. 


— Azt hallottuk, hogy húsvétkor protestáns zavargások voltak — mondta 
Ned. 

Throckmorton bólintott. 

— Angers-ben, Le Mans-ban, Beauvais-ban és Pontoise-ban. — Ned le 
volt nyűgözve a nagykövet tájékozottságától. — Természetesen tudod, hogy 
a babonás pápisták szeretnek vonulgatni szent tárgyakkal az utcákon. Mi, 
felvilágosult protestánsok tisztában vagyunk vele, hogy a képek és az 
ereklyék tisztelete megvalósítja a bálványimádás bűnét, és néhány 
szenvedélyesebb testvérünk rátámadt a körmenetekre. 

Nedet felháborították az ilyen szélsőségesek. 

— Miért nem elégednek meg azzal, hogy bálványok nélkül tarthatnak 
istentiszteleteket a saját templomaikban? Miért nem hagyják, hogy Isten 
ítélje meg azokat, akik nem értenek egyet velük? 

— Talán igazad van — felelte Ihrockmorton. Jóval dogmatikusabb 
protestáns volt Nednél, amit egyébként Erzsébet számos kulcsemberéről, 
köztük Cecilről is el lehetett mondani, bár a királynő mérsékelt nézeteket 
vallott. 

— De úgy látom, Katalin lehűtötte a kedélyeket — mondta Ned. 

— Igen. Nem szívesen válaszol erőszakkal az erőszakra. Mindig is 
próbálta megakadályozni, hogy elharapózzon. Húsvét után lecsillapodtak 
az emberek. 

— Okos nő. 

— Talán — ismételte Throckmorton. 

Ned már cihelődött, amikor Throckmorton figyelmeztette: — 
Reimsben vigyázz Pierre Aumande de Guise-zel. Pár évvel idősebb 
nálad, és ő végzi a piszkos munkát a családnak. 

— Miért kell vigyáznom vele? 

— Rendkívül veszélyes. 

— Köszönöm a figyelmeztetést. 

Ned és James folyami hajóval utazott Reimsbe, előbb a Szajnán, azután a 


Marne-on: lassú módja az utazásnak, de sokkal kényelmesebb, mint három- 
négy napot nyeregben tölteni. Azonban újabb csalódás várta őket a nagy 
champagne-i városban: Stuart Mária innen is távozott, úton volt 
Lotaringiába unokatestvéréhez, Károlyhoz. 

Most már lóháton követték. Útközben Ned mindenkivel szóba 
elegyedett, gyűjtötte a híreket. Aggasztottaa, hogy nem egyedül ők 
vadásznak Stuart Máriára. Egy nappal megelőzte őket John Leslie, egy 
skót pap, akit csakis a skót katolikusok küldhettek, feltehetőleg épp az 
ellenkező üzenettel. 

Ned és James végül Saint-Dizier királyi kastélyában, egy nyolctornyú 
erődben érte utol Máriát. Miután megadták a nevüket, bevezették őket a 
fogadóterembe. Pár perccel később belebegett egy jóképű, arrogáns uracs, 
akinek láthatólag nem tetszett, hogy itt vannak. 

— Pierre Aumande de Guise vagyok — mondta. 

James és Ned fölállt. 

— Maga rokona a húgomnak, Mária királynőnek? — kérdezte James. 

— Természetesen. — Pierre Nedhez fordult. — És ön, uram? 

— Ned Willard, James Stuart titkára. 

— És mit keres itt két skót protestáns? 

Ned örült, hogy Pierre elhitte a fedőtörténetét. Máriát sokkal inkább rá 
lehet beszélni bármire, ha azt hiszi, hogy az üzenet skót rokonaitól érkezik, 
nem pedig angol riválisától. 

James nem reagált Pierre neveletlenségére. 

— Azért jöttem, hogy a húgommal beszéljek — felelte nyugodtan. 

— Miről? 

James elmosolyodott. 

— Csak annyit mondjon neki, hogy James Stuart van itt. 

Pierre felhúzta az orrát. 

— Megkérdezem őfelségét, hajlandó-e audienciát adni önnek. — Ned 
előre tudta, hogy Pierre mindent elkövet a találkozás megakadályozására. 


James leült, és elfordult. Elvégre királyi vérből származott, és máris a 
kelleténél több udvariasságot pocsékolt el egy ifjú lótifutira. 

Pierre meg volt sértve, de szó nélkül távozott. 

Ned felkészült a várakozásra. A kastély nyüzsgött, a folyosón 
szüntelenül futkostak a szolgák a királyi látogatók változatos parancsaival. 
Eltelt egy óra, majd kettő. 

Bejött egy fiatal nő, nagyjából egykorú  Neddel. Rózsaszín 
selyemruhájából és a sötét haját díszítő gyöngyökből látszott, hogy nem 
szolgáló. Kék szeme ravasz éberséggel szegeződött Nedre, de ahogy 
meglátta Jamest, rögtön elmosolyodott. 

— Micsoda meglepetés, Lord James! Emlékszel rám? Alison McKay 
vagyok, Mária esküvőjén találkoztunk. 

James fölállt, és meghajolt, Ned követte példáját. 

— Hogyne emlékeznék! - felelte Stuart. 

— Nem is tudtuk, hogy itt vagy! 

— Pedig mondtam a nevemet egy fickónak. Valamilyen Pierre-nek. 

— Ó! Őt azért küldték, hogy távol tartsa a hozzád hasonlókat Máriától. 
De természetesen fogad téged. Hadd értesítsem, hogy itt vagy, azután 
küldök valakit, aki elkalauzol hozzá... kettőtöket. — Kérdően pillantott 
Nedre. 

— A titkárom, Ned Willard — magyarázta James. 

Ned ismét meghajolt. Alison a legkurtább biccentéssel nyugtázta a 
létezését, azután távozott. 

— Ez a Pierre nevű fráter nem is szólt Máriának, hogy megérkeztünk! — 
méltatlankodott James. 

— Figyelmeztettek rá. 

Pár perccel később egy szolga átvezette őket a teremből egy kényelmes 
kis szalonba. Ned ideges volt. Most következik a találkozó, amiért 
megtette ezt a nagy utat. Uralkodója, Erzsébet, csakúgy, mint mestere és 
patrónusa, Cecil, egyformán belé vetették bizalmukat. Bár ő tudna bízni 


magában ennyire! 

Nem sokkal később belépett Stuart Mária. 

Ned már látta egyszer, de most is megilletődött a királynő magasságától 
és döbbenetes szépségétől, fehér bőrének és vörös hajának drámai 
ellentététől. Tizennyolc éves létére páratlan fellépése volt, úgy mozgott, 
mint egy hajó a nyugodt tengeren, magasra emelve hosszú, kecses nyakán 
ülő fejét. A gyász hivatalos ideje már lejárt, de ő továbbra is fehéret viselt 
a veszteség jeleként. 

A királynőt Alison McKay és Pierre Aumande de Guise követte. 

James mélyen meghajolt, de Mária azonnal odament hozzá, és 
megcsókolta. 

— Igazán ügyes vagy, James — mondta. — Honnan tudtad, hogy Saint- 
Dizier-ben vagyok? 

— Eltartott egy ideig, hogy utolérjelek — mosolygott James. 

Mária leült, a többieket is felszólította, hogy foglaljanak helyet, majd 
így szólt: 

— Azt mondták, úgy kellene visszatérnem Skóciába, mint a kelő napnak, 
amely elűzi az ország egéről a vallási viharok felhőit. 

— Ezek szerint beszéltél John Leslie-vel — állapította meg James. Ned 
ettől félt. Leslie érkezett elsőnek a célba, és amit mondott, az 
észrevehetően lenyűgözte Máriát. 

- Te mindent tudsz! — ámult el Mária. Nyilvánvalóan csodálta a 
féltestvérét. — Azt mondja, ha Aberdeenbe hajózom, húszezer fős hadat 
küld elém, akik velem masíroznak Edinburghba, hogy a keresztény 
dicsőség lángviharában döntsék meg a protestáns parlamentet! 

— Ugye, nem hiszed el? — kérdezte James. 

Ned nagyon tartott attól, hogy Mária bizony elhitte. Egyre 
határozottabban érezte, hogy Mária befolyásolható. Tartása, bája királynői 
volt, de eddig semmi sem utalt arra, hogy bírna azzal a kétkedő 
értelemmel, amely annyira fontos egy körülhízelgett uralkodónak. 


Mária derűsen figyelmen kívül hagyta James kérdését. 

— Ha visszatérek Skóciába, érseket csinálok belőled! — mondta. 

A szobában mindenki meghökkent. Skócia királynőjének nincs 
felhatalmazása, hogy úgy nevezzen ki püspököket, mint a francia uralkodó. 

— Nem vagyok katolikus — mutatott rá James a másik akadályra. 

— Pedig azzá kell válnod — mosolygott Mária. 

Jamesre nem hatott húgának szeleburdi vidámsága. Komor ábrázattal 
válaszolt: 

— Azért jöttem ide, hogy megkérjelek, térj át protestánsnak. 

Ned elkomorodott. Ez nem tartozott a feladataik közé. 

— Katolikus vagyok, a családom is az. Ezen nem változtathatok — 
mondta határozottan Mária. 

Ned látta, hogy Pierre bólint. Bizonyára iszonyattal töltötte el a 
gondolat, hogy egy Guise protestáns legyen. 

- Ha nem akarsz protestáns lenni, akkor nem lehetnél legalább 
türelmesebb? A protestánsok hűségesek lesznek hozzád, ha engeded, hogy 
úgy imádják Istent, ahogy nekik tetszik — erősködött James. 

Nednek nem tetszett ez a vita. A feladatuk az, hogy rábeszéljék Máriát, 
maradjon Franciaországban. 

Pierre is kínosan fészkelődött, de más okból: a türelem fogalma 
gyűlöletes a bigott katolikusok számára. 

- És a protestánsok ugyanilyen türelmesek a katolikusokhoz? — 
kérdezte Mária a bátyjától. 

Ned most szólalt meg először. 

— Egyáltalán nem -— felelte. — Most már bűn misézni Skóciában. 

— Téved, Monsieur Willard — ellenkezett Pierre. — A mise nem bűn. 

— A skót parlament törvényt hozott róla! 

- A parlament kiadhat egy rendeletet — érvelt Pierre —, de csak az 
uralkodó emelheti törvényerőre a rendeletet, és őfelsége, Mária királynő 
nem adta meg uralkodói jóváhagyását. 


— Technikailag igaza van — engedett Ned. — Csak nem szeretném, ha 
őfelségét félrevezetnék a skóciai vallási türelem mértékéről. 

— És kinek a nevében beszél, amikor ezt mondja, Monsieur Willard? 

Vagyis sejti, hogy Ned nem közönséges titkár. Ned nem válaszolt a 
kérdésre. Egyenesen Máriához fordult: 

— Felség, itt Franciaországban hercegnő, van birtoka, pénze, és gazdag, 
tekintélyes rokonok támogatják. Skóciában csak konfliktusok várják. 

— Franciaországban egy király özvegye vagyok — felelte Mária. — 
Skóciában királynő. 

Ned látta, hogy hiábavalóan beszél. 

Pierre szólalt meg újra: 

— Monsieur Willard, mit gondolna Erzsébet királynő, ha őfelsége Mária 
királynő visszatérne Skóciába? 

Ravasz kérdés volt. Ha tájékozottságra valló feleletet ad, Ned leleplezi 
magát, hogy Erzsébet küldöttje. Tudatlanságot színlelt. 

— Mi, skótok, csak azt tudjuk, amit hallottunk. Ne feledje, ön 
Reimsben közelebb van Londonhoz, mint mi Edinburghban. 

Pierre nem dőlt be. 

— Szóval mit hallottak a skótok? 

Ned óvatosan válaszolt. 

— Egyetlen uralkodó sem szeret olyanokat hallani, hogy valaki más 
követeli magának a trónját, és Erzsébet királynőnek láthatóan rosszulesett, 
amikor Ferenc király és Mária királyné nemcsak Franciaország és Skócia, 
de Anglia és Írország királyának is nevezte magát. Ettől függetlenül úgy 
tudjuk, hogy Erzsébet feltétlenül hisz Mária királynő jogosultságában 
Skócia trónjára, és nem áll az útjába. 

Ez nem volt igaz. Erzsébet vívódott. Hitt a dinasztikus öröklés 
mindenek fölött álló jogában, ugyanakkor félt Máriától, aki veszélyeztette 
helyét az angol trónon. Éppen ezért akarta, hogy Mária maradjon veszteg 
Franciaországban. 


Pierre vélhetőleg tudta ezt, de úgy tett, mintha komolyan venné Nedet. 

— Ezt jó tudni — mondta —, mert a skótok szeretik a királynőjüket. — 
Máriához fordult. — Éljenezni fognak és örömtüzeket gyújtanak, ha 
felséged megérkezik! 

Mária mosolygott. 

— Igen — bólintott. — Hiszem, hogy így lesz. 

Te szegény bolond, gondolta Ned. 

James beszélni kezdett, kétségtelenül azért, hogy tapintatos szavakba 
öltöztesse Ned goromba üzenetét, de Mária félbeszakította. 

-— Dél van - mondta. -  Ebédeljünk. Utána folytathatjuk 
beszélgetésünket. — Fölállt, és a többiek követték példáját. 

Ned tudta, hogy veszített, de még egyszer próbálkozott. 

— Felség — mondta —, azt hiszem, fölöttébb elővigyázatlan vállalkozás 
lenne visszatérni Skóciába. 

— Azt hiszi? — kérdezte Mária királyian. — Mindegy. Azt hiszem, mégis 
odamegyek. 


Pierre a következő évet majdnem teljes egészében Champagne-ban 
töltötte. Gyűlölt ott lenni. Vidéken nem volt hatalma. A Guise-ek minden 
befolyásukat elveszítették az udvarnál, és Katalin királyné — üggyel-bajjal 
— fenntartotta a békét a katolikusok és a protestánsok között, Pierre pedig 
tehetetlen volt százötven kilométerre Párizstól. Különben is rühellt ilyen 
közel lenni születésének helyéhez, ahol az emberek mindent tudtak alantas 
származásáról. 

1562 februárjának a végén, amikor Sebhelyes herceg elindult joinville-i 
kastélyából a fővárosba, Pierre lelkesen csatlakozott hozzá. Ez volt az ő 
esélye, hogy visszakerüljön a játékba. 

Útjuk keskeny, kanyargós földutakon kezdődött, frissen felszántott 
földek és kopasz szőlőskertek között. Hideg, ám derült nap volt. 
Sebhelyest kétszáz fegyveres kísérte Gaston Le Pin vezetésével. 


Néhányuk a nemrég divatba jött, rapier nevű hosszúkardot viselte. Nem 
volt szabályos egyenruhájuk, bár sokan a herceg harsogó vörös-sárga 
színeit viselték, amiben úgy festettek, mint egy megszálló hadsereg. 

Sebhelyes február utolsó éjszakáját Donmartin faluban töltötte. Ott 
csatlakozott hozzá ifjabb öccse, Louis bíboros, aki a Butykos bíboros 
csúfnevet érdemelte ki a borital szeretetével, és hozta szakállas puskákkal 
fölfegyverzett csapatát. Hosszú csövű tűzfegyver volt ez a szakállas puska, 
amelyet horogtusájúnak is neveztek, mert J alakú volt. Olyan könnyűek 
voltak, hogy vállról is lehetett lőni velük, nem úgy, mint a muskétával, 
amelyet a földbe tűzött, villás végű botra lehetett támasztani. 

Másnap, március elsején vasárnap volt, és korán indultak, mert még föl 
kellett szedniük egy századnyi nehézlovasságot Wassy városánál. Mire 
Sebhelyes megérkezik Párizsba, elég katonája lesz ahhoz, hogy eltántorítsa 
ellenségeit mindenféle támadástól. 

Wassy egy kisváros volt a Blaise folyó partján, az elővárosokban 
kovácsműhelyekkel, a parton vízimalmokkal. Ahogy a Guise-sereg 
közeledett a déli kapuhoz, harangozást hallottak. A miseidőn kívül 
meghúzott harang általában bajt jelent. Sebhelyes megkérdezett egy 
járókelőt, mi folyik itt. 

— A reformátusok azok, istentiszteletre szólítják a népet — felelte az 
ember. 

A herceg elvörösödött a dühtől, arcán besötétedtek a forradások. 

— Református harangok? — hördült fel. — Honnan szereztek harangokat? 

— Nem tudom, nagyuram -— felelte rémülten a járókelő. 

Épp az a fajta protestáns provokáció volt, amiből a zavargások lesznek. 
Pierre reménykedni kezdett. Ez akár robbanhat is! 

— Még ha törvényerőre emelik is a türelmi rendeletet — amiből úgyse lesz 
semmi —, akkor is elvárná az ember, hogy diszkréten csinálják az istenkáromló 
rítusaikat! — tajtékzott Sebhelyes. — Hol itt a diszkréció? 

Az ember nem válaszolt, de hát Sebhelyes nem is neki beszélt, csak 


kiengedte magából a mérgét. Pierre tudta, miért olyan dühös. Wassy 
városa Stuart Mária tulajdona volt, és most, hogy a királyné visszatért 
Skóciába, Sebhelyes, a nagybátyja igazgatta a birtokait. Vagyis Wassy az ő 
területe volt. 

Pierre tovább szította a tüzet. 

— A városban mindenkinek tudnia kell, hogy kegyelmed ide jön ma 
reggel! Vagyis a reformátusoknak is! — mondta. — Nagyon úgy veszi ki 
magát, hogy kegyelmességedet akarják megsérteni! 

Gaston Le Pin felfigyelt. Katona volt, aki hitt benne, hogy el kell 
kerülni az erőszakot, ha lehet — ezért is érte meg a harminchármat. Most 
azt mondta: 

— Kikerülhetjük a várost, kegyelmes uram. Nem kockáztathatjuk, hogy 
embereket veszítsünk, mikor még el sem értük Párizst. Ott kell 
megmutatnunk az erőnket. 

Pierre-nek nem tetszett ez a gondolatmenet. 

— Kegyelmességed nem veheti semmibe ezt a sértést — mormolta. — 
Gyengeségnek látszana. 

—- Nem óhajtok gyengének látszani — mondta dühödten Sebhelyes, és 
megsarkantyúzta a lovát. 

Le Pin sötéten nézett Pierre-re, ám katonái lelkesen követték 
Sebhelyest, felderülve a csetepaté kilátásától. Pierre úgy döntött, 
szőrmentén buzdítja őket. Lemaradt és odaszólt egy szakasznak. 

— Zsákmányszagot érzek! — mondta, és a katonák nevettek, mert Pierre 
arra emlékeztette őket, hogy amikor erőszakra kerül sor, azt rendszerint 
fosztogatás kíséri. 

Ahogy beértek a városba, elhallgattak a harangok. 

— Küldjetek a plébánosért — parancsolta a herceg. 

A sereg lassan vonult az úton a városközpont felé. Bekerített területen 
állt a királyi bíróság, a vár és egy templom. A piactéren, a templomtól 
nyugatra várta őket a század nehézlovas, akikért idejöttek: ötven fő, 


mindegyik két csatalóval és egy málhás állattal, amely a páncélt vitte. A 
hatalmas lovak nyihogtak, rugódoztak, ahogy megérezték a jövevények 
szagát. 

Gaston le Pin megparancsolta a herceg fegyvereseinek, hogy szálljanak 
le a nyeregből a félig fedett piactéren. Louis puskásait a templom déli 
oldalán lévő temetőben állította fel. Néhányan bementek a Hattyú 
kocsmába, hogy sonkát és sört reggelizzenek. 

Befutott lemorzsázott karingben a plébános, akit a kastély háznagya 
követett. 

— Mondjátok csak, valóban a protestánsok űzik istentelenségeiket 
Wassyban ma reggel? — kérdezte Sebhelyes. 

— Igen — bólintott a pap. 

— Nem tudom megakadályozni őket — csatlakozott a háznagy. — Nem 
hallgatnak rám. 

- A türelmi rendelet — amelyet még alá sem írtak — az efféle 
istentiszteleteket csakis a városon kívül engedélyezi — mutatott rá Sebhelyes. 

— Az igazat megvallva nincsenek is a városban — mondta a háznagy. 

— Akkor hát hol vannak? 

— A várfalakon belül, ami törvény szerint nem tartozik a városhoz. 
Legalábbis ők ezzel érvelnek. 

— Jogi csűrcsavarás — jegyezte meg Pierre. 

Sebhelyes türelmetlenül kérdezte: 

— De akkor pontosan hol vannak? 

A felügyelő egy lyukas tetejű, nagy, megroggyant csűrre mutatott a 
temetőn túl, amely a kastély falának támaszkodott. 

— Ott. Az a csűr a várbirtok területén van. 

— Vagyis az én csűröm! — dühöngött Sebhelyes. — Ez tűrhetetlen! 

Pierre kapott az alkalmon, hogy olajat öntsön a tűzre. 

— A türelmi rendelet feljogosítja a királyi tisztviselőket, hogy ellenőrizzék 
az istentiszteleteket. 


Ismét Le Pin igyekezett elkerülni a konfliktust. 

— Ez bizonyosan szükségtelen zavart okozna. 

Viszont a háznagynak tetszett az ötlet. 

- Ha ma beszélne velük kegyelmességed, a háta mögött a 
fegyvereseivel, talán megijesztené őket annyira, hogy a jövőben 
engedelmeskedjenek a törvénynek. 

— Igen — helyeselt Pierre. — Ez hercegi kötelesség, nagyuram. 

Le Pin megdörgölte csonka fülét, mintha viszketne. 

— Okosabb nem rugdosni az alvó ebeket. 

Sebhelyes töprengve bámult a semmibe, mérlegelte az ellentmondó 
tanácsokat. Pierre már attól tartott, hogy lecsillapodik, és hajlik az óvatos 
Le Pin szavára; ekkor azonban a protestánsok énekelni kezdtek. 

Rendes katolikus istentiszteleten nincs közös éneklés, a protestánsok 
viszont szerették és lelkesen harsogták a zsoltárokat — méghozzá franciául! 
A sok száz hang elhallatszott a temetőn át a piactérig. Sebhelyes ismét 
felbőszült. 

— Ezek mind papoknak képzelik magukat? — kérdezte. 

— A pimaszságuk tűrhetetlen! — tódította Pierre. 

— Az bizony — helyeselt Sebhelyes. — És ezt meg is mondom nekik. 

— Ebben az esetben hadd menjek előre néhány emberrel, hogy 
figyelmeztessem őket nagyuram érkezésére — szólt közbe Le Pin. — Ha 
megértik, hogy kegyelmességednek joga van szólni hozzájuk, és hajlandók 
békében meghallgatni, talán elkerülhető a vérontás. 

— Rendben van — bólintott Sebhelyes. 

Le Pin két emberre mutatott, akiknél rapier volt. — Rasteau és Brocard, 
utánam! 

Pierre felismerte azt a két katonát, akik végighajtották Párizs utcáin a 
Saint-Étienne kocsmától a Guise-palotáig. Négy éve történt, de sosem 
fogja elfelejteni a megaláztatást. Elmosolyodott a gondolatra, hogy 
mennyire fölötte áll most ezeknek a martalócoknak. Hogy megváltozott az 


élete! 

Keresztülvágtak a temetőn. Pierre csatlakozott hozzájuk. 

— Nem kértem, hogy kísérj el — morogta Le Pin. 

— Nem kérdeztem, hogy mit akarsz — felelte Pierre. 

A csűr roskatag épület volt, a falból hiányoztak deszkák, az ajtó ferdén 
lógott, előtte halomban állt a törmelék. Ahogy közeledtek, Pierre ráébredt, 
hogy a templom előtt várakozó fegyveresek és a temetőben állomásozó 
puskások feszülten figyelik őket. 

Mire az ajtóhoz értek, a zsoltár véget ért, és csönd lett. 

Le Pin intett a többieknek, hogy várjanak odakint, azután benyitott. 

A csűrben körülbelül ötszáz férfi, nő és gyermek gyűlt össze. 
Valamennyien álltak, mert nem voltak padok. A ruházatukból látszott, 
hogy összevissza vannak a gazdagok és a szegények. A katolikus 
templomokban az uraknak ülőhelye volt. A csűr egyik végében, egy 
hevenyészett emelvényen egy taláros lelkipásztor éppen prédikálni kezdett. 

A következő percben sokan észrevették az érkezetteket, és 
megmozdultak, hogy elállják az útjukat. 

Le Pin több lépést hátrált, hogy ne legyen közvetlenül szemben velük. 
Rasteau és Brocard követte a példáját. 

— Guise herceg idejön, hogy beszéljen veletek — mondta Le Pin. — 
Készüljön fel a gyülekezet, hogy fogadja. 

— Csönd! — reccsent rá egy fekete szakállas fiatalember. — Morel 
tiszteletes prédikál! 

- Vigyázzatok — figyelmeztette őket Le Pin. — A herceg máris 
elégedetlen, hogy törvénytelen istentiszteleteket tartotok a csűrjében. 

— Várjon, amíg a lelkész végez! 

— A herceg nem vár efféle népségre! — kiáltott Pierre. 

A gyülekezetből többen is az ajtó felé fordultak. 

— Nem jöhettek be! — mondta egy fekete szakállas. 

Le Pin lassan, céltudatosan elindult feléje. 


— Én bejövök - szólt kimérten. 

A fiatalember váratlan erővel meglökte. Le Pin hátratántorodott egy 
lépést. 

Pierre hallotta, hogy a piactéren álló fegyveresek méltatlankodva 
kiabálnak. A szeme sarkából látta, hogy páran elindulnak a temetőhöz. 

— Ezt nem kellett volna — szólt Le Pin. Ökle váratlanul előrevágódott, és 
állon találta a fiatalembert. Ilyen erős ütésnél a szakáll vajmi kevés 
védelmet nyújt. A hugenotta elterült. 

— Most pedig jövök — mondta Le Pin. 

Pierre meglepetésére és örömére a protestánsoknak nem volt annyi 
eszük, hogy beengedjék. Ehelyett köveket kapkodtak fel, és Pierre rájött, 
hogy tévesen hitte omladéknak a kupacot. Nem hitt a szemének. Ezek 
tényleg azt gondolják, hogy harcolhatnak több száz fegyveressel? 

— Félre az utamból — mondta Le Pin, és előrelépett. 

A protestánsok elhajították a köveket. 

Le Pint több is eltalálta. Az egyik épp a fején. Le Pin összeesett. 

Pierre, akinél nem volt kard, félrehúzódott. 

Rasteau és  Brocard dühösen elbődült, amikor megtámadták 
kapitányukat. Mindketten kardot rántottak, és nekilódultak. 

A hugenották ismét elhajították köveiket. A két fegyveres is kapott 
belőle. Egy kő felhasította az idősebbik, az orr nélküli Rasteau arcát. Egy 
másik térden találta Brocard-t, aki elvágódott. Egyre több eretnek tódult ki 
a templomból, és ragadott köveket. 

A vérző arcú Rasteau előrerontott, és hasba szúrta a fekete szakállas 
fiatalembert, aki borzalmas hangon felüvöltött a kíntól. A vékony penge 
véresen bukkant ki a hátán. Pierre agyában felvillant annak a négy évvel 
korábbi, sorsdöntő napnak az emléke, amikor végighallgatta Rasteau és 
Brocard eszmecseréjét a kardvívásról. Felejtsd el a szívet... — mondta 
Rasteau. — Én hasra megyek. A penge a belek közé hatolva nem öli meg 
azonnal, de megbénítja. Annyira fáj neki, hogy nem tud mással foglalkozni. 


Azután vihogni kezdett. 

Rasteau émelyítő cuppanással húzta ki a pengét a férfi zsigerei közül. 
Pierre-nek hányingere lett. Hat-hét protestáns kőzáport zúdított Rasteau-ra, 
aki elkeseredetten védekezve hátrált. 

A herceg fegyveresei lélekszakadva rohantak keresztül a temetőn, 
átugrották a sírköveket, menet közben rántottak kardot, és bosszút 
üvöltöttek elesett bajtársaikért. Louis bíboros puskásai felporozták 
fegyvereiket. Egyre több eretnek tódult ki a csűrből, öngyilkos 
bátorsággal kapkodták fel a köveket, és megdobálták a közeledő 
katonákat. 

Pierre látta, hogy Le Pin magához tért. Tápászkodni kezdett, és úgy 
hajolt félre két elhajított kő elől, amiből Pierre láthatta, hogy nem ártott 
neki az ütés. Kivonta a kardját. 

Pierre elszörnyedésére Le Pin még ezek után is igyekezett 
megakadályozni a vérontást. Magasra emelte a rapiert, és azt ordította: 

— Állj! Le a fegyverekkel! Hüvelybe a kardokat! 

Senki sem törődött vele. Le Pin lebukott a feléje hajított nagy kő elől, 
azután támadott. 

Pierre valósággal megrémült Le Pin támadásának gyorsaságától és 
erőszakosságától. A rapier villogott a fényben. Le Pin döfött, hasított, 
vágott, minden mozdulattal ölve vagy csonkolva. 

Azután megérkezett a többi fegyveres. Pierre bátorítóan rikoltozott: 

— Öljétek az eretnekeket! Öljétek az istenteleneket! 

Mészárlás kezdődött. A herceg csapatai betörtek a csűrbe, és 
kaszabolták a férfiakat, nőket és gyermekeket. Pierre látta, amint Rasteau 
ijesztő vadsággal nekitámad egy fiatal nőnek, és összevissza hasogatja az 
arcát a tőrével. 

Pierre követte a támadókat, mindig vigyázva, hogy több lépéssel 
elmaradjon az élvonaltól. Neki nem az a dolga, hogy az életét 
kockáztassa a harcban. A hugenották karddal és tőrrel védekeztek, ám a 


többség fegyvertelen volt. Százak üvöltöttek a rémülettől és a kíntól. 
Néhány másodperc múlva már a falakon folyt a vér. 

A csűr végében falépcső vezetett a szénapadlásra. A lépcsőn emberek 
tolongtak, egyesek csecsemőket szorítottak magukhoz. A padlásról 
kimenekültek a lyukakon át a tetőre. Alighogy ezt Pierre észrevette, sortűz 
dördült. Két ember visszazuhant a tetőről a csűr földjére. Butykos bíboros 
puskásai lőtték őket. 

Pierre sarkon fordult, és utat könyökölt magának kifelé a katonák 
között, hogy jobban lásson. 

A protestánsok továbbra is igyekeztek a tetőre menekülni, ahonnan 
egyesek megpróbáltak leevickélni a földre, mások átugrottak a kastély 
bástyafalára. A bíboros puskásai lőtték őket. A könnyű fegyvereket, hála 
az újszerű  elsütőszerkezetnek, nem volt nehéz újratölteni, így 
folyamatosan záporoztak a golyók, és csaknem mindenkit leterítettek, aki a 
tetőre merészkedett. 

Pierre letekintett a piactérre. Városiak rohantak be a térre, kétségtelenül 
a puskaropogás csalta oda őket. Újabb fegyveresek jöttek elő a Hattyúból, 
voltak, akik még le se nyelték a reggelijüket. A katonák vissza akarták 
tartani a városiakat, hogy ne segíthessenek a reformátusoknak, és ebből 
több verekedés lett. Egy lovas gyülekezőt fújt a kürtjén. 

Az egész ugyanolyan gyorsan ért véget, ahogy elkezdődött. Gaston Le 
Pin kihurcolta a csűrből a lelkészt, vasmarokkal szorítva foglyának karját. 
Más fegyveresek is követték őket. A hugenották már nem próbáltak a 
tetőn át menekülni, elhallgattak a szakállas puskák. A piactéren a 
kapitányok négyszögekbe rendezték embereiket, hogy féken tartsák őket, 
és megparancsolták a városiaknak, hogy menjenek haza. 

Pierre benézett a csűrbe, és látta, hogy a harcnak vége. Azok a 
protestánsok, akik még bírtak mozogni, a földön heverő testek fölé hajolva 
próbáltak segíteni a sebesülteknek, vagy a halottakat siratták. A padlón 
tócsákban állt a vér. Haldoklók nyögése, gyászolók zokogása váltotta fel a 


sikoltozást. 

Pierre el sem tudott volna képzelni ennél jobbat. Úgy számolta, 
legalább ötven protestánst gyilkoltak le és száznál többet sebesítettek meg, 
zömmel fegyverteleneket, köztük asszonyokat és gyermekeket. Ez a hír pár 
nap alatt végigrohan Franciaországon! 

Arra gondolt, hogy négy éve elborzadt volna a mészárlástól, ma mégis 
elégedett. Hogy megváltozott! Valamiért nehéz volt megérteni, miként 
adhatja áldását Isten az új Pierre-nek erre a tulajdonságára. Lelkének 
mélységeibe úgy szivárgott be valami homályos, ismeretlen félelem, ahogy 
a csűr földpadlója nyelte el a sötétedő vért. Félretolta a gondolatot. Ez 
Isten akarata; ennek kell lennie. 

El tudta képzelni a nyolcoldalas röpiratokat, amelyeket hamarosan ontani 
fognak a protestánsok nyomdagépei. Címlapjukon rémítő fametszet 
ábrázolja a csűrben lezajlott mészárlást. A jelentéktelen Wassyról ezernyi 
prédikációt tartanak Európa-szerte. Protestánsok alakítanak fegyveres 
milíciákat, mondván, hogy másképp nincsenek biztonságban. Válaszképpen 
a katolikusok is összevonják erőiket. 

Polgárháború lesz. 

Épp az, amit ő akart! 


Sylvie csüggedten ült a Saint-Étienne kocsmában egy tányér füstölt hal és 
egy pohár bor mellett. 

Sose lesz vége az erőszaknak? A legtöbb francia a felekezetétől 
függetlenül csak békében akar élni a szomszédjaival, de minden békülési 
szándékot meghiúsítanak a Guise fivérekhez hasonló emberek, akiknek a 
vallás csupán eszköz a hatalomhoz és a gazdagsághoz. 

Sylvie-nek és barátainak most elsősorban azt kellett volna kideríteniük, 
mennyit tudnak róluk a hatóságok. Ha csak tehette, eljárt olyan helyekre, 
mint ez a fogadó, és beszédbe elegyedett azokkal az emberekkel, akiknek 
az eretnekvadászat volt a feladatuk: a polgárőrség tagjaival, a Guise család 


piócáival, bárkivel, akinek köze volt Pierre-hez. Sok adatot szűrt ki a 
pletykákból, de igazából egy szimpatizáns kellett volna a másik táborból. 

Felnézett az ebédjéből, és meglátta Pierre cselédjét, Nathot, akinek be 
volt verve a szeme. 

Sylvie csupán köszönőviszonyban volt Nathtal, de ennél többet sose 
beszélgettek. Gyorsan élt az alkalommal. 

— Ugyancsak fájhat — mondta. — Hadd hívjalak meg egy pohár borra, az 
majd enyhíti. 

Nath sírni kezdett. 

Sylvie átkarolta. Nem mímelte a részvétet: ő és az anyja is eleget 
szenvedett Giles Palot-tól, akinek könnyen eljárt a keze. 

— No, no — mormolta. 

A pincérnő hozott egy kis bort. Nath meghúzta. 

— Köszönöm — mondta. 

— Mi történt veled? — kérdezte Sylvie. 

— Pierre megvert. 

— Odette-et is veri? 

Nath a fejét rázta. 

— Ahhoz túl gyáva. Odette visszaütné. 

Nath tizenhat éves lehetett, kicsi volt, sovány. Valószínűleg ugyanúgy 
nem tudna visszaütni egy férfinak, mint Sylvie az apjának. Az emlék 
dühbe hozta. 

— Még egy kis bort — biztatta a lányt. 

Nath ivott egy kortyot. 

— Gyűlölöm! — mondta. 

Sylvie érverése felgyorsult. Több mint egy éve várt egy ilyen pillanatra. 
Tudta, hogy eljön, ha türelmes, mert mindenki gyűlölte Pierre-t, és 
valakinek előbb-utóbb el kell árulnia. 

Most végre eljött az alkalom, de ügyesen kell viselkednie. Nem ronthat 
ajtóstul a házba. Mindegy, vállalnia kell a kockázatot. 


— Nem te vagy az egyetlen, aki gyűlöli Pierre-t — mondta óvatosan. — 
Állítólag ő a reformátusok üldözésének a kémmestere. — Ez nem volt titok; 
fél Párizs tudott róla. 

— Igaz — bólintott Nath. — Van egy listája. 

Sylvie-nek elakadt a lélegzete. Hát persze hogy van listája, de mit tud 
erről Nath? 

— Lista? — Halkan beszélt, szinte suttogva. — Honnan tudod? 

— Láttam. Fekete kis könyv, tele nevekkel és címekkel. 

Telitalálat. Veszélyes volt azzal próbálkoznia, hogy átállítsa Nathot, de 
olyan óriási haszonnal kecsegtetett, hogy nem bírt ellenállni. Döntött, és 
fejest ugrott. Színlelt hanyagsággal odavetette: 

— Ha bosszút akarsz állni, hát add oda a noteszt a reformátusoknak. 

— Megtenném, ha lenne bátorságom. 

Valóban? — gondolta Sylvie. — És hogyan intéznéd el a 
lelkiismereteddel? 

— De hiszen ezt tiltja az egyház, nem? — kérdezte óvatosan. 

— Hiszek Istenben — felelte Nath. — De Isten nem az egyházban van. 

Sylvie alig mert lélegezni. 

— Miért mondod ezt? 

— Tizenegy éves koromban megerőszakolt a plébános. Még nem is 
szőrösödtem a lábam között. Ez talán Isten akarata? Nem hinném. 

Sylvie kiitta a kupáját, letette, majd azt mondta: 

— Nekem van egy barátom, aki tíz aranyécut fizetne, ha belenézhetne 
abba a könyvbe. — Volt rá pénze: az üzlet virágzott, az anyja pedig azt 
mondaná, hogy jó célra költötte el a pénzt. 

Nath szeme tágra nyílt. 

— Tíz aranyécu? — Ez több volt egyévi kereseténél. Sokkal több. 

Sylvie bólintott, majd erkölcsi igazolást is mellékelt a pénz 
csábításához. 

— A barátom úgy gondolja, hogy ezzel sok embert megmenthetne a 


máglyától. 

Nathot jobban érdekelte a pénz. 

— De komolyan gondolod a tíz écut? 

— Ó, a legkomolyabban! — Úgy tett, mintha most eszmélt volna rá, hogy 
Nath komolyan beszél. — De ugye, igazából... nem is tudod megszerezni a 
noteszt? 

— Meg tudom. 

— Hol van? 

— A házban tartja. 

— A házban hol? 

— Egy bezárt iratszekrényben. 

— Ha a szekrény be van zárva, hogyan férsz hozzá? 

— Ki tudom nyitni a szekrényt. 

— Hogyan? 

— Egy tűvel — felelte Nath. 


A polgárháború felülmúlta Pierre legvérmesebb reményeit. Egy évvel a 
wassyi mészárlás után a Sebhelyes katolikusai a győzelem küszöbéig 
jutottak. 1563 elején Sebhelyes megostromolta Orléans-t, az utolsó 
hugenotta erődöt, ahova Gaspard de Coligny bevette magát. Február 18-án, 
egy csütörtöki napon Sebhelyes megtekintette a védelmet, és bejelentette, 
hogy másnap kezdődik a végső ostrom. 

Pierre, aki elkísérte a herceget, érezte, hogy most már a markukban a 
győzelem. 

Szürkületkor visszaindultak a szállásukra, a  vaslins-i kastélyba. 
Sebhelyes sötétsárga zekét viselt, a kalapján fehér toll ágaskodott. Túl 
feltűnő viselet volt a csatatérre, de arra számított, hogy ezen az estén 
találkozik a feleségével, Annával. Legidősebb fia, Henri, most már 
tizenkét éves volt, és ugyancsak a kastélyban lakott. Pierre azóta igyekezett 
behízelegni magát a herceg örökösénél, hogy négy éve először találkoztak 


a lovagi tornán, amelyen II. Henrik király halálos sebet kapott. 

Egy folyócskán kellett átjutniuk komppal, amelyre csak hárman fértek 
fel. Pierre, Sebhelyes és Gaston Le Pin hátramaradt, míg a kíséret többi 
tagja átvezette a lovakat. Sebhelyes félvállról odavetette: 

— Bizonyára hallottad, hogy Katalin királyné akaratára békét kellene 
kötnünk. 

Pierre gúnyosan nevetett. 

— Az ember akkor köt békét, ha vesztésre áll, nem akkor, amikor 
győzelemre. 

Sebhelyes bólintott. 

— Holnap bevesszük Orléans-t, biztosítjuk a Loire-t, onnan pedig 
északra megyünk Normandiába, és szétzúzzuk a protestáns hadsereg 
maradékát. 

— Éppen ettől fél Katalin — felelte Pierre. — Amikor meghódítjuk az 
országot, és eltüntetjük a protestánsokat, nagyuram hatalmasabb lesz a 
királynál. Kegyelmességed uralkodik majd Franciaországban. 

Én pedig az egyik legbizalmasabb tanácsadód leszek, tette hozzá 
gondolatban. 

Amikor minden ló biztonságban átért a túlsó partra, a három ember 
fölszállt a kis kompra. 

— Semmit nem hallottam Charles bíborosról — szólalt meg Pierre. 

Charles az itáliai Trentóba utazott egy tanácskozásra, amelyet IV. Pius 
pápa hívott össze. Sebhelyes megvetően csak annyit felelt: 

— Szó, szó, szó. Miközben mi az eretnekeket öljük. 

Pierre merészelt vitatkozni. 

— Gondoskodnunk kell róla, hogy az egyház keményvonalas legyen. 
Máskülönben nagyuram győzelmét aláaknázzák azok a gyengék, akiket 
megfertőzött a türelem és a kiegyezés gondolata. 

A herceg gondolkodóba esett. Most már ő is, az öccse is odafigyeltek, 
ha Pierre beszélt. Pierre számos alkalommal bizonyította értékes politikai 


tisztánlátását. Többé nem kezelték pimasz sehonnaiként; ez mélységes 
elégedettséggel töltötte el Pierre-t, ami látszott is rajta. 

A herceg kinyitotta a száját, hogy válaszoljon Pierre-nek, amikor lövés 
dörrent. 

Mintha arról a partról hallatszott volna, amelyet éppen elhagytak. Pierre 
és Le Pin egyszerre fordult meg. Noha már este volt, Pierre tisztán látott 
egy alakot a vízparton. Alacsony, barna bőrű, húsz-egynéhány éves ember 
volt, a haja az égnek állt a fején. A következő pillanatban elfutott, és Pierre 
látta a kezében a pisztolyt. 

Sebhelyes herceg összeesett. 

Le Pin káromkodott, és fölé hajolt. 

Pierre látta, hogy a herceg a hátába kapott egy golyót. Könnyű volt 
lelőni, mert közel volt, és világos ruhát viselt. 

— Még él — mondta Le Pin. Ismét a partra nézett, gyaníthatólag azon 
morfondírozott, kilábaljon-e, vagy inkább úszva tegye meg a pár 
méternyi távot, hogy elkapja a merénylőt, mielőtt elmenekülne. Azután 
lódobogást hallottak, és rájöttek, hogy az orgyilkos bizonyára kikötött 
egy lovat a közelben. Az ő lovaik mind a túlsó parton voltak. Le Pin már 
nem érhette utol a merénylőt. Ezt jól kitervelték. 

Le Pin ráordított a révészre: 

— Előre, indulj már! 

A révész gyorsabban lökte előre a tutajt, bizonyára attól félt, hogy 
megvádolják bűnrészességgel. 

A seb közvetlenül a herceg jobb válla alatt volt. A golyó valószínűleg 
nem találta el a szívet, mert a vér csak szivárgott a sötétsárga ujjasra. Ez jó 
jel, gondolta Pierre, a halottak nem véreznek. 

Akkor is lehet, hogy nem épül föl a herceg. Még a karcolások is 
elfertőződhetnek, lázat és gyakran halált okozva. Pierre legszívesebben 
elsírta volna magát. Hogy veszíthetik el hős vezetőjüket, amikor már 
csaknem megnyerték a háborút? 


Ahogy a komp közeledett a túlsó parthoz, az ott várakozó emberek 
kérdések özönét zúdították rájuk ordítva. Pierre nem törődött velük. Neki 
megvoltak a kérdései. Mi történik, ha a Sebhelyes meghal? 

Az ifjú Henri tizenkét évesen lesz herceg. IX. Károlyból ugyanennyi 
idősen lett király. Henri túl fiatal ahhoz, hogy részt vegyen a 
polgárháborúban. Charles bíboros túl messze van; Louis bíboros túl 
iszákos. A Guise család minden befolyását elveszítheti egyetlen pillanat 
alatt. A hatalom borzasztóan törékeny. 

Leküzdötte kétségbeesését, és igyekezett logikusan gondolkodni. Mivel 
a Guise család tehetetlen, Katalin királyné megköti a békét Gaspard de 
Colignyval, és megújítja a türelmi rendeletet, hogy a fene enné meg. A 
Bourbonok és Montmorencyk ismét a kegyencek közé kerülnek, és a 
reformátusoknak szabad lesz olyan hangosan énekelni a zsoltáraikat, 
ahogy nekik tetszik. Semmivé lesz mindaz, amiért Pierre az utóbbi öt 
évben küzdött. 

Ismét elfojtotta reménytelen kétségbeesését. Mit tehetne? 

Először is meg kell őriznie a család legfontosabb tanácsadójának 
rangját. 

Ahogy a tutaj kikötött, Pierre parancsokat kezdett osztogatni. 
Válsághelyzetben a rémült emberek bárkinek engedelmeskednek, aki úgy 
beszél, mintha tudná, mit csinál. 

— A herceget a lehető leggyorsabban el kell vinni a kastélyba, de nehogy 
zötyögtessétek! A rázástól elvérezhet. Egy deszkára van szükségünk. — 
Körülnézett. Ha szükséges, feldarabolhatják a kis tutajt. Azután észrevett a 
közelben egy kunyhót, és a bejáratra mutatott. 

— Akasszátok le azt az ajtót és tegyétek rá urunkat! Hatan vigyék! 

Siettek engedelmeskedni, boldogok voltak, hogy megmondják nekik, 
mit tegyenek. 

Gaston Le Pint nem volt könnyű utasítgatni, így Pierre neki inkább 
javaslatokat tett. 


— Talán egy-két lovassal átkelhetnél a folyón a gyilkos üldözésére. Jól 
megnézted? 

— Kicsi, barna bőrű, huszonöt körüli, bóbitája van a fején. 

— Én is ezt láttam. 

— Utánamegyek. — Le Pin a fogdmegjeihez fordult. — Rasteau, Brocard, 
vigyetek három lovat a komphoz. 

- A legjobb lóra van szükségem — mondta Pierre. — Melyik a 
leggyorsabb? 

—- A herceg csataménje, Ágyú, de minek az neked? Én kergetem a 
merénylőt. 

— A legfontosabb, hogy a herceg felépüljön. Előrevágtatok a kastélyba, 
hogy riasszam az orvosokat. 

Le Pin is belátta, hogy ez okos gondolat. 

— Jól van. 

Pierre felmászott a ménre, és megsarkantyúzta. Nem volt túl jó lovas, 
Ágyú pedig ugyancsak tüzes állat volt, de szerencsére kimerítette a hosszú 
nap, és fáradtan engedelmeskedett Pierre akaratának. Ügetni kezdett, 
Pierre pedig óvatosan vágtába ugratta. 

Néhány perc alatt elérte a kastélyt. Leugrott Ágyúról, és befutott az 
előcsarnokba. 

— A herceg megsebesült! — kiáltotta. — Hamarosan itt lesz. Azonnal 
hívassátok a királyi orvosokat! Azután vessetek ágyat a hercegnek a 
földszinten. — A szolgák annyira elhűltek, hogy Pierre-nek többször meg 
kellett ismételnie a parancsot. 

A felbolydulás hallatán a hercegné, Anna d"Este is lesietett a lépcsőn. 
Sebhelyes hitvese jelentéktelen, harmincegy éves olasz nő volt. 
Érdekházasságukban a herceg sem bizonyult hűségesebbnek más gazdag 
és hatalmas férfiaknál, de azért kölcsönösen szívelték egymást Annával. 

Anyja sarkában ott volt a kis Henri, egy szép, szőke, göndör hajú fiú. 

Anna hercegnő sosem szólt Pierre-hez, még csak tudomást sem vett a 


létezéséről, ezért  parancsolónak kellett mutatkozni, akire lehet 
támaszkodni válság idején. Pierre meghajolt. 

— Madame, ifjú uram, sajnálattal közlöm, hogy a herceg megsebesült. 

Henri megrémült. Pierre még nem felejtette el, hogy nyolcévesen 
panaszkodott, mert túl fiatalnak tartották a lovagi tornához. Volt benne 
bátorság, és bizonyára érdemes utóda lesz harcos apjának, de az a nap még 
messze van. Most páni félelemmel kérdezte: 

— Hogyan? Hol? Ki tette? 

Pierre nem törődött vele, csak az anyjához beszélt. 

— Elküldettem a királyi orvosokért, és megparancsoltam a szolgáknak, 
hogy vessenek ágyat a földszinten, így a herceget nem kell fölvinni az 
emeletre. 

— Milyen súlyos a sérülés? — kérdezte Anna. 

— Hátba lőtték, és amikor otthagytam, nem volt eszméletén. 

A hercegnő felzokogott, de rögtön összeszedte magát. 

— Hol van? Oda kell mennem hozzá. 

— Perceken belül itt lesz. Megparancsoltam az embereknek, hogy 
rögtönözzenek neki hordágyat. Nem szabad rázni. 

— Hol történt ez? Csatában volt? 

— Az én apámat sosem lövik hátba csatában! — kiáltotta Henri. 

— Csönd! — szólt rá az anyja. 

— Igazat mond, Henri herceg — felelte Pierre. — Apjaura sosem fordított 
hátat a csatában az ellenségnek. Meg kell mondanom, hogy ez árulás volt. 
— Újra elmesélte, hogy az orgyilkos rejtekből lőtt, amint a komp elhagyta a 
partot. — Fegyvereseket küldtem utána, hogy kapják el a gazembert. 

— Ha elkapják, elevenen kell megnyúzni! — mondta könnyek között 
Henri. 

Pierre egy szempillantás alatt rájött, hogy ha a Sebhelyes meghal, akár 
még haszna is lehet a katasztrófából. 

— Igen, meg kell nyúzni — mondta ravaszul —, de csak miután bevallotta, 


kinek a parancsára cselekedett. Máris kijelenthetem, hogy ez az ember, aki 
a ravaszt meghúzta, egy senki. A valódi bűnös az, aki küldte. 

Mielőtt megmondhatta volna, kire gondol, a hercegné megelőzte. 

— Gaspard de Coligny! — sziszegte gyűlölettel. 

Bizonyosan ő volt az első számú gyanúsított, mivel Bourbon Antal 
meghalt, a testvére, Louis, börtönben ült. De itt már nem számít az 
igazság. Coligny megfelelő bűnbak lesz a Guise családban, különösen a 
befolyásolható gyerek szemében, akinek most lőtték le az apját. Pierre 
terve már kikristályosodóban volt, amikor kiáltások jelezték, hogy 
megérkezett a herceg. 

Pierre a hercegné közelében maradt, amikor a herceget behozták és 
ágyba fektették. Valahányszor Anna kifejezte valamilyen kívánságát, 
Pierre kiáltva megismételte, mint egy parancsot, azt a benyomást keltve, 
hogy ő lett a hercegné jobbkeze. A hercegné túlságosan kétségbeesett, 
hogy azzal foglalkozhasson, mit forral Pierre, sőt mintha még örült is 
volna, hogy van valaki mellette, aki tudja, mit kell tenni. 

Sebhelyes magához tért, tudott beszélni a feleségével és a fiával. 
Megérkeztek az orvosok, azt mondták, a seb nem látszik végzetesnek, de 
mindenki tudta, milyen könnyen elmérgesedhetnek a sérülések, és egyelőre 
senki se mert örvendezni. 

Gaston Le Pin és két fogdmegje éjfél felé tértek vissza üres kézzel. 
Pierre egy sarokba vonta Le Pint, és azt mondta: 

— Folytassátok az üldözést reggel. Holnap nem lesz ütközet: a herceg 
nem fog magához térni az éjszaka. Ez azt jelenti, hogy sok katona segíthet. 
Kezdjétek korán, vessétek szélesre a hálót. Meg kell találnunk azt a bóbitás 
kis embert. 

Le Pin bólintott. 

Pierre egész éjjel nem mozdult el a herceg ágya mellől. 

Pitymallatkor ismét találkozott Le Pinnel az előcsarnokban. 

—- Ha elkapod a gazembert, én fogom kihallgatni — mondta. — A 


hercegné parancsára. — Ez nem volt igaz, de Le Pin elhitte. — Zárd be 
valahova a közelben, azután szólj. 

— Rendben van. 

Pierre elküldte Rasteau-val és Brocard-ral. Útközben majd összeszedik 
a segítőket, akikre szükségük van. 

Pierre rögtön utána lefeküdt. Most néhány napig arra lesz szüksége, 
hogy vágjon az esze, és biztosan álljon a lábán. 

Le Pin délben ébresztette föl. 

— Elkaptam — mondta elégedetten. 

Pierre azonnal kiugrott az ágyból. 

— Kicsoda? 

— Azt mondja, Jean de Poltrot, Méré ura. 

— Remélem, nem hoztad ide a kastélyba. 

- Nem, mert a kis Henri még képes lenne megölni. Bilincsben 
várakozik a plébánián. 

Pierre gyorsan felöltözött, és követte Le Pint a közeli faluba. Ahogy 
egyedül maradt Poltrot-val, azt kérdezte: 

— Ugye, Gaspard de Coligny parancsolta, hogy öld meg Sebhelyes 
herceget? 

— Igen — bólintott Poltrot. 

Hamarosan kiderült, hogy Poltrot bármit bevall. Pierre találkozott már 
ilyen alakokkal. Képzelgőnek hívják őket. 

Poltrot valószínűleg spionféléje volt a protestánsoknak, de kinek-kinek 
a tetszésére volt bízva, hogy honnan utasították  Sebhelyes 
meggyilkolására. Lehetett Coligny, ahogy néha mondta, de lehetett 
bármely más protestáns vezér, sőt még az sem lehetetlen, hogy a saját 
kútfejéből pattant ki. 

Ezen a délutánon és a következő napokban dőlt belőle a szó. Ugyancsak 
bőbeszédű volt. Annak, amit összehordott, a felét valószínűleg azért találta 
ki, hogy örömet szerezzen kihallgatójának, a másik felét meg azért, hogy 


jobb színben tüntesse fel magát. Amit az egyik nap elmondott, azt a másik 
nap mindenben cáfolta. Teljesen megbízhatatlan volt. 

Ami egyáltalán nem baj. 

Pierre leírta Poltrot vallomását, amely szerint Gaspard de Coligny 
bérelte fel Guise herceg megölésére, és Poltrot ezt alá is írta. 

Másnap Sebhelyes belázasodott, az orvosok azt mondták, készüljön a 
találkozásra teremtőjével. Felvette Louis öccse kezéből az utolsó kenetet, 
azután elbúcsúzott Annától és a kis Henritól. 

Amikor a hercegnő és a leendő herceg könnyek között távozott a 
szobából, Pierre közölte velük: 

— Coligny gyilkoltatta meg urunkat — és megmutatta nekik a vallomást. 

Az eredmény meghaladta reményeit. 

A hercegné tombolt. 

— Colignynak meg kell halnia! Meg kell halnia! 

Pierre hozzátette, hogy Katalin királyné máris békülékeny lépéseket tett 
a protestánsok felé, és Coligny ennek a keretében valószínűleg 
megmenekül a büntetéstől. 

Erre Henri valóságos rohamot kapott. Sírt, és azt kiabálta vékony 
gyerekhangján: 

— Megölöm! Ezzel a két kezemmel ölöm meg! 

— Hiszek önnek, hercegem — mondta Pierre. — És amikor megteszi, ott 
állok az ön oldalán. 

Sebhelyes herceg másnap kiszenvedett. 

Louis bíboros volt a felelős a temetésért, de mivel ritkán volt elég józan 
az érdemi munkához, Pierre simán átvehette az irányítást, és Anna 
támogatásával fenséges gyászszertartást rendezett. A herceg porhüvelyét 
először Párizsba vitték, ahol a szívét eltemették a  Notre-Dame- 
székesegyházban. Majd a koporsó keresztülutazott az országon 
Champagne-ig, ahol Joinville-ben átadták a földnek. Ilyen nagyszabású 
búcsúztató normális körülmények között csak a királyoknak járt. Katalin 


anyakirályné nyilvánvalóan kisebb parádét szeretett volna, de Pierre nem 
beszélte meg vele. Katalin, ha csak lehetett, kerülte a vitát. Valószínűleg 
úgy gondolta, hogy a Sebhelyessel nem lesz több baj, akkor se, ha királyi 
temetést kap. 

Habár Colignyt már nem sikerült ilyen simán megtenni bűnbaknak. 
Katalin ismét bebizonyította, hogy van olyan agyafúrt, mint Pierre. Küldött 
egy példányt Poltrot vallomásából a protestánsok normandiai hátországába 
visszavonult Colignynak, és felkérte, hogy válaszoljon rá. Máris a 
rehabilitációját tervezte. 

De a Guise-ek nem felejtettek. 

A herceg földi maradványai még meg sem érkeztek a fővárosba, amikor 
Pierre már Párizsban volt, hogy elvégezze a végső simításokat. Poltrot-t 
előreküldte, hogy börtönözzék be az Íle de la Cíté déli végén álló 
Conciergerie-be, és ragaszkodott hozzá, hogy erős őrség vigyázzon rá. 
Párizs vakbuzgó katolikus népe imádta a Sebhelyest, és ha a csőcselék 
hozzáfért volna Poltrot-hoz, ízekre szaggatja. 

Miközben a herceg holtteste Párizs felé utazott, Coligny írt egy 
vallomást, amelyben tagadta, hogy köze lett volna a gyilkossághoz, és 
ennek másolatait elküldte Katalin királynénak és másoknak. Hatásosan 
védekezett, ezt Pierre-nek el kellett ismernie — természetesen szigorúan 
csak lélekben —, tökéletesen meggyőzően. Gaspard eretnek volt, nem 
bolond, és ha meg akarta volna öletni a Sebhelyest, valószínűleg különb 
gyilkost választ a kerge Poltrot-nál. 

Gaspard vallomásának utolsó cikkelye különösen veszélyes volt, mert 
arra hivatkozott, hogy természet adta joga bíróság előtt szembenézni 
vádlójával, ezért könyörgött Katalin királynénak, szavatolja Poltrot 
biztonságát, gondoskodjék róla, hogy életben maradjon, és vallomást 
tehessen egy hivatalos vizsgálat során. 

Egy elfogulatlan vizsgálat volt az utolsó, amit Pierre kívánt. 

Hogy a dolog még kínosabb legyen, a Conciergerie-ben Poltrot 


visszavonta vallomását. 

Pierre-nek sürgősen ki kellett égetnie a rothadást. Elment a párizsi 
fellebbviteli bírósághoz, és sürgette Poltrot azonnali ítéletét. Rámutatott, 
hogy ha a gyilkos büntetlen marad, zavargások törnek ki, amikor a hős 
teste megérkezik Párizsba. A bírák egyetértettek. 

Március 18-án kora reggel megérkezett a herceg koporsója Párizs déli 
elővárosaiba, és egy kolostorban helyezték el. 

Másnap reggel Poltrot-t bűnösnek találták, és felnégyelésre ítélték. 

Az ítéletet a place de Gréve-en hajtották végre a vadul éljenző csőcselék 
örömére. Pierre is jelen volt, látni akarta, valóban meghal-e az elítélt. 
Poltrot kezét-lábát négy lóhoz kötötték, amelyek négyfelé kezdték el 
húzni. Elméletileg a végtagoknak le kellett volna szakadniuk a törzsről, 
amely aztán elvérzett volna. de a hóhér kontár módon csomózta a kötelet, 
amely kilazult. Pierre kardot hozatott, és a hóhér karddal kezdte lenyiszálni 
Poltrot tagjait. A tömeg buzdította, de ez nehézkes eljárás volt. Körülbelül 
fél óra után Poltrot abbahagyta az ordítást, és elájult. Utolsónak jellegzetes 
bóbitás fejét csapták le, és egy karóra szögezték. 

Másnap Sebhelyes herceg porhüvelyét behozták a városba. 


Sylvie Palot bizakodva nézte a parádét. 

A menet dél felől, a Szent Mihály-kapun át érkezett, és keresztülvágott 
a Latin negyeden, ahol Sylvie boltja állt. Az élen huszonkét városi kikiáltó 
haladt gyászfehérben: ünnepélyesen rázták csengőiket, és felszólították a 
búsuló párizsiakat, hogy imádkozzanak nagy hősük eltávozott lelkéért. 
Utánuk papok következtek a város összes plébániájáról, kezükben 
kereszttel. Nyomukban a város kétszáz legelőkelőbb polgára vitt égő 
fáklyát, fekete szemfödéllel burkolva be az utcát, és elsötétítve az eget. 
Őket követte hatezer katona, mindazon seregek képviseletében, amelyeket 
Sebhelyes oly sokszor vitt győzelemre, meghajtott zászlókkal, távoli 
puskaropogásra emlékeztetően tompa dobszóra. Majd jött a városi 


polgárőrség a folyami szélben lobogó, számtalan fekete zászló alatt. 

A gyászoló párizsiak felsorakoztak az utcákon, azonban Sylvie tudta, 
hogy vannak, akik titokban örülnek Sebhelyes halálának, akárcsak ő. A 
gyilkosság békét teremtett, legalábbis egyelőre. Katalin királyné néhány 
napon belül találkozik Gaspard de Colignyval, hogy megbeszéljék az új 
türelmi rendeletet. 

Az üldözés fokozódott a polgárháború alatt, bár Sylvie ismerősei 
egyfajta védelmet élveztek. Egyszer, amikor Pierre éppen távol volt 
Sebhelyessel, Odette pedig a barátnőivel ebédelt, Sylvie egy teljes napot 
töltött az íróasztalnál, és szóról szóra lemásolta a fekete könyvet. Nath 
ezalatt a kétéves Alainnel játszott, aki még nem tudott elég jól beszélni 
ahhoz, hogy elárulhassa Sylvie titkos látogatását. 

A nevek többségét nem ismerte. Számos álnév is lehetett köztük, hiszen 
a protestánsok tudták, hogy kémkednek utánuk, így gyakorta koholt 
neveket és más félrevezető adatokat közöltek. Sylvie és az anyja Thérése- 
nek és Jacgueline-nak hívatták magukat, és senkinek nem említették a 
boltjukat. Sylvie nem tudhatta, hogy az ismeretlen nevek közül hány felel 
meg a valóságnak. 

Ám sok baráttal és hitsorsossal is találkozott a noteszben. Őket 
diszkréten figyelmeztette. Voltak, akik félelmükben elhagyták a 
gyülekezetet, és ismét katolizáltak; mások elköltöztek és nevet 
változtattak; ismét mások elhagyták Párizst türelmesebb városok 
kedvéért. 

Hosszú távon ennél is fontosabb volt, hogy Nath szabályos tagja lett a 
gyülekezetnek az istálló szénapadlásán, ahol harsányan és falsul énekelte a 
zsoltárokat. Tíz écuvel a zsebében már azt emlegette, hogy otthagyja 
Pierre-t, ám Sylvie rábeszélte, hogy maradjon, és kémkedjen tovább a 
protestánsok érdekében. 

A biztonságosabb légkör jót tett a könyvüzletnek, Sylvie boldogan 
rendelt új szállítmányt Genfből, Guillaume-tól, aki, szegény, még mindig 


szerelmes volt belé. A lány is kedvelte, és hálás volt neki mint 
szövetségesének, de nem tudta viszonozni a szerelmét. Isabelle csalódott, 
amiért a lánya visszautasít egy ilyen látszólag eszményi partit. A fiú 
értelmes, módos, kellemes, azonos a vallásuk, az eszményeik: mit akar 
még? Sylvie ugyanannyira nem értette ezt a kérdést, mint Isabelle. 

Végül megérkezett ágyútalpon a koporsó a  Guise-ek címeres 
lobogójával letakarva. Hat fehér ló húzta. Sylvie nem imádkozott 
Sebhelyes lelkéért, inkább hálát adott Istennek, amiért véget vetett a herceg 
életének. Most már remélni merte, hogy béke és vallási türelem 
következik. 

A koporsó mögött léptetett az özvegy Anna, talpig fehérben, 
udvarhölgyeitől környékezve. Utolsónak egy szőke, szép gyermek, 
bizonyára Sebhelyes örököse, Henri. Mellette világos prémgallérral 
díszített fehér ujjasban egy jóképű, szőke sörényű, huszonöt éves 
fiatalember. 

Sylvie-t elöntötte a döbbenet, az undor és az iszony, amikor felismerte 
az új Guise herceg jobbkezét. 

Pierre volt az. 

Barney úgy találta, hogy a Hispaniola nevű karibi sziget a világ legforróbb 
helye. 

1563 nyarán, három évvel az után, hogy Antwerpenben a fedélzetre 
lépett, mert át akart jutni Combe Harbourba, még mindig ágyúmester volt 
a Sólymon. Szeretett volna hazamenni, hogy lássa a családját, de furamód 
nem is bosszantotta túlságosan, amiért csellel marasztalták ott a hajón. Az 
élet a tengeren veszedelmes és gyakran kegyetlen, de volt benne valami, 
ami nagyon illett Barney-hoz. Szeretett úgy ébredni, hogy nem tudta, mit 
hoz a nap. Egyre gyakrabban érezte, hogy anyja üzletének szomorú 
összeomlása számára menekülést jelentett. 

Legnagyobb panasza az volt, hogy kizárólag férfiak vették körül. 
Mindig is szerette a nők társaságát, akik viszont őt tartották vonzónak. Sok 
tengerésszel ellentétben ő nem folyamodott a kikötői kurvákhoz, akik 
sokszor borzalmas kórságokat ragasztottak rá a férfiakra. Sokkal 
szívesebben andalgott volna az utcán egy lánnyal, akinek udvarol, és lesi, 
mikor csenhet csókot tőle. 

A Sólyom Antwerpenből Sevillába vitorlázott, onnan meg a Kanári- 
szigetekre. Ezt jövedelmező körutak követték, amikor késeket, csempét és 
ruhát vittek Sevillából a szigetekre, visszafelé pedig erős kanári-szigeti 
bort hoztak hordóban. Békés kereskedelem volt ez, Barney tüzérségi 
szakértelmére nem volt szükség, noha folyamatos készültségben tartotta a 
fegyverzetet. A legénység létszámát ötvenről negyvenre csökkentették a 
betegségek és balesetek, vagyis a tengeri élet szokásos kockázatai, 
azonban harcok nem apasztották a számukat. 

Ekkor Bacon kapitány úgy döntött, hogy a nagy pénz a rabszolgákban 
van. Tenerifében talált egy Duarte nevű portugál kormányost, aki éppolyan 


jól ismerte az afrikai partokat, mint az Atlanti-óceánon átvezető 
hajóutakat. A legénységet nyugtalanította a veszély kilátása, különösen 
mivel máris sokat voltak a tengeren; így hát Bacon megígérte, hogy 
hazatérhetnek, amint megtettek egy utat, és még külön jutalmat is kapnak. 

Nyugat-Afrikában a rabszolgák jelentették a legfontosabb árucikket. A 
környék királyai és törzsfőnökei emberemlékezet óta eladták alattvalóikat 
az arab rabszolga-kereskedőknek, akik a Közel-Kelet piacaira vitték őket. 
Nagy múltú üzletbe tolakodtak be az utolsónak érkezett európai 
kereskedők. 

Bacon háromszázhúsz férfit, nőt és gyermeket vásárolt Sierra Leonéban. 
Azután a Sólyom nyugatnak fordult, és áthajózott az Atlanti-óceánon az Új- 
Spanyolországnak nevezett óriási, ismeretlen világba. 

A legénységnek nem tetszett a rabszolga-kereskedés. A nyomorult 
áldozatokat láncon, összezsúfolva tartották a raktér mocskában. Mindenki 
hallhatta a gyermekek sírását és az asszonyok jajveszékelését. Néha 
szomorú dalokat énekeltek, hogy tartsák magukban a lelket, és ez még 
rosszabb volt. Pár naponta meghalt valaki, és a testüket különösebb 
ceremónia nélkül beledobták a tengerbe. 

— Ez csak lábasjószág — mondta Bacon, ha valaki panaszkodott; de a 
jószágok nem énekelnek panaszos dalokat. 

Amikor az Atlanti-óceánon átkelő első európaiak kikötöttek, azt hitték, 
Indiában vannak, ezért ezeket a szigeteket Nyugat-Indiának nevezték el. 
Amióta Magellán és Elcano körbehajózta a Földet, már tudták, hogy 
tévedtek, de a név megmaradt. 

Hispaniola volt a legfejlettebb a szigetek közül, amelyeknek egyáltalán volt 
nevük. A főváros, Santo Domingo az első európai alapítás volt Új- 
Spanyolországban, ahol még székesegyházat is építettek, bár Barney 
csalódására ezt nem látták. Duarte a várostól messzebbre kormányozta a hajót, 
mert amit csináltak, az törvényellenes volt. Hispaniola a spanyol király uralma 
alatt állt, angoloknak itt tilos volt kereskedni. Ezért Duarte azt tanácsolta 


Bacon kapitánynak, hogy induljon el az északi partra, a lehető legnagyobb 
ívben kikerülve a törvényt és a rendet. 

A cukornád-ültetvényeseknek kétségbeejtően nagy szükségük volt a 
rabszolgamunkára. Barney hallomása szerint a Nyugat-Indiába költözött 
európaiak fele két éven belül meghalt, és csaknem ugyanekkora volt a 
halálozási arány az afrikaiak soraiban, akik jobban bírták Új- 
Spanyolország néhány kórságát, de korántsem mindet. Emiatt az 
ültetvényesek aggályoskodás nélkül vásároltak angol csempészektől. Egy 
nappal az után, hogy kikötöttek egy nevenincs apró településen, Bacon 
máris eladott nyolcvan rabszolgát, akikért aranyban, gyöngyökben és 
bőrökben fizettek. 

Jonathan Greenland, az elsőtiszt utánpótlást vásárolt a városkában, a 
legénység pedig két hónap óta először ehetett friss ételt. 

Másnap reggel Barney aggályos beszélgetést folytatott Jonathannal a 
hajóközép alacsony fedélzetén, ahonnan beláthatták a városka nagyobb 
részét. Deszkamóló vezetett a keskeny tengerpartra, azon túl pedig egy 
tér terpeszkedett. Csupa faház állta körül, csak egy palotácskát építettek 
halvány aranyszínű korallmészkőből. 

- Nem szeretem az ilyesfajta törvénytelenséget — mondta halkan 
Barney. — Spanyol tömlöcben végezhetjük, és ki tudja, mennyi időbe telik, 
hogy kijussunk onnan. 

— És mindezt semmiért — felelte Jonathan. A legénység nem részesült a 
kereskedelem hasznából, csak az elfogott hajókból szerzett zsákmányt 
osztották szét, és csalódottak voltak, mert az út békésnek bizonyult. 

Miközben beszélgettek, egyházi feketébe öltözött fiatalember lépett ki a 
palota főbejáratán, és végigment a mólón. A hajóhídnál egy kicsit 
habozott, de azután feljött a fedélzetre. 

— Beszélnem kell a gazdájukkal — mondta spanyolul. 

Barney ugyanezen a nyelven válaszolt. 

— Bacon kapitány a kabinjában van. Maga kicsoda? 


A férfi megsértődött, amiért faggatják. 

— Ignacio atya, és üzenetet hoztam Don Alfonsótól. 

Barney sejtette, hogy Alfonso a helyi hatalmat képviseli, és Ignacio a 
titkára. 

—- Mondja el az üzenetet, és gondoskodom róla, hogy a kapitány 
megkapja. 

— Don Alfonso azonnal hívatja a kapitányát. 

Barney vigyázott rá, hogy ne sértse meg a helyi hatóságokat, ezért úgy 
tett, mintha nem venné észre Ignacio pimaszságát. 

— Akkor bizonyos vagyok benne, hogy rögtön jön a kapitány — felelte 
szelíden. — Ha vár egy percet, máris megkeresem. 

Elment Bacon kabinjába. A kapitány már felöltözött, és sült banánt 
evett friss kenyérrel. Barney átadta neki az üzenetet. 

— Velem jöhetsz — mondta Bacon. — Jobban beszélsz spanyolul, mint én. 

Néhány perccel később leléptek a hajóról a mólóra. Barney érezte az 
arcán a fölfelé kúszó nap melegét: ma ismét rekkenő hőség lesz. Követték 
Ignaciót a parton fölfelé. Néhány korán kelő városlakó tágra nyílt szemmel 
bámulta őket: errefelé olyan ritka az idegen, hogy csudának számít. 

Ahogy keresztülvágtak a poros téren, Barney szeme megakadt egy sárga 
ruhás lányon. Arany bőrű afrikai volt, de túl jól öltözött ahhoz, hogy rabszolga 
legyen. Egy kis hordót görgetett egy ajtótól egy várakozó kordéig, majd 
felnézett az idegenekre. Félelem nélkül viszonozta Barney tekintetét, aki 
meglepetten látta, hogy a lánynak kék szeme van. 

Nehéz volt ismét a palotára figyelnie. Két fegyveres őr a vakító 
napsütéstől hunyorogva, némán figyelte, ahogy Ignacio nyomában 
belépnek a kapun. Barney úgy érezte magát, mint egy bűnöző, minthogy az 
is volt. Vajon ugyanolyan könnyen kijut-e, ahogy bejutott? 

A magas mennyezetű, kőpadlós palotában hűvös volt. A falak 
égszínkék és aranysárga csempéiben Barney fölismerte a sevillai 
fazekasműhelyek termékét. Ignacio fölkalauzolta őket egy széles lépcsőn, 


és helyet kínált nekik egy fapadon, Barney szerint kizárólag 
pökhendiségből. Az itteni polgármesternél nem előszobázott reggelente 
sokaság. Csakis azért várakoztatta őket, hogy megmutassa, megteheti. Ezt 
jó jelnek tekintette. Miért bajlódna az elöljáró azzal, hogy megaláz valakit, 
ha úgyis börtönbe akarja vetni? 

Negyedóra múlva ismét előbukkant Ignacio, és azt mondta: 

— Don Alfonso most fogadja önöket. — Egy tágas szobára mutatott, 
amelynek magas ablakain behúzták a zsalugátereket. 

Alfonso betegesen kövér volt. Ötven körül járt, a haja ezüst volt, a 
szeme kék, és egy olyan székben ült, amelyet feltehetőleg külön arra 
készítettek, hogy beleférjen természetellenesen püffedt potroha. A mellette 
álló asztalhoz támasztott két vastag sétabot arra utalt, hogy támasz nélkül 
járni sem tud. 

Egy papírköteget olvasott. Barney ezt is csak komédiázásnak tartotta. 
Ő és a kapitány Ignacio mellett állva várták, hogy Alfonso megszólaljon. 
Barney érezte, hogy Bacon kezd dühbe jönni. Nem állhatta, ha 
lefitymálják. Barney jobb szerette volna, ha nyugton marad. 

Alfonso végül felpillantott. 

— Le vannak tartóztatva — mondta. — Tiltott kereskedelemért. 

Barney éppen ettől tartott. 

Miután fordított a kapitánynak, Bacon azt felelte: 

— Ha megpróbál letartóztatni, a Sólyom szétlövi a városát. 

Ez túlzás volt. A Sólyomnak apró falkonetjei voltak, amelyekkel 
semmiféle tisztességes kőművesmunkát nem lehetett volna lerombolni. Még 
ahhoz is túl kicsik voltak, hogy egy hajót elsüllyesszenek, hacsak nem óriási 
szerencsével. A másfél kilós ágyúgolyókat arra öntötték, hogy az árbócokat 
és a kötélzetet tönkretéve, és a legénységet megölve vagy demoralizálva 
megbénítsanak egy másik hajót, ahol a kapitánynak nem marad mit 
kormányoznia. Ettől függetlenül a Sólyom sok kellemetlenséget tudott volna 
okozni a kisváros főterén. 


Barney igyekezett barátságosabbra átfogalmazni Bacon visszavágását, 
és pár pillanat múlva azt mondta spanyolul Alfonsónak: 

— Bacon kapitány azt javasolja, üzenje meg a Sólyom legénységének, 
hogy törvényesen tartja vissza a kapitányt, ezért nem szabad célba venni az 
ön városát a hajóágyúkkal. Még akkor sem, ha nagyon dühösek. 

— Nem ezt mondta. — Alfonso ezek szerint értett valamennyit angolul. 

— Ez volt az értelme. 

— Kérdezd meg tőle, mennyivel kell megkenni — türelmetlenkedett 
Bacon. 

Ismét sokkal finomabban fordított. 

- Bacon kapitány azt kérdezi, mennyibe kerülne önöknél egy 
kereskedési engedély. 

Szünet következett. Vajon Alfonso dühösen visszautasítja, és nemcsak 
törvénytelen kereskedésért, de vesztegetési kísérletért is börtönbe vágja 
őket? 

— Rabszolgánként öt escudót fizetnek nekem — mondta a kövér ember. 

Hála az égnek, gondolta Barney. 

Az ár magas volt, de nem észszerűtlenül. Egy spanyol escudo 
egynyolcad uncia aranyat tartalmazott. 

— Nem tudok egy escudónál többet fizetni. 

— Három. 

— Rendben. 

— Még valami. 

— A fenébe — morogta Bacon. — Túl könnyen egyeztem bele. Most 
valami pótköltség következik. 

— Bacon kapitány nem fizet ennél többet — jelentette ki spanyolul 
Barney. 

— Meg kell fenyegetniük, hogy lerombolják a várost — felelte Alfonso. 

Barney erre nem számított. 

— Micsoda? 


—- Amikor a Santo Domingó-i hatóságok megvádolnak azzal, hogy 
engedélyeztem a jogtalan kereskedelmet, azzal védekezem majd, hogy 
azért tettem, hogy megmentsem a várost a vad angol kalózok haragjától. 

Barney lefordította. Bacon csak annyit mondott: 

— Még szép. 

— Írásban kérem. 

Bacon bólintott. 

Barney elkomorodott. Nem tetszett neki, hogy írásban valljanak be egy 
bűnt, még ha igaz is. De nem látta, miként kerülhetnék ki. 

Nyílt az ajtó, bejött a sárga ruhás lány. Ignacio közömbösen nézett rá, 
Alfonso gyengéden elmosolyodott. A lány olyan fesztelenül vágott át a 
szobán a székig, mintha családtag lenne, és megcsókolta a kövér ember 
homlokát. 

— Az unokahúgom, Bella — mutatta be Alfonso. 

Barney sejtette, hogy az , unokahúg? a , törvénytelen leány" szépítő 
megfogalmazása. Alfonso ezek szerint gyereket csinált egy szépséges 
rabszolganőnek. Eszébe jutott, mit mondott Ebrima: A rabszolgák mindig 
ágyba kellenek. 

Bella egy palackot hozott magával, amelyet az asztalra helyezett a 
sétabotok mellé. 

— Arra gondoltam, innának egy kis rumot — mondta jó neveltetésre valló 
kiejtéssel, amelynek csipetnyi idegen zamatát Barney nem tudta hova 
tenni. Bella egyenesen ránézett, és a fiatalember ekkor látta, hogy a szeme 
éppen olyan ragyogó kék, mint Alfonsóé. 

— Egészségükre — mondta, és kiment. 

— Az anyja valóságos sárkány volt, nyugodjék — mondta Alfonso mélán. 
Egy pillanatig hallgatott és emlékezett, majd azzal folytatta: — Venniük 
kéne Bella rumjából. Ez a legjobb. Kóstoljuk meg. 

Barney megnyugodott. A légkör megváltozott. Most már cinkosok 
voltak, nem ellenségek. 


A titkár elővett három poharat egy szekrényből, kihúzta a dugót a 
palackból, és rendes adagokat töltött. Ittak. Nagyon jó rum volt, fűszeres, 
de sima, és már egy korty felért egy lórúgással. 

— Igazán élvezet önnel üzletet kötni, Don Alfonso — mondta Bacon. 

Alfonso elmosolyodott. 

— Azt hiszem, nyolcvan rabszolgát adott el. 

Barney mentegetőzni kezdett. 

— Nem volt tudomásunk róla, hogy bármiféle tilalom. . . 

Alfonso rá se hederített. 

— Ez azt jelenti, hogy máris tartozik nekem kétszáznegyven escudóval. 
Itt és most ki is fizetheti. 

Bacon elkomorodott. 

— Ez kissé nehezen... 

Alfonso félbeszakította, mielőtt Barney fordítani kezdhetett volna. 

— Négyezer escudót kapott a rabszolgákért. 

Barney meglepődött, nem is tudta, hogy Bacon ilyen sokat keresett az 
üzleten. A kapitány meglehetősen hallgatagnak bizonyult, ha pénzről volt 
szó. 

Alfonso folytatta: 

- Megengedheti magának, hogy most rögtön kifizessen nekem 
kétszáznegyvenet. 

Igaza volt. Bacon elővett egy súlyos erszényt, és keservesen kiszámolta 
belőle a pénzt, jobbára dublón nevű nagyobb érmékben, amelyeknek 
mindegyike egynegyed uncia aranyat tartalmazott, ezért két escudót ért. A 
kapitány olyan képet vágott, mintha a hasa csikarna. Fájt neki, hogy ekkora 
kenőpénzt kell lepengetnie. 

Ignacio átszámolta az összeget, és biccentett Alfonsónak. 

Bacon fölállt, hogy távozzon. 

Ekkor megszólalt Alfonso: 

— Várom a fenyegető levelet, mielőtt újabb rabszolgákat adna el. 


Bacon a vállát vonogatta. 

Barney megrándult. A neveletlenség bosszantja a spanyolokat, akik 
sokat adnak a formaságokra. Nem lenne jó, ha Bacon mindent elrontana 
azzal, hogy megsérti Alfonsót, éppen mielőtt távoznának. Még mindig a 
spanyol igazságszolgáltatás hatókörében vannak. 

— Köszönjük, Don Alfonso, hogy volt olyan kedves, és fogadott 
minket — mondta udvariasan. — Megtisztel minket előzékenységével. 

Alfonso nagyúri mozdulattal elbocsátotta őket, Ignacio pedig kikísérte 
az angolokat. 

Barney jobban érezte magát, jóllehet nem volt biztos benne, szabadnak 
mondhatják-e már magukat. Ugyanakkor szerette volna viszontlátni Bellát. 
Van-e férje? Vagy udvarlója? Barney húszévesnek nézte, bár lehet 
fiatalabb is, a sötét bőr fiatalít. Nagyon szeretett volna többet tudni róla. 

Kint a téren odafordult Baconhoz. 

— Rum kellene a fedélzetre, már csaknem kifogytunk. Vehetek egy 
hordóval az unokahúgától, Bellától? 

A kapitányt nem lehetett becsapni. 

— Menj hát, te kanos, ifjú fattyú! 

Bacon elindult vissza a Sólyomhoz, Barney pedig az ajtóhoz, ahonnan 
korábban kilépett Bella. A ház fából épült, egyébként ugyanolyan volt, mint 
Carlos Cruz otthona Sevillában: középen folyosó vezetett az udvarra, ahol 
dolgoztak. Jellegzetes kézműveslakhely. 

Orrát megcsapta a cukornád második felfőzésénél keletkező melasz, a 
főleg rumkészítésre használt keserű, fekete szirup földes szaga. Alighanem 
az udvar egyik oldalán sorakozó hatalmas hordókból jön. A másik oldalon 
kisebb hordókat és palackokat tornyoztak fel, vélhetőleg a rum tárolására 
készítették oda. Kis citromfás kert zárta le az udvart. 

Középen két óriási tartály áll. Az egyik derékig érő, dugacsolt 
deszkából készült, négyszögletes kád, amelyben egy néger kevergette a 
ragacsot egy kiadós falapáttal. A kotyvaléknak kenyérszaga volt az 


élesztőtől, Barney ebből gondolta, hogy az erjesztő lehet. Emellett vasüst 
forrt a tűzön. Hosszú csőr állt ki kúp alakú fedőjéből, és a csőből sötét 
folyadék csepegett egy vödörbe. Vagyis ebben párolják a megerjedt 
folyadékot szesszé. 

Bella a vödör fölé hajolva szimatolt. Barney csodálattal figyelte 
összpontosítását. Karcsú volt, mégis erős, lába-karja izmos, nyilván a 
hordók emelgetésétől. Volt valami magas homlokában, ami Ebrimára 
emlékeztette Barney-t, ezért gondolkodás nélkül megszólította mandinka 
nyelven: 

— I be nyaadi? — vagyis: , Hogy vagy?" 

A lány annyira megriadt, hogy ugrott egyet. Megpördült a sarkán, és 
ahogy magához tért, hadarni kezdett mandinkául. 

Barney spanyolul válaszolt. 

—- Sajnálom, igazából nem beszélem ezt a nyelvet. Egy barátomtól 
tanultam pár szót Sevillában. 

— Az anyám beszélt mandinkául — mondta Bella. — Halott. Rám ijesztett. 

— Bocsánatot kérek. 

A lány töprengve nézett rá. 

- Nem sok európai bajlódik azzal, hogy akár néhány szót is 
megtanuljon valamelyik afrikai nyelven. 

— Apám arra tanított minket, hogy a lehető legtöbbet tanuljuk meg 
minden nyelvből, amerre járunk. Azt mondta, ez többet ér, mint a bankban 
lévő pénz. 

— Ön spanyol? Ez a rőt szakáll nem arra vall. 

— Angol vagyok. 

— Még sosem találkoztam angollal. — Fölvette a vödröt, beleszimatolt, 
kiöntötte. 

— Valami baj van a rummal? — kérdezte Barney. 

- A rézelejét ki kell önteni. Mérgező. El is lehet tenni 
csizmatisztításhoz, de akkor előbb-utóbb beleiszik valamelyik idióta, és 


megöli magát. Így hát kiöntöm. — Karcsú ujjával megérintette a csőr végét, 
majd megszagolta. — Ez már jobb. — Üres hordót gördített a csőr alá, azután 
ismét Barney-hoz fordult. — Rumot akar venni? 

— Igen. 

— Jöjjön velem. Megmutatom, hogyan kell a megfelelő módon inni. 

Elvezette az udvar hátsó felébe. Letépett egy kicsi zöldcitromot a fáról, 
és a fiatalember kezébe adta. Barney elbűvölve bámulta. Bellának minden 
mozdulata könnyed és kecses volt. Akkor hagyta csak abba a 
gyümölcsszedést, amikor Barney már egy tucatnyi citromot tartott a 
kezében. 

— Jó nagy keze van -— állapította meg Bella. Közelebbről is megnézte. — 
Csak sérült. Mi történt? 

— Égésnyomok - felelte Barney. — Tüzér voltam a spanyol hadseregben. 
Olyasmi ez, mint a főzés, azt sem lehet megúszni kisebb égési sérülések 
nélkül. 

— Igazán kár — mondta a lány. — Csúnya lett tőle a keze. 

Barney elmosolyodott. Bellának felvágták a nyelvét, de neki így 
tetszett. 

Követte a házba. A nappalinak döngöltföld padlója volt, a bútorzatot 
láthatóan házilag barkácsolták, de a lány derűssé tette a hangulatot 
bougainvillea virágokkal és színes párnákkal. Semmi jele sem volt férjnek: 
nem állt csizma a sarokban, nem lógott kard a szögről, sehol egy magas, 
tollas kalap. A lány egy kezdetleges székre mutatott, és Barney leült. 

Bella két poharat vett elő egy szekrényből. Barney meglepődött: az 
üveg rendkívüli fényűzés volt. De hát Bellának az a foglalkozása, hogy 
rumot ad el, és minden ital jobban csúszik, ha üvegpohárból isszák. 

A lány elvette tőle a citromokat, késsel félbevágta őket, levüket egy 
cserépkorsóba facsarta. Tudta, hogy Barney bámulja, de nem zavarta. 

Ujjnyi rumot töltött a poharakba, összekeverte egy kiskanál cukorral, 
azután a korsóból citromlevet öntött rá. 


Barney fölemelte az egyik poharat, és belekortyolt. Ez volt a 
legfinomabb ital, amit valaha ivott. 

- A mindenit — mondta. — Ez tényleg a legjobb módja a 
rumfogyasztásnak. 

— Küldjek rumot a Sólyomra ma délután? A legjobból fél escudo egy 
százötven literes hordó. 

Olcsó, gondolta Barney; ugyanannyi, mint a sör Kingsbridge-ben. A 
melasz nyilván majdnem ingyen van ezen a cukornádtermelő szigeten. 

— Legyen két hordó — mondta. 

— Rendben. 

Ismét belekortyolt a zamatos italba. 

— Hogyan kezdte ezt a vállalkozást? 

— Amikor az anyám haldoklott, Don Alfonso bármit megadott neki, 
amit csak kívánt. Ő azt kérte, hogy szabadítson fel engem, és adjon rá 
módot, hogy megkereshessem a kenyeremet. 

— És ő ezt választotta. 

A lány fülig érő szájjal nevetett. 

— Ugyan. Varrást javasolt. A rum az én ötletem volt. És ön? Mi hozta 
Hispaniolára? 

— A véletlen. 

— Tényleg? 

— Jó, egy sor véletlen. 

— Hogyhogy? 

Barney a sevillai Sanchóra gondolt, a José y Máriára, Vaskezű Gómez 
meggyilkolására, a Leie folyón úszó tutajra, a Wolman családra 
Antwerpenben és Bacon kapitány álnokságára. 

— Hosszú história az. 

— Szívesen meghallgatom. 

— Én meg szívesen elmondanám, de szükség van rám a hajó fedélzetén. 

— A kapitány ad szabadidőt? 


— Esténként rendszerint. 

— Ha vacsorát főzök magának, elmeséli a históriáját? 
Barney szíve gyorsabban vert. 

— Rendben. 

— Ma este? 

— Igen. — Fölállt. 

Meglepetésére Bella puha csókot lehelt a szájára. 

— Napnyugtakor gyere — mondta. 


— Hiszel abban, hogy létezik szerelem első látásra? — kérdezte Barney 
Bellától három héttel később. 

— Talán, nem tudom. 

A lány házában feküdtek az ágyban. Most kelt föl a nap, de máris meleg 
volt, így hát ledobták a takarókat. Meztelenül aludtak: ezen az éghajlaton 
semmi szükség hálóruhára. 

Barney sosem látott még olyan szépet, mint Bella aranybarna teste, 
ahogy lustán elnyúlik a lenvászon lepedőn a reggeli fényben. Sosem unta 
meg, hogy bámulja, a lány pedig nem bánta. 

— Azon a napon, amikor eljöttem, hogy beszéljek Don Alfonsóval, és 
megpillantottalak, ahogy kijöttél a házból egy hordót görgetve, felnéztél, 
és találkozott a tekintetünk, én azonnal beléd szerettem, holott semmit sem 
tudtam rólad. 

— Pedig lehettem volna boszorkány. 

— Te mit gondoltál, amikor észrevetted, hogy bámullak? 

— Nos, nem mondhatok túl sokat, mert még megdagad a fejed. 

— Ugorj neki, vállald a kockázatot. 

— Abban a pillanatban nem igazán tudtam gondolkodni. A szívem 
gyorsabban vert, és nehezen kaptam levegőt. Azt mondtam magamban, ez 
csak egy fehér ember fura színű hajjal és gyűrűvel a fülében, semmi 
izgalmas. Azután másfelé néztél, mintha igazából észre se vettél volna 


engem, és azt gondoltam, igazán semmi okom az izgalomra. 

Barney fülig beleszeretett a lányba, az is belé, és ezt mindketten tudták, 
de fogalma sem volt róla, hogyan tovább. 

Bacon szinte az összes rabszolgát eladta, csak az ocsújuk maradt: 
férfiak, akik megbetegedtek az úton, várandós asszonyok, gyerekek, akik 
csak sorvadtak, miután elszakították őket a szüleiktől. A Sólyom raktere 
majd szétdurrant az aranytól, cukortól és bőröktől. Hamarosan indulnak 
Európába, és ez alkalommal úgy tűnt, Bacon csakugyan Combe Harbourba 
tart. 

Hazajönne Bella Barney-val? Ez azt jelentené, hogy itt kell hagynia 
mindent, amit ismer, beleértve a sikeres üzletét is. Barney félt föltenni ezt 
a kérdést. Még azt sem tudta, Bacon megengedné-e, hogy hazafelé nő 
legyen a fedélzeten. 

Vagy adja föl régi életét, és telepedjen le itt, Hispaniolán? Mihez 
kezdhetne? Segíthetne kiterjeszteni Bellának a rumüzletet. Cukornád- 
ültetvényes lehetne talán, noha nincs befektethető tőkéje. Nagy lépés ez 
akkor, amikor alig egy hónapja tartózkodik ezen a helyen. De az életét 
Bellával akarta eltölteni. 

Beszélnie kell a lánnyal a jövőről. A kimondatlan kérdés mindig az 
agyában motoszkált, és talán Bella fejében is megfordult. Szembe kell 
nézniük vele. 

Már nyitotta a száját, hogy kimondja, amikor belépett Jonathan 
Greenland. 

— Barney! — mondta. — Azonnal jönnöd kell! Jóságos Isten! — Most látta 
meg Bellát. — Ezt a gyönyörűséget! 

Ügyetlen megjegyzés volt, de Bella még talpig felöltözve is megzavarta 
egy normális férfi eszét. Barney elfojtotta a vigyorát, és ráförmedt: 

— Kifelé innen! Ez egy hölgy hálószobája! 

Jonathan hátat fordított, de nem mozdult. 

— Elnézést, seforita, de vészhelyzet van — mondta. 


— Semmi baj. — Bella magára húzta a lepedőt. — Milyen vész? 

— Egy galleon közeledik sebesen. 

Barney kiugrott az ágyból, felrántotta a nadrágját. 

— Visszajövök — mondta Bellának, miközben beleugrott a csizmájába. 

— Légy óvatos! — felelte a lány. 

Barney és Jonathan kirontott a házból, keresztülszáguldott a téren. A 
Sólyom már felhúzta a horgonyát. A legénység nagyobbik része máris a 
fedélzeten és a köteleken volt, éppen kibontották a vitorlákat. A 
kikötőköteleket eloldották a mólótól, és a két későn jövőnek ugrania kellett 
a fedélzetre. 

Amint fent voltak, Barney kinézett a vízre. Kevesebb mint két 
kilométerre keletről ágyúkkal teletűzdelt spanyol galleon közeledett 
sebesen, hátszéllel. Barney három hét alatt elfeledkezett a veszélyről, ami 
őt és a legénységet fenyegette. De most megérkeztek a törvény és rend 
erői. 

A legénység hosszú rudakkal tolta el a Sólymot a mólótól a mélyebb 
vizek felé. Bacon kapitány nyugatnak fordította a hajót, a vitorlák dagadtak 
a szélben. 

A galleon kiemelkedett a vízből, ami arra utalt, hogy alig van vagy 
nincs is rakománya. Négyárbócos volt, több vitorlával, mint amennyit 
Barney össze tudott számolni egyetlen pillantással, és folyamatosan 
gyorsult. Középen széles volt, a magas tatbástya viszonylag 
megnehezítette a fordulást; viszont egyenes vonalban könnyedén utoléri a 
Sólymot. 

Barney távoli dörrenést hallott, amiben azonnal felismerte az 
ágyúlövést. A közelben összetört fa recsegett, és a legénység riadtan 
felordított. Hatalmas ágyúgolyó süvített el fél méterre Barney-tól, áttörte 
az előfedélzet felépítményét, majd eltűnt. 

A golyó sokkal nagyobb volt a Sólyom másfél kilósainál, vagyis a 
galleonnak jóval nehezebb ágyúi lehetnek. Ezzel együtt a tüzéreinek ritka 


nagy szerencséjük volt, hogy közel két kilométerről beletaláltak a célba. 

A következő pillanatban a Sólyom olyan éles fordulatot írt le, hogy 
Barney elvesztette az egyensúlyát. Megrémült, hogy talán olyan nagy kár 
esett a hajóban, amitől nem lehet kormányozni, talán süllyed. Szörnyű 
kilátás volt, hogy a tengeren hal meg, ám csak egy pillanatig félt tőle. 
Látta, hogy Bacon kapitány pörgeti a kormánykereket, készakarva 
északnak megy, oldalt a szélnek. Megdöbbenésbe csapott át a félelme. 
Bacon vélhetőleg rájött, hogy nem hagyhatja le a spanyolokat — de mit 
tervez akkor? 

- Ne bámészkodj, te hülye! — ordított rá Jonathan. — Lefelé az 
ágyúfedélzetre, ahol a helyed van! 

Barney ráeszmélt, hogy most fogja átélni első tengeri csatáját. Vajon 
nem lesz egyúttal az utolsó? Bár eljuthatna Kingsbridge-be még egyszer, 
mielőtt meghal. 

A tűzkeresztségen már túlesett. Félt, de tudta, hogyan uralkodjon a 
félelmén, és végezze el a munkáját. Elsőnek az orrba ment, a 
hajókonyhába. A szakácsot véresre sebezte egy repülő szilánk, de a 
konyhának nem esett baja, Barney-nak sikerült meggyújtania egy vékony 
viaszgyertyát a tűznél. Újabb dörrenést hallott, feszülő idegekkel, újfent 
rettegve várta a becsapódást, de a golyó nem talált. 

Lent a raktérben a néhány megmaradt rabszolga rájött, miről van szó, és 
sikoltozni kezdett rémületében; attól félt, hogy a süllyedő hajóhoz láncolva 
hal meg. 

Harmadszor is dörgött az ágyú, de nem volt találat. Ez igazolta Barney 
feltételezését: az első lövés vakszerencse volt. A galleon tüzére is 
ugyanerre a következtetésre juthatott, mert úgy döntött, takarékoskodik a 
lőszerrel, kivár egy jobb alkalmat, mert negyedszer nem szólalt meg az 
ágyú. 

Kezével a lángot takarva Barney visszatért a hajó közepére. A 
legénység nagyobb része a fedélzeten vagy a köteleken állította a 


vitorlákat, követve Bacon kapitány ordítva kiadott parancsait. Barney 
futott a lépcsőhöz, amely az alsó fedélzetre vezetett, és lemászott az égő 
gyertyával. 

Az emberek már kinyitották az ágyúnyílásokat, és eloldozták a köteleket, 
amelyekkel használaton kívül rögzítették a falkoneteket. A súlyos 
ágyútalpak most már hátragurulhattak kerekeiken, amikor visszarúgtak a 
lövés után. Értelmes ember nagyon óvatosan mozgott az ágyúfedélzeten, ha 
a lövegeket kioldották, mert a visszagördülő fegyver megnyomoríthatta 
vagy megölhette azt, aki mögötte állt. 

Minden ágyú mellett ott volt egy ládában a felszerelés: a bőrből készült, 
fedeles vödör a puskapornak, egy rongykupac fojtásnak; a három 
pamutzsinegből sodort, salétrommal és lúggal átitatott, lassan égő kanóc; 
eszközök a töltéshez és a tisztításhoz két lövés között; meg egy vödör víz. 
A lőszert egy nagy ládában tartották a fedélzet közepén, a puskaporos 
hordó mellett. 

Minden ágyút két ember kezelt. Az egyik a hosszú nyelű kanállal merte 
ki a meghatározott mennyiségű puskaport — ugyanannyit kellett nyomnia, 
mint a golyónak, bár a jó tüzérek ezen mindig igazítottak valamit, ha már 
ismerték a fegyvert. A másik jól ledöngölte a fojtást, amelyre a golyó 
került. 

Néhány percen belül töltve voltak a jobb oldali ágyúk. Barney 
végigjárta őket, és begyújtotta a zsinórokat. A legtöbb tüzér egy villás 
végű botra, az úgynevezett kanócos rúdra csavarta a gyújtózsinórt, így 
biztos távolságra állhattak az ágyútól, amikor a lángot a gyújtólyukhoz 
tartották. 

Barney kilesett egy ágyúnyíláson. A Sólyom most oldalról kapta a 
hűvös keleti szelet, nyolc-kilenc csomó sebességgel siklott, hat-hétszáz 
méterre a gyorsabb galleontól, amely jobbról igyekezett utolérni. 

Barney várt. Ebből a távolságból képes volt eltalálni a galleont, és 
kisebb károkat is okozhatott, de akkor nem a legjobban használná ki a 


fegyverzetet. 

A támadó hajó orra a Sólyom felé mutatott, így nem használhatta erős 
oldalsó ágyúit. Két kisebb dörrenés jelezte, hogy a tüzér az előfedélzet 
ágyúival próbálkozik, de Barney a loccsanásokból látta, hogy mindkét 
golyó ártalmatlanul hullott a tengerbe. 

Ám a gyors hajó nemsokára elég közel ér ahhoz, hogy elfordulva 
bevethesse oldalsó lövegeit, és akkor a Sólyom bajba kerül. Mi az ördögöt 
forralhat Bacon kapitány? Talán nincs is terve a vén szamárnak. Barney a 
pánikkal küzdött. 

Egy Silas nevű matróz türelmetlenül odakiáltott: 

— Uram, tüzelünk? 

Barney nagy erővel leküzdötte idegességét. 

— Még nem - felelte színlelt magabiztossággal. — Túl messze vannak. 

Ekkor a fedélzeten Bacon elordította magát: 

— Tüzérek, vár! — Nem hallhatta Silast, de az ösztöne megsúgta, hogy az 
ágyúfedélzeten kezdenek nyugtalankodni. 

Ahogy a galleon közelebb ért, jobb szögben tudott lőni. Ötszáz méternél 
megszólalt az ágyú. 

Robaj hallatszott, füstfelhő pöffent. A golyó elég lassan mozgott ahhoz, 
hogy látni lehessen, Barney figyelte, hogyan emelkedik a röppálya. 
Megállta, hogy lebukjon. Mielőtt a golyó közel ért volna, azt hitte, hogy 
ebből találat lesz. De a spanyol tüzér egy hajszállal magasabbra célzott a 
kelleténél, és a golyó keresztülszállt a kötélzeten. Barney hallotta a 
szakadó vászon és kötél hangját, de a fában mintha nem esett volna kár. 

Barney már viszonozni akarta a tüzet, aztán mégis habozott, mert Bacon 
odafönt parancsokat ordított. A Sólyom ismét meglódult, és a szél alá 
fordult. Pár percig hátszélben haladtak, de Bacon tovább fordította a hajót, 
egészen száznyolcvan fokig, azután megindult déli irányba, vissza a 
szigethez. 

A tüzérek figyelmeztetés nélkül átfutottak az ágyúfedélzet túloldalára, 


és megtöltötték a másik hat falkonetet. 

De mit tervez Bacon? 

Barney kinézett, és látta, amint a galleon irányt változtat, az orra 
elfordul, hogy kövesse a Sólymot. És ekkor megértette, mit tervezett 
Bacon. 

Tökéletes célpontot kínált neki. 

Egy-két perc múlva a Sólyom az üldöző ellenséges hajó orra felé 
fordítja az oldalát, mindezt alig háromszáz méterről. Barney kereszttűzbe 
foghatja, egyik golyót a másik után küldheti a galleon sebezhető orrába a 
Sólyom ágyúfedélzetének teljes hosszából, amivel a lehető legnagyobb kárt 
teheti a kötélzetben és a legénységben. 

Ha jól csinálja. 

Olyan közeli volt a cél, hogy nem kellettek ékek az ágyúcsövek 
megemeléséhez. Vízszintes lövéshez ez a távolság tökéletes. Csak a 
célpont túl keskeny. 

— Most, uram? — kérdezte Silas. 

— Nem - felelte Barney. — Készül, nyugalom. 

Letérdelt az első ágyú mellé, kinézett, figyelte, milyen szögben 
közeledik a galleon, a szíve vadul vert. Mennyivel könnyebb a 
szárazföldön, ahol az ágyú és a célpont nem emelkedik és süllyed a 
hullámokon. 

Az ellenséges hajó fordulása mintha lassult volna. Barney ellenállt a 
kísértésnek, hogy túl korán kezdjen tüzelni. Figyelte a négy árbócot. Akkor lő, 
amikor egyenes vonalban lesznek, az első árbóc takarja a többit. Vagy 
valamivel korábban, hogy a golyónak legyen ideje odaérni. 

— Mikor kész, uram? — kérdezte Silas. 

— Figyelem! — Az árbócok már csaknem vonalba kerültek. — Egyes tűz! 
— És megveregette Silas vállát. 

Silas odanyomta az izzó kötélvéget a gyújtólyukhoz. 

A robbanás fülsiketítő volt a szűk ágyúfedélzeten. 


Az ágyú visszaugrott. 

Barney kinézett, és látta, hogy a golyó belevágódott a galleon 
orrbástyájába. A Sólyom legénysége éljenzett. 

A következő ágyúhoz lépett, megveregette a tüzér vállát. 

— Tűz! 

Ez a golyó magasabbra talált, bele a galleon árbócaiba. 

A fedélzeten ordítva hurráztak. Barney végigment a tat irányába az 
ágyúfedélzeten, igyekezett egy töredék másodpercbe sűríteni a lövéseket. 
Mind a hat ágyút elsütötték. 

Visszatért az első ágyúhoz, arra számítva, hogy Silas már újratöltötte. 
Rémülten látta, hogy a tüzér és társa egymás kezét rázzák a nagy örömtől. 

— Újratölteni! — ordított rájuk. — A disznó még nem döglött meg! 

Silas sietve felkapott egy hosszú nyelű és hegyes dugóhúzófélében 
végződő eszközt, amelyet ágyúféregnek hívtak. Ezzel húzta ki a fojtás 
füstölgő, szikrákat köpködő maradványait a csőből. Silas kérges talpával 
tiporta szét a parazsat, láthatólag nem is érezve a tüzet. Társa megragadott 
egy hosszú rudat, megmártotta rongyokba burkolt végét a vizesvödörben, 
azután belenyomta a csőbe, hogy eloltsa az esetleg megmaradt szikrákat, 
mert különben túl korán lobbant volna be a következő töltet puskapor. 
Miután kihúzta a tisztítórudat, a forró cső egykettőre elpárologtatott 
minden csepp vizet, és a két ember újratöltötte a megtisztított ágyút. 

Barney kinézett. A galleon orra két helyen is kilyukadt, az előárbóc 
oldalra dőlt. Az alig kétszáz méterre lévő fedélzetről a Sólyomig hallatszott 
a sebesültek sikoltozása és a pánikba esett túlélők üvöltése. De a hajó nem 
rokkant le, és a kapitány nem vesztette el a nyugalmát. A galleon 
sebessége alig csökkent. 

A kezelők kétségbeejtő lassúsággal töltötték újra az ágyúkat. Barney 
tapasztalatból tudta, hogy egyetlen sortűz sose dönti el az ütközetet. A 
hadseregek magukhoz térhetnek. De az állományt megtizedelő, a 
bajtársakat legyilkoló, ismételt sortüzek aláássák a harci szellemet, és a 


katonák megfutamodnak vagy megadják magukat. Mindennek a kulcsa 
az ismétlés. Csakhogy a Sólyom legénysége nem tüzérekből, hanem 
tengerészekből állt, senki sem tanította meg nekik, hogy milyen fontos 
a gyors, fegyelmezett újratöltés. 

A galleon egyenesen a Sólyom felé tartott. A kapitánya már nem akart 
lőni az oldalsó ágyúkkal. Hát persze hogy nem, gondolta Barney: a 
spanyolok nem akarják elsüllyeszteni a Sólymot. Inkább elfogják, és 
elkobozzák törvénytelenül szerzett kincsét. A kis orrágyúkból lőttek, és 
némelyik lövés el is találta a vitorlázatot; a keskeny Sólyomra azonban 
nehéz volt úgy célozni, hogy a lövés ne legyen se túl rövid, se túl hosszú. 
Barney most látta át a galleon taktikáját: orral nekijön a Sólyomnak, aztán 
a spanyolok lerohanják a fedélzetet. 

Mire a Sólyom ágyúi elkészülnek, a galleon kevesebb mint száz méterre 
lesz. Mivel Barney inkább a fedélzetet akarta megsorozni, nem a 
hajótestet, kicsit meg kellett emelnie az ágyúkat. Végigrohant a fedélzeten, 
és a helyükre igazította az ékeket. 

A következő néhány percet hosszúnak érezte. A galleon gyorsan, kilenc- 
tíz csomós sebességgel siklott, az orránál habzott a víz, mégis mintha csak 
pár méterrel került volna közelebb. A fedélzete zsúfolásig volt 
tengerészekkel és katonákkal, akik alig várták, hogy a Sólyom fedélzetére 
ugorhassanak, és mindenkit megölhessenek. Silas és a tüzérek egyre lesték a 
galleont, azután Barney-t, majd ismét a hajót: viszketett a tenyerük, hogy 
belenyomhassák a kanócot a lyukba. 

— Készen áll! — ordította Barney. Az elhamarkodott lövés a lehető 
legnagyobb ajándék az ellenségnek, mert biztonságosan közeledhet, 
miközben a tüzérek újratöltenek. 

De mikor a galleon már csak száz méterre volt, Barney tüzet vezényelt. 

Bacon kapitány ismét tálalta neki a tökéletes célpontot. A galleon 
egyenesen nekijött a Sólyom ágyúinak, ilyen közelről Barney nem is tudta 
volna eltéveszteni. Gyors egymásutánban elsütötte mind a hat ágyút, majd 


elordította magát: 

— Újratölt! Újratölt! 

Azután kinézett, és látta, hogy az eredmény felülmúlja a reményeit. Az 
egyik golyó eltalálhatta a főárbócot, mert Barney szeme láttára döntötte le 
a szél. A galleon lelassult, mert néhány vitorlája lehullott. A főárbóc 
rázuhant a sérült előárbóc kötélzetére, mire az is dőlni kezdett. A hajó már 
csak ötven méterre volt, de még mindig túl messze ahhoz, hogy a 
legénysége lerohanhassa a Sólymot. A galleon megnyomorodott, ám 
továbbra is a Sólyom felé sodródott, vagyis mindenképpen lerohanják őket. 

Ám Bacon ismét cselekedett, és szél alá fordította a hajót. A keleti szél 
feldagasztotta a vitorlákat, a Sólyom gyorsult, és pár perc múlva 
elszáguldott nyugat felé. 

A sérült galleon nem érhette utol. 

Lehetséges, hogy vége? 

Barney fölment a fedélzetre, ahol a legénység megéljenezte. Győztek. 
Megvertek egy nagyobb, fürgébb hajót. Most Barney volt a hősük, ám ő 
tudta, valójában Bacon gyakorlottsága és gyors, ügyes hajója nyerte meg a 
csatát. 

Visszanézett a galleonra, amely a kikötő felé sántikált. Hispaniola máris 
távolodott. 

És Bella is. 

Barney odament a kormánykeréknél álló Baconhoz. 

— Merre, kapitány? 

— Haza — felelte Bacon. — Combe Harbourba. — Amikor Barney csak 
hallgatott, megkérdezte: — Nem ez a szíved vágya? 

Barney visszanézett Hispaniolára, amely most tűnt el a karibi nap alatt a 
párában. 

— Ez volt — felelte. 

Margery tudta, hogy nagy bűnt követ el, amikor fogja a seprűt, és kisöpri a 
kápolnát a miséhez. 

Tench falucskának nem volt temploma, a kápolna viszont az uradalmi 
majorsághoz tartozott. Swithin gróf ritkán járt Tenchbe, az épület 
megroggyant, piszkos és nyirkos volt. Söprögetés után Margery ablakot 
nyitott, hogy egy kis friss levegőt engedjen be, és a kápolna rögtön jobban 
emlékeztetett szent helyre a hajnalfényben. 

Stephen Lincoln két gyertyát állított az oltáron a drágaköves kis feszület 
mellé, amelyet a kingsbridge-i székesegyházból tulajdonított el Erzsébet 
uralmának első napjaiban, mielőtt hivatalosan otthagyta az egyházat. 
Gyönyörű pluviáléját a máglyától mentette meg, amikor a protestánsok 
elégették a miseruhákat. A palást ezüst-arany szálakból és színes 
selyemcérnából remekelt hímzése Thomas Becket vértanúságát ábrázolta 
kacskaringós indák és valamilyen okból számtalan papagáj között. 

Margery hozott egy széket az előtérből, leült és felkészült a misére. 

Tenchben nem voltak órák, de mindenki láthatta a napkeltét, és amikor 
a nyári reggel sápadt fénye beszivárgott a keleti ablakon és arannyá 
változtatta a szürke kőfalakat, családostul érkeztek a kápolnába a falusiak, 
és halkan üdvözölték szomszédjaikat. Stephen háttal állt a gyülekezetnek, 
amely megbabonázva bámulta pluviáléja színes képeit. 

Margery tudta, hányan laknak Tenchben, mert ez is a shiringi 
grófsághoz tartozott, és elégedetten látta, hogy mindenki eljött, még a falu 
legidősebb lakója, Harborough szüle is, akit kézben hoztak. Ő volt a 
gyülekezet másik tagja, aki végigülhette a szertartást. 

Stephen imádkozni kezdett. Margery lehunyta a szemét, és hagyta, hogy 
a latin szavak ismerős hangjai alámerítsék lelkét az Istennel és a világgal 


való összhang drága nyugalmába. 

Miközben beutazta Shiring megyét, olykor a férjével, Barttal, olykor 
nélküle, beszélgetett az emberekkel a hitükről. A férfiak és nők kedvelték, 
és sokkal inkább megnyíltak neki, mert hiszen ártalmatlan fiatalasszony 
volt. Általában a falu intézőjét, a gróf érdekeinek sáfárját kereste föl. Az 
intéző tudta, hogy a gróf családja buzgó katolikus, és ha szőrmentén 
közelítettek hozzá, beszámolt Margerynek arról, hogy állnak ezzel a 
falusiak. A Tenchhez hasonlóan szegény és eldugott helyeken nem volt 
szokatlan, hogy mindenki katolikus volt. Ilyenkor Margery megszervezte, 
hogy Stephen elvigye hozzájuk a szentségeket. 

Ez bűn volt, de Margery nem tudta biztosra, mennyire súlyos bűnnek 
számít. Erzsébet uralkodásának öt évében senkit sem végeztek ki azért, 
mert katolikus. Stephennek, aki beszélgetett más papokkal, az a 
benyomása támadt, hogy az ilyen titkos istentiszteletek megszokottak, 
mégsem volt hivatalos megtorlás, senki sem akarta felszámolni őket. 

Úgy látszott, Erzsébet királynő hajlandó tűrni az ilyen dolgokat. Ned 
Willard is erre célzott. Évente egyszer-kétszer bukkant fel Kingsbridge-ben, 
és Margery rendszerint látta a székesegyházban, beszélt is vele, jóllehet az 
arca és a hangja bűnös gondolatokra bujtogatta. Ő mondta, hogy 
Erzsébetnek nem érdeke a katolikusok megbüntetése. Mindazonáltal, tette 
hozzá, mintha személyesen Margeryt figyelmeztetné: ha valaki kétségbe 
vonná, hogy Erzsébet az anglikán egyház feje, vagy ami még rosszabb, 
kétségbe vonná, hogy a királynő a törvényes uralkodó, az számítson a 
kíméletlen megtorlásra. 

Margery őrizkedett a politizálástól, ám ennek ellenére sem érezte magát 
biztonságban. Úgy gondolta, hiba lenne lazítani az éberségen. Az 
uralkodók megváltoztathatják a véleményüket. 

A félelem mindig jelen volt az életében, úgy, mint a temetésre hívó, 
távoli harangzúgás, de ez nem akadályozta meg a kötelessége 
teljesítésében. Lelkesítette, hogy ő rendeltetett őrizni a katolikusságot 


Shiring grófságban, és a küldetés velejárójának tekintette a veszélyt. Ha 
egy napon komoly bajba kerülne miatta, lenne ereje azzal is szembenézni, 
ez biztos. Vagy majdnem biztos. 

A gyülekezet úgy védekezett, hogy később, délelőtt átballagott a 
szomszéd faluba, ahol a lelkész tartott protestáns istentiszteletet az 
Erzsébet által engedélyezett imakönyvből, és az angol nyelvű Bibliából, 
amelyet eretnek apja, VIII. Henrik vezetett be. Mindenképpen oda kellett 
menniük, mert aki távol maradt az istentiszteletről, annak egy shillinget 
kellett fizetnie, és Tenchben senkinek sem volt egy fölösleges shillingje 
erre a célra. 

Elsőnek Margery járult a szentségekhez, hogy bátorságot öntsön a 
többiekbe, azután félreállva figyelte a gyülekezetet. Viharvert paraszti 
arcuk ragyogott, midőn magukhoz vették az úr testét, amelyet oly 
sokáig megtagadtak tőlük. Utolsónak Harborough szülét hozták oda az 
oltárhoz, aki szinte bizonyosan most áldozott utoljára a földi életben. 
Az ezerráncú arc kigyúlt az örömtől. Margery el tudta képzelni, mire 
gondol: a lelkét megmentették, békére lelt. 

Most már boldogan halhat meg. 


Egy reggel Susannah, Brecknock özvegy grófnéja azt mondta: 

— Hozzád mennék, Ned Willard, ha húsz évvel fiatalabb lennék, úgy 
éljek. 

Negyvenöt éves volt, Swithin gróf unokatestvére. Ned gyermekkora óta 
ismerte, és álmában sem jutott eszébe, hogy a szeretője lehet. Susannah a 
mellére hajtotta a fejét, párnás combját átvetette a fiatalember térdén. Ned 
simán el tudta volna képzelni feleségének. Okos volt, vidám és vérmes, 
mint egy kandúr. Olyasmiket mutatott az ágyban, amelyekről az ifjú még 
sosem hallott, és olyan játékokat játszottak, amilyeneket el sem tudott 
képzelni. Érzéki arca, meleg barna szeme, nagy, puha melle volt, és ami a 
legfőbb, segített Nednek, hogy ne kelljen arra gondolnia, hogy Margery 


Bart mellett fekszik az ágyban. 

— De ez természetesen borzalmas ötlet — mondta az asszony. — Túl 
vagyok azon a koron, amikor gyermeket adhatnék neked. Tudnám 
támogatni egy fiatalember pályafutását, de akinek Sir William Cecil a 
patrónusa, annak nincs szüksége más segítségre. Még vagyonom sincs, 
amit rád hagyhatnék. 

És nem is vagyunk szerelmesek, gondolta Ned, noha ezt nem mondta 
ki. Odáig volt Susannah-ért, aki teljes egy éve halmozta el forró 
örömökkel, de nem volt szerelmes belé, és biztosra vette, hogy ez 
kölcsönös. Nem is tudta, hogy ilyen kapcsolat egyáltalán lehetséges. 
Rengeteget tanult az asszonytól. 

— Mellesleg — folytatta a grófné — kétlem, hogy valaha is túljutnál 
szegény Margeryn. 

Ez az egyetlen hátránya egy idősebb szeretőnek, gondolta Ned. Semmit 
sem lehet elrejteni előle. Nem értette, hogyan csinálja Susannah, de 
mindent kitalált, még azt is, amit az ifjú jobban szeretett volna titokban 
tartani. 

— Margery remek lány, és megérdemelt téged — folytatta Susannah. — 
De a családja mindenáron be akart kerülni a nemességbe, és ehhez őt 
használták eszköznek. 

— Ezek a Fitzgeraldok a föld szennye — mondta indulatosan Ned. — 
Rohadtul ismerem a fajtájukat. 

— Azt elhiszem. Sajnos a házasság nem csak a szerelemről szól. Nekem 
például ajánlatos férjnez mennem. 

— Miért? — hökkent meg Ned. 

— Egy özvegy mindenkinek csak kolonc. Lakhatok a fiammal, de nincs 
olyan fiú, aki szeretné, ha az anyja folyton körülötte sertepertélne. 
Erzsébet királynő kedvel, de egy magányos nőről az udvarnál feltételezik, 
hogy mindenbe beleüti az orrát. Ha még szép is, idegesek lesznek a férjes 
asszonyok. Nem, férjre van szükségem, és Robin Twyford tökéletes lesz. 


— Hozzámész Lord Twyfordhoz? 

— Hozzá én. 

— És ő tudja ezt? 

Az asszony elnevette magát. 

— Nem, de csodálatosnak tart! 

— Tényleg az vagy, de kár téged Robin Twyfordra pocsékolni. 

—- Csak ne becsüld le. Ötvenöt évesen is virgonc, ráadásul okos, és 
megnevettet. 

Ned észbe kapott, hogy valami gálánsat kell mondania. 

— Drágám, remélem, nagyon boldog leszel. 

— Eszem a szívedet! 

— Jössz ma este a színházba? 

— Igen. — A színházat egyformán szerették. 

— Akkor hát találkozunk. 

— Ha Twyford ott lesz, kedves légy ám hozzá! Csak semmi ostoba 
féltékenység! 

Ned másutt volt féltékeny, de ezt nem mondta meg. 

— Megígérem. 

— Köszönöm. — Susannah megszívta a szeretője mellbimbóját. 

— Ez jólesik. — Meghallotta a Saint Martin-in-the-Fields harangjait. — 
Csak szolgálatra kell jelentkeznem őfelségénél. 

— Még nem. — Susannah a másikat is megszívta. 

— De hamarosan! 

— Ne aggódj — mondta az asszony, és ráhengeredett. — Gyors leszek. 

Fél órával később Ned már a Stranden sietett. 

Erzsébet még nem jelölte ki az új püspököt Kingsbridge-be, Julius 
helyére, és Ned azt szerette volna, hogy a kingsbridge-i esperes, Luke 
Richards kapja meg ezt a posztot. Luke esperes éppen a megfelelő ember — 
ráadásul a barátja a Willard családnak. 

Mivel az udvarnál mindenki a barátainak próbált állást szerezni, nem is 


tudta, kilincselhet-e ő is a királynőnél a saját problémáival. Erzsébet 
szolgálatának öt éve alatt megtanulta, milyen gyorsan illan el az uralkodó 
barátsága, ha egy udvaronc megfeledkezik róla, ki szolgál kit. Mostanáig 
halogatta a kérést. Ám a királynő épp ma akarta megbeszélni 
miniszterével, Sir William Cecillel a püspökök dolgát, és a miniszter azt 
mondta Nednek, hogy ő is legyen ott. 

Tucatnyi épület, udvar, kert, sőt még egy teniszpálya is tartozott a 
White Hallnak nevezett palotához. Ned ismerte a járást, gyorsan eljutott az 
őrszobától egy nagy fogadóteremig. Megkönnyebbülésére Cecil még nem 
érkezett meg. Susannah gyors volt, ahogy ígérte, nem tartotta fel 
túlságosan. 

Az előszobában a spanyol nagykövet, Álvaro de la Ouadra várakozott. 
Nyugtalanul járkált, és dühösnek tűnt, habár Ned sejtése szerint legalább 
részben csak megjátszotta. Nehéz a nagykövetek dolga, tűnődött Ned. 
Amikor uruk felbőszül, közvetíteniük kell az indulatot, függetlenül attól, 
hogy osztoznak-e benne, vagy sem. 

Pár perc múlva belépett a miniszter, és már vitte is magával Nedet a 
fogadószobába. 

Erzsébet királynő harmincéves korára elveszítette lányos hamvasságát, 
amely korábban már-már szépséggé tette. Föl is szedett valamennyit, és a 
cukros nyalánkságok szeretete megártott a fogainak. De ma jó hangulatban 
volt. 

— Mielőtt a püspökök ügyével foglalkoznánk, hadd jöjjön a spanyol 
nagykövet — mondta. Ned sejtette, hogy a királynő Cecilre várt, nem akart 
egyedül szembenézni Ouadrával, aki Európa leghatalmasabb uralkodóját 
képviselte. 

Ouadra mondhatni sértő gyorsasággal zavarta le az üdvözlést, mielőtt 
közölte: 

— Egy spanyol galleont megtámadtak az angol kalózok. 

— Sajnálattal hallom — felelte a királynő. 


- Három nemesembert is megöltek! Továbbá meghalt számos 
tengerész, és a hajóban súlyos károk estek, mielőtt a kalózok 
elmenekültek. 

A sorok között olvasó Ned sejtette, hogy a galleon járt rosszabbul. Ez 
sérti Fülöp király önérzetét, innen a harag. 

— Fájdalom, nem írhatom elő alattvalóimnak, mit kell tenniük messze 
kint a tengeren — mondta Erzsébet. — Egyetlen uralkodó sem képes erre. 

Ez persze csak fele volt az igazságnak. Nehéz ellenőrizni a hajókat a 
tengeren, ám Erzsébet nem is nagyon próbálkozott. A kereskedőhajók a 
gyilkosságot is megúszhatták, olyan fontos szerepet játszottak Erzsébet 
királyságának —— biztonságában. Háború esetén — az uralkodó 
megparancsolhatta, hogy a kereskedőhajók egyesítsék erőiket a király 
haditengerészetével. Együtt jelentették a legfőbb védelmi vonalat egy 
szigetország számára, amely nem rendelkezett állandó hadsereggel. 
Erzsébet olyan volt, mint egy olyan harapós kutya gazdája, amely nagyon 
hasznosan elriasztja a támadókat. 

— Egyáltalán, hol történt ez? — folytatta a királynő. 

— Hispaniola partjainál. 

Cecil, aki a Gray"s Innben tanult jogot, azt kérdezte: 

— És ki lőtt elsőnek? 

Agyatúrt kérdés volt. 

— Erről nincs értesülésem — felelte Ouadra. Vagyis a spanyolok kezdték, 
vonta le a következtetést Ned, és Ouadra csaknem megerősítette gyanúját, 
amikor nagy hangon kijelentette: — Ettől függetlenül őfelsége Fülöp király 
hajójának joga van bármely vízi járműre tüzet nyitni, amennyiben bűnös 
tevékenységen kapja. 

— Miféle bűnről beszél? — kérdezte Cecil. 

- Az angol hajó nem kapott engedélyt, hogy Új-Spanyolországba 
hajózzon. Egyetlen idegen hajó sem tehet ilyet. 

— És azt tudjuk, mi célból tartózkodott a kapitány az Újvilágban? 


— Rabszolgákat árult! 

— Lássuk, pontosan értem-e — mondta Erzsébet, és Ned szerette volna 
tudni, hogy Ouadra is érzékeli-e a királynő hangjában lappangó, 
veszedelmes élt. — Egy angol hajóra, amely jóhiszeműen végzi a munkáját 
Hispaniolában, azaz kereskedik olyan vevőkkel, akiknek erre igénye van, 
tüzet nyit egy spanyol galleon — és maga amiatt panaszkodik nekem, hogy 
az angol visszalőtt? 

— Bűnt követtek el már azzal, hogy ott voltak! Felséged nagyon jól 
tudja, hogy a pápa őszentsége az egész Újvilágot a spanyol és a portugál 
királynak adományozta! 

A királynő hangja olyan lett, akár a jég. 

— Őfelsége, Fülöp király nagyon jól tudja, hogy a pápának nincs joga 
tetszése szerint elajándékozgatni Isten földjének darabjait valamelyik 
uralkodónak! 

— A Szentatya bölcsességében. . . 

— Az istenfáját! — csattant föl Erzsébet, azt az indulatszót használva, ami 
persze mélységesen sértette a katolikusokat. — Aki angolokra lő, csupán 
azért, mert ott vannak az Újvilágban, maga keresi magának a bajt! Ne 
panaszkodjon nekem a következmények miatt. Távozhat. 

Ouadra meghajolt, aztán sunyi képet vágott. 

— Nem óhajtja tudni felséged az angol hajó nevét? 

— Mondja. 

— A neve Sólyom, Combe Harbour az anyakikötője, a kapitánya Jonas 
Bacon. — A nagykövet Nedre nézett. 

— A tűzmester valami Barnabas Willard. 

Nednek elakadt a lélegzete. 

— A testvérem? 

— A testvére — felelte nyilvánvaló elégedettséggel Ouadra —, és az 
általánosan elfogadott törvények szerint kalóz. — Ismét meghajolt a 
királynő felé. — Alázatosan kívánok felségednek kellemes napot. 


Amikor Ouadra kiment, Erzsébet Nedre nézett: 

— Tudtad? 

- Valamennyit sejtettem — bólintott Ned, és közben igyekezett 
összeszedni a gondolatait. — Három éve Jan nagybátyám Antwerpenből azt 
írta, hogy Barney hazafelé tart a Sólyom fedélzetén. Mostanra kitaláltuk, 
hogy valahol eltévedt. De arról fogalmam sem volt, hogy közben átkelt az 
Atlanti-óceánon! 

— Remélem, biztonságban hazaér — mondta a királynő. — Most pedig 
beszéljünk Kingsbridge-ről, van megfelelő püspökünk? 

Ned szólni sem bírt, annyira főbe kólintotta, amit Barney-ról hallott. 
Cecil kisegítette. 

— Ned ismer egy megfelelő jelöltet. 

A fiatalember összeszedte magát. 

— Luke Richards. Negyvenöt éves. Máris ő az esperes. 

— Gondolom, a barátod — jegyezte meg csípősen a királynő. 

— Igen, felség. 

— Milyen? 

— Mérsékelt ember. Jó protestáns — bár meg kell mondanom, hogy öt 
éve jó katolikus volt. 

Cecil helytelenítően ráncolta a homlokát, de a királynő hahotázott. 

— Remek — mondta. — Éppen az ilyen püspököket kedvelem. 


Margery öt éve ment férjhez, és ennek az öt évnek minden egyes napján 
meg akart szökni. 

Bart Shiring nem volt rossz férj a közfelfogás szerint. Sosem verte meg 
a feleségét. Hébe-hóba le kellett feküdni vele, azonban a férj inkább másutt 
kereste az örömet, de hát ebben sem különbözött a nemesek többségétől. 
Csalódott volt, mert nem született gyerekük, és ezért férfiszokás szerint az 
asszonyt hibáztatta, mégsem vádolta meg boszorkánysággal, ahogy némely 
férjek tették volna. De Margery akkor is gyűlölte. 


Álma a szökésről változatos formákat öltött. Fontolgatta, hogy bevonul 
egy francia zárdába, de Bart természetesen megtalálná és visszahozná. 
Levághatná a haját, és fiúnak öltözve tengerre szállhatna, de egy hajón 
nincs magánélet, és egy napon belül lebukna. Az egyik reggelen 
fölnyergelhetné kedvenc lovát, és egyszerűen nem jönne vissza, de hova 
menne? London csábította, de miből élne? Nem volt járatos a világ 
dolgaiban, az pedig köztudott, hogy a lányok, akik a nagyvárosba szöknek, 
rendszerint az utcán végzik. 

Voltak időszakok, amikor megkísértette az öngyilkosság bűne. 

Csupán az elnyomott angol katolikusokért végzett tilalmas munka 
tartotta életben. Ez adott értelmet a létezésének, ráadásul izgalmas, noha 
félelmetes volt. E nélkül nem lett volna több a körülmények szomorú 
áldozatánál. Ettől viszont kalandor lett, bűnöző, Isten titkos ügynöke. 

Ha Bart elment hazulról, majdnem boldog volt. Jól érezte magát 
egyedül az ágyban: senki sem horkolt, böfögött vagy kászálódott ki 
zajosan éjnek évadján az ágyból, hogy belevizeljen az éjjeliedénybe. 
Élvezte, hogy reggel egyedül mosakodhat és öltözködhet. Szerette a 
budoárját a kis könyvespolccal és a kancsókba tett zöld ágakkal. Délután 
visszavonulhatott , a szobájába, egyedül olvashatott verseket, 
tanulmányozhatta latin Bibliáját, senki sem firtatta gúnyosan, hogy 
normális ember miért csinál ilyesmit. 

De ez ritkán esett meg. Ha Bart elutazott, rendszerint Kingsbridge-be 
ment, és olyankor Margery is elkísérte, kihasználva az alkalmat, hogy 
meglátogassa barátait, és felvegye a kapcsolatot az ottani titkos 
katolikusokkal. Ám ez alkalommal Combe Harbour volt az úti cél, így 
Margery a saját társaságát élvezhette. 

A vacsorához természetesen előjött. Swithin másodszor is megnősült, 
egy olyan hajadont vett feleségül, aki még Margerynél is fiatalabb volt, de 
a kislány grófné nem élte túl az első, halva született gyermeket. Utána 
ismét Margery lett a ház úrnője, és ő felelt az étkezésekért. Ma este 


fahéjas-mézes ürüpecsenyét rendelt. Az asztalnál csak Swithin gróf és 
Stephen Lincoln ült, aki most New Castle-ban lakott: hivatalosan titkár 
volt, a valóságban a gróf papja. Minden vasárnap misét tartott a 
kápolnában a családnak és a személyzetnek, kivéve, ha ő és Margery 
valahol másutt csinálták ugyanezt. 

Noha mindenki őrizte a titkot, az efféle dolog nem maradhat rejtve. 
Mostanra sokan tudták vagy sejtették, hogy miséznek New Castle-ban, és 
valószínűleg szerte Angliában. A parlament puritánjai — természetesen 
valamennyien férfiak — dühöngtek. Ám Erzsébet királynő nem volt 
hajlandó kikényszeríteni a törvények betartását. Margery már kezdett 
rájönni, hogy ez olyasfajta kompromisszum, ami jellemző Erzsébetre. A 
királynő eretnek volt, ugyanakkor nagyon eszes nő, amiért Margery hálát 
adott Istennek. 

Amint az udvariasság megengedte, felállt a vacsoraasztaltól. Erre valós 
mentsége volt: a kulcsárné megbetegedett, valószínűleg haldoklott, és 
Margery ellenőrizni akarta, hogy szegény asszonynak megvan-e minden 
kényelme éjszakára. 

Elment a szolgafertályra. Sal Brendon egy fülkében feküdt a konyha 
mellett. Öt éve gorombán kezdődött az ismeretségük, ám Margerynek 
fokozatosan sikerült megnyernie szövetségeséül, olyannyira, hogy végül 
együtt vezették a házat. Sajnos, a kulcsárné egyik dús emlőjében megjelent 
egy csomó, és egy év alatt csontsovánnyá aszalta a bővérű, húsos, 
középkorú asszonyt. 

A daganat kitüremlett a bőrből, és átterjedt Sal vállára. Vastagon 
bepólyálták, hátha így nem lehet érezni a büdösségét. Margery belediktált 
egy kis sherryt, majd egy darabig ott ült mellette, és beszélgettek. Sal 
keserű lemondással mesélte, hogy a gróf hetek óta felé se nézett. Úgy 
érezte, elpocsékolta az életét azért, hogy egy hálátlan férfit boldoggá 
tegyen. 

Margery visszavonult a szobájába, és hogy felviduljon, a Pantagruel 


című, botrányosan mulatságos francia könyvet olvasta az óriásokról. 
Némelyik óriásnak akkora heréje volt, hogy három golyóval megtelt 
volna egy zsák. Stephen Lincoln helytelenítette volna ezt a könyvet, 
holott ártalmatlan volt. Egy órán át olvasott gyertya mellett, időnként fel- 
felkuncogva, azután levetkőzött. 

Térdig érő lenvászon hálóingben aludt. Baldachinos ágya volt, de a 
függönyöket Margery félrehúzta és összekötötte. A félhold besütött a 
kastély magas ablakain, és félhomállyá változtatta a sötétséget. Margery 
bebújt a takaró alá, és behunyta a szemét. 

Szívesen megmutatta volna Ned Willardnak a Pantagruelt. Ned úgy 
élvezné a szerző fantasztikusan komikus ötleteit, mint a Bűnbánó 
Magdolnáról szóló színjátékot itt, New Castle-ban. Ha valami érdekes 
vagy szokatlan történt Margeryvel, mindig az jutott az eszébe, hogy vajon 
Ned mit szólna hozzá. 

Gyakran gondolt rá éjszakánként. Oktondi módon úgy érezte, hogy 
bűnös gondolatai inkább titokban maradnak, ha a sötétben fekszik. Most 
arra emlékezett, amikor ő és Ned először csókolózott és simogatta egymást 
a használaton kívüli öreg kemencében, és bánta, hogy nem mentek tovább. 
Az emlék kellemesen átmelegítette a bensőjét. Tudta, hogy bűn odalent 
megérinteni magát, de — ahogy néha megtörtént — ma este az érzés eljött 
érintés nélkül is. Akaratlanul összeszorította a combját, és meglovagolta az 
öröm hullámait. 

Utána elszomorodott. Sal Brendon bánkódására gondolt, és elképzelte 
magát a saját halálos ágyán. Vajon ő is olyan keserű lesz majd, mint Sal? 
Könnyek szöktek a szemébe. Belenyúlt az ágya melletti ládikóba, 
amelyben a saját holmiját tartotta, elővett egy makkokkal hímzett, patyolat 
zsebkendőt. Nedé volt, amit ő sosem adott vissza neki. Beletemette az 
arcát, és elképzelte, hogy ismét vele van: a fiú gyengéden megérinti az 
arcát, és felszárítja a könnyeit. 

Ekkor szuszogást hallott. 


New Castle-ban nem voltak zárak, de ő mindig becsukta az ajtaját, 
viszont nem hallotta, hogy nyílt volna. Talán ő hagyta résnyire nyitva? De 
ki tud ilyen nesztelenül bejönni? 

Talán egy kutya szuszog: a gróf kutyái éjszaka futkoshattak a 
folyosókon, és az egyik kíváncsian bedughatta az orrát. Hallgatózott: a 
szuszogás lehalkult, mintha egy ember igyekezne csöndben maradni. 
Kutya ilyet nem csinál. 

Kinyitotta a szemét, és felült. Szíve lázasan dobogott. Az ezüst 
holdfényben meglátott egy hálóinges férfialakot. 

— Kifelé a szobámból! — mondta csak egy kicsit remegő, határozott 
hangon. 

Csend lett. Túlságosan sötét volt ahhoz, hogy Margery felismerje az 
alakot. Bart jött haza váratlanul? Nem lehet: senki sem utazik sötétedés 
után. Szolga sem lehet: a fejével játszik, aki éjszaka bemegy egy 
nemesasszony hálószobájába. Stephen Lincoln sem, mert cáfolhatatlanul 
érezte, hogy a papot nem vonzza az asszonyok ágya. Ha ilyen bűnt követne 
el, inkább egy csinos fiúval vétkezne. 

— Ne félj — mondta a férfi. 

Swithin. 

— Eredj innen — mondta Margery. 

Apósa leült az ágya szélére. 

- Mindketten magányosak vagyunk — szólalt meg. Kissé kásásan 
beszélt, mint esténként mindig. 

Margery föl akart kelni, de egy erős kar visszatartotta. 

— Tudom, hogy akarod — mondta Swithin. 

— Nem, nem akarom! — Szabadulni akart, de Swithin nagydarab és erős 
volt, és nem ivott annyit, hogy elgyengüljön. 

— Szeretem, ha egy kicsit rugódoznak — mondta az apósa. 

— Engedj el! — kiáltotta Margery. 

Swithin a szabad kezével lehúzta róla a takarót. Margery hálóinge 


felcsúszott a csípőjéig, a gróf éhesen legeltette a szemét a combján. 
Margery érthetetlenül elszégyellte magát, és takargatni próbálta a 
meztelenségét. 

— Ó! — örvendezett Swithin. — Szemérmes! 

Margery nem tudott semmit kitalálni, hogy megszabaduljon tőle. 

Apósa meglepő fürgeséggel elkapta a bokáit, és megrántotta. Margery 
lecsúszott az ágyon, visszazuhant a matracra. Még mindig nem tért magához, 
amikor Swithin beugrott az ágyba, és ráfeküdt. Nehéz volt, és büdös volt a 
szája. Csonka kezével megmarkolta az asszony mellét. 

Margery hangja fisztulázássá élesedett. 

— Megj innen, vagy sikítani fogok, és mindenki megtudja! 

— Majd azt mondom, hogy elcsábítottál — felelte Swithin. — Nekem 
fognak hinni, nem neked. 

Margery megdermedt. Tudta, hogy az apósa igazat beszél. Az emberek 
úgy tartották, hogy a nők nem képesek uralkodni a vágyaikon, de a férfiak 
igen. Ő úgy találta, hogy ennek a fordítottja az igaz. De el tudta képzelni 
azt a jelenetet a kölcsönös vádaskodással, a férfiak mind a gróf mellé 
állnak, a nők pedig gyanakodva sandítanak rá. Bart őrlődne, mert nagyon 
jól ismeri az apját, de a végén mégsem lenne bátorsága ellene fordulni. 

Érezte, hogy Swithin matat a pendelyén, fel akarja gyűrni. Talán nem 
tudja felállítani, reménykedett kétségbeesetten. Néha megtörtént Barttal, 
rendszerint azért, mert túl sok bort ivott, noha ilyenkor mindig a feleségét 
hibáztatta, amiért lekonyult. Swithin kétségtelenül sokat ivott. 

De nem eleget. Érezte Swithin hímvesszőjének nyomását, és a remény 
lehervadt. 

Szorosan összezárta a térdét. Swithin szét akarta feszíteni, de ügyetlen 
volt: fel kellett könyökölnie, hogy megtartsa tekintélyes súlyát, miközben a 
másik kezével a menye combja között matatott. Bosszúsan morgott. Ha 
Margerynek sikerülne eléggé megnehezíteni a dolgát, talán lekókadna, és 
undorral hagyná az egészet. 


— Tedd szét a lábad, kurva! — sziszegte a gróf. 

Margery még jobban összeszorította a lábait. 

Swithin a szabad kezével beleöklözött az arcába. 

Olyan volt, mint egy robbanás. Swithin drabális, vállas ember volt, és 
erős keze sok ökölcsapást osztott már ki életében. Margerynek fogalma 
sem volt róla, hogy egy ütés ennyire fájhat. Úgy érezte, mindjárt leszakad 
a feje a nyakáról. Szája tele lett vérrel. Egy pillanatra kiszaladt belőle 
minden ellenállás, és Swithin kihasználta ezt a pillanatot: szétfeszítette a 
menye combjait, és beledöfte magát. 

Ezután már nem tartott sokáig. Margery kábultan tűrte a döfölést. Az 
arca annyira fájt, hogy alig érezte a teste többi részét. Swithin végzett, és 
lihegve legurult róla. 

Margery kimászott az ágyból, behúzódott a sarokba, leült a padlóra, és 
fájó fejét fogta. Egy perccel később hallotta, amint az apósa még mindig 
zihálva kimegy a szobából. 

Megtörölte az arcát a zsebkendővel, amelyet meglepetésére még mindig 
a kezében szorongatott. Amikor már biztosra vehette, hogy Swithin 
elment, visszamászott az ágyba. Ott feküdt halkan sírva, amíg az álom el 
nem hozta az áldott öntudatlanságot. 

Reggel akár azt is hihette volna, hogy álmodta az egészet, ha nem fáj 
annyira a fél arca. Tükörbe nézett, és látta, hogy feldagadt és szederjes. 
Reggelire kiagyalt egy mesét, hogy kiesett az ágyból, és nem érdekelte, 
hogy elhiszik-e. Ha megvádolta volna a grófot, még több bajt zúdított 
volna magára. 

Swithin jóízűen falt, úgy tett, mintha semmi sem történt volna. 

Mihelyt a gróf felállt az asztaltól, Margery kiküldte a szolgát, és odaült 
Stephen mellé. 

— Swithin az éjjel bejött aszobámba — mondta halkan. 

— Miért? — kérdezte a pap. 

Margery csak nézett. Stephen pap, de elmúlt huszonnyolc és Oxfordban 


tanult, nem lehet tökéletesen tudatlan. 

— Ó! — mondta Stephen egy pillanat múlva. 

— Megerőszakolt. 

— Küzdött? 

- Természetesen, de erősebb nálam. — Ujjai hegyével megérintette 
dagadt arcát, vigyázva, hogy ne nyomja meg. — Nem estem ki az ágyból. 
Ez az ökle nyoma. 

— Sikoltott? 

- Megfenyegettem. Azt válaszolta, hogy mindenkinek azt fogja 
mondani, hogy én csábítottam el. És neki hisznek, nem nekem, amiben 
igaza is van, mint ezt maga is tudja. 

Stephen láthatólag kényelmetlenül érezte magát. 

Csönd lett. Végül Margery szólalt meg: 

— Mit tegyek? 

— Imádkozzék bocsánatért — felelte Stephen. 

Margery összevonta a szemöldökét. 

— MIi a fenéről beszél? 

— Kérjen bocsánatot a bűnéért. Isten kegyelmes. 

— Miféle bűnért? — csattant fel Margery. — Én semmilyen bűnt nem 
követtem el! Én a bűn áldozata vagyok! Hogy mondhatja, hogy én kérjek 
bocsánatot? 

- Ne kiabáljon! Azt mondom, hogy Isten megbocsátja a 
házasságtörését. 

— És mi van az ő bűnével? 

— A gróféval? 

— Igen. Az ő bűne sokkal rosszabb a házasságtörésnél. Azzal mi tévők 
legyünk? 

— Pap vagyok, nem bíró. 

Margery hitetlenül nézett rá. 

— Ennyi? Ez a válasza egy asszonynak, akit az apósa megerőszakolt? 


Hogy nem bíró? 

A pap nem nézett rá. 

Margery felállt. 

— Te féreg — mondta. — Te nyálas féreg. — Azzal kiment. 

Úgy érezte, mindjárt megátkozza Istent, ám ez nem tartott sokáig. Jóbra 
gondolt, akinek a hitét tették próbára a szenvedésekkel. , Káromold Istent, és 
halj meg!", mondta a felesége, de Jób nem volt hajlandó. Ha istentagadóvá 
lenne mindenki, aki egy pipogya pappal találkozik, ugyan kevés keresztény 
maradna. De mit tegyen? Bart csak holnap jön vissza. Mi van, ha Swithin 
ma éjszaka is próbálkozik? 

A napot azzal töltötte, hogy terveket készített. Egy Peggy nevű fiatal 
szolgálónak megparancsolta, hogy aludjon a szobájában az ágy lábánál, 
egy szalmazsákon. Szokás volt, hogy magányos nők egy szolgálóval 
aludtak éjszakánként, noha maga Margery sose kedvelte ezt a gyakorlatot. 
De most már látta az okát. 

Szerzett egy kutyát. A kastélyban mindig akadt néhány kutyakölyök; 
talált egyet, amely elég fiatal volt ahhoz, hogy magához szoktathassa. Nem 
volt neve, Margery elnevezte Micknek. Egyelőre csak hangoskodni tudott, 
de idővel be lehet tanítani, hogy megvédje őt. 

Egész nap nem győzött ámulni Swithin viselkedésén. Ebédnél és 
vacsoránál is találkoztak. Swithin alig szólt hozzá, de máskor sem szokott, 
inkább Stephen Lincolnnal beszélte meg a folyó ügyeket: az Újvilágot, a 
hajók típusait és Erzsébet királynő vacillálását, aki továbbra sem képes 
eldönteni, kihez kellene hozzámennie. Mintha elfeledkezett volna a 
gyalázatról, amelyet az éjszaka követett el. 

Lefekvés előtt kilincsre csukta az ajtót, és Peggy segítségével odahúzott 
elé egy ládát. Jobban örült volna, ha nehezebb, bár akkor nem tudták volna 
megmozdítani. 

Végül felcsatolt a hálóingére egy övet, amelyen kis kés függött tokban. 
Elhatározta, hogy amint teheti, szerez magának egy nagyobb tőrt. 


Szegény Peggy holtra rémült, de Margery nem magyarázta el neki, 
miért csinálja ezt, mert azzal megvádolta volna a grófot. 

Margery lefeküdt. Peggy elfújta a gyertyákat, és összegömbölyödött a 
szalmazsákján. Mick csodálkozott az új kvártélyán, de a kutyák 
egykedvűségével tudomásul vette a változást, és lehevert a kandalló elé. 

Margery lefeküdt. Nem bírt a bal oldalára fordulni, mert zúzódásos 
arcának még a pehelypárna érintése is fájt. Nyitott szemmel, éberen feküdt. 
Olyan bizonyosan tudta, hogy nem jön a szemére álom, mint ahogy nem 
repülhet ki az ablakon. 

Csak a mai éjszakát bírja ki, gondolta. Holnap hazajön Bart, és azután 
Margery úgy intézi, hogy sose maradjon négyszemközt Swithinnel. De 
már amikor fogadkozott, akkor is tudta, hogy nem lehetséges. Bart 
döntötte el, hogy Margery elkísérje-e, vagy sem, és nem mindig vette 
tekintetbe a felesége kívánságait. Valószínűleg olyankor hagyja itthon, ha 
meglátogatja valamelyik szeretőjét, vagy a barátaival bordélyba megy, 
vagy valami másfajta mulatsága van, ahol csak nyűg lenne egy feleség. 
Margery nem vitathatja ok nélkül a férje döntéseit, viszont nem mondhatja 
el a történteket. Csapdába esett, és ezt Swithin is tudta. 

Egyetlen módon kerülhet ki belőle, ha megöli Swithint. De ha ezt teszi, 
akkor fölakasztják. Semmiféle indokkal nem úszhatja meg a büntetést. 

Hacsak nem úgy csinálja, hogy balesetnek tűnjön. . . 

Vajon Isten megbocsát? Talán. Biztosan nem ő akarta, hogy Margeryt 
megerőszakolják. 

Javában töprengett, amikor zörögni kezdett a kilincs. 

Mick idegesen vakkantott. 

Valaki be akart jönni. 

— Ki lehet az? — kérdezte riadtan Peggy. 

Ismét elfordították a kilincset, azután koppanás hallatszott, ahogy az 
ajtó a pár centire lévő ládának ütődött. 

— Menj innen! — kiáltotta Margery. 


Kint  felmordultak, mintha valaki  nekidurálná magát, azután 
megmozdult a láda. 

Peggy sikoltott. 

Margery kiugrott az ágyból. 

A láda arrébb csúszott a padlón, az ajtó kinyílt annyira, hogy beférjen 
rajta egy ember. Bejött a hálóinges Swithin. 

Mick rávakkantott. Swithin felé rúgott, a kutya szügyét találta. Mick 
rémülten nyüszítve kirohant a résen. 

Swithin észrevette Peggyt, és odaszólt: 

— Kifelé, mielőtt téged is felrúglak! 

Peggy elmenekült. 

Swithin közelebb lépett Margeryhez. 

Az asszony kihúzta a kést az övéből, és azt mondta: 

— Ha nem mész innen, megöllek! 

Swithin ívben lecsapott a bal karjával, amely egy pöröly erejével találta 
el Margery jobb csuklóját. A kés elszállt. Swithin elkapta a menye karját, 
játszva fölkapta a padlóról, és az ágyra dobta. Azután rámászott. 

— Tedd szét a lábad — mondta. — Tudom, hogy akarod. 

— Gyűlöllek! — felelte Margery. 

A gróf fölemelte az öklét. 

— Tedd szét a lábad, különben ugyanott ütlek meg, ahol tegnap! 

Margery nem bírta volna elviselni, hogy hozzáérjenek az arcához. 
Belehal, ha Swithin megüti. Tehetetlenül elsírta magát, és széttette a lábát. 


Rollo Fitzgerald mindent elkövetett, hogy szemmel tartsa a kingsbridge-i 
puritánokat. A legfontosabb forrása Donal Gloster, Dan Cobley 
főkönyvelője volt. Donalnak kettős indítéka volt erre: gyűlölte a Cobley 
családot, amiért nem adták neki a lányuk kezét, és szüksége volt Rollo 
pénzére, mert Dan túl keveset fizetett. 

Rollo . rendszeresen találkozott Donallal egy  Bitókeresztje nevű 


kocsmában, amely valójában bordély volt, így Rollo kibérelhetett egy 
különszobát, ahol nyugodtan beszélgethettek. Ha valamelyik lány 
elcsicseregte volna találkozásaikat, az emberek azt hitték volna róluk, hogy 
férfiszeretők, ami halálos bűn, de azok, akik prostituáltakkal 
pletykálkodnak, általában nincsenek abban a helyzetben, hogy 
vádaskodhassanak. 

— Dan dühös, amiért Luke esperesből csinálnak püspököt — mondta 
Donal 1563 egyik őszi napján. — A puritánok szerint Luke úgy fordul, 
ahogy a szél fúj. 

— Igazuk van — bólintott megvetően Rollo. Ha az ember a hitét az éppen 
hatalomra került uralkodó ízlése szerint cserélgette, azt , politikának", míg 
azokat, akik így cselekedtek, , politikusoknak" hívták. Rollo gyűlölte őket. 
— Úgy vélem, a királynő a gerinctelensége miatt választotta Luke-ot. Dan 
kit tenne meg püspökké? 

— Jeremiah atyát. 

Rollo — biccentett. Jeremiah  Loversfieldben, — Kingsbridge déli 
szomszédjában volt a Szent János-templom lelkésze. Mindig is reformátor 
volt, noha megmaradt az egyházban. Szélsőségesen protestáns püspök lett 
volna belőle, hallatlanul türelmetlen mindenkihez, akinek hiányzik a régi 
hit. 

— Hála az égnek, hogy nem Dan dönt ebben a dologban! 

— Nem adta föl. 

— Ezt hogy érted? A döntés megszületett. A királynő kihirdette. Luke-ot 
holnapután fölszentelik. 

— Dannek tervei vannak. Ezért akartalak látni. Érdekelni fog a dolog. 

— Ki vele! 

— Egy új püspök fölszentelésekor a papok mindig előhozzák Szent 
Adolphust. 

— Ó, igen. — Szent Adolphus csontjait évszázadok óta a kingsbridge-i 
székesegyházban őrizték a szentélyben elhelyezett, ékköves ereklyetartóban. 


Egész Nyugat-Európából jöttek Szent Adolphushoz a zarándokok, hogy 
egészségért és szerencséért imádkozzanak. — De Luke ez alkalommal talán 
nem bolygatja a csontokat. 

Donal a fejét rázta. 

— Kihozatja őket a körmenetre, mert ezt kívánják a kingsbridge-iek. Azt 
mondja, senki sem imádja a csontokat, ezért ez nem bálványozás. Csupán 
megtisztelik a szent ember emlékét. 

— Mindig a kompromisszum. Ez Luke. 

— A puritánok szerint istenkáromlás. 

— Nem meglepő. 

— Vasárnap közbeavatkoznak. 

Rollo felvonta a szemöldökét. Ez érdekes. 

— Mit fognak tenni? 

- Amikor a csontokat felmutatják a szertartás alatt, elragadják az 
ereklyetartót, és meggyalázzák a szent maradványait, egész idő alatt Istent 
szólítva, hogy csapja agyon őket, amennyiben helyteleníti a dolgot. 

Rollo felháborodott. 

— Ezt tennék azokkal az ereklyékkel, amelyeket a kingsbridge-i papok 
ötszáz éve őriznek? 

— Igen. 

Még Erzsébet királynő sem szerette az ilyesmit. Sok képrombolás 
történt VI. Edward uralma alatt, de Erzsébet hozott egy törvényt, amely 
büntetendővé tette a szentképek és kegytárgyak pusztítását. A tilalom 
csak részben járt sikerrel, mert sok volt a bigott protestáns. 

— Nem lennék túlzottan meglepve — mondta Rollo. 

— Gondoltam, tudni akarod. 

Donalnak igaza volt. Egy titok, az fegyver. Sőt ennél is több. Rollót 
mindig lázba hozta, ha olyasmit tudott, amit mások nem, ettől erősnek 
érezte magát. 

A zsebébe nyúlt, és adott Donalnak öt angyalos aranyat, amelyeknek 


darabja tíz shillinget vagy fél fontot ért. 

— Jól tetted — mondta. 

Donal elégedetten vágta zsebre a pénzt. 

— Köszönöm. 

Rollo akaratlanul Júdásra és a harminc ezüstre gondolt. 

— Tartsuk a kapcsolatot — mondta, és távozott. 

Átment Merthin hídján a városközpontba, fölballagott a főutcán. A 
levegőnek csípős őszi zamata volt, ami fokozta Rollo izgalmát. Ahogy 
felnézett a katedrális megszentelt, ősi köveire, kéjesen borzongatta a 
tervezett istenkáromlás iszonyata, és fogadkozott, hogy megakadályozza. 

Majd az jutott az eszébe, hogy ennél többet is tehet. Miért ne legyen 
valami haszna belőle? 

Lassú léptekkel, gondolataiba merülten nyitott be Priory Gate-be, az 
apja palotájába. Az építkezés csaknem tönkretette a Fitzgerald családot, de 
végül a Willard család ment tönkre. A palota már ötéves volt, elvesztette 
vadonatúj ragyogását, megérett. A halványszürke kövek, amelyek 
ugyanabból a kőbányából származtak, mint a székesegyházé, kissé 
megsötétedtek az angol esőtől és a kétezer kingsbridge-i tűzhely füstjétől. 

Swithin gróf Kingsbridge-be jött Barttal és Margeryvel. Az új püspök 
felszentelésére érkeztek. A gróf házában szálltak meg a Bélpoklos- 
szigeten, de az idő nagy részét a Priory Gate-ben töltötték, és Rollo 
remélte, hogy most is itt vannak, mert alig várta, hogy elmondja 
Swithinnek a Donaltól hallott híreket. A gróf még nála is dühösebb lesz. 

Fölment a márványlépcsőn, belépett Sir Reginald nappalijába. Noha 
voltak nagyobb szobák is a házban, itt gyűltek össze, ha üzletről tárgyaltak. 
Sir Reginald már elég öreg volt ahhoz, hogy zavarja a hideg, ezért égett a 
tűz. A vendégek ott voltak, a kisasztalon boroskancsó állt. 

Rollo büszke volt rá, hogy a megye első embere otthonosan érzi magát 
a házukban. Tudta, hogy az apja ugyanolyan büszke erre, bár ezt sose 
mondaná, noha Swithin jelenlétében sokkal mérsékeltebb és megfontoltabb 


volt a beszéde, úgy viselkedett, mint egy bölcs és tapasztalt tanácsadó, 
elfojtva ingerlékeny harciasságát. 

Swithin mellett Bart állt. Külsőre fiatalabb mása volt a grófnak, noha 
gyengébb egyéniség. Bart tisztelte erős, magabiztos apját, akihez talán 
sosem érhet fel. 

Erzsébet uralma ellenére a régi gárda még itt van, gondolta Rollo. Itt-ott 
visszakozniuk kellett, de még nincsenek megverve. 

Leült a húga, Margery mellé, és átvett az anyjától egy kupa bort. 
Bizonytalan aggodalmat érzett Margery miatt. Csak húszéves, de 
idősebbnek látszik. Fogyott, az arca megfakult, az állán zúzódás sötétlett. 
Mindig adott a megjelenésére, olyannyira, hogy az Rollo szerint már 
hiúság volt, de ma iszapszínű ruhát viselt, a haja zsíros és ápolatlan volt. 
Kétségtelenül boldogtalan, bár Rollo nem értette, miért. Rákérdezett, hogy 
Bart kegyetlenül bánik-e vele, de Margery határozottan annyit mondott: 

— Bart tisztességes férj. — Vagy talán csalódott, mert még mindig nem 
esett teherbe? Akármi okozta is a boldogtalanságát, remélhetőleg nem 
csinál bajt. 

Ivott egy korty bort, és azt mondta: 

— Van egy nyugtalanító hírem. Beszéltem Donal Glosterrel. 

— Rongy alak — mondta Sir Reginald. 

— Megvetésre méltó, de hasznos. Nélküle nem tudnánk, hogy Dan 
Cobley és a puritánok milyen aljasságot terveznek vasárnapra, Luke 
Richards fölszentelésére, mert az ő ízlésük szerint nem eléggé eretnek. 

— Aljasságot? — kérdezte az apja. — Mit? 

Rollo felrobbantotta a bombát. 

— Meggyalázzák a szent csontjait. 

Pillanatnyi döbbent csend következett. 

— Nem - suttogta Margery. 

— Hasba szúrom a kardommal, ha megpróbálkozik! — mondta Swithin 
gróf. 


Rollo szeme tágra nyílt. Az erőszakra erőszakkal felelhetnek. Erre nem 
is gondolt. 

— Swithin! — szólalt meg harciasan Rollo anyja. — Ha templomban ölsz 
embert, akkor kivégeznek! Ilyet még egy gróf sem tehet. — Lady Jane 
aranyos impertinenciája megengedhetővé tette az ilyen nyers fogalmazást. 

Swithin leverten nézett rá. 

— Igazad van, a fenébe. 

— Nagyuram, azt hiszem, anyám téved. 

— Hogyhogy? 

— Igen? — Lady Jane felvonta a szemöldökét. — Mondd meg nekünk, 
okos fiam, miben tévedek? 

Rollo összpontosított, aztán megszólalt, beszéd közben dolgozva ki a 
tervét: 

— Előre megfontolt szándékkal gyilkolni egy templomban: igen, ezért 
még egy grófot is kivégeznek. De gondolkodjunk tovább. Kingsbridge 
polgármestere előadhat egy másik történetet. 

Swithin semmit sem értett, de Reginald azt mondta: 

— Folytasd, Rollo, ez érdekes. 

— Bármilyen esemény lehet jó és rossz. Nézőpont kérdése. Gondoljatok 
bele. Egy csapat felfegyverzett martalóc betör egy városba, lekaszabolja a 
férfiakat, megerőszakolja az asszonyokat, elrabolja az értékeket. 
Elvetemült bűnözők -— hacsak a város nem Asszíriában van, és az áldozatok 
nem muszlimok, mert ebben az esetben a fegyveresek nem bűnözők, 
hanem keresztesek és hősök. 

— És még csak nem is tréfálkozol — szólt közbe undorral Margery. 

Rollo nem értette. 

— Na és? — sürgette Sir Reginald. 

— Vasárnap az történik, hogy a puritánok megtámadják a papokat, és 
megpróbálják elragadni az ereklyét, amivel megsértik Erzsébet királynő 
törvényét. Ekkor a gyülekezet hűséges keresztényei Erzsébet új 


püspökének védelmére kelnek, és megmentik a szent csontjait. Még jobb, 
ha ehhez nem használnak kardokat, noha természetesen az embereknél ott 
lesznek az evőkéseik, amelyekkel az asztalnál szeletelik a húst. Sajnálatos 
módon az ezt követő zűrzavarban a kingsbridge-i puritánok vezetője, Dan 
Cobley halálos sebet kap; de mivel ő volt a zendülés főkolomposa, 
mindenki Isten kezét fogja látni benne. Akárhogy is, nem lehet majd 
kideríteni, kitől származott a végzetes döfés. Te pedig, apám, mint 
Kingsbridge polgármestere, jelentést írsz őfelségének, a királynőnek, 
amelyben beszámolsz erről a gyászesetről. 

- Dan Cobley halála valóságos istenáldása lenne. Ő a puritánok 
vezetője. 

— És családunk legcudarabb ellensége — tette hozzá Rollo. 

— Sok más embert is megölhetnek — jegyezte meg szigorúan Margery. 

Rollót nem lepte meg a húga rosszallása. Margery buzgó keresztény, 
bár azt képzeli, hogy a katolikus hitet nem szabad erőszakos módszerekkel 
védeni. 

— Igaza van, ez kockázatos — mondta Swithin gróf. — De nem 
hagyhatjuk, hogy ez visszatartson. — Elmosolyodott. — Az asszonyokat 
aggasztja az ilyesmi — mondta. — Ezért is helyezte fölébük Isten a férfit. 


Margery végiggondolta az ágyban a nap eseményeit. Megvetette Dan 
Cobley-t és a puritánokat, amiért ilyen förtelmet terveznek, de csaknem 
ugyanennyire megvetette az apját és a bátyját, amiért a szentséggyalázást 
akarják felhasználni, hogy politikai csapást mérjenek ellenfeleikre. 
Reginald és Rollo megsérülhet a csetepatéban, de Margeryt többé- 
kevésbé hidegen hagyta ez a lehetőség. Semmit sem érzett irántuk. 
Könyörtelenül kihasználták őt, hogy feljebb tolakodhassanak a társadalmi 
ranglétrán, mint ahogy a puritánok tervezett föláldozásával is ez a céljuk. 
Cseppet sem érdekli őket, hogy tönkretették Margery életét. Annyira 
törődtek vele kislány korában, mint egy csikóval, amely hasznos 


igavonónak ígérkezik. Könnyek szöktek a szemébe, ha a gyermekkorára 
gondolt, amikor azt hitte, hogy tényleg szeretik. 

Viszont egyáltalán nem hagyta hidegen a lehetőség, hogy Swithin 
megsebesülhet. Tiszta szívből kívánta, hogy megöljék, vagy legalább 
megnyomorítsák, mert akkor soha többé nem erőszakolhatja meg. 
Imádkozott Istenhez, hogy vasárnap reggel taszítsa a pokolra Swithint. 
Elképzelte, milyen lesz megszabadulni a kínzójától, és ezekkel az 
ábrándokkal merült álomba. 

Reggel pedig azzal ébredt, hogy akár tehet is valamit, ami valóra váltja 
az álmát. 

Swithin maga keresi magának a bajt, de neki kell cselekednie, hogy 
biztosan ne ússza meg. Mivel őt sziklaszilárd szövetségesnek tekintik a 
tilalmas munka miatt, amelyet Stephen Lincolnnal, Rollóval és 
Reginalddal közösen végez, sosem jutna eszükbe, hogy bármit is 
elhallgassanak előle. Ismeri a titkot, és ezt föl kell használnia. 

Korán kelt. Az anyja már a konyhában osztott parancsokat a 
cselédségnek az aznapi étkezésekkel kapcsolatban. Lady Jane éles szemű 
asszony volt, tudnia kellett, hogy valami nagy baj van Margery életében, 
de nem szólt. Tudott volna tanácsot adni, ha kérdezik, de kéretlenül nem 
kíváncsiskodott. Talán az ő házasságában is volt valami, amit inkább 
megtartott magának. 

Megkérte a lányát, hogy menjen le a folyópartra, nézze meg, kapható-e 
friss hal. Esős szombat reggel volt, Margery egy ócska kabátot vett 
magára, fogott egy kosarat, és elindult. A téren a piaci árusok éppen 
fölállították asztalaikat. 

Figyelmeztetnie kell a puritánokat a kelepcére, így fölfegyverkezve 
mehetnek a székesegyházba, és megvédhetik magukat. De nem 
kopogtathat be Dan Cobley ajtaján, hogy van egy titka, amelyet el akar 
mondani. Egyrészt megláthatják a járókelők, és az a tény, hogy Margery 
Shiring vizitel Dan Cobley-nál, akkora szenzáció lenne, amely percek 


alatt bejárná a várost. Ezenfelül Dan nem hinne neki, csapdát orrontana 
mögötte. Burkoltan kell figyelmeztetnie. 

Semmi sem jutott az eszébe, amivel feloldhatta volna ezt a dilemmát. 
Elgondolkozva vágott át a téren. Töprengéséből egy hang zökkentette ki, 
amelytől felgyorsult a szívverése. 

— De örülök, hogy látlak! 

Döbbenten és izgatottan nézett föl. Ned Willard volt az, aki drága, 
fekete kabátot viselt, egyébként szakasztott olyan volt, mint régen. 
Margery úgy érezte, Isten küldött neki egy őrangyalt. 

Elrémülve döbbent rá, milyen ápolatlan lehet: a kabátja pocsék, a haját 
holmi ronggyal kötötte fel. Szerencsére Nedet nem zavarta. Olyan 
boldogan mosolygott rá, mint mindig. 

— Nahát, kardod van — mondta Margery. 

Ned vállat vont. 

— Az udvaroncok kardot viselnek. Még vívóleckéket is vettem, csak 
hogy tudjam, mit kezdjek vele. 

Miután túljutott a  meglepetésen,  Margery logikusan kezdett 
gondolkodni. Itt a lehetőség, hogy felhasználja a titkot. Ha az emberek 
észreveszik, hogy Neddel diskurál, majd bölcsen bólogatnak, és azt 
mondják egymásnak, hogy ez a kislány sose felejtette el Nedet, és a 
családja ugyanezt hiszi, amennyiben hall a dologról. 

Nem tudta biztosan, mennyit mondjon el. 

— Verekedés lesz a püspökszentelésen — kezdte. — Dan Cobley el akarja 
ragadni a szent csontjait. 

— Ezt honnan tudod? 

— Donal Gloster mondta Rollónak. 

Ned felvonta a szemöldökét. Természetesen nem tudta, hogy Dan 
Cobley jobbkeze a katolikusoknak kémkedik, de nem szólt. Úgy látszik, 
ezt a dolgot későbbi megfontolásra tette félre. 

Margery folytatta: 


— Rollo elmondta Swithinnek, az pedig ürügynek akarja használni, hogy 
összecsapjon Dannel, és megölje. 

— A templomban? 

— Igen. Úgy gondolja, hogy megúszhatja, mert a papokat és az ereklyét 
védelmezte. 

— Swithin nem elég okos ahhoz, hogy ilyesmit kitaláljon. 

— Rollo ötlete volt. 

— Az ördög. 

- Azon rágódtam, miként figyelmeztessem a puritánokat, hogy 
fegyveresen jöjjenek. De te megteheted. 

— Igen — mondta Ned. — Bízd ezt rám. 

Margery nehezen állta meg, hogy a nyakába boruljon, és megcsókolja. 


:k 


— Le kell fújnunk a szertartást — mondta Luke esperes, amikor Ned 
elmondta, hogy mi várható. 

— De mikorra ütemezhetné át? 

— Nem tudom. 

A szentélyben álltak az egyik óriás pillér mellett, amely a tornyot 
tartotta. Nednek, ahogy felnézett a magasba, eszébe jutott, hogy ez Merthin 
tornya, amelyet Kingsbridge krónikája, más néven a Timothy könyve 
szerint az után építettek újjá, hogy a régi összeomlott. Merthin 
kétségtelenül jól megépítette, mert már kétszáz éve tartott. 

Tekintete visszatért Luke aggodalmas arcához, szelíd kék szeméhez. 
Luke olyan pap volt, aki mindenáron el akarta kerülni a konfliktust. 

— Nem halaszthatjuk el a felszentelést — jelentette ki Ned. — Az politikai 
csapás lenne Erzsébet királynő számára. Az emberek azt mondanák, hogy 
a kingsbridge-i puritánok megakadályozták benne, hogy azt a püspököt 
nevezze ki, akit akar. Más városokban a vakbuzgó protestánsok azt 


gondolhatnák, hogy az ő jussuk püspököt választani, és sorra lázongani 
kezdenének. A királynő keresztre feszíti magát és engem is, ha engedjük 
ezt történni. 

— A mindenit! — mondta Luke. — Akkor nem hozzuk ki a szentet a rács 
mögül. 

Ned odanézett Szent Adolphus sírjára. A klenódiumot zárt vaskerítés 
védte. Zarándokok kis csoportja térdelt előtte, és a védőrácson keresztül 
bámulták az ereklyetartót. Aranyládika volt, templomot formázott 
csúcsívekkel, fiatornyokkal és tornyokkal. Az aranyba ágyazott gyöngyök, 
rubintok és zafírok ragyogtak a nagy keleti ablakon beszűrődő, bágyadt 
napfényben. 

—- Nem vagyok biztos benne, hogy ez elég lesz — vitatkozott Ned. — 
Most, hogy ezt kitervelték, lehet, hogy betörnek a korlát mögé. 

Luke pánikba esett. 

— Nem lehet zavargás a felszentelésemen! 

— Csakugyan nem. A királynő szempontjából az csaknem olyan rossz 
lenne, mint ha elhalasztanánk. 

— Akkor mit tegyünk? 

Ned tudta, mit akar tenni, de még habozott. Margery elhallgatott 
valamit. Azt kívánta, hogy ő fegyverezze föl a puritánokat, de nem 
szorgalmazta, hogy akadályozza meg a harcot. Ez meglepő volt tőle, aki 
ellenzett mindenféle erőszakot a vallás ürügyén. Nedben már akkor ott 
motoszkált a gondolat, miközben az asszony beszélt, de mostanra 
határozott alakot öltött. Van itt még valami, csak tudná, mi az. 

Nem alapozhatja elmosódó sejtésekre az akciót, ám most nem 
foglalkozhat Margeryvel. Jól járható kiutat kell javasolnia Luke-nak. 

— Ki kell venni a lőport az ágyúból — mondta. 

— Hogy érti? 

— Meg kell szabadulnunk az ereklyétől. 

Luke elhűlt. 


— Nem dobhatjuk ki csak úgy! 

— Persze hogy nem. De elrejthetjük, megfelelő szertartás keretében. 
Holnap hajnalban tartson egy gyászistentiszteletet, amin csak maga lesz ott 
egy-két pappal. Ma este George Cox ás egy gödröt valahol a 
székesegyházban, senkinek se mondják el, hogy hol. — George Cox a 
sírásó volt. — Temessék el a csontokat az aranydobozban, azután George 
tegye vissza a padló kőlapjait, így majd senki sem láthatja, hol bolygatták 
meg őket. 

Luke aggodalmasan ráncolta a homlokát, miközben ezt végiggondolta. 

— Tehát mire az emberek megérkeznek a felszentelésre, mindez már 
lezajlik. De mit mondunk nekik? Látni fogják, hogy a szent eltűnt. 

— Tegyen ki egy táblát a vaskorlátra, amely szerint Szent Adolphust itt 
temették el a székesegyházban. Azután a szentbeszédében elmagyarázza, 
hogy a szent még mindig itt van, jelenlétével áldást hoz, azonban 
eltemették egy titkos sírba, hogy maradványait megkíméljék olyan 
emberektől, akik esetleg meg akarnák gyalázni. 

— Okos — mondta csodálattal Luke. — Az emberek elégedettek lesznek, a 
puritánok nem tiltakozhatnak. Az ő tiltakozásuk lesz a puskapor, amit 
eltávolítunk. 

— Jó ötlet. Használja föl a szentbeszédben. 

Luke bólintott. 

— Akkor ez rendben van. 

— Meg kell beszélnem a káptalannal. 

Ned magába fojtotta a türelmetlen visszavágást. 

— Nem igazán. Maga a püspökjelölt. — Elmosolyodott. — Parancsolhat is. 

Luke kényelmetlenül érezte magát. 

— Mindig jobb elmagyarázni az embereknek a parancs miértjét. 

Ned úgy döntött, tartózkodik az elméleti csatározástól. 

— Csinálja, ahogy akarja. Hajnalban eljövök, hogy tanúja legyek a 
temetésnek. 


— Jól van. 

Ned nem volt teljesen biztos benne, hogy Luke végigcsinálja a 
dolgot. Talán segít, ha emlékezteti a püspökjelöltet a tartozására. 

—- Örülök, amiért meg tudtam győzni a királynőt, hogy ön a 
legmegfelelőbb ember a kingsbridge-i püspöki székbe — mondta. 

— Mélységesen hálás vagyok, Ned, amiért hisz bennem. 

— Azt hiszem, jól tudunk majd együtt dolgozni az elkövetkező években, 
hogy megelőzzük a vallási gyűlölködést. 

— Ámen. 

Luke még mindig visszatáncolhat, ha valamelyik kanonok tiltakozik az 
ereklye eltemetése ellen, de Ned most már nem tehette meg. Úgy döntött, 
hogy este még egy látogatást tesz Luke-nál, hogy megerősítse 
elhatározásában. 

Búcsút vett a püspökjelölttől, végigment a templomhajón az 
oszlopsorok, a magasba szökkenő boltívek, színesen izzó ablakok között, 
és azon tűnődött, milyen sok jót és gonoszt látott ez az épület az elmúlt 
négyszáz évben. Amikor kilépett a nyugati kapun, ismét megpillantotta 
Margeryt. Hazafelé tartott a halaskosárral a karján. Az asszony is 
észrevette őt, és megfordult, hogy beszélhessenek. 

— Megtetted? — kérdezte a templomtornácon. 

- Azt hiszem, elejét vettem az erőszaknak — válaszolta Ned. — 
Rábeszéltem Luke-ot, hogy holnap hajnalban titokban temesse el a 
csontokat, így nem lesz harc. 

Arra számított, hogy Margery elégedett és hálás lesz. Annál jobban 
meglepődött, amikor az asszony elszörnyedve nézett rá egy hosszú 
pillanatig, majd azt mondta: 

— Nem, ez így nem jó! 

— Mi az ördögről beszélsz? 

— Harcnak kell lennie! 

— De hát te mindig ellenezted az erőszakot. 


— Swithinnek meg kell halnia! 

— Csitt! — Megfogta az asszony könyökét, bevezette a templomba. Az 
északi hajóban volt Szent Dymphna kápolnája. Ez a női szent nem volt 
különösebben népszerű, és a kis kápolna üresen állt. A képet, amelyen a 
szentet lefejezik, levették, hogy ne bőszítse a puritánokat. 

Ned odaállt Margery elé, megfogta a kezét. 

— Jobb, ha elmondod, mi a baj. Miért kell Swithinnek meghalnia? 

Margery hallgatott, de az ifjú látta az arcán, hogyan küzd magával, ezért 
tovább várakozott. 

Végül azt mondta: 

— Ha Bart nincs itthon, Swithin éjszaka az ágyamba jön. 

Ned hűdötten bámult rá. Margeryt folyamatosan megerőszakolja a 
tulajdon apósa. Ez fertelem — és állatias. Vad düh öntötte el, de megfékezte 
haragját, hogy észszerűen gondolkodhasson. Kérdések dörömböltek az 
agyában, de rögtön tudta rájuk a válaszokat. 

— Ellenállsz, de túl erős, és azzal fenyeget, hogy ha sikoltasz, azt fogja 
mondani, elcsábítottad, és mindenki neki fog hinni. 

Könnyek gördültek le Margery arcán. 

— Tudtam, hogy megértesz. 

— Ez egy állat! 

— Nem kellett volna elmondanom neked. De Isten talán elveszi Swithin 
életét holnap. 

Ha Isten nem teszi meg, akkor majd én, fogadkozott Ned, ám ezt nem 
hangoztatta, csak annyit mondott: 

— Ismét beszélek Luke-kal. Gondoskodom róla, hogy legyen harc. 

— Hogyan? 

— Még nem tudom. Gondolkodnom kell. 

— Ne kockáztasd az életedet. Attól csak rosszabb lesz. 

— Vidd haza a halat — válaszolta Ned. 

Margery egy hosszú pillanatig habozott, majd azt mondta: 


— Te vagy az egyetlen ember, akiben megbízhatok. Az egyetlenegy. 

Ned bólintott. 

— Tudom. Menj haza. 

Margery megtörölte a szemét a kabátja ujjával, és kiment a 
székesegyházból. A fiatalember egy perccel később követte. 

Ha akkor megpillantja Swithint, nekiesik, nyakon ragadja, és ott helyben 
kiszorítja belőle a szuszt — vagy talán beleszalad Swithin kardjába, noha túl 
dühös volt ahhoz, hogy féljen ettől vagy bármi mástól. 

Megfordult, visszanézett a katedrális hatalmas, nyugati homlokzatára, 
amely vizes volt a lassan, kitartóan hulló angol esőtől. Ez az a kapu, 
amelyen az emberek bemennek Istenhez; hogy  fontolgathat itt 
gyilkosságot? De nem bírt másra gondolni. 

Nehéz volt összefüggően gondolkodnia. Vedd tudomásul, mondta 
magának, hogy harcban nem győzheted le Swithint, és ha netán mégis, 
akkor felakasztanak egy nemesember meggyilkolásáért. De te okos vagy, 
Swithin pedig ostoba, tehát eszelj ki valamilyen fortélyos módot, amellyel 
elteheted láb alól. 

Elfordult, átvágott a piactéren. Minden szombaton nagy volt a 
forgalom, de ma valósággal nyüzsgött a látogatóktól, akik a vasárnapi 
szertartásra érkeztek. Normális körülmények között elbóklászott volna az 
asztalok között, automatikusan megjegyezve az emelkedő-zuhanó árakat, a 
hiányt és a túlkínálatot, hogy mennyi pénze van az embereknek, és mire 
költik, de nem most. Érzékelte, hogy ismerősök üdvözlik, de annyira 
lefoglalták a gondolatai, hogy csak egy bizonytalan intésre vagy 
szórakozott biccentésre telt tőle válaszul. Megérkezett a házukhoz, bement. 

Az anyja boldogtalanul sodródott át az öregkorba. Fokozatosan 
aszalódott egyre kisebbre, és görnyedten járt. Már nem foglalkoztatta a 
külvilág. Csak nagy átabotában kérdezgette a fiát, hogy mit is csinál a 
királynő udvarában, és leperegtek róla a válaszok. Bezzeg valamikor 
csillogó szemmel hallgatta a politikai manővereket, és mindent tudni akart 


arról, hogyan dirigálja Erzsébet a háznépét. 

De ma határozottan változott valami azóta, hogy Ned reggel eljött 
hazulról. Az anyja a nappaliban volt három szolgájával: Janet Fife-fal, a 
gazdasszonnyal, a férjével, a sánta Malcommal és tizenhat éves lányukkal, 
Eileennel. Valamennyien lelkesnek tűntek. Ned azonnal sejtette, hogy jó 
hírt hallottak. Ahogy az anyja meglátta, rögtön mondta is neki: 

— Barney visszajött Angliába! 

Végre valami jó, gondolta Ned, és mosolyt kényszerített az arcára. 

— Hol van? 

—- Combe Harbourban kötött ki a Sólyommal. Üzenetet kaptunk: csak 
arra vár, hogy felvehesse a fizetését — háromévit! —, azután hazajön. 

— Jól van? Egészséges? Mondtam neked, hogy az Újvilágban járt. 

— Mégis épségben jött haza! 

— Hát akkor ünnepeljünk! Vágasd le a hízott borjút. 

Alice öröme lelappadt. 

— Nincs borjúnk, se hízott, se másmilyen. 

Izgatottan megszólalt a kis Eileen, aki gyerekkorában belehabarodott 
Barney-ba. 

— Volna hátul egy hat hónapos malac, amit anyámasszony eltett volna 
téli szalonnának. Azt megsüthetjük nyárson. 

Ned örült. Ismét együtt lesz a család. 

De miközben leült az anyjával az ebédhez, ismét eszébe jutott Margery 
szenvedése. Alice lelkesen beszélt, azt találgatta, milyen kalandokat 
élhetett át Barney Sevillában, Antwerpenben és Hispaniolán. Ned 
átfolyatta magán a szavakat, és gondolkodott. 

Margery úgy képzelte el, hogy figyelmeztetni kell a puritánokat, így 
azok fegyveresen érkeznek, és az ezt követő összecsapásban Swithin 
remélhetőleg meghal. Csakhogy Ned nem ismerte az egész történetet, és 
legjobb szándéka ellenére is meghiúsította Margery reményeit. Most már 
nem lesz csetepaté: az ereklyét nem mutatják be a felszenteléskor, vagyis a 


puritánok nem fognak tiltakozni, és Swithinnek nem lesz ürügye a 
verekedésre. 

Vissza tudja csinálni? Úgyszólván lehetetlen. Luke esperes biztosan 
nem lesz hajlandó visszatérni az eredeti menetrendhez, csak azért, hogy az 
emberek egymásnak ugorhassanak. 

Hirtelen beugrott, hogy tud ő újabb indokot teremteni a verekedésre. 
Annyit kell mondania mindkét félnek, hogy hajnalban eltemetik az 
ereklyét. Ámbár van még egy gond. Egy verekedés mindig 
kiszámíthatatlan. Swithinnek baja eshet, de az is lehet, hogy nem. Ebben 
Margery érdekében biztosabbra kell mennie. 

Lehet csapdát csinálni a holnapi szertartásból Swithin számára? 

Mi lenne, ha ragaszkodna Rollo erőszakos tervéhez, de kiiktatná belőle 
a mentséget? 

Gondolataiban formálódni kezdett a terv. Talán becsalhatja Swithint a 
székesegyházba valamilyen álhírrel. Viszont a katolikusok nem bíznak 
meg benne. Akkor kiben bíznának meg? 

Eszébe jutott, amit Margery mondott, hogy Donal Gloster kém. Rollo 
megbízik benne. 

Ismét reménykedni kezdett. 

Az első alkalmas pillanatban felállt az ebédlőasztaltól. Leereszkedett a 
főutcán a Vágóhíd rakpartra, és elindult a Tímárvégre. Ebben a folyóparti 
negyedben apró házak álltak a bűzös műhelyek között. Bekopogtatott 
Donal Glosterhez. Donal anyja, csinos, középkorú asszony nyitott ajtót, 
akinek ugyanolyan érzéki szája és sűrű, sötét haja volt, mint a fiának. 
Gyanakodva nézett Nedre. 

— Mi hozta ide Mr. Willard? 

— Jó napot, Glosterné asszony — mondta udvariasan Ned. — Donallal 
akarok beszélni. 

— Dolgozik. Tudja, hol van Dan Cobley üzlete. 

Ned bólintott. Dannek volt egy raktára a kikötőben. 


— Nem akarom zavarni Donalt munka közben. Mikorra várja haza? 

—- Napnyugtakor végez. De rendszerint betér a Vágóhíd kocsmába, 
mielőtt hazajönne. 

— Köszönöm. 

— Mit akar tőle? 

— Semmi rosszat. 

— Köszönöm — mondta az asszony is, de minden meggyőződés nélkül. 
Ned sejtette, hogy nem hisz neki. 

Visszatért a vízpartra, és leült egy kötéltekercsre. Végigvette kétes és 
veszedelmes tervét, közben figyelte a kereskedők nyüzsgését, a jövő-menő 
csónakokat és kordékat, ahogy ki- és berakják a gabonát, a szenet, a követ 
a kőbányából, a fát az erdőből, a szövetbálákat és a boroshordókat. Az ő 
családja is ettől virágzott föl: az egyik helyen vásároltak, a másikon 
eladtak, a különbözetet zsebre vágták. Egyszerű, de így lehet gyarapodni. 
A meggazdagodás egyetlen módja annak, aki nem nemes, és nem 
kényszerítheti az embereket, hogy még fizessenek is a földért, amelyet ők 
művelnek meg. 

Sötétedett a délután. Lezárták a fedélzeti nyílásokat, belakatolták a 
raktárakat, az emberek kezdtek elszállingózni a rakpartról, otthonra és 
vacsorára, kocsmába és danászásra vagy sötét sikátorba és szeretőre 
vágyva. Ned meglátta Donalt, amint kijön a Cobley család raktárából, és 
elindul a Vágóhíd felé, annak az embernek a gépiességével, akinek nem 
kell döntenie, mert mindennap ugyanazt csinálja. 

Ned követte a kocsmába. 

— Ha lehet egy szóra, Donal. — Manapság senki sem tagadott meg 
Nedtől egy szót. Fontos, befolyásos ember lett belőle, amit Kingsbridge- 
ben mindenki tudott. Különös módon nem jelentett elégtételt. Egyesek 
hódolatra szomjaznak; mások a borra vagy a szépasszonyok testére, esetleg 
a kolostori élet rendjére és engedelmességére. Ned mire szomjazott? 
Meglepő gyorsasággal, fejtörés nélkül jött a válasz: igazságra. 


Ezen majd gondolkodnia kell. 

Vett két korsó sört, és egy sarokba kormányozta Donalt. Ahogy leültek, 
megszólalt: 

— Veszedelmes életet élsz, Donal. 

— Ned Willard, az örök eminens! — felelte Donal kellemetlen vigyorral. 

- Többé nem az iskolában vagyunk. Ott csak megvesszőztek a 
hibáinkért. Most viszont megölnek. 

Donal megriadt, de azért adta a karakánt. 

— Akkor jó, hogy én nem hibázok. 

— Ha Dan Cobley és a puritánok tudomást szereznek rólad és Rollóról, 
akkor darabokra tépnek. 

Donal elfehéredett. 

Egy hosszú pillanat múlva kinyitotta a száját, ám Ned megelőzte. 

— Ne tagadd. Csak pocsékolnád mindkettőnk idejét. Inkább arra 
összpontosíts, hogy mit kell tenned ahhoz, hogy a titkod titok maradjon. 

Donal nyelt egyet, és sikerült bólintania. 

— Amit Rollo Fitzgeraldnak mondtál tegnap, az akkor igaz volt, de azóta 
változás történt. 

Donal eltátotta a száját. 

— Hogyan... 

— Ne törődj vele, honnan tudom, mit mondtál Rollónak. Annyit fogj fel, 
hogy a szent ereklyéit meggyalázzák holnap a székesegyházban — de az 
időpont megváltozott. Hajnalban történik meg, alig néhány ember 
jelenlétében. 

— Miért mondod ezt nekem? 

— Hogy add tovább Rollónak. 

— Te gyűlölöd a Fitzgeraldokat, mert tönkretették a családodat. 

— Ne próbálkozz találgatással. Csak tedd, amit mondtam, és mentsd az 
irhádat. 

— Rollo meg fogja kérdezni, honnan tudok a változásról. 


— Mondd, hogy meghallottad, amikor Dan Cobley beszélt róla. 

— Rendben. 

— Eredj, és azonnal keresd meg Rollót. Bizonyára van valami jelzésetek 
arra az esetre, ha sürgősen találkozni akarsz vele. 

— Csak megiszom a sörömet. 

— Nem lenne jobb színjózannak maradnod? 

Donal sajnálkozva nézett a kupára. 

— Indíts, Donal! — nógatta Ned. 

Donal fölkelt és elment. 

Pár perc múlva Ned is távozott, és visszatért a főutcára. Kínosan érezte 
magát. Volt terve, de azon alapult, hogy egy csomó embernek — Luke 
esperesnek, Donal Glosternek, Rollo Fitzgeraldnak és a legfontosabbnak, a 
kiszámíthatatlan Swithin grófnak — pontosan azt kell tennie, amit ő akar. Ha a 
lánc bármelyik szeme elpattan, a terv kudarcba fullad. 

És most hozzá kell tennie még egy szemet. 

Elmaradt a székesegyház, a Harang fogadó, Fitzgeraldék palotája, a 
Priory Gate. Ned belépett a városházára. Kopogtatott Matthewson seriff 
ajtaján, és rögtön be is ment, nem várva, hogy hívják. A seriff a korai 
vacsoráját ette, kenyeret hideg hússal. Letette a kését, megtörölte a száját. 

— Jó estét, Mr. Willard. Remélem, jól szolgál az egészsége. 

— Köszönöm, seriff, nagyon jól. 

— Miben lehetek szolgálatára? 

— Nem nekem, a királynőnek, seriff. Őfelségének volna egy megbízása 
ma éjszakára. 


Rollo idegesen megérintette a kardja markolatát. Még sosem járt csatában. 
Kisfiú korában fakardokkal gyakorolt, ahogy a gazdag családoknál 
szokták, de nem volt tapasztalata az élet-halál harcról. 

Sir Reginald kivilágítatlan hálószobája tele volt emberekkel, de senki 
sem feküdt az ágyban. Az ablakból lenyűgöző kilátás nyílt a kingsbridge-i 


székesegyház északi és nyugati oldalára. Világos éjjel volt, és amint Rollo 
szeme hozzászokott a sötéthez, a vibráló csillagfényben földerengett előtte 
a katedrális. A csúcsívek alól a sötétség bámult ki a kapukon és az 
ablakokon. Mint megvakított pénzhamisító arcán az üres szemgödrök. A 
magasban a kőcsipkés fiatornyok feketén rajzolódtak az égre. 

Rollo mellett a szobában volt még az apja, Sir Reginald, a sógora, Bart 
Shiring, Bart apja, Swithin gróf, és Swithin két legmegbízhatóbb 
fegyverese, mindnyájan tőrrel, karddal. 

Amikor a székesegyház harangja elütötte a négyet, Stephen Lincoln 
misét mondott, mind a hatuknak megadta a feloldozást a bűnök alól, 
amelyeket most készültek elkövetni. Azóta csak figyeltek. 

A ház asszonyai, Lady Jane és Margery ágyban voltak, bár Rollo 
kételkedett benne, hogy aludnának. 

A nappal oly zsúfolt és zajos piactér most üres és néma volt. Szemben 
állt az iskola és a püspöki palota, mindkettő sötét. Mögöttük a város 
ereszkedett le a domboldalon a folyóig. Az összebújó háztetők egy óriási 
lépcső cserépgrádicsaira emlékeztettek. 

Rollo csak azt remélte, hogy Swithin, Bart és a fegyveresek, akik 
foglalkozásszerűen űzik az erőszakot, letudják a szükséges csetepatét. 

A virradat meghasította a csillagok kupoláját, a fekete székesegyház 
kiszürkült. Nem sokkal később valaki azt súgta: 

— Ott van. 

Rollo látta, hogy néma menet bukkan elő a püspöki palotából, hat sötét 
alak, mindegyiknél viharlámpa. Keresztülvágtak a téren, beléptek a 
nyugati kapun. A lámpák eltűntek, mintha kioltották volna őket. 

Rollo. összevonta a szemöldökét. Dan Cobley és a többi puritán 
bizonyára már a székesegyházban van, gondolta. Talán lopva közelítették 
meg a romos apátságon át, és valamelyik túlsó ajtón mentek be, így a 
Priory Gate-ből nem láthatták őket. Rosszul érezte magát, amiért nem tud 
biztosat, de ha most szólna, ilyen későn, gyávának néznék. Így hát 


hallgatott. 

— Várjunk még egy percet — mormolta Swithin gróf. — Adjunk nekik 
időt, hogy elkezdjék sátáni mesterkedéseiket. 

Igaza volt. Hiba lenne elhamarkodni a dolgot, és berontani a templomba, 
mielőtt azok elővennék és meggyaláznák a klenódiumot. 

Rollo elképzelte, ahogy a papok elmennek a hajó keleti végébe, 
kinyitják a vasrácsot, fölemelik az ereklyetartót. Mit csinálnak azután? 
Bedobják a csontokat a folyóba? 

— Jól van, gyerünk — mondta Swithin. 

Ő ment előre, a többiek követték le a lépcsőn, ki a kapun. A téren 
futásnak eredtek, lépteik mennydörögtek az éjszakai csöndben. Rollo 
kíváncsi volt, vajon azok odabent a székesegyházban hallják-e, és elég 
fürgén jár-e az eszük, hogy abbahagyják, amit csinálnak, és 
elmeneküljenek? 

Ekkor Swithin kivágta a hatalmas kaput, kardot rántott és becsörtetett. 

Éppen időben. Luke esperes a templomhajó közepén állt az alacsony 
oltár előtt, amelyen néhány gyertya égett. Magasra emelt kezében volt az 
arany ereklyetartó, közben a többiek valamit énekeltek, nyilván ez is 
hozzátartozott az ördögimádó ceremóniához. A homályban nehéz volt 
összeszámolni, hányan állnak az óriási templom árnyai között. Ahogy a 
támadók végigdübörögtek a hajón az oltárnál megdermedt csoport 
irányába, Rollo észrevette a padlóba ásott gödröt, és oldalt az egyik 
oszlophoz döntve egy hatalmas kőlapot. Az oszlop mellett George Cox, a 
sírásó támaszkodott az ásójára. Rollo nem egészen ezt a jelenetet várta, de 
nem érdekes. Luke esperes testtartása világosan mutatta istenkáromló 
szándékait. 

Swithin gróf a csoport élén fölemelt karddal támadt Luke-nak, aki 
megfordult, még mindig a magasba tartva a klenódiumot. 

Ekkor George Cox fölkapta az ásóját, és rárohant a grófra. 

Abban a pillanatban valami észbontó ordítást hallott: 


— A királynő nevében állj! — Azt nem látta, honnan jön a hang. 

Swithin lesújtott Luke-ra, aki az utolsó pillanatban hátraugrott, ám a kard 
így is eltalálta a bal karját, felhasította fekete köntösét, és mélyen belevágott 
a húsba. Luke feljajdult a fájdalomtól, és elejtette az ereklyetartót, amely 
zörögve és koppanva hullott a padlóra. A drágakövek kiugrottak a 
foglalatukból, és szétgurultak a kövezeten. 

Rollo a szeme sarkából elmosódó mozgást érzékelt a déli 
kereszthajóban. A következő pillanatban tíz-tizenkét ember robbant be a 
főhajóba, hogy karddal és fustéllyal essenek a betolakodóknak. Ugyanaz a 
hang ismét megálljt parancsolt a királynő nevében, és Rollo már látta, 
hogy Matthewson seriff hajtogatja a hasztalan utasítást. Mit keres ez itt? 

George Cox célba vette a gróf fejét az ásójával, de Swithin elmozdult, 
és a szerszám a bal vállát találta. Swithin veszett indulattal döfött. Rollo 
elborzadva látta, hogy a penge behatol a sírásó hasába, és a hátán jön ki. 

A többi pap körültérdelte a leejtett ereklyetartót, mintha védeni akarnák. 

A seriff és az emberei rohanvást közeledtek a grófhoz és csapatához. 
Rollo látta köztük a szürkületben Osmund Carter bőrsisakját. Az a 
vörösbarna haj meg csak nem Ned Willardé? 

Az érkezettek kétszeres túlerőben voltak. Meg fogok halni, gondolta 
Rollo, de Isten megjutalmaz. 

Éppen belevetette volna magát a harcba, amikor eszébe jutott valami. Ned 
Willard váratlan megjelenése legalábbis gyanús. Csak nem csapda ez? És hol 
vannak a puritánok? Ha eddig a sötétben bujkáltak, nem kellett volna már 
kitörniük a fényre? De Rollo csak a gróf embereit látta az egyik oldalon, a 
seriffét a másikon, a rémült papokat középen. 

Talán nem is volt igaz Donal Gloster információja. A papok azonban itt 
voltak hajnalban, ahogy Donal előre megmondta, és kétségtelenül valami 
furcsát műveltek az ereklyével. Legvalószínűbb, hogy Dan Cobley 
megváltoztatta a véleményét, és úgy döntött, egy üres templomban aligha 
ér valamit a tiltakozás. Még meglepőbb, hogy mit keres itt a seriff? 


Valahogy megsejtette a gróf szándékát? Ez lehetetlen! A családon kívül 
csak a két fegyveres tudott a dologról, meg Stephen Lincoln, aki feltétlenül 
megbízható. Bizonyára Luke esperes döntött a rendkívüli óvintézkedés 
mellett. A rossz lelkiismeret mindig tele van félelemmel. 

Csapda? Vagy hebehurgya kaland, amely kudarcba fulladt? Mit számít 
az! A harc már elkezdődött. 

Elsőnek a seriff és a gróf csapott össze. Swithin a kardját rángatta, 
igyekezett kihúzni George Cox testéből, amikor a seriff lesújtott a jobbjára. 
Swithin felordított fájdalmában, és elengedte fegyvere markolatát, Rollo 
pedig látta, ahogy egy leszelt hüvelykujj hullik a padlóra, a szétgurult 
ékkövek közé. 

Ned Willard kivált a seriff csapatából, és fölemelt karddal viharzott 
Swithin felé. Rollo elébe ugrott, elállta Ned útját, hogy megvédje a 
sebesült grófot. Ned megtorpant. Farkasszemet néztek. 

Rollo volt a magasabb és súlyosabb. Az iskolában képes volt nyaggatni 
a kis Neddy Willardot, de csak addig, amíg az föl nem nőtt. Abban, ahogy 
Ned most állt és nézett rá, volt valami, ami kikezdte Rollo elképzelését a 
saját felsőbbrendűségéről. 

Pengéiket kinyújtva kerülgették egymást, lesték, mikor támadhatnak. 
Rollo valami gyűlöletfélét látott Ned arcán. De hát mit követett el, hogy 
Willard ennyire gyűlöli? Ahogy ezt megkérdezte magától, már zuhogtak is 
a válaszok: Barthoz kényszerítette Margeryt; az uzsora vádjával tönkretette 
a Willard családot; meg akarta akadályozni, hogy Erzsébetből királynő 
legyen; és vegyük ehhez még hozzá az iskolai terrort. 

Rollo ordítást hallott, és gyorsan hátranézett. Swithin gróf sebesülten is 
harcolt. Ügyetlenül tartotta bal kezében a kardot, de így is sikerült 
megvágnia a seriff homlokát. Sekély vágás volt, de ömlött belőle a vér, 
megzavarva Matthewson látását. Most már csak salapáltak ügyetlenül, 
mint a részegek. 

Hiba volt hátranézni, mert Willard abban a pillanatban támadt, hirtelen 


és dühösen. Súlyos kardja villogott a gyertyafényben, döfött és vágott. 
Rollo kétségbeesetten védekezett hátrálás közben. Ekkor valami 
elmozdult a jobb csizmasarka alatt — rettegése közepette is tudta, hogy az 
ereklyetartó ékkövei voltak -—, és a lába kicsúszott alóla. Szétvetett 
karokkal hanyatt esett, elejtette a kardját, védtelenül hagyva a testét. Már 
látta saját halálát a következő pillanatban. 

Meghökkenésére Ned átlépte. 

Rollo feltérdelt, hátranézett. Ned őrjöngve támadta a grófot. A seriff 
félreállt, és a vért törölgette a szeméből. Swithin hátrált, amíg egy oszlop 
meg nem állította. Ned kiütötte a kezéből a fegyvert, és egyszer csak ott volt 
a kardjának a hegye Swithin torkán. 

— Tartóztasd le! — ordította a seriff. 

A kard felszúrta a bőrt Swithin torkán, amelyből kiserkedt a vér, ám 
Ned megfékezte magát. Swithint egy hosszú pillanatig csak egy hajszál 
választotta el a haláltól. Majd Ned azt mondta: 

— Szólj az embereidnek, hogy tegyék le a fegyvert! 

— Adjátok meg magatokat! Adjátok meg magatokat! — ordította Swithin. 

A csatazaj elhalt, csak a kőre hulló vasak zörögtek. Rollo körülnézett, 
és látta, hogy Sir Reginald térdel, és véres fejét fogja. 

Ned mereven nézte Swithint, és azt mondta; 

- —— Letartóztatlak — a királynő nevében istenkáromlásért, 
szentséggyalázásért és gyilkosságért. 

Rollo talpra ugrott. 

— Nem mi vagyunk az istenkáromlók! 

— Tényleg? — kérdezte Ned meglepő higgadtsággal. — De hát ti álltok itt 
a templomban kivont karddal. Ti sebesítettétek meg a püspökjelöltet, 
gyilkoltátok meg a sírásót, miattatok tapodják lábbal a szent ereklyét. 

— No és ti? 

— A seriff és emberei azért jöttek, hogy megvédjék a papokat meg az 
ereklyét, amit bizonnyal igen jól tettek. 


Rollo hüledezett. De hát hogy üthetett ki ennyire rosszul a dolog?! 

— Osmund, kötözd meg mindet, azután vidd a városházára, és zárd be 
őket a tömlöcbe — parancsolta Ned. 

Osmund készségesen elővett egy tekercs vastag kötelet. 

Ned folytatta: 

— Azután hívasd a felcsert, és gondoskodj róla, hogy elsőnek Luke 
esperes sebét lássa el. 

Miközben hátrakötötték a kezét, Rollo egyfolytában Nedet bámulta, és 
ádáz elégtételt látott az arcán. Elméje eszeveszett vergődéssel kereste a 
magyarázatot. Besúgták Swithin szándékát Matthewsonnak, vagy csak 
ijedezésből hívta ide őket a nyúlszívű Luke esperes? Figyelmeztették a 
puritánokat, vagy egyszerűen úgy döntöttek, hogy nem jönnek? 

Ned Willard tervelte volna ki ezt az egész katasztrófát? 

Rollo nem tudta. 


Swithin grófot kivégezték, és én voltam a felelős a haláláért. Akkor még 
fogalmam sem volt róla, hogy ő csak az első a sorban. 

Rollo, Bart és Sir Reginald megúszta súlyos pénzbírsággal, de 
valakinek a csoportból meg kellett halnia, és a gróf csakugyan megölt egy 
embert a templomban. Ez volt a hivatalos indok, de valójában az pecsételte 
meg Swithin sorsát, hogy megpróbált szembeszegülni Erzsébet királynő 
akaratával. A királynő egyszer s mindenkorra meg akarta értetni 
Angliával, hogy egyedül neki van joga püspököket kinevezni, és a fejével 
játszik, aki ebbe beleszól. Akármilyen hallatlan volt is kivégezni egy grőfot, 
neki szüksége volt Swithin halálára. 

Gondoskodtam róla, hogy a bíró megértse a királynő óhaját. 

Tódult a tömeg a kivégzésre a kingsbridge-i székesegyház előtt. Rollo 
mereven bámult rám, tudtam, hogy kelepcére gyanakszik, de kétlem, hogy 
valaha is rájött volna, valójában mi történt. 

Ott volt Sir Reginald is, fején hosszú forradással, ahova sose nőtt vissza 


a haj. A seb nemcsak a hajának ártott, de az agyának is. Sosem tért 
teljesen eszére. Tudom, hogy Rollo örökké engem vádolt emiatt. 

Bart és Margery is ott volt. 

Bart sírt. Swithin gonosz ember volt, de mégiscsak az apja. 

Margery olyannak látszott, mint akit most engedtek ki egy borzalmas 
börtönből a napfényre és friss levegőre. Már nem tűnt betegnek, és a régi 
kacér eleganciával öltözött, noha gyászosan bús színekbe. Az ő fején még 
egy fekete tollas fekete kalap is játékos lett. Kínzója végre útban volt igazi 
helyére, a pokolba, ő pedig megszabadult. 

Swithint kihozták a városházáról; nem kétlem, számára az volt a 
legkegyetlenebb büntetés, amikor megalázva kellett végigvonulnia a 
főutcán a templomtérig a gúnyosan pfujoló tömeg előtt, akiket mindig 
magánál alábbvalónak tartott és mélyen megvetett. Lefejezték, mert mint 
nemesnek, joga volt erre az irgalmasan gyors kivégzésre, én pedig úgy 
képzeltem, hogy menekülésnek látta a halált. 

Igazságot tettek. Swithin gyilkos nőgyalázó volt, megérdemelte a sorsát. 
Mégsem volt nyugodt a lelkiismeretem. Tőrbe csaltam. Valamilyen módon 
szegény George Cox halála is az én lelkemet nyomja. Olyan dolgokba 
avatkoztam be, amelyeket jobb az igazságszolgáltatásra vagy annak híján 
Istenre bízni. 

Lehet, hogy kínokat kell majd szenvednem a pokolban miatta, de ha 
visszaforgathatnám az időt, ugyanazt tenném, hogy véget vessek Margery 
gyötrelmeinek. Inkább nekem fájjon, mintsem abban a tudatban éljek, hogy 
folytatódik a szenvedése. A jóléte fontosabb volt nekem a sajátomnál. 

Egy hosszú élet során megtanultam, hogy ezt jelenti a szerelem. 


III. RÉSZ 


1566—1573 

Valóra vált Ebrima Dabo álma. Szabad volt, gazdag és boldog. 

1566 nyarának egyik vasárnapi délutánján ő és üzlettársa, Carlos Cruz — 
a világ egyik leggazdagabb városának sikeres, jól öltözött polgárai — 
kiballagtak Antwerpenből a vidékre. Az övék volt Antwerpen legnagyobb 
vasműve. Szellemileg is egyenlők, gondolta Ebrima: ő az idősebb, a 
bölcsebb, viszont Carlosban megvan az ifjúság merész fantáziája. Carlos 
feleségül vette Imkét, másod-unokatestvérének, Jan Wolmannak a lányát, 
és már volt két kisgyerekük. Ebrima, akit egy év választott el az ötventől, a 
vele egykorú, megözvegyült Evi Dirksszel kötött házasságot, és volt egy 
siheder mostohafia, aki a vasműben dolgozott. 

Ebrima gyakran gondolt vágyakozva a  szülőfalujára. Ha 
visszaforgathatta volna az időt, és megúszhatta volna a hadifogságot meg a 
rabszolgaságot, hosszú, eseménytelen és elégedett életet élhetett volna 
abban a faluban. Ha erre gondolt, elszomorodott, de már nem mehetett 
vissza. Először is fogalma sem volt róla, hogyan juthatna el odáig. De volt 
más is. Túl sokat tudott. Evett a tudás fájáról, mint Éva a keresztény 
mesében, és nem térhetett vissza az Édenkertbe. Beszélt spanyolul, 
franciául, a helyi brabanti hollandus nyelvjárásban, és évek óta nem ejtett 
ki egy mandinka szót sem. Olajfestményeket akasztott ki a házában, 
szívesen hallgatott bonyolult dallamokat kis zenészcsoportok előadásában, 
és sokat adott a bora minőségére. Más ember lett. 

Ésszel, kemény munkával és szerencsével új életet kovácsolt magának. 


Most már csak annyit akart, hogy meg is tarthassa, amit szerzett, ám félt, 
hogy nem lesz képes. 

Nem ő és Carlos volt az egyedüli, aki kijött a városból. Az 
antwerpeniek, ha jó volt az idő, szívesen sétálgattak vidéken, de a mai 
tömeg rendhagyó volt. Százak vonultak a szűk földúton. Ebrima sokukat 
ismerte: ezek ércet szállítottak neki, azok megvették a vasát, voltak 
családok, akik az utcájában laktak, boltosok, akiknél a húst, a kesztyűt, az 
üvegholmit vásárolta. Mindenki ugyanoda igyekezett, a Hubert uram 
legelője néven ismert, széles mezőre, amely Carlos gyerekeinek kedvenc 
kirándulóhelye volt. Ám az úton hömpölygő emberek nem kirándulni 
jöttek. 

Protestánsok voltak. 

Sokuknál ugyanaz az Antwerpenben nyomtatott könyvecske volt, a 
Zsoltárok könyve, amelyet Clément Marot költő fordított le francia 
nyelvre. Már az is bűnnek számított, ha valakinek megvolt otthon, és az 
árusításáért halál járt. Ettől függetlenül könnyen be lehetett szerezni, és 
egy garasba került. 

Sok fiatalabb férfinál fegyver is volt. 

Ebrima szerint azért választották a Hubert uram legelőjét, mert nem 
tartozott az antwerpeni tanács illetékességi körébe, tehát itt nem parancsolt 
a városi őrség, a falusi milíciának meg nem volt annyi embere, hogy 
szétkergessen egy ekkora sokaságot. Habár ez még nem iktatta ki a 
veszélyt. Mindenki hallott a wassyi mészárlásról, és egyes ifjak 
határozottan kötekedő kedvükben voltak. 

Carlos katolikus volt, Ebrimát a keresztények pogánynak nevezték 
volna, ha tudják, mi van a szívében, de persze nem tudták, mert Ebrima 
eljátszotta, hogy ugyanolyan buzgó katolikus, mint Carlos. Még Evi, a 
felesége sem tudott róla, és ha megfordult is a fejében, miért szeret Ebrima 
a folyóparton sétálni vasárnap hajnalokon, volt olyan tapintatos, hogy ne 
firtassa. . Ebrima és Carlos rendszeresen eljárt családostul a 


plébániatemplomba, és a nagy ünnepeken az antwerpeni székesegyházba. 
Mindketten attól féltek, hogy a vallásháború Németalföldön ugyanúgy 
tönkreteheti a boldogságukat, mint oly sokakét odaát, túl a francia határon. 

Carlos egyszerű lélek volt, nem az a bölcselkedő típus. Nem értette, 
miért kellene bárkinek is egy másik vallás. Ám Ebrima szomorúan és 
riadtan figyelte, mi vonz olyan sok hollandust a reformációhoz. Spanyol 
hűbéruraik katolikusok voltak, és a hollandok eléggé zúgolódtak az idegen 
uralom ellen. Továbbá a németalföldiek újítók voltak, a katolikus egyház 
viszont konzervatív volt mindenben, azonnal elítélt minden új eszmét, 
lassan változott. Az volt a legrosszabb, hogy az egyház rossz szemmel 
nézte a kereskedelmet, amiből számos holland meggazdagodott. 
Különösen a bankokra gyanakodott, amelyek nem létezhettek volna az 
uzsora vétke nélkül. Ugyanakkor a tekintélyes Kálvin János, aki két éve 
bekövetkezett haláláig volt a genfi protestánsok vezetője, megengedte, 
hogy a kölcsönökre kamatot számítsanak fel. 

Az idei nyáron, amikor a genfi vándor igehirdetők új nemzedéke tartott 
nem hivatalos szentbeszédeket Németalföld rétjein és erdeiben, a 
protestantizmus csergedező ere árhullámmá dagadt. 

Az üldözés ádáz volt, de nem következetes. Pármai Margit hercegné, 
Fülöp spanyol király törvénytelen féltestvére, Németalföld helytartója 
jobban kedvelte a békességet, így hajlamos volt elnézően kezelni a 
hitehagyókat, ám az öccse tűzzel-vassal ki akarta irtani az eretnekséget 
minden téren. Ha a helytartó túlzásba vitte a türelmet, Pieter Titelmans, a 
vérszomjas főinkvizítor odavágott a reformátusoknak, akiket megkínoztak, 
felnégyeltek, máglyára vetettek. Ám a kemény vonal csekély támogatásra 
számíthatott még a katolikusoktól is. A törvényeket többnyire lanyhán 
alkalmazták. A Carloshoz hasonló embereket jobban érdekelte a gyártás és 
a kereskedés. Az új vallás tábora nőtt. 

Hogy mekkora volt most? Ebrima és Carlos épp azért ment a szabadtéri 
gyűlésre, hogy ezt felmérjék. A városi tanácsnokokat érdekelte, mennyire 


népszerű a másik vallás, amit nehéz volt megállapítani a protestantizmus 
féllegális állapota miatt. A mai nagygyűlés ritka alkalmat kínált, hogy 
lássák, hányan vannak igazából a reformátusok, ezért az egyik tanácsnok 
nem hivatalosan megkérte Carlost és Ebrimát, akik jó katolikusok voltak, 
de nem közszereplők, hogy diszkréten számolják össze őket. 

Az úton vonuló tömegből ítélve a létszám a vártnál magasabbnak 
ígérkezett. 

— Hogy halad a festmény? — kérdezte útközben Ebrima. 

— Már majdnem kész. — Carlos megrendelt egy híres antwerpeni festőtől 
egy képet a katedrálisba. Ebrima tudta a barátjáról, hogy nem győz hálát 
adni az úrnak, aki elhalmozta adományaival, és azért imádkozik, hogy meg 
is tarthassa őket. Ebrimához hasonlóan Carlos sem tekintette magától 
értetődőnek a jómódot, és gyakran emlegette Jóbot, akinek mindene 
megvolt, és mindent elveszített: , Az úr adta, az úr elvette." 

Ebrima különösnek találta, hogy Carlos a Sevillában elszenvedett 
üldözés ellenére is megmaradt az egyházban. Carlos vonakodott beszélni a 
lelki életéről, ám az évek során elhintett célzásokból és megjegyzésekből 
Ebrima arra következtetett, hogy Carlos nagy vigaszra talál a katolikus 
rítusokban, úgy valahogy, mint Ebrima a vízszertartásában, amit egyikük 
sem érzett egy zordon református istentiszteleten a meszelt falak között. 

— Végül is hogyan döntöttél? Mi lesz a festmény tárgya? — kérdezte 
Ebrima. 

— A kánai menyegző, amelyen Jézus borrá változtatta a vizet. 

Ebrima nevetett. 

- A kedvenc bibliai történeted, csak tudnám, miért! — Barátja 
közismerten szerette a bort. 

Carlos elmosolyodott. 

— Jövő héten mutatják be a székesegyházban! 

A festményt elvileg a város vasmunkásai adományozták a 
katedrálisnak, de mindenki tudta, hogy Carlos pénzéből fizették. Ez is 


mutatta, milyen gyorsan emelkedett föl Carlos a város vezető polgárai 
közé. Nyájas volt, társaságkedvelő és nagyon okos; egy napon akár még 
tanácsnok is lehet belőle. 

Ebrima másfajta volt, zárkózott és elővigyázatos. Ugyanolyan értelmes 
volt, mint a barátja, de nem táplált politikai ambíciókat. Továbbá jobb 
szerette megtartani a pénzét. 

— Utána nagy ünneplést csapunk! — tette hozzá Carlos. — Remélem) te is 
elhozod Evit! 

— Magától értetődik. 

Még oda sem értek a helyszínre, de már hallották az éneklést. Ebrima 
tarkóján felborzolódtak a hajszálak. A hang félelmetes volt. Ebrima 
hozzászokott a karénekhez a katolikus templomokban -— még a 
katedráliséhoz fogható nagy kórusokhoz is —, de ez más volt. Még sose 
hallotta, hogy több ezer torok harsogja ugyanazt a dalt. 

Az út egy erdőcskén vágott át, mielőtt kibukkant volna egy alacsony 
dombtetőn, ahonnan beláthatták a rétet. Hubert uram legelője rézsútosan 
ereszkedett egy sekély patakig, majd onnan ismét felkúszott a lejtőn, és ezt 
az egész tíz-egynéhány hektárnyi területet elborították a férfiak, az 
asszonyok, a gyermekek. A legelő túlsó végén a hevenyészett emelvényen 
álló lelkipásztor vezette a dalt. 

Franciául énekelték: 

Si seurement gue guand au val viendroye 

D"umbre de mort, rien de mal ne craindroye! 

Ebrima értett franciául, és felismerte a fordításban a huszonharmadik 
zsoltárt, amelyet a templomban hallott — de így még soha. Ez olyan elemi 
erő volt, amitől a tengeren süvítő orkánra kellett gondolnia. Ezek az 
emberek hitték is, amit énekeltek, hogy még a halál völgyében sem 
rettentené őket a gonosz. 

Ebrima észrevette a közelben Matthust, a nevelt fiát, aki továbbra is 
eljárt az anyjával és a nevelőapjával a templomba minden vasárnapon, de 


újabban bírálni kezdte a katolikus egyházat. Anyja figyelmeztette, hogy 
tartsa meg magának a kételyeit, de Matthus nem bírta: tizenhét éves volt, 
fékezetlen igazságérzettel. Ebrima aggodalmára a fiú mellett ácsorgó 
sihederek ugyancsak bunkósbotot szorongattak. 

Carlos ugyanakkor látta meg a csapatot. 

— Úgy látom, ezek a fiúk keresik a bajt — mondta nyugtalanul. 

Ám a réten örvendező és békés volt a hangulat. 

— Én meg azt hiszem, hogy csalódni fognak — reménykedett Ebrima. 

— Mennyi ember! — mondta Carlos. 

— Szerinted hányan lehetnek? 

— Több ezren. 

— Nem tudom, hogyan számoljuk össze őket. 

Carlos értett a számokhoz. 

— Vegyük úgy, hogy felerészt ezen a patakparton vannak, felerészt a 
másikon. Most húzzál képzeletben egy vonalat tőlünk a lelkészig. 
Mennyien vannak az innenső negyedben? Azt is oszd el néggyel. 

— Ötszázan mindegyik tizenhatodban? — találgatott Ebrima. 

Carlos nem a kérdésre válaszolt. 

— Itt a baj. 

Valamit bámult Ebrima válla fölött. Ebrima odafordult, hogy ő is lássa, 
mire figyelt föl Carlos. Papokból és fegyveresekből álló kisebb csoport 
közeledett az úton. 

Ha azért jöttek, hogy szétkergessék a gyülekezetet, ahhoz kevesen 
voltak. Ez az erényes tűztől fűtött sokaság laposra taposná őket. 

A csoport közepén egy hatvan-egynéhány esztendős pap jött fekete 
reverendában, amelyen tüntető méretű ezüstkeresztet viselt. Ahogy 
közelebb értek, Ebrima látta, hogy mélyen ülő, sötét szeme, nagy orra és 
keményen összeszorított, pengevékony szája van. Ebrima nem tudta, ki ez, 
de Carlos igen. 

— Pieter Titelmans, a ronse-i esperes — mondta. — A főinkvizítor. 


Ebrima szorongva nézett Matthusra és a barátaira. Még nem figyeltek 
az érkezőkre. Mit fognak tenni, ha látják, hogy személyesen a főinkvizítor 
jött el kémkedni a gyűlésükre? 

— Húzódjunk félre — mondta Carlos. — Engem ismer. 

De már elkésett. A tekintete találkozott a főinkvizítoréval, aki 
meghökkent. 

— Csalódás ez nekem, hogy magát is itt kell látnom az istentelenség 
viperafészkében! 

— Én jó katolikus vagyok! — tiltakozott Carlos. 

Titelmans hátraszegte a fejét, és úgy nézett rá, mint az éhes héja, amikor 
mozgást lát a fűben. 

— Mit keresne egy jó katolikus egy kálvinista zsoltáréneklő orgián? 

Ebrima válaszolt a barátja helyett: 

— A városi tanácsnak tudnia kell, hány református van Antwerpenben. 
Bennünket küldtek, hogy vegyük számba őket. 

Titelmans tamáskodó képet vágott, és Carlosnak tette föl a kérdést: 

— Miért adnék én egy szerecsennek a szavára? Biztosan mohamedán. 

Hát még ha az igazat tudnád, gondolta Ebrima. Ekkor fölismerte 
Titelmans egyik kísérőjét, egy középkorú, deresedő embert, akinek 
vérbörzsönyös, borissza arca volt. 

— Huus atya ismer engem — mondta. Huus az antwerpeni székesegyház 
egyik kanonokja volt. 

— Ez a két férfi jó katolikus, Dom Pieter — mondta csendesen Huus. — A 
Szent Jakab-templomba járnak. 

A zsoltár véget ért, a lelkipásztor beszélni kezdett. Egyesek közelebb 
tolakodtak, hogy hallják a kiáltó szót a mező felett. Mások észrevették 
Titelmansot a nagy ezüstkeresztjével, és dühösen morogni kezdtek. 

— Pieter atya, itt több református van, mint vártuk — nyugtalankodott 
Huus. — Ha erőszakra kerül sor, nincs elég emberünk, aki megvédhesse 
tisztelendőségedet. 


Titelmans elengedte a füle mellett a figyelmeztetést. 

- Ha ti ketten azok vagytok, akinek állítjátok magatokat, akkor 
megnevezhettek néhányakat e gonoszok közül — mondta sunyin, és 
körbemutatott a gyülekezeten. 

Ebrima sose árulta volna el a szomszédjait egy hóhérnak, és tudta, hogy 
Carlos ugyanígy van vele. Észrevette, hogy barátja méltatlankodó 
tiltakozásra készül, és gyorsan elébe vágott. 

— Természetesen, Dom Pieter — mondta. — A legnagyobb örömmel. Úgy 
tett, mintha körülnézne. — Sajnos, e pillanatban nem látok senki ismerőst. 

— Nehezen hihető. Hét-nyolcezren lehetnek ott. 

— Antwerpennek nyolcvanezer lakosa van. Nem ismerhetek mindenkit. 

— Akkor is föl kellene ismerni néhányat. 

— Nem hiszem. Nekem minden barátom katolikus. 

Erre Titelmans se tudott mit mondani. Ebrima fellélegzett. Túlélte a 
kihallgatást. 

Ekkor valaki elkiáltotta magát az itteniek brabanti tájszólásában: 

— Carlos! Ebrima! Adjon Isten jó napot! 

Ebrima megpördült a sarkán. Albert Willemsen volt az, a sógora, a 
vasöntő, aki segítette őket, amikor hat éve megérkeztek Antwerpenbe. 
Albert ugyanolyan légbefújós kohót építtetett, mint az övék, és nagyon 
szépen megszedte magát vele. Alberttel ott volt a felesége, Betje és a 
lánya, a tizennégy éves Drike, egy angyalarcú, törékeny gyermek. Albert 
családostul áttért reformátusnak. 

— Hát nem nagyszerű? — lelkesedett Willemsen. — Ennyi sokan énekelik 
az Úr igéjét, és senki se mondja nekik, hogy pofa be! 

— Vigyázz, mit beszélsz — mondta halkan Carlos. 

Ám a föllelkesült Albert nem vette észre se Titelmansot, sem a 
keresztjét. 

— Ej, menjél már, Carlos, türelmes ember vagy te, nem olyan vaskalapos. 
Itt ugyan nem láthatsz semmit, ami sértené a szeretet istenét! 


— Pofa be! — mondta fenyegetően Ebrima. 

Albert sértődötten és értetlenül nézett rá. Aztán Betje, a felesége a 
főinkvizítorra mutatott, és Albert elsápadt. 

De már mások is észrevették Titelmansot. A közelben álló protestánsok 
többsége elfordult a lelkésztől, és az inkvizítort bámulta. Matthus és 
bunkósbotos barátai közelebb húzódtak. 

— Vissza, fiúk! — kiáltotta Ebrima. — Ne gyertek ide! 

Matthus nem vett tudomást a nevelőapjáról, és odaállt Drike mellé. 
Nagydarab fiú volt, aki még nem szokta meg a méretét, kamaszos arca 
egyszerre látszott fenyegetőnek és riadtnak. Mindenesetre úgy viselkedett, 
mintha meg akarná védeni Drikét. Csak nem szerelmes a lányba? Meg kell 
majd kérdeznem Evit, gondolta Ebrima. 

— Vissza kellene térnünk a városba, Dom Pieter — mondta Huus atya. 

Ám Titelmans nem óhajtott üres kézzel távozni. Albertre mutatott, és 
azt kérdezte: 

— Mondjad csak, Huus atya, mi is ennek az embernek a neve? 

— Sajnos, tisztelendő atyám, nem ismerem azt az embert — felelte Huus. 

Ebrima tudta, milyen bátor hazugság ez. 

Titelmans most Carloshoz fordult. 

— Látom, te viszont ismered. Úgy beszél hozzád, mint régi barátjához. 
Ki ez? 

Carlos habozott. 

Igaza van Titelmansnak, gondolta Ebrima: Carlos az ujjongó üdvözlés 
után nem színlelheti, hogy nem ismeri Albertet. 

— Ejnye már! — nógatta Titelmans. — Ha olyan jó katolikus vagy, mint 
amilyennek mondod magad, örülni fogsz, ha leleplezhetsz egy eretneket. 
Ha nem, akkor egy másik helyen kérdezünk ki, ahol vannak eszközeink, 
hogy őszinteségre bírjunk. 

Carlos megborzongott. Pedro Ruiz juthatott az eszébe, akinek a 
víztortúrát kellett elszenvednie Sevillában, gondolta Ebrima. 


— Nem engedem, hogy a barátomat megkínozzák miattam! — mondta 
bátran Albert. — A nevem Albert Willemsen. 

— Foglalkozásod? 

— Vasöntő. 

— És az asszonyok? 

— Őket hagyja ki ebből! 

— Senkit sem hagyunk ki az úr kegyelméből. 

— Nem tudom, kicsodák — mondta kétségbeesetten Albert. — Két szajha, 
akikkel az úton találkoztam. 

— Nem látszanak szajháknak. De majd kiderítem az igazságot. Jegyezd 
föl ezt a nevet — mondta Huusnak az inkvizítor. — Albert Willemsen, 
vasöntő. — Összefogta fekete szoknyáját, megfordult, és visszafelé indult 
azon az úton, amelyen jött. Csekély kísérete követte. 

A többiek addig néztek utána, amíg el nem tűnt. 

— Francba! — mondta Carlos. 


Az antwerpeni székesegyház tornya több mint százhúsz méter magas volt. 
Eredetileg kettőt akartak építeni, de a déli torony sosem készült el. Ebrima 
hatásosabbnak tartotta így. Egyetlen ujj, amely az égre szegeződik. 

Akaratlan áhítat fogta el, amikor belépett a kapun. A keskeny főhajónak 
olyan hihetetlenül magas, boltíves mennyezete volt, hogy Ebrimának néha 
arra kellett gondolnia, hátha mégis létezik a keresztények istene. De aztán 
eszébe jutott, hogy semmi, amit emberkéz épített, nem ér fel erőben és 
méltóságban egy folyóval. 

A főoltár fölött volt a város büszkesége, a megfeszített Krisztus a két 
lator között. Antwerpen gazdag, művelt város volt, székesegyháza 
bővelkedett festményekben, szobrokban, színes üvegablakokban, értékes 
tárgyakban, amelyeket Carlos, Ebrima barátja ma újabb kinccsel fog 
gazdagítani. 

Ebrima remélte, hogy ez jóváteszi rosszízű találkozásukat az undorító 


Pieter Titelmansszal. Nem jó dolog, ha az embernek egy főinkvizítor az 
ellensége. 

A katedrális déli oldalán volt egy kápolna, amelyet Orbánnak, a 
szőlőművelők patrónusának szenteltek. Itt függött az új kép, amelyet 
egyelőre vörös bársonylepel takart. A kis kápolnában székeket tartottak 
fent Carlos barátainak, családjának és a fémmunkáscéh vezetőinek. A 
kápolna előtt legalább száz szomszéd és szakmabeli szorongott 
ünneplőben, akik alig várták, hogy láthassák a képet. 

Carlos ragyogott az örömtől. A díszhelyen ült a nagyszerű város szívét 
jelentő székesegyházban. Ez a szertartás megerősíti, hogy idetartozik 
Antwerpenbe, ahol megkapta a szeretetet, a tiszteletet és a biztonságot. 

Megjött Huus atya, hogy fölszentelje a képet. Rövid prédikációjában 
elmondta, milyen jó keresztény Carlos: istenfélelemben neveli a 
gyermekeit, a katedrális szépítésére költi a pénzét. Még arra is célzott, 
hogy Carlos egy napon benne lehet a város vezetésében. Ebrima 
kedvelte Huust, aki gyakran prédikált a protestantizmus ellen, de ennél 
nem ment tovább. Ebrima bizonyosra vette, hogy nagyon a szíve 
ellenére és csak kényszerből segédkezik Titelmansnak. 

A gyerekek unták a prédikációt. Ilyen hosszú beszédet még az 
anyanyelvükön is nehezükre esett volna végighallgatni, pláne latinul. 
Carlos lepisszegte őket, de nagyon szelíden. Elnéző apa volt. 

A beszentelés végén Huus felszólította Carlost, hogy leplezze le a 
képet. 

Carlos megfogta a vörös bársonyt, aztán megállt. Ebrima attól tartott, 
hogy azt fontolgatja, ő is beszélni fog, márpedig az hiba lett volna; laikus 
nem szólhatott a templomban, hacsak nem volt protestáns. De aztán 
megrántotta a bársonyt, először bátortalanul, aztán erélyesebben. A 
bársony lehullott, mint egy bíborzuhatag, és ott volt alatta a kép. 

A menyegzőre egy fényűző házban került sor, amely lehetett volna egy 
antwerpeni bankár otthona. Az asztalfőn Jézus ült kék köntösben; mellette 


a házigazda, széles vállú, bozontos fekete szakállú férfi, aki nagyon 
hasonlított Carlosra; Carlos mellett egy szőke, mosolygó asszony, aki 
lehetett volna Imke. A hajóban álló csoport megjegyzéseket tett, amelyek 
halk zsongásba olvadtak össze, mosolyogtak, nevettek, amint sorra 
azonosították az arcokat a vendégségben. Ott volt Ebrima, szaracén stílusú 
fejfedővel, mellette Evi, akinek a ruhája érvényre juttatta dús mellét; Imke 
mellett az a gazdagon öltözött ember természetesen Jan Wolman, az apja; 
és a kiürült boroskantákat egy magas, sovány, elszörnyedt asztalnok 
vizsgálgatta, aki feltűnően emlékeztetett Adam Smitsre, Antwerpen 
legismertebb borkereskedőjére. Még egy kutya is volt, szakasztott mása 
Carlos kutyájának, Samsonnak. 

A festmény szépen vette ki magát a kápolnában, a székesegyház ősi 
kövein, egy délre nyíló ablak napsütésében. A gazdag vendégek köntösei 
narancsszínben, kékben, lombzöldben izzottak az asztalterítő fehérsége és 
az ebédlő világos falai mellett. 

Carlos el volt ragadtatva. Huus atya kezet rázott vele, azután távozott. A 
többiek mind egy szálig gratulálni akartak Carlosnak, aki körbejárt, és 
mosolyogva nyugtázta  polgártársainak  tetszésnyilvánításait. Végül 
összeütötte a tenyerét, és így szólt: 

— Mindenki a vendégem! Azt pedig megígérem, hogy nálam nem fogy 
ki a bor! 

Menetben vonultak a városközpont kígyózó utcáin a Cruz-házig. Carlos 
fölvezette őket az emeleti pompás fogadószobába, ahol étel és bor 
várakozott az asztalokon. A vendégek lelkesen faltak. Eljött számos 
protestáns is, akik nem voltak jelen a székesegyházban, köztük Albert és 
családja. 

Ebrima elvett egy kupát, és meghúzta. Carlosnál mindig jó a bor. 
Beletörölte a száját a zekéje ujjába. Felmelegedett és ellágyult a bortól. 
Nyájasan eldiskurált Jan Wolmannal az üzletről, Imkével a gyerekeiről, 
Carlosnak röviden szólt egy megrendelőről, aki késik a fizetéssel; a 


megrendelő itt volt, Carlos vendégszeretetét élvezte, és Ebrima úgy 
gondolta, ez a megfelelő pillanat, hogy lecsapjon rá, és kérje a pénzét, de 
Carlos nem akarta elrontani a hangulatot. A vendégsereg kissé zajos lett: a 
gyerekek civakodtak, a süvölvények bűvölni próbálták a fruskákat, a házas 
férfiak a barátaik feleségével kacérkodtak. A mulatság csak mulatság, 
gondolta Ebrima; még Afrikában se más. 

Aztán megjött Pieter Titelmans. 

Ebrima abból tudta, hogy váratlan csönd lett a szobában: az ajtónál 
kezdődött, onnan folyt szét a négy sarokba. Éppen Alberttel beszélték meg, 
hogy miért jobb az öntöttvas ágyú a bronznál, amikor ráeszméltek, hogy 
valami baj van, és felnéztek. Titelmans állt az ajtóban a nagy 
ezüstkeresztjével, megint csak Huus atya és négy fegyveres kíséretében. 

— Mit akar itt ez az ördög? — kérdezte Ebrima. 

- Talán azért jött, hogy gratuláljon Carlosnak a festményhez — 
reménykedett idegesen Albert. 

Carlos utat tört magának az elnémult vendégek között, és tüntető 
nyájassággal szólította meg az inkvizítort: 

— Jó napot, Dom Pieter! — mondta. — Isten hozta a házamnál. Elfogad 
egy kupa bort? 

Titelmans mintha nem is hallotta volna. 

— Vannak itt reformátusok? — kérdezte. 

— Nem gondolom - felelte Carlos. — Most érkeztünk a katedrálisból, 
ahol lelepleztük. . . 

- Tudom, mit műveltek a székesegyházban! — szakította félbe 
gorombán Titelmans. — Vannak itt reformátusok? 

— Biztosíthatom, hogy legjobb tudomásom szerint. . . 

— Most hazudni akar. Érzem a szagát. 

Carlos kedélyessége porladni kezdett. 

— Miért kérdezi, ha úgysem hisz nekem? 

— Hogy próbára tegyem. Most pedig fogja be a száját! 


Carlos felháborodott. 

— Ez az én házam! 

— Azért vagyok itt, mert Albert Willemsent keresem! — kiáltotta 
Titelmans, hogy mindenki hallja. 

Az inkvizítor mintha nem tudta volna, ki Albert, hiszen csak pár percre 
látta Hubert uram legelőjén, és Ebrima egy pillanatig abban reménykedett, 
hogy itt talán majd mindenki úgy tesz, mintha Willemsen nem lenne itt. 
Ám a vendégseregnek nem járt elég gyorsan az esze. Sokuk csakugyan 
annyira ostoba volt, hogy megfordultak, és egyenesen rábámultak Albertre, 
aki egy percnyi félős habozás után előlépett, és mímelt hetykeséggel azt 
kérdezte: 

— Mit akar tőlem? 

— És a feleségétől — mutatott az inkvizítor az asszonyra. Jó orra volt, 
mert Betje, sajnos, közel állt a férjéhez. Ő is előlépett, sápadtan és 
rémülten. 

— És a lányától. 

Drike távolabb állt a szüleitől, és Titelmans bizonyára nem emlékezhet 
egy tizennégy esztendős lányra. 

— A gyermek nincs itt — hazudta bátran Carlos. Talán Drikét meg lehet 
menteni, reménykedett Ebrima. 

De ő nem akarta, hogy megmentsék. 

— Én vagyok Drike Willemsen! — kiáltotta egy kislányhang. 

Ebrima szíve elszorult. 

Drike az ablaknál állt, fehér ruhában, karján Carlos kedvenc 
macskájával, és éppen Matthusszal beszélgetett. 

- Hiszen csak gyermek, tisztelendőséged -— kezdte Carlos —, 
bizonyára... 

Ám Drike még nem végzett. 

— És református vagyok! — mondta dacosan. — Amiért hálát adok az 
Úrnak! 


A vendégek összesúgtak, csodálattal és elszörnyedve. 

— Gyere ide — parancsolta Titelmans. 

Drike magasra tartotta a fejét, és odajött. Ördög és pokol, gondolta 
Ebrima. 

— Ezt a hármat vigyétek el — parancsolta Titelmans a fegyvereseinek. 

— Miért nem hagysz minket békén? — ordította valaki. 

Az inkvizítor dühösen kereste a kiabálót, de nem találta. Ám Ebrima 
felismerte a hangot: Matthusé volt. 

— Ja, menj vissza Ronse-ba! — kiáltotta valaki más. 

A többi vendég éljenzésben tört ki. Ők is rákezdték a gúnyos 
üvöltözést. Titelmans fegyveresei kikísérték a Willemsen családot a 
szobából. Amikor Titelmans elfordult, hogy utánuk menjen, Matthus hátba 
dobta egy zsemlével. Az inkvizítor úgy tett, mintha nem venné észre. Majd 
egy kehely süvített át a szobán, és Titelmans közelében csapódott a falhoz, 
lelocsolva a reverendáját borral. Az ordítozás hangosabb és trágárabb lett, 
Titelmansnak nehezen sikerült megőriznie a méltóságát. Kimenekült az 
ajtón, mielőtt még valaki megfenyegethette volna. 

A vendégsereg kacagott, és megtapsolta. Ám Ebrima tudta, hogy nincs 
itt semmi nevetnivaló. 


A kis Drikét két hét múlva akarták megégetni. 

A székesegyházban jelentették be. Titelmans közölte, hogy Albert és 
Betje megtagadták  eretnekségüket, kérték isten bocsánatát, és 
könyörögtek, hogy fogadják vissza őket az egyház kebelébe. Titelmans 
nyilvánvalóan tudta, hogy hazugság az egész, de hagyta, hogy 
Willemsenék megússzák pénzbírsággal. Ám  Drike általános 
elszörnyedésre nem volt hajlandó a hittagadásra. 

Titelmans senkit sem engedett be látogatóba, de Albert lefizette az 
őröket, és bejutott a börtönbe. Ő sem hajlíthatta meg a lányát. Drike a 
nagyon fiatalok idealizmusával kijelentette, hogy inkább meghal, semhogy 


elárulja az Urat. 

Egy nappal a kivégzés előtt Ebrima és Evi meglátogatta Albertet és 
Betjét, hogy támogassák és vigasztalják barátaikat. Reménytelen volt. 
Betje egyfolytában sírt, Albert alig bírt beszélni. Drike volt az egyetlen 
gyermekük. 

Azon a napon egy cölöpöt ástak be a katedrálissal, a céhek elegáns 
székházával és a pompás, befejezetlen városházával határolt főtéren. A 
cölöp mellé kiborítottak egy szekér száraz tűzifát. 

A kivégzést napkeltére időzítették, de már pirkadat előtt összegyűlt a 
sokaság. Ebrimának feltűnt, milyen komor a hangulat. Ha aljas bűnözőket, 
például rablókat vagy nőgyalázókat végeztek ki, a nézők gúnyolták őket és 
megéljenezték a kínjaikat, de ilyesféle ma nem volt várható. Sokan voltak a 
tömegben a reformátusok, akik attól féltek, hogy egy napon velük is ez 
történhet. Az olyan katolikusokat, mint Carlos, dühbe hozta a reformátusok 
bajkeverése, és féltek, hogy Németalföldre is átcsaphat a francia 
vallásháború, de nagyon kevesen gondolták úgy, hogy helyénvaló megégetni 
egy fiatal lányt. 

Drikét a hóhér vezette ki a városházáról. Egmont nagydarab, bőrruhás 
ember volt, égő fáklyát hozott a kezében. A lány ugyanazt a fehér ruhát 
viselte, amelyben letartóztatták. Ebrima azonnal látta, hogy Titelmans 
hibát követett el felfuvalkodottságában. Drike olyan volt, mint maga a 
szűzi tisztaság — hiszen nem is lehetett más —, a szentképek Máriájának 
éteri szépsége áradt belőle. A sokaság egyszerre hördült fel a láttán. 

— Ez vértanúság lesz — mondta Ebrima a feleségének, Evinek. Matthusra 
pillantott, és látta, hogy a fiúnak könnyes a szeme. 

Feltárult a székesegyház két nyugati kapujának egyike, és megjelent 
Titelmans. Papjai fekete varjúrajként követték. 

Két fegyveres a cölöphöz kötözte Drikét, aztán körülrakták tűzifával. 

Titelmans szónokolni kezdett a tömegnek az igazságról és az 
eretnekségről. Fogalma sem volt róla, hogyan kell elnyerni az emberek 


szimpátiáját. Minden kellemetlen volt benne: a kioktató hangja, a gőgös 
képe, és az is, hogy nem volt idevaló. 

Aztán megszólalt Drike, és az ő szopránja erősebb volt Titelmans 
rikácsolásánál. Franciául énekelt: 

Mon Dieu me paist soubs sa puissance haute 

C"est mon berger, de rien je n"auragy faute. 

Ugyanaz a huszonharmadik zsoltár volt, amelyet a Hubert uram 
legelőjén harsogott a sokaság: Az Úr énnékem őríző pásztorom. Mint egy 
árhullám, söpört végig a tömegen a megrendülés. Könnyek szöktek Ebrima 
szemébe. Mások restelkedés nélkül sírtak. Mindenki érezte, hogy egy szent 
tragédiánál vannak jelen. 

Titelmans dühbe jött. A hóhérhoz fordult, és Ebrima elég közel volt 
hozzájuk, hogy hallja, mit mond: 

— Ki kellett volna tépned a nyelvét! 

A nyelvkitépésre külön szerszám létezett, olyan, mint egy harapófogó. 
Eredetileg hazugok büntetésére találták ki, de időnként használták 
eretnekek elnémítására, hogy haldoklásuk közben ne szólhassanak a 
tömeghez. 

— Az csak akkor van, ha külön utasítanak — mondta rosszkedvűen 
Egmont. 

Drike folytatta: 

En tect bien seur, joignant les beaulx herbages, 

Coucher me faict, me meine aux clairs rivages. 

Az eget nézte, és Ebrima nem kételkedett benne, hogy Drike látja is a 
gyönyörű szép mezőt és a szép kies folyóvizet, amelyek minden vallások 
másvilágaiban várakoznak. 

— Akaszd ki az állkapcsát! — parancsolta Titelmans. 

— Jó — felelte Egmont, aki rég nem volt érzékeny semmire, ám ez az 
utasítás még őt is sértette, és nem fárasztotta magát azzal, hogy titkolja az 
undorodását. De azért az egyik fegyveres markába nyomta a fáklyát. 


Ebrima mellett Matthus elfordult, és felordított: 

— Kiakasztják az állkapcsát! 

— Hallgass! — szólt rá nyugtalanul Evi, ám Matthus dörgő hangja már 
messzire elhallatszott, és dühös bődülés válaszolt neki. A fiú szavait addig 
adták tovább egymásnak a tömegben, amíg az utolsó ember is tudta, mi 
készül. 

- Hagyjátok imádkozni! — üvöltötte Matthus, és a sokaság utána 
kiáltotta: — Hagyjátok imádkozni! Hagyjátok imádkozni! 

— Bajod lesz! — rémüldözött Evi. 

Egmont odament Drikéhez, a lány arcára tette a tenyerét. Belenyomta a 
lány szájába a két hüvelykujját, és keményen megmarkolta az állkapcsát, 
hogy kiugrassa a csontot a vápából. 

Valami váratlanul, hevesen megmozdult Ebrima mellett. Egmontot 
hátulról fejen találta egy kő, amelyet Matthus dobott el. 

Jól célzott, nagy kő volt, amelyet keményen odavágott az erős, tizenhét 
éves kar. Ebrima hallotta a puffanást, amellyel eltalálta Egmont 
koponyáját. A hóhér megtántorodott, mintha egy pillanatra elveszítette 
volna az öntudatát, és a keze lecsúszott Drike arcáról. A téren éljeneztek. 

Titelmans látta, hogy kicsúszóban a kezéből az irányítás. 

— Jól van, nem érdekes, gyújtsd meg a máglyát. 

— Ne! — ordította Matthus. 

Mások is dobáltak köveket, de egy sem talált. 

Egmont visszavette a szövétneket, és a fához tartotta. A száraz ágak 
hamar tüzet fogtak. 

Matthus átnyomakodott Ebrima mellett, és kirohant a térre, Drike felé. 

— Állj meg! — kiáltotta Evi, de a fia ügyet sem vetett rá. 

A fegyveresek kardot rántottak, ám Matthus túl gyors volt. Szétrugdosta 
Drike lába körül az égő fát, majd elszáguldott, és bemenekült a tömegbe. 

A fegyveresek kivont karddal üldözték. Az emberek rémülten szóródtak 
szét előttük. 


— Meg fogják ölni! — jajveszékelt Evi. 

Ebrima látta, hogy egyetlen módon menthetik meg a fiút: zavargást kell 
kirobbantani. Nem lesz nehéz, a tömeg így is majdnem készen áll rá. 

Kivágódott az emberek közül. Mások is követték a védtelenül hagyott 
máglyához. Ebrima kirántotta a tőrét, átvágta Drike kötelékeit. Albert ott 
termett, felkapta a lányát — Drike nem volt nehéz -—, azzal már el is tűntek 
az emberek között. 

A tömeg a papok ellen fordult, lökdösni kezdték őket. A fegyveresek 
lemondtak Matthus kereséséről, és visszajöttek, hogy megvédjék az 
egyháziakat. 

Titelmans elsietett a székesegyház irányába, papjai követték. A 
sietségből futás lett. A sokaság nem zargatta őket, csak figyelte 
gúnyosan rikoltozva, ahogy bemenekülnek a kőcsipkés árkád alá, 
belökik az óriás fakaput, majd végre elnyeli őket a templom sötétsége. 

Albert és a családja még aznap éjszaka elhagyta Antwerpent. 

Ebrima egyike volt annak a maroknyi embernek, akik tudták, hogy 
Amszterdamba mennek. Amszterdam kisebb város volt, de Antwerpennél 
északabbra terült el, vagyis távolabb volt a spanyolok brüsszeli 
székhelyétől; éppen ezért virágzott és fejlődött rohamosan. 

Ebrima és Carlos megvásárolta Albert öntödéjét, és arannyal fizetett 
érte, amit Albert lelakatolt nyeregtáskákban málházott fel egy zömök 
pónira. 

A fülig szerelmes Matthus velük akart menni. Ebrima el is engedte 
volna, mert ő még emlékezett, még ha homályosan is, a kamaszszerelem 
erejére, de Albert azt felelte, hogy Drike túl fiatal még a házassághoz, 
várniuk kell egy évet. Akkor Matthus eljöhet Amszterdamba, és, ha akarja, 
megkérheti a hajadon kezét. Matthus esküdözött, hogy ezt fogja tenni, 


amire az anyja csak annyit mondott: 

— Majd meglátjuk. 

Titelmans egyelőre hallgatott. Nem voltak újabb összecsapások, 
letartóztatások. Talán belátta, hogy az antwerpeni katolikusoknak nem 
tetszik a vakbuzgósága. Vagy talán csak kivárta az idejét. 

Ebrima szerette volna, ha a reformátusok is hallgatnának, de azok 
mintha magabiztosabbak, hogy azt ne mondjuk, pökhendibbek lettek 
volna. Követelik a türelmet és a jogot, hogy úgy imádkozhassanak, ahogy 
nekik tetszik, de sose érik be ennyivel, gondolta türelmetlenül Ebrima. 
Ellenfeleiket nemcsak tévelygőknek, de gonoszaknak tartották. Azt 
hirdették, hogy a pápista praktikák — a szokások, amelyeket Európában sok 
száz évig követtek a keresztények — káromlások, amelyeket el kell törölni. 
Nem gyakorolták a türelmet, amelyet prédikáltak. 

Ebrima aggódva figyelte, hogy a spanyol urak és a szövetségeseik a 
klérusban mintha kezdenék elveszíteni a fogást a gyeplőn. Gyűlölet és 
erőszak fortyogott Antwerpen életének felszíne alatt. Ő, mint minden 
vállalkozó, csak békességet és állandóságot akart, hogy dolgozhasson. 

Éppen ezt tette augusztus huszadikán, egy vásárlóval alkudozott kissé 
izzadva a hőségtől a vasműben, amikor ismét felfakadt a viszály 
kelevénye. 

Felbolydulás hallatszott kintről: futó — lábak dobogása, 
üvegcsörömpölés, túlfűtött izgalmukban megvadult emberek rekedt 
ordítása. Ebrima kifutott az utcára, hogy megnézze, mi az. Carlos és 
Matthus követte. Kétszáz-egynéhány fiatal — köztük egy maroknyi lány — 
zúdult végig az utcán. Létrákat, csigákat, köteleket vittek, és gorombább 
szerszámokat is: pörölyöket, vasrudakat, hosszú vasláncokat. 

— Mit műveltek? — kiáltott rájuk Ebrima, de senki sem válaszolt. 

Az üvegcsörömpüölés attól volt, hogy beverték az egyik ablakot Huus 
atya házán, amely a vasművel egy utcában volt, ám vélhetőleg csak azért, 
mert úgyis útba esett, miközben észrevehető elszántsággal igyekeztek a 


városközpont felé. 

— Mi az ördögöt akarnak ezek? — kérdezte Carlos. 

Ebrima sejtette, hogy mit, és nagyon remélte, hogy nem lesz igaza. 

Ebrima, Carlos és Matthus követte a tömeget a főtérre, ahonnan Drikét 
megszöktették. A banda beállt a tér közepére, ahol egyikük az úr áldását 
kérte, brabanti hollandus nyelvjárásban, mert a reformátusoknál mindenki 
imádkozhatott, nem csak a lelkész, és az anyanyelvüket használhatták a 
latin helyett. Ebrima félt, hogy azért jöttek a piactérre, mert itt van a 
katedrális, és a félelme beigazolódott. Ima végeztével a csapat úgy 
fordult meg egyszerre, mintha előre megbeszélt terv szerint járnának el, 
és a székesegyházhoz masíroztak. 

A templomkaput egy szamárhátívbe építették. A timpanonba az 
egekben trónoló Istent faragták, a kapubélletre az angyalok és a szentek 
sokaságát. Az Ebrima mellett álló Carlos felhördült az iszonyattól, amikor 
a banda pörölyökkel és házilag barmolt fegyverekkel esett neki a 
faragványoknak. Bibliai idézeteket üvöltözve zúzták a követ. Szájukból a 
Szentírás is úgy hangzott, mint az átok. 

— Hagyjátok abba! — ordított rájuk Carlos. — Nagyon megbüntetnek érte! 

Ebrima látta Matthuson, hogy borzasztóan szeretne a kompániához 
csapódni. Amikor a fiú egy lépést tett előre, elkapta a karját erős vasöntő 
markával. 

— Mit szólna anyád? — kérdezte. — Itt szokott imádkozni! Állj már meg, 
és gondolkozz! 

— Az Úr dolgában járnak! — ordította Matthus. 

A zavargók nem tudtak bemenni, mert a papok látták, hogy jönnek, és 
bezárták az ajtókat. Ebrima fellélegzett, idekint legalább kisebb kárt tehetnek. 
Talán kimegy belőlük a gőz. Elengedte Matthus karját. 

Ám a banda futva megkerülte északról a templomot, hogy keressen egy 
másik bejáratot. A figyelők követték őket. Ebrima rémületére a zavargók 
találtak egy nyitott ajtót: a pánikba esett papok nyitva felejthették. A 


csoport betódult a templomba. Matthus kitépte magát a nevelőapja 
kezéből. 

Mire Ebrima bejutott a székesegyházba, ott már mindenfelé futkostak a 
reformátusok, és diadalmasan rikoltozva ütöttek-vágtak minden faragott 
vagy festett képet. Részegnek látszottak, de nem bortól: a pusztítás démona 
szállta meg őket. Carlos és Ebrima rájuk ordított, hogy azonnal hagyják 
abba, és más, idősebb polgárok is csatlakoztak hozzájuk, de hiába. 

A szentélyben még volt néhány pap, akik egy kivételével kimenekültek 
a déli kapun. Ám ez az egy elindult a betolakodókhoz, és úgy emelte föl a 
kezét, mintha azzal akarná visszatartani őket. Ebrima felismerte Huus 
atyát. 

— Ti Isten gyermekei vagytok — hajtogatta, és jött egyenesen a garázda 
suhancok felé. — Hagyjátok ezt abba, beszéljünk egymással! — Egy melák 
legény nekirontott, és felborította. Társai átgázoltak Huus atyán. 

Leszaggatták az értékes szőtteseket, és a visító lányok lángra 
lobbantották őket az oltárról leszedett gyertyákkal. A fából faragott 
szobrokat szétverték, a régi könyveket szétszaggatták, a drága palástokat 
széttépték, és ami maradt, a tűzre vetették. 

Ebrimát kétségbe ejtette a rombolás, de még inkább a várható 
következmények. Ezt a leggyalázatosabb provokációt nem hagyhatja 
annyiban sem Fülöp király, se Pius pápa, Európa két leghatalmasabb 
embere. Antwerpent meg fogják büntetni, lehet, hogy nem most azonnal, a 
nemzetközi politika malmai lassan őrölnek, de amikor bekövetkezik, 
irtóztató lesz. 

A csoport egy részének ez sem volt elég. Láthatólag előre 
megtervezték az egész akciót, és most összegyűltek a főoltárnál, vagyis a 
hatalmas szobor volt a célpontjuk, és már elsőre az alkalmas helyre 
állították fel a létrákat meg a csigákat. Carlos nem hitt a szemének. 

— Meg fogják gyalázni a megfeszített Krisztust! — Iszonyodva bámulta a 
suhancokat, amint köteleket kötnek a Megváltóra, és püfölik a lábait, hogy 


meggyengítsék a szerkezetet. Közben egyfolytában a bálványimádásról 
bömböltek, de még a pogány Ebrima is láthatta, hogy itt a reformátusok 
esnek a káromlás bűnébe. Elszánt összpontosítással kezelték a csigákat, és 
a köteleket feszítve addig húzták előre a haldokló Jézust, amíg a térde meg 
nem roppant. A szobor előredőlt, aztán kiszakadt a helyéből, és végül 
arccal zuhant a földre. A reformátusok nem érték be ennyivel. 
Kalapácsokkal támadtak a ledöntött szoborra, és pokoli vidámsággal 
verték szét a karját és a fejét. 

A Jézustól jobbra-balra megfeszített két lator mintha gyászosan bámulta 
volna az összetört istenembert. 

Valaki hozott egy kulacs misebort és egy aranykelyhet. A képrombolók 
felköszöntötték egymást, és ittak. 

A templom déli részében ordítottak. Ebrima és Carlos odafordult. 
Ebrima elszörnyedésére Szent Orbán kápolnájánál összeverődött egy 
kisebb csoport, és a festményt bámulta, amelyet Carlos rendelt a kánai 
menyegzőről. 

— Ne! — mennydörögte Carlos, ám senki sem hallgatott rá. 

A két férfi futásnak eredt a templomban, de mielőtt odaérhettek volna, 
az egyik fiú fölemelt egy kést, és keresztben végighasította a vásznat. 
Carlos rávetette magát a kölyökre, földhöz csapta, a kés elrepült, ám a 
cimborák megragadták Carlost meg Ebrimát, akik, bármennyire is 
rúgkapáltak, nem szabadulhattak a markukbáól. 

A fiúnak, akit Carlos földhöz vágott, nem esett baja. Feltápászkodott, 
fogta a kését, és hasogatni kezdte a vásznat, összeszabdalva Jézust, a 
tanítványokat, Carlost, a családtagjait és a barátait a festett 
vendégseregben. 

Egy lány gyertyát hozott, odatartotta a rongyokban lógó festményhez. A 
festett vászon kezdetben csak parázslott és füstölt, de aztán kigyúlt egy apró 
láng. A tűz gyorsan terjedt, hamarosan az egész kép lángolt. 

Ebrima már nem küzdött. Carlosra nézett, aki behunyta a szemét. A 


garázda ifjak elengedték őket, és elszaladtak, hogy szétverjenek valami 
mást. 
Carlos térdre roskadt, és sírt. 

Alison McKay börtönben volt Máriával, a skótok királynőjével. 

Egy szigeten lévő kastélyba zárták őket, a skóciai Loch Leven nevű tó 
kellős közepén. Éjjel-nappal tizenöt fegyveres őrizte őket, akik több mint 
elegen voltak két fiatal nő strázsálásához. 

Innen akartak megszökni. 

Mária megtörhetetlen volt, de minden reális ítélőképesség híján. Alison 
beismerte magának az éj legsötétebb óráiban, hogy a királynő úgyszólván 
minden eddigi döntéséből csak a baj lett. Ám sosem adta fel, és Alison 
ezért szerette. 

Komor hely volt a Loch Leven. A ház négyszögletes, szürke kőtorony 
volt, rút kis ablakokkal, hogy ne jöjjön be a hideg szél, amely még nyáron 
is fújt a tó fölött. A tornyot nem egészen száz méter hosszú, bekerített 
udvar vette körül. A falon kívül volt egy keskeny, bozótos sáv, és azon túl 
már csak a tó. Viharban a víz elöntötte a bozótot, és a hullámok a kőfalat 
ostromolták. A tó széles volt, egy erős férfinak félórai evezésbe telt, hogy 
kijusson a partra. 

Szigorú tömlöc volt, de meg kellett próbálkozniuk a szökéssel, mert itt 
boldogtalanok voltak. Alison sose képzelte, hogy az unalom az 
öngyilkossággal kísértheti az embert. 

A ragyogó francia udvarban nevelkedtek, választékosan öltözött, 
káprázatosan fölékszerezett emberek között, ahol lakomákkal, fényes 
látványosságokkal, játékokkal teltek napjaik. Mindennapi társalgásaik 
politikai összeesküvések és udvari intrikák körül forogtak. A férfiak 
háborúkat robbantottak ki és fejeztek be, az asszonyok királynék és 
királyok anyái voltak. Azok után Loch Leven maga volt a purgatórium. 

1568-at írtak. Alison huszonhét éves volt, Mária huszonöt. Majdnem 


egy éve sínylődtek Loch Levenben, és Alison ennek az időnek a nagy 
részében azon rágódott, hol rontották el. 

Mária első hibája az volt, hogy beleszeretett Erzsébet királynő 
rokonába, Henrybe, Darnley lordjába, majd feleségül is ment ahhoz a 
bűbájos korhelyhez, akinek szifilisze volt. Alison vívódott: örült, hogy 
boldognak látja Máriát, ugyanakkor elszörnyedt, amiért úrnője így 
beleválasztott. 

A szerelem gyorsan elszállt, és amikor Mária teherbe esett, Darnley 
meggyilkolta a királynő titkárát, mert azzal gyanúsította, hogy ő a gyerek 
apja. 

Ha élt Skóciában Darnley-nál is cudarabb nemesember, akkor Alison 
szerint az összeférhetetlen és erőszakos Bothwell gróf volt az, Mária pedig 
akkor követte el a második hibát, amikor felbujtotta Bothwellt, hogy ölje 
meg Darnley-t. Bothwellnek sikerült a gyilkosság, de mindenki tudta vagy 
sejtette, mi történt. 

Sem Mária, sem Alison nem számított a skótok reagálására. Karakán 
népek voltak, katolikusok és protestánsok egyformán rosszallták ezt a 
királyi züllöttséget. Mária becsülete a skót nép szemében hatalmasat 
zuhant. 

Alisonnak úgy rémlett, a balsors orkánja tört rájuk, amikor Bothwell 
elrabolta őket, és kényszerítette Máriát, hogy vele háljon az éjszaka. Más 
körülmények között a nemzet felzúdult volna a királynőjük elleni 
támadáson, és fegyvert ragadott volna a védelmében, de addigra már folt 
esett Mária jó hírén, és nem lehetett biztos a nép támogatásában. Együtt úgy 
döntöttek, hogy csakis azzal állíthatják vissza Mária tisztességét, ha 
feleségül megy Bothwellhez, és úgy tesz, mintha a gróf nem is erőszakolta 
volna meg. Ez már sok volt Bothwell feleségének; kijárta a gyors válást — 
amit a katolikus egyház nem ismert el —, és Mária azon nyomban feleségül 
ment a grófhoz. 

Ez volt a harmadik hiba. 


Huszonhat felháborodott skót nemes hadat állított, amely megverte 
Bothwell és Mária erőit. A királynőt elfogták, kényszerítették, hogy 
mondjon le fia, az egyéves Jakab javára, aztán fogságra vetették Loch 
Levenben, de elszakították a kisfiától. 

Erzsébet királynő, Anglia uralkodója kétségtelenül mohó érdeklődéssel 
figyelte ezeket az eseményeket. Elvben támogatta Máriát mint Skócia 
törvényes királynőjét; gyakorlatban nem jelent meg a láthatáron a felmentő 
sereg. Erzsébet viselkedését leginkább ahhoz a valakiéhez lehetett 
hasonlítani, aki hallja két részeg verekedését az éjszakai utcáról, és 
mindegy neki, melyik győz, addig, amíg senki sem próbál bejutni a házba. 

Még a Darnley-házasság idején Alison férjhez ment egy rendes 
katolikushoz, akinek mogyorószín szeme és arany sörénye emlékeztette 
Pierre Aumande-ra. Kedves, gyengéd ember volt, de elvárta, hogy Alison 
őt szolgálja, ne Máriát, ami nehezére esett az udvarhölgynek, habár tudta, 
hogy erre számítania kellett volna. Teherbe esett, de a negyedik hónapban 
elvetélt. Hamarosan a férje is meghalt vadászbalesetben, és Alison 
majdhogynem megkönnyebbülve tért vissza Mária bizalmasának ismerős 
szerepéhez. 

Utána jött ez. 

— Senki sem szeretett úgy, mint te — mondta Mária az egyik hosszú, sötét 
skót estén Loch Levenben, és elpirult valami bizonytalan, ám erős érzéstől. — 
Apám meghalt, amikor csecsemő voltam — folytatta a királynő. — Anyám 
többnyire távol volt tőlem. Mindhárom férjem reménytelenül gyenge volt, 
ki-ki a maga módján. Te voltál nekem az apa, az anya és a férj, hát nem 
különös? — Alison elsírta magát. 

Foglárjuk Sir William Douglas volt, Loch Leven gazdája. Mária nagyon 
értett hozzá, hogyan szerettesse meg magát, Sir William odáig volt érte. 
Úgy viselkedett, mint egy szíves házigazda, aki előkelő vendéget fogad. 
Lányai imádták Máriát — kimondhatatlanul regényesnek találták a rab 
királynő ideáját —, ám hitvese, Lady Agnes nem dőlt be a varázsnak. 


Agnesben buzgott a kötelességtudat, és egy percre sem lazított az 
éberségen. 

Csakhogy Agnes nemrég adott életet a hetedik gyerekének, és még 
mindig nem mozdulhatott ki a szobájából. A két fogoly többek között ezért 
választotta éppen ezt az időt a szökésre. 

Drysdale kapitány és fegyveresei persze továbbra is őrizték Máriát. De 
ma vasárnap volt, május második napja, a katonák majálisoztak, és többet 
ittak, mint rendesen. Alison azt remélte, hogy estére ellustulnak, mert ő és 
Mária akkor akart szökni. 

Nehéz lesz, de voltak segítőik. 

Ugyancsak Loch Levenben lakott Sir William szemrevaló féltestvére, 
George, más néven Nyalka Geordie, és Willie Douglas, egy magas, tizenöt 
esztendős árva, akiről Alison úgy sejtette, hogy igazából Sir William 
törvénytelen fia. 

Mária elhatározta, hogy meghódítja Nyalka Geordie-t. Engedélyt 
kapott, hogy elhozassa a ruháit — bár az ékszereit nem —, így módjában állt 
szépen öltözni. George nem jelentett nagy kihívást. Máriát mindig 
körülrajzották a férfiak, és itt a szigeten nem volt vetélytársa. Amikor ilyen 
kevés embert zárnak össze egy szűk helyen, hamar felhevülnek a gyengéd 
érzelmek. Alison szerint Máriának nem eshetett nehezére a játék, mert 
George nemcsak mutatós, de kellemes is volt. Mária akár még őszintén is 
kedvelhette. 

Alison nem tudta, milyen kegyekkel tüntette ki Mária az ifjút. 
Csókoknál több kellhetett, mert George már férfi volt, de nemi kapcsolat 
nem lehetett köztük, mert Mária az egyébként is bemocskolt hírével nem 
kockáztathatta meg egy törvénytelen terhesség újabb gyalázatát. Alison 
nem firtatta a részleteket. Elszállt már a párizsi boldog kamaszkor, amikor 
nem volt titkuk egymás előtt. Most egyedül az számított, hogy a fülig 
szerelmes George el akarja játszani a régi idők lovagját, aki elmenekíti 
imádottját a bánat kastélyából. 


Alison az ifjú Willie-t vette munkába, ami megint csak könnyen ment, 
még így is, hogy csaknem kétszerte idősebb volt a fiúnál. A serdülésen 
épphogy túlesett Willie beleszeretett volna minden csinos nőbe, aki 
odafigyel rá. Alisonnak csak beszélnie kellett hozzá, faggatnia kellett az 
életéről, miközben kissé közelebb lépett hozzá, meg kellett csókolnia olyan 
módon, ami már-már testvéri volt, de azért mégsem; mosolyognia kellett, 
amikor rajtakapta a fiút, hogy az a mellét bámulja; csipkelődő 
megjegyzéseket kellett tennie, amelyekbe beleszőtte: ,,ti, férfiak!", hogy 
hevítse Willie bátorságát. Nem volt szükség szerelmi zálogokra, hiszen ez 
a fiú még alig férfiasodott, amit Alison sajnált is egy kicsit valahol az elme 
féltudatos mélységeiben, bár ezt még magának is szégyellte bevallani. Ám 
a könnyen behálózható fiú már így is a rabszolgája volt. 

George és Willie már több hónapja csempészte Mária leveleit ki és be, 
noha nem ment könnyen. A szökés még nehezebb lesz. 

Mária nem vághatott át a kis udvaron úgy, hogy ne vegyék észre, mert 
körülbelül ötvenen laktak a várban, a családtagokon és a fegyvereseken 
kívül Sir William írnokai és a népes cselédség. A kaput folyamatosan 
zárták, aki jönni-menni akart, annak vagy ki kellett nyitnia a zárat, vagy át 
kellett másznia a falon. A parton mindig volt kihúzva három-négy csónak, 
de Mária nem távozhatott egy erős karú evezős nélkül, és könnyű lett 
volna üldözőbe venni. Kint a szárazon megint csak szüksége lett volna 
barátokra, akik lovakkal várják, hogy elmenekítsék egy biztonságos 
rejtekhelyre. 

Szóval nagyon sok dolog volt itt, ami elromolhatott. 

Alison nehezen bírt veszteg maradni a kápolnában a reggeli misén. 
Rettentően meg akart szökni, ugyanakkor félt a következményektől, ha 
netán elkapnák őket, mely esetben Máriát és valószínűleg őt becsukják egy 
szobába, megtilthatják nekik még a sétákat is a bástyafalon, amelyek 
ugyan sivárak voltak, de legalább friss levegőt szívhattak, és láthatták a 
távolban a külvilágot. Akár el is szakíthatják őket egymástól, és ez lenne a 


legrosszabb. 

A hihetetlenül vakmerő Mária ugyanúgy hajlandó volt vállalni a 
kockázatot, mint Alison, pedig a kudarcért irgalmatlanul megbüntették 
volna őket. 

Mise után következett a majális. Willie kiválóan alakította a Bolondok 
Hercegét, megjátszotta a mulatságos figurát, holott a ravaszdi fiú egyike 
volt ama keveseknek, akik színjózanok maradtak a szigeten. 

Nyalka Geordie kiment a szárazra; most Kinrossban, a tóparti faluban 
kellett tartózkodnia. Az ő dolga volt összeszedni a lovakat és az 
embereket, akik elkísérik innen Máriát és Alisont, mielőtt elfoghatnák 
őket. Alison kétségbeesetten szerette volna már tudni, sikerült-e Geordie- 
nak elvégeznie a feladatát, és türelmetlenül várta, hogy jelt kapjon tőle. 

Mária kora délután ebédelt Sir Williammel és a családdal. Alison és 
Willie segített felszolgálni. Az ebédlő óvatosságból a szögletes torony 
egyik felsőbb szintjén volt, hogy ki lehessen látni a kis ablakokból a 
szárazföldre. Alison alig bírta megállni, hogy ne lessen ki újra és újra a 
vízre. 

Ebéd végeztével William kiment. A terv szerint most átmászik a falon, 
és odakint vár a csónakosra, akivel George megüzeni, hogy minden készen 
áll. 

Amikor még csak tervezték a szökést, Willie azt javasolta, hogy Mária 
ugorjon le a fal tetejéről, csak három méter az egész, ő simán megcsinálta. 
Alison kísérletképpen utánacsinálta, és megrándult a bokája. Azt nem 
kockáztathatták, hogy Máriát lelassítsa egy sérülés, így Willie javaslatát 
elvetették. A kapun kellett távozniuk, vagyis meg kellett szerezni a 
kulcsot. 

Alisonnak, aki nemesasszony is volt, nem csak szolgáló, szabad volt 
leülnie az asztaltársasághoz az ebéd utáni csevegésnél. Diót és gyümölcsöt 
ettek, Sir William bort iszogatott. Nem sok mindenről lehetett beszélni Loch 
Levenben, ám egyéb híján ez volt a legfőbb szórakozás. 


Lady Margaret, Sir William anyja egyszer csak kinézett az ablakon, és 
észrevett valamit a túlparton. 

— Ugyan kik lehetnek azok a lovasok? — kérdezte enyhe kíváncsisággal. 

Alison megdermedt. Hogy lehet ilyen gondatlan George? Nem lett 
volna szabad hagynia, hogy észrevegyék az embereit! Ha Sir William 
gyanút fog, könnyen bezárhatja a szobájába Máriát, akkor pedig fuccs a 
tervüknek. Az nem lehet, hogy máris megbuktak! 

Sir William kinézett, és összevonta a szemöldökét. 

— Amennyire én tudom, semmi okuk rá, hogy itt legyenek. 

Mária ragyogóan feltalálta magát. 

—- Lady Margaret, beszélnem kell veled James fiadról, aki nekem 
testvérem! — mondta kihívóan. 

Erre mindenki fölfigyelt. Ifjúságában Lady Margaret egyike volt Mária 
apja, V. Jakab számos szeretőinek, és ő szült a királynak egy törvénytelen 
fiat, James Stuartot, Mária féltestvérét, akivel Alison Saint-Dizier-ben 
találkozott. James és kísérője, a rejtélyes Ned Willard arról próbálta 
meggyőzni a királynőt, hogy ne térjen vissza Skóciába. Máriától rossz 
modorra vallott, hogy szóba hozza ezt a témát. 

Lady Margaret zavarba jött. 

— James Franciaországban van — mondta. 

— Látogatóban Coligny admirálisnál! A hugenották hősénél! 

— Felséged bizonyára tudja, hogy én nem szólhatok bele James 
dolgaiba. 

— Én szíveltem! — méltatlankodott Mária, aki elérte, hogy mindenki őt 
nézze, és ne az ablakon bámuljon ki. — Megtettem Moray grófjává! 

Margaret megszeppent az ifjú királynőtől, aki ilyen váratlanul gyúlt 
haragra. 

— És nagyon hálás is felséged jóságáért — mondta bátortalanul. 

Most már senki sem nézett ki az ablakon. 

— Akkor miért szőtt összeesküvést ellenem? — kiáltotta Mária, és Alison 


tudta, hogy bár gondosan megtervezte ezt a kitörést, a haragja őszinte. — 
Amióta idehoztak, kényszerített, hogy írásban mondjak le a trónról, 
megkoronáztatta a kisfiamat mint VI. Jakabot, és kinevezte magát régenssé! 
Éppen csak névleg nem Skócia királya! 

Douglasék sajnálták Máriát, ugyanakkor kétségtelenül helyeselték, amit 
James Stuart tett, és ettől kínosan feszengtek, aminek Alison örült, mert 
így megfeledkeztek a lovasokról a parton. 

William megpróbált nyugodtnak látszani. 

— Hát persze, most nem úgy van, ahogy felséged kívánja — mondta 
Máriának. — Másrészt a fia a király, és a testvére a régens, úgyhogy ebben 
az elrendezésben van egyfajta törvényesség, ami nem tagadható. 

Alison lopva kilesett az ablakon. Lovasok sehol. Vélhetőleg George 
zavarta el őket a partról. Talán már egy-két órája várakoznak Kinrossban, 
kezdik elunni magukat, lazul a fegyelem. De most már helyreállt a látszat, 
hogy nincsen semmi baj. 

A válságon átestek, de ez is arra figyelmeztette őket, mennyire a 
vakszerencsén múlik az egész terv, amitől Alison még idegesebb lett. 

Máriának elfogyott a türelme. 

— Elfárasztott a majálisi ünnepség — mondta, és felállt. — Megyek, 
lepihenek. 

Alison vele tartott. Az ajtó előtt keskeny, sötét csigalépcső vezetett a 
fenti és lenti szintekre. Felkapaszkodtak a királynői lakosztályba. 

Mária egy cseppet sem fáradt el. Izgatott volt, és nyugtalan, mindegyre 
felugrált a székéből, az ablakhoz ment, aztán visszatért, és megint leült. 

Alison ellenőrizte az álcájukat, amely összehajtogatva rejtőzött egy 
ládában, Mária köntösei alatt. Szereztek durva háziszőttes ruhát, olyat, 
amilyet a kastély számos cselédnője hordott, és hozzá flamand főkötőt, ami 
úgy eltakarja a hajat és az arcot, hogy mások csak szemtől szembe láthatják 
a viselőjét. A szolgálók vastag bőrbakancsban jártak, de az olyan nehéz volt, 
hogy Mária és Alison egy lépést sem tudott tenni benne. Szerencsére a 


cselédség elhordta az úriasszonyok levetett atlasz- és selyemtopánjait is. 
Alison és Mária, ha négyszemközt maradhatott, hetek óta nyűtte a régi 
lábbeliket, hogy kellően viseltesnek látsszanak, amiket már el lehet 
ajándékozni. 

Mária magassága jelentette a legnagyobb gondot, mert azt nem lehetett 
álcázni. A szigeten egyetlen asszony sem volt, aki akár megközelítette 
volna magasságban. Alison nem tudta, hogy ezt miként úszhatnák meg. 

Visszatette az álcákat a ládába. Még egy órát kellett várniuk 
türelemmel. Este hatkor felhozták Mária vacsoráját. 

Szokás szerint most is Sir William szolgált az asztalnál, ami a börtönőr 
udvarias gesztusa volt a királyi fogolynak. Alison kiment a szobából, és 
Willie keresésére indult, hogy mi van. Odakint a katonák csapata labdázott 
a szolgákéval. Híveik lelkesen biztatták őket. Alison észrevette, hogy a 
katonáknál Drysdale a csapatkapitány, holott neki Máriára kellett volna 
vigyáznia. Ez is jó. A strázsa most nem figyel. 

Willie izgatottan közeledett felé az udvaron. 

— Jön! — súgta, és megmutatott az udvarhölgynek egy gyöngyös 
fülbevalót. 

Ez volt a jel, amelyet George küldött a szárazföldről. Vagyis minden 
készen áll Mária szökéséhez. Alison ujjongott. Csak Willie lenne 
valamivel óvatosabb! 

— Zárd össze az öklödet! — sziszegte a fiúnak. — Nem akarjuk, hogy 
kérdezősködjenek. 

Szerencsére az udvaron tartózkodó embereket csak a labdázás érdekelte. 

— Bocsánat — mentegetőzött Willie. Az öklébe szorította az ékszert, 
majd látványos hanyagsággal továbbadta Alisonnak. 

— Most pedig ugorj ki a falon, és rongáld meg az összes csónakot, csak 
egyhez ne nyúlj — utasította a nő. 

— Felkészültem! — Willie félrehajtotta a kabátját, és megmutatta az 
övéről lógó kalapácsot. 


Alison visszatért Mária lakosztályába. A királynő nem evett sokat. 
Alison meg is értette. Ő olyan ideges volt, hogy egy falat nem ment volna 
le a torkán. Átnyújtotta Máriának az ékszert. 

— Itt a fülbevaló, amit felséged elvesztett. Az egyik fiú találta meg. 

Mária tudta, hogyan értse. Felragyogott. 

— De örülök! 

Sir William kinézett az ablakon, és meglepetten felmordult. 

— Mit művel az a bolondos fiú a csónakokkal? — kérdezte egyszerre 
bosszankodva és szeretettel. 

Alison követte Douglas pillantását. Willie a parton térdelt a szárazra 
kihúzott három csónak egyike mellett. Hogy mit csinált, az nem látszott 
messziről, de Alison tudta, hogy most lékeli meg a csónakot, 
alkalmatlanná teszi az üldözésre. Halálos félelem rohanta meg. Fogalma 
sem volt, mit tegyen. Máriához fordult, és némán mozgó ajakkal mondta: 
Willie! 

Mária tisztában volt vele, mit keres Willie a csónakoknál, és ismét 
megmutatta, hogy vészhelyzetben vág az esze. 

- Borzasztóan gyönge vagyok -— mondta, és csukott szemmel 
megroskadt a székében. 

Alison tüstént vette a lapot. 

— Egek! — rémüldözött. — Mi baja felségednek? 

Ő tudta, hogy Mária komédiázik, de Sir William nem. Douglas riadtan 
sietett Máriához. Ha a királynő akkor hal meg, amikor az ő őrizetére van 
bízva, abból baj lesz. James Stuart, a régens tagadni fogja, hogy 
közrejátszott a húga halálában, és őszinteségének bizonyítására akár ki is 
végeztetheti Sir Williamet. 

— Mi az, mi történt? — kérdezte. 

— Erős bort kéne itatni vele, hogy magához térjen — javasolta Alison. — 
Sir William, van egy kis fehérbora? 

— Hát persze, már hozom is. — Douglas kisietett. 


— Ügyes — mondta halkan Alison a királynőnek. 

— Még mindig ügyködik Willie? — kérdezte Mária. 

Alison kinézett az ablakon. Willie egy másik csónakon dolgozott. 

— Siess, Willie! — mormolta az udvarhölgy. Meddig tart meglékelni egy 
csónakot? 

Visszajött Sir William. Egy szolga hozta utána a boroskorsót és egy 
talpas poharat. 

— Az én kezem reszket — mondta Alison. — Sir William, odatartaná a 
felség ajkához a poharat? 

Sir William örömmel megtette. Az alkalmat kihasználva gyöngéden 
becsúsztatta a kezét Mária tarkója alá, hogy megtámassza, és nem 
foglalkozott az ablakkal. 

Mária ivott egy kortyot, köhögött, és úgy tett, mint aki lassan ocsúdik. 

Alison látványosan megérintette úrnője homlokát, megtapintotta a 
pulzusát. 

— Most már nem lesz semmi baja, felség, de talán vissza kellene 
vonulnia éjszakára. 

— Jól van — mondta Mária. 

Sir William fellélegzett. 

— Akkor én mennék is — mondta. — Jó éjszakát a hölgyeknek. — Kinézett 
az ablakon. Alison is kinézett. Willie eltűnt a partról. Azt nem lehetett 
látni, hogy sikerült-e meglékelnie a csónakokat. 

Sir William szó nélkül távozott. 

A szolga leszedte az asztalt, és kiment. Alison és Mária kettesben 
maradt. 

— Megúsztuk? - kérdezte Mária. 

— Azt hiszem. Sir William elfelejtheti, mit látott az ablakból. Egész 
délután ivott, mostanra legalábbis zavaros lett a feje. 

—- Remélem, hogy a gyanú nem teszi éberré. Willie-nek még el kell 
lopnia a kulcsot. 


Sir William mindig a keze ügyében tartotta a kapu kulcsát. Ha valaki 
elment a szárazföldre vagy visszajött, Sir William vagy személyesen 
nyitott neki ajtót, vagy csak pár percre adta oda a kulcsot valamelyik 
őrnek. Máskülönben senki sem tette ki a lábát az udvarból; nem is volt 
odakint más, egyedül a csónakok. 

Máriának és Alisonnak ki kellett jutnia az udvarból. Alison kísérlete 
bebizonyította, hogy nem mászhatnak falat, tehát a kaput kell 
kinyitniuk. Willie biztosította Máriát és Alisont, hogy ő képes 
észrevétlenül ellopni a kulcsot Sir Williamtől. Sorsuk a fiútól függött. 

— Öltöznünk kellene — mondta Alison. 

Levették drága ruhájukat, belebújtak a durva darócba, ócskára cserélték 
le a cipőjüket. A nyakat is eltakaró flamand főkötő jótékonyan álcázta 
Mária jellegzetes bronzvörös haját. 

Most már csak várniuk kellett. 

Sir William azt szerette, ha Willie szolgálja fel a vacsoráját. Olyan 
jóságosan bánt az árvával, hogy mindenki azt hitte, ő az apja. Ám Alison 
aláaknázta Willie hűségét. 

Elképzelte a fiút, amint egy emelettel mélyebben az asztalra tesz tányért, 
asztalkendőt, korsókat, majd leszedi őket. A kulcs talán az asztalon van, Sir 
William boroskupája mellett. Elképzelte, amint Willie ráejt egy szalvétát a 
kulcsra, majd mindkettőt fölveszi. Megússza vajon? Mennyire részeg Sir 
William? Majd elválik. 

Ha beválik a terv, Mária szökése politikai földindulást okoz. Először is 
visszavonja a lemondását, és követelni fogja a trónt, amelyre joga van. 
Féltestvére, James kiállít egy protestáns hadsereget, Máriához 
csatlakoznak a katolikusok, mármint azok, akik még mindig hisznek az 
uralkodóban. Kiújul a polgárháború. Tetszésének ad hangot Mária sógora, 
Franciaország királya, aki ugyancsak elhúzódó háborúban áll a 
hugenottákkal. A pápa, aki Máriát támogatja, boldogan megsemmisíti a 
Bothwell-lel kötött házasságot. Rómától Stockholmig ismét arról pletykál 


az összes fejedelmi udvar, hogy kit választ férjül a skót királynő. Európa 
hatalmi mérlege veszélyesen hintázik. Erzsébet, Anglia királynője 
dühöngeni fog. 

És ez az egész a tizenöt éves Willie Douglasen múlik. 

Kopogtattak, halkan, de kitartóan. Alison ajtót nyitott. Willie állt ott, 
ragyogó mosollyal, kezében egy nagy vaskulccsal. 

Belépett a szobába. Alison becsukta mögötte az ajtót. 

Mária felállt. 

— Máris induljunk! 

— Még az asztalnál ülnek — mondta Willie. — Sir William elaludt a bora 
mellett, de Lady Margaret az unokáival beszélget. Megláthatnak a nyitott 
ajtóból, ahogy megyünk lefelé. — A csigalépcső elhaladt a torony összes 
emeletének az ajtaja előtt. 

— De hát ez épp a megfelelő alkalom, mert a katonák még mindig 
labdáznak — vélte Alison. 

— Kockáztatnunk kell — mondta határozottan Mária. — Indulunk. 

— Be kellett volna csuknom az ajtót! — búsult Willie. — Hogy 
felejthettem el! 

— Oda se neki, Willie — vigasztalta Alison. — Csodálatosan ügyes vagy! 
— Puha csókot lehelt a fiú szájára. Willie olyan arcot vágott, mint akit most 
ragadtak fel a mennybe. 

Alison kinyitotta az ajtót. Kimentek. 

Willie ment előre, őt Mária követte, Alison maradt utolsónak. 
Igyekeztek minél halkabban menni a kőlépcsőn, mert hátha akkor nem 
keltenek feltűnést. A két nő mélyebbre húzta le a homlokán a flamand 
főkötőt, ahogy közeledtek az ebédlő nyitott ajtajához. Fény áradt ki a 
nyíláson, Alison halk női hangokat hallott. Willie úgy ment el az ebédlő 
előtt, hogy oda se nézett. Mária az arcához emelte a kezét, amikor 
ráesett a fény. Alison várta, hogy mikor harsan fel a figyelmeztető 
kiáltás. Nevetést hallott, és elképzelte, amint Lady Margaret megvetően 


göcög siralmas álcázási kísérletükön, de úgy látszik, őladységéből más 
dolog fakasztott derűt. Nem vették észre őket, vagy ha Lady Margaret 
történetesen felnézett is, nem látott nevezetesebbet pár cselédnél, akik 
dolguk után járnak. 

Kiléptek az udvarra. 

A torony ajtajától csak pár lépés volt a kapu, de jóval hosszabbnak 
rémlett a távolság. Az udvaron rengetegen figyelték a mérkőzést. Alison 
észrevette Drysdale-t, ahogy a két kezét összekulcsolva, erősen 
összpontosítva elüti a labdát. 

Aztán Willie ott állt a kapunál. 

Belecsúsztatta a vaskulcsot a nagy zárba, és elfordította. Alison háttal 
állt a tömegnek, rejtve az arcát, ám ez azt jelentette, hogy nem tudhatta, 
mikor akad meg rajtuk egy szempár. Komoly erőfeszítés kellett hozzá, 
hogy ne nézzen hátra. A vaskos gerendakapu hangos recsegéssel nyílt ki, 
amikor Willie megtolta. Biztos, hogy senki sem hallotta a nagy 
hajrázásban? A három szökevény kilépett az udvarból. Senki sem jött 
utánuk. Willie becsukta a kaput. 

— Zárd be — mondta Alison. — Lelassíthatja őket. 

Willie bezárta a kaput, majd beleejtette a kulcsot a bejárat mellett 
guggoló ágyú csövébe. 

Senki sem látta meg őket. 

Futottak a partra. 

Willie megragadta az egyetlen épen hagyott csónakot, betolta a 
sekélyesbe, majd úgy tartotta, hogy a feneke épp csak érintse a földet. 
Alison bemászott, aztán megfordult, hogy segítsen Máriának. A királynő a 
csónakba lépett, leült. Willie ellökte a parttól a csónakot, majd evezni 
kezdett. 

Alison visszanézett. Semmi sem utalt arra, hogy fölfedezték volna őket. 
Egy lélek sem volt a bástyákon, senki sem hajolt ki a vár ablakaiból, senki 
sem rohant le a partra. 


Lehetséges, hogy sikerült megszökniük? 

A nap még nem tűnt el, még előttük nyújtózott a hosszú nyári este. A 
szellő erősen fújt, de langyos volt. Willie keményen húzott. Hosszú karja- 
lába volt, és fűtötte a szerelem. Mégis valahogy őrjítő lassúsággal haladtak 
a széles tavon. Alison folyton visszafelé nézegetett, de még mindig nem 
üldözték őket. De még ha észrevennék is, hogy a királynő elmenekült, mit 
tehetnének? Előbb meg kellene javítaniuk az egyik csónakot, hogy a 
nyomukba eredhessenek. 

Kezdte elhinni, hogy szabadok. 

A szárazföldhöz közeledve Alison meglátta egy ismeretlen ember 
alakját a parton. 

— Ördög és mennykő! — mondta. — Ki az? — Borzasztó félelem rohanta 
meg. Csak azért jutottak el idáig, hogy ismét csapdába essenek? 

Willie hátralesett. 

— Az Alistair Hoey. George-dzsal van. 

Alison szívverése ismét lelassult. 

A parthoz érve kiugrottak a csónakból. Alistair vezetni kezdte őket egy 
ösvényen a házak között. Alison lovak dobogását és türelmetlen 
horkantását hallotta. A szökevények kifordultak a falu főutcájára — és ott 
állt fegyveresek között a diadalmasan mosolygó Nyalka Geordie. 
Felnyergelt lovak várták a menekülőket. George felsegítette Máriát a 
hátasára, Willie-nek az a boldogság jutott, hogy tarthatta Alison lábát, 
amíg az udvarhölgy felszökött a nyeregbe. 

Utána kivágtattak a faluból a szabadságba. 


Pontosan két héttel később Alison arra a következtetésre jutott, hogy Mária 
most akarja elkövetni életének legnagyobb hibáját. 

Mária és Alison a dundrennani apátságban volt, Skócia déli partján, 
amelyet a Solway Firth választott el Angliától. Dundrennan Skócia 
legnagyszerűbb kolostora volt valamikor. A kolostorokat feloszlatták, ám 


Dundrennanban még mindig maradt egy csodálatos, csúcsíves templom és 
kényelmes, tágas kvártély. Mária és Alison az apát egykori fényűző 
lakosztályában tekintette át komor jövőjüket. 

Mária királynőnek már megint nem sikerült semmi. 

Hada egy Langside nevű falunál, Glasgow közelében ütközött meg a 
fivére, James Stuart erőivel. Mária a férfiakkal együtt lovagolt, és olyan 
bátornak mutatkozott, hogy vissza kellett tartani, mielőtt ő vezette volna 
rohamra a katonákat, de így is megverték, és most ismét menekült. 
Széljárta, kietlen fenyéreken vágtatott délnek, felégetve maga mögött a 
hidakat, hogy lelassítsa üldözőit. Egy keserves estén Alison levágta Mária 
szép bronzvörös haját, hogy nehezebben lehessen felismerni, és most 
unalmas barna parókát viselt, ami teljessé tette a nyomorúságát. 

Mária Angliába akart menni. Alison igyekezett lebeszélni róla. 

— Még mindig sok ezer támogatód van — mondta. — A skótok többsége 
katolikus. Csak a jöttmentek és a kufárok reformátusok. 

— Túlzás, de van benne igazság — felelte Mária. 

— Rendezheted soraidat, új hadat toborozhatsz, ismét próbálkozhatsz. 

Mária a fejét rázta. 

— Langside-nál az enyém volt a nagyobb sereg. Úgy látszik, külső 
segítség nélkül nem győzhetek a polgárháborúban. 

— Akkor térjünk vissza Franciaországba! Ott van pénzed, földjeid. 

— Franciaországban csak volt királynő vagyok. Még túl fiatalnak érzem 
magamat ehhez a szerephez. 

Mária mindenütt csak volt királynő, gondolta Alison, de persze nem 
mondta ki. 

— Francia rokonaid a leghatalmasabb család az egész országban. Ha 
személyesen kéred őket, toborozhatnak hadsereget a támogatásodra. 

- Ha most Franciaországba megyek, sose térek vissza Skóciába. 
Tudom. 

— Tehát el vagy szánva rá, hogy. . . 


— Angliába megyek. 

Többször lezajlott már közöttük ez a vita, és Mária mindannyiszor 
ugyanarra a következtetésre jutott. 

— Erzsébet lehet protestáns — folytatta —, de hisz abban, hogy a 
fejedelem, akit a szentelt olajjal kentek föl — mint engem kilenc hónapos 
koromban -, isteni jogon uralkodik. Nem ismerhet el egy ilyen bitorlót, 
mint James fivérem, főleg mivel neki is erősen tartania kell a bitorlóktól! 

Alison nem tudta, mennyire ingatag Erzsébet helyzete. Tíz éve 
uralkodik komolyabb ellenállás nélkül. Bár talán az összes uralkodó 
sebezhetőnek érzi magát. 

— Erzsébetnek segítenie kell, hogy visszaszerezzem a trónomat — 
mondta Mária. 

— Senki sem gondolja így. 

Ez igaz volt. A nemesek, akik Langside-nál harcoltak, és elkísérték a 
délre menekülő Máriát, valamennyien ellenezték a királynő tervét. 

De Mária önfejű volt, szokása szerint. 

— Nekem van igazam — mondta — és ők tévednek. 

Mindig is akaratos volt, gondolta Alison, de ez már majdnem 
öngyilkosság. 

Mária felállt. 

— Ideje indulni. 

Kimentek. George és Willie a templom előtt várta őket a 
búcsúztatásukra felsorakozott nemesekkel és a szolgák kis csoportjával, 
akik Máriával tartanak Angliába. Nyeregbe szálltak, és elindultak egy 
füves ösvényen, a patak partján, amely csacsogva-csörgedezve sietett az 
apátságon át az óceánba. Virághímes, tavaszi zöld erdőkben vezetett az 
ösvény, aztán változott a növényzet, kemény sünzanótbokrokon ragyogtak 
a sötétarany virágok. Reményt ígértek a tavaszi bimbók, de Alisonnak nem 
maradt reménye. 

Kiértek a széles, kavicsos partra, ahol a patak belefutott a tengerbe. 


Halászhajó várakozott egy kezdetleges deszkamólónál. 

A pallón Mária megállt, visszafordult, és fojtottan azt mondta 
Alisonnak: 

— Nem kötelező jönnöd. 

Így volt. Alison eltávozhatott volna. Mária ellenségei nem bántanák, 
mert nem tartják veszélyesnek; úgy gondolnák, egy udvarhölgy nem 
szervezhet meg egy ellenforradalmat, és igazuk lenne. Élt egy szeretetre 
méltó nagybátyja Stirlingben, aki befogadta volna. Férjhez is mehetett 
volna másodszor; elég fiatal volt hozzá. 

Ám a szabadság Mária nélkül a lehető legsivárabb jövőnek tűnt. Egész 
élete Mária szolgálatában telt. Még Loch Levenben, a hosszú, üres 
hetekben és hónapokban sem akart mást. Nem kőfalak zárták börtönbe, 
hanem a szeretet. 

— Nos? — kérdezte Mária. — Jössz? 

— Természetesen jövök -— felelte Alison. 

Beszálltak a hajócskába. 

—- Még mindig mehetünk Franciaországba — mondta kétségbeesetten 
Alison. 

Mária elmosolyodott. 

— Egyvalamiről megfeledkezel — mondta. — A pápa és Európa összes 
uralkodója fattyúnak tartja Erzsébetet. Ennélfogva sose volt joga Anglia 
trónjára. — Egy pillanatra elhallgatott, valamit nézett a harminc kilométer 
széles öböl vizén túl. Alison követte a pillantását, és meglátta Anglia 
párában elmosódott, alacsony, zöld dombjait. — És ha Erzsébet nem 
királynője Angliának — mondta Mária -—, akkor én vagyok az. 


— Skóciai Mária megérkezett Carlisle-ba — mondta Erzsébet királynőnek 
Ned Willard a White Hall-palota fogadószobájában. 

A királynő elvárta Nedtől, hogy tudjon az ilyesmikről, Ned pedig 
hivatásának tekintette, hogy mindig készen álljon a válaszokkal. Erzsébet 


ezért is tette Sir Neddé. 

— Beköltözött az ottani kastélyba — folytatta Ned. — Carlisle 
kormányzóhelyettese felségedtől kérdezi írásban, hogy mitévő legyen vele. 

Carlisle Anglia északnyugati csücskében volt, közel a skót határhoz, 
azért is építettek oda erődöt. 

Erzsébet türelmetlenül járkált, pompás selyemruhája suhogva követte 
lépéseit. 

— Mi az ördögöt feleljek neki? 

Erzsébet harmincnégy éves volt, tíz éve irányította erős kézzel Angliát. 
Magabiztosan mozgott az európai politika álnok vizein és örvényei között, 
ahol Sir William Cecil volt a révkalauza. De nem tudta, hogy mihez 
kezdjen Máriával. A skót királynő olyan problémát jelentett, amelyre nem 
létezett kielégítő megoldás. 

—- Nem hagyhatom, hogy Skóciai Mária fel-alá kóboroljon Angliában, 
és szítsa az elégedetlenséget a katolikusok között! — háborgott Erzsébet. — 
Aztán majd emlegetni kezdenék, hogy ő a törvényes királynő, és máris itt a 
nyakunkon egy lázadás, mielőtt annyit mondhatna az ember, hogy 
transsubstantiatio! 

Most megszólalt Cecil, a jogász: 

— Felségednek nem kell hagynia, hogy maradjon. Idegen uralkodó, aki 
felséged engedélye nélkül tartózkodik angol földön, ami legalsó hangon 
udvariatlanság, sőt értelmezhető megszállásnak. 

-— Aztán majd szívtelennek mondanának — mutatott rá Erzsébet. — 
Amiért odadobtam a skót farkasoknak. — Tudott szívtelen lenni, ha úgy 
látta jónak, ám mindig kényes volt arra, hogy mit gondolna tetteiről az 
angol nép. 

— Mária azt akarja, hogy felséged küldjön Skóciába hadsereget, amely 
segít visszaszerezni a trónját. 

— Nincs annyi pénzem! — vágta rá Erzsébet. Utálta a háborút, és utált 
pénzt kiadni. Sem Ned, sem Cecil nem csodálkozott a rögtöni elutasításon. 


— Felséged támogatása nélkül kérhet segítséget francia rokonaitól — 
mondta Cecil. — Mi pedig nem akarunk francia hadsereget Skóciában. 

— Isten ments! 

— Ámen -— felelte Cecil. — És azt se feledjük, hogy amikor feleségül 
ment Ferenchez, Franciaország, Skócia, Anglia és Írország királyának és 
királynőjének hívatták magukat. Mária még az evőeszközeire is ráíratta. 
Francia rokonságának nagyravágyása pedig nem ismer határokat az én 
véleményem szerint. 

— Tüske a körmöm alatt — mondta Erzsébet. — Most mit csináljak, az 
istenfáját? 

Nednek eszébe jutott az a hét évvel korábbi találkozás Máriával Saint- 
Dizier-ben. A skót királynő szédületes volt, magasabb még nála is, és 
éterien gyönyörű. Net bátornak, ám lobbanékonynak találta, és úgy 
képzelte, hogy Mária vakmerő, ám oktalan döntéseket hozhat. Angliába 
jönni szinte bizonyosan rossz lépés volt tőle. Még emlékezett az 
udvarhölgyére, a vele nagyjából egykorú, kék szemű, sötét hajú Alison 
McKayre is. Nem olyan gyönyörű, mint Mária, de alighanem okosabb. És 
volt ott egy tenyérbemászó ifjú udvaronc is, Pierre Aumande de Guise, akit 
Ned első látásra megutált. 

Cecil és Ned már tudta, milyen döntést kell hoznia Erzsébetnek, de túl 
jól ismerték a királynőt ahhoz, hogy ők közöljék vele, mit kell tennie. Így 
hát sorra vették közösen a lehetséges döntéseket, hagyva, hogy Erzsébet 
maga rostálja ki a rosszakat. Cecil mintegy mellesleg vetette oda az általa 
kívánatosnak tartott megoldást: 

— Be is börtönöztetheti felséged. 

— Itt? Angliában? 

— Igen. Hagyja, hogy maradjon, de tartsa rabságban. Vannak bizonyos 
előnyei. — Cecil és Ned közösen állították össze a listát, a miniszter mégis 
úgy adta elő, mintha most jutott volna az eszébe. — Felséged mindig tudni 
fogja, hogy Mária hol tartózkodik. Nem lesz lehetősége lázadást szítani. És 


meggyengítené a skót katolikusokat, ha emblematikus vezérük fogoly 
lenne egy idegen országban. 

— De itt lenne, és az angol katolikusok tudnának róla! 

— Ez valóban hátrány — mondta Cecil —, de talán foganatosíthatnánk 
lépéseket, amelyekkel elzárhatjuk az elégedetlenkedőktől. Vagy akárkitől, 
ha már itt tartunk. 

Ned úgy vélte, nehéz egy foglyot tökéletesen elszigetelni. Ám Erzsébet 
esze már másutt járt. 

— Jogom lenne bezárni is — elmélkedett. — Anglia királynőjének nevezte 
magát. Vajon Fülöp mit tenne azzal, aki azt állítaná, hogy ő Spanyolország 
törvényes királya? 

— Hát kivégeztetné! — vágta rá Cecil. 

— A helyzet az — beszélte rá magát Erzsébet arra, amit tenni akart —, hogy 
még irgalmasság is lenne tőlem, ha csak börtönbe vetném Máriát. 

— Úgy vélem, így látnák — mondta Cecil. 

— Úgy vélem, ez a megoldás — jelentette ki Erzsébet. — Köszönöm, 
Cecil. Mire mennék nélküled? 

— Felséged nagyon jó. 

A királynő Nedhez fordult. 

— Indulj is Carlisle-ba, és gondod legyen rá, hogy tisztességesen 
csinálják. 

— Igenis, felség — mondta Ned. — Mivel indokoljam meg Mária 
letartóztatását? Nem akarjuk, hogy a nép törvénysértőnek tartsa a fogságát. 

— Jó pont — mondta Erzsébet. — Nem tudom. 

— Erre volna egy javaslatom — jelezte Cecil. 


Carlisle félelmetes erőd volt, amelynek hosszú bástyafalát egyetlen szűk 
kapu törte meg. A várat ugyanabból a vörhenyes rózsaszínű, helyi 
homokkőből építették, mint a vele szemben álló székesegyházat. A falakon 
belül volt egy szögletes torony, amelynek a tetején ágyúk álltak. Az összes 


ágyúcső Skóciára szegeződött. 

Alisont és Máriát egy kisebb toronyba helyezték az udvar egyik 
sarkában. Szállásuk ugyanolyan sivár volt, mint Loch Levenben, és hideg 
még júniusban is. Alison bánta, hogy nincsenek lovaik, és nem 
lovagolhatnak ki, amit Mária mindig szeretett, és Loch Levenben fájóan 
hiányolt. De be kellett érniük a sétákkal, amelyeken mindig egy szakasz 
angol katona kísérte őket. 

Mária úgy döntött, hogy nem zaklatja panaszaival Erzsébetet. Csak az 
számított, hogy Anglia királynője segítsen visszaszerezni skóciai trónját. 

Ma Erzsébet rég várt követével találkoztak, aki előző nap, késő este 
érkezett, és rögtön aludni tért. 

Alisonnak sikerült eljuttatni üzeneteket Mária skóciai barátaihoz, így 
sikerült hozzájutniuk néhány ruhához és parókákhoz, habár az ékszerei, 
amelyeknek többségét II. Ferenctől kapta, amikor még Franciaország 
királynéja volt, továbbra is a féltestvére protestáns markában voltak. 
Máriának ma délelőtt mégis sikerült fejedelmivé varázsolnia a 
megjelenését. Reggeli után csak ültek a rút kis toronyszobában, várva, 
hogy megismerhessék a sorsukat. 

Egy hónapja másról se beszéltek éjjel-nappal, csak Erzsébetről: 
megtárgyalták a vallási elveit, a királyságról vallott nézeteit, híres 
műveltségét, hírhedten basáskodó természetét. Megpróbálták kitalálni, 
miként dönt: segít-e visszaszerezni Mária trónját, vagy nem? Nem jutottak 
következtetésre, illetve mindennap más következtetésre jutottak. De most 
majd megtudják. 

Erzsébet hírnöke valamivel idősebb volt Alisonnál; az udvarhölgy 
majdnem harmincnak nézte. Vékony volt, barátságos mosolyú, 
aranybarna szemű. Drága egyszerűséggel öltözött. Alison jobban 
megnézte, és elcsodálkozott, mert ismerősnek találta. Máriára pillantott, 
és látta, hogy kissé összevonja a szemöldökét, mintha nem tudná hova 
tenni a jövevényt. Amikor a hírnök mélyen meghajolt Mária előtt, és 


bólintott Alisonnak, a királynő már tudta, hol találkoztak. 

— Saint-Dizier! — mondta. 

— Hat éve — felelte a követ. Franciául beszélt: tudta vagy kitalálta, hogy 
Mária a franciában mozog a legbiztosabban, a skót a második nyelve, az 
angol csak a távoli harmadik. A fellépése udvarias volt, ugyanakkor 
fesztelen. 

— Sir Ned Willard vagyok. 

Alison úgy látta, hogy a csiszolt jó modor veszedelmes keménységet 
rejt, mint élesre fent kardot a bársonyhüvely. Barátságos hangot ütött meg, 
hátha így sikerül meglágyítania. 

— Lám, most már Sir Ned! — mondta. — Gratulálok. 

— Igazán kedves. 

Alisonnak eszébe jutott, hogy Ned egyszerű titkárnak adta ki magát 
James Stuart mellett. Akkor lepleződött le a színlelése, amikor olyan 
hetykén szólt Pierre Aumande-hoz. 

— Ön próbált rábeszélni arra, hogy ne térjek vissza Skóciába — mondta 
Mária. 

— Felségednek meg kellett volna fogadnia a tanácsomat — felelte 
mosolytalan arccal Willard. 

Mária ezt elengedte a füle mellett, és a tárgyra tért. 

— Skócia királynője vagyok — mondta. — Erzsébet királynő ezt nem 
tagadhatja. 

— Valóban nem - bólintott Ned. 

— Törvénytelenül tartottak börtönben áruló alattvalóim. Ismételten 
bizonyos vagyok benne, hogy Erzsébet unokatestvérem ezzel is 
egyetértene. 

Persze nem unokatestvérek voltak, csak távoli rokonok. Erzsébet 
nagyapja, VII. Henrik angol király Mária dédnagyapja is volt. Ám Sir Ned 
nem lovagolt apróságokon. 

Mária folytatta: 


—- Továbbá szabad akaratomból jöttem Angliába. Annyit kérek, hogy 
személyesen beszélhessek Erzsébettel, és kérhessem a segítségét. 

— Bizonnyal átadom neki ezt az üzenetet — mondta Ned. 

Alison elfojtott egy csalódott nyögést. Sir Ned köntörfalaz. Rossz 
jel. 

Mária felháborodott. 

— Átadja neki az üzenetet? — kérdezte méltatlankodva. — Én azt hittem, a 
döntésével érkezik! 

Ned nem jött zavarba. Talán nem ez volt az első alkalom, amikor egy 
dühös királynőt kellett leszerelnie. 

— Őfelsége nem hozhat meg azonnal ilyen döntést — szólt az értelem 
higgadt hangján. 

— Miért nem? 

— Előbb más dolgokban kell dönteni. 

Máriát nem lehetett ilyen könnyen lerázni. 

— Milyen dolgokban? 

Ned fanyalogva válaszolt: 

- Felséged férjének, Lord  Darnley-nek a halála, aki Skócia 
uralkodójának házastársa és Erzsébet királynő unokatestvére volt, máig. . . 
megmagyarázatlan. 

— Annak semmi köze hozzám! 

— Én hiszek felségednek — mondta Ned. Alison szerint nem hitt. — 
Őfelsége, Erzsébet királynő ugyancsak hisz önnek. — Ez sem volt igaz. — 
Ám kielégítő módon kell tisztáznunk a tényeket, mielőtt felségedet 
fogadnák Erzsébet királynő udvarában. Őfelsége reméli, hogy felséged, aki 
ugyancsak királynő, megérti ezt. 

Hát ez bizony elutasítás, gondolta Alison. Sírni lett volna kedve. Nem 
Darnley meggyilkolásáról van itt szó; az csak ürügy. A helyzet az, hogy 
Erzsébet nem akar találkozni Máriával. 

Ami azt jelenti, hogy nem akar segíteni. 


Mária ugyanerre a következtetésre jutott. 

— Ez kegyetlenség és igazságtalanság! — mondta, és felállt. Az arca 
kipirult, és könnyek szöktek a szemébe. — Hogy bánhat velem ennyire 
hidegen az unokatestvérem? 

— Őfelsége arra kéri, hogy legyen türelemmel. Addig is ellátja önt 
mindennel, amire szüksége van. 

— Nem fogadom el ezt a döntést. Elhajózok Franciaországba. Ott majd 
megkapom a családomtól azt a segítséget, amit Erzsébet megtagad. 

— Erzsébet királynő nem akarja, hogy ön egy francia hadsereget hozzon 
Skóciába. 

— Akkor egyszerűen visszatérek Edinburghba, és szembeszállok áruló 
féltestvéremmel, az ön James Stuart barátjával. 

Ned habozott. Alison látta, hogy kissé elsápad, és hátrakulcsolja a 
kezét, mint aki nem akar idegesen matatni vele. Egy királynő haragja 
félelmetes látvány. Csakhogy Ned kezében volt az összes kártya. Mikor 
megszólalt, a hangja erős volt, a szavai hajthatatlanok. 

— Attól félek, az nem lehetséges. 

Most Mária riadt meg. 

— Hogy a csodába érti ezt? 

-— A királynő parancsa úgy szól, hogy ön itt marad, amíg az angol 
bíróságok nem tisztázták a bűnrészesség vádja alól Lord Darnley 
meggyilkolásának ügyében. 

Könnyek szöktek Alison szemébe. 

— Nem! - kiáltotta. Ez a lehető legrosszabb eredmény volt. 

— Sajnálom, hogy ilyen kellemetlen hírt kellett hoznom — szólt Ned, és 
Alison el is hitte, hogy komolyan beszél. Willard jóindulatú ember volt, 
akire egy rosszindulatú üzenetet bíztak. 

— Tehát Erzsébet királynő nem fogad az udvarnál? — kérdezte remegő 
hangon Mária. 

— Nem — mondta Ned. 


— Nem engedi, hogy Franciaországba menjek? 
— Nem — ismételte Ned. 

— És nem térhetek haza Skóciába? 

— Nem — mondta harmadszor Ned. 

— Tehát fogoly vagyok? 

— Igen — felelte Ned. 

— Megint — mondta Mária. 

Amikor az anyja meghalt, Ned egyszerre volt szomorú, elárvult és 
magányos, de mindenekelőtt dühös. Alice Willard utolsó éveinek 
fényűzésben és diadalban kellett volna leperegniük, ám őt tönkretette egy 
vallási vita, és abban a tudatban távozott, hogy kudarc volt az élete. 

1570 húsvétja volt. Barney véletlenül épp most jött haza egy rövid 
szünetre két tengeri út között. Húsvét hétfőjén a testvérek még Krisztus 
feltámadását ünnepelték a kingsbridge-i székesegyházban, rá egy napra 
már a temetőben álltak, és nézték, ahogy anyjuk koporsóját lebocsátják a 
földbe, ahol az apjuk pihent. Ned szája megkeseredett a forró epétől, és 
ismét megfogadta, hogy amíg él, azért fog harcolni, hogy a Julius-féléknek 
ne legyen hatalmuk tönkretehetni az olyan becsületes kereskedőket, mint 
Alice Willard. 

Mikor eljöttek a sírtól, megpróbálta gyakorlati kérdésekkel elterelni a 
gondolatait. 

— A ház természetesen a tiéd — mondta a bátyjának. 

Barney volt az elsőszülött fiú. Amióta leborotválta bozontos szakállát, 
öregebbnek látszott harminckettőnél, mert az arcát idő előtti ráncokba 
gyűrte a sós, hideg szél és a könyörtelenül vakító nap. 

— Tudom, de nekem kevés hasznom lenne belőle — mondta. — Lakjál 


csak ott mindig, ha Kingsbridge-be jössz. 

— Vagyis a tengert választod? 

— Igen. 

Barney meggazdagodott. A Sólyom után kapitány lett egy másik hajón, 
ahol már részesült a haszonból, és vásárolt magának saját hajót. Örökölte 
anyjuk érzékét a pénzcsináláshoz. 

Ned a piactéri házat nézte, ahol született. Szerette az öreg épületet, 
ahonnan látni lehetett a katedrálist. 

— Örömmel gondot viselek rá helyetted. Fife-ék elvégzik a munkát, én 
meg majd rajtuk tartom a szememet. 

Janet és Malcolm Fife volt a házuknál a gazdasszony és az inas. 

— Öregszenek -— jegyezte meg Barney. 

— Túl vannak az ötvenen. Viszont Eileen még csak huszonkettő. 

— És talán férjhez mehet valakihez, aki szívesen átveszi Malcolm 
munkáját. 

Ned ezt jobban tudta. 

— Eileen sose menne máshoz, csak hozzád, Barney. 

Fivére vállat vont. Sok nő szeretett már bele reménytelenül; szegény 
Eileennel csak eggyel többen lettek. 

— Még sose volt kedved megállapodni? — kérdezte Ned. 

— Nincs értelme. Egy tengerész szinte sose látja a feleségét. Veled mi 
van? 

Ned elgondolkozott. Anyja halála eszébe juttatta, hogy ideje 
korlátozott a földön. Természetesen tudta már korábban is, de most 
brutális figyelmeztetést kapott, és ettől fel kellett tennie magának a 
kérdést, hogy azt az életet éli-e, amit akart. Visszanézett a szüleik sírjára. 

— Nekem az kell, ami nekik volt — válaszolt Barney-nak, és ő is 
meglepődött, hogy miket mond. — Holtig tartó szövetség. 

— Ők korán kezdték — mondta Barney. — Húszévesen házasodtak össze, 
vagy valamikor olyantájban, nem? Te már tíz évet késtél. 


— Nem élek kolostori életet. . . 

— Örömmel hallom. 

— De valahogy sose találkoztam olyan nővel, akivel le akarnám élni az 
életemet. 

— Kivéve egyet. — Barney valamit nézett az öccse válla fölött. 

Ned odafordult, és meglátta Margery Fitzgeraldot. Nyilván ott volt a 
temetőben, de ő nem vette észre a sokaságban. A szíve ugrott egyet. 
Margery sötét ruhát vett a temetésre, de szokása szerint kalapot viselt, 
bordó bársonykalapot, amely félrecsapva ült rengeteg, gyűrűs haján. 
Elmélyülten magyarázott az idős Paul atyának, a kingsbridge-i apátság 
egykori szerzetesének, aki most a székesegyház kanonokja volt, és 
valószínűleg titkos katolikus. Margery konok ragaszkodása a régi hithez 
nemhogy taszította volna Nedet, ő épp hogy csodálta az asszony 
idealizmusát. 

— Sajnos belőle csak egy van, és az is másnak a felesége — mondta. 
Fölösleges erről értekezni, gondolta türelmetlenül. — Következőnek hova 
lesz az út? — kérdezte. 

— Ismét át akarok menni az Újvilágba. Nem szeretem a rabszolga- 
kereskedelmet — a rakomány túlságosan hajlamos elpusztulni az úton —, de 
odaát szükségük van gyakorlatilag mindenre, kivéve a cukrot. 

Ned elmosolyodott. 

— Úgy rémlik, említettél egy lányt is. . . 

— Lányt? Mikor? 

— Ezt igennek veszem. 

Barney pironkodott, mint aki nem akarja bevallani a mélyebb érzelmeit. 

— Hát az igaz, hogy sose találkoztam senkivel, aki olyan lett volna, mint 
Bella. 

— Az hét éve történt. 

- Tudom. Mostanra valószínűleg hozzáment egy gazdag 
ültetvényeshez, és van két-három gyereke. 


— De te biztosat akarsz tudni. — Ned egészen meglepődött. — Végül is 
nem különbözünk annyira! 

A romos apátság felé ballagtak. 

— Az egyház sose kezdett semmit ezekkel a régi épületekkel — mondta Ned. 
— Anyának az volt az álma, hogy vásárcsarnokot csinál belőle. 

— Anya okos volt, és ez jó ötlet. Meg kéne csinálnunk egy napon. 

— Sose lesz annyi pénzem. 

— Nekem viszont lehet, ha a tenger kegyes hozzám. 

Margery most feléjük indult. Egy komorna és egy fegyveres kísérte; 
szinte sehova sem járt már egyedül, amióta Shiring grófnéja lett belőle. A 
csekély kíséret a testvérektől pár méternyire megállt. Margery kezet 
szorított Barney-val, majd Neddel. 

— Szomorú nap ez — mondta. 

— Köszönöm, Margery — felelte Barney. 

- De hogy milyen sokan eljöttek a temetésre! Anyátokat nagyon 
szerették. 

— Valóban. 

— Bart arra kért, mentsem ki, amiért nem jöhetett el. Winchesterbe 
kellett mennie. 

— Megbocsátasz? — kérdezte Barney. — Beszélnem kell Dan Cobley-jal. 
Szeretném, ha beszállna a legközelebbi utamba, hogy osztódjon a kockázat. 
— Elsietett, kettesben hagyva az öccsét Margeryvel. 

Az asszony azonnal fojtott, meghitt hangra váltott. 

— Hogy vagy, Ned? 

— Anyám a hatvanhoz közeledett, úgyhogy nem ért váratlanul — felelte a 
férfi ugyanazt, amit mindenkinek, ám ez csak afféle gépies közhely volt, 
Margerynek ennél többet szeretett volna mondani. — Viszont az embernek 
csak egy anyja van - tette hozzá komoran. 

—- Tudom. Én még csak nem is szerettem az apámat, főleg miután 
hozzákényszerített Barthoz, mégis megsirattam, amikor elment. 


- Abból a nemzedékből szinte már mindenki oda van. — Ned 
elmosolyodott. — Emlékszel arra a vízkereszti mulatságra tizenkét éve, 
amikor eljött William Cecil? Akkoriban mintha ők irányították volna az 
egész világot: apád, anyám és Bart apja. 

Margery szeme pajkosan csillogott. 

— De mennyire hogy emlékszem! 

Ned tudta, hogy azokra a lázas pillanatokra gondol, amikor a rég nem 
használt kemencében csókolóztak. Megmosolyogtatta az emlék, és hirtelen 
ötlettel így szólt: 

— Gyere már be hozzám egy pohár borra. Beszélgessünk a régi időkről. 
Ez az emlékezés napja. 

Lassan jutottak át a piactéri tolongáson. Rengetegen voltak, az üzlet 
nem áll le egy temetés miatt. Keresztülvágtak a főutcán, bementek a 
Willard-házba. Ned az utcai kis fogadószobába vezette Margeryt. Az apja 
mindig itt ült, ahonnan a székesegyház nyugati homlokzatát láthatta. 

Margery a szolgáihoz fordult. 

— Ti lemehettek a konyhába. 

— Janet Fife-tól kaptok egy kupa sert és harapnivalót. Kérlek, szóljatok 
neki, hogy hozzon bort asszonyotoknak és nekem. 

A fegyveres és a komorna elment. Ned becsukta az ajtót. 

— Hogy van a kisbabád? — kérdezte. 

— Bart már nem kisbaba — tiltakozott Margery. — Hatéves, úgy jár és 
beszél, mint egy felnőtt, és fakardja van. 

— És Bartnak fogalma sincs... 

— Ki ne mondd! — Margery hangja suttogássá halkult. — Most, hogy 
Swithin halott, egyedül te és én tudjuk, és örökre meg kell őriznünk a 
titkot! 

— Magától értetődik. 

Margery gyakorlatilag biztosra vette, hogy Bartletnek Swithin az apja, és 
nem Bart, Ned pedig igazat adott neki. Tizenkét év házasság alatt 


egyetlenegyszer fogant, akkor, amikor az apósa megerőszakolta. 

— Változtat ez az érzéseiden? — kérdezte. 

— Bartlet iránt? Nem. Imádtam már az első pillanatban. 

— És Bart? 

— Ő is odáig van érte. Az meg csak természetes, hogy külsőre Bartlet 
olyan, mint Swithin. Bart mindenben olyanná akarja nevelni, amilyen ő. 

— De hát ez is természetes. 

— Figyelj, Ned. Tudom, hogy a férfiak szerint az asszony akkor fogan, 
ha élvezte. 

— Én ezt nem hiszem. 

— Mert nem is igaz. Kérdezz meg bárki asszonyt. 

Ned látta rajta, mennyire éhezi a megnyugtatást. 

— Nem kell nekem megkérdeznem senkit. Komolyan. 

— Te nem hiszed, hogy én kezdtem ki Swithinnel, ugye? 

— Dehogy hiszem. 

— Remélem, tudod is. 

— Jobban, mint a nevemet. 

Könnyek szöktek Margery szemébe. 

— Köszönöm. 

Ned megfogta a kezét. 

— Feltehetek még egy kérdést? — szólt rövid hallgatás után az asszony. 

— Mondjad. 

— Volt valaki más? 

Ned habozott. 

Margerynek elég volt a szünet. 

— Tehát volt — állapította meg. 

— Ne haragudj, de nem vagyok szerzetes. 

— Akkor nem csak egy. 

Ned hallgatott. 

— Susannah Brecknock mesélte néhány éve, hogy van egy szeretője, 


aki feleannyi idős, mint ő — mondta Margery. — Te voltál az, ugye? 

Ned elhűlt a megérzésének a pontosságán. 

— Hogy találtad ki? 

— Csak mert minden úgy passzol. Susannah azt is mondta, hogy a fiú 
nem szerelmes belé, de őt ez sem érdekli, mert olyan jó mulatság lefeküdni 
vele. 

Nedet feszélyezte, hogy két asszony így kibeszéli. 

— Most haragszol? — kérdezte. 

— Nincs jogom. Ha én lefekszem Barttal, miként várhatnám el tőled, 
hogy önmegtartóztató legyél? 

— De téged kényszerítettek a házasságra. 

— Téged pedig elcsábított egy asszony, akinek meleg szíve és kedves 
teste van. Nem haragszom, csak irigylem Susannab-t. 

Ned megcsókolta az ujjait. 

Nyílt az ajtó. A férfi sietve visszarántotta a kezét. 

A gazdasszony hozta a boroskorsót meg a tányérra tett dióbelet és aszalt 
gyümölcsöt. 

— Szomorú nap ez neked is, Janet — mondta gyengéden Margery. 

Janet elsírta magát, és némán kiment. 

— Szegény — mondta Margery. 

— Lánykora óta dolgozott anyámnak. — Szerette volna ismét megfogni 
Margery kezét, de uralkodott magán, inkább másra terelte a szót. — 
Beszélnem kell Barttal, mert van egy kis gond. 

— Ó! Mi az? 

— A királynő megtett Wigleigh lordjává. 

— Gratulálok! Hiszen akkor gazdag vagy! 

— Nem gazdag, csak módos. — A falu összes gazdája neki fizeti majd a 
bérleti díjat. Uralkodóknál — főleg az olyan szűkmarkúaknál, mint 
Erzsébet — gyakori volt, hogy így fizették meg a tanácsadóikat. 

—-— Akkor most már Sir Ned Willard of Wigleigh vagy — mondta 


Margery. 

— Apám mondogatta, hogy Wigleigh mindig is a családunké volt. Hitte, 
hogy Merthintől, a hídépítőtől származunk. Timothy könyve szerint 
Merthin öccse, Ralph volt Wigleigh ura, és Merthin építette az ottani 
vízimalmot. 

— Hiszen akkor nemesi származású vagy. 

— Legfeljebb köznemesi. 

— No és milyen gondot kell megbeszélned Barttal? 

-— Az egyik bérlőm kivágott egy darab erdőt a patakon túl, azon a 
földön, ami már a tiétek. Ehhez persze nem volt joga. — A bérlők mindig 
azon voltak, hogy alattomban növelhessék a birtokukat. — De én nem 
szeretem büntetni a vállalkozó szellemet, tehát valamilyen egyezségre 
akarok jutni, ami kárpótolja Bartot az elvesztett két hektárért. 

— Miért nem jössz át New Castle-ba ebédre valamikor a jövő héten, és 
beszélitek meg személyesen? 

— Jól van. 

— Péntek délben? 

Ned váratlanul felvidult. 

— Igen — mondta. — Péntek, az jó lesz. 


Margery szégyellte, hogy mennyire lázba hozza Ned látogatása. 

Hitt a hűségben. Még ha erőszakkal adták hozzá Barthoz, neki akkor is 
kötelessége hűnek maradni. Nem érdekes, hogy Bart egyre jobban hasonlít 
a kicsapongó, erőszakos, baromállat apjához. Margery ebben nem ismert 
pardont: a bűn, az bűn. 

Szégyellte a forró gerjedelmet, amely akkor öntötte el, amikor Ned 
megígérte, hogy ellátogat New Castle-ba. Megfogadta, hogy körültekintő 
udvariasságot tanúsít iránta, és annyi melegséget mutat, amennyit egy 
udvarias háziasszonynak kell egy jeles vendég iránt. Hogy miért is nem 
szeret bele valaki másba Ned! Ha feleségül venné, akkor Margery sem 


érdekelné többé. Akkor talán gondolhatnának egymásra nyugodtan mint 
egykori szerelmesek, akik között már rég kialudt a láng. 

Egy nappal előbb leöletett két ludat. A látogatás reggelén a konyhába 
indult, hogy utasításokat adjon a szárnyasok elkészítésére, amikor 
meglátta, hogy Bart szobájából kijön egy lány. 

A tizenöt éves Nora Josephs volt az, a legfiatalabb szolgáló. A haja 
kócos volt, a ruháját sebtében kapkodta magára. Nem volt szép, de az a 
fajta duci, fiatal teste volt, ami tetszett Bartnak. 

Körülbelül öt éve aludtak külön szobában. Margery jobb szerette így. 
Bart hébe-hóba még mindig felkereste az ágyát, de ez egyre ritkábban 
fordult elő. Margery tudott róla, hogy szeretőket tart, de nem érdekelte, 
mert úgyse szerette a férjét. Ugyanakkor tiszta szívéből kívánta, hogy bár 
lehetett volna másmilyen a házassága. 

Tudomása szerint Bart egyik szeretője sem lett még állapotos, bár 
Bartot ez nem látszott zavarni. Nem volt túlzottan logikus elme, és ha 
gondolt is rá, valószínűleg azzal intézte el, hogy ez Isten akarata. 

Most is kész volt úgy tenni, mintha nem vette volna észre, de Nora 
pimaszul nézett rá, és ez már rossz jel. Azt nem tűri, hogy megalázzák, 
márpedig akkor jobb, ha késedelem nélkül helyre teszi Norát. Nem először 
került ilyen helyzetbe, tudta, mi a teendő. 

— Gyere csak, lányom! — mondta a legparancsolóbb hangján. Nora nem 
mert ellenszegülni. Bementek Margery budoárjába. 

Margery leült, Norát állva hagyta. A lány most már félt, úgyhogy talán 
mégsem reménytelen eset. 

— Jól figyelj rám, mert egész hátralévő életed azon múlik, ahogy most 
viselkedsz — mondta. — Megértetted? 

— Igen, asszonyom. 

— Ha akarsz, dicsekedhetsz vele, hogy viszonyod van a gróffal. 
Megérintheted a többi cseléd előtt. Dicsekedhetsz az ajándékaival. Még 
engem is megszégyeníthetsz azzal, hogy megcsókolod a szemem 


láttára. Ebben a házban mindenki, és a fél Shiring megye is tudni fogja, 
hogy te vagy a gróf szeretője. Büszkélkedhetsz vele. 

Szünetet tartott. Nora nem mert a szemébe nézni. 

— De mi lesz, ha rád un? Én természetesen kidoblak, és Bartot nem 
fogja érdekelni. Próbálsz elszegődni szobalánynak más házakhoz, és akkor 
meglátod, hogy nincs asszony, aki felfogadna, mert mind azt gondolják, 
hogy elcsábítanád a férjeiket. És tudod, hogy hol fogod végezni? 

Megint szünetet tartott. 

— Nem, asszonyom -— suttogta Nora. 

— Combe Harbourban, egy kikötői bordélyban, ahol éjszakánként 
tízesével kell leszopnod a tengerészeket, és szörnyű betegségben fogsz 
meghalni. 

Nem igazán tudta, mi folyik a bordélyokban, de sikerült úgy előadnia, 
mintha tudná. Nora a könnyeivel küzdött. 

Margery folytatta: 

— Vagy pedig tisztelettudóan viselkedsz. Ha a gróf az ágyába visz, 
amint elaludt, otthagyod, és visszamész a cselédtraktusba. Ha a többiek 
faggatnak, nem leszel hajlandó válaszolni. Nappal nem bámulod a grófot, 
nem szólsz hozzá, és sosem érinted meg, sem előttem, se mások előtt. 
Akkor, ha rád un is, még mindig meglesz itt a helyed, és az életed 
visszazökken a régi kerékvágásba. Felfogtad, hogy mi között kell 
választanod? 

— Igen, asszonyom -— suttogta Nora. 

— Akkor hordd el magad. — Nora már az ajtót nyitotta, amikor Margery 
epésen utánaszólt: — Ha pedig férjhez mész, olyat válassz, aki más, mint az 
enyém. 

Nora iszkolt. Margery elment intézkedni a libasült ügyében. 

Ned délben érkezett. Drága fekete kabátot viselt csipkegallérral. 
Margery már megfigyelte, hogy újabban ez a módos protestánsok 
egyenruhája. Ned kissé ridegnek látszott tőle. Margerynek jobban tetszett 


az olyan meleg színekben, mint az arany és a zöld. 

Mick, Margery kutyája megnyalta Ned kezét. Bart is nyájasan 
üdvözölte, és a legjobb borát hozatta fel az ebédhez. Ez megkönnyebbülés 
volt. Bart talán már el is felejtette, hogy Margery Nedhez akart feleségül 
menni. Vagy talán nem érdekelte, mert úgyis ő kapta meg a nőt. Az ilyen 
Bart-féléknek az a legfontosabb, hogy ők győzzenek. 

Bart nem volt egy mélyenszántó gondolkodó, sose gyanította, hogy Ned 
tervelte ki Swithin bukását és kivégzését. Neki más elmélete volt. Szentül 
hitte, hogy Dan Cobley, a puritánok vezére állított csapdát neki, hogy 
bosszút álljon Sir Reginaldon és Rollón, akik máglyára juttatták az apját. 
Az igaz, hogy Dan továbbra is halálosan gyűlölte Rollót. 

Margery nyugtalankodott Stephen Lincoln miatt is, aki velük 
ebédelt. Ned kitalálta, mit keres Stephen a gróf házánál, de nem fűzött 
hozzá megjegyzést. Mindenki tudott a katolikus nemesek káplánjairól, 
de senki sem fogadta el őket. Margery általában rosszallta az olyan 
képmutatást, amikor sose nevezik néven az árva gyerek közismert 
apját, vagy úgy tesznek, mintha sejtelmük sem lenne az apácák 
szenvedélyes szerelméről, vagy átsiklanak fölötte, hogy a férjezetlen 
papgazdasszony gyerekei rendre olyanok, mint az anyjuk munkaadója. 
Ám ebben az esetben hasznára volt a szerepjátszás. 

Bár abban nem volt biztos, hogy Stephen is olyan tapintatos lesz, mint 
Ned. Stephen gyűlölte Erzsébet királynőt, akinek Ned a karrierjét 
köszönhette. Nednek pedig volt oka gyűlölni a katolikus egyházat, amely 
olyan kegyetlenül megbüntette az anyját a kamatszedésért. Kínos ebédjük 
lehet. 

— Nohát, Ned, hallom, hogy te vagy a királynő egyik legfontosabb 
tanácsadója! — mondta kedélyesen Bart, és csak egészen apró csepp 
sértődöttség volt a hangjában, mert szerinte a királyi tanácsadókat a 
grófok, és nem a kereskedőfik közül kellett volna válogatni, noha 
elismerte, hogy ő sose tudna utat mutatni a királynőnek Európa politikai 


intrikáinak útvesztőjében. 

— Sir William Cecil munkatársa vagyok már tizenegy éve — válaszolta 
Ned. — Itt ő a fontos. 

— De hát Erzsébet csinált belőled lovagot, aztán meg Lord Wigleigh-t. 

— Nagyon hálás vagyok őfelségének. 

Margery valami szokatlant érzett, ahogy ült az asztalnál, és figyelte 
Nedet beszéd közben. Fürge esze volt, és gyakran mosolygott, amitől 
redők gyűrődtek a szeme sarkába. Margery szopogatta a borát, és nem 
bánta volna, ha örökké tartana az ebéd. 

— Pontosan mit dolgozik a királynőnek, Sir Ned? — kérdezte Stephen 
Lincoln. 

— Igyekszem előre figyelmeztetni a rügyező problémákra. 

Margery számára ez olyan laposan hangzott, mintha Nednek már 
sokszor feltették volna ezt a kérdést, amire ő mindannyiszor ezt a választ 
darálta le. 

Stephen ferdén vigyorgott. 

— Ez azt jelenti, hogy kémkedik azok után, akik nem értenek egyet a 
királynővel? 

Margery némán felnyögött. Stephen kötekedni akar, és elrontja a 
hangulatot. 

Ned hátradőlt, kihúzta magát. 

— Őfelségét nem érdekli, ha valaki nem ért egyet vele addig, amíg az 
illető megtartja a véleményét magának. Azt hittem, Stephen, hogy maga 
tudja ezt, miután Bart gróf rendszeresen kifizeti az egy shillinget, hogy ne 
kelljen járnia a templomba. 

— A nagy ünnepekre eljárok a kingsbridge-i székesegyházba — morogta 
Bart. 

— Amit igen bölcsen teszel, ha szabad megjegyeznem. Ám Erzsébet 
Angliájában senkit sem kínoznak meg a vallásáért, és még senkit sem 
égettek meg máglyán — nem úgy, mint elődje, Tudor Mária uralma alatt. 


— És az északi lázadás? — szólalt meg ismét Bart. 

Margery tudta, miről beszél. Közvetlenül karácsony előtt katolikus 
grófok egy csoportja fegyvert ragadott a királynő ellen, ami először 
történt meg Erzsébet uralkodása alatt. Latin misét tartottak a durhami 
székesegyházban, elfoglaltak több más északi városkát, és megindultak 
Tutworth felé, ahol Skóciai Máriát tartották rabságban azzal a 
nyilvánvaló szándékkal, hogy kiszabadítsák és kikiáltsák Anglia 
királynőjévé. Ám nem sikerült elég támogatót szerezniük, a királynő erői 
gyorsan leverték a felkelést, és Stuart Mária rab maradt. 

— Siralmas kudarc — mondta Ned. 

— Ötszáz embert felakasztottak! — méltatlankodott Bart. — Annak a 
királynőnek a parancsára, aki panaszkodik Tudor Mária kegyetlenségére! 

— Ha jól tudom, a világ összes országában kivégzik azokat, akik meg 
akarják buktatni az uralkodót — mondta elnézően Ned. 

Bart az apjához hasonlóan nem figyelt oda másokra, és most is úgy 
válaszolt, mint aki nem hallotta Nedet. 

— Észak már így is szegény, mégis könyörtelenül kifosztották, földjeit 
elkobozták, az összes marháját lefoglalták és délre terelték! 

Margery szerette volna tudni, eszébe jut-e ilyenkor Nednek, hogy az ő 
családját hasonló kegyetlenséggel rabolta ki Sir Reginald? Ha gondolt is 
rá, nem mutatta a keserűségét. Nem izgatta Bart tapintatlan kirohanása. A 
királynő tanácsadói között megtanulhatta, hogyan maradjon egykedvű az 
indulatos viták közben is. 

— Annyit mondhatok, hogy a királynőnek nem sok jutott a zsákmányból 
— érvelt higgadtan —, és annak az értéke meg sem közelítette a lázadás 
leverésével járó kiadásokat. 

— Észak is Angliához tartozik! Nem kéne úgy fosztogatni, mint egy 
idegen országot! 

-— Akkor a lakosai is viselkedjenek úgy, mint az angolok, és 
engedelmeskedjenek királynőjüknek. 


Margery úgy döntött, hogy itt a perc, amikor másra kell terelni a szót. 

— Ned, beszélj Bartnak arról a wigleigh-i problémáról. 

— Röviden szólva, Bart, az egyik bérlőm birtokháborítást követett el, és 
kiirtott a feléd eső patakparton két hektár erdőt. 

— Akkor rúgd ki! — mondta Bart. 

- Ha óhajtod, természetesen közlöm vele, hogy a jövőben nem 
használhatja azt a földet. 

— És ha nem fogad szót? 

— Felgyújtom a termését. 

Margery tudta, hogy Ned csak Bart megnyugtatására adja a kíméletlent. 

Ám Bart nem jött rá, hogy manipulálják. 

— Meg is érdemli — mondta elégedetten. — Ezek a parasztok mindenkinél 
jobban ismerik a mezsgyéket. Ha birtokháborítást követett el, csak 
készakarva tehette. 

— Egyetértek, de talán létezik jobb megoldás — mondta Ned olyan 
hangon, mint akit az egyik megoldás sem érdekel. — Végül is, ha a paraszt 
gyarapodik, az úr is gazdagodik. Mi lenne, ha én adnék neked négy hektár 
erdőt másutt, cserébe a két hektár tarvágásért? Így mindketten nyerünk. 

Bart vonakodott, de nem jutott eszébe semmilyen ellenérv. 
Mindazonáltal megpróbált időt nyerni. 

— Látogassunk el közösen Wigleigh-be — mondta. Nem volt erőssége az 
elvont gondolkodás; sokkal szívesebben döntött volna úgy, hogy közben 
láthatja is a kérdéses földet. 

— Hogyne, nagyon szívesen, főleg ha minél előbb sort keríthetünk rá — 
mondta Ned -—, mert most, hogy anyámat eltemettem, vissza kell térnem 
Londonba. 

Margerybe belenyilallt a csalódás. Titokban azt remélte, hogy Ned 
tovább marad Kingsbridge-ben. 

— Mit szólnál jövő péntekhez? — kérdezte Bart. 

Ned magába fojtotta a türelmetlenségét, amit valószínűleg csak 


Margery olvasott ki az arcából. Persze, minél előbb le akarja zárni ezt a 
tyúkpert, hogy visszatérhessen a nagy államügyekhez. 

— Nem tehetnénk át hétfőre? 

Bart bosszús képet vágott. Sérelmezte, hogy egy közönséges lovag 
sürgetheti őt, egy grófot. 

— Nem, sajnos, nem tehetem — csökönyösködött. 

— Helyes — mondta Ned. — Legyen péntek. 


Nednek a temetést követő napokban sokszor eszébe jutott az idő, amikor 
majd odaáll Teremtője elé, és faggatta magát, hogy büszke lehet-e az 
eddigi életére. Egy álomnak szentelte magát — amelyben Erzsébet 
királynővel osztozott —, az álomnak Angliáról, ahol senkit sem ölnek meg 
a vallásáért. Elkövetett-e mindent ennek az eszmének a védelméért? 

Talán Fülöp, Spanyolország királya jelenti a legnagyobb veszélyt. 
Fülöp örökösen háborúzott, gyakran hitbeli eltérések miatt. Harcolt a 
muszlim törökökkel a Földközi-tengeren és a református hollandokkal 
Németalföldön. Ned biztosra vette, hogy előbb-utóbb Angliát és az 
anglikán egyházat nevezi ki ellenségnek. 

Spanyolország a világ leggazdagabb és legerősebb országa volt, azt 
pedig senki sem tudta, hogyan védhetné meg magát Anglia. 

Ned beavatta az aggodalmaiba a bátyját. 

— A flotta az egyetlen, amire Erzsébet királynő szívesen ad pénzt — 
mondta. — Csak nekünk sose lesz olyan, ami felérne Fülöp király 
galleonjaival. 

Az ebédlőben ültek, épp a végére jártak a reggelinek. Rögtön utána 
Barney indulni akart Combe Harbourba, ahol a hajója várta a következő 
utat. Barney Alice-nek keresztelte át az anyjuk után. 

— Angliának nem galleonokra van szüksége — mondta. 

Ned meghökkent. Éppen egy szelet füstölt halat akart adni Maddie-nak, 
a cirmos macskának, gyermekkori kedvence leányának vagy talán 


unokájának, de most megállt a keze a levegőben. Felnézett Barney-ra, és 
azt kérdezte: 

— Hát akkor mire van szükségünk, véleményed szerint? 

— A spanyolok elképzelése az, hogy nagy hajók kellenek, több száz 
katona szállítására. A taktikájuk az, hogy orral nekimennek az ellenséges 
hajónak, azután megcsáklyázzák, és lekaszabolják a legénységét. 

— Logikus. 

— És gyakran bejön. De a galleonoknak magas tatfelépítményük van 
kabinokkal a tisztek és a fedélzeten tartózkodó nemesek számára. Az a 
felépítmény úgy viselkedik, mint egy állíthatatlan vitorla, és szélirányba 
nyomja a hajót függetlenül attól, hogy merre akar menni a kapitány. Más 
szavakkal nehezebben lehet kormányozni miatta a hajót. 

A várakozó macska panaszosan nyávogott. Ned odaadta neki a halat, 
majd megkérdezte: 

— Ha nem galleonokra van szükségünk, akkor mi kell, hogy megvédjük 
magunkat? 

— A királynő építsen olyan hajókat, amelyek alacsonyak és keskenyek, 
vagyis könnyebben lehet manőverezni velük. Egy mozgékony hajó 
körültáncolhatja és lőheti a galleont anélkül, hogy a spanyol elég közel 
férkőzhetne hozzá a csáklyázáshoz. 

— Ezt el kell mondanom Erzsébetnek. 

— A tengeri csaták másik döntő tényezője az újratöltés gyorsasága. 

— Csakugyan? 

— Fontosabb a nehézágyúknál. Az én tengerészeim arra vannak 
kiképezve, hogy gyorsan és biztonságosan tisztítsák ki és töltsék újra az 
ágyút. Kellő gyakoroltatás után nem egészen öt perc alatt képesek 
megcsinálni. Amint olyan közel jutottál az ellenséges hajóhoz, hogy 
minden lövésed beletalál, minden attól függ, hányszor sütheted el az ágyút. 
Az ágyúgolyók pergőtüze nagyon gyorsan megtöri a harci kedvet, és 
letarolja az ellenséget. 


Ned el volt bűvölve. Erzsébetnek nem volt szárazföldi reguláris 
hadserege, így a hajóhad jelentette Anglia egyetlen állandó haderejét. Az 
ország az európai szabványok szerint nem volt gazdag, az a jólét, amivel 
még dicsekedhetett, a tengerentúli kereskedelemből származott. 
Hadiflottája olyan félelmetes volt a nyílt tengeren, hogy mások nem 
nagyon merték megtámadni az angol kereskedelmi hajókat, mindenekfölött 
pedig biztosította Anglia uralmát a Csatornán, amely elválasztotta az 
országot Európától. Erzsébet a fogához verte a garast, de volt szeme arra, 
ami igazán fontos, és nagyon odafigyelt a hajóira. 

Barney felállt. 

— Nem tudom, mikor látlak legközelebb — mondta. 

Én meg azt nem tudom, látlak-e még egyáltalán, gondolta Ned. Fogta 
Barney nehéz úti köpenyét, segített felvennie. 

— Vigyázz magadra, Barney — mondta. 

Különösebb ceremóniázás nélkül váltak el, testvérek szokása szerint. 

Ned átment az utcai nappaliba, és leült az íróasztalhoz, amelyet oly sok 
éven át használt az anyja. Gyorsan lejegyezte, amíg még friss volt benne a 
beszélgetés, mit mondott Barney a hadihajók tervrajzáról. 

Miután végzett, kitekintett az ablakon a székesegyház nyugati 
homlokzatára. Harmincéves vagyok. Ennyi idős korában apámnak már két 
fia volt. Még harminc év múlva kint nyugszom a temetőben a szüleim 
mellett. De ki áll majd a síromnál? 

Meglátta a közeledő Dan Cobley-t, és kiverte a fejéből a beteges 
gondolatokat. 

Dan bejött. 

— Barney épp most ment el — mondta Ned, mert azt hitte, Dan azért 
van itt, hogy megbeszélje a befektetést Barney útjába. — Indul a bárkával 
Combe Harbourba, de még utolérheted a rakparton, ha sietsz. 

- Ügyem Barney-val le van zárva kölcsönös megelégedésünkre — 
jelentette be Dan. — Hozzád jöttem. 


— Ebben az esetben foglalj helyet, kérlek. 

Harminckét évesen Dan gömbölydedebb volt, mint valaha, és még 
mindig sütött róla az a fontoskodás, ami süvölvénykorukban is feltűnt 
Nednek. Ezzel együtt jó üzletembernek bizonyult, aki tovább bővítette az 
örökölt vállalkozást, és alighanem a leggazdagabb ember volt 
Kingsbridge-ben. Nagyobb házat keresett magának, és csinos árat ajánlott 
a Priory Gate-ért, holott Rollo nem is akarta eladni. Továbbá elismert 
vezetője volt a város puritánjainak, akik a loversfieldi előváros Szent 
János-templomában szerették tartani istentiszteleteiket. 

Ned rossz előérzete beigazolódott. Dan azért jött, hogy a vallásról 
beszéljen. 

Drámai mozdulattal előrehajolt. 

- Van egy katolikus a kingsbridge-i székesegyház papjai között — 
mondta. 

— Van? — Ned sóhajtott. — Honnan tudhatsz te ilyet? 

Dan nem a kérdésre válaszolt. 

— A neve Paul atya. 

Paul Watson szelíd, öreg pap volt, Kingsbridge utolsó perjelje, aki 
valószínűleg sose fogadta el a megreformált vallást. 

— És pontosan mi a bűne Watson atyának? 

— Titokban misézik a kriptában, zárt ajtók mögött! — triumfált Dan. 

— Öregember — mondta fáradtan Ned. — Ebben a korban már nehéz 
változtatni a vallási elveinken. 

— Istenkáromló! 

— Igen, az. — Ned egyetértett Dannel a teológiában, ő csak az erőszakos 
térítést kifogásolta. — A saját szemeddel láttad ezeket a törvénysértő 
rítusokat? 

- Megfigyeltem az embereket, ahogy vasárnap hajnalban lopva 
beosonnak egy mellékajtón a székesegyházba. Többen voltak köztük, 
akikről rég gyanítottam, hogy visszacsúsztak a bálványimádásba, például 


Rollo Fitzgerald és az anyja, Lady Jane. 

— Szóltál Luke püspöknek? 

— Nem én! Biztosan eltűrné! 

— Akkor mit javasolsz? 

— Luke püspöknek mennie kell. 

— Gondolom, inkább akarnád püspöknek Jeremiah atyát a Szent János- 
templomból. 

Dan elbizonytalanodott. Meglepte, hogy Ned ilyen könnyen olvas a 
gondolataiban. Krákogott. 

— Ebben őfelségének kell döntenie — mondta színlelt hódolattal. — Az 
anglikán egyházban egyedül az uralkodó nevezhet ki és mozdíthat el 
püspököket, mint te is tudod. De azt akarom, hogy közöld a királynővel, 
mi folyik itt. Ha nem teszed, majd én fogom. 

— Dan, hadd magyarázzak el neked valamit, habár ez most nem fog 
tetszeni. Erzsébet talán nem szíveli a katolikusokat, de a puritánokat utálja. 
Ha odaállítok hozzá ezzel a történettel, kidobat a fogadószobából. Minden 
vágya a békesség. 

— De hát a mise törvénytelen és eretnekség! 

— A törvényt pedig lazán veszik. Hogyhogy még nem figyeltél föl rá? 

— Miféle törvény az, ami nem parancsol? 

- A lényeg az, hogy mindenki észszerűen elégedett legyen. A 
protestánsok örülnek, mert a mise be van tiltva. A katolikusok örülnek, 
mert így is járhatnak misére. És a királynő örül, mert az emberek teszik a 
dolgukat, és nem egymást ölik a vallás miatt. Melegen ajánlom, hogy ne 
panaszkodj nála. Semmit sem fog tenni Paul atyával, de tehet valamit 
veled. 

— Ez égbekiáltó! — mondta Dan, és felállt. 

Ned nem akart veszekedni. 

— Sajnálom, Dan, hogy nem tudtam segíteni, de így állnak a dolgok. 
Félrevezetnélek, ha mást mondanék. 


- Méltányolom az őszinteségedet — mondta kelletlenül Dan, így 
legalább a szívélyesség látszatával búcsúzhattak egymástól. 

Öt perccel később Ned eljött hazulról. Fölkapaszkodott a főutcán, el a 
Priory Gate előtt, amelyre mindig úgy fog gondolni, mint amit az anyjától 
lopott pénzen építettek. Rollo Fitzgerald épp akkor jött ki a házból. Rollo a 
harmincas évei derekán járt, fekete haja feljebb csúszott a homlokán. Sir 
Reginald halála után megpályázta Combe Harbourban a vámhivatal 
vezetőjének állását, de az ilyen zsíros stallumokkal az uralkodó a hűséget 
jutalmazta, így nem meglepő módon egy elvhű protestánsnak jutott a 
tisztség. Ám a Fitzgerald családnak így is megmaradt a nagy 
gyapjúkereskedés, amit Rollo egészen jól elvezetett, mindenesetre sokkal 
ügyesebben, mint az apja. 

Ned nem állt szóba vele. Sietve keresztülvágott az általúton, és 
bezörgetett a nagy, öreg házba a Szent Márk-templom közelében, ahol az 
utolsó kingsbridge-i szerzetesek laktak. VIII. Henrik király csekély 
illetményt juttatott némelyeknek azok közül, akiket kisemmizett, és a 
kevés életben maradott máig kapta a kegydíját. Paul atya nyitott ajtót. 
Vörös orrú, görnyedt öregember volt, a hajából már csak némi szösz 
maradt. 

Beinvitálta Nedet a nappaliba. 

— Fogadd részvétemet — mondta egyszerűen. — Anyád jó asszony volt. 

Itt lakott Julius is, az egykori püspök. Egy sarokban ült, és a semmibe 
bámult. Meglágyult az agya, és nem tudott beszélni, de az arcára ráfagyott a 
düh, és haragosan motyogott zagyvaságokat a falnak. 

— Jó, hogy gondját viseli Juliusnak — mondta Ned. 

— Erre valók a szerzetesek: hogy gondoskodjanak a betegekről, a 
szegényekről, a megszomorítottakról. 

Ha többen tartották volna észben, még most is lehetne apátságunk, 
gondolta Ned, ám ezt inkább elhallgatta. 

— Hát hogyne! — mondta. — A legendás Caris, aki a kórházat alapította, 


ugyancsak Kingsbridge-ben volt apáca. 

— Isten nyugtassa. Talán egy pohár bort? — kérdezte reménykedve Paul. 

Ned utálta délelőtt a bort, mert a fejébe szállt. 

— Köszönöm, nem. Egyébként sem maradok sokáig. Azért jöttem, hogy 
figyelmeztessem. 

Paul arcán átrendezte a ráncokat az aggodalom. 

— Jaj nekem, ez baljósan hangzik. 

— Az is, egy kicsit. Azt hallottam, hogy vasárnap hajnalonként történik 
valami a kriptában. 

Paul elsápadt. 

— Fogalmam sincs. . . 

Ned fölemelte a kezét. 

— Nem kérdezem, hogy igaz-e, és nem szükséges bármit is mondania. 

Paul látható erőfeszítéssel leküzdötte a szorongását. 

— Helyes. 

— Akárki használja is a kriptát abban az órában, és akármilyen célra, azt 
figyelmeztetni kell, hogy a város puritánjai gyanakszanak. Esetleg más 
helyet kellene választani a szertartásokhoz, már ha erről van szó. Csak 
hogy ne legyen belőle baj. 

Paul nyelt egyet. 

— Értem. 

— Őfelsége, a királynő hiszi, hogy a vallást vigaszunkra kaptuk ebben az 
életben, és megváltásunkra a másikban, és talán különbözhet róla a 
véleményünk, de sosem szabad hagynunk, hogy erőszakra hajtson angolt 
angol ellen. 

— Igen. 

— Talán nem kell többet mondanom. 

— Azt hiszem, tökéletesen megértelek. 

— És talán jobb lenne, ha senkinek sem említené, hogy meglátogattam. 

— Természetesen. 


Ned megszorította Paul kezét. 

— Örülök, hogy volt alkalmunk beszélgetni. 
— Én szintúgy. 

— Isten vele, Paul atya. 

— Isten áldjon, Ned — mondta Paul. 


Péntek reggel Margery férje megbetegedett, ami nem volt szokatlan, 
különösen, ha előző este jól beborozott a kiadós vacsora után. Ám ma Bart 
grófnak Wigleigh-be kellett volna mennie, hogy találkozzon Sir Ned 
Willarddal. 

— Nem való, hogy cserben hagyod Nedet — nógatta Margery. — Külön 
ezért lovagolt ki ide. 

— Majd te mész helyettem -— felelte Bart az ágyból. — Utána beszámolsz 
róla, hogy mi van. — Azzal a fejére húzta a takarót. 

Margery felvidult a kilátástól, hogy egy-két órát Neddel tölthet. A szíve 
mintha gyorsabban vert volna, és pihegve lélegzett. Örült, hogy Bart nem 
látja. 

De a reagálása figyelmeztette, minő oktalanság lenne, ha erre 
vállalkozna. 

— Nem akarok menni — hazudta. — Épp elég dolgom van a kastélyban. 

Bart hangját letompította a pokróc, de a szavait érteni lehetett. 

— Ne butáskodj — mondta. — Indulj! 

Margery köteles volt engedelmeskedni a férjének. 

Megparancsolta, hogy nyergeljék fel a legjobb lovát, egy Pejkó nevű 
termetes kancát. Hívatta a komornát és a fegyverest, akik általában vele 
tartottak; ennyi kísérő elég lesz, hogy ne essék baja. Átöltözött úti ruhába, 
hosszú, kék köpenyt vett magára, piros kendővel bekötötte a fejét, és 
kalapot vett, hogy ne lepje be a haját a por. Praktikus összeállítás volt, ő 
igazán nem tehetett róla, hogy a színek jól állnak az arcához, és a kalaptól 
csinosan néz ki. 


Búcsúpuszit adott Bartletnek, füttyentett Micknek, a kutyájának, aki 
szerette elkísérni, ha kilovagolt, aztán elindult. 

Szép tavaszi nap volt. Margery úgy döntött, hogy abbahagyja az 
idegeskedést, inkább élvezi a napsütést meg a friss levegőt. Huszonhét 
esztendős, grófné, gazdag, egészséges és vonzó; ha ő nem örvendezhet, 
akkor ki teheti? 

Az úton betért egy fogadóba egy pohár sörre és egy szelet sajtra. Mick, 
akit nem lehetett elfárasztani, a tavacskából ivott. A fegyveres adott 
mindegyik lónak egy marék zabot. 

Kora délután érkeztek meg Wigleigh-be. Virágzó falu volt, ahol még élt 
a közös földtulajdon hagyománya, de már megjelentek az egyéni 
gazdaságok is. Sebes patak hajtott egy ódon vízimalmot — az úgynevezett 
Merthin malmát —, ahol szövetet kallóztak. A falu közepén volt egy 
fogadó, egy templom, és egy kis udvarház. Ned a fogadóban várakozott. 

— Hol van Bart? — kérdezte. 

— Beteg — válaszolta Margery. 

Ned gyors egymásutánban meglepődött, aztán felderült, aztán aggódott, 
miközben megemésztette ezt a hírt. Margery tudta, mi aggaszthatja: a 
kísértés kockázata. Őt ugyanez a szorongás töltötte el. 

— Remélem, semmi komoly — mondta Ned. 

— Nem, csak az a fajta betegség, amit a túl sok borital okoz. 

— Aha. 

— Itt vagyok helyette én mint szegényes helyettese — mondta mulatságos 
szerénykedéssel az asszony. 

Ned boldogan elvigyorodott. 

— Nincs panaszom! 

— Odamegyünk? 

— Nem akarnál enni és inni valamit? 

Margery nem akart leülni egy levegőtlen helyiségben, ahol fél tucat 
paraszt bámulta. 


— Nem vagyok fáradt — mondta. 

Elindultak egy ösvényen a tavaszi zöld búza- és árpatáblák között. 

— Az udvarházban fogsz lakni? — kérdezte Margery. 

— Nem. Túlságosan szeretem a kingsbridge-i öreg házat. Ezt itt arra az 
egy-két éjszakára tartom fent, amikor ide kell jönnöm. 

Margery hirtelen látta magát, ahogy belopózik éjszaka Ned házába. 
Kiverte a fejéből a bűnös gondolatot. 

Belovagoltak az erdőbe. A malmot hajtó patak határként is szolgált 
Wigleigh és a grófi birtok között. Még egy kilométer hosszan léptettek a 
patak mellett, aztán megérkeztek a kérdéses helyre. Margery rögtön látta, mi 
történt. Egy paraszt, akinek vagy a vállalkozó kedvből, vagy a kapzsiságból, 
vagy mindkettőből több jutott, kivágta az erdőt a gróf oldalán, és birkákat 
legeltetett az irtáson kisarjadt, egyenetlen füvön. 

— Itt van rögtön mögötte az a darab, amit felajánlok érte Bartnak — 
mondta Ned. 

Ez egy erdős rész volt a wigleigh-i parton. Keresztülgázoltak lovukkal a 
patakon, aztán leszálltak a nyeregből, és bevezették hátasaikat a fák közé. 
Margery felfigyelt néhány kifejlett tölgyre, amelyekből jó gerenda lesz. 
Megálltak egy szép, vadvirágos tisztáson, amely füves lejtővel ereszkedett 
le a patakhoz. 

— Nem hiszem, hogy kifogása lenne Bartnak a csere ellen — mondta 
Margery. — Úgy vélem, megegyezhetünk. 

— Helyes — válaszolta Ned. — Pihenünk egy kicsit? 

— Szívesen — felelte örömmel az asszony. 

Kikötötték a lovakat egy olyan helyre, ahol legelhettek. 

— Beküldhetjük az embereidet a fogadóba egy kis ételért és italért — 
javasolta Ned. 

— Jó ötlet. Margery a fegyvereshez és a komornához fordult. — Ti ketten 
visszamentek a faluba gyalog, mert a lovaknak pihenniük kell. Hozzatok 
egy korsó sört, hideg sonkát és kenyeret. Annyit, hogy nektek is jusson. 


A két szolga eltűnt az erdőben. 

Margery leült a fűbe a patak partján. Ned melléje heveredett. Csend volt 
az erdőben, csak a csermely susogott, és a szellő motoszkált a tavaszi 
lombban. Mick eldőlt, és behunyta a szemét, de ő majd felébred és riaszt, 
ha jönne valaki. 

— Ned, tudom, mit tettél Paul atyáért — szólalt meg Margery. 

Ned felvonta a szemöldökét. 

— A hír szárnyon jár. 

— Szeretném megköszönni. 

— Gondolom, te szállítod az ostyát. — Margery nem tudta, mit mondjon 
erre, de a férfi rögtön hozzátette: — Nem akarom ismerni a részleteket, 
kérlek, felejtsd is el, amit kérdeztem. 

— Addig nem, amíg nem tudod, hogy sose esküdnék össze Erzsébet 
királynő ellen. — Ezt mindenképpen meg akarta értetni a férfival. — Ő a mi 
felkent uralkodónk. Azon eltöprenghetek, hogy Isten az Ő bölcsességében 
miért éppen egy eretneket ültetett a trónra, de nem az én dolgom, hogy 
vitassam a döntését. 

Ned felnézett fektéből, és elmosolyodott. 

— Nagy örömmel hallom. — Megérintette Margery karját. 

Az asszony elnézte a kedves, értelmes arcot, és olyan vágyakozást látott 
a szemében, hogy azt hitte, megszakad a szíve. Soha, senki sem érzett még 
így iránta. Abban a pillanatban úgy látszott, hogy itt egyetlen bűn 
lehetséges: elutasítani ezt a szenvedélyt. Margery lehajolt hozzá, és 
megcsókolta az ajkát. 

Behunyta a szemét, és átadta magát a szerelemnek, amely úgy töltötte 
meg a lelkét, mint a vér a testet. Erre gondolt azóta, hogy utoljára 
csókolóztak, bár így, a hosszú vágyakozástól csak még édesebb lett. 
Beszívta a szájába Ned alsó ajkát, csiklandozta a nyelve hegyével a felsőt, 
aztán belenyomta a nyelvét a szájába. Nem bírt betelni vele. 

A férfi megragadta a vállát, és addig húzta maga felé, amíg Margery 


teljes hosszában rajta nem feküdt. Az asszony érezte a merevedését az 
alsószoknyáján át, aggódni kezdett, hogy fájdalmat okoz neki, le akart 
gurulni róla. Ám Ned nem hagyta. Margery boldogan beleernyedt ebbe a 
közelségbe, amely annyira szoros volt, mintha bármelyik percben 
egybeolvadhatnának. A világ eltűnt körülöttük, semmi sem maradt belőle a 
testükön kívül. 

Margery ezzel sem érte be sokáig; csak éhesebb lett mindentől, amit 
csináltak. Feltérdelt, lovagló ülésben elhelyezkedett Ned combján, és 
megbontotta a nadrágja elejét, hogy kiszabadítsa a hímvesszőjét. Nézte és 
gyöngéden cirógatta. Halványan, kissé görbén emelkedett ki a 
bronzvörösen göndörödő bozontból. Lehajolt, hogy megcsókolja, és 
hallotta, ahogy Ned levegő után kap gyönyörűségében. A vessző végéből 
előgömbölyödött egy parányi csepp. Margery nem bírt ellenállni a 
kísértésnek, és lenyalta. 

Nem várhatott tovább. Feljebb csúszott Ned csípőjére, elfedve 
szoknyájának sátorával a derekát, aztán lejjebb csúszott, és beirányozta 
magába Ned hímvesszőjét. Simán rácsusszant, mert hihetetlenül lucskos 
volt. Előrehajolt, hogy ismét megcsókolhassa a férfit. Hosszú ideig 
gyengéden ringtak, Margery azt se bánta volna, ha sose lenne vége. 

Akkor már Nednek kellett több. Megfordult, hogy ő legyen fölül, 
közben sem húzva ki magát az asszonyból. Margery szélesre nyitotta a 
combjait, és megemelte a térdét, hogy Ned minél mélyebbre kerüljön 
benne. Érezte, ahogy Ned fokozatosan elengedi a kormányt. A szemébe 
nézett, és azt mondta: 

— Te vagy az, Ned, te vagy az! — Aztán jött a görcsös rándulás, meg az 
áradat, és lesöpörte a szakadékba Margeryt, aki évek óta először volt 
boldog. 


Rollo Fitzgerald inkább meghalt volna, semhogy hitet cseréljen. Számára 
nem létezett kompromisszum. A katolikus egyház az igaz, minden más 


hamis, ez nyilvánvaló, és Isten nem bocsát meg azoknak, akik nem látják 
meg azt, ami nyilvánvaló. Az ember úgy tartja a kezében a lelkét, akár egy 
igazgyöngyüöt, és ha beleejti az óceánba, sohasem szerzi vissza. 

Ez hihetetlen, hogy a fattyú Tudor Erzsébet már tizenkét éve bírja 
Anglia jogtalanul szerzett trónján. Adott a népnek bizonyos mértékű 
vallásszabadságot, és még mindig nem dőlt össze, amit épített. A katolikus 
főnemeseknek nem sikerült megbuktatniuk, és Európa királyai 
megtartóztatták a kezüket, amíg Erzsébet azzal hintett port a szemükbe, 
hogy feleségül mehet egy jó katolikushoz. Borzasztó csalódás volt. Ha 
nem lett volna istenkáromlás, Rollo azt merte volna gondolni, hogy alszik 
az Úr. 

Ám 1570 májusában minden megváltozott, nemcsak Rollo, de egész 
Anglia számára. 

Reggelizés közben hozták meg a hírt a Priory Gate-be. Húga, Margery 
is az asztalnál ült. Hosszabb látogatásra érkezett Kingsbridge-be, hogy 
istápolja anyjukat, a betegeskedő Lady Jane-t. Anyjuk némiképp felépült, 
és most velük reggelizett, Margerynek mégsem volt sürgős hazamennie. 
Bejött Peggy, a szobalány, és odaadott Rollónak egy levelet, amit, mint 
mondta, futár hozott Londonból. Nagy, vastag papír volt, sarkosan 
összehajtogatva, vörös viasszal lezárva, a  Fitzgeraldok pecsétjével 
hitelesítve. A kézírás Davy Milleré volt, aki a családi vállalkozást 
képviselte Londonban. 

Davy levelei általában a gyapjú áráról szóltak, ám ez más volt. A pápa 
kiadott egy hivatalos nyilatkozatot, egy úgynevezett bullát. Az ilyen 
üzeneteket persze nem verték nagy dobra Angliában. Rollo hallott 
szóbeszédeket, ám most, írta Davy, egy vakmerő kiszögezte a másolatát a 
londoni püspök palotájának kapujára, hadd tudja mindenki, mi van benne. 
Rollo elakadó lélegzettel olvasta Davy összefoglalóját. 

V. Pius pápa kiátkozta Erzsébet királynőt! 

— Hiszen ez jó hír! — örvendezett Rollo. — A pápa azt írja Erzsébetről, 


hogy , Anglia állítólagos királynője és a bűn szolgálója"! Végre! 

— Erzsébet ugyancsak dühös lehet — mondta Margery. — Vajon Ned 
Willard tud róla? 

— Ned Willard mindenről tud — mondta sötéten Lady Jane. 

— Ez egyre jobb! — ujjongott Rollo. — Az angolokat feloldja alattvalói 
kötelmeik alól még akkor is, ha esküvel fogadták volna! 

Margery összevonta a szemöldökét. 

— Kétlem, hogy okod lenne így örvendezni — mondta. — Ebből baj lehet. 

— De ha igaz! Erzsébet eretnek, és jogtalanul királynő! Senki sem 
tartozik neki engedelmességgel! 

— A húgodnak igaza van, Rollo — szólt közbe Lady Jane. — Lehetséges, 
hogy nem is olyan jó hír ez nekünk. 

Rollo tovább olvasott. 

— Sőt a népnek megparancsolják, hogy ne engedelmeskedjék, és aki 
mégis megtenné, arra ugyanúgy érvényes a kiátkozás. 

Margery elszörnyedt. 

— Ez katasztrófa! 

Rollo igazán nem értette őket. 

— Ki kell mondani, és a pápa végre kimondja! Hogyan lehetne ez rossz 
hír? 

— Rollo, te nem látod, mit jelent? — kérdezte Margery. — A pápa most 
csinált árulót az összes angol katolikusból! 

— Csak azt foglalja szavakba, amit mindenki tud! 

— Néha jobb nem kimondani azt, amit mindenki tud. 

— Hogyan lehetséges az? 

- Mindenki tudja, hogy Paul atya misézik nekünk, tud Stephen 
Lincolnról és az összes bujdosó papról, de senki se mondja ki. Egyedül 
ezért ússzuk meg. Mostantól veszélyt jelent. Mindnyájan lehetséges árulók 
vagyunk. 

Rollo értette, mit akarnak, de akkor se volt igazuk. A nép ostoba, a 


szabadság szédítően veszélyes. Az embereknek harcolniuk kell Erzsébet 
eretneksége ellen akkor is, ha ez megnehezíti, sőt veszélybe sodorja az 
életüket. 

— Ti, asszonyok, nem értetek a politikához — közölte velük. 

Bejött Bartlet, Margery fia. Rollo büszkén tekintett a fiúra. Bartlet az ő 
unokaöccse, akiből egy napon Shiring grófja lesz. 

— Ma játszhatunk a cicákkal? — kérdezte Bartlet. 

— Persze, édesem! — felelte az anyja, majd megmagyarázta: — Ned 
cirmos macskájának kiscicái lettek, és Bartlet odáig van értük. 

— Én a helyedben nem időznék sokáig a Willard-házban — intette Lady 
Jane. 

Rollo nem értette, miért beszél ennyire fagyosan az anyja, de aztán 
eszébe jutott, micsoda fáradságba került rábírni Margeryt, hogy inkább 
Bartnak legyen a felesége, és nem Nednek. Igaz, régen volt, de Lady Jane 
talán attól fél, hogy az emberek majd azt képzelik, Margery hátsó 
szándékkal megy Ned házába. 

Talán így is van. 

Kiverte a fejéből a gondolatot, mert fontosabb dolgai voltak. 

— Várnak a tanácsba a városházán — mondta. — Viszontlátásra ebédnél. — 
Megcsókolta az anyját, és kiment. 

Kingsbridge-et a tizenkét elöljáró — csupa helyi kereskedő — tanácsa 
irányította, akik fölött a polgármester elnökölt. Rollo átvette az apja 
elöljárói posztját, amikor megörökölte a családi gyapjúkereskedést, de a 
polgármester most Elijah Cordwainer volt, Dan Cobley országos 
cimborája. A tanács a városházán ülésezett, úgy, mint évszázadok óta. 

Rollo felment a főutcán a kereszteződésig, belépett a városházára, és 
abban a tudatban hágott fel a tanácsterembe vezető lépcsőn, hogy egy 
tiszteletre méltó hagyományt folytat. A falakat füsttől megfeketedett 
fatáblákkal burkolták. Bőrszékek vették körül az asztalt, amelyet mára 
porrá lett kezek karistoltak össze. A tálalón marhasült és egy korsó sör 


várta azokat, akiknek nem volt idejük reggelizni. 

Rollo elfoglalta a helyét. Ő volt itt az egyetlen katolikus; egyetlen 
másik tanácsnokkal sem találkozott még Paul atya titkos miséin. Kissé 
elbátortalanodott, mintha kém lenne az ellenségek között. Korábban nem 
érezte magát így. Csak nem a pápai bulla miatt van? Mégis igaza lenne 
Margerynek? Reméljük, hogy nincs. 

A tanács szabályozta a város kereskedelmét és iparát. Délelőtt a 
súlyokról és mértékekről, az árakról és a bérekről, a mesterekről és az 
inasokról folyt a szó. Jelentették, hogy másunnan jött kereskedők a tiltott 
Tower-fontot használták a piacon, amely könnyebb az engedélyezett Troy- 
fontnál. Megvitatták a szóbeszédet, hogy Erzsébet királynő 5000 láb 
helyett egységesen 5280 lábban állapíthatja meg egy mérföld hosszát. 
Éppen ebédszünetet akartak tartani, amikor Cordwainer polgármester 
bejelentette, hogy még egy ponttal — nevezetesen a pápai bullával — kívánja 
kiegészíteni a jegyzőkönyvet. 

Rollo nem értette. A tanácsban sosem esett szó a vallásról. Mi ez az 


egész? 

— Sajnálatos módon a pápa jónak látta megparancsolni az angoloknak, 
hogy ne  engedelmeskedjenek felséges királynőnknek —- mondta 
Cordwainer. 


— Mi köze ennek ehhez a tanácshoz? — kérdezte ingerülten Rollo. 

Cordwainer kínosan feszengett. 

— Nohát, szóval, Cobley elöljáró úgy érzi, hogy kérdések merülhetnek 
fel... 

Szóval Dan Cobley forral valamit, gondolta Rollo. Ez aggasztó. Dan 
még mindig őt hibáztatta Philbert kivégzéséért, és bosszúra szomjazott. 

Mindenki Danre nézett. 

— Rossz lenne, ha az árulás árnyéka hullana Kingsbridge városára — 
kezdte el Dan a nyilvánvalóan előkészített beszédet. — Bizonyára mind 
egyetértetek vele. 


Helyeslő dünnyögés volt a válasz. Margery megmondta a reggelinél, 
hogy a bulla az összes katolikusból árulót csinál. Sötét balsejtelem töltötte 
el Rollót. 

— A gyanú elhárítására van egy egyszerű javaslatom — folytatta Dan. — 
Kingsbridge összes kereskedője tegyen esküt a Harminckilenc cikkelyre. 

Csend lett a szobában. Mindenki tudta, mit jelent ez: nyílt támadást 
Rollo ellen. A Harminckilenc cikkely volt az anglikán vallás katekizmusa. 
A katolikus, aki ezeket elfogadja, hittagadást követ el. Rollo előbb halt 
volna meg, semhogy letegyen egy ilyen esküt. 

És ezt itt mindenki tudta. 

Nem minden kingsbridge-i protestáns volt olyan engesztelhetetlen, mint 
Dan. A többség csak arra vágyott, hogy békében üzletelhessen. Ám Dan 
ravaszul meggyőző tudott lenni. 

Megszólalt a jogász Paul Tinsley, a város jegyzője: 

- A parlament többször próbálta már fölesketni a cikkelyekre a 
hivatalnokokat, de őfelsége mindig megtagadta ennek a törvénynek a 
jóváhagyását. 

— Legközelebb nem tagadja meg — mondta Dan. — A bulla után nem. 

— Lehet — bólintott Tinsley. — De inkább várjuk ki a parlament döntését, 
semhogy magunk vegyük a kezünkbe a dolgot. 

— Miért várjunk? — kérdezte Dan. — Csak nincs köztünk olyan, aki 
tagadná a cikkelyek igazságát? Ha pedig van, engednénk, hogy a pápai 
bulla után is kereskedjen Kingsbridge-ben? 

- Akár igazad is lehet, Cobley elöljáró — mondta rendületlen 
szelídséggel Tinsley. — Mindössze annyit javasolok, hogy ne döntsünk 
elhamarkodottan. 

— Tinsley elöljárónak igaza van — szólalt meg Rollo. — Én mindenesetre 
nem írok alá olyan hitvallást, amit Cobley elöljáró tesz elém. 
Természetesen más lenne a helyzet, ha őfelsége, a királynő szólítana föl rá. 
- Ebben hazudott. Neki egykutya volt a kettő, csakhogy most a 


megélhetése forgott kockán. 

- És ha kiszivárogna, hogy volt ez a vitánk, és nem jutottunk 
egyetértésre? — kérdezte Dan. — Nem kevernénk-e gyanúba magunkat? 

Az asztalnál többen is kelletlenül bólintottak. Rollo kezdte hinni, hogy 
Dan keresztülviszi az akaratát. 

- Úgy gondolom, szavaznunk kell — mondta Cordwainer. — Akik 
Cobley elöljáró javaslata mellett vannak, emeljék fel a kezüket. 

Tíz kéz repült a levegőbe. Csak Rollo és Tinsley szavazott ellene. 

— A határozatot elfogadtuk — mondta Cordwainer. 

Rollo felállt, és kiment. 


New Castle-ban, egy júliusi reggelen Margery az ágyából hallgatta a 
madarakat. Boldog volt, bűntudatos és rémült. 

Boldog volt, mert szerette Nedet, és Ned szerette őt. Az egész májust 
lent töltötte Kingsbridge-ben, és hetente többször találkoztak. Azután Ned 
parancsot kapott, hogy jelentsen a déli part erődítményeinek állapotáról. 
Margerynek szokása volt hetente legalább egyszer titkos misékre járni 
Stephen Lincoln társaságában félreeső falvakba és külvárosi istállókba; 
úgy szervezték meg Neddel, hogy útjaik ilyenkor keresztezzék egymást. 
Kimódolták, hogy ugyanabban a kisvárosban vagy közeli falvakban töltsék 
az éjszakát. Sötétedés után tartották a légyottjaikat, amikor a legtöbb 
ember már ágyba bújt. Ha Margery egy fogadóban szállt meg, Ned 
besurrant a szobájába. Meleg éjszakákon néha az erdőben találkoztak. A 
titkolózás hihetetlenül izgatóvá tette a viszonyukat. Jelenleg a férfi alig pár 
kilométerre volt New Castle-tól, és Margery azt remélte, hogy valamilyen 
ürüggyel elszökhet hazulról, hogy hozzá rohanjon. Folyamatos lázban 
égett, amitől alig bírt enni. Vajas kenyéren és vizezett boron élt. 

Bart mintha semmit se vett volna észre. Ugyanúgy nem jutott volna 
eszébe, hogy a felesége hűtlen legyen hozzá, mint ahogy a saját ebétől sem 
várta el, hogy megharapja. Margery anyja, Lady Jane alighanem 


gyanakodott, de nem szólt, mert félt, hogy baj lesz belőle. Ám Margery 
tudta, hogy ezt nem úszhatják meg a végtelenségig. Lehet, hogy egy hét, 
lehet, hogy egy év múlva, de mindenképpen rajtakapják őket. Mégsem 
bírta abbahagyni. 

Boldog volt, ugyanakkor kínozta a lelkiismeret. Gyakran gondolt arra a 
percre, amikor letért a jó útról. Akkor történt, amikor megparancsolta a 
komornájának és a fegyveresnek, hogy gyalogoljanak vissza Wigleigh-be 
ennivalóért. A szíve mélyén tudnia kellett, hogy le fog feküdni Neddel a 
patakparton, a vadvirágok szőnyegén, és a kilátás túlságosan édes volt, 
hogy ellenállhasson. Látta a meredek és tövises kaptatót a mennyekbe, de 
ő az élvezetek rózsás ösvényét választotta. Bűnt követett el, amit élvezett, 
és megismételt. Naponta megesküdött, hogy véget vet neki, és ha meglátta 
Nedet, mindannyiszor füstbe ment az elhatározása. 

Félt a következményektől itt és a túlvilágon. Isten okvetlenül 
megbünteti. Küldhet rá szörnyű betegséget, megőrjítheti, kiolthatja a 
szeme világát. Időnként annyit rágódott rajta, hogy belefájdult a feje. Más 
oka is volt a félelemre. Rossz előérzete a pápai bullával kapcsolatban 
tragikusan beigazolódott. A  puritánok boldogan  mutogathattak a 
katolikusokra mint a nemzetbiztonságot veszélyeztető tényezőkre. Lett 
ürügye a türelmetlenségnek. 

Bart már nem úszta meg egy shillinggel, hogy nem járt a templomba: 
heti egy fontot kellett fizetnie, ami nagy összeg volt. Egy fontért egy 
muskétát, egy díszes inget vagy egy kis pónit lehetett venni. A kiadás 
meglátszott a bérletekből bejött heti ötven-egynéhány font jövedelmen. A 
parókiai kurátor természetesen félt a gróftól, ennek ellenére marokra fogta 
a bátorságát, és hetente eljött a kastélyba a pénzért, Bartnak pedig fizetnie 
kellett. 

A bullának még rosszabb következményei lettek Rollóra nézve. 
Elvesztette az üzletét, mert nem volt hajlandó esküt tenni a 
Harminckilenc cikkelyre. Kénytelen volt eladni a Priory Gate-et az 


ujjongó Dan Cobley-nak. Lady Jane most New Castle-ban lakott 
Margeryvel és Barttal. Rollo elment, még az anyja sem tudta, hova. 

Ned tajtékzott dühében. Erzsébet királynő mindent kockára tett a 
vallásszabadság eszményéért, amelyet sikerült is megőriznie teljes tíz évig, 
bebizonyítva, hogy igenis, meg lehet csinálni, erre most éppen a pápa 
aknázza alá a művét! Margery nem szerette hallgatni, amikor a pápát 
szidta, noha titokban egyetértett vele, ezért inkább csak kerülni próbálta a 
témát. 

Tulajdonképpen tőle telhetőleg került minden komoly témát, hogy csak 
a szerelemmel foglalkozhasson. Ha nem volt Neddel, arról álmodozott, 
mikor lesz a következő találka, és mit fognak csinálni akkor. Amikor 
képzelete elkezdte fölfesteni magukat együtt, és gondolatban hallotta a 
forró szavakat, amelyeket a férfi dünnyög majd, amikor simogatja, az 
ismerős húzást érezte a lába között, és a keze odatévedt a pontra, amely 
kisugározta a kéjt. Különös, de a légyottok Neddel nem oltották ki ezt a 
vágyat, sőt mostanában még gyakrabban csinálta, mintha egyik bűn szítaná 
a másikat. 

Mick, a kutyája felébredt az ágy mellett, és morgott. 

— Csitt! — mormolta az asszony, de Mick most már ugatott. A következő 
percben dörömböltek a ház ajtaján. 

Margery a hangból tudta, hogy a baj bekövetkezett. A zörgetés hangos 
volt, kitartó, követelő, parancsoló. Kevesen mertek ilyen harciasan, 
pökhendin kopogtatni egy gróf ajtaján. Kiugrott az ágyból, az ablakhoz 
futott. Odakint Matthewson seriff állt kilenc-tíz emberével. 

Margery nem tudta pontosan, mit akar a seriff, de abban nem 
kételkedett, hogy a valláshoz van köze. 

Kirohant a szobából, menet közben kapva fel egy köpenyt a hálóingére. 
Arrébb a folyosón Bart kilesett a szobájából. 

— Mi az? — kérdezte kásásan. 

— Nehogy ajtót nyiss! — felelte Margery. 


A zörgetés folytatódott. 

Margery elfutott Stephen Lincoln szobájáig, és rögtön be is rontott az 
ajtón: most nem volt idő negédeskedésre. A káplán már felöltözött, és az 
imazsámolyánál térdelt. 

— A seriff van itt — mondta az asszony. — Jöjjön velem. Hozza a 
szentségeket. 

Stephen felkapta a ládikát, amelyben a miséhez szükséges tárgyakat 
tartotta, és követte Margeryt. 

Feltűnt a hálóinges Bartlet, nyomában álmos fiatal dajkájával. 

— Menj vissza a szobádba, Barty! — szólt rá az anyja. — Bejövök érted, 
ha kész a reggeli! 

Leszáguldott a lépcsőn, miközben imádkozott, hogy a szolgák ne 
engedjék be Matthewsont. Így is majdnem elkésett, mert a kis Nora Robert 
már emelte volna le a keresztrudat, miközben azt kiabálta: 

— Jól van, jól van! Nyitom már! 

— Várj! — sziszegte oda Margery. 

Egész személyzetük katolikus volt. Meg fogják érteni, mi a helyzet, és 
hallgatni fognak. 

Sarkában Stephennel Margery végignyargalt a folyosón, keresztülvágott 
egy kamrán, felszaladt egy csigalépcsőn, majd le egy rövidebb grádicson 
egy befalazott végű, rövid járatba, amely az egykori vár rég nem használt 
sütödéjébe vezetett. Felrántotta a hatalmas kemence vasajtaját, amelyben 
oly sok évnek előtte csókolózott Neddel. 

— Ide! — mondta Stephennek. — Bújjon el! 

— Nem fognak itt keresni? 

— Menjen el egészen a végébe, és nyomja meg a falat, akkor átjut egy 
titkos rekeszbe. Siessen! 

Stephen bemászott a ládájával, Margery becsukta az ajtót. 

Lihegve tért vissza a nagyterembe. Az anyja már ott volt, 
hálófőkötőben, aggodalmasan. Margery szorosabban összehúzta magán a 


köpenyt, majd bólintott Norának. 

— Most már kinyithatod! 

Nora ajtót nyitott. 

- Jó reggelt, seriff! — mondta vidáman Margery. — De nagyon 
dörömbölt! Ennyire sietős? 

Matthewson nagydarab ember volt, aki gorombán elbánt a latrokkal, de 
nem szokta meg a grófnék társaságát. Kihívóan felszegte az állát, és azt 
harsogta: 

— Őfelsége, a királynő elrendelte Stephen Lincoln letartóztatását, akit 
azzal gyanúsítanak, hogy áruló összeesküvést szőtt a skótok királynőjével! 

A vád nevetséges volt. Stephen sose találkozott Skóciai Máriával, és 
különben sem lett volna bátorsága egy összeesküvéshez. Viszont a 
feljelentés gonosz volt, Margery gyanúja szerint Dan Cobley állt mögötte. 
De azért mosolyogva válaszolt: 

— Akkor fölösleges volt ilyen korán felverni minket. Stephen nem pap, 
és nincsen itt. 

— De itt lakik! 

- A gróf titkára volt, de elment. — Kétségbeesetten rögtönözve 
hozzátette: — Azt hiszem, talán Canterburybe. — Ennyi elég is részletnek. — 
Mellesleg bizonyos vagyok benne, hogy sose volt köze a skótok 
királynőjéhez. Sajnálom, hogy feleslegesen fáradt idáig. De ha már itt van, 
nem óhajtana az embereivel egy kis reggelit? 

— Köszönöm, nem. — Matthewson az embereihez fordult. — Kutassátok 
át a házat. 

— Nem, azt már nem! — hallotta Margery a férje hangját. Odafordult, és 
látta, amint Bart jön lefelé a lépcsőn, nadrágban, csizmában, karddal. — Mi 
a poklot keres itt kend, Matthewson? 

— A királynő parancsát hajtom végre, mylord, és remélem, nem sérti 
meg őfelségét azzal, hogy akadályoz. 

Margery odaugrott a férje és a seriff közé. 


- Nehogy nekimenj -—- mondta halkan a férjének. — Nehogy 
kivégezzenek, mint az apádat. Hadd kutassa át a házat. Úgyse talál semmit. 

— Szarok rá! 

— Lordságodat azzal gyanúsítják, hogy menedéket ad egy Stephen 
nevű katolikus papnak, aki áruló — mondta a seriff. — Okosabb lesz, ha 
most mindjárt átadja nekünk. 

Margery följebb emelte a hangját. 

— Már elmagyaráztam, hogy Stephen nem pap, és már nem lakik 
nálunk. 

Bart nem értette. Közelebb lépett a feleségéhez, és azt súgta: 

— Demi van... 

— Bízzál bennem! — sziszegte az asszony. 

Bart befogta a száját. 

Margery ismét fölemelte a hangját. 

— Hagynunk kellene, hadd győződjön meg róla a seriff, hogy az igazat 
mondjuk. Utána mindenki megnyugszik. 

Bart végre meglátta a fényt. 

— A régi kemence? — kérdezte némán mozgó szájjal. 

— Igen, én is így gondolom, hadd kutassanak — mondta Margery. 

Bart a seriffre nézett. 

— Na, jó, de ezt nem felejtem el, főleg azt, amit kend csinált. 

— Nem az én döntésem, mylord, mint ezt uraságod is tudja. 

Bart megvetően röffentett. 

-— Munkára, emberek —-— rendelkezett Matthewson. — Különösen 
figyeljetek a régi vár romjaira. Ott biztos rengeteg a búvóhely. — A 
seriffnek volt esze. 

Bart dühöngve elvonult az ebédlőbe, Lady Jane követte. Margeryben 
nem volt annyi hidegvér, hogy házkutatás közben is leülhessen enni, így 
hát követte a seriffet végig a házban. 

Bár az osztag az új ház folyosóit és termeit is átkutatta, Matthewsont 


jobban érdekelte a régi kastély. Lámpást vitt magával, hogy 
bevilágíthasson a sötét zugokba. Elsőnek a kápolnát vizsgálta át. Megakadt 
a szeme egy elfeledett ős sírján. Megragadta a lovagot ábrázoló faragványt, 
és mozgatni próbálta, hátha félrecsúszik a kő, de az meg se moccant. 

Majdnem utolsónak került sor a sütödére. A seriff kitárta a vasajtót, és 
bevilágított. "Margery egykedvűséget mímelt, de visszafojtotta a 
lélegzetét. Matthewson vállig bebújt a kemencébe, körbefordította a 
lámpát. valóban olyan láthatatlan a hátsó ajtó, mint Margery emlékezett? 
A seriff felmordult, de az asszony nem tudta mire vélni a hangját. 

Aztán Matthewson előbújt a kemencéből, és becsapta az ajtót. 

— Gondolja, hogy papokat tartunk a kemencében? — kérdezte vidoran 
Margery. A seriff remélhetőleg nem vette észre a hangjában a gyönge 
remegést. 

Matthewson bosszús képet vágott, és nem válaszolt az évődő kérdésre. 

Visszamentek a hallba. Matthewson dühös volt. Gyanította, hogy április 
bolondját járatták vele, de sehogy sem jött rá, hogyan. 

Éppen távozni készült, amikor nyílt az ajtó, és bejött Sir Ned Willard. 

Margery iszonyodva bámult rá. Ned ismeri a régi sütöde titkát. Miért 
van itt? 

Ned homlokára fénylő hártyát vont az izzadság, és lihegett; vélhetőleg 
meghajtotta a lovát. Margery szerint hallhatott valamit a seriff parancsáról. 
De mi a célja? Nyilván őérte is aggódott, de mint protestáns, nem akarja 
vajon kiugrasztani a bokorból az üldözött papot? Az a már-már szerelmes 
hűség, amellyel Erzsébet királynőt szolgálja, lehet-e erősebb a szerelemnél 
Margery iránt? 

Ned ellenségesen mérte végig Matthewsont. 

— Mi folyik itt? — kérdezte. 

A seriff elismételte a magyarázatot. 

— Stephen Lincolnt árulással gyanúsítják. 

— Nem hallottam ilyen gyanúról — jelentette ki Ned. 


— Tudomásom szerint kelmed, Sir Ned, húsvét óta nem járt Londonban, 
úgyhogy nem is hallhatta. — A seriff udvariasan fogalmazott, de megvetően 
mosolygott. 

Margery látta Ned arcán, hogy bután érzi magát. Büszke volt rá, hogy 
mindenről elsőnek értesül. Most melléfogott, és ennek minden kétséget 
kizáróan Margery az oka. 

— Stephen Lincoln nincs itt — mondta az asszony. — A seriff nagyon 
alaposan átkutatta a házamat. Ha egy katolikus egerünk lett volna az 
éléskamrában, szerintem azt is kiugrasztja. 

- Örömmel hallom, hogy ilyen lelkiismeretesen teljesítik a királynő 
parancsait. — Ned színleg azonnal fordított a köpönyegén. — Gratulálok, 
seriff. 

Margery olyan ideges volt, hogy sikítani tudott volna. Most azt fogja 
kérdezni Ned, hogy: De azt a titkos fülkét is megnézte az ócska kemence 
mögött? Nyugalmat parancsolt magára. 

— Ha csak ennyi, seriff. . . 

Matthewson habozott, de már nem volt mit tennie. Zivataros ábrázattal 
távozott, még csak nem is köszönt mérgében. 

Emberei sorra kiszállingóztak utána. 

Bart kijött az ebédlőből. 

— Elmentek? 

Margery nem bírt beszélni. Kitört belőle a sírás. 

Bart átölelte. 

— No, no! — mondta. — Remek voltál! 

Margery ránézett a férje válla fölött Nedre, akinek olyan volt az arca, 
mintha kínpadra húznák. 


Rollo bosszút akart állni. 
Fáradtan, porosan, sistergő gyűlölettel és haraggal érkezett meg 1570 
júniusában Douai-ba, ebbe az egyetemi városba Németalföld francia ajkú, 


délnyugati részében. A város Oxfordra emlékeztette, ahol tanult. Milyen 
sok templom és gyönyörű kollégium volt benne! Meg virágoskertek és 
gyümölcsösök, ahol tanárok és diákok sétálgathattak és beszélgethettek. 
Az volt az aranykor, gondolta keserűen. Az apja élt és virult, egy erős 
katolikus ült Anglia trónján, Rollo jövője biztosnak látszott. 

Hosszú utat tett meg gyalog a flandriai lapályon, de a lába nem fájt 
annyira, mint a szíve. A reformátusoknak sosem elég, gondolta dühösen. 
Angliának van protestáns királynője, kezes püspökei, angol nyelvű Bibliája 
és megreformált imakönyve. A festményeket leszedték, a szobrokat 
lenyakazták, az aranyfeszületeket beolvasztották. Ez sem volt elég. El 
kellett venniük Rollo üzletét és otthonát, ki kellett űzniük a hazájából. 

Egy napon megbánják. 

Francia-angol keveréknyelven érdeklődve elvergődött egy nagy és 
csúnya téglaépületig a boltok és bérkaszárnyák egyik utcájában. Minden 
reményét ebbe a lehangolóan jelentéktelen házba vetette. Anglia 
visszatérítését az igaz kereszténységhez és Rollo bosszúját itt kell kezdeni. 

Az ajtó nyitva állt. 

A hallban egy virgonc, rózsás képű ember fogadta, aki tíz évvel lehetett 
fiatalabb a harmincöt éves Rollónál. 

— Bonjour, monsieur — üdvözölte udvariasan. 

— Angol, ugye? — kérdezte az ember. 

— Ez az Angol Kollégium? 

— Igen. 

— Hála Istennek! — Rollo fellélegzett. Hosszú volt az út, de megérkezett. 
Hamarosan megtudja, hogy a cél megfelel-e a reményeinek. 

— Leonard Price vagyok, de szólítson csak Lennynek. Mit keres itt? 

— Elveszítettem a megélhetésemet Kingsbridge-ben, mert nem voltam 
hajlandó aláírni a Harminckilenc cikkelyt. 

— Derék ember! 

— Köszönöm. Szeretném visszahozni Angliába az igazi hitet, és azt 


hallottam, hogy nektek ez a küldetésetek. 

— Ismét csak igen. Papokat képezünk ki, aztán hazaküldjük őket — 
természetesen titokban —, hogy vigyék el a szentségeket az ottani hív 
katolikusoknak. 

Ez az eszme éltette Rollót. Most, hogy Erzsébet királynő kezdi 
megmutatni, hogy igazából zsarnok, az egyház visszavág. Rollo is 
visszavág. Az élete romokban, nincs mit veszítenie. Gazdag kingsbridge-i 
elöljárónak kellett volna lennie, aki a város legjobb házában lakik, és 
előbb-utóbb polgármester lesz, mint az apja; ehelyett számkivetett, aki egy 
idegen ország poros útjait rója. De jön még kutyára dér. 

Lenny lehalkította a hangját. 

-— Ha William Allent, alapítónkat kérdené, ő azt válaszolná, hogy 
egyedüli feladatunk a papok képzése. Ám itt magasztosabb eszméik is 
vannak némelyeknek. 

— Hogy érti ezt? 

— Erzsébetet le kell taszítani a trónról, és Skóciai Máriának kell 
uralkodnia. 

Rollo ezt akarta hallani. 

— Valóban ezt tervezitek? 

Lenny tétovázott, alighanem ráeszmélt, hogy eljárt a szája. 

— Nevezze álomnak — mondta. — De olyannak, amit sokan álmodnak. 

Ehhez nem fért kétség. Mária joga a trónra örök beszédtéma volt a 
katolikus ebédlőasztaloknál. 

— Láthatom William Allent? — kérdezte buzgón Rollo. 

— Menjünk, kérdezzük meg. Jelenleg nagyon fontos látogatója van, de 
talán mindketten szeretnének beszélni egy lehetséges újonccal. Jöjjön 
velem. 

Lenny fölvezette Rollót az emeletre. Rollóban pezsgett a derűlátás és a 
lelkesedés. Talán mégsem ért véget az élete. Lenny kopogtatott egy ajtón, 
majd benyitott egy tágas, világos szobába, ahol két ember diskurált 


elmélyülten a könyvekkel borított falak között. Lenny megszólította az 
egyiket, egy vékony arcú férfit, aki pár évvel lehetett idősebb Rollónál, és 
volt valami lompos az öltözetében, ami az oxfordi professzorokra 
emlékeztetett: 

— Elnézést a zavarásért, uram, de arra gondoltam, szívesen találkozna 
valakivel, aki most érkezett Angliából. 

Allen a vendégéhez fordult. 

— Megengedi? — kérdezte franciául. 

A másik ember fiatalabb volt, de sokkal drágább ruhát viselt sárgával 
hímzett, zöld kelméből. Szédületesen jóképű volt világosbarna szemével, 
sűrű, szőke hajával. Vállat vont. 

— Ahogy óhajtja. 

Rollo előrelépett, kezet nyújtott. 

— Rollo Fitzgerald vagyok Kingsbridge-ből. 

— William Allen vagyok. — Allen megszorította Rollo kezét, majd a 
vendégére mutatott. — A kollégium nagy barátja, Pierre Aumande de Guise 
úr, Párizsból. 

A francia hidegen bólintott Rollónak, és nem nyújtott kezet. 

— Rollo elveszítette a megélhetését, mert nem volt hajlandó aláírni a 
Harminckilenc cikkelyt — mondta Lenny. 

— Derekasan viselkedett — bólintott Allen. 

— És csatlakozni akar hozzánk. 

— Foglaljanak helyet. 

— Milyen iskolázottsága van, Rollo? — kérdezte óvatos angolsággal 
Aumande de Guise úr. 

— Oxfordba jártam, utána jogot tanultam a Gray"s Innben, mielőtt 
beléptem apám vállalkozásához. Nem vettem föl az egyházi rendet, ám 
most azt akarom tenni. 

— Helyes. — Aumande kissé fölengedett. 

- Növendékeinknek a képzés végeztével az a hivatásuk, hogy az 


életüket kockáztassák — mondta Allen. — Felfogja ezt? Ha elfogják, 
megölhetik. Kérem, ne csatlakozzon hozzánk, ha nincs felkészülve erre a 
sorsra. 

— Oktalanság lenne félvállról venni ezt a lehetőséget — válaszolta kellő 
megfontolás után Rollo, és elégedetten nyugtázta, hogy Allen bólint. — Ám 
azt hiszem, Isten segedelmével vállalhatom a kockázatot. 

Ismét megszólalt Aumande: 

— Mit érez a protestánsok iránt? Mármint személyesen. 

— Személyesen? — Rollo már kezdte fogalmazni az újabb megfontolt 
választ, de az indulatai elsodorták. Keze ökölbe szorult. — Gyűlölöm őket! 
— mondta. Olyan dühbe jött, hogy alig bírta megformálni a szavakat. — Ki 
akarom irtani őket, el akarom pusztítani őket, az utolsó szálig meg akarom 
ölni őket! Ezt érzem! 

Aumande majdnem elmosolyodott. 

— Ebben az esetben, úgy hiszem, lehet helye nálunk. 

Rollo megértette, hogy helyesen válaszolt. 

— Nos, remélem, hogy legalább pár napot nálunk tölt — mondta 
higgadtabban Allen —, hogy jobban megismerhessük egymást; utána még 
beszélhetünk a jövőjéről. 

— Álnévre lesz szüksége — mondta Aumande. 

— Máris? — kérdezte Allen. 

— Minél kevesebben ismerik az igazi nevét, annál jobb. 

— Igaza van. 

— Legyen a neve Jean Langlais. 

— John, az Angol? Helyes. — Allen Rollóra nézett. — Mostantól a neve 
Jean Langlais. 

— De miért? — kérdezte Rollo. 

— Majd meglátja — felelte Aumande. — Mindent a maga idejében. 


Anglia ezen a nyáron a megszállástól rettegett. A nép úgy vette, hogy a 


pápa a bullával ráuszította a katolikus országokat Angliára, és mindennap 
várták, mikor tűnnek fel a láthatáron a galleonok, tömve állig 
felfegyverzett katonákkal, akik gyújtogatni, rabolni, asszonyokat leteperni 
jönnek. Végig a déli partokon kőművesek javították az idő marta 
várfalakat. A  folyótorkolatokban  kifényesítették,  beolajozták és 
kipróbálták a rozsdás ágyúkat. Tagbaszakadt parasztfiúk csatlakoztak a 
helyi polgárőrségekhez, és az íjászatot gyakorolták napfényes vasárnap 
délutánokon. 

Shiring grófnéja másféle lázban égett. Útban Nedhez elképzelte, miket 
fognak csinálni, és rögtön benedvesedett a várakozástól. Egyszer hallotta 
valakitől, hogy a francia kurtizánok naponta megmossák és beillatosítják a 
szemérmüket, mert hátha ott akarják megcsókolni őket a férfiak. Margery 
nem hitte el a mesét, és Bart biztosan nem is csókolta meg ott, ám Ned 
mindig megtette, úgyhogy mostantól úgy mosakodott, akár egy kurtizán. 
Mosakodás közben tudta, hogy újabb halálos bűnre készül, azt is tudta, 
hogy egy napon megkapja érte a büntetést, ám az ilyen gondolatoktól 
megfájdult a feje, úgyhogy nem foglalkozott velük. 

Kingsbridge-be ment, ahol Bart házában szállt meg a Bélpoklos- 
szigeten. Az ürügy most az volt, hogy Guillaume Forneronnal kell 
találkoznia.  Dél-Angliában Forneron, a Franciaországból menekült 
protestáns készítette a legfinomabb patyolatot, Margery nála vásárolt 
ingeket és hálóruhákat. 

A második reggelen egyedül jött el a házból. Susannah barátnőjénél, 
illetve most már Lady Twyfordnál volt találkozója Neddel. Susannah-nak 
még mindig megvolt a kingsbridge-i háza, amelyet az apjától örökölt, és 
időnként bejött ide, amikor a férje elutazott. Ned javasolta az itteni 
légyottot, mert mindketten úgy érezték, hogy Susannah-ban megbízhatnak, 
nem árulja el a titkukat. 

Margeryt már nem zavarta a gondolat, hogy Susannah valamikor Ned 
szeretője volt. Susannah pironkodott, amikor Margery közölte vele, hogy 


kitalálta az igazságot. 

— A tiéd volt a szíve — mondta Susannah. — Nekem csak a teste jutott, 
szerencsémre nem is akartam ennél többet. — Margery annyira szédelgett a 
szenvedélytől, hogy egyszerűen nem bírt gondolkozni sem erről, sem 
másról. 

Susannah a szalonban fogadta. Csókot lehelt Margery ajkára, majd azt 
mondta: 

— Futás az emeletre, szerencsés lány! 

A szalonból zárt lépcső vezetett föl Susannah budoárjába, ahol Ned 
várakozott. 

Margery a nyakába borult, és olyan mohón csókolóztak, mintha 
kiéheztette volna őket a szerelem. Az asszony levált a férfi szájáról, és 
annyit mondott: 

— Ágyba. 

Átmentek Susannah hálószobájába, és ledobták a ruhájukat. Ned alakja 
karcsú volt, a bőre fehér, a mellén sötéten burjánzott a szőr. Margery 
ránézni is imádott. 

Csakhogy valami baj volt. Ned hímvesszője ernyedten lekókadt. 
Barttal gyakran megtörtént az ilyesmi, amikor berúgott, ám Nednél ez 
volt az első alkalom. Margery elébe térdelt, és szopni kezdte úgy, 
ahogy Bart tanította. A férjénél néha bevált, Nednél ma nem. Az 
asszony felállt, két tenyere közé fogta a szeretője arcát, belenézett az 
aranybarna szempárba. Látta, hogy Ned zavarban van. 

— Mi az, életem? 

— Egy gondolat — válaszolta a férfi. 

— Mégpedig? 

— Mi lesz velünk? Mi a jövőnk? 

— Miért foglalkozol ezzel? Elég, ha szeretjük egymást. 

Ned a fejét rázta. 

— Döntenem kell. — Belenyúlt félredobott kabátjába, előhúzott egy 


levelet. 

— A királynőtől? — kérdezte Margery. 

— Sir William Ceciltől. 

Margery úgy érezte, mintha váratlan téli szél süvöltött volna bele a 
nyárba. 

— Rossz hír? 

Ned az ágyra dobta a levelet. 

— Nem tudom, jó-e vagy rossz. 

Margery rábámult. A levél úgy hevert az ágytakarón, mint egy halott 
madár, a feltört, vörös viaszpecsét a vére. Megérezte, hogy ettől a levéltől 
megváltozik minden. 

— Mondd el, mi van benne — szólt halkan. 

Ned felült az ágyon, keresztbe tette a lábát. 

— Franciaországról ír — mondta. — Az ottani protestánsok, akiket 
hugenottáknak hívnak, győzelemre állnak a polgárháborúban, hála 
Erzsébet hatalmas kölcsönének. 

Margery ezt már tudta, és elkeserítette az eretnekség feltartóztathatatlan 
sikere, aminek Ned örült. Margery igyekezett nem is gondolni erre, 
egyáltalán semmire, ami elválasztotta őket. 

— Így hát a katolikus király béketárgyalásokat folytat a protestánsok 
vezérével, Gaspard de Colignyval — folytatta Ned. 

Ennek legalább együtt örülhetett Neddel. Mindketten azt kívánták, hogy 
keresztények és keresztyének hagyják abba egymás gyilkolását. De miben 
árthat ez az ő szerelmüknek? 

- Erzsébet királynő elküldi közvetítőnek a tárgyalásokra egyik 
munkatársunkat, Sir Francis Walsinghamet. 

Margery nem értette. 

- Tényleg szükségük van a franciáknak egy angolra a 
béketárgyalásaikon? 

— Nem, az csak a fedőtörténet. — A férfi habozott. — Cecil nem ír többet 


erről, de így is képes vagyok kitalálni az igazságot. Neked örömmel 
elmondom, mit gondolok, de senkinek sem adhatod tovább. 

— Rendben — válaszolta kedvetlenül az asszony. Ez a diskurzus csak 
elodázta a rettegett pillanatot, amelyben értesül a sorsáról. 

- Walsingham kém. A királynő tudni akarja, mi a szándéka 
Franciaország királyának Skóciai Máriával. Ha a katolikusok és a 
hugenották valóban kibékülnek, a király figyelme Skócia, sőt akár Anglia 
felé fordulhat. Erzsébet mindig tudni akarja, mit forralhatnak mások. 

— Tehát a királynő küld Franciaországba egy kémet. 

— Ha így veszed, nem nagyon lesz titok. 

— Akkor sem adom tovább, de most már áruld el, az ég szerelmére, mi 
köze ennek hozzád és hozzám? 

— Walsinghamnek szüksége van egy titkárra, aki folyékonyan beszél 
franciául, és Cecil azt akarja, hogy én menjek. Szerintem neheztel rám, 
amiért ilyen sokáig távol maradtam Londontól. 

— Tehát elhagysz — mondta boldogtalanul Margery. Ezt jelentette a 
halott madár. 

— Nem szükséges. Folytathatjuk, ami eddig volt. Szeretjük egymást és 
titokban találkozunk. 

Margery a fejét rázta. Feje kitisztult, hetek óta először tudott rendesen 
gondolkozni. 

— Borzasztó kockázatot vállalunk minden alkalommal. Egy napon úgyis 
rajtakapnak. Akkor Bart megöl téged, elválik tőlem, és nem látom többé 
Bartletet. 

— Hát akkor szökjünk meg. Majd azt mondjuk, hogy házasok vagyunk: 
Mr. és Mrs. Weaver. Elhajózunk Antwerpenbe: van ott egy távoli 
rokonom, Jan Wolman, akitől kapok munkát. 

— És Bartlet? 

— Őt is visszük. Különben se Bart fia. 

— Egy grófság örökösét elrabolni bűn. Valószínűleg főbenjáró vétség. 


Mindkettőnket kivégezhetnek. 

— Ha elvágtatunk Combe Harbourba, kint lehetünk a tengeren, mielőtt 
bárki észbe kaphatna. 

Margery annyira szeretett volna igent mondani. Az elmúlt három hónapban 
olyan boldog volt, amilyen csak tizenöt évesen lehetett utoljára. A vágy a 
közös életre lázként perzselte a testét, ám azt is tudta, hogy Nedet sose tenné 
boldoggá az antwerpeni rokonnak végzett munka. Egész férfikorát Anglia 
kormányzásának szentelte, amit mindennél jobban szeretett. Bálványozta 
Erzsébet királynőt, tisztelte William Cecilt, imádta az örökös kihívásokat. 
Tönkremenne, ha Margery megfosztaná ettől. 

És neki is megvan a saját munkája. Bár az elmúlt hetekben szégyenletes 
módon szent küldetésével álcázta házasságtörő légyottjait, de ez nem 
tántorította el a feladattól, amelyre Isten kiszemelte. Ezt feladni 
ugyanolyan nagy bűn lenne, mint a házasságtörés. 

Ideje véget vetni a dolognak. Majd meggyónja a vétkét, és könyörög 
Isten bocsánatáért. Ismét az lesz az életcélja, hogy eljuttassa a szentségeket 
a nélkülöző angol katolikusokhoz, és idővel talán majd érezheti, hogy 
elnyerte a bocsánatot. 

Ahogy döntött, nyomban el is sírta magát. 

— Ne! — kérte Ned. — Majdcsak kitalálunk valamit! 

Margery tudta, hogy nem tehetik. Átölelte, magához húzta a férfit. 
Visszadőltek az ágyra. 

— Ned, drága Ned — súgta az asszony. Könnyeivel áztatta a férfi arcát, 
miközben csókolóztak. Ned hímtagja váratlanul fölágaskodott. — Csak még 
egyszer — mondta az asszony. 

— Nem ez az utolsó — mondta a férfi, és ráfeküdt. 

De igen, ez az, gondolta Margery, amit már nem tudott kimondani. 
Átadta magát a bánatnak és a gyönyörnek. 


Hat héttel később Margery megtudta, hogy állapotos. 

Sir Francis Walsingham úgy hitt a listákban, mint a Szentírásban. Listába 
szedte, hogy kikkel találkozott előző nap, és kikkel fog másnap. Továbbá ő 
és Sir Ned Willard listát vezetett az összes gyanús angolról, aki Párizsba 
jött. 

1572-ben Walsingham volt Erzsébet királynő követe Franciaországban, 
és Ned volt a helyettese. Ned tisztelte Walsinghamet, akárcsak Sir William 
Cecilt, de nem ugyanazzal az elakadó lélegzetű áhítattal. Walsingham 
inkább hűséget és csodálatot ébresztett benne, mintsem megilletődött 
rajongást. Persze a két államférfi is különbözött, ám Walsingham 
helyettese sem volt azonos Cecil lelkes ifjú pártfogoltjával. Ned felnőtt. 

Kezdettől végzett titkos megbízásokat Erzsébetnek, de most ő és 
Walsingham ahhoz a gyorsan terjeszkedő, titkos hírszerző hálózathoz 
tartozott, amelyet azért hoztak létre, hogy megvédje Erzsébetet és 
kormányát egy véres államcsínytől. 

A pápai bulla veszélybe sodorta a békét az angliai katolikusok és 
protestánsok között, amelyet Erzsébet tíz éven át fenntartott. Már túl is 
voltak az első komoly összeesküvésen. Roberto Ridolfi, a pápa angliai 
ügynöke meg akarta gyilkoltatni Erzsébetet, és trónra akarta ültetni Stuart 
Máriát, majd hozzá akarta adni Norfolk herceghez. A titkosszolgálat 
fölfedezte a tervet. A herceget pár napja lenyakazták, de senki sem hitte, 
hogy ezzel pont került a mondat végére. 

Erzsébet többi tanácsadójához hasonlóan Ned is attól félt, hogy még 
több összeesküvés várható. Veszélyben forgott minden, amiért tizennégy 
éve dolgozott. A vallásszabadság álma máról holnapra az inkvizíció és a 
kínvallatás rémálmává torzulhat, és Angliában ismét a máglyán égő emberi 
hús förtelmes szagát hordhatja a szél. 


Angliából tucatszám menekültek a gazdag katolikusok, zömmel 
Franciaországba. Ned és Walsingham meg volt győződve arról, hogy a 
legközelebbi összeesküvést Erzsébet ellen Párizsban főzik ki. Az volt a 
feladatuk, hogy azonosítsák az összeesküvőket, kipuhatolják szándékaikat, 
meghiúsítsák terveiket. 

Az angol követség a Latin negyedben, a folyótól délre, egy bal parti, 
nagy házban működött. Walsingham nem volt gazdag ember, Anglia sem 
volt gazdag ország, így nem engedhették meg maguknak a költségesebb 
jobb partot, ahol a francia főurak palotái álltak. 

Ma Ned és Walsingham a Louvre-palotába, a királyi udvarba volt 
hivatalos. Ned már nagyon várta, mert Franciaország legbefolyásosabb 
férfijainak és nőinek gyülekezete pompás alkalom volt az adatszerzésre. 
Az udvaroncok pletykáltak, és volt köztük, akinek eljárt a szája. Ned majd 
fecseg mindenkivel, és feltérképezi a titkos áramlatokat. 

Csak egy kicsit idegeskedett, nem is maga, inkább a főnöke miatt. A 
negyvenéves Walsingham briliáns elme volt, de híján minden kellemnek. 
Bemutatkozása IX. Károlynál kínos volt. Walsingham, a makacs puritán 
talpig feketébe öltözött, mert sose járt másban, de a tiritarka francia 
udvarban úgy vette ki magát, mint egy református dörgedelem. 

Ned már az első alkalommal felismerte Pierre Aumande de Guise-t, akivel 
Saint-Dizier-ben, Stuart Máriánál találkozott. Tizenkét éve történt, de még 
élénken emlékezett Aumande-ra, akiben minden szemrevalósága és 
eleganciája ellenére is volt valami hátborzongató. 

Károly király csípősen megkérdezte  Walsinghamtől, valóban 
szükséges-e, hogy Erzsébet börtönben tartsa Stuart Máriát, Franciaország 
egykori királynéját, a skótok lemondatott királynőjét és az ő sógornőjét. 
Walsingham eléggé ismerte a Példabeszédek könyvét, hogy észben tartsa, 
miszerint az engedelmes felelet elfordítja a harag felgerjedését, ám ő 
erényes felháborodással válaszolt, ami örök gyengesége a puritánoknak, 
mire a király olyan lett, akár a jég. 


Azóta Ned különös gondot fordított rá, hogy nyakas főnökénél 
kedvesebb és nyájasabb legyen. Olyan öltözködési stílust alakított ki 
magának, ami egy nem szélsőségesen vallásos, alacsonyabb állású 
diplomatához illik. Ma pasztellkék ujjast viselt őzbarna béléssel, párizsi 
mércéhez képest egyszerűt, de Ned reményei szerint kellően sikkeset, hogy 
ellensúlyozza Walsingham megjelenését, aki csökönyösen ragaszkodott a 
feketéhez. 

Padlásszobája ablakából ellátott a Szajnán át a  Notre-Dame- 
székesegyház kettős tornyáig. Homályos tükre mellett kicsi arckép állt, 
amit Margerytől kapott. A festő természetesen hihetetlenül rózsásfehérré 
idealizálta a bőrét, viszont jól elkapta göndör tincseinek erdejét és a dévaj 
mosolyt, amelyet Ned úgy szeretett. 

Még mindig szerette. Két éve kénytelen volt elfogadni, hogy az asszony 
sose hagyná el a férjét, és remény híján a szenvedélye alacsony lángon 
égett, ám a tűz nem aludt ki, és talán sosem fog. 

Kingsbridge-ből nem jöttek hírek. Nem hallott Barney-ról, aki 
valószínűleg most is a tengert járja. Margeryvel megegyeztek, hogy nem 
kínozzák magukat levelezéssel. Mielőtt elhagyta Angliát, Nednek az volt 
az utolsó dolga, hogy hatálytalanította a Stephen Lincoln ellen kiadott 
letartóztatási parancsot, amelyhez Dan Cobley fabrikált bizonyítékot. Ha 
Margery szent kötelességének érzi vigaszt nyújtani az elárvult 
katolikusoknak, ő nem hagyja, hogy Dan Cobley megakadályozza ebben 
az asszonyt. 

Igazgatta csipkegallérját a tükör előtt, és elmosolyodott, mert a tegnap 
este látott színjátékra, A riválisokra gondolt. Roppant eredeti komédia volt 
közemberekről, akik prózában beszéltek, nem versben: két ifjúról szólt, 
akik ugyanazt a lányt akarták elrabolni, akiről a darab végén kiderült, hogy 
egyikük húga. Ugyanazon a helyen, egy rövid utcán, nem egészen 
huszonnégy óra alatt játszódott le az egész. Ned sem Londonban, sem 
Párizsban nem látott még ehhez foghatóan szellemes darabot. 


Éppen indulni akart, amikor bejött egy szolga. 

— Itt van egy asszony, papírt és tintát árul, ő adja legolcsóbban egész 
Párizsban, ezt állítja — mondta franciául. — Óhajtja látni? 

Ned rengeteg drága papírt és tintát elhasznált a királynőnek és Cecilnek 
szóló, bizalmas levelek fogalmazványaihoz és rejtjelezéséhez. Mivel pedig 
a királynő ugyanolyan szűkmarkú volt a kémeihez, mint mindenkihez, Ned 
folyton azt kereste, hol takarékoskodhat. 

— Mit csinál most Sir Francis? 

— Olvassa a Bibliáját. 

— Akkor van időm. Küldd fel. 

Pár perc múlva bejött egy harminc körüli nő. Ned érdeklődve nézett 
rá. Inkább helyes, mint szép; a ruhája szerény, a nézése elszánt, amin 
enyhít a szem kéksége. Bemutatkozott, hogy ő Thérese Saint-Ouentin, 
azután árumintákat vett elő a bőrtáskájából, és biztatta Nedet, hogy 
próbálja ki a papírt és a tintát. 

Ned leült az íróasztalához. A papírt is, a tintát is jónak találta. 

— Honnan szerzi be a készleteit? — kérdezte. 

— A papír itt készül Párizs mellett, a Saint-Marcel elővárosban — felelte 
a nő. — Van gyönyörű olasz papírom is, az itáliai Fabrianóból, a szerelmes 
leveleihez. 

Ilyet mondani tulajdonképpen kacérkodás, de a nő egy cseppet sem 
látszott kacérnak. Egyszerűen ismertette a kínálatot. 

— És a tinta? 

— Magam készítem. Azért ilyen olcsó, habár nagyon jó minőségű. 

Ned összehasonlította Thérése Saint-Ouentin árait azzal, amit általában 
fizetett, megállapította, hogy csakugyan olcsóbbak, így leadta a nőnek a 
rendelést. 

— Holnap elhozok mindent — mondta Théreése. Lehalkította a hangját. — 
Megvan önnek a Biblia franciául? 

Ned elámult. Létezik, hogy ez a tisztes külsejű, fiatal nő benne legyen a 


tiltott könyvek terjesztésében? 

— De hiszen azt tiltja a törvény! 

- De a törvényszegésért a saint-germaini béke óta már nem jár 
halálbüntetés — felelte higgadtan a nő. 

Mivel ez az egyezmény azokon a béketárgyalásokon született, 
amelyekre kiküldték Nedet és Walsinghamet, Ned jól ismerte a részleteket. 
A szerződés korlátozott vallásszabadságot adott a hugenottáknak. Ned 
szemében az a katolikus ország, amely megtűrte a protestánsokat, 
ugyanolyan jó volt, mint az a protestáns ország, ahol megtűrik a 
katolikusokat; a szabadság számított. Ám a szabadság törékeny volt. 
Franciaország korábban is kötött békeszerződéseket; egy sem tartott 
sokáig. A hírhedten uszító párizsi hitszónokok nagy hangon tiltakoztak 
minden békülési kísérlet ellen. A saint-germainit egy házasságnak kellett 
volna megpecsételni — a király nagytermészetű húgát, Margot hercegnőt 
eljegyezték a csélcsap Bourbon Henrikkel, Navarra királyával —, de azóta 
már tizennyolc hónap telt el, és még mindig nem tartották meg az esküvőt. 

— A békeszerződést felrúghatják, és bármelyik napon jöhet a váratlan 
támadás az olyanok ellen, mint ön. 

— Aligha lesz meglepetés. — Ned meg akarta kérdezni, miért, de nem 
volt rá alkalma, mert a nő azonnal folytatta: — Továbbá önben 
megbízhatok. Erzsébet követe, vagyis reformátusnak kell lennie. 

— Miért érdekli? — kérdezte óvatosan Ned. 

— Ha akar egy francia Bibliát, szerezhetek. 

Ned csak ámult ennek a nőnek a merészségén. Úgy állt a helyzet, hogy 
valóban akart egy francia Bibliát. Anyanyelvi szinten beszélt franciául, de 
időnként nem jutottak eszébe bibliai idézetek és célzások, amelyekkel a 
protestánsok megtűzdelték a beszédüket. Gyakran gondolt rá, hogy el 
kellene olvasnia az ismertebb fejezeteket, hogy járatosabb legyen a 
lefordított szövegben. Ha netán kitudódna, hogy van egy francia nyelvű 
Bibliája, diplomataként nem lehet nagy baja belőle. 


— Mennyibe kerül? — kérdezte. 

— Két kiadásom van, mindkettőt Genfben nyomtatták: egy szabványos, 
ami alkalmi vétel, két livre-ért, és egy kétszínnyomású, képekkel, 
gyönyörű kötésben. Hét livre. Mindkettőt  elhozhatom, hogy 
megmutassam. 

— Rendben van. 

- Látom, hogy távozni készül. Gondolom, a Louvre-ba, ha ilyen 
gyönyörűen felöltözött. 

— Igen. 

— Ebédre visszajön? 

— Valószínűleg. — Egészen elhűlt attól, ahogy a nő átvette a beszélgetés 
irányítását. Ő csak helyeselt mindent, amit Thérése javasolt. Erélyes volt, 
de olyan őszinte és megnyerő, hogy Ned nem tudott megsértődni. 

— Akkorra elhozom az írószereket és a két Bibliát, hogy választhasson, 
melyiket akarja. 

Nednek nem úgy rémlett, mintha mondta volna, hogy vásárol Bibliát, 
de annyiban hagyta. 

— Alig várom, hogy láthassam őket. 

— Akkor délután jövök. 

Elképesztően hidegvérű volt. 

— Ön nagyon bátor — mondta a férfi. 

— Az Úr ad nekem erőt. 

Azt nem kétlem, gondolta Ned, noha Thérése eredetileg sem lehetett 


nyúlszívű. 

— Áruljon el nekem valamit — mondta, végre magához ragadva a 
kezdeményezést a társalgásban. — Hogyan kezdett el csempészett 
könyvekkel kereskedni? 


— Apám nyomdász volt. 1559-ben megégették mint eretneket, minden 
vagyonát elkobozták, úgyhogy anyám és én koldusbotra jutottunk. 
Mindössze néhány Bibliánk maradt, amelyeket apám nyomtatott. 


— Tehát tizenhárom éve foglalkozik ezzel? 

— Majdnem. 

Ez a bátorság elállította Ned lélegzetét. 

— Ennek az időszaknak a nagyobb részében ugyanúgy kivégezhették 
volna, mint az apját. 

— Tudom. 

— De hát bizonyára megélhetnének olyan ártatlan módon is, hogy csak 
tintát és papírt árulnak. 

— Meg, de hiszünk abban, hogy mindenkinek joga van a maga 
emberségéből megismerkedni az Úr igéjével, és eldönteni, melyik az igaz 
tanítás. 

Ned is ebben hitt. 

— És hajlandó kockáztatni az életét ezért az elvért. — Azt inkább nem 
tette hozzá, hogy TIhérése-t kétségtelenül meg is kínoznák a kivégzés előtt. 

— Igen — felelte a nő. 

Ned megigézve bámulta. A nő farkasszemet nézett vele egy pillanatig, 
majd az mondta: 

— Akkor délután jövök. 

— Isten vele. 

Miután Thérése távozott, Ned az ablakhoz ment, és kinézett a zsúfolt 
zöldség- és gyümölcspiacra a place Maubert-en. Théreése a kelleténél 
kevésbé tart a protestánsokat sújtó váratlan erőszaktól. Aligha lesz 
meglepetés, mondta. Azt jelentené ez, hogy tudomást szerzett a vakbuzgó 
katolikusok szándékairól. 

Pár perccel később Thérése kilépett a földszinti ajtón az utcára, és 
elsietett. Egyenes tartású, apró alak, a járása fürge, céltudatos; hajlandó 
meghalni a türelem eszményéért, amelyet Ned is vall. Micsoda nő! 
Micsoda hős! 


Addig nézett utána, amíg el nem tűnt a szeme elől. 


Pierre Aumande de Guise megigazította szőke szakállát, mert az udvarhoz 
készült a Louvre-palotába. Mindig hegyesre nyírta a szakállát, hogy jobban 
hasonlítson ifjú urára és távoli rokonára, Henrira, a huszonegy éves Guise 
hercegre. 

Alaposan szemügyre vette az arcát. Újabban kiszáradt a bőre, amitől 
vörös, hámló foltok jelentek meg a szeme és a szája sarkában meg a 
fejbőrén. De a térd- és a könyökhajlatában is feltűntek, ahol őrjítően 
viszkettek. A Guise család orvosa túlzott hévséget állapított meg nála, és 
felírt egy kenőcsöt, ami csak rontott a tüneteken. 

Bejött Alain, a tizenkét éves mostohafia. Satnya gyerek volt, alacsony 
és félős, inkább lány, mint fiú. Kanna és pohár volt nála, mert Pierre 
elküldte tejért és sajtért a sarki tejárushoz. 

— Hol a sajt? — kérdezte Pierre. 

A fiú tétovázott, majd azt mondta: 

— Ma nem volt. 

Pierre ránézett. 

— Hazudsz — mondta. — Elfelejtetted. 

Alain megrémült. 

— Nem, én nem, becsszó! — Sírni kezdett. 

Bejött Nath, a girhes szolgáló. 

— MIi a baj, Alain? — kérdezte. 

— Hazudott nekem, most pedig fél, hogy megrakom -— felelte Pierre. — 
Mit akarsz? 

— Van itt egy pap, az úrhoz jött. Jean Langlais. 

Ezt a nevet Pierre adta Rollo Fitzgeraldnak, az Angol Kollégium 
legígéretesebb növendékének a száműzöttek között. 

— Küldd fel, és vidd innen ezt a picsogót. És szerezz valahonnan sajtot a 
reggelimhez! 


Pierre-nek a megismerkedésük óta még kétszer volt alkalma találkozni 
Rollóval, aki mindkét alkalommal mély benyomást tett rá. Okos volt, 
elkötelezett, a szemében égett a szent küldetés lángja. Szenvedélyesen 
gyűlölte a protestánsokat, nyilvánvalóan azért, mert a családját a puritánok 
taszították az anyagi romlásba Kingsbridge-ben, abban a helységben, 
ahonnan származott. Pierre vérmes reményeket fűzött Rollóhoz. 

Egy perc múlva bejött Rollo. Földig érő reverendát viselt, nyakában 
fakereszt függött láncon. 

Kezet ráztak, Pierre becsukta az ajtót. 

— Az ifjú hölgy a felesége? — kérdezte Rollo. 

— Szó sincs róla! — tiltakozott Pierre. — Mme Aumande de Guise 
udvarhölgy volt Véronigue de Guise mellett. — Ami persze nem volt igaz. 
Odette cseléd volt, nem udvarhölgy, de Pierre ezt nem szerette az emberek 
orrára kötni. — Most éppen távol van. — Odette a halpiacra ment. — A nő, 
aki beengedte, csak egy szolgáló. 

— Bocsánatát kérem -— szabadkozott zavartan Rollo. 

— Nem történt semmi. Isten hozta szerény hajlékomban. Időm nagy 
részét a rue Vieille du Temple-en töltöm, a Guise-palotában, de ha ott 
találkoztunk volna, azt húsz ember látja. Ennek a háznak van egy nagy 
előnye: annyira jelentéktelen, hogy senki se venné a fáradságot a 
figyelésére. 

Igazából rettenetesen szeretett volna kiköltözni ebből a putriból, de még 
nem sikerült meggyőznie az ifjú herceget, hogy adjon neki egy szobát a 
palotában. Már első volt a Guise-ek bizalmas tanácsadói között, de szokás 
szerint most sem siettek megadni neki a státust, amelyet munkájával 
kiérdemelt. 

— Hogy állnak a dolgok Douai-ban? 

— Remekül. Amióta a pápa kiátkozta Erzsébetet, tizenöt újabb derék 
katolikus angol ifjú csatlakozott hozzánk. William Allen igazából azt 
üzeni, hogy majdnem készen állunk visszaküldeni egy csoportjukat 


Angliába. 

— És hogyan szervezik meg? 

— Allen atya engem bízott meg a művelettel. 

Pierre okos döntésnek tartotta. Rollóban egyértelműen több volt egy 
illegális papnál. 

— Mi a terve? 

— Szürkületkor tesszük ki őket egy néptelen partszakaszon, ahonnan 
éjszaka elgyalogolnak a húgom, Shiring grófné kastélyába. Ő évek óta 
szervezi a titkos miséket, máris kész hálózata van üldözött papokból. A 
csoport onnan fog szétrajzani Angliába. 

— Mennyire megbízható a húga? 

— Mindenben, amíg nem jár vérontással. Fájdalom, arra nem hajlandó. 
Sose fogta fel, hogy időnként szükség van erőszakra az egyház 
szolgálatában. 

-— Nő. —-— Pierre örült, hogy Rollo viszont felfogja az erőszak 
szükségszerűségét. 

— És Párizsban hogy állnak a dolgok? — kérdezett most Rollo. — Mi ott 
Douai-ban aggasztónak találtuk a párizsi híreket. 

- A saint-germaini béke csúfos kudarc volt számunkra, az 
tagadhatatlan. A Szentatya politikájának célja egyértelműen az összes 
protestáns kiirtása, de IX. Károly király elutasítja ezt a békés egymás 
mellett élés kedvéért. 

Rollo bólintott. 

— Bizonyos mértékben a királyt belekényszerítette ebbe a katonai 
vereség. 

- Igen. Roppant sajnálatos, hogy Coligny olyan tehetséges és 
fegyelmezett tábornoknak bizonyult a hugenották élén. Ráadásul Katalin 
anyakirályné is békülni akar ezzel az ocsmány eretnekséggel! — Pierre néha 
úgy érezte, hogy az egész világ ellene fordul. — No de láttunk már türelmi 
ediktumokat, és egy se tartott sokáig — tette hozzá bizakodva. 


— Margot hercegnő valóban feleségül megy Bourbon Henrikhez? 

Rollo mindig a helyes kérdést tette föl. Henrik, mint a néhai Bourbon 
Antal fia és navarrai király a legrangosabb tagja volt a Bourbon- 
Montmorency-szövetségnek, amely a vallási türelmet szorgalmazta. Ha 
benősül a Valois-dinasztiába, még képes lesz megtartani a saint-germaini 
békét. Valamint a három család, a Bourbon, a Montmorency és a Valois 
együtt képes lesz eltaposni a Guise-eket. 

— Megtettünk minden tőlünk telhetőt, hogy késleltessük ezt a házasságot 
— felelte Pierre. Ám Coligny ott lappang a háttérben, mint egy állandó 
fenyegetés. 

— Kár, hogy valaki nem szúrta még szíven! 

— Sokan szeretnék, higgye el nekem — mondta Pierre. Köztük ő is. — Ám 
Coligny nem ostoba, és nem adja meg nekik az esélyt. Ritkán jön Párizsba. 
— Hallotta, hogy Szent István protomártír templomában tízet harangoznak. 
— Indulnom kell az udvarba — mondta. — Hol szállt meg? 

Rollo körülnézett. Nyilvánvalóan arra számított, hogy majd Pierre 
házában lakhat, de most látta, hogy ez a hely túl kicsi. 

— Nem tudom. 

— Beaulieu gróf mindig tárt karokkal fogadja az angol katolikusokat. 
Házánál találkozhat olyan emberekkel, akik hasznosak lehetnek. 
Mindazonáltal ügyeljen az angol protestánsokra! 

— Sokan vannak Párizsban? 

— Vannak páran, főleg a követségen. Sir Francis Walsingham a követ. 
Goromba pokróc, de okos, mint az ördög. 

— És istenkáromló puritán! 

— Rajta tartom a szememet. Ám a helyettese még nála is veszélyesebb, 
mert megnyerő is, nem csak eszes. Ned Willard a neve. 

Rollo megdöbbent. 

— Csakugyan? Ned Willard a helyettes követ? 

— Látom, ismeri. 


— Kingsbridge-i. Nem is tudtam, hogy ilyen fontos ember lett. 

— Ó, igen. — Pierre jól emlékezett az ifjúra, aki skót protestánsnak 
akarta kiadni magát Saint-Dizier-ben. Mint később értesült róla Alison 
McKay egyik kicsempészett levelében, személyesen Willard közölte a 
carlisle-i erődben Stuart Máriával, hogy fogoly. Most pedig Párizsban 
tűnt fel. — Ned Willardot nem tanácsos alábecsülni. 

— Sokszor megvesszőztem az iskolában. 

— Csakugyan? 

— Bánom, hogy nem vertem halálra. 

Pierre felállt. 

— Beaulieu gróf a rue Saint-Denis-n lakik. Megmutatom, merre 
induljon. — Levezette Rollót a földszintre, ahonnan kikísérte az utcára. — 
Jöjjön el még egyszer, mielőtt távozik Párizsból. Lehetnek leveleim 
William Allen részére. — Elmagyarázta Rollónak, hogyan jut el a Beaulieu- 
palotához, utána kezet ráztak. 

Rollo már elmenőben volt, amikor Pierre felfigyelt egy nőre. 
Ugyanabba az irányba tartott, amerre a vendége, így csak a hátát látta. 
Valamiért ismerősnek látszott, de befordult a sarkon és eltűnt, mielőtt 
Pierre rájött volna, hol találkozott vele. 

Mivel azonban dísztelen ruhát viselt, nem lehetett fontos személy. 
Pierre bement a házba, és rögtön el is felejtette. 

Alain a konyhában volt. Pierre a szokottnál kedvesebben megszólította: 

— Alain, el kell mondanom neked valami szomorú dolgot. Baleset 
történt. Anyádat megiúgta egy ló. Attól félek, meghalt. 

Alain tágra nyílt szemekkel bámult rá egy hosszú pillanatig, aztán az 
arca összegyűrődött a kétségbeeséstől, és jajgatni kezdett. 

— Mami! — kiáltotta. — Mami, mami! 

— Nincs értelme szólongatnod! — váltott vissza Pierre arra az ingerült 
hangra, amelyet általában használt a gyerekkel szemben. — Úgyse hallhat! 
Meghalt! Elment, nem látjuk soha többé! 


Alain üvöltött bánatában. Pierre hazugsága olyan hatásos volt, hogy 
majdnem ő is megsajnálta a gyereket. 

A következő percben berontott Odette a halaskosárral. 

— Mi az, mi az, Alain? — rikoltotta. 

A fiú kinyitotta a szemét, meglátta az anyját, és átölelte. 

— Azt mondta, hogy meghaltál! — jajveszékelte. 

— Te szívtelen disznó! — kiáltott Odette. — Miért csináltad ezt? 

- Hogy móresre tanítsam — felelte Pierre, és igen elégedett volt 
magával. — Hazudott nekem, tehát én is hazudtam neki. Egyhamar nem 
hazudik többé. 


A Louvre négyszögletes, ódon erőd volt, kúpos tetejű, kerek 
saroktornyokkal. Walsingham és helyettese felvonóhídon ment át egy 
vizesárok fölött, hogy bejusson az udvarra. Ned izgatott volt. Ez itt a 
hatalom középpontja. Ebben az épületben olyan emberek éltek, akik 
seregeknek parancsoltak, háborúkat indítottak, akik magasba emelhették a 
barátaikat, és elpusztíthatták az ellenségeiket, akik döntöttek életről és 
halálról, és ő ma velük fog beszélni! 

A megboldogult II. Henrik király lebontotta a négyszögletes udvar 
nyugati falát, és olasz mintákat utánozó, korszerű palotát épített a helyébe, 
hornyolt pillérekkel, hihetetlenül magas ablakokkal, töméntelen szoborral. 
Londonban mutatóban sincs ilyen, mélázott Ned. Henrik fia, IX. Károly 
nemrég tovább bővítette az új épületet, amelynek így L alakja lett. 

Az udvar szokás szerint az egymásba nyíló terek sorozatában 
gyülekezett, rang szerinti megoszlásban. A lovászok, szobalányok és 
testőrök az udvaron maradtak, ha esett, ha fújt. Ned és Walsingham a 
középső ajtón lépett be a nyugati szárny teljes hosszában végighúzódó, 
földszinti bálterembe. Itt tartózkodtak például a szolgák ranglétrájának 
legfelső fokán álló udvarhölgyek. A következő szintre igyekvő Ned itt 
figyelt fel egy káprázatos nőre, aki őt bámulta, egyszerre döbbenten, 


reménykedve és értetlenül. 

Ned jobban megnézte. Olyan idős lehetett, mint ő, és klasszikus déli 
szépség volt: hatalmas, sötét hajkorona, sűrű, karakteres szemöldök, érzéki 
száj. Harsogó  vörös-fekete toalettjével kétségtelenül a legfeltűnőbb 
jelenség volt a teremben, bár a ruha nem tartozott a legdrágábbak közé. 
Volt benne valami, amitől Ned arra gondolt, hogy több lehet egyszerű 
udvarhölgynél. 

Idegen ízű kiejtése nem volt sem franciás, sem angolos. 

— Nem, ön valóban nem Barney — mondta. 

Talányos kijelentés volt, ám Ned megértette. 

— A bátyámat hívják Barney-nak, de ő magasabb nálam, és csinosabb. 

— Akkor csak Ned lehet! 

A férfi addigra rájött, hogy a nő spanyol akcentussal beszél. 

— Szolgálatára, seforita — mondta, és meghajolt. 

— Barney sokszor emlegette. Nagyon szerette az ő kisöccsét. 

— Én megyek tovább -— vágott közbe türelmetlenül Walsingham. — Ne 
maradj el sokáig. 

— Jerónima Ruiz vagyok — mondta Nednek a nő. 

Ismerős név volt. 

— Ismerte Sevillában Barney-t? 

— Hogy ismertem-e? Feleségül akartam menni hozzá. De nem így volt 
megírva a csillagokban. 

— Most pedig Párizsban van. 

—- Romero bíboros unokahúga vagyok, aki őfelsége Fülöp király 
megbízásából tartózkodik itt diplomáciai küldetésben. 

Ha hivatalos követségről lett volna szó, arról Ned is hallott volna. Itt 
tehát fű alatt intézhetnek valamit. Bedobta a horgot. 

— Gondolom, Fülöp királynak nincs ínyére, hogy Margot hercegnő egy 
hugenottához menjen feleségül. — A nemzetközi diplomácia sakkjátékában 
a spanyol király a franciaországi katolikusokat, Anglia királynője a 


reformátusokat támogatta. 

— Én csak egy nő vagyok, nem érdekelnek az ilyen kérdések. 

Ned elmosolyodott. 

— Úgy válaszolt, mint egy gyakorlott diplomata. 

Jerónima tovább játszott. 

- Az én szerepem annyi, hogy ellássam a háziasszony tisztét a 
nagybátyám asztalánál. A kardinálisnak természetesen nincs felesége. — 
Kihívó pillantást vetett a férfira. — Nem úgy, mint a maguk angol 
papjainak, akik mindent megtehetnek. 

Ned elragadónak találta ezt a Jerónimát. 

— Hogyhogy nem ment feleségül a bátyámhoz? 

A nő arca megkeményedett. 

— Apám belehalt, amikor az inkvizíció ,,kihallgatta?. A családom 
mindenét elveszítette. Romero főesperes, mert akkor még az volt, 
befogadott a házába. Megmentette az életemet — bár persze nem is 
gondolhattam házasságra. 

Ned megértette. Ez a nő nem Romero unokahúga, hanem a szeretője. 
A pap kihasználta a helyzetét akkor, amikor Jerónima világa összedőlt. 
Belenézett a szemébe, és látta benne a fájdalmat. 

— Kegyetlenül elbántak önnel — mondta. 

— Én döntöttem Így. 

Ned azon töprengett, meggyűlölte-e Jerónima a katolikus egyházat, és 
ha igen, akarhat-e bosszút állni azzal, hogy a protestánsok ügyét segíti? 
Ám egyelőre habozott rákérdezni. 

— Szívesen beszélnék máskor is önnel — mondta. 

Jerónima elismerően nézett rá, és a férfinak az a nyugtalanító érzése 
támadt, hogy a nő belelátott a gondolataiba. 

— Rendben van — mondta. 

Ned meghajolt, majd folytatta útját. Átment a zenészek balkonja alatt, 
amelyet négy kariatida tartott, utána felment egy lépcsőn. Micsoda 


szépség, gondolta, bár inkább Barney zsánere, nem az övé. Hát milyen 
lenne az ő zsánere? Természetesen valaki olyan, mint Margery. 

Keresztülvágott a király személyes testőrsége, a svájci gárda 
őrszobáján, aztán belépett egy napfényes, tágas terembe, az úgynevezett 
ruhatárba. Itt várakoztak azok, akiket vagy a király színe elé bocsátottak, 
vagy nem: hétszilvafások és kérelmezők. 

— De nem volt sürgős otthagyni azt a spanyol szotykát — jegyezte meg 
savanyúan Walsingham. 

— Viszont megérte — válaszolt Ned. 

— Csakugyan? - kételkedett Walsingham. 

— Romero bíboros szeretője. Azt hiszem, talán beszervezhetem 
informátornak. 

Walsingham tüstént felvidult. 

— Helyes! Szeretném tudni, miben sántikál az a nyálkás spanyol pap. — 
Tekintete megállapodott Lagny márkin, egy barátságos, kövér emberen, 
aki ékkövekkel kivarrott kerek sapkával takarta el kopasz fejét. Lagny 
református volt, és közel állt Gaspard de Colignyhoz. A főrendű 
hugenottákat meg kellett tűrni az udvarnál, legalábbis addig, amíg nem 
truccoltak feltűnően a királlyal. 

— Gyere csak! — mondta Walsingham. Keresztülvágtak a szobán. 

Walsingham pergő, szabatos franciasággal üdvözölte a márkit; Erzsébet 
katolikus nővérének, Tudor Mária királynőnek — , Véres Máriának"? — 
majdnem egész uralmát száműzetésben töltötte, és több nyelven beszélt. 

Spanyol Németalföldről kérdezte Lagnyt, amely ebben a pillanatban 
mindenkit foglalkoztatott. Alba herceg, Fülöp király kíméletlenül 
célratörő tábornoka tűzzel-vassal irtotta a hollandiai református 
felkelőket. Jean de Hangestnek, Genlis urának vezetésével egy francia 
hugenotta hadsereg útban volt a felkelők megsegítésére. 

— Coligny megparancsolta Hangestnek, hogy egyesítse erőit Orániai 
Vilmoséval — újságolta Lagny. Az orániai herceg a németalföldiek vezére 


volt. — Vilmos harmincezer fontot kért kölcsön Erzsébet királynőtől — 
folytatta Lagny. — Ön szerint megkapja, Sir Francis? 

— Talán — felelte Walsingham. Ned nem sok esélyt látott rá. Erzsébetnek 
valószínűleg nincs fölösleges harmincezer fontja, és ha lenne is, találna 
neki jobb helyet. 

Nedet elrabolta a társalgásból egy pompásan öltözött, középkorú 
asszony, aki angolul szólította meg. 

— Sir Ned! Micsoda remek ujjasa van! 

Ned meghajolt Marianne de Beaulieu grófné előtt. Angol katolikus volt, 
aki egy francia mágnáshoz ment feleségül. Vele volt a lánya, egy 
tizennyolc éves, gömbölyded, ugribugri hölgyecske, aki az Aphrodite 
nevet kapta, mert az apja rajongott a régi görögökért. A grófnénak a 
gyengéje volt Ned, ő maga biztatta, hogy csevegjen Aphroditéval. Persze 
sose hagyta volna, hogy a lánya egy reformátushoz menjen feleségül, de 
bizonyára azt gondolta, hogy Ned még áttérhet. Nednek tetszett a 
grófkisasszony, bár nem táplált regényes érzelmeket iránta. Aphrodite 
vidám, bohókás lány volt, akit nem érdekelt semmiféle komoly dolog, Ned 
gyorsan ráunt. Ettől függetlenül kacérkodott az anyával és a lánnyal is, 
mert szeretett volna bejutni a Beaulieu-palotába, a rue Saint-Denis-re. A 
palota a száműzött angol katolikusok menedéke volt, ahol talán épp most 
főzik ki a következő összeesküvést Erzsébet királynő ellen. Ám eddig még 
nem hívták meg. 

Most Párizs legrosszabbul őrzött titkáról csevegett a  Beaulieu 
dámákkal, és ez nem volt más, mint Margot hercegnő viszonya Henri de 
Guise herceggel. 

—- Henri herceg nem az első, aki , udvarolt" őfelségének — mondta 
sötéten a grófné. 

Aphrodite comtesse-t megbotránkoztatta és felizgatta a célzás, hogy egy 
királyi hercegnő fehérmájú lehet. 

— Anyám, igazán nem kéne megismételnie az efféle rágalmakat. Margot 


Bourbon Henriknek a jegyese! 

— Talán csak összekeverte a két Henriket — mormolta Ned. 

A grófnő vihogott. 

— Túl sok a Henrik ebben az országban! 

Ned már szóba sem hozta azt a még ennél is botrányosabb híresztelést, 
hogy a hercegnő Guise-zel párhuzamosan a saját tizenhét éves öccsével, 
Francois-Hercule-lel is folytat vérfertőző kapcsolatot. 

A hölgyek figyelmét most a közeledő Bernard Housse, egy ragyogó ifjú 
udvaronc térítette el, aki értett hozzá, miként tegye hasznossá magát a 
király mellett. Aphrodite örvendező mosollyal fogadta. Ned arra gondolt, 
hogy éppen illenének egymáshoz. 

Amikor elfordult, találkozott a tekintete Nímes márkiéval, aki 
református arisztokrata volt. A vele egyidős, buján omlatag Louise de 
Nímes a második felesége volt a jóval idősebb márkinak. Neki is egy 
gazdag kereskedő volt az apja, mint Nednek. Louise haladéktalanul leadta 
neki a legújabb pletykát: 

— A király rajtakapta Margot-t és Henri de Guise-t! 

— Csakugyan? És mit csinált? 

— Kirángatta Margot-t az ágyból, és megvesszőztette! 

— Egek! De hát tizennyolc éves, nem? Kissé öreg már a vesszőzéshez. 

— Egy király azt tehet, amit akar. — Louise észrevett valamit Ned válla 
fölött, és úgy lehervadt a mosolya, mintha egy döglött patkányt látott 
volna. 

A változás olyan megdöbbentő volt, hogy Ned odafordult, mert meg 
akarta nézni, mi okozta. Pierre Aumande volt az. 

— Mintha nem kedvelné Aumande de Guise urat — jegyezte meg. 

— Az egy kígyó! Ráadásul nem is Guise! Földim, és tudom, honnan jött! 

— Ó? Mesélje el! 

— Az apja egy Guise-nek a törvénytelen fia. A család iskoláztatta a 
fattyat, és megtették Thonnance-leés-Joinville plébánosává. 


— De ha egyszer pap, hogy lehet Pierre apja? 

— Úgy, hogy az anyja a , papgazdasszony"! 

— Tehát Pierre egy Guise törvénytelen fiának a törvénytelen fia. 

- A mazsola a kalácsvégben pedig az, hogy Pierre-t erőszakkal 
összeboronálták egy szolgálóval, akit egy másik begerjedt Guise ejtett 
teherbe! 

— Döbbenetes! — Ned ismét elfordult, és egy darabig tanulmányozta 
Pierre-t. Pompás levendulalila ujjast viselt, amelynek hasítékain kilátszott a 
bíborbélés. — Nem úgy látom, mintha ez visszavetette volna. 

— Borzasztó ember! Egyszer alpári volt hozzám, mire jól megmondtam 
neki a magamét, és azóta gyűlöl. 

Pierre egy durva képű emberrel beszélt, aki nem az itt elvárt 
eleganciával volt öltözve. 

— Részemről mindig egy kicsit baljósnak találtam ezt a Pierre-t. 

— Egy kicsit?! 

Walsingham intett, Ned otthagyta Louise-t, és a főnökéhez sietett. 
Együtt mentek az ajtóhoz, amely az utolsó és legfontosabb helyiségbe, a 
király fogadószobájába vezetett. 


Pierre figyelte Walsinghamet, ahogy bemegy a fogadószobába a 
cimborájával, Ned Willarddal, és olyan mélységes undor fogta el, hogy 
majdnem felfordult a gyomra. Ez a kettő az ellensége mindennek, ami 
erőssé és hatalmassá teszi a Guise családot. Nem nemesek, egy szegény, 
vacak országból jönnek, ráadásul eretnekek. Ő mégis félte és gyűlölte őket. 

Éppen az első számú kémjével, Georges Bironnal, a poitiers-i 
Montagny urával tárgyalt. Biron kurta nemes volt, úgyszólván semmi 
jövedelemmel. Az volt az egyetlen erőssége, hogy könnyedén mozgott a jó 
társaságban. Pierre sunyivá és kíméletlenné nevelte. 

- Egy hónapja figyeltetem Walsinghamet, de nincs semmi, amit 
felhasználhatnánk ellene — mondta Biron. — Nem tart szeretőket, se férfit, 


se nőt; nem játszik, nem iszik; nem próbálja lefizetni a király szolgáit, 
egyáltalán senkit. Vagy tiszta, vagy nagyon diszkrét. 

— Én azt mondanám, hogy diszkrét. 

Biron vállat vont. 

Pierre úgy érezte, hogy két angol protestánsnak okvetlenül sántikálnia 
kell valamiben. Döntött. 

— Állítsd át a figyelést a helyettesre. 

— Willardra. — Franciáknak nehéz volt kiejteni a nevet. 

— Ugyanaz az eljárás. Huszonnégy óra. Derítsd ki, mik a gyengeségei. 

— Parancsára, uram. 

Pierre otthagyta, és követte Walsinghamet a fogadószobába. Büszke 
volt rá, hogy a kiváltságosok között van, ugyanakkor keserű nosztalgiával 
emlékezett a napokra, amikor ő és a Guise fivérek valóban a palotában 
laktak, együtt a királyi családdal. 

Visszajövünk mi még!, fogadkozott. 

Keresztülvágott a termen, és mélyen meghajolt az ifjú Henri de Guise 
herceg előtt. Henri tizenkettő volt, amikor Pierre megvitte neki apja 
meggyilkolásának a hírét, és biztosította róla, hogy Gaspard de Coligny a 
felelős a merényletért. Henri most huszonegy éves volt, de nem felejtette el 
a vérbosszúra tett esküjét. Pierre gondoskodott róla. 

Henri herceg nagyon emlékeztetett az apjára: ugyanolyan magas, szőke, 
mutatós és erőszakos volt. Tizenöt évesen elutazott Magyarországba, hogy 
harcoljon a törökök ellen. Csak az hiányzott róla, aminek Francois herceg 
a Sebhelyes ragadványnevet köszönhette. Henri herceget arra tanították, 
hogy sorsa a katolikus egyház és a Guise család védelmezése, amit ő 
sohasem kérdőjelezett meg. 

Viszonya Margot hercegnővel kétségtelen bátorságra vallott, mondta 
egy udvari elménc, mert Margot-nak aztán nehéz természete volt. Olyanok 
lehetnek együtt, mint a tűz és a puskapor, gondolta Pierre. 

Ajtó nyílt, harsona harsogott, mindenki elhallgatott, és bejött Károly 


király. 

Tízévesen lett király, és ez alatt az idő alatt mindig mások döntöttek 
helyette, leginkább az anyja, Katalin királyné. Mostanra betöltötte a 
huszonegyet, már ő is parancsolhatott, de beteges volt — hektikásnak 
mondták -, és továbbra is könnyen lehetett irányítani. Hol Katalin terelgette, 
hol mások; fájdalom, a Guise család nem, ma még. 

A király leült egy festett-faragott székbe. Körülötte mindenki állt. 
Letudta a szokásos udvariaskodást meg hasonlókat, időnként csúnyán, 
betegesen köhögve. Ám Pierre sejtette, hogy valamit be akar jelenteni. 
Nem is kellett sokáig várniuk. 

— Tavalyelőtt augusztusban beleegyeztünk, hogy Margot húgunk frigyre 
lépjen Bourbon Henrikkel, Navarra királyával — mondta. 

Pierre érezte, amint Henri de Guise megmerevedik mellette. Nemcsak 
azért, mert Margot szeretője volt. A Bourbonok ádáz ellenségei voltak a 
Guise-eknek. A két család már ennek a két Henriknek a születése előtt 
vérre menő harcot folytatott az elsőbbségért a Francia Királyságban. 

Károly folytatta: 

— A házasság erősíti országunk vallási felekezeteinek megbékélését. 

Ettől féltek a Guise-ek. Pierre megérezte a békeszerző Katalin királyné 
észjárását a hivatalos szavak mögött. 

- "Tehát úgy döntöttem, hogy a menyegzőre augusztus havának 
tizennyolcadik napján kerül sor. 

A teremben zúgás támadt, mert ez fontos hír volt. Sokan remélték és 
sokan féltek attól, hogy az esküvőt sose tartják meg. Erre a dátumot is 
kitűzik. Nagy diadal volt ez a Bourbonoknak, és nagy pofon a Guise- 
eknek. 

Henri tajtékzott. 

— Hogy egy istentagadó Bourbon nősüljön be Franciaország királyi 
családjába! — mondta undorral. 

Pierre porba volt sújtva. Ami a Guise családot fenyegeti, az őt 


fenyegeti. Elveszíthet mindent, amit megnyert. 

— Amikor kegyelmességed skót unokatestvére, Stuart Mária nőül ment 
Ferenc királyhoz, mi lettünk az első család a király után — mondta 
gyászosan Herri hercegnek. 

— Hát most meg a Bourbonok lesznek az elsők. 

Henri jól látta a politikai szálakat, de kétségtelenül fűtötte a dühét a 
féltékenység is. Margot, abból a vad nézéséből ítélve, izgalmas szerető 
lehet, erre lecsapja Henri kezéről egy Bourbon! 

Pierre képes volt lehiggadni, hogy tisztábban gondolkozhasson, és 
meglátott valamit, amin az ifjú Henri figyelme átsiklott. 

— Még mindig elmaradhat a menyegző — mondta. 

Henrinak mint katonának, az apjához hasonlóan, nem volt türelme a 
kétértelmű beszédhez. 

— Hogy az ördögbe érted? 

- A menyegző lesz a legnagyobb esemény a francia protestantizmus 
történetében. A hugenották diadala. 

— Hogy lehet ez jó hír? 

— Seregestül érkeznek majd Párizsba a vidékről. Jönnek azok, akiket 
meghívtak, és azoknál is ezerszer többen az olyanok, akik csak látni 
akarják a nászmenetet, és mulatni akarnak. 

— Förtelmes látvány lesz! Szinte látom, ahogy parádéznak az utcákon, 
fitogtatják a fekete ruhájukat! 

Pierre lehalkította a hangját. 

— És utána jön a haddelhadd. 

Henri arcán látszott, hogy kezdi felfogni. 

— Arra gondolsz, hogy erőszakra kerülhet sor a diadalmas hugenotta 
látogatók, és a sértődött párizsi polgárok között? 

— Igen — felelte Pierre —, és az lesz a mi esélyünk. 


Útban a raktárba Sylvie megállt a Saint-Étienne kocsmánál, és rendelt egy 


tányér füstölt angolnát ebédre. Kért hozzá egy korsó gyenge sört, és 
borravalót adott a kuktának, hogy vigye át a szomszédba, és kopogjon be 
Pierre Aumande házának hátsó ajtaján. Ez volt a jel Pierre szolgálójának, 
Nathnak, hogy ha teheti, jöjjön át a kocsmába. Jött is, alig pár perc múlva. 

Huszonöt éves korára Nath egy dekát se hízott, de a szeme, amellyel a 
világba nézett, már nem volt rémült. Oszlopos tagja volt a gyülekezetnek, 
amely az istálló padlásán tartotta istentiszteleteit, és a baráti közösség kissé 
megerősítette az önbizalmát. Sylvie barátsága is jót tett neki. 

Sylvie azonnal a tárgyra tért. 

— Ma reggel láttam Pierre-t egy pappal, akit nem ismerek — mondta. — 
Véletlenül akkor mentem el az ajtó előtt, amikor kijöttek. — Volt a papban 
valami, ami megragadta. Az arca jelentéktelen volt — kopaszodó homlok, 
sötét haj, vörösbarna szakáll —, de a vonásain átizzott a tűz, ami elárulta a 
veszedelmes fanatikust. 

— Igen, épp róla akartam beszélni — mondta Nath. — Angol. 

— Ó, ez érdekes! A nevét tudod? 

— Jean Langlais. 

— Egy angolnál szerintem ez álnév. 

— Még sose járt nálunk, de Pierre mintha ismerte volna, úgyhogy 
valahol másutt már kellett találkozniuk. 

— Hallottad, miről beszéltek? 

Nath a fejét rázta. 

— Pierre becsukta az ajtót. 

— Kár. 

— Meglátott Pierre, amikor erre jöttél? — aggodalmaskodott Nath. 

Okkal nyugtalan, gondolta Sylvie. Nem akarták, hogy Pierre megsejtse, 
mennyire szoros megfigyelés alatt tartják a reformátusok. 

— Nem hiszem. Én bizonyosan nem néztem a szemébe. Azt nem tudom, 
hogy hátulról fölismerne-e. 

— Nem felejthetett el. 


— Aligha. A felesége voltam. — Az arca megrándult a gyűlöletes 
emléktől. 

— Másrészt sose említett. 

— Mert azt gondolja, hogy már nem vagyok fontos. Ami nekem épp 
megfelel. 

Sylvie végzett az ebéddel. Külön-külön hagyták el a kocsmát. Sylvie 
észak felé indult a rue du Murre, és arra gondolt, hogy Ned Willard 
érdeklődését bizonyosan fölkeltené az angol pap látogatásának a híre. 

Rokonszenvesnek találta Nedet. Egy nőt, aki kereskedik valamivel, 
olyan sok férfi tartja szabad prédának, akinek nyugodtan lehet kétértelmű 
vagy egyértelmű megjegyzéseket tenni, mintha képes lenne mindent 
megtenni csak azért, hogy vegyenek meg tőle egy üveg tintát. Ám Ned 
érdeklődve és tisztelettel beszélt vele. Van valamilyen hatalma és 
befolyása, mégsem pökhendi, sőt inkább szerény. Noha gyaníthatóan nem 
nebáncsvirág. Sylvie látott a szögre akasztott köpenye mellett egy kardot 
meg egy hosszú spanyol tőrt, és azok nem olyannak tűntek, mintha dísznek 
lennének ott. 

Egy lélek sem járt a rue du Murön, amikor Sylvie elővette a kulcsot a 
kilazult tégla mögül, és beosont az ablaktalan régi istállóba, amely oly sok 
éve szolgált rejtekhelyül a tiltott könyvek számára. 

Már megint megcsappant a készlete. Többet kell rendelnie Genfből 
Guillaume-tól. 

Levelezését a férfival egy roueni bankár intézte, akinek volt egy rokona 
Genfben. A bankárnak módjában állt átvenni Sylvie-től a pénzt, amit az 
unokatestvére fizetett ki Guillaume-nak. Persze Sylvie-nek így is el kellett 
hajóznia a Szajnán Rouenba, de ez sokkal könnyebb volt, mint Genfbe 
utazni. Személyesen vette át a küldeményét, és szállította tovább Párizsba. 
Luc Mauriac fuvarozó vállalkozó segítségével kifizette a szükséges 
kenőpénzeket, hogy a vámosok ne nézzenek bele az , írószeres" ládáiba. 
Kockázatos volt, mint minden bűncselekmény, de eddig túlélte. 


Talált két Bibliát, a táskájába tette őket, azután visszagyalogolt a rue de 
la Serpente-i üzlethez a Latin negyedben. A hátsó ajtón bement a házba, és 
kiáltott az anyjának: 

— Megjöttem! 

— Vevő van! 

Sylvie összeszedte a papírt meg a tintát, amit Ned rendelt, és felrakta a 
csomagokat egy kis kézikocsira. Fontolgatta, hogy elmondja, milyen 
tekintélyes megrendelést kapott a kedves angoltól, de valahogy nem volt 
kedve hozzá. Kissé bután érezte magát, amiért ennyire tetszik neki Willard 
egyetlen rövid találkozás után. Isabelle erős egyéniség, akinek kiforrott 
nézetei vannak a világról, lányának vagy helyeselnie kell, vagy jól 
megindokolni, miért más a véleménye. Egymás előtt nem voltak titkaik; 
esténként kölcsönösen elmesélték, mi történt napközben. De addig Sylvie 
másodszor is találkozik Neddel, és akkor talán már nem tetszik annyira. 

— Van egy szállításom! — kiáltotta, azzal elment. 

Tolta a kézikocsit, végig a rue de la Serpente-en, el a pompás Saint- 
Séverin-templom mellett, keresztül a széles rue Saint-Jacgues-on, Szegény 
Szent Juliánusz fakó kis temploma mellett, át a place Maubert-i zsúfolt 
piacon, ahol a bitófák álltak, és már meg is érkezett az angol követségre. 
Kemény munka volt a macskaköves utcákon, de hozzászokott. 

Különben is csak pár percbe telt. Ned még nem tért vissza a Louvre-ból. 
Sylvie lerakta az írószereket a kézikocsiról, amit egy szolga segített 
felvinni az emeletre. 

Utána leült az előtérben egy padra, és várakozott. A táskáját a lábához 
tette. Volt rajta egy szíj, amelyet időnként a csuklójára kötött, hogy ne 
lehessen ellopni a táskát; a könyvek drágák, és Párizs tele van tolvajokkal. 
Ám úgy vélte, hogy itt nincs mitől tartania. 

Pár perccel később bejött Walsingham. Kemény, értelmes arca volt, 
Sylvie rögtön látta rajta, hogy olyan erő, amellyel számolni kell. Talpig 
feketébe öltözött, és a fehér gallérja is sima vászon volt, nem csipke. 


Egyszerű fekete kalapot viselt toll vagy más díszítés nélkül. Nyilván azt 
akarta, hogy aki ránéz, azonnal tudja, hogy egy puritánnal van dolga. 

Mögötte Ned jött a kék ujjasában. Elmosolyodott, ahogy meglátta 
Sylvie-t. 

— Ő a fiatal hölgy, akiről meséltem önnek — mondta Walsinghamnek, 
udvariasságból franciául, hogy Sylvie is értse. — Thérese Saint-Ouentin 
kisasszony. 

Walsingham megszorította Sylvie kezét. 

— Maga bátor lány — mondta. — Legyen is mindig ilyen elszánt a jóra. 

A követ bement a szomszéd szobába. Ned fölvezette Sylvie-t az emeleti 
szobába, amely láthatólag egyszerre szolgált irodául és öltözőnek. Az 
írószerek az asztalon voltak. 

— A király bejelentette, mikor lesz az esküvő — mondta. 

Sylvie-nek nem kellett kérdeznie, milyen esküvő. 

— Jó hír! Talán ez a békeszerződés mégis tartós lesz. 

Ned figyelmeztetően fölemelte a kezét. 

— Még nem történt meg. De már kitűzték augusztus tizennyolcra. 

— Alig várom, hogy elmondhassam anyámnak! 

— Foglaljon helyet. 

Sylvie leült. 

— Van néhány hírem, amelyek talán érdekelni fogják — mondta. — Ismer 
egy Pierre Aumande de Guise nevű embert? 

— De mennyire — válaszolta Ned. — Miért? 

— Ma reggel meglátogatta egy angol katolikus pap, aki a Jean Langlais 
nevet használta. 

— Köszönöm — mondta Ned. — Jól gondolta, ez valóban érdekel. 

— Véletlenül akkor mentem el a ház előtt, amikor a pap kijött, így 
láthattam. 

— Külsőre milyen? 

— Reverendát és fakeresztet viselt. Az átlagosnál kissé magasabb, 


egyébként semmi jellegzetest nem vettem észre rajta. Épp csak egy 
pillantást vethettem rá. 

— Felismerné, ha újra látná? 

— Azt hiszem. 

— Köszönöm, hogy elmondta. Nagyon tájékozott. Honnan ismeri Pierre 
Aumande-ot? 

Hogy erre válaszoljon, ahhoz a legfájóbb titkait kellett volna 
elmondania. Nem ismerte eléggé Nedet, hogy meg merje tenni. 

— Hosszú história az. — Hogy másra terelje a szót, megkérdezte: — A 
felesége is itt van önnel Párizsban? 

— Nem vagyok nős. 

Sylvie meglepett arcot vágott. 

- Volt egy lány, akit feleségül akartam venni. Kingsbridge-ben, 
ahonnan származom. 

— Ő az a lány a képen? 

Ned elcsodálkozott, mintha meg se fordult volna a fejében, hogy Sylvie 
meglátja a kis képet a tükör mellett, és levonja belőle a nyilvánvaló 
következtetést. 

— Igen, de ő máshoz ment feleségül. 

— Szomorú. 

— Rég volt. 

— Milyen régen? 

— Tizennégy éve. 

Sylvie azt akarta mondani: és még mindig őrzi a képét?, de magába 
fojtotta a kérdést, és kinyitotta a táskáját. 

Elővette a két könyvet. 

— Az egyszerű Biblia kiváló minőségű — mondta. — Jó fordítás, tiszta 
nyomás, tökéletes egy olyan családnak, amelynek nincsen fölös pénze. — 
Felütötte a luxuskiadást, amelyet igazából el akart adni a férfinak. — Ez a 
kiadás remekmű. Valóban méltó a tartalmához, Isten igéjéhez. — Ned 


rokonszenves, viszont neki továbbra is pénzt kell keresnie. Tapasztalatból 
tudta, hogy ez akkor sikerül, ha képes éreztetni a vásárlóval, hogy a drága 
könyvtől emelkedik az ázsiója mások szemében. 

Ned minden szerénysége mellett sem volt érzéketlen a ravasz 
feldicsérésre, és a dc$ágábbik Bibliát vásárolta meg. 

Sylvie összeadta a tartozásokat, Ned fizetett, aztán lekísérte az utcai 
ajtóhoz. 

— Merre van a boltja? — kérdezte. — Egy nap talán benézek. 

— Rue de la Serpente. Örülnénk magának. — Ezt szívből mondta. — Isten 
áldja. 

Sylvie könnyű szívvel tolta haza az üres kézikocsit. Egy katolikus 
királyi hercegnő feleségül megy egy református királyhoz itt, Párizsban! 
Talán valóban véget értek az üldöztetés napjai. 

Ő pedig szerzett egy új vásárlót, és csinált egy jó üzletet. Ned aranyai 
csilingelnek a zsebében. 

Olyan kedves ember. Csakugyan eljön az üzletbe? Vajon mennyire 
szereti még most is a lányt, akinek a képét máig őrzi? 

Türelmetlenül várta, hogy beszámolhasson az anyjának a királyi 
menyegzőről. Azt nem tudta, hogy Nedről mit mondjon. Ő és az anyja 
nagyon közel álltak egymáshoz, kétségtelenül azért, mert együtt vészeltek 
át veszélyt és ínséget. Sylvie ritkán érzet kísértést, hogy elhallgasson 
valamit Isabelle elől. Csak az volt a gond, hogy nem igazán tudta, mit érez 
igazából. 

Hazaérve betette a kézikocsit a ház mögött a fáskamrába, majd besietett 
a házba. 

— Itthon vagyok! — kiáltotta. Átment a boltba, ahonnan épp most 
távozott egy vevő. 

Anyja megfordult, ránézett. 

— Egek, de boldognak látszol! — mondta. — Csak nem lettél szerelmes? 

Barney Willard lehorgonyozta az Alice-t az öbölben a névtelen város előtt, 
Hispaniola északi partján. Azért jött, hogy lássa Bellát. 

Nem kötötte ki a hajót a mólóhoz, mert akkor a szárazföldről támadó 
ellenséges erő túl könnyen megcsáklyázhatta volna. Úgy állt be, hogy a 
jobb oldali ágyúk a korallmészkő palotácskára szegeződjenek, amely még 
mindig a település legnagyobb épülete volt. A bal oldali ágyúk a tenger 
felől vártak minden közeledő hajót. 

Barney óvatos volt, noha itt nem igazán számított bajokra. 

Az Alice háromárbócos, százhatvan tonnás, harminc méter hosszú 
kereskedőhajó volt. Barney azzal korszerűsítette, hogy alacsonyabbra vette 
az orr- és a tatfelépítményt, és felszerelte tizenhat csatakígyóval, ezzel a 
középnehéz ágyúval, amely nyolc kilogrammos golyókkal működik. Az 
ágyúkat úgy öntette, hogy négy és fél méter hosszú csövük legyen. Mivel a 
hajónak mindössze kilenc méter volt a legnagyobb szélessége, a lövegeket 
lépcsőzetesen kellett elosztani az ágyúfedélzeten, hogy ne ütközzenek a 
visszarúgásnál. Viszont a hosszú csőből messzebbre és pontosabban 
lehetett lőni, Barney pedig tapasztalatból tudta, hogy a hatalmas spanyol 
galleont azon az egyetlen módon lehet legyőzni, ha megbénítjuk, mielőtt 
közel kerülhetne hozzánk. 

Az Alice legénysége mindössze húsz főből állt. Az ilyen nagy hajók 
többnyire legalább negyven emberrel dolgoztak. Nem is volt szükség 
ennyire, viszont a kapitányok általában beszámították a csatákkal és még 
inkább a gyakori betegségekkel járó veszteségeket. Barney másképp 
közelítette meg a kérdést. Úgy gondolta, hogy az emberek nagyobb 
valószínűséggel fertőződnek meg a zsúfolt hajókon, és megelégedésére be 
is bizonyosodott, hogy jobb, ha csekélyebb legénységgel, de tisztább hajón 
vág neki az útnak. Vitt magával élő állatokat, és hordókban körtét meg 
almát is, hogy a legénység frisset ehessen. Az ötletet a kalóz Sir John 
Hawkinstól lopta. Ha pedig minden óvintézkedés ellenére is haltak meg 
emberei, pótolta őket újakkal, mert a kikötővárosokban mindig voltak 


jelentkezők. Így esett, hogy az Alice-nek most is volt három sötét bőrű, 
afrikai matróza, akik Agadírban csaptak fel. 

Késő délután a partra küldött csónakban egy osztagot, akik vásároltak 
csirkét meg ananászt, tisztára sikálták és megtöltötték a várost átszelő 
tiszta patakból a hordókat. Jelentették, hogy a városiak örvendezve 
hallották, miből áll az Alice rakománya: toledói acélollókból és -késekből; 
finom németalföldi kelmékből  végszámra;  kalapokból,  cipőkből, 
kesztyűkből, szóval nélkülözhetetlen holmikból meg luxuscikkekből 
vegyesen, amelyeket nem lehetett előállítani ezen az antillai szigeten. 

Barney-nak viszketett a talpa, annyira szeretett volna máris partra 
szállni, és megkeresni Bellát. Mohó kíváncsisága vággyá tüzesedett a 
hosszú úton az óceán két partja között. De megparancsolta magának, hogy 
várjon. Nem tudta, mire számíthat. Nevetségessé tenné magát, ha 
becsörtetne egy meghitt családi jelenetbe. Amikor elhajózott 
Hispanioláról, Bella szép és ifjú volt, miért ne mehetett volna férjhez? Bár 
egy jövedelmező üzlettel nem is volt szüksége férfira, aki eltartsa. Barney 
abban reménykedett, hogy Bella vonakodott felcserélni a függetlenségét 
egy férjre. Elég bátor volt hozzá, hogy így viselkedjen. 

Ha úgy köszönt be hozzá, mint régi barát, nem kerül kínos helyzetbe. 
Ha Bella férjnez ment, Barney majd eltitkolja a csalódását, kezet ráz a 
férjjel, és gratulál a szerencséjéhez. Ha egyedül van és férjezetlen — add, ó, 
édes Istenem! —, akkor összecsókolja. 

Reggel aranygombos zöld kabátot öltött magára, ami szertartásossá tette 
a megjelenését, és ha nem is rejtette el, de részben eltakarta a derékszíjáról 
függő kardot, hogy kevésbé legyen feltűnő. Utána elindult Jonathan 
Greenlanddel, hogy meglátogassa a polgármestert. 

A város megnőtt, egyébiránt nem változott. Amikor a két angol 
keresztülvágott a főtéren, ugyanúgy megbámulták őket, mint kilenc éve, és 
valószínűleg ugyanazok a népek voltak a bámészkodók. Ezúttal Barney 
visszabámult, mert keresett egy gyönyörű néger lányt, akinek kék a szeme, 


de nem látta. 

A palota hűvösében jó sokáig várakoztatták őket, hogy legyen idejük 
felmérni annak a személynek a fontosságát, akihez vizitbe jöttek. 

Utána felkísérte őket az emeletre egy reverendás fiatalember, aki vagy 
Ignacio atya volt, vagy az utóda — Barney nem emlékezett valami jól az 
eredetire. 

Annál inkább emlékezett az elhízott Alfonsóra, Bella apjára. Viszont 
most egy fiatalember tartózkodott az irodában. 

— Don Alfonso meghalt — mondta ez az Alfonso székét elfoglaló egyén. 
— Öt éve. — Barney nem csodálkozott; a karibi térség telepesei között 
arattak a furcsa trópusi betegségek. — Most én vagyok a polgármester. — 
Alfonso utóda fiatal volt, bár valószínűleg ő sem lesz hosszú életű: 
bőrének színe sárgaságra utalt. — A nevem Don Jordi. Maguk kicsodák? 

Barney bemutatta magukat, aztán eljárták a rituális táncot, amelyben 
Don Jordi úgy tett, mintha nem akarna kenőpénzt, és Barney úgy tett, 
mintha nem kínálná fel a kenőpénzt. Miután megegyeztek az , ideiglenes 
kereskedési engedély" árában, a pap poharakat és egy palackot hozott. 

Barney ivott egy kortyot, majd megkérdezte: 

— Bella rumja? 

— Fogalmam sincs — felelte Don Jordi. — Ki az a Bella? 

Rossz jel. 

— Ő főzte itt a legjobb rumot. — Barney nem mutatta a csalódását. — 
Talán elköltözött? 

— Nagyon valószínű. Nem ízlik? 

— Épp ellenkezőleg. Igyunk a barátságra. 

Eljövet Barney és Jonathan keresztülvágott a téren át a házhoz, ahol 
Bella lakott és főzte a rumot valamikor. Bementek a középső, boltíves 
folyosón a hátsó udvarba. A vállalkozás bővült: már két lepárlóból 
csöpögött a szesz a hordókba. 

Odajött hozzájuk egy parancsoló külsejű férfi. Harminc körül járt, sötét, 


afrikai bőre volt, de sima haja, vagyis lehetett egy ültetvényes és egy 
rabszolganő fia. 

— Adjon Isten! — üdvözölte őket barátságos mosollyal. — Gondolom, 
azért jöttek, hogy vásároljanak egy kicsit a világ legjobb rumjából! — 
Barney riadtan gondolta, hogy ez itt egy pontosan olyanfajta ember, akihez 
Bella feleségül ment volna. 

—- De mennyire, hogy azért! — válaszolta. — És talán hogy eladjunk 
magának egypár spanyol pisztolyt. 

— Jöjjenek beljebb, kóstolják meg a portékát — hívta őket az ember. — 
Pablo Trujillo vagyok, a tulajdonos. 

Barney nem fékezhette tovább a türelmetlenségét. 

— MIi történt Bellával? 

— Két éve vásároltam meg tőle az üzletet. Bár még mindig használom a 
receptjeit. — Bevezette őket a házba, és elkezdett citromot facsarni, 
szakasztott úgy, mint Bella. 

— Hol van most Bella? — kérdezte Barney. 

— Kint lakik a birtokon. Don Alfonso meghalt, most valaki másé az 
ültetvény, de Alfonso hagyott Bellára egy házat. 

Barney úgy érezte, hogy Pablo elhallgat valamit. 

— Férjhez ment? — kérdezte. 

— Nem tudok róla. — Pablo poharakat és egy palackot vett elő. 

Barney szégyellt többet kérdezni Belláról. Nem akarta, hogy az 
emberek olyan lágyszívűnek gondolják, aki képes átkelni az Atlanti- 
óceánon egy lányért. Tartózkodott is a további faggatózástól a rumkóstoló 
során, melynek végeztével nevetségesen olcsó áron vehettek két hordóval. 

Már szedelőzködtek, amikor mégis félresöpörte a büszkeségét, és azt 
mondta: 

— Lehet, hogy meglátogatom Bellát. Van itt a városban valaki, aki 
elvezet oda? 

— Hát a tőszomszédom, Mauricio Martinez. Pár naponta szállít 


utánpótlást az ültetvényre egy öszvérrel. 

— Köszönöm. 

A szomszéd épület illatozó vegyesboltnak bizonyult, ahol árultak 
hordóba töltött rizst és babot, csokorba kötött gyógy- és fűszernövényeket, 
fazekat, szögeket, színes pántlikát. Mauricio hajlandó volt azon nyomban 
becsukni a boltot és kivinni Barney-t az ültetvényre. 

— Úgyis hamarvást indulni kell — mondta. — Kell liszt és olaj. — Rövid 
mondatokat használt, mint aki minél többet akar közölni a rendelkezésére 
álló idő alatt. 

Barney visszaküldte Jonathant a hajóra, hogy vigyázzon az Alice-re. 

Mauricio felnyergelt egy lovat Barney-nak, de ő gyalog vezette a 
málhás öszvért egy poros ösvényen, amely felvezetett a városból a 
hegyekbe. Barney nem volt társalkodó hangulatban, de Mauricio beszélt 
helyette is a sűrített stílusában. Szerencsére nem érdekelte, hogy a vendég 
válaszol-e, vagy egyáltalán érti-e, amit ő mond, így Barney gondolatai 
szabadon csaponghattak az emlékek között. 

Hamarosan beértek a cukornádmezők közé. A zöld szárak olyan 
magasra nőttek, mint Barney. Négerek mozogtak a sorok között, 
gondozták az ültetvényt. A férfiak rongyos rövidnadrágot viseltek, az 
asszonyok egyszerű ingruhát, a gyerekek semmit. Mindenki házilag 
készült szalmakalapban járt. Az egyik táblában gödröket ástak és nádat 
ültettek az izzasztó napsütésben. Barney látott egy másik csoportot, amely 
egy óriási faprésben zúzta össze a szárakat. A cukros lé a prés alatti kádba 
folyt. Aztán elment egy faház mellett, amelyben tűz lobogott és füst 
gomolygott. 

— Főzőház — magyarázta Mauricio. 

— Nem értem, hogy ilyen időjárás mellett hogy bírják az emberek egy 
ilyen helyen — szólalt meg Barney. 

— Sokan nem — mondta Mauricio. — Nagy gond. Rabszolgák meghalnak 
a főzőházban. Drága. 


Végre feltűnt az ültetvényes udvarház. Az emeletes épület ugyanabból a 
sárgásfehér korallmészkőből készült, mint a városban a palota. Ahogy 
közelebb értek, Mauricio rámutatott egy kis faházra egy barátságos, árnyas 
pálmaligetben. 

— Bella — mondta, majd folytatta útját a nagy ház irányába. 

Barney elszoruló szívvel szállt le a nyeregből, kikötötte lovát egy 
pálmafához. Kilenc év, gondolta. Kilenc év alatt bármi megtörténhet. 

A házhoz ment. Az ajtó nyitva állt. Belépett. 

A sarokban egy öregasszony feküdt egy keskeny ágyon. Más nem volt a 
szobában. 

— Hol van Bella? — kérdezte spanyolul Barney. 

Az asszony egy hosszú percig nézte mereven, majd azt felelte: 

— Tudtam, hogy visszajössz. 

Barney megrendülten, hitetlenkedve bámult rá. 

— Bella? 

— Haldoklom — mondta ő. 

Barney két lépéssel keresztülvágott a szobán, és letérdelt az ágynál. 

Bella volt. A haja annyira megritkult, hogy kilátszott a fejbőre, arany 
bőrének olyan színe lett, mint a régi pergamennek, életerős teste elapadt, 
de Barney felismerte a kék szempárt. 

— Mi történt veled? — kérdezte. 

— Csonttörő láz.£ 

Barney sose hallott még róla, de mit számított már ez. Akárki láthatta, 
hogy Bella a halál küszöbén áll. 

Hozzáhajolt, hogy megcsókolja. Bella elfordította a fejét. 

— Ocsmány vagyok. 

Barney így az arcát csókolta meg. 

— Szerelmem! — mondta. Annyira erőt vett rajta a bánat, hogy alig bírt 
beszélni, csak nyeldekelte a férfiatlan könnyeket. Végül sikerült kinyögnie: 

— Tehetek érted valamit? 


— Igen — felelte Bella. — Egy szívességet kell kérnem. 

— Bármit! 

De mielőtt Bella kimondhatta volna, Barney mögött azt kérdezte egy 
gyerekhang: 

— Te ki vagy? 

A férfi odafordult. Egy kisfiú állt az ajtóban: a bőre arany, apró csigás 
afrikai haja vörösbarna, a szeme zöld. 

Barney ránézett Bellára. 

— Nyolc körül jár... 

Az asszony bólintott. 

— A neve Bernardo Alfonso Willard. Vigyázz rá. 

Barney-t mintha egy támadó ló rúgta volna föl. Alig kapott levegőt. Két 
megrázkódtatás érte: Bella haldoklik, és van egy fia. Az élete egy 
szempillantás alatt felfordult. 

— Alfo, ő az apád — mondta Bella. — Akiről meséltem. 

Alfo rámeredt Barney-ra. Gyermekarca eltorzult a dühtől. 

— Miért jöttél ide? — robbant ki belőle. — Anya olyan sokáig várt rád, és 
most meg fog halni! 

— Csendesebben, Alfo! — szólt rá Bella. 

— Megj innen! — üvöltötte a gyerek. — Menj vissza Angliába! Nekünk 
nem kellesz itt! 

— Alfo! — kérte Bella. 

— Nincs semmi baj, Bella — mondta Barney. — Hadd ordítson. — A fiúra 
nézett. — Az én anyám is meghalt, Alfo. Megértelek. 

A gyerek dühe átcsapott bánatba. Elsírta magát, és az ágyra borult az 
anyja mellé. 

Bella átfogta csontos karjával a kisfiú vállát. Alfo az anyja oldalához 
szorította az arcát, és zokogott. 

Barney megsimogatta a gyerek haját. Puha és ruganyos volt. A fiam, 
gondolta. Az én szegény fiam. 


Egy darabig senki sem szólt. Alfo könnyei végül elapadtak. Bekapta a 
hüvelykujját, ftelbámult Barney-ra. 

Bella behunyta a szemét. Ez jó, gondolta Barney. Legalább pihen. 

Aludj jól, életem. 

Sylvie-nek rengeteg dolga volt. Veszedelmesen sok dolga. 

Párizs megtelt hugenottákkal, akik a királyi menyegzőre érkeztek, és 
rengeteg papírt meg tintát vásároltak a rue de la Serpente-en. De akartak 
tiltott könyveket is: nemcsak a francia nyelvű Bibliát, de Kálvin János és 
Luther Márton gyújtó hatású írásait is a katolikus egyház ellen. Sylvie 
lejárta a lábát, amíg a rue du Mur-i raktárból városszerte leszállította a 
becsempészett könyveket a református otthonokba és vendégházakba. 

Mindezt a legnagyobb diszkrécióval kellett intézni, amihez Sylvie 
hozzászokott, csak nem ebben a lázas ütemben. Korábban hetente 
háromszor, most naponta háromszor kockáztatta a letartóztatást, és az 
ezzel járó feszültség kimerítette. 

A Neddel töltött idő olyan volt, mint a nyugalom és a biztonság 
pihentető oázisa. A férfi aggódott, de sohasem szorongott. Sohasem 
vesztette el a fejét. Bátornak tartotta Sylvie-t, sőt azt mondta rá, hogy hős, 
és Sylvie-nek tetszett, hogy csodálják, holott igazából csak egy rémült lány 
volt. 

Amikor Ned harmadszor látogatott el a boltba, Isabelle megmondta neki 
a valódi nevüket, és meghívta ebédre. 

Isabelle nem beszélte meg Sylvie-vel, mit tervez, csak megcsinálta. Ned 
készséggel elfogadta az invitálást, Sylvie kissé meghökkent, de azért örült. 

Kulcsra és reteszre zárták az utcai ajtót, és visszavonultak a bolt 
mögötti szobába. Isabelle reggel fogott folyami pisztrángot sütött, 


spárgatökkel és édesköménnyel körítve, és Ned jóízűen evett. Utána 
Isabelle egy tál piros pettyes sárga ringlót és egy palack aranybarna 
borpárlatot tett az asztalra. Nem tartottak borpárlatot a háznál, a két nő 
sosem ivott bornál erősebbet, és még azt is vizezték. Isabelle láthatólag jó 
előre kitervelte ezt az ebédet. 

Ned elmondta nekik, mi újság Hollandiában. Sajnos, semmi jó. 

— Hangest megszegte Coligny parancsait, belerohant egy csapdába, és 
csúfos vereséget szenvedett. Most fogoly. 

Isabelle-t Ned érdekelte, nem Hangest. 

— Mit tervez, mennyi ideig marad Párizsban? — kérdezte. 

— Addig, amíg Erzsébet királynő akarja. 

— Utána, gondolom, hazatér Angliába. 

— Valószínűleg oda megyek, ahova a királynő küld. 

— Látom, rajong érte. 

— Szerencsémnek tartom, hogy őt szolgálhatom. 

Isabelle mást kezdett firtatni. 

— Különböznek az angol házak a franciáktól? — kérdezte. — Például az 
öné? 

- Egy nagy házban születtem, szemben a  kingsbridge-i 
székesegyházzal. Most Barney bátyámé, de ott lakom, amikor 
Kingsbridge-ben időzök. 

— Szemben a katedrálissal? Szép hely lehet. 

— Csodálatos. Szeretek beülni az utcai szobába, ahonnan csak nézem a 
templomot. 

— Az apja mivel foglalkozott? 

— Anyám, úgy beszél, mint az inkvizíció! — tiltakozott Sylvie. 

— Engem nem zavar — mondta Ned. — Apám kereskedő volt, Calais-ban is 
volt egy raktárháza. Miután ő meghalt, anyám vezette tíz éven át az üzletet. — 
Gyászosan mosolygott. — De mindent elveszített, miután önök, franciák 
visszavették Calais-t tőlünk, az angoloktól. 


— Élnek franciák Kingsbridge-ben? 

— Anglia-szerte kértek nálunk menedéket az üldözött hugenották. 
Guillaume Forneronnak a loversfieldi elővárosban van szövödéje, amely 
patyolatot állít elő. Az emberek odáig vannak a Forneron-féle ingekért. 

— Hát a bátyja mivel keresi a kenyerét? 

— Hajóskapitány. Van egy hajója, aminek a neve Alice. 

— Saját hajója van? 

— Igen. 

— Sylvie mintha említett volna egy udvarházat is. 

— Erzsébet királynő megtett egy Wigleigh nevű falu lordjává, mely 
nincs messze Kingsbridge-től. Kis hely, de van udvarháza, ahol évente 
kétszer-háromszor szállok meg. 

— Franciaországban azt mondanánk önre, hogy Sieur de Wigleigh. 

— Igen. — Ebbe a névbe ugyanúgy beletört a franciák nyelve, mint a 
Willardba. 

— Ön és a bátyja szépen talpra állt az apjuk balszerencséje után. Ön 
fontos diplomata, Barney-nak saját hajója van. 

Nednek már rá kellett jönnie, hogy Isabelle felméri a társadalmi és az 
anyagi helyzetét, gondolta Sylvie, de mintha nem zavarná. Sőt mintha 
inkább bizonyítani szeretné, hogy megbízható ember. De Sylvie így is 
restelkedett. Ned még azt hiheti, hogy házassági ajánlatot várnak tőle. 

— Ki kell nyitnunk a boltot! — mondta, hogy berekessze a kihallgatást. 

Isabelle fölállt. 

— Majd én. Ti csak üljetek nyugodtan, és diskuráljatok még pár percet. 
Majd szólok, Sylvie, ha szükség van rád. — Kiment. 

— Elnézést, amiért az anyám így kivallatta — mondta Sylvie. 

— Ne kérjen bocsánatot — mosolygott szélesen a férfi. — Egy anyának 
joga van mindent tudni arról a fiatalemberről, aki barátsággal van a 
lányához. 

— Ez kedves öntől. 


— Bizonyára nem én vagyok az első, akit az édesanyja így kikérdezett. 

Sylvie tudta, hogy előbb-utóbb el kell mondania a történetét. 

— Volt valaki, valamikor régen, de őt az apám kérdezte ki. 

— Megkérdezhetem, mi romlott el? 

— Pierre Aumande volt az. 

— Jóságos Isten! Akkor protestáns volt? 

— Nem, de becsapott bennünket, hogy kémkedhessen a gyülekezetben. 
Egy órával az esküvő után mindnyájunkat letartóztattak. 

Ned átnyúlt az asztalon, megfogta a lány kezét. 

— Milyen kegyetlen. 

— Összetörte a szívemet. 

— Tudja, hogy kiderítettem a származását? Az apja falusi plébános, 
valamelyik Guise-nek a törvénytelen fia. Pierre anyja a plébános 
gazdasszonya. 

— Ezt meg hol hallotta? 

— Nímes márkiné mondta. 

— Louise? A gyülekezetünkhöz tartozik, de nekem sosem szólt erről. 

— Talán attól félt, hogy feszélyezné önt, ha szóba hozná ezt az embert. 

— Pierre annyit hazudott nekem, valószínűleg azért nem bízom azóta 
senkiben... 

Ned kérdőn nézett rá. Sylvie megértette, mit jelent a nézése: Hát 
bennem? Ám még nem készült fel, hogy válaszoljon erre a kérdésre. 

A férfi várt még néhány pillanatot, azután megértette, hogy a nő nem 
akar többet mondani. 

— Köszönöm ezt a nagyon kellemes ebédet — mondta. 

Sylvie felállt a búcsúzáshoz. Ned olyan csüggedtnek látszott, hogy a 
lány szíve elszorult a sajnálattól. Hirtelen fellobbanással megkerülte az 
asztalt, és megcsókolta a férfit. 

Baráti puszinak szánta, de nem jött be, mert Ned ajka olyan volt, akár 
az édesség, egy falat után mohón kívánt még többet. Megfogta a férfi 


tarkóját, és éhesen tapadt a szájára. 

Nednek nem kellett több biztatás, hogy két karral ölelje magához, és 
Sylvie-t magával ragadta az elfeledett élmény, annak az öröme, amikor 
szeretjük valakinek a testét. Közben azzal biztatta magát, hogy még egy 
pillanat, és abbahagyja. 

Ned megfogta, és gyengéden megszorította a mellét. Fojtott hang 
szakadt fel közben a torkán. Sylvie-t felkorbácsolta, ugyanakkor észre 
térítette az érzés. Levált a férfi szájáról, eltolta magától. 

— Ezt nem akartam -— lihegte. 

Ned csak hallgatott, és mosolygott boldogan. 

Sylvie ráeszmélt, hogy épp azt árulta el Nednek, amit el akart titkolni, 
de már nem bánta. Mégis azt mondta: 

— Jobb, ha mész, mielőtt olyat teszek, amit megbánok. 

Ned ettől mintha még jobb kedvre derült volna. 

— Jól van — mondta. — Mikor látlak legközelebb? 

— Hamarosan. Menj, köszönj el anyámtól. 

Ned ismét meg akarta csókolni, ám Sylvie a mellére tette a kezét, és 
megállította. 

— Ne többet. 

Ned tudomásul vette, és átment a boltba. 

— Köszönöm a vendégszeretetét, Palot asszony — mondta. 

Sylvie lesüllyedt a székbe. A következő percben csukódott az üzlet 
ajtaja; még visszajön! 

— Megcsókoltam — mondta Sylvie. 

— Kitaláltam ám. Fülig ért a szája. 

— Nem kellett volna. 

— Nem értem, miért nem. Magam is megcsókolnám, csak lennék húsz 
évvel fiatalabb. 

- Anyám, ne legyen vulgáris! Most majd azt várja, hogy feleségül 
menjek hozzá. 


— A helyedben gyorsan megtenném, mielőtt egy másik lány lecsap rá. 

— Hagyja abba! Tudja jól, hogy nem lehetek a felesége! 

— Én nem tudok semmi ilyenről. Miket beszélsz? 

- Küldetésünk van. El kell juttatnunk az emberekhez az igaz 
evangéliumot. 

— Talán eleget tettünk már. 

Sylvie megbotránkozott. Az anyja még sose beszélt így. 

Isabelle észrevette a reagálását. 

— Még az úr is megpihent a hetedik napon, miután megteremtette a 
világot — mondta mentegetőzve. 

— A mi munkánk még nem ért véget. 

— Talán nem is fog, csak a Végítélet harsonájával. 

— Annál inkább folytatni kell. 

— Azt akarom, hogy boldog légy. Te vagy az én kislányom. 

— De mit akar az úr? Arra tanítottál, hogy mindig tegyem föl ezt a 
kérdést. 

Isabelle sóhajtott. 

— Ezt tettem. Keményebb voltam fiatalon. 

— Bölcs voltál. Nem mehetek férjhez. Küldetésem van. 

— Akkor is, és Nedtől függetlenül egy napon talán más módját kell 
keresnünk, hogy teljesítsük az Úr akaratát. 

— Hogyan? 

— Talán kapunk kinyilatkoztatást. 

— Majd ha Isten akarja, ugye, anya? 

— Igen. 

— Akkor ebben kell megnyugodnunk. 

Isabelle újból sóhajtott. 

— Ámen — mondta, de Sylvie nem volt biztos benne, hogy komolyan így 
érti-e. 


Amikor Ned kilépett a boltból, észrevett a túloldalon egy koszlott 
fiatalembert, aki csak ácsorgott magában egy kocsma előtt, és nem csinált 
semmit. Ned elindult kelet felé, vissza az angol követségre. Hátranézett, és 
látta, hogy a koszlott ember ugyanarra jön. 

Fényes kedvében volt. Sylvie úgy csókolta meg, mintha szívből adná. 
Ned imádta. Először találkozott nővel, aki felért Margeryvel. Sylvie 
nemcsak okos és bátor, de gyengéd is, és elragadó. Alig várta, hogy ismét 
találkozzanak. 

Nem felejtette el Margeryt, és sohasem is fogja. De Margery nem volt 
hajlandó megszökni vele, neki pedig nélküle kellett volna leélnie a 
hátralévő életét. Joga van szeretni valaki mást. 

Sylvie anyját is megkedvelte. Isabelle még mindig vonzó volt a maga 
érett módján, telt alakjával, csinos arcával, kék szeme körül a ráncokkal, 
amelyek egyénivé tették a megjelenését. Nem titkolta, hogy helyesli a 
lánya választását. 

Förtelem, amit Sylvie mesélt Pierre Aumande-ról! Képes volt még 
feleségül is venni a lányt! Nem csoda, hogy Sylvie nem is akart férjhez 
menni még egyszer. Ha arra gondolt, hogyan árulták el Sylvie-t az 
esküvője napján, Ned meg tudta volna fojtani Pierre Aumande-ot. 

De nem hagyta, hogy ez elrontsa a kedvét, hiszen annyi mindennek 
örvendezhetett. Még az is lehetséges, hogy Franciaország lesz a második 
jelentős állam a világon, ahol bevezetik a vallási türelmet. 

Amikor átment a rue Saint-Jacgues-on, hátranézett, és meglátta a 
koszlott embert a rue de la Serpente-ről. 

Ezt nem hagyhatja ennyiben. 

Megállt az utca másik oldalán, hogy elgyönyörködjön a nagyszerű 
Saint-Séverin-templomban. A koszlott ember keresztülloholt az úton, 
kerülve Ned tekintetét, majd besurrant egy sikátorba. 

Ned befordult a telekre, amelyen Szegény Szent Juliánusz kicsi 
temploma állt, és átvágott a kihalt temetőn. Amikor befordult a templom 


keleti végénél, behúzódott egy mély kapualjba, amely elrejtette. Ott 
kivonta a tőrét, és megfordította, úgy, hogy a markolat gombja a jobb 
hüvelyk- és mutatóujja között legyen. 

Ahogy a koszlott ember a kapualjhoz ért, Ned előlépett, és az arcába 
vágott a tőr markolatgombjával. Az ember feljajdult, és visszatántorodott. 
Orrából-szájából dőlt a vér, de azért gyorsan visszanyerte az egyensúlyát, 
és megfordult, hogy elmeneküljön. Ned üldözőbe vette és elgáncsolta. Az 
ember hasra esett. Ned a hátára térdelt, és a tarkójának szegezte a tőrét. 

— Ki küldött? — kérdezte. 

Az ember vért nyeldekelve mondta. 

— Nem tudom, mit akar! Miért támadott rám? 

Ned erősebben nyomta a tőrt. A penge felsértette a mocskos bőrt, 
amelyből kiserkedt a vér. 

— Kérem, ne! — kiáltotta az ember. 

— Senki se néz ide. Megöllek, utána itt hagylak, hacsak meg nem 
mondod, ki parancsolta, hogy kövess! 

— Jó, jó! Georges Biron volt. 

— Az meg ki az ördög? 

— Montagny ura. 

Ismerősen hangzott. 

— Miért akarja tudni ez a Biron, hogy hova járok? 

- Nem tudom, esküszöm Krisztusra! Sose mondja meg, hogy miért, 
csak kiküld bennünket. 

Vagyis ez az ember egy csoporthoz tartozik. Biron a vezető. Vagy ő, 
vagy valaki más, akinek Biron dolgozik, figyelteti Nedet. 

— Ki mást követsz még? 

— Korábban Walsinghamet, aztán át kellett váltani magára. 

— Biron talán valamelyik nagyúrnak dolgozik? 

— Az lehet, de nekünk semmit se mond. Kérem! Igazat beszélek! 

Logikus, gondolta Ned. Miért közölnék egy ilyen nyomoronccal, hogy 


mit miért csinál? 

Felállt, visszacsúsztatta a tőrt a tokjába, és elment. 

Keresztülvágott a place Maubert-en, belépett a követségre. Walsingham 
az előtérben tartózkodott. 

— Ön tud valamit Georges Bironról, Montagny uráról? — kérdezte Ned. 

— Igen — felelte Walsingham. — Fent van Pierre Aumande de Guise 
segítőinek listáján. 

— Ó, hát ez megmagyarázza. 

— Mit? 

— Hogy miért követtek bennünket. 


Pierre a kis boltot vizsgálgatta a rue de la Serpente-en. Ismerte a 
környéket, ő is errefelé diákoskodott sok éve. Abba a kocsmába járt annak 
idején, odaát az utca másik oldalán. Akkor még nem volt meg az üzlet. 

Mekkora utat tett meg azóta! Az a fiatal diák sok mindenre vágyott, ami 
ma már az övé, gondolta elégedetten. Ő a Guise család legbizalmasabb 
tanácsadója. Szép ruhái vannak, hogy legyen miben a király elé járulnia. 
Van pénze, és valamije, ami a pénznél is értékesebb. Van hatalma. 

Viszont vannak aggályai. A hugenottákat nem taposták el, sőt mintha 
még erősödnének is! A skandináv országok, egyes német fejedelemségek és 
Navarra apró királysága elszánt protestánsok. A harc még nem dőlt el 
Skóciában és Németalföldön. 

Bár onnan jó hír jött: Hangestet, a hugenotta tábornokot megverték Mons- 
nál, és most börtönben van néhány alvezérével együtt, ahol a kegyetlen Alba 
herceg tortúráztatja őket. A diadalittas párizsi katolikusok csináltak róla egy 
nótát, amelyet minden este ordítanak a kocsmákban: 

Hang-est! 

Ha! Ha! Ha! 

Hang-est! 

Ha! Ha! Ha! 


Ám Mons nem volt döntő ütközet, és a lázadást nem verték le. 

De az volt a legrosszabb, hogy maga Franciaország is ingadozott, mint 
a részeg, aki előre akar menni, mégis visszafelé dülöngélt az undorító 
kompromisszum felé, amelynek Angliai Erzsébet volt a zászlóvivője: se 
nem erős katolikus, se nem protestáns, hanem egy engedékeny zagyvalék. 
Már csak pár nap a királyi menyegzőig, de még mindig nem tört ki az 
üdvös zavargás, ami lehetővé tenné, hogy lefújják! 

De meglesz! És ha meglesz, Pierre készen áll! Fekete könyvét a párizsi 
protestánsokról meghizlalták a látogatók. Valamint az utóbbi napokban ő 
és Henri herceg járulékos terveket is szőtt. Összeállítottak egy párhuzamos 
listát buzgó katolikus nemesekből, akiktől bízvást elvárható a gyilkolás. 
Ha majd elkezdődik a hugenotta zendülés, megszólal és el sem hallgat a 
Saint-Germain-[" Auxerrois harangja: az lesz a jel a katolikus uraknak, 
hogy ki-ki ölje meg a maga protestánsát. 

Elvben mindenki egyetértett. Pierre tudta, hogy nem mindegyik tartja 
majd be az ígéretét, de így is lesznek elegen. Ahogy a hugenották 
fellázadnak, a katolikusok lecsapnak. Levágják a fenevad fejét. A 
söpredéket már elintézheti a polgárőrség. A hugenotta mozgalom 
megrokkan, talán gyógyíthatatlanul, és akkor vége az udvar bűnös 
engedékenységének a protestantizmus iránt, és ismét a Guise-ek lesznek 
Franciaországban a leghatalmasabb család. 

Itt, az orra előtt volt egy új cím a fekete könyvbe. 

— Az angol szerelmes — jelentette Georges Biron. 

— Kibe? Olyasvalakibe, aki megzsarolható? — kérdezte Pierre. 

— Egy nőbe, aki írószert árul, és a bal parton van a boltja. 

— Neve? 

— Théreése Saint-Ouentin. Az anyjával, Jacgueline-nal vezetik a boltot. 

— Nyilvánvalóan reformátusok. Az angol nem cicázna egy katolikus 
lánnyal. 

— Utánuk nézzek? 


— Magam megyek. 

Saint-Ouentinék szerény házban laktak, amelynek egyetlen emelete 
volt. Egy sikátor, amelyben csak egy kézikocsi fért el, vélhetőleg egy hátsó 
udvarhoz vezetett. A homlokzatot rendben tartották, mindent, ami fából 
készült, frissen mázoltak, ezek szerint jól megy az üzlet. Az ajtót nyitva 
hagyták az augusztusi hőségben. Egy ablakban legyezővé hajtogatott 
papírlapok, vázába tett lúdtollak csokra, és kisebb-nagyobb tintásüvegek 
álltak csinosan összerendezve. 

— Itt várjatok — mondta Pierre a testőreinek. 

Bement a boltba, és elhűlt, mert odabent nem volt más, mint Sylvie 
Palot. 

Valóban ő volt. Pierre számítása szerint harmincegy lehetett, bár 
valamivel idősebbnek látszott, biztosan attól, amin átment. Lefogyott, 
elvesztette kamaszos hamvasságát, erős állkapcsán megjelentek a ráncok 
kísértetei, de a szeme ugyanolyan kék volt. Egyszerű, kék vászonruhát 
viselt, és a teste is formás és izmos maradt. 

Pierre-t mintha percnyi varázslat röpítette volna vissza tizennégy évet 
az időben a halpiacra, ahol először beszélt Sylvie-vel, a könyvesboltba a 
katedrális árnyékában, és egy ifjabb, tudatlanabb Pierre-hez, akinek 
semmije sem volt, de mindent akart. 

Sylvie egyedül volt a boltban. Egy írópultnál állt, számoszlopot adott 
össze a főkönyvben, és először fel sem nézett. 

Pierre figyelmesen nézte. Sylvie valamiként túlélte az apja halálát, és az 
üzletük elkobzását. Álnevet vett föl, és saját vállalkozást alapított, amelyet 
sikerre vitt. Pierre nem értette, miért engedi az Úr, hogy olyan sok 
istenkáromló protestáns boldoguljon az üzletben és a kereskedelemben, 
majd lelkipásztorok fizetésére, gyűléstermek építésére és tiltott könyvek 
vásárlására fordítsa a nyereségét. Isten útjai néha olyan nehezen 
kifürkészhetők. 

Ráadásul Sylvie-nek most van egy csodálója, aki nem más, mint Pierre 


gyűlölt ellensége. 

Egy idő után mégis megszólalt: 

— Szép jó napot, Sylvie. 

Noha barátságosan beszélt, Sylvie elsikoltotta magát ijedtében. Még 
ennyi év után is fölismerhette a hangját. 

Pierre élvezte, hogy milyen rémült az arca. 

— Miért vagy itt? — kérdezte remegő hangon Sylvie. 

— Puszta véletlenségből. Minő kellemes meglepetés. 

—- Nem félek tőled — mondta Sylvie. Gyönyörűség volt tudni, hogy 
hazudik. — Mit tehetsz még velem? Már tönkretetted az életemet. 

— Azt újból megtehetem. 

— Nem, nem teheted. A saint-germaini béke óta nem. 

— De a tiltott könyvek árusítása továbbra is törvénysértés. 

— Nem árulunk könyveket. 

Pierre körülnézett. Csakugyan nem voltak nyomtatott könyvek, csak 
üres főkönyvek, olyanok, mint amelyikbe Sylvie írt, és kisebb noteszek, 
amelyeket livres de raisonnak hívnak. Máglyán égő apjának látványa talán 
lehűtötte Sylvie hitbuzgalmának hevét. Az egyház is épp ebben 
reménykedett. Ám olykor épp ellenkező hatással jártak az ilyen 
kivégzések, mert vértanúkat teremtettek, akiket dicsőség lett követni. 
Sylvie talán annak szentelte az életét, hogy folytassa apjának küldetését. 
Talán másutt van egy raktára eretnek irodalomból. Ráállíthatott volna egy 
figyelőt, aki éjjel-nappal követi, és megtalálhatták volna a raktárt. Sajnos 
ezt már elpuskázták, mert a nő mostantól még óvatosabb lesz. 

Taktikát változtatott. 

— Valamikor szerettél engem. 

Sylvie elsápadt. 

— Isten bocsássa meg nekem. 

— Ugyan, ugyan. Szerettél csókolózni velem. 

— Méz a méregben. 


Pierre tett egy fenyegető lépést felé. Nem megcsókolni akarta, ahhoz 
sose volt valami nagy kedve. Izgalmasabb volt ijesztgetni. 

— Tudom, hogy most is megcsókolnál. 

— Inkább leharapnám azt az átkozott orrodat. 

Pierre úgy sSejtette, hogy ezt komolyan mondta, de azért csak 
bosszantotta tovább. 

— Tőlem tanultál mindent, amit tudsz a szerelemről. 

- Tőled tanultam meg, hogy valaki lehet egyszerre keresztény és 
ocsmány hazug. 

- Mindnyájan bűnösek vagyunk. Azért is van szükségünk Isten 
kegyelmére. 

— Egyes bűnösök rosszabbak a többieknél. Egyesek a pokolra kerülnek. 

— Az angol imádódat megcsókolod? 

Ezzel sikerült komolyan ráijeszteni, állapította meg elégedetten. Sylvie- 
nek láthatólag nem fordult meg a fejében, hogy ő ismerheti Sir Nedet. 

— Nem tudom, miről beszélsz — hazudta a nő. 

— Dehogynem tudod. 

Sylvie összeszedte az erejét, hogy lehiggadjon. 

— Elégedett vagy a jutalmaddal, Pierre? — mutatott az ékes kabátra. — 
Szép ruháid vannak, és láttalak, amikor Guise herceg oldalán lovagoltál. 
Megkaptad, amit akartál. Megérte azt a sok gonoszságot, amit el kellett 
követned érte? 

Pierre nem állhatta meg, hogy ne dicsekedjen. 

— Igen, van pénzem, és nagyobb a hatalmam, mint valaha álmodtam! 

- De nem ezt akartad igazából. Megfeledkezel róla, mennyire 
ismertelek. 

Pierre váratlanul megriadt. 

Sylvie könyörtelenül folytatta: 

— Az volt minden vágyad, hogy közéjük tartozhass, tagja lehess a Guise 
családnak, amely nem kért belőled, amikor megszülettél! 


— Az is vagyok! — mondta Pierre. 

— Dehogy vagy. Ugye, mind tudják, valójában honnan származol? 

Pierre kezdett pánikba esni. 

— A herceg legbizalmasabb tanácsadója vagyok! 

— De nem a rokona. Ránéznek a cifra ruháidra, eszükbe jut, hogy egy 
törvénytelen gyerek törvénytelen gyereke vagy, és nevetnek a 
hivalkodásodon, igaz? 

— Kitől hallottad ezeket a hazugságokat? 

— Nímes márkiné mindent tud rólad! Ugyanonnan való, ahonnan te. 
Ismét megnősültél, ugye? 

Pierre összerándult. Most találgat Sylvie, vagy csakugyan tudja? 

— Csak nem kényszerből? — folytatta Sylvie, aki mindent kiolvasott az 
arcából, mert Pierre képtelen volt palástolni az érzelmeit. — Mert nem nemes 
kisasszony a feleséged. Alacsony származású. Azért is gyűlölöd! 

Sylvie-nek igaza volt. Ha Pierre netán elfelejtette volna, milyen árat 
fizetett a Guise név viselésének jogáért, mindig ott volt emlékeztetőnek az 
undorító feleség és a bőszítő mostohakölyök. Nem tudott uralkodni az 
arcán, amely eltorzult a dühtől. 

Sylvie persze észrevette. 

— Szegény asszony — mondta. 

Ekkor kellett volna megkerülnie az asztalt, hogy leüsse, aztán pedig be 
kellett volna kiáltania a testőreit, hogy verjék véresre, de nem bírta 
összeszedni hozzá az erőt. Nem volt igazán magabiztos, és ez megbénította 
akkor, amikor a harag lázában kellett volna égnie. Igen, Sylvie túl jól 
ismerte, és egyenesen beletalált a fájó pontjába. Most már csak be akart 
bújni egy lyukba, ahol nyalogathatja a sebeit. 

Éppen megfordult, hogy kimenjen, amikor hátulról bejött az üzletbe 
Sylvie anyja. Rögtön felismerte Pierre-t, és annyira elszörnyedt, hogy egy 
lépést hátrált, egyszerre undorodva és rettegve, mintha egy dühkóros kutyát 
látna. Ám az elszörnyedés ijesztő gyorsasággal csapott át veszett haragba. 


— Te sátán! — ordította. — Megölted az én Giles-emet! Tönkretetted a 
lányom életét! — Hangja sivítássá élesedett, mintha őrjöngés vett volna 
rajta erőt. Pierre hátrálni kezdett az ajtó irányába. — Ha most lenne nálam 
egy kés, kiontanám azt a büdös beledet! — vijjogta Isabelle. — Te mocsok! 
Te rossebes kurva folyása! Megfojtalak, te csemerletes, leprás dögtetem! 

Pierre kimenekült, és becsapta az ajtót. 

A menyegző nem indult vidám hangulatban. 

Hétfőn reggel már korán összeverődött a sokaság, mert a párizsiak ki 
nem hagynának egy ilyen látványosságot. A Notre-Dame-székesegyház 
előtt lelátót ácsoltak gerendákból, és leterítették aranybrokáttal. Innen 
pallók vezettek a templomhoz és a szomszédos püspöki palotához. Ned, 
mint kisebb notabilitás, órákkal a szertartás kezdete előtt elfoglalta a helyét 
az emelvényen. Felhőtlen augusztusi nap volt, az emberek főttek a 
forróságban. A teret az emelvény körül zsúfolásig megtöltötték az izzadó 
polgárok. Az ablakokból és a házak tetejéről fürtökben lógtak a nézők. 
Baljós csend volt. A vakbuzgó katolikus párizsiaknak nem tetszett, hogy az 
ő huncutkájukat egy kálomista senkihez adják feleségül, és a dühüket még 
szították is vasárnaponként a hitszónokok, akik azt prédikálták, hogy ez a 
házasság egy fertelmeskedés. 

Ned még mindig kételkedett benne, hogy megtarthatják az esküvőt. A 
tömeg megvadulhat, és megakadályozhatja a szertartást. A pletykák szerint 
Margot hercegnő azzal fenyegetőzött, hogy az oltár előtt mond nemet. 

Ahogy múlott az idő, fokozatosan telt meg a lelátó. Délután három óra 
tájban leült Ned mellé Jerónima Ruiz, akivel ő mindenképpen beszélni 
akart a louvre-beli érdekes diskurzus után, de nem volt alkalma rá az 
elmúlt napokban. Most hát örvendezve üdvözölte a dámát, aki mélán 
megjegyezte: 

— Ön épp úgy mosolyog, mint Barney. 

— Romero bíboros csalódott lehet — mondta Ned. — Eddig semmi sem 
mutat arra, hogy ne tartanák meg az esküvőt. 


Jerónima lehalkította a hangját. 

— Romero mondott valamit, ami érdekelni fogja. 

— Pompás! — Ned csak reménykedett, hogy talán ráveheti Jerónimát adatok 
kiszivárogtatására, ám a nőt láthatólag nem kellett kapacitálni. 

- Guise hercegnek van egy névsora és címjegyzéke a párizsi 
legfontosabb protestánsokról. Mindegyikre ráállítottak egy megbízható 
katolikus nemesembert. Ha zavargások törnek ki, az összes hugenottát 
meggyilkolják. 

— Uramisten! Ennyire könyörtelenek? 

— A Guise-ek igen. 

— Köszönöm, hogy elmondta. 

— Szívesen megölném Romerót, de nem tehetem, mert szükségem van 
rá — felelte Jerónima. 

Ned csak bámulta, megigézve és némileg elszörnyedve. Nem csak a 
Guise-ek könyörtelenek. 

A tömeg felmorajlott. Ned és Jerónima félbeszakította a beszélgetést. 
Közeledett a vőlegény menete, amely a Louvre-ból indulva érkezett a 
Notre-Dame hídon át a jobb partról. Bourbon Henrik, Navarra királya 
ezüsttel, . gyöngyökkel és drágakövekkel kivarrt, halványsárga 
szaténkreációt viselt. Hugenotta nemesek kísérték, köztük Nímes márki és 
Lagny márki. A párizsiak mogorván hallgatva figyelték őket. 

Ned visszafordult, hogy mondjon valamit Jerónimának, de ő addigra 
elment, és Walsingham vette át a helyét. 

— Most tudtam meg valami félelmetest — mondta Ned, és elismételte, 
amit Jerónimától hallott. 

— Nem olyan nagy csoda ez — felelte Walsingham. — Vannak terveik. 
Hát persze hogy vannak. 

— Mi pedig tudunk a terveikről, hála a spanyol szotykának. 

Walsingham elmosolyodott, ami ritkaság volt nála. 

— Jól van, Ned, jogos a pont. 


A püspöki palotából kijött Károly őfelsége, a karján vezetve a húgát. Az 
atyafiság jelzésére ugyanolyan halványsárga szatént viselt, mint Bourbon 
Henrik, csak neki több és nagyobb drágaköve volt. Mikor a felségek 
közelebb értek, Walsingham a helyetteséhez fordult, és megvetően 
odasúgta: 

— Mint hallottam, a király ruhája ötszázezer écube került. 

Ned nem hitt a fülének. 

— Hiszen az százötvenezer font! 

— Az angol kormány éves költségvetésének a fele! 

Ned most az egyszer osztotta Walsingham rosszallását a tékozlás iránt. 

Margot hercegnő világoslila bársonyruhát viselt kék palásttal, amelynek 
hosszú uszályát három hölgy vitte utána. Melege lesz, gondolta Ned. 
Persze minden királylányt szépségnek mondanak, de Margot-ra ez még 
igaz is volt. Érzéki arca, nagy szeme, karakteres fekete szemöldöke, csókra 
álló piros szája volt, habár ma ráfagyott arra az édes pofikájára a 
csökönyös harag. 

— Nem nagyon boldog - jegyezte meg Ned a főnökének. 

Walsingham vállat vont. 

— Gyerekkora óta tudta, hogy nem ő választhatja a férjét. Ennek a 
szégyentelen tobzódásnak, ami francia királyi körökben dívik, meg kell 
fizetni az árát. 

Ned arra gondolt, amikor Margeryt kényszerítették férjhez. 

— Sajnálom Margot-t — mondta. 

— Ha igazak a pletykák, nem fogja hagyni, hogy a házassági eskü 
korlátozza a szokásaiban. 

A király után következtek az öccsei, ugyanolyan sárga szaténban. 
Gondjuk volt rá, hogy a tömeg megértse az üzenetet: mostantól a Valois-k 
és a Bourbonok testvérek. Az arát legalább száz főrangú hölgy követte. 
Ned még sose látott ennyi gyémántot és rubint egy rakáson. Mindegyik 
dáma külön-külön is több ékszert aggatott magára, mint amennyije 


Erzsébet királynőnek összesen volt. 

Még mindig nem éljenzett senki. 

A menet lassan vonult a pallón a lelátóig, ahol az ara elfoglalta a helyét 
a vőlegény mellett. Mivel ez volt az első alkalom, hogy egy katolikus 
házasodott egy protestánssal királyi esküvő keretében, bonyolult szertartást 
eszeltek ki, hogy egyik fél se sértődjön meg. 

A szokásnak megfelelően az esküre a templom előtt került sor. Bourbon 
bíboros volt az eskető pap. Ahogy peregtek a szavak, Ned mélyen átélte a 
perc ünnepélyességét: egy nagy nemzet most vonszolja magát centinként 
közelebb a vallásszabadság eszményéhez. Hogy vágyott rá ő is! Ezt akarta 
Erzsébet királynő, erre volt szüksége Sylvie Palot-nak. 

Végül a kardinális feltette a kérdést Margot-nak, hogy elfogadja-e 
házastársául Navarra királyát. 

Margot üres arccal bámult rá, és nem nyitotta ki a száját. 

De csak nem fogja most felrúgni az egész esküvőt?, gondolta Ned. Bár 
azt mondják rá, hogy akaratos. 

A vőlegény türelmetlenül toporgott. 

A hercegnő és a bíboros egy hosszú percig nézett farkasszemet. 

Károly király, aki Margot mögött állt, egyszer csak a húga tarkójára 
tette a kezét, és meglökte. 

Margot hercegnő mintha bólintott volna. 

Hát ez nem volt igen, gondolta Ned. Tudta ezt Isten, és tudta a 
nézősereg is. A bíboros sietve férjjé és feleséggé nyilvánította a párt. 

Margot és Henrik házasok voltak — bár ha becsúszik valami az elhálás 
előtt, még mindig fel lehet bontani a házasságot. 

A nászmenet bevonult a templomba az esküvői misére. Az ifjú férj nem 
maradt ott a katolikus szertartáson, hanem szinte azonnal kijött a 
templomból. 

A Notre-Dame előtt beszédbe elegyedett Gaspard de Colignyval, a 
hugenotta tábornokkal. Lehet, hogy nem sértésből csinálták, de a fesztelen 


viselkedésük olyan benyomást keltett, mintha fumigálnák a benti 
ceremóniát. A tömeg bizonyosan így érezte, és tiltakozva ordítozni kezdett, 
aztán rákezdték a győzelmi dalukat: 

Hang-est! 

Ha! Ha! Ha! 

Hang-est! 

Ha! Ha! Ha! 

Ez felbőszítette a hugenottákat, akiknek vezéreit most is Alba herceg 
börtönében kínozták. 

Az emelvényen az előkelőségek járkáltak és cseverésztek, de ahogy 
hangosodott a nóta, felhagytak a társalkodással, és aggodalmasan néztek 
körül. 

Egy közeli ház tetején egy csoport hugenotta azzal vágott vissza, hogy 
rázendítettek egy zsoltárra, és más hangok is csatlakoztak hozzájuk. Lent a 
földön néhány ifjú krakéler a házhoz indult. 

Minden együtt volt egy zavargáshoz. Ha az bekövetkezik, a házasság 
békítő hatása átcsaphat az ellenkezőjébe. 

Ned észrevette Walsingham barátjának, Lagny márkinak az ékköves 
sapkáját. 

- Nem hagyathatná abba méltóságod az éneklést ezekkel a 
hugenottákkal? — kérdezte nyugtalanul. — Elveszítünk mindent, amit 
nyertünk, ha most kitör a zavargás! 

— Abbahagyathatnám, ha a katolikusok is abbahagynák - felelte Lagny. 

Ned körülnézett, hogy nincs-e a közelben egy jóindulatú katolikus, 
felfedezte Aphrodite de Beaulieu-t, és nyomban a kisasszony után vetette 
magát. 

— Nem szólhatna kegyed egy papnak vagy akárkinek, hogy hagyassa 
abba az emberekkel a Hangest-nótát? Csúnya ribillió készül. 

Aphrodite volt annyira okos lány, hogy felismerje a veszélyt. 

— Bemegyek a templomba, és szólok apámnak -— ígérte. 


Ned tekintete megállapodott Bourbon Henriken és Gaspard de 
Colignyn. De hiszen miattuk van az egész! Visszasietett Lagnyhez. 

- Nem szólna méltóságod annak a kettőnek, hogy tűnjenek el? 
Bizonyos vagyok benne, hogy nem készakarva teszik, de akkor is 
provokálják a tömeget. 

Lagny bólintott. 

— Beszélek velük. Egyik sem akar felfordulást. 

Pár perccel később Henrik és Gaspard eltűnt az érsek palotájában. A 
katedrálisból kijött egy pap, és rákiáltott a tömegre, hogy zavarják a misét, 
mire elhallgatott a danászás. A hugenották is abbahagyták a zsoltározást a 
háztetőn. A tér elcsendesedett. 

A válság elmúlt, gondolta Ned. Egyelőre. 


Az esküvőt háromnapos dínomdánom követte, de nem volt zavargás, 
Pierre mélységes keserűségére. 

Voltak utcai pofozkodások és kocsmai verekedések a diadalmas 
protestánsok és a dühös katolikusok között, de egyetlen csihi-puhiból sem 
lett az egész városra kiterjedő csata, amelyben Pierre reménykedett. 

Katalin királynénak nem volt bátorsága egy kemény összecsapáshoz. A 
ravaszabb hugenottákhoz hasonlóan Coligny is abban hitt, hogy a legjobb 
stratégia kerülni a vérontást. A két tábor langymeleg mérsékeltjei közös 
erővel fenntartották a békét. 

A Guise család kétségbe volt esve. A szemük láttára csúszott ki a 
kezükből a hatalom és a tekintély. Akkor Pierre előállt egy tervvel. 

Meg kell gyilkolni Gaspard de Colignyt! 

Csütörtökön, miközben a nemesség az ünnepségeket megkoronázó 
lovagi tornán vett részt, Pierre Georges Bironnal tárgyalt a Louvre régibb 
részének egyik szobájában, amelynek alja döngölt föld, a fala pedig 
terméskő volt. 

Biron az ablakhoz tolt egy asztalt, hogy jobban lehessen látni, majd 


elővett vászonzsákjából egy hosszú csövű fegyvert. 

— Szakállas puska — állapította meg Pierre —, de két csöve van egymás 
alatt. 

— Vagyis ha az első golyó elhibázza Colignyt, még mindig lesz egy 
második esély. 

— Remek! 

Biron az elsütőszerkezetre mutatott. 

— Rúgós kovás. 

— Tehát önbegyújtó. De megöli-e? 

— Megöl ez mindent, ami nincs messzebb száz méternél. 

- Spanyol muskéta jobb lenne. — A muskéta nagyobb, súlyosabb 
fegyver volt; annak egy lövése szinte biztos halál. 

Biron a fejét rázta. 

— Túl nehéz elrejteni. Mindenki tudná, mit akarnak vele. És Louviers 
már nem fiatal. Nem tudom, elboldogulna-e egy muskétával. — Annak a 
megemeléséhez erő kellett; azért is voltak híresen termetesek a 
muskétások. 

Pierre felhozatta Párizsba Charles Louviers-t, aki igazán megtett 
mindent Orléans-ban; ha Bourbon Antal meggyilkolása kudarcba fulladt, 
az nem az ő hibája volt, Ferenc király nyavalygása okozta. Pár évvel 
később Louviers meggyilkolt egy hugenotta vezért, Luzé kapitányt, és 
kétezer écu jutalmat kapott érte. Továbbá Louviers nemesember volt, ami 
Pierre szerint szavatolta, hogy állja a szavát, míg egy közönséges 
futóbetyár egy palack bor áráért fordít a köpönyegén. Pierre remélte, hogy 
helyesen döntött. 

— Jól van — mondta. — Most nézzük meg az utat. 

Biron visszatette a puskát a zsákba, aztán kimentek az udvarra. A 
négyszög két oldala majd félezer éves erődfal volt, a másik kettő az 
újmódi olasz palotákat utánozta. 

— Amikor Gaspard de Coligny idejön a szállásáról, majd visszamegy, 


húsz fegyveres testőr kíséri — mondta Biron. 

— Abból baj lesz. 

Pierre végigment az útvonalon, amelyet Colignynak kell követnie, ki a 
régi erődkapun a rue des Poulies-re. A Bourbon-családnak a Louvre-ral 
épp szemben, Francois-Hercule-nek, a király öccsének a szomszédságában 
volt a palotája. Pierre végignézett az utcán. 

— Hol lakik Coligny? 

— Túl a sarkon, a rue de Béthisyn. Csak pár lépés. 

— Nézzük meg. 

Észak felé indultak, el a folyótól. 

Az utcákon nem enyhült a feszültség. Pierre még most is láthatta a 
drágán öltözött hugenottákat, komor szürkében és feketében. Úgy 
sétafikálnak, mintha az övék lenne a város! Ha lenne egy csepp eszük, 
nem mutatnák ennyire a diadalukat. Bár ha lenne egy csepp eszük, 
gondolta Pierre, akkor nem lennének reformátusok. 

A bigott katolikus párizsiak gyűlölték ezeket a látogatókat. Annyi 
türelmük volt hozzájuk, mint a szalmahídnak, amelyen egy vasalt 
szekérnek kellene átmennie. 

Ha lesz egy igazán jó ürügy, itt mindkét tábor megvész. Ha pedig elég 
embert megöltek, újrakezdődik a polgárháború, és a saint-germaini 
békeszerződést eltépik, házasság ide vagy oda. 

Pierre majd szolgáltat nekik ürügyet. 

Pásztázta az utcát, keresett egy megfelelő pontot, ahonnan egy 
fegyveres rálőhet egy járókelőre: egy tornyot, egy magas fát, egy 
padlásablakot. Csak az a baj, hogy a merénylőnek egérút is kell, mert a 
testőrök bizonyosan üldözőbe veszik. 

Megállt az egyik ház előtt. Ezt ismerte: Anna d"Este hercegnéé, Henri 
de Guise anyjáé volt. Anna újból férjhez ment, most Nemours hercegnének 
hívták, de állhatatosan gyűlölte Colignyt, mert őt tartotta felelősnek első 
férje haláláért. Legalább annyi munkát fektetett az ifjú Henri herceg 


bosszúvágyának szításába, mint Pierre. Nemours hercegné együttműködik, 
ez nem kétséges. 

Megvizsgálta a homlokzatot. Az emeleti ablakok elé farostélyok lógtak 
be, amelyekre kúszónövényeket futtattak; a csinos ötlet kétségtelenül a 
hercegné érdeme volt. Ma azonban mosott ruha száradt a rácsokon, vagyis 
a hercegné nem tartózkodik a városban. Így még jobb, gondolta Pierre. 

Dörömbölt az ajtón. Egy szolga nyitotta ki, aki felismerte Pierre-t. 

— Jó napot adjon isten, Guise uram — mondta félős tisztelettel. — Miben 
lehetek szolgálatára kelmednek? — Pierre szerette, amikor hajbókolnak 
előtte, de mindig úgy tett, mintha nem venné észre. Most se válaszolt a 
szolgának, csak félrelökte és benyomult. 

Fölment az emeletre. Biron követte a hosszú vászonzsákba dugott 
szakállas puskával. 

Az emeleten volt egy tágas szalon, amely az utcára nyílt. Pierre 
kinyitotta az ablakot. A szélben lengő mosott ruhák ellenére is beláthatta 
az utca két oldalát a Louvre irányában. 

— Add csak ide azt a puskát — mondta. 

Biron előhúzta a zsákból a fegyvert. Pierre az ablakpárkányra 
támasztotta, és célzott. Elegánsan öltözött pár közeledett karon fogva. 
Pierre rászegezte a puskát a férfira, akiben csodálkozására az idős Nímes 
márkit ismerte fel. Elmozdította a fegyver csövét a márkiról, és szemügyre 
vette a nőt, aki élénksárga ruhát viselt. Igen, Louise márkiné volt, aki miatt 
kétszer kellett megaláztatást elszenvednie: valamikor régen, amikor a 
hölgy megszégyenítette a vadászházban tartott, protestáns istentiszteleten, 
másodszor csak egy hete, a rue de la Serpente-i boltban, ahol Sylvie a 
Louise-tól hallott titkokat vágta a fejéhez. Most bosszút állhatna: csak meg 
kellene húznia a ravaszt. A márkiné mellére célzott. Louise a harmincas 
évei derekán járt, de még mindig kívánatos volt, sőt a melle mintha még 
nőtt is volna. Hogy szerette volna Pierre piros vérrel festeni azt a sárga 
ruhát! Szinte hallotta Louise sikoltozását. 


Majd egyszer, gondolta. Most még nem. 

Megrázta a fejét, felállt. 

— Ez jó — mondta, és visszaadta Bironnak a puskát. 

Kiment a szobából. A szolga a lépcsőfordulón várta a parancsokat. 

— Kell itt lennie egy hátsó ajtónak — mondta Pierre. 

— Igenis, uraság. Megmutathatom? 

Lementek a földszintre,  keresztülvágtak a konyhán meg a 
mosókonyhán. Egy udvarba jutottak, amelynek kapuja volt. Pierre 
kinyitotta a kaput, és a Saint-Germain-[? Auxerrois-templom kertjében 
találta magát. 

— Ez tökéletes — mondta halkan Bironnak. — Idehozhatsz egy fölnyergelt 
lovat, és Louviers távozhat egy perccel az után, hogy leadta a halálos 
lövést. 

Biron bólogatott. 

— Működni fog! 

Visszatértek a házba. Pierre adott a szolgának egy aranyécut. 

— Nem voltam itt ma — mondta. — Senki sem volt itt. Senkit sem láttál. 

— Köszönöm, uram! — hálálkodott az ember. 

Pierre gondolkozott még egy pillanatig, és belátta, hogy a pénz nem 
elég. 

- Azt ugye nem kell mondanom, mivel bünteti a Guise család a 
hűtlenséget. 

A szolga megrémült. 

— Tudom én, uram. Nagyon jól tudom. 

Pierre bólintott, majd otthagyta. Inkább féljenek az embertől, mint 
szeressék. 

Addig ment az utcán, amíg el nem ért egy kis temetőhöz, amelyet 
fákkal szegélyezett, alacsony fal határolt. Keresztülvágott az utcán, 
visszanézett. Tisztán látszott a Nemours-palota. 

— Tökéletes — ismételte Pierre. 


Péntek reggel Gaspard de Colignynak tanácskozásra kellett mennie a 
Louvre-palotába. Megjelenni kötelező volt, a távolmaradás felségsértő 
engedetlenségnek számított. Ha valaki ágyban fekvő beteg, küldött maga 
helyett egy alázatos bocsánatkérő levelet, a király csak felhúzta az orrát, és 
annyit kérdezett, hogy ha ilyen súlyos a betegség, hogyhogy nem halt bele 
a levél írója? 

Ha Coligny azt csinálja, amit szokott, a Louvre-ból jövet elhalad a 
Nemours-palota mellett. 

Délelőtt Charles de Louviers elfoglalta a helyét az emeleti ablakban. 
Biron a hátsó kapunál tartotta száron a felnyergelt, gyors járású lovat. Pierre 
a kis temetőben, a fák rejtekéből lesett át az alacsony falon. 

Már csak várniuk kellett. 

Henri de Guise készséggel elfogadta Pierre tervét. Henri herceg 
egyetlen bánata az volt, hogy nem ő végezhet az emberrel, aki felelős az 
apja meggyilkolásáért. 

Tizenöt-húsz fős csoport tűnt fel az utca végén. 

Pierre izmai megfeszültek. 

Coligny jóképű, ötvenes ember volt, gondosan nyírott, göndör haja már 
ezüstre őszült, akárcsak a szakálla. Katonára valló egyenes tartással és 
fürgeséggel mozgott, de most éppen olvasott járás közben, és ettől 
lelassult. Annál könnyebb dolga lesz Louviers-nak, gondolta Pierre 
növekvő félelemmel és ujjongással. Colignyt a testőrei és a bajtársai fogták 
körül, de egy sem látszott különösebben ébernek. Egymással fecsegtek, 
csak futólag néztek körül, mintha nem nagyon aggódnának a vezérük 
biztonságáért. Ellustultak. 

A csoport az utca közepén ballagott. Még ne, gondolta Pierre. Még ne 
lőj. Távolról Louviers-nak nehéz lesz eltalálnia Colignyt, mert a többiek 
útban vannak, de amint közelebb érnek a házhoz, Louviers jobb szögben 


célozhat az emeletről. Coligny közeledett. Még pár pillanat, és tökéletes 
lesz a szög. Louviers mostanra biztosan befogta Colignyt. 

Most, gondolta Pierre, nehogy halogasd. . . 

Coligny megtorpant, és mondott valamit az egyik fegyvertársának. 
Lövés dördült. Pierre lélegzete elakadt. Coligny kísérői megdermedtek, és 
abban az egyetlen, az elszörnyedéstől néma pillanatban Coligny 
mennydörögve. elkáromkodta magát, és megragadta a bal karját a jobb 
kezével. Megsebesült. 

Pierre kimondhatatlanul csalódott. Az a megtorpanás megmentette 
Coligny életét. 

Ám Louviers szakállas puskájának két csöve volt, és rögtön hallatszott 
is a második lövés. Ezúttal Coligny elesett. Pierre most nem láthatta. 
Meghalt vajon? Fegyvertársai körülállták. Zűrzavar támadt. Pierre 
borzasztóan szerette volna tudni, mi történt. A csoport közepéből 
kiemelkedett Coligny ezüst feje. Eszerint fölvették a porból a hulláját? 
Aztán Pierre meglátta, hogy Coligny szeme nyitva van, és beszél. Az 
admirális a talpán állt. Életben volt! 

Tölts újra, Louviers, és lőj már, gyorsan!, gondolta Pierre. Ám Coligny 
néhány testőre végre észbe kapott, és elkezdtek mindenfelé nézegetni. Az 
egyik a Nemours-ház emeletére mutatott, ahol fehér függöny lengett egy 
nyitott ablakban. Négyen futni kezdtek a házhoz. Vajon most tölti újra a 
puskáját a rendíthetetlen Louviers? Az emberek berontottak a házba. Pierre 
úgy állt a temető falánál, mint akinek a földbe gyökerezett a lába, és várta a 
következő dörrenést, de az nem jött. Ha Louviers még ott van, már nyilván 
lebirkózták Coligny emberei. 

Figyelme visszatért az admirálishoz. Egyenesen tartotta magát, bár az 
emberei is támogathatták. Sebbe is bele lehet halni. Ám egy perc múltán 
Coligny lerázta magáról a kísérőit, és talán követelhette, hogy engedjék 
levegőhöz jutni, mert a testőrök hátrább léptek. Pierre így már láthatta, 
hogy minden segítség nélkül áll. Karjait a törzséhez szorította, ujjasa véres 


volt, ám a sebek mintha nem lettek volna súlyosak. Pierre elszörnyedt. 
Ahogy emberei utat adtak neki, a tengernagy elindult, nyilvánvalóan a 
saját lábán óhajtott hazajutni, hogy csak otthon mutassa meg magát 
orvosnak. 

Kijöttek a Nemours-palotából a testőrök. Az egyik hozta a kétcsövű 
szakállas puskát. Pierre nem hallotta, mit mondanak, de olvashatott a 
taglejtéseikből, a  fejrázásból, a tehetetlen  vállvonogatásból, a 
karlengetésből, ami menekülést akart jelenteni. Louviers elpárolgott. 

A csoport közeledett Pierre búvóhelyéhez. Pierre sarkon fordult, 
kisietett a temető túlsó végén, és mérhetetlen csalódással távozott. 


Ahogy hírét vették a merényletnek, Ned és Walsingham rögtön tudták, 
hogy ez lehet a vége mindennek, amiben Erzsébet királynő és ők is 
reménykedtek. 

Rohantak a rue de Béthisyre. Coligny egy ágyon feküdt, számos 
hugenotta vezető — köztük Lagny márki — tartózkodott mellette. Több 
orvos is eljött a betegágyhoz, köztük a hatvan-egynéhány éves Ambroise 
Paré, a király felcsere, akit elmélkedő megjelenéssel ruházott fel 
kopaszodó homloka és a hosszú, sötét szakáll. 

Ned tudta, hogy a sebek fertőtlenítésének általánosan elterjedt módja a 
kiégetés vörösen izzó vassal vagy zubogóan forró olajjal, ami olyan 
fájdalmas, hogy a sebesült sokszor abba hal bele. Paré szívesebben 
akadályozta meg a fertőzést egy terpentin alapú kenőccsel. Írt is egy 
könyvet a szakállas puska és nyíl okozta sebek kezeléséről. Módszerei 
sikeresek voltak, mégsem terjedtek el, mert az orvosi szakma konzervatív. 

Coligny sápadt volt, és láthatólag szenvedett, de tökéletesen eszénél 
volt. Az egyik golyó, magyarázta Paré, leszakította a jobb kéz 
hüvelykujjának legfelső ízét, a másik a bal könyökbe állt bele. Paré már 
eltávolította — gyötrelmes eljárás volt, valószínűleg abba sápadt bele 
Coligny —, és meg is mutatta a másfél centi átmérőjű ólomgolyót. 


Paré megmondta, hogy az admirális életben marad, ami óriási 
megkönnyebbülés volt. Bár a hugenották nyilvánvalóan felzúdulnak a 
hősük elleni orgyilkos merényleten, és nehéz lesz visszatartani őket a 
zavargástól. 

Számos jelenlévő alig várta, hogy visszavághasson. Coligny barátai 
bosszúra szomjaztak. Bizonyosra vették, hogy Guise herceg áll a gyilkos 
merénylet mögött. Azon nyomban indulni akartak a Louvre-ba, hogy 
országos hugenotta felkeléssel fenyegetőzve követeljék Henri de Guise 
haladéktalan letartóztatását. Még olyan bolondságok is felvetődtek, hogy el 
kell fogni a királyt. 

Coligny önmérsékletre intette híveit, ám a hangja gyönge volt a 
sebektől és a fekvéstől. 

Walsingham igyekezett fékezni a háborgókat. 

— Vannak híreim, amelyek fontosak lehetnek! — mondta. Mivel a világ 
egyetlen nagy protestáns országának a képviselője volt, a hugenotta 
nemesség odafigyelt rá. — A vakbuzgó katolikusok felkészültek a 
protestáns lázadásra. Guise hercegnek az a terve, hogy vérbe fojt minden 
hugenotta erődemonstrációt az esküvő után. Minden egyes személyhez, aki 
ebben a szobában tartózkodik... — Jelentőségteljesen körülnézett. — 
Minden egyes személyhez, aki ebben a szobában tartózkodik, kijelöltek 
egy-egy orgyilkost a szélsőségesebb katolikus nemesek közül. 

Ez félelmetes hír volt. Az emberek felhördültek az iszonyattól és a 
haragtól. 

Lagny márki levette ékköves sapkáját, és megvakarta kopasz fejét. 

— Bocsásson meg, Walsingham követ, de honnan tud ön ilyeneket? — 
kérdezte szkeptikusan. 

Ned ideges lett. Csak majdnem bízhatott benne, hogy Walsingham nem 
árulja el Jerónima Ruiz nevét, akitől talán további adatok is várhatók. 

Szerencsére Walsingham nem fedte fel a forrását. 

— Természetesen van egy kémem a Guise-háznál — hazudta. 


Lagny általában békeszerzőként viselkedett, ám most dacosan 
kijelentette: 

- Akkor mindnyájunknak fel kell készülnünk, hogy megvédjük 
magunkat! 

— A legjobb védekezés a támadás! — kiáltotta valaki. 

Ezzel mindenki egyetértett. 

Ned nagyon csekély tényezőnek számított ebben a szobában, de neki is 
volt valamije, amit érdemes volt elmondani, és így is tett. 

— Guise herceg reménykedik, hogy egy protestáns felkelés rákényszeríti 
a királyt a saint-germaini béke megszegésére! Az urak csak a herceg 
kezére játszanának! 

Senki sem hallgatott rá. A hugenották tajtékzottak. 

Ekkor megérkezett Károly király. 

Ez óriási meglepetés volt. Nem számítottak rá. Előzetes bejelentés 
nélkül érkezett, anyjával, Katalin királynéval. Ned úgy sejtette, hogy a 
látogatás Katalin ötlete volt. A legelőkelőbb udvaroncok kísérték őket, 
köztük azoknak a katolikus arisztokratáknak a többsége, akik gyűlölték 
Colignyt. Ám Guise herceg nem jött. 

Károly tizenegy éve uralkodott, de még mindig csak huszonegy éves 
volt. Ned ma különösen fiatalnak és gyámoltalannak látta. Sápadt arca, 
amelyen épp hogy pelyhedzett a bajusz és ütögetett a szakáll, őszinte 
bánatot és aggodalmat sugárzott. 

Ez némi reménységre adott okot. Mert a király megjelenése olyan 
rendkívüli jele volt az együttérzésnek, amelyet még a hugenották sem 
vehettek semmibe. 

Károly szavai megerősítették Ned reményeit. Azt mondta Coligny-nak: 

— A fájdalom az öné, de a sérelem az enyém. 

Nem kétséges, betanult frázis volt, arra szánták, hogy szájról szájra 
járjon Párizsban, de nem árthatott. 

Valaki sietve hozott egy széket, a király leült az ággyal szemközt. 


— Esküszöm önnek, hogy kiderítem, ki volt a felelős. . . 

— Henri de Guise — dünnyögte valaki. 

— ...legyen akárki — folytatta a király. — Már ki is neveztem a 
vizsgálóbizottságot. Biztosaim most éppen kihallgatják a szolgákat abban a 
házban, ahol az orgyilkos lesben állt. 

Rizspor a halottnak, gondolta Ned. Hivatalos vizsgálattal sose akarják 
kideríteni az igazságot. Épeszű király dehogy engedné, hogy független 
emberek folytassanak le egy olyan nyomozást, amelynek ennyire 
tűzveszélyes eredménye lehet. Az egész nyomozósdi csak időhúzás, nem a 
tényeket akarja tisztázni, csak az indulatokat szeretné lehűteni — de már az 
is jó. 

— Esedezve kérem — folytatta Károly —, jöjjön be a Louvre-palotába, 
legyen királyi szemünk közelében, ahol teljes biztonságban lesz minden 
további ártalomtól. 

Ez már nem olyan jó ötlet, gondolta Ned. Coligny sehol sincsen 
biztonságban, de kétségtelenül jobb neki itt, barátok között, mint Károly 
őfelsége kétes védelmében. 

Coligny arcán ugyanez a gyanú tükröződött, de nem mondhatta ki, mert 
félt, hogy megsérti a királyt. 

Ambroise Paré sietett a segítségére. 

— Felség, a tengernagynak itt kell maradnia. Minden mozgatástól 
felszakadhatnak a sebek, és nem engedheti meg magának, hogy még több 
vért veszítsen. 

A király egy bólintással elfogadta a szakember véleményét, majd azt 
mondta: 

— Ebben az esetben ideküldöm Cosseins urat, hogy ötven lándzsással és 
puskással erősítse csekély testőrségüket. 

Ned elkomorodott. Cosseins a király embere. Olyan őröktől, akik 
másnak tartoznak jelenteni, nem nagyon érdemes védelmet várni. Ez most 
vajon csak naiv nagylelkűség Károlytól, kétségbeesett békítő gesztus? Elég 


fiatal és ártatlan, hogy ne lássa át, mennyire kellemetlen az ajánlata. 

Ám az egyik békülékeny gesztusát már elutasították. Az etikett 
megkövetelte, hogy Coligny azt válaszolja: 

— Felséged kimondhatatlanul jóságos. 

Károly felállt. 

— Megbosszulom ezt a merényletet — mondta erélyesen. 

Ned végighordozta tekintetét a hugenotta vezéreken. Tartásuk és arcuk 
azt mutatta, hogy a többség hajlamos hinni a király őszinteségében, és 
legalább adnak neki egy esélyt a vérontás megakadályozására. 

A király kivonult a szobából, Katalin követte, de mielőtt kiment volna 
az ajtón, a tekintete egy pillanatra találkozott Ned Willardéval, és ő egy 
alig érzékelhető bólintással mondott köszönetet az anyakirálynénak, amiért 
annyira meg akarja őrizni a békét, hogy még ide is elhozta a fiát. Katalin 
szája épp csak megrezzent, mutatva, hogy megértette az üzenetet. 

Szinte az egész szombat arra ment el, hogy Ned rejtjelezte a királynőnek 
szóló, hosszú levelet. A levélben Walsingham részletesen ismertette a hét 
aggasztó eseményeit és Katalin anyakirályné küzdelmét a béke 
megőrzésére. Csak késő délután végzett vele. Ekkor eljött a követségről, és 
a rue de la Serpente-re indult. 

Meleg alkonyat volt, a kocsmák előtt bandákba verődött fiatalok 
iddogáltak, sértegették az arra tévedő koldusokat, füttyögtek a lányoknak, 
szóval pontosan azt csinálták, mint Kingsbridge-ben a duhaj legények, ha 
pénz van a zsebükben, és nem férnek a bőrükbe. Később verekedni is 
fognak, mert verekedés nélkül nincs szombat este. Ám Ned nem látott 
hugenottákat. Elővigyázatosan távol tartották magukat az utcáktól, nyilván 
otthon vacsoráztak, zárt ajtók mögött. Ha szerencséjük van, ma éjszaka 
megússzák a zendülést, holnap pedig vasárnap. 


Ned beült az üzlet mögötti szobába Sylvie-vel és Isabelle-lel, akik 
beszámoltak neki Pierre Aumande látogatásáról. 

— Azt hittük, már megfeledkezett róluk — mondta aggodalmasan 
Isabelle. — Nem értjük, hogyan bukkanhatott ránk. 

— Én értem — vallotta be bűntudatosan Ned. — Az egyik embere követett. 
Én vezethettem el ide, amikor önöknél ebédeltem a múlt héten. Őszintén 
sajnálom. Nem tudtam, hogy követnek, csak az után derült ki, hogy 
távoztam innen. 

— Honnan tudod, hogy az ember, aki követett, Pierre-nek dolgozik? — 
kérdezte Sylvie. 

— Leütöttem, a nyakának szegeztem a késemet, és közöltem vele, hogy 
elvágom a torkát, ha nem beszél. 

— 0! 

A két nő elnémult. Ezek szerint, gondolta Ned, nem is feltételezték róla, 
hogy az erőszak is a foglalkozásához tartozik. Végül azzal törte meg a 
csendet: 

— Mit gondolsz, mit tesz most Pierre? 

— Nem tudom -— felelte Sylvie. — Egy darabig különösen óvatosnak kell 
lennem. 

Ned elmesélte a király látogatását a sebesült Colignynál. Sylvie-t 
elsősorban a reformátusok és kirendelt orgyilkosaik halállistája érdekelte. 

— Ha Guise hercegnek van egy ilyen listája, azt nyilvánvalóan Pierre 
állította össze — mondta. 

- Nem tudom, de valószínű —-— válaszolta Ned. —  Aumande 
nyilvánvalóan a herceg legfőbb kéme. 

— Abban az esetben tudom, hol az a lista — jelentette ki Sylvie. 

Ned kiegyenesedett a székben. 

— Tudod? No és hol van? 

— Tart otthon egy noteszt, mert azt gondolja, hogy a házában nagyobb 
biztonságban van, mint a Guise-palotában. 


— Láttad? 

Sylvie bólintott. 

— Sokszor. Innen tudom, hogy a reformátusok veszélyben vannak. 

Ez fölkeltette Ned kíváncsiságát. Tehát ezért ilyen jól értesült Sylvie. 

— De sose volt benne semmiféle névsor a gyilkosokról — tette hozzá a 


nő. 
— Láthatnám? 
— Talán. 
— Most? 


— Nem mondhatom biztosra, de a szombat este általában alkalmas idő. 
Próbáljuk meg. — Sylvie felállt. 

— Most nem biztonságos az utcákon! — tiltakozott Isabelle. — A város tele 
van dühös férfiakkal, akik mind isznak! Maradj itthon! 

— Anyám, a barátainkat meggyilkolhatják. Figyelmeztetnünk kell őket. 

— Akkor az ég szerelmére, vigyázz magadra! 

Még nem egészen sötétedett be, amikor Ned és Sylvie eljött az üzletből. 
Keresztülvágtak Íle de la Cíté szigetén. A székesegyház óriási árnyékot 
vetett a szürkületben a felhergelt városra. A jobb parton Sylvie kalauzolta 
Nedet Les Halles összebújva szorongó házai között egy kocsmáig Szent 
István protomártír temploma mellett. 

Sylvie rendelt egy korsó sört, hogy adják le a szomszéd utcában az 
egyik ház hátsó ajtajánál. Nyilván valami jel, gondolta Ned. Telt ház volt a 
kocsmában, nem volt egyetlen szabad hely, az egyik sarokba kellett 
beállniuk. Nedben lüktetett az ideges várakozás. Szinte el sem hitte, hogy 
belenézhet Pierre Aumande titkos listájába. 

Pár perccel később csatlakozott hozzájuk egy vézna, csúnyácska, húsz- 
egynéhány éves nő. Sylvie bemutatta, hogy ő Nath, Aumande-ék szolgálója. 

— És a gyülekezetünk tagja — tette hozzá. 

Sylvie tehát áttérítette Pierre cselédjét, hogy betekintést nyerjen a 
papírokba, vonta le a következtetést Ned. Mennyi esze van! 


— Ő pedig Ned — mondta Sylvie. — Megbízhatunk benne. 

Nath elvigyorodott. 

— Na és feleségül mész hozzá? — érdeklődött. 

Ned az orra alatt somolygott. 

Sylvie majd elsüllyedt, de aztán elütötte egy tréfával: 

— Ma este nem -— és sietve másra terelte a szót. — Mi történik otthon 
nálatok? 

— Pierre rossz kedvében van. Tegnap nem sikerült valami. 

— Coligny életben van — szólt közbe Ned. — Ez nem sikerült Pierre-nek. 

— Akárhogy is, ma este átment a Guise-palotába. 

— Odette otthon van? — kérdezte Sylvie. 

— Elment az anyjához, és Alaint is magával vitte. 

— Odette-nek hívják Pierre feleségét — magyarázta meg Sylvie. — Alain a 
mostohafia. 

Nedet érdekelte ez a bepillantás a hírhedt gazember életébe. 

— Nem is tudtam, hogy nős! 

— Hosszú história ez. Majd máskor mondom el. — Sylvie visszafordult 
Nathhez. — Nednek bele kell néznie abba a noteszbe. 

— Akkor gyertek — mondta Nath. — Ez pont a megfelelő idő. 

Megkerülték a háztömböt. Pierre kis háza semmivel sem rítt ki a sorból. 
Ned csodálkozott, hogy Aumande ennyire szerény körülmények között 
lakik, holott nem győz hivalkodni a gazdagságával, a drága ruháival és 
ékszereivel. Bár a Guise-féle nagyurak néha szívesen kötik be efféle 
ólakba a tanácsadóikat, nehogy elbízzák magukat. Továbbá az ilyen ház 
hasznos lehet titkos találkozókhoz. 

Nath feltűnés nélkül bevezette őket a hátsó ajtón. A földszinten 
mindössze két helyiség volt, a nappali és a konyha. Ned szinte el sem hitte, 
hogy a rettegett Pierre Aumande magánházában van. Úgy érezte magát, 
mint Jónás a cethal gyomrában. 

A nappaliban egy láda állt a padlón. Nath elővett egy varrókosarat, 


kikeresett belőle egy kampó formában meghajlított tűt, és kinyitotta vele a 
ládát. 

Elképesztő, gondolta Ned. Csak így! Ilyen simán! 

Nath felhajtotta a láda tetejét. 

Üres volt. 

— Ó! — mondta Nath. — Elvitte a noteszt! 

Egy pillanatra elnémította őket a megdöbbenés. Aztán megszólalt 
Sylvie: 

— Pierre magával vitte a Guise-palotába — mondta elgondolkozva. — De 
miért? 

— Vélhetőleg azért, mert fel akarja használni — válaszolta Ned. — Vagyis 
át akarja ültetni a gyakorlatba a tervét a Párizsban tartózkodó összes 
protestáns nemes legyilkolására — valószínűleg még ma éjszaka! 

— Isten irgalmazzon nekünk — mondta rémülten Sylvie. 

— Figyelmeztetned kell az embereket. 

— Ki kell jutniuk Párizsból, ha tehetik. 

— Ha nem, mondd meg nekik, hogy jöjjenek az angol követségre. 

— Sok százan lehetnek a látogatókkal együtt, akik az esküvőre jöttek! Be 
se férnek a követségre! 

— Nem. Különben sem riaszthatsz több száz embert. Napokba kerülne. 

— Akkor mit tehetünk? 

— Azt kell tennünk, amit tehetünk. Annyit kell megmentenünk, ahányat 
bírunk. 


20 


Szombat estére Henri hercegnek sikerült olyan dühbe hergelnie magát, 
amilyet csak az a fiatal érezhet, aki rájön, hogy a világ nem úgy működik, 
mint azt ő magabiztosan elképzelte. 


— Takarodj a szemem elől! — ordított rá Pierre-re. — Ki vagy rúgva! Ne 
is lássalak többé! 

Ez volt az első alkalom, amikor Pierre ugyanúgy félt Henritól, ahogy az 
apjától, Sebhelyes hercegtől. A hasa úgy fájt, mintha kést forgatnának 
benne. 

— Megértem hercegséged haragját — mondta kétségbeesetten. Tudta, 
hogy vége a pályafutásának, hacsak nem tudja magát ebből kibeszélni. 

— Zavargásokat ígértél! — ordította Henri. — Hol vannak?! 

Pierre tehetetlenül széttárta a karját. 

— Az anyakirályné fenntartotta a békét. 

Ez a rue Vieille du Temple-i Guise-palotában történt, ugyanabban a 
fényűző kis szobában, ahol Pierre először találkozott Sebhelyes herceggel 
és Charles bíborossal. Most is azt a megaláztatást érezte, mint tizennégy 
éve, amikor egyszerű diák volt, és azzal vádolták, hogy jogtalanul 
használja a Guise nevet. Egy hajszál választotta el attól, hogy mindent 
elveszítsen, amit azóta szerzett. Ha elképzelte ellenségeinek örvendező és 
megvető arcát, kis híján elsírta magát. 

Bár itt lenne Charles bíboros! A családnak most lenne szüksége az ő 
kíméletlen politikai ravaszságára. Charles azonban Rómába ment egyházi 
ügyekben, és egyedül hagyta Pierre-t. 

— Megpróbáltad lelövetni Colignyt, és nem sikerült! — őrjöngött Henri. — 
Tehetségtelen vagy! 

Pierre kínosan feszengett. 

—- Én mondtam Bironnak, hogy muskétát adjon Louviers-nak, de azt 
felelte, hogy az túl nagy. 

— Azt mondtad, hogy a hugenották mindenképpen föllázadnak, még 
akkor is, ha Coligny csak megsebesült! 

— A király látogatása Coligny betegágyánál lehiggasztotta őket. 

— Semmi se működik, amit csinálsz! Hamarosan az összes idelátogató 
hugenotta nemes elhagyja Párizst, diadalmasan hazatér, és a lehetőség 


örökre oda, mert rád hallgattam! De nem is csinálok ilyet még egyszer! 

Pierre kétségbeesetten igyekezett gondolkodni Henri dühének csapkodó 
villámai közepette. Tudta, hogy mit kell tennie — de vajon olyan 
hangulatban van Henri, hogy meghallgassa? 

— Váltig azt kérdezem magamtól, hogy mit tanácsolna őeminenciája, 
kegyelmes uram nagybátyja — szólalt meg. 

Henri meghökkent. Dühe kissé enyhült, érdeklődése feltámadt. 

— No és mit? 

— Hitem szerint azt javasolná, hogy egyszerűen tegyünk úgy, mintha a 
protestáns lázadás valóban kitört volna. 

Henri nem volt túl fürge elme. 

— Ezt meg hogy érted? 

—- Húzzuk meg a Saint-Germain-[7" Auxerrois harangját. — Pierre 
fölemelte a fekete bőrkötésű noteszt, amelyben összepárosította a 
gyilkosokat az áldozatokkal. — A hűséges urak azt fogják hinni, hogy a 
hugenották fellázadtak, és lemészárolják az eretnek vezéreket, hogy 
megóvják a király életét. 

Henri elhűlt a terv arcátlanságától, de nem utasította el azonnal. Pierre 
bizakodni kezdett. 

— A hugenották visszavágnak — mondta a herceg. 

— Fegyverezze föl kegyelmességed a milíciát. 

— Azt csak a kereskedők elöljárójat? teheti meg. Ő pedig nem teszi, 
csak azért, mert én mondom. 

— Ezt bízza rám kegyelmességed. — Pierre-nek csak halvány elképzelése 
volt róla, hogyan oldja meg ezt, de már beindult, magával ragadta Henrit, 
és nem engedhette meg magának, hogy részletekkel bíbelődjön. 

— Biztos, hogy a milícia leveri a hugenottákat? — aggodalmaskodott 
Henri. — Ezrével vannak kint az elővárosokban. És ha valamennyien 
belovagolnak Párizsba, hogy megvédjék hittestvéreiket? Az közelharcot 
jelent. 


— Bezárjuk a városkapukat. — Párizst fal és majdnem teljes kört leíró 
csatorna határolta. Az összes kapuból híd vezetett át a csatornán. Ha 
bezárták a kapukat, nehéz volt ki-be közlekedni. 

— Ezt megint csak az elöljáró teheti meg. 

— Őt megint csak bízza rám hercegséged. — Ezen a ponton Pierre már 
bármit hajlandó volt megígérni, csak visszaszerezze Henri kegyét. — 
Nagyuramnak annyit kell tennie, hogy menetkészen tart egy osztagot, akik 
elmennek Coligny házához, és végeznek vele, mihelyt annyit mondok, 
hogy minden rendben. 

— Colignyt Cosseins ötven királyi testőre vigyázza, és ott vannak még a 
saját emberei. 

— Cosseins a király szolgája. 

— De vajon a király visszahívja-e onnan? 

Pierre kimondta az első dolgot, ami az eszébe jutott. 

— Cosseins azt fogja hinni, hogy a király hívja vissza. 

Henri szúrósan nézett rá. 

— Biztos vagy benne, hogy mindezt véghez tudod vinni? 

—- Igen — hazudta Pierre. Kockáztatnia kellett. — Ám hercegséged 
számára nincs kockázat — hangsúlyozta. — Ha kudarcot vallok, legföljebb 
hiába rendelte ide az embereit, ennél rosszabb nem történik. 

Ez meggyőzte az ifjú herceget. 

— Mennyi időre van szükséged? 

Pierre fölállt. 

— Éjfél előtt itt leszek — felelte. 

Újabb ígéret, amelynek betartásában egyáltalán nem volt biztos. 

Kiment, magával vitte a fekete könyvét. 

Odakint Georges Biron várta. 

— Nyergelj föl két lovat — mondta Pierre. — Sok a dolgunk. 

Nem távozhattak a főkapun, mert ott hugenotta sokaság üvöltözött. A 
csürhe azt gondolta, hogy Henri a felelős az orgyilkos merényletért, mint 


gyakorlatilag szinte mindenért, és a fejét követelték bőgve — bár eddig 
semmit sem tettek, ami indokolta volna, hogy Henri emberei tüzet 
nyissanak. Szerencsére a palota hatalmas volt, egy egész háztömböt foglalt 
el, másutt is lehetett ki-be járni. Pierre és Biron egy oldalkapun ment ki. 

A place de Gréve-re indultak, a főtérre, ahol az elöljáró lakott. Párizs 
kígyózó sikátorai ugyanolyan szövevényesek voltak, mint a terv, amely 
most öltött alakot Pierre agyában. Régen készült erre a percre, de olyan 
váratlanul köszöntött be, hogy rögtönöznie kellett. Mélyet lélegzett, hogy 
lecsillapodjon. Ez volt életének legveszélyesebb hazárdjátéka. Túl sok 
minden sikerülhetett félre. Ha egyetlen rész is csődöt mond, minden 
elveszett. Még egy katasztrófából nem tudja kimagyarázni magát. A Guise 
család tanácsadójaként élvezett élet, amely megajándékozta pénzzel és 
hatalommal, csúfos véget ér. 

Igyekezett nem gondolni erre. 

Az elöljárót Jean Le Charronnak hívták, gazdag nyomdász és 
könyvkereskedő volt. Pierre a családi vacsorát félbeszakítva közölte vele, 
hogy a király hívatja. 

Ez természetesen nem volt igaz. Vajon elhiszi az elöljáró? 

Le Charron történetesen alig egy hete viselte az elöljárói tisztséget, és 
megilletődött, hogy maga a híres Pierre Aumande de Guise látogatta meg. 
Annyira lázba hozta a királyi parancs, hogy egy pillanatig sem kételkedett 
a valódiságában, és tüstént indulni akart. Az első akadályt simán vették. 

Le Charron nyergeltetett, és már lovagoltak is hárman az alkonyatban a 
Louvre felé. 

Biron a négyszögletes udvaron maradt, miközben Pierre bevitte Le 
Charront. Pierre eléggé rangos volt, hogy eljusson a fogadóteremmel 
szomszédos ruhatárig, de nem tovább. 

Ez újabb veszedelmes perc volt. Károly király nem hívatta sem Pierre-t, 
sem Le Charront. Pierre távolról sem volt elég előkelő, hogy 
automatikusan bebocsássák a királyhoz. 


Le Charront a terem egyik végében hagyta, ő pedig azzal a ráérős 
magabiztossággal szólította meg az ajtónállót, amely azt sugallta, hogy 
engedetlenségről szó sem lehet. 

— Legyen olyan jó, szóljon őfelségének, hogy üzenetet hoztam Herritól, 
Guise hercegétől. 

Károly király nem beszélt Henrival, nem is találkozott vele a merénylet 
óta. Pierre lefogadta volna, hogy tudni szeretné, mit mondhat Henri a maga 
védelmére. 

Hosszas várakozás következett, azután beszólították. 

Azt mondta Le Charronnak, hogy maradjon az előszobában, amíg nem 
hívatják, azután belépett a fogadóterembe. 

Károly király és Katalin királyné asztalnál ült, éppen befejezte a 
vacsorát. Pierre nem örült, hogy Katalin jelen van. Károlyt simán 
becsaphatja, de az anyja okosabb és sokkal gyanakvóbb. 

— Sire, Guise herceg alázatosan könyörög felséged bocsánatáért, amiért 
nem személyesen jött el udvarába — kezdte a mondókáját. 

Charles bólintott a bocsánatkérésre, ám a vele szemben ülő Katalinnak 
ennyi nem volt elég. 

— És mi ennek az oka? — kérdezte élesen. — Netán a rossz lelkiismeret? 

Pierre számított erre a kérdésre, és felkészült a válasszal. 

— A herceg az életét félti, felség. Felfegyverzett hugenották tömege áll 
éjjel-nappal a kapui előtt. Nem hagyhatja el úgy a házát, hogy ne a halált 
kockáztatná. A hugenották bosszút esküdtek. Ezrével vannak a városban 
és az elővárosokban felfegyverezve, vérszomjasan. . . 

—- Tévedsz — szakította félbe az anyakirályné. — Őfelsége a király 
eloszlatta félelmüket. Parancsot adott, hogy nyomozzák ki a merényletet, 
és kilátásba helyezte a megtorlást. Meglátogatta Colignyt a betegágyánál. 
Lehet néhány forrófejű a rue Vieille du Temple-en, de a vezetőik 
elégedettek. 

— Pontosan ezt mondtam Herri hercegnek — buzgólkodott Pierre. — De ő 


azt hiszi, hogy a hugenották már-már a felkelést fontolgatják, és attól tart, 
hogy egyetlen reménye egy megelőző támadás, amellyel megsemmisítheti 
az életét fenyegető erőt. 

- Közöld vele — szólt közbe a király -—, hogy én, IX. Károly, 
kezeskedem a biztonságáról. 

— Köszönöm, Sire. Természetesen tolmácsolom neki felséged 
megnyugtató szavait. — Ez a megnyugtatás nagyjából egy hajítófát ért. Egy 
erős király, akitől félnek a bárói, megvédelmezhetné Colignyt, azonban 
Károly testileg-lelkileg gyönge. Katalin megértené ezt, ha Károly nem is, 
ezért Pierre a következő mondatot az anyakirálynénak címezte: — De Henri 
herceg azt is kérdezi, javasolhat-e valamit? — Visszatartotta a lélegzetét. 
Vakmerő volt: a király talán meghallgatja a nemesek tanácsait, de nem 
akkor, ha egy alattvalóval küldenek üzenetet. 

Csönd volt. Pierre attól tartott, hogy kipenderítik a pimaszsága miatt. 

Katalin összehúzott szemmel nézett rá. Tudta ő, hogy most jön a 
látogatás igazi oka. De nem teremtette le, és ez önmagában bizonyította, 
milyen gyenge a fogása a kormányon, és mennyire közel van a város a 
káoszhoz. 

Végül a király azt kérdezte: 

— Mit akarsz? 

— Néhány egyszerű biztonsági óvintézkedést, amelyekkel féken lehet 
tartani a két oldalról fenyegető erőszakot. 

Katalin gyanakodva sandított rá. 

— Például? 

— Be kell zárni a városkapukat, hogy senki se jöhessen be kívülről: sem 
az elővárosi hugenották, sem a katolikusoknak erősítés. — Elhallgatott. A 
katolikus erősítés csak az ő képzeletében létezett. A hugenottákat akarta 
kívül tartani. De vajon rájön-e Katalin? 

Megint Károly király törte meg a csöndet. 

— Tulajdonképpen jó ötlet! 


Katalin nem szólt semmit. 

Pierre úgy folytatta, mintha egyetértettek volna a javaslatával. 

— Azután oda kell lakatolni a csónakokat a parthoz, és vasláncokat kell 
áthúzni a folyón, hogy megakadályozzuk az ellenséges hajók közeledését a 
városhoz. Így a bajkeverők nem juthatnak be Párizsba a vízen át. — És a 
hugenották nem jutnak ki. 

— Ez is észszerű óvintézkedés — mondta a király. 

Pierre érezte, hogy győzelemre áll, és tovább nyomult. 

— Parancsolja meg felséged a kereskedők elöljárójának, hogy 
fegyverezze föl a milíciát és állítson őrszemeket a város összes fontos 
útkereszteződéséhez, amelyek  visszafordíthatnak minden nagyobb 
fegyveres csoportot, mondják azok magukat bármely felekezetűnek. 

Katalin azonnal látta, hogy ez nem semleges lépés. 

— A milicisták természetesen mind katolikusok — mondta. 

— Természetesen — helyeselt Pierre. — De egyedül ők tarthatják fent a 
rendet. — Nem mondott többet. Inkább nem vitatkozott volna a 
pártatlanságról, amelynek nyoma nem volt a tervében. Katalin legfőbb 
szempontja különben is az volt, hogy a rendet fönt kell tartani. 

Károly az anyjához fordult. 

— Ezek az egyszerű óvintézkedések nem árthatnak. 

— Talán nem -— felelte Katalin. Nem bízott a Guise családban, de Pierre 
javaslata logikus volt. 

— A hercegnek van még egy javaslata — folytatta Pierre. Henri herceg az 
égvilágon semmit sem javasolt, de az etikett megkövetelte, hogy Pierre 
úgy tegyen, mintha főrendű gazdájától származnának az ötletek. — 
Vonultassák fel a város tüzérségét. Ha az ágyúk felsorakoznak a place de 
Gréve-en, megvédhetik a városházát, de szükség esetén másutt is 
felállíthatók. — Például szétlőhetnek egy protestáns tömeget. 

A király bólintott. 

— Mindezt meg kell tennünk. Guise herceg gondos stratéga. Kérlek, add 


át neki köszönetemet. 

Pierre meghajolt. 

— Hívatnod kell az elöljárót — mondta Katalin a fiának. Bizonyára arra 
gondolt, hogy a közbeeső időben átgondolhatja Pierre javaslatait, és 
megkeresheti a problémás pontokat. 

Ám Pierre nem adott rá esélyt. 

— Sire, vettem a bátorságot, és magammal hoztam az elöljárót, aki az 
ajtó előtt várja felséged parancsait. 

— Helyes — bólintott Károly. — Szólítsd be. 

Le Charron hajlongva lépett be. Meg volt szeppenve, de föl is lelkesült, 
hogy a király színe előtt lehet. 

Pierre vállalta, hogy a király helyett szóljon, és utasította Le Charront, 
hogy hajtson végre mindent, amit ő javasolt. Előadás közben tartott tőle, 
hogy Károly vagy — ami valószínűbb — Katalin mást gondol, de a felségek 
csak bólogattak. Katalin mintha nemigen hitte volna, hogy Henri herceg 
csupán magát akarja megvédeni és a zavargásokat kívánja megelőzni; de 
nem jött rá, miféle hátsó gondolatai vannak Pierre-nek, így nem tiltakozott. 

Le Charron bőbeszédűen hálálkodott, amiért a király megtiszteli azzal, 
hogy parancsokat adjon neki, és fogadkozott, hogy aggályos 
pontossággal hajt végre mindent. Ezután elbocsátották őket. Pierre, 
miközben hajlongva kihátrált, szinte nem is hitte, hogy sikerült 
véghezvinni a dolgot, és minden pillanatban arra számított, hogy Katalin 
visszaparancsolja. Ám egyszer csak kívül volt a szobán, az ajtó 
becsukódott, ő pedig egy újabb lépéssel közelebb került a győzelemhez. 

Keresztülmentek Le Charronnal a ruhatáron és az őrszobán, lesiettek a 
lépcsőn. 

Mire kiléptek a négyszögletű udvarra, ahol Biron várta őket a lovakkal, 
már leszállt a sötétség. 

Mielőtt elváltak volna Le Charrontól, Pierre-nek hazudnia kellett még 


egyet. 


— Őfelsége megfeledkezett valamiről — kezdte. 

Pusztán ez a három szó azon nyomban fölkeltette volna egy tapasztalt 
udvaronc gyanúját, ám Le Charron mérhetetlenül megilletődött attól, hogy 
Pierre ilyen közeli kapcsolatban látszik lenni a királlyal, és azt se tudta, 
mivel legyen szolgálatára. 

— Természetesen, bármi legyen az — mondta. 

— Ha a király élete veszélyben forog, egyfolytában szólni fog a Saint- 
Germain-[" Auxerrois harangja, és példáját követi Párizs összes temploma, 
ahol jó keresztény a plébános. Ez lesz a riadójel magának, hogy a 
hugenották fellázadtak a király ellen, és meg kell támadnia őket. 

— Ez tényleg megtörténhet? — kérdezte elragadtatva Le Charron. 

— Ma éjjel igen, úgyhogy álljon készen. 

Le Charronnak eszébe se jutott, hogy kételkedjék Pierre-ben. Tényként 
fogadta el, amit hallott. 

— Készen állok! — fogadkozott. 

Pierre elővette a nyeregtáskájából a fekete noteszt. Kitépte belőle a 
lapokat, amelyekre az arisztokrata gyilkosok és áldozataik nevét írta. A 
többi oldal a közrendű párizsi hugenottáknak jutott. Pierre átadta a noteszt 
Le Charronnak. 

— Tessék, itt az összes ismert párizsi református névsora, címmel együtt 
— mondta. 

Le Charron ámult-bámult. 

— Fogalmam sem volt róla, hogy létezik ilyen irat! 

— Sok évem fekszik benne! — felelte Pierre, és hangjából nem hiányzott 
egy árnyalatnyi büszkeség. — Ma éjjel ez a könyv betölti rendeltetését! 

Le Charron tisztelettel vette át a noteszt. 

— Köszönöm. 

— Amint hallja a harangok szavát — mondta ünnepélyesen Pierre -—, tartsa 
kötelességének megölni mindenkit, akinek a neve szerepel a noteszban. 

Le Charron nyelt egyet. Mostanáig nem fogta fel, hogy vért kellhet 


ontania. Ám Pierre olyan óvatosan, olyan észszerű fokozatokkal irányította 
el idáig, hogy csak bólintott. Még saját javaslata is volt. 

— Arra az esetre, ha csatározásokra kerülne sor, megparancsolom a 
milícia tagjainak, hogy azonosítsák magukat, talán egy fehér karpánttal, 
így megismerhetik egymást. 

— Nagyon jó ötlet — helyeselt Pierre. — Közölni fogom őfelségével, hogy 
ez magától származik. 

— Nagy megtiszteltetés lenne — örvendezett Le Charron. 

— Jobb, ha indul. Sok a tennivaló. 

— Igenis. — Le Charron, aki még mindig a kezében szorongatta a noteszt, 
nyeregbe szállt. Mielőtt elindította a lovát, ismét elfogta a kétkedés. — 
Reméljük, hogy mindezekre az intézkedésekre nem lesz szükség. 

— Ámen - bólintott csalárdul Pierre. 

Le Charron elügetett. 

Biron is felszállt a lóra. 

Pierre egy pillanatra megállt, visszanézett az itáliai stílusú palotára, 
ahonnan most jött ki. Alig hitte el, hogy április bolondját járatta a Louvre 
felséges lakóival. De ahol az uralkodók ilyen közel jutnak a pánikhoz, ott 
kétségbeesetten vágynak valamilyen cselekvésre, és hajlandók lelkesen 
igent mondani mindenre, ami legalább félig ígéretesnek mutatkozik. 

Mindenesetre még nincs túl a dolgon. Az elmúlt napokban balsikert 
balsikerre halmozott, és ma még bőven van idő, hogy ez a sokkal 
bonyolultabb terv is zátonyra fusson. 

Ő is felült a lóra. 

— Rue de Béthisy — mondta Bironnak. — Induljunk. 

Coligny szállása közel volt. A király gárdistái a kapu előtt posztoltak. 
Néhányan vonalban álltak szakállas puskákkal és lándzsákkal; mások 
feltehetőleg pihentek, mert a földön ültek, kezükben fegyvereikkel. 
Félelmetes akadályt jelentettek. 

Pierre megrántotta a szárat, és odaszólt egy őrnek: 


— Üzenetet hoztam őfelségétől, a királytól Cosseins úrnak. 

— Átadom neki - felelte a gárdista. 

— Nem ezt fogod tenni. Eredj, hozd ide. 

— Alszik. 

— Azt akarod mondani, hogy térjek vissza a Louvre-be, és közöljem, 
hogy a parancsnokod nem bújt ki az ágyból, amikor meg kellett volna 
hallgatnia a király üzenetét? 

— Nem, uram, dehogy, grácia fejemnek. — A katona elment, és egy perc 
múlva visszatért Cosseins-nal, aki nyilvánvalóan ruhástul aludt. 

- Változás van a tervben — mondta Pierre. — A hugenották 
összeesküdtek, hogy elfogják a királyt, és átveszik az irányítást. Hűséges 
alattvalók meghiúsították az összeesküvést, de őfelsége le akarja tartóztatni 
Colignyt. 

Cosseins nem volt olyan naiv, mint Le Charron. Gyanakvó képet 
vágott, talán arra gondolt, hogy Guise herceg tanácsadója nem valószínű 
választás királyi hírnöknek. 

— Van valami, amivel ezt megerősítheti? — kérdezte gondterhelten. 

— Nem önnek kell letartóztatni. Őfelsége majd küld valakit. 

Cosseins vállat vont. Ez azt jelentette, hogy neki semmit sem kell 
csinálnia. 

— Jól van — felelte. 

— Csak álljon készen — felelte Pierre, és ellovagolt. 

Mindent megtett, amit tudott. Egy rakás hihető kis hazugsággal 
eltüntette az akadályokat az Armageddon útjából. Most már csak 
reménykednie kellett, hogy az emberek, akiket manipulált — a királytól a 
Saint-Germain-[" Auxerrois plébánosáig —, úgy viselkednek, ahogy ő várja 
tőlük. 

A tömeg a rue Vieille du Temple-en valamelyest csökkent, amióta 
leszállt az éjszaka, de még mindig elég dühös hugenotta maradt, hogy 
Pierre és Biron inkább oldalról menjen be a palotába. 


Az első kérdés az volt, hogy Henri herceg felkészült-e. A fiatal 
hercegben általában buzgott a tettvágy, de elvesztette a hitét Pierre-ben, 
így lehetséges, hogy meggondolta magát, és nem hívta össze az embereit. 

Megkönnyebbülésére ötven fegyverest látott a belső udvaron, akiknek 
felnyergelt hátasait lovászok tartották kantáron. Ott volt az orr nélküli 
Rasteau és elválaszthatatlan társa, Brocard. Mellvérteken és sisakokon 
táncolt a fáklyafény. A köznemesekből és fegyveres sorkatonákból álló, 
fegyelmezett kis csapat baljós csendben várakozott. 

Pierre a csoport közepére tolakodott, ahol Henri herceg állt. Az ifjú 
Guise nyomban odakiáltott neki: 

— Na? 

— Minden rendben — mondta Pierre. — A király mindenbe beleegyezett, 
amit akartunk. Az elöljáró fölfegyverzi a milíciát, és kirendeli a városi 
tüzérséget. — Legalábbis remélem, gondolta. 

— Cosseins? 

- Azt mondtam neki, hogy a király küld valakit Coligny 
letartóztatására. Ha nem hisz nekem, nagyuramnak be kell verekednie 
magát. 

— Legyen hát. — Henri az emberei felé fordult, és fölemelte a hangját. — 
Az első kapun távozunk! — kiáltotta. — Aki az utunkba áll, az meghal! 

Nyeregbe szálltak. Egy lovász adott Pierre-nek egy fegyverövet, 
amelyen hüvelybe dugott kard függött. Felcsatolta az övet, és ő is lóra 
pattant. Majd igyekszik kimaradni a verekedésből, de azért jobb, ha az 
ember föl van fegyverezve. 

Figyelte a boltív alatt a vaskaput, ahogy két szolga kitárja a hatalmas 
szárnyakat. A tömeg egy pillanatra meghökkent. Nem volt tervük erre a 
helyzetre: nyitott kapukra nem számítottak. Henri herceg megsarkantyúzta 
a lovát, a század kirontott a kapun, a paták robajlottak, mint egy váratlan 
földrengés. A sokaság rémülten szétszóródott, de nem mind menekülhetett 
el. A hatalmas paripák legázolták a sikoltozó embereket, a lovasok a 


kardjukat suhogtatták. Többtucatnyian estek össze sebesülten vagy holtan. 

Elkezdődött a gyilkolás. 

Nyaktörő sebességgel mennydörögtek végig az utcákon. Az a néhány 
ember, aki ilyen későn még kint járt, ész nélkül iszkolt az útjukból. Pierre 
egyszerre ujjongott és szorongott. Azóta dolgozott ezért, hogy Károly 
király aláírta azt a gyalázatos saint-germaini szerződést. A mai éjszaka 
mindenkinek "megmutatja, hogy Franciaország sosem tűri el az 
eretnekséget, és a Guise családot nem lehet semmibe venni. Rettegett, 
ugyanakkor pezsgett a vad lelkesedéstől. 

Cosseins aggasztotta. Sajnálatos, hogy nem nyerhette meg 
szövetségesnek, de a parancsnok nem volt bolond. Ha most ellenáll, véres 
harc lesz, és Coligny közben talán megszökhet! Az egész terv ezen a 
részleten áll vagy bukik! 

A Guise-palota a város keleti részében állt, a tengernagy Párizs nyugati 
részében szállt meg, de a távolság nem volt nagy, és éjszaka kevés akadály 
lassította a haladásukat. A lovasok néhány percen belül megérkeztek a rue 
de Béthisyre. 

Cosseins emberei bizonyára jó előre meghallották a lódobogást, mert 
mire Pierre kivehette Coligny házát a csillagfényben, az őrség sokkal 
szabályosabb és félelmesebb képet mutatott, mint fél órával korábban: több 
sorban álltak fel a kapu előtt, harcra készen tartva a lándzsákat és puskákat. 

Henri herceg megrántotta a gyeplőt és felkiáltott: 

— Azért jöttem, hogy letartóztassam Gaspard de Colignyt. A király 
nevében nyissátok ki a kaput! 

Cosseins előrelépett. Az arca ördögi volt Guise embereinek 
fáklyafényében. 

— Nem kaptam ilyen utasítást — mondta. 

— Cosseins, maga jó katolikus és hűséges szolgája Károly király 
őfelségének — mondta Henri -—, de én most nem tűröm, hogy 
feltartóztassanak. A parancsaim a királytól származnak, és végrehajtom 


őket, még akkor is, ha magát kell megölnöm elsőnek. 

Cosseins habozott. Nehéz helyzetbe került, pontosan úgy, ahogy Pierre 
számította. Cosseins-t megbízták Coligny védelmével, de tökéletesen 
hihetőnek tűnt, hogy a király meggondolta magát, és parancsot adott a 
letartóztatásra. Ha most ellenáll Henrinak, és a két fegyveres csapat 
megütközik, akkor sok vér fog elfolyni, beleértve a sajátját. 

Ahogy Pierre remélte, Cosseins úgy döntött, hogy most a saját életét 
menti, a következményekkel majd később foglalkozik. 

— Kinyitni! — kiáltotta. 

A kapu kinyílt, és Guise emberei diadalmasan bedübörögtek az udvarra. 

A ház főbejárata hatalmas, súlyos, kétszárnyú kapu volt erős 
vasalással. Abban a pillanatban vágódott be, ahogy Pierre bevágtatott 
az udvarba. Nyilván Coligny személyes testőrsége lehet mögötte. Guise 
emberei karddal vagdosták az ajtót, egyikük szétlőtte a zárat. Pierre 
dühöngött. Milyen bolondok voltak, amiért nem hoztak két pörölyt! 
Coligny még elmenekül az ő késlekedésük miatt. Azt persze 
elfelejtették ellenőrizni, hogy van-e hátsó kijárat! 

Végül csak felfeszítették az ajtót. A lépcsőn ádáz harc tombolt, fél tucat 
testőr igyekezett visszaverni Guise embereit, de azok többszörös túlerőben 
voltak. Pár perc múlva az összes hugenotta meghalt vagy haldokolt. 

Pierre leugrott a lováról, felszaladt a lépcsőn. A fegyveresek sorra 
tépték föl az ajtókat. 

— Ide! — ordította az egyik. Pierre követte a hangot a nagy hálószobába. 

Coligny az ágy lábánál térdelt, hálóingben, ezüst haján hálósipkával. 
Sérült karja fel volt kötve. Hangosan imádkozott. 

A fegyveresek nem tudták, megölhetnek-e egy imádkozó embert. 

Pedig hát mind csináltak már rosszabbakat is. Pierre rájuk ordított: 

— Mitől féltek? Öljétek már meg, a fene belétek! 

Egy Besme nevű ember beledöfte a kardját Coligny mellébe. Amikor 
kihúzta, vörös vér lövellt a sebből. Coligny arcra zuhant. 


Pierre az ablakhoz futott, kivágta. Odalent az előudvaron meglátta 
Henri herceget, még mindig a lován. 

— Kegyelmes uram! — kiáltotta. — Büszkén jelentem, hogy Coligny 
halott! 

Henri visszaordított: 

— Mutasd a hullát! 

Pierre visszafordult az ablaktól. 

— Besme, hozd ide a hulláját. 

A katona Coligny hóna alá nyúlt, végighúzta a padlón. 

— Tartsd oda az ablakhoz — utasította Pierre. 

Besme engedelmeskedett. 

— Nem látom az arcát! — üvöltötte Henri. 

Pierre türelmetlenül megragadta a halott csípőjét, és följebb emelte. A 
tetem átbillent az ablakpárkányon, és arccal lefelé nagyot puffant a kövön. 

Henri leszállt a lóról. Hogy mutassa a megvetését, a csizmája orrával 
fordította a hátára a halott embert. 

— Ő az — mondta. — Ez ölte meg az apámat. 

Kísérete éljenzett. 

- Vége — mondta Henri. — Konduljon meg a Saint-Germain- 
V Auxerrois harangja! 


Sylvie nagyon bánta, hogy nincs lova. 

Ez annyira elkeserítette, miközben házról házra sietve beszélt a 
gyülekezet tagjaival, akikkel az istálló padlásán szokott találkozni, hogy 
már-már hisztérikus állapotba került. Minden egyes alkalommal meg 
kellett keresnie a pontos címet, el kellett magyaráznia a helyzetet a 
családnak, meg kellett győznie őket, hogy nem képzelődik, azután futnia 
kellett a következő protestáns házhoz. Logikus terv szerint járt el: észak 
felé ment a város közepén a rue Saint-Martinen, Párizs főútvonalán, onnan 
tért le a rövidebb mellékutcákba. Még így is csak három-négy házat 


zsúfolhatott be egy órába. Ha lenne lova, kétszer ilyen gyorsan haladna. 

Továbbá kevésbé sebezhető lenne. Egy részegnek nehezebb lehúzni 
lóról egy erős fiatal nőt. De gyalog és egyedül Párizs sötét utcáin bármi 
megtörténhet, amit senki sem fog látni. 

Lagny mácrki otthonának közelében járt, nem messze a városfal melletti 
raktártól, amikor távoli harangozást hallott. Összevonta a szemöldökét. Hát 
ez meg mi? A szokatlan időben megszólaló harangok rendszerint válságot 
jeleznek. A hang erősödött, és Sylvie rájött, hogy a templomok sorra 
csatlakoznak a kórushoz. Az egész városra kiterjedő vészhelyzet csak azt 
jelentheti, hogy Ned és ő nem ok nélkül aggódtak, amikor rájöttek, hogy 
Pierre könyve hiányzik. 

Pár perc múlva megérkezett Lagny házához, és bezörgetett. Maga a 
márki nyitott ajtót: bizonyára fenn volt, a szolgái pedig aludtak. Sylvie 
most látta először a dc$jágaköves sapka nélkül. Lagnynek olyan pilise volt, 
mint egy szerzetesnek. 

— Miért kongatják a harangokat? — kérdezte a márki. 

— Mert mindnyájunkat meg akarnak ölni — felelte a nő, és belépett az 
ajtón. 

Lagny bevezette a szalonba. Özvegy volt, a gyermekei kirepültek a 
fészekből, így a szolgákat leszámítva egyedül élt a házban. Sylvie látta, 
hogy egy sokágú vaskandeláber mellett ülve olvasott. Felismerte a 
könyvet, amelyet ő adott el neki. Borospalack is volt a szék mellett, Lagny 
borral kínálta Sylvie-t, aki most jött rá, hogy éhes és szomjas. Négy órája 
nem volt megállása. Elfogadott egy pohárral, de a másodikat elhárította. 

Elmagyarázta, hogy gyanúja szerint a vakbuzgó katolikusok támadásra 
készültek, ő pedig végigrohant a városon, hogy riassza a protestánsokat, de 
most attól fél, hogy amit gyanított, bekövetkezett, és már késő a 
figyelmeztetéshez. 

— Haza kell mennem. 

— Biztos? Talán biztonságosabb, ha itt marad. 


— Látnom kell, hogy anyámnak nem esett-e baja. 

Lagny kikísérte. Éppen lenyomta a kilincset, amikor az utcáról 
zörgettek. 

— Ne nyissa ki! — mondta Sylvie, de már késő volt. 

Lagny válla fölött átlesve látta, hogy egy nemesember áll a küszöbön 
népes kísérettel. Lagny felismerte a jövevényt, és elcsodálkozott. 

— Villeneuve viscount! 

Villeneuve drága, vörös kabátot viselt, de Sylvie rémületére meztelen 
kardot tartott a kezében. 

Lagny megőrizte a nyugalmát. 

— Mi járatban a házamnál éjnek idején, viscount? 

— Krisztus dolgában járok — felelte Villeneuve, és egy gyors mozdulattal 
hasba szúrta Lagnyt. 

Sylvie felsikoltott. 

Lagny is sikoltott kínjában, és térdre esett. 

Miközben Villeneuve a kardját próbálta kiráncigálni Lagny 
zsigereiből, Sylvie végigszáguldott a ház végébe vezető folyosón. 
Feltépett egy ajtót, berontott, és egy hatalmas konyhában találta magát. 

Párizsban nem élvezhették a szolgák az ágy költséges fényűzését, a 
konyhapadlón kellett vackolniuk. Itt is tucatnyian ébredeztek, és rémülten 
firtatták, hogy mi folyik. 

Sylvie az ásítozó szolgákat kerülgetve rohant a túlsó konyhaajtóhoz. 
Zárva volt, kulcsnak semmi nyoma. 

Észrevett egy nyitott ablakot, amely a levegőt engedte be a zsúfolt 
helyiségbe az augusztusi éjszakán, és habozás nélkül átmászott rajta. 

Egy udvaron volt, a tyúkól és a galambdúc között. Az udvar túlsó 
végében kaput foglaltak a magas kőfalba. Megnyitotta a kaput: zárva volt. 
Legszívesebben sírt volna kétségbeesésében és rémületében. 

Mögötte a konyhában sikoltoztak: Villeneuve és emberei most jöhettek 
be. Nyilván abból indultak ki, hogy ahol a gazda hugenotta, ott a szolgák is 


azok — ez volt a szokás -—, és most egy szálig lekaszabolják őket, mielőtt 
sort kerítenének rá. 

Felmászott a tyúkól tetejére, a baromfiak bőszen kotkodácsoltak alatta. 
Az óltető legfeljebb három lábbal volt magasabb a falnál. Sylvie ugrott. A 
keskeny falon megbillent, fájdalmasan térdre esett, de visszanyerte az 
egyensúlyát. Leugrott a falról egy büdös sikátorba. 

Végigszaladt rajta, és a rue du Murre érkezett. A raktár felé fordult, és 
futott, ahogy bírt. Senkivel sem találkozott közben. Besurrant a raktárba, 
magára zárta az ajtót. 

Biztonságban volt. Az ajtónak dőlt, arcát a fához szorította. 
Megmenekültem, gondolta különös lelkesedéssel. Meglepő dolog jutott az 
eszébe: Nem akarok meghalni most, hogy találkoztam Ned Willarddal. 


Walsingham azonnal megértette, mit jelent a notesz eltűnése. Utasította 
Nedet és a követség több más alkalmazottját, hogy járják végig Párizsban a 
nevesebb angol protestánsokat, és tanácsolják nekik, hogy meneküljenek 
be a követségre. Mivel nem volt elég ló, Ned gyalog ment. A meleg 
éjszakában is magas szárú lovaglócsizmát viselt bőrzubbonnyal, és 
magához vett egy kardot meg egy hatvan centi hosszú, élesre fent tőrt. 

Elvégezte a feladatát, és éppen kijött a számára kijelölt utolsó házból, 
amikor zúgni kezdtek a harangok. 

Aggódott  Sylvie-ért. Pierre terve szerint csak a protestáns 
arisztokratákat kell megölni, de ha egyszer az emberek gyilkolni kezdenek, 
nehéz megállítani őket. Két hete Sylvie még talán biztonságban tudhatta 
magát, mert sikerült eltitkolnia, hogy protestáns könyveket árul, de a múlt 
héten Ned odavezette az otthonához Pierre-t, és most valószínűleg rajta 
van a halállistán. Be akarta vinni a nőt és az anyját a követségre, hogy ne 
essen bajuk. 

Elment a rue de la Serpente-re, és dörömbölt a bolt ajtaján. 

Az emeleten ablakot nyitottak, és kihajolt rajta egy alak. 


— Ki az? — kérdezte Isabelle. 

— Ned Willard. 

— Várjon, lemegyek. 

Az ablak becsukódott, a boltajtó pár perc múlva kinyílt. 

— Jöjjön be — mondta Isabelle. 

Ned belépett, az asszony bezárta az ajtót. Egyetlen gyertya világította 
meg a polcokat, amelyeken a főkönyvek és a tintatartók voltak. 

— Hol van Sylvie? — kérdezte Ned. 

— Riadóztatja az embereket. 

— Most már késő. 

— Lehet, hogy bemenekült valahova. 

Ned csalódott volt, és nyugtalan. 

— Ön szerint hol lehet? 

— Észak felé indult a rue Saint-Martinen, és úgy tervezte, hogy Lagny 
márki háza lesz az utolsó állomás. Ott lehet. Vagy. . . — Isabelle habozott. 

— Hol másutt? Életveszélyben van! 

— Van egy titkos hely. Meg kell esküdnie, hogy senkinek nem árulja el. 

— Esküszöm! 

— A rue du Murön, kétszáz méterre a rue Saint-Denis sarkától áll egy 
régi, téglafalú istálló. Ablaktalan, egy ajtóval. 

— Ez jó. — Ned habozott. — Jól ellesz itt? 

Isabelle kihúzott egy fiókot, és megmutatott neki két egylövetű, kovás 
zsebpisztolyt, hat golyót meg egy doboz puskaport. — Ezeket arra az esetre 
tartom, ha egy részeg, amikor kijön a szemközti kocsmából, azon kezd el 
tanakodni, milyen lenne kirabolni egy boltot, amelyet két asszony vezet. 

— Lőtt már valakire? 

— Nem. Mindig elég volt megmutatni a pisztolyokat. 

Ned a kilincsre tette a kezét. 

— Zárja be mögöttem az ajtót. 

— Természetesen. 


— Csukja be és reteszelje el az összes zsalugátert. 

— Igen. 

— Oltsa el a gyertyát. Ne nyisson ajtót senkinek. Ha valaki kopog, ne 
válaszoljon. Hadd higgyék, hogy üres az épület. 

— Rendben van. 

— Sylvie és én visszajövünk önért, és együtt megyünk hárman az angol 
követségre. 

Ned kinyitotta az ajtót. 

Isabelle megragadta a karját. 

— Vigyázzon rá — kérte elcsukló hangon. — Történjen bármi, vigyázzon a 
kislányomra. 

— Ezt akarom tenni — válaszolta Ned, és elsietett. 

A harangok még mindig kongtak. Kevesen jártak a bal part utcáin. Ám 
amikor Ned végigment a Notre-Dame hídon, a drága boltok között, riasztó 
látványon akadt meg a szeme: két holttest hevert az utcán. Egészen olyan 
volt, mintha az ágyban feküdnének, férj és feleség egymás mellett, épp 
csak a hálóingük átázott a vértől. Ned émelygett. 

Egy közeli ékszerbolt ajtaja nyitva állt, két ember jött ki rajta zsákokkal, 
amelyekben feltehetőleg a lopott ékszereket hozták. Fenyegetően 
meresztették a szemüket Nedre, amikor elsietett mellettük. Nem akarta 
összecsapásra vesztegetni az időt, a hullarablók pedig láthatóan ugyanezen 
a véleményen voltak, mert nem követték. 

A jobb parton megpillantott egy csapatot, akik egy ajtót döngettek 
kalapácsokkal. A karjukra fehér vászoncsíkot kötöttek, amelyet Ned 
azonosító jelnek vélt. Zömük  tőrökkel és  fütykösökkel volt 
fölfegyverkezve, ám az egyiknek, aki társainál elegánsabban öltözött, 
kardja volt, és iskolázott franciasággal ordította: 

— Nyissátok ki, istentelen protestánsok! 

Akkor hát ezek katolikusok, akik századokra vannak osztva egy tiszt 
parancsnoksága mellett. Ned a városi milícia tagjainak nézte őket. Amit 


Jerónimától hallott, arra utalt, hogy a református nemeseket akarják 
lemészárolni, ám ez a ház közönséges építmény volt, valami kézműves 
vagy kiskereskedő otthona. A gyilkolás, mint ahogy Ned tartott tőle, 
messze túlterjedt az arisztokrata célpontokon. Az eredmény borzasztó 
lehet. 

Gyávának érezte magát, amiért elsurran mellettük, abban reménykedve, 
hogy a fehér karszalagosok nem veszik észre. De mi más értelmes dolgot 
tehetett volna? Egymaga hat támadóval szemben nem védheti meg a ház 
lakóit. Ha szembeszáll velük, megölik, azután ismét munkába veszik a 
házat. Neki pedig meg kell keresnie Sylvie-t. 

Ment észak felé a széles rue Saint-Martinen. Erőltette a szemét a 
csillagfényben, benézett a mellékutcákba, reménykedve, hogy meglát egy 
kicsi nőt, amint egyenes tartással, fürge léptekkel, megkönnyebbült 
mosollyal közeledik felé. Az egyik sikátorban ismét meglátott egy csoport 
fehér szalagost, ezúttal csak hármat. Rosszképű alakok voltak, és egyikük 
sem viselt kardot. Éppen el akart iszkolni mellettük, amikor valami 
megállította. 

A karszalagosok háttal álltak neki, és valamit néztek a földön. Ned 
észrevett valamit, ami borzalmasan emlékeztetett egy fiatal nő formás 
lábára. 

Megállt, meregette a szemét. Sötét volt, de az egyik ember lámpát 
tartott a kezében, és annak a fényénél Ned kivehette egy lány alakját a 
földön. A negyedik ember a combjai között térdelt. A lány valami olyasmit 
nyögdécselt, hogy ne, ne, ne... 

Ösztönösen futni akart, de nem bírt. Amennyire látta, még csak 
készülődtek az erőszakhoz. Ha most beavatkozik, megelőzheti. 

Vagy megöletheti magát. 

A karszalagosok csak a nővel törődtek, Nedet meg se látták. Viszont 
minden pillanatban hátranézhet valamelyik. Nem volt idő a gondolkodásra. 

Letette a saját lámpáját, és kivonta a kardját. 


A csoport mögé lopakodott. Mielőtt a félelem megállíthatta volna, 
beledöfte a kardját a legközelebb álló karszalagos combjába. 

Az ember felüvöltött a kíntól. 

Ned kirántotta belőle a kardját. A sebesült mellett álló rosszképű 
megfordult, hogy mi történik, és Ned odavágott neki. Jól célzott, a penge 
hegye felhasította a férfi arcát az állától a bal szeméig. A kíntól vonítva, 
két kézzel kapott az arcához. Vér fröcskölt az ujjai közül. 

A harmadik gyönyörködő ránézett két megszabdalt cimborájára, 
pánikba esett, és elrohant a sikátorban. 

A két sebesült követte. 

A térdelő felpattant és ugyancsak kereket oldott, két kézzel tartva a 
gatyáját. 

Ned hüvelybe lökte a véres kardot, azután a lány mellé térdelt, és 
lehúzta a szoknyáját a lábára, eltakarva a meztelenségét. 

Csak ezután nézte meg az arcát. Aphrodite Beaulieu volt az. 

Még csak nem is református! Ned nem értette, hogy mit keresett az 
utcán éjszaka. A szülei még nappal se engedték volna meg neki, hogy 
egyedül csatangoljon. Talán pásztorórára indult, vélte Ned, és eszébe 
jutott, milyen boldogan mosolygott a lány Bernard Housse-ra a Louvre- 
ban. Valószínűleg meg is úszta volna a kalandját, ha valaki nem ma 
éjszaka döntött volna úgy, hogy elengedi a pórázról a háború kutyáit. 

A lány felnézett. 

— Ned Willard? Hála istennek! De hogyan...? 

Ned megfogta a kezét, és talpra segítette. 

— Most nincs idő a magyarázkodásra — mondta. A Beaulieu-ház a rue 
Saint-Denis-n nincs túl messze. — Hadd kísérjem haza. — Felkapta a lámpát, 
karon fogta a lányt. 

Aphrodite annyira megrémült, hogy nem bírt szólni, még sírni sem. 

Ned éberen figyelt mindenre, ahogy mentek. Senki sem volt 
biztonságban. 


Már csaknem a háznál jártak, amikor négy fehér karszalagos lépett ki egy 
mellékutcából, és elállták az útjukat. Az egyik megkérdezte: 

— Iszkoltok, protestánsok? 

Ned szíve összeszorult. Fontolgatta, hogy kirántja a kardját, de ezek is 
kardot viseltek, és négyen voltak egy ellen. Az előző csoportot sikerült 
meglepnie és elijesztenie, de ezek szemben álltak vele, kezükkel a kardjuk 
markolatán, támadásra készen. Nincs esélye. 

Ki kell beszélnie magát a bajból. Most természetesen minden külföldire 
gyanakodva néznek. A kiejtése elég jó volt, hogy becsapja az embereket — 
a párizsiak azt hitték, hogy Calais-ból jött —, de néha gyermeteg nyelvtani 
hibákat ejtett. Csak most el ne árulja magát azzal, hogy le maisont mond, 
la maison helyett! 

Sikerült megvetően mosolyognia. 

— Ő Mademoiselle Beaulieu, ti hülyék! — mondta. — Jó katolikus, és 
Beaulieu gróf háza éppen itt van. Ha csak egy ujjal hozzáértek, felverem az 
egész házat! — Ez nem volt üres fenyegetés: hallótávolságban voltak. Ám 
Aphrodite ekkor keményebben markolta a karját. Vagyis nem szeretné, ha 
a szülei megtudnák, hogy kiszökött a házból. 

A csoport vezetője sunyin nézett rájuk. 

— Ha katolikus úri kisasszony, mit keres az utcán ilyen késő éjszaka? 

— Talán kérdezzük meg az apjától, igen? — Ned továbbra is játszotta a 
magabiztos ripőköt, de nem volt könnyű. — Azután ő is megkérdezhet 
benneteket, mi a fene ütött belétek, hogy zaklatjátok a lányát? — Mély 
lélegzetet vett, hátraszegte a fejét, mintha segítségért akarna kiáltani. 

— Jól van, jól van! — mondta a vezető. — De a hugenották fölkeltek a 
király ellen, és a milícia parancsot kapott, hogy keresse meg őket, és 
valamennyit öljék meg, ezért jobb, ha mindketten bementek a házba, és ott 
is maradtok. 

Ned nem engedte, hogy kiüljön az arcára a megkönnyebbülés. 

- Te pedig máskor jobban figyelj oda, hogyan szólsz katolikus 


nemesemberekhez! — mondta, és elvezette Aphroditét a csoport mellett. A 
vezető nem szólt többet. 

Mikor már nem hallhatták őket, megszólalt Aphrodite: 

— Hátul kell bemennem. 

Ned bólintott. Úgy volt, ahogy sejtette. 

— Van ott egy nyitott ajtó? 

— A szobalányom vár rám. 

A világ legrégibb históriája volt. A szobalány segít a kisasszonynak 
a tiltott légyottokban. No, hát, Nednek ehhez semmi köze. A ház mögé 
kísérte Aphroditét, ahol a comtesse bekopogtatott egy magas fakapun, 
amelyet tüstént ki is nyitott egy fiatal lány. 

Aphrodite megragadta Ned kezét, és megcsókolta a férfi ujjait. 

— Az életemmel tartozom önnek — mondta, azután besurrant a házba, és 
az ajtó bezárult mögötte. 

Ned továbbindult a Lagny-házhoz, még a szokottnál is óvatosabban. 
Egyedül volt, ennélfogva gyanúsabb lett. Idegesen babrálta a kardja 
markolatát. 

Mostanára sok házban kivilágosodtak az ablakok. A harangozástól 
felriasztott lakók nyilván fölkeltek, és gyertyát gyújtottak. Sápadt, 
aggodalmas arcok bámultak ki az utcára. 

Szerencsére a Lagny-ház nem volt messze. Ned fölment a lépcsőn a 
bejárathoz. A házban csend volt, és sötétség. Talán Lagny és a szolgái azt 
csinálják, amit ő javasolt Isabelle-nek: úgy tesznek, mintha senki sem 
tartózkodna otthon. 

Amikor kopogott az ajtón, az megmozdult. Nem hajthatták be rendesen, 
és most kitárult. Sötét előszoba volt mögötte. Undorító bűz csapta meg 
Ned orrát, mint amilyet a hentesnél érezni. Magasra emelte a lámpáját, és 
elakadt a lélegzete. 

Mindenütt hullák hevertek, csupa vér volt a csempés padló és a falak 
faburkolata. Felismerte a márkit, aki hanyatt feküdt. Hasán és mellén szúrt 


sebek tátongtak. Nednek majd megállt a szíve. Sorra végignézte a többi 
holtat a lámpája fényénél, rettegve, hogy mikor látja meg Sylvie-t. 
Valamennyien idegenek voltak, a ruházatukból ítélve szolgák. 

Bement a konyhába, ahol újabb holtakat talált. Észrevette, hogy ablak 
nyílik egy udvarba. Remélhetőleg kimenekülhettek rajta néhányan a ház 
népéből. 

Átkutatta a házat, rávilágított minden élettelen arcra. Hatalmas 
megkönnyebbülésére Sylvie nem volt köztük. 

Most meg kell találnia Sylvie titkos helyét. Ha nincs ott, a 
legrosszabbtól kell tartania. 

Mielőtt elhagyta a házat, letépte csipkegallérját, és a bal karjára kötötte, 
hogy hasonlítson a milícia tagjaira. Így is fennállt a veszély, hogy kérdőre 
vonják, és kiderül a csalás, de mindent összevéve megérte a kockázatot. 

Kezdett kétségbeesni. Csak néhány hete ismerte a nőt, de máris ő volt a 
mindene. Elveszítettem Margeryt, gondolta. Sylvie-t nem veszíthetem el. 
Mi lenne velem akkor? 

Elindult a rue du Murön, meg is találta a sima, ablaktalan téglaépületet. 
Odament az ajtóhoz, kopogtatott. 

— Én vagyok — mondta halkan, nyomatékosan. — Ned. Itt vagy, Sylvie? 

Csönd. Ned szívverése lelassult. Azután meghallotta a vasrúd 
karistolását, és egy retesz kattanását. Az ajtó kinyílt, Ned belépett. Sylvie 
bezárta az ajtót, és helyére tolta a reteszt, majd felé fordult. Ned fölemelte 
a lámpást, hogy lássa az arcát. Feldúlt, rémült és könnyes volt, de élt, és 
nem esett baja. 

— Szeretlek — mondta Ned. 

Sylvie a karjába borult. 


Pierre csak ámult, hogy mekkora sikerrel járt a fondorkodása. A párizsi 
milícia a reméltnél nagyobb erővel és gyűlölettel vetette bele magát a 
protestánsok mészárlásába. 


Persze tisztában volt vele, hogy ez igazából nem az ő csalafintaságának 
köszönhető. A párizsiak dühösek voltak az esküvő miatt, és a népszerű 
hitszónokok azzal hergelték őket, hogy joguk van így érezni. A város 
készen állt rá, hogy felrobbanjon a gyűlölettől, csak arra vártak, hogy 
valaki begyújtsa a puskaport. Ő csupán a szikrát csiholta. 

Mire felvirradt a vasárnap, Szent Bertalan napja, halottak és haldoklók 
százai borították a város utcáit. Talán egész Franciaországban ki lehetne 
irtani a hugenottákat! Csodálkozó diadallal állapította meg, hogy ez 
lehetne a végső megoldás! 

Összeszedett egy kisebb csapat akasztófavirágot, és megígérte nekik, 
hogy azt lophatnak el az áldozataiktól, amire kedvük szottyan. Köztük volt 
Brocard és Rasteau, Biron, a főkém és maroknyi utcai bunyós, akiket 
Biron alkalmazott például a gyanús személyek követésére. 

A fekete noteszt odaadta Le Charron elöljárónak, de sok nevet és címet 
fejből tudott. Tizennégy éve kémkedett ezek után az emberek után. 

Először René Duboeufnek, a szabónak a házához mentek a rue Saint- 
Martinen. 

— Ne öljétek meg se őt, se a feleségét, amíg nem mondom - parancsolta 
Pierre. 

Betörték az ajtót, benyomultak az üzletbe. Néhányan feldübörögtek az 
emeletre. 

Pierre kihúzott egy fiókot, és megtalálta benne a szabó noteszát a 
megrendelők nevével és címével. Ezt mindig meg akarta szerezni. Ma éjjel 
hasznát veheti. 

Emberei levonszolták az emeletről a hálóruhás Duboeuf házaspárt. 

René ötven körüli emberke volt. Már akkor kopaszodott, amikor Pierre 
először találkozott vele tizenhárom éve. A felesége akkor fiatal és csinos 
volt, és máig megőrizte a vonzerejét, noha látszott rajta, hogy retteg. Pierre 
rámosolygott. 

— Francoise, ha jól emlékszem — mondta. Rasteau-hoz fordult. — Vágd le 


az ujjait. 

Rasteau fejhangon vihogott. 

Az asszony zokogott, a szabó könyörgött. Egy fegyveres rányomta 
Mme Duboeutf tenyerét az asztallapra, Rasteau pedig levágta a kisujját és a 
gyűrűsujja egy részét. Vér fröccsent az asztalra, bemocskolt egy vég 
halványszürke gyapjúszövetet. Az asszony felsikoltott és elájult. 

— Hol a pénzed? — kérdezte Pierre a szabót. 

— A fiókos szekrényben az éjjeliedény mögött — felelte a szabó. — 
Könyörgök, ne bántsátok! 

Pierre biccentett Bironnak, aki fölment. 

Látta, hogy Francoise szeme kinyílik. 

— Állítsátok föl — mondta. 

Biron egy bőrerszénnyel jött vissza, amelyet kiborított az asztalra, bele 
Francoise vérének tócsájába. Mindenféle érme volt a kis kupacban. 

— Ennél több pénze van — mondta Pierre. — Tépjétek le a feleségéről az 
inget. 

A nőnek formás alakja volt, és jóval fiatalabb lehetett a férjénél. A 
férfiak elnémultak. 

— Hol a többi pénz? — kérdezte Pierre. 

Duboeuf habozott. 

— Levágjam a csöcseit? — kérdezte lelkesen Rasteau. 

— A tűzhelyben, a kéményben. Könyörgök, hagyjátok őt! 

Biron benyúlt a kéménybe — augusztus lévén nem fűtöttek —, és kiemelt 
egy lezárt fadobozt. Letörte a lakatot a kardja hegyével, és az asztalra 
öntötte az aranypénzt. Derekas halom volt. 

— Vágjátok el a torkukat, és osztozzatok a pénzen — mondta Pierre. 
Kiment, vissza se nézett. 

Leginkább Nímes márkira és hitvesére fente a fogát. Az asszony szeme 
előtt akarta megölni a férjét. Micsoda bosszú lenne! De ők a falakon kívül 
éltek, a Saint-Jacgues elővárosban, és a városkapukat bezárták, így 


biztonságban voltak Pierre haragjától, legalábbis egyelőre. 

Miután őket nem érhette el, gondolatai a Palot család felé fordultak. 

Isabelle Palot rosszabbat tett, mintha megsértette volna, amikor ő pár 
napja ellátogatott a boltba: ráijesztett. Amit az éles szemű Sylvie 
végignézett. Eljött az idő, hogy megbűnhődjenek. 

Az emberek jó sokáig osztoztak a pénzen. Pierre sejtette, hogy 
megerőszakolták az asszonyt, mielőtt megölték. Megfigyelhette a 
polgárháborúban, hogy amikor az emberek gyilkolni kezdenek, akkor nem 
marad el a nemi erőszak. Ha egy tilalom eltűnik, valamennyi megszűnik. 

Végre kifáradtak a boltból. Pierre dél felé vezette őket a rue Saint- 
Martinen, aztán keresztül Íle de la Cíté szigetén. A szavakra gondolt, 
amelyeket Isabelle a fejéhez vágott: mocsok, rossebes kurva folyása, 
csemerletes, leprás dögtetem. Emlékeztetni fogja rájuk, miközben Isabelle 
haldoklik. 


Ned megállapította, hogy Sylvie nagyon ravaszul rejtette el a könyveit. Ha 
valaki belép a raktárba, csak az egymásra helyezett hordók padlótól 
mennyezetig érő tornyait látja. A hordók zömét homokkal töltötték tele, de 
Sylvie megmutatta, hogy néhányuk üres, és könnyen eltolható. Mögöttük 
tárolta ládákban a könyveket, és mint mondta, még senki sem fedezte föl a 
titkát. 

Ned lámpáját elfújták, mert attól féltek, hogy a gyenge izzás kiszivárog 
a repedéseken, és meglátják odakint. Csak ültek a sötétben, és egymás 
kezét fogták. A harangok őrjítően zúgtak. Összecsapások zaját hallották: 
sikolyokat, férfiak rekedt ordítását, időnként puskalövést. Sylvie az 
anyjáért aggódott, ám Ned meggyőzte róla, hogy Isabelle kisebb 
veszélyben van a házában, mint ha ők ketten az utcákon lennének. 

Órákon át ültek, hallgattak és várakoztak. Az utcai ricsaj akkortájt 
kezdett halkulni, amikor fakó fény rajzolta körül képkeretre emlékeztető 
vonallal az ajtót, jelezve, hogy megvirradt. Ekkor megszólalt Sylvie: 


— Nem maradhatunk itt örökké. 

Ned pár centire nyitotta az ajtót, óvatosan kidugta a fejét, végignézett a 
kivilágosodott rue du Murön. 

— Tiszta a levegő — mondta, azzal kijött a raktárból. 

Sylvie követte, és bezárta az ajtót maga mögött. 

— Talán abbamaradt a gyilkolás — mondta. 

— Lehet, hogy fényes nappal már visszariadnak a gaztettektől. 

— , És a világosság a sötétségben fénylik, de a sötétség nem fogadta be 
azt" — idézte Sylvie János evangéliumát. 

Egymás mellett siettek az utcán. Ned még mindig viselte a fehér 
karszalagot, hátha szükség lesz rá. Több bizalma volt az oldalán lógó 
kardban, menet közben a markolatot fogta, hogy biztosabban érezze magát. 
Délnek, a folyó felé tartottak. 

Az első sarkon két férfi hevert egy nyeregbolt előtt. Ned elszörnyedve 
látta, hogy félmeztelenek. Ősz hajú, mocskos kabátot viselő asszony hajolt 
föléjük, részben eltakarva a holtakat. Ned a következő pillanatban rájött, 
hogy az asszony vetkőztette le a meggyilkoltakat. 

A használt ruha érték: csak a gazdagok engedhették meg maguknak, 
hogy újat vegyenek. Még a szennyes és viseltes alsóneműt is felvásárolták 
rongynak a papírkészítők. Ez a nyomorult vénasszony azért lopja meg a 
holtakat, hogy eladhassa a ruhájukat. Lehúzta az áldozatok nadrágját, majd 
a hóna alatt dagadó batyuval elszelelt. A leszúrt holtak meztelensége még 
ocsmányabbá tette a látványt. Ned észrevette, hogy Sylvie másfelé fordítja 
a tekintetét, ahogy elmennek mellettük. 

Kerülték a széles, egyenes főutakat, amelyeket messze be lehetett 
látni, cikcakkoztak a Les Halles negyed kígyózó sikátoraiban. Még 
ezekben a mellékutcákban is holttestek hevertek. — Zömüket 
levetkőztették, egyes helyeken felmáglyázták őket, mintha helyet 
akarnának csinálni a járókelőknek. Ned látta szabad ég alatt dolgozó 
munkások napégette arcát, gazdag nők puha, fehér kezét, gyermekek 


finom tagjait. Már belezavarodott a számolásba. Olyan volt, mint 
amilyennek a poklot festik egy katolikus templomban, azonban ez igazi 
volt itt, az orra előtt, a világ egyik legnagyobb városában. Hányingere 
lett az iszonytól, hányt is volna, ha nem üres a gyomra. Sylvie-re nézett, 
és látta, hogy az arca sápadt, komor és eltökélt. 

Pedig még csak most jött a legrosszabb. 

A folyónál a milícia takarította el a hullákat. A tetemeket — és néhány 
magatehetetlen sérültet — bedobták a Szajnába, körülbelül annyi tisztelettel, 
mint a mérgezett patkányokat. Voltak, akiket elvitt a folyó, mások szinte 
meg se mozdultak. A sekélyesben máris feltorlódtak a holtak. Egy ember 
hosszú póznával igyekezett belelökdösni őket a fősodorba, hogy helyet 
csináljon a többieknek, de a testek lomhán mozogtak, mintha nem 
szeretnének távozni. 

Az emberek túlságosan elfoglaltak voltak ahhoz, hogy felfigyeljenek 
Nedre és Sylvie-re, akik felsiettek mellettük a hídra. 


Pierre úgy lett egyre izgatottabb, ahogy közeledett a kis írószerbolthoz, a 
rue de la Serpente-en. 

Fontolgatta, ráuszítsa-e csapatát Isabelle-re, hogy erőszakolják meg. Az 
lenne a megfelelő büntetés. Azután jobb ötlete támadt: inkább erőszakolják 
meg Sylvie-t az anyja szeme előtt. Az embereknek jobban fáj a 
gyermekeik szenvedése, megtanulta a feleségétől, Odette-től. Az is 
felmerült benne, hogy személyesen erőszakolja meg Sylvie-t, de ez 
csökkentené a tekintélyét az emberei szemében. Végezzék csak ők a 
mocskos munkát. 

Nem kopogtatott a bolt ajtaján. Nincs Párizsban senki, aki most ajtót 
nyitna. A kopogtatás csak időt ad az embereknek, hogy 
fölfegyverkezzenek. Pierre emberei másodpercek alatt betörték pöröllyel 
az ajtót, azután beözönlöttek. 

Ahogy Pierre belépett, lövést hallott. Ez megijesztette. Az embereinek 


nem voltak lőfegyvereik, mert azok drágák. Normális körülmények között 
csak az arisztokraták tartottak saját tűzfegyvert. A következő percben 
meglátta Isabelle-t, aki a bolt végében állt. Pierre egyik embere holtan 
hevert a lábánál. Az asszony fölemelt egy második pisztolyt, és gondosan 
célba vette a rámeredő Pierre-t. Mielőtt Pierre megmozdulhatott volna, egy 
másik embere keresztülszúrta a kardjával Isabelle-t, aki úgy esett össze, 
hogy nem süthette el a fegyvert. 

Pierre káromkodott. Ennél aprólékosabb bosszúra készült. De még 
mindig itt van Sylvie. 

— Van még egy nő — ordította embereinek. — Kutassátok át a házat. 

Nem tartott sokáig. Biron felrohant, de egy perc múlva már lent volt. 

— Senki sincs itt — mondta. 

Pierre az asszonyra nézett. A homályban nem látta, él vagy meghalt. 

— Húzzátok ki — parancsolta. 

A világosban látta, hogy Isabelle vállán a mély seb ütemesen lövelli 
magából a vért. Letérdelt, és dühösen ráordított: 

— Hol van Sylvie? Azonnal mondd meg, te kurva! 

Isabelle nagyon szenvedhetett, mégis gúnyosan mosolygott rá. 

— Te sátán! — suttogta. — Eredj a pokolba, ahonnan jöttél! 

Pierre ordított dühében. Fölállt, belerúgott az asszony megsebzett 
vállába. Fölösleges volt: Isabelle már nem lélegzett, a szeme vakon bámult 
föl rá. 

Megmenekült. 

Pierre visszament a boltba. Emberei pénzt kerestek. A bolt tele volt 
papírral. Pierre körbejárt, lerángatta a polcokról a főkönyveket, kiborogatta a 
szekrényeket és fiókokat, a papírt felhalmozta a padló közepén. Azután 
kirántotta a lámpát Brocard kezéből, kinyitotta, belenyomta a papírboglyába, 
amely azonnal tüzet fogott és fellángolt. 


Ned szerencséjének tartotta, hogy ő és Sylvie átért a bal partra anélkül, 


hogy beléjük kötöttek volna. A milícia nem ötletszerűen gyilkolt, hanem a 
nevek és címek alapján, amelyeket kétségtelenül Pierre-től kaptak. Ennek 
dacára egyszer már feltartóztatták és kérdőre vonták, amikor Aphrodite de 
Beaulieu-vel volt. Könnyen megismétlődhet, és ki tudja, mi lesz a vége. 
Megkönnyebbült, amikor befordultak a rue de la Serpente-re, és a bolt felé 
siettek. 

Aztán meglátta a holtat az utcán, és az a borzasztó érzése támadt, hogy 
tudja, ki az. Sylvie is rájött, mert zokogva futni kezdett. Egy perccel 
később már a véres macskakövön heverő, mozdulatlan alak fölé hajoltak. 
Ned azonnal látta, hogy Isabelle halott. Megérintette az arcát: még meleg 
volt. Vagyis nemrég halt meg, ezért nem lopták el a ruháját. 

— Tudod vinni? — kérdezte sírva Sylvie. 

— Igen — felelte Ned —, ha fölsegíted a vállamra. — Nehéz lesz, de már 
közel a nagykövetség. Az is eszébe jutott, hogy olyan látszatot kelt majd, 
akár egy milicista, aki egy tetemtől akar megszabadulni, és akkor kevesebb 
a valószínűsége, hogy feltartóztassák. 

Éppen az élettelen Isabelle hóna alá csúsztatta a kezét, amikor 
füstszagot érzett, és habozni kezdett. A bolt felé nézett. Mintha 
mozognának odabent. Tűz volna? Felcsapó lángnyelv világította meg az 
üzlet belsejét, és ekkor már látta az embereket, akik nemcsak úgy 
kóvályogtak, hanem mintha kerestek volna valamit, talán értékeket. 

— Még itt vannak! — mondta Sylvie-nek. 

Ekkor két alak jött ki a boltból. Az egyiket megcsonkították, az orra 
helyén csak két lyuk tátongott a fehér, ráncos hegszövetben. A másiknak 
dús, szőke haja és hegyes szakálla volt. Ez Pierre! 

— Itt kell hagynunk! — mondta. — Gyere! 

Sylvie még egy gyászos pillanatig habozott, azután eliramodott, Ned 
követte. De már fölismerték őket. Hallotta, ahogy Pierre felordít: 

— Ott a lány! Utána, Rasteau! 

Ned és Sylvie egymás mellett rohant a rue de la Serpente vége felé. 


Mikor elmaradtak a Saint-Séverin-templom hatalmas ablakai, Ned 
hátrapillantott. A Rasteau nevű alak kivont karddal ügetett utánuk. 

Keresztülnyargaltak a széles rue Saint-Jacgues-on, be a Szegény Szent 
Juliánusz temetőjébe. Ám Sylvie fáradni kezdett, és Rasteau egyre 
közelebb ért. Ned vadul törte a fejét. Rasteau elmúlt harminc, de 
tagbaszakadt és erős volt, az orrát nyilván nem adta ingyen. Alighanem 
gyakorlott vívó, bokros harci tapasztalatokkal. Félelmes ellenfél lesz. Ha a 
küzdelem tovább tart néhány másodpercnél, legázolja őt a méretével és a 
gyakorlatával. Egyetlen reménye, hogy meglepi valamiként, és gyorsan 
végez vele. 

Jól ismerte a környéket. Itt csalta csapdába azt az embert, aki követte. 
Amikor megkerülték a templom keleti végét, Rasteau egy időre szem elől 
tévesztette őket. Ned hirtelen megállt, és berántotta Sylvie-t a sötét 
kapualjba. 

Mindketten lihegtek. Ned hallotta üldözőjük nehézkes dobogását. 
Szempillantás alatt a jobbjában volt a kard, a baljában a tőr. Tökéletesen ki 
kell számítania a támadást: nem hagyhatja, hogy a lator elhúzzon 
mellettük. De nem volt idő gondolkodni. Amikor úgy érezte, hogy Rasteau 
már csaknem utolérte őket, Ned kiugrott az ajtónyílásból. 

Az időzítés nem volt tökéletes. Rasteau egy perce lassított, talán csapdát 
sejtett, így éppenhogy kívül maradt Ned kartávolságán. Már nem állhatott 
meg, de félrehajolhatott, és elkerülte, hogy felnyársalja Ned pengéje. 

Ned fürgén előreszökkent, és beledöfte kardja hegyét Rasteau oldalába. 
Ám azt vitte tovább a lendület, ami kirántotta belőle az acélt. Rasteau félig 
megfordult, botlott egyet, és eldőlt, akár egy zsák. Ned gondolkodás 
nélkül, vadul döfött. Rasteau széles körvágással kiverte a kezéből a kardot, 
amely elszállt, és egy sírkőre esett. 

Ekkora baromhoz képest Rasteau nagyon gyorsan mozgott. Ned 
megpillantotta Sylvie-t, aki kilépett a kapu alól, és ráordított: 

— Fuss, Sylvie, fuss! — Azután Rasteau már támadt is, döfve és szúrva. 


Ned hátrált, a tőrét használta, hogy kivédjen egy döfést, aztán egy vágást, 
majd egy újabb döfést, de tudta, hogy nem bírja sokáig. Rasteau lefelé 
vágva cselezett, majd meghökkentő ügyességgel átvitte a vágást döfésbe, 
kikerülve Ned tőrének kosarát. 

Ekkor hirtelen megmerevedett, és egy kardhegy bukkant elő a hasából. 
Ned hátraszökkent, kikerülte Rasteau kardját, de nem volt rá szükség, a 
döfés minden lendületét elvesztette. Rasteau a kíntól vonítva hasra esett, 
Ned pedig látta mögötte Sylvie apró alakját, kezében a karddal, amelyet ő 
elejtett. Éppen kifelé húzta Rasteau hátából. 

Nem várták be, amíg meghal. Ned kézen fogta  Sylvie-t, 
keresztülrohantak a place Maubert-en, el az akasztófa mellett a 
követséghez. 

Két fegyveres őr állt a ház előtt. Nem a követség alkalmazottai voltak: 
Ned sosem látta még őket. Egyikük elállta az útját, és azt mondta: 

— Nem mehet be. 

— A követ helyettese vagyok, ő pedig a feleségem. Most pedig félre az 
útból! 

A fenti ablakból leszólt Walsingham parancsoló hangja: 

— A király védelme alatt állnak! Engedd be őket! 

Az őr félrehúzódott. Ned és Sylvie fölment a lépcsőn. Az ajtó kinyílt, 
mielőtt megfoghatták volna a kilincset. 

Beléptek a biztonságba. 


Kétszer vettem feleségül Sylvie-t: először Szegény Szent Juliánusz kicsiny 
templomában, amely előtt megölte az orr nélküli embert, másodszor 
protestáns szertartással az angol követség kápolnájában. 

Sylvie szűz volt harmincegy évesen, és hónapokon át úgy szeretkeztünk 
minden éjjel és minden reggel, mintha az elveszett időt akarnánk pótolni. 
Amikor rajta feküdtem, úgy kapaszkodott belém, mint a vízbe fúló a 
megmentőjébe, utána pedig gyakran sírta magát álomba a karjaimban. 


Sosem találtuk meg Isabelle testét, ami megnehezítette SyIvie számára a 
gyászt. Végül úgy vettük, hogy a leégett bolt a sírhely: néhány percig 
álltunk előtte minden vasárnap, fogtuk egymás kezét, és emlékeztünk egy 
erős, bátor asszonyra. 

A protestánsok meglepő módon magukhoz tértek a Szent Bertalan-éj 
után. Háromezer embert öltek meg csak Párizsban, és további ezreket 
másutt, ahol Szent Bertalan éjszakájából merítettek ihletet, de a 
hugenották visszavágtak. A városok, ahol protestáns volt a többség, 
menekültek tömegeinek adtak fedelet, és bezárták kapuikat a király 
küldöttei előtt. A Guise családot mint királypárti, hatalmas, katolikus 
famíliát örömmel fogadták vissza az udvarba, amikor ismét kitört a 
polgárháború. 

Az istálló fölötti padláson és más, titkos helyeken országszerte 
folytatódtak az istentiszteletek. 

Walsinghamet visszahívták Londonba, és mi vele mentünk. Mielőtt 
elhagytuk volna Párizst, Sylvie megmutatta a rue du Mur-i raktárt 
Nathnak, hogy a jövőben ő lássa el a párizsi reformátusokat tiltott 
irodalommal. A feleségem azonban nem óhajtott felhagyni küldetésével. 
Kijelentette, hogy továbbra is rendel könyveket Genfből. Áthajózik a 
Csatornán Rouenba, ott átveszi a rakományokat, Párizsba kíséri őket, 
megfizeti a szükséges kenőpénzt, majd elszállíttatja a könyveket a rue du 
Murre. 

Féltettem, de Erzsébet királynő megtanított rá, hogy vannak asszonyok, 
akiken nem uralkodhat férfi. Bár nem tudom, hogy visszatartottam volna-e 
akkor is, ha megtehetem. Szent küldetése volt, amit nem vehettem el tőle. 
Ha elég hosszú ideig csinálja, egy napon természetesen rajtakapják. És 
tudtam, hogy akkor meghal. 

Ez a sorsa. 

Rollo a Petite Fleur fedélzetén állt, amikor a teherhajó megközelítette 
Anglia partjait. Ez volt a legveszélyesebb pillanat. 

A hajó Cherbourg-ból indult Combe  Harbourba, almapálinkát, 
hatalmas, kerek sajtokat vitt, valamint nyolc ifjú papot a douai Angol 
Kollégiumból. 

Rollo reverendát viselt, kereszt lógott a nyakában. A haja gyérült a feje 
tetején, amit sűrű szakállal ellensúlyozott. Fehér köpenyt kanyarított a 
vállára; a kevéssé papos ruhadarab volt a megbeszélt jel. 

Aprólékos gonddal készült fel, de a gyakorlatban túl sok minden 
félresikerülhet. Még azt sem tudta, hogy a kapitány megbízható-e. Busásan 
megfizették, hogy kikössön ezen a ponton, de valaki más — Ned Willard 
vagy Erzsébet királynő másik embere — még többet fizethetett neki, hogy 
elárulja Rollót. 

Bár ne függne annyira a húgától! Okos, jó szervező és bátor, de akkor is 
csak nő. Mivel azonban Rollo nem akarta angol földre tenni a lábát, most 
még nem, Margeryt kellett használnia. 

Alkonyatkor a kapitány horgonyt vetett egy névtelen öbölben, öt 
kilométerre útjának végcéljától. A tenger kegyes volt hozzájuk. Az 
öbölben, a part közelében kicsi, kerek farú, árbócos-evezős halászcsónak 
horgonyzott. Rollo még abból az időből ismerte, amikor az apja volt a 
Combe Harbour-i vámhivatal vezetője: valaha Szent Avának hívták, most 
csak Avának. A partszegélyen túl, egy szurdokban zömök kunyhó állt. 
Világos kőből épült, kéményéből füst bodorodott. 

Rollo aggodalmasan várakozott, figyelte a kunyhót, jelet várt. Olyan 
erősen reménykedett, hogy az egész teste megfeszült, és annyira félt a 
kudarctól, hogy hányinger kerülgette. Ez a vég kezdete. Az ifjak, akiket 
idekísért, Isten titkos ügynökei, kis élcsapat, de többen követik őket. Most 
már nemsokára véget ér a sötétség kora, Anglia elfordul a vallási 
szabadság agyrémétől, a tudatlan parasztok és béresek tömege ismét 
boldogan engedelmeskedik az egyetlen igaz egyház parancsainak. A 


Fitzgerald család visszanyeri törvényes rangját, ha nem még többet: Rollo 
akár püspök is lehet, sógora, Bart pedig herceg. Kingsbridge-et 
megtisztítják a puritánoktól, mint Párizst Szent Bertalan éjszakáján — bár 
álmának ezt a részét Rollo titkolta Margery elől, aki esetleg megtagadná az 
együttműködést, ha tudná, hogy a testvére erőszakot forgat a fejében. 

Végre megjött a válasz az ő fehér köpenyére: fehér lepedő lógott ki az 
egyik emeleti ablakból. 

Ez azonban csapda is lehet. Mal Ropert, a buzgó katolikus halászt, aki a 
kunyhóban élt, letartóztathatta Ned Willard, kínzással kicsikarhatta belőle 
az igazat, és a fehér lepedő a szalonna az egérfogóban. Ám ez ellen semmit 
sem tehetett. Ő és társai az életüket kockáztatják, ezzel mindenki tisztában 
van. 

Ahogy sötétedett, Rollo összehívta a papokat a fedélzeten. 
Mindegyiknél volt egy zsák, amelyben a holmijukat tartották, meg azokat a 
tárgyakat, amelyekkel elvihetik a szentségeket a lelki ínségre jutott angol 
családoknak: szentelt ostyát, bort, olajat a bérmáláshoz, szenteltvizet. 

— Teljes csönd, amíg oda nem értek a házhoz — utasította őket suttogva. 
— Még a halk hangokat is messzire viszi a víz. Ez az öböl általában kihalt, 
csak a halász családja él itt, de sose lehet tudni — és a küldetéseteknek vége 
lehet, mielőtt elérnétek Angliát. — A csoport korelnöke a lelkes Lenny 
Price volt, az első, akivel Rollo a douai kollégiumban találkozott. — Lenny, 
te vagy a vezető, amint eléritek a szárazföldet. 

A kapitány lebocsátott egy csónakot, amely belecsobbant a tengerbe. A 
papok leereszkedtek egy kötéllétrán, Rollo ment utolsónak. Két matróz 
megmarkolta az evezőket. A csónak suhant a hullámokon. A parton Rollo 
halványan látta egy kicsi asszony és egy kutya alakját. Margery. 
Fellélegzett. 

A csónak a partnak ütközött. A papok kiugrottak a sekély vízbe. 
Margery kezet rázott velük, de nem szólt. Jól betanított kutyája ugyancsak 
hallgatott. 


Rollo a csónakban maradt. Margery ránézett, elmosolyodott, és 
megérintette az állát, mintha a szakállát simogatná: még nem látta így a 
bátyját. Ostoba!, gondolta Rollo, és gyorsan elfordult. A papoknak nem 
szabad tudniuk, hogy ő Margery bátyja: ők csak Jean Langlais-t ismerik. 

A matrózok ellökték a csónakot a parttól, és visszaeveztek a Petite 
Fleurhöz. Rollo hátranézett, figyelte, ahogy Margery kivezeti a kavicsokon 
a botladozó papokat a kunyhóig. Benyomakodtak az ajtón, és eltűntek 
Rollo szeme elől. 


Mal Roper, a felesége, Peg és három tagbaszakadt fiuk a kőpadlón térdelt a 
kunyhó egyetlen földszinti szobájában, miközben Lenny Price misét 
celebrált. Margery kis híján elsírta magát, amikor látta, milyen boldogan 
veszik magukhoz ezek az egyszerű jámborok Krisztus testét. Ha mindjárt 
meghal miatta, akkor is megérte. 

Gyakran gondolt a nagynénjére, Joan nővérre, aki már nem élt. A 
zaklatott fiatal Margery, a tizenhat éves menyasszony felkapaszkodott apja 
házának legfelső emeletére, ahol az öreg Joan szerzetesi cellává és 
kápolnává alakított át két szobát. Joan azt mondta neki, hogy Istennek célja 
van vele, de meg kell várnia, hogy feltárja előtte. Igaza volt. Margery várt, 
és az Úr feltárta előtte a célját. Ez volt az. 

Hatalmas volt az igény katolikus papokra. Margery beszélt gazdag és 
arisztokrata katolikusokkal Londonban, ahányszor Bart a parlamentben 
járt. Vigyázva kifaggatta őket, és hamarosan megtudta, hogy sokan 
kétségbeesetten vágynak a szentségekre. Londonban Margery óvatosan 
távol maradt a francia és a spanyol követségtől, hogy elkerülje az 
összeesküvés gyanúját. Rábeszélte Bartot, hogy ő is hasonlóan 
elővigyázatos legyen. Bart támogatta a felesége küldetését. Gyűlölte a 
reformációt, de élete derekán ellustult, és tunya lett. Boldogan átengedett 
minden munkát az asszonynak, ameddig ő hősnek érezhette magát 
mellette. Margery nem bánta. 


A mise után Peg Roper laktató halászlét tett elébük fatálakban, fekete 
házikenyérrel. Margery örömmel nézte, ahogy a papok az utolsó falatig 
megeszik: még hosszú utat kell megtenniük hajnal előtt. 

Roperék nem voltak gazdagok, de Mal nem fogadott el pénzt. 

— Köszönöm, úrnő, de nincs szükségünk fizetségre, amikor Isten 
akaratát teljesítjük — mondta. Margery látta, mennyire büszke, amiért ezt 
mondhatja, és tudomásul vette a visszautasítást. 

Éjfélkor távoztak. 

Margery két lámpást hozott. Az egyikkel ő vezette a csoportot, Lenny a 
másikkal a sor végén ment. Észak felé tartottak egy ismerős úton. Margery 
csöndet parancsolt az embereknek, valahányszor egy faluhoz vagy tanyához 
közeledtek, mert nem akarta, hogy meghallják vagy meglássák őket. Kilenc 
ember, aki éjszaka jár, gyanút és rosszindulatot ébreszt mindenkiben, aki 
meglátja őket. Különösen óvatos volt a nagyobb udvarházak környékén, 
mert ott fegyveresek is lehetnek, akiket kiküldhetnek fáklyákkal, hogy 
kifaggassák a vándorokat. 

Az éjszaka enyhe volt, az út száraz. Ennek ellenére nehéznek találta a 
gyaloglást. Amióta megszülte második fiát, Rogert, időnként fájt a háta, 
különösen, ha sokat kellett járnia. De összeszorította a fogát, és tűrt. 

Két-három óránként megálltak az előre kiválasztott pontokon, távol az 
emberi lakhelyektől; pihentek, vizet ittak egy patakból, ettek egy kevés 
kenyeret abból, amit Peg Ropertől kaptak az útra, és könnyítettek 
magukon, mielőtt továbbmentek. 

Margery egyfolytában hegyezte a fülét, hogy nem hall-e másokat az 
úton. Egy városban emberek ólálkodnának a sikátorokban, rendszerint 
azért, mert valami gazságot terveznek, de itt, vidéken kevés lopnivaló 
akad, következésképpen kevesebb a zsivány. De azért nem lazított az 
éberségen. 

Végigsírta a napot, amikor hírét hallotta a Szent  Bertalan-éji 
vérfürdőnek. Hogy katolikusok gyilkolhassanak le ennyi embert! Ez 


sokkal rosszabb volt, mint egy csata, amelyben katonák ölik egymást. De 
Párizsban polgárok végeztek több ezer nővel és gyermekkel. Hogyan 
engedhet ilyet az Úr? És a pápa még gratuláló levelet küld Franciaország 
királyának! Ez nem lehet Isten akarata! Akármilyen nehéz is elhinni, a 
pápa rosszat cselekedett. 

Tudta, hogy Ned Párizsban tartózkodott akkoriban, aggódott is érte, 
amíg nem közölték hivatalosan, hogy az angol nagykövetségen mindenki 
életben maradt. Rögtön utána érkezett a másik hír, hogy Ned feleségül vett 
egy francia lányt. Margery búnak eresztette a fejét, teljesen észszerűtlen 
módon. Volt rá esélye, hogy megszökjön a szeretőjével, de ő 
visszautasította. Ned nem töltheti az életét azzal, hogy őutána epedezik. 
Feleséget és családot akart. Margerynek örülnie kéne, hogy nélküle is 
megtalálta a boldogságot. Mégsem bírt örvendezni. 

Vajon milyen az új Mrs. Willard? Az emberek azt mondják, hogy a 
francia nők borzasztóan rafináltak. Szépen öltözik vajon? Roskadozik az 
ékkövektől? Azon kapta magát, hogy azt reméli, a francia feleség egy 
üresfejű liba, akit Ned hamarosan megun. Micsoda méltatlanság 
ilyesmiben reménykedni, gondolta. Boldogságot kellene kívánnom 
Nednek. Azt is kívánok. 

Keleten már halványodott az ég, mire megközelítették New Castle-t. 
Margery . kivehette a ház  oromzatát az ég hátterén. Fáradt 
megkönnyebbülés töltötte el, mert hosszú volt a járás. 

Az országút egyenesen a kapuhoz vezetett. A varjak, mint mindig, most 
is rákárogtak a közeledőkre. 

Dörömbölt a kapun. Az őrház lőrésén kilesett valaki, egy perccel 
később egy álmos őr kitárta a nehéz faajtót. Bementek, az ajtót bezárták 
mögöttük. Margery végre biztonságban érezte magát. 

Keresztülvezette a csapatot az udvaron, majd bekísérte a kápolnába. 

- Néhány perc múlva a szolgák hoznak nektek reggelit, és 
megágyaznak — mondta. — Azután alhattok, akár egész nap és éjjel, ha úgy 


kívánjátok. De ne feledjétek a titoktartás fontosságát. Itt mindenki 
katolikus, de még így sem szabad megkérdeznetek a nevüket, és a 
magatokét sem mondhatjátok meg. Nem firtathatjátok, hol vagytok, vagy 
kié a kastély. Amit nem tudtok, arról nem beszéltek, még a kínpadon sem. 
— Ezt már többször elismételte nekik Rollo is, de az ilyesmit nem lehet 
eléggé hangsúlyozni. 

Margery holnap párba állítja őket, és elindítja az utakon más-más célok 
felé. Ketten nyugatra mennek, Exeter irányába, ketten északra, Wells felé, 
ketten északkeletre, Salisburybe, végül ketten Arundelbe. Mihelyt Margery 
elbúcsúzott tőlük, maguknak kell boldogulniuk. 

Kijött a templomból, keresztülment az udvaron a házba. A papok 
érkezése máris felbolydulást okozott, szolgák futkostak. Margery felment a 
fiúk szobájába. Egymás mellett álltak az ágyaik. A hétéves Bartlet fölé 
hajolt, aki nagyra nőtt a korához képest, és megcsókolta a fejét. Azután a 
kis Rogerhez lépett, aki még a kettőt se töltötte be. Csókot adott puha 
arcára. Roger kinyitotta a szemét. Aranybarna volt. Éppen olyan, mint 
Nedé. 


Sylvie alig várta, hogy ellátogathasson Kingsbridge-be. Ez volt az a város, 
amelytől a szeretett férfit kapta. Nem egészen egy éve voltak házasok, úgy 
érezte, még sok mindent kell megtanulnia Nedről. Azt tudta, hogy bátor, jó 
és okos. Testének minden centijét ismerte és élvezte. Amikor szeretkeztek, 
úgy érezte, mintha bejutott volna a férje fejébe, és ismerné minden 
gondolatát. De a tudásában hézagok voltak, témák, amelyekről a férje nem 
sokat mondott, időszakok, amelyeket ritkán emlegetett. Sokat beszélt 
Kingsbridge-ről, amelyre már nagyon kíváncsi volt az asszony. Elsősorban 
azokkal az emberekkel akart találkozni, akik fontosak a férjének, akiket 
szeretett, és akiket gyűlölt; de mindenekelőtt azzal a nővel a kicsi képről, 
amely Ned borotválkozótükre mellett állt a párizsi, szűk szobában. 

A lökést az adta az utazáshoz, hogy levelet kaptak Ned bátyjától, 


Barney-tól, aki megírta, hogy hazatér Kingsbridge-be a fiával. 

— Nem is tudtam, hogy van egy fia — mondta Ned, amikor elolvasta a 
levelet a Szent Pál-székesegyház mellett bérelt kis ház nappalijában. 

— Nős? — kérdezte Sylvie. 

— Gondolom, igen. Máskülönben nem lehetne gyereke. Bár különös, 
hogy sosem említette. 

— Engedélyezi Walsingham, hogy elhagyd Londont? — kérdezte Sylvie, 
mert tudta, hogy Walsinghnam és Ned lázasan bővíti Erzsébet 
titkosszolgálatát. Összeírták azokat az embereket, akik összeesküdhettek, 
hogy letaszítsák a trónról a királynőt, és Stuart Máriát ültessék a helyére. 

— Igen — bólintott Ned. — Azt akarja, hogy diszkréten nézzek utána 
Shiring megyei katolikusoknak, különösen Bart grófnak, de ezt simán 
megcsinálom. 

Londonból lóháton mentek Kingsbridge-be. Öt ráérős napig tartott az 
utazás. Sylvie még nem volt állapotos, így nem árthatott neki a lovaglás. 
Csalódott volt, amiért még mindig nem esett teherbe, de örült is, mert Ned 
nem panaszkodott miatta. 

Sylvie fővárosokhoz szokott: mindig Párizsban élt, amíg hozzá nem 
ment Nedhez, és amióta átköltöztek Angliába, Londonban laktak. A vidéki 
városokat biztonságosabbnak, nyugodtabbnak, kevésbé hajszásnak találta. 
Azonnal megkedvelte Kingsbridge-et. 

Meghökkentette a székesegyház tornyának csúcsán álló angyal. Ned 
elmesélte, hogy a legenda szerint az angyal a kórházalapító Caris apáca 
arcát viseli. Sylvie helytelenítően kérdezte, hogyhogy nem fejezték le a 
szobrot, mint a szentek és angyalok más bálványimádó képmásait. 

— Mert nem érték el — magyarázta Ned. — Állványzatot kellett volna 
építeniük. — Félvállról beszélt, az ilyen ügyeket valahogy nem vette 
komolyan. — Viszont egyik nap föl kell menned a toronyba. A város 
odafentről csodálatos. 

Kingsbridge Rouenra emlékeztette Sylvie-t folyóparti dokkjaival, 


közepén az óriási székesegyházzal, virágzásával és túláradó energiájával. 
Rouenról eszébe jutott, hogy továbbra is csempészni akarja a protestáns 
irodalmat Párizsba. Levelet kapott Nathtól, amelyet a párizsi angol 
követség továbbított. Nath ellelkendezte, hogy nagyon jól megy a titkos 
könyvüzlet, de most tele a raktár, majd ír Sylvie-nek, amint apadni kezd a 
készlet. 

Eközben Sylvie fejében megfogant egy másik terv is, párhuzamosan az 
elsővel. Sok ezer hugenotta menekült élt Londonban, sokan közülük 
fáradságosan tanultak angolul. Arra gondolt, hogy talán eladhatna nekik is 
francia nyelvű könyveket. Mivel Nedtől azt hallotta, hogy külföldiek nem 
nyithatnak könyvesboltot London belvárosában, a falakon kívül keresett 
épületet. Talán Southwark lesz az, ahol sok menekült élt. 

Barney azonnal megtetszett neki, mert Barney szinte minden nőnek 
tetszik, világosította fel mosolyogva Ned. Buggyos tengerésznadrágot 
viselt szoros, fűzős csizmával, és a fejére kucsmát tett. Viharvert arca alig 
látszott vörös szakállának erdejében. Vásott mosolya Sylvie szerint sok 
lány szívét ellágyíthatta. Amikor megérkeztek a katedrálissal szembeni 
házhoz, melegen megölelte Nedet, és az illendőnél kissé talán lelkesebb 
csókot adott Sylvie-nek. 

Ned és Sylvie arra számított, hogy Barney fia kisbaba, de Alfo 
kilencéves volt. Apja tengerészruhájának kicsinyített mását viselte, 
beleértve a kucsmát is. A gyereknek világosbarna bőre és ugyanolyan 
göndör, vörös haja, zöld szeme volt, mint Barney-nak. Le sem 
tagadhatta, hogy néger, azt pedig még kevésbé, hogy Barney fia. 

Sylvie leguggolt, hogy beszélhessen vele. 

— Hogy hívnak? — kérdezte. 

— Barnardo Alfonso Willard. 

— Mi Alfónak hívjuk -— tette hozzá Barney. 

— Szervusz, Alfo — mondta Sylvie. — Én Sylvie nénéd vagyok. 

— Örülök, hogy találkoztunk — mondta a fiúcska előírásosan. Valaki 


megtanította a jó modorra. 

— És az anyja? — kérdezte Ned. 

Könnyek felhőzték Barney szemét. 

— A legszebb nő, akit valaha ismertem. 

— Hol van? 

— Egy hispaniolai temetőben, Új-Spanyolországban. 

— Őszinte részvétem, bátyám. 

— Eileen vigyáz rám — mondta Alfo. 

A házat a korosodó Fife házaspár és húsz-egynéhány éves lányuk 
tartotta rendben. 

Ned elmosolyodott. 

— És hamarosan a kingsbridge-i iskolába fogsz járni, akár az apád és én, 
és megtanulsz latinul és pénzt számolni. 

— Nem akarok iskolába járni — közölte Alfo. — Tengerész akarok lenni, 
mint a Kapitány. 

— Meglátjuk — felelte Barney, majd az öccséhez fordult: — Tudja, hogy 
én vagyok az apja. A hajón azonban rászokott, hogy Kapitánynak 
szólítson, mint a többiek. 

Érkezésük másnapján Ned elvitte Sylvie-t a Forneron családhoz, 
Kingsbridge vezető hugenotta famíliájához, ahol egész idő alatt franciául 
lehetett beszélni. Sylvie gyorsan tanulta az angol nyelvet, mégis 
megkönnyebbülés volt számára, ha elengedhette magát, és nem kellett 
keresgélnie a szavakat. Valerie, Forneronék koraérett, tízéves lánya 
vállalta, hogy megtanít neki néhány hasznos angol mondatot, amelyen 
mindenki jól szórakozott. 

Forneronék mindent tudni akartak a Szent Bertalan-éji mészárlásról, 
amelyet még mindig borzalommal emlegettek szerte Európában. Akikkel 
csak Sylvie találkozott, mind erről akartak hallani. 

A harmadik napon Sylvie drága ajándékot kapott Dan Cobley-tól, a 
város leggazdagabb emberétől: egy egész ruhára elegendő, finom 


antwerpeni szövetet. Sylvie korábban is hallotta már a nevét: ő és a férje 
Dan egyik hajóján vitorlázott Párizstól Londonig. 

— Be akarja hízelegni magát nálam — mondta Ned -, arra az esetre, ha 
egy napon királyi kegyre lenne szüksége. 

Másnap Dan vizitelt náluk, Sylvie bevezette az utcai szobába, ahonnan 
a székesegyházra lehetett látni, és borral meg süteménnyel kínálta. Cobley 
fontoskodó, kövér ember volt, akivel Ned kurtán-furcsán beszélt, pedig ez 
nem volt jellemző rá. A vendég távozása után Sylvie megkérdezte, miért 
utálja ennyire Dant. 

— Álszent puritán — felelte Ned. — Feketében jár, felháborodik, ha egy 
színdarabban csókolóznak, azután pedig becsapja az embereket az 
üzletben. 

Ned életének egyik fontosabb üres lapja telt meg, amikor Lady 
Susannah Twyford hívta meg őket vacsorára, aki még ötven-egynéhány 
évesen is csábító jelenség volt. Sylvie-nek egy percébe került kitalálni, 
hogy Susannah a férje szeretője volt valamikor. Olyan bizalmasan, 
fesztelen hangon beszélt vele, amit csak az ágyban lehet megtanulni. Ned 
vidáman és felszabadultan viselkedett a társaságában, Sylvie feszengett. 
Tudta, hogy Ned nem volt szűz, amikor feleségül vette, de akkor is nehéz 
volt nézni, amint gyengéden mosolyog a régi szeretőjére. 

Susannah bizonyára érzékelte Sylvie szorongását, mert leült mellé, és 
megfogta a két kezét. 

— Ned nagyon boldog, hogy a felesége vagy, Sylvie, és meg is értem, 
miért — mondta. — Mindig reméltem, hogy találkozik valakivel, aki 
nemcsak szép, de okos és bátor is. Ő különleges ember, és különleges 
asszonyt érdemel. 

— Úgy látom, nagyon szeret téged. 

Igen — ismerte el Susannah. — Én is szeretem őt. De beléd szerelmes, 
és az egészen más. Remélem, hogy te és én barátok lehetünk. 

— Én is remélem — felelte Sylvie. — Harminckét éves volt, amikor 


találkoztam vele, bolondság lenne azt képzelni, hogy én vagyok az első, 
akibe szerelmes lett. 

— Akkor is mókás, hogy néha milyen butaságokról képzelgünk, amikor 
szerelmesek vagyunk. 

Sylvie rájött, milyen bölcs és jó asszony Susannah, és valamelyest 
megkönnyebbült. 

Pünkösdvasárnap lépett be először a székesegyházba. 

— Ez csodálatos — mondta, miközben végigmentek a főhajón. 

- Nagyszerű templom — helyeselt Ned. — Sosem unom meg a 
tanulmányozását. 

— Ez is igaz, de nem erre gondoltam. Nincsenek márványszobrok, rikító 
festmények, sem ékköves kazetták korhadó csontoknak. 

— A ti hugenotta templomaitok és imaházaitok ilyenek. 

Sylvie franciául folytatta, hogy jobban ki tudja fejezni magát. 

— De ez egy katedrális! Hatalmas, gyönyörű, sok száz éves, amilyennek 
egy templomnak lennie kell, ráadásul protestáns! Franciaországban egy 
hugenotta istentisztelet egy lyukban zajlik, valamiféle átmeneti helyen, 
ahol minden olyan fonák. Szívderítő, hogy olyan helyen látok 
istentiszteletet, ahol az emberek évszázadok óta imádják az urat. 

— Nagyon örülök — felelte Ned. — Annyi keserűségen mentél át, ami öt 
férfinak is sok lenne. Megérdemelsz egy kis boldogságot. 

Odamentek egy szálas, jóképű férfihoz, aki nagyjából annyi idős 
lehetett, mint Sylvie. Képe vöröslött az italtól, izmain feszült a drága, sárga 
kabát. 

— Sylvie, ő Bart, Shiring earlje, vagyis grófja. 

Sylvie is tudott róla, hogy Nednek rajta kell tartania a szemét a helyi 
katolikusokon, akik közül Bart a legrangosabb. Bókolt. 

Bart elmosolyodott, biccentett, és pajzánul mosolygott. 

— Ravasz róka vagy te, Ned, hogy egy csinos francia hölgyeménnyel 
jössz haza! — mondta. 


Sylvie gyanította, hogy a hölgyemény szó nem vall túlzott 
udvariasságra, de úgy döntött, nem törődik vele. Mivel a gróf mellett egy 
drága ruhába öltöztetett kisfiú állt, Sylvie megkérdezte: 

— Hát ez az ifjú úriember kicsoda? 

— A fiam, Bartlet, a viscount — felelte Bart. — Most töltötte be a kilencet. 
Nyújts kezet, Bartlet, és köszönj. 

A gyerek szót fogadott. Zsenge kora ellenére máris olyan erős volt, 
mint az apja. Sylvie elmosolyodott, amikor látta, hogy Bartlet fakardot 
visel az övén. 

— Ő pedig Margery grófné — folytatta Ned. 

Sylvie felnézett, és megdöbbent. Hát ez a párizsi kép eredetije! A 
második megrázkódtatást az jelentette, hogy az eredeti sokkal 
döbbenetesebb volt a képnél. Jóllehet idősebb volt a festménynél — Sylvie 
harminc-egynéhánynak nézte, a szeme és a szája körül már megjelent az 
első barázdák árnyéka —, a hús-vér asszony varázslatos elevensége arra a 
feszült vibrálásra emlékeztetett, amit a vihar előtt lehet érezni a levegőben. 
Dús, göndör, megzabolázhatatlan haján kis piros kalap ült félrecsapva. 
Nem csoda, hogy beléd szeretett, gondolta azonnal Sylvie. 

Margery viszonozta Sylvie pukedlijét, akit őszinte kíváncsisággal nézett, 
azután Nedhez fordult, és Sylvie látta a szerelmet a szemében. Margery 
ragyogott a boldogságtól, miközben üdvözölte Nedet. Nem léptél túl a 
férjemen, gondolta Sylvie. Sosem fogsz. Ő életed nagy szerelme. 

Ő is Nedre nézett. Ned is boldognak látszott. Nem kétséges, hogy nagy 
hely jut a szívében Margerynek. 

Sylvie elszörnyedt. Susannah Twyford is kizökkentette, pedig ő csak 
szívelte Nedet. Margeryt sokkal erősebb érzések fűzték hozzá, ami 
megriasztotta Sylvie-t. Ez a férjemet akarja, gondolta. 

Hát nem kapja meg. 

Ekkor felfedezett egy két év körüli gyereket, aki még bizonytalanul állt 
a lábán, és félig elrejtették Margery vörös szoknyájának bő redői. Margery 


követte a pillantását, és azt mondta: 

—- Ő pedig a kisebbik fiam, Roger. — Lehajolt, fürgén fölkapta az 
apróságot. — Roger, ő Sir Ned Willard — mondta. — Nagyon fontos ember, a 
királynőnek dolgozik. 

Roger Sylvie-re mutatott. 

— Ő a királynő? — kérdezte. 

Mindenki nevetett. 

— Ő az én királynőm -— felelte Ned. 

Köszönöm, Ned, gondolta Sylvie. 

— A bátyád itt van? — kérdezte Ned Margerytől. 

— Mostanában nem sokszor látjuk Rollót — felelte Margery. 

— Akkor hát hol van? 

— Tanácsadó Tyne gróf mellett. 

— Biztos vagyok benne, hogy jogi képzettsége és az üzleti tapasztalatai 
hasznossá teszik a gróf számára. A Tyne-kastélyban lakik? 

— Általában igen, de a grófnak mindenfelé vannak birtokai Észak- 
Angliában, és úgy hallom, Rollo sokat utazik a megbízásából. 

Ned még mindig a helyi katolikusokról kérdezgetett, de Sylvie csak a 
kis Rogert nézte. Valami zavarta benne, és egy perc múlva rájött, hogy 
ismerős az arca. 

Nedre hasonlít. 

A férjére nézett. Ned kissé összevonta a szemöldökét, és ő is Rogert 
figyelte. Neki is feltűnt valami. Sylvie simán olvasott az arcából, és ki 
merte volna jelenteni, hogy a férje még nem tudja, mit talál különösnek. A 
férfiak nem látják meg olyan gyorsan a hasonlóságot, mint a nők. 
Tekintete összeakadt Margeryével, és a két asszony tüstént megértette 
egymást ott, ahol Ned csak csodálkozott, Bart gróf pedig semmit nem vett 
észre. 

Az istentisztelet egy himnusszal kezdődött, és nem volt több 
beszélgetés, amíg a szertartás véget nem ért. Utána vendégeik jöttek 


ebédre, és annyi minden történt, hogy Sylvie csak az ágyban maradt 
négyszemközt Neddel. 

Tavasz volt, mindketten meztelenül feküdtek le. Sylvie megsimogatta 
Ned mellszőrzetét. 

— Margery szeret téged — mondta. 

— A grófhoz ment hozzá. 

— Ettől még szeret. 

— Honnan tudod? 

— Mert már lefeküdt veled. 

Ned elkomorodott, és nem szólt. 

— Három éve történhetett, mielőtt Párizsba jöttél. 

— Honnan tudod? 

— Mert Roger kétéves. 

— Ó! Észrevetted! 

— Ugyanolyan a szeme, mint a tiéd. — Ned szemébe nézett. — Ez a 
csodálatos aranybarna. 

— Nem haragszol? 

— Amikor hozzád mentem, tudtam, hogy nem én vagyok az első nő, akit 
szeretsz. Azonban... 

— Folytasd. 

— Azonban azt nem tudtam, hogy még mindig szeretheted, vagy hogy ő 
gyermeket szült neked. 

Ned mindkét kezével megfogta Sylvie kezét. 

— Azt nem mondhatom, hogy hidegen hagy, vagy nem törődöm vele 
— mondta. — De kérlek, értsd meg, hogy nekem csak te kellesz. 

Pontosan ezt kellett mondania, de Sylvie nem tudta, hihet-e neki. Csak 
annyit tudott, hogy szereti, és nem adja senkinek. 

— Szeretkezz velem — mondta. 

Ned megcsókolta. 

- Jó ég, te aztán szigorú hajcsár vagy — tréfált. Azután ismét 


megcsókolta. 

De ez nem volt elég. Sylvie olyasmit akart vele, amiben Susannah 
Twyford és Margery Shiring sosem osztozhatott. 

— Várj — mondta elgondolkodva. — Van valami, amit mindig meg akartál 
tenni egy nővel? — Még sose beszélt így a férjével, de mással sem. — 
Valamit, ami felizgat, amikor elképzeled, de sosem tetted meg? — 
Visszafojtotta a lélegzetét. Mit fog mondani Ned? 

Férje tűnődve, kissé zavartan nézett rá. 

— Van! — mondta Sylvie diadalmasan. — Látom. — Boldog volt, amiért 
ilyen könnyen tud olvasni ebben az arcban. — Mi az? 

— Restellem kimondani. 

Szégyenlősen nézett rá. Igazán édes volt. Sylvie közelebb fészkelte 
magát, hozzányomta a testét. 

— Akkor súgd — mondta halkan. 

Ned a fülébe súgta. 

Az asszony széles mosollyal nézett rá. Kissé zavarba hozta, ugyanakkor 
felkorbácsolta, amit hallott. 

— Tényleg? 

Ned megrázta a fejét. 

— Nem, felejtsd el. Nem is kellett volna elmondanom. 

De Sylvie már izgalomba jött, és látta a férjén is a gerjedelmet. 

— Nem is tudom -— felelte. — Azért megpróbálhatnánk. 

Így hát megpróbálták. 

Ned tanulmányozta a fia, Roger arcát. A szíve annyira túláradt, hogy alig 
bírt beszélni. Roger most ért a kamaszkor küszöbére, már növésnek indult, 
de még mindig sima volt az arca és magas a hangja. Margery göndör, sötét 
haját és pajkos nézését, de az ő aranybarna szemét örökölte. 

A ház nappalijában ültek, szemben a székesegyházzal. Bart gróf a 
bíróság tavaszi negyedévi ülésszakára jött be Kingsbridge-be, és magával 
hozta a két gyereket, akiket a fiainak hitt. Bartlet tizennyolc éves volt, 
Roger tizenkettő. Ned is a törvényalkotásra jött, mert most ő volt 
Kingsbridge képviselője a parlamentben. 

Nednek nem született másik gyermeke. Ő és Sylvie több mint tíz éve 
szeretkeztek szinte lankadatlan hévvel, de a felesége sosem esett teherbe. 
Ez mindkettejüket elszomorította, és szívfájdítóan drágává tette Ned 
számára Rogert. 

A saját kamaszkorára is emlékezett. Tudom, mi áll előtted, gondolta, 
amikor Rogerre nézett; bárcsak mindent elmondhatnék erről neked, amivel 
megkönnyíthetném a dolgodat, de amikor annyi idős voltam, mint te, 
sosem hittem az öregeknek, akik azt mondták, hogy tudják, milyen egy 
fiatal élete, és nem hiszem, hogy te másként gondolnád. 

Roger természetesen félvállról kezelte. Ned az anyja barátja volt, akit 
Roger afféle nem hivatalos nagybácsinak tekintett. Ned annyival tudta csak 
kimutatni a szeretetét, hogy figyelmesen meghallgatta a fiút, komolyan 
vette, megfontoltan válaszolt neki. Roger talán ezért nyílt meg előtte nagy 
néha, ami mérhetetlen örömmel töltötte el Nedet. 

— Sir Ned — mondta most -, kelmed ismeri a királynőt. Miért gyűlöli a 
katolikusokat? 

Ned nem számított erre, noha talán kellett volna. Roger tudta, hogy a 


szülei katolikusok egy protestáns országban, és most lett elég idős hozzá, 
hogy elgondolkozzon az okán. 

Ned időt akart nyerni. 

— A királynő nem gyűlöli a katolikusokat. 

— Az apámnak büntetést kell fizetnie, amiért nem jár templomba. 

Fürge eszű, gondolta Ned, és fellobbant benne az öröm, de azonnal jött 
utána a bánat késszúrása, amiért titkolnia kell a büszkeségét, különösen a 
fiú előtt. 

Azt felelte Rogernek, amit mindenkinek: 

— Amikor fiatal volt, Erzsébet hercegnő azt mondta nekem, hogy ha 
királynő lesz, egyetlen angol sem fog meghalni a vallásáért. 

— Nem tartotta meg az ígéretét — vágta rá Roger. 

— Igyekezett. — Ned kereste a szavakat, amelyekkel elmagyarázhatja a 
politika bonyolultságát egy tizenkét éves fiúnak. — Egyrészt ott vannak a 
parlamentben a puritánok, akik nap mint nap hajtogatják, hogy túlságosan 
lágyszívű, meg kéne égetnie a katolikusokat, ahogy elődje, Tudor Mária 
tette a protestánsokkal. Másrészt olyan katolikus árulókkal kell 
megküzdeni, mint Norfolk hercege, aki meg akarja ölni. 

Roger makacsul tovább vitatkozott: 

— A papokat kivégzik, csak mert visszavezetik az embereket a katolikus 
hithez, ugye? 

Ned rájött, hogy Roger összegyűjtötte a kérdéseket; valószínűleg félt a 
szüleit faggatni ilyen témákról. Örült, amiért a fiú eléggé bízik benne 
ahhoz, hogy megossza vele aggodalmait. De miért aggódik? Sejtette, hogy 
Stephen Lincoln félig-meddig titokban még mindig New Castle-ban él. Ő 
oktatta Bartletet és Rogert, és úgyszólván biztos, hogy rendszeresen 
misézik a családnak. Roger azért aggódik, mert a nevelőjét leleplezhetik és 
kivégezhetik. 

Mostanában sokkal több az ilyen pap, mint régen. Stephen egyike a vén 
vaskalaposoknak, akik átvészelték Erzsébet királynő vallási forradalmát, de 


tucatszám — sőt talán százszámra — vannak újak. Ned és Walsingham 
tizenhetet kapott el. Valamennyit kivégezték árulásért. 

A legtöbbet ő hallgatta ki, mielőtt meghaltak. Nem tudott meg annyit, 
amennyit akart, részben azért, mert a papokat arra képezték ki, hogy 
ellenálljanak a vallatásnak, de elsősorban azért, mert keveset tudtak. A fő 
szervező, Jean Langlais — ami ordítóan álnév — a lehető legkevesebbet 
közölte velük a műveletről, amelynek részei voltak. Nem tudták, hogy 
pontosan hol értek partot, nem ismerték azoknak az árnyékban működő 
embereknek a nevét, akik fogadták, majd elindították őket a megadott 
célpont felé. 

- Ezeket a papokat külföldön képezték ki, és törvénytelenül 
csempészték be Angliába — mondta. — A pápához hűek, nem a mi 
királynőnkhöz. Egyesek a jezsuitának nevezett, vakbuzgó katolikus 
csoporthoz tartoznak. Erzsébet attól tart, hogy összeesküsznek ellene, és 
letaszítják a trónjáról. 

— Na és összeesküsznek? — kérdezte Roger. 

Ha Ned egy felnőttel vitatkozik, kötekedve válaszolt volna. Kigúnyolt 
volna a naivságáért mindenkit, aki feltételezi, hogy az illegális határsértő 
papok ártatlanok az árulásban. De nem akarta a saját fiát legyőzni egy 
vitában. Csak azt akarta, hogy ismerje az igazságot. 

A papok valamennyien meg voltak győződve arról, hogy Erzsébet 
uralma törvénytelen, és Anglia törvényes uralkodója Stuart Mária, a skótok 
királynője, de gyakorlatilag semmit sem tettek még az ügyben, legalábbis 
mostanáig. Nem próbálták meg fölvenni a kapcsolatot a bebörtönzött 
Stuart Máriával, nem szervezték csoportba az elégedetlen katolikus 
nemeseket, nem konspiráltak Erzsébet meggyilkolására. 

— Nem — mondta Rogernek. — Amennyire tudom, nem esküdtek össze 
Erzsébet ellen. 

— Akkor csak azért végzik ki őket, mert katolikus papok. 

— Erkölcsi értelemben igazad van — felelte Ned. — És számomra nagy 


szomorúság, hogy Erzsébet nem képes megtartani ifjúkori fogadalmát. 
Politikailag azonban nem engedhet meg a királyságában egy olyan 
hálózatot, amelynek tagjai egy idegen hatalomhoz — a pápához - hívek, aki 
nyíltan hirdeti, hogy Erzsébet ellensége. Nincs a földön uralkodó, aki ezt 
eltűrné. 

— És ha papot bújtatsz a házadban, azért halálbüntetés jár. 

Szóval ez lappang Roger aggodalmának mélyén. Ha Stephen 
Lincolnt rajtakapják mise közben, vagy rábizonyosodik, hogy 
szentségeket tart New Castle-ban, akkor Bartot és Margeryt is 
kivégezhetik. 

Ned is féltette Margeryt. Lehet, hogy nem tudná megvédeni a törvény 
haragjától. 

— Azt hiszem, olyan módon kell imádnunk Istent, ahogy helyesnek 
tartjuk, és nem azzal kellene foglalkoznunk, amit mások tesznek — mondta. 
—- Én nem gyűlölöm a katolikusokat. Egész életemben az anyád... és az 
apád... barátja voltam. Nem hiszem, hogy a keresztényeknek egymást 
kellene gyilkolniuk teológiai kérdések miatt. 

— Nemcsak a katolikusok égetnek meg embereket. A protestánsok 
Genfben megégették Szervét Mihályt. 

Ned arra gondolt, hogy Szervét neve pontosan azért közismert 
Európában, mert rendkívüli ritkaság volt, hogy épp a protestánsok 
égessenek meg valakit; de úgy döntött, nem használ ilyen érveket Rogerrel 
szemben. Ehelyett azt mondta: 

— Ez igaz, és a végítéletig folt lesz Kálvin János nevén. Viszont vannak 
néhányan — mindkét pártban -, akik a vallási türelemért harcolnak. Katalin 
királyné, a francia király anyja az egyik, és ő katolikus. Erzsébet királynő a 
másik. 

— De mindketten ölnek embereket! 

— Egyikük sem szent. Valamit próbálj megérteni, Roger. A politikában 
nincsenek szentek. De a gyarló emberek még mindig jobbá változtathatják 


a világot. 

Ned igazán megpróbált mindent, Roger mégis elégedetlennek látszott. 
Nem akarta azt hallani, hogy az élet bonyolult. Tizenkét éves volt, harsány 
bizonyosságokat keresett. Csak lassan fog tanulni, mint mindenki más. 

Alfo belépett, a párbeszéd félbeszakadt. Roger azonnal elhallgatott, és 
néhány perc múlva udvariasan elköszönt. 

— Mit akart? — kérdezte Alfo. 

— Kamaszkori kétségei vannak. Úgy kezel, mint egy ártalmatlan családi 
barátot. Hogy megy az iskola? 

Alfo leült. Most volt tizenkilenc éves, Barney hosszú végtagjait és 
keresetlen modorát örökölte. 

— Igazság szerint az iskola már egy éve mindenre megtanított, amire 
tudott. Most a fél életem azzal töltöm, hogy olvasok, a másik felében pedig 
a fiatalabbakat tanítom. 

— Ó! — Úgy látszik, ez az a nap, amikor az ifjúságnak kell tanácsokat 
adni. Pedig ő a negyvenhárom esztendejével még nem volt elég idős ilyen 
felelősséghez. — Talán Oxfordba kéne menned egyetemre. Lakhatnál a 
Kingsbridge College-ban. — Ezt fél szívvel mondta, mert ő maga sosem járt 
egyetemre, és nem állíthatta, hogy nagy hátrányt szenvedett miatta. Észben 
felért akármelyik egyházi férfiúval, akivel csak találkozott. Másrészt 
viszont alkalmanként megfigyelte, hogy az egyetemi végzettségű emberek 
sokkal ügyesebben érvelnek, és tudta, hogy ezt a diákok közti vitákban 
tanulták. 

— Nem vagyok én papnak való! 

Ned elmosolyodott. Alfo szerette a lányokat, és azok is őt. A fiú 
örökölte Barney könnyed báját. A félős lányokat zavarba hozta néger 
külleme, de a vakmerőket csak annál jobban vonzotta. 

Milyen logikátlanok a külföldiekkel az angolok, tűnődött Ned; gyűlölik 
a törököket, gonosznak tartják a zsidókat, de az afrikaiakra úgy tekintenek, 
mint ártalmatlan, egzotikus lényekre. Az Alfóhoz hasonló emberek, akik 


valahogy Angliába keveredtek, rendszerint beházasodtak a közösségbe, 
amely három-négy nemzedék alatt eltüntette őseiktől örökölt külsejüket. 

— Ha egyetemre mész, az még nem jelenti azt, hogy papnak kell lenned. 
De úgy érzem, valami mást forgatsz a fejedben. 

— Nagyanyám, Alice arról álmodott, hogy a régi apátságból fedett piacot 
csinál. 

— Ez igaz. — Rég volt, de Ned nem felejtette el, hogyan nézték az 
anyjával a romokat, elképzelve az asztalokat a kerengőben. — Még mindig 
jó ötlet. 

— Megvehetem a Kapitány pénzéből? 

Ned gondolkozott. Ő kezelte Barney vagyonát, amikor a bátyja a 
tengeren járt. Jelentős részét készpénzben tartotta, de be is fektetett — egy 
kingsbridge-i gyümölcsösbe, egy londoni tejgazdaságba —, és ezek is pénzt 
fialtak a bátyjának. 

— Szerintem megteheted, ha az ár tisztességes — felelte óvatosan. 

— Akkor elmehetek a káptalanhoz? 

— Először kutakodj kicsit. Kérdezd meg a beépített telkek jelenlegi árát 
Kingsbridge-ben. Hogy mennyibe kerülnek hektáronként. 

— Úgy lesz — buzgólkodott Alfo. 

- De ügyesen. Ne áruld el, mit tervezel, mondd, hogy én keresek 
házhelyet. Azután megbeszéljük, mennyit érdemes befektetni az apátságba. 

Bejött Eileen Fife egy csomaggal. Szeretettel mosolygott Alfóra, és 
odaadta a csomagot Nednek. 

— Egy hírnök hozta Londonból, Sir Ned. A konyhában van, ha kíván 
tőle valamit. 

— Adj neki enni — mondta Ned. 

— Már adtam! — Eileen felhúzta az orrát, amiért Ned azt feltételezi, hogy 
ő megfeledkezik az elemi udvariasságról. 

— Hát persze, bocsáss meg. — Ned kinyitotta a csomagot. Az egyik levél 
Sylvie-nek jött, a borítékon Nath gyermeteg kézírásával, kétségtelenül a 


párizsi angol nagykövetségen át. Valószínűleg újabb könyveket kér, ami az 
elmúlt tíz évben háromszor fordult elő. 

Ned Nath leveleiből és Sylvie párizsi látogatásaiból tudta, hogy Nath 
átvette Sylvie szerepét, és nem csak a könyvárusításban. Még mindig 
Pierre Aumande de Guise családjánál szolgált, még mindig figyelte Pierre- 
t, és továbbította az információkat a párizsi reformátusoknak. Pierre 
átköltözött a Guise-palotába Odette-tel, a fiával, a huszonkét éves diák 
Alainnel és Nathtal, amivel remek alkalmat adott Nathnak a kémkedésre, 
különösen a Párizsban élő angol katolikusok után. Nath a gazdája 
mostohafiát is áttérítette a protestantizmusra, amiről Odette és Pierre 
persze nem tudott. Nath mindig ilyen levelekben küldte Sylvie-nek a 
tájékoztatást. 

Félretette Sylvie-nek. 

A másik levél neki szólt. Tiszta, dőlt betűs írás volt, módszeres emberé, 
aki éppen siet. Ned fölismerte főnökének, Sir Francis Walsinghamnek a 
manuscriptumát, de nem olvashatta el azonnal, mert rejtjelezték. 

— Időre van szükségem, hogy válaszoljak — mondta Eileennek. — 
Szállásold el éjszakára a hírvivőt. 

Alfo fölállt. 

— Már be is indítom az új tervet! Köszönöm, Ned bácsi! 

Ned nekiült a kódfejtésnek. Csak három mondat volt. Szívesen odaírta 
volna a megfejtést a rejtjelezett üzenet fölé, de ez szigorúan tilos volt. Ha a 
kódolt levél a megfejtéssel rossz kezekbe kerül, az ellenségnek kulcsa lesz 
minden üzenethez, amelyet ugyanezzel a kóddal írtak. Ned kódfejtői, akik 
a londoni nagykövetségek elfogott leveleivel dolgoztak, többször is 
hasznát vették az effajta hanyagságnak, amit olyan emberek követtek el, 
akik után kémkedtek. Ned a megfejtést vastollal írta föl palalemezre, 
amelyet egy nyirkos ronggyal le lehetett törölni. 

Fejből tudta a kódot, így gyorsan hüvelyezte az első mondatot: Hírek 
Párizsból. 


A pulzusa meglódult. Walsingham és ő ugyancsak szerették volna tudni, 
mi lesz a franciák következő lépése. A hatvanas és hetvenes években 
Erzsébet királynő azzal tartotta féken ellenségeit, hogy úgy tett, mintha 
komolyan venné a katolikus hercegek házassági ajánlatait. Legutóbbi 
áldozata Francois-Hercule, III. Henrik francia király öccse volt. Erzsébet az 
idén lesz ötven, de még mindig ért hozzá, hogyan bűvölje el a férfiakat, és a 
húszas éveiben járó Francois-Hercule-t —,az ő kis békáját" — valósággal 
megbolondította. Három éven át játszott vele, mire a herceg levonta 
ugyanazt a következtetést, amit a többi kérő, vagyis hogy Erzsébet senkihez 
nem akar férjhez menni. De Ned érezte, hogy a királynő utoljára játszotta ki 
a házassági kártyát, és attól félt, Erzsébet ellenségei most mégis megteszik 
azt, amit régóta fontolgattak, és komolyan megpróbálják eltávolítani. 

Éppen nekiveselkedett a második mondatnak, amikor felpattant az ajtó, 
és beviharzott rajta Margery. 

— Hogy merészeled? — kiáltotta. — Hogy merészeled? 

Nednek leesett az álla. Szolgái ugyancsak tartottak a grófné váratlan 
dühkitöréseitől, de ő még sosem találkozott velük. Kapcsolatuk baráti volt, 
mondhatni szeretetteljes. 

— Mi az ördögöt csináltam? — kérdezte. 

— Hogy merészeled protestáns eretnekséggel tömni a fiam fejét? 

Ned összevonta a szemöldökét. 

—- Roger kérdéseket tett föl nekem —- válaszolta, uralkodva a 
bosszúságán. — Igyekeztem becsületesen válaszolni rájuk. 

-— A fiaimat őseik hitében fogom nevelni, és nem hagyom, hogy 
megrontsd őket! 

— Jól van — válaszolta Ned kissé ingerülten. — De előbb-utóbb hallani 
fogják valakitől, hogy létezik egy másik vélemény. Légy hálás, amiért én 
vagyok az, és nem valami vakbuzgó puritán, olyan, mint Dan Cobley. — 
Noha haragudott rá, észre kellett vennie, milyen bájos, ahogy dobálja a 
dús haját, és dühösen villogtatja a szemét. Negyvenévesen szebb volt, 


mint tizennégy évesen, amikor Ned megcsókolta Philip perjel sírja 
mögött. 

— Cobley-ban tüstént felismernék a zápeszű istenkáromlót! — mondta az 
asszony. — De te megjátszod az észszerűen gondolkodó embert, miközben 
megmérgezed az elméjüket! 

- Aha! Értem. Nem a protestantizmusomat kifogásolod, hanem az 
észszerűségemet. Nem akarod, hogy a fiaid tudják, hogy lehet nyugodtan 
is vitatkozni a vallásról, anélkül hogy megpróbálnánk legyilkolni egymást. 
—- Érvelés közben homályosan érezte, hogy Margery nem komolyan 
vádolja őt Roger megmételyezésével, inkább a sorsra dühöng, amely 
annyira eltávolította őket, hogy nem nevelhetik közösen a gyermeküket. 

De az asszony olyan volt, mint a harci lázban rohamozó paripa, nem 
lehetett leállítani. 

— Mert te olyan nagyon okos vagy, mi? — kiabálta. 

— Nem, de nem is tettetem magam olyan oktalannak, mint ahogy most 
te viselkedsz. 

— Nem vitatkozni jöttem ide, hanem azért, hogy közöljem veled, hogy 
ne szólj a gyerekeimhez! 

— Roger az én fiam is — válaszolta halkan Ned. 

— Nem szenvedhet az én bűneim miatt. 

— Akkor ne gyömöszöld le a torkán a vallásodat. Mondd meg neki, mit 
hiszel, és közöld, hogy más derék emberek nem értenek egyet veled. 
Tiszteld jobban. 

— Ne merészeld előírni, hogyan neveljem a gyerekeimet! 

— Akkor te meg ne írd elő nekem, hogy mit mondhatok a fiamnak, és 
mit nem. 

Az asszony az ajtóhoz rohant. 

— Mondanám, hogy eredj a pokolba, de már amúgy is a legjobb úton 
vagy arrafelé. — Kiment. Egy pillanat múlva csapódott az utcai ajtó. 

Ned kinézett az ablakon, de ez egyszer nem élvezte a székesegyház 


szépségét. Bánta, hogy összeveszett Margeryvel. 

Megegyeztek, hogy sosem árulják el Rogernek az igazságot a 
származásáról. Mindketten úgy érezték, nagyon felzaklatná a fiút — sőt 
még a későbbi férfit is —, ha megtudná, hogy egész életében becsapták. 
Nednek sose lesz meg az az öröme, hogy a magáénak mondhatja Rogert, 
de meghozta ezt az áldozatot a fiú érdekében. Roger jóléte fontosabb volt 
az övénél. Ezt jelenti szülőnek lenni. 

Visszatért a levélhez, megfejtette a második mondatot: Romero bíboros 
visszatért, és vele jött a szeretője. Ez fontos hír. Romero nem hivatalos 
követe Spanyolország királyának. Valamit főzhet a francia szélsőséges 
katolikusokkal. A szeretője, Jerónima Ruiz Nednek kémkedett a Szent 
Bertalan-éji mészárlás idején. Talán hajlandó elárulni, mire készül 
Romero. 

A harmadik mondaton dolgozott, amikor bejött Sylvie. Ned átadta neki 
a levelét, amely az övével együtt érkezett. Az asszony nem bontotta fel 
azonnal. 

— Hallottam, hogy beszélgettél Margeryvel — mondta. — Mármint a 
hangosabb részt. Kellemetlennek tűnt. 

Ned megfogta a felesége kezét. Zavarban volt. 

- Nem próbáltam áttéríteni Rogert. Csak azt akartam, hogy őszinte 
választ kapjon a kérdéseire. 

— Tudom. 

— Sajnálom, ha kínos helyzetbe hoztunk egykori imádottammal. 

— Nem vagyok kínos helyzetben — jelentette ki Sylvie. — Régen tudom, 
hogy mindkettőnket szeretsz. 

Ned megdöbbent, mert ez igaz volt, de ő sose vallotta be magának. 

Sylvie olvasott a gondolataiban: 

— Ilyesmit nem titkolhatsz el egy feleség elől. — Felbontotta a levelét. 

Ned visszatért a magáéhoz. Még mindig a felesége szavain rágódva fejtette 
meg az utolsó mondatot: Jerónima csak veled hajlandó beszélni. 


Felnézett Sylvie-re, és épp azt mondta, amit kellett: 

— Feltéve, ha tudod, hogy szeretlek. 

— Igen, tudom. Ez Nathtól érkezett. Újabb könyvekre van szüksége. 
Párizsba kell utaznom. 

— Nekem is — bólintott Ned. 


Sylvie máig nem kapaszkodott föl a toronyba, hogy körülnézzen, de a 
vasárnapi istentisztelet után, amikor üde tavaszi nap sütött be a színes 
ablakokon, megkereste a fölfelé vezető lépcsőt. Egy kis ajtó volt a déli 
hajó falában, amely egy csigalépcsőre nyílt. Gondolkodott, hogy kérjen-e 
engedélyt, vagy csak surranjon be az ajtón, amikor odament hozzá 
Margery. 

— Nem volt jogom betörni a házadba, és jelenetet rendezni — mondta. — 
Szégyellem magam. 

Sylvie becsukta a kis ajtót. Ez most fontos, és a kilátás a toronyból nem 
szalad el. 

Mivel magát tartotta a szerencsésnek, lehetett nagylelkű Margeryvel. 

— Megértem, miért vagy olyan zaklatott — mondta. — Legalábbis úgy 
hiszem. Komolyan nem hibáztatlak. 

— Hogy érted? 

— Neked és Nednek együtt kellett volna fölnevelnetek Rogert. De nem 
tehetitek, és ez összetöri a szívedet. 

Margery döbbenten nézett rá. 

— Ned megesküdött, hogy sose árulja el senkinek. 

— Nem is árulta el. Kitaláltam, és nem tagadhatta. De megőrzöm a 
titkot. 

— Bart megöl, ha rájön. 

— Nem fog rájönni. 

— Köszönöm. — Könnyek szöktek Margery szemébe. 

— Ha téged vesz el Ned, a ház tele lenne gyerekekkel. De úgy tűnik, én 


meddő vagyok. Nem mintha nem próbálkoznánk. — Nem is tudta, miért 
ilyen őszinte ezzel az asszonnyal, aki a férjébe szerelmes. Talán mert nem 
lett volna értelme tettetni. 

— Sajnálattal hallom. . . jóllehet sejtettem. 

— Ha Ned előtt halok meg, és te túléled Bartot, menj hozzá Nedhez. 

— Hogy mondhatsz ilyet? 

— Majd lenézek a mennyekből, és megáldom a házasságotokat. 

— Ez úgysem történik meg, de köszönöm, hogy így beszélsz. Jó asszony 
vagy. 

— Te is — mosolyodott el Sylvie. — Hát nem szerencsés? 

— Ned? 

— Hogy mi ketten szeretjük. 

— Nem is tudom -— tűnődött Margery. — Tényleg az? 


Rollót ámulatba ejtette a Guise-palota, amely nagyobb volt még a Louvre- 
nál is. Udvaraival, kertjeivel legalább két hektárt foglalt el, és csak úgy 
nyüzsgött a  szolgáktól és  fegyveresektől, a távoli rokonoktól, 
tányérnyalóktól, akiknek nappal járt az étel, éjszaka a szállás. Egyedül az 
istállók nagyobbak voltak, mint Rollo apjának egész háza, amelyet akkor 
építtetett, amikor legjobban ment a dolga. 

Ide hívták meg Rollót 1583 júniusában, hogy tárgyaljon Guise 
herceggel. , Sebhelyes" Francois rég halott volt, akárcsak testvére, Charles 
bíboros. Rollo elragadtatva figyelte Francois fiát, a harmincegy éves 
Henrit, a hercegi cím viselőjét. Egy véletlen folytán, amelyet a legtöbb 
francia isteni elrendelésnek vélt, Henri is megsebesült az arcán, akárcsak 
az apja. Francois arcát egy lándzsa csúfította el, Henrit egy szakállas puska 
golyója, de mindkettőnek meglett a saját forradása, és most Henrit 
nevezték Sebhelyesnek. 

A híresen ravasz Charles kardinális helyét a Guise család tanácsában 
Pierre Aumande de Guise foglalta el, az alacsony származású, távoli 


rokon, Charles védence. Pierre volt az Angol Kollégium védnöke, ő adta 
Rollónak a Jean Langlais nevet, amelyet a titkos munkájához használt. 

Egy kicsi, de fényűző szobában találkozott a herceggel, bibliai képek 
között, amelyeken sok férfi és nő volt pucér. Rollót feszélyezte ez a 
határozottan dekadens légkör. 

Hízelgett neki, ugyanakkor meg is riasztotta a többi jelenlévő magas 
rangja. Romero bíboros Spanyolország királyát képviselte, Giovanni 
Castellit a pápa küldte, Claude Matthieu a franciaországi jezsuiták 
elöljárója volt. Ezek az emberek voltak a konzervatív kereszténység 
nehéztüzérsége. Rollo nem győzött ámulni, hogy a társaságukban lehet. 

Henri herceg mellett Pierre ült. Bőre egyre csúnyább lett az évek során, 
mostanra hámló foltok vöröslöttek a kezén, a nyakán, a szája meg a szeme 
sarkában, és folytonosan vakarózott. 

Az előkelő társaság helyet foglalt. Három szolga bort és édességeket 
hozott, aztán megállt az asztal mellett, a további parancsokra várva. Rollo 
feltételezte, hogy tökéletesen megbízhatóak, ennek ellenére jobban szerette 
volna, ha kint várakoznak. A titoktartás a vesszőparipája lett. Ebben a 
szobában az egyetlen Pierre, aki ismerte a valódi nevét. Angliában éppen 
fordítva, senki nem tudta, hogy Rollo Fitzgerald azonos Jean Langlais-val, 
még a tulajdon húga, Margery sem. Rollót elméletileg Tyne grófja 
alkalmazta, egy langymeleg katolikus. Jámbor ember volt, de rettegett az 
összeesküvésektől. A gróf bért fizetett, korlátlan szabadidőt biztosított 
neki, és nem tett föl kérdéseket. 

Henri herceg nyitotta meg a tárgyalást egy olyan kijelentéssel, amely 
lázba hozta Rollót: 

— Azért vagyunk itt, hogy megbeszéljük Anglia megszállását. 

Ez volt Rollo álma. Az elmúlt tíz évben végzett munka, amikor papokat 
csempészett Angliába, fontos volt, de csak tüneti kezelés: életben tartotta 
az igaz hitet, de nem változtatta meg a fennálló helyzetet. Igazi értéke 
abban állt, hogy ezt készítette elő. Egy támadás Henri herceg 


parancsnoksága alatt visszavezetné Angliát a katolikus egyházhoz, és 
visszaadná a Fitzgerald családnak a megérdemelt helyet az ország 
vezetésében. 

Látta lelki szemével a megszálló hajóhad zászlóinak lobogását, a 
partokra kitóduló páncélos embereket, a diadalmas bevonulást Londonba, a 
tömeg éljenzését, Stuart Mária megkoronázását és önmagát püspöki 
palástban, amint misét celebrál a kingsbridge-i székesegyházban. 

A Pierre-rel folytatott beszélgetésekből megértette, hogy Erzsébet 
királynő a legnagyobb tüske a Guise-ek körme alatt. Valahányszor a buzgó 
katolikusok kerekednek felül Franciaországban, a hugenották falkaszám 
kérnek menedéket Angliában, ahol örömmel fogadják őket szakértelmük és 
vállalkozó kedvük miatt. Amint felvirágzik az üzletük, rögtön küldik haza a 
pénzt a hittestvéreiknek. Erzsébet ráadásul beavatkozott Spanyol 
Németalföld dolgaiba, megengedte — angol  önkénteseknek, hogy 
odamenjenek és harcoljanak a lázadók oldalán. 

De Henrinak volt még egy indítéka. 

— Tűrhetetlen — mondta -—-, hogy Erzsébet, akit törvénytelennek 
nyilvánított őszentsége, a pápa, tovább uralkodhat Angliában, és börtönben 
tarthatja a valódi királynőt, Stuart Máriát. 

Stuart Mária, a skótok királynője Henri herceg unokanővére volt. Ha 
Anglia királynője lesz, a Guise-ek lesznek Európa első családja. Henrit és 
Pierre-t nyilvánvalóan ez hajtotta. 

Percnyi kétség fogta el, amikor arra gondolt, hogy egy külföldi család 
uralkodik az országában. Ám ez csekély ár ahhoz képest, hogy Anglia 
visszatér az igaz hitre. 

-— A támadást kétágú villának képzelem el — folytatta Henri. — Egy 
tizenkétezer fős erő partra száll a keleti part egyik kikötőjében, egyesíti a 
helyi katolikus nemeseket, majd átveszi az ország északi részének 
irányítását. Egy másik, talán kisebb erő a déli parton száll ki, és ugyancsak 
zászlaja alá szólítja a katolikusokat, hogy itt is átvegye az irányítást. Aztán 


a két hadsereg angol híveik támogatásával megindul London felé. 

— Nagyon jó, de ki állja a költségeket? — kérdezte a jezsuita elöljáró. 

—- Spanyolország királya megígérte, hogy fedezi a költségek felét — 
mondta Romero bíboros. — Fülöp király torkig van az angol kalózokkal, 
akik megtámadják az óceánon  galleonjait, és ellopják az  Új- 
Spanyolországból érkező arany- és ezüstszállítmányokat. 

— És a másik felét? 

— Azt hiszem, őszentsége is hozzájárul, különösen, ha egy hihető 
haditervet terjesztenek elé — szólt Castelli. 

Rollo tudta, hogy a királyok és pápák szívesebben osztogatják az 
ígéretet, mint a készpénzt. Bár most a pénz sem olyan fontos, mint máskor. 
Henri herceg éppen most örökölt félmillió livre-t a nagyanyjától, így a 
költségek egy részét maga is fedezni tudja, ha kell. 

—- A megszálló erőknek szükségük lesz a kikötőnek alkalmas helyek 
térképeire — mondta Henri. 

Rollo most értette meg, hogy Pierre előre kitervelte ezt a tárgyalást is. 
Máris tudta a választ minden kérdésre. A találkozónak tudatosítani kellett a 
résztvevőkben, hogy társaik önként eljátsszák a rájuk osztott szerepet. 

— Én megszerzem a térképeket — szólalt meg Rollo. 

— Egyedül? — nézett rá Henri. 

- Nem, kegyelmes uram, nem egyedül. Kiterjedt hálózatom van 
hatalmas és gazdag angliai katolikusokból. — Igazság szerint Margery 
hálózata volt, nem Rollóé, ám ezt senki sem tudta. Egyébként is, Rollo 
mindig ragaszkodott hozzá, hogy tájékoztassák papjainak úti céljáról arra 
az esetre, ha nem férnének össze leendő patrónusaikkal. 

— Biztosan támaszkodhat ezekre az emberekre? — kérdezte Henri. 

- Ezek nem egyszerűen katolikusok, kegyelmességed. Már azzal 
kockáztatták a halálbüntetést, amikor befogadták a papokat, akiket én 
csempésztem be Angliába az elmúlt tíz évben. Rendkívül megbízhatóak. 

Ez imponált a hercegnek. 


— Ertem. 

— Nem csupán térképekkel látnak el: ők képezik majd a kemény magját 
a felkelésnek, amely segíti a megszállást. 

— Nagyon jó — bólintott Henri. 

Pierre most szólalt meg először. 

- Még egy alapvető tényező van hátra: Stuart Mária, a skótok 
királynője. Nem vághatunk bele ebbe a vállalkozásba, csak ha 
egyértelműen biztosít bennünket, hogy támogatja a felkelést, engedélyezi 
Erzsébet kivégzését, és hajlandó elfogadni a koronát. 

Rollo mély lélegzetet vett. 

— Vállalom, hogy gondoskodom erről — mondta. Némán imádkozott, 
hogy képes legyen valóra váltani ezt a hangzatos kijelentést. 

— De hát börtönben van, és a levelezését figyelik — mutatott rá Henri. 

— Ez probléma, de nem legyőzhetetlen. 

A herceg beérte ezzel. Körülnézett a szobában. 

— Azt hiszem, ez minden — mondta a hatalmasokra jellemző nyers 
türelmetlenséggel. — Uraim, köszönöm az együttműködést. 

Rollo az ajtóra nézett, és meglepetten látta, hogy a három szolgához egy 
negyedik is csatlakozott. Húsz-egynéhány éves ifjú volt, a haját rövidre 
vágatta, úgy, ahogy a diákok szerették. Valahonnan ismerősnek tűnt. 
Akárki volt is, feltehetőleg hallotta Rollo ígéretét, hogy elárulja a hazáját. 
Rámutatott, és megkérdezte: 

— Ki ez az ember? 

— A mostohafiam -— válaszolta Pierre. — Mi az ördögöt keresel itt, Alain? 

Rollo most már felismerte. Többször látta a fiút az évek során. Szőke 
haja-szakálla volt, mint a Guise-eknek. 

— Beteg az anyám -— felelte Alain. 

Rollo érdeklődve figyelte a Pierre arcán végigsöprő érzelmeket. Először 
felcsillant rajta a remény, amit gyorsan elfojtott, majd az aggodalom maszkja 
borult a vonásaira, de ez nem igazán győzte meg Rollót; végül átvette az 


uralmat az ábrázatán a gyakorlatiasság, és azt mondta: 

— Azonnal hívj orvost. Fuss a Louvre-ba, és hozd el Ambroise Parét, 
nem érdekel, mibe kerül. Szeretett Odette-emnek a lehető legjobb ellátást 
kell kapnia. Mozogj, fiam! -— Visszafordult a herceghez. — Ha a 
továbbiakban nincs szüksége rám, kegyelmes uram. . . 

— Eredj, Pierre — mondta Henri. 

Pierre elhagyta a szobát, Rollo pedig arra gondolt: Mi volt ez a 
színjáték az imént? 


Ned Willard azért jött Párizsba, hogy találkozzék Jerónima Ruizzal, de 
nagyon óvatosnak kellett lennie. Ha gyanút fognak, hogy a nő titkos 
adatokat játszik át az angoloknak, akkor kivégzik, sőt talán Ned is erre a 
sorsra jut. 

Egy könyvesbolt állt a Notre-Dame-székesegyház árnyékában. A bolt 
valaha a felesége apjáé volt. Ned akkortájt még nem ismerte, de 1572-ben, 
amikor udvarolt neki, Sylvie megmutatta ezt a helyet. Most az üzlet valaki 
másé volt, de épp megfelelt arra, hogy Ned feltűnés nélkül ácsoroghasson. 

A címeket tanulmányozta a könyvek gerincén, miközben fél szemmel a 
nyugati homlokzatot figyelte, amely fölött a két óriás torony magasodott. 
Ahogy a templomkapu kinyílt, nem játszotta tovább a vásárlót, hanem 
kisietett a boltból. 

Elsőnek III. Henrik lépett ki a katedrálisból, aki akkor lett 
Franciaország királya, amikor testvére, IX. Károly kilenc éve meghalt. Ned 
figyelte, amint mosolyogva integet a téren összegyűlt párizsiaknak. A 
király harmincegy éves volt, sötét szeme volt és sötét haja, amely máris 
gyérült a halántékán. Az a típus volt, akit az angolok , politikusnak" 
hívnak, a franciák un politigue-nak, vagyis úgy döntött a vallásról, ami 
szerinte jó volt országának, és nem törődött más szempontokkal. 

Őt követte Katalin anyakirályné, akiből mostanra terebélyes, 
hatvannégy éves matróna lett, özvegyi főkötőben. A királyi anya öt fiút 


szült, de valamennyinek gyönge volt az egészsége, és eddig már hárman 
haltak meg fiatalon. Ráadásul egynek sem született fia, ezért egymást 
váltották Franciaország trónján. Bár ez a balszerencse Európa 
leghatalmasabb asszonyává tette Katalint. Erzsébet királynőhöz hasonlóan 
arra használta a hatalmát, hogy döntőbíráskodjon vallási konfliktusokban, 
és inkább a megegyezés, mint az erőszak híve volt, Erzsébethez hasonlóan 
mérsékelt sikerekkel. 

Ahogy a felségek eltűntek a jobb partra vezető hídon, a székesegyház 
három csúcsíves kapuján kiáramlott a tömeg. Ned hozzájuk csapódott, 
remélve, hogy nem rí ki a sokaságból, amely azért jött, hogy megbámulja a 
királyt. 

Másodperceken belül felfedezte Jerónima Ruizt, akit nehéz is lett volna 
nem észrevenni. A szokásos vörös ruháját viselte. Negyvenes éveinek 
elején járt: darázsdereka megvastagodott, a haja már nem volt őserdő, az 
ajka is elapadt. De azért riszálta magát, és csábítóan nézett fekete 
szempillái mögül. Továbbra is olyan tömény érzékiség sugárzott belőle, 
amellyel egyetlen itt látható dáma sem versenyezhetett, ám Ned érezte, 
hogy a régi természetességet felváltotta a tudatos erőfeszítés. 

Találkozott a tekintetük. Jerónima azonnal fölismerte Nedet, de 
nyomban el is fordította a tekintetét. 

Ned nem közeledett hozzá nyíltan: találkozásuknak véletlenszerűnek 
kellett lennie. És rövidnek. 

Szerét ejtette, hogy a nő közelébe kerüljön. Romero bíborossal volt, 
noha a látszat kedvéért nem a karján vonult, hanem fél lépésre lemaradt 
tőle. Amikor a bíboros megállt, hogy beszéljen Villeneuve viscounttal, 
Ned mintegy véletlenül felzárkózott a hölgy mellé. 

Jerónima továbbra is mosolyogva belemondta a levegőbe: 

— Az életemet kockáztatom. Pár másodpercünk van. 

—- Rendben. — Ned körülnézett, mintegy révedezve, bár közben éles 
szemmel leste, feltűnik-e valakinek, hogy egymás mellett állnak. 


— Guise herceg azt tervezi, hogy megtámadja Angliát — mondta 
Jerónima. 

— A szentségit! — felelte Ned. — Hogyan... 

— Hallgasson és figyeljen — sziszegte a nő. — Máskülönben nem lesz 
időm mindent elmondani. 

— Bocsánat. 

— Két inváziós sereg lesz, az egyik a keleti parton, a másik délen. 

— Hány fő? — Ezt meg kellett kérdeznie. 

— Nem tudom. 

— Kérem, folytassa. 

- Már nem sok van hátra. Mindkét sereg összevonja a helyi 
támogatókat, és London ellen vonul. 

— Ez az információ felmérhetetlen jelentőségű. — Ned hálát adott 
Istennek, hogy Jerónima gyűlöli a katolikus egyházat, amely megkínozta 
az apját. Az jutott az eszébe, hogy a nő indítékai hasonlóak az övéhez: ő 
azóta gyűlöli ezt a parancsuralmi vallást, amióta Julius püspök és cimborái 
tönkretették a családját. Valahányszor gyengült az elszántsága, felidézte 
magában, hogyan loptak el tőlük mindent, amiért az anyja egész életében 
dolgozott, hogyan sorvadt el egy okos, erős asszony, míg magához nem 
vette a kegyelmes halál. Az emlék belehasított, mint egy régi seb, és 
megacélozta akaraterejét. 

Jerónimára sandított. Ilyen közelről látta a barázdákat az arcán, és 
érezte a kemény cinizmust az érzéki felszín alatt. Tizennyolc évesen lett 
Romero szeretője, és ébren tartotta a férfi vágyát még negyvenévesen is, 
de ezért meg kellett küzdenie. 

— Köszönöm, hogy elmondta — szólt őszinte hálával. Ám meg kellett 
tudnia még valamit. — Guise hercegnek bizonyára vannak angol cinkosai. 

— Ebben biztos vagyok. 

— Tudja, kik azok? 

— Nem. Ne feledje, hogy én az ágyban szerzem az értesüléseimet. Nem 


faggatózhatok. Ha megtenném, azonnal gyanúba kerülnék. 

— Megértem. 

— Mi hír Barney-ról? — kérdezte Jerónima. Ned kihallotta a hangjából a 
rejtőzködő bánatot. 

— Életét a tengeren tölti. Sosem nősült meg. De van egy tizenkilenc éves 
fia. 

— Tizenkilenc — csodálkozott Jerónima. — Hogy rohan az idő. 

— Alfo a neve. Bizonyos jelek arra mutatnak, hogy örökölte az apja 
képességét a pénzkeresésre. 

— Akkor hát okos fiú, mint minden Willard. 

— Igen, okos. 

— Adja át üdvözletem Barney-nak, Ned. 

— Még valami. 

— De gyorsan, mert továbbindul Romero. 

Nednek állandó csatornára volt szüksége, hogy tarthassa a kapcsolatot 
Jerónimával. Kapkodva rögtönzött. 

— Ha visszatér Madridba, egy ember jelentkezik a házánál, aki olyan 
krémet árul, amely megőrzi az arc fiatalságát. — Ezt biztosan el tudja 
intézni a Spanyolországban élő angol kereskedőkkel. 

Jerónima gyászosan mosolygott. 

— Abból rengeteget használok. 

— Ha információt ad neki, az eljut hozzám Londonban. 

— Megértettem. — Elfordult Nedtől, ragyogva nézett a bíborosra, és 
közben kidüllesztette a mellét. Együtt mentek tovább, Jerónima ringatta 
terebélyes csípőjét. De szomorúak így, gondolta Ned. Egy korosodó 
prostituált, aki mindent kihoz megfáradt varázsából, hogy ébren tartsa egy 
korrupt, potrohos öreg pap vágyát. 

Néha arra gondolt, hogy rohadt egy világban él. 


Odette betegsége jobban lázba hozta Pierre-t, mint Anglia megtámadása. 


Odette volt az egyetlen akadály, hogy eljusson a vágyott hatalomhoz. A 
herceg főtanácsadója volt, Henri jobban hallgatott rá és bízott benne, mint 
valaha. A rue Vieille du Temple-i palota egyik lakosztályában élt Odette- 
tel, Alainnel és Nathtal, a régi szolgálóval. Kapott egy falut Champagne- 
ban, így Mesnil urának címeztethette magát, és ha nem is a 
főnemességhez, de a nemességhez tartozhatott. Henri herceg talán sosem 
emeli gróffá, de a francia arisztokrácia kiharcolta, hogy joga legyen Róma 
engedélye nélkül kinevezni magas egyházi méltóságokat. Megkérhetné 
Henri herceget, hogy csináljon belőle apátot valamelyik kolostorban, vagy 
éppen püspököt. Csak ne lenne házas! 

De talán most meghal Odette. Ez a gondolat annyi reménnyel töltötte el, 
hogy az csaknem fájt. Szabad lesz, szabad, hogy fölemelkedhessen a 
hatalmasok gyülekezetébe, és azután a határ a csillagos ég! 

Odette betegsége abban nyilvánult meg, hogy evés után szenvedett, 
ment a hasa, véreset ürített, és folyton fáradt volt. Mindig is testes volt, de 
a háj leolvadt róla, valószínűleg azért, mert a fájdalom elvette az étvágyát. 
Paré doktor gyomorlázat diagnosztizált, száraz hévséggel súlyosbítva, és 
azt tanácsolta, igyon sok gyenge sört és vizezett bort. 

Pierre csak attól félt, hogy meggyógyul. 

Sajnos Alain gondosan ápolta. Félbehagyta tanulmányait, és ritkán 
távozott anyja ágya mellől. Pierre rühellte a fiút, viszont a palota 
személyzete meglepő módon kedvelte, és sajnálta, amiért az anyja beteg. 
Alain megszervezte, hogy az ételt a lakosztályukba hozzák, és az anyja 
szobájának padlóján aludt. 

Pierre, ha csak tehette, tömte Odette-et mindennel, amitől Paré 
eltiltotta: konyakkal, erős borokkal, fűszeres-sós ételekkel. Ezek gyakran 
izomgürcsöt és fejfájást okoztak, és az asszony lélegzete büdös lett tőlük. 
Ha kizárólag ő ápolhatta volna a feleségét, talán megölhette volna ezzel a 
diétával, de Alain sosem maradt távol elég ideig. 

Ahogy javult Odette állapota, úgy romlott a kilátás a püspökségre, és 


Pierre kétségbeesett. 

Amikor legközelebb hívatta Parét, és az orvos közölte, hogy Odette a 
gyógyulás útjára lépett, Pierre szíve még jobban összeszorult. Hát sose 
szabadul meg ettől a közönséges némbertől? A csalódás úgy égette, mint 
egy seb. 

— Most egy erősítő főzetet kell innia — mondta az orvos. Tollat, papírt és 
tintát kért, amit Alain tüstént odahozott. — Giglio, az itáliai patikus az utca 
túlsó oldalán pár perc alatt összeállítja önöknek. Csak méz, édesgyökér, 
rozmaring és bors kell hozzá. 

Leírta egy cédulára, és átadta Alainnek. 

Vad gondolat villámlott át Pierre agyán. A részleteket még nem 
dolgozta ki, de azt már eldöntötte, hogy lerázza Alaint. Adott neki egy 
ezüstöt, és azt mondta: 

— Eredj és hozd el most rögtön. 

Alainnek nem akaródzott mennie. Odette-re nézett, aki elaludt a 
pehelypárnán. 

— Nem szeretném magára hagyni. 

Lehetséges, hogy benne is felmerült a vad gondolat, amely Pierre-t 
megszállta? De csak nem! 

— Küldjed Nathot — mondta Alain. 

— Nath a halpiacra ment. Indíts a patikushoz. Majd én vigyázok Odette- 
re. Ne aggódj, nem hagyom egyedül. 

Alain mégis habozott. Nagyon félt Pierre-től — a legtöbb ember nagyon 
félt tőle —, de időnként tudott makacs lenni. 

Paré közbeszólt: 

— Eredj, öcskös. Minél előtt issza meg anyád ezt a főzetet, annál 
hamarabb meggyógyul. 

Alain aligha vitatkozhatott az orvossal, így hát kiment. 

Pierre átkapcsolt elbocsátó modorba: 

— Köszönöm a gondosságát, doktor úr. Igazán méltányolom. 


— Természetesen mindig boldogan segítem a Guise család tagjait. 

— Gondoskodom róla, hogy ez eljusson Henri hercegig. 

— Hogy van a herceg? 

Pierre már alig várta, hogy kívül tudja a szobán Parét, még mielőtt 
Alain visszatérne. 

— Nagyon jól — felelte. Odette halk neszt hallatott álmában, és Pierre 
azt mondta. — Azt hiszem, az éjjeliedényre van szüksége. 

— Akkor hát távozom — mondta Paré, és kiment. 

Ez volt Pierre esélye. A szíve a torkában dobogott. Megoldhatja 
valamennyi problémáját most rögtön, néhány perc alatt. 

Megölheti Odette-et. 

Két dolog akadályozta meg abban, hogy már a betegség előtt megtegye. 
Az egyik az asszony testi ereje: nem volt biztos benne, hogy képes lenne 
legyűrni. A másik az volt, hogy félt Charles bíboros haragjától. Charles 
figyelmeztette, hogy ha Odette meghal, mindegy, hogyan, ő elintézi Pierre- 
t. 

De most Odette legyengült, Charles pedig halott. 

Egyáltalán meggyanúsíthatják? Mindig gondosan játszotta a szerető 
férjet. Charles-t nem tehette lóvá, és Alaint sem, de másokat igen, 
beleértve Henrit, aki semmit sem tudott az előzményekről. Alain 
megvádolhatja Pierre-t, viszont ő ráfoghatja, hogy ez csak az elárvult 
gyermek őrült kétségbeesése, aki a mostohaapját vádolja egy tökéletesen 
természetes halál miatt. Henri hinni fog neki. 

Bezárta az ajtót. 

Gyűlölettel nézett az alvó Odette-re. Az volt a végső megaláztatás, 
amikor belekényszerítették ebbe a házasságba. Észrevette, hogy reszket az 
indulat lázában. De most bosszút áll. 

Végigvonszolt a szobán egy súlyos széket, és kiékelte az ajtót, hogy 
senki se jöhessen be. 

A zaj felébresztette Odette-et. Fölemelte a fejét és aggodalmasan 


kérdezte: 

— Mi az? 

Pierre igyekezett megnyugtató hangon válaszolni: 

— Alain átszaladt a patikushoz az erősítő főzetedért. — Odament az 
ágyhoz. 

Odette megérezte a veszélyt. 

— Miért zártad be az ajtót? — kérdezte riadtan. 

— Hogy ne zavarjanak — felelte Pierre. Kirántotta a pehelypárnát a 
felesége feje alól, és az arcára nyomta. Gyorsan csinálta, hogy elfojtsa a 
készülődő sikolyt. 

Odette meglepő energiával küzdött. Sikerült kiszabadítani a fejét a párna 
alól, és egy hörgő, mély lélegzetet vennie, mielőtt Pierre ismét az orrára és a 
szájára nyomhatta volna. Annyira hánykolódott, hogy Pierre kénytelen volt 
fölmászni az ágyra, és a mellére térdepelni. Felesége még ekkor is képes 
volt használni a karjait, ütései csak úgy záporoztak Pierre bordáira és hasára. 
Össze kellett szorítania a fogait, hogy elviselje a fájdalmat, és minden 
erejével fenntartsa a nyomást. 

Úgy rémlett, talán mégis erősebb lesz az asszony, ő pedig mégsem 
végezhet vele. A gondolat páni félelemmel töltötte el, és a félelem 
megduplázta az erejét. Minden erejével nyomta a párnát. 

Végre gyengülni kezdett Odette. Ütései lanyhultak, aztán a karja 
tehetetlenül lehanyatlott az ágyra. Még rúgott néhányat, majd 
elcsöndesedett. — Pierre kitartóan nyomta a párnát. Nem akarta 
megkockáztatni, hogy ismét feléledjen. Remélhetőleg Alain nem jön 
egyhamar. Csak kell hozzá idő, hogy Giglio elkészítse a keveréket. 

Pierre még sosem ölt meg senkit. Több száz eretnek és sok ártatlan 
szájtátó halála száradt a lelkén, és máig álmodott a párizsi utcák pőre 
hullahegyeiről Szent Bertalan éje után. Most egy Anglia elleni háború 
tervein dolgozott, amelyben ezrek fognak meghalni. De mostanáig senki 
sem halt meg a keze által. És ez egészen más. Odette lelke akkor szállt el, 


amikor ő belefojtotta a szuszt. Ez szörnyű! 

Újabb néhány perc múlva óvatosan fölemelte a párnát, és ránézett a 
betegségtől elapadt arcra. Odette nem lélegzett. A mellére tette a kezét, de 
nem érzett szívverést. 

Odette halott. 

Elöntötte a boldogság. Halott! 

Visszatette a párnát az asszony feje alá. Odette megbékélt a halálban. 
Semmi sem árulta el, hogy erőszakos véget ért. 

A diadalmámor lohadni kezdett. Pierre most már azon töprengett, 
leleplezhetik-e. Elhúzta a széket az ajtótól. Nem tudta, hol állt korábban. 
De erre már csak nem figyelnek föl! 

Körülnézett, hogy nincs-e valami, ami gyanút kelthet. Észrevette, hogy 
az ágynemű szokatlanul gyűrött. Kisimította Odette alatt. 

Aztán nem tudta, hogy mit tegyen. 

Szeretett volna kimenekülni, de megígérte Alainnek, hogy marad, és 
bűnösnek látszana, ha elszelel. Jobb ártatlanságot tettetni. Azt viszont nem 
bírja ki, hogy egy szobában legyen a hullával. Gyűlölte Odette-et, és örült, 
hogy meghalt, mégis borzalmas bűnt követett el. 

Ha senki más nem is, az Úr tudni fogja, mit tett. Megölte a feleségét. 
Miként nyerhetne bocsánatot egy ilyen bűnért? 

Az asszony szeme nyitva volt. Félt ránézni, mert mi lesz, ha Odette 
visszanéz? Szerette volna lefogni a szemét, de félt megérinteni. 

Igyekezett összeszedni magát. Moineau atya mindig azt hangoztatta, 
hogy aki Isten akaratát teljesíti, az elnyeri a bűnbocsánatot. Nem lehet ezt 
az ő esetében is alkalmazni? Természetesen nem. Kizárólag önzésből 
csinálta. Nincs mentsége. 

El fog kárhozni. Látta, hogy reszket a keze — a keze, amely olyan erősen 
szorította a párnát Odette arcára, hogy megfojtotta vele. Leült egy padra az 
ablaknál, és kibámult, hogy biztosan ne lássa Odette-et, de akkor meg pár 
másodpercenként vissza kellett fordulnia, meg kellett győződnie róla, hogy 


még mindig mozdulatlanul fekszik, mert folyton azt képzelte, hogy a 
holttest felül az ágyban, rámereszti nem látó szemét, rászegezi vádló ujját, 
és ajka némán formálja a szavakat: Ő ölt meg engem. 

Végül nyílt az ajtó, és bejött Alain. Pierre-t olyan iszonyú félelem 
rohanta meg, hogy majdnem felordított: Én voltam, én öltem meg! Ám egy 
pillanat múlva visszanyerte szokásos nyugalmát. 

— Csönd! — mondta, noha Alain nagyon halkan mozgott. — Alszik. 

— Nem alszik — felelte Alain. — Nyitva a szeme. — A homlokát ráncolta. 
— Megigazítottad az ágyát. 

— Kicsit összegyűrődött. 

Alain mintha elcsodálkozott volna. 

— Ez kedves tőled. — Ismét a homlokát ráncolta. — Miért vitted arrébb a 
széket? 

Pierre megrémült, amiért Alain észrevette ezeket a jelentéktelen 
részleteket. Nem jutott eszébe semmilyen ártatlan mentség a szék 
elmozdítására, ezért inkább letagadta. 

— Az mindig ott szokott lenni. 

Alain meghökkent, de nem erősködött tovább. Letett egy kis palackot 
az éjjeliszekrényre, odaadta Pierre-nek a visszajáró maroknyi aprót. A 
hullához fordult. 

— Elhoztam a gyógyszeredet, anyám — mondta. — Most rögtön bevehetsz 
egy keveset. Vízzel vagy borral kell. 

Pierre legszívesebben ráordított volna: Nézz már rá, hiszen halott! 

Volt egy kancsó bor és egy kupa az éjjeliszekrényen. Alain töltött egy 
kevés főzetet a kupába, öntött hozzá bort a korsóból, és egy késsel 
összekeverte. Azután — végre! — odament az ágyhoz. 

— Ülj fel — mondta. Jobban megnézte az anyját, és összevonta a 
szemöldökét. — Anyám? — A hangja suttogássá halkult. — Istenem, ne! — A 
padlóra ejtette a kupát, az olajos főzet szétfolyt. 

Pierre iszonyodó igézetben bámulta. A döbbenet bénult pillanata után 


Alain ráborult a mozdulatlan testre. 

— Anya! — ordította, mintha az erősebb hang visszahozhatná Odette-et. 

— Valami baj van? — kérdezte Pierre. 

Alain megragadta Odette vállát, és fölemelte. Az asszony feje 
élettelenül csuklott hátra. 

Pierre odament az ágyhoz, óvatosságból szembe a fiúval, olyan távol, 
hogy Alain ne üthesse meg. Nem félt tőle — ez inkább fordítva volt —, de 
jobb kerülni a verekedést. 

— Mi a baj? — kérdezte. 

Alain gyűlölettel meredt rá. 

— Mit csináltál? 

—- Semmit, csak vigyáztam rá — felelte Pierre. — Mintha eszméletlen 
lenne. 

Alain gyengéden visszafektette az ágyba a hullát, a feje alá igazította a 
párnát, amellyel megölték. Megtapintotta a szívét, hogy dobog-e, azután a 
nyakát. Végül az orrához tartotta az arcát, hogy lélegzik-e. 

— Halott — mondta fojtott zokogással. 

— Biztos vagy benne? — Pierre maga is megérintette Odette mellét, 
azután szomorúan bólintott. — Milyen borzalmas — mondta. — És még azt 
gondoltuk, hogy felgyógyul. 

— Úgy is volt! Te ölted meg, te ördög! 

— Nagyon izgatott vagy, Alain. 

— Nem tudom, mit tettél, de te ölted meg. 

Pierre az ajtóhoz lépett, és a szolgákért kiáltott. 

— Ide! Valaki! Gyorsan! 

— Meg foglak ölni! — mondta Alain. 

Ez már nevetséges. 

— Ne mondj olyat, amit nem gondolsz komolyan. 

— Komolyan gondolom -— felelte Alain. — Ez alkalommal túl messzire 
mentél. Megölted az anyámat, és ezt nem viszed el szárazon. Ha életem 


végéig kell várnom, akkor is megöllek a saját kezemmel, és végignézem, 
ahogy meghalsz. 

Pierre-t meglegyintette a félelem borzongása. Azután lerázta magáról. 
Alain senkit nem fog megölni. 

Végignézett a folyosón, és látta, hogy Nath közeleg, kezében egy 
kosárral, nyilvánvalóan most érkezett a piacról. 

— Gyere, Nath! — mondta neki. — Sebesen! Nagyon nagy bánat ért 
bennünket. 


Odette Aumande de Guise temetésére Sylvie fekete kalapot tett, amelyről 
sűrű fátyol lógott. 

Szeretett volna Nath és Alain mellé állni, mert rettenetesen fel voltak 
dúlva, továbbá sajátos közösséget érzett Odette-tel, hiszen mindketten 
Pierre feleségei voltak. 

Ned nem jött el. A Notre-Dame-székesegyházba ment, hogy lássa, kik 
azok a fontosabb angol katolikusok, akik Párizsban laknak. Guise herceg 
cinkosai talán lesznek elég bolondok, hogy odatolják a képüket. 

Esett, a temető sáros volt. A gyászolók többsége a Guise família 
legalacsonyabb rangú tagjai és a szobalányok közül került ki. Két 
nobilisabb személy volt: Veéronigue, aki süldő lány koruk óta ismerte 
Odette-et, és Pierre, aki a megtört hitvest alakította. 

Sylvie aggodalmasan figyelte Pierre-t, noha biztosra vette, hogy nem 
ismeri meg álruhában. Igaza volt: az özvegy még csak felé se pillantott. 

Csak Nath és Alain sírt. 

Amikor vége lett, és Pierre meg a gyászolók zöme távozott, Sylvie, 
Nath és Alain beállt egy tölgyfa lombja alá beszélgetni. 

— Szerintem ő ölte meg — mondta Alain. 

Sylvie megállapította, hogy Alain olyan jóképű, mint a Guise-ek 
általában, jóllehet most vörösre sírta a szemét. 

— De hát beteg volt — felelte. 


— Tudom. De néhány percre egyedül hagytam vele, hogy elhozzam a 
főzetet a patikustól, és mire visszaértem, anyám már halott volt. 

— Fogadd részvétemet — mondta Sylvie. Fogalma sem volt, igaz-e, 
amit Alain mond, de biztosra vette, hogy Pierre képes a gyilkosságra. 

— Elhagyom a palotát — jelentette ki Alain. — Most, hogy anyám nincs 
többé, semmi okom rá, hogy ott tartózkodjam. 

— Hova mész? 

— Beköltözhetek a kollégiumomba. 

— Nekem is mennem kell — szólalt meg Nath. — Elcsaptak. Pierre mindig 
is utált. 

— Jó ég! Mit fogsz csinálni? 

— Nincs szükségem gazdára. A könyvüzletből meg tudok élni. — Nath 
rettenthetetlen volt. Amióta Sylvie sok éve beszervezte kémnek, erősebb és 
sokkal találékonyabb lett. 

Ám Sylvie nyugtalankodott. 

— Okvetlenül el kell jönnöd? Te vagy a legfontosabb forrásom Pierre-ről 
és a Guise-ekről. 

— Nincs választásom. Kirúgott. 

— Nem könyöröghetnél neki? — kérdezte Sylvie kétségbeesetten. 

— Ennél jobban ismerhetnéd. 

Csakugyan. Sylvie tudta, hogy nincs az a könyörgés, amelynek a 
hatására Pierre jóvátenné valamelyik aljasságát. 

Ez bizony súlyos gond volt, ám Sylvie azonnal látta a nyilvánvaló 
megoldást. Alainhez fordult. 

— Te maradhatsz Pierre-rel, igaz? 

— Nem. 

— Tudnunk kell, mit csinál! 

Alain elkínzottan nézett rá. 

— Nem élhetek együtt azzal az emberrel, aki megölte az anyámat! 

— De hát te hívő keresztyén vagy. 


— Az vagyok. 

— És a mi feladatunk az, hogy terjesszük az Úr igéjét. 

— Tudom. 

— A legjobban akkor szolgálhatod az ügyet, ha tájékoztatsz róla, mire 
készül a mostohaapád. 

Alain vívódott. 

— Csakugyan? 

— Légy a titkára, tedd magad nélkülözhetetlenné. 

— A múlt héten megesküdtem, hogy bosszúból megölöm. 

— Azt úgyis elfelejti. Túl sokan tettek már esküt arra, hogy megölik 
Pierre-t. De a legbiztosabban akkor fizethetsz meg anyád haláláért, és 
viselkedhetsz Istennek tetsző módon, ha meghiúsítod erőfeszítéseit az igaz 
vallás elpusztítására. 

— Így lerónám tiszteletemet, amellyel anyám emlékének tartozom — 
töprengett Alain. 

— Pontosan. 

A fiú ismét elbizonytalanodott. 

— Ezen még gondolkodnom kell. 

Sylvie Nathra sandított, aki diszkréten magára mutatott. A mozdulat azt 
jelentette: Bízd ezt rám, majd én elintézem. Valószínűleg sikerrel fog járni, 
gondolta Sylvie: valóságos második anyja volt Alainnek. 

- Nem hangsúlyozhatom eléggé, milyen fontos számunkra, hogy 
tudjunk valamit az angol katolikusokról, akik kapcsolatban állnak a Guise 
családdal — mondta Sylvie a fiúnak. 

— Múlt héten fontos találkozó volt a palotában — felelte Alain. — Arról 
beszéltek, hogy megszállják Angliát. 

— Rettenetes! — Sylvie nem árulta el, hogy tud erről az összejövetelről. 
Ned arra tanította, sose fedje föl egy kém előtt, hogy vannak más forrásai: 
ez a játék alapszabálya. — Volt angol ezen az összejövetelen? 

— Igen, egy pap az Angol Kollégiumból. A mostohaapám többször 


találkozott vele. Kapcsolatba fog lépni Stuart Máriával, és elnyeri 
támogatását a megszálláshoz. 

Jerónima Ruiz nem ismerte ezt az életbe vágó részletet. Sylvie alig 
várta, hogy elmondja Nednek. De szüksége volt még egy kulcsfontosságú 
adatra. 

— Ki ez a pap? — kérdezte, és visszatartotta a lélegzetét. 

— Jean Langlais-nak hívatja magát — válaszolta Alain. 

Sylvie elégedetten fújta ki a levegőt. 

— Csakugyan? — mondta. — Nahát, nahát. 

A sheffieldi vár volt a legkényelmetlenebb börtön, amelyet Alison az 
utolsó tizenöt évben megosztott Stuart Máriával. Háromszáz éves volt, és 
ez látszott is rajta. Két folyó találkozásánál épült, a másik két oldalát 
vizesárok szegélyezte. Nyirkosnak mondani igen enyhe kifejezés lett 
volna. A tulajdonos, Shrewsbury grófja vitában állt Erzsébet királynővel a 
Mária eltartására elkülönített szűkös keret miatt, ennek következtében 
Shrewsbury a legolcsóbb ételeket és italokat tálalta. 

Csak a többhektárnyi vadaspark volt kellemes ezen a helyen, 
közvetlenül a várárok túlsó oldalán. 

Máriának szabad volt lovagolnia a parkban, noha mindig fegyveres 
őrök csapata kísérte. Azokon a napokon, amikor valamilyen okból nem 
akart lovagolni, Alisonnak megengedték, hogy lemenjen a parkba: senkit 
nem érdekelt, megszökik-e. Volt egy Garcon nevű fekete pónija, aki 
legtöbbször jól viselkedett. 

A diófa sétányon pár száz métert vágtázott Garconnal, hogy elégesse 
fölös energiáját. Utána a póni sokkal kezesebb lett. 

A vágta rövid időre megajándékozta a szabadság illúziójával. Amikor 


lépésbe lassította Garcont, eszébe jutott, hogy börtönben él. Nem is értette, 
miért marad. Senki sem állította volna meg, ha vissza akart volna menni 
Skóciába vagy Franciaországba. Ő azonban a remény rabja volt. 

Élete reményben és csalódásokban telt. Várt, hogy Mária Franciaország 
királynéja legyen, de ez még két évig se tartott. Mária hazatért Skóciába, 
ahol sosem fogadták el királynőnek, és végül kényszerítették, hogy 
lemondjon. Most Anglia törvényes királynője, amit mindenki elismer, 
kivéve az angolokat. Viszont van itt sok ezer — sőt talán sok millió — 
hűséges katolikus, akik harcolnának érte, és királynőjükké koronáznák. Így 
Alison most azt a pillanatot várta és remélte, amikor esélyt kapnak rá, hogy 
pontosan ezt tegyék. 

Régóta húzódott a várakozás. 

Éppen egy pagonyban lovagolt, amikor ismeretlen férfi lépett ki egy 
hatalmas tölgyfa mögül, és megállt előtte. 

Garcon oldalazni kezdett ijedtében. Alison gyorsan megfékezte a pónit, 
de addigra a férfi elég közel került ahhoz, hogy megfogja a kantárt. 

— Engedd el a lovamat, vagy megkorbácsoltatlak — mondta határozottan 
az asszony. 

— Nem akarom bántani - felelte a férfi. 

— Akkor engedd el a kantárt. 

A férfi elengedte, és egy lépést hátrált. 

Alison olyan ötvenesnek nézte: a feje búbján kopaszodott, viszont 
bozontos rőt szakálla volt. Nem látszott nagyon fenyegetőnek, talán csak 
azért fogta meg a kantárt, hogy segítsen megfékezni a lovat. 

— Maga Alison McKay? — kérdezte. 

Az asszony felszegte az állát, amely a fensőbbség nemzetközi jele. 

— Amikor férjhez mentem, Lady Ross lettem, amikor egy évvel később 
eltemettem az uramat, özvegy Lady Ross lettem, de valamikor régen 
Alison McKay voltam. Te ki vagy? 

— Jean Langlais. 


Alisonnak ismerős volt a név. 

— Hallottam rólad. De te nem vagy francia. 

— Hírnök vagyok Franciaországból. Hogy egészen pontos legyek, Pierre 
Aumande de Guise küldött. 

— Ismerem. — Eszébe jutott egy hullámos szőke hajú ifjú, akiből áradt a 
könyörtelen céltudatosság. Alison szívesen dolgozott volna együtt vele, 
elképzelte magukat csapatnak, de hát nem ez volt a sorsuk. Természetesen 
most már Aumande sem fiatal. 

— Hogy van Pierre? 

— Guise herceg jobbkeze lett. 

— Püspök vagy talán érsek? Természetesen nem, hiszen házas. — Ha jól 
emlékszik, egy szolgálót vett el, akit teherbe ejtett az egyik csirkefogó 
Guise kamasz. Alison legnagyobb sajnálatára. 

— Nemrég meghalt a felesége. 

— Aha. Most jön fel igazán a csillaga. Talán még pápa is lehet. Mit 
üzent? 

— Fogságuk a vége felé jár. 

Alison szíve ugrott egyet a boldogságtól, de rögtön el is fojtotta 
lelkesedését. Könnyű azt mondani, hogy a fogságuk a vége felé jár. 
Megvalósítani már más. 

— Hogyhogy? — kérdezte kifejezéstelen arccal. 

— Guise herceg Anglia megszállását tervezi Fülöp spanyol király és 
XIII. Gergely pápa támogatásával. Stuart Mária lesz a hadsereg jelképes 
vezére. Kiszabadítják és trónra emelik. 

Igaz lehet? Alison alig mert erre gondolni. Meg kell fontolnia a választ. 
Hogy időt nyerjen, úgy tett, mintha töprengene. 

— Amikor legutóbb láttam, Henri de Guise még tíz év körüli, szőke 
fiúcska volt, most pedig meg akarja hódítani Angliát. 

-— A Guise család rögtön az uralkodói dinasztia után következik 
Franciaországban. Ha azt mondja, hogy meghódítja Angliát, akkor 


megteszi. Azt azonban tudnia kell, hogy unokatestvére, Mária eljátssza-e a 
szerepét ebben a forradalomban. 

Alison jól megnézte magának ezt az embert. Az arca szikár és 
szemrevaló volt, de a tekintetében kemény könyörtelenség villogott. 
Valahol Pierre-re emlékeztetett. Az asszony döntött. 

— Itt és most kezeskedhetek erről. 

Jean Langlais megrázta a fejét. 

— Henri herceg nem fogadja el az ön szavát, de még az enyémet sem. 
Írást akar Máriától. 

Alison reményei újra lekonyultak. Ez nehéz lesz. 

— Az összes kimenő és bejövő levelét elolvassa egy Sir Ned Willard 
nevű ember. 

Alison Saint-Dizier-ben találkozott először az ifjú Ned Willarddal, 
ahova Mária féltestvérét, Stuart Jakabot kísérte, másodszor pedig a 
carlisle-i erődben. Pierre-hez hasonlóan Ned is hosszú utat tett meg. 

Felismerés villant meg Langlais szemében, amiből Alison sejtette, hogy 
ugyancsak ismeri Nedet. 

— Ki kell építenünk egy titkos kapcsolatot — mondta a férfi. 

— Itt találkozhatunk. Hetente egyszer egyedül lovagolhatok ki ide. 

A férfi a fejét rázta. 

— Most megfelel. Figyeltem a kastélyt, és láttam, hogy lazán veszik 
Mária királynő őrizetét. De lehet, hogy szorosabbra húzzák. Olyan 
módszerre van szükségünk, amit nehéz fölfedezni. 

Alison bólintott. A férfinak igaza van. 

— Mit javasolsz? 

— Éppen ezt akartam kérdezni. Van olyan cseléd, aki rendszeresen ki-be 
jár a várban, és rá lehet beszélni, hogy leveleket csempésszen? 

Alison töprengett. Megtette már korábban is Loch Levenben, ismét meg 
tudja tenni. Mindennap sok látogató érkezett a kastélyba. Ételt, italt és 
minden mást be kellett hozni, amire Mária királynőnek és harmincfős 


kíséretének szüksége volt, mert még egy bebörtönzött uralkodónak is van 
udvartartása. Ezenfelül ott volt Shrewsbury gróf, a családja és a 
tányérnyalói. De vajon melyik látogatót tudja elbűvölni, rákényszeríteni 
vagy megfizetni, ha ilyen veszedelmes ügyről van szó? 

Eszébe jutott Peg Bradford, a csúnyácska, vézna, tizennyolc éves lány, 
aki a szennyes alsókat vitte haza mosni. Életében nem látott még királynőt, 
és nem csinált titkot belőle, hogy imádja Stuart Máriát. A skótok 
királynője mostanra elmúlt negyven, szépsége odalett, a fogságban 
meghízott, egykori pompás haja olyannyira meggyérült, hogy társaságban 
vörös parókát viselt. De még mindig balsorsú királynő volt, egy 
tündérmese alakja, aki emelkedett lélekkel tűri a kegyetlenséget és az 
igazságtalanságot. Vannak emberek, akikre ellenállhatatlanul hat az 
ilyesmi. Mária szinte oda se figyelve használta ki Peget, akit úgyszólván 
észre sem vett. Az ilyenekkel rendszerint fenségesen, ám barátságosan 
bánt, ők pedig csodálatosan melegnek és jóságosnak tartották. Ha az ember 
királynő, nem sokat kell tennie azért, hogy szeressék. 

— Egy Peg Bradford nevű mosónő — mondta Alison. — A Brick Streeten 
lakik a Szent János-templom közelében. 

— Kapcsolatba lépek vele, de önnek kell felkészítenie. 

— Természetesen. — Ez könnyű lesz. Alison már látta, ahogy Mária 
megfogja Peg kezét, és bizalmasan beszél hozzá. El tudta képzelni Peg 
rajongó boldogságát, amikor a királynő megbízza egy különleges 
feladattal. 

— Szóljon neki, hogy jönni fog egy idegen — mondta Langlais. — Egy 
erszény arannyal. 


Shoreditchben, London keleti városfalánál, egy mészárszék és egy lóitató 
között állt egy építmény, amelyet színháznak hívtak. 

Ilyen épületet még senki sem látott Angliában. A középső, 
macskaköves udvart a cseréptetőig érő, többemeletes fagaléria vette körül 


nyolcszög alakban. A nyolcszög egyik oldalából egy színpadnak nevezett 
emelvény nyúlt be az udvarba. A színházat direkt azért építették, hogy 
játsszanak benne, és csakugyan sokkal alkalmasabb volt erre a célra a 
kocsmai udvaroknál és az úri házak ebédlőinél. 

Ide jött el Rollo Fitzgerald 1583 egyik őszi délutánján. Francis 
Throckmortont követte. Újabb szemmel kellett bővítenie a láncot, amely 
összekötötte Guise herceget a skótok királynőjével. 

A húga, Margery nem tudta, hogy Angliában van. Rollo jobb szerette 
így. Margerynek még csak gyanítania sem szabad, hogy a bátyja mit 
csinál. Továbbra is becsempészte az Angol Kollégium növendékeit az 
országba, de a gondolatát is gyűlölte, hogy keresztények egymással 
harcoljanak. Ha tudja, hogy Rollo lázadást szít, az gondot okozott volna. 
Még az is lehet, hogy Margery elárulta volna az összeesküvést, annyira hitt 
az erőszakmentességben. 

Azonban minden úgy ment, mint a karikacsapás. Rollo alig hitte el, 
hogy a terv ilyen olajozottan működjék. Bizonyára ez volt Isten akarata. 

Peg Bradfordot, a mosónőt könnyű volt rábeszélni, ahogy Alison előre 
megmondta. Már azért becsempészte volna a mosott ruhával együtt a 
leveleket, hogy örömet szerezzen Mária királynőnek, szinte fölösleges volt 
a kenőpénz, amelyet Rollo adott neki. Fogalma sem volt róla, hogy amit 
tesz, a vesztőhelyre juttathatja. Rollóba kissé belecsípett a bűntudat, amiért 
árulásra beszélt rá egy ilyen naiv, jóindulatú teremtést. 

A lánc másik végén Pierre Aumande de Guise megszervezte, hogy 
Máriának szóló levelei eljussanak a londoni francia nagykövetségre. 

Rollónak most csupán olyasvalakire volt szüksége, aki felveszi a 
leveleket Londonban, és elviszi Pegnek  Sheffieldbe; ő pedig 
Throckmortont választotta. 

Egy penny volt a belépés a színházba. Throckmorton még egy pennyt 
fizetett, hogy fölmehessen a fedett galériába, és egy harmadik pennyért 
bérelt egy széket. Rollo követte, és megállt mögötte, várva az alkalmat, 


hogy csöndesen és feltűnés nélkül beszéljen vele. 

Throckmorton gazdag és előkelő családból származott, amelynek az 
volt a jelmondata, hogy Az erkölcs az egyetlen nemesség. Az apjának jól 
ment a néhai Tudor Mária alatt, de Tudor Erzsébet idején kiesett a királyi 
kegyekből, éppen, mint Rollo apja. Ezért Throckmorton apja lelkesen 
ráállt, hogy elszállásolja Rollo egyik titkos papját. 

Throckmorton drága ruhát viselt habos fehér fodorral. Még nem töltötte 
be a harmincat, de a halántéka máris kopaszodott, ami hegyes orrával és 
ugyancsak hegyes szakállával madárszerű külsőt kölcsönzött neki. Oxfordi 
tanulmányok után Franciaországba utazott, és fölvette a kapcsolatot az 
Angol Kollégium száműzötteivel, Rollo így szerzett tudomást a nézeteiről. 
Még sosem találkoztak, és Rollo egyáltalán nem volt biztos benne, hogy az 
ő rábeszélésére Ihrockmorton hajlandó lesz az életét kockáztatni az 
ügyért. 

A darab címe Ralph Roister Doister volt, és ugyanígy hívták a főhősét, 
egy hetvenkedő alakot, aki el is hitte magáról, amit összehazudott. Ezt a 
gyarlóságát használta ki a kaján Matthew  Merrygreek, hogy a 
legképtelenebb helyzetekbe hozza. A közönség dőlt a röhögéstől. Rollónak 
erről eszébe jutott az a Terentius nevű afrikai író, aki a mi Urunk 
megtestesülése előtt kétszáz évvel élt. Minden diáknak el kellett olvasnia a 
darabjait. Rollo annyira élvezte a játékot, hogy néhány percre még halálos 
küldetéséről is megfeledkezett. 

Azután szünetet jelentettek be, és neki eszébe jutott, miért van itt. 

Követte Throckmortont kifelé, és beállt mögé egy sorba, hogy vegyen 
egy kupa bort. Közelebb húzódott, és halkan megszólalt: 

— Dicsértessék, fiam. 

Throckmorton döbbenten nézett rá. 

Rollo nem papi ruhában volt, de óvatosan benyúlt az inge alá, megfogta 
az elrejtett aranykeresztet,  felvillantotta —"Throckmortonnak, majd 
visszaejtette. A kereszt jelezte, hogy katolikus: a protestánsok 


babonaságnak tartották a viselését. 

— Maga kicsoda? — kérdezte Throckmorton. 

— Jean Langlais. 

Megfordult a fejében, hogy más álneveket is használhatna, amivel még 
jobban összezavarja a nyomait. De a Jean Langlais-nek már kezdett 
bizonyos nimbusza lenni. Egy titokzatos hatalmú alakot jelentett, egy 
szellemszerű lényt, aki némán mozog Franciaország és Anglia között, 
titokban munkálkodva a katolikusok ügyéért. Ütőkártya lett belőle. 

— Mit akar tőlem? 

— Istennek munkája van a számodra. 

Izgalom és félelem suhant át  Throckmorton arcán, amikor 
végiggondolta, hogy ez mit jelenthet. 

— Miféle munka? 

— El kell menned a francia követségre — sötétedés után, csuklyás 
köpönyegben -, el kell kérned Monsieur de Guise leveleit, azután el kell 
vinned Sheffieldbe, ahol átadod őket egy Peg Bradford nevű mosónőnek. 
Ezután várnod kell, amíg Peg nem ad neked újabb leveleket, amelyet 
visszaviszel a követségre. Ez minden. 

Throckmorton lassan bólintott. 

— Sheffield az a hely, ahol Máriát, a skótok királynőjét tartják 
börtönben. 

— Igen. 

Hosszú szünet következett. 

— Ezért felakaszthatnak. 

— Akkor hamarabb jutsz a mennyországba. 

— Miért nem maga csinálja? 

— Mert nem te vagy az egyetlen, akit Isten kiválasztott munkájának 
elvégzésére. Angliában sok ezer fiatalember van, akik hozzád hasonlóan a 
változást áhítják. Az én szerepem az, hogy megmondjam nekik, mit 
tehetnek az igaz hit helyreállításáért folyó küzdelemben. Valószínűleg én 


is a mennybe jutok, és inkább hamarabb, mint később. 

A sor elejére értek, megvették az italukat. Rollo távolabb vezette 
Throckmortont a tömegtől. A halastó partján megálltak, nézték a fekete 
vizet. 

— Ezt még meg kell gondolnom — mondta Throckmorton. 

— Nem, nem kell. — Ez volt az utolsó, amit Rollo akart. Neki az kellett, 
hogy Throckmorton. cselekedjék. — A pápa kiátkozta a hamis királynőt, 
Erzsébetet, és megtiltotta az angoloknak, hogy engedelmeskedjenek neki. 
Szent kötelességed, hogy segíts Anglia igaz királynőjének trónja 
visszaszerzésében. Ugye tudod ezt? 

Throckmorton ivott egy korty bort. 

— Igen, tudom — mondta. 

— Akkor adj kezet, és mondd, hogy eljátszod a szerepedet. 

Throckmorton egy hosszú pillanatig habozott. Azután Rollo szemébe 
nézett és azt felelte: 

— Eljátszom. 

Kezet ráztak. 


Nednek egy hét kellett, hogy Sheffieldbe érjen. 

Ezt a több mint kétszázötven kilométert gyorsabban is megtehette az, 
aki tartott lovakat az út menti istállókban, így naponta többször válthatta 
őket, ám ilyet elsősorban a kereskedők csináltak, akiknek rendszeres 
futárszolgálati kapcsolatra volt szükségük az olyan városokkal, mint Párizs 
és Antwerpen, mert a hír pénzt jelent. Ám London és Sheffield között nem 
volt futárszolgálat. 

Nednek volt min szorongani az úton. 

A lidércnyomás valóra vált. A francia szélsőséges katolikusok, a 
spanyol király és a pápa végre megegyezett a közös fellépésben. Gyilkos 
szövetségüknek volt annyi hatalma és pénze, hogy megtámadhassa 
Angliát. Kémeik máris térképet rajzoltak a kikötőkről, ahol partra száll a 


támadó hadsereg. Nednek nem volt kétsége afelől, hogy a Bart grófhoz 
hasonlóan elégedetlenkedő főnemesek már leakasztották a kardjaikat, és 
fényesítik a páncéljaikat. 

És ami a legrosszabb, most már Stuart Mária is beavatkozott. 

Ned az angol követségen át üzenetet kapott Alain de Guise-től 
Párizsból. Alain továbbra is Pierre-rel együtt lakott, és kémkedett utána: ez 
volt a bosszúja. Pierre ártalmatlan robotosnak tekintette mostohafiát, ide- 
oda szalajtotta különféle dolgokban, általában mindenesnek tartotta. 

Alain üzenete szerint Pierre ujjongott, amikor sikerült fölvenni a 
kapcsolatot a skótok királynőjével. 

Ez rossz hír volt. Mária jóváhagyása a szent becsület palástjával 
ruházza fel az egész áruló vállalkozást. Sokak számára ő volt Anglia 
törvényes királynője, Erzsébet pedig bitorló. Az idegen orgyilkosok 
bandája az erény hadává magasztosult Mária lobogója alatt. 

Őrjítő volt. Azok után, amit Erzsébet elért — huszonöt év alatt elhozta 
Angliának a vallási békét és a gazdasági felvirágzást —, továbbra sem 
hajlandók békében hagyni. 

Ned feladatát Erzsébet védelmében nehezítette az udvari rivalizálás, 
ami olyan gyakori a politikában. Puritán főnöke, Walsingham és a víg 
Robert Dudley, Leicester grófja nem állhatta egymást. 

- Titkosírás, láthatatlan tinta! — gúnyolódott Leicester, amikor 
összefutott Walsinghammel a White Hall-palotában vagy a Hampton Court 
kertjében. — A hatalmat ágyúkkal és golyókkal lehet megnyerni, nem tollal 
és tintával! — Arra nem beszélhette rá a királynőt, hogy megszabaduljon 
Walsinghamtől — ehhez Erzsébet túl okos volt —, kétkedése azonban még 
inkább fösvénnyé tette az uralkodót, így Walsingham és emberei sose 
kaptak elég pénzt a munkájukra. 

Ned már a hatodik nap estéjén odaérhetett volna Sheffieldbe, de nem 
akart sáros harisnyában, a hosszú úttól kimerülve mutatkozni, mert hátha 
be kell vetnie a hatalmát. Így hát megszállt három kilométerrel a város 


előtt. Másnap korán kelt, inget váltott, és reggel nyolcra ott állt Sheffield 
kapujában. 

Félelmetes erőd volt, ám ahogy azt Ned ingerülten megállapította, a 
biztonságot elhanyagolták. Három érkező társaságában ment át a vizesárok 
hídján: egy lánnyal, aki két fedeles rocskában hozott tejet; egy drabális 
legénnyel, aki hosszú gerendát vitt a vállán, feltehetőleg valami javításhoz; 
meg egy fuvarossal, aki nyaktörően magas szénakazallal érkezett. 
Ugyanakkor kifelé is jöttek hárman-négyen. Egyiküket sem tartóztatta fel a 
kapuban álló két fegyveres őr, aki birkasültet evett, és a csontokat az 
árokba hajigálta. 

A belső udvarban Ned körülnézett a nyeregből. Tájékozódott. Látott 
egy tornyocskás házat, vélhetőleg Mária börtönét. A szénásszekér 
tovadöcögött egy másik építmény felé; ott nyilván az istállók voltak. Egy 
harmadik épület, amely a legkényelmesebbnek látszott, alighanem a gróf 
szállása lesz. 

Az istállóhoz léptetett. Elővette legpimaszabb hangját, és ráordított egy 
fiatal istállófiúra: 

— Hé! Te! Fogd csak meg a lovam! — Leszállt a nyeregből. 

A meglepett fiú tartotta a kantárt. 

— Gondolom, abban az épületben találom a grófot? — mutatta Ned. 

— Igen, uram. Megkérdezhetem a nevét? 

— Sir Ned Willard, és jobban teszed, ha megjegyzed. — Ezzel elviharzott. 

Kinyitotta a deszkaajtót, és belépett egy kis előcsarnokba, ahol füstös 
tűz égett. Az egyik oldalon ajtó nyílt egy homályos, ódon lakomaterembe, 
ahol senki sem tartózkodott. 

Az öreg ajtónállót nem volt olyan könnyű lerohanni, mint a lovászfiút, 
mert elállta Ned útját: 

- Jó napot uraságodnak. — Finom modora volt, de strázsának 
úgyszólván használhatatlan lehetett: Ned fél kézzel leüthette volna. 

— Sir Ned Willard vagyok, és üzenetet hoztam Erzsébet királynőtől. Hol 


van Shrewsbury gróf? 

Az ajtónálló megnézte magának. Valaki, akinek csak egy , sir? van a 
neve előtt, messze alatta áll egy grófnak a ranglétrán. Másrészt nem bölcs 
dolog megsérteni a királynő hírvivőjét. 

— Megtiszteltetés, hogy házunknál üdvözölhetjük, Sir Ned — mondta 
diplomatikusan. — Máris megyek, és utánanézek, készen áll-e a gróf az ön 
fogadására. 

Kinyitotta az ajtót, amely mögött ebédlő sejlett. 

Az ajtó becsukódott, de Ned hallotta, ahogy az ajtónálló megszólal: 

— Nagyuram, óhajtja fogadni Sir Ned Willardot, aki őfelsége, Erzsébet 
királynő üzenetét hozza? 

Ned nem várt tovább. Feltépte az ajtót, becsörtetett, megkerülve a 
hüledező ajtónállót. Kis szobában találta magát, amely kerek asztalával és 
nagy kandallójával sokkal kényelmesebbnek tűnt a csarnoknál. Az 
asztalnál négyen reggeliztek, akik közül kettőt ismert. A feltűnően magas, 
negyvenes, tokás asszony, aki vörösesszőke parókát viselt, Mária volt, a 
skótok királynője. Tizenöt éve találkoztak utoljára, amikor Ned a carlisle-i 
erődben közölte vele, hogy Erzsébet tömlöcbe zárja. A társalkodónője ült 
mellette, a nála valamivel idősebb Alison, Lady Ross, aki vele volt 
Carlisle-ban és korábban Saint-Dizier-ben. A másik kettővel Ned még nem 
találkozott, de azért sejtette, kik. Az ötvenes éveiben járó kopaszodó, 
lapátszakállú férfi bizonyára a gróf, az impozáns külsejű, vele egyidős 
asszony a felesége, a grófné, akit csak Hardwicki Bessnek hívtak. 

Ned még dühösebb lett. A gróf és a felesége hanyag bolondok, akik 
kockára tesznek mindent, amit Erzsébet elért. 

— Mi az ördög. ..? — szólalt meg a gróf. 

— Jezsuita kém vagyok, a francia király küldött, hogy elraboljam Stuart 
Máriát — mondta Ned. — A kabátom alatt két pisztoly van, az egyikkel a 
gróf életét oltom ki, a másikkal a grófnéét. Odakint hat, állig fölfegyverzett 
emberem rejtőzik egy szénásszekérben. 


Nem tudták, mennyire vehetik komolyan. 

— Ez valamiféle tréfa? — kérdezte a gróf. 

— Ez valamiféle ellenőrzés — felelte Ned. — Őfelsége, Erzsébet királynő 
utasított, hogy ellenőrizzem, hogyan őrzi Máriát. Mit mondjak neki, 
nagyuram? Hogy Mária színe elé kerülhettem anélkül, hogy bárki 
megállított vagy átkutatott volna — és hogy akár hat embert is hozhattam 
volna magammal? 

A gróf ostobán bámult. 

— El kell ismernem, jobb lenne, ha nem mondana neki ilyeneket. 

Mária királynői fenséggel közbeszólt. 

— Hogy merészel így viselkedni a jelenlétemben? 

Ned következetesen a grófhoz beszélt. 

— Mostantól Mária a fiatornyos házban étkezik. 

— Az ön pimaszsága tűrhetetlen! — mondta Mária. 

Ned nem törődött vele. Nem fog udvariaskodni egy olyan asszonnyal, 
aki meg akarja öletni az ő királynőjét. 

Mária fölállt, az ajtóhoz suhogott, Alison utánasietett. 

Ned a grófnéhoz fordult: 

— Kérem, asszonyom, menjen vele. Pillanatnyilag nincsenek jezsuita 
kémek az udvaron, de nem tudhatja, mikor lesznek, és nem ártana, ha ezt 
megszoknák. 

A grófné nem szokott hozzá, hogy utasítgassák, de tudta, hogy bajban 
van, így csak egészen kicsit habozott, mielőtt engedelmeskedett volna. 

Ned egy széket húzott az asztalhoz. 

— Nos, nagyuram! — mondta. — Beszéljük meg, mit kell tennie, hogy 
elégedett jelentést küldhessek Erzsébet királynőnek. 


Walsingham londoni házában, a Seething Lane-en jelentette, hogy Stuart 
Máriát jobban őrzik, mint korábban. 
Walsingham azonnal a lényegre tért. 


— Kezeskedsz róla, hogy nem érintkezhet a külvilággal? 

— Nem — bosszankodott Ned. — Nem, hacsak meg nem szabadulunk 
minden szolgájától, és egy pincebörtönbe nem dugjuk. 

—- Bárcsak megtehetnénk — felelte indulatosan Walsingham. — De 
Erzsébet királynő nem tűr ilyen szigorúságot. 

— Királynőnk túl jóságos. 

Walsingham cinikusabb szemmel nézte Erzsébetet: 

— Tudja, hogy ártana neki, ha azt pletykálnák, milyen kegyetlenül bánik 
királyi rokonával. 

Ned nem akart vitatkozni. 

— Akárhogy is, Sheffieldben nem tehetünk ennél többet. 

Walsingham végigsimított a szakállán. 

— Akkor a vezeték innenső végére kell összpontosítanunk — mondta. — A 
francia követség biztosan benne van a dologban. Nézzük meg, miféle 
angol katolikusok járnak oda. Van egy listánk. 

— Máris nekilátok. 

Az előkelő angol katolikusok listája nyúlt a leghosszabbra. Nem volt 
nehéz összeállítani. Minden család, amely virágzott Tudor Mária alatt, és 
kiesett a kegyekből Erzsébet idején, automatikusan gyanúsított lett. 
Többféle módon juttatták kifejezésre nézeteiket, olykor nyíltan is. Sokan 
fizettek bírságot, mert nem jártak templomba. Színpompásan öltöztek, 
gúnyolták a jámbor protestánsok fekete és szürke viseletét. Katolikus 
házban nem akadt angol nyelvű Biblia. Mindezeket jelentették 
Walsinghamnek a püspökök és a grófságok rendőrfőnökei. 

Bart gróf és Margery szerepelt ebben a névsorban. 

Csakhogy a lista túl hosszú volt, és az ott feltüntetett személyek zöme 
nem volt bűnös árulásban. Ned néha úgy érezte, túl sok információ van a 
birtokában. Nehéz elválasztani a búzát az ocsútól. Betűrendbe szedte a 
londoni katolikusokat. A londoni lakosokon kívül Walsingham napi 
jelentést kapott azokról, akik a városba jöttek, vagy onnan távoztak. A 


látogatóba — érkező — katolikusok rendszerint Londonban lakó 
hittestvéreiknél szálltak meg, vagy olyan fogadóban, amelyet katolikusok 
látogattak. A lista kétségtelenül nem volt teljes. Londonban százezer 
ember élt, nem lehetett kémeket állítani minden utcában. Azonban 
Walsinghamnek és Nednek informátorai voltak minden olyan helyen, 
ahol a katolikusok összejöttek, így nagyjából nyomon követhették az 
érkezéseket és távozásokat. 

Ned átlapozta a könyvet. Sok száz nevet ismert — a listák az életét 
jelentették —, de nem ártott felfrissíteni az emlékezetét. Ismét felbukkant 
Bart és Margery, akik Londonba utaztak és megszálltak a Shirling-házban 
a Stranden, ha a parlament ülésezett. 

Elővette a Salisbury Sguare-i francia követség látogatóinak napi 
nyilvántartását. Azóta, hogy Walsingham 1573-ban visszatért Párizsból, a 
követséget éjjel-nappal figyelték az utca másik oldalán lévő Salisbury 
fogadóból. Ned elindult visszafelé, és összevetette valamennyi nevet a 
betűrendes listával. 

Itt nem bukkant föl Margery. Londoni tartózkodásaik idején sem ő, sem 
Bart nem fordult meg egyetlen követségen sem, és nem érintkezett gyanús 
alakokkal. Természetesen kapcsolatot tartottak más katolikusokkal, a 
szolgáik egy Ír Legény nevű katolikus kocsmába jártak, de semmi közük 
nem volt a felforgatókhoz. 

Ám a francia követség látogatói közül sokakat nem lehetett név szerint 
azonosítani. A naplóban dühítő gyakorisággal szerepeltek olyan kitételek, 
mint például: Ismeretlen ember szenet hozott; Azonosítatlan futár 
levelekkel; Asszony, nem látszik jól a sötétben. Ned ennek ellenére nem 
adta fel, remélte, hogy talál valamilyen nyomot, bármi legyen is az. 

Azután rábukkant egy két héttel korábbi megjegyzésre: Madame 
Aphrodite Housse, a helyettes követ felesége. 

Párizsban ismert egy Mademoiselle Aphrodite de Beaulieu nevű 
hölgyet, aki meleg érzelmeket látszott táplálni egy Bernard Housse nevű 


ifjú udvaronc iránt. Nyilvánvalóan ugyanarról a személyről van szó. És ha 
így van, akkor Ned egy erőszakoskodó bandától mentette meg Szent 
Bertalan éjszakáján. 

Visszatért a betűrendes listához, és megtudta, hogy Monsieur Housse, a 
követhelyettes a Strand egyik házában lakik. 

Fölvette a kabátját, és odament. 

Két kérdésen emésztette magát, miközben nyugat felé sietett. Vajon 
ismeri Aphrodite a sheffieldi futár nevét? És ha igen, eléggé hálás-e 
Nednek ahhoz, hogy elárulja a titkot? 

Ezt majd most megtudja. 

Ludgate-nél hagyta el London fallal körülvett részét, átkelt a bűzlő Fleet 
folyón, és már meg is találta a Housse-rezidenciát, egy kellemes, szerény 
házat a Strand kevésbé drága, északi végén. Bekopogtatott, megadta a 
nevét egy szobalánynak. Várt néhány percet, közben azt a nagyon halvány 
lehetőséget fontolgatta, hogy Bernard Housse esetleg egy másik 
Aphrodite-et vett nőül. Azután fölvezették az emeletre, egy kényelmesen 
kicsi nappaliba. 

Ő egy tizennyolc éves eleven, kacér leánykára emlékezett, de most egy 
szép, huszonkilenc éves asszonyt látott, akinek alakja azt sejtette, hogy 
mostanában szülhetett, és talán még most is szoptat. Melegen, franciául 
üdvözölte. 

— Hát ön az! — mondta. — Ennyi idő után! 

— Tehát nőül ment Bernard-hoz -— felelte Ned. 

— Igen — mosolygott elégedetten az asszony. 

— Gyerek? 

— Eddig három! 

Leültek. Ned nem sok jót várt. Azok, akik elárulják a hazájukat, 
általában sérült lelkű, dühös emberek, akik mérhetetlenül fel vannak 
bőszülve a világra, mint Alain de Guise és Jerónima Ruiz. Aphrodite 
boldog feleség és családanya, láthatólag szereti a férjét. Csekély az 


esély, hogy titkokat árulna el. Mégis meg kellett próbálnia. 

Ned elmesélte, hogy francia lányt vett el, és hazahozta, mire Aphrodite 
közölte, hogy szeretne találkozni vele. Felsorolta, hogy hívják a három 
gyermekét, Ned pedig megjegyezte a nevüket, mert szokása volt a nevek 
megjegyzése. Néhány percnyi csevegés után jövetelének céljára terelte a 
szót. 

— Egyszer megmentettem a kegyed életét Párizsban — mondta. 

Az asszony elkomolyodott. 

— Örökké hálás is leszek érte — felelte. — Azonban arra kérném, Bernard 
semmit sem tud erről... 

— Most egy másik nő életét szeretném megmenteni. 

— Tényleg? Kiét? 

— Erzsébet királynőét. 

Aphrodite zavarba jött. 

— Önnek és nekem nem szabad politikáról beszélgetni, Ned. 

Ő azonban nem hagyta ennyiben. 

- Guise herceg azt tervezi, hogy megöli Erzsébetet, hogy az 
unokatestvérét, Stuart Máriát ültesse a trónra. Ön sem helyeselhet egy 
gyilkosságot. 

— Természetesen nem, azonban... 

— Van egy angol, aki bejár a francia követségre, elhozza Henri de 
Guise leveleit, és elviszi Máriának Sheffieldbe. — Nagyon nem akarta 
feltárni, mennyit tud, de ez volt az egyetlen lehetősége, hogy rábeszélje 
az asszonyt. — Azután visszahozza Mária válaszait. — Beszéd közben 
élesen nézett Aphrodite-re, a reakcióit tanulmányozta, és mintha a 
felismerés szikráját látta volna a szemében. — Valószínűleg ismeri ezt 
az embert — mondta határozottan. 

— Ned, ez nem tisztességes. 

— Tudnom kell a nevét — válaszolta Ned. Elszörnyedve hallotta a saját 
hangjában a kétségbeesést. 


— Hogy tehet ilyet velem? 

— Meg kell védenem Erzsébetet a gonosz emberektől, ahogy önt is 
megvédtem valaha. 

Aphrodite fölállt. 

— Sajnálom, hogy idejött, amennyiben kizárólag csak adatokat akart 
kiszedni belőlem. 

— Arra kérem, hogy mentse meg egy királynő életét. 

— Arra kér, hogy legyek a férjem és országom árulója, és adjak föl egy 
embert, aki apám házának vendége volt! 

— Tartozik nekem! 

— Az életemmel, nem a lelkemmel. 

Ned tudta, hogy legyőzték. Szégyellte, hogy egyáltalán próbálkozott. 
Korrumpálni akart egy kifogástalanul tisztességes asszonyt, aki kedvelte 
őt. Néha utálta a munkáját. 

Fölállt. 

— Jobban teszem, ha elmegyek — mondta. 

— Fájdalom, kénytelen vagyok egyetérteni. 

Valami kapirgált az agya mélyén. Érezte, hogy Aphrodite mondott 
valami fontosat, amin átsiklott a vita hevében. Szívesen maradt volna még, 
hogy addig faggassa az asszonyt, amíg ismét ki nem mondja azt a valamit, 
de Aphrodite haragosan nézett rá, fölöttébb szerette volna már a hátát látni. 
Ned tudta, hogy ha nem megy el, az asszony egyszerűen otthagyja a 
szobában. 

Távozott, és lehangoltan visszatért a városba. Felkapaszkodott a 
Ludgate Hillre, elhaladt a Szent Pál-székesegyház mellett, amelynek 
szürke kövét feketére festette a sok ezer londoni tűzhely füstje. 
Megpillantotta a Towert, ahol az árulókat vallatták és kínozták, azután 
rákanyarodott a Seething Lane-re. 

Ahogy belépett Walsingham házába, hirtelen eszébe jutott, mit 
mondott Aphrodite: Arra kér, hogy legyek a férjem és országom 


árulója, és adjak föl egy embert, aki apám házának vendége volt! 

Egy embert, aki apám házának vendége volt. 

A legelső lista, amelyet Ned készített, amikor Walsinghammel tíz éve 
megérkezett Párizsba, azoknak az angol katolikusoknak a neveit 
tartalmazta, akik Beaulieu grófhoz jártak vendégségbe a rue Saint-Denis-n. 

Walsingham sosem dob ki semmit. 

Rohant fel a lépcsőn a lezárt szobába. A könyv, amely a párizsi listát 
tartalmazta, egy láda alján volt. Kivette, lefújta róla a port. 

Aphrodite bizonyára az apja párizsi házára utalt. A grófnak volt egy 
vidéki háza is, de Ned tudomása szerint ott sosem találkozott angol 
száműzöttekkel. És Beaulieu sosem mutatkozott a Londonban élő 
katolikusok között. 

Semmi sem volt biztos. 

Mohón kinyitotta a könyvet, és elkezdte figyelmesen olvasni a neveket, 
amelyeket ő írt egy évtizede. Kényszerítette magát, hogy ne kapkodjon, 
felidézte azoknak a dühös fiatal angoloknak az arcát, akik elmentek 
Franciaországba, mert a saját hazájukban nemkívánatosnak érezték 
magukat. És közben ostromolták Párizs emlékei: a boltok ragyogása, a 
csodálatos ruhák, az utcák bűze, a tékozló udvari mulatságok, a mészárlás 
barbársága. 

Egy név megállította, mint egy ökölcsapás. Sosem találkozott azzal, akit 
így hívtak, de ismerte a nevét. 

Azt hitte, megáll a szíve. Visszatért a Londonban élő katolikusok 
betűrendes listájához. Igen, egy ember, aki látogatta Beaulieu gróf házát 
Párizsban, ma Londonban él. 

Sir Francis Ihrockmorton a neve. 

— Megvagy, te sátán! — mondta. 


— Akármit csinálsz is, ne tartóztasd le — mondta Walsingham. 
Ned megdöbbent. 


— Azt hittem, éppen ez a cél. 

- Gondolkodj. Mindig lesz egy másik TIhrockmorton. Mi 
természetesen mindent elkövetünk, hogy megvédjük Erzsébet királynőt 
— de egy napon valamelyik áruló úgyis kisiklik a kezünkből. 

Ned csodálta Walsingham képességét, hogy mindig tud az aktuális 
helyzetnél egy lépéssel tovább tervezni, de nem értette, hogy most mire 
akar kilyukadni. 

— Mit tehetünk még azon túl, hogy örökké éberek vagyunk? 

— Legyen az a küldetésünk, hogy bizonyítékot szerzünk Stuart Mária 
összeesküvésére, amelynek célja Erzsébet királynő trónjának elbitorlása. 

— Erzsébet valószínűleg engedélyezi Ihrockmorton kínvallatását, 
tekintve, hogy a trónját fenyegeti; Throckmorton természetesen vallani 
fog; de mindenki tudja, hogy a vallomások megbízhatatlanok. 

— Ez így van. Cáfolhatatlan bizonyítékot kell szereznünk. 

— És Stuart Mária kerül a bíróság elé? 

— Pontosan. 

Ez fölkeltette Ned kíváncsiságát. Még mindig nem tudta, mit sütött ki 
Walsingham csavaros esze. 

— És ezzel mit lehet elérni? 

- Az a legkevesebb, hogy Mária népszerűtlen lesz az angol nép 
körében. Még a legszélsőségesebb katolikusok is helytelenítenék, ha valaki 
le akarna taszítani a trónról egy ilyen népszerű királynőt. 

— Ez nem fogja megállítani az orgyilkosokat. 

— De meggyengíti a támogatásukat. És megerősíti a kezünket, amikor 
azt kérjük, hogy szigorítsanak Mária fogva tartásának körülményein. 

Ned bólintott. 

- És az uralkodót kevésbé aggasztja majd, hogy  nőietlen 
kegyetlenséggel vádolhatják a rokona iránt. Csakhogy... 

— Még jobb lenne, ha be tudnánk bizonyítani, hogy Mária nem csupán 
meg akarja fosztani Erzsébet királynőt a trónjától, de meg is akarja 


gyilkoltatni. 

Ned végre kezdte látni, mire tervez Walsingham, és elszörnyedt a 
kíméletlenségén. 

— Halálra akarja ítéltetni Máriát? 

— Igen. 

Ned ereiben megfagyott a vér. Egy királynőt kivégezni majdnem 
szentségtörés. 

— De hát Erzsébet királynő sosem végeztetné ki Máriát. 

- Még akkor se, ha bebizonyítjuk, hogy összeesküvést szőtt a 
meggyilkolására? 

— Nem tudom - felelte Ned. 

— Én sem — mondta Walsingham. 


Ned huszonnégy órás megfigyelés alá helyezte Throckmortont. 

Aphrodite bizonyosan beszámolt a férjének Ned látogatásáról, és a 
francia követség figyelmeztette Throckmortont. Így hát Throckmorton már 
tudja, hogy Ned gyanakszik. Ám ugyanebből a beszélgetésből feltehetőleg 
úgy gondolja, hogy Ned nem ismeri a futár személyazonosságát. 

A követő csoportot naponta kétszer cserélték, de még így is fennállt a 
veszély, hogy Throckmorton észreveszi őket. Bár nem úgy festett a dolog. 
Ned gyanúja szerint Throckmorton annyira újonc volt az illegalitásban, 
hogy eszébe sem volt ellenőrizni, követik-e. 

Alain de Guise megírta Párizsból, hogy Pierre egy futárral fontos 
levelet küldött Stuart Máriának. Ezt a levelet Throckmorton csempészi be 
a börtönben tartott Máriának. Ha Throckmortont le lehet tartóztatni, 
kezében Pierre levelével, az tényszerű bizonyíték lenne árulására. 

Walsingham azonban Máriát akarta, nem Throckmortont. Ned tehát úgy 
döntött, vár és meglátja, Ihrockmorton kap-e választ Máriától. Ha egyetért 
egy összeesküvéssel, különösen, ha bátorító szavakat ír, akkor el lehet 
ítélni. 


Egy októberi napon, miközben Ned aggodalmasan várakozott, hogy 
lássa, mit tesz Throckmorton, az udvartól egy Ralph Ventnor nevű 
úriember érkezett a Seething Lane-re, és közölte, hogy Erzsébet azonnal 
látni akarja Walsinghamet és Nedet. Ventnor nem közölte ennek okát. 

Fölvették a kabátjukat, és megtették a rövid gyalogsétát a Towerig, ahol 
csónak várt rájuk és Ventnorra, hogy elvigye őket a White Hallhoz. 

Ned ideges volt, miközben a csónakosok ár ellen húzták az evezőt. Az 
ilyen ellentmondást nem tűrő parancsok ritkán jelentenek kellemes híreket. 
És Erzsébet mindig is szeszélyes volt. Helyeslésének kék ege pillanat alatt 
változott át alacsonyan járó fekete felhőkké, majd vissza. 

A White Hallban Ventnor átvezette őket az őrszobán, amely tele volt 
katonákkal, majd a fogadótermen, ahol az udvaroncok várakoztak, végül 
egy folyosón keresztül a magánlakosztályba. 

Erzsébet királynő faragott és aranyozott széken ült. Vörös-fehér alapra 
dolgozott, ezüst fátyolszövet ruhát viselt, az ujj hasítékain kilátszott a 
vörös tafotabélés. A fiatalosan élénk színű ruha sem rejthette el az idő 
múlását. Erzsébet nemrég töltötte be az ötvenet, és arcán meg is látszott a 
kora a vastag, fehér festék ellenére. Ha megszólalt, kilátszottak 
szabálytalan barna fogai, amelyek közül több hiányzott. 

Leicester gróf is a szobában tartózkodott. Annyi idős volt, mint a 
királynő, de ő is gazdag ifjoncnak öltözött. Ma aranyhímzéses, halványkék 
selyemruhában pompázott, amelynek nemcsak a nyaka volt csipkés, de a 
kézelője is. Ned szerint rengeteg pénzbe kerülhetett. 

Észrevette, hogy Leicester roppant elégedett magával, ami 
szorongással töltötte el. A grófnak bizonyára volt valamije Walsingham 
ellen. 

Ned és Walsingham egymás mellett állva meghajolt. 

Megszólalt Erzsébet, és a hangja hideg volt, akár a február. 

— Egy oxfordi kocsmában letartóztattak egy embert, aki azt mondta, 
Londonba tart, hogy lelője a királynőt. 


Ó, a fenébe, gondolta Ned, egyet elszalasztottunk. Eszébe jutottak 
Walsingham szavai: Egy napon valamelyik áruló úgyis kisiklik a 
kezünkből. 

Leicester dölyfösen elnyújtotta a szavakat, ami akkor volt szokása, ha 
azt akarta kifejezni, hogy ő már lemondott a világról. 

— Az embernél súlyos pisztoly volt, és azt mondta, hogy a királynő 
kígyó, egy vipera, és karón fog száradni a feje. 

Amit Leicester persze az orrunk alá dörgöl, gondolta Ned. De valójában a 
gyilkos nem tűnt igazán veszélyesnek, ha annyira óvatlan volt, hogy akkor 
fülelték le, amikor száz kilométerre járt a királynőtől. 

— Miért fizetek nektek annyi pénzt, ha nem védtek meg az ilyen 
emberektől? — kérdezte Erzsébet. 

Ez dühítő volt: egy évre mindössze hétszázötven fontot kaptak, ami 
messze nem elég, Walsingham sokszor maga fedezte a kiadások java 
részét. De a királynők nem szoktak tisztességesek lenni. 

— Ki ez az ember? — kérdezte Walsingham. 

— John Somerfield — felelte Leicester. 

Ned ismerte ezt a nevet: rajta volt a listán. 

- — Ismerjük  Somerfieldet, felség. Egyike a — warwickshire-i 
katolikusoknak. Egy őrült. 

Leicester lordja gúnyosan fölnevetett. 

— Akkor ez azt jelenti, hogy a felség nincs veszélyben, ugye? 

Ned elvörösödött. 

— Azt jelenti, hogy aligha vennék be komoly összeesküvésbe, nagyuram. 

— Ó, remek! Ebben az esetben a pisztolygolyói nyilvánvalóan nem 
ölhetnek meg senkit, igaz? 

— Nem úgy értettem. . . 

Leicester elengedte a füle mellett. 

— Felség, szeretném, ha valaki mást bíznál meg drága személyed 
védelmével. — Mézes hangon folytatta: — Ez a legfontosabb cél a 


királyságban. 

Gyakorlott hízelgő volt, és Erzsébetet, sajnos, elbűvölte. 

Walsingham most először szólalt meg. 

— Kudarcot vallottam, felség. Nem ismertem föl a veszélyt, amelyet 
Somerfield jelent. Semmi kétség, Angliában számos ember van, akik jobban 
el tudják látni ezt a munkát. Könyörgök, add át ezt a felelősséget 
valamelyiknek. Ami engem illet, boldogan leteszem ezt a terhet, amelyet 
olyan régen cipelek, és megpihentetem fáradt csontjaimat. 

Természetesen nem gondolta komolyan, de valószínűleg ez volt a 
legjobb módszer, amellyel jelenlegi hangulatában kezelni lehetett a 
királynőt. Ned belátta, milyen ostobaság volt tőle, hogy vitatkozott. Ha 
Erzsébet mérges volt, még mérgesebb lett, ha olyasmiket mondtak neki, 
hogy fölösleges aggódnia. Jobban meglágyította az  önostorozó 
alázatoskodás. 

—- Egyidős vagy velem — vágott vissza a királynő. Ám láthatólag 
megenyhült Walsingham bocsánatkérésétől; vagy talán belegondolt, hogy 
nincs ember Angliában, aki olyan keményen és lelkiismeretesen tenné a 
dolgát, mint Walsingham, hogy megvédje őt attól a számos embertől, a 
futóbolondoktól és az épelméjűektől, akik meg akarnák gyilkolni. De azért 
még nem akarta kiengedni Walsinghamet a kutyaszorítóból. — Mit akarsz 
tenni, hogy nagyobb biztonságban legyek? — kérdezte. 

— Felség, nemsokára felgöngyölök egy jól szervezett összeesküvést ön 
ellen, amelyet olyan emberek szőttek, akik nem hasonlíthatók John 
Somerfieldhez. Ezek nem hadonásznak a fegyvereikkel, nem dicsekszenek 
kocsmákban a szándékaikkal. Szövetkeztek a pápával és Spanyolország 
királyával, márpedig biztosítom róla, hogy Somerfield mindezt nem tette 
meg. Határozottak, van pénzük, és megszállottan titkolóznak. Ennek 
ellenére úgy számítom, hogy a vezetőjüket pár napon belül letartóztatom. 

Talpraesett védekezés volt Leicester rosszindulatával szemben, Ned 
mégis megrémült. Ez túl korai. Egy letartóztatás idő előtt fékezné le az 


összeesküvést, aminek következtében nem szereznek bizonyítékot Stuart 
Mária bűnrészességére. Ismét közbeszólt a személyes vetélkedés. 

— Kik ezek az emberek? — kérdezte a királynő. 

— Mivel tartok tőle, hogy talán figyelmeztetik őket, felség, habozok 
neveket említeni. . . — metszően nézett Leicesterre. — . . nyilvánosan. 

A sértett Leicester már éppen tiltakozni akart, de a királynő megelőzte: 

— Ez bizony igaz. Nem kellett volna megkérdeznem. Rendben, Sir 
Francis, jobban teszi, ha itt hagy minket, és visszatér a munkájához. 

— Köszönöm felség — felelte Walsingham. 


Rollo Fitzgerald aggódott Francis Throckmorton miatt. 

Throckmorton nem olyan volt, mint azok az emberek, akiket az Angol 
Kollégiumban képeztek ki. Ők egy életre vállalták, hogy mindenben 
alávetik magukat az egyház parancsainak. Megértették az engedelmességet 
és az önfeláldozást. Elhagyták Angliát, éveket töltöttek tanulással, 
fölesküdtek, azután visszatértek, hogy elvégezzék a munkát, amelyre 
készültek. Tudták, hogy kockára teszik az életüket: ha valamelyiket elfogta 
és hóhér kezére juttatta Walsingham, vértanúként ünnepelték az iskolában. 

Throckmorton nem tett fogadalmat. Gazdag, fiatal arisztokrata volt, 
aki regényesnek találta a katolicizmust. Az élete arra irányult, hogy ő 
maga legyen elégedett magával, nem Isten. Senki sem tette még 
próbára a bátorságát és az elszántságát. Kihátrálhat az ügyből. 

De még ha marad is, vannak más veszélyek. Mennyire hallgatag? Nincs 
gyakorlata a titkos munkában. És ha berúg és dicsekedve célozgat a 
barátainak titkos feladatáról? 

Peg Bradford is nyugtalanította. Alison azt állította, hogy Peg bármit 
megtesz a skótok királynőjéért, Máriáért, de Alison tévedhet, és Pegről 
kiderülhet, hogy megbízhatatlan. 

A legnagyobb aggodalma azonban maga Mária volt. Együttműködik? 
Nélküle az egész terv kútba esik. 


Egyszerre csak egy dologgal foglalkozz, mondta magának. Az első 
Throckmorton. 

Biztonsági okokból legszívesebben nem találkozott volna többé 
Throckmortonnal, ám ez lehetetlen volt. Rollónak tudnia kellett, 
minden a terv szerint zajlik-e. Ezért egy alkonyatkor, amikor nehéz 
kivenni az arcokat, kelletlenül elment Throckmortonék házához, amely 
a Szent Pál kikötőnél volt, a székesegyház dombjának tövében. 

Balszerencséjére Throckmorton nem volt otthon az inasa szerint. Rollo 
fontolgatta, hogy elmegy és egy másik alkalommal jön vissza, de 
türelmetlen volt, tudni akarta, mi történik, ezért azt mondta az inasnak, 
hogy megvárja. 

Egy kis nappaliba vezették. Egy ablak nézett az utcára. A szoba 
végében egy kétszárnyú ajtó résnyire nyitva állt. Rollo belátott egy 
nagyobb, hátsó szobába, amelyet kényelmesen és gazdagon bebútoroztak, 
viszont csípős füstszag töltötte meg, mert az inas szemetet égetett a hátsó 
udvarban. 

Rollo elfogadott egy kupa bort, és várakozás közben eltűnődött titkos 
ügynökein. Amint létrehozza a kapcsolatot Párizsban Pierre és 
Sheffieldben Mária között, be kell járnia Angliát, hogy meglátogassa titkos 
papjait. Térképeket kell szereznie tőlük és védnökeiktől, biztosítékot kell 
kérnie, hogy támogatják a megszálló hadsereget. Volt ideje — a támadást a 
következő év tavaszára tervezték —, viszont addig rengeteg mindent kellett 
elvégeznie. 

Throckmorton este érkezett meg. Rollo hallotta, ahogy az inas ajtót 
nyit, és azt mondja: 

—- Egy úriember várakozik a nappaliban, uram, aki nem adta meg a 
nevét. 

Throckmorton örült Rollónak. Kabátja zsebéből kivett egy kis 
csomagot, amelyet diadalmasan csapott az asztalra. 

— Mária királynő levelei! — mondta lelkesen. — Éppen most jöttem a 


francia követségről. 

— Jól van! — Rollo fölugrott, és megnézte a leveleket. Felismerte Guise 
hercegnek és saját párizsi emberének, John Leslie-nek a pecsétjét. Szerette 
volna megismerni a levelek tartalmát, de ha feltöri a pecséteket, abból baj 
lesz. — Mikor viszed Sheffieldbe? 

— Holnap - felelte Throckmorton. 

— Kiváló. 

Dörömböltek a bejárati ajtón. Mindketten megdermedtek, hallgatóztak. 
Nem egy barátságos látogató udvarias kopogtatása volt ez, hanem az 
ellenség arrogáns döngetése. Rollo az ablakhoz ment, és az ajtó fölötti 
lámpa fényében két jól öltözött embert látott. Egyikük a világosság felé 
fordult, és Rollo azonnal megismerte Ned Willardot. 

— A pokolba! — mondta. — Walsingham emberei. 

Szempillantás alatt rájött, hogy Ned figyeltette Throckmortont. Nyilván 
követték a francia követségre, és Ned kétségtelenül kitalálta, miért megy oda. 
Egyáltalán miért figyelt föl TIhrockmortonra? Ezek szerint Walsingham 
titkosszolgálata sokkal hatékonyabb, mint képzelték. 

És egy percen belül elkapják Rollót is. 

— Utasítom az emberemet, hogy tagadjon le — mondta Throckmorton. 
Kinyitotta a nappali ajtaját, de elkésett: Rollo hallotta, ahogy nyílik az 
utcai ajtó, és meghallotta a parancsoló hangokat. Minden túl gyorsan 
történt. 

— Eredj, tartóztasd fel őket — mondta. 

Throckmorton kiment az előszobába, és azt kérdezte: 

— Nahát, nahát, mi ez a lárma? 

Rollo az asztalon lévő levelekre nézett. Tökéletes terhelő bizonyítékok. 
Ha az van bennük, amire gondol, akkor halálra ítélik őt és Throckmortont. 

Az egész terv veszélybe kerül, hacsak Rollo ki nem talál valamit a 
következő néhány másodpercben. 

Fölkapta a leveleket, beugrott a hátsó szoba félig nyitott ajtaján. Az 


egyik ablak az udvarra nézett. Fürgén kimászott rajta. Közben a nappaliból 
meghallotta Ned Willard hangját, amelyet gyerekkora óta ismert. 

Az udvar közepén avarból, konyhai hulladékból és istállói mocskos 
alomból rakott tűz égett. Amikor végignézett az udvaron, meglátta a 
lobogó vörös fénynél egy közeledő ember árnyalakját a fák alatt. Ő lehet 
Ned harmadik embere. Ned lelkiismeretes, nem felejtette el a hátsó 
kijáratot. 

— Hé, te! — kiáltott rá a férfi. 

Rollónak egy töredék másodperce maradt a döntésre. 

Throckmortonnak vége. Letartóztatják, megkínozzák, és mindent elmond, 
mielőtt kivégeznék. Viszont nem ismeri Jean Langlais valódi kilétét. Senkit 
sem árulhat el, kivéve a mosónőt, Peg Bradfordot, az pedig egy tudatlan 
igavonó, akinek az egész silány élete abból áll, hogy újabb tudatlan igavonókat 
hoz a világra. A legfontosabb, hogy Throckmorton nem keverheti gyanúba 
Stuart Máriát. Az egyetlen terhelő bizonyíték azokban a levelekben található, 
amelyeket Rollo a kezében tart. 

Összegyűrte a leveleket, behajította őket a tűz ragyogó, sárga szívébe. 

A harmadik ember rohanni kezdett felé. 

Rollo drága másodperceket veszített azzal, hogy kivárta, amíg a papír 
tüzet fog, elfeketedik, hamuvá omlik. 

Mihelyt a bizonyíték elfüstölgött, a harmadik ember meghökkenésére 
egyenesen nekirohant, és úgy meglökte, hogy elterült, azután elszáguldott 
mellette. 

Végignyargalt az udvaron, a Temze sáros partjára ért. 

A vízparton elkanyarodott és továbbfutott. 


1584 tavaszán Pierre elment, hogy megnézze, amint Nímes márkinét 
kilakoltatják. 

A férje, a márki évtizedeken át megúszta, hogy protestáns, mert Pierre 
túl türelmes volt. A Saint-Jacgues elővárosban álló udvarház az eretnekség 


tűzfészke maradt még Pierre 1559-es huszárvágása után is, amikor az 
egész gyülekezetet lefogatta. Azonban most, 1584-ben egész Párizsra 
rátelepedett egy félhivatalos csoport, az úgynevezett Katolikus Liga, amely 
a protestantizmus kiirtásának szentelte magát, így Pierre-nek sikerült a 
márkit a párizsi legfelsőbb bíróság elé állítania, amely halálra is ítélte. 

Igazából sosem érdekelte az öreg márki. Valójában Louise márkinét 
gyűlölte, a negyvenesen is csábos özvegyet. A márkihoz hasonló eretnekek 
vagyonát elkobozták, így a férj kivégzése koldusbotra juttatta az asszonyt. 

Pierre huszonöt évet várt erre a pillanatra. 

Éppen akkor érkezett, amikor a márkiné az előcsarnokban szembeszállt 
a végrehajtóval. A végrehajtó emberei között állva figyelte, bár az asszony 
még nem vette észre. 

Louise-t az elveszett gazdagság jelei vették körül: a faburkolatú falakon 
vidéki jeleneteket ábrázoló olajfestmények, az előcsarnokban fényesre 
lakkozott bútorok, a talpak alatt márványpadló, a fejek fölött csillár. 
Louise zöld selyemruhája vízesésként hullott alá dús csípőjéről. Amikor 
fiatal volt, minden férfi megbámulta hatalmas mellét, ami még mindig igen 
formás maradt. 

— Hogy merészeli? — kiáltott rá a végrehajtóra fensőbbségesen. — Nem 
kényszeríthet egy nemesasszonyt arra, hogy elhagyja az otthonát. 

A végrehajtó kétségtelenül nem először csinált már ilyet. Udvariasan 
beszélt, de hajlíthatatlanul. 

— Azt tanácsolom, hogy halkan távozzon, asszonyom — mondta. — Mert 
ha nem megy, akkor viszik, és abban nem lesz semmi méltóság. 

Louise közelebb lépett, és kihúzta magát, hogy a végrehajtó felfigyeljen 
a mellére. 

— Legyen már belátással — mondta melegebben. — Jöjjön vissza egy hét 
múlva, akkorra mindent el tudok rendezni. 

— A bíróság adott időt, asszonyom, és ez az idő most letelt. 

Mivel sem a gőg, sem a bűbáj nem segített, Louise a kétségbeeséshez 


folyamodott. 

— Nem hagyhatom el a házamat, nincs hova mennem! — jajgatott. — Még 
egy szobát sem tudok bérelni, mert nincs pénzem, egyetlen sou sem. A 
szüleim halottak, minden barátom fél segíteni, mert attól rettegnek, hogy 
eretnekséggel vádolják meg őket! 

Pierre falta a tekintetével, élvezte a könnyeket az arcán, a pánikot a 
hangjában. Ez volt az a márkiné, aki negyedszázada lekezelte az ifjú 
Pierre-t. Sylvie büszkén bemutatta a fiatal Louise-nak, ő pedig 
megengedett magának egy tréfás megjegyzést, ami nem tetszett 
őnagyságának, és azt felelte: Még Champagne-ban is megtaníthatnák az 
ifjakat, hogy tiszteljék a rangosabbakat. Azután tüntetően hátat fordított 
neki. Máig megrándult az emléktől. 

Most kéjelgett a fordított helyzetben. Nemrég megtették apátnak a 
Szent  Kereszt-kolostorban, amelynek sok ezer hektár földje volt 
Champagne-ban. A bevételt Pierre eltette magának, és hagyta, hogy a 
szerzetesek szegénységben éljenek, esküjük szerint. Gazdag és hatalmas 
volt, Louise pedig szegény és tehetetlen. 

— Jó meleg idő van — felelte a végrehajtó. — Elalhat az erdőn. Vagy ha 
esik, a Mária Magdolna-zárda a rue de la Croix-n befogadja az otthontalan 
nőket. 

Louise őszintén megbotránkozott. 

— Azt prostituáltaknak tartják fenn! 

A végrehajtó vállat vont. 

Louise sírni kezdett. A válla meggörnyedt, tenyerébe temette az arcát, a 
melle rázkódott a zokogástól. 

Pierre izgatónak találta a bánatát. 

Ekkor sietett az asszony segítségére. 

Kilépett az ajtó mellett bámészkodó kis csoportból, megállt a végrehajtó 
és a márkiné között. 

— Csillapodjék, Madame — mondta. — A Guise család nem fogja hagyni, 


hogy egy nemesasszony az erdőben aludjon. 

Louise leengedte a kezét, és könnyes tekintettel nézett rá. 

— Pierre Aumande — mondta. — Azért jött, hogy gúnyolódjon rajtam? 

Még többet fog szenvedni, amiért nem szólította Pierre Aumande de 
Guise-nek. 

— Azért jöttem, hogy segítsek a bajban — felelte. — Amennyiben 
hajlandó velem jönni. Biztonságos helyre viszem. 

Az asszony nem mozdult. 

— Hova? 

— Egy lakást tartottak fent kegyednek egy csöndes környéken. Van 
szobalány is. Nem túl fényűző, de nem fogja kényelmetlenül érezni magát. 
Jöjjön, nézze meg. Biztos vagyok benne, hogy legalábbis ideiglenesen 
megfelel. 

Az asszony láthatóan nem tudta, hihet-e neki. A Guise-ek gyűlölték a 
protestánsokat: miért segítene Pierre? De egy hosszú pillanatig tartó 
habozás után rájött, hogy nincs választása, ezért azt felelte. 

— Hadd szedjek össze ezt-azt egy batyuba. 

— Ékszer nem lehet közte — szólalt meg a végrehajtó. — Átnézem a 
batyut, amikor távozik. 

Louise nem felelt neki, csak sarkon fordult, és emelt fővel elhagyta a 
szobát. 

Pierre alig bírta megfékezni a türelmetlenségét. Hamarosan ő parancsol 
ennek az asszonynak. 

A márkinét nem fűzte rokonság a Guise-ekhez, éppen az ellenkező 
oldalon állt a vallásháborúban, Pierre elméjében mégis egy oldalra 
kerültek. A Guise-ek tanácsadójuknak használták, és vele végeztették a 
piszkos munkát, de még most is megvetették. A legbefolyásosabb, a 
legtöbbre becsült szolgájuk volt, de mégiscsak szolga; mindig meghívták a 
haditanácsba, de családi vacsorára soha. A Guise-eken nem állhat bosszút 
ezért a visszautasításért. De megbüntetheti Louise-t. 


Az asszony egy tömött bőrzsákkal jött vissza. A végrehajtó nem tréfált, 
kinyitotta, és mindent kiszedett belőle. Louise több tucat gyönyörűen 
hímzett, felszalagozott, selyem és patyolat alsóneműt pakolt be magának. 
Pierre-nek az jutott az eszébe, mit hordhat a mai zöld ruha alatt. 

Louise a rá jellemző pimaszsággal Pierre kezébe nyomta a zsákot, 
mintha az inasa lenne. 

Pierre nem ábrándította ki. Annak is eljön az ideje. 

Kivezette oda, ahol Biron és Brocard várta a lovakkal. Hoztak egyet a 
márkinénak. Kilovagoltak a Nímes-birtokról, belovagoltak a Szent Jakab- 
kapun Párizsba, majd a rue Saint-Jacgues-on folytatták útjukat a Petit 
Pont-ig. Átmentek a hídon, át Íle de la Cíté szigetén, és végül megérkeztek 
egy szerény sorházhoz, nem messze a Guise-palotától. Pierre elbocsátotta 
Biront és Brocard-t, utasította őket, hogy vigyék haza a lovakat, azután 
bekísérte Louise-t a házba. 

— Az emelet a magáé — mondta. 

— Ki lakik még itt? — kérdezte az asszony aggodalmasan. 

Pierre a valósághoz híven válaszolt: 

— Minden emeleten más bérlő. A legtöbben a Guise-eknek dolgoztak 
valamikor: egy visszavonult tanító, egy varrónő, akinek megromlott a 
szeme, egy spanyol nő, aki alkalmanként fordít. Valamennyien tiszteletre 
méltó személyek. 

És egyik sem kockáztatta, hogy elveszítse a lakását azzal, hogy magára 
haragítja Pierre-t. 

Louise kissé megnyugodott. 

Fölmentek a lépcsőn. Louise lihegett, mire fölértek. 

— Ez a mászás kifáraszt — panaszkodott. 

Pierre örült. Ezek szerint a nő máris belenyugodott, hogy itt fog élni. 

Odafent a szobalány meghajolt előttük. Pierre megmutatta Louise-nak a 
szalont, a konyhát, a mosogatókonyhát, végül a hálószobát. Az asszony 
kellemesen meglepődött. Pierre azt mondta, nem fényűző, holott a kis 


lakást drága bútorokkal rendezték be, mert Pierre alkalmanként itt akart 
tölteni bizonyos időt. 

Louise nyilvánvalóan zavarban volt. Valaki, akit az ellenségének hitt, 
nagylelkű volt hozzá. Pierre látta az arcán, hogy nem érti. Jól van. 

Bezárta a hálószoba ajtaját, és az asszony kezdte felfogni a valóságot. 

— Emlékszem, hogy bámultam ezeket — mondta Pierre, és rátette a kezét 
az asszony mellére. 

Louise hátralépett. 

— Azt várja tőlem, hogy a szeretője legyek? — kérdezte gúnyosan. 

Pierre mosolygott. 

— Maga a szeretőm — mondta, mintha ízlene neki a szó. — Vegye le a 
ruháját. 

— Nem. 

— Akkor letépem. 

— Sikoltani fogok. 

— Rajta. A szobalány arra számít. — Erősen meglökte az asszonyt, aki az 
ágyra esett. 

— Kérem, ne! — könyörgött. 

— Már nem is emlékszik! — acsargott Pierre. — Még Champagne-ban is 
megtaníthatnák az ifjakat, hogy tiszteljék a rangosabbakat. Ezt mondta 
nekem huszonöt évvel ezelőtt. 

Az asszony rémült hitetlenséggel nézett rá. 

— És ezért így büntet? 

— Tegye szét a lábát — felelte Pierre. — Még csak most kezdek hozzá. 


Később, a Guise-palota felé menet úgy érezte magát, mint néha lakoma 
után: torkig lakott, de egy kicsit émelygett. Élvezte, hogy megalázott egy 
arisztokratát, de ez már szinte túl sok volt. Természetesen visszatér; de 
talán most néhány napig nem. Louise zsíros étek volt. 

Otthon a nappalijában Rollo Fitzgerald várta, az angol, akinek a Jean 


Langlais kódnevet adta. 

Pierre ingerült lett. Legalább egy órára lett volna szüksége, hogy 
végiggondolja, amit tett, és viharos gondolatai ismét lecsillapodjanak. 
Ehelyett most rögtön dolgoznia kell. 

Rollo egy vászonzsákot hozott magával. Kibontotta, és előhúzott egy 
csomó térképet. 

— Valamennyi nagyobb kikötő Anglia déli és keleti partján — mondta 
büszkén. A térképeket Pierre íróasztalára tette. 

Pierre megvizsgálta a mappákat. Különböző kezek rajzolták őket, 
voltak köztük művésziek és kevésbé ügyesek, de mindegyik csodálatosan 
áttekinthető volt: gondosan megjelölték rajtuk a horgonyzóhelyeket, a 
rakpartokat és azokat a veszélyes pontokat, ahol sekély volt a víz. 

— Jó munka — mondta —, habár hosszú időbe telt, amíg megérkeztek. 

— Tudom, és sajnálom -— felelte Rollo. — De Throckmorton letartóztatása 
visszavetett minket. 

— Vele mi lett? 

— Halálra ítélték árulásért. 

— Egy újabb vértanú. 

— Remélem, a halála nem lesz hiábavaló — jegyezte meg élesen Rollo. 

— Ezt hogy érti? 

— Eldöntötte már a Guise herceg, hogy megtámadja Angliát? 

— Teljes mértékben. Stuart Máriát akarja az angol trónon látni, és 
ugyanezt akarja szinte minden fontos európai vezető. 

— Jól van. Mária foglára szigorított a biztonságon, de módot találok rá, 
hogy helyreállítsam az összeköttetést. 

— Akkor elkezdhetjük tervezni a támadást 1585-re? 

— Feltétlenül. 

Bejött Pierre mostohafia. 

— Hírek Pikárdiából — mondta. — Francois-Hercule halott. 

— Jóságos ég! — kiáltott Pierre. Francois-Hercule volt a néhai Henrik 


király és Katalin királyné legfiatalabb fia. — Ez katasztrófa — mondta 
Rollónak. — Ő volt a trón örököse. 

Rollo összevonta a szemöldökét. 

— De hát III. Henrik királynak nincs semmi baja — mondta. — Miért 
aggodalmaskodik az utódlás miatt? 

— Henrik a harmadik király a családban. Az előző kettő fiatalon 
meghalt, egyik után sem maradt fiú, és Henrik is így járhat. 

— Akkor most, hogy Francois-Hercule meghalt, ki a trón örököse? 

— Ez a katasztrófa. Navarra királya. Ő pedig református. 

— De hát Franciaországnak nem lehet protestáns királya! — Rollo meg 
volt botránkozva. 

— Persze hogy nem! — Ráadásul Navarra királya egyben Bourbon is, 
márpedig azok ősi ellenségei a Guise-eknek. Újabb kényszerítő ok, hogy 
távol tartsák a tróntól. — Rá kell vennünk a pápát, hogy elutasítsa Navarra 
királyának trónigényét — gondolkodott hangosan Pierre. Henri herceg estig 
összehívja a haditanácsot, ahova Pierre-nek kész tervvel kell érkeznie. — 
Ismét polgárháború lesz, és a Guise hercegek vezetik majd a katolikus 
erőket. A herceghez kell mennem. — Fölállt. 

Rollo a térképeire mutatott. 

— De mi lesz Anglia megszállásával? 

— Anglia majd vár — felelte Pierre. 

Alison és Stuart Mária kilovagolt a királynő negyvenharmadik 
születésnapján. Lélegzetük párásan gomolygott a hideg reggelben, és 
Alison hálás volt lovának, Garconnak a melegért. Egy század fegyveres 
kísérte őket. Máriának és udvartartása tagjainak egyedül őreikhez volt 
szabad szólniuk. Ha egy gyerek almával kínálta a királynőt, egy katona 


elvette tőle. 

Új börtönőrük volt, Sir Amias Paulet, olyan rideg puritán, hogy mellette 
még Walsingham is kujonnak látszott volna. Paulet volt az első férfi, akiről 
Alison elmondhatta, hogy nem hat rá Mária csábja. Amikor Mária 
megérintette a karját, vagy megnyerően rámosolygott, esetleg hanyagul 
emlegetett olyan dolgokat, mint csókok, mellek vagy ágyak, Paulet úgy 
meredt rá, mintha megőrült volna, és nem válaszolt. 

Paulet nem sokat teketóriázott Mária leveleivel: felbontva adta át őket 
minden bocsánatkérés nélkül. Máriának megengedték, hogy írjon a 
rokonainak és barátainak Franciaországba és Skóciába, természetesen 
azzal a feltétellel, hogy egy szó sem eshet Anglia megtámadásáról vagy 
annak támogatásáról,  —— Erzsébet  —— meggyilkolásáról — és Mária 
megkoronázásáról. 

Alison felélénkült a lovaglástól, de ahogy hazafelé indultak, visszatért 
a szokásos nyomott hangulata. Ez volt a huszadik születésnap, amelyet 
Mária börtönben töltött. Alison negyvenöt éves volt, és mindezeket a 
születésnapokat Máriával ünnepelte, minden alkalommal reménykedve, 
hogy ez az utolsó a rabság alatt. Úgy érezte, egész életüket várakozással 
és reménykedéssel töltötték. Rémítően sok idő telt el azóta, hogy ők 
voltak a legjobban öltözött lányok Párizsban. 

Mária fia, Jakab, huszonegy éves volt, és Skócia királya. Az anyja 
egyéves kora óta nem látta. Nem érdeklődött az anyja iránt, és semmit sem 
tett a megsegítésére, de miért tett volna? Nem is ismerte. Mária iszonyúan 
dühös volt Erzsébet királynőre, amiért csaknem egész életében távol 
tartotta az egyetlen gyermekétől. 

Közeledtek jelenlegi börtönükhöz. Chartley Manornak volt várárka és 
bástyái, de máskülönben inkább ház volt, mint kastély, gerendavázas 
épület sok vidám kandallóval és egy sor ablakkal, amelyektől világos lett 
odabent. Nem volt elég nagy Mária kíséretének és Pauleték háznépének, 
ezért a fegyveresek a szomszédos házakban szálltak meg. Mary és Alison 


nem érezte, hogy állandóan őrség venné körül őket, de azért ez a hely 
mégiscsak börtön maradt. 

Keresztülmentek a vizesárok hídján, be a széles udvarra, és a középső 
kútnál megállították lovaikat. Alison leszállt a lováról, és megitatta 
Garcont. Az egyik oldalon egy serfőző szekere állt, megtermett férfiak 
görgették befelé a söröshordókat a királynő szállására a konyhaajtón át. A 
főbejárat mellett nők csoportosultak. Lady Margaret Paulet és néhány 
szobalánya vett körül egy embert, akinek köpenye mocskos volt a hosszú 
úttól. Lady Margaret barátságosabb volt a férjénél, így Alison odament 
hozzá bámészkodni. 

A csoport közepén álló ember egy nyitott utazóládát tartott a kezében, 
tele szalagokkal, gombokkal, olcsó ékszerekkel. Mária is odament, és 
megállt Alison mögött. A nők a portékát babrálták, az árakat kérdezték, és 
lelkesen fecsegtek, hogy kinek mi tetszik. Egyikük pajkosan megkérdezte: 

— Van szerelmi bájitala? 

Kokettáló megjegyzés volt, és a házalók rendszerint nagyon értettek női 
vevőik bűvöléséhez, ám ez mintha zavarba jött volna, és olyasmit 
motyogott, hogy a szalagok jobbak a bájitaloknál. 

A házból kijött Sir Amias Paulet, hogy megnézze, mi történik. Az 
ötvenes éveiben járó ember hajából már csak egy szürke csík maradt, 
viszont bokros vörösesszőke bajusszal dicsekedhetett. 

— Mi ez? — kérdezte. 

Lady Margaret bűntudatosan nézett rá. 

— Ó, semmiség — felelte. 

— Lady Margaretet nem érdekli az ilyen cifraság — vetette oda Paulet a 
házalónak. Margaret és szolgálói kelletlenül otthagyták a ládát, Paulet 
pedig gúnyosan folytatta: — Mutasd meg a skót királynőnek. Az efféle 
hívságok inkább neki valók. 

Mária és udvartartásának nőtagjai nem törődtek a lovag nyerseségével, 
amelyet már megszoktak. Viszont kétségbeesetten vágytak a szórakozásra, 


és gyorsan körülfogták a házalót, elfoglalva  Paulet csalódott 
szobalányainak helyét. 

Alison alaposabban megnézte a férfit, és kis híján sikkantott 
meglepetésében az ismerős arc láttán. Gyérülő haja és dús, vörösbarna 
szakálla volt. Ő beszélt vele a sheffieldi vár parkjában, a neve Jean 
Langlais. 

Máriára nézett, és eszébe jutott, hogy a királynő még sosem találkozott 
ezzel az emberrel. Alison volt az egyetlen, aki beszélt vele. 
Megborzongatta az izgatott remény. Langlais kétségtelenül azért jött, hogy 
ismét beszéljen vele. 

A vágy apró nyilát is érezte. Amióta a parkban találkoztak, olykor arról 
merengett, hogy majd hozzámegy, és ők lesznek az udvar vezető párja, 
amikor Mária a katolikus Anglia trónjára kerül. Tudta, hogy ostobaság 
ilyen ábrándokat szőni egy férfival kapcsolatban, akivel csak néhány 
percet töltött el, de egy fogolynak talán joga van bolondos álmokhoz. 

El kell távolítania Langlais-t a túlságosan nyílt udvarról egy olyan 
helyre, ahol levetheti a házaló álarcát, és őszintén beszélhet. 

— Fázom — mondta. — Menjünk be. 

— Nekem még mindig melegem van a lovaglástól — felelte Mária. 

— Kérlek, asszonyom, emlékezz rá, hogy gyenge a melled, és jöjj be a 
házba — válaszolta Alison. 

Mária felháborodottan nézett föl, amiért Alison vitatkozni merészelt; 
bár talán kihallotta Alison hangjából a nyomatékot, mert elgondolkodva 
felvonta a szemöldökét. Udvarhölgyére nézett, kiolvasta tágra nyílt 
szeméből az üzenetet, és így szólt: 

— Ha jobban belegondolok, mégis inkább menjünk be. 

Langlais-t egyenesen Mária magánlakosztályába vitték, és Alison 
mindenki mást elbocsátott, majd azt mondta franciául: 

— Felség, ő Jean Langlais, Guise herceg hírnöke. 

Mária felélénkült. 


— Mit üzen nekem a herceg? — kérdezte mohón. 

— Vége a válságnak — felelte Langlais, angol akcentussal beszélve a 
franciát. — Aláírták a nemours-i szerződést, a protestantizmus ismét tiltott 
Franciaországban. 

Mária türelmetlenül legyintett. 

— Ez nem újság. 

Langlais-t nem zavarta a királynő elutasító viselkedése. Zavartalanul 
beszélt tovább: 

— A szerződés győzelem az egyház, Guise herceg és felséged francia 
rokonai számára. 

— Igen, tudom. 

- Ami azt jelenti, hogy unokatestvére, Henri herceg nyugodtan 
előveheti a tervet, amelyet oly régen melenget kebelén, vagyis hogy az 
angol trónra segíti felségedet, hiszen az jog szerint az öné. 

Alison nem tudta, örüljön-e. Túl gyakran ünnepelt túl korán. Mindegy, 
a szíve nagyot ugrott a reménytől. Látta, hogy Mária arca felragyog. 

Langlais folytatta: 

— Az első feladatunk, hogy összeköttetést teremtsünk felséged és a 
herceg között. Találtam egy jó angol katolikus ifjat, aki a futárunk lehet. 
De módot kell találnunk arra, hogy az üzenetek ki-be jussanak anélkül, 
hogy Paulet elolvasná őket. 

— Ezt már korábban is csináltuk, de minden alkalommal egyre 
nehezebb. A mosónőt nem használhatjuk föl még egyszer. Walsingham 
rájött a cselre — mondta Alison. 

Langlais bólintott: 

— Throckmorton valószínűleg elárulta ezt a titkot, mielőtt meghalt. 

Alison megdöbbent, milyen hidegen beszél Sir Francis Throckmorton 
vértanúságáról. Vajon  Langlais  összeesküvőtársai közül hányan 
szenvedték már el a kínvallatást és a halált? 

Kiverte a fejéből a gondolatot, és azt válaszolta: 


— Paulet semmiképpen sem engedné, hogy kiküldjük a szennyest. A 
királynő szolgálóinak kell mosniuk a ruhákat a vizesárokban. 

— Valami mást kell kitalálnunk — felelte Langlais. 

- A kíséretünkből senkinek sem engedélyeznek ellenőrizetlen 
kapcsolatot a külvilággal — mondta rosszkedvűen Alison. — Meg is 
lepődtem, hogy Paulet nem dobta ki magát. 

— Észrevettem, hogy söröshordókat hoznak ide. 

— Aha — bólintott Alison. — Jó gondolat. Igazán vág az esze. 

— Honnan jönnek? 

— Burton, a legközelebbi helység Oroszlánfő nevű fogadójából. 

— Paulet ellenőrzi őket? 

— Hogy belenéz-e a sörbe? Nem. 

— Jó. 

— De hogyan teszünk leveleket a söröshordókba? A papír átázik, a tinta 
megfut... 

— És ha lepecsételt palackokba tesszük? 

Alison lassan bólintott. 

— Mi ugyanezt tehetnénk a királynő válaszaival. 

—-  Beletehetik a válaszokat ugyanazokba a palackokba, és újra 
lepecsételhetik őket. Van pecsétviaszuk. 

— A palackok zörögni fognak az üres hordókban. Valaki felfigyelhet. 

— Kimódolhatják, hogy ne legyen zaj. Töltsék meg a hordót szalmával. 
Vagy bugyolálják a palackokat rongyba, amit a fához szegeznek, hogy a 
palackok ne mozogjanak. 

Alison egyre izgatottabb lett. 

— Majd kigondolunk valamit. De rá kell beszélnünk a serfőzőt az 
együttműködésre. 

— Igen — helyeselt Langlais. — Ezt bízzák rám. 


Gilbert Gifford ártatlannak tűnt, de a külseje félrevezető, gondolta Ned 


Willard. Huszonnégy événél fiatalabbnak lehetett volna nézni: sima arcán 
még csak a legénytoll pelyhedzett, és valószínűleg még sosem 
borotválkozott. Azonban Alain de Guise a párizsi angol követségen át 
érkező levelében elújságolta Sylvie-nek, hogy Gifford nemrégiben 
találkozott Pierre Aumande-dal Párizsban. Ned szerint Gifford rendkívül 
veszélyes ügynöke volt Erzsébet királynő ellenségeinek. 

Mégis naivul viselkedett. 1585 decemberében érkezett Franciaországból 
a Csatornán át, Rye-nál ért partot. Természetesen nem volt királyi 
engedélye, amellyel minden angolnak rendelkeznie kellett, ha külföldre 
utazott, így hát kenőpénzt ajánlott Rye kikötőmesterének. Valamikor ezzel 
el is lett volna intézve az ügy, de a dolgok azóta megváltoztak. Egy kikötői 
hivatalnokot, aki gyanús alakokat enged át, manapság ki is végezhetnek, 
legalábbis elméletben. A kikötőmester letartóztatta Giffordot, és Ned 
parancsot adott, hogy hozzák fel Londonba, ahol kihallgathatja. 

Ned a rejtélyen tépelődött, miközben ő és Walsingham egy íróasztal 
fölött szembenézett Gifforddal a Seething Lane-i házban. 

- Hogy az ördögbe gondoltad, hogy megúszhatod? — kérdezte 
Walsingham. — Az apád hírhedett katolikus. Őfelsége elnézően bánt vele, 
Staffordshire-ben még főseriffnek is megtette, de ő így sem volt hajlandó 
részt venni az istentiszteleten, még akkor sem, amikor maga a királynő 
jelent meg a plébániatemplomban! 

Gifford csak mérsékelt nyugtalanságot mutatott ahhoz képest, hogy 
olyan vallatóval nézett szembe, aki sok katolikust küldött a halálba. Ned 
úgy sejtette, hogy a fiúnak fogalma sincs, milyen nagy bajban van. 

- Természetesen tudom, hogy helytelen volt elhagynom Angliát 
engedély nélkül — mondta azon a hangon, amellyel csekély botlást 
ismerünk el. — De kérem, uraim, ne feledjék, hogy akkortájt mindössze 
tizenkilenc éves voltam. — Igyekezett cinkosan mosolyogni. — Kelmed nem 
követett el bolondságokat ifjúkorában, Sir Francis? 

Walsingham nem viszonozta a mosolyt. 


— Nem, én nem követtem el - felelte színtelen hangon. 

Ned majdnem elnevette magát. Ez valószínűleg igaz volt. 

Most ő kérdezte a gyanúsítottat. 

— Miért tértél vissza Angliába? Mi a célja az utazásodnak? 

— Csaknem öt éve nem láttam az apámat. 

— De miért most? — faggatózott tovább Ned. — Miért nem tavaly vagy 
jövőre? 

Gifford vállat vont. 

— Ez az idő is olyan jó, mint bármelyik másik. 

Ned másfelől közelített. 

— Mi volt a terved, hol szálltál volna meg Londonban, ha nem zárunk a 
Towerbe? 

— Az Ekéhez címzett fogadóban. 

A fogadó a Temple Bar közelében, a város nyugati felében volt, 
rendszerint ott szálltak meg a katolikus látogatók. A  főlovász 
Walsinghamtől kapta a fizetését, és megbízható jelentéseket szállított a 
jövő-menőkről. 

— Hova akartál utazni Angliában? — kérdezte Ned. 

— Természetesen Chillingtonba. 

Chillington Hall Gifford apjának az otthona volt Staffordshire-ben. 
Félnapi lovaglásra esett Chartley-től, ahol Stuart Máriát tartották fogva. 
Vajon ez véletlen egybeesés? Ned nem hitt a véletlenekben. 

— Mikor találkoztál utoljára a pappal, Jean Langlais-vel? 

Gifford nem felelt. 

Ned elég időt hagyott neki. Mindenáron többet akart megtudni erről az 
árnyalakról. Sylvie Párizsban, 1572-ben rövid időre látta Langlais-t, de 
csak annyit derített ki róla, hogy angol. Nath és Alain néhányszor látták a 
következő években, és olyan embernek írták le, aki kicsivel magasabb 
középtermetűnél, vörösbarna szakálla van, kopaszodik, és a hosszú 
gyakorlatnak köszönhetően folyékonyan, de félreismerhetetlen angol 


kiejtéssel beszél franciául. Két határsértő pap, akiket Ned kihallgatott, 
Langlais-t nevezte angliai titkos utazásuk szervezőjének. Ez volt minden. 
Senki sem ismerte a valódi nevét, és nem tudta, hogy Anglián belül honnan 
származik. 

— Nos? -— kérdezte Ned. 

— Töröm a fejem, de biztos vagyok benne, hogy nem ismerek ilyen nevű 
embert. 

— Azt hiszem, eleget hallottunk — mondta Walsingham. 

Ned az ajtóhoz ment, behívott egy szolgát. 

— Kísérd Mr. Giffordot az előcsarnokba, és maradj ott vele. 

Gifford távozott. Walsingham megkérdezte: 

— Mit gondolsz? 

— Hazudik — mondta Ned. 

— Egyetértek. Riaszd valamennyi emberünket, hogy figyeljék. 

— Rendben van — bólintott Ned. — És talán ideje, hogy ellátogassak 
Chartley-be. 


Alison észbontóan csinosnak találta Sir Ned Willardot az alatt a hét alatt, 
amelyet Chartley Manorban töltött. A negyvenes éveiben járt, udvarias és 
elbűvölő volt, holott a legvisszataszítóbb dolgokat művelte. Mindenhova 
elment, mindent megnézett. Amikor Alison reggel kitekintett az ablakon, a 
férfi már ott volt az udvarban, a kút mellett ült, kenyeret evett, és a jövő- 
menő embereket figyelte, semmi sem maradt rejtve a tekintete elől. Sosem 
kopogtatott. Mindenkinek a hálószobájába benézett, akár férfi volt az 
illető, akár nő, miközben udvariasan így szólt: 

— Remélem, nem zavarom. 

Ha azt felelték neki, hogy de igen, zavar valakit, akkor bocsánatkérően 
annyit mondott: 

— Csak egy perc — azután addig maradt, ameddig akart. 

Ha az ember levelet írt, akkor a válla fölött beleolvasott. Bement Mária 


királynőhöz és embereihez, amikor étkeztek, és a beszélgetésüket hallgatta. 
Az sem segített, ha franciára váltottak, hiszen folyékonyan beszélte a 
nyelvet. Ha bárki tiltakozott, azt mondta: 

— Nagyon sajnálom, de tudják, a foglyoknak nemigen jár magánélet. 

Az összes nő jóképűnek találta, egyikük bevallotta, hogy meztelenül 
mászkált a szobájában, abban a reményben, hátha Sir Ned benyit. 

Akkurátussága különösen azért volt dühítő, mert az elmúlt hetekben 
Mária kezdett leveleket kapni a burtoni Oroszlánfő fogadóból érkező 
söröshordókban, és kiderült, hogy Throckmorton több mint egy évvel 
korábbi letartóztatása óta óriási mennyiségű titkos posta halmozódott fel 
a londoni francia követségen. Mária és régi titkára, Claude Nau, több 
napon át dolgozta fel a levéláradatot, megújítva a királynő bizalmas 
kapcsolatait . hatalmas  támogatóival Skóciában, Franciaországban, 
Spanyolországban és Rómában. Ez fontos munka volt: Alison és Mária 
tudta, hogy az emberek könnyen elfelejtenek egy hőst, aki eltűnik a szem 
elől. Most Európa udvarai nyomatékos emlékeztetőt kaptak arról, hogy 
Mária életben van, jól érzi magát, és kész elfoglalni a trónt, amely jog 
szerint az övé. 

Amikor Sir Ned Willard megérkezett, mindent abba kellett hagyni. Nem 
lehetett leveleket írni, a rejtjelezésről nem is beszélve, mert féltek, hogy 
belép és meglát egy áruló félkész dokumentumot. Sok levél már üres 
hordóba dugott, lepecsételt palackban várta, hogy elvigyék az Oroszlánfő 
söröskocsiján. Alison és Mária hosszasan vitatták, mit tegyenek velük. 
Úgy vélték, felhívják a figyelmet a hordóra, ha felnyitják, hogy 
kiszedhessék a palackokat, ezért hagytak mindent úgy, ahogy volt, de 
ugyanezen okból nem is egészítették ki a palackokat újabbakkal. 

Alison imádkozott, hogy Ned távozzon, mielőtt megérkezik a 
következő sörszállítmány. A férfi, aki Jean Langlais-nak nevezte magát, 
akkor találta ki, hogy az üzeneteket a hordókban továbbítsák, amikor 
meglátta a sörszállítót. Nem lehet, hogy Ned hasonlóan gondolkodik, 


és éppen olyan fürge eszű? Imájára nem érkezett válasz. 

Alison és Mária az ablakból figyelte az udvaron tartózkodó Nedet, 
amikor begördült a nehéz társzekér három darab százötven literes 
hordóval. 

— Eredj, beszélj vele — sürgette Mária. — Vond el a figyelmét. 

Alison kisietett Nedhez. 

— Nahát, Sir Ned — szólította meg társalgási modorban -—, elégedett Sir 
Amias Paulet biztonsági intézkedéseivel? 

— Sokkal alaposabb, mint Shrewsbury gróf. 

Alison csilingelő hangon fölnevetett. 

— Sosem felejtem el, hogyan rontott ránk reggeli közben a sheffieldi 
várban — mondta. — Olyan volt, mint egy bosszúálló angyal. Rémítő. 

Ned mosolygott, de Alison látta a mosolyán, hogy tudja, merről fúj a 
szél. Tisztában volt vele, hogy a nő kacérkodik, és nem bánta, viszont a 
hízelgés lepergett róla. 

— Ez a harmadik alkalom, amikor találkozunk, de még sosem láttam 
olyannak. Egyáltalán miért volt mérges? 

A férfi egy pillanatig nem válaszolt. A sörfőzde embereit nézte, akik 
éppen lerakták a kocsiról a tele söröshordókat, és elgörgették őket Mária 
lakosztálya felé. Alison szíve a torkában dobogott: azok a hordók szinte 
biztosan tartalmaznak gyanús, titkos üzeneteket, amelyeket Erzsébet 
királynő ellenségei küldtek. Elég, ha Ned megállítja azokat az embereket 
a szokásos jól nevelt határozottságával, és kinyittatja velük a hordókat, 
hogy ellenőrizhesse a tartalmukat. Azután vége a játéknak, és újabb 
összeesküvőt kínoznak meg és végeznek ki. 

De Ned semmit nem csinált. Vonzó arcán annyi érzelem volt, mintha 
szénszállítást figyelne. Majd visszafordult az udvarhölgyhöz, és azt 
mondta: 

— Válaszolhatok egy kérdéssel? 

— Igen. 


— Miért van itt? 

— Hogy érti? 

— Stuart Mária fogoly, de ön nem. Nem jelent fenyegetést Anglia 
koronájára. Nem állítja, hogy igénye lenne az angol trónra. Nincsenek 
hatalmas rokonai a francia király udvarában. Nem ír leveleket a pápának és 
Spanyolország királyának. Kisétálhatna Chartley Manorból, senki sem 
bánná. Miért marad? 

Ezt a kérdést néha ő is föltette magának. 

— Mária királynő és én együtt voltunk gyerekek — felelte. — Kicsivel 
idősebb vagyok, én vigyáztam rá. Azután szépséges, csábító nővé érett, én 
pedig bizonyos értelemben beleszerettem. Amikor visszatért Skóciába, 
férjnez mentem, de a férjem nem sokkal az esküvő után meghalt. 
Egyszerűen úgy tűnt, az a sorsom, hogy Mária királynőt szolgáljam. 

— Megértem. 

— Valóban? 

Alison a szeme sarkából látta, hogy az emberek kihozzák az üres 
hordókat, köztük azt is, amelyben a lepecsételt palackok voltak a titkos 
levelekkel, és fölrakják őket a szekérre. De Ned nem mozdult meg, hogy 
beszéljen velük. 

— Megértem — ismételte —, mert ugyanígy éreztem Erzsébet királynő 
iránt. Azért lettem olyan dühös, amikor azt láttam, hogy Shrewsbury gróf 
mennyire szabadjára engedte Máriát. 

Indulás előtt a serfőző emberei bementek a konyhába ebédelni. A 
válság véget ért. Alison könnyebben lélegzett. 

— És most itt az ideje, hogy távozzam. Vissza kell térnem Londonba. 
Isten vele, Lady Ross. 

Alison nem is tudta, hogy távozni készül. 

— Isten vele, Sir Ned — felelte. 

A férfi eltűnt a házban. 

Alison visszatért Mária királynőhöz. Együtt figyeltek az ablakból. Ned 


előjött a házból két nyeregtáskával, feltehetőleg azokban volt a holmija. 
Beszélt a lovászfiúval, aki elővezette a lovát. 
Eltávozott, mielőtt a rakodók végeztek volna az ebéddel. 
— Micsoda megkönnyebbülés — mondta Mária királynő. — Hála istennek. 
— Igen — bólintott Alison. — Úgy tűnik, ezzel megúsztuk. 


Ned nem Londonba ment. Burtonba lovagolt, és kivett egy szobát az 
Oroszlánfőben. 

Miután ellátta a lovát, és kicsomagolt, fölfedezte a fogadót. Volt benne 
egy ivó, amely az utcára nyílt. Boltíves kapu vezetett az udvarba, 
amelynek az egyik oldalán az istállók voltak, a másikon a vendégszobák. 
Leghátul volt az élesztőszagot árasztó serfőzde, ez az igen szépen 
jövedelmező vállalkozás. A kocsmát szerették a sörisszák, jöttek-mentek 
benne az utazók, és a söröskocsik folyamatosan ki-be jártak az udvarba. 

Ned megfigyelte, hogy a beérkező társzekerekről egy sarokba görgetik 
az üres hordókat, ahol egy fiú leveszi a fedelüket, vízzel és súrolókefével 
kisikálja a belsejüket, azután szájjal lefelé állítja őket, hogy kiszáradjanak. 

A gazda egy nagy melák volt, akinek a pocakja arra utalt, hogy 
ugyancsak fogyasztja a saját termékét. Ned hallotta, hogy Halnek szólítják. 
Örökké mozgott, járt ide-oda a sörfőzde meg az istálló között, hajkurászta 
az alkalmazottait, és parancsokat ordítozott. 

Miután fejben összeállította a hely alaprajzát, kezében egy kancsó sörrel 
leült egy udvari padra, és várt. Az udvaron olyan forgalom volt, hogy 
ügyet sem vetettek rá. 

Szinte bizonyosra vette, hogy az üzenetek a söröshordókban jutnak ki- 
be a Chartley Manorba. Egy hetet töltött ott, és csaknem mindent 
megfigyelt. Amennyire látta, ez volt az egyetlen lehetőség. Amikor 
meghozták a sört, Alison részben elvonta a figyelmét. Lehetett véletlen is, 
hogy éppen ezt az időpontot választotta csevegésre, de Ned nem hitt a 
véletlenekben. 


Úgy számított, hogy a söröskocsi lassabban halad, mint ahogy ő jön 
Chartley-ből, mert az ő lova friss, az igáslovak pedig fáradtak. Kora este 
döcögött be a társzekér az Oroszlánfő udvarába. Ned veszteg maradt, és 
figyelt. Az egyik ember elment, és Hallel jött vissza, a többiek kifogták a 
lovakat. Azután az üres hordókat odagörgették a sikálókefés fiúhoz. 

A kocsmáros a falnak dőlve, ráérősen figyelte, ahogy a fiú feszítővassal 
lepattintja a hordók tetejét. Talán nyugodt is volt, de valószínűbb, hogy 
úgy okoskodott, ha titokban nyitja ki a hordókat, alkalmazottai tudni 
fogják, hogy valami főbenjáró disznóságba keveredett, míg ha 
egykedvűséget mímel, semmi különöset nem feltételeznek róla. 

Miután az összes fedél lent volt, Hal sorra belenézett a hordókba. Az 
egyikbe bele is nyúlt, és kihúzott két palack alakú tárgyat, rongyokba 
csomagolva, zsinórral összekötözve. 

Ned megengedett magának egy elégedett sóhajt. 

Hal biccentett a fiúnak, azután odament az udvaron egy olyan ajtóhoz, 
amelyet korábban nem használt, és belépett rajta. 

Ned gyorsan követte. 

Az ajtó egymásba nyíló szobákhoz vezetett: bizonyára ez volt a fogadós 
lakása. Ned bement egy nappalin át egy hálószobába. Hal egy nyitott 
faliszekrény előtt állt, most akarta eltenni a hordóból kivett két tárgyat. 
Ahogy meghallotta Ned lépteit a deszkapadlón, megpördült és ráförmedt: 

— Kifelé, ez magánlakás! 

— Még sosem álltál ilyen közel ahhoz, hogy felakasszanak — felelte 
halkan Ned. 

Hal arckifejezése azonnal megváltozott. Elsápadt, leesett az álla az 
iszonyodó félelemtől. Megdöbbentő átváltozás volt egy ilyen kötekedő, 
nagy marhától, amiből Ned arra következtetett, hogy Hal — eltérően 
szegény Peg Bradfordtól — pontosan tudja, miféle bűncselekményt 
követett el. Hosszú habozás után azt kérdezte rémülten: 

— Maga kicsoda? 


— Az egyetlen ember a világon, aki megmenthet az akasztófától. 

— Istenem, segíts! 

— Segíthet, ha te segítesz nekem. 

— Mit kell tennem? 

— Mondd meg, ki viszi el a Chartley-ből származó palackokat, és ad 
helyettük másikakat. 

— Nem tudom a nevét, de komolyan! Esküszöm! 

— Mikor jön legközelebb? 

— Nem tudom. Sosem szól előre, és szabálytalan időközökben jön. 

Ez így lehet, gondolta Ned. Óvatos. 

Hal felnyögött. 

— Istenem, micsoda bolond voltam! 

— Az bizony. Miért tetted? Katolikus vagy? 

— Olyan vallású vagyok, amilyet mondanak. 

— Akkor hát kapzsi vagy. 

— Isten bocsássa meg nekem. 

— Rosszabbaknak is megbocsátott már. Most pedig figyelj. Annyit kell 
tenned, hogy folytatod, amit csinálsz. Add oda a futárnak a palackokat, 
vedd át tőle az újakat, küldd el Chartley-be, és hozd vissza a válaszokat, 
úgy, ahogy eddig. Rólam pedig egy szót se soha, senkinek! 

— Nem értem. 

— Nem kell értened. Csak felejtsd el, hogy valaha is találkoztunk. 
Világos? 

— Igen, és köszönöm, hogy irgalmas hozzám. 

Nem érdemled meg, te pénzéhes áruló, gondolta Ned. Hangosan azt 
felelte: 

— Addig maradok, amíg meg nem jön a futár, mindegy, mikor lesz. 

Két nappal később érkezett. Ned azonnal fölismerte. 

Gilbert Gifford volt. 


Veszedelmes vállalkozás embereket toborozni egy olyan összeesküvésbe, 
amelynek célja a királynő megölése. Rollónak nagyon körültekintőnek 
kellett lennie. Ha nem a megfelelő személyt választja, nagyon nagy bajban 
lesz. 

Megtanulta, hogy egy bizonyos pillantást keressen. Ebben a 
pillantásban a nemes céltudatosság ötvöződött a következmények gőgös 
fitymálásával. Nem őrültség volt, csak egyfajta irracionalitás. Néha 
eltűnődött rajta, vajon az ő tekintetében is ott van-e, de nem hitte: ő 
rögeszmésen óvatos volt. Ifjúságában talán az ő pillantásában is ott 
lehetett, de bizonyára elveszítette, máskülönben mostanra felakasztották, 
kibelezték és felnégyelték volna, ahogy Francis Throckmortonnal és az 
összes idealista katolikussal történt, akiket Ned Willard elkapott. Amely 
esetben mostanra a mennyországban lenne, akárcsak ők; de egy ember sem 
választhatja meg a pillanatot, amikor elindul a nagy útra. 

Anthony Babington szemében látni vélte ezt a pillantást. 

Három hete figyelte, de csak távolból. Még nem beszéltek egymással. 
Még csak be sem lépett azokba a házakba és kocsmákba, amelyeket 
Babington látogatott, mert tudta, hogy ezeket figyelik Ned Willard kémei. 
Csak olyan helyen ment közel Babingtonhoz, ami nem számított katolikus 
törzshelynek, ott is akkora sokadalomban, ahol nem tűnt fel: tekézőkben, 
kakasviadalokon, medvehecceknél, nyilvános kivégzéseken. De nem 
lehetett örökké óvatoskodni. Eljött az idő, amikor kockáztatnia kellett a 
bőrét. 

Babington fiatalember volt, egy jómódú derbyshire-i katolikus 
családból származott, amely Rollo egyik titkos papjának adott szállást. 
Találkozott Stuart Máriával: fiúkorában apród volt Shrewsbury grófnál, 
akkortájt, amikor a gróf volt a börtönőr; a fiút elbűvölte a rab királynő. 
Elég volt ennyi? Rollo csak egy módon deríthette ki. 

Végül egy bikaviadalon szólította meg. 

Ezt a southwarki Paris Gardensben tartották, a folyó déli oldalán. Egy 


penny volt a belépődíj, Babington azonban kettőt fizetett a galérián lévő 
ülőhelyért, hogy távolabb kerüljön az állóhelyeken lökdösődő bárdolatlan, 
büdös népektől. 

A bikát beterelték a ringbe, máskülönben nem korlátozták a mozgását. 
Beengedtek hat termetes vadászkutyát, amelyek azonnal rárontottak a 
bikára, igyekeztek elkapni a lábát. A hatalmas bika figyelemre méltóan 
ügyes volt, forgatta a fejét izmos nyakán, és öklelt. A kutyák félreugrottak, 
de nem mindig sikerrel. A szerencsésebbek egyszerűen elszálltak, a 
balszerencséseket a szarván hordozta a bika, amíg le nem rázta őket. 
Vérszagú volt a levegő. 

A közönség bátorítóan ordítozott és rikoltozott, fogadásokat kötöttek, 
hogy a bika megöli-e a kutyákat, mielőtt összeesne a sebeitől. 

Mindenki csak a ringet bámulta. 

Rollo a szokásos módon kezdte, hogy a kiszemelt személy rögtön tudja, 
katolikus pappal van dolga. 

— Dicsértessék, fiam — mondta halkan Babingtonnak, és amikor az 
meglepetten pillantott rá, megvillantotta az aranykeresztet. 

Babington elhűlt, és lázba jött. 

— Ki maga? 

— Jean Langlais. 

— Mit akar tőlem? 

— Eljött Stuart Mária ideje. 

Babington szeme tágra nyílt. 

— Ezt hogy érti? 

Tudod te, hogyan, gondolta Rollo. 

— Guise herceg készen áll egy hatvanezer fős hadsereggel. — Ez 
túlzás volt, mert a herceg még nem állt készen, és lehet, hogy sosem éri 
el a hatvanezer főt a hada, ám Rollónak magabiztosságot kellett 
sugároznia. — A hercegnek térképei vannak valamennyi nagyobb 
kikötőről a déli és a keleti parton, ahol kihajózhatja az erőit. Van egy 


listája a hűséges katolikus nemesekről, beleértve a mostohaapádat, 
akikre számít, hogy csatlakoznak a támadókhoz, és harcolnak az igaz 
hit visszatéréséért. — Ez legalább megfelelt a tényeknek. 

— Igaz lehet ez? — kérdezte Babington, alig várva, hogy hihessen. 

— Csak egyetlen dolog hiányzik, és egy jó emberre van szükségünk, aki 
pótolja ezt a hiányt. 

— Folytassa. 

— Egy előkelő, hitében meg nem tántorítható katolikusnak szerveznie 
kell hozzá hasonló barátokból egy kis csapatot, amely a válság 
pillanatában kiszabadítja börtönéből Mária királynőt. Te, Anthony 
Babington vagy ez a kiválasztott. 

Elfordult Babingtontól, időt adott neki, hogy ezt megeméssze. A ringből 
kivonszolták a bikát a döglött vagy döglődő kutyákkal egyetemben, mert 
következett a délutáni szórakozás fénypontja. A ringben megjelent egy 
öreg ló, nyergében majommal. A tömeg éljenzett: ez volt a kedvenc 
mulatságuk. Beengedtek hat fiatal kutyát, és azok tüstént megtámadták a 
lovat, amely kétségbeesetten próbált kitérni az agyarak elől, de ugráltak a 
majom után is, amely még nagyobb csábítást jelentett számukra. A nézők 
üvöltöttek a röhögéstől, amikor a félelmében őrjöngő majom ide-oda 
rohangált a lovon, sőt egyszer még a fejére is megpróbált felállni. 

Rollo nézte Babingtont. Feledve volt minden szórakozás: Babington 
arca ragyogott a büszkeségtől, a lelkesedéstől és a félelemtől. Rollo szinte 
olvasott az agyában. Huszonhárom éves volt, és eljött az ő dicső pillanata. 

— Mária királynőt a staffordshire-i Chartley Manorban tartják fogva — 
mondta Rollo. — Oda kell menned felderíteni, de magadra ne vond a 
figyelmet azzal, hogy megpróbálsz beszélni vele. Amikor kész a terv, írsz 
neki, megadod a részleteket, és rám bízod a levelet. Én képes vagyok 
titokban eljuttatni hozzá. 

A végzet fénye ragyogott Babington szemében. 

— Megteszem — mondta. — Boldogan. 


A ringben a ló összeesett. A kutyák elkapták a majmot, és széttépték. 
Rollo kezet rázott Babingtonnal. 

— Hogyan kereshetem meg önt? — kérdezte Babington. 

— Sehogy — felelte Rollo. — Majd jelentkezem. 


Ned a londoni Towerbe vitette Giffordot, akinek a jobb karját az egyik őr 
bal csuklójához kötözték. 

— Ez az a hely, ahol az árulókat megkínozzák — mondta társalgási 
modorban Ned, miközben fölfelé kapaszkodtak a kőlépcsőn. Gifford meg 
volt rémülve. Bementek egy szobába, ahol volt egy íróasztal és egy 
kandalló, amelyet, lévén nyár, nem fűtöttek be. Leültek egymással 
szemközt az asztalhoz. Gifford még mindig oda volt kötözve a mellette 
álló őrhöz. 

A szomszéd szobában sikoltott valaki. 

Gifford elsápadt. 

— Ki ez? — kérdezte. 

— Egy Launcelot nevű áruló — válaszolta Ned. — Azt eszelte ki, hogy 
lelövi őfelségét, a királynőt, amikor kilovagol a Saint James"s Parkba. Ezt a 
gyilkos tervet elárulta egy másik katolikusnak, történetesen egy hű 
alattvalónak. — És történetesen Ned ügynökének. — Úgy gondoljuk, hogy 
Launcelot valószínűleg bolond, és magányos bűnöző, de Sir Francis 
Walsinghamnek meg kell bizonyosodnia erről. 

Gifford sima, fiús arca holtsápadt lett, a keze reszketett. 

— Ha nem akarod elszenvedni azt, amit Launcelot, annyit kell tenned, 
hogy együttműködsz velem — mondta Ned. — Nem nehéz. 

— Soha - felelte Gifford, de a hangja reszketett. 

— Miután felvetted a leveleket a francia követségen, elhozod hozzám, 
így én másolatokat készíthetek, mielőtt elvinnéd őket Chartley-be. 

— Nem tudja elolvasni — mondta Gifford. — Én sem. Rejtjelezve írták 
őket. 


— Ez legyen az én gondom. — Nednek volt egy Phelippes nevű, lángeszű 
kódtörője. 

— Mária királynő meglátja a feltört pecséteket a leveleken, és tudni 
fogja, hogy én voltam. 

— A pecséteket helyreállítjuk. — Phelippes ügyes hamisító is volt. — 
Senki sem veszi észre, hogy felnyitottuk. 

Gifford elhűlt. Nem is sejtette, milyen szakértő és sokoldalú 
titkosszolgálata van Erzsébet királynőnek. Ned már az elején gyanította, 
hogy Giffordnak fogalma sincs, mivel áll szemben. 

Ned folytatta: 

— Ugyanezt teszed, amikor elhozod a leveleket Chartley-ből. Idehozod 
nekem, én pedig lemásolom, mielőtt elvinnéd őket a francia követségre. 

— Sosem árulom el Mária királynőt. 

Launcelot ismét felsikoltott, azután a sikoly elhalt, és a kihallgatott 
zokogva könyörgött kegyelemért. 

— Szerencsés ember vagy — mondta Ned Giffordnak. 

Az hitetlenül felhorkant. 

— Bizony — erősítette meg Ned. — Látod, nem sokat tudsz. Még annak az 
angolnak a nevét sem, aki Párizsban beszervezett. 

Gifford hallgatott, ám Ned kiolvasta az arcából, hogy a kérdéses 
angolnak volt neve. 

— Jean Langlais-nek nevezi magát — folytatta. 

Gifford nem nagyon értett az érzelmei palástolásához. Most is látszott 
rajta a megdöbbenés. 

— Ez nyilvánvalóan álnév, de neked csak ezt árulta el. 

Gifford ismét lekókadt attól, hogy Ned ilyen sokat tud róluk. 

— Szerencsés vagy, mert hasznodat veszem, és ha megteszed, amit 
mondok, akkor nem kínoznak meg. 

— Nem teszem meg! 

Launcelot úgy üvöltött, mint aki a pokolban van. 


Gifford elfordult, és a kőpadlóra hányt. Savanyú bűz töltötte be a kis 
szobát. 

Ned fölállt. 

— Intézkedem, hogy délután téged kínozzanak meg. Holnap visszajövök 
és megnézlek. Addigra megváltozik a véleményed. 

— Ne, ne, kérem, ne — zokogta Launcelot. 

Gifford megtörölte a száját, és azt súgta: 

— Megteszem. 

— Nem hallom jól — válaszolta Ned. 

— Megteszem, az isten verje meg! — mondta hangosabban Gifford. 

— Jól van — bólintott Ned. — Oldd el a kötelet — szólt oda az őrnek. — 
Hadd menjen. 

Gifford nem hitt a fülének. 

— Elmehetek? 

— Ameddig azt teszed, amit én mondok. Figyelni fognak, ne hidd, hogy 
becsaphatsz. 

Launcelot az anyját szólongatta sírva. 

— És ha legközelebb visszakerülsz ide, nem lesz menekvés. 

— Megértettem. 

— Lódulj. 

Gifford kiment, Ned hallotta, ahogy eszeveszetten ledübörög a 
kőlépcsőn. Biccentett az őrnek, aki ugyancsak távozott. Kimerülten 
hátradőlt a székében. Lehunyta a szemét, de egy perc múlva Launcelot 
ismét felsikoltott, és Ned nem bírta tovább. 

Kijött a Towerből, elindult a Temze partján. A folyami szellő végre 
megszabadította a hányás szagától, amely makacsul megmaradt az orrában. 
Körülnézett, látta a csónakosokat, halászokat, házalókat, a szorgosakat és a 
lustákat, sok száz beszélgető, kiabáló, nevető, ásító, danolászó arcot. Egyik 
sem sikoltozott kínjában, és nem verejtékezett a rettegéstől. Ez volt a 
normális élet. 


Átment a London Bridge-en a déli partra. Itt élt a legtöbb hugenotta. 
Kifinomult . szövéstechnikákat hoztak magukkal  Németalföldről és 
Franciaországból, és gyorsan boldogultak Londonban. Sylvie jó vevői 
voltak. 

Sylvie egy gerendavázas sorház földszintjén rendezte be a boltját. 
Jellegzetes londoni épület volt, amelynek minden emelete kiugrott az alatta 
lévő szint fölé. Az ajtó nyitva állt, Ned belépett. Megnyugtatták a polcokon 
sorakozó könyvek, a papír és a tinta szaga. 

Sylvie éppen egy  Genfből érkezett csomagot bontott ki. 
Fölegyenesedett, amikor meghallotta a férje lépteit. Ned belenézett az 
asszony kék szemébe, és megcsókolta puha ajkát. 

Sylvie eltolta magától, és enyhe francia akcentussal, de angolul 
kérdezte: 

— Mi az ördög történt? 

— Kellemetlen feladatot kellett elintéznem. Majd elmondom, de előbb 
mosakodni szeretnék. — Kiment a hátsó udvarba. Merített egy tállal az 
esővizes hordóból, kezet és arcot mosott a hideg vízben. 

Visszatért a házba, fölment emeleti lakásukba, belevetette magát 
kedvenc székébe. Lehunyta a szemét, és hallotta, amint Launcelot az anyja 
után sír. 

Sylvie utánajött. Bement a kamrába, fogott egy palack bort, töltött két 
pohárba. Odaadta férjének az egyik poharat, megcsókolta a homlokát, és 
mellé ült olyan közel, hogy a térdük összeért. Ned ivott egy kortyot, és 
megfogta Sylvie kezét. 

— Mesélj — szólalt meg az asszony. 

— Ma egy embert kínoztak a Towerben. A királynő életét fenyegette. 
Nem én kínoztam — nem bírom megtenni, nem elég erős a gyomrom 
ehhez a munkához. De úgy szerveztem, hogy a szomszéd szobában 
kihallgatást vezessek, így a gyanúsítottam hallhatta a sikolyokat. 

— Félelmes. 


— Bevált. Egy ellenséges ügynökből kettős ügynököt csináltam. Most 
már engem szolgál. Mégis hallom azokat a sikolyokat. 

— Sylvie megszorította a férje kezét, és hallgatott. Egy idő után Ned 
hozzátette. — Néha gyűlölöm a munkámat. 

— A te érdemed, hogy a Guise herceghez és Pierre Aumande-hoz 
hasonló emberek nem tehetik azt Angliában, amit Franciaországban. Nem 
égethetnek meg másokat a hitük miatt. 

— De hogy legyőzzem őket, olyanná lettem, mint ők. 

— Szó sincs róla — felelte az asszony. — Te nem akarod kötelezővé tenni 
a református vallást, ők kötelezővé akarják tenni a katolikust. Te a türelmet 
védelmezed. 

— Az elején azt is tettük. De most, ha elkapjuk a bujkáló papokat, 
kivégezzük őket függetlenül attól, hogy fenyegetik-e a királynő életét. 
Tudod, mit tettünk Margaret Clitherow-val? 

— Ő volt az az asszony, akit Yorkban végeztek ki, amiért katolikus 
papot bújtatott? 

- Igen. Meztelenre vetkőztették, megkötözték, a földre fektették. 
Azután lefedték a saját háza ajtajával, amire addig rakták a köveket, amíg 
agyon nem nyomta a súlyuk. 

— Ó, istenem, ezt nem tudtam. 

— Undorító. 

— De hát te sosem akartad, hogy így legyen! Azt akartad, hogy a más 
hitű emberek jó szomszédok legyenek. 

— Ezt akartam, de talán lehetetlen. 

— Roger mondott nekem valamit, amit valaha tőled hallott. Nem tudom, 
emlékszel-e arra az időre, amikor megkérdezte tőled, miért gyűlöli a 
királynő a katolikusokat. 

Ned elmosolyodott. 

— Emlékszem. 

— Nem felejtette el, amit válaszoltál. 


— Talán valami jót. Mit válaszoltam Rogernek? 

— Azt, hogy a politikában nincsenek szentek, de a gyarló emberek is 
jobb hellyé tehetik a világot. 

— Tényleg ezt mondtam? 

— Roger ezt állítja. 

— Jól van — bólintott Ned. — Remélem, igaz is. 


A nyár új reményt hozott Alisonnak, aki az időjárással együtt lett mind 
ragyogóbb. Chartley Manor legbelsőbb köre tudott csak az Anthony 
Babingtonnal folytatott titkos levelezésről, de Mária megújult jókedve 
mindenkit fölpezsdített. 

Alison derűlátó volt, ám nem elvakultan. Nem bánta volna, ha többet 
tud Babingtonról. Derék katolikus családból származik, de ez minden, amit 
el lehet mondani róla. Mindössze huszonnégy éves. Csakugyan képes egy 
lázadást vezetni a királynő ellen, aki huszonhét éve szilárdan a kezében 
tartja a hatalmat? Alison ismerni akarta a tervet. 

A részleteket 1586 júliusában küldték meg. 

A kezdeti levélváltások után, amelyek arra szolgáltak, hogy 
megteremtsék a kapcsolatot, és mindkét fél megbizonyosodjon a csatorna 
működéséről, Babington küldött egy vázlatos tervet. A levél 
söröshordóban érkezett, Mária titkára, Claude Nau dekódolta. Alison beült 
Máriával és Nauval a királynő hálószobájába, ott olvasták el a levelet. 

Mámorító volt! 

— Babington azt írja: , nagyszerű és tiszteletre méltó akció", és , utolsó 
remény, hogy visszaszerezzük őseink vallását", de van itt más is — 
böngészte Nau a megfejtett szöveget. — Hat akciót vázol fel, amelyek 
szükségesek egy sikeres felkeléshez. Először is Angliát meg kell szállnia 
egy külföldi erőnek. Másodszor ez az erő legyen elég nagy egy katonai 
győzelem szavatolásához. 

— Mint hallottam, Guise hercegnek hatvanezer embere van — mondta 


Mária. 

Alison remélte, hogy igaza van. 

— Harmadszor ki kell jelölni azokat a kikötőket, ahol ezek a seregek 
partra szállhatnak, és utánpótlást vehetnek fel. 

— Azt hiszem, ez régen megtörtént, és a térképeket elküldték Henri 
kuzinomnak — mondta Mária. — Noha Babington talán nem tud erről. 

- Negyedszer, amikor megérkeznek, jelentős helyi erőknek kell 
kivonulniuk a fogadásukra, hogy védjék őket partra szállás közben az 
azonnali ellentámadástól. 

— A nép magától felkel! — mondta Mária. 

Alison úgy gondolta, hogy az angolokat noszogatni kellhet, ám ez 
megszervezhető. 

— Babington gondolkodott ezen — mondta Nau. — Nyugaton, északon, 
Dél- és Észak-Walesben, továbbá Lancaster, Derby és Stafford 
grófságokban is kiválasztott embereket, akiket felséged , helytartóinak" 
nevez. 

Alison úgy vélte, hogy ez imponáló szervezettségre utal. 

—- Ötödször, Mária királynőt ki kell szabadítani — olvasta Nau. — 
, Jómagam tíz úriemberrel és száz hívünkkel kiszabadítjuk az ön királyi 
személyét ellenségeinek kezei közül." 

— Jól van — bólintott Mária. — Sir Amias Pauletnek közel sincs száz őre 
itt, egyébként jobbára a környező házakban laknak, és nem a Manorban. 
Mire összetrombitálják őket, mi már régen elmentünk. 

Alison egyre jobban eltelt energiával. 

— És hatodszor, természetesen meg kell ölni Erzsébetet. Babington azt 
írja: , A trónbitorló megölésére, minekutána a kiátkozás feloldott minket az 
engedelmesség alól, hat úriember jelentkezett, valamennyien bizalmas 
barátaim, akik mint a katolikus ügy lelkes harcosai és felséged odaadó 
szolgái, hajlandók végrehajtani e tragikus kivégzést." Azt hiszem, ennél 
világosabban nem lehet fogalmazni. 


Így van, állapította meg Alison, és végigszaladt rajta a hideg a 
gondolattól, hogy meggyilkolnak egy királynőt. 

— Azonnal válaszolnom kell erre — szólalt meg Mária. 

Nau aggodalmasan nézett rá. 

— Óvatosan kell megfogalmaznunk a levelet. 

— Csak egy dolgot válaszolhatok: igen. 

— Ha felséged levele rossz kezekbe kerül. . . 

— Megbízható kezekbe helyezzük, és rejtjelezve írjuk. 

— De ha rosszra fordulnak a dolgok. . . 

Mária elvörösödött, és Alison tudta, hogy most jön ki rajta az elmúlt 
húsz év dühe és kétségbeesése. 

— Meg kell ragadnom ezt az alkalmat. Máskülönben nincs remény 
számomra. 

— Felséged válasza Babingtonnak bizonyíték lesz az árulásra. 

— Hát legyen — felelte Mária. 


A kémkedéshez sok türelem kell, tűnődött Net 1586 júliusában. 

1583-ban abban reménykedett, hogy Francis Throckmorton elvezeti a 
cáfolhatatlan bizonyítékhoz Stuart Mária árulására, de megcsalatkozott, 
amikor Leicester gróf rosszindulata arra kényszerítette, hogy idejekorán 
tartóztassa le TIhrockmortont. Majd 1585-ben új Throckmortont talált 
Gilbert Gifford személyében. Ez alkalommal Leicester nem tartózkodott 
Angliában, hogy ármánykodhasson: Erzsébet királynő elküldte Spanyol 
Németalföldre annak a hadseregnek az élére, amely a holland protestáns 
lázadókat segítette spanyol katolikus uraikkal szemben. Leicester csúnyán 
leszerepelt — ő a kacérkodáshoz és a bájolgáshoz értett, a harchoz és a 
gyilkoláshoz már nem -, de ez legalább visszatartotta attól, hogy 
áskálódjon Walsingham ellen. 


Következésképpen Ned pozíciója megerősödött. Mária azt képzelte, 
hogy titkos leveleket küldözget és kap, azonban Ned mindent elolvasott. 

Mindazonáltal már július volt, és még hathavi nyomozás után sem 
találta meg, amit keresett. 

Természetesen Mária minden írásában burkoltan benne volt az árulás, 
akár Pierre Aumande-dal, akár a spanyol királlyal levelezett: azonban 
Nednek olyasmire volt szüksége, amit senki sem vitathat. Babington levele 
Máriához július elején világos volt, a fiú ezért lógni fog. Ned idegesen 
várta, mit válaszol Mária. Ezek után egyértelműen meg kell fogalmazni a 
szándékait, és a válaszával végre talán kimondja maga fölött az ítéletet. 

Július 19-én kézhez kapta Mária válaszát. Hét oldal volt. 

A titkár, Claude Nau írta és rejtjelezte, mint mindig. Ned átadta 
Phelippesnek, hogy törje fel, és tűkön ülve várta az eredményt. Semmi 
mással nem bírt foglalkozni. Hosszú levelet kapott Madridból Jerónima 
Ruiztól a spanyol udvar belpolitikájáról; háromszor olvasta el, anélkül 
hogy egyetlen szót értett volna belőle. Feladta, inkább eljött Walsingham 
házából a Seething Lane-en, hazament a hídon a saját southwarki 
otthonába, hogy megebédeljen. Sylvie mindig megnyugtatta. 

Az asszony bezárta a boltot, és lazacot főzött borban rozmaringgal. 
Miközben ettek a bolt fölötti ebédlőben, Ned beszámolt Babington 
leveléről és Mária válaszáról. Sylvie előtt nem volt titka: ők együtt voltak 
kémek. 

Mire befejezték az ebédet, Ned egyik titkára befutott a megfejtéssel. 

Franciául írták. Ned nem olvasott olyan könnyedén franciául, mint 
ahogy beszélt, de a felesége segítségével elboldogult. 

Mária azzal kezdte, hogy általánosságban dicsérte Babington tervét. 

— Ez már elég, hogy elítéljék árulásért — mondta Ned elégedetten. 

— Igazán szomorú — jegyezte meg Sylvie. 

Ned felvonta a szemöldökét. Sylvie harcos református volt, aki sokszor 
az életét kockáztatta a hitéért, mégis megsajnálta Stuart Máriát. 


Sylvie észrevette, hogy a férje meglepődött. 

— Emlékszem az esküvőjére. Még gyereklány volt, de gyönyörű, és 
csodálatos élet várt rá. Franciaország királynéja lett. Minden jel arra 
mutatott, hogy ő a legszerencsésebb leány a világon. És nézd meg, mivé 
lett. 

— Maga kereste magának a bajt. 

— Te talán jó döntéseket hoztál tizenhét évesen? 

— Hát nem. 

— Tizenkilenc éves voltam, amikor hozzámentem Pierre Aumande-hoz. 
Akkor ki is kereste magának a bajt? 

— Értelek. 

Ned tovább olvasott. Mária nem maradt meg az általános dicsérgetésnél. 
Hozzászólt Babington tervének összes pontjához, sürgette, hogy fokozza 
erőfeszítéseit a megszállók fogadására, egyesítse támogatásukra a lázadókat, 
szerezzen fegyvert és ellátmányt mindenkinek. Kérte, hogy ismertesse 
részletesebben az ő kiszabadításának tervét. 

— Ez egyre jobb — mondta Ned. 

És ami a legfontosabb: sürgette Babingtont, hogy alaposan gondolja át, 
milyen úton-módon hajtják végre Erzsébet királynő ellen az orgyilkos 
merényletet. 

Amikor Ned ezt a mondatot elolvasta, úgy érezte, mintha malomkő 
esett volna le a szívéről. Ez vitathatatlan bizonyíték volt. Mária tevékenyen 
részt vesz a királygyilkosság megtervezésében. Éppen olyan bűnös, mintha 
ő fogná a kést. 

Stuart Máriának vége. 


Amikor Rollo megérkezett, Anthony Babington éppen ünnepelt. 

Babington és több társa Robert Pooley fényes londoni otthonában ülte 
körül a sült csirkével, forró vajas hagymával, frissen sült kenyérrel és 
spanyol borral megrakott asztalt. 


Rollót aggasztotta könnyelműségük. Emberek, akik az uralkodó 
trónfosztására esküdtek össze, ne rúgjanak be fényes délben. Csak hát 
Rollótól eltérően ők nem cserzett konspirátorok voltak, hanem idealista 
műkedvelők, akik belevágtak egy fantasztikus kalandba. Fiatalok és 
urak voltak, ami mérhetetlenül elbizakodottá tette őket. 

Rollo megszegte a saját szabályait azzal, hogy eljött Pooley házába. 
Rendes körülmények között távol maradt azoktól a helyektől, ahol a 
katolikusok rendszeresen megfordultak, mert az ilyen helyeket figyelték 
Ned Willard emberei. Viszont egy hete nem látta Babingtont, és tudnia 
kellett, mi történik. 

Addig nézte Babingtont, amíg az észre nem vette, és akkor intett neki. 
Mivel kínosan érezte magát egy közismert katolikus otthonában, kivezette 
az ifjút a ház tágas kertjébe, amelyet eper- és fügefák kis gyümölcsöse 
védett az augusztusi napfénytől. De még ez sem volt elég biztos hely neki, 
mert csak egy alacsony fal választotta el a forgalmas utcától, ahol nagy 
lármát csaptak a szekerek, az árusok meg a túloldali építkezésen kalapáló 
és kiabáló munkások. Ragaszkodott hozzá, hogy menjenek át a kertből a 
szomszéd templom árnyas tornácára, és ott végre megszólalt. 

— Mi történik itt? Minden úgy leült. 

— Derüljön fel a homloka, Monsieur Langlais! — felelte vidáman 
Babington. — Jó híreim vannak! — Elővett a zsebéből egy köteg papírt, és 
lendületes mozdulattal átnyújtotta. 

Rejtjelezett levél volt a megfejtéssel együtt, amelyet Babington írt. 
Rollo kiállt az árkádsorba, és elolvasta a napfényben. Franciául volt, Stuart 
Mária küldte Babingtonnak. Egyetértett minden tervével, és alaposabb 
előkészületekre biztatta. 

Rollo aggodalma elszállt. A levél mindent tartalmazott, amiben 
reménykedett. Megvan a terv záróköve! Ezt most elviszi Guise herceghez, 
aki azonnal mozgósítja a seregét a támadáshoz. Erzsébet istentelen 
huszonnyolc éves zsarnokságának csaknem vége. 


— Jól csináltad — mondta. Zsebre tette a levelet. — Holnap indulok 
Franciaországba. Amikor visszatérek, hozom Isten felszabadító hadseregét. 

Babington hátba vágta. 

— Jól van, öregem! — mondta. — Most pedig jöjjön és ebédeljen velünk. 

Rollo éppen el akarta hárítani az invitálást, de mielőtt megszólalhatott 
volna, az ösztönei riadót fújtak. Elkomorodott. Valami nincs rendben. Az 
utca elcsöndesedett. A szekerek megálltak, az árusok nem kínálták 
kiáltozva áruikat, az építkezésen abbamaradt a zajongás. Mi történt? 

Megragadta Babington könyökét. 

— El kell tűnnünk! — mondta. 

Babington elnevette magát. 

— Mi az ördögért? Pooley ebédlőjében van egy hordócska a legjobb 
borból, és csak félig üres! 

— Pofa be, te hülye, és kövess, ha kedves az életed! — Rollo belépett a 
néma, félhomályos templomba, sietve keresztülvágott a hajón a túloldali 
kis ajtóhoz. Résnyire nyitotta; az utcára vezetett. Kilesett rajta. 

Amitől tartott, bekövetkezett: Pooley házát megrohanták. 

Fegyveresek vettek föl pozíciót az utcán. A kőművesek, az árusok és a 
járókelők szorongó némasággal kémlelték őket. Pár méterre Rollótól két 
nagydarab, kardot viselő ember állt be a kertkapuhoz, nyilvánvalóan azért, 
hogy elkapják, aki menekülni próbál. Most feltűnt Ned Willard, és 
dörömbölt Pooley házának ajtaján. 

— A pokolba! — mondta Rollo. Az egyik fegyveres fordulni kezdett felé, 
úgyhogy sietve becsukta az ajtót. — Ránk találtak. 

— Kicsoda? — rémüldözött Babington. 

— Willard. Walsingham jobbkeze. 

— Itt megbújhatunk. 

— Nem sokáig. Willard alapos. Megtalál, ha maradunk. 

— Akkor mit csinálunk? 

— Nem tudom. — Rollo ismét kilesett. Pooley házának ajtaja most nyitva 


állt, Willard pedig eltűnt, feltehetőleg bent van. A katonák idegesen várták 
az akciót, gyanakodva nézegettek ide-oda. Rollo újból becsukta az ajtót. — 
Milyen gyorsan tudsz futni? 

Babington böffentett és elsápadt. 

— Maradok és harcolok — mondta nem valami meggyőzően. A kardja 
után tapogatózott, de nem volt nála: Rollo úgy sejtette, hogy egy kampón 
lóg Pooley előszobájában. 

Ekkor bégetést hallott. 

Összevonta a szemöldökét. Fülelt, és rájött, hogy nem egy birkát hall, 
hanem egy egész nyájat. Eszébe jutott, hogy az utcában van egy vágóhíd. 
Egy paraszt terelte a nyáját a vágóhídra, ilyesmi naponta megesik a világ 
minden városában. 

A hang közeledett. 

Harmadszor is kinézett. Már látszott a nyáj, és a szaga is érződött. Volt 
vagy száz birka, széltében megtöltötték az utcát. A gyalogosok 
szidalmazták őket, és behúzódtak a kapualjakba, hogy utat adjanak a 
nyájnak. Az első sor odaért Pooley ajtajához, és Rollo ráeszmélt, hogyan 
menthetik meg őket a birkák. 

— Készülj — mondta Babingtonnak. 

A fegyveresek dühösek voltak, amiért ki kell térniük az állatok elől, de 
semmit nem tehettek. Ha emberek lökdösték volna őket, kardot rántanak, 
de a már egyébként is rémült birkákat semmiféle erőszakkal sem vehették 
rá arra, hogy ne kövessék egymást a halálba. Rollo nevetett volna, ha nem 
félti az életét. 

Mire a vezérbirkák elhaladtak a kertkapuban álló fegyveresek előtt, már 
az összes katona a nyáj foglya volt. Ekkor Rollo megszólalt: 

— Most! — és feltépte az ajtót. 

Nyomában Babingtonnal kiugrott az ajtón. Két másodperccel később 
már elvágták volna az útjukat a birkák. Végigfutott az utcán, mögötte 
Babington léptei dobogtak. 


— Állj! Állj! — ordították a fegyveresek. Rollo hátrapillantott. Néhányan 
megpróbáltak keresztülvergődni a nyájon, hogy üldözőbe vegyék őket. 

Ferde vonalban keresztülszáguldott az utcán, el egy kocsma előtt. Egy 
naplopó, aki sört nyakalt egy bödönből, kinyújtotta a lábát, hogy 
elgáncsolja, de Rollo kikerülte. Mások csak bámultak. A londoniak nem 
rajongtak a katonákért, akik gyakran gorombák, különösen, amikor isznak; 
néhány ácsorgó még meg is éljenezte a menekülőket. 

Egy perccel később szakállas puska dördült, ám Rollo nem érezte a 
becsapódást, és Babington lépteinek üteme sem változott, így hát a lövés 
nem talált. Újabb dörrenés hallatszott, ami hasonlóan nem járt 
eredménnyel azt leszámítva, hogy az ácsorgók iszkoltak fedél alá vagy 
más fedezékbe, nagyon jól tudva, hogy a golyók nem mindig oda mennek, 
ahova a cső céloz. 

Rollo befordult egy mellékutcába. Ott egy fütyköst szorongató ember 
tiltóan fölemelte a kezét, és azt ordította: 

— Városi őrség! Állj! — A városi őröknek joguk volt megállítani és 
kifaggatni minden gyanús alakot. Rollo megpróbálta kikerülni, de a 
fütykös lesújtott a vállára. Elveszítette az egyensúlyát és elesett. 
Félregurult, és éppen időben nézett vissza, hogy lássa, amint Babington 
ökle halántékon csapja a városi őrt, aki elterül. 

Rollo igyekezett felállni, de túlságosan kábult volt, és visszarogyott a 
földre. 

Babington felsegítette, és továbbrohantak. 

Befordultak egy újabb sarkon egy sikátorba, amely egy piacra vezetett. 
Ott lépésre lassítottak. Egy házaló rá akart sózni Rollóra egy röplapot a 
pápa bűneiről, egy prostituált felajánlotta, hogy mindkettejüket 
megcsinálja egy fuvar áráért. Rollo visszanézett, de senki sem üldözte 
őket. Megmenekültek. Talán a többiek közül is sikerült néhánynak a 
zűrzavarban. 

- Isten elküldte angyalait, hogy segítsenek nekünk - mondta 


ünnepélyesen Rollo. 
— Birka alakjában — felelte Babington, és jót nevetett. 


Alison elhűlt, amikor a pokróc Sir Amias Paulet fölvetette Stuart 
Máriának, hogy nem volna-e kedve csatlakozni hozzá meg néhány helyi 
úriemberhez egy szarvasvadászaton. Mária szeretett lovagolni és szerette a 
társaságot is, ezért kapott az alkalmon, hogy egyszerre mindkettőnek szerét 
ejtheti. 

Alison segített neki felöltözni. Mária csinosnak és királyinak akart 
látszani azok előtt, akik hamarosan az alattvalói lesznek. Szürkülő hajára 
parókát tett, és rögzítette egy kalappal. 

Alison és Nau titkár is velük tarthatott. Kilovagoltak Chartley 
udvarából, át a vizesárkon, azután megindultak a fenyéren át a faluhoz, 
ahol a vadásztársaság találkozott. 

Alisont felpezsdítette a napfény, a szellő és a kilátások. Sok 
összeesküvést szőttek már a királynő kiszabadítására, Alison keserű 
csalódások sorozatán volt túl, ám ez most különbözött az összes 
korábbitól, mert itt mindent figyelembe vettek. 

Három hét telt el azóta, hogy Mária válaszolt Anthony Babingtonnak, 
és jóváhagyta a tervét. Mennyit kell még várniuk? Alison megpróbálta 
kiszámolni, hány napba kerül, hogy Guise herceg riadóztassa a hadát. Két 
hét? Egy hónap? Talán ő és Mária hallhatnak pletykákat a támadásról. 
Most már bármelyik napon megérkezhet Angliába a hír, hogy flotta 
gyülekezik Franciaország északi partjánál, és sok ezer páncélos katona 
száll hajóra a lovával. Vagy talán a herceg elővigyázatból folyócskákban 
és titkos kikötőkben rejtegeti a flottáját az utolsó percig, hogy váratlanul 
csaphasson le az angolokra? 

Javában töprengett, amikor vágtató lovascsapatot pillantott meg a 
távolban. Nagyot dobbant a szíve. Lehet, hogy a szabadítók? 

A lovasok közeledtek. Hatan voltak. Alison szíve sebesen vert. Vajon 


Paulet felveszi a harcot? Két fegyverest hozott, de a másik csapat 
többszörös túlerőben van. 

A csoport vezetőjét nem ismerte. A benne fortyogó izgalom ellenére is 
feltűnt neki, milyen drága ruhát visel: zöld gyapjúszövet volt, burjánzó 
hímzéssel. Bizonyára Anthony Babington. 

Pauletre nézett, és nem értette, miért olyan nyugodt. Gyorsan közeledő 
lovasok nyílt vidéken általában rosszat jelentenek, de Paulet mintha még 
várta is volna őket. 

Ismét a lovasokat nézte, és iszonyodva ismerte föl a vékony 
sereghajtóban Ned Willardot. Vagyis a lovasok nem a megmentőik! 
Willard immár negyedszázada a végzet hírnöke volt Máriánál. Már ötven 
felé járt, sötét haja őszbe vegyült, arcát barázdák szántották fel. Noha ő 
lovagolt leghátul, Alison tudta, hogy ő a csoport valódi vezetője. 

Paulet bemutatta a zöld ruhás férfit, mint Sir Thomas Gorgest, Erzsébet 
királynő küldöttjét, és Alisont hideg félelem rohanta meg, hideg, akár a sír. 

Gorges odafordult Máriához, és előadott egy nyilvánvalóan betanult 
mondatot: 

— Madame, őfelsége a királynő nagyon különösnek találja, hogy ön a 
kettejük szerződése és egyezsége dacára összeesküszik ellene és országa 
ellen, amit el sem tudott hinni, amíg nem látta ennek meggyőző 
bizonyítékait a saját szemével. 

Alison rádöbbent, hogy nincs itt semmiféle szarvasvadászat. Paulet ezt 
találta ki, hogy elválassza Máriát udvartartásának nagyobb részétől. 

Az iszonyú meglepetés annyira  kizökkentette Máriát, hogy 
elvörösödött, és alig bírt összefüggően beszélni. 

— Én soha... Mindig jó nővér voltam. .. Én Erzsébet barátja vagyok... 

Gorges mintha meg se hallotta volna. 

— Azokat a szolgáit, akikről tudjuk, hogy bűnösek, elvisszük öntől. 

— Nekem vele kell maradnom! — szólalt meg Alison. 

Gorges Willardra nézett, aki kurtán megrázta a fejét. 


— Maga a többi szolgával marad — mondta Alisonnak Gorges. 

Mária a titkárához fordult. 

— Ne hagyd, hogy ezt tegyék! 

Nau rettegett, Alison sajnálta. Mit tehet egy titkár? 

Mária leszállt a lováról. és a földre ült. 

— Nem megyek! — közölte. 

Willard most szólalt meg először. 

— Menj oda, ahhoz a házhoz — mondta a csapat egyik tagjának, és egy 
nagy tanyaházra mutatott, amely másfél kilométerre állt, félig elrejtve a fák 
között. — Bizonyára van kordéjuk. Hozd ide. Ha szükséges, megkötözzük 
Stuart Máriát, és föltesszük a kocsira. 

Mária fölállt, megadta magát. 

— Lovon megyek — mondta csüggedten. Visszaszállt a nyeregbe. 

Gorges odaadott Pauletnek egy papírt, feltehetőleg a letartóztatási 
parancsot. Paulet elolvasta, és bólintott. Megtartotta a papírt, talán 
bizonyítékot akart — arra az esetre, ha valami balul ütne ki —, hogy 
parancsra engedte el Máriát. 

Mária sápadt volt, és reszketett. 

— Kivégeznek? — kérdezte elcsukló hangon. 

Alison legszívesebben elsírta volna magát. 

Paulet megvetően mérte végig Máriát. Kegyetlenül hosszú szünet után 
válaszolt neki. 

— Ma nem. 

A csapat indulni készült. Egyikük hátulról megrúgta Mária lovát. Az 
állat megugrott, Mária megbillent rajta; azonban jó lovas volt, fent maradt 
a nyeregben. Lova elindult, a többiek körülvették. 

Alison sírva figyelte, amint Mária ellovagol, feltehetőleg egy újabb 
börtönbe. Hogy történhetett ez? Csakis úgy, hogy Ned Willard fölfedezte 
Babington összeesküvését. 

Paulethez fordult. 


— Mit csinálnak vele? 

— Bíróság elé kerül árulásért. 

— És azután? 

— Azután megbűnhődik a bűneiért — felelte Paulet. — Legyen meg Isten 
akarata. 


Babington megfoghatatlannak bizonyult. Ned minden londoni házat 
átkutatott, ahol az összeesküvő megszállt, de semmit nem talált. Országra 
szóló embervadászatot szervezett, személyleírást adott Babingtonról és 
társairól a seriffeknek, kikötőmestereknek és a grófságok kormányzóinak. 
Két embert elküldött Babington szüleinek derbyshire-i házába. Mindenkit 
halálbüntetéssel fenyegetett, aki bármilyen módon segíti az összeesküvőket 
a szökésben. 

Valójában nem különösebben érdekelte Babington, aki többé nem 
jelentett veszélyt. Az összeesküvését szétzúzták, Máriát eltávolították, az 
összeesküvők zömét a londoni Towerben vallatták, Babingtonnak 
bujdosnia kellett. Az összes katolikus nemes, aki felkészült az invázió 
támogatására, alighanem visszavitte régi páncélját a fegyvertárba. 

Mindazonáltal Ned hosszú és komor tapasztalatból tudta, milyen 
könnyen nő ki egy újabb összeesküvés a régi hamvaiból. Módot kellett 
találnia rá, hogy ezt meghiúsítsa. Stuart Máriát a perrel mindenki 
szemében le kell járatni — kivéve persze legfanatikusabb támogatóit. 

Még egy ember volt, akit mindenáron el akart kapni. Minden fogoly 
megemlítette kihallgatás közben Jean Langlais-t. Valamennyien azt 
mondták róla, hogy nem francia, hanem angol, néhányan találkoztak is 
vele az Angol Kollégiumban. Magas, ötvenes férfi, a feje búbja 
kopaszodik, és nincs különösebb jellegzetessége. Senki nem tudta a valódi 
nevét, vagy hogy honnan jött. 


Maga a tény, hogy ilyen keveset tudnak egy ennyire fontos emberről, 
azt sugallta Nednek, hogy Langlais rendkívül hozzáértő, és éppen ezért 
veszedelmes. 

Robert Pooley bevallotta, hogy Langlais és Babington az ő házában 
tartózkodott a rajtaütés előtt. Valószínűleg kettejüket látták a fegyveresek, 
ahogy kirohannak a szomszédos templomból. Szökésüket segítette egy 
birkanyáj, amely eltorlaszolta az utcát. Ned hajszál híján elkapta őket. De 
valószínűleg még mindig együtt vannak az utolsó szabadlábon lévő néhány 
összeesküvővel. 

Tíz napba került, hogy lenyomozza őket. 

Augusztus 14-én egy rémült lovas érkezett tajtékos lován a Seething 
Lane-re. Ifjú tagja volt a közismerten katolikus, de árulással nem 
gyanúsított Bellamy családnak. Babington és szökevény cimborái 
beállítottak a család otthonába, Uxendon Hallba, Harrow-on-the-Hill falu 
közelében, amely húsz kilométerre van Londontól. Kimerültek és éhesek 
voltak, menedékért könyörögtek. A Bellamy család adott nekik ételt és italt 
— állításuk szerint azért, mert Babingtonék halálosan megfenyegették őket 
—, de ragaszkodtak hozzá, hogy a bujdosók hagyják el a házat, és menjenek 
tovább. Most a család rettegett, hogy őket is felakasztják mint 
tettestársakat, és mindenáron bizonyítani akarták a hűségüket, segítve a 
hatóságokat az összeesküvők kézre kerítésében. 

Ned azonnal nyergeltetett. 

Ő és fegyveresei jól meghajtották a lovaikat, így nem egészen két óra 
alatt odaértek Harrow-on-the-Hillbe. Nevének megfelelően a falu a 
mezőkből kiugró domb tetején kuporgott, és egy iskolával dicsekedhetett, 
amelyet nemrég alapított egy helyi parasztgazda. Ned megállt a falu 
fogadójánál, és megtudta, hogy egy csoport gyanúsan sáros idegen jött 
arra korábban gyalogszerrel. Északnak tartottak. 

A fiatal Bellamy vezetésével a csapat folytatta útját Harrow 
egyházközség határáig, amelyet egy ősi homokkő kolonc jelölt, utána 


keresztülvágtak a szomszéd falun, amelyet Bellamy szerint Harrow 
Wealdnek hívtak. Túl a falun, egy Szarvasbika nevű fogadónál érték utol 
az üldözötteket. 

Ned és emberei kivont karddal, harcra készen mentek be az épületbe, de 
Babington kis csoportja nem tanúsított ellenállást. 

Ned keményen nézett rájuk. Szánalmas látványt nyújtottak, a hajukat 
ügyetlenül vágták le, az arcukat valaminek a levével mázolták be, gyatra 
álcázásul. Puha ágyhoz szokott fiatal nemesek voltak, most pedig már 
tizedik . napja kemény volt a  nyoszolyájuk. Szinte mintha 
megkönnyebbültek volna, hogy elfogták őket. 

— Melyikük Jean Langlais? — kérdezte Ned. 

Egy pillanatig senki sem válaszolt. 

Azután Babington azt mondta: 

— Ő nincs itt. 


Ned végtelenül elkeseredett 1587 februárjára. Mint Sylvie-nek mondta, 
azon gondolkodik, hogy kilép a királynő szolgálatából. Visszavonul az 
udvari élettől, a továbbiakban csak Kingsbridge parlamenti képviselője 
lesz, és segít Sylvie-nek a könyvesbolt vezetésében. Kevésbé izgalmas, de 
boldogabb életet él. 

Az elkeseredés oka maga Erzsébet volt. 

Ned minden tőle telhetőt elkövetett, hogy megszabadítsa Erzsébetet a 
fenyegetéstől, amelyet Stuart Mária jelentett. Máriát most a 
northamptonshire-i . Fotheringhay-kastélyban tartották, és noha végül 
engedélyezték, hogy magával vihesse a szolgáit, Ned gondoskodott róla, 
hogy a kőkemény Sir Amias Paulet is vele menjen, és irgalmatlanul 
betartassa a biztonsági előírásokat. Októberre az általa összegyűjtött 
bizonyítékokat bemutatták Mária tárgyalásán, akit bűnösnek mondtak ki 
árulásban. Novemberben a parlament halálra ítélte. December elején 
országszerte kihirdették az ítéletet, és mindenki örvendezett. Walsingham 


azonnal megszövegezte a halálos ítéletet. Erzsébetnek már csak alá kellett 
írnia, hogy végrehajthassák a kivégzést. Ned régi mentora, William Cecil, 
aki most Lord Burghley volt, egyetértett a megfogalmazással. 

Csaknem két hónappal később Erzsébet még mindig nem írta alá. 

Ned csodálkozására Sylvie együttérzett Erzsébettel. 

— Nem akar megölni egy királynőt — mondta. — Rossz példa lenne. Ő 
maga is királynő. Nem ő az egyetlen, aki így érez. Európa minden 
uralkodója fel lesz háborodva, ha kivégezteti Máriát. Ki tudja, milyen 
bosszút állnak rajta? 

Ned nem így látta a dolgot. Egész életét annak szentelte, hogy 
megvédje Erzsébetet, és úgy érezte, a királynő lekicsinyli az erőfeszítéseit. 

Mintegy Sylvie véleményének támogatására február elsején 
Franciaország és Skócia követei Erzsébet elé járultak a Greenwich- 
palotában, hogy Mária életéért könyörögjenek. A királynő egyik országgal 
sem akart összeveszni. Nemrégiben írta alá a békeszerződést VI. Jakab 
skót királlyal, Mária fiával. Másrészt Erzsébet élete továbbra is veszélyben 
forgott. Januárban egy William Stafford nevű ember bevallotta, hogy meg 
akarta mérgezni. Walsingham, hogy erősítse Mária kivégzésének 
társadalmi támogatottságát, úgy tette közhírré a bűnesetet, mintha Stafford 
sokkal közelebb járt volna céljának megvalósításához, mint a valóságban. 
A Stafford-ügy minden túlzás ellenére is vérfagyasztó emlékeztető volt 
arra, hogy Erzsébet sosem érezheti magát teljes biztonságban, amíg Mária 
él. 

Miután a követek távoztak, Ned úgy döntött, ismét Erzsébet elé terjeszti 
a halálos ítéletet. Talán ma olyan hangulatban lesz, hogy aláírja. 

Most William Davisonnal dolgozott, aki Walsingham helyett látta el az 
államminiszter feladatait, mert Walsingham éppen megbetegedett. Davison 
elfogadta Ned tervét — Erzsébet minden tanácsadója tűkön ülve várta, hogy 
essenek már túl az egészen. Davison és Ned betette a halálos ítéletet egy 
aláírandó papírköteg közepébe. 


Ned tudta, hogy Erzsébetet nem lehet bolonddá tenni ilyen fortéllyal. 
De talán a királynő úgy tesz, mintha mégis. Mert igazából szeretné aláírni, 
de úgy, hogy utána kijelenthesse, sose akarta. Hát, ha ez a szándéka, Ned 
megkönnyíti a dolgát. 

Amikor belépett a fogadóterembe, megkönnyebbülve látta, hogy 
Erzsébet jó hangulatban van. 

- Milyen enyhe az idén a február — mondta. Gyakran kínozták 
hőhullámok, Sylvie azt mondta, ez a kora miatt van, hiszen ötvenhárom 
éves. — Jól vagy, Davison? — kérdezte Erzsébet. — Eleget mozogsz? Túl 
keményen dolgozol. 

— Köszönöm felséged kegyes érdeklődését, nagyon jól vagyok — felelte 
Davison. 

A királynő nem évődött Neddel. Tisztában volt vele, hogy Nedet 
bosszantja a halogatása. Sose leplezte az érzelmeit Erzsébet előtt, aki 
túlságosan jól ismerte, majdnem annyira, mint Sylvie. 

Erzsébetnek kiváló megérzései voltak, amit most is bebizonyított, még 
mindig Davisonhoz intézve a szót: 

— Abban a papírkötegben, amelyet úgy szorítasz a szívedre, mint kedves 
gyermekedet, benne van a halálos ítélet is? 

Ned ostobán érezte magát. Fogalma sem volt, honnan jött rá a királynő. 

— Igen — vallotta be Davison. 

— Add ide. 

Davison kivette a kötegből az iratot, és meghajolva átadta a 
királynőnek. Ned félig-meddig azt várta, hogy leteremti őket, amiért 
megpróbálták rászedni, ám Erzsébet nem tett ilyet. Mivel gyengült a 
szeme, karnyújtásnyira tartva olvasta el az ítéletet, majd azt mondta: 

— Hozzatok tollat és tintát. 

Ned elhűlve ment oda egy asztalkához, és összeszedte, ami kellett. 

Tényleg aláírja? Vagy még mindig őt ugratja, úgy, ahogy azokat az 
európai hercegeket ugratta, akik feleségül akarták venni? Sosem ment 


férjhez: talán sohasem írja alá Stuart Mária halálos ítéletét. 

Erzsébet kivette Ned kezéből a tollat, és  megmártotta a 
kalamárisban, amelyet Ned tartott elé. Habozott, kifürkészhetetlen 
mosollyal nézett a férfira, azután egyetlen lendülettel aláírta az ítéletet. 

Ned, aki alig hitt a szemének, átvette a papírt, továbbadta Davisonnak. 

A királynő szomorúnak látszott. 

— Nem sajnáljátok, hogy ilyet kell végignéznetek? 

— Inkább lássam felségedet élve, még akkor is, ha ez egy másik királynő 
életébe kerül — felelte Davison. 

Jó válasz, gondolta Ned, arra emlékezteti Erzsébetet, hogy Mária 
megöletné, ha tudná. 

— Adjátok át ezt az iratot a Lordkancellárnak, hogy lássa el a Nagy 
Pecséttel. 

Még jobb, gondolta Ned. Valóban komolyan beszél. 

— Igenis, felség — felelte Davison. 

— De tartsátok titokban, amennyire lehet — intette Erzsébet. 

— Igenis, felség. 

Nagyon jó, hogy Davison igenisfelségezik, gondolta Ned, de mi az 
ördögre gondolt Erzsébet, amikor azt mondta, tartsák titokban ezt az iratot? 
Úgy döntött, nem kérdezi meg. 

Erzsébet most felé fordult. 

— Mondd meg Walsinghamnek, mit tettem. — Gunyorosan folytatta: — 
Olyan megkönnyebbülés lesz, hogy abba fog belehalni. 

— Annyira nem beteg, hála az égnek — felelte Ned. 

— Mondd meg neki, hogy a kivégzést Fotheringhay falai között kell 
végrehajtani, nem a várudvaron. Ne legyen nyilvános. 

— Rendben van. 

A királynő mintha elmélázott volna. 

— Ha legalább valami hű ember sújtana le titokban — mondta halkan, 
egyik férfira sem nézve. — Azért nem hibáztathatna a francia és a skót 


követ. 

Ned megdöbbent. A királynő gyilkosságot javasol. Azonnal eldöntötte, 
hogy ehhez a tervhez nem lehet köze, még annyira sem, hogy másoknak 
megemlítse. Egy királynőnek túl könnyű letagadni egy ilyen javaslatot, és 
utána, igazának bizonyságául, felköttetni a gyilkost. 

Erzsébet őt nézte, de mikor megérezte benne az ellenállást, Davisonra 
pillantott, aki ugyancsak nem szólt. A királynő felsóhajtott, és azt mondta. 

— Írjatok Sir Amiasnak Fotheringhaybe. Legyen benne, hogy az 
uralkodó fájlalja, amiért nem talált más módot Stuart Mária életének 
megrövidítésére, tekintve, hogy milyen nagy veszélyben forog Erzsébet a 
nap minden órájában. 

Ez még az ő mércéjével is kegyetlenség volt. , Az élet megrövidítése" 
még szépítő körülírásnak sem nevezhető. Ám Ned jobban ismerte Pauletet. 
Kemény börtönőr volt, de rideg erkölcse, amely miatt olyan szigorúan bánt 
a foglyával, azt sem engedné, hogy megölje. Nem tudná meggyőzni magát, 
hogy a gyilkosság Isten akarata. Megtagadná Erzsébet kérését, aki 
valószínűleg megbüntetné érte. A királynőnek kevés türelme volt azokhoz, 
akik nem engedelmeskedtek neki. 

Elbocsátotta Davisont és Nedet. 

Kint az előszobában Ned halkan odaszólt Davisonnak: 

— Amint a parancsot lepecsételték, javaslom, adja oda Lord Burghley- 
nek. Ő valószínűleg összehívja a belső tanács rendkívüli ülését. Hitem 
szerint arra szavaznak, hogy a parancsot azonnal küldjék tovább 
Fotheringhaybe, anélkül hogy még egyszer megvitatnák őfelségével. 
Mindenki azt akarja, hogy minél előbb megtörténjen a dolog. 

— Hát maga mit csinál? — kérdezte Davison. 

— Én? — nézett rá Ned. — Én fogadok egy hóhért. 


Stuart Mária kis udvartartásában a királynő volt az egyetlen, aki nem sírt. 
Az asszonyok egész éjszaka ott ültek az ágya körül. Senki sem aludt. A 


csarnokból idehallatszott az ácsok kopácsolása, akik a vesztőhelyet 
építették. Mária szűk lakosztályának szobáin kívül egész éjjel súlyos 
csizmák dübörögtek a folyosón: az ideges Paulet szökéstől tartva 
megkettőzte az őrséget. 

Mária hatkor kelt. Még sötét volt. Alison gyertyafénynél öltöztette föl. 
Mária sötétvörös alsószoknya és mélyen kivágott, vörös szatén ingváll 
mellett döntött. Erre fekete szaténszoknyát és arannyal hímzett, rövid 
fekete szaténköpenyt vett, amelynek hasítékos ujján kilátszott a bíborbélés. 
Prémgallérral tartotta távol a sivár Fotheringhay dermesztő hidegét. Alison 
segített föltennie a fehér főkötőt, amelynek hosszú csipkefátyla a földig ért, 
és erről eszébe jutott az a csodálatos, kékesszürke bársonyuszály, amelyet 
ő vitt Mária esküvőjén Párizsban annyi szomorú éve. 

Mária egyedül ment be a kis oratóriumba, hogy imádkozzon. Alison és 
a többiek kint maradtak. Várakozás közben pirkadni kezdett. Alison 
kinézett egy ablakon, és látta, hogy szép, fényes napjuk lesz. Valahogy 
feldühítette ez az érdektelen részlet. 

Nyolcat ütött az óra. Kisvártatva hangosan, türelmetlenül kopogtattak 
Mária lakosztályának ajtaján, és egy férfihang azt kiáltotta: 

— A lordok várják a királynőt! 

Egészen mostanáig Alison nem hitte el igazán, hogy megölik a 
királynőt. Úgy képzelte, hogy az egész csak játék, áltatás, amelyet vagy 
Paulet talált ki valamilyen gyűlöletes célból, vagy Erzsébet, aki az utolsó 
percben elküldi a kegyelmi határozatot. Eszébe jutott, hogy William 
Appletreenek, aki rálőtt Erzsébetre, amikor a királynő bárkán jött lefelé a 
Temzén, színpadiasan akkor kegyelmeztek meg, amikor már a vérpadon 
állt. De ha a lordok itt vannak, hogy tanúi legyenek a kivégzésnek, akkor 
az valódi lesz. A szíve ólomként nyomta a mellét, a lába elgyengült. 
Legszívesebben lefeküdt volna, lehunyta volna a szemét, hogy örökre 
elalhasson. 

De kísérnie kellett királynőjét. 


Bekopogtatott a kápolnába, és benézett. Mária az oltár előtt térdelt, latin 
nyelvű imakönyvét fogva. 

— Még egy percet kérek, hogy befejezzem imáimat. 

Alison továbbította ezt az üzenetet a bezárt ajtón át, csakhogy a kint 
várakozó emberek nem voltak engedékeny hangulatban. Az ajtó felpattant, 
és belépett a seriff. 

- Remélem, nem kényszerít, hogy odavonszoljuk — mondta olyan 
kétségbeesetten, hogy Alison egy pillanatra megsajnálta, amin maga is 
elcsodálkozott. 

A seriff kopogtatás nélkül nyitott be a kápolnába. Mária azonnal fölállt. 
Sápadt volt, de nyugodt, és Alison, aki jól ismerte, rögtön megnyugodott. 
Az uralkodói fenség átsegíti Máriát az előtte álló megpróbáltatáson. Az 
udvarhölgy fellélegzett: szörnyű lett volna végignézni, hogy Mária az 
életével együtt a méltóságát is elveszíti. 

— Kövessen — mondta a seriff. 

Mária visszafordult, leakasztott az oltár fölötti kampóról egy 
elefántcsont keresztet, majd rögtön elindult a seriff után, egyik kezével a 
keresztet, a másikkal az imakönyvet szorítva nagy melléhez. Alison 
követte. 

Mária majdnem tíz centivel magasabb volt a seriffnél. A betegségtől és 
a bezártságtól meggörbült és elnehezedett, ám most gondja volt rá, hogy 
egyenes gerinccel, büszke arccal, egyenletes járással haladjon. Alison 
szomorú büszkeséggel nézte. 

A kis előszobában megálltak. 

— A királynő innen egyedül jön — mondta a seriff. 

Mária szolgálói tiltakoztak, de a férfi nem engedett. 

— Őfelsége Erzsébet királynő parancsa — mondta. 

Ekkor megszólalt Mária, magas, határozott hangon. 

— Nem hiszek önnek — mondta. — Erzsébet, a szűz királynő sosem ítélné 
egy asszonytársát arra, hogy szolgálóhölgyei nélkül haljon meg. 


A seriff ügyet sem vetett rá. Kinyitotta a csarnok ajtaját. 

Alison meglátott egy fekete szövettel bevont, fél méter magas 
emelvényt, amelyet nemesek álltak körül. 

Mária beállt a küszöbre, hogy az ajtót ne lehessen becsukni, és azt 
kiáltotta az egész csarnokot betöltő hangján: 

— Könyörgöm lordságaitoknak, engedjék be velem együtt asszonyaimat, 
hogy később jelenthessék halálom módját. 

- Még beáztatják keszkenőiket a vérébe, hogy aztán istentelen 
ereklyeként használják babonás bolondok — mondta valaki. 

Valaki máris aggódik, milyen hatással lesz a közvéleményre ez a 
kivégzés, gondolta Alison. Nem számít, mit tettek, gondolta vadul; azokat, 
akik részt vettek ebben az ocsmány előadásban, örök gyűlölet és undor 
fogja övezni. 

— Nem tesznek ilyet! — felelte Mária. — Erre a szavamat adom. 

A lordok közelebb mentek egymáshoz. Alison hallotta a 
dünnyögésüket, majd azt mondta egy hang: 

— Rendben van, de csak hatan. 

Mária beleegyezett, sorra rámutatva azokra, akiket magával akart vinni 
— az első Alison volt —, azután elindultak. 

Alison most már az egész termet látta. Középen volt az emelvény. Két 
ember ült rajta támlátlan széken, akikben fölismerte Kent és Shrewsbury 
grófjait. Az előtt volt az ugyancsak feketével bevont tőke. A padlóra 
kikészítették a frissen fent, hatalmas favágó fejszét. 

Az emelvény előtt még két szék volt. Az egyikben Paulet ült, a 
másikban valaki, akit Alison nem ismert. Oldalt egy nagydarab alak állt 
munkásruhában, az egyetlen a teremben, aki így öltözött. Alison nem 
értette, aztán rájött, hogy ő a hóhér. Fegyveres katonák vontak gyűrűt az 
emelvény körül. A körön kívül nézők szorongtak: egy kivégzéshez tanúk 
kellenek. 

Alison felfedezte a tömegben Sir Ned Willardot, aki a legtöbbet tette 


azért, hogy eljöjjön a mai szörnyű nap. Minden alkalommal túljárt 
Erzsébet ellenségeinek az eszén. Mégsem látszott diadalmasnak, inkább 
döbbenten bámulta az emelvényt, a fejszét és a halálra ítélt királynőt. 
Alison jobban szerette volna, ha kárörvendő, akkor jobban tudta volna 
gyűlölni. 

Fatörzsek izzottak a hatalmas kandallóban, de nem melegítettek. Alison 
úgy érezte, hogy a terem hidegebb, mint a napsütötte udvar az ablakokon 
túl. 

Mária elindult az emelvényhez. Ahogy odaért, Paulet felállt, és a kezét 
nyújtotta, hogy fölsegítse a lépcsőn. 

— Köszönöm — mondta a királynő, de nem hagyta hidegen az udvarias 
gesztus kegyetlen iróniája, mert keserűen hozzátette: — Ez az utolsó gond, 
amelyet valaha is okozni fogok önnek. 

Magasra emelt fejjel hágott föl a három lépcsőfokon. 

Azután nyugodtan helyet foglalt a zsámolyon. 

Mozdulatlanul, kifejezéstelen arccal ült, miközben felolvasták az 
ítéletet, de mikor egy lelkész imádkozni kezdett, hangosan és dagályosan 
kérve Istent, hogy az utolsó pillanatban térítse át őt protestánsnak, 
tiltakozott. 

- Az ősi római katolikus hitben nőttem föl — mondta fejedelmi 
határozottsággal —, és annak védelmében akarom hullatni véremet. 

A lelkész oda se figyelve deklamált tovább. 

Mária félrefordult a zsámolyon, hogy háttal legyen a lelkésznek, 
kinyitotta a latin imakönyvét, és fennhangon, nyugodtan olvasni kezdett a 
bombasztikus szóáradat közepette. Alison büszkén gondolta, hogy 
vitathatatlanul Mária a jobb előadó. Egy idő után Mária lecsúszott a 
székről, térdre ereszkedett a tőkével szemben, és tovább imádkozott, 
mintha az egy oltár lenne. 

Végül befejeződtek az imák. Máriának most le kellett vetnie a 
felsőruházatát. Alison felment az emelvényhez, hogy segítsen neki. Mária 


sietni látszott, mint aki minél előbb túl akar lenni a dolgon, és Alison olyan 
gyorsan vette le a köpenyt és a szoknyát, ahogy csak tudta. Azután a 
fátylas főkötő következett. 

Mária ott állt vérvörösben, tökéletes képeként a katolikus mártírnak. 
Alison megértette, hogy a királynő éppen ezért választotta ezt a színt. 

Szolgái sírtak és hangosan imádkoztak, de Mária megdorgálta őket 
franciául: 

— Ne sírjatok értem. 

A hóhér fölvette a fejszét. 

Az egyik asszony bekötötte a királynő szemét egy fehér zsebkendővel. 

Mária letérdelt. Mivel nem látta a tőkét, kézzel tapogatta ki, azután 
ráhajtotta a fejét, feltárva fehér nyakát, amelynek lágy húsára pár pillanat 
múlva lecsap a fejsze. Alison a lelke mélyéig elborzadt. 

Mária latin nyelven felkiáltott: 

— Uram, vedd magadhoz a lelkemet! 

A hóhér magasra emelte a fejszét, és lesújtott. 

De nem talált pontosan. A csapás nem vágta el Mária nyakát, a vas beleállt 
a koponya alján a csontba. Alison nem bírta elfojtani felcsukló zokogását. Ez 
volt a legborzasztóbb, amit egy hosszú élet alatt látott. 

Mária nem mozdult, Alison nem tudta, eszméletén van-e. Nem adott 
hangot. 

A hóhér másodszor is lesújtott, ezúttal pontosabban. Az éles acél éppen 
a megfelelő helyen hatolt be a nyakba, és csaknem teljesen átvágta. De 
még mindig maradt egy ín, amely megtartotta a fejet. 

A hóhér két marokra fogta a fejszéjét, és elfűrészelte az inat. 

Mária feje végre lehullott a tőkéről a szalmába, amelyet éppen ebből a 
célból halmoztak az emelvényre. 

A hóhér a hajánál fogva a magasba emelte a fejet, hogy mindenki lássa, 
és azt kiáltotta: 

— Isten óvja a királynőt! 


Azonban Mária parókát hordott, amely most Alison iszonyodó 
rémületére levált a hajról. Mária feje az emelvényre zuhant, a hóhér csak a 
göndör, bronzvörös parókát fogta. A padlón heverő fejnek rövid, szürke 
haja volt. 

Ez volt az utolsó, rettenetes méltatlanság. Alisonnak be kellett hunynia 
a szemét. 

Sylvie-t a rosszullét kerülgette, ha a spanyol megszállásra gondolt. 
Képzeletében felmerült egy újabb Szent Bertalan-éj, gondolatban ismét 
látta a szörnyű sebektől általjárt, pőre holtak halmait Párizs utcáin. Azt 
sikerült átvészelnie. De csak nem történik meg még egyszer! 

Erzsébet ellenségei taktikát változtattak. A titkos összeesküvések 
helyett nyílt akciókba kezdtek. Fülöp spanyol király felállított egy 
hajóhadat. Fülöp régen dédelgette ezt a tervet, ám Stuart Mária lefejezése 
teljes mértékben törvényesítette a megszállást az európai vezetők 
szemében. A fukar Sixtus pápa annyira megbotránkozott a kivégzéstől, 
hogy egymillió aranydukátot ajánlott fel a háború költségeire. 

Ned korán tudomást szerzett a hajóhadról, amely mostanra a 
legrosszabban őrzött titok lett Európa-szerte. Sylvie a londoni hugenották 
templomában hallott róla. Fülöp királynak nem volt hova dugnia az 
indulási pontnak kiszemelt Lisszabon körül a sok száz hajót és sok ezer 
katonát. Fülöp flottája milliótonna-számra vásárolta fel a tartalékot: 
élelmiszert, puskaport, ágyúgolyót és a mindennél fontosabb hordókat, 
amelyekben mindezt tárolták. Fülöp ügynökei kénytelenek voltak letarolni 
Európát utánpótlásért. Még angliai készleteket is felvásároltak. Sylvie ezt 
onnan tudta, mert egy Elijah Cordwainer nevű kingsbridge-i kereskedőt 
felakasztottak, amiért a spanyolokkal üzletelt. 

Ned minden erejével azon dolgozott, hogy kiderítse a spanyol király 
haditervét. Sylvie megkérte párizsi kapcsolatait, hogy ha megtudnak 
valamit, riasszák. Közben Barney is hírt adott magáról. Hajója, az Alice 
útban Combe Harbour felé, rövid időre kikötött Doverben. Barney onnan 
írt az öccsének, hogy pár nap múlva Kingsbridge-ben lesz, és szeretne 
találkozni Neddel, mert fontos oka van rá. 


Sylvie-nek volt egy ügyes segédje, aki elvezethette a távollétében a 
könyvesboltot. Ned is eljöhetett Londonból néhány napra. Előbb értek 
Kingsbridge-be, mint Barney. Mivel nem tudták, mikor érkezik, 
mindennap lementek a vízpartra, hogy lássák a Combe Harbourból érkező 
bárkákat. Barney fia, a huszonhárom éves Alfo elkísérte őket. Valerie 
Forneron ugyancsak. 

Alfo udvarolt Valerie-nek. A Franciaországból menekült Guillaume 
Forneron, a hugenotta patyolatszövő lánya csak egyike volt a számos 
kingsbridge-i hajadonnak, akiket megbűvölt Alfo apai ágon örökölt, 
csibészes bája és egzotikus szépsége. Sylvie szerette volna tudni, nem 
kifogásol-e Guillaume egy udvarlót, aki ennyire különbözik más ifjaktól. 
Ám Gvuillaume-nak láthatólag csak az volt fontos, hogy Alfo protestáns. 
Ha Valerie egy katolikus fiúba szeret bele, akkor lett volna haddelhadd. 

Alfo bizalmasan bevallotta Sylvie-nek, hogy ő és Valerie titokban már 
eljegyezték egymást. 

— Gondolod, hogy a Kapitány beleegyezik? — kérdezte aggodalmasan 
Alfo. — Még nem tudtam megkérdezni tőle. 

Sylvie egy percig gondolkodott. 

— Mondd neki, hogy sajnálod, amiért nem kérhetted az áldását, hiszen 
három éve nem láttad, de tudod, hogy úgyis megkedveli Valerie-t. Nem 
hiszem, hogy kifogásai lennének. 

Barney a harmadik reggelen érkezett, általános meglepetésre egy rózsás 
arcú, negyven körüli asszonnyal, akinek rengeteg, csigás szőke haja és 
széles mosolya volt. 

— Ő Helga — mondta fölöttébb elégedetten. — A feleségem. 

Helga elsőnek Alfóhoz ment oda. Két kézzel megfogta a fiatalember 
kezét, és németes kiejtéssel mondta: 

— Apád mesélt nekem az anyádról, és tudom, hogy sosem pótolhatom őt. 
De remélem, hogy te és én megtanuljuk szeretni egymást. Majd igyekszem, 
hogy ne legyek olyan, mint a mesékben a gonosz mostoha. 


Épp azt mondta, amit kellett, gondolta Sylvie. 

A történet apránként kerekedett ki. Helga hamburgi gyermektelen 
özvegy volt, virágzó borkereskedéssel. Azt az aranyszín német bort adta- 
vette, amelyet az angolok rajnainak hívnak. Barney előbb a vevője volt, 
aztán a szeretője, végül a vőlegénye lett. Helga eladta az üzletét, hogy 
hozzámenjen, de máris azt tervezte, hogy új üzletet nyit Kingsbridge-ben, 
ugyanannak a bornak a behozatalára. 

Alfo bemutatta Valerie-t, és éppen a szavakat kereste a vallomáshoz, 
hogy jegyesek, amikor Barney megelőzte: 

— Csodálatos, Alfo. Gyorsan vedd el! 

Mindenki nevetett, és Alfo csak annyit tudott mondani: 

— Éppen ezt tervezem, Kapitány. 

Sylvie roppantul élvezte az alkalmat: volt ölelkezés, parolázás, mesélés, 
kacagás, öröm, és mindenki egyszerre beszélt. Az ilyen alkalmakkor 
akaratlanul összehasonlította Ned családját a sajátjával. Ők csak hárman 
voltak, a szülei meg ő, azután ketten maradtak. Először zavarba jött Ned 
népes családjától, de most már szerette őket, és inkább a régit látta 
szűkösnek. 

Végül nekivágtak a lejtős főutcának. A háznál Barney átnézett a 
piactéren, és azt kérdezte: 

— Ejha, mi történt a romos apátsággal? 

— Gyere, és nézd meg — mondta Alfo. 

Odavezette a társaságot az apátság nyugati falán nyitott új kapuhoz. A 
négyszögletes teret kikövezték, hogy az embereknek ne kelljen sárban 
caplatniuk. Helyreállították a boltíveket, az árkádokat, és a kerengő 
minden oszloppárja között egy-egy pult állt. Nyüzsögtek benne a vásárlók. 

— Nahát, ez volt anyánk álma! — mondta Barney. — Kinek a műve? 

— A tied, Kapitány — felelte Alfo. 

— A telket én vásároltam meg a pénzeden — magyarázta Ned —, Alfo 
pedig fedett piacot csinált belőle, ahogy anyánk tervezte harminc éve. 


— Ez csodálatos — mondta Barney. 

— És rengeteg pénzt hoz neked — felelte büszkén Alfo. 

Sylvie, aki sokat tudott arról, mire van szüksége egy boltosnak, 
tanácsokat adott Alfónak a fedett piac kialakításához. Fiatalemberek 
módjára Alfo nem sokat beszélt a kapott segítségről, Sylvie pedig úgy, 
ahogy szerető szívű nagynéniknek kell, nem is emlegette föl neki. 

Magának Alfónak is jó üzleti érzéke volt, Sylvie szerint vállalkozó 
szellemű anyjától örökölte, aki a legjobb rumot főzte  Új- 
Spanyolországban. 

— Telt ház van — jegyezte meg Barney. 

— Ki akarom bővíteni a régi refektóriummal — válaszolta Alfo. Sietve 
hozzátette: — Már ha egyetértesz, Kapitány. 

— Jó ötlet — mondta Barney. — Később megnézzük a számokat. Elég idő 
van rá. 

Keresztülvágtak a téren, és végre bementek a házba. Az egész család 
leült ebédelni, ahol elkerülhetetlenül a készülő spanyol támadásra 
terelődött a beszélgetés. 

— Azok után, amit eddig tettünk — mondta Ned olyan kedveszegetten, 
hogy Sylvie szíve belefájdult. — Csupán olyan országot akartunk, ahol az 
ember megtalálja a békéjét Istennel, ahelyett hogy csak ismételgeti az 
imákat, mint egy papagáj. De nem hagynak békén minket. 

Alfo az apjához fordult: 

— Spanyolországban van rabszolgaság, Kapitány? 

Hát ez most hogy jön ide?, töprengett Sylvie, és eszébe jutott a pillanat, 
amelyben Alfo tudatára ébredt a rabszolgaságnak. Tizenhárom-tizennégy 
éves lehetett. Az anyjától hallotta, hogy a nagyanyja rabszolga volt, és sok 
rabszolga olyan sötét bőrű, mint ő. Megnyugodott, amikor azt hallotta, 
hogy az angol törvény szerint senki sem adható el rabszolgának. Azóta 
nem nagyon említette a témát, de Sylvie most rájött, hogy valójában sosem 
feledkezett meg a dologról. Számára Anglia a szabadságot jelentette, és a 


spanyol megszállás fenyegetésétől kiújultak a félelmei. 

— Igen — bólintott Barney. — Spanyolországban van rabszolgaság. 
Sevillában, ahol éltem, minden gazdag családnak voltak rabszolgái. 

— És a rabszolgák sötét bőrűek? 

Barney sóhajtott. 

— Igen. Néhányan európai hadifoglyok, ezek rendszerint a gályákon 
eveznek, de a többség afrikai és török. 

- Ha a spanyolok megszállnak minket, megváltoztatják a 
törvényeinket? 

— Igen valószínű. Valamennyien katolikusok leszünk. Ezt akarják. 

— És megengedik majd a rabszolgaságot? 

— Megtehetik. 

Alfo sötéten bólintott. Sylvie-ben fölmerült, hogy a fiú talán soha 
életében nem szabadul a rabszolgaság rémétől. 

— Semmit sem tehetünk a megszállás megakadályozására? 

- De igen — felelte Barney. — Nem szabad kivárnunk, hogy 
megérkezzenek. Nekünk kell először odavágnunk. 

— Már javasoltunk a királynőnek egy megelőző csapást — mondta Ned. 

— Állítsuk le őket, mielőtt megindulnának! 

Ned ennél mérsékeltebb volt. 

— Támadjuk meg, mielőtt vitorlát bontanának, és legalább annyi kárt 
tegyünk bennük, hogy Fülöp király meggondolja magát. 

— A királynő beleegyezett? — kérdezte mohón Barney. 

— Úgy döntött, hogy hat hajót küld: négy hadihajót és két naszádot. — A 
naszádok kisebb, gyorsabb járművek voltak, gyakran használták őket 
felderítésre és üzenetek továbbítására, de harcban nem sok hasznukat 
lehetett venni. 

— Négy hadihajó a világ leggazdagabb és leghatalmasabb országa ellen? 
— tiltakozott Barney. — Ennyi nem elég. 

— Nem kockáztathatjuk az egész hadiflottát. Akkor Anglia védtelenné 


válik. De felszólítjuk a fölfegyverzett kereskedelmi hajókat, hogy 
csatlakozzanak a flottához. Zsákmány is lesz, ha a küldetés sikeres. 

— Megyek - vágta rá Barney. 

— Ó! — mondta elszörnyedve Helga, aki mostanáig alig szólt. — Ilyen 
hamar? 

Sylvie sajnálta. De hát tengerészhez ment feleségül. Azok veszedelmes 
életet élnek. 

— Viszem mindkét hajót — folytatta Barney, mert már két hajója volt, az 
Alice és a Bella. — Ki a parancsnok? 

— Sir Francis Drake -— felelte Ned. 

Alfo föllelkesedett: 

— Ő a legjobb ember erre! 

Drake volt az ifjú angolok hőse: körbehajózta a Földet, másodiknak a 
történelemben. Ez a fajta vakmerő hőstett ragadja meg a fiatal képzeletet, 
gondolta Sylvie. 

— Akkor rendben van, ha Drake veletek lesz — mondta Alfo. 

— Talán — bólintott Sylvie —, de én inádkozom, hogy Isten is veletek 
legyen. 

— Ámen — mondta Helga. 


A tenger nem hagyja, hogy szeressék, Barney mégis szerette. 
Föllelkesítette a vitorlázás, a vitorla csattogása a szélben, a napfényben 
csillogó hullámok. 

Volt valami őrület ebben az érzésben. A tenger veszedelmes. Noha az 
angol flotta még meg sem pillantotta az ellenséget, a Vizcayai-öböl egyik 
vad viharában máris elveszítette a Marengo nevű hajót. Még jó időben is 
örök kockázat az ellenséges hajók támadása — vagy a kalózoké, akik az 
utolsó pillanatig barátságosnak tettetik magukat. Kevés tengerész öregszik 
meg. 

Barney fia el akart jönni erre az útra. Alfo az első vonalban akart lenni, 


amikor a hazájukat védelmezik. Szerette Angliát, különösen Kingsbridge- 
et. Barney azonban határozottan elutasította. Alfo valódi szenvedélye a 
kereskedelem volt, ebben különbözött az apjától, aki mindig utálta a 
könyvelést. Mellesleg Barney kockáztathatta a saját életét, de nem 
sodorhatta veszélybe szeretett fiát. 

Az álnok Atlanti-óceán nyugodtabb lett, ahogy közelebb értek a meleg 
Földközi-tengerhez. Barney becslése szerint a flotta tizenöt kilométerre 
járhatott  Cádiztól, amely Gibraltár közelében van Spanyolország 
délnyugati csücskében, amikor elsütöttek egy jelzőágyút, és a gyűlést jelző 
zászló röppent fel az Elizabeth Bonaventure parancsnoki hajó árbócára, 
értesítve a kapitányokat, hogy haditanács lesz Sir Francis Drake 
altengernagynál. 

1587. április 29-én ragyogóan sütött a nap, délután négy óra volt, enyhe 
délnyugati szél fújt, a huszonhat hajó gyors, ötcsomós sebességgel tartott 
célja felé. Barney kelletlenül megkurtíttatta a vitorlákat az Alice-en, és a 
hajó fokozatosan lassult, amíg meg nem állt, és már csak ringott a 
hullámokon. Ez az, amitől a szárazföldi patkányok hánynak. 

A konvojból mindössze hat hajó volt a királynőé. A másik húsz, 
beleértve Barney két hajóját, felfegyverzett kereskedelmi jármű volt. Fülöp 
király kétségtelenül azzal fogja vádolni őket, hogy alig jobbak a 
kalózoknál, amiben Barney igazat is adott neki. De hát Erzsébetnek, 
Fülöptől eltérően, nincsenek feneketlen ezüstbányái Új-Spanyolországban, 
hogy pénzelje a flottáját, és másképp nem szedhettek össze egy támadó 
hajóhadat. 

Barney parancsot adott legénységének, hogy engedjenek le egy 
csónakot, és evezzenek vele az Elizabeth Bonaventure-höz. Látta, hogy 
más kapitányok is ugyanezt teszik. Néhány perccel később a csónak 
nekiütközött a parancsnoki hajó oldalának, és ő felkapaszkodott a 
kötéllétrán a fedélzetre. 

Harminc méter hosszú, nagy hajó volt az Elizabeth Bonaventure, 


tekintélyes fegyverzettel — negyvenhét ágyúja volt, köztük két akkora, 
amelyek huszonöt kilós golyókat lőttek ki —, viszont egyetlen akkora kabin 
sem volt rajta, ahol elfért volna az összes kapitány. Ott álltak a fedélzeten 
az egy szál faragott szék körül, amelybe senki nem mert beleülni. 

A flotta néhány hajója bő másfél kilométerrel lemaradt, és meg sem 
érkezett az összes kapitány, amikor a türelmetlen Drake megjelent. 

Negyvenes éveiben járó, testes férfi volt, göndör, vörös hajú, zöld 
szemű, rózsásfehér bőrű. A feje kicsinek tűnt a testéhez képest. 

Barney levette a kalapját, és a többi kapitány is követte a példáját. 
Drake híresen önérzetes volt, talán azért, mert egy devoni szerény tanyáról 
emelkedett föl ilyen magasra. Ám a kapitányok tisztelete szívből jött. 
Valamennyien kívülről tudták Drake hároméves világ körüli útjának 
részleteit. 

Az altengernagy beleült a faragott székbe, felnézett az égre és azt 
mondta: 

— Napnyugta előtt Cádizban leszünk. 

Cádiz volt a célpontjuk, és nem Lisszabon, ahol a spanyol flotta 
gyülekezett. Drake abban emlékeztetett Barney megboldogult anyjára, hogy 
ő is megszállottan vadászott a hírekre. Most is kifaggatta két holland 
kereskedelmi hajó kapitányát, akikkel Lisszabon előtt találkoztak. Tőlük 
tudta meg, hogy az invázióhoz szükséges utánpótlást szállító hajókat 
Cádizban rakodják be, és rögtön lecsapott a hírre. A szállítóhajókat 
könnyebb megverni, és — ami talán még többet ért a telhetetlen Drake 
szemében — a rakományuk sokkal értékesebb. 

Most megszólalt Drake helyettese, William Borough, a híres 
kormányos, aki könyvet írt a tájolóról: 

— De még nem vagyunk itt teljes létszámban. Sok hajó kilométerekkel 
mögöttünk jár. 

Barney ritkán látott két embert, akik ennyire ellentétei lettek volna 
egymásnak, mint Drake és Borough. A helyettes tanult, tudós és óvatos 


volt, a följegyzések, iratok és térképek embere, Drake lobbanékony, a 
tettek embere, aki lenézte a gyávaságot. 

— A szél és az időjárás a mi oldalunkon van — felelte. — Meg kell 
ragadnunk az alkalmat. 

— Cádiz hatalmas kikötő, de a bejárata veszélyes — vitatkozott Borough. 
Meglobogtatott egy térképet, bár Drake nem ereszkedett le odáig, hogy 
rápillantson. Borough ennek ellenére kitartott. — Csak egyetlen mélyvízi 
folyosó van, az pedig közel halad el a félsziget csúcsához, ahol egy 
ágyúkkal megrakott erőd áll. 

— Nem húzunk fel egyetlen zászlót sem, amikor odaérünk — válaszolta 
Drake. — Nem fogják tudni, kik vagyunk, csak amikor már késő. 

— Fogalmunk sincs, milyen hajók lehetnek a kikötőben — vágott vissza 
Borough. 

— A holland kapitány szerint kereskedelmi hajók. 

— Lehetnek hadihajók is. 

— Azok mind Lisszabonban vannak. Ezért jöttünk Cádizba. 

Borough őrjítőnek találta Drake nemtörődömségét. 

— Akkor hát mi a haditervünk? — kérdezte dühösen. 

— Haditerv? — kérdezett vissza Drake hanyagul. — Utánam! 

Legott parancsokat kezdett ordítani a legénységének. Barney és a többi 
kapitány sietve lemászott a hajó oldalán a csónakjához. Elégedetten 
nevetgéltek Drake  merészségén, maguk is alig várták, hogy 
cselekedhessenek. Barney elméje mélyén azt suttogta a szorongás 
kisördöge, hogy Borough-nak igaza van az óvatosságban, ám Drake harci 
láza ragályos volt. 

Amint visszaért az Alice fedélzetére, parancsot adott a legénységnek, 
hogy húzzák fel a vitorlákat. Hat négyszögletes vitorlája volt, minden 
árbócon kettő. A tengerészek majomként mászkáltak az árbócokon. Egy 
perc múlva szél dagasztotta a vásznakat, a hajóorr a hullámokat szántotta, 
és Barney boldog volt. 


Elöl egy folt jelent meg a látóhatáron, és fokozatosan alakult erőddé. 

Barney ismerte Cádizt. A Guadalguivir torkolatánál volt, százhúsz 
kilométerre Sevillától, ahol Carlosszal és Ebrimával élt csaknem harminc 
éve. Néhány kilométerrel beljebb van a szárazföldön Jerez, annak az erős 
bornak a hazája, amelyet az angolok sherrynek hívnak. Cádiz városa az 
erőddel annak a hosszú félszigetnek a végén épült, amely egy hatalmas, 
természetes kikötőt kerített el. Két folyó torkollt bele a városkákkal és 
falvakkal szegélyezett, széles öbölbe. 

A flotta hajói ügyesen felsorakoztak Drake zászlóshajója mögött, elöl a 
hadihajók, hátul a kereskedelmiek. Parancsolni sem kellett nekik, hogy 
vegyék föl az , oszlop" alakzatot, amelynél az ellenség — pillanatnyilag a 
spanyolok — elölről egyszerre csak egy hajót lőhet. Ráadásul, ha Drake 
megtalálja az átjárót a sekély vizek között, akkor csak menniük kell utána. 

Barney félt, ám a félelem különös módon fölpezsdítette, jobban, mint a 
sherry. A veszélyben volt igazán elemében. Nem volt bolond: ismerte a 
sebek kínját, látta a vízbe fúlók rettegését, amikor egy hajó elsüllyedt. 
Valamiért azonban ez sem csökkentette az izgalmat, amely akkor fogta el, 
ha csatába indult, készen rá, hogy öljön vagy megöljék. 

Becslése szerint még egy óra maradt napnyugtáig, amikor az Elizabeth 
Bonaventure befordult Cádiz kikötőjébe. 

Barney az erődöt tanulmányozta. Nem észlelt mozgást az ágyúk körül, 
nem emeltek föl golyókat a csövekhez, nem futottak lőporért, 
vizesvödrökért meg azért a hosszú, csavarhúzóforma keféért, aminek 
ágyúféreg a neve. Csak egy maroknyi katonát látott, akik kihajoltak a 
bástyákról, és mérsékelt érdeklődéssel figyelték a közeledő, ismeretlen 
flottát. Ezek szerint nem riadóztatták őket. 

Ahogy az Alice a vezérhajó mögött beért a kikötőbe, Barney a várost 
kezdte figyelni, ahol mintha lett volna egy főtér, tele emberekkel. Ott 
nyilvánvalóan nincsenek ágyúk, hiszen a hajókat találnák el, amelyek 
szoros közelségben horgonyoznak a part mentén. 


Érdekes módon némelyik hajóról leszedték a vitorlákat, árbócaik 
kopáran meredtek az égnek. Miért csinálnának ilyet? A vitorlákat időnként 
meg kell javítani, de nem egyszerre mindet. Aztán eszébe jutott, amit Ned 
mesélt, hogy Fülöp király több tucat külföldi hajót rekvirált a flottájának, 
meg sem kérdezve a tulajdonosokat. Úgy vélte, talán ezeket a hajókat 
akarták megakadályozni abban, hogy elmeneküljenek. Így megbénítva 
azonban az angol ágyúk elől sem menekülhetnek. Kétszeres balszerencse. 

Az alkonyfényben úgy rémlett, hogy a téren a legtöbb ember háttal van 
a víznek. Két csoportra oszlottak, és ahogy a flotta közelebb ért, Barney 
látta, hogy az egyik csoport mintha színdarabot nézne egy emelvényen, a 
többiek pedig egy akrobatacsoportot vesznek körül. Cádiz még nem látott 
csatát az ő életében, sőt, ha jól tudja, már azelőtt sem, jó sok éve. Az 
itteniek nyilván biztonságban érzik magukat. Oda se néznek holmi érkező 
hajókra. Az itt megszokott. 

Még pár perc, hogy szörnyű meglepetés érje őket. 

Körülnézett az öbölben. Hatvanra becsülte a járművek számát. Fele 
óriási teherhajó volt, a másik fele kisebb vízi jármű. Valamennyit 
kikötötték a mólóhoz, vagy a part közelében horgonyoztak. A legtöbbnek 
a legénysége a parton lehet, friss ételt eszik, kocsmákban iszik, élvezi a 
nők társaságát. Bizonyára sokan vannak a téren álló tömegben is. Az 
angol hajók rókák voltak a tyúkólban, és támadni készültek. Mekkora 
csapást mér ez Fülöp király megszállási terveire, ha az angol flotta képes 
lesz mindet elpusztítani! Barney ujjongott. 

Már majdnem teljes kört írt le fordulás közben, és éppen észak felé 
nézett, amikor megpillantotta a gályákat. 

Kettő volt, most futottak ki Santa María kikötőjéből, a Guadalete folyó 
torkolatában. Barney tüstént felismerte őket keskeny alakjukról és oldalt az 
evezők ferde vonaláról. A lapátok pontosan egyszerre merültek a vízbe és 
emelkedtek ki belőle. Egy gálya felfordul egy óceáni viharban, de sok 
hasznát lehet venni a nyugodtabb Földközi-tengeren. Rabszolgák hajtják 


őket, gyorsak, mozgékonyak, függetlenek a széltől, ami nagy előny a 
vitorlásokkal szemben. 

Figyelte, amint fokozatosan gyorsulva vágnak át az öblön. Ágyúikat az 
orrba szerelték, így csak előre tudtak lőni. Rendszerint volt hegyes vas- 
vagy rézsarkantyújuk, amellyel felöklelhették az ellenséges vízi járművet, 
hogy lándzsásaik és puskásaik a sérült hajóra átszállva végezhessenek a 
legénységgel. Ám senki sem küld két gályát huszonhat hajó ellen, vagyis 
ezek inkább felderítők lesznek. Az a szándékuk, hogy kikérdezzék a 
közeledő flotta parancsnokát. 

Erre azonban nem lesz esélyük. 

Drake tökéletesen manőverezve a gályák ellen fordította az Elizabeth 
Bonaventure-t. Nagy bajban lettek volna, ha az öbölben gyenge vagy 
semmilyen a szél, mert a vitorlások ki vannak szolgáltatva a szélnek, a 
gályák meg nem. Drake-nek azonban szerencséje volt. 

A többi hadihajó mindenben utánozta a vezért. 

A kereskedőhajók folytatták útjukat, a mélyvízi átjáróban elhúztak az 
erőd alatt, azután legyező alakban szétnyíltak a kikötőben. 

Barney a gályákat figyelte. Úgy számolta, hogy huszonnégy evezősök. 
Minden evezőt öt rabszolga húz. A gályarabok nem élnek sokáig: a padhoz 
láncolva perzselődnek a napon, a saját piszkukban fetrengenek, 
folyamatosan kínozzák őket a fertőző betegségek. A gyengébbek néhány 
hétig, az erősek egy-két évig húzzák, és amikor meghalnak, a testüket 
különösebb ceremónia nélkül belehajítják a tengerbe. 

A gályák közeledtek az Elizabeth Bonaventure-höz. Barney várta, hogy 
Drake cselekedjen. Már attól kezdett félni, hogy az altengernagy talán 
kissé sokáig halogatja a tüzelést, amikor füstfelhő emelkedett a zászlóshajó 
fölé, és a következő pillanatban végiggördült az öblön az ágyúlövés 
moraja. Az első golyó ártalmatlanul loccsant a vízbe, mert a pattantyús 
csak a távolságot mérte be; a tüzérség nem túl pontos mesterség, amit 
Barney nagyon jól tudott. Ám a második és a harmadik is mellément. 


Drake embere ennyire nem értene a mesterségéhez? 

A gályák nem viszonozták a tüzet: az ő kisebb ágyúiknak ez még 
túlságosan messze volt. 

Drake tüzére mégis értette a mesterségét. Negyedik golyója derékban, 
az ötödik az orrban találta el az egyik gályát. 

Gyilkos lövések voltak hatalmas golyókkal, a gálya rögtön süllyedni 
kezdett. Barney hallotta a sebesültek sikolyát és a sértetlen, de pánikba 
esett szerencsések ordítását. A katonák eldobálták fegyvereiket, a vízbe 
ugrottak és a második gálya felé úsztak, akik pedig nem tudtak úszni, a 
vízen lebegő deszkákba kapaszkodtak. A legénység perceken belül követte 
a példájukat. Az evezősök ordítva és jajgatva könyörögtek, hogy engedjék 
el őket, ám erre senkinek nem volt ideje, maradtak, ahol voltak, 
szívszaggató jajveszékeléssel süllyedtek el a ronccsal együtt. 

A második gálya lelassított, és elkezdte összeszedni a túlélőket. Drake 
nem lőtt, talán mert úriemberként kímélni akarta a vízben vergődő, 
tehetetlen embereket, bár valószínűbb, hogy takarékoskodott a lőszerrel. 

Szinte azonnal újabb gályák bukkantak elő Santa María kikötőjéből, 
evezőik olyan kecsesen süllyedtek és emelkedtek, mint a versenylovak 
lábai. Barney hatot számolt össze, amint egyre gyorsulva közelednek a 
kikötő vizén. Meg kell hagyni, vitéz ember a parancsnok, hiszen hat hajót 
küldött huszonhat ellen. 

A gályák vonalba álltak egymás mellé. Ez volt a szokott taktikájuk, 
mert így mindegyik egyszerre védte két szomszédjának sebezhető oldalát. 

A hadihajók ismét fordultak, és mind a négy tüzelni kezdett, mihelyt a 
gályák lőtávolba értek. 

Barney megfigyelte, hogy amióta elkezdődött a csata, az öbölben 
néhány hajó felvonta a horgonyát, és vitorlát bontott. A legénységük 
valószínűleg még nem szállt partra, fürge eszű kapitányaik pedig rájöttek, 
hogy Cádizt megtámadták, és úgy döntöttek, elinalnak. Ám a legtöbb hajó 
helyben maradt: nem volt idejük előkeríteni a legénységet a kocsmákból és 


bordélyokból, márpedig egy hajó nem vitorlázhat legénység nélkül. 

A város főterén az emberek pánikba estek: voltak, akik távolabb 
menekültek a víztől, az otthonuk irányába, mások az erőd felé rohantak, 
hogy védelmet keressenek. 

Barney-t azok a hajók érdekelték, amelyek az öbölben horgonyoztak, és 
meg sem mozdultak. Valószínűleg csak az éjszakai őrség egy-két tagja 
vigyázott rájuk. Tekintete megakadt egy kisebbfajta, lekerekített farú 
háromárbócoson, amelyet inkább teherhajónak építettek, nem csatára. A 
fedélzeten nem látott mozgást. 

Utasította legénységét, hogy kurtítsák a vitorlákat, lelassította az Alice-t, 
és a teherhajó felé irányította. Közben látta, hogy két ember távozik a 
teherhajóról: kötéllétrán lemásztak egy csónakba, eloldozták, és fürgén 
evezni kezdtek a part felé. Ösztönei nem csalták meg. A hajó most már 
üres volt. 

Ismét az öbölbe, a hadihajók felé fordult, és látta, hogy a gályákat 
megfutamították. 

Pár perccel később az Alice olyan közel került a teherhajóhoz, hogy 
vitorláit leeresztve szinte mozdulatlanná lassulhatott. A legénység 
csáklyákkal és kötelekkel közelebb húzta egymáshoz a két járművet. Végül 
már át tudtak ugrani egyikről a másikra. 

A teherhajó fedélzetén egy lélek se volt. 

Barney elsőtisztje, Jonathan Greenland lement a raktérbe, hogy 
megvizsgálja a rakományt. 

Bánatosan tért vissza, egyik karján  deszkákkal, a másikon 
vaskarikákkal. 

— Dongák — mondta undorral. — És abroncsok. 

Barney csalódott volt. Zsákmányként nem sokat ér. Ám ennek a 
rakománynak a megsemmisítése gyengíti a megszálló erőt, mert nem lesz 
elég hordója a flotta ellátásához. 

— Gyújtsátok fel a hajót — rendelkezett. 


A legénység terpentint hozott az Alice-ről. Szétlocsolták a gyúlékony 
folyadékot a teherhajó fedélzetén és a belsejében, több helyen 
meggyújtották, azután sietve visszaugráltak a saját hajójukra. 

Sötétedni kezdett, de a tűz megvilágította a szomszédos hajókat. Barney 
kiválasztott egy másikat. Ahogy az Alice közebb ért, ismét láthatta, ahogy 
az őrök elmenekülnek. A legénység átment a másik hajóra, és ez 
alkalommal Jonathan Greenland boldogan tért vissza a hajófenékből. 

— Bor — mondta. — Jerezi fehér. Bortenger! 

Az angol tengerészeknek sört adtak inni, míg a szerencsés spanyolok 
bort kaptak, ezért a támadóknak sok ezer gallonra lesz szükségük. 
Csakhogy ezt a rakományt sosem kapja meg az Armada! 

— Hozzátok át az egészet — mondta Barney. 

A legénység fáklyákat gyújtott, és nekigyürkőzött a kemény munkának. 
A hordókat felhozták a raktérből, átszállították az Alice-re. Vidáman 
dolgoztak, mert tudták, hogy mindannyian kapnak az értékes rakomány 
vételárából. 

Az ellenséges hajó feltöltve, útra készen várakozott. Barney legénysége 
áthordta a sózott húst, a sajtot és a kétszersültet is az Alice raktáraiba. Az 
ágyúfedélzetről Barney elhozatta a lőport. Mivel a golyók nem voltak 
megfelelőek az ő ágyúiba, a legénység a vízbe szórta mindet, hogy sose 
lőhessék ki őket angol tengerészekre. 

Miután a rakteret kiürítették, felgyújtották a hajót. 

Ahogy Barney körülnézett a kikötőben, látta, hogy már öt-hat hajó 
lángol. A vízparton fáklyák gyúltak, az erődből ágyúkat vontattak lovakkal 
a rakpartra. Az angol portyázók lőtávolon kívül voltak, és Barney szerint 
az egésznek az volt a célja, hogy elriasszák a támadókat a partra szállástól. 
Mintha csapatokat is látott volna a főtéren gyülekezni. A cádiziak 
valószínűleg azt hiszik, hogy a hajók megtámadása csupán előjátéka egy 
partra szállásnak, és nagy ravaszul úgy döntöttek, hogy a partot fogják 
védeni. Nem tudhatták, hogy Drake parancsai a spanyol hajók 


elpusztítására, nem spanyol városok meghódítására szólnak. 

Mindent összevetve alig ütköztek ellenállásba. Barney látta, amint egy 
hatalmas hajó visszalő az őt támadó angol hajókra, ám ez kivétel volt. Ezen 
túl nem nagyon hallatszott ágyúdörgés, a portyázók zavartalanul 
fosztogattak és gyújtogattak. 

Barney is keresett egy újabb hajót, amit elpusztíthat. 


Anglia ujjongott, amikor megjött a hír, hogy Drake sikeres orvtámadást 
intézett Cádiz ellen, azonban Margery férje, Bart gróf nem csatlakozott az 
örvendezőkhöz. 

A jelentések nem voltak egységesek, de valamennyi azt állította, hogy 
az angolok körülbelül huszonöt nagyobb hajót semmisítettek meg, sok ezer 
tonna ellátmányt loptak el vagy küldtek a fenékre. A spanyol flotta 
megrokkant, mielőtt egyáltalán elindult volna. Egyetlen angol tengerészt 
sem öltek meg, és csupán egyet sebesített meg véletlenül egy gályáról 
leadott lövés. Erzsébet királynőnek haszna volt az expedíción. 

- Az aljasság napja volt! -— dühöngött a gróf New Castle 
ebédlőasztalánál. — Se figyelmeztetés, se hadüzenet! Csak gyilkoltak és 
raboltak azok a pimasz kalózok! 

Az ötvenéves Bart fájdalmasan emlékeztette Margeryt az apósára, aki 
megerőszakolta őt, csak Bart még az apjánál is vörösebb képű és kövérebb 
lett. Az asszony csípősen megjegyezte: 

— Azok a hajók arra készültek, hogy minket öljenek meg, beleértve a két 
fiamat. Örülök, hogy elsüllyedtek. 

Az ifjú Bartlet az apja pártját fogta, mint rendesen. A huszonhárom éves 
Bartlet az anyai nagyapjára ütött, magas és szeplős lett, de sajnos a 
viselkedése mindenben másolta Bartét. Margery szerette, ám Bartletet 
nehéz volt szeretni, és ettől bűntudata lett. 

— Fülöp király csak vissza akarja téríteni Angliát a katolikus vallásra — 
mondta Bartlet. — A legtöbb angol örülne ennek. 


— Sokan örülnének, de nem azon az áron, hogy egy idegen hatalom 
szállja meg Angliát — vágott vissza Margery. 

Stephen Lincoln megbotránkozott. 

— Mylady, hogy mondhat ilyet? Őszentsége jóváhagyta a spanyol király 
tervét! 

Stephen nem volt túl jó barátja Margerynek, ennek ellenére az asszony 
akaratlanul sajnálta egy kicsit. Harminc éve bujdosó pap, sötétedés után 
lopva misézik, méltatlan rejtekhelyeken dugdossa a szentségeket, mintha 
szégyellnie kellene őket. Életét Istennek adta, de úgy töltötte, mintha 
bűnöző lenne, amitől ráncos és sovány lett az arca, a lelke pedig 
megkeseredett. Ebben azonban ugyanúgy nincs igaza, mint ahogy a 
pápának sincs. 

— Azt hiszem, ez tévedés — válaszolta élesen. — Egy megszállás inkább 
elfordítaná a katolicizmustól az embereket, akik azt az idegen elnyomással 
kapcsolnák össze. 

— Honnan tudja ezt ladységed? — kérdezte Stephen. Lehagyta a végéről, 
hogy asszony létére, mert ezt nem merte hozzátenni. 

— Tudom, mert ugyanez történt Hollandiában — felelte Margery. — A 
hazaszerető . holland nép nem a dogma kedvéért harcol a 
protestantizmusért, hanem mert el akar szakadni Spanyolországtól. 

Roger csatlakozott a vitához. Igazán szép volt babának, gondolta 
Margery, de most már tizenhét, gyorsan sarjad a göndör, sötét szakálla. 
Margery pajkossága egy kiskakas hetyke önbizalmává alakult át a fiában, 
ami megmosolyogtatta az embereket. Aranybarna szemét vér szerinti 
apjától, Nedtől örökölte. Szerencsére Bart az a fajta volt, aki nem jegyzi 
meg az emberek szemének a színét, mások meg, akik esetleg gyanították 
Roger származását, sosem mondták ki, mert féltek, hogy Bart 
keresztülszúrja őket. 

— Nos, anya, te miként képzeled el országunk visszatérését a katolikus 
hitre? 


Büszke volt a fiára, aki ilyen elgondolkodtató és provokáló kérdést tud 
föltenni. Fürge esze volt, azt tervezte, hogy az oxfordi Kingsbridge College- 
ba megy tanulni. Buzgó katolikus lévén tevékenyen részt vett a papok 
csempészésében. Ennek ellenére Stephen, a nevelője sose fojthatta el benne 
azt a függetlenséget, amit Nedtől örökölt. 

— Ha békén hagyják, az angol nép lassan és nyugodtan visszatalál a régi 
hithez — felelte Margery. 

Az angol népnek azonban nem az volt a sorsa, hogy békén hagyják. 

1587-ben elmaradt a spanyol Armada, ám ahogy a nyár őszbe fordult, 
Margery és mindenki más is rájött, hogy túl korán ünnepeltek. Azt 
képzelték, hogy Drake megakadályozta a támadást. De a cádizi rajtaütés 
csupán halasztást eredményezett. Fülöp király olyan gazdag volt, hogy az 
angolok elképedésére egyszerűen nekiállt új hajókat építtetni és ellátmányt 
vásárolni. 

Erzsébet királynő és kormánya elkezdte szervezni az élet-halál harcot. 

Végig a part mentén rendbe hozták a védműveket. Megerősítették a 
várakat, új földhányásokat emeltek olyan városok körül, amelyek 
évszázadok óta nem láttak csatákat. Kingsbridge-nek új falakat építettek, 
mert a régiek már hosszú ideje eltűntek a burjánzó elővárosokban. 
Combe Harbourban a rozsdás öreg ágyúkat megtisztították és 
kipróbálták. A dombtetőkön felépítették a máglyák láncát a parttól 
Londonig, hogy továbbítsák a félelmes hírt, ha a galleonok megjelennek. 

Margery . elszörnyedt. Katolikusok jönnek, hogy lemészárolják a 
protestánsokat és viszont. Holott Jézus Krisztus követésének semmi köze 
ágyúhoz, — kardhoz, gyilkoláshoz és megnyomorításhoz! Az 
evangéliumokban csak Jézus ellenségei ontanak vért! 

Akarata ellenére el kellett gondolkodnia azon, hogy Ned ugyanazt 
gondolja, amit ő, hogy keresztényeknek nem kellene egymást gyilkolniuk 
hitelvek miatt. Ned azt állította, hogy Erzsébet királynő is így gondolja, bár 
azt elismerte, hogy nem mindig marad hű az eszméihez. 


Margerynek valóságos kínszenvedést okoztak 1588 korai hónapjai, 
amikor szivárogni kezdtek a részletek az új Armada erejéről és méretéről. 
Az a hír járta, hogy több mint száz hajó érkezik, és ez a szám megrémítette 
az angolokat, akiknek az egész haditengerészete harmincnyolc járműből 
állt. 

A kormány elővigyázatosságból elkezdte internálni a hírhedt 
katolikusokat. Margery remélte, hogy családjának férfi tagjai börtönbe 
kerülnek, ahol biztonságban lesznek. Azonban Bartot nem tekintették 
veszedelmesnek. Sosem vett részt semmilyen összeesküvésben. Margery 
volt a titkos ügynök New Castle-ban, ő pedig olyan óvatos volt, hogy ezt 
senki sem gyanította. 

Azután megjöttek a fegyverek. 

Két szénásszekér dübörgött be a kastélyba, de amikor a szénát levillázták, 
fél tucat csatabárdot, vagy negyven kardot, tíz szakállas puskát, zsákokban 
golyót és egy kis hordó puskaport találtak alatta. Margery végignézte, ahogy 
a hadianyagot beviszik a házba, és elraktározzák a régi kenyérsütő 
kemencében, azután megkérdezte Bartot: 

— Ezekre meg mi szükség? 

Tényleg nem tudta. A férje most a királynőjéért és a hazájáért akar 
harcolni, vagy a katolikus egyházért? 

Bart gyorsan kiábrándította. 

— Sereget toborzok a hűséges katolikus urakból és parasztokból, majd 
kettéosztom. Az egyik felét Combe Harbourba vezetem, hogy üdvözöljem 
a spanyol felszabadítókat, Bartlet pedig a másik felét Kingsbridge-be 
vezeti, ahol átveszik a város fölött az uralmat, és misét celebrálnak a 
székesegyházban. Latinul! 

Margeryben már készülődött az elszörnyedt tiltakozás, de visszafojtotta. 
Ha feltárja érzéseit Bart előtt, nem juthat újabb információkhoz. 

Bart azt hiszi, hogy ő csak nem bírja a vért. Ám ennél komolyabb 
dologról volt szó. Margery nem elégedett meg azzal, hogy félrenéz. 


Valamit tennie kell, hogy ezt megakadályozza. 

Tiltakozás helyett inkább puhatolózott. 

— Ezt nem tudod egymagad véghezvinni. 

— Nem leszek egyedül. A katolikus nemesek országszerte ezt teszik. 

— Ezt meg honnan tudod? 

— Hiszen az egészet a bátyád irányítja! 

— Rollo? — Ez új volt Margerynek. — Ő Franciaországban van. 

— Többé nincs. A katolikus nemességet szervezi. 

— De honnan tudja, hogy kit kell szerveznie? — Miközben föltette a 
kérdést, rémülten döbbent rá, hogy már tudja a választ. 

Bart megerősítette félelmét. 

— Minden nemesember, aki az életét kockáztatta, amikor bújtatott egy 
papot, hajlandó harcolni Tudor Erzsébet ellen. 

Margery úgy érezte, mintha gyomorszájon vágták volna, de ezt 
igyekezett palástolni Bart előtt, aki szerencsére rossz megfigyelő volt. 

— Akkor... — nyelt egyet, mély lélegzetet vett, és elölről kezdte. — Akkor 
Rollo arra használta bujdosó papjaim hálózatát, hogy megszervezzen egy 
fegyveres felkelést Erzsébet királynő ellen. 

— Igen — bólintott Bart. — Úgy gondoltuk, jobb, ha nem mondjuk meg 
neked. 

Hát persze, gondolta keserűen Margery. 

— Az asszonyok nem szeretnek vérfürdőről hallani — folytatta Bart, a női 
érzelmek szakértője. — De végül biztosan rájöttél volna. 

Margery dühös volt, és émelygett, de nem akarta mutatni Bartnak. 
Hanyagul megkérdezte: 

— Hol fogod tartani a fegyvereket? 

— A régi kenyérsütő kemencében. 

— Ennyi nem elég egy hadseregnek. 

— Majd érkezik még. És a kemencében sok hely van. — Bart elfordult, 
hogy utasításokat adjon a szolgáknak, és Margery kihasználta az alkalmat, 


hogy otthagyja. 

Ilyen ostoba lenne? Tisztában volt vele, hogy Rollo és Bart habozás 
nélkül a szemébe hazudnának. De azt képzelte, hogy hozzá hasonlóan 
Rollo is csak hozzá akarja juttatni a hívő katolikusokat a 
szentségekhez. Sejtenie kellett volna a bátyja valódi szándékait? 

Talán átlátott volna rajta, ha beszélhetett volna vele. De már évek óta 
csak integetett neki a partról, amikor újabb csoport papot hozott az Angol 
Kollégiumból. A kapcsolat hiánya megkönnyítette Rollo számára, hogy 
lóvá tegye a testvérét. 

Az biztos, hogy ő többé nem csempész papokat Rollo iskolájából 
Angliába. Eddig azért csinálta, mert nem tudott a bátyja kettős szerepéről, 
de most, hogy ismeri az igazságot, többé semmit sem tesz ez ügyben, és 
egyáltalán semmi másban sem, amit a bátyja kíván. Kódolt üzenetet küld 
neki az első adandó alkalommal. Legalább annyi elégtétele lesz, hogy 
Rollo dühöngeni fog. 

Ezen az éjszakán és még sok további éjszakán nem jött a szemére álom, 
azután elhatározta, hogy nem tesz több szemrehányást magának, inkább 
cselekszik. Nem köteles megőrizni Rollo titkait, és ez Bartra is érvényes. 
Tehet valamit, hogy megakadályozza a vérfürdőt, és biztonságban tudja a 
fiait? 

Elhatározta, hogy beszél Ned Willarddal. 

Már csak néhány nap volt hátra húsvétig, amikor szokása volt bemenni 
Barttal és a fiúkkal Kingsbridge-be a húsvéti vásárba. Valamennyien 
elmennek az ünnepi istentiszteletre a templomban. Bart többé nem 
kerülhette el a protestáns istentiszteleteket, mert az túl veszélyes és túl 
drága volt — aki nem járt templomba, az most már 20 font bírságot fizetett. 

Bűntudat mardosta, miközben közeledtek Kingsbridge-hez, és a 
székesegyház tornya megjelent a fák lombja fölött. Nem kellene inkább a 
spanyol megszállást és az ezzel járó katolikus lázadást támogatnia? 
Végtére is az lehet a végeredménye, hogy Anglia ismét katolikussá válik, 


és ez Isten akarata. 

A húsvét megfakult a protestánsok alatt. Többé nem vitték végig színes 
körmenetben Szent Adolphus csontjait Kingsbridge utcáin. Nem volt 
misztériumjáték a székesegyházban. Ehelyett minden délután 
vándorkomédiások adták elő a Harang fogadó udvarában az Akárki című 
színjátékot. A protestánsok nem értették meg, hogy az embereknek 
színekre és drámára van szükségük a templomban. 

De a negyvenöt éves Margery többé nem hitt abban, hogy a 
protestantizmus maga a gonosz, és a katolicizmus tökéletes. Az igazi 
választóvonal a zsarnokság és a türelem között húzódik; azok között, akik 
a nézeteiket mindenki másra rá akarják kényszeríteni és azok között, akik 
tisztelik azok hitét, akik nem értenek egyet velük. Bart és Rollo a zsarnoki 
csoporthoz tartozott, amelyet megvetett. Ned egyike volt a kevés 
embernek, akik hittek a vallásszabadságban. Benne megbízott. 

Nem futott össze Neddel a kingsbridge-i első napon, és a másodikon 
sem. Talán nem is jön el ezen a húsvéton. Látta az unokaöccsét, Alfót, 
most már Valerie Forneron büszke férjét. Látta Ned német sógornőjét, 
Helgát is, Barney-t viszont nem, pedig egy kisebb vagyonnal tért haza 
Cádizból, majd némi szabadság után visszatért a tengerre. Margery nem 
szívesen faggatta volna a családot Ned terveiről. Nem akart olyan 
benyomást kelteni, mintha borzasztóan fontos lenne számára, hogy 
beszéljen vele. Jóllehet ez volt a helyzet. 

Nagyszombaton kiment az egykori apátságban épült piacra, amelynek 
most már teteje is volt. Egy vég szövetet morzsolgatott, amely sötét 
borvörös volt. Úgy gondolta, hogy most, amikor már nem fiatal leány, jól 
állna neki. Végigtekintett a négyszögletű téren, és a túlsó oldalon 
megpillantotta Ned feleségének, Sylvie-nek az alacsony, sűrű alakját. 

Sylvie hasonlított Margeryre, amivel mindketten tisztában voltak. 
Margerynek nem volt oka a szerénykedésre, így kijelenthette, hogy 
mindketten vonzó, ugyanakkor értelmes és határozott nők, igazság szerint 


meglehetősen emlékeztetnek Ned félelmetes anyjára. Sylvie természetesen 
protestáns volt, méghozzá rendíthetetlen; ám Margery még ebben is 
meglátta a hasonlóságot, hiszen mindketten borzasztó kockázatot vállaltak 
a hitükért. 

Margery Neddel akart beszélni, nem vele; most azonban összeakadt a 
tekintetük. Sylvie elmosolyodott, és elindult felé. 

Eszébe jutott, hogy üzenetet küldhet Nednek. Talán még jobb is így, 
mivel senki nem árulkodhat Margeryre Bartnál, hogy Neddel beszélgetett, 
és nem keverheti gyanúba. 

— Milyen csinos kalap — mondta Sylvie lágy franciás kiejtésével. 

— Köszönöm. — Margery égkék bársonykalapot viselt. Megmutatta a 
szövetet, amellyel kacérkodott. — Tetszik ez a szín? 

— Túl fiatal vagy ahhoz, hogy bordót viselj — mosolyodott el Sylvie. 

— Ez kedves tőled. 

— Láttam a fiaidat. Rogernek már szakálla van! 

— Olyan gyorsan felnőnek. 

— Irigyellek. Én sose estem teherbe. Tudom, hogy Ned csalódott, bár 
soha nem panaszkodik. 

Margeryben felágaskodott a vad féltékenység, amikor ezt a bizalmas 
beszédet hallotta Ned kimondatlan érzéseiről. Nincs gyereked, gondolta, 
de ő a tiéd. 

— Aggódom a fiaimért — mondta. — Ha a spanyolok partra szállnak, 
harcolniuk kell. 

— Ned azt mondja, a királynő hajói megpróbálják megakadályozni, hogy 
a spanyol katonák partra szálljanak. 

— Nem vagyok biztos benne, hogy elég hajónk van ehhez. 

— Talán Isten a mi oldalunkon áll majd. 

— Nem vagyok olyan biztos Isten pártállásában, mint régebben. 

Sylvie szomorúan elmosolyodott. 

— Én sem. 


Margery a szeme sarkából látta, hogy Bart belép a piacra. Gyors 
elhatározást kellett hoznia. 

— Átadnál egy üzenetet Nednek? 

— Természetesen. De ő is itt van valahol... 

— Sajnálom, nincs időm. Kérd meg, hogy menjen New Castle-ba, és 
tartóztassa le Bartot, Bartletet és Rogert. Egy csomó fegyvert fog találni az 
ócska kemencében. A megszállók támogatásához. — Tudta, hogy a terve 
kockázatos, de megbízott Nedben. 

— Megmondom neki -— felelte tágra nyílt szemmel Sylvie. — De miért 
akarod, hogy a fiaid börtönbe kerüljenek? 

— Mert akkor nem harcolnak. Jobb a börtönben, mint a temetőben. 

Sylvie-t megdöbbentette ez a gondolat. Talán nem is képzelte, hogy a 
gyermekek legalább annyi fájdalmat okoznak, mint örömöt. 

Margery Bartra nézett. Még nem vette őt észre. Ha most otthagyja 
Sylvie-t, akkor Bart nem tudja meg, hogy beszéltek egymással. 

— Köszönöm — mondta, és elment. 

Másnap a székesegyházban a húsvéti istentiszteleten valóban látta 
Nedet. Ismerős, karcsú alakja még mindig, annyi év után is drága volt 
számára. Úgy érezte, lelassul a szívverése. A szerelem és a megbánás, 
amely elöntötte, egyenlő mértékben volt boldogító és fájdalmas. Örült, hogy 
ezen a reggelen az új, kék kabátját vette föl. De nem szólította meg a 
férfit. Túl nagy kísértés volt, hogy belenézhessen a szemébe, és lássa a 
szeme sarkában a ráncokat, amikor valami fanyar megjegyzést tesz. Ám ő 
ellenállt. 

A húsvétot követő kedden elhagyta Kingsbridge-et, és családjával 
együtt visszatért New Castle-ba. Szerdán megérkezett Ned Willard. 

Margery az udvaron tartózkodott, amikor a bástyáról lekiáltott az őr: 

— Lovasok a kingsbridge-i úton! Tizenkettő... tizenöt. . . talán húszan! 

Besietett a házba. Bart, Bartlet és Roger a csarnokban voltak, már a 
kardjukat csatolták fel. 


— Valószínűleg a kingsbridge-i seriff — vélte Bart. 

Betoppant Stephen Lincoln. 

— A rejtekhely színig van fegyverekkel! — mondta rémülten. — Mit 
csináljak? 

Margery már előre gondolt erre. 

— Fogja a szentségek dobozát, és távozzon a hátsó kapun. Menjen a falu 
kocsmájába, és ott várjon, amíg azt nem üzenjük, hogy tiszta a levegő. — A 
falusiak mind katolikusok, nem árulják el a papot. 

Stephen elsietett. 

Margery a fiaihoz fordult: 

— Ti ketten ne mondjatok semmit, ne csináljatok semmit, megértettétek? 
Hagyjátok apátokat beszélni. Maradjatok veszteg! 

— Hacsak mást nem mondok - szólt közbe Bart. 

— Hacsak apátok mást nem mond — ismételte meg az asszony. 

Bart egyik fiúnak sem volt az apja, de Margery jól megőrizte ezt a 
titkot. 

Rádöbbent, hogy harminc év telt el azóta, hogy ő és Ned ebben a 
csarnokban találkoztak, miután Ned visszatért Calais-ból. Milyen darabot 
is láttak? A Mária Magdolnát. Olyan izgatott lett, miután a fiú 
megcsókolta, hogy hiába nézte a játékot, egy szót sem értett belőle. Tele 
volt reménnyel, hogy boldogan élnek majd Neddel. Ha tudtam volna, 
hogyan fordul a sorsom, gondolta, talán levetettem volna magam a 
bástyáról. 

Hallotta, hogy a lovak beértek az udvarba, és egy perc múltán belépett a 
csarnokba a seriff. Rob Matthewson volt, a megboldogult Matthewson 
seriff fia. Ugyanakkorára nőtt, mint az apja, és ugyanúgy nem tűrte, hogy 
bárki is dirigálja a királynőn kívül. 

Matthewsont egy nagyobb csapat fegyveres követte, akik között ott volt 
Ned Willard. Margery közelről láthatta, hogy orra és szája környékén 
megjelentek a feszültség barázdái, és sötét haját megütötte a dér. 


Ned rábízta az irányítást a seriffre. 

— Át kell kutatnom a kelmed házát, Bart gróf — közölte Matthewson. 

— Mi az ördögöt keresel itt, arcátlan eb? — vakkantotta Bart. 

— Olyan információt kaptam, hogy egy Stephen Lincoln nevű katolikus 
pap lakik magánál. A családjával maradjanak ebben a szobában, amíg 
keresem. 

— Nem megyek sehova - felelte Bart. — Mert itt lakom. 

A seriff ismét kiment, a kísérete követte. Ned megállt az ajtóban. 

— Igazán sajnálom, hogy így alakult, Margery grófné — mondta. 

Az asszony belement a játékba. 

— Dehogyis sajnálja! — felelte, mintha haragudna. 

Ned folytatta: 

—- Azonban a spanyol király le akar rohanni minket. Senkinek a 
hűségében nem bízhatunk. 

Bart undorodva felmordult. Ned nem szólt többet, csak kiment. 

Néhány perccel később diadalüvöltés harsant, Margery sejtette, hogy 
Ned elvezette Matthewsont a rejtekhelyhez. 

A férjére nézett, aki nyilvánvalóan ugyanerre a következtetésre jutott. Kiült 
az arcára a szorongás és a düh. Margery tudta, hogy baj lesz. 

A seriff emberei elkezdték bevonszolni a fegyvereket a csarnokba. 

— Kardok — mondta a seriff. — Tucatnyi! Puskák és lőszer. Csatabárdok. 
Íjak, nyilak. Minden egy titkos szobába rejtve. Bart gróf, le van 
tartóztatva! 

Bartot csaknem megütötte a guta. Lebukott. Fölugrott és őrjöngeni 
kezdett. 

—- Hogy merészeled? — ordította. — Én Shiring grófja vagyok! Nem 
teheted ezt, ha életben akarsz maradni. — Vörös arccal még jobban 
fölemelte a hangját. — Őrség! — bömbölte. — Ide! — Ezzel kirántotta a 
kardját. 

Bartlet és Roger követte a példáját. 


Margery felsikoltott: 

— Ne! — Azért tette az egészet, hogy megóvja a fiai életét, ehelyett bajba 
sodorta őket. — Állj! 

A seriff és emberei is kardot rántottak. 

Ned nem vonta ki a kardját, csak fölemelte a kezét és elbődült. 

— Álljon le mindenki! Harccal semmit sem érünk el, és aki megtámadja 
a seriff embereit, az lógni fog! 

A két csoport farkasszemet nézett a teremben. Bejöttek Bart 
fegyveresei, és megálltak a grófjuk mögött, a seriffnek is egyre újabb 
emberei kerültek elő. Margery nem tudta elhinni, hogy ilyen gyorsan 
elfajulhatott a helyzet. Ha egymásnak esnek, borzalmas vérfürdő lesz. 

— Öljétek meg őket! — harsogta Bart. 

Azután összeesett. 

Úgy dőlt el, mint egy fa, először lassan, aztán gyorsabban, és 
undorítóan nyálkás hanggal csapódott a kőpadlónak. 

Margery sokszor látta, amikor részegen elesett, de ez borzalmasan más 
volt. 

Mindenki megdermedt. 

Margery a férje mellé térdelt, megtapintotta a szívét. Azután a csuklóját 
és a nyakát. Életnek semmi jele. 

Mereven bámulta a férjét. Önző ember volt, mindig azt tette, amihez 
kedve volt, sose törődött másokkal a földi ötven éve alatt. 

— Halott — mondta. 

És nem érzett mást, csak megkönnyebbülést. 


kk 
Pierre Aumande fölment a lakásba, ahol az utóbbi négy évben a szeretőjét, 


Louise de Nímes-t tartotta. A nő elegánsan kiöltözött, bonyolult frizurát 
fésültetett magának, mintha az udvarba indulna, ami természetesen nem 


volt szabad neki. Pierre ragaszkodott ehhez, mert fokozta az örömét, 
amikor megalázhatta őt. Egy szolgát bárki megalázhat, de Louise márkiné 
volt. 

Pierre nem fáradt bele a játékba, úgy érezte, soha nem is fog. Ritkán 
verte meg az asszonyt, mert belefájdult a keze. Ritkán is dugta meg. 
Voltak kifinomultabb módszerek, amelyekkel fájdalmat okozhatott neki. 
Legjobban a méltóságát szerette porba zúzni. 

Louise egyszer megszökött tőle. Pierre csak nevetett: tudta, mi 
következik. Louise néhány barátja és rokona rettegett, hogy ha náluk lelik, 
akkor ők is az eretnekség gyanújába keverednek, így hát nem volt hova 
mennie. Mivel kiváltságosnak született, képtelen volt arra, hogy eltartsa 
magát. Sok más nincstelen asszonyhoz hasonlóan végül beállt 
prostituáltnak, hogy ne haljon éhen. Miután eltöltött egy éjszakát egy 
bordélyban, kérte Pierre-t, hogy vegye vissza. 

Pierre merő tréfából úgy tett, mintha nem szívesen tenné, arra 
kényszerítette, hogy térden állva könyörögjön. De persze túl jó élvezet volt 
ahhoz, hogy elveszítse. 

Ma enyhe meglepetéssel látta, hogy mostohafia, Alain a lakásban 
tartózkodik, Louise mellett ül a díványon, és meghitten diskurálnak. 

— Alain! Louise! — mondta. 

Mindketten felugrottak. 

— Te mit csinálsz itt? — kérdezte a mostohafiát. 

Alain egy ruhára mutatott, amely egy széken hevert. 

— Te mondtad, hogy hozzam ide ezt a ruhát. 

Ez igaz volt, Pierre is emlékezett rá. 

— De azt nem mondtam, hogy itt pletykálj egész délután. Menj vissza a 
palotába. Mondd meg Henri hercegnek, hogy útban vagyok hozzá, és 
megtudtam a spanyol király haditervét Anglia elfoglalására. 

Alain felvonta a szemöldökét. 

— És ki mondta el? 


— Azzal ne törődj. Várj meg a herceg lakosztálya előtt a palotában, 
hátha jegyzetelned kell. 

Pierre odament Louise-hoz, és hanyagul megszorongatta a mellét. 

Alain távozott. 

Alain és Louise félt Pierre-től, aki bűntudatos pillanataiban tudta, hogy 
ezért tartja őket maga mellett. Nem azért, mintha Alain olyan hasznos 
mindenes lenne, vagy Louise ellenállhatatlanul vonzaná. Ezek a dolgok 
másodlagosak. A félelmüket szerette. Ez felajzotta. 

Érdekelné, ha összebarátkoznának? Nem látott ebben semmi rosszat. 
Még azt is meg tudta érteni, miért rokonszenvezik Alain Louise-zal. 
Idősebb nő, anyapótlék. 

Erősebben megszorította az asszony mellét. 

— Mindig ez volt benned a legjobb — mondta. 

Utálat suhant át az asszony arcán. Csak egy pillanatig tartott, azonnal el 
is fojtotta, de Pierre azért látta, és pofon ütötte. 

— Ezt töröld le a képedről — mondta. 

— Bocsánatot kérek — mondta alázatosan az asszony. — Akarod, hogy 
leszopjalak? 

— Nincs időm. Azért jöttem, hogy szóljak, meghívtam valakit holnap 
ebédre. Meg akarom jutalmazni azt az embert, aki elmesélte nekem a 
spanyol haditervet. Te szolgálod fel az ebédet. 

— Rendben. 

— Meztelenül. 

Louise rámeredt. 

— Meztelenül — mondta. — Egy idegen előtt? 

— Teljesen normálisan fogsz viselkedni, kivéve, hogy nem lesz rajtad 
ruha. Azt hiszem, szórakoztatni fogja. 

Könnyek szöktek az asszony szemébe. 

— Egyáltalán semmi? 

— Cipőt vehetsz föl. 


Louise igyekezett nem sírni, de keményen kellett küzdenie. 

— Van még valami kívánságod? 

— Nem. Csak szolgálj fel nekünk. 

— Rendben. 

Pierre izgalomba jött az asszony kétségbeesésétől. Megkísértette a 
gondolat, hogy tovább maradjon, de minél előbb találkozni akart Henri 
herceggel. Megfordult, kiment. Amikor becsukta az ajtót, hallotta, hogy 
Louise elsírja magát. Örvendező mosollyal ment le a lépcsőn. 


Ned ujjongott, amikor levelet kapott Párizsból Alain de Guise-től, aki 
megírta a spanyol király haditervét. 

A spanyol Armada végighajózik a Csatornán, és lehorgonyoz 
Dunkergue-nél. Ott találkoznak a Hollandiában állomásozó spanyol 
hadsereggel, amelyet a pármai Alessandro Farnese vezet, a legsikeresebb 
tábornok, akit a spanyol király valaha Németalföldre küldött. Az így 
megerősített hajóhad megfordul, és elindul nyugatra, egyenesen a Temze 
torkolatához. 

Jerónima Ruiztól is kapott egy levelet, amely szerint a spanyol Armada 
százhuszonkilenc hajóból áll. 

Jerónima Lisszabonban volt, és a saját szemével látta a flottát, ő 
maga számolta meg a járműveket a kikötőben. A bíborossal együtt 
ment oda, aki egy nagy rakat pappal érkezett, hogy megáldják a 
hajókat, és testületileg feloldozzák a huszonhatezer tengerészt és 
katonát minden bűn alól, amelyeket Angliában fognak elkövetni. 

Erzsébet királynő porba volt sújtva. Az egész hajóhada harmincnyolc 
hajóból állt. Nem tudta, hogyan védheti ki a támadást, és Ned sem tudta. 
Erzsébetet legyőzik, Fülöp lesz Anglia királya, és a fanatikus katolikusok 
uralják majd Európát. 

Ned halálra vált. Úgy érezte, mindez az ő hibája, amiért biztatta a 
királynőt, hogy végeztesse ki Stuart Máriát. 


Jerónima információit más kémek is megerősítették. A számok csak 
keveset változtak üzenetről üzenetre. 

Erzsébet tudni akarta, hány katonája van Párma hercegének 
Németalföldön, és hogyan tervezik átszállításukat a Csatornán. Ned 
számos jelentést kapott kémeitől, de mivel azok eltértek, úgy döntött, 
átmegy, és személyesen néz utána. 

Az életét kockáztatta. Ha elkapják, és kiderül, hogy angol kém, akkor 
örülhet, ha csak felakasztják. De hát hozzájárult a fenyegető 
katasztrófához, ezért kötelessége minden tőle telhetőt megtenni az 
elhárítására, beleértve azt is, hogy vásárra viszi a bőrét. 

Hajóval átkelt Antwerpenbe. Eleven, kozmopolita várost talált: úgy 
sejtette, itt mindenkit szívesen fogadnak, ameddig megfizeti az adósságait. 

— És itt nincs olyasféle bárgyúság, hogy kamatot szedni bűn — mondta 
Carlos Cruz. 

Ned alig várta, hogy találkozzék Carlosszal, a távoli unokatestvérrel, 
akiről annyit hallott. Ötvenegy éves, megtestesedett férfit látott, akinek 
bozontos szakálla már őszült. Nedet egy vidám parasztra emlékeztette egy 
olyan holland festményen, amely mulatozó falusiakat ábrázol. Nehéz volt 
elképzelni, hogy Carlos és Barney megölt egy őrmestert egy kártyacsata 
után kirobbant verekedésben. 

Carlos egy nagy házban lakott a vízparton, a hátsó udvarban hatalmas 
vasöntő műhellyel. Csinos felesége, Imke, széles, barátságos mosollyal 
fogadta a vendéget. Carlosszal együtt élt a lánya és a veje, meg két 
unoka. A férfiak sötét ruhában jártak, de az asszonyok káprázatos 
színekben pompáztak: égszínkékben, skarlátvörösben, 
barackrózsaszínben, levendulalilában. A ház tele volt értékes tárgyakkal: 
olajfestményekkel, hangszerekkel, tükrökkel, díszes korsókkal, tálakkal, 
üvegholmival, bőrbe kötött könyvekkel, szőnyegekkel, függönyökkel. A 
hollandusok szerették az otthonukat, és olyan családiasan tudták 
fitogtatni a vagyonukat, amit Ned még sehol sem látott. 


Nednek szüksége volt Carlos segítségére, hogy elvégezhesse a feladatát, 
de nem tudta, hogy Carlos, aki spanyol és katolikus, rááll-e erre. Másrészt 
az egyház kényszerítette, hogy elmeneküljön hazájából. Hajlandó az 
Armada ellen fellépni? Hamarosan kiderül. 

Ned érkezésének napján Ebrima Dabo, Carlos régi üzlettársa jött át 
vacsorára a feleségével, Evivel. Ebrima hetvenéves volt, göndör haja 
hófehérre őszült. Evi arany nyakláncot viselt gyémántfüggővel. Ned 
emlékezett rá, amit Barney mesélt, hogy rabszolga korában Ebrima a 
szeretője volt Betsy néninek. Micsoda életet élt ez az ember: először 
paraszt volt Nyugat-Afrikában, azután katona, hadifogoly, majd rabszolga 
Sevillában, ismét katona Németalföldön, végül gazdag antwerpeni vasöntő. 

Carlos nem sajnálta tőlük a bort, és maga is szívesen ivott. Miközben 
ettek, kiderült, hogy Carlos és Ebrima egyaránt haragszik a spanyol 
Armadára. 

— Részben Erzsébet királynőnek köszönhető, hogy a spanyolok még 
nem tudták pacifikálni Németalföldet — mondta Carlos franciául, mert ezt a 
nyelvet mindenki értette. — Ha egyszer a spanyol király leigázza Angliát, 
nem kell számolnia Németalföldön a királynő beavatkozásával. 

-— Ha a papok irányítják az országot, az árt az üzletnek — mondta 
Ebrima. 

— És ha a függetlenségi mozgalmunkat leverik, semmi sem állítja meg a 
szent inkvizíciót — tette hozzá Carlos. 

Ned felbátorodott. Az jó, ha aggódnak. Úgy vélte, ez az a pillanat, 
amikor megteheti javaslatát. 

Sokat töprengett rajta. Biztonságosabb lenne, ha Carlosszal utazhatna, 
mert ő folyékonyan beszél hollandul, ismeri az országot, sok száz emberrel 
van kapcsolata errefelé. Viszont az életét kockáztatná ezzel az úttal. 

Mély lélegzetet vett. 

— Ha segíteni akarsz Angliának, van valami, amit megtehetsz — mondta. 

— Ki vele! — biztatta Carlos. 


— Azért vagyok itt, hogy felmérjem a spanyol erőket, amelyek el 
akarnak hajózni Angliába. 

— Aha! — mondta Ebrima a váratlan megvilágosodás hangján. — Már 
értem. 

— A spanyol hadsereg elsősorban Dunkergue és Nieuwpoort környékén 
állomásozik — mondta Carlos. 

— Azon gondolkodtam, nem akarnál-e eladni a spanyoloknak egy 
rakomány ágyúgolyót. Sok ezerre lesz szükségük az előttük álló csatához. 
És ha te és én megérkezünk néhány szekér lőszerrel, örülni fognak, nem 
gyanakodni. 

— Rám ne számítsatok — mondta Ebrima. — Igazán szívesen mennék, de 
túl öreg vagyok az efféle kalandokhoz. 

Rossz kezdet, gondolta sötéten Ned. Arra késztetheti Carlost, hogy 
mondjon nemet. 

Ám Carlos vigyorgott, és azt mondta: 

— Mint a régi szép napokban! 

Ned megnyugodott, és ivott még egy kevés bort. 

Másnap Carlos felrakta teljes ágyúgolyókészletét néhány szekérre, 
azután bejárta Antwerpent, hogy még többet szerezzen. Végül 
nyolcszekérnyi áru jött össze. Kettős oszlopba állította a szekereket, 
minden párt két ökör húzott. A harmadik napon elindultak. 

Az út Nieuwpoortba a part mentén haladt, és Ned hamarosan láthatta 
azt, amire kíváncsi volt: a megszállás előkészületeit. A part mentén lapos 
fenekű dereglyék voltak kikötve, és minden csónakkészítő műhelyben 
buzgón ácsolták az újakat. Kezdetleges, ormótlan járművek voltak, annak 
az egyetlen célnak kellett megfelelniük, hogy sok embert tudjanak 
szállítani. Sok száz lehetett belőlük, Ned úgy számolt, hogy mindegyik 
ötven-száz katonát visz. Hány ezer katonára vár Párma hercege? Ned 
hazájának sorsa függ a kérdésre adott választól. 

Kisvártatva feltűntek a katonák is: a parton táboroztak, tüzek mellett 


ültek, kockát vetettek, kártyáztak, unatkozó hadseregek szokása szerint. 
Egy csoport haladt el mellettük, és éljenzésben törtek ki a megrakott 
szekerek láttán. Ned fellélegzett: ezek szerint az ágyúgolyó megfelel 
útlevélnek. 

Kezdte felbecsülni a számokat, de úgy rémlett, a táboroknak se vége, se 
hossza. Az ökrök lassan vontatták a súlyos szekereket a földúton, és 
kilométerről kilométerre több lett a katona. 

Megkerülték Nieuwpoortot, mentek egyenesen Dunkergue-be, de ott 
sem változott a kép. 

Minden gond nélkül bejutottak a megerősített Dunkergue-be, ahol a 
parti piactérre tartottak. Miközben Carlos a hadsereg egyik kapitányával 
alkudozott a golyók áráról, Ned kiment a vízig, és elgondolkodva nézte a 
tengert. 

Az itteni csapatok létszáma többé-kevésbé annyi kell hogy legyen, 
mint ahány embert Lisszabonban behajóztak. A teljes létszám eszerint 
több mint ötvenezer, ennyien indulnak Anglia megszállására. Hatalmas 
hadsereg, nagyobb mindennél, amit Európa évtizedek óta látott. A 
legnagyobb csata, amelyről eddig hallott, Málta ostroma volt, amelyben 
harminc- vagy negyvenezer török ostromló vett részt. Megsemmisítő 
érzés volt tudni, hogy ilyen irdatlan és kérlelhetetlen erő készül 
elpusztítani az otthonát. 

Ám előbb el kell jutniuk Angliába. 

Képesek vajon ezek a lapos dereglyék átvinni a csapatokat a nyílt 
tengeren Angliába? Kockázatos lépés: ha a víz nem tökéletesen 
nyugodt, ezek felborulnak. Valószínűbb, hogy inkább a nagyobb 
hajókra viszik a katonákat, amelyek a parthoz közel horgonyoznak-— ez 
pedig hetekig tarthat, ha az összes galleon tisztességesen kiköt. 

Bámulta a kikötőt, elképzelte, ahogy viszik ki a sok ezer embert a part 
mentén horgonyzó galleonokra, és rájött, hogy a spanyol király 
haditervének ez a gyenge pontja. Ha egyszer a hadsereget behajózták, a 


megszállók feltartóztathatatlan erővé válnak. 

Sötét kilátás. Ha a megszállás sikerül, ismét kigyúlnak a máglyák. 
Sosem felejti el azt a borzalmas, visító hangot, amikor Philbert Cobley-t 
megégették a kingsbridge-i székesegyház előtt. Anglia csak nem tér ehhez 
vissza? 

Az egyetlen remény, ha a Csatornán állítják meg az Armadát, mielőtt 
behajózhatnák a csapatokat. Erzsébet hajói jóval kevesebben vannak, így 
csekély az esély. De nincs más. 

Rollo Fitzgerald 1588. július 29-én, délután négy órakor látta meg ismét 
Angliát, és a szíve szárnyra kelt. 

A San Martín spanyol zászlóshajó fedélzetén állt, a lába öntudatlanul 
alkalmazkodott a hullámzáshoz. Anglia még csak egy maszat volt az 
északi látóhatáron, de a tengerészeknek vannak eszközeik, amelyekkel 
megállapíthatják, merre járnak. A mélységmérő matróz nehezékes kötelet 
vetett a vízbe a farnál, és mérte a legöngyölődő kötél hosszát. A nehezék 
hatvan méternél érte el a tengerfeneket, és fehér homokot hozott fel 
magával, amiből a tájékozott kormányos tudhatta, hogy a hajó elérte a 
Csatorna nyugati bejáratát. 

Rollo az után menekült el Angliából, hogy Stuart Mária kiszabadítására 
szőtt összeesküvése kútba esett. Számos idegtépő napon át csak egy 
lépéssel járt Ned Willard előtt, de kijutott, mielőtt Ned elkapta volna. 

Azonnal Madridba ment, hiszen Anglia sorsát ott döntötték el. 
Továbbra is Jean Langlais néven fáradhatatlanul dolgozott, hogy segítse és 
bátorítsa a spanyol támadást. Szerencsére hiteles embernek tartották. Don 
Bernardino de Mendoza, aki először Londonban, majd Párizsban volt 
nagykövet, azt jelentette róla Fülöp királynak, hogy Langlais mindenki 


másnál többet tett a kereszténység életben tartásáért a protestáns 
Angliában. Csak William Allen volt tekintélyesebb nála, aki a megszállás 
után Canterbury érseke lesz. 

Az Armada indulását újra és újra elhalasztották, de végül 1588. május 
28-án kifutott — és Rollo is egy hajó fedélzetén volt! 

A spanyol király ezt védekező háborúnak tekintette: megtorlásnak, 
amiért az angol kalózok az óceáni hajókaravánokat fosztogatják, amiért 
Erzsébet királynő támogatja a holland lázadókat, és amiért Drake rajtaütött 
Cádizon, ám Rollo úgy érezte magát, mint egy keresztes lovag. Azért jött, 
hogy felszabadítsa hazáját a hitetlenek uralma alól, akik harminc éve 
kaparintották meg a hatalmat. Egyike volt a számos angol katolikusnak, 
aki az Armadával tért haza. 180 pap is utazott a fedélzeten. Hitt benne, 
hogy szívesen fogadják a felszabadítókat mindazok az angolok, akik 
szívükben hűek maradtak a régi hithez. Rollónak ígérték Kingsbridge 
püspökségét, jutalmul annyi év nehéz és veszedelmes titkos munkája után, 
amelyet Ned Willard orra előtt végzett. A kingsbridge-i székesegyház 
ismét valódi katolikus istentiszteleteket lát majd, keresztekkel és 
tömjénnel, és mindent Rollo irányít a rangjához illő pompás ornátusokban. 

Az Armada főparancsnoka Medina-Sidonia hercege volt, harmincnyolc 
éves, korán  megkopaszodott férfi, Spanyolország leggazdagabb 
földbirtokosa. A tengeren nem sok tapasztalatot szerzett, és az óvatosság 
volt a jelszava. 

Miután az Armada helyzetét megerősítették, Medina-Sidonia felvonatta a 
főárbócra a különleges zászlót, amelyet a pápa áldott meg, és körmenet 
hozta ki a lisszaboni székesegyházból. Utána felvonatta az előárbócra a 
király zászlaját, egy vörös andráskeresztet. A többi hajón ugyancsak szirmot 
bontottak a zászlók: Kasztília kastélyai, Portugália sárkányai, a hajókon 
utazó nemesemberek címerei, a védszentek emblémái. Bátran lobogtak és 
csattogtak a szélben, hirdették a hajóhad hősiességét és erejét. 

A San Martínon elsütöttek három ágyút, jelezve, hogy hálaadó ima 


következik, azután bevonták a vitorlákat, és horgonyt vetettek, Medina- 
Sidonia pedig haditanácsot hívott össze. 

Rollo helyet foglalt. Eleget tanult spanyolul az elmúlt két évben ahhoz, 
hogy kövesse a beszélgetést, vagy akár bele is szóljon, ha szükséges. 

Medina-Sidonia altengernagya a jóképű Don Juan Martínez de Recalde 
volt, a San Juan de Portugal kapitánya. A hatvankét éves férfi 
világéletében tengerésztiszt volt, az Armada legtapasztaltabb 
parancsnokának számított. Aznap korábban elfogtak egy angol halászhajót, 
és kihallgatták a legénységet, akiktől megtudták, hogy az angol flotta a 
Plym folyó torkolatában rejtőzik. Ez volt az első nagy kikötő a déli parton. 

— Ha most váratlanul megtámadjuk Plymoutht, a fél angol hadiflottát 
elpusztítjuk — mondta Recalde. — Megbosszulnánk Drake cádizi rajtaütését. 

Rollo szíve ugrott egyet a reménykedéstől. Tényleg ilyen gyorsan vége 
lehet mindennek? 

Medina-Sidonia kételkedett. 

— Szigorú parancsokat kaptunk őfelségétől, Fülöp királytól — mondta. — 
Egyenesen oda kell mennünk, ahol találkozunk Párma hercegével és a 
németalföldi spanyol hadsereggel Dunkergue-nél. Nem mehetünk más 
irányba. Őfelsége megszállást akar, nem tengeri csatát. 

— De hát tudjuk, hol találjuk az angol hajókat! — vitatkozott Recalde. — 
Bizonyára igyekeznek megakadályozni, hogy eljussunk a találkozó 
helyére. Most van itt a tökéletes lehetőség, hogy elpusztítsuk őket, 
bolondság lenne figyelmen kívül hagyni! 

Medina-Sidonia Rollóhoz fordult. 

— Ismeri ezt a helyet? 

— Igen. 

Sok angol most közönséges árulónak tartotta volna Rollót. Ha láthatnák 
a megszálló erők zászlóshajóján, ahogy segíti és tanácsokkal látja el az 
ellenséget, halálra ítélnék. Nem értenék meg. Csakhogy fölötte Isten ítél, 
nem emberek. 


— Plymouth kikötőjének bejárata szűk — mondta. — Csak két-három hajó 
juthat be egyszerre. És a bejáratot ágyúkkal védik. Ám ha egyszer bejut, 
akkor néhány galleon is nagy pusztításra képes. Az eretnekek sehova se 
menekülhetnek. 

A spanyol hajókat súlyos, rövid csövű ágyúkkal szerelték fel, amelyek 
távolra használhatatlanok voltak, de közelről gyilkos pusztítást végeztek. 
Továbbá az Armada fedélzete tele volt katonákkal, akik alig várták, hogy 
harcolhassanak, míg az angol hadihajókon főképpen tengerészek 
szolgáltak. 

— Micsoda vérontás lenne! — lelkesedett Rollo. — Plymouth lakossága 
nagyjából kétezer fő, kevesebb mint egytizede a mi erőnknek. Semmit sem 
tehetnének — fejezte be az érvelését. 

Medina-Sidonia egy hosszú percig töprengett, majd azt mondta: 

— Nem. Itt bevárjuk, hogy a lemaradtak utolérjenek. 

Rollo csalódott volt. De talán igaza van Medina-Sidoniának. A 
spanyolok sokkal erősebbek az angoloknál, így a tengernagynak nem 
szükséges kockáztatnia. Úgyszólván mindegy, hol és mikor csapnak össze 
Erzsébet flottájával: az Armada bizonyosan győz. 


Barney Willard a Plymouth Hoe nevű vadasparkban tartózkodott a kikötő 
bejáratára néző alacsony szirttetőn azzal a csoporttal, amely elkísérte Lord 
Howardot, az angol flotta tengernagyát. A Hoe-ról láthatták a flottájukat, 
amint ivóvizet és élelmet vesz föl. A királyi tengerészet hadihajóihoz 
kisebb kereskedelmi járművek csatlakoztak, köztük Barney Alice-e és 
Bellája, így most összesen kilencven horgonyzott a kikötőben. 

A szellő délnyugatról fújt. Tengerszaga volt, és ez mindig jobb kedvre 
derítette Barney-t, azonban az iránya sajnos éppen kedvezett a spanyol 
Armadának, amely megérkezett az Atlanti-óceánról, és keletnek tartott. 

Erzsébet királynő hatalmas szerencsejátékba kezdett. Miután tanácskozott 
legnagyobb hajóskapitányaival — Lord Howarddal, Sir Francis Drake-kel és Sir 


John Hawkinsszal —, úgy döntött, hogy flottája túlnyomó részét elküldi a 
Csatorna nyugati végébe a spanyol Armada fogadására. A keleti véget — a 
, Keskeny-tengert", ahol Párma hercege akart átkelni a megszálló sereggel — 
alig néhány hadihajó védte. Valamennyien tisztában voltak vele, hogy mekkora 
kockázatot vállalnak. 

A Plymouth Hoe-n feszült volt a légkör. Anglia sorsa a kezükben volt, 
és nyomasztó túlerővel néztek szembe. Barney tudta, hogy egy tengeri 
csatában mindent felboríthat a kiszámíthatatlan időjárás; az esélyek 
azonban ellenük szóltak, és mindenki szorongott, kivéve az egyetlen Drake 
altengernagyot, aki azzal mutatta ki híres flegmáját, hogy beállt tekézni 
egy helyi csapatba. 

Barney aggodalmasan kémlelő szeme előtt váratlanul megjelent a 
szorosban egy naszád, alig ötventonnás kis hajó, amely az összes vitorláját 
kibontva szinte repült a vízen, akár egy madár. Barney megismerte. 

— Az Aranyszarvas — mondta. 

Érdeklődő moraj támadt a csoportban. Az Aranyszarvas egyike volt a 
számos gyorsjáratú hajónak, amelyeket arra jelöltek ki, hogy 
őrjáratozzanak Anglia legnyugatibb csücskénél, és figyeljék a támadókat. 
Csak egyetlen oka lehet annak, hogy visszafelé száguld, gondolta Barney, 
és libabőrös lett a szorongástól. 

Az Aranyszarvas bekanyarodott a kikötőbe, leengedte vitorláit, és 
horgonyt vetett a part mellett. Még ki sem kötötték, amikor két ember 
kiszállt, és berohant a városba. Pár perc múltán két ló vágtatott fölfelé a 
lejtőn a vadaskertbe. Drake otthagyta a játékot, keresztülvágott a gyepen, 
kissé sántítva a régi sebtől, amelyet golyó ütött a jobb lábszárán, mert 
hallani akarta, mi hírt hoznak az érkezők. 

A rangidős megmondta a nevét: Thomas Fleming volt, az Aranyszarvas 
kapitánya. 

— Hajnalban találkoztunk a spanyolokkal — lihegte. — Azóta futunk a 
széllel. 


— Derék dolog! — szólt Charles Howard tengernagy, egy energikus, 
ötvenkét éves, ezüstszürke szakállú férfi. — Mondd el, mit láttál. 

— Ötven spanyol hajót a Scilly-szigeteknél. 

— Milyenek? 

— Főként nagy galleonok, néhány utánpótlást szállító hajó, pár erős 
fegyverzetű, evezős és vitorlás galeasz. 

Váratlan és furcsa nyugalom töltötte el Barney-t. Az esemény, amely 
olyan gyakran fenyegetett, és amelytől olyan régen tartottak, végre 
bekövetkezett. A világ legerősebb országa megtámadta Angliát. A kétség 
megszűnése különös megkönnyebbülést hozott. Most már nincs más hátra, 
mint halálig harcolni. 

— Milyen irányba haladtak a spanyolok? — kérdezte Howard. 

- Semerre, nagyuram. A vitorláikat leengedték, és láthatólag arra 
vártak, hogy a többiek utolérjék őket. 

— Biztosak a számok, cimbora? — kérdezte Lord Parminter. 

—- Nem mentünk közel, mert attól tartottunk, hogy elfognak, és nem 
tudjuk meghozni a hírt. 

— Nagyon helyes, Fleming — bólintott Lord Howard. 

Barney úgy számolta, hogy a Scilly-szigetek úgy százötven kilométerre 
vannak Plymouthtól. Fleming ezt a távolságot kevesebb mint egy nap alatt 
tette meg. Jóllehet az Armada nem képes ekkora sebességre, mégis itt 
lehetnek sötétedés előtt, aggodalmaskodott Barney, különösen, ha 
hátrahagyják a lassúbb szállítóhajókat. 

Parminter hasonlóképpen gondolkodott. 

— Azonnal vitorlát kell bontanunk! — mondta. — Össze kell csapni az 
Armadával, mielőtt partra szállhatnának! 

Parminter nem volt tengerész. Barney tudta, hogy a csata az utolsó, amit 
az angolok maguknak kívánnak. 

Lord Howard udvarias türelemmel magyarázott: 

— Közeledik a dagály, a szél pedig délnyugatról fúj. Egy hajónak 


nagyon nehéz kijutni a kikötőből, ha egyszerre megy szembe a dagállyal és 
a széllel, egy egész hajóhadnak pedig lehetetlen. A dagály azonban ma este 
tízkor megfordul. Az lesz a megfelelő időpont, hogy kifussunk. 

— Addigra itt lehetnek a spanyolok! 

— Valóban. Milyen szerencse, hogy a parancsnokuk úgy döntött, bevárja 
a többieket, és átcsoportosítja a flottát. 

Drake most szólalt meg először. 

— Én nem várnék — mondta. Sosem hagyta ki, ha kérkedni lehetett. — 
Aki habozik, az veszít. 

Howard elmosolyodott. Drake szájhős, de igen megfelelő társ a 
harcban. 

— A spanyolok haboznak, de fájdalom, még nem veszítettek — mondta. 

— Akkor is rossz pozícióban vagyunk — makacskodott Drake. — Az 
Armada miatt ellenszélben kell haladnunk. Ez előnyt ad nekik. 

Barney komoran bólintott. Tapasztalatai szerint egy tengeri csatában a 
szél a minden. 

— Lehetséges, hogy mi fordítsuk széllel szembe őket? 

Barney tudta, milyen nehéz széllel szemben vitorlázni. Oldalszélben, 
átlós vitorlákkal egy hajó fürgén futhat akár derékszögben is a szélhez 
képest. Vagyis északi szélben egyformán mehet keletnek, nyugatnak, 
délnek. Egy jól megépített hajó tapasztalt legénységgel ennél többre is 
képes, mert akár északkelet vagy északnyugat felé is haladhat feszes 
vitorlákkal, ahogy mondják, , élesen szélnek". Ez nagy kihívás, mert elég 
egy kisebb tévedés, hogy a hajó átcsússzon a holtsávba, ahol lelassul és 
megáll. Ha az angol flotta délnyugat felé akar vitorlázni délnyugati 
szélben, akkor felváltva kell hol dél, hol nyugat felé mennie cikcakkban, 
a , ferdézés" nevű lassú és fárasztó eljárással. 

Drake kétkedve sandított rá. 

- Nem csak ferdéznünk kellene a szélben, de kívül is kellene 
maradnunk a látótávolságukon, máskülönben irányt változtatnak és 


elkapnak. 

— Nem azt kérdeztem, nehéz-e. Azt, hogy lehetséges-e. 

Drake elvigyorodott. Tetszett neki ez a fordulat. 

— Lehetséges — felelte. 

Barney-t fellelkesítette Drake virtuskodása. Úgysincs egyebük a nagy 
arcuknál. 

Lord Howard bólintott. 

— Akkor csináljuk azt. 


Rollo a szombat nagy részét a San Martín bal oldali korlátja mellett állva 
töltötte, miközben a kedvező szél Plymouth felé hajtotta őket a Csatornán. 
Az Armada széles oszlop alakzatban haladt, a legjobb hadihajók a konvoj 
élén és végén, a szállítóhajók a védett középen. 

Rollo ujjongás és bűntudat között őrlődve nézte az elmaradó cornwalli 
sziklákat. Ez az ő hazája, és most megtámadja. Tisztában volt vele, hogy 
Isten akaratát hajtja végre, a tudata mélyén mégis az motoszkált, hogy ez 
talán nem igazán hoz dicsőséget rá és a családjára. Nem túlzottan 
érdekelték azok az emberek, akik meghalnak a csatában. Az ilyesmi sosem 
izgatta, elvégre az ember halandó, ez a világ rendje. De nem szabadulhatott 
a félelemtől, hogy ha a támadás kudarcba fullad, akkor árulóként kerül be a 
történelembe, és ez felzaklatta. 

Az angol őrszemek erre a pillanatra vártak. A távoli dombtetőkön 
sorra gyúltak ki a máglyák, tüzes riadó futott végig a parton, 
gyorsabban, mint ahogy a hajók haladni tudtak. Rollo attól tartott, hogy 
az angol hadiflottát időben riasztják, és még elvitorlázik Plymouth 
kikötőjéből kelet felé, nehogy csapdába essen. Medina-Sidonia 
habozása miatt Rollo elveszített egy lehetőséget. 

Valahányszor az Armada közelebb került a parthoz, Rollo sokaságot 
látott a szirteken. Mozdulatlanul, hang nélkül bámultak, mintha meg 
lennének illetődve; a történelemben még senki sem látott ennyi vitorlást egy 


csapatban. 

Estefelé a spanyol tengerészek észrevették az Eddystone nevű zátony 
iszapos vizeit és félelmetes fekete szikláit, és elkanyarodtak, hogy nagy 
ívben kikerüljék a Plymouthtól délre található, hírhedten kockázatos 
helyet. Nem sokkal később néhány vitorlát rajzolt ki a messzeségben az 
alkonyfény. Ez volt Rollo első, szívszorító találkozása az angol 
hajóhaddal. 

Medina-Sidonia parancsot adott az Armadának, hogy horgonyozzon le, 
mert így ők maradhattak szél felől az angolokhoz képest. Másnap 
bizonyára csata lesz, és az admirális semmiféle előnyt sem akart adni az 
ellenségnek. 

Kevés ember aludt a San Martín fedélzetén ezen az éjszakán. A 
fegyvereiket élezték, ellenőrizték a pisztolyaikat és  lőportartóikat, 
fényesítették a páncéljukat. A pattantyúsok összekészítették ládákba az 
ágyúgolyókat, megfeszítették az ágyúk rögzítőköteleit, a hordókat 
megtöltötték tengervízzel a tűzoltáshoz. A hajók oldalából eltávolították az 
akadályokat, hogy az ácsok gyorsabban hozzáférhessenek a javításra váró 
lyukakhoz. 

A hold hajnali kettőkor kelt fel. Rollo a fedélzetről bámult a 
messzeségbe, kereste az angol hadihajókat, de csak elmosódó alakokat 
látott, ami köd is lehetett. Imádkozott az Armadáért és magáért, hogy 
átvészelje a másnapi ütközetet, és megélje, amikor ő lesz Kingsbridge 
püspöke. 

Korán jött a nyári virradat, és megerősítette, hogy az ott elöl valóban öt 
angol hajó. Mikor világosabb lett, Rollo hátranézett, és mintha villám 
sújtotta volna: az angol hajóhad az Armada mögött volt. Hogy az ördögbe 
történhetett ez? 

Az öt hajó előttük pusztán csali volt. A flotta nagy része valamilyen 
módon a széllel dacolva megkerülte az Armadát. Most ők voltak 
kedvezőbb helyzetben és harcra készen. 


A spanyol tengerészek elképedtek. Senki sem gondolta, hogy az új 
típusú, alacsonyabb, keskenyebb angol hajók ennyivel jobban irányíthatók. 
Rollo elcsüggedt. Micsoda hátrány, és mindjárt a csata elején! 

Északról megindultak az angol flotta utolsó hajói, és elsuhantak a part 
mentén, hogy csatlakozzanak a többiekhez, olyan elképesztően rövid 
vitorlaváltásokkal lavírozva dél és észak között, amekkorákat a keskeny 
átjáró lehetővé tett. Amikor a vezérhajó elérte a cikcakk déli csúcsát, Rollo 
megdöbbenésére még tüzet is nyitott az Armada északi szárnyára. Kilőtte 
ágyúit, majd fürgén visszafordult északi irányba. Egyetlen spanyol hajót 
sem talált el, az angolok csak a lőszert pocsékolták, ám a spanyolokat 
kétszeresen is ámulatba ejtették, egyrészt  matrózaik látványos 
hozzáértésével, másrészt az angol kapitány szemtelenségével. 

És a csatában megtörtént az első lövés. 

Medina-Sidonia zászlókkal és ágyúkkal utasította az Armadát, hogy 
fejlődjön fel csatarendbe. 


Most az angolokon volt a sor az elképedésben. A spanyol hajók, amelyek 
kelet felé távolodtak Howard flottájától, olyan pontossággal vettek föl 
védelmi állást, amire egyetlen angol hajóhad sem lett volna képes. Olyan 
tökéletes holdsarlót rajzoltak a tengerre több kilométer szélességben, 
mintha egy isteni kéz irányította volna őket, és ennek a sarlónak a csúcsai 
fenyegetően mutattak az angolokra. 

Ned Willard a Királyi Bárka fedélzetéről nézte az Armadát. Ő 
képviselte Walsinghamet a zászlóshajón. A Bárka valamivel több mint 
harminc méter hosszú, négyárbócos galleon volt. Sir Walter Raleigh, a 
felfedező építette, azután eladta Erzsébetnek, amit a fukar királynő nem 
fizetett ki, ehelyett levont ötezer fontot Raleigh állítólagos tartozásából. Az 
erősen fölfegyverzett hajó harminckét ágyút vitt két ágyúfedélzeten és az 
előfedélzeten. Nednek nem jutott külön szállás, viszont élvezhette egy 
priccs fényűzését egy négyszemélyes kabinban. A tengerészek a fedélzeten 


aludtak, a háromszáz fős legénység és a száznál több katona ott talált 
magának helyet a legszélesebb pontján alig tizenkét méter széles hajón, 
ahol tudott. 

A szinte mágikus spanyol manővereket figyelve Ned megállapította, 
hogy a szállítóhajók vannak középen, a harcoló galleonok vagy az 
élvonalban, vagy a hold szarvaiban. Azonnal látta, hogy az angolok csak a 
holdsarló szarvait támadhatják, hiszen az a hajó, amely bemerészkedik az 
ívbe, rögtön sebezhető és hátba támadható lesz, és már a szél sem fogja 
segíteni. Az összes spanyol hajót védte a leghátsó. Jól kieszelt alakzat volt 
ez. 

A spanyol Armada más okból is idegesítette Nedet. A hajók élénk 
színekben, frissen festve ragyogtak, és még ilyen messziről is látszott, 
hogy a fedélzeten tartózkodó emberek valamennyien a legjobb ruhájukat 
viselik, a zekék és nadrágok karmazsinban, királykékben, bíborban és 
aranyban pompáznak. Még a galeaszok evezős rabszolgáira is lángvöröset 
húztak. Miféle emberek öltöznek fel úgy a csatába, mintha mulatni 
mennének? Az angol hajókon csak a nemeseknek volt díszes ruhája. Még a 
nagy kapitányok, mint például Hawkins és Drake is háziszőttes nadrágban 
és bőrujjasban jártak. 

Lord Howard a főárbóc mögött, a Bárka emeletes tatfedélzetén állt, 
amelynek magaslatából a legtöbb hajóját és az ellenséget is láthatta. Ned 
beállt az admirális mellé. Az angol flotta nagyjából vonalban követte a 
zászlóshajót. 

Ned észrevette, hogy egy tengerész fűrészport hint a főfedélzetre. Nem 
jött rá azonnal, hogy azért teszi, nehogy a deszka csússzon a kiömlő vértől. 

Howard parancsot vakkantott, és a Bárka harcba vezette a flottát. 

A holdsarló északi szarva felé tartottak. Messze délen Drake Bosszú 
nevű hajója a másik szarvat vette célba. 

A Bárka a legutolsó spanyol hajó, egy hatalmas galleon mögé került, 
amelyet Howard a Rata Coronadának nézett. Mikor a Bárka el akart húzni 


a Rata tatja mögött, a spanyol kapitány elfordult, hogy párhuzamosan 
haladjanak, és közben mindketten elsütötték az összes ágyújukat. 

Ilyen közelről az ágyúdörej olyan, mint egy ökölcsapás, gondolta Ned, 
és ez a tömény lőporfüst rosszabb a ködnél; de mihelyt a szél elfújta a 
füstöt, látszott, hogy egyik hajó sem ért el találatot. Howard tisztában volt 
vele, hogy a spanyolok legfőbb célja olyan közel férkőzni hozzájuk, 
ahonnan már átszállhatnak az angol hajók fedélzetére, és gondosan 
vigyázott, nehogy bekövetkezzék ez a katasztrófa, mivel pedig túl messzire 
volt az Armadától, nem okozhatott érdemi kárt. A spanyolok súlyosabb, 
rövidebb csövű ágyúi viszont nem érhették el az angolokat. 

Ned átesett az első tengeri csatán, amelyikben semmi sem történt. 

A Bárkát követő hajók megtámadták a Ratát és három-négy közeli 
galleont, de mérsékelt sikerrel. Néhány kötélzet elszakadt az angol 
ágyúgolyóktól, ám egyik oldalon sem keletkeztek komoly károk. 

Ned dél felé fordult, és látta, hogy Drake támadása a déli szarvnál 
hasonló eredménnyel járt. 

Az ütközet addig sodródott kelet felé, amíg a spanyolok el nem 
veszítették minden lehetőségüket Plymouth megtámadására. Az angolok, 
miután ezzel el is érték a céljukat, visszavonultak. 

Csekély öröm, gondolta rosszkedvűen Ned. Az Armada többé-kevésbé 
sértetlenül úszott tovább, hogy találkozzék a Dunkergue-nél állomásozó 
németalföldi spanyol csapatokkal. Az Angliát fenyegető veszély 
szemernyit sem csökkent. 


Ezen a héten Rollo napról napra derűlátóbb lett. 

Az Armada fenségesen úszott kelet felé, jóllehet folyamatosan zaklatta 
az angol flotta, de nem tartóztatta fel, és nem is lassította le különösebben. 
Az igásló lába után kapkodó eb is nagyon idegesítő, de előbb-utóbb fejbe 
rúgják. A spanyolok két hajót veszítettek balesetekben, és senki sem 
csodálkozott, amikor Drake elhagyta a helyét annyi időre, amíg elfoglalta 


egyiküket, a Rosario nevű értékes galleont. Ám az Armadát nem lehetett 
megállítani. 

Augusztus 6-án, szombaton Rollo kinézett a San Martín orrárbóca 
mellett, és meglátta Calais, a francia kikötő ismerős körvonalait. 

Medina-Sidonia úgy döntött, hogy itt megáll. Az Armada negyven 
kilométerre járt Dunkergue-től, ahol a pármai herceg várakozott a hadával 
és a dereglyék flottillájával, hogy csatlakozzon a megszállókhoz. Volt 
azonban egy probléma. Calais-tól keletre huszonnégy kilométer hosszan 
nyúltak be a tengerbe a sekélyesek és a homokzátonyok, amelyek halálos 
csapdát jelentenek minden járatlan kormányosnak, és tartani kellett tőle, 
hogy a nyugati szél és a tavaszi dagályok túl közel nyomják hozzájuk az 
Armadát. Az óvatos Medina-Sidonia úgy döntött, nem vállalja a 
kockázatot. 

A San Martín ágyúlövésének jelére a hatalmas hajóhad egy időben 
eresztette le a vitorláit, művészien kidolgozott mozdulattal megállt és 
horgonyt vetett. 

Kevésbé kecsesen az angolok is megálltak nyolcszáz méterre mögöttük. 

Miközben végigvitorláztak a Csatornán, Rollo irigyen figyelte, ahogy 
kis hajócskák válnak el az angol parttól, és utánpótlást hoznak a 
flottájuknak: puskaport hordószám, oldalszalonnát, amit kézzel adogattak 
fel a hajókra. A spanyolok nem kaptak utánpótlást La Corufia óta: a 
franciáknak megparancsolták, hogy ne avatkozzanak az Armada dolgába, 
mert királyuk semleges akart maradni ebben a háborúban. Ám Rollo az 
utazásai közben sokszor átment Calais-n, és tudta, hogy az ottaniak 
gyűlölik az angolokat. A város kormányzója harminc éve a lábát 
veszítette el a csatában, amikor visszaszerezték a várost az angol 
hódítóktól. Most azt tanácsolta Medina-Sidoniának, tegyen partra egy 
kisebb küldöttséget üdvözletekkel és ajándékokkal, és az Armada 
természetesen engedélyt kapott, hogy megvásároljon mindent, amire 
szüksége van. Sajnos ez messze nem volt elegendő: egész Calais-ban 


nem volt annyi puskapor, hogy akár az egytizedét pótolja annak, amit az 
Armada az előző héten ellövöldözött. 

Aztán üzenet érkezett, amelytől Medina-Sidonia dühöngeni kezdett: 
Párma hercege nem volt készen. Egyetlen hajóját sem töltötték fel 
utánpótlással, még el sem kezdődött a behajózás. Napokba telik, mire 
vitorlát bonthatnak Calais felé. 

Rollo nem volt biztos benne, hogy a parancsnok dühe jogos-e. Pármától 
nem lehetett elvárni, hogy a katonáit bedugja szűk kis hajókba, hogy ott 
rostokoljanak meghatározatlan ideig. Sokkal több értelme volt kiböjtölni, 
amíg megérkeznek a spanyolok. 

Aznap késő délután Rollót kellemetlen meglepetés érte: meglátott egy 
második angol hajóhadat, amely Calais felé vitorlázott északkeleti 
irányból. Nyilván Erzsébet siralmas hadiflottájának másik fele, gondolta; 
ezek azok a hajók, amelyeket nem küldött Plymouthba, az Armada elé. 
Többségük nem is hadihajó volt, hanem kicsiny kereskedelmi jármű 
fölfegyverezve, de korántsem eléggé, össze sem lehetett hasonlítani őket a 
hatalmas spanyol galleonokkal. 

Az Armada még mindig sokkal erősebb. És a késlekedés nem 
katasztrófa. Máris egy hete tartják vissza az angol hadiflottát. Csak be kell 
várniuk Pármát. Azt kibírják. Utána az övék a győzelem. 


Ned belátta, hogy az angol flotta kudarcot vallott. A spanyol Armada 
csaknem érintetlen, most már utánpótláshoz is jutott, és nemsokára 
találkozik a pármai herceggel és németalföldi seregével. Ha egyszer ez 
megtörténik, nem egészen egy nap alatt elérik az angol partot. 

Vasárnap reggel Lord Howard haditanácsot tartott a Királyi Bárka 
fedélzetén. Ez volt az utolsó esélye, hogy megállítsa az inváziót. 

A közvetlen támadás öngyilkosság lenne. Az Armadának több a hajója, 
több az ágyúja, és az angolok még csekély előnyüket, a nagyobb 
mozgékonyságot sem használhatnák ki. Viszont a tengeren, mozgás 


közben a spanyol erők félhold alakzata láthatólag sebezhetetlen. 

Mit tehetnek egyáltalán? 

Egymás szavába vágva szólaltak meg többen is, és gyújtóhajókat 
javasoltak. 

Ned érezte, hogy ezt csak a kétségbeesés mondatja velük. Drága 
járműveket kell feláldozni, felgyújtani és az ellenség felé indítani. A 
szeszélyes szelek és véletlen áramlatok könnyen letéríthetik őket útjukról, 
az ellenséges hajók pedig elég fürgék, hogy kitérjenek előlük, így 
egyáltalán nem biztos, hogy a gyújtóhajók elérhetik és tűzbe boríthatják az 
ellenséges flottát. 

Viszont senkinek nem volt jobb ötlete. 

Nyolc öregebb járművet választottak ki, és a flotta közepére 
kormányozták őket, hogy álcázzák az előkészületeket. 

A hajók rakterét megtömték kátránnyal, rongyokkal, ócska deszkával, 
az árbócokat bekenték szurokkal. 

Nednek eszébe jutott Carlos elbeszélése Antwerpen ostromáról, ahol a 
holland lázadók éltek hasonló taktikával, és javasolta Howardnak, hogy 
töltsék meg a gyújtóhajók ágyúit. A tűz heve belobbantja a puskaport és 
elsüti a fegyvereket, némi szerencsével éppen akkor, amikor a gyújtóhajó 
az ellenséges flottáig jutott. Howardnak tetszett az ötlet, és kiadta a 
parancsot. 

Ned ellenőrizte, hogy az ágyúkat úgy töltsék be, ahogy Carlos 
elmagyarázta: mindegyikbe dupla adag lőpor került, egy ágyúgolyó és 
kisebb lövedékek. 

Mindegyik gyújtóhajó tatjához egy kis csónakot kötöztek, hogy a 
vakmerő legénység, amely az ellenség felé irányítja őket, az utolsó 
pillanatban elmenekülhessen. 

Ned kétségbeesésére nem sikerült titokban tartaniuk, mit csinálnak. A 
spanyolok nem voltak ostobák, és rájöttek, miben sántikálnak az angolok. 
Naszádok és dereglyék sokasága húzott láncot a két hajóhad közé. Vagyis 


Medina-Sidoniának volt terve az Armada megvédésére, bár Ned még nem 
értette, hogyan működik. 

Leszállt az éjszaka, a szél erősödött, az apály megfordult. Éjfélre 
tökéletes volt a szél és a dagály. A sötét gyújtóhajók legénysége felvonta a 
vitorlákat, és elindultak a spanyol Armada vibráló lámpái felé. Ned 
feszülten figyelt, de még nem jött fel a hold, a hajók sötét foltok voltak a 
sötét tengeren. A két flottát alig nyolcszáz méter választotta el, de a 
várakozás végtelennek tűnt. Ned szíve vadul vert. Minden ezen múlott. 
Ned ritkán imádkozott, de most lázas fohászt intézett a Fennvalóhoz. 

Váratlan fény villant. A nyolc hajó sorra tűzbe borult. Ned a lángok vörös 
fényében látta, ahogy a tengerészek beugrálnak a mentőcsónakokba. A nyolc 
külön máglya hamarosan egyetlen pokollá egyesült. És a szél könyörtelenül 
hajtotta a tűzbombákat az ellenséges flotta felé. 


Rollo dobogó szívvel figyelt, kapkodta a levegőt. A  gyújtóhajók 
közeledtek a kis vízi járművek láncához, amelyet Medina-Sidonia 
torlasznak parancsolt oda az Armada elé. A füstnek, amely megtöltötte 
Rollo orrát, deszka- és kátrányszaga volt. Még a lángok forróságát is 
érezte. 

Két naszád kivált a láncból, és elindult a gyújtóhajók vonalának két 
vége felé. A legénység az életét kockáztatva megcsáklyázta a lángoló 
roncsokat, és elkezdte félrevontatni őket. A halálfélelmében reszkető Rollo 
csodálta ezeknek a spanyol tengerészeknek a tudását és a bátorságát. 
Rögtön indultak is ki a nyílt tengerre, ahol a gyújtóhajók ártalmatlanul 
elhamvadhatnak. 

Hat gyújtóhajó maradt. Két újabb naszád ismét megközelítette a két 
szélsőt. Kis szerencsével mind a hatot eltávolíthatják és hatástalaníthatják 
kettesével. Medina-Sidonia taktikája bevált. Rollo kedve javulni kezdett. 

Akkor rémítő hangon eldördült egy ágyú. 

Az biztos, hogy nem volt élő ember a gyújtóhajókon, az ágyúikat mégis 


elsütötte valamilyen boszorkányság. Talán maga a sátán volt a pattantyús a 
lobogó lángok között csak azért, hogy segítse az eretnekeket? Azután 
Rollo észbe kapott, hogy a fegyvereket előre megtöltötték, és a hőség 
gyújtotta be a lőport. 

Az eredmény mészárlás lett. Ronggyá tépett fekete alakok rángtak a 
naszádokon a narancsszínű  gyehennában, mintha őrült ördögök 
fickándoznának a pokolban. Bizonyára söréttel vagy kövekkel töltötték be 
az ágyúkat. Az emberek talán ordítottak, de ez nem hallatszott a lángok 
bömbölése és az ágyúk döreje miatt. 

A kísérlet a gyújtóhajók elfogására és eltérítésére kudarcot vallott. A 
naszádok legénysége holtan vagy sebesülten zuhant a fedélzetre vagy a 
tengerbe. A gyújtóhajók rendületlenül jöttek a dagállyal. 

Az Armadának egy választása maradt: a menekülés. 

A San Martín fedélzetén Medina-Sidonia elsüttette a jelzőágyút, kiadva 
a parancsot, hogy szedjék fel a horgonyt és vitorlázzanak el, ám ez 
fölösleges volt. Ameddig Rollo ellátott a narancsszín fényben, minden 
hajón emberek kúsztak fel az árbócokra, hogy felvonják a vitorlákat. 
Annyira siettek, hogy sokan nem is szedték fel a horgonyt, csak elvágták 
fejszével a karvastagságú köteleket, és a tengerfenéken hagyták 
horgonyaikat. 

Elsőnek a San Martín indult el gyötrelmes lassúsággal. Az egész 
Armada széllel szemben horgonyzott a stabilitás érdekében, ezért a 
vezérhajónak először is meg kellett fordulnia, ami fáradságos művelet 
megkurtított vitorlákkal. Rollo úgy látta, a galleon mindenképpen 
kigyullad, mielőtt elindulhatna, és készült rá, hogy beleugorjon a vízbe, és 
megpróbáljon partra úszni. 

Medina-Sidonia egykedvűen kiküldött egy naszádot a kapitányokhoz a 
paranccsal, hogy az Armada induljon észak felé, és ott vegye föl ismét az 
alakzatot, de Rollo nem hitte, hogy sokan engedelmeskednének. A lángoló 
hajók fenyegetése olyan rémítő volt, hogy a legtöbb tengerész kizárólag a 


menekülésre tudott gondolni. 

Miután megfordultak, és a vitorlák végre befogták a szelet, 
következőnek arra kellett vigyázni, nehogy a hajók összeütközzenek 
menekülés közben. Amint kiszabadultak, a legtöbb hajó olyan gyorsan 
menekült, ahogy a szél és a dagály vitte őket, nem is törődtek az iránnyal. 

Az egyik gyújtóhajó veszedelmesen közel került a San Martínhoz, és a 
repülő szikrák meggyújtották az előtörzsvitorlát. 

Rollo lenézett a fekete vízre, és habozott, ugorjon-e. 

De a hajó felkészült a tűz elleni harcra. A fedélzeten hordószámra állt a 
tengervíz, és mellettük a feltornyozott vödrök. Egy tengerész fölkapott egy 
vödröt, és lelocsolta az égő vásznat. Rollo megragadott egy másik vödröt, 
és követte a példáját. Mások is csatlakoztak hozzájuk, és gyorsan 
elfojtották a lángokat. 

Ekkor a galleon végre befogta a szelet, és elmenekült a fenyegetéstől. 

Másfél kilométerrel arrébb álltak meg. Rollo visszanézett a tatról. Az 
angolok semmit sem csináltak. Biztonságban voltak, szél felől figyelték a 
tüzet, megengedhették maguknak, hogy csak bámészkodjanak. Az Armada 
még mindig nem ocsúdott fel a kapkodó, fejvesztett rémületből. Jóllehet 
egyetlen spanyol hajó sem gyulladt ki, olyan közel jártak hozzá, hogy 
mindenki csak arra gondolt, miként mentse a bőrét. 

A San Martín pillanatnyilag magányos volt, következésképpen 
sebezhető, de nem volt mit tenni, mert leszállt a sötétség. Ám a hajók 
megmenekültek. Reggel Medina-Sidonia majd ismét alakzatba parancsolja 
az Armadát. Nehéz lesz, de meg tudja csinálni. És még csak most jön az 
invázió. 


Ahogy megvirradt Calais-ban, Barney Willard láthatta az Alice 
fedélzetéről, hogy a gyújtóhajók kudarcot vallottak. Üszkös maradványaik 
beterítették a calais-i hullámteret, de nem sikerült felgyújtaniuk más 
hajókat. Csak egyetlen roncs látszott, a San Lorenzo, amely tehetetlenül 


sodródott a szirtek felé. 

Másfél kilométerrel északabbra felismerte a spanyol zászlóshajó, a San 
Martín körvonalait, és még négy galleont. Az irdatlan Armada többi 
részének se híre, se hamva. A spanyolokat szétszórták, az alakzat 
felbomlott, de a hajóknak nem esett bajuk. Az öt galleon Barney szeme 
láttára kanyarodott kelet felé, és gyorsult be. Medina-Sidonia ezek szerint 
úgy döntött, hogy összetereli az elbitangoltakat. Ha ezzel végzett, ereje 
teljében visszatérhet Calais-hoz, és még mindig nem kési le a találkozót a 
pármai herceggel. 

Barney mégis úgy érezte, hogy az angoloknak van egy kevéske esélyük. 
Az Armada sebezhető, ha a fegyelem megszűnt, és a hajók szétszóródtak. 
Egyesével-kettesével le lehet vadászni őket. 

Ha közben még a holland homokpadok felé is tudják terelni őket, annál 
jobb! Barney gyakran kerülgette ezeket a homokpadokat, amikor 
Antwerpenbe hajózott, Drake ugyancsak járatos volt bennük, viszont a 
legtöbb spanyol kormányosnak ismeretlen kockázatot jelentettek. Van 
esélyük — noha nem sokáig. 

Mélységes elégedettségére Lord Howard ugyanerre a következtetésre 
jutott. 

A Királyi Bárka elsütötte jelzőágyúját, Drake Bosszúja felvonta a 
horgonyt, és vitorlát bontott. Barney parancsokat ordított legénységének, 
akik kidörgölték az álmot a szemükből, és azonnal munkához láttak úgy, 
ahogy a gyakorlott kórus rázendít a madrigálra. 

Az angol hajóhad üldözőbe vette az öt galleont. 

Barney a fedélzeten állt, könnyedén egyensúlyozva a nyugtalan 
tengeren. Szeles augusztus volt, a szelek iránya, ereje örökké változott, 
időnként szakadt az eső, helyenként nem lehetett látni, ami gyakori a 
Csatornán. Barney élvezte a száguldást a vízen, a sós levegőt, az arcát 
hűsítő esőt és a nap végén a zsákmány ígéretét. 

A gyors angol hajók kérlelhetetlenül közeledtek a galleonokhoz, de a 


spanyolok menekülése nem volt értelmetlen, mert ahogy kijutottak a 
szoroson az Északi-tengerre, egyre több hajót szedtek össze a szétszóródott 
Armadából. Ám az angolok továbbra is túlerőben voltak, és egyre 
közeledtek. 

Délelőtt kilenc óra volt, Barney számítása szerint tíz kilométerre 
lehettek a németalföldi Gravelines várostól, amikor Medina-Sidonia úgy 
döntött, hogy céltalan a további menekülés, és szembefordult ellenségével. 

Barney lement az ágyúfedélzetre. A mesterpattantyúsa sötét bőrű észak- 
afrikai volt, akit Bill Coorynak hívtak. Barney mindenre megtanította, amit 
tudott, és Bill most legalább olyan jó volt, mint valaha Barney, ha nem 
jobb. Megparancsolta Billnek, hogy készítse fel az Alice tüzéreit a harcra. 

Drake Bosszúja lecsapott a San Martínra. Ugyanolyan tűzpárbajt 
lehetett várni tőlük, mint amilyenből sok száz zajlott le az elmúlt kilenc 
napban csekély hatásfokkal. Ám ez most valami más volt. Barney 
fokozódó aggodalommal figyelte, milyen veszélyesen közel megy a 
Bosszú a spanyol galleonhoz. Drake vérszagot érzett vagy talán aranyat, és 
Barney féltette Anglia hősének életét, amikor alig száz méterre közelítette 
meg célpontját. Ha Drake-et megölik az első ütközetben, az megtörheti az 
angolok harci szellemét. 

Mindkét fél kilőtte a kis orrágyúkat, amelyek zavart és pánikot 
kelthetnek a legénység soraiban, de nem nyomoríthatják meg a hajót. A 
két hatalmas jármű egymás mellé ért, és most látszott igazán a szél 
előnye. A spanyol galleon hátszéllel haladt, és kifelé dőlt, így az ágyúi 
még a legalacsonyabb szögben is a levegőbe meredtek. Az angol hajó 
ellenszélben jött, az ellenség felé dőlt, és ilyen közelről az ágyúk 
egyenesen a galleon fedélzetére és védtelen hasára szegeződtek. 

Lőni kezdték egymást. A két hajó ágyúi másképp szóltak. A Bosszúról 
úgy hangzott, mint a szabályos dobpergés, a fedélzet összes ágyúja olyan 
fegyelemmel tüzelt a számára legkedvezőbb pozícióban, hogy Barney 
tüzérszíve dalolt az örömtől. A San Martín mélyebb hangon dübörgött, de 


szabálytalanul, mintha a pattantyúsok takarékoskodnának a lőszerrel. 

A Bosszú és a San Martín parafa dugóként táncolt a hullámokon, de 
most olyan közel voltak, hogy még az erős szélben is aligha téveszthették 
el egymást. 

A Bosszút több hatalmas golyó is eltalálta. Az ágyúk dőlésszöge miatt a 
kötélzetbe csapódtak bele, bár ez is tönkretehet egy hajót, ha az árbócok 
eltörnek. A San Martín másfajta sérüléseket szenvedett, mert Drake 
néhány ágyúja sajátos muníciót használt: húst marcangoló, kis 
vaskockákat, kettesével összeláncolt golyókat, amelyek pörögve süvítettek 
keresztül a kötélzeten, és letördelték a vitorlarúdvégeket, a vashulladék 
gyilkos szilánkjai pedig képesek voltak szétrongyolni a vitorlákat. 

Aztán mindent eltakart a lőporfüst. A dörrenések között Barney hallotta 
a megnyomorított emberek üvöltését. Orrát, száját megtöltötte a 
puskaporszag. 

A hajók szétváltak, és közben elsütötték a tatágyúkat. Mihelyt 
kibontakoztak a füstből, Barney látta, hogy Drake nem lassít, vagyis nem 
fordul meg az újabb támadáshoz a San Martín ellen. Ment egyenesen 
tovább a legközelebbi spanyol hajóhoz. Tehát a Bosszú nem szenvedhetett 
túlzott károkat, vonta le a következtetést megkönnyebbülten Barney. 

A Páratlan, a következő angol hajó megrohanta a San Martínt. Drake 
példáját követve a parancsnok elképesztően közel merészkedett az 
ellenséges járműhöz, de azért nem annyira, hogy a spanyolok 
megcsáklyázhassák. Ismét feldörögtek az ágyúk. Ez alkalommal Barney- 
nak úgy rémlett, hogy a spanyolok kevesebb golyót lőnek ki. A 
pattantyúsok vélhetőleg lassabban töltenek újra. 

Eleget bámészkodott, ideje volt csatlakozni a harchoz. Fontos volt, hogy 
lássák, amint az Alice spanyol hajókat támad, mert ez jogosította fel Barney- 
t és legénységét, hogy részesüljenek a zsákmányból. 

A San Felipe volt a következő galleon a spanyol vonalban, amelyet 
máris bekerítettek és kíméletlenül lőttek az angol hajók. Barney-t egy 


kutyafalkára emlékeztették, amint a medvét támadják. Olyan volt, akár a 
medvehecc, az angol nép kedvenc mulatsága. A hajók annyira közel voltak 
egymáshoz, hogy Barney látta, amint egy megvadult angol tengerész 
átugrik a San Felipe fedélzetére, ahol azonnal miszlikbe vágták a spanyol 
kardok. Ez volt az egyetlen alkalom az elmúlt kilenc napban, amikor 
valaki átszállt egy ellenséges hajóra. Ez is mutatta, mennyire sikerült az 
angoloknak kivédeniük a spanyolok kedvenc taktikáját. 

Miközben az Alice támadásba lendült egy Antilop nevű hadihajó 
nyomán, Barney a látóhatárra pillantott, és riadtan látta, hogy spanyol 
galleonok újabb csoportja közeledik sebesen, hogy belevesse magát a 
harcba. Nem csekély bátorságra vall olyan hajórajnak segíteni, amelyet 
túlerő szorongat, de hát a spanyolok nem ijedtek meg a saját árnyékuktól. 

Barney a fogait csikorgatva odakiáltott a kormányosának, hogy 
közelítse meg száz méterre a San Felipét. 

A galleonon tartózkodó katonák kilőtték muskétáikat és szakállas 
puskáikat, és elég közel voltak ahhoz, hogy többeket is eltaláljanak az 
Alice zsúfolt fedélzetén. Barney térdre vetette magát, így épségben 
megúszta a sortüzet, de fél tucat embere véresen esett össze. Ekkor Bill 
Coory tüzelni kezdett, és az Alice ágyúi mennydörögtek. A kis golyók 
végiggereblyézték a galleon fedélzetét, lekaszálva tengerészt és katonát, a 
nagyobb golyók a hajótest deszkáit zúzták. 

A galleon egyetlen nagy golyóval válaszolt az Alice nyolc kisebb 
lövésére, és ahogy az belecsapódott a tatba, Barney a gyomrában érezte az 
ütését. A hajóács, aki pontosan az ilyen percekre várt a fedélzeten, máris 
rohant lefelé, hogy megpróbálja helyrehozni a kárt. 

Barney forgott már csatában. Nem volt rettenthetetlen — az, aki nem fél, 
nem sokáig húzza a tengeren —, de rájött, hogy ha egyszer elkezdődik a 
küzdelem, az embernek olyan sok a dolga, hogy csak utólag gondol a 
veszélyre. Harci lázban égve ordította utasításait a legénységének, rohant a 
hajó egyik oldalából a másikba, hogy jobban lásson, pár percenként 


leugrott az ágyúfedélzetre, hogy parancsokat osztogasson és bátorítsa a 
verejtékező  pattantyúsokat.  Lőporfüsttől köhögött, kiontott véren 
csúszkált, holtakban és sebesültekben botladozott. 

Az Alice ismét az Antilop mögé kanyarodott, és követte a nagyobb 
hajót a második támadásba. Ez alkalommal a tatágyúkkal lőttek. Barney 
káromkodott, amikor a galleon egyik lövése eltalálta a tatárbócát. A 
következő pillanatban éles fájdalom döfött a fejbőrébe. Felnyúlt, és 
kirántott a hajából egy szilánkot. Érezte a vér meleg nedvességét, de 
csak szivárgott. Rájött, hogy egy karcolással megúszta. 

Az árbóc nem dőlt ki, és az ács máris rohant, hogy megerősítse néhány 
dúccal. 

Amikor az Alice kiért a kénes füstből, Barney észrevette, hogy az 
Armada lassan ismét fölveszi holdsarló alakját. Elképesztette, hogy a 
parancsnokok és a legénység képes ilyen fegyelemre ebben a pokoli 
pergőtűzben. A spanyol hajókról kiderült, hogy aggasztóan nehéz 
elsüllyeszteni őket, és most már érkezett az erősítés is. 

Barney ismét fordult az Alice-szel, hogy újra támadjon. 


A csata egész nap tombolt, és délutánra Rollo kétségbeesett. 

A San Martint több százszor találták el. A hajó három nagy ágyújából 
kettő leugrott a talpáról, többé nem lehetett hasznukat venni, de még így is 
elég löveg maradt. A meglékelt galleon nem süllyedt el, mert a búvárok, a 
bátrak legbátrabbjai kezükben ólomlemezekkel és kenderkóccal lemerültek 
a tengerbe, és a tomboló tűzharc közepette befoltozták a hajótestet. Rollo 
körül holtak és sebesültek hevertek, sokan Istent vagy védőszentjüket 
hívták, hogy szabadítsa meg őket kínjaiktól. A levegőnek, amit Rollo 
beszívott, puskapor- és vérszaga volt. 

A Maria Juanban olyan iszonyú károk estek, hogy nem bírt a felszínen 
maradni, Rollo kétségbeesetten figyelte, ahogy a nagyszerű hajó lassan, de 
feltartóztathatatlanul süllyed, és örökre eltűnik a szemük elől a hideg 


Északi-tenger szürke hullámaiban. A San Mateo is a végét járta. Hogy a 
felszínen tartsák, a legénység minden mozdíthatót kidobott belőle: 
ágyúkat, hajórácsokat, törött deszkát, még halott bajtársaik tetemét is. A 
San Felipe annyira lerokkant, hogy kormányozhatatlanná vált, és 
tehetetlenül elsodródott a csatából, egyenesen a homokzátonyok felé. 

Nem csak az volt a baj, hogy az ellenség létszáma felülmúlta a 
spanyolokét. Az Armadában vitéz katonák és tapasztalt tengerészek voltak, 
de a csatákat úgy nyerték meg, hogy megrohanták és elfoglalták az 
ellenséges hajókat, ám az angolok rájöttek, hogyan akadályozhatják meg 
őket ebben. Ágyúzásra kényszerítették a spanyolokat, amitől azok 
hátrányba kerültek. Az angolok kifejlesztettek egy gyorstüzelő technikát, 
amelyben a spanyolok nem tarthatták velük a lépést. A nagyobb spanyol 
ágyúkat nehezebb volt újratölteni, néha köteleken kellett leereszteni 
hozzájuk a tüzéreket a hajótesten kívül, hogy becsúsztassák a golyót a 
csőbe, és az ütközet kellős közepén ez úgyszólván lehetetlen. 

Az eredmény katasztrófa lett. 

A szél, mintha csak a vereséget akarta volna visszafordíthatatlanná 
tenni, északról kezdett fújni, így abba az irányba nem lehetett menekülni. 
Keleten és délen homokzátonyok voltak, nyugatról az angolok támadtak. A 
spanyolok csapdába estek. Vitézül kitartottak, de idővel vagy elsüllyednek 
az angol ágyúk tüzétől, vagy kifutnak a homokpadokra. 

Nem volt remény. 


Délután négykor megváltozott az idő. 

Váratlan szélvihar kerekedett délnyugat felől. Ned Willardot szél 
korbácsolta és eső áztatta a tengernagyi Királyi Bárka fedélzetén. 
Boldogan elviselte volna, ha nem kell azon idegeskednie, hogy a spanyol 
Armada elrejtőzik az esőfüggöny mögé. Az angol flotta tétován elindult 


arrafelé, ahol a spanyoloknak lenniük kellett volna, de azoknak nyoma 
veszett. 

Csak nem menekültek el most? 

Fél óra múlva a vihar éppen olyan hirtelen abbamaradt, ahogy jött, és 
Ned elszörnyedve nézte a váratlan délutáni napfényben, hogy a spanyol 
hajók már három kilométert tettek meg észak felé, és sebesen távolodnak. 

A Bárka felhúzta vitorláit, és üldözőbe vette őket, a flotta többi része 
követte példáját, de időbe telt, mire felgyorsultak, és Ned belátta, hogy itt 
ma már nem lesz csata. 

Mindkét flotta Anglia keleti partjaihoz közeledett. 

Leszállt az éjszaka. A kimerült Ned ruhástul dőlt le a priccsére. Másnap 
hajnalban látta, hogy a spanyolok távolsága nem csökkent, továbbra is 
észak felé száguldanak, amilyen sebesen csak bírnak. 

Lord Howard gyenge sört iszogatott a szokásos helyén, az emeletes 
tatfedélzeten. 

— MIi történik itt, nagyuram? — érdeklődött udvariasan Ned. — Nem úgy 
fest, hogy utolérjük őket. 

— Nincs is rá szükségünk — felelte Howard. — Nézze. Menekülnek. 

— Hova mennek? 

— Jó kérdés. Amennyire látom, kénytelenek megkerülni Skócia északi 
végét, azután délnek fordulnak az Ír-tengeren — amelyről nincsenek 
térképek, mint tudja. 

Ned nem tudta. 

— Önnel töltöttem az elmúlt tizenegy nap minden óráját, mégsem értem, 
hogyan történhetett meg ez. 

— Az a helyzet, Sir Ned, hogy egy szigetet igen nehéz elfoglalni. A 
támadó borzalmas hátrányban van. Elfogy az utánpótlása, sebezhető, 
amikor megpróbál partra tenni vagy onnan elhozni csapatokat, eltéved az 
ismeretlen földön vagy az ismeretlen tengeren. Mi leginkább azt csináltuk, 
hogy addig zaklattuk az ellenséget, amíg le nem győzték őket a háborúval 


járó nehézségek. 


Ned bólintott. 
— És őfelségének igaza volt, amikor a hadiflottájára költötte a pénzt. 
— Így van. 


Ned a hátráló spanyol Armadát nézte. 

- Akkor hát győztünk — mondta. Alig bírta elhinni. Tudta, hogy 
ugrálnia kéne az örömtől, és valószínűleg ezt is teszi, ha a hír leülepedik 
benne, de most csak hüledezett. 

Howard elmosolyodott. 

— Igen — mondta. — Győztünk. 

— Hát... — felelte Ned. — Nem jutok szóhoz. 

Pierre Aumande-ot a mostohafia, Alain ébresztette föl. 

— Rendkívüli ülés a Titkos Tanácsban — mondta Alain. Idegesnek 
látszott, bizonyára azért, mert álmában kellett megzavarnia hirtelen haragú 
urát. 

Pierre felült és elkomorodott. Ez a tanácsülés váratlan volt, és ő nem 
szerette a váratlan dolgokat. Hogyhogy ő nem tudott erről a fejleményről? 
Miféle válság van? Gondolkozott, a karját vakargatta, száraz pörköt 
hullatva a hímzett ágyneműre. 

— Mi mást tudsz? 

— Üzenetet kaptunk D?O úrtól — mondta Alain. A különös nevű Francois 
dO III. Henrik pénzügyére volt. — Azt akarja, hogy okvetlenül legyen ott 
Guise herceg is. 

Pierre az ablakra nézett. Még sötét volt, semmit nem látott odakint, azt 
azonban hallotta, hogy sűrű eső kopog a tetőn, és veri az ablakokat. Ha 
ágyban fekszik, nem tud meg ennél többet. Felkelt. 

Két nap választotta el őket az 1588-as karácsonytól. A blois-i királyi 
kastélyban voltak, több mint százötven kilométerre Párizstól délnyugatra. 
Legalább száz szobája volt ennek az óriási palotának, amelyben Pierre 
csodálatos lakosztályt kapott, ugyanakkorát, mint a gazdája, Guise herceg, 
és majdnem akkorát, mint a király! 

A királyhoz és a herceghez hasonlóan Pierre is magával hozta néhány 
fényűző bútorát, beleértve kéjesen puha ágyát és jelképesen hatalmas 
íróasztalát. Volt még egy nagy becsben tartott tulajdona, egy pár 
ezüstveretes, kovás pisztoly, Henrik király ajándéka. Ez volt az első és 
utolsó alkalom, amikor ajándékot kapott egy királytól. Az ágya mellett 
tartotta, tüzelésre készen. 


Szolgákból álló kíséretét a huszonnyolc éves Alain irányította, akit 
mindenben kézhez szoktatott és hűséges segédjévé nevelt. Magával hozta 
kellemesen alázatos szeretőjét, Louise de Nímes-t is. 

Pierre Európa egyik legfontosabb emberévé tette Henri de Guise-t, aki 
hatalmasabb volt Franciaország királyánál, és respektusa a gazdájáéval 
együtt nőtt. 

Henrik király ugyanolyan békeszerző fajta volt, mint Katalin, az anyja, 
és megpróbált elnéző lenni a francia hugenotta eretnekekhez. Pierre 
kezdettől meglátta ebben a veszélyt. Ő biztatta a herceget, hogy szervezze 
meg a Katolikus Ligát, a vakbuzgó katolikus konfraternitások szövetségét, 
és vigye harcba őket az eretnekség ellen. A Liga sikerei még Pierre álmait 
is felülmúlták. Most a Liga szabta meg a francia politikát, irányította 
Párizst és a többi nagyobb várost. Olyan félelmes volt, hogy Henrik királyt 
is el tudta üldözni Párizsból, ezért tartózkodott most Blois-ban. Pierre-nek 
sikerült a herceget kineveztetni a király fővezérévé, amivel gyakorlatilag 
megfosztotta III. Henriket a főparancsnok rangjától. 

A rendi országgyűlés, Franciaország parlamentje október óta ülésezett 
Blois-ban. Pierre azt tanácsolta Guise hercegnek, hogy úgy lépjen fel a 
királlyal folytatott táegyalásokon, mint a nép képviselője, holott igazából a 
királyellenes erők vezére volt, és Pierre célja az volt, hogy a király 
teljesítse a Liga minden követelését. 

Kissé aggasztotta, hogy gazdája túlzásba viszi a pimaszságot. Egy hete 
egy családi lakomán Louis lotaringiai bíboros, Henri herceg öccse 
pohárköszöntőt mondott: ,,Fivéremre, Franciaország új királyára! A 
sértést persze villámgyorsan besúgták a királynak. Pierre nem hitte, hogy 
Henrik királynak lenne bátorsága bosszút állni érte, másrészt viszont nem 
szabad kárörvendéssel kihívni a sorsot. 

Drága fehér ujjast vett föl, amelynek hasítékain kilátszott az aranyszín 
selyembélés. A fehéren nem látszott a korpa, amely folyamatosan hullott 
száraz fejbőréről. 


Kelletlenül felvirradt a téli nap, megmutatva a fekete eget és a szüntelen 
esőt. Pierre magával vitt egy inast, hogy gyertyával világítson neki, amíg 
eljut Blois folyosóinak és átjáróinak homályos útvesztőjében Henri herceg 
lakosztályához. 

A herceg éjszakai őrségének kapitánya, egy Colli nevű svájci, akit 
Pierre gondosan megvesztegetett, nyájasan üdvözölte és azt mondta: 

— Mme de Sauves-val töltötte a fél éjszakát. Háromkor jött vissza. 

A fenékig repedt sarkú Charlotte de Sauves volt a herceg aktuális 
szeretője. Henri ma alighanem sokáig akar aludni. 

— Föl kell keltenem — mondta Pierre. — Hozz egy kupa sört. Másra nem 
lesz időnk. 

Belépett a hálószobába. A herceg egyedül volt: a felesége mindenórás 
volt Párizsban a tizennegyedik gyermekükkel. Pierre megrázta az alvó 
herceg vállát. Henri, aki még nem töltötte be a negyvenet, és igen 
energikus volt, gyorsan felébredt. 

— Csak tudnám, mi olyan sürgős, hogy a tanács nem várhat, amíg az 
ember megreggelizik — morogta a herceg, miközben felhúzta az 
alsóruhájára a szürke szaténujjast. 

Pierre nem akarta elismerni, hogy nem tudja. 

— A király zsémbel a rendi országgyűlés miatt. 

— Színlelhetnék betegséget, csak hát akkor mások kihasználhatnák a 
távollétemet, hogy összeesküdjenek ellenem. 

— Ne azt mondja, hogy kihasználhatnák. Kihasználják. — Ez volt a siker 
ára. A Francia Királyság gyengesége, amely harminc éve, Henrik idő előtti 
halálával kezdődött, rendkívüli lehetőségeket nyújtott a Guise családnak— 
de valahányszor nőtt a hatalmuk, mások megpróbálták elvenni tőlük. 

Egy szolga lépett be egy korsó sörrel. A herceg egy hajtásra megitta, 
hangosan böffentett, majd azt mondta: 

— Így már jobb. 

A szaténujjas nem melegített, a palota folyosói pedig dermesztőek 


voltak, így hát Pierre odanyújtott egy köpenyt a hercegnek, hogy vegye fül, 
amíg odaérnek a tanácsteremhez. Henri fölkapott egy kesztyűt meg egy 
kalapot, és elindultak. 

Colli ment előre. A herceg egy lépést sem tett testőr nélkül még akkor 
se, ha a palota egyik lakosztályából a másikba kellett átmennie. A 
fegyvereseknek azonban tilos volt belépni a tanácsterembe, így hát Colli 
megállt a főlépcső tetején, miközben a herceg és Pierre belépett az ajtón. 

Nagy tűz égett a kandallóban. Henri herceg levette a köpenyét, és leült a 
hosszú asztalhoz a többi tanácsnok mellé. 

— Hozz nekem egy kis damaszkuszi mazsolát — mondta egy szolgának. 
— Ma még semmit nem ettem. 

Pierre csatlakozott a fal mellett álló tanácsadókhoz. Az asztalnál 
tárgyalni kezdték az adókat. 

A király azért hívta össze a rendi országgyűlést, mert pénzre volt 
szüksége. A gazdag kereskedők, akik a harmadik rendet alkották az 
arisztokrácia és a papság után, makacsul vonakodtak többet adni 
őfelségének nehéz munkával keresett pénzükből.  Pimaszságukban 
könyvelőket küldtek, hogy megvizsgálják a királyi pénzügyeket, azután 
közölték, hogy a királynak nem kellene adókat emelni, ha jobban 
gazdálkodna. 

Francois d"O pénzügyér azonnal a tárgyra tért. 

- A harmadik rendnek meg kell egyeznie a királlyal — mondta, 
egyenesen Henri hercegre nézve. 

— Meg fognak egyezni — felelte a herceg. — Adjanak időt nekik. A 
büszkeségük nem hagyja, hogy azonnal engedjenek. 

Nagyon jól csinálja, gondolta Pierre. Ha majd megszületik a 
kompromisszum, a herceg lesz a hős, amiért elérte. 

— Ez itt nem azonnal — makacskodott D"O. — Két hónapja dacolnak a 
királlyal. 

— Engedni fognak. 


Pierre a hónalját vakargatta. Miért hívták össze ilyen sebbel-lobbal a 
Titkos Tanácsot? Ez egy régebbi vita folytatása, eddig semmi új sem 
történt. 

Egy szolga hozott egy tányért a hercegnek. 

— Kegyelmes uram, nincs mazsola — mondta. — Provence-i aszalt szilvát 
hoztam. 

— Add ide — felelte a herceg. — Elég éhes vagyok ahhoz, hogy akár 
birkaszemet egyek. 

DO nem hagyta magát kizökkenteni. 

— Amikor azt mondjuk a harmadik rendnek, hogy legyenek észszerűek, 
tudják, mit válaszolnak? — Rögtön meg is adta a választ. — Azt mondják, 
hogy nem kell kompromisszumot kötniük, mert őket Guise herceg 
támogatja. — Elhallgatott, körülnézett. 

A herceg lehúzta a kesztyűjét, és tömni kezdte a szájába az aszalt 
szilvát. 

DO hozzá fordult. 

— Kegyelmes uram azt állítja, hogy békeszerző a király és a nép között, 
de ön lett az egyezség akadálya. 

Pierre-nek nem tetszett ez a hangnem. Csaknem olyan volt, mint valami 
ítélet. 

Henri herceg lenyelte a szilvát. Egy pillanatig mintha nem talált volna 
szavakat. 

Miközben ő tétovázott, kinyílt egy ajtó, és bejött Revol államminiszter 
a szomszéd teremből, amely a király lakosztályához tartozott. Odament 
Henri herceghez, és halkan, tisztán érthetően mondta: 

— Kegyelmes uram, a király beszélni akar önnel. 

Pierre zavarban volt. Ez a reggel második meglepetése. Valami történik, 
amiről nem tud. Veszélyt érzett. 

A herceg látványos arcátlansággal egy cseppet sem sietett. Elővett a 
zsebéből egy kagylóhéj alakú, ezüstözött gyümölcsösszelencét, és beletett 


néhány szem aszalt szilvát, hogy magával vigye, mintha komótosan 
eszegethetne, miközben a király beszél hozzá. Azután felállt, magára 
kanyarította a köpenyét, és egy bólintással utasította Pierre-t, hogy 
kövesse. 

A szomszédban a királyi testőrség egyik osztaga állt. Parancsnokuk, 
egy Montséry nevű ember ellenségesen sandított a hercegre. Ez a busásan 
megfizetett elit alakulat a Negyvenötök nevet viselte. Henri herceg Pierre 
sugallatára azt javasolta, hogy oszlassák fel őket takarékosságból — és 
természetesen azért is, hogy tovább gyengítse a királyt. Nem tartozott 
Pierre legjobb ötletei közé. A javaslatot leszavazták, egyetlen 
következménye az lett, hogy a Negyvenötök meggyűlölték a herceget. 

— Várj itt arra az esetre, ha szükségem lenne rád — mondta Henri herceg 
Pierre-nek. 

Montséry kinyitotta a következő ajtót a herceg előtt. 

Henri herceg odament az ajtóhoz, azután megállt, és ismét Pierre-hez 
fordult. 

- Meggondoltam magam —- közölte -, menj vissza a Titkos 
Tanácsba. Akkor tudathatod velem, mit mondanak a távollétemben. 

— Igenis, kegyelmes uram — válaszolta Pierre. 

Montséry kinyitotta az ajtót, és ott állt közvetlenül az ajtó mögött 
Henrik király. Harminchét éves volt, tizenöt éve viselte a koronát. Húsos, 
érzéki arca volt, ennek ellenére nyugodt tekintélyt árasztott magából. Henri 
hercegre nézett, és azt mondta: 

— Tehát itt van ő, az ember, akit Franciaország új királyának neveznek. 
— Montséryhez fordult, és kurtán, de félreérthetetlenül biccentett. 

Pierre ebben a pillanatban jött rá, hogy katasztrófa következik. 

Montséry sima, gyors mozdulattal kirántott egy hosszú tőrt, és leszúrta 
a herceget. 

Az éles penge simán átütötte a vékony szaténujjast, és belemélyedt a 
herceg izmos mellébe. 


Pierre megdermedt az iszonyattól. 

A herceg szája kinyílt, mintha sikoltani akarna, de hang nem jött ki 
rajta, és Pierre megértette, hogy a seb végzetes. 

Ez azonban nem volt elég a testőröknek: körülvették a herceget, és 
összeszurkálták késekkel és kardokkal. Guise orrából, szájából és 
mindenéből folyt a vér. 

Pierre a rémülettől bénultan állt még egy másodpercig. Henri herceg 
vérben ázva összeesett. 

Pierre a királyra nézett, aki nyugodtan figyelte az eseményeket. 

Pierre végre magához tért. Gazdáját meggyilkolták, és ő lesz a 
következő. Halkan, de gyorsan megfordult, és visszament az ajtón a 
tanácsterembe. 

Az asztalnál a Titkos Tanács tagjai némán bámultak rá, ő pedig egy 
szemvillanás alatt felfogta, hogy tudniuk kell, mi történt. A , rendkívüli" 
ülés csak álcázás volt, hogy Guise herceg ne gyanakodjon. Összeesküdtek 
ellenük, és ezek itt mind benne voltak. 

A tanács várta, hogy Pierre mondjon valamit, mivel nem tudták, 
megtörtént-e a gyilkosság. Pierre kihasználta elbizonytalanodásukat a 
menekülésre. Szó nélkül átsietett a szobán, kiment. Mögötte kitört a 
hangzavar, de rögtön el is némult, amikor bevágta az ajtót. 

Colli, a herceg testőre csodálkozva nézett Pierre-re, de ő ügyet se vetett 
rá, csak lerohant a főlépcsőn. Senki sem próbálta megállítani. 

Magánkívül volt. Kapkodta a levegőt, és a hideg ellenére is izzadt. A 
herceg halott, meggyilkolták -— méghozzá nyilvánvalóan a király 
parancsára. Henri hercegnek a fejébe szállt a dicsőség. Pierre-nek is. Olyan 
biztosra vette, hogy a gyenge Henrik király sosem lesz ilyen merész vagy 
határozott — és gyászosan, végzetesen tévedett! 

Szerencséje, hogy őt magát nem ölték meg. Mire végigloholt a kastélyon, 
leküzdötte a pánikot. A király és a cinkosai valószínűleg nem terveztek 
tovább a gyilkosságnál. De most, hogy a herceg halott, gondolniuk kell arra, 


hogyan szilárdítsák meg a győzelmüket. Először is ki kell iktatniuk a herceg 
testvéreit, Louis bíborost és Lyon érsekét; csak utána kerítenek sort a herceg 
főtanácsadójára, Pierre-re. 

De a következő néhány perc még a káosz és a zűrzavar ideje, így neki 
van egy kis esélye, hogy megmeneküljön. 

Miközben végigrohant egy folyosón, az jutott az eszébe, hogy 
mostantól Charles, Henri herceg legidősebb fia Guise hercege. Tizenhét 
éves, elég idős, hogy apja nyomába lépjen — Henri alig tizenkét évesen lett 
herceg. Ha Pierre el tud menekülni innen, pontosan azt teszi, amit 
Henrival: behízelgi magát Charles anyjánál, nélkülözhetetlen tanácsadója 
lesz a suhancnak, mindkettőben elülteti a bosszú magját, és egy napon az 
új herceg éppen olyan erős lesz, mint a régi. 

Máskor is bukott már el, és mindannyiszor megerősödve kelt fel. 

Lihegve esett be a lakosztályába. Mostohafia, Alain a szalonban volt. 

—- Nyergelj föl három lovat — vakkantotta Pierre. — Csak pénzt és 
fegyvert csomagolj. Tíz percen belül indulnunk kell. 

— Hová megyünk? — kérdezte Alain. 

Ostoba kölyök, azt kellett volna kérdeznie, miért, nem azt, hogy hová. 

— Még nem döntöttem el, csak mozogj már! — ordította Pierre. 

Bement a hálószobába. Louise hálóingben térdelt az imazsámolyon, és 
a rózsafüzért mondta. 

— Öltözz gyorsan — mondta Pierre. — Ha nem leszel készen, nélküled 
megyek. 

Az asszony fölállt és odajött hozzá, még mindig összetéve a kezét, 
mintha imádkozna. 

— Bajban vagy — mondta. 

— Persze hogy bajban vagyok, azért menekülök — türelmetlenkedett 
Pierre. — Öltözz. 

Louise szétnyitotta a tenyerét, és egy rövid tőr volt a kezében, amellyel 
felhasította Pierre arcát. 


—- Krisztusom! — ordította Pierre fájdalmában, de még inkább 
meghökkenésében. Akkor se hökkenhetett volna meg jobban, ha a kés 
magától vágja meg. Ez Louise, a rémült egér, a gyámoltalan asszony, akit ő 
csak úgy szórakozásból bántalmazott, és megvágta őt — nem karcolás volt, 
hanem mély seb az arcán, amelyből ömlött az állára és a nyakára a vér. 

— Te kurva, átvágom a torkod! — rikácsolta, és rávetette magát, hogy 
elvegye tőle a kést. 

Louise ügyesen félreugrott. 

— Te ördög, mindennek vége, szabad vagyok! — vijjogta, azután torkon 
szúrta Pierre-t. 

Ez nem igaz, hogy az ő húsába hatol bele ilyen fájdalmasan az acél. Hát 
mi van itt? Miből képzeli Louise, hogy szabad? Egy gyenge király megölte 
a herceget, és most egy gyenge asszony megkéselte őt. Nem értette. 

Csakhogy Louise ügyetlen gyilkos volt. Nem tudta, hogy az első 
döfésnek végzetesnek kell lennie. Ezt elkontárkodta, és most meg fog 
halni. 

Most már a harag irányította Pierre cselekedeteit. Jobbját sebzett torkára 
szorította, balja félreütötte az asszony kést tartó kezét. Megsebesült, de élt, 
és meg fogja ölni Louise-t. Rárontott, nekiment, mielőtt az asszony ismét 
döfhetett volna. Louise elveszítette az egyensúlyát. Elterült, kezéből kiesett 
a tőr. 

Pierre felkapta. Lovagló ülésben rátelepedett Louise-ra, és fölemelte a 
tőrt, miközben igyekezett nem törődni a fájdalommal. Egy pillanatig 
tétovázott. Hova döfjön? Az arcába? A mellébe? A torkába? A hasába? 

Oldalról erős ütés érte a jobb vállát, amitől balra dőlt. Jobb karja 
elzsibbadt, és most ő ejtette el a tőrt. Nehézkesen lefordult Louise-ról, és 
hanyatt esett. 

Ahogy felnézett, meglátta Alaint. 

A fiatalember azokat a kovás pisztolyokat markolta, amelyeket Pierre a 
királytól kapott, és mindkettőt rászegezte Pierre-re. 


Ő tehetetlenül bámulta a pisztolyokat. Sokszor használta őket, tudta, 
hogy megbízhatóak. Nem tudta, Alain milyen lövész, de két lépésről aligha 
hibázhatja el. 

Egy csöndes pillanatra meghallotta az eső dobolását. Ráeszmélt, hogy 
Alain előre tudott a herceg meggyilkolásáról — ezért kérdezte azt, hogy 
hová, és nem azt, hogy miért. Louise is tudott róla. Így hát összeesküdtek, 
hogy e gyenge pillanatában megöljék őt. És meg is ússzák, mert mindenki 
azt feltételezi, hogy Pierre-t a király parancsára ölték meg, ahogy az a 
herceggel történt. 

Hogy történhetett ez meg Pierre Aumande de Guise-zel, aki három 
évtizede a manipuláció nagymestere? 

Louise-ra nézett, azután ismét Alainre, és ugyanazt látta az arcukon. 
Gyűlöletet, de valami mást is: örömet. Ők győztek, és boldogok voltak. 

— Már nem tudlak mire használni — mondta Alain. Ujja megfeszült a 
pisztolyok aljából kiálló hosszú, kacskaringós kakason. 

Ez meg mit jelent? Mindig Pierre használta Alaint, és nem fordítva, 
nem igaz? Mit nézett el? Ismét csak nem értette. 

Kinyitotta a száját, hogy segítségért ordítson, de nem jött ki hang a 
sebzett torkán. 

Az acél a kovára csapott, a két pisztoly szikrát vetett, és két dörrenés 
hallatszott. 

Pierre úgy érezte, mintha pöröllyel csaptak volna a mellére. A 
fájdalom észbontó volt. 

Valahonnan messziről hallotta Louise hangját: 

— Most pedig megj vissza a pokolba, ahonnan jöttél! 

Azután leereszkedett a sötétség. 


Bartlet gróf az első fiát Swithinről, a gyerek dédapjáról nevezte el, a 
második Rollo lett, a fiú nagyanyjának a fivére után, akik mindketten 
hősiesen harcoltak a protestantizmus ellen, és Bartlet vad katolikus volt. 


Margerynek egyik név sem tetszett. Swithin undorító ember volt, Rollo 
becsapta és elárulta őt. Ám ahogy kezdett mutatkozni a fiúk egyénisége, a 
nevük is átalakult. Swithin nagyon gyorsan mászott, amiért Swiftynek, 
azaz Fürgének becézték, míg a pufók Rollóból Roley, vagyis Gömböc lett. 

Margery reggelente szívesen segített Bartlet feleségének, Ceciliának. 
Ma rántottát etetett Swiftyvel, miközben Cecilia Roley-t szoptatta. Cecilia 
hajlamos volt idegeskedni a gyerekekkel, és Margery megnyugtatóan 
hatott rá. Valószínűleg minden nagymama ilyen, gondolta Margery. 

A gyerekszobába bejött Roger, a kisebbik fia, hogy meglátogassa 
unokaöccseit. 

— Hiányozni fognak, amikor elmegyek Oxfordba — mondta. 

Margery észrevette, hogy Dot, a fiatal dada felélénkül Roger 
jelenlététől. Roger csendes varázsa, fanyar mosolya nagyon vonzó volt, és 
Dot kétségtelenül boldogan elcsábította volna. Talán jó is, hogy a fiú 
elmegy az egyetemre: Dot csinos lány, és jól bánik a gyerekekkel, de 
túlságosan szűk látókörű Rogernek. 

Erről az jutott eszébe, hogy a fia vajon mennyire tekinthet túl a saját 
látókörén, és megkérdezte: 

— Gondolkodtál már azon, hogy mihez kezdesz Oxford után? 

— Jogot akarok tanulni — felelte Roger. 

Ez érdekes. 

— Miért? 

— Mert az fontos. A törvények alkotják az országot. 

— Akkor valójában a kormányzás érdekel. 

— Gondolom, igen. Mindig érdekelt, amit apa mesélt, amikor visszajött 
a parlamentből: hogyan manővereznek és tárgyalnak az emberek, miért 
állnak egyik vagy másik oldalra. 

Bart gróf maga sosem találta valami érdekesnek a parlamentet, és csak 
azért járt el a Lordok Házába, mert kötelező volt. Roger vér szerinti apja, 
Ned Willard azonban hamisítatlan zoón politikon, közösségi élőlény volt. 


Döbbenetes valami az öröklődés! 

— Talán te lehetnél Kingsbridge parlamenti képviselője, és beülhetnél az 
Alsóházba. 

— Nem ritkaság a grófok ifjabbik fiainál. De most Sir Ned a képviselő. 

— Előbb-utóbb visszavonul. — És úgy sejtette, boldogan megteszi, ha a 
saját fiának adhatja át a helyét. 

Hirtelen kiabálni kezdtek odalent. Roger kinézett az ajtón, majd 
visszajött. 

— Itt van Rollo bácsi. 

Margery elhűlt. 

— Rollo? — kérdezte hitetlenül. — Évek óta nem járt New Castle-ban. 

— Hát most itt van. 

Margery boldog kurjantást hallott a csarnokból. Bartlet üdvözölte hősét. 

Cecilia ragyogva szólt oda a két gyereknek: 

— Gyertek, köszönjetek Rollo bácsinak! — mondta. 

Margery nem sietett, hogy üdvözölje Rollót. Odaadta Rogernek Swiftyt. 

— Később jövök — mondta. 

Kiment a gyerekszobából, elsietett a folyosón a saját szobáiba. 
Szelindekje, Maximus árnyként követte. Bartlet és Cecilia természetesen a 
legjobb szobákba költözött, de egy kellemes hálószoba és budoár járt az 
özvegy grófnénak. Margery bement a budoárba, és becsukta az ajtót. 

Hideg düh fogta el. Miután rájött, hogy Rollo az ő hálózatát egy véres 
lázadás megszervezésére használta, küldött neki egy kurta, rejtjelezett 
üzenetet, hogy többé nem segít papokat csempészni Angliába. Rollo nem 
válaszolt, megszakadt köztük a kapcsolat. Margery órákat töltött annak a 
felháborodott szónoklatnak a fogalmazásával, melyet majd akkor ad elő a 
bátyjának, ha megint találkoznak. De most, hogy Rollo itt volt, hirtelen nem 
tudta, mit mondjon. 

Maximus lehevert a tűz elé. Margery az ablakhoz állt, kinézett. 
December volt: a szolgák vastag köpenybe burkolózva járkáltak az 


udvaron. Túl a kastély falain a hideg, kemény sár megfagyott a mezőkön, a 
kopár fák villás ágakkal mutattak a vasszürke égre. Margery időt akart, 
hogy visszanyerje az önuralmát, de még zaklatottabb lett. Fölvette az 
olvasóját, hogy lecsillapodjék. 

Hallotta, amint a szolgák nehéz ládákat hurcolnak a folyosón az ajtaja 
előtt. Sejtette, hogy Rollo a régi szobájában fog lakni, amely éppen 
szemben van az övével. Kisvártatva kopogtattak, és belépett Rollo. 

— Visszajöttem! — jelentette be vidáman. 

Megkopaszodott, a szakálla őszbe csavarodott. Margery fagyosan nézett 
rá. 

— Miért vagy itt? 

— Én is örülök, hogy látlak — gúnyolódott Rollo. 

Maximus halkan morgott. 

— Mi az ördögöt vársz? — kérdezte Margery. — Éveken át hazudtál 
nekem. Tudod, hogy mi a véleményem arról, hogy a keresztények egymást 
gyilkolják dogmák miatt, mégis pontosan erre a célra használtál fel! 
Tragédiát csináltál az életemből! 

— Azt tettem, amit Isten akart. 

— Kétlem. Gondold csak el, ki mindenki halt bele az összeesküvésedbe 
— elsőnek mindjárt Stuart Mária, a skótok királynője! 

— Ő most már szent a mennyekben. 

— Mindenesetre én többé nem segítek, és nem használhatod New Castle- 


— Azt hiszem, az összeesküvések ideje lejárt. Mária, a skótok királynője 
halott, a spanyol Armadát megverték. De ha egy másik alkalom adódik, 
vannak más helyek is New Castle-on kívül. 

— Én vagyok az egyetlen ember Angliában, aki tudja, hogy te vagy Jean 
Langlais. Elárulhatlak Ned Willardnak. 

Rollo elmosolyodott. 

— De nem teszed — válaszolta magabiztosan. — Elárulhatsz engem, de én 


is elárulhatlak téged. Még ha nem is akarnálak kiadni, a kínzás hatására 
valószínűleg megtenném. Éveken át bújtattál papokat, és ez főbenjáró bűn. 
Kivégeznének, talán ugyanúgy, mint Margaret Clitheroe-t, akit lassan 
nyomtak agyon. 

Margery elszörnyedve meredt rá. Erre eddig nem gondolt. 

Rollo folytatta: 

— És nem csak te. Bartlet és Roger is segített a papok becsempészésében. 
Szóval beláthatod, hogy ha elárulsz, a fiaidat juttatod vérpadra. 

Igaza volt. Margery csapdába került. Akármilyen aljas is Rollo, 
kénytelen tovább védelmezni. Azt hitte, megőrül tehetetlen dühében. Egy 
hosszú percig csak bámulta Rollo öntelt képét. 

— Verjen meg az Isten — mondta. — És vigyen el az ördög. 


Vízkeresztkor nagy családi ebéd volt a kingsbridge-i Willard-házban. 

Az éves színjáték hagyománya megszűnt New Castle-ban. A grófság 
egyre szegényedett a katolikusokat sújtó megszorítások éveiben, és a 
shiringi gróf már nem engedhetett meg magának dús lakomákat, ezért 
Willardék maguk mulattak. 

Hatan ültek az asztalnál. Éppen otthon volt az Armada fölötti győzelem 
mámorában úszó Barney, így ő került az asztalfőre, jobbján a feleségével, 
Helgával. Balján a fia, Alfo ült, aki, mint Sylvie észrevette, kezdett 
kigömbölyödni a jómódban. Alfo felesége, Valerie egy pici lányt tartott a 
karján. Az asztalvégen Ned ült, oldalán Sylvie-vel. Eileen Fife behozott 
egy hatalmas tál disznósültet almával körítve, és Helga arany rajnai borát 
itták hozzá. 

Barney és Ned felváltva adomázott a nagy tengeri csatáról. Sylvie és 
Valerie franciául csevegett. Valerie megszoptatta a babát, miközben 
disznósültet evett. Barney azt mondta, hogy a kislány olyan lesz, mint a 
nagyanyja, Bella. Valószínűtlen, gondolta Sylvie, hiszen a gyermek nyolc 
dédszülője közül csak egy volt afrikai, és egyelőre jellegtelen barnás 


rózsaszín a bőre. Alfo elmesélte Barney-nak, milyen bővítéseket tervez a 
fedett piacon. 

Sylvie biztonságban érezte magát a családi karattyolásban, az étellel 
megrakott asztal mellett, a kandallóban ropogó tűz előtt. Anglia ellenségeit 
ez alkalommal megverték, jóllehet, semmi kétség, jönnek majd újabbak. 
Ned pedig egy kémtől megtudta, hogy Pierre Aumande halott, aznap ölték 
meg, amikor gazdáját, Guise herceget. Mégis van igazság a földön. 

Végignézett az asztal mellett mosolygó arcokon, és rájött, hogy a benne 
túláradó érzés nem más, mint a boldogság. 

Ebéd után jól felöltöztek, és elmentek hazulról. A New Castle-i játékok 
pótlására a Harang fogadó felfogadott egy truppot, hogy a kocsma tágas 
udvarán hevenyészett színpadon játsszanak. A Willard család kifizette a 
pennyket, és csatlakozott a sokasághoz. 

A darab, a Gammer Gurton tűje otromba komédia volt egy 
öregasszonyról, aki elveszítette az egyetlen tűjét, és nem tudott varrni. 
Szerepelt még egy Diccon nevű tréfacsináló, aki úgy tett, mintha 
megidézné az ördögöt, és egy Hodge nevű szolga, aki annyira 
megrémült, hogy a nadrágjába csinált. A nézők hahotáztak. 

Ned vidám hangulatban volt. Ő és Barney bement az udvarról az ivóba, 
hogy vegyen egy palack bort. 

A színpadon  Gammer kacagtató  ökölharcba keveredett a 
szomszédjával, Fecsej asszonysággal. Sylvie tekintete megakadt egy 
emberen, aki nem nevetett. Azonnal érezte, hogy már látta ezt az arcot. Az 
a beesett arc olyan fanatikus határozottságot sugárzott, amit Sylvie nem 
felejtett el. 

Találkozott a tekintetük. A férfi mintha nem ismerte volna őt. 

Hirtelen az eszébe jutott egy párizsi utca. Áll Pierre Aumande a kis háza 
előtt, és útba igazít egy kopaszodó, vörös szakállú papot. 

— Jean Langlais? — motyogta hitetlenül. Valóban az lenne, akire Ned 
olyan régen vadászik? 


A férfi megfordult, kiment az udvarról. 

Sylvie-nek bizonyság kellett, hogy csakugyan Langlais-e az. Nem 
szabad szem elől tévesztenie. Nem hagyhatja, hogy eltűnjön. Jean Langlais 
a protestáns vallás és a férje ellensége. 

Megfordult a fejében, hogy ez az ember veszélyes lehet. Nézte, hol a 
férje, ám ő még nem tért vissza az ivóból. Mire kijön, az embernek, akit ő 
Langlais-nak hisz, bottal üthetik a nyomát. Nem várhatott. 

Sylvie sosem habozott, ha az életét kellett kockáztatnia valamiért, 
amiben hitt. 

Követte a férfit. 


Rollo úgy döntött, hogy visszatér a tyne-i kastélyba. New Castle-t nem 
használhatja többé titkos célokra. Margery nem árulja el készakarva, mert 
akkor kivégezhetnék a fiait, de lazíthat az éberségen, így kockázatot jelent. 
Jobb, ha nem tud semmit. 

Még mindig Tyne grófjától húzta a fizetését, és időnként elvégzett neki 
törvényes munkákat, hogy hihetővé tegye fedőtörténetét. Nem tudta 
biztosan, milyen felforgatómunkát végezhetne most. A katolikus felkelés 
kudarcba fulladt, ám ő lázasan remélte, hogy előbb-utóbb támad egy új 
erő, amely visszatéríti Angliát a kereszténységhez, és annak ő is része 
lehet. 

Útban Tyne-ba megállt Kingsbridge-ben, és ott csatlakozott egy csoport 
utazóhoz, akik Londonba igyekeztek. Történetesen vízkereszt volt, a 
Harang udvarán színészek játszottak. A csoport elhatározta, hogy 
megnézik az előadást, és másnap reggel indulnak. 

Rollo csak egy percig nézte, de máris eldöntötte, hogy a darab 
közönséges. Egy különösen röhögtető résznél találkozott a tekintete egy 
alacsony, középkorú asszonyéval, aki a közönség soraiban állt, és úgy 
bámulta őt, mintha nem tudná hová tenni. 

Rollo még sose látta, és fogalma sem volt, kicsoda, de nem tetszett neki, 


ahogy a homlokát ráncolja, mintha emlékezni próbálna. Fejére húzta a 
csuklyáját, elfordult, kiment az udvarról. 

A piactéren felnézett a székesegyház nyugati homlokzatára. Itt lehetett 
volna püspök, gondolta keserűen. 

Szomorúan bement. A templom unalmas, színtelen hely lett a 
protestánsok alatt. A fülkékben álló köőszenteket és -angyalokat 
lenyakazták a bálványimádás megakadályozására. A falfestmények még 
átsejlettek a vékony meszelésen. Meglepő módon a csodálatos ablakokat 
érintetlenül hagyták, talán mert olyan sokba került volna az üveget 
kicserélni; de a színek nem voltak élénkek ezen a téli délutánon. 

Én mindezt megváltoztattam volna, gondolta Rollo. Én színes, 
díszruhás, ékköves vallást adtam volna a népnek a puritánok hideg 
intellektualizmusa helyett. Gyomrát marta a sav a gondolatra, hogy mit 
veszített. 

A templom üres volt, az összes pap elment a komédiára, gondolta; de 
ahogy megfordult és végignézett a hajón, meglátta az asszonyt, aki 
előzőleg úgy bámulta, és követte a piactéren át a székesegyházba. Amikor 
ismét találkozott a tekintetük, az asszony franciául szólította meg, és a 
kérdése úgy visszhangzott a boltívek alatt, mintha a végzet szólana. 

— C"7est bien toi, Jean Langlais ? Csakugyan te vagy az, Jean Langlais? 

Rollo elfordult. Agyában eszeveszetten száguldottak a gondolatok. 
Szörnyű veszélyben volt. Felismerték mint Langlais-t. Az asszony 
láthatólag nem ismerte Rollo Fitzgeraldként, de arra sem kell sokat várnia. 
Bármikor azonosíthatja őt valakinek, aki ismerte Rollót korábban, például 
Ned Willardnak, és akkor neki vége. 

Meg kell szabadulnia tőle! 

Keresztülsietett a déli hajón. Az ajtó a falban egykor az apátságba 
vezetett, de most hiába rángatta a kilincset, mert nem engedett. Nyilván 
akkor zárták le, amikor a négyzet alakú udvarból piacot csinált Alfo 
Willard. 


Hallotta az asszony könnyű lépteit, ahogy végigfut a templomhajón. 
Sejtette, , hogy közelről akarja látni, biztos akar lenni a 
személyazonosságában. Ezt el kell kerülnie. 

Elrohant a hajóban a négyezetig, kiutat keresett, hátha eltűnhet a 
városból, mielőtt az asszony ismét megnézhetné magának. A hatalmas 
torony tövében, a déli kereszthajóban volt egy kis ajtó a falban. Arra 
gondolt, az talán az új piacra vezet, de amikor kinyitotta, csak egy keskeny 
csigalépcsőt talált. Villámgyorsan döntött: bement az ajtón, becsukta maga 
mögött, nekivágott a lépcsőnek. 

Remélhetőleg lesz itt egy ajtó, amely a déli hajón végigfutó karzatra 
nyílik, de amint egyre följebb hágott, belátta, hogy nincs ilyen szerencséje. 
Lépteket hallott maga mögött, és nem tehetett mást, mennie kellett tovább. 

Kezdett zihálni. Ötvenhárom éves volt, nehezebb lett hosszú lépcsőkön 
kapaszkodni. Bár üldözője sem sokkal fiatalabb. 

Ki lehet? És honnan ismerheti? 

Nyilvánvalóan francia. Azt mondta, toi, nem azt, hogy vous, ami vagy 
azt jelenti, hogy közeli ismerősök — márpedig ez nem igaz —, vagy úgy 
gondolja, Langlais-t nem illeti meg a tiszteletteljes vous. Látnia kellett őt, 
valószínűleg Párizsban vagy Douai-ban. 

Kingsbridge-ben egy francia nő szinte biztosan hugenotta menekült. 
Van itt egy Forneron nevű család, de ők lille-iek, és Rollo sosem járt arra. 

Viszont Ned Willardnak francia a felesége. 

Bizonyára ez az asszony az, aki fölfelé liheg a lépcsőn a nyomában. 
Még a neve is eszébe jutott: Sylvie. 

Makacsul reménykedett, hogy lesz majd egy boltíves nyílás, amely az 
óriási épület számtalan járatának valamelyikébe nyílik, ám a spirál csak 
tekeredett fölfelé töretlenül, mint egy rossz álomban. 

Lihegett és kimerült, mire elfogytak a fokok egy alacsony faajtó előtt. 
Kivágta az ajtót, és kevés híján hanyatt esett a hideg légvonatban. Ahogy 
átbújt a szemöldökfa alatt, a huzat becsapta az ajtót. Keskeny, kövezett 


pallón állt a két hajó metszéspontja, a négyezet fölé épített torony tetején, 
térdig érő fal választotta el a több mint százötven méter mélységtől. Felülről 
tekintett le a karzat tetejére. Balra volt a temető, jobbra az egykori 
kerengőkkel határolt négyszög, amelyet lefedtek, és piac volt alatta. Túl a 
toronysisakon nyúlt el a piactér, de az most nem látszott. A szél vadul 
csattogtatta a köpenyét. 

A palló körbefutotta a toronysisakot. Fölötte a csúcson magasodott a 
hatalmas kőangyal, amely a földről nézve emberméretű volt. Rollo 
körbesietett a pallón, hátha lesz egy másik lépcső vagy egy hágcsó. A túlsó 
oldalon lepillantott a piactérre, amely most csaknem kihalt volt, mivel 
mindenki bement a Harangba, hogy megnézze a színdarabot. 

Nem volt út lefelé. Amikor visszaért oda, ahonnan elindult, az asszony 
éppen kilépett az ajtón. 

A szél a szemébe fújta a haját. Hátrasimította a fürtöket a homlokából, 
és Rollóra szegezte a tekintetét. 

— Te vagy az! — mondta. — A pap, akit Pierre Aumande-dal láttam. Meg 
kellett bizonyosodnom róla. 

— Maga Willard felesége? 

— Évek óta keresi Jean Langlais-t. Mit akarsz Kingsbridge-ben? 

Nem tévedett: az asszonynak fogalma sincs róla, hogy ő Rollo 
Fitzgerald. Útjaik sose keresztezték egymást Angliában. 

Máig. Most pedig tudja a titkát. Rollót letartóztatják, megkínozzák és 
felakasztják árulásért. 

De rájött, hogy van egy egyszerű másik változat. 

Az asszony felé indult. 

— Te kis bolond! — mondta. — Nem tudod, mekkora veszélyben vagy? 

— Nem félek tőled! — felelte az asszony, és rávetette magát. 

Rollo megragadta a karját. Az asszony sikított és vergődött. Rollo 
nagyobb volt nála, ám ez a nő valóságos fúria volt, rugdosott és 
tekergőzött. Kiszabadította az egyik karját, és bele akart vágni Rollo 


arcába, de ő kitért előle. 

Rollo a sarokig lökdöste a pallón, úgy, hogy háttal legyen a falnak, 
de az asszonynak valamiként sikerült megkerülnie. Most Rollo alatt 
ásított a mélység, és Sylvie teljes erőből nyomta kifelé. Rollo azonban 
sokkal erősebb volt, és visszanyomta. Az asszony segítségért sikoltott, 
de a szél elkapta a hangját, bizonyára senki nem hallotta. Rollo oldalra 
rántotta, amitől Sylvie elveszítette az egyensúlyát, majd az ellenkező 
irányba lökte, és majdnem sikerült átbillentenie a peremen, ám az 
asszony kicselezte, mert úgy tett, mintha elájulna, és a kőre rogyott. 
Nyomban ki is tépte magát Rollo markából, arrébb evickélt, aztán 
felpattant, és elfutott. 

Rollo követte, végignyargalt a pallón, vágtában kerülte meg a sarkokat, 
egy rossz lépés elég lett volna a végzetes zuhanáshoz. Nem tudta elkapni. 
Az asszony odaért az ajtóhoz, ám azt ismét becsapta a szél, így meg kellett 
állnia, hogy kinyissa. Abban a pillanatban Rollo megragadta a gallérját, a 
másik kezével belemarkolt a kabátjába, és kirántotta az ajtónyílásból, 
vissza a pallóra. 

Az asszony a karjával csapkodott, miközben Rollo húzta maga után, 
cipősarka a követ karistolta. Megismételte a trükköt az ájulással, de most 
nem jött be, annyit ért el vele, hogy Rollónak könnyebb lett vonszolnia. 
Már oda is ért vele a sarokra. 

Fél lábbal fellépett a párkányra, és megpróbálta áttolni rajta az asszonyt, 
ám a fal tövébe lyukakat faragtak az esővíz elvezetésére, és Sylvie-nek 
sikerült belekapaszkodnia az egyikbe. Rollo belerúgott a karjába, attól 
eleresztette a követ. 

Rollónak sikerült addig rángatnia, hogy félig kilógjon a párkányról. Az 
arca lefelé volt, és sikoltott halálfélelmében. Rollo elengedte a gallérját, és 
a bokája után kapkodott, hogy lelökhesse. Meg is ragadta az egyik bokáját, 
de a másikat sehogy sem sikerült. Olyan magasra emelte a lábát, 
amennyire tudta. Sylvie már majdnem leesett, de még mindig kapaszkodott 


két kézzel a falba. 

Rollo megmarkolta az egyik karját, és lerántotta a kezét a falról. Az 
asszony átbillent, de az utolsó pillanatban elkapta Rollo csuklóját, kis híján 
magával rántotta, ám nem bírta tovább erővel, és elengedte. 

Rollo egy pillanatig dülöngélt és körözött a karjával, mielőtt 
visszahátrálhatott volna a biztonságba. 

Sylvie lidércnyomásos lassúsággal billent át a párkányon. Rollo a diadal 
és az iszony keverékével figyelte, ahogy lassan hullik a levegőben, újra és 
újra megpördülve. Sikolyai gyönge kiáltássá tompultak a szélben. 

Rollo hallotta a puffanást, amikor becsapódott a karzat tetejébe. Ugrott 
egyet, majd visszazuhant, a feje furcsán elferdült, alighanem kitört a 
nyaka. Petyhüdten csúszott le a tetőről, eltalálta az egyik támpillért, aztán 
az északi hajó tetejét, lebucskázott a pereméről, és végül élettelen 
kupacban elpihent a temetőben. 

Ott senki nem volt. Rollo a másik irányba nézett, de arrafelé is csak 
háztetőket látott. Dulakodásuknak nem volt tanúja. 

Belépett az alacsony ajtón, becsukta maga mögött, és olyan sebesen 
loholt le a meredek csigalépcsőn, ahogy bírt. Kétszer is megbotlott, 
majdnem leesett, de sietnie kellett. 

A lépcső alján megállt és fülelt. Semmit sem hallott. Résnyire nyitotta 
az ajtót. Se hangok, sem lépések. Kilesett. A székesegyház üres volt. 

Belépett a kereszthajóba, becsukta maga mögött az ajtót. 

Végigsietett a déli hajón, fejébe húzta a köpenye csuklyáját. A 
templom nyugati végénél ugyancsak résnyire nyitotta a kaput. A 
piactéren voltak emberek, de senki sem nézett feléje. Rollo kilépett a 
templomból, és megállás nélkül ment tovább déli irányba, el a fedett piac 
bejárata mellett, szándékosan nem nézve körül, kerülve az emberek 
tekintetét. 

Hátulról megkerülte a püspöki palotát, és a főutcához indult. 

Fontolgatta, hogy azonnal elhagyja a várost, és sosem tér vissza többé. 


Azonban többen is tudták, hogy itt van, és holnap akar távozni egy utazó 
csoporttal; ha váratlanul elmegy, bizonyosan gyanút kelt. A városi őrség 
akár lovasokat is küldhet utána, hogy elkapják és visszahozzák. Jobb, ha 
marad, és játssza az ártatlant. 

A piactér irányába fordult. 

A játék véget ért, a tömeg kihömpölygött a Harang udvarából. 
Észrevette Richard Grimest, egy módos kingsbridge-i építőmestert, az 
egyik elöljárót. 

— Jó napot, tanácsnok úr — köszöntötte udvariasan. Grimes emlékezni 
fog, hogy látta, amint Rollo a folyó felől jön felfelé a főutcán, és láthatólag 
a közelében sem járt a székesegyháznak. 

Grimes meglepődött, hogy annyi év után viszontlátja, és már éppen 
beszédbe elegyedett volna vele, amikor döbbent és rémült kiáltozást 
hallottak a temetőből. Grimes elindult a zűrzavar felé, Rollo követte. 

Emberek gyűltek a tetem köré. Sylvie-nek keze-lába eltört, a feje 
egyik oldalából csak borzalmas, véres massza maradt. Valaki letérdelt 
mellé, hogy kitapogassa a szívverését, de nyilvánvalóan meghalt. Grimes 
tanácsnok átkönyökölte magát a sokaságon, és azt mondta: 

— Ez Sylvie Willard. Hogy történt? 

— Leesett a tetőről — mondta Susan White, Rollo egyik régi imádottja. 
Az egykori szép lányból, akinek szív alakú volt az arca, szürke hajú, 
ötvenes matróna lett. 

— Láttad, ahogy leesett? — kérdezte Grimes. 

Rollo megmerevedett. Biztos, hogy senki sem vette észre őket. De ha 
Susan véletlenül fölfelé nézett, akkor alighanem ráismerne. 

— Nem, nem láttam, de hát ez nyilvánvaló, nem? — felelte Susan. 

A tömeg szétvált, megjelent Ned Willard. 

Egy pillanatig csak bámulta a földön heverő testet, azután felbődült, 
mint egy sebzett bika: 

— Nem! — Térdre esett Sylvie mellett. Gyengéden fölemelte a fejét, és 


látta, hogy felesége arcának egy része péppé zúzódott. Akkor sírni kezdett, 
és közben azt hajtogatta: — Nem, nem — de csak halkan, miközben 
fuldokolva zokogott. 

Grimes körülnézett. 

— Látta valaki, ahogy leesett? 

Rollo felkészült a futásra. De senki sem válaszolt. A gyilkosságnak nem 
volt tanúja. 

Ezt megúszta. 


Margery ott állt Sylvie sírja mellett, amikor leengedték a földbe a 
koporsót. Szélcsendes, hideg idő volt, a gyenge téli nap időnként áttört a 
felhőkön, de Margery úgy érezte, mintha orkánban állna. 

Annyira sajnálta Nedet, hogy majd megszakadt a szíve. Beszélni se 
tudott, csak zokogott egy zsebkendőbe. Barney állt a jobbján, Alfo a 
balján. Margery ismerte Nedet, tudta, hogy a rajongásig szerette Sylvie-t. 
A lelki társát veszítette el. 

Senki sem értette, miért ment föl Sylvie a toronyba. Margery tudta, 
hogy Rollo aznap a városban tartózkodott, és megfordult a fejében, hogy 
talán ő válaszolhatna a kérdésre, de a bátyja már a következő napon 
eltávozott. Margery diszkréten kikérdezett többeket, látták-e Rollót az 
elutazása előtt, és hárman is olyasféle választ adtak, hogy ,igen, az 
előadáson, ott állt mellettem". Ned azt mondta, hogy Sylvie mindig 
szerette volna megnézni a kilátást a toronyból, és talán nem tetszett neki a 
játék, így ezt az alkalmat választotta, hogy megvalósítsa régi tervét. 
Margery végül is ezt tartotta a legvalószínűbb magyarázatnak. 

Bánatát Ned miatt még kínzóbbá tette a tudat, hogy a tragédia árán 
végre megkaphatja azt, amire az utóbbi harminc évben vágyott. 
Mérhetetlenül szégyellte magát a gondolat miatt, de nem tagadhatta le 
maga elől a tényt, hogy Ned most magányos, és akár el is veheti őt. 

De még ha megtörténne is, az talán megszabadítja a gyötrelmeitől? Van 


egy titka, amit nem tárhat fel Ned előtt. Ha leleplezi Rollót, a fiait ítéli 
halálra. Őrizze meg a titkot, és csapja be a szeretett férfit? Vagy nézze 
végig, ahogy a gyermekeit felakasztják? 

Miközben elhangzottak az imák Sylvie összetört teste fölött, Margery 
azért imádkozott Istenhez, hogy sose kényszerítse választásra. 


Csonkolás volt. Sosem kapom vissza azt a részemet, amely eltűnt Sylvie 
halálával. Megtudtam, mit él át az ember, aki járni próbál, miután 
elveszítette egyik lábát. Sosem szabadulhatok az érzéstől, hogy valaminek 
kell lennie ott, az eltűnt végtag helyén. Űr volt az életemben, ásító, mély 
barlang, amelyet semmi sem tölthetett be. 

De a holtak tovább élnek a képzeletünkben. Azt hiszem, ezt jelentik 
igazából a szellemek. Sylvie eltűnt erről a földről, de mindennap láttam 
lelki szemeimmel. Hallottam is. Figyelmeztetett egy megbízhatatlan 
munkatársra, csúfolt, amikor megcsodáltam egy fiatal nő alakját, velem 
együtt nevetett egy nagyképű tanácsoson, és megsiratott egy beteg 
gyermeket. 

Idővel a gyász és a harag vihara csillapult, és a helyébe nyugodt, 
szomorú lemondás költözött. Margery visszatért az életembe, ahogy egy 
régi barát tér vissza a tengeren túlról. Azon a nyáron Londonba jött, 
beköltözött a Shiring House-ba a Stranden, és hamarosan naponta 
találkoztunk. Megtanultam a ,, keserédes" szó jelentését, a veszteség savas 
ízét és a remény mézét egyazon pompás gyümölcsben. Színházba jártunk, 
lovagoltunk a westminsteri réteken, kirándultunk a folyón és Richmondban 
piknikeztünk. És szeretkeztünk — néha reggel, néha délután, néha éjszaka; 
alkalmanként mindhárom időpontban. 

Walsingham eleinte gyanakodott rá, de Margery lefegyverezte a 
kacérság és az értelem ötvözetével, amit ő ellenállhatatlannak talált. 

Ősszel Sylvie szelleme azt mondta nekem, hogy vegyem el Margeryt. 
, Hát persze hogy nem haragszom — mondta. — Enyém volt a szerelmed, 


ameddig éltem. Most Margeryé lehet. Úgy akarok lenézni a mennyekből, 
hogy boldognak lássalak." 

Karácsonykor esküdtünk meg a kingsbridge-i székesegyházban, 
csaknem egy évvel Sylvie halála után. Csendes szertartás volt. Az esküvők 
általában fiatalokról szólnak, akik akkor kezdik az életüket; a miénk 
inkább befejezés volt. Walsingham és én megmentettük Erzsébet királynőt, 
és harcoltunk a vallásszabadság eszméjéért; Barney, én és az angol 
tengerészek megvertük a spanyol Armadát; és Margery és én végre együtt 
voltunk. Életünk szálai egybesodródtak. 

De tévedtem. Még nem volt vége; nem egészen. 


V. RÉSZ 
1602—1606 

Rollo a csalódás és a tehetetlenség dühében élte le a 16. század utolsó 
évtizedét. Bármibe kezdett, abból semmi sem lett. Anglia elszántabban 
protestáns volt, mint valaha. Kudarc volt az egész élete. 

Azután, a századfordulón úgy érezte, van egy utolsó remény. 

Erzsébet királynő hatvanhat éves volt, amikor elkezdődött az új század. 
Magas kor volt ez. Az uralkodó lefogyott, megsápadt, búskomor lett. Nem 
volt hajlandó a jövővel foglalkozni, az utódlásnak még az emlegetését is 
árulásnak minősítette. 


- Az emberek mindig a kelő napot imádják a lenyugvó helyett — 
mondta, és nem tévedett. Tilalma ellenére mindenki arról beszélt, mi 
történik, amikor meghal. 

1602 nyarának végén Rollo látogatót kapott a tyne-i kastélyban 
Rómából. Lenny Price volt az, aki Rollóval együtt diákoskodott az Angol 
Kollégiumban az előző század hetvenes éveiben. Akkor virgonc, rózsás 
arcú ifjú volt, most őszülő, ötvenöt éves férfi. 

— Az egyháznak van egy feladata számodra — mondta Lenny. — Azt 
akarjuk, hogy menj Edinburghba. 

A kastély egyik tornyának tetején álltak, nézték a mezőkön túl az 
Északi-tengert. Rollo szívverése felgyorsult Lenny szavaira. Skóciában VI. 
Jakab király, Stuart Mária fia uralkodott. 

— Feladat? — kérdezte. 

— Erzsébet királynőnek nincs örököse — mondta Lenny. — VIII. Henrik 
három gyermeke közül egyiknek sem született gyermeke. Így hát Jakab 
király a legvalószínűbb jelölt Erzsébet után Anglia trónján. 

Rollo bólintott. 

— Kiadott egy könyvet, amelyben elmagyarázza a jogát a trónra. — Jakab 
hitt a leírt szó erejében, ami hasznos filozófia egy király számára egy 
Skóciához hasonlóan kicsiny és szegény országban. 

— Láthatóan azért manőverezik. Támogatást keres, Róma tehát azt 
gondolja, ez a megfelelő pillanat, hogy ígéreteket csikarjunk ki belőle. 

A reménység meleg hulláma töltötte el Rollót, ám ő kényszerítette 
magát, hogy realista legyen. 

— Anyja ellenére Jakab nem katolikus. Egyéves volt, amikor elvették az 
anyjától, és attól kezdve naponta csepegtették gyermeki fülébe a 
protestantizmus mérgét. 

— Van valami, amit nem tudsz — válaszolta Lenny. — Szinte senki nem 
tudja, és te sem árulhatod el senkinek. — Halkabban folytatta, jóllehet 
egyedül voltak. — Jakab felesége katolikus. 


Rollo meglepődött. 

— Dániai Anna, Skócia királynéja katolikus? De hát protestánsnak 
nevelték! 

— Isten küldött egy jámbor embert, hogy szóljon hozzá, és ő meglátta a 
fényt. 

— Úgy érted, valaki áttérítette? 

Lenny csaknem suttogva válaszolt: 

— Befogadták az egyházba. 

— Áldassék Isten! Hiszen ez mindent megváltoztat. 

Lenny figyelmeztetően fölemelte a kezét. 

— Nem hisszük, hogy képes lesz áttéríteni a férjét. 

— Jakab talán nem szereti? 

- Nehéz megmondani. Skóciai informátoraink szerint kedvelik 
egymást. És három gyermekük van. De azt is mondják, hogy Jakab 
perverz. 

Rollo kérdőn felvonta a szemöldökét. 

— Ifjú férfiakkal — magyarázta Lenny. 

Azok a férfiak, akik férfiakat szerettek, halálos bűnt követtek el, de 
sokan közülük papok voltak, és Rollo nem döbbent meg különösebben. 

Lenny folytatta: 

— Jakab tudja, hogy a felesége katolikus lett, és belenyugodott. Ha nem 
várhatjuk is, hogy helyreállítsa Angliában a katolikus vallást, talán a 
türelemben reménykedhetünk. 

Rollo megrándult a türelem szóra, ami neki az erkölcstelenséget, a 
hanyatlást, a tévedést és a romlást jelentette. Hogyan követelhet most a 
katolikus egyház türelmet? 

Lenny nem figyelt rá. 

— Ki kell használnunk ezt a helyzetet, és itt jössz te a képbe. Üzenetet 
kell vinned Edinburghba az angliai katolikus egyháztól. Ha Jakab 
szabadságot ígér nekünk, nem ellenezzük, hogy elfoglalja az angol trónt. 


Rollo azonnal látta, hogy így lesz helyes, és a szíve megtelt 
derűlátással. Ám volt egy akadály. 

— Nem vagyok elég magas rangú — mondta. — Skócia királya nem áll 
szóba velem. 

—- A királynő azonban igen — felelte Lenny. — Ő most már közénk 
tartozik, így meg tudjuk szervezni a dolgot. 

— Ennyire hithű? 

— Igen. 

— Ez csodálatos — mondta Rollo. — Természetesen megyek. 

— Helyes — bólintott Lenny. 

Hat héttel később Rollo már az edinburghi Holyrood-kastélyban volt, 
amely az Arthur Széke nevű domb tövében áll. Holyroodtól másfél 
kilométerre nyugatra egy másik dombra kúszott fel az út: ott állt az 
edinburghi vár, ám az olyan kényelmetlen volt, hogy Jakab király és Anna 
királyné inkább Holyroodban lakott. 

Rollo reverendába öltözött, keresztet akasztott a nyakába. A palota 
nyugati szárnyába ment, és megfelelő kenőpénz kíséretében megadta a 
Jean Langlais nevet egy titkárnak. Lakályos kis szobába vezették, 
amelynek magas ablakai voltak, és ropogott a tűz a kandallóban. Skócia 
nem olyan rossz hely, ha az ember gazdag. Ami persze nem érvényes a 
városban látott gyerekekre, akik mezítláb szaladgáltak a fagyos szélben. 

Eltelt egy óra. Ha van hatalmuk, ha nincs, a királyi szolgák 
köztudottan megjátsszák a befolyásost, hogy lefizessék őket. Rollo 
azonban nem csupán a kenőpénzre támaszkodott. A papnak, aki áttérítette 
Annát, elvben közölnie kellett a királynéval, hogy jó lesz fogadnia Rollót. 
Ám először azt kellett üzenni neki, hogy Jean Langlais van itt. 

Ám nem a huszonhat éves királyné jött, hanem egy bájos, hatvan- 
egynéhány éves asszony, aki ismerősnek látszott. 

— Isten hozta Skóciában, Langlais atya — mondta. — Emlékszik rám? 
Csaknem húsz éve találkoztunk. 


Amikor megszólalt,  Rollo felismerte Stuart Mária hűséges 
udvarhölgyét, Alisont. A haja megszürkült, de ugyanolyan éber, kék szeme 
volt. Rollo felállt, és kezet rázott vele. 

— Lady Ross! — mondta. 

— Most már Lady Thurston. 

— Nem vártam, hogy találkozunk. 

— Anna királyné nagyon jó hozzám. 

Rollo már értette. Stuart Mária kivégzése után Alison visszatért 
Skóciába, és ismét férjhez ment. Hasznossá tette magát Anna királynő 
számára, és az udvarhölgye lett. Semmi kétség, Alison mutatta be 
Annának a katolikus papot, aki áttérítette a királynét. 

— Gondolom, ön javasolta mai küldetésemet — mondta. 

— Meglehet — válaszolta Alison. 

Ez jó hír volt. Növelte Rollo esélyét a sikerre. 

— Köszönöm a segítséget. 

— Sokkal tartozom önnek — felelte Alison melegen, és Rollo fejében 
megfordult, hogy az udvarhölgy talán szíveli. Ám őt sosem érdekelte 
túlzottan a románc. A szerelem olyan szenvedély volt, amely elkerülte. 
Még akkor se jutott eszébe, mit feleljen Alisonnak, amikor belépett Anna 
királyné. 

Hosszúkás, tojásdad arca volt, magas homloka és göndör, világosbarna 
haja. Jó alakú volt, és kivágott ruhát viselt, amely érvényre juttatta dús 
keblét. 

— Nagyon örülök, hogy látom, Langlais atya — mondta szívélyesen. 

Rollo mélyen meghajolt. 

— Felség, igazán megtisztel. 

— Az egyházat tisztelem meg, amelyet képvisel — helyesbített a királyné. 

— Természetesen. — Az udvari etikett őrjítően bonyolult. — Bocsásson 
meg. 

— De hát üljünk le, és beszélgessünk. — Anna helyet foglalt, Alison és 


Rollo követte a példáját. A királyné kérdőn nézett Rollóra, várta, hogy ő 
kezdje a beszélgetést. 

Rollo azonnal a tárgyra tért. 

— Őszentsége Kelemen pápa úgy hiszi, hogy felséged hamarosan Anglia 
királynéja lesz. 

— Természetesen — bólintott Anna. — Férjem jogcíme az angol trónra 
vitathatatlan. 

Nem volt az. Stuart Máriát árulásért végezték ki, és az általános nézet 
szerint az árulók nem örökíthették tovább a címeiket az utódaikra. Rollo 
tapintatosan fogalmazott. 

— Mégis akadhatnak, akik ezt tagadni fogják. 

Az asszony bólintott. Ismerte a tényeket. 

Rollo folytatta: 

— Őszentsége utasította az angol katolikusokat, hogy támogassák Jakab 
király trónigényét, feltéve ha megadja nekünk a vallásszabadságot. 

— Felséges hitvesem a türelem embere -— felelte a királyné. 

A gyűlölt türelem szóra utálkozó mordulás szakadt fel Rollóból. Nem 
győzte köhögésnek álcázni. 

Anna királyné mintha nem vette volna észre. 

— Jakab király elfogadta áttérésemet az igaz hitre — folytatta. 

— Csodálatos — mormolta Rollo. 

—- Jakab király beengedi a katolikus teológusokat az udvarába, és 
gyakran vitába bocsátkozik velük. 

Rollo észrevette, hogy Alison diszkrét bólintással megerősíti ezt az 
állítást. 

— Minden kétséget kizárva biztosíthatom — mondta határozottan Anna 
királyné -, hogy amennyiben Anglia királya lesz, megadja nekünk, 
katolikusoknak a vallásszabadságot. 

—- Nagy örömmel hallom — mondta szívből Rollo. De vajon igaz ez? 
Magától a királytól akarta hallani. 


Ekkor kinyílt az ajtó, és Jakab lépett be. 

Rollo felpattant, és mélyen meghajolt. 

Jakab király harminchat éves volt. Gömbölyű, húsos arca volt, mint egy 
szibaritának, álmosan lecsüngő szemhéja sunyivá tette a nézését. 
Gyöngéden megcsókolta a felesége arcát. 

— Langlais atya azért jött, hogy közölje velünk, őszentsége a pápa 
támogatja igényedet Anglia trónjára — mondta Anna királyné. 

Jakab rámosolygott Rollóra, és erős skót kiejtéssel mondta: 

— Köszönöm, hogy ezt a jó hírt hozta, atyám. — Kicsit köpködött beszéd 
közben, mintha túl nagy lenne a nyelve. 

— Biztosítottam róla, hogy megadod a vallásszabadságot az angol 
katolikusoknak — folytatta Anna. 

— Pazar — bólintott a király. — Tudja, Langlais atya, az anyám katolikus 
volt. 

— Reguiescat in pace — mondta Rollo, ami azt jelentette, hogy 
, nyugodjék békében", de a katolikusok szívesebben használták a latin 
változatot. 

— Ámen - felelte Jakab király. 


Ned Willard sírt, amikor Erzsébet királynő meghalt. 

1603. március 24-én hunyt el a Richmond-palotában, egy esős 
csütörtöki hajnalon. Ned ott volt a szobában, ahol udvaroncok, papok és 
udvarhölgyek tolongtak: egy királynő túlságosan fontos ahhoz, hogy 
békében halhasson meg. 

Ned hatvanhárom éves volt. Két patrónusa, William Cecil és Francis 
Walsingham évekkel korábban meghalt, ám az uralkodónak továbbra is 
szüksége volt a titkosszolgálatra, és Ned továbbra is teljesítette a 
kötelességét. A halálos ágy mellett ott állt a negyvenéves Robert Cecil, 
Erzsébet apró, púpos államminisztere, a nagy William ifjabbik fia. , Az én 
törpém", így hívta Erzsébet, egy uralkodó nemtörődöm kegyetlenségével. 


Azonban hallgatott rá, mert éppen olyan ragyogó elme volt, mint az apja. Az 
öreg William mondta a két fiáról: 

— Thomas egy teniszpályán sem lenne képes uralkodni, Robert Angliát 
is elkormányozza. 

Most valamennyien törpék lettünk, gondolta szomorúan Ned. Erzsébet 
volt az óriás, mi csak szolgáltuk. 

Erzsébet három napja nem kelt fel az ágyból, és ennek az időnek a 
nagyobb részében beszélni sem tudott. Előző este tízkor aludt el. Most 
hajnali három volt, és ő egyszerűen abbahagyta a lélegzést. 

Ned nem tudta megfékezni zokogását. Az asszony, aki uralkodott az 
életén, elment. Évek óta először jutott eszébe a perc, amikor megpillantotta 
a fürdőből kiszálló, ifjú Erzsébet hercegnőt, és csaknem fizikai 
fájdalomként hasított bele a bánat, amiért az a szépséges leány ezzé az 
élettelen porhüvellyé lett itt az ágyban. 

Robert Cecil abban a pillanatban elhagyta a szobát, amikor az orvosok 
megállapították a halált. Ned követte, miközben kabátja ujjával törölgette 
könnyes arcát. Nem volt idő a gyászra. Túl sok volt a munka. 

Egy tébolyítóan lassú dereglye vitte vissza őket Londonba a 
sötétségben. Jóllehet a királynő tiltotta az öröklés emlegetését, a tanács 
rég megegyezett abban, hogy Jakab skót király lesz Anglia következő 
uralkodója. De gyorsan kellett cselekedni. A szélsőséges katolikusok 
tudták, hogy a királynő haldoklik, és nekik is lehetnek kész terveik. 

Jakabnak nem volt elfogadható vetélytársa, de más módszerek is 
vannak az öröklés megakadályozására. A legvalószínűbb az volt, hogy a 
fanatikusok megpróbálják elrabolni Jakabot és legidősebb fiát, Henrik 
herceget. Azután vagy megölik Jakabot, vagy rákényszerítik, hogy 
mondjon le a fia javára, hiszen jómaga is csecsemőként került Skócia 
trónjára. Henrik herceg mindössze kilencéves volt, így nyilvánvalóan egy 
felnőtt kormányozna régensként, természetesen egy főrangú katolikus, 
talán éppen Ned mostohafia, Bartlet, Shiring grófja. 


Akkor a protestánsok hadat toboroznának, kitörne a polgárháború, és 
Anglia megismerné a francia vallásháborúk véres borzalmait. 

Ned és Cecil az utóbbi három hónapot azzal töltötte, hogy 
óvintézkedéseket tett ennek a rémségnek a megakadályozására. Ned listát 
készített a leghatalmasabb katolikusokról, és Cecil jóváhagyásával 
valamennyit börtönbe  csukatta. Fegyveres őrség vigyázott az 
államkincstárra. A White Hall-palota ágyúi próbalövéseket adtak le. 

Ned azon tűnődött, hogy már egy sincs életben a 16. század három 
nagyasszonya közül. Elment Erzsébet, a franciaországi Katalin királyné és 
Pármai Margit, Németalföld kormányzója. Valamennyien megpróbálták 
visszatartani az embereket attól, hogy egymást gyilkolják a vallás miatt, így 
visszanézve szívfájdítóan mérsékelt eredménnyel. A gonoszok minden 
időkben meghiúsították a békeszerzők törekvéseit. Véres vallásháborúk 
tomboltak évtizedekig Franciaországban és Németalföldön. Csak Angliában 
maradt meg többé-kevésbé a béke. 

Egy dolgot akart a hátralévő életében: megőrizni ezt a békét. 

Még a folyón jártak, amikor pirkadni kezdett. A White Hallba érve, 
Cecil összehívta a Titkos Tanácsot. 

A tanács elfogadott egy kiáltványt, amelyet Robert Cecil a saját kezével 
írt le. Utána a tanácsosok kimentek a Tiltyard nevű gyepre, ahol már egész 
tömeg gyűlt össze, kétségtelenül a szóbeszéd miatt. Egy hírnök felolvasta a 
kiáltványt, hogy Erzsébet meghalt, és most Skóciai Jakab a király. 

Ezután belovagoltak a városba, ahol tömegek gyülekeztek a tereken, 
mert általában ott teszik közhírré, amit tudni kell. A hírnök a Szent Pál- 
székesegyház előtt, majd a Cheapside Crossnál ismét felolvasta a 
kiáltványt. 

Végül a tanács a londoni Towerbe ment, és I. Jakab, Anglia királya 
nevében hivatalosan is birtokba vette az erődöt. 

Ned megkönnyebbülve látta, hogy a londoniak különösebb felzúdulás 
nélkül fogadták a hírt. Erzsébet népszerű volt, a polgárok búsultak. A 


londoni kereskedők felvirágoztak Erzsébet uralma alatt, és arra vágytak, 
hogy semmi ne változzék. Jakabról nem sokat tudtak: idegen király, bár a 
skótok jobbak a spanyoloknál; protestáns, de a felesége katolikus; férfi, de 
azt híresztelik róla, hogy férfiatlan. 

Erzsébet királynő temetését elhalasztották addig, amíg Jakab megteszi 
Edinburghból Londonig a hosszú utat. 

Ezernyi hivatalos gyászoló kísérte a temetési hintót a Westminster- 
apátságig, ám Ned becslése szerint ezen a rövid úton is legalább százezren 
nézték a menetet. A bíborbársonnyal letakart koporsón Erzsébet 
életnagyságú, díszruhás viaszszobra feküdt. 

Nednek kijelölt helye volt a gyászmenetben, de amikor belépett a 
székesegyházba, sikerült elsomfordálnia, hogy megkeresse Margeryt. 
Szertartás közben az ő kezét fogta, úgy merítve erőt a feleségéből, ahogy 
a tűzhöz menekülünk, ha fázunk. Az asszony is gyászolt, mert osztotta 
Ned meggyőződését, hogy fontosabb a béke a keresztények között a 
hitbeli vitáknál, és Erzsébet ezt az életmentő hitet jelképezte. 

Amikor a koporsót leeresztették a sírba a Lady Chapelben, Ned ismét 
sírni kezdett. 

Töprengett rajta, hogy mit is sirat. Részben Erzsébet idealizmusát, 
amelyben ő is osztozott. Gyászolt, mert ezek az eszmék annyira 
bemocskolódtak az évek során az aktuálpolitika parancsaitól; mert végül 
Erzsébet csaknem annyi katolikust végeztetett ki, mint ahány anglikánt 
Tudor Mária királynő, a , Véres Mária". Mária a hitük miatt ölette meg 
őket, Erzsébet az árulásaikért, ám a kettő között túl gyakran mosódott el a 
vonal. Erzsébet esendő ember volt, az uralma olyan, mint egy foltvarrott 
takaró. De mindegy, Ned így is jobban csodálta mindenkinél a föld hátán. 

Margery egy zsebkendőt nyomott a kezébe, hogy letörölhesse a 
könnyeit. Makkokkal hímezték ki, és Ned kissé meglepődve ismerte fel, 
hiszen csaknem fél évszázaddal korábban ő adta ugyanerre a célra az 
asszonynak. Megtörölte az arcát, de az annyit ért, mintha Combe 


Harbourban akarná kiszárítani a partot: könnyei a közelgő dagály 
kérlelhetetlenségével hullottak. 

Az udvar vezető tisztviselői rituálisan eltörték hivataluk fehér pálcáját, 
és a darabokat a sírba dobták a koporsó után. 

Már éppen széledni kezdett a gyülekezet, amikor Ned rádöbbent, hogy 
azok miatt volt érdemes élnie, akik szerették, és azok között is négy nő 
volt a legfontosabb: az anyja, Alice, Erzsébet királynő, Sylvie és Margery. 
Most azért törte meg a gyász, mert Erzsébet már a harmadik, aki elment. 
Görcsösen kapaszkodott Margerybe, miközben együtt hagyták el a 
hatalmas katedrálist, mert megértette, hogy senki más nem maradt. 


:k 


Egy évvel Erzsébet királynő halála után Rollo Fitzgerald megesküdött, 
hogy megöli Jakab királyt. 

Jakab megszegte a katolikusoknak tett ígéretét. Megújította Erzsébet 
törvényeit a katolicizmus ellen, és olyan ádázul tartatta be őket, mintha 
sosem ígért volna türelmet és vallásszabadságot. Rollo sosem tudta meg, 
őszinte volt-e Anna királyné áttérése, de gyanította, hogy nem. Jakab és 
Anna közös erővel becsapta Rollót, az angol katolikusok közösségét, 
magát a pápát. Rollo dühét az a tudat fűtötte, hogy bolonddá tették, és 
eszközként használták föl a mások félrevezetésére. 

De nem nyugszik bele. Nem tűri, hogy a hazudós Jakab, az acsarkodó 
puritánok, az istenkáromlók és az igaz egyház lázadó ellenségei 
diadalmaskodjanak. A játéknak még nincs vége. 

Jakabot lelőni vagy leszúrni túlságosan kockázatos volt: aki a király 
közelébe akart volna férkőzni, azt valószínűleg feltartóztatták volna a 
testőrök vagy az udvaroncok, mielőtt végrehajthatta volna a tettet. Rollo 
azon törte a fejét a tyne-i vár tornyának tetején, miként lehetne 
végrehajtani a gyilkosságot, és a  töprenkedés  felkorbácsolta a 


bosszúvágyát, a terv pedig észbontó arányokat öltött. Mennyivel jobb 
lenne egy csapással Anna királynét is eltenni láb alól. És talán a királyi 
gyermekeket is: Henriket, Erzsébetet és Károlyt. Meg a vezető 
udvaroncokat, különösen Ned Willardot. Legszívesebben valamennyit 
lelőtte volna egy dupla csövű ágyúval, amilyet az Armada ellen használtak. 
Gyújtóhajóra is gondolt. Fel tudna gyújtani vajon egy palotát, amikor mind 
együtt vannak? 

És lassan formálódni kezdett a fejében a terv. 

New Castle-ba utazott, és ismertette a tervét Bartlet gróffal és 
elsőszülött fiával, a húszéves Swiftyvel. Bartlet kisfiú korában hősként 
imádta Rollót, akinek még most is komoly befolyása volt rá. Swifty pedig 
totyogós kora óta azt hallotta, hogy Shiring grófság Erzsébet alatt 
szegényedett el. Apa és fia keserűen csalódott, amikor Jakab folytatta 
elődje keresztényüldözését. 

Bartlet öccse, Roger nem volt jelen. Londonban dolgozott Robert 
Cecilnek, és már nem lakott New Castle-ban, szerencsére. Túl nagy 
hatással volt rá az anyja, Margery és a mostohaapja, Ned Willard. Roger 
talán helytelenítette volna Rollo tervét. 

— A parlamenti ülésszak megnyitása — mondta Rollo, amikor a szolgák 
távoztak, és ők hárman magukra maradtak a vacsora után. — Együtt kapjuk 
el őket: Jakab királyt, Anna királynét, Robert Cecil államminisztert, Sir 
Ned Willardot és annak az eretnek, istengyalázó parlamentnek az összes 
tagját. Egyetlen végzetes csapás, és mindnek vége! 

Bartlet értetlenkedett. 

— Természetesen csábító kilátás — mondta. — De nem tudom elképzelni, 
hogy lehet ezt végrehajtani. 

— Én igen — felelte Rollo. 

Ned Willard ugrásra készen figyelt a kápolnában, a násznépet 
tanulmányozta, a veszély jeleit kereste. Ide várták Jakab királyt, akinek az 
életét Ned ugyanúgy féltette, mint Erzsébetét. A titkosszolgálat sosem 
lazíthat az éberségen. 

1604-et írtak, karácsony harmadik napja volt. 

Ned nem nagyon kedvelte Jakab királyt. Az új királyról kiderült, 
hogy kevésbé türelmes, mint Erzsébet, és nem csupán a katolikusokkal 
szemben. A boszorkányok voltak a vesszőparipája — könyvet is írt róluk 
-, és szigorú törvényeket hozott ellenük. Ned jobbára ártalmatlan 
vénasszonyokat látott bennük. Mindegy, akkor is meg kellett védenie 
Jakabot, mert rettegett a polgárháborútól. 

A vőlegény Philip Herbert volt, Pembroke grófjának húszéves fia. A 
harmincnyolc éves Jakabnak azon a kínos módon akadt meg Philipen a 
szeme, ahogy gyakran szokott az elbűvölő ifjakon, akik megtetszettek 
neki. Mint azt egy udvari elménc mondta: , Erzsébet király volt, most 
Jakab a királynő", és ezt az aranyköpést felkapta egész London. Az ifjú 
Philipet Jakab biztatta a nősülésre, mintha azt akarná bizonyítani, hogy 
érdeklődése a fiú iránt ártatlan, amit persze senki sem hitt el. 

A menyasszony Susan de Vere volt, a néhai William Cecil unokája, 
Ned munkatársának és barátjának, Robert Cecil államminiszternek az 
unokahúga. Tudva, hogy Jakab is eljön, a menyasszony és a vőlegény az 
oltár előtt várakozott, mivel a királynak kellett utoljára megérkezni. A 
White Hall-palota egyik kápolnájában voltak, ahol túl könnyű lenne 
lecsapni egy orgyilkosnak. 

Ned hallott pletykákat párizsi, római, brüsszeli és madridi kémeitől: a 
száműzött angol katolikusok Európa-szerte összeesküdtek, hogy 
megszabadulnak Jakab királytól, aki szerintük elárulta őket. Ám még nem 
tudott részleteket semmilyen konkrét összeesküvésről, így egyelőre annyit 
tehetett, hogy nyitva tartotta a szemét. 

Ha fiatalon elképzelte volna magát hatvanötnek, azt hitte volna, hogy 


addigra letudja a munkát, akár úgy, hogy Erzsébet és ő sikerrel járt, és 
Anglia lett az első ország a világon, ahol bevezették a vallásszabadságot, 
vagy pedig úgy, hogy kudarcot vallott, és az angolok ismét máglyán égnek 
el a hitük miatt. De azt sose hitte volna, hogy a küzdelem változatlan 
dühvel tart még akkor is, amikor ő már öregember, és Erzsébet halott; a 
parlament még mindig üldözi a katolikusokat, akik pedig meg akarják ölni 
az uralkodót. Vége lesz ennek valaha is? 

A mellette álló Margeryre pillantott, akinek ezüst fürtjein félrecsapva 
ült az égszínkék kalap. Tekintetük találkozott, és az asszony megkérdezte: 

— Mi az? 

— Nem akarom, hogy a vőlegény lásson — mormolta incselkedve Ned. — 
Még téged vesz el az ara helyett. 

Margery vihogott. 

— Vénasszony vagyok már én. 

— Te vagy a legszebb vénasszony Londonban. — Ami igaz is volt. 

Ned aggodalmasan nézett körül. A jelenlévők zömét ismerte. Csaknem 
fél évszázada volt barátságban a Cecil családdal, és csaknem olyan jól 
ismerte a vőlegény famíliáját is. Hátul néhány ifjú csak nagyjából volt 
ismerős, vélhetőleg a boldog pár barátai. Ahogy az évek teltek, egyre 
nehezebb lett megkülönböztetnie egyik fiatalt a másiktól. 

Ők Margeryvel csaknem legelöl álltak, de itt nem érezte jól magát, 
örökké hátranézegetett; így hát végül otthagyta Margeryt, és kiment a 
kápolna végébe. Onnan mindenkit szemmel tarthatott, ahogy a 
galambmama lesi a többi madarat a szarkát keresve, aki megeheti a fiókáit. 

Magától értetődő módon minden férfi kardot viselt, így elméletben 
bármelyik lehet orgyilkos. Az ilyen általános gyanúsításnak szinte semmi 
haszna. Vadul törte a fejét, hogyan tudhatna meg többet. 

Végre megjelent a király és a királyné épen és egészségesen. Ned 
megkönnyebbülten látta, hogy tucatnyi fegyveres kíséri őket. Egy 
orgyilkos nehezen vágná át magát ennyi testőrön. Ned leült, és kissé 


ellazult. 

A királyi pár ráérősen haladt a padsorok között, üdvözölték barátaikat 
és kegyenceiket, kegyesen nyugtázták a hajlongást. Mihelyt megérkeztek 
előre, Jakab biccentett a papnak, hogy kezdheti. 

Istentisztelet közben egy késve érkezett alak osont be a kápolnába, és 
Ned ösztönei riadót fújtak. 

Az újonnan jött hátul állt meg. Ned szemügyre vette, az sem érdekelte, 
ha az illető észreveszi, hogy megbámulják. A harmincas éveiben járt a 
vállas, megtermett alak, akiben volt valami katonás. De nem látszott sem 
szorongónak, még csak feszültnek sem. A falnak támaszkodott, hosszú 
bajuszát simogatta, és figyelte a szertartást. Pimasz magabiztosság áradt 
belőle. 

Ned úgy döntött, hogy beszél vele. Felállt és hátra ment. Ahogy 
közeledett, az újonnan jött ember hanyagul biccentett, és azt mondta: 

— Jó napot, Sir Ned. 

— Ismer engem... 

— Mindenki ismeri magát, Sir Ned. — A megjegyzés bók volt, némi 
gúnyos mellékzöngével. 

— . . .én viszont nem ismerem magát — fejezte be Ned. 

— Fawkes — mondta a férfi. — Guy Fawkes, szolgálatára. 

— És ki hívta meg ide? 

— A vőlegény barátja vagyok, ha ez számít magának. 

Egy ember, aki a királyt akarja megölni, nem beszélne ilyen kötekedő 
modorban. De akkor sem tetszett Nednek. Volt valami a flegmájában, 
félig-meddig rejtett tiszteletlenségében és gunyoros modorában, ami 
felforgató hajlamokra utalt. Ned tovább puhatolózott. 

— Még nem találkoztam magával. 

— Yorkból jöttem. Az apám az ottani egyházkerületi bíróság jogásza. 

— Aha. — Csak egy feddhetetlen protestáns lehet jogász az egyházi 
bíróságon, és Fawkes apja bizonyára letette az állampolgári hűségesküt, 


amelytől a katolikusok borzadnak. Ez az ember szinte bizonyosan 
ártalmatlan. 

Ennek ellenére, miközben visszatért a helyére, úgy döntött, hogy rajta 
tartja aszemét Guy Fawkeson. 


Rollo Fitzgerald felderítette a Westminstert, gyenge pontot keresett. 

Kis és nagy épületek álltak a Westminster Yardnak nevezett udvar 
körül. Rollót idegesítette, hogy itt kell lófrálnia, pedig senki sem figyelt rá. 
Az udvar sivár négyszögében prostituáltak őgyelegtek, és kétség nem fér 
hozzá, hogy sötétedés után más gyalázatos dolgok is történnek itt. Az 
épületegyüttest kapukkal áttört fal vette körül, de a kapukat ritkán zárták, 
még éjszaka is nyitva álltak. Ezen a területen állt a parlament összes 
épülete, valamint számos kocsma, egy pékség és egy borkereskedés, 
kiterjedt pincerendszerrel. 

A Felsőház, ahol a király meg szokta nyitni a parlamenti ülésszakot, 
zömök, H alakú épület volt. A lordok terme, a legnagyobb helyiség alkotta a 
vízszintes vonalat a H párhuzamosában. A párhuzamos egyik vonala volt a 
Herceg Szobája, amit öltözőnek használtak, a másik a Festett Szoba, ahol a 
bizottsági üléseket tartották. Ezek a helyiségek az emeleten voltak. Rollót 
sokkal jobban érdekelte a földszint. 

A Herceg Szobája alatt egy portásfülke volt, meg a királyi ruhák 
őrzőjének a lakása. Mellette keskeny átjáró vezetett a Parlamenti Lépcső 
nevet viselő rakpartra, a Temze bal partján. 

Rollo bement a közeli Csónakos fogadóba, és úgy tett, mintha tűzifa- 
kereskedő lenne, aki raktárt keres, és szívesen fizet italt bárkinek, akitől 
felvilágosítást kaphat. A kocsmában két izgalmas tényt sikerült megtudnia: 
a királyi ruhák őrzőjének nincs szüksége a lakásra, és szívesen bérbe adja, 
továbbá a lakásnak van pincéje. Habár azt is közölték vele, hogy ezt a 
helyet udvaroncoknak tartják fenn, közönséges kereskedő számára 
elérhetetlen. Rollo csüggedt arcot vágott, és azt mondta, hogy akkor másutt 


kell tovább keresnie. A kocsma törzsvendégei megköszönték neki az 
italokat, és sok szerencsét kívántak. 

Rollo már beszervezett egy összeesküvőt, az udvaronc Thomas Percyt. 
Percy mint katolikus sohasem lehetett királyi tanácsadó, de Jakab bevette a 
királyi díszőrségbe, amelyet ünnepélyes alkalmakra használtak. Percy csak 
félig volt nyereség, mert állhatatlan természetnek bizonyult, hol habzott az 
eszelős energiától, hol megbénította a borongás, akárcsak ősét, Hővért egy 
népszerű színdarabban, amely az ifjú V. Henrikről szólt, ám most 
hasznosnak bizonyult. Rollo javaslatára bejelentette igényét a királyi 
ruhatáros lakására, hogy legyen hol megszállnia a feleségének, miközben ő 
az udvarban tartózkodik, és — hosszas tárgyalások után — kibérelte a 
szobákat. 

Ez nagy előrelépést jelentett. 

Hivatalosan Rollo azért jött Londonba, mert Tyne grófjának volt egy 
elhúzódó peres ügye az egyik szomszédjával egy vízimalom tulajdonjoga 
miatt. Legalábbis ez volt a fedőtörténet. Valódi célja a királygyilkosság 
volt. Ahhoz több ember kellett. 

Guy Fawkes épp az a fajta volt, akit keresett. Nyakas protestáns apja 
meghalt, amikor a kis Guy nyolcéves volt, katolikus anyja és mostohaapja 
nevelte fel. A gazdag ifjút nem érdekelte a tétlen élet, eladta az apjától 
örökölt birtokot, és elindult kalandot keresni. Elhagyta Angliát, a spanyol 
hadseregben harcolt a protestáns lázadók ellen Németalföldön, ahol az 
ostromok alatt felszedett egy kis mérnöki tudományt. Most visszatért 
Londonba, nem volt semmilyen elfoglaltsága, készen állt az újabb 
izgalmakra. 

Sajnos Fawkesot figyelték. 

Azon a délutánon a Globe Színházban tartózkodott a Temze déli 
partján, ahol a Szeget szeggel című új darabot adták. Két hellyel arrébb a 
padon ült piszokszín ruhában a jelentéktelen Nick Bellows, akiről Rollo 
tudta, hogy Ned Willard egyik utcai kopója. 


Rollo lent állt a néptömegben, ahol még ülőhely sem volt. Nem tetszett neki 
a darab. Az erős uralkodó története, aki álszent módon megszegi a saját 
törvényeit, ordító uszítás a felsőbbséggel szembeni tiszteletlenségre. Rollo 
alkalmat keresett, hogy beszéljen Fawkesszal, de úgy, hogy ne keltse föl 
Bellows figyelmét, ám ez nehéznek bizonyult. Bellows diszkréten követte 
Fawkesot, amikor az felállt, egyszer azért, hogy vegyen egy kupa bort, egyszer 
pedig hogy a folyóba pisáljon. 

Már véget ért a darab, és a közönség széledezni kezdett, de Rollónak 
még mindig nem sikerült beszélnie Fawkesszal. A tömeg elzárta a 
kijáratot, az emberek lassan csoszogtak előre. Rollo Fawkes mögé 
manőverezte magát, és a fülébe súgta. 

— Ne nézz hátra, ne csinálj semmit, csak figyelj! 

Fawkes talán korábban is részt vett törvénytelen dolgokban, mert 
engedelmeskedett, csupán alig észrevehető bólintással jelezte, hogy 
megértette. 

— A pápa őszentségének van egy munkája — folytatta Rollo ugyanolyan 
halkan. — Azonban Jakab király egyik kéme követ, így hát először le kell 
ráznod. Menj be egy kocsmába, igyál meg egy kupa bort, mert így elébed 
kerülhetek. Azután menj nyugat felé a folyóparton, távolabb a hídtól. Várd 
ki, ameddig csak egy csónak marad a parton, fogadd fel a csónakost, hogy 
vigyen át a folyón, így megszabadulsz az árnyékodtól. A túloldalon siess a 
Fleet Streetre, és várj rám a York nevű kocsmában. 

Fawkes ismét bólintott. 

Rollo otthagyta. Átsietett a London Bridge-en, keresztülvágott a városon, 
kiment a városfal mögé, a Fleet Streetre. Megállt a Yorkkal átellenben, és 
töprengett, hogy eljön-e Fawkes. Sejtette, hogy képtelen lesz ellenállni a kaland 
csábításának, és igaza volt. Fawkes felbukkant, és azzal a jellegzetes járással 
közeledett, ami a díjbirkózókra emlékeztette Rollót. Egy-két percig még 
figyelte, de nem követte sem Bellows, sem más. 

Bement. 


Fawkes egy sarokban ült egy korsó bor és két pohár társaságában. Rollo 
leült vele szemben, háttal a teremnek; mostanra beleidegződött, hogy 
mindig rejtse el az arcát. 

— Ki követ? — kérdezte Fawkes. 

- Nick Bellows. Alacsony emberke, barna kabátban, két ülőhellyel 
melletted. 

— Nem vettem észre. 

— Sokat dolgozik azért, hogy ne vegyék észre. 

— Hát persze. Mit akarsz tőlem? 

— Egy egyszerű kérdést teszek föl neked — felelte Rollo. — Elég bátor 
vagy ahhoz, hogy megöld a királyt? 

Fawkes keményen nézett rá, mintha taksálná. A tekintete sok embert 
megfélemlített volna, de Rollo felért vele önteltségben, és nem sütötte le a 
szemét. 

Végül Fawkes azt mondta: 

— Igen. 

Rollo elégedetten bólintott. Éppen ilyen őszinte beszédet akart. 

—Voltál katona, megérted a fegyelmet — mondta. 

Fawkes megint csak annyit felelt: 

— Igen. 

— Az új neved John Johnson. 

— Nem túl kézenfekvő kicsit? 

— Ne vitatkozz. Egy kis lakás gondnoka leszel, amit mi bérelünk. Most 
odaviszlek. Nem mehetsz vissza a szállásodra, mert figyelhetik. 

— A szobámban van egy pár pisztoly, azt sajnálnám ott hagyni. 

— Majd küldök valakit, hogy szedje össze a holmidat, mihelyt biztos 
vagyok benne, hogy tiszta a levegő. 

— Rendben. 

— Most induljunk. 

— Hol van ez a lakás? 


— A Westminsterben — felelte Rollo. — A Lordok Házában. 


Már sötét volt az esős estén, ám a londoni kocsmákat és boltokat 
kivilágították lámpásokkal és égő fáklyákkal, így Margery tudta, hogy nem 
tévedett, valóban a bátyját látta az utca túloldalán. Egy Fehér Hattyú nevű 
kocsma előtt állt, és éppen elbúcsúzott egy magas embertől, aki 
ismerősnek rémlett. 

Évek óta nem látta a testvérét, amit egy cseppet sem bánt, mert nem 
szeretett emlékezni rá, hogy Rollo azonos Jean Langlais-vel. Ez volt az a 
szörnyű titok, amely miatt tizenöt éve csaknem elutasította Ned házassági 
ajánlatát. De ha ezt tette volna, sose magyarázhatta volna meg, hogy miért. 
Nagyon szerette Nedet, ám végül nem az ő szerelme Ned iránt, hanem a 
férfié iránta döntötte el a kérdést. Tudta, hogy Ned vágyik rá, és ha 
értelmes indok nélkül elutasítja, a férfinak értetlenül és sebzetten kell 
leélnie a hátralévő életét. Margerynek hatalma volt fölötte, és nem bírt 
ellenállni a kísértésnek, hogy boldoggá tegye. 

Nem érezhette jól magát ezzel a titokkal, de olyasmi volt ez, mint a 
hátfájás, amelytől Roger születése óta nem szabadulhatott; mindig fájt 
neki, de megtanult együtt élni vele. 

Keresztülvágott az utcán. Közben a másik férfi távozott, és Rollo 
megfordult, hogy visszamenjen a kocsmába. 

— Rollo! — szólította meg Margery. 

Bátyja riadtan megtorpant az ajtóban, és egy pillanatig olyan rémültnek 
látszott, hogy Margery aggódni kezdett, ám aztán felismerte. 

— Nahát, te vagy az — mondta óvatosan. 

—-— Nem tudtam, hogy itt vagy Londonban! Nem Ihomas Percyvel 
beszélgettél? — kérdezte Margery. 

— De igen, vele. 


— Gondoltam. Felismertem korán őszülő hajáról. — Nem tudta, hogy 
Percy milyen vallást követ, de híres családjából többen katolikusok voltak, 
és Margery gyanakodott. — Rollo, ugye nem kezdted el újra a régi 
trükkjeidet? 

— Persze hogy nem. Annak vége. 

— Remélem is. — Margery nem volt teljesen meggyőzve. — Mit csinálsz 
itt? 

— Tyne grófjának egyik elhúzódó peres ügyét intézem. Nem tud 
megegyezni a szomszédjával egy vízimalmon. 

Margery tudta, hogy ez igaz, mert Roger fia is említette. 

— Roger szerint az illetékek és a kenőpénzek máris meghaladják három 
vízimalom árát. 

— Okos unokaöcsémnek igaza van. De a gróf makacs. Gyere be. 

Bementek, leültek. Egy borvirágos orrú ember kérés nélkül hozott 
Rollónak egy kupa bort. Fontoskodó viselkedéséből Margery arra 
következtetett, hogy ő az intézmény gazdája. 

— Köszönöm, Hodgkinson — bólintott Rollo. 

— Valamit a hölgynek? — kérdezte a férfi. 

— Egy kis pohár sört kérek — mondta Margery. 

Hodgkinson elment, és Margery megkérdezte Rollótól: 

— Itt laksz? 

— Igen. 

Az asszony meglepődött. 

— Tyne grófjának nincs háza Londonban? 

— Nincs, bérel egyet, amikor a parlament ülésezik. 

— A Shiring-házat kellene használnod. Bartlet örülne, ha ott szállnál 
meg. 

— Ott nincsenek szolgák, csak egy portás, kivéve, amikor Bartlet 
Londonba jön. 

— Ha kérnéd, Bartlet boldogan küldene New Castle-ból néhány embert, 


hogy ellássanak. 

Rollo megsértődött. 

—- Aztán a pénzét elvernék marhahúsra meg borra, nekem pedig 
szalonnát és sört adnának, és ha panaszkodnék, azt mondanák Bartletnek, 
hogy túlságosan parancsolgatós és követelőző vagyok. Őszintén 
megmondom, jobban szeretek egy fogadóban lakni. 

Margery nem tudta, hogy ő bosszantotta-e föl a bátyját vagy a becstelen 
szolgák gondolata, de úgy döntött, nem feszegeti a kérdést. Ha fogadóban 
akar lakni, hát lakjon. 

— Mellesleg hogy vagy? — kérdezte. 

— Mint mindig. Tyne grófja jó gazda. Veled mi van? Ned jól van? 

— Pillanatnyilag Párizsban tartózkodik. 

— Valóban? — ütötte fel a fejét Rollo. — Mit csinál ott? 

- A munkáját — felelte diplomatikusan az asszony. — Nem igazán 
tudom. 

Rollo tudta, hogy hazudik. 

— Nyilván a katolikusok után kémkedik. Mindenki tudja, hogy ez a 
munkája. 

— Eredj már, Rollo, a te hibád, hogy meg akarták ölni a királynőjét. Ne 
tégy úgy, mintha fel lennél háborodva. 

— Boldog vagy vele? 

— Igen. Isten az ő bölcsességében különös életet adott nekem, de az 
utóbbi tizenöt évben igazán boldog voltam. — Észrevette, hogy Rollo cipője 
és harisnyája csupa sár. — Hol az ördögben lettél ilyen piszkos? 

— Végig kellett mennem a parton. 

— Miért? 

— Hosszú történet. És találkoznom kell valakivel. — Rollo felállt. 

Margery megértette, hogy elbocsátották. Megcsókolta a bátyja arcát, és 
elment. Nem kérdezte meg, kivel találkozik, és miközben távolodott a 
kocsmától, megkérdezte magától, hogy miért nem. Rögtön jött is rá a 


válasz: nem hitte, hogy Rollo az igazat válaszolná. 


Rollo szigorú biztonsági intézkedéseket vezetett be a királyi ruhák 
őrzőjének lakásában. Mindenki hajnal előtt érkezett, így senki nem látta, 
amikor megjöttek. Mindenki magával hozta az élelmét, így nappal nem 
mentek ki. Sötétedés után távoztak. 

Rollo már csaknem hetvenéves volt, ezért a munka nehezét a 
fiatalabbakra hagyta, az olyanokra, mint Fawkes és Percy, de még ők is 
megszenvedtek vele. Mindnyájan nemesek fiai voltak, gazdag családból 
származtak, egyikük sem ásott sokat életében. 

Először is le kellett bontani a pince téglafalát, azután ki kellett ásni a 
mögötte lévő földet. Az alagútnak elég nagynak kellett lennie, hogy 
beleférjen a százötven literes, puskaporos hordók sokasága. Időt 
takarítottak meg azzal, hogy nem ásták nagyobbra, ennek viszont az volt a 
hátránya, hogy meggörnyedve vagy a földön fekve kellett dolgozniuk, és a 
szűk hely gyorsan felforrósodott. 

Napközben sós halon, szárított húson és mazsolán éltek. Rollo nem 
engedte meg nekik, hogy olyan ételt hozassanak, amit megszoktak, mert 
félt, hogy feltűnést keltenének. 

Sáros munka volt, ezért volt Rollo olyan piszkos, amikor váratlanul 
összefutott Margeryvel. A kiásott földet először fel kellett hurcolni a 
földszintre, aztán a sötétben ki, aztán végig az átjárón, aztán le a 
Parlamenti Lépcsőn, hogy végül beledobhassák a folyóba. Rollo megriadt, 
amikor Margery a piszkos harisnyáját firtatta, de úgy látszott, hogy húga 
elfogadja a magyarázatot. 

Az árkászok óvatosak voltak, de nem láthatatlanok. Az emberek, akik 
lámpással járkáltak, még a sötétben is észrevették őket. A gyanú 
elhárítására Fawkes azt terjesztette, hogy kőműveseket fogadott, mert ura 
feleségének követelésére néhány módosítást kell végrehajtani. Rollo 
remélte, hogy senkinek sem tűnik fel, milyen irdatlan mennyiségű föld 


eltávolításával jár néhány módosítás. 

Aztán olyan komoly nehézségbe ütköztek, hogy Rollo már attól félt, az 
egész terv kudarcba fullad. Több méterre kiásták már a földet, amikor 
nekiütköztek egy szilárd kőfalnak. Hát persze, gondolta Rollo, egy 
emeletes épületet jól meg kell alapozni: erre számítania kellett volna. A 
munka nehezebb lett, lelassult, de folytatniuk kellett, mert még nem 
jutottak elég messzire az ülésterem alatt ahhoz, hogy mindenkit megöljön a 
robbantás. 

A kőfal egy méter vastagságúnak bizonyult. Rollo attól félt, nem tudják 
befejezni a munkát az ünnepélyes megnyitó előtt. Ám az ülésszak kezdetét 
elhalasztották, mert Londonban kitört a pestis, és az árkászok új határidőt 
kaptak. 

De Rollo így is idegeskedett. Borzasztó lassan haladtak. Minél tovább 
tart az ásás, annál nagyobb a kockázat, hogy fölfedezik őket. És volt 
még egy veszély. Ahogy sikerült túljutniuk a ház alapozásán, Rollo 
egyre jobban félt, hogy beomlik az alagút. Fawkes vaskos dúcokat 
készített a tető alátámasztására — mint mondta, Németalföldön is így 
aknázta alá az ostromlott városok falát —, de Rollo nem tudhatta, 
mennyire ért ez a katona az árkászathoz. Az alagút egyszerűen 
beomolhat, és mindnyájukat megölheti, akár az egész épületet is 
magával ránthatja, de mit érnek vele, ha a király nincs ott? 

Egy napon, amikor pihenőt tartottak, arról beszélgettek, ki lesz bent az 
ülésteremben, amikor a puskapor felrobban. Jakab királynak három 
gyermeke volt. A tizenegy éves Henrik herceg és a négyéves Károly 
herceg valószínűleg elkíséri szüleit a szertartásra. 

— Tegyük fel, mindkettő meghal, és akkor Erzsébet hercegnő lesz a 
trónörökös — mondta Percy. — Kilencéves. 

Rollo már gondolt a hercegnőre. 

— Fel kell készülnünk, hogy elraboljuk — mondta. — Akinél a hercegnő 
van, azé a trón. 


— Coombe Abbey-ben lakik, Warwickshire grófságban — mondta Percy. 

— Szüksége lesz egy Lord Protektorra. Természetesen az lesz Anglia 
valódi ura. 

— Rokonomat, Northumberland grófját javaslom. 

Rollo bólintott. Ez jó javaslat. Northumberland az egyik leghatalmasabb 
angol főrend, és rokonszenvezik a katolikusokkal. De neki jobb ötlete volt. 

— Én pedig Shiring grófot javaslom. 

A többiek nem lelkesedtek. Rollo tudta, mit gondolnak: Bartlet Shiring 
jó katolikus, de nem olyan tekintélyes, mint Northumberland. 

Percy másra terelte a szót, túl udvarias lévén ahhoz, hogy becsmérelje 
Rollo unokaöccsét. 

— Meg kell terveznünk a felkeléseket az ország mindazon részeiben, 
ahol a katolikus főrendek erősek. Nem szabad lehetőséget adni a 
protestánsoknak, hogy egy riválist ültessenek a trónra. 

— Shiring megyében ezt szavatolhatom — mondta Rollo. 

— Sokan meg fognak halni — jegyezte meg valaki. 

Rollónak nem volt türelme azokhoz, akik a gyilkosságok miatt 
aggódnak. Egy polgárháború takarítás is egyben. 

— A protestánsok halált érdemelnek — mondta. — A katolikusok pedig 
egyenesen a mennyekbe kerülnek. 

Ekkor furcsa zaj hallatszott. Először olyan volt, mintha víz zubogna a 
fejük fölött. Azután egymáson elcsúszó kövek morajává erősödött. Rollo 
azonnal az omlástól tartott, a többiek ugyancsak, mert az életüket mentve 
valamennyien felrohantak a szűk csigalépcsőn a földszinti lakásba. 

Ott megálltak és füleltek. A zaj szakaszosan ismétlődött, viszont a padló 
nem remegett. Rollo belátta, hogy túlzásba vitték a rémüldözést. Az épület 
nem készült összedőlni. De akkor mi történik? 

Fawkesra mutatott. 

— Gyere velem — mondta. — Kinyomozzuk. Ti, többiek, maradjatok 
csendben. 


Megkerülték az épületet. A zaj abbamaradt, de Rollo úgy vélte, 
nagyjából onnan hallatszott, ahol az ő alagútjuk van. 

Az épület hátulján az emeleten végigfutó ablaksor engedte be a fényt az 
ülésterembe. Középütt kis ajtó nyílt egy külső falépcsőre. Ritkán 
használták, a főbejárat ugyanis a túloldalon volt. A lépcsők alatt, a 
földszinten kétszárnyú ajtó volt, amire Rollo korábban nem figyelt oda. Ha 
eszébe jutott is, úgy vélte, valamilyen raktárba nyílik, ahol a kertészek az 
ásóikat tartják. Először látta nyitva. Odakint egy igásló ácsorgott nagy 
nyugalommal. 

Rollo és Fawkes belépett az ajtón. 

Csakugyan raktár volt, de hatalmas, Rollo becslése szerint legalább 
olyan hosszú és széles, mint fölötte az ülésterem. Ebben nem volt teljesen 
biztos, mert az ablaktalan helyiség sötét volt, csak az ajtón át kapott fényt. 
Leginkább egy altemplomra emlékeztetett, vaskos pillérek tartották az 
alacsony deszkamennyezetet, amelynek túlsó oldala a fenti szoba padlójául 
szolgált. Rollo elszörnyedve ébredt rá, hogy az árkászok alighanem egy 
ilyen pillérnek az alapját törték át. Még annál is nagyobb az omlás 
veszélye, mint amitől félt. 

A helyiség majdnem üres volt, itt-ott hevertek deszkadarabok meg 
zsákok, és volt még egy négyszögletes asztal, amelynek lyukas volt a 
lapja. Rollo azonnal megfejtette a zaj eredetét: egy portól fekete arcú férfi 
szenet lapátolt egy kupacról egy kocsira. Ez keltette a lármát. 

Fawkesra pillantott, és tudta, hogy mindketten ugyanazt gondolják. Ha 
megszerezhetnék ezt a helyiséget, a királyhoz még közelebb helyezhetnék 
el a puskaport, és abbahagyhatnák az alagutat. 

Középkorú asszony figyelte a fuvaros munkáját. Amikor megtelt a 
szekér, a fuvaros leszámolt piszkos kezével néhány pénzdarabot, és 
odaadta az asszonynak, nyilvánvalóan a szenet fizette ki. Az asszony az 
ajtóhoz vitte a pénzt, és megvizsgálta őket a világosban, csak utána 
mondott köszönetet. Miközben a fuvaros visszahátráltatta a lovát a kocsi 


rúdjai közé, az asszony Rollóhoz és Fawkeshoz fordult. 

— Jó napot az uraknak — mondta udvariasan. — Tehetek valamit önökért? 

— Mi ez a helyiség? — kérdezte Rollo. 

—- Azt hiszem, konyhának használták azokban a napokban, amikor 
lakomákat rendeztek a fenti teremben. Most az én szénraktáram. Illetve 
volt: közeledik a tavasz, megszabadulok a készletemtől. Talán akarnának 
venni belőle? A legjobb kemény szén a Iyne folyó partjáról, igazán 
meleget ad... 

Fawkes félbeszakította: 

— Nem akarunk szenet venni, viszont egy helyet keresünk, ahova sok fa 
fér el. John Johnson a nevem, én vagyok a gondnoka a lakásnak, 
amelyikben a királyi ruhák őrzője lakik. 

— Ellen Skinner vagyok, özvegy és szénkereskedő. 

— Örülök az ismeretségnek, Mrs. Skinner. Kibérelhető ez a hely? 

— Én egész évre kifizettem a bérletet. 

— De éppen megszabadul az árujától, mint mondja, mert jön a tavasz. 
Kevés ember vásárol szenet, amikor meleg van. 

Az asszony ravaszul nézett rá. 

— Talán fölhasználhatom másra is. 

Ravaszul vonakodott, de Rollo látta a kapzsi fényt a szemében. Csak 
azért vitatkozott, mert ez is hozzátartozott az alkudozáshoz. Rollo 
reménykedni kezdett. 

— A gazdám jó árat fizetne — mondta Fawkes. 

— Átadom a bérletet három fontért — mondta az asszony. — Azonkívül a 
tulajdonosnak is fizetni kell. Nekem évi négy fontot számít fel. 

Rollo kis híján kibökte, hogy rendben van. Az ár nem számított, de ha 
csak úgy szórnák a pénzt, felkeltenék a figyelmet, talán még a gyanút is. 

Fawkes a látszat kedvéért alkudozott. 

— Ó, asszonyom, ez túl sok — mondta. — Egy font bizonyosan elég a 
bérletért. 


— Talán megtartom a helyet. Szükségem lesz a szénre, amikor eljön a 
szeptember. 

— Felezzük el a különbséget — mondta Fawkes. — Egy font tíz shilling. 

— Ha két fontot ad, most rögtön kezet rázhatunk. 

— Na, jól van — mondta Fawkes, és kezet nyújtott. 

— Nagyon örültem, Mr. Johnson — mondta az asszony. 

— Biztosíthatom róla, Mrs. Skinner, hogy én még annál is jobban — 
felelte Fawkes. 


Ned annyira kétségbeesett, hogy átment Párizsba, hátha ott kiderítheti, mi 
történik Londonban. 

Továbbra is hallott mendemondákat katolikus összeesküvésekről Jakab 
király ellen. Még jobban gyanakodott azóta, hogy Guy Fawkes ügyesen 
lerázta a figyelőit, és eltűnt. Csakhogy a pletykák őrjítően hézagosak 
voltak. 

Sok királygyilkos összeesküvést főztek már ki Párizsban, gyakran a 
vakbuzgó katolikus Guise család segítségével. Az ottani reformátusok 
fenntartották a kémhálózatot, amelyet Sylvie alapított. Ned azt remélte, 
hogy valamelyikük, a legnagyobb valószínűséggel Alain de Guise képes 
lehet kitölteni a hézagokat. 

Miután Henri herceget és Pierre Aumande-ot egyszerre meggyilkolták, 
Ned attól félt, hogy Alain a jövőben nem szállít híreket a száműzött angol 
katolikusokról, ám a fiatalemberre ráragadt valamennyi a mostohaapja 
fondorlatosságából.  Hasznossá tette magát az özvegy számára, 
összebarátkozott az ifjú herceggel, így továbbra is a párizsi Guise- 
palotában lakott, és a famíiíliának dolgozott. Mivel pedig az angol 
összeesküvők megbíztak a szélsőségesen katolikus Guise-ekben, Alain 
sokat megtudott a terveikről, és kódolt levelekben, jól kiépített titkos 
csatornákon át továbbította a híreket Nednek. A száműzöttek beszédének 
nagyobb része sehova sem vezetett, ám Alain információinak 


köszönhetően többeket is sikerült letartóztatni az évek során. 

Ned olvasta Alain összes levelét, de azt remélte, többet is megtudhat 
egy személyes beszélgetésben, amikor váratlanul felvetődő részletekre is 
rákérdezhet. 

Minden szorongása ellenére jó emlékeket is visszahozott ez a 
franciaországi látogatás a saját fiatalságáról, a nagy Walsinghamről, akinek 
húsz évig dolgozott, főleg pedig Sylvie-ről. Útban Alainhez tett egy kitérőt 
a rue de la Serpente-re, és egy darabig álldogált Sylvie hajdani otthona 
előtt, emlékezett a boldog napra, amikor meghívták ide ebédre, és 
megcsókolta Sylvie-t a hátsó szobában, és emlékezett a rettenetes napra, 
amikor itt ölték meg Isabelle-t. 

Most hentesüzlet volt a könyvesbolt helyén. 

Átkelt a hídon íÍle de la Cíté szigetére, bement a székesegyházba, és 
elmondott egy hálaimát Sylvie-ért. A Notre-Dame katolikus templom volt, 
Ned protestáns, de már régóta hitte, hogy Istent nem nagyon érdeklik az 
ilyen különbségek. 

A mostani francia király is így gondolta. IV. Henrik aláírta a nantes-i 
ediktumot, megadva a reformátusoknak a szabad vallásgyakorlás jogát. Az 
új Guise herceg még gyerek volt, a Guise család ezúttal nem aknázhatta alá 
a békét. Negyven év után véget ért a polgárháború. Ned köszönetet 
mondott istennek IV.  Henrikért is. Angliához hasonlóan talán 
Franciaország is rátalál lassan tapogatózva a türelem útjára. 

A református istentiszteleteket továbbra is feltűnés nélkül tartották, 
általában a városfalakon kívül, nehogy felbőszítsék a vehemens 
katolikusokat. Ned dél felé indult a rue Saint-Jacgues-on, és kiment a 
kapun az elővárosokba. Az út szélén egy olvasó ember mutatta, hol kell 
lekanyarodni az ösvényre, amely egy vadászkastélyhoz vezetett az erdőn 
át. Ez volt az a titkos imaház, ahova Sylvie járt, amikor Ned még nem 
ismerte. Miután Pierre Aumande besúgta őket, a gyülekezet felbomlott, 
de ma már ismét istentiszteleteket tartottak a házban. 


Alain már bent ült az imateremben a feleségével és a gyerekeivel. Vele 
volt régi barátnéja, Louise, az özvegy Nímes márkiné. Mindketten a blois-i 
kastélyban tartózkodtak, amikor Henri herceget és Pierre-t meggyilkolták, 
Ned gyanúja szerint benne is lehettek az összeesküvésben, ám a király 
vélelmezett részvétele miatt senki se mert nyomozni a kettős gyilkosság 
ügyében. Ned látta Nathot is, aki átvette Sylvie-től a tiltott könyvek 
kereskedelmét. Gazdag matróna lett belőle, és prémes kalapot viselt. 

Ned leült Alain mellé, de nem szólt, amíg el nem kezdődtek a 
himnuszok, amelyeknek harsogásában senki sem hallhatta, miről 
beszélnek. 

— Mind gyűlölik ezt a Jacgues-ot — mormolta franciául Alain. — Azt 
mondják, megszegte az ígéreteit. 

— Igazuk is van — felelte Ned. — Ám akkor sem engedhetem, hogy 
megöljék, mert a polgárháború tönkretenné a békét és a virágzást, amelyet 
Erzsébet olyan mérhetetlen erőfeszítéssel harcolt ki. Mit hallott még? 

— Meg akarják ölni az egész királyi családot, kivéve a kis hercegnőt, 
akit majd megkoronáznak. 

- Az egész családot! — ismételte iszonyodva Ned. — Vérszomjas 
vadállatok! 

— Ugyanakkor megölik az összes fontos minisztert és a nagyurakat. 

—- Ahhoz egy egész palotát kell felgyújtaniuk, vagy valami hasonló. 
Akkor tehetik meg, amikor mindenki a lakománál ül, vagy színjátékot néz. 
— Ő is főminiszter volt. Eddig csak a királyt kellett megmenteni, de 
váratlanul már az ő bőrére is ment a játék. Megborzongott. — Mikor akarják 
csinálni? — kérdezte. 

— Ezt a pontot még nem volt alkalmam tisztázni. 

— Hallotta valaha azt a nevet, hogy Guy Fawkes? 

Alain a fejét rázta. 

— Nem. Járt a hercegnél egy csoport, de nem tudom, kik voltak. 

— Nem említettek neveket? 


— Igaziakat nem. 

— Hogyhogy? 

— Az egyetlen név, amit hallottam, álnév volt. 
— Éspedig? 

— Jean Langlais — felelte Alain. 


Margeryt nyugtalanította Rollo. Bátyja csupa hihető választ adott az ő 
kérdéseire, de Margery akkor sem bízott benne. Csak nem tudta, miként 
szabadulhatna a rossz érzéstől. Persze megmondhatta volna Nednek, hogy 
Jean Langlais nem más, mint Rollo, de nem bírta volna vérpadra küldeni a 
bátyját, csak mert sáros volt a harisnyája. 

Mialatt Ned Párizsban tartózkodott, Margery úgy döntött, hogy elviszi 
New Castle-ba az unokáját, Jacket, Roger fiát. Úgy érezte, kötelessége. 
Akármit kezd is Jack az életével, a főrangú rokonság mindenütt segíthet 
neki. Nem kell szeretnie őket, de meg kell ismernie őket. Egy gróf 
nagybáty időnként jobb a pénznél. Ha pedig Bartlet meghal, Jack 
unokatestvére, Swifty lesz az új gróf. 

Jack érdeklődő, vitatkozós, tizenkét éves gyerek volt. Szenvedélyes 
disputákat folytatott Rogerrel és Neddel, örökké ellenkezve a felnőttekkel. 
Ned azt mondta, hogy Jack szakasztott olyan, mint a kislány Margery, de 
az asszony nem hitte el, hogy ő ennyit szájalhatott volna. Jack alacsony 
volt, mint Margery, a haja is ugyanolyan sötét és fürtös. Most bájos volt, 
de egy-két év múlva férfi lesz belőle, és a vonásai eldurvulnak. Milyen 
öröm és élvezet nézni, hogyan nőnek és változnak a gyerekek és az 
unokák, gondolta Margery. Ez az öregség nagy előnye. 

Jack természetesen azt is vitatta, hogy szükség lenne erre a látogatásra. 

—- Én kalandor leszek, mint Barney bácsi! — jelentette ki. — A 
nemeseknek semmi közük a kereskedelemhez. Csak ülnek, és beszedik a 
pénzt a bérlőktől! 

— A nemesség őrzi a békét és betartatja a törvényeket — érvelt Margery. 


— Törvények és szabványok nélkül nem kereskedhetsz. Mennyi ezüst van 
egy pennyben? Milyen széles egy vég szövet? Mi történik, ha az ember 
nem fizeti az adót? 

— Olyan törvényeket hoznak, hogy nekik jó legyen — mutatott rá Jack. — 
Egyébként a mércéket és a szabványokat a kingsbridge-i Gilda tartatja be, 
nem a grőf. 

Margery elmosolyodott. 

— Talán mégis inkább olyan államférfinak kellene lenned, mint Sir Ned, 
és nem kalandornak. 

— Miért? 

- Nagyon határozott elképzeléseid vannak a kormányzásról. Benne 
lehetnél a kormányban. Az udvar leghatalmasabb emberei között egyesek 
ugyanolyan okos iskolás fiúk voltak, mint te. 

Jack gondolkodóba esett. Abban a csodálatos életkorban volt, amikor 
minden lehetségesnek tűnik. 

Margery ragaszkodott hozzá, hogy rendesen viselkedjen New Castle- 
ban. 

— Udvarias légy — figyelmeztette a gyereket. — Ne vitatkozz Bartlet 
bácsival. Azért mész oda, hogy barátokat szerezz, nem ellenségeket. 

— Jól van, nagyanya. 

Margery nem tudta, mennyire vette komolyan Jack a figyelmeztetést. Ő 
megtette, amit tehetett. Egy gyerek mindig az lesz, aki, gondolta, és nem 
az, akinek mások akarják. 

New Castle-ban a fia, Bartlet gróf fogadta őket. A negyvenes éveiben 
járó Bartlet szeplős volt, mint az anyai nagyapja, egyébként mindenben 
Bartot utánozta, akit az apjának hitt. A tény, hogy Bartlet abból az 
erőszakból született, amit Swithin gróf követett el, valamilyen csoda 
folytán nem mérgezte meg teljesen anya és fia kapcsolatát. Miközben Jack 
felfedezte a kastélyt, Margery leült a csarnokban Bartlettel, és megivott 
egy pohár bort. 


— Remélem, Swifty és Jack jobban megismerik egymást — mondta. 

—- Kétlem, hogy közel kerülhetnének egymáshoz — vélte Bartlet. — 
Tizenkettő és húsz között nagy a korkülönbség. 

— Londonban összefutottam Rollo nagybátyáddal. Egy fogadóban lakik. 
Nem értem, miért nem használja Shiring House-t. 

Bartlet vállat vont. 

— Örülnék, ha azt tenné. Legalább dolgozna a változatosság kedvéért az 
a lusta gondnokom. 

Egy inas töltött még bort Margerynek. 

— Az idén te is felmész Londonba, a parlamenti időszak megnyitására. 

— Nem szükségszerűen. 

Margery elcsodálkozott. 

— Miért nem? 

— Majd azt mondom, hogy beteg vagyok. — A grófoknak kötelező volt 
jelen lenniük a parlamentben, és ha ki akartak bújni alóla, arra kellett 
hivatkozniuk, hogy túlságosan gyengélkednek az utazáshoz. 

— De mi az igazi ok? 

— Túl sok a dolgom itt. 

Margery nem értette. 

— Amióta gróf lett belőled, sose maradtál el a parlamentből. Mint 
ahogy az apád és a nagyapád sem. Ezért van házad Londonban. 

— Az új királyt nem érdekli Shiring grófjának véleménye. 

Ez nem volt jellemző Bartletre, aki a Bartéhoz és Swithinéhez hasonló 
hangerővel szokta kifejteni a véleményét, és nem kérdezte, érdekel-e 
valakit. 

— A jövőben nem akarod opponálni a katolikusellenes törvényeket? 

— Azt hiszem, azt a csatát elvesztettük. 

— Sose láttalak ilyen kishitűnek. 

— Fontos tudni, mikor harcoljunk, és mikor hagyjuk abba. — Bartlet 
felállt. — Bizonyára le akarsz pihenni a szobádban ebéd előtt. Megvan 


mindened, ami a kényelmedhez kell? 

— Igen, meg. — Csókot nyomott a fia arcára, azután fölment az emeletre. 
Ez érdekes. Bartlet talán mégse lenne olyan, mint Bart és Swithin? Azok, 
amilyen gőgösek voltak, sose mondtak volna olyanokat, hogy azt hiszem, 
azt a csatát elvesztettük. 

Lehet, hogy Bartlet mégis felnő? 


Rollo tervének az volt a legnehezebb és legveszélyesebb része, amikor 
harminchat hordó lőport kellett vásárolnia, és be kellett vinnie a 
Westminsterbe. 

Két fiatalabb összeesküvő társával átkelt a folyón, és elgyalogolt egy 
Rotherhithe nevű városrészbe, ahol dokkok és hajóépítő műhelyek voltak. 
Ott kerestek egy istállót, és azt mondták egy lovásznak, hogy bérelni 
akarnak egy teherbíró társzekeret és két igáslovat. 

— Egy csomó deszkát kell elhoznunk egy hajóbontásból — mondta Rollo. 
— Csűrépítéshez kellenek. — A hajók faanyagát gyakran dolgozták fel újra 
ilyen módon. 

A lovászt nem érdekelte Rollo meséje. Mutatott neki egy szekeret és két 
robusztus igáslovat. 

— Helyes, épp ez kell nekem — bólogatott Rollo. 

Csakhogy ekkor a lovász azt mondta: 

— Majd az emberem, Weston fog hajtani. 

Rollo elkomorodott. Ezt nem fogadhatta el. Egy kocsis mindent látna. 

— Inkább magam hajtanék. — Vigyázott, hogy ne legyen izgatott a 
hangja. — Van két segítségem. 

A lovász a fejét rázta. 

— Ha Weston nem megy, akkor letétet kell fizetnetek, különben honnan 
tudjam, hogy visszahozzátok a szekeret? 

— Mennyit? — kérdezte Rollo a látszat kedvéért. Bármennyit hajlandó 
lett volna fizetni. 


— A lovakért öt-öt fontot, a szekérért egyet. 

— De akkor adjál elismervényt. 

Amint az üzletet nyélbe ütötték, kihajtottak az istálló udvaráról, és 
elmentek egy Pearce nevű illetőhöz, aki tűzifát árult. Rollo ott vásárolt 
gyújtósnak való kötegelt, hullott gallyakat, és szabályosabb formájúra 
darabolt hasábfát, ugyancsak kötegelve. Felrakták az összes fát a 
társzekérre. Pearce érdeklődését fölkeltette az a műgond, amellyel Rollo 
elrendezte a szekéren az árut négyszög alakban, üresen hagyva a közepét. 

— Látom, jön ide még más fuvar is, amit el akarsz dugni — jegyezte meg. 

— Semmi értékes — mondta Rollo annak az embernek a hangján, aki fél a 
tolvajoktól. 

Pearce mindentudó képpel megütögette az orrát. 

— Értek én a szóból. 

Elhajtottak a szekérrel Greenwichbe, ahol Rollónak Radcliffe 
kapitánnyal kellett találkoznia. 

Guy Fawkes kiszámította, pontosan mennyi lőpor kell ahhoz, hogy 
bizonyosan lerombolja a Lordok Házát, és megöljön mindenkit, aki bent 
tartózkodik. Egy úriember, akinek van egy pisztolya vagy egy szakállas 
puskája, bármikor vásárolhat egy doboz lőport anélkül, hogy kérdéseket 
tennének föl neki, ám Rollo nem szerezhette be a számára szükséges lőport 
törvényes úton úgy, hogy ne keltsen gyanút. 

Az ő megoldása az volt, hogy egy bűnözőhöz fordult. 

Radcliffe korrupt szállásmester volt, aki a haditengerészetnek vásárolt 
ellátmányt. Beszerzéseinek fele sosem látott hajót, mert a kapitány suba 
alatt eladta, és zsebre vágta az árát. Radcliffe legnagyobb gondja az volt, 
hogyan titkolja el a gazdagságát. 

Rollo szemében az tette rokonszenvessé, hogy Radcliffe nem 
fecseghetett az eladott lőporról, mert nyomban felkötötték volna, amiért 
meglopja a királyt. Hallgatnia kellett, ha jót akart magának. 

Egy kocsma udvarán találkoztak. Felraktak nyolc hordó lőport — négyet 


alulra, négyet felülre — a tűzifa közepén üresen hagyott négyszögbe. Egy 
felületes szemlélő azt hitte volna, hogy sör van a hordókban. 

— Háborúra számítanak? — kérdezte Radcliffe. 

Rollo előre megfogalmazta a választ. 

—- Kereskedelmi hajón vagyunk tengerészek — mondta. — Meg kell 
védenünk magunkat. 

— Hát csakugyan — helyeselt Radcliffe. 

— Nem vagyunk kalózok. 

— Nem is — mondta Radcliffe. — Már dehogy. 

Pearce-hez hasonlóan Radcliffe is hajlamos volt azt hinni, amit Rollo 
tagadott. 

Miután végeztek a pakolással, kitöltötték a négyszögben a hézagokat, és 
lefedték fával a hordókat, hogy még egy emeleti ablakból se lehessen látni 
a titkos rakományt. 

Utána Rollo visszatért a szekérrel a Westminsterhez. Óvatosan hajtott. 
Mindennapos volt, hogy kocsik és szekerek összeütközzenek, minekutána 
a kocsisok általában ökölre mentek, amiből olykor utcai zavargások 
robbantak ki. Az örökké szemfüles londoni tömeg gyakran kifosztotta a 
társzekereket, miközben a kocsisok egymással voltak elfoglalva. Ha ez 
történne, Rollo számára véget érne a játék. Éppen ezért olyan 
körültekintően hajtott, mindig utat engedve a szembejövőknek, hogy a 
többi fuvaros kezdte gyanakodva méregetni. 

Baj nélkül visszajutott a Westminster Yardra. 

Fawkes már várta, és kinyitotta a kétszárnyú ajtót, így Rollo megállás 
nélkül behajthatott a raktárba. Fawkes becsukta az ajtót a társzekér mögött, 
Rollo fellélegzett, és megroskadt a bakon. Sikerült! 

Már csak háromszor kell megismételnie. 

Fawkes egy új ajtóra mutatott a falban, amely épp csak sejlett a 
lámpafényben. 

— Innen egy járatot ástam a királyi ruhák őrzőjének lakásáig — közölte. — 


Mostantól innen odáig közlekedhetünk észrevétlenül. 

— Nagyon helyes — mondta Rollo. — Mi van a pincével? 

— Befalaztam az alagutat. 

— Mutasd meg. 

Bementek az új ajtón egy lakásba, majd onnan le egy lépcsőn a pincébe. 
Fawkes befalazta a falon ütött lyukat, de még gyertyafényben is látszott a 
javítás. — Kend be sárral vagy korommal az új téglákat — utasította Rollo. — 
És talán ütögesd le őket egy kicsit egy csákánnyal, hogy olyanok legyenek, 
mintha elnyűtte volna őket az idő. 

— Okos gondolat. 

— Úgy foltozd be azt a lyukat, hogy ne lehessen megkülönböztetni a fal 
többi részétől. 

— Természetesen. Bár ide úgysem jön le senki. 

— Biztos, ami biztos — felelte Rollo. — Nem lehetünk elég óvatosak. 

Visszatértek a raktárba. 

Két társuk már rakta is le a szekérről a hordókat, amelyeket a helyiség 
végébe gurítottak. Rollo utasította őket, hogy máglyázzák fel a tűzifát a 
hordók elé, de gondosan, nehogy ledőljön a rakás. Az egyik fiatalember 
felállt a törött asztalra, vigyázva, nehogy belecsússzon a lába a lyukba. A 
másik föladogatta neki a kötegeket, amelyek a rakás tetejére kerültek. 

Miután elkészültek, Rollo alaposan szemügyre vette a művüket. Senki 
sem gyanította volna, hogy több lenne itt egy farakásnál. Rollo örült. 

— Még ha kutatna is itt valaki, aligha találják meg a lőport — mondta 
elégedetten. 


Ned és Margery St. Paul"s Churchyardban lakott egy kedves sorházban, a 
hátsó udvarukban körtefával. Nem volt fényűző hely, de Margery meghitté 
varázsolta szőnyegekkel és képekkel, és voltak kandallóik, hogy télen se 
hűljön ki a ház. Ned azért kedvelte, mert ha kinézett az ablakon, a Szent 
Pál-székesegyházra látott, ami Kingsbridge-re emlékeztette. 


Ned fáradtan és gondterhelten érkezett meg Párizsból egy kései estén. 
Margery könnyű vacsorát készített neki, azután ágyba bújtak és 
szeretkeztek. Reggel Ned beszámolt a feleségének az útjáról. Margery 
kővé dermedt attól, amit hallott, és nehezen bírta palástolni a felindulását. 
Szerencsére Ned minél előbb tájékoztatni akarta Robert Cecilt, és rögtön a 
reggeli után távozott, magára hagyva az asszonyt, hogy zavartalanul 
töprenghessen. 

Azt tervezik, hogy Erzsébet hercegnőt nem számítva kiirtják az 
egész királyi családot, de ugyanakkor a vezető minisztereket is, ami 
vélhetőleg azt jelenti, hogy egy palotát akarnak felgyújtani, mondta 
Ned. Ám Margery ezt jobban tudta. Azóta, hogy Shiring grófja lett 
belőle, Bartlet először nem vesz részt a parlamenti ülésszak 
megnyitóján. Margery különösnek találta a döntését, de most már 
bezzeg értette. Az összeesküvők a Westminsterben sújtanak le. 

Már csak tíz nap volt az ülésszak kezdetéig. 

Honnan tud erről Bartlet? Nedet úgy tájékoztatták, hogy Jean Langlais 
benne van, márpedig Langlais nem más, mint Rollo. Nyilván ő 
figyelmeztette  Bartletet, az unokaöccsét, hogy maradjon távol a 
parlamenttől. 

Margery most tehát már mindent tudott, de mit tegyen ezek után? Be 
kellene árulnia Rollót Nednél, és végső soron talán erre is kényszerül, bár a 
hideg rázta az iszonyattól, ha arra gondolt, hogy a halálba küldi a testvérét. 
Kell lennie jobb megoldásnak. Esetleg elmehetne Rollóhoz. Tudta, hol 
lakik. Közölhetné vele, hogy mindent tud, és megfenyegethetné, hogy 
beárulja Nednek. Amint Ned tudomást szerzett róla, bukásra van ítélve az 
egész összeesküvés. Rollónak nem lesz választása, le kell mondania a 
tervéről. 

Vastag talpú cipőt húzott, meleg köpenyt kanyarított magára, és kiment 
a londoni őszbe. 

Elgyalogolt a Fehér Hattyúhoz, megkereste a borvirágos orrú fogadóst. 


— Jó napot, Mr. Hodgkinson — mondta. — Pár hete jártam itt. 

A fogadós rosszkedvű volt, talán mert túl sokat ivott az éjszaka a saját 
borából. Közömbösen nézett az asszonyra, és odavetette: 

— Nem emlékezhetek mindenire, aki megiszik itt egy kupa bort. 

— Nem érdekes. Rollo Fitzgeraldot akarom látni. 

— Olyan nincs ebben a házban — mondta nyersen Hodgkinson. 

— De hát itt lakik! 

A fogadós ellenségesen nézett rá. 

— Megkérdezhetem, kicsoda? 

— Shiring grófjának özvegye vagyok — felelte hamisítatlan kékvérű 
dölyffel Margery -, és azt ajánlom kendnek, hogy viselkedjen 
tisztességesen. 

A fogadós más húrokat kezdett pengetni. Senki sem akar 
összeakaszkodni egy főrenddel. 

— Pardon grácia, mylady, de nem emlékszem, hogy lett volna vendégem 
az említett néven. 

— Akkor talán valamelyik barátja szállt meg itt. Talán Jean Langlais? 

— Ó, igen! — mondta Hodgkinson. — Francia név, pedig úgy beszélt, mint 
egy angol. De az elment. 

— Tudja, hova ment? 

- Nem. Möszjő Langlais nem az a fajta, aki feleslegesen beszél, 
asszonyom. Szűken méri a szót. 

Ami érthető. 

Margery eljött a fogadóból. Most mitévő legyen? Fogalma sem volt, hol 
lehet Rollo. Már nincs értelme leleplezni Ned előtt, mert Ned úgyse találná 
meg. Kétségbeesetten törte a fejét. Itt iszonyat készülődik, és neki meg kell 
akadályoznia! 

Figyelmeztethetne? Talán képes lenne rá anélkül, hogy vérpadra juttatja 
Rollót. Fontolóra vett egy névtelen levelet. Elváltoztathatná a kézírását, és 
küldhetne egy levelet a férjének, úgy téve, mintha az egyik összeesküvő 


lenne. Akkor nem is kellene szólnia Rollóról. A levél egyszerűen csak 
figyelmeztetné Nedet, hogy ha kedves az élete, el ne menjen a parlamenti 
ülésszak megnyitására. 

Csakhogy ez hihetetlen. Miért akarná megmenteni egy katolikus 
összeesküvő egy közismert protestáns udvaronc életét? 

Viszont ha egy katolikusnak küldené a levelet, az még akár 
helyeselhetné is az összeesküvést, és senkinek sem szólna. 

Neki olyasvalaki kéne, aki átmenet a kettő között: egy ember, aki hű a 
királyhoz, de kellően barátságos a katolikusokhoz, hogy azok ne akarják 
megölni. Több ilyen ember is van az udvarnál. Lord Monteagle-re gondolt, 
aki katolikus létére is békességben akart élni protestáns honfitársaival. A 
Rollo- és Bartlet-félék nyúlszívű pipogyának mondták, de Margery 
értelmesnek tartotta. Ha őt figyelmezteti, Monteagle riadót fúj. 

Elhatározta, hogy neki írja a levelet. 

Bement a St. Paul s Churchyard számos írószerboltjainak egyikébe, és 
vásárolt másfajta papírt, mint amilyet használt. Hazament, megfaragott egy 
lúdtollat, aztán nekikezdett a levélnek, bal kézzel, hogy ne ismerhessék fel 
az írását: 


Mylord, attól a szeretettől vezérelve, amelyet néhány barátja iránt 
érzek, gondoskodni akarok a testi épségéről. 


Ez így kellően homályos, gondolta. 


Ennélfogva azt tanácsolom önnek, hogy ha kedves az élete, eszeljen 
ki valami mentséget, hogy távol maradhasson a parlamenttől. 


Ez viszont félreérthetetlen: Monteagle életveszélyben van. 
Mit mondana Rollo egy ilyen üzenetben? Talán valami kenetes dolgot. 


Mert Isten és ember is összefogott, hogy megbüntesse a mostani idők 
romlottságát. 


Ez meg épp a megfelelő apokaliptikus stílus. 


És ne vegye könnyen ezt a figyelmeztetést, hanem vonuljon vissza 
vidékre, ahol biztonságban kivárhatja az eseményt. 


Mondania kellett valamit a merénylet végrehajtásának módjáról. Ám csak 
annyit tudott, hogy Ned szerint fel akarják gyújtani a Parlamentet. 
Ilyesmire kell céloznia. 


Mert bár látszólag nem történik semmiféle rendbontás, én mondom, 
hogy szörnyű csapás éri a parlamentet úgy, hogy nem is fogják látni, 
kinek a keze sújtott le rájuk. 


Mi másra gondol még egy összeesküvő? A bizonyíték megsemmisítésére? 
Ne vesse meg ezt a tanácsot, mert javára lehet, és bizonnyal nem 
árthat önnek; mert a veszély megszűnik abban a pillanatban, amint 
elégette a levelet. 


Hogyan fejezze be? Valamivel, ami igaz. 


Remélem, hasznát veszi Lordságod a Mi Urunk segedelmével, akinek 
szent oltalmába ajánlom kegyelmedet. 


Összehajtotta a levelet, és lepecsételte. Egy aprópénzt nyomott bele a lágy 
viaszba, és megmozgatta egy kicsit, hogy a minta elmosódjon, és olyan 
legyen, mintha figyelmetlenül használták volna a pecsétgyűrűt. 


Most már csak kézbesítenie kell. 

Mivel valószínűleg látni fogják a házból, talán maga Monteagle is, aki 
ismeri, álruhára lesz szüksége. 

Margery és Ned felfogadtak egy mindenest, aki most éppen ágyneműt 
mosott a hátsó udvaron. Margery szólt neki, hogy a nap hátralévő részére 
kimenőt kap, és hat pennyt medveheccre. 

Bement a férje öltözőszobájába. Felhúzta Ned egyik nadrágját, 
belegyömöszölte az alsószoknyáit, hogy szélesebbnek látsszék, belebújt 
egy rojtosra hordott ujjasba. Ned vékony volt, de a feleségén így is 
lötyögtek a ruhái. Bár egy küldönctől nem is várják, hogy elegáns legyen. 
Fölvette Ned félretaposott sarkú cipőjét, és kitömte rongyokkal, hogy 
megmaradjon a lábán. Bár a bokája túl törékeny egy férfihoz. Feltűzte a 
haját, a fejébe húzta Ned harmadik legjobb kalapját. 

Kínos lenne, ha Ned most jönne haza, de szinte bizonyosan oda lesz 
egész nap. Nagyon felgyűlhettek az ügyek az íróasztalán, mialatt Párizsban 
volt. Valamint Cecil házánál fog vacsorázni. Nem sok esély van rá, hogy 
váratlanul betoppanjon - remélhetőleg. 

A tükörben nem nagyon látszott férfiasnak. Túl csinos volt, a keze túl 
kicsiny. Feldugott egy szeneslapátot a kandallóba, lekapart egy rendes 
adag kormot, bepiszkolta az arcát és a kezét. Így már jobb, mondta a tükör. 
Most már elmehet mosdatlan kis öregembernek, olyasfélének, akit 
küldöncnek használnak. 

A hátsó ajtón surrant ki a házból. Sietett, ahogy bírt, és reménykedett, 
hogy nem ismerték fel a szomszédok, akik netán meglátták. Kelet felé 
tartott az Ald Gate-hez, és elhagyta a várost. Mezőkön át gyalogolt 
Hoxtonig, ahol Monteagle udvarháza állt egy nagy kert közepén. A hátsó 
ajtón zörgetett be, ahogy egy ilyen szutykos hírnökhöz illik. 

Az ember, aki ajtót nyitott, még az evést sem hagyta abba. Margery 
átadta neki a levelet, és azt mondta a legkarcosabb hangján: 

— Lord Monteagle-nek. Személyes és nagyon fontos. 


Az ember rágott, nyelt. 

— Aztán kitől? 

— Egy úriembertől, aki adott nekem egy pennyt. 

— Jól van, öregfiú, itt van még egy. 

Margery nyújtotta kicsi, de mocskos kezét, fogta a pennyt, és elfordult. 


Ned Willard és majdnem az egész Titkos Tanács az asztalnál ült Robert 
Cecil ebédlőjében, amikor bejött egy szolga, és szólt Cecilnek, hogy Lord 
Monteagle sürgősen beszélni akar vele. 

Cecil kimentette magát, és kérte Nedet, hogy tartson vele. Az 
aggodalmas képű Monteagle egy kisebb szobában várakozott, és úgy 
tartott a kezében egy darab papírt, mintha az felrobbanhatna. Vélhetőleg 
előre betanulta a kezdőmondatot: 

— Mint látom, ennek a levélnek az írója árulónak hisz engem — mondta 
-, ám remélem, az ellenkezőjét bizonyíthatom azzal, hogy a 
kézhezvételétől számított nem egészen egy órán belül elhoztam önnek, az 
államminiszternek. 

Ned ironikusnak találta, hogy a magas, makkegészséges, fiatal Lord 
Monteagle-t ennyire megrémíti a törpe Cecil. 

— Az ön hűsége nem kétség tárgya — mormolta megnyugtatóan Cecil. 

Ez nem egészen igaz, gondolta Ned. Ám Cecil udvarias ember volt. 

Monteagle nyújtotta a levelet, Cecil elvette. Ráncok gyűrődtek magas, 
fehér homlokára, amikor olvasni kezdte. 

- A szentmisére, minő rendetlen kézírás! — Végigolvasta, majd 
átnyújtotta Nednek. Olyan hosszúkás, finom keze volt, mint egy sudár 
nőnek. 

— Hogyan került ez önhöz? — kérdezte Monteagle-től. 

— Az inasom hozta be az estebédhez. Ő egy embertől kapta, aki a hátsó 
ajtón kopogtatott. A szolgám adott neki egy pennyt. 

— Miután elolvasta a levelet, küldött valakit a hírnök után, hogy hozzák 


vissza? 

- Természetesen, de addigra eltűnt. Komoly gyanúm van a 
szolgámra, hogy előbb befejezte a saját estebédjét, és utána adta csak át 
a levelet, bár ő az ellenkezőjére esküszik. Mindenesetre hiába 
kerestettük a hírnököt, úgyhogy nyergeltettem, és jöttem egyenesen 
ide. 

— Helyesen cselekedett, mylord. 

— Köszönöm. 

— Maga mit szól hozzá, Ned? 

— Az egész levél nyilvánvalóan hamisítvány — mondta Ned. 

Monteagle meghökkent. 

— Valóban? 

— Nézze. Az írójának azért fontos az ön testi épsége, mert szereti 
lordságod bizonyos barátait. Kissé valószínűtlennek tűnik. 

— Miért? 

— Ez a levél az árulás bizonyítéka. Ha valaki tud egy összeesküvésről, 
amely a király életére tör, kötelessége jelenteni a Titkos Tanácsnak, mert 
ha nem teszi, felakaszthatják. Kockára tenné bárki is az életét egy 
barátjának a barátja miatt? 

— Hát erre nem is gondoltam — hüledezett Monteagle. — Készpénznek 
vettem a levelet. 

Cecil mindentudóan mosolygott. 

— Sir Ned sose vesz készpénznek semmit — mondta. 

— Sőt gyanítom, hogy a levél írója nagyon közeli ismerőse lordságodnak 
vagy valakinek, akinek ön megmutathatta a levelet — folytatta Ned. 

Monteagle ismét zavarba jött. 

— Miért mondja ezt? 

— Így senki sem formálja a betűket, kivéve egy iskolás fiút, aki még 
nem egészen szokott össze a pennájával. Viszont a megfogalmazás 
felnőttes. Vagyis az írást tudatosan álcázták, ami azt sejteti, hogy valaki, 


aki majd olvassa ezt a levelet, ismeri a küldőjét annyira, hogy az írás 
alapján azonosíthassa. 

— Ez félelmetes — mondta Monteagle. — Ugyan ki lehet? 

— A mondat az idők romlottságáról csak tömítés — gondolkozott tovább 
fennhangon Ned. — Az üzenet lényege a következő mondat. Ha Monteagle 
bemegy a parlamentbe, megölhetik. Gyanúm szerint ez a rész igaz. Illik 
ahhoz, amit megtudtam Párizsban. 

— De hogyan akarják végrehajtani a gyilkosságokat? — kérdezte Cecil. 

— Kulcskérdés. Azt hiszem, a levél írója nem tudja. Figyeljék csak a 
ködös fogalmazást: ...szörnyű csapás éri a parlamentet... nem is fogják 
látni, kinek a keze sújtott le rájuk. Ez távolból indított csapást jelent, talán 
ágyúzást, de semmi konkrétumot. 

Cecil bólintott. 

- Vagy pedig természetesen lehet hagymáz, amelyet egy őrült elme 
koholt. 

— Nem gondolom — mondta Ned. 

Cecil vállat vont. 

- Nincs kézzelfogható bizonyíték, semmi, amin elindulhatnánk. Egy 
névtelen levél csak egy darab papír. 

Cecilnek igaza volt abban, hogy a bizonyíték harmatgyenge, ám Ned 
ösztönei azt súgták, hogy a veszély valódi. 

— Akármit gondoljunk is, a levelet meg kell mutatnunk a királynak — 
mondta aggodalmasan. 

— Természetesen — felelte Cecil. — Most Hertfordshire-ben vadászik, de 
a levél lesz az első, amit meglát, mihelyt visszatér Londonba. 


Margery tudta, hogy egyszer eljön ez a rettenetes nap. Időnként sikerült 
megfeledkeznie róla, volt, hogy több év hosszan is, és olyankor boldog 
volt, de a szíve mélyén tisztában volt vele, hogy nem maradhat el a 
leszámolás. Évtizedeken át félrevezette Nedet, de hát minden hazugot 


utolérnek előbb-utóbb, és ez az idő most jött el. 

— Tudom, hogy Jean Langlais meg akarja ölni a királyt — mondta Ned 
kétségbeesett haraggal —, de nem tehetek semmit, mert nem tudom, 
kicsoda Langlais, vagy hol keressem. 

Margery a kínpadon érezte magát a lelkifurdalástól. Ő tudta, hogy Rollo 
az a megfoghatatlan ember, akire Ned az élete nagyobb részében 
vadászott, és megtartotta magának ezt a tudást. 

De most minden arra utalt, hogy Rollo meg fogja ölni a királyt, a 
királynét és a két fiukat, és az összes főminisztert, köztük Nedet is. Azt 
nem engedheti. De még mindig nem volt biztos benne, mit csináljon, mert 
ha feltárja is a titkot, talán akkor sem ment meg vele senkit. Tudta, kicsoda 
Langlais, de azt nem, hogy hol van, és miként akar megölni ennyi embert. 

Otthon voltak Neddel St. Pauls Churchyardban. Tyúktojást reggeliztek 
gyenge sörrel, Ned már föltette a kalapját, mert indulni akart Robert Cecil 
házához. Ebben a napszakban sokszor elácsorgott így a tűz mellett, hogy 
megossza aggodalmait a feleségével. Most azt mondta: 

— Langlais nagyon-nagyon elővigyázatos volt. Mindig. 

Margery csak tudta, mennyire igaz ez. A papok, akiket ő segített 
Angliába csempészni, csak Langlais-nek ismerték a testvérét, és egyiknek 
sem árulták el, hogy Margery ennek a Langlais-nek a húga. Ugyanez 
történt, amikor Stuart Mária kiszabadítására és megkoronázására szőtt 
összeesküvést: a beszervezettek ugyancsak egy Langlais-t ismertek, egy se 
hallotta Rollo Fitzgerald nevét. Ez az elővigyázat egyáltalán nem volt 
jellemző a cinkostársaira. Azok eszelős bátorsággal rohantak bele a 
küldetésükbe, ám Rollo sose becsülte alá azokat, akikkel szembekerült, 
ami különösen érvényes volt Ned Willardra, és sose vállalt szükségtelen 
kockázatot. 

- Nem függeszthetnéd fel a parlamenti ülésszak megnyitását? — 
kérdezte Margery. 

—- Nem. Elhalaszthatnánk vagy áttehetnénk máshova, bár az is elég 


rosszul venné ki magát. Jakab ellenségei azt mondanák, a nép annyira 
gyűlöli a királyt, hogy az már a saját parlamentjében se meri megnyitni az 
ülésszakot, mert hátha meggyilkolják. Úgyhogy ezt a döntést Jakab hozza 
meg, de a szertartásnak meg kell történnie valahol és valamikor. Az 
országot kormányozni kell. 

Margery nem bírta tovább. 

— Ned, én valami retteneteset csináltam — mondta. 

Ned nem is értette. 

— Mit? 

- Nem hazudtam neked, de eltitkoltam előled valamit. Mert azt 
gondoltam, hogy el kell. Most is azt gondolom, hogy el kellene. De most 
borzasztóan fogsz haragudni. 

— Mi az ördögről beszélsz? 

— Tudom, kicsoda Jean Langlais. 

Ned csak hebegni tudott, ami nem volt jellemző rá. 

— Mi? Hogyan teheted... de hát ki? 

— Rollo. 

Ned mintha azt hallotta volna, hogy valaki meghalt. Elsápadt, leesett az 
álla. Megtántorodott, nehézkesen leült. Végül csak annyit mondott: 

— És te tudtad? 

Margery nem bírt beszélni. Úgy érezte, mintha fojtogatnák. Rájött, 
hogy könnyek patakzanak az arcán. Bólintott. 

— Mióta? 

Az asszony zihált, zokogott, majd kinyögte: 

— Mindig. 

— De hát hogy hallgathattad el ezt előlem? 

Most, hogy végre megtalálta őket, az asszonyból zuhogtak a szavak: 

— Én azt hittem, csak ártalmatlan papokat csempész be Angliába, hogy 
kiszolgáltathassák a szentségeket a katolikusoknak, aztán te megtudtad, 
hogy összeesküszik, hogy kiszabadítsa Stuart Máriát, majd elhagyta 


Angliát, és visszajött a spanyol Armada után, de azt mondta, mindennek 
vége, és nem csinál több összeesküvést, és ha leleplezem, akkor elárulja, 
hogy Bartlet és Roger is segített csempészni a papokat! 

— Te írtad a levelet Monteagle-nek. 

Az asszony bólintott. 

— Úgy akartalak figyelmeztetni, hogy ne kelljen vádolnom Rollót. 

— Hogyan jöttél rá? 

— Bartlet azt mondta, hogy nem jön el az ülésszak megnyitására a 
parlamentbe. Még sose hagyta ki. Rollónak kellett figyelmeztetnie. 

— Ennyi minden történt, és én nem tudtam. Engem, a kémmestert, az 
orromnál fogva vezetett a saját feleségem. 

— Ó, Ned! 

A férfi úgy nézett rá, mint a legaljasabb bűnözőre. 

— És Rollo ott volt Kingsbridge-ben azon a napon, amikor Sylvie 
meghalt. 

Szavai úgy csapódtak Margerybe, mint egy pisztolygolyó. Nem bírt 
tovább állni, térdre roskadt a szőnyegen. 

— Látom rajtad, hogy meg akarsz ölni — mondta. — Tessék, csináld, nem 
bírok így élni. 

— Hogy haragudtam, amikor olyanokat mondogattak, hogy már nem 
szolgálhatom megbízhatóan Erzsébet királynőt, mert feleségül vettem egy 
katolikust! Azt gondoltam, hogy mekkora bolondok! Most aztán kiderült, 
hogy én voltam a bolond! 

— Nem, nem voltál az! 

Ned olyan dühvel nézett rá, hogy Margerynek megszakadt a szíve. 

— De igen, az voltam — felelte. 

Aztán kiment. 


Nedet és Cecilt november első napján fogadta Jakab király a White Hall 
Hosszú Galériájában, amely a magánlakosztálytól a gyümölcsöskertig 
vezetett. Festmények mellett felbecsülhetetlen értékű arany- és ezüstbrokát 
drapériák is lógtak a galériában, mert a király ezeket szerette. 

Ned tudta, hogy Cecil kételkedik a Monteagle-levél valódiságában, csak 
a zavarkeltés eszközét látja benne. Ebben a hitében akkor is megmaradt, 
amikor Ned tájékoztatta, hogy Bartlet gróf, egy katolikus főrend távol akar 
maradni az ülésszak megnyitásáról. Mivel erre nincsen hihető oka, 
valószínűleg figyelmeztették. 

Cecil terve az volt, hogy meg kell tenni minden lehetséges 
óvintézkedést, de a szertartást nem szabad átütemezni. Ned mást 
tervezett. 

Neki nem volt elég a gyilkosságok megakadályozása. Túl gyakran 
üldözött árulókat, akik idejében kereket oldva konspirálhattak tovább. 
Ezúttal le akarta tartóztatni az összeesküvőket. Végre el akarta kapni 
Rollót. 

Cecil átnyújtotta a Monteagle-levelet Jakabnak. 

— Az ilyet természetesen sohasem hallgatnánk el felséged elől. Másrészt 
talán nem érdemli, hogy komolyan vegyék. Semmiféle tény nem támasztja 
alá. 

— Tények nem, felség, de vannak ráutaló jelek — vette át a szót Ned. — 
Hallottam szóbeszédeket Párizsban. 

Jakab vállat vont. 

— Szóbeszéd! 

— Nem lehet elhinni, de nem szabad figyelmen kívül hagyni — mondta 
Ned. 

— Pontosan. — Jakab olvasni kezdte a levelet, amelyet közel tartott egy 
lámpához, mert az ablakon beszűrődő téli világosság nem volt elég. 

Miközben a király ráérősen olvasott, Ned gondolatai elkalandoztak 
Margeryhez, akit nem látott a veszekedés óta. A gondolatát se bírta 


elviselni, hogy lássa vagy szóljon hozzá: túl fájdalmas lett volna. Még csak 
nem is azonosíthatta az indulatot, amely fojtogatta. Düh volt, gyűlölet vagy 
gyász? Annyit tehetett, hogy elfordította a tekintetét, és valami mással 
foglalta le az agyát. 

A király felgyűrűzött keze lehanyatlott a levéllel. Úgy egy percig 
mozdulatlanul állt, és a semmibe bámult. Ned látta a szemében az értelmet, 
a szája vonalában az akaratot, de látta az elpuhultságot is a foltos bőrben és 
a püffedt szemhéjakban. Nehéz fegyelmezettnek és mértékletesnek lennie 
annak, akinek teljhatalma van. 

A király elolvasta a levelet még egyszer, majd azt kérdezte Ceciltől: 

— Maga mit gondol? 

— Haladéktalanul megerősíthetjük a Westminster Yardot őrökkel és 
ágyúkkal. Azután bezárhatjuk a kapukat, és alaposan átkutathatjuk a 
helyszínt. Utána ellenőrizhetünk minden érkező és távozó személyt addig, 
amíg szerencsésen túl nem vagyunk az ülésszak megnyitóján. 

Ez volt Cecil kedvenc terve, de ő is, Ned is tudta, hogy a királynak nem 
utasításokat, hanem lehetőségeket kell adniuk. 

Jakab sokat emlegette a királyok Istentől való jogát, ennek ellenére 
nagyon odafigyelt rá, hogy milyennek látja a nép. 

— Vigyáznunk kell, hogy ne keltsünk fölösleges nyugtalanságot egy 
olyan dolog miatt, amely mögött talán semmi sincsen — mondta. — A király 
gyengének és félősnek látszana tőle. 

— Felséged biztonsága mindennél fontosabb. Ám Sir Nednek van egy 
másik javaslata. 

Jakab kérdően nézett Nedre, aki felkészült a válasszal. 

— Felség, vegyük fontolóra ezt az eshetőséget. Ha van összeesküvés, 
akkor talán még folyamatban vannak az előkészületek, tehát ha most lépünk, 
esetleg nem találjuk meg azt, amit keresünk. Vagy ami még rosszabb: 
olyasmiket találunk, amelyek támadható bizonyítékok lennének egy 
tárgyaláson. Akkor pedig a katolikus pamfletírók azt mondanák, hogy a 


vádakat csak ürügyül koholták az üldözéshez. 

Jakab még nem értette. 

— Tennünk kell valamit. 

— Valóban. Hogy elfoghassuk valamennyi összeesküvőt, és a legnagyobb 
mennyiségű terhelő bizonyítékot szerezhessük, az utolsó percben kell 
lecsapnunk. Ez megvédi felségedet most, és ami ugyancsak fontos, a 
jövőben is. — Visszafojtotta a lélegzetét. Most dől el minden. 

A király Cecilre nézett. 

— Úgy vélem, igaza lehet. 

— Ebben felséged dönt. 

Jakab visszafordult Nedhez. 

— Nagyon helyes. Akció november negyedikén. 

Ned fellélegzett. 

— Köszönöm, felség. 

Ned és Cecil már kifelé hátrált sűrű hajlongással, amikor a királynak az 
eszébe jutott valami. 

— Van fogalmunk róla, hogy ki áll e gazság mögött? 

Árhullámként zúdult vissza Nedre minden düh, amit Margery iránt 
érzett. Erőlködnie kellett, hogy ne reszkessen. 

— Igen, felség — válaszolta görcsösen fegyelmezett hangon. — Egy 
shiringi ember, a neve Rollo Fitzgerald. Megszégyenülten kell bevallanom, 
hogy a sógorom. 

— Hát akkor — szólott nem kevéssé fenyegetően Jakab király —, Krisztus 
nevére mondom, hogy ajánlatos lesz elkapnia a disznót. 

Amikor az összeesküvők november harmadika vasárnapján hírét hallották 
a Monteagle-levélnek, egymást kezdték vádolni árulással. A királyi ruhák 


őrzőjének lakásában veszélyesen paprikás volt a hangulat. 

— Egyikünk csinálta! — mondta harciasan Guy Fawkes. 

Rollo attól félt, hogy a kötekedő fiatalemberek összeverekszenek. 

— Ne azzal törődjetek, hogy ki csinálta! — vágott közbe gyorsan. — 
Bizonyos, hogy a fickó inkább bolond, mint áruló! 

— Ezt meg honnan tudod? 

— Mert egy áruló mindnyájunkat megnevezett volna. Az a hülye csak 
Monteagle-t akarta elijeszteni. 

Fawkes lecsillapodott. 

— Szerintem ez így érthető. 

— Most az a kérdés, hogy mennyi kárt okozott. 

— Pontosan — helyeselt Thomas Percy. — Most akkor továbbmegyünk 
ebben a dologban, vagy hagyjuk az egészet? 

— Mindazok után, amiket tettünk? Nem! 

— De ha Cecil és Willard tud róla. . . 

— Mint hallottam, a levél nem közöl részleteket, és Cecil nem tudja hova 
tenni — mondta Rollo. — Még mindig jó kilátásunk van a sikerre. Nem 
adhatjuk fel ilyen könnyen, amikor karnyújtásnyira van a siker! 

— Hogyan ellenőrizhetnénk? 

— Te ellenőrizheted — mondta Percynek Rollo. — Holnap reggel végezz 
felderítést. Látogasd meg a rokonodat, Northumberland grófot. Találj ki 
valamilyen ürügyet. Talán kérj tőle kölcsön. 

— Minek? 

— Álcázásul. Northumberland így nem találhatja ki, hogy igazából azt 
szeretnéd kideríteni, mennyit tud a Titkos Tanács. 

— És azt hogy derítem ki? 

— Abból, hogy Northumberland hogyan viselkedik irántad. Ha árulással 
gyanúsítanak, arról mostanra a grófnak is kellett hallania. Ideges lesz, és 
minél előbb kívül akar tudni az ajtón. Akár a kölcsönt is odaadhatja, csak 
ne kelljen már látnia. 


Percy vállat vont. 

— Jól van. 

A csoport szétszéledt, otthagyták Fawkesot a lakásban. Másnap reggel 
Percy meglátogatta Northumberlandot. Miután eljött tőle, Rollóval 
találkozott egy kocsmában a Bishopjs Gate közelében. Percy derűs 
kedvében volt. 

— Voltam a Syon Place-ben — újságolta. Így hívták Northumberland 
vidéki kastélyát Londontól nyugatra. — Kereken megtagadta a kölcsönt, azt 
mondta, hogy himpellér vagyok, és meghívott ebédre. 

— Tehát nem gyanakszik. 

— Vagy nem, vagy jobb színész, mint Richard Burbage. 

— Jól csinálta. 

— Nem igazán meggyőző. 

— Viszont sokat elárul. Megyek is, megviszem Fawkesnak a jó hírt. 

Rollo keresztülvágott Londonon. Egyáltalán nem érezte biztonságban 
magát; Ned Willard túl közel jutott hozzájuk. Ám a szarvas még mindig 
előnyben volt a falkával szemben. Már csak egy kicsit kell vigyáznia az 
előnyére. Már csak pár óra. Holnap ilyenkor mindennek vége lesz 

De mikor feltűnt a Lordok Háza, csúnya meglepetés érte. 

Az épület hátuljában, ahol a raktár ajtaja volt, jól öltözött emberek 
sokasága jött le az emeleti ülésteremből a külső falépcsőn. Rollo nem 
emlékezett rá, hogy azt az ajtót valaha is használták volna. 

Felismerte az élen haladó férfit: Suffolk gróf volt, akinek mint 
lordkancellárnak rendelkeznie kellett az ülésszak megnyitásáról. 

Lord Monteagle jött mellette. 

Rollo káromkodott. Ez baj. 

Visszabújt egy sarok mögé, hogy ne lássák. Menekülni akart, de ellenállt 
a kísértésnek. Ki kellett derítenie, hogy pontosan mi folyik itt. Bármit 
műveljenek is ezek az emberek, az borzasztó veszély az ő tervére! Félig 
megbújva, ugrásra készen leste őket, hogy elfusson, ha kell. 


A csoport lejött a lépcsőn, és a raktár kétszárnyú ajtajához ment, amely 
mögött a lőpor rejtőzött. Rollónak feltűnt, milyen csendesek és éberek. 
Suffolk megnyitotta az ajtót, de zárva találta. Némi vita után parancsot 
adott egy szolgának, hogy törje fel. 

Tehát kutatnak, állapította meg elszoruló szívvel Rollo. Őrjítő! De csak 
nem esik kútba máris a terve! 

Suffolk szolgája hozott egy feszítővasat. Rollo nem erősítette meg az 
ajtót: ez raktár volt, nem a kincstár, feltűnt volna, ha vas keresztrudakkal 
vagy bonyolult lakatokkal látják el. Hamar ki is nyílt az ajtó. 

Rollo sietett a királyi ruhák őrzőjének lakásába, és végigrohant az új 
járaton, amelyet Fawkes ásatott. Halkan kinyitotta a raktár ajtaját, és 
benézett. Félhomály volt, mint rendesen, Suffolk kutatóinak lámpái csak 
gyengén világítottak a hatalmas térben. 

Ám Guy Fawkesot megtalálták. 

Isten irgalmazzon nekünk, imádkozott némán Rollo, különben végünk. 

Fawkes oldalt állt, köpenyben, magas kalapban, kezében lámpával. 
Suffolk csak most vehette észre, mert Rollo hallotta, ahogy a gróf 
meghökkenve kérdi: 

— Te meg ki vagy? 

— John Johnson, uram — felelte Fawkes higgadtan. Katonaember volt, 
nem először forgott veszélyben. 

Rollo nem bánta volna, ha olyan nevet választ, amelyről nem ordít 
ennyire, hogy az ujjából szopta. 

— Mi az ördögöt keresel itt, Johnson? 

— Az uram bérli ezt a raktárt és a szomszédos lakást. Hogy úgy 
mondjam, én vagyok a gondnok, amikor az uram nincsen itt. 

Kifogástalanul logikus válasz, gondolta reménykedve Rollo. Van rá 
bármilyen ok, hogy Suffolk ne fogadja el? 

— Na és mire használja a gazdád ezt a pincét? 

— Tüzelő tárolására, mint uraságod látja. 


A csoport úgy nézte a felmáglyázott tűzifát, mintha eddig nem is vették 
volna észre. Lehetséges is volt, ebben a félhomályban. 

— Ennyi tüzelő, egyetlen lakáshoz? — kérdezte Suffolk. 

Fawkes nem válaszolt a költői kérdésre. Rollo iszonyattal eszmélt rá, 
hogy ezt a valószínűtlenséget nem vette figyelembe. 

— Egyébként ki az urad? — kérdezte Suffolk. 

— Thomas Percy. 

Halk zúgás támadt a csoportban. Percyről tudták, hogy a királyi 
díszőrség tagja. Azt is tudták, hogy katolikus rokonai vannak. 

Rollo émelygett a rettegéstől. Ez volt a legveszélyesebb pillanat. Eszébe 
jut valamelyiknek, hogy benézzen egy farakás belsejébe? Milyen 
fölényesen vetette oda: , Még ha átkutatnák is ezt a helyet, akkor sem 
találnák meg a puskaport." — Mindjárt megtudja, hogy igaza volt-e. Idegei 
pattanásig feszültek. 

Suffolk félrevonta Monteagle-t, és közelebb ment vele oda, ahol Rollo 
rejtőzött a félig nyitott ajtó mögött. Hallotta, amint Monteagle izgatottan 
azt mondja: 

— Ebben benne van Northumberland grófja! 

— Csínján! — szólt rá higgadtabban Suffolk. — Nem vádolhatjuk az 
ország egyik legelőkelőbb urát egy túltöltött fáskamra alapján! 

— De csinálnunk kell valamit! 

— Semmit sem kell csinálnunk azon kívül, hogy tájékoztatjuk a Titkos 
Tanácsot arról, amit láttunk. 

Rollo ebből arra következtetett, hogy Suffolk nem akarja lebontatni a 
farakást — egyelőre. 

Monteagle kezdett lecsillapodni. 

— Igen, természetesen, igaza van, bocsásson meg. Csak attól félek, hogy 
ezért az egészért majd engem hibáztatnak, amiért nekem küldte azt a 
névtelen levelet. 

Rollo merte azt remélni, hogy Monteagle kesergése eltereli Suffolk 


figyelmét a kutatásról. 

A lordkancellár megveregette Monteagle vállát. 

— Megértem. 

Visszamentek a csoporthoz. 

Némi felületes társalgás következett, azután a keresők kimentek az 
épületből. Fawkes, amennyire tudta, bezárta a törött ajtót. 

Rollo átment a raktárba. 

— Mindent hallottam — mondta Fawkesnak. — Itt voltam az ajtó mögött. 

Fawkes ránézett. 

— Jézus irgalmazzon nekünk — mondta. — Ez meleg helyzet volt. 


Margery kimondhatatlanul boldogtalan volt. Világa összedőlt. Miután Ned 
elment, keveset ivott és semmi sem evett egy teljes héten át. Nem látta 
értelmét, hogy reggel felkeljen az ágyból. Ha ki is parancsolta magát 
belőle, csak ült a kandallónál, és sírt, amíg ismét be nem sötétedett, hogy 
visszabújhasson a paplan alá. Az élete véget ért. Átköltözhetett volna 
Roger fiához, de akkor magyarázkodnia kellett volna, és azt el se merte 
képzelni. 

Ám két nappal az ülésszak kezdete előtt elfogta a szorongás. Elfogta 
Ned Rollót, vagy nem? Meglesz a szertartás? Ott lesz Ned? Akkor 
mindenki meghal? 

Kabátot vett, és elindult a Stranden a White Hallba. Nem ment be a 
palotába, csak állt kint félig rejtve a téli homályban, és kereste a férjét. 
Szőrmekucsmás udvaroncok jöttek-mentek. Margery legyengült a 
koplalástól, és egy falnak kellett támaszkodnia, hogy el ne essen. Hideg 
köd jött fel a folyóról, de ő annyira el volt keseredve, hogy már azzal sem 
törődött. 

Mérhetetlenül bánta, amiért ilyen sokáig őrizte Rollo titkát. Évek óta 
el kellett volna mondania Nednek az igazságot. Földindulás lett volna 
belőle, bármikor is csinálja, de ez épp a legrosszabb idő volt most, 


amikor annyira összenőtt Neddel, hogy nem tudott élni nélküle. 

Végre meglátta. Férfiak kisebb csoportjával jött, akik mind vastag 
köpenyt viseltek. Talán a király belső tanácsának a tagjai. Ned mogorván 
nézett a világba. Lehet, hogy csak Margery képzelte, de mintha 
megöregedett volna egy hét alatt: aggodalomtól felszántott, halvány arcán 
kiütött a szürke borosta. 

Margery odaállt elé. Ned megtorpant. Az asszony figyelte az arcát, onnan 
próbálta kiolvasni az érzelmeit. Ned először csak meghökkent. Aztán 
haraggá változott át a meghökkenése. Margerynek azt súgta a megérzés, 
hogy a férje megpróbálta elfelejteni őt és azt, amit csinált, most pedig nincs 
ínyére, hogy emlékeztetik. Volt-e az arcán ellágyulás, egy cseppnyi irgalom? 
Az asszony nem tudta biztosan. 

Kimondta a kérdést, amelyért idejött: 

— Megtaláltad Rollót? 

— Nem -— válaszolta Ned. Kikerülte a feleségét, bement a White Hallba. 

Margeryben sírt a lélek. Annyira szerette! 

A bánattól kábán vánszorgott el a palota kapujából a sáros folyópartig. 
Apály volt, a tenger mohón szívta magába a folyó vizét, a Temze 
nyugtalanul fortyogott. 

Margery fontolgatta, hogy belemegy a vízbe. Már majdnem 
besötétedett, valószínűleg senki sem venné észre. Sose tanult úszni, pár 
perc alatt vége lenne az életének. Hideg lesz, és jön majd a fuldokló 
rémület hosszú perce, de utána vége a kínszenvedésnek. 

Ami persze bűn, halálos bűn, de ennél a pokol sem lehet rosszabb. Egy 
színdarabra gondolt, amit látott. Abban volt egy lány, aki vízbe ölte magát, 
mert nem kellett a dán királyfinak, és két komikus sírásó azon vitatkozott, 
jár-e neki a keresztény temetés. Margeryt nem temetik el, ha most a 
folyónak megy. Testét elsodorja ez az erős áramlat, talán egészen a 
tengerig, ahol szelíden alászáll a mélybe, és elpihen a tengerészek mellett, 
akik meghaltak a harcban a spanyol Armadával. 


És ki mond misét a lelkéért? A protestánsok nem hisznek a holtak 
lelkéért mondott imákban, és a katolikusok nem imádkoznak egy 
öngyilkosért. Nemcsak halott lesz, de kárhozott is. 

Sokáig állt és vívódott ebben a fájdalmas kötélhúzásban. Vágyott a 
halál békességére, és rettegett Isten örökké tartó haragjától. Egyszer csak 
úgy rémlett, a nagyapja testvérét, Joan nővért látja, ahogy jön feléje a sáros 
parton. Nem olyan volt, mint életében, mert egyenesen tartotta magát, és 
bot nélkül járt. Margery a sötétben is látta az arcát, amely fiatalabb volt, és 
mosolygott. A látomás nem beszélt, csak karon fogta Margeryt, és 
gyengéden elkormányozta a víztől. Ahogy közeledtek a White Hallhoz, 
Margery meglátott két fiatalembert, akik harsányan röhögtek valamin. 
Joanhoz fordult, meg akarta kérdezni, hogy látják-e az ifjak is, de Joan 
elment, és Margery egyedül volt megint. 


Hétfőn, november negyedike délutánján Rollo a raktár közepén ült a 
földön Guy Fawkesszal, akit most látott el a végső utasításokkal. 

Kovát, acélt vett elő, meg egy szál hosszú gyújtóst, amelyet rendkívül 
gyúlékony, száraz, korhadt fából hasítottak. Elővette a kését, és két és fél 
centinként bemetszéseket ejtett a gyújtóson, majd így szólt: 

— Fawkes, gyújtsa meg a fát, utána mondja el az Úr imádságát, se nem 
gyorsan, se nem lassan, csak úgy, ahogy a templomban tenné. 

Fawkes lángra lobbantotta a fát. 

— Pater Noster — kezdte, és végigmondta latinul az imát. 

Mire végzett, a gyújtós majdnem az első rovásig leégett. Rollo elfújta. 

— Mármost hány Pater Nosterbe telik kijutnod innen? — kérdezte. 

Fawkes a homlokát ráncolta. 

— Innen kimegyek, becsukom az ajtót, lemegyek a folyóhoz, az két ima 
— mondta. — Beszállok a csónakba, eloldom, kitolom az evezőket: még 
kettő. Talán még hat, amíg olyan messzire evezek, hogy biztonságban 
legyek a robbanástól. Összevissza tíz. 


— Akkor huszonöt centisre vágd a gyújtóst. 

Fawkes bólintott. 

Rollo felállt. 

— Most pedig ideje csapra verni a puskaport. 

Fawkes odahúzta az asztalt. Ráállt, kezdte leszedni a farakás tetejéről a 
kötegeket. Nem a padlóra dobálta őket, hanem egyenként leadogatta 
Rollónak. Bontatlanul kellettek, hogy újjáépíthessék a sáncot, mert hátha 
lesz még egy kutatás. 

Rollo különös nyomást érzett a gyomrában. Végre csakugyan 
megtörténik. Most. Meg fogják ölni a királyt. 

Pár perc alatt utat nyitottak a farakásban a hordókhoz. 

Rollo hozott magával egy feszítővasat és egy kertészkedéshez való 
kislapátot. Lefeszítette az egyik hordó tetejét, megdöntötte, a padlóra 
szórta a sötétszürke port. A lapáttal vékony csíkká egyengette, amely a 
hordótól a farakás elejéig nyúlt. Ez lesz a gyutacs. Elővigyázatból 
falapátot hozott. A vasszerszám szikrát csiholhat a kőpadlóból, és akkor 
egy szempillantás alatt a levegőbe repülnek. 

Most már ijesztően valóságos lett az egész vállalkozás. Rollo minden 
porcikája borzongott a tudattól. Itt volt a puskapor és a gyújtós, fent volt a 
parlament, holnap lesz a nap. A robbanás megrázza a királyságot, és véget 
vet az angol protestantizmusnak. Kéznyújtásnyira van a diadal, amelyért 
Rollo félszáz éve harcol. Már csak pár óra, és életművére ráteheti a 
koronát. 

— Gondosan kell visszarakosgatnunk a fát — mondta. — A lőporcsík 
pontosan az első köteg alatt ér véget. 

Közösen újjáépítették a farakást, majd addig igazgatták, amíg meg nem 
felelt Rollo igényeinek. 

— Társaink ma éjszaka eltávoznak a megyékbe, hogy készen álljanak, 
amikor el kell kezdeni a felkelést. 

Fawkes bólintott. 


— Holnap reggel, amint megbizonyosodsz róla, hogy a király bent van 
az ülésteremben, egyszerűen lángra lobbantod a gyújtóst, elhelyezed a 
padlón úgy, hogy a gyújtatlan vége beleérjen a lőporba, aztán elmész. 

— Igen — mondta Fawkes. 

— A folyóról hallod majd a robbanást. 

— Igen — ismételte Fawkes. — Párizsban is hallani fogják. 


Békesség honolt a White Hall Hosszú Galériájában, pár percnyi járásra a 
Westminster Yardtól, ám Ned ösztönei folyamatosan félreverték a 
harangokat. 

Robert Cecil megbízhatatlan fráternek tartotta Thomas Percyt, de nem 
látott semmi gyanúsat egy rakás tűzifában. Suffolk gróf attól félt, politikai 
súrlódások várhatók, ha alaptalanul vádolják meg Northumberland grófot. 
Ám Ned bizonyosra vette, hogy valaki meg akarja ölni a királyt, és azt is 
tudta, hogy azt az embert még nem találták meg. 

Szerencsére Jakab király ugyanúgy tartott a veszélyektől, mint Ned. Volt 
egy láncinge, amelyet gyakran viselt olyan helyzetekben, amikor 
sebezhetőnek érezte magát, és elhatározta, hogy másnap is fölveszi az 
ülésszak megnyitójára. Ám Nednek ez sem volt elég, és késő este sikerült 
rávennie a királyt, hogy másodszor is kutassák át a Felsőházat. 

Azok a belső tanácsosok, akiket továbbra is aggasztott a vaklárma 
lehetősége, ragaszkodtak hozzá, hogy a kutatást Ihomas Knevett 
westminsteri békebíró vezesse, úgy téve, mintha a király valamilyen eltűnt 
szertartási  köntösei után  kutatnának. Nedet nem érdekelte, mit 
komédiáznak, amíg őt is beveszik a csapatba. 

A többieknél lámpás volt, de ő egy égő fáklyát vett magához. A 
diszkréció hívei rosszallóan ráncolták a homlokukat. 

— A kutatás, az kutatás — makacskodott Ned. — Aki nem lát, az semmit 
sem talál. 

Amíg megtették a rövid utat a White Hall-palotából a Westminster Yardig a 


lámpafényben ugráló, nyugtalan árnyékok között, Ned a feleségére gondolt. 
Örökké Margery járt az eszében, még akkor is, amikor azért harcolt, hogy 
megmentse a királyt. Rettenetesen haragudott rá, és rettenetesen hiányzott 
neki. Utálta, hogy minden este egy zajos fogadóba kell visszamennie, és 
magányosan kell hálnia egy idegen ágyban. El akarta mondani az asszonynak 
a dolgait, és ki akarta kérni a véleményét. Fájt a szíve Margery után. Titokban 
örült a válsághelyzetnek, mert lefoglalta az eszét, és elterelte a figyelmét a 
boldogtalanságáról. 

A csapat bement a Lordok Házába a főajtón, és átkutatta a nagytermet 
meg a két szomszéd termet, a Herceg Szobáját és a Festett Szobát. 

Sajnos Ned nem tudta, mit keres. Egy bujkáló orgyilkost? Egy elrejtett 
ágyút? Semmit sem találtak. 

Azon töprengett, hogyan érzi majd magát, ha ez csakugyan 
vaklármának bizonyul? Ostobának fogja érezni magát, de a király életben 
marad, és ez a lényeg. 

A földszinten mindenféle lakosztályok voltak. Átkutatták a portásfülkét 
és a királyi ruhák őrzőjének a lakását, amelyet Thomas Percy bérelt, 
bementek az ajtón, amelyet Suffolk korábban feltöretett. Ned csodálkozott, 
milyen nagy a raktár, amely egyébként mindenben olyan volt, amilyennek 
Suffolk leírta: ott volt még a köpenyes-kalapos szolga is, aki a raktárt 
őrizte. 

— Maga nyilván Johnson -— szólította meg Ned. 

— Szolgálatára, uram. 

Ned a szemöldökét ráncolta. Volt valami ismerős ebben a Johnsonban. 

— Találkoztunk mi már? 

— Nem, uram. 

Ned ebben nem volt annyira biztos, de nehéz volt eldönteni a vibráló 
fáklyafénynél. 

A tűzifát nézte. 

Valóban iszonyú mennyiség volt. Gyújtogatást tervez Thomas Percy? 


Hamar tűzbe borulna a raktár deszkamennyezete, amelynek a másik 
oldala a padló a Felsőház üléstermében. Ám ez megbízhatatlan módszere 
a gyilkosságnak. Valaki okvetlenül megérezné a füstöt, és a királyi 
családot jóval előbb kimenekítenék, semhogy a Felsőház leégne. A tűz 
olyankor jelent komoly veszélyt, ha gyorsan elharapózik, amihez kátrány 
és terpentin szükséges, mint a gyújtóhajóknál. Akkor gyehenna lesz a 
Parlamentből, ahonnan nincs szabadulás. Van itt valahol kátrány vagy 
terpentin? Ned sehol sem látta. 

Közelebb lépett a farakáshoz. Johnson mintha tiltakozni akart volna, de 
gyorsan vissza is fojtotta. Ned megfordult, ránézett. 

— Valami baj van? 

— Bocsásson meg, uram, de a fáklyájából szállnak a szikrák. Kérem, 
vigyázzon, ki ne gyúljon a farakás. 

Ez fölösleges aggodalmaskodás volt. 

— Ha a fa tüzet fog, legfeljebb eltapossa — mondta elutasítóan, és még 
közelebb ment. 

A fát művészi rendben máglyázták fel. Ned tudata alatt valahol mélyen 
vergődött valami, szabadulni akart. Valamire emlékeztette ez a jelenet, 
valamire, ami régen elmúlt, de sehogy sem érte utol. Pedig állt már így, 
egy sötét raktárban, valamit nézett, ami ugyanígy fel volt tornyozva, de 
nem jutott eszébe, hol volt, vagy mikor. 

Elfordult a farakástól, és látta, hogy mindenki őt figyeli, de nem 
szólnak. Azt hiszik, megőrült. Nem érdekelte. 

Megint ránézett Percy gondnokára. Most tűnt fel neki, hogy sarkantyút 
visel. 

— Megy valahova, Johnson? — kérdezte. 

— Nem, uram. 

— Akkor miért visel sarkantyút? 

— Nemrég lovagoltam. 

- Hm. A csizmája meglehetősen tiszta olyasvalakiéhez képest, aki 


novemberben lovagol. — Választ nem várva visszafordult a farakáshoz. 

Ócska asztal állt a tűzifa közelében. A lapja lyukas volt. Nyilván 
ráálltak, hogy gondosan elhelyezhessék a felső kötegeket. 

Váratlanul eszébe jutott. 

Az a rettenetes éjszaka volt Párizsban. Szent Bertalan éjszakája. Ő és 
Sylvie bemenekült a rue du Mur-i titkos raktárba, ahova Sylvie a tiltott 
könyveit rejtette. Onnan hallgatták a zavargás fojtott hangjait, a harcolók 
rekedt ordítását, a sebesültek sikolyait, a fegyverek ropogását és a 
templomi harangok százainak eszelős kongását. Padlótól mennyezetig érő, 
hordókból épített falat látott a lámpa fényében, amely végigért a raktáron. 

Ám bizonyos hordókat ki lehetett venni, és ott volt mögöttük ládákban a 
tilalmas irodalom. 

— A szentmisére! — mondta halkan. 

Egy kereső kezébe nyomta a fáklyát, és felkapaszkodott az asztalra, 
vigyázva, hogy ne csússzon bele a lába a lyukba. 

Mihelyt tűrhetően kiegyensúlyozta magát, felnyúlt a rakás tetejére, és 
levette a felső köteget. A padlóra dobta, majd egy másikért nyúlt. 

Mintha valaki dobbantott volna. Ned hátranézett. 

John Johnson a raktár vége felé rohant. 

Ned figyelmeztetően kiáltott, de az egyik társa, Edmund Doubleday 
addigra üldözőbe vette a menekülőt. 

Johnson odaért a túlsó falon nyitott ajtóhoz, amelyet eddig nem is 
vettek észre a félhomályban, és feltépte. 

Abban a pillanatban Doubleday rávetődött. Hangos puffanással 
csapódott bele Johnsonba. Mindketten elterültek. 

Johnson fel akart állni, de Doubleday elkapta a lábát. Johnson arcba 
rúgta. Addigra a többiek is körülvették őket, és fellökték Johnsont, amikor 
az ismét fel akart állni. Valaki ráült, egy másik ember lefogta a karját, a 
harmadik a lábára ült. 

Johnson nem vergődött tovább. 


Ned végigment a raktáron, és letekintett Johnsonra, akinek az arca most 
már jól látszott, mert több lámpa világította meg. 

— Ismerem magát — mondta Ned. — Maga Guy Fawkes. 

— Menj a pokolba! — mondta Fawkes. 

— Kössék hátra a kezét, és béklyót a lábára, hogy járni tudjon, de ne 
futhasson — rendelkezett Ned. 

— Nincs kötél — jelezte valaki. 

— Húzzák le a nadrágját, és tépjék csíkokra. — Férfiember, akin nincsen 
nadrág, nem jut messzire. 

Volt valami oka Johnson hirtelen menekülésének. 

— Mitől ijedt meg ennyire? — kérdezte Ned. 

Semmi válasz. 

Akkor volt, amikor ledobtam a második köteg tűzifát, gondolta Ned. 
Mit jelenthetett? 

— Kutassák át a zsebeit — mondta. 

Doubleday letérdelt Johnson mellé, és megmotozta. Doubleday arcán 
már dagadni kezdett a rúgás nagy, vörös nyoma, de ő még nem vette észre. 

Acél, kova és egy hosszú szál gyújtós került elő Johnson köpenye alól. 

Tehát fel akart gyújtani valamit, gondolta Ned. A gyújtóst 
berovátkázták, mintha az égési idejét akarták volna megmérni — talán azért, 
hogy az, aki begyújtotta, elmenekülhessen, mielőtt. . . 

Mi előtt? 

Ránézett a felmáglyázott tüzelőre, aztán az emberre, aki az ő égő 
fáklyáját fogta, és eszébe jutott egy iszonyú eshetőség. 

— Kérem, haladéktalanul vigye ki a fáklyámat, és oltsa is el. — Nagyon 
nehéz volt nyugodtan elmondania. — Ezen nyomban. 

A fáklyás ember kisietett. Ned hallotta a kihunyó lángok sziszegését, 
talán egy közeli lóitatóból, és kissé fellélegzett. 

A raktárban még mindig adtak valami gyenge fényt a keresőosztag 
lámpásai. 


— Hát akkor nézzük, azt rejti-e ez a farakás, amire én gondolok — 
mondta Ned. 

A fiatalabbak elkezdték leszedni a kötegeket. Ned szinte azonnal 
fölfedezte a padlón a sötétszürke port. Majdnem olyan színe volt, mint a 
kőlapoknak. Puskapor volt. 

Végigfutott rajta a hideg, amikor arra gondolt, milyen közel állt 
hozzá a sercegő fáklyájával. Nem csoda, hogy Johnson ideges lett. 

A farakás mögött volt egy üres sáv, ugyanúgy, mint Sylvie raktárában, 
csak itt nem Bibliák rejtőztek, hanem hordók. Több tucat hordó. Az 
egyiket megdöntötték, és kitöltöttek belőle egy kupac lőport. Ned 
fölemelt egy lámpást, hogy többet lásson, és elhűlt. Legalább harminc 
hordó volt itt, különféle méretekben. Több mint elengedő lőpor, hogy a 
földdel tegye egyenlővé a Felsőházat, és megöljön mindenkit, aki ott van. 

Köztük Ned Willardot. 

Meglepő düh fogta el a gondolattól, hogy Rollo az ő halálát tervezte, és 
vele együtt a királyi családét, az egész Titkos Tanácsét, és majdnem az 
összes képviselőét. 

Nem ő volt az egyetlen, aki ezt érezte. 

— Hiszen ezek mindnyájunkat meg akartak ölni! — mondta Doubleday. 
Többen helyeseltek. 

Az egyik ember, aki ott állt Fawkes mellett, jó erősen tökön rúgta. 
Fawkes vonaglott a fájdalomtól. 

Ned megértette az indulatot, de leállította az erőszakot. 

— Nekünk az kell, hogy eszén legyen és beszélni tudjon — mondta. — 
Szükségünk van a cinkosainak a nevére. 

— Kár — jegyezte meg az egyik ember. — Szívesen agyonverném. 

— Ne aggódjon — mondta Ned. — Pár óra múlva a kínpadon fog üvölteni, 
mielőtt elárulná a barátait. És ha megtette, akkor felakasztják, kibelezik és 
felnégyelik. — Egy hosszú pillanatig nézte a földön fekvő embert. — Az 
valószínűleg elegendő büntetés — mondta. 


Rollo éjszaka lovagolt, lovat váltott, ahol tudott, és november ötödikén, 
kedd reggel érkezett meg New Castle-ba, ahol ő és Bartlet gróf repesve 
várták a londoni hírnököt a király halálának örömhírével. 

A kastélyhoz tartozó kápolnában több tucat kardot, puskát és páncélt 
rejtettek el. Amint hírül veszik a király halálát, Bartlet szólítja a hív 
katolikusokat, felfegyverzi őket, és elmasíroznak Kingsbridge-be, ahol 
Rollo latin misét celebrál a székesegyházban. 

Arra az esetre is volt terve, ha valami félresikerülne, és más hírt kapna 
Londonból, mint amire számít. Felnyergelve várakozott a gyors járású 
paripa, és a két nyeregtáskában a legszükségesebbek. Elvágtat Combe 
Harbourba, és felszáll az első hajóra, amely Franciaországba indul. Egy kis 
szerencsével megszökhet, mielőtt a lőporos összeesküvés résztvevőire 
vadászó Ned Willard lezáratja az angliai kikötőket. 

Szinte kizárt volt, hogy kedden megérkezzék a hírnök, de azért Bartlet 
és Rollo sokáig fent maradt, mert hátha. Rollo végighánykolódta az 
éjszakát, és szerdán már hajnalhasadáskor felkelt. Megváltozott a világ? 
Van-e forradalom Angliában? Bizonyára megkapják a válaszokat, mielőtt 
lemegy a nap. 

Hamarabb megkapták. 

A reggelinél ült Bartlettel és a családdal, amikor lovak dübörögtek be az 
udvarra. Egyszerre ugrottak fel az asztaltól és rohantak ki az ajtón, hogy 
minél előbb megtudhassák, mi történt. 

Tucatnyi ember és ló nyüzsgött az udvarban, egy darabig az se látszott, 
ki a vezetőjük. Rollo végigpásztázta az arcokat, keresett valaki ismerőst. 
Mindegyik állig föl volt fegyverezve, ki karddal és tőrrel, ki puskával. 

Aztán meglátta Ned Willardot. 

Rollo megdermedt. Mit jelent ez? Kútba esett a terv? Vagy már ki is 
tört a forradalom, és Ned csak kétségbeesett utóvédharcot folytat a 
protestáns kormányzat romjain? 


Tüstént megkapta a választ. 

— Megtaláltam a puskaporodat — mondta Ned. 

Szavai golyóként csapódtak Rollóba. Mintha a szívét lőtték volna át. 
Nem sikerült az összeesküvés. Arra gondolt, hányszor hiúsította meg Ned 
a törekvéseit az évek során, és felforrt benne a harag. Mit nem adott volna 
érte, ha most nyakon ragadhatta volna Willardot, és kiszoríthatta volna 
belőle a szuszt! 

Igyekezett leküzdeni indulatait, hogy gondolkodhasson. Tehát Ned 
megtalálta a lőport, de honnan tudja, hogy ő vitette oda? 

— A húgom árult el? — kérdezte. 

mz Így is harminc évvel tovább őrizte a titkodat, mint kellett volna. 

Egy asszony árulta el. Sosem lett volna szabad bíznia Margeryben. 

A várakozó lóra gondolt. Van legalább egy csepp esélye, hogy 
bemenekülhessen az erős fiatalok elől az istállóba, és elvágtathasson? 

Úgy látszik, Ned olvasott a gondolataiban, mert rászegezte az ujját, és 
azt mondta: 

— Rajta legyen a szemetek! Harminc évig kicsúszott a kezemből! 

Az egyik ember fölemelt egy hosszú csövű szakállas puskát, és célba 
vette Rollo orrát. Régi fajta kanócos fegyver volt, Rollo látta az izzó 
gyújtózsinórt a lőporos serpenyő felett. 

Abban a pillanatban tudta, hogy mindennek vége. 

Bartlet gróf nagy hangon tiltakozni kezdett, ám Rollónak már nem volt 
türelme. Hetvenéves volt, nem maradt, amiért éljen. Egész életét arra 
szánta, hogy elpusztítsa Anglia eretnek monarchiáját, és nem sikerült. Nem 
lesz még egy esélye. 

Matthewson seriff, annak a seriffnek az unokája, akire Rollo még 
ifjúságából emlékezett, határozottan, ám nyugodtan megszólította 
Bartletet: 

— Kérem, mylord, ne legyen patália — mondta. — Senkinek se lenne jó. 

Rollo fülében háttérzajjá folyt össze a seriff higgadt hangja és Bartlet 


hőbörgése. Álomban vagy talán színjátékban érezte magát, amikor benyúlt 
az ujjasa alá, és előrántotta a tőrét. 

- Dobd el azt a kést! — kiáltott riadtan a darabont. Kezében 
megremegett a kanócos puska, de azért nem mozdult el Rollo arcáról. 

Mindenki elhallgatott, és Rollóra nézett. 

— Meg foglak ölni — mondta Rollo a darabontnak. 

Nem akart semmi ilyet, de azért magasra emelte a kést, vigyázva, 
nehogy megmozdítsa a fejét, mert akkor a darabont elhibázhatná. 

Ned előugrott a seriff embere mögül. 

A darabont meghúzta a ravaszt, az izzó kanóc belecsapott a 
lőporserpenyőbe. Rollo villámlást látott, mennydörgést hallott, és rögtön 
tudta, hogy  elorozták tőle a könnyű halált. Ned az utolsó 
ezredmásodpercben félreütötte a fegyver csövét. Éles fájdalom hasított 
Rollo fejébe, vér csordult a fülébe. Vagyis súrolta a golyó. 

Ned megragadta a karját, elvette tőle a kést. 

— Még nem végeztem veled — mondta. 


Margeryt hívatták a király elé. 

Nem most fogja látni először. Jakab uralmának két évében Margery sok 
udvari ünnepségen jelent meg a férjével: lakomákon, élőképeken, 
színielőadásokon. Ned kéjencnek tartotta Jakabot, akit csak az érzéki 
gyönyörök érdekelnek, de Margery úgy gondolta, hogy van benne 
kegyetlenség. 

Bátyja, Rollo, nyilván mindent bevallott a kínpadon, és őt is megvádolta 
azzal, hogy papokat csempészett be Angliába. Úgyhogy most nyilván vád 
alá helyezik, letartóztatják, és Rollóval együtt kivégzik. 

Stuart Máriára gondolt, a bátor, katolikus vértanúra. Olyan méltósággal 
akart meghalni, mint Mária. Csak hát Mária királynő volt, azért járt neki az 
irgalmas nyakazás. A felségáruló asszonyok máglyára kerültek. Ott is 
megőrzi vajon a méltóságát? Tud majd imádkozni a hóhéraiért? Vagy sírni 


és üvölteni fog, megátkozza a pápát, és kegyelemért könyörög? Nem tudta. 

Még ennél is jobban félt attól, hogy Bartlet és Roger ugyanerre a sorsra 
jut. 

Felöltözött a legszebb ruhájába, és elment a White Hallba. 

Ned az előszobában várta, amin Margery elcsodálkozott. 

— Együtt megyünk be — mondta a férje. 

— Miért? 

— Majd meglátod. 

Ned rendkívül ideges volt, Margery nem tudta, hogy még mindig 
haragszik-e rá. 

— Ki fognak végezni? — kérdezte. 

— Nem tudom. 

Margery szédült, és félt, hogy elájul. Ned látta, hogy megbillen, és 
elkapta. Az asszony egy pillanatra megroskadt, örült, hogy nem neki kell 
egyenesen tartania magát. De aztán kibontakozott a férje karjaiból. Nincs 
joga az ölelésére. 

— Nem lesz semmi bajom — mondta. 

Ned még egy kis ideig fogta a karját, azután elengedte, és Margerynek 
sikerült megállnia a lábán. Ned azonban továbbra is haragosan ráncolta a 
homlokát. Margery nem értette. 

Nem sokáig kellett ezen törnie a fejét, mert egy szolga intett Nednek, 
hogy bemehetnek. 

Egyszerre léptek be a Hosszú Galériába. Margery úgy hallotta, hogy 
Jakab király azért szereti a galériában tartani a fogadásokat, mert 
nézegetheti a képeket, amikor elunja magát. 

Ned meghajolt, Margery bókolt. 

— Nohát, az ember, aki megmentette az életemet! — mondta Jakab, kissé 
nyáladzva beszéd közben. Ez az enyhe fogyatékosság épp illett a szibarita 
hajlamaihoz. 

— Felséged nagyon jóságos — mondta Ned. — Azt hiszem, nem kell 


bemutatnom Lady Margeryt, Shiring özvegy grófnéját, aki tizenhat éve a 
feleségem. 

Jakab bólintott, de nem szólt. Margery arra következtetett a 
hidegségéből, hogy a király tudja, milyen felekezetű. 

— Kérni szeretnék egy kegyet felségedtől — folytatta Ned. 

— Kedvem lenne azt felelni, hogy még ha országom felét is, csak ne 
lenne ennek a mondatnak olyan szerencsétlen előélete. — Szalóme 
történetére célzott, aki Keresztelő Szent János fejét kérte, ezüsttálcán. 

— Emlékezetem szerint még sose kértem felségedtől semmit, bár talán 
szolgálataim elnyerhették kegyes jóindulatát. 

— Megmentett azoktól a gaz, lőporos ördögöktől: engem, a családomat 
és az egész parlamentet — mondta Jakab. — Úgyhogy ki vele, mit kíván!? 

— Kihallgatása során Rollo Fitzgerald bizonyos vádakat hangoztatott 
olyan bűnökről, amelyeket igen régen, az 1570-es és 1580-as években, 
még Erzsébet királynő uralma alatt követtek el. 

— Miféle bűnökről beszélünk? 

- Fitzgerald bevallotta, hogy katolikus papokat csempészett be 
Angliába. 

— Akkor is lógni fog. 

— Azt állítja, hogy bűntársai voltak. 

— Kik voltak azok? 

— Shiring elhunyt grófja, akkori felesége, Margery, aki most az én 
hitvesem, és két fiuk, Bartlet, a mostani gróf, és Lord Roger. 

A király arca elsötétedett. 

— Ez súlyos vád. 

— Kérem felségedet, kegyeskedjék figyelembe venni, hogy egy erős 
akaratú férj és egy hasonlóan parancsoló természetű fivér leigázhatnak egy 
asszonyt, így ő és gyermekei nem teljes mértékben vonhatók felelősségre 
olyan bűnökért, amelyeket kénytelen engedelmességből követtek el. 

Ez nem igaz, gondolta Margery. Abban a dologban ő a vezető volt, nem 


a követő. Ki is mondta volna, ha csak az ő élete forog kockán, de így 
befogta a száját. 

— Arra kérem felségedet, kímélje meg az életüket — mondta Ned. — Nem 
kérek más jutalmat azért, mert megmentettem felséged életét. 

— Nem állíthatom, hogy ez a kérés kedvemre való — közölte a király. 

Ned hallgatott. 

— Viszont a papok becsempészése nagyon régen volt, mint mondta. 

— Vége lett az Armada veresége után. Onnantól kezdve Rollo Fitzgerald 
nem vonta be a rokonait a bűnös tevékenységébe. 

— Még csak fontolóra se venném, ha nem szolgált volna ilyen jelesül az 
angol koronának oly sok éven át. 

— Egész életemben, felség. 

A király mogorva képet vágott, de végül bólintott. 

— Nagyon helyes. Nem emelnek vádat Fitzgerald bűntársai ellen. 

— Köszönöm. 

— Távozhatnak. 

Ned meghajolt, Margery bókolt, aztán kimentek. 

Némán ballagtak egymás mellett az előszobák sorozatán át, majd ki a 
palotából az utcára, ahol mindketten kelet felé fordultak. Elmentek Réti 
Szent Márton temploma mellett, majd a Stranden. Margery semmit sem 
érzett , megkönnyebbülésen kívül. Vége a hazugságnak és az 
alakoskodásnak. 

Elmaradtak a Temze-parti paloták, megérkeztek a kevésbé fényes Fleet 
Streetre. Margery nem tudta, mire gondolhat Ned, de mintha haza akart 
volna jönni vele. Vagy ez már túl vérmes remény? 

A Ludgate-en beléptek a városba, és fölfelé indultak a lejtőn. A 
Szent Pál-székesegyház úgy tekintett le a dombtetőről az alacsony, 
zsúptetős házak soraira, mint egy nőstény oroszlán a kölykeire. Ned 
továbbra is hallgatott, de Margery érezte, hogy megváltozott a kedve. Az 
arca lassan fölengedett, mintha leolvadtak volna róla a feszültség és a 


harag barázdái, és még mintha a régi fanyar mosoly is kísértett volna a 
száján. Margery felbátorodott, és megfogta a kezét. 

Ned sokáig nem reagált, ujjai ernyedtek voltak a felesége tenyerében, 
de végül megszorította az asszony kezét gyöngéden, ám határozottan, és 
Margery akkor már tudta, hogy nem lesz semmi baj. 


A kingsbridge-i székesegyház előtt akasztottuk fel. 

Margery és én nem akartunk odamenni, de nem is maradhattunk távol, 
így a régi ház ablakából néztük végig. Margery elsírta magát, amikor 
Rollót lehozták a városházáról a főutcai piactérre, majd felvezették a 
vérpadra. 

Amikor kirúgták alóla a zsámolyt, Margery imádkozni kezdett a 
lelkéért. Protestáns létemre sose hittem a holtak lelkéért elmondott 
imában, de a kedvéért most csatlakoztam hozzá. És tettem egy ennél 
gyakorlatiasabb dolgot is, ugyancsak Margery kedvéért. Rollót még élve 
kellett volna levágni a kötélről, hogy ugyancsak élve kibelezhessék, majd 
felnégyelhessék, de én megvesztegettem a hóhért, ezért hagyta Rollót 
megfúlni a rituális csonkítások előtt, nagy csalódására a tömegnek, amely 
látni akarta az áruló szenvedését. 

Ezek után visszavonultam az udvari élettől. Margery és én végleg 
visszaköltöztünk Kingsbridge-be. Roger, aki sose tudta meg, hogy az én fiam, 
átvette tőlem Kingsbridge képviseletét a parlamentben. Alfo unokaöcsémből 
Kingsbridge leggazdagabb embere lett. Részemről megmaradtam Wigleigh 
urának, mert erősen megkedveltem az én kis falum népét. 

Tehát Rollo lett az utolsó, akit vérpadra küldtem. Ám van a történetnek 
még egy fejezete, amelyet el kell mondani. . . 


EPILÓGUS 
1620 


Nyolcvanéves korában Ned már sokat aludt. Délután szundikált, este korán 
feküdt, olykor-olykor reggeli után is elszundított a kingsbridge-i ház utcai 
szalonjában. 

A ház mindig tele volt emberrel. Barney fiának, Alfónak és Ned fiának, 
Rogernek egyaránt voltak gyerekei és unokái. Roger megvásárolta a 
szomszéd házat, és a gyermekhad egyazon otthonnak tekintette a két 
épületet. 

Valaki azt mondta nekik, hogy Ned nagyapó mindent tud, és a 
dédunokák gyakran rontottak be hozzá a szalonba a kérdéseikkel, 
amelyeket ő megunhatatlanul érdekesnek talált. Mennyi ideig tart eljutni 
Egyiptomba? Volt húga Jézusnak? Mi a legnagyobb szám? 

Boldog örömmel figyelte őket, el volt ragadtatva a családi hasonlóságok 
szeszélyeitől: az egyik Barney csirkefogó báját örökölte, a másik Alice 
rettenthetetlen elszántságát, és az egyik kislány könnyeket csalt a szemébe, 
mert éppúgy mosolygott, mint Margery. 

Másban is megmutatkozott a családi örökség. Alfo ugyanúgy 
Kingsbridge polgármestere lett, mint a nagyapja, Edmund. Roger tagja volt 
Jakab király Titkos Tanácsának. Odaát New Castle-ban Swifty grófból 
sajnálatos módon ugyanolyan erőszakos barom lett, mint amilyen Swithin, 
Bart és Bartlet volt. 

A család nőtt, mint egy terebélyes fa. Ned és Margery együtt figyelte a 
növekedését, amíg Margeryt három éve el nem vitte a szelíd halál. Ned, ha 
egyedül volt, néha még mindig beszélt hozzá. ,Alfo megvásárolta a 
Vágóhíd kocsmát", mondta este, amikor ágyba bújt. Vagy: , A kis Eddie 
már most olyan magas, mint én." Nem számított, hogy Margery nem 
válaszol, Ned úgyis tudta, mit gondolna: , Alfo kezében a kő is arannyá 
változik", ezt mondaná Margery, és: , Eddie maholnap futni fog a lányok 
után!" 

Évek óta nem járt Londonban, és többé nem is akarta betenni oda a 
lábát. Érdekes módon nem vágyott a kémek és árulók üldözésének 


izgalmaira, sem a kormányzás kihívásaira és cselszövéseire. A színház, az 
hiányzott neki. Azóta szerette a színdarabokat, hogy látta New Castle-ban 
azt a játékot Mária Magdolnáról azon a réges-régi vízkereszten. Ám 
Kingsbridge-ben ritkaság volt a színielőadás; évente egyszer-kétszer 
jöttek vándorszínészek, akik a Harang fogadó udvarán léptek fel. 
Szerencsére könyv alakban is megvoltak a kedvenc darabjai, így legalább 
olvashatta őket. Volt egy író, akit különösen kedvelt, bár sose jutott az 
eszébe a neve. Sokat felejtett mostanában. 

Most is egy könyv volt a térdén, a fölött bóbiskolt el. Nem értette, mi 
ébreszthette föl. Körülnézett, és meglátott egy fiatalembert, akinek olyan 
göndör, sötét haja volt, mint Margerynek. Az unokája, Jack volt az, Roger 
fia. Ned elmosolyodott. Jack másban is hasonlított Margeryre: szemrevaló 
volt, vakmerő, megnyerően kedves — és túl komolyan vette a vallást. Ám az 
ő vallásossága épp a Margeryével ellentétes irányba tartott, és egyfajta 
puritán lett belőle, ami indulatos veszekedéseket robbantott ki közte és 
gyakorlatias apja között. 

Jack huszonhét éves volt, és nem nősült meg. Családja meglepetésére 
úgy döntött, hogy építőmester lesz, és szépen boldogult. Voltak már híres 
építőmesterek a családban. Talán ez is örökség. 

Leült Neddel szemben, és így szólt: 

— Valami fontosat akarok mondani, nagyapa. Elmegyek. 

— Miért? Hiszen sikeres vállalkozásod van itt Kingsbridge-ben. 

- A király megnehezíti azoknak az életét, akik komolyan veszik a 
Biblia tanítását. 

Ez azt jelentette, hogy Jack és puritán barátai számos elvi kérdésben 
csökönyösen ellentmondtak az anglikán egyháznak, és Jakab királynak 
ugyanúgy nem volt türelme hozzájuk, mint a katolikusokhoz. 

— Nagyon sajnálom, hogy elmész, Jack — mondta Ned. — A nagyanyádra 
emlékeztetsz. 

— Én is sajnálattal búcsúzom, de olyan helyen akarunk élni, ahol senki 


sem szól bele, miként engedelmeskedünk Isten akaratának. 

— Egész életemben arra törekedtem, hogy Anglia ilyen ország legyen. 

— De nem az, ugye? 

- Türelmesebb minden általam ismert helynél. Hol akarsz ennél 
nagyobb szabadságot keresni? 

— Az Újvilágban. 

— Az istenfáját! — Ned elhűlt. — Nem gondoltam, hogy ilyen messze. Ne 
haragudj a csúnya beszédért, de meghökkentettél. 

Jack egy bólintással nyugtázta a bocsánatkérést. Majdnem annyira 
helytelenítette Ned káromkodását, akinek ebben Erzsébet királynő volt a 
tanítómestere, mint a katolikusok, de nem tette szóvá. 

— Egy csoportunk úgy határozott, hogy áthajózik az Újvilágba, és alapít 
ott egy kolóniát. 

— Ez ám a kaland! Épp az a fajta, amire Margery nagyanyád boldogan 
vállalkozott volna! — Ned irigyelte Jack fiatalságát és merészségét. Ő már 
nem utazhat többé. Szerencsére gazdag emlékei voltak Calais-ról, 
Párizsról, Amszterdamról, és ezeknek az utazásoknak minden egyes 
részletére emlékezett akkor is, ha éppen nem jutott eszébe, milyen nap van. 

— Noha Jakab elvben továbbra is a királyunk marad — mondta Jack —, 
reméljük, hogy kevésbé érdekli majd, miként óhajtjuk tisztelni az urat, 
miután ilyen messziről úgysem kényszerítheti ránk a törvényeit. 

— Igazatok van. Minden jót. 

— Imádkozz értünk, jó? 

— Azt teszem. Mondd már meg a hajótok nevét, hadd tudjam, mihez 
kérem Isten segedelmét. 

— Mayflower a neve. 

— Mayflower. Majd megpróbálom észben tartani. 

Jack az asztalhoz ment. 

— Leírom neked. Szeretném, ha benne lennénk az imáidban. 

— Köszönöm. — Sajátosan megindító volt, hogy Jacknek ennyire 


fontosak Ned imái. 

Jack lefirkantott valamit egy darab papírra, aztán letette a tollat. 

— Most mennem kell, mert nagyon sok a dolgom. 

— Hát persze. Különben is elfáradtam. Talán szundítok egy kicsit. 

— Aludj jól, nagyapa. 

— Isten veled, drága fiam. 

Jack elment. Ned kinézett az ablakból a székesegyház fenséges nyugati 
homlokzatára. Innen épp láthatta a temető bejáratát, ahol Sylvie és 
Margery nyugszik. Nem nézett bele a könyvbe. Boldog volt a 
gondolataival. Mostanában gyakran beérte a gondolatokkal. 

Elméje olyan volt, akár egy ház, amelynek berendezésével múlott el az 
élete. Asztalai, ágyai a dalok voltak, amelyeket énekelt, a színdarabok, 
amelyeket látott, a katedrálisok, amelyekben gyönyörködött, és a könyvek, 
amelyeket elolvasott angolul, franciául és latinul. Ezt a képzelt házat 
osztotta meg a rokonaival, élőkkel és holtakkal: a szüleivel, a fivérével, a 
nőkkel, akiket szeretett, a gyermekekkel. Voltak vendégszobák az olyan 
fontos látogatóknak, mint Francis Walsingham, William és Robert Cecil, 
Francis Drake és természetesen Erzsébet királynő. Ugyancsak ott voltak az 
ellenségei, Rollo Fitzgerald, Pierre Aumande de Guise, Guy Fawkes — de 
őket bezárta a pincébe, mert már nem árthattak neki. 

A képek a falakon azok az idők voltak, amikor bátran, okosan vagy 
emberségesen viselkedett. Ezek a képek vidámmá tették a házat. És a rossz 
dolgok, amiket tett, a hazugságok, amelyeket mondott, az emberek, akiket 
elárult, és az alkalmak, amikor gyávának mutatkozott, ugyancsak ott 
voltak, rút betűkkel fölfirkálva az árnyékszék falára. 

Emlékezete adta a ház könyvtárát. Kivehette bármelyik kötetet, és máris 
elrepült egy másik helyre és időbe: az ártatlan gyermekkor kingsbridge-i 
iskolájába, az izgalmas 1558-as évben a Hatfield-palotába, a Szajna 
partjaira Szent Bertalan véres éjszakáján, a Csatorna vizeire a spanyol 
Armadával vívott ütközetben. Különös módon az a Ned, aki ezekben a 


történetekben élt, mindig változott. Néha úgy érezte, másvalaki tanult 
latint, másvalakit babonázott meg az ifjú Erzsébet hercegnő, másvalaki 
döfött le egy orr nélküli embert Szegény Szent Juliánusz templomának 
temetőjében, és megint csak másvalaki nézte végig, hogyan szórják szét a 
gyújtóhajók Calais-nál a galleonokat. Bár persze ezek csak különböző 
változatai voltak önmagának, aki ennek a háznak a gazdája. 

Nemsokára összedől ez a ház is, régi házak szokása szerint, és 
hamarosan csak a por marad utána. 

Ezzel a gondolattal merült álomba. 


VÉGE 


KÖSZÖNETNYILVÁNÍTÁS 


Történész tanácsadóim voltak A tűzoszlop megírásában Mercedes Garcia- 
Arenal Spanyolországból, a néhai Roderick Graham Skóciából, Robert 
Hutchinson Angliából, Guy le Thiec Franciaországból és Geoffrey Parker 
Hollandiából. 

Segített még Anne-Laure Béatrix és Béatrice Vingtrinier a párizsi 
Louvre múzeumban, Dermot Burke a Hatfield House-ban, Richard Dabb 
és Timothy Long a Museum of Londonban, Simon Lennox, ITrisha Muir és 
Richard Waters a Loch Leven-kastélyban, Sarah Pattinson a carlisle-i 
erődben, Les Read a XVI. századi angol színjátszásban és Elizabeth Taylor 
a londoni National Portrait Galleryben. 

Szerkesztőim voltak Cherise Fisher, Leslie Gelbman, Phyllis Grann, 
Neil Nyren, Brian Tart és Jeremy ITrevathan. 

Barátok és családtagok, akik tanácsokat adtak: John Clare, Barbara 
Follett, Emanuele Follett, Tony McWalter, Chris Manners, Charlotte 
Ouelch, John Studzinski, Jann Turner és Kim Turner. 

Ti mind segítettetek, hogy jobb könyvet írjak, amit tiszta szívből 
köszönök nektek. 


KI AZ IGAZI? 


Olvasóim néha megkérdezik, hogy történelmi regényeimben kik a valós 
történelmi szereplők, és kik a képzelet szülöttei. Azoknak, akik kíváncsiak 
rá, itt egy lista A tűzoszlop létezett alakjairól. 


ANGLIA 

Tudor Mária, Anglia királynője 

Tudor Erzsébet, a féltestvére, a későbbi királynő 
Tom Parry, Erzsébet kincstárnoka 

Sir William Cecil, Erzsébet tanácsadója 

Robert Cecil, William fia 

Sir Francis Walsingham, kémfőnök 

Robert Dudley, Leicester grófja 

Sir Nicholas Throckmorton 

Nicholas Heath, lordkancellár 

Sir Francis Drake, hajóskapitány 

Sir John Hawkins, a királyi tengerészet parancsnoka, állítólag kalóz 
Sir Francis Throckmorton 

George Talbot, Shrewsbury grófja 

Hardwicki Bess 

Sir Amias Paulet 

Gilbert Gifford, kém 

William Davison, Erzsébet királynő helyettes államminisztere 
Anthony Babington, áruló 

Margaret Clitheroe, katolikus vértanú 

Howard of Effingham, nagyadmirális 


Philip Herbert, Pembroke és Montgomery grófja 
Edmund Doubleday 

Guy Fawkes 

Thomas Percy 

Robert Keyes 


FRANCIAORSZÁG 

Francois, Guise hercege 

Henri, Francois fia 

Charles, Lotaringia bíborosa, Francois testvére 

Marie de Guise, Francois nővére, Stuart Mária skót királynő anyja 

, Butykos? Louis, Guise bíboros 

Anna d" Este, Guise hercegné 

II. Henrik, Franciaország királya 

Medici Katalin, Franciaország királynéja 

Diane de Poitiers, II. Henrik szeretője 

Henrik és Katalin gyermekei: II. Ferenc, Franciaország királya IX. Károly, 
Franciaország királya III. Henrik, Franciaország királya Margot, 
Navarra királynéja 

Stuart Mária, a skótok királynője 

Antal, Navarra királya 

Henrik, Antal fia, később IV. Henrik néven Franciaország királya 

Louis, Condé hercege 

Gaspard de Coligny, Franciaország tengernagya 

Charles de Louviers, orgyilkos 

William Allen, a száműzött angol katolikusok vezetője 

Ambroise Paré, a király sebésze 

Jean de Poltrot, orgyilkos 

Jean Le Charron, a párizsi kereskedők elöljárója 


SKÓCIA 

James Stuart, Mária skót királynő törvénytelen féltestvére 

James Stuart, Mária skót királynő fia, később VI. Jakab néven Skócia és I. 
Jakab néven Anglia királya 

Dániai Anna, Skócia királynéja 

John Leslie, Ross püspöke 

Sir William Douglas 

Lady Agnes, a felesége 

George (Nyalka Geordie), a fiuk 

Willie Douglas, Sir William törvénytelen fia 


SPANYOLORSZÁG 

II. Fülöp király 

Feria gróf, diplomata 

Álvaro de la Cuadra püspök 

Bernardino de Mendoza, londoni követ 

Alonso Perez de Guzmán, Medina-Sidonia hetedik hercege, a spanyol 
Armada tengernagya 


NÉMETALFÖLD 
Pármai Margit, kormányzó, II. Fülöp törvénytelen féltestvére 
Pieter Titelmans, főinkvizítor 


FELHASZNÁLT IRODALOM 


Ennek a könyvnek a kutatásához 228 könyvet használtam fel, sokat csak 
hivatkozásokért, bár így is félig kiolvastam őket. 

Mindig a monumentális Oxford History of England megkerülhetetlen 
tizennégy kötetével kezdek, a mostani esetben az Erzsébet uralkodása 
című  nyolcadikkal, amely megadja a szigorú keretet nevekben, 
dátumokban, csatákban, gyilkosságokban és mészárlásokban, nekem pedig 
ezen belül kell felépítenem a történetemet. 

A tűzoszlop legfontosabb forrásmunkái Francis  Walsingham 
kémmesterről meg az ő titkos ügynökökből és kódtörőkből álló 
szervezetéről szóltak, amelyeket létrehozott Erzsébet királynőnek. 
Köztük is az első helyen áll Conyers Read műve, a Walsingham 
miniszter úr. Walsingham hírszerzése persze titokban dolgozott, így 
nehéz kihüvelyezni a részleteket, ám vannak nyomozói hajlamokkal 
megáldott történészek, akik így is számtalan információt tártak fel. 

E korszak kutatói között megdöbbentően sokaknál találkoztam vallási — 
úgy katolikus, mint protestáns — elfogultsággal. H. Noel Williams még 
csak nem is törekszik pártatlanságra, amikor a hatalmas Guise családról 
írott könyvének A lotaringiai rossz vér címet adja. Még kedves barátnőm, 
Antonia Fraser is részrehajló Stuart Mária iránt annak a királynőnek a 
szerető gyengédséggel írott életrajzában, aki egyetlen helyes döntést sem 
hozott. 

Gyakran a legnehezebben kideríthető tények a mindennapok elcsépelt 
részletei: alsónemű, evőeszközök, aprópénz, toalettek, fésülködés, a 
boltok, az itóka. Ezekhez príma forrásanyag Az időutazó bédekkere 
Erzsébet Angliájában. 

Ugyancsak hasznosak lehetnek a korral foglalkozó regények; sajnos, a 


XVI. századból nem maradt ránk ilyen, mert azt a műfajt akkor még nem 
találták ki. Szerencsénkre itt vannak nekünk Shakespeare darabjai, 
amelyeket A tűzoszlop idején alkotott. Például A makrancos hölgyben igen 
hasznos listát kapunk tőle a lovak betegségeiről, bogosságról, kehről, 
sülyről, és Falstaff gargantuai étvágyának köszönhetően tudunk a vajas 
tojásról, a hízott kappanról és az erős spanyol aszúról. 

Mekkora utat tehet meg egy nap egy ló? Megtaláltam a Ló és ember a 
korai modern Angliában című könyvben. (Válasz: lova válogatja.) 
Milyenek voltak a pisztolyok a XVI. században? Lásd: A tűzfegyverek 
világtörténete 1700-ig. Mivel terítettek? Ismerték már akkor a villát? Erről 
találtam egy francia könyvet — Festins de la Renaissance : cuisine et 
trésors de la tablef! — rengeteg képpel. 

Az olvasók szeretik az érdekes háttér-információkat, de azoknak 
pontosaknak kell lenniük, az pedig lehetetlen történeti könyvek nélkül. Sok 
száz történész fáradozott egy életen át, hogy megkönnyítse a dolgomat, én 
pedig hálásan emelem rájuk a poharamat. 


A GABO KIADÓ 
E-KÖNYVEIRŐL 


A könyv lehet fűzött, ragasztott, kemény borítós, vagy puha fedelű. A 
legfontosabb mégis az, ami benne található. Az e-könyv új köntösbe 
öltözteti az olvasmányokat, hogy azok se maradjanak le az olvasás 
élményéről, akik lapozgatás helyett klikkelve keresik a legfrissebb 
tartalmakat. 

Fontosnak tartjuk, hogy bárhol, bármilyen készüléken olvashassa 
könyveinket, ezért a kemény másolásvédelem helyett a felhasználást nem 
akadályozó vízjelezést választottuk. Példányát szabadon átmásolhatja 
számítógépére,  e-könyv  olvasójára vagy  telefonjára. A  Dibook 
rendszerében  (www.dibook.hu) vásárolt könyveinkből mindig a 
legfrissebb verziószámú, javított másolatot érheti el. 

Kiadónk arra törekszik, hogy olyan könyveket adjon az olvasók kezébe, 
amelyek kifogástalanok, ám hibák sajnos mindig előfordulhatnak. Kérjük, 
ha bármilyen szerkesztési hiányosságot vagy tévedést észlel e- 
könyveinkben, azt jelezze az info(rDngabo.hu e-mail címen. 


További könyvek és érdekességek a kiadó oldalán: www.gabo.hu 
E-könyveinket itt érheti el: www.dibook.hu 

Ken Follett 
A titánok bukása 


A teljes e-könyv megvásárolható a www.dibook.hu oldalon 


Első fejezet 
1911. június 22. 


Azon a napon, amelyen V. György királyt megkoronázták a londoni 
Westminster-apátságban,  Dél-Walesben Billy Williams leszállt az 
aberoweni aknába. 

Billy 1911. június 22-én töltötte be a tizenhármat. Az apja keltette. Papa 
ébresztési módszere inkább hatékony volt, mint gyengéd. Szabályos 
ütemben pofozgatta Billyt, határozottan és kitartóan. Billy mélyen aludt, és 
egy másodpercig megpróbált nem figyelni a pofozgatásra, de az makacsul 
folytatódott. Egy pillanatra méregbe gurult, aztán eszébe jutott, hogy föl 
kell kelnie, föl is akart kelni, kinyitotta hát a szemét, és hirtelen felült. 

— Négy óra — mondta papa, aztán kiment, és ledübörgött bakancsos 
lábával a falépcsőn. 

Billynek ma kellett elkezdenie munkás életét: beáll vájártanulónak, úgy, 
ahogy a város férfilakosságának többsége csinálta az ő korában. Bántotta, 
hogy miért érzi magát ilyen kevéssé bányásznak. De elhatározta, hogy nem 


fog felsülni. David Crampton elsírta magát az első nap lent az aknában, és 
máig Picsogó Dainak hívták, noha huszonöt éves volt, és a város 
rögbicsapatának csillaga. 

Szent Iván másnapja volt, már hajnalban is ragyogó világos jött be a 
kicsi ablakon. Billy a mellette fekvő nagyapjára nézett. Ótata szeme már 
nyitva volt. Mindig ébren volt, amikor Billy fölkelt; azt mondta, az 
öregemberek nem sokat alszanak. 

Billy kikászálódott az ágyból. Egy szál alsót viselt. Hidegben az ingét is 
magán hagyta, de Angliában most örvendetesen forró volt a nyár, az 
éjszakák pedig enyhék. Előhúzta az éjjeliedényt az ágy alól, és levette a 
fedelét. 

Cseppet sem lett nagyobb a hímvesszője, amit az ő jancsijának hívott. 
Még mindig ugyanaz a gyermekes kukacka volt. Abban reménykedett, 
hogy a születésnapja előtti éjszakán növekedésnek indul, vagy legalább 
kibukkan valahol a környékén egy fekete szőrszál, de csalódnia kellett. 
Legjobb barátja, Tommy Griffiths, akivel egy napon született, bezzeg 
egészen más: mutál a hangja, sötét legénytoll pelyhedzik a felső ajkán, és a 
jancsija is emberes. Ez megalázó. 

Vizelés közben kinézett az ablakon, de csak a salakdombot látta, a 
meddőhányó palaszürke púpját, a szénbánya hulladékát, nagyobbrészt palát és 
homokkövet. Így festhetett a világ a Teremtés második napján, gondolta Billy, 
mielőtt az Úr azt mondta: , Hajtson a föld füvet." Szelíd szellő sodorta a finom 
fekete port a salakdombról a házsorok felé. 

A szobában még kevesebb néznivaló volt. Ez volt itt a hátsó háló, egy 
keskeny odú, amelybe épphogy belefért az egyszemélyes ágy, egy fiókos 
szekrény és ótata utazóládája. A falon egy kendő lógott, amire ezt 
hímezték: 


HIGGYÉL 
JÉZUS KRISZTUSBAN, 


ÉS Ő MEGVÁLT 
TÉGED 


Tükör viszont nem volt. 

Az egyik ajtó a lépcsőre nyílt, a másik az elülső hálószobába, amelybe 
csak a hátsón keresztül lehetett bemenni. Az nagyobb volt, két ágy fért el 
benne. Ott aludt papa és mama, és Billy nővérei is évekkel ezelőtt. A 
legidősebb, Ethel, most került el a háztól, a másik három meghalt, az egyik 
kanyaróban, a másik szamárköhögésben, a harmadik torokgyíkban. Volt 
egy bátyja is, vele osztozott Billy az ágyon ótata érkezése előtt. Wesley- 
nek hívták, és a föld alatt ölte meg egy elszabadult csille, egy olyan 
kerekes kád, amelyben a szenet szállítják. 

Belebújt az ingébe. Ezt viselte tegnap az iskolában. Ma csütörtök van, 
csak vasárnap vált inget. De azért volt egy új nadrágja, az első 
hosszúnadrág, ami az ördögbőr nevű vastag, víztaszító pamutszövetből 
készült. Ez jelezte, hogy belépett a férfiak világába. Büszkén húzta föl, 
élvezte a szövet férfias súlyát. Felcsatolta széles bőrövét, felvette a 
Wesley-től örökölt bakancsot, és lement. 

A földszint nagyobb részét kitöltötte a négy és fél négyzetméter 
alapterületű nappali. A közepén volt az asztal, egyik oldalon a kandalló, 
előtte házilag készült szőnyeg. Papa az asztalnál ült, egy régi Daily Mailt 
olvasott, hosszú, éles metszésű orrán pápaszem ült. Mama teát főzött. 
Letette a gőzölgő kannát, megcsókolta Billy homlokát, és azt kérdezte: 

— Hogy van az én kicsi férfim a születésnapján? 

Billy nem válaszolt. A , kicsi? megsebezte, mert valóban az volt, a 
, férfi" ugyanúgy fájt, mivel még nem volt az. Átment a 
mosogatófülkébe, a ház hátuljában. Vizet mert egy bádoglavórral a 
hordóból, arcot és kezet mosott, aztán kiöntötte a vizet a kőből készült, 
sekély mosogatóba. A mosogatófülkében állt egy réztartály is egy 
tűzrostélyon, de azt csak a fürdésnapon, szombat este használták. 


Ígérték, hogy hamarosan bevezetik a folyó vizet, és néhány bányász 
házában már volt is. Tommy Griffiths családja a szerencsések közé 
tartozott. Billynek kész csoda volt, hogy az embernek elég elfordítania a 
csapot, és máris ihat egy pohár tiszta, hideg vizet, nem kell kicipelni a 
vödröt az utcai kúthoz. De a folyó víz még nem érkezett meg a Wellington 
közbe, ahol a Williams család lakott. 

Visszatért a nappaliba, és leült az asztalhoz. Mama nagy bögre cukros, 
tejes teát rakott elé. Két vastag szeletet vágott a házikenyérből, egy kocka 
zsírt hozott a lépcső alá beépített kamrából. Billy összetette a kezét, 
lehunyta a szemét, és azt mondta: 

— Aki ételt-italt adott, annak neve legyen áldott, ámen. 

Azután ivott egy kis teát, és megzsírozta a kenyeret. 

Papa ránézett halványkék szemével az újság fölött. 

— Sózd meg a kenyeret — mondta. — Megizzadsz a föld alatt. 

Billy apja vezető volt a Dél-walesi Bányászszakszervezetben, a 
legerősebb brit szakszervezetben, amit papa mindannyiszor elmondott, 
valahányszor alkalom adódott rá. Csak úgy ismerték, hogy Union Dai. Sok 
férfit hívtak Dainak, amit ,,dáj"-nak ejtettek. Ez pedig a David, walesiül 
Dafydd név rövidítése. Billy az iskolában azt tanulta, hogy a David név 
azért népszerű Walesben, mert így hívják az ország védőszentjét, mint 
ahogy Írországét Patricknek. A sok Dait nem a családi nevükkel 
különböztették meg - a városka szinte minden lakóját Jonesnak, 
Williamsnek, Evansnek vagy Morgannek hívták —, hanem a csúfnevükkel. 
A valódi neveket ritkán használták, ha akadt valami vicces ragadványnév. 
Billyt William Williamsnek hívták, ezért ő lett a Kettős Billy. Olykor az 
asszonyokra is átragadt a férjük csúfneve, mama például Mrs. Union Dai 
volt. 

Ótata akkor jött le, amikor Billy a második karéj kenyerét ette. A meleg 
idő ellenére zakót és mellényt viselt. Miután kezet mosott, leült Billyvel 
átellenben. 


— Ne ijedezz már annyira — mondta. — Én tízévesen szálltam le az aknába. 
Az én apám pedig öt volt, amikor öregapám levitte, és reggel hattól este 
hétig dolgozott. Októbertől márciusig sose látta a napvilágot. 

— Nem ijedezek — felelte Billy. 

Ám ez nem volt igaz. Halálosan félt. 

Ótata rendes volt, nem feszegette a kérdést. Billy szerette ótatát. Mama 
úgy bánt vele, mint egy gyerekkel, papa szigorú és gunyoros volt, ótata 
viszont türelmesen szólt hozzá, mintha felnőtt lenne. 

— Ezt hallgassátok — mondta papa. Sosem vette meg a Mailt, ezt a 
jobboldali szemetet, de néha hazahozta valaki másét, és fitymáló hangon 
felolvasta, csúfot űzve az uralkodó osztály  butaságából és 
becstelenségéből. — Bírálták Lady Diana Mannerst, mert ugyanazt a 
kreációt viselte két táncmulatságon. Ejtett vállú, halcsontos derekú, 
abroncsszoknyás ruhájával Rutland herceg fiatalabb lánya nyerte a 
Savoy bálján a ,legszebb estélyi toalettnek?" járó díjat, mintegy 
kétszázötven guinea-t! — Leengedte az újságot, és közbeszúrta: — Ez 
legalább ötévi béred, Billy fiam. — Folytatta: — Azonban magára vonta az 
ínyencek rosszallását, amikor ugyanezt a ruhát viselte Lord Winterton és F. 
E. Smith estélyén a Claridge"s Hotelben. És mint tudjuk, jóból is megárt a 
sok. — Fölnézett az újságból. — Okosabb lesz lecserélned azt a göncöt, 
mama — mondta. — Hacsak nem akarod magadra vonni az ínyencek 
rosszallását. 

Mama ezt nem találta olyan mulatságosnak. Könyökben foltozott, 
pecsétes hónaljú, ócska, barna gyapjúruha volt rajta. 

— Ha volna kétszázötven guinea-m, különb lennék Lady Mocsadék 
Dianánál — mondta némileg epésen. 

— Igaz — helyeselt ótata. — Cara mindig szép volt — akárcsak az anyja! — 
Mamát hívták Carának. Ótata Billyhez fordult. — Öreganyád olasz volt. 
Maria Ferrone. — Billy tudta, de ótata szerette többször is elmondani a 
családi históriákat. — Tőle örökölte anyád — és persze a nővéred is — a 


fényes fekete haját és a szép sötét szemét. Öreganyád volt a 
leggyönyörűségesebb lány Cardiffban — és én vehettem feleségül! — 
Váratlanul elszomorodott. — Azok voltak a szép napok — mondta halkan. 

Papa rosszalló képet vágott — az ilyen beszédek az érzéki élvezetekről 
árulkodnak —, de mama felvidult az apja bókjától, és mosolyogva tette elé a 
reggelijét. 

— Ó, igen — bólintott. — Engem is, a nővéreimet is szépségnek tartottak, 
ha lett volna pénzünk selyemre és csipkére, mi megmutattuk volna 
azoknak a hercegeknek, milyen egy csinos lány! 

Billy meglepődött. Sosem gondolt úgy az anyjára, mint gyönyörű nőre, 
sem semmilyenre, noha mikor szombat esténként kiöltözött a templomi 
összejövetelekre, szédületesen festett, különösen kalapban. Úgy gondolta, 
valaha szép lány lehetett, bár ezt nehéz volt elképzelnie. 

— Megjegyzem — folytatta ótata —, öreganyád családja okos is volt. A 
sógorom bányász volt, de otthagyta az ipart, és kávéházat nyitott Tenbyben. Az 
ám az élet! Tengeri szellő, és az ember semmit sem csinál, csak kávét főz, és 
számolja a pénzét. 

Papa folytatta a felolvasást. 

— A koronázási előkészületek keretében a Buckingham-palota kiadott 
egy kétszázhúsz oldalas kézikönyvet. — Felnézett az újságból. — Említsd ezt 
ma meg az aknában, Billy. Az emberek megkönnyebbülnek, ha tudják, 
hogy semmit sem bíztak a véletlenre. 

Billyt nem nagyon érdekelték a királyék. Jobban szerette azokat a 
kalandos történeteket, amelyeket gyakran közölt a Mail olyan 
magániskolában végzett, rögbizésben edzett, kemény férfiakról, akik 
elkapják az ólálkodó német kémeket. Az újság szerint ezek a kémek 
megfertőzték Anglia minden városát, noha Aberowenbe sajnálatos módon 
egy sem jutott belőlük. 

Felállt. 

— Kinézek az utcára — közölte, és távozott az első ajtón. , Kinézni az 


utcára"? családi eufemizmus volt: azt jelentette, hogy vécére megy, ami a 
Wellington köz közepén állt. Hullámbádog tetejű, alacsony téglabódé volt 
egy mély gödör felett. A bódé két fülkére oszlott, az egyik a férfiaké volt, a 
másik a nőké. Mindkét fülkében két ülőke volt, így az emberek kettesével 
mentek szükségre. Senki nem tudta, hogy az építők miért választották ezt a 
megoldást, de mindenki megpróbált jó képet vágni hozzá. A férfiak 
mereven bámultak maguk elé, és nem szóltak, az asszonyok viszont — Billy 
gyakran hallotta — jóízűen fecsegtek. A szag fojtogató volt. Billy, ha bent 
volt, igyekezett minél kevesebbszer lélegezni, és levegő után kapkodva jött 
ki a bódéból. A gödröt egy Trágyás Dai nevű ember lapátolta ki 
rendszeresen. 

Amikor Billy visszatért a házhoz, örömmel látta, hogy nővére, Ethel az 
asztalnál ül. 

— Boldog születésnapot, Billy, — kiáltotta. — Megjöttem, és adok neked 
egy csókot, mielőtt lemennél az aknába. 

Ethel tizennyolc éves volt, és őt bezzeg szépnek látta Billy. 
Mahagónihaja féktelenül göndörödött, sötét szeme pajkosan szikrázott. 
Talán a mama is ilyen lehetett valamikor. Ethel a szobalányok egyszerű 
fekete ruháját és fehér vászonbóbitáját viselte, ami jól állt neki. 

Billy imádta Ethelt. Nemcsak csinos volt, de mulatságos, okos és bátor 
is, néha még a papával is szembeszállt. Olyasmikről beszélt Billynek, 
amiket senki más nem volt hajlandó elmagyarázni, például arról a havi 
eseményről, amit az asszonyok csak átoknak hívnak, vagy hogy mi volt az 
a nyilvános szeméremsértés, amely miatt az anglikán vikáriusnak sietve el 
kellett hagynia a várost. Ethel végig osztályelső volt az iskolában, és 
, Városom" című dolgozatával első díjat nyert azon a versenyen, amelyet a 
Dél-walesi Visszhang című lap írt ki. Egy Cassel Világatlaszt kapott 
jutalmul. 

Megcsókolta Billy arcát. 

— Mondtam Mrs. Jevonsnak, a házvezetőnőnek, hogy kifogytunk a 


cipőkrémből, és jó lesz hozni egy kicsit a városból. — Ethel Ty Gwynben 
lakott és dolgozott Fitzherbert gróf hatalmas házában, amely a hegyen állt, 
távol a várostól. Tiszta vászonba göngyölt valamit adott oda Billynek. — 
Csórtam neked egy darab sütit. 

— Ó, köszi, Eth — mondta Billy. Szerette az édességet. 

— Hozzácsomagoljam az uzsonnádhoz? — kérdezte mama. 

— Persze, légy szíves. 

Mama kivett a pohárszékből egy bádogdobozt, és beletette a süteményt. 
Szelt még két karéj kenyeret, megzsírozta, megsózta őket, aztán azokat is 
beletette a dobozba. Minden bányásznak volt egy bádog ételesdoboza. Ha 
rongyba csomagolták volna az ennivalót, az egerek felfalják még az 
ebédszünet előtt. 

— Ha majd megkapod a béredet, kerül egy szelet főtt angolszalonna is a 
dobozba! — mondta mama. 

Billy jövedelme eleinte nem lesz túl sok, ennek ellenére a család 
megérzi a különbséget. A fiú azon tűnődött, vajon mennyi zsebpénzt ad 
majd belőle az anyja, és vajon képes lesz-e valaha is annyit félretenni 
belőle, hogy vásároljon magának egy biciklit, amire a világon mindennél 
jobban vágyott. 

Ethel visszaült az asztalhoz. 

— Hogy állnak a dolgok a nagy házban? — kérdezte papa. 

— Csönd van és békesség — felelte a lány. — A gróf és a hercegnő 
Londonban van a koronázáson. — A kandallón álló órára pillantott. — 
Hamarosan fölkelnek — korán ott kell lenniük az apátságban. Az 
asszonynak nem fog tetszeni — nem szokott hozzá a korán keléshez —, de 
nem késhet, ha a király is ott van. — A gróf felesége Bea orosz hercegnő 
volt, borzasztó előkelő személyiség. 

— Persze előre akarnak majd ülni, hogy láthassák a cirkuszt — mondta 
papa. 

— Dehogyis, ott nem ülhetsz oda, ahova akarsz — válaszolta Ethel. — 


Hatezer különleges mahagóniszéket rendeltek, amelyeknek a háttámlájára 
aranybetűkkel írták föl a vendégek nevét. 

— Ezt a pocsékolást — mondta ótata. — Mit csinálnak velük az ünnepség 
után? 

— Nem tudom. Talán mindenki hazaviheti szuvenírnek. 

— Mondd meg nekik, hogy küldjenek nekünk is egy fölös darabot — 
jegyezte meg szárazon papa. — Csak öt szék van nálunk, és mamának máris 
állnia kell. 

Amikor papa viccelt, olykor valódi harag rejtőzött a felszín alatt. Ethel 
fölpattant. — Ó, ne haragudj, mama, figyelmetlen voltam! 

— Maradj csak, ahol vagy, nekem túl sok a dolgom ahhoz, hogy 
üldögéljek. 

Az óra ötöt ütött. 

— Jobb, ha korán indulunk, Billy fiam — mondta papa. — Ha úgy 
gondolod, máris mehetünk. 

Billy kelletlenül felkelt, és fogta az ételesdobozát. 

Ethel még egyszer megpuszilta, ótata kezet rázott vele. Papa adott neki 
két tizenöt centis, rozsdás, kissé hajlott szöget. — Ezeket tedd a zsebedbe. 

— Minek? — kérdezte Billy. 

— Majd meglátod — felelte mosolyogva papa. 

Mama a kezébe nyomott egy csavaros kupakkal záródó, literes kulacsot, 
tele hideg, cukros, tejes teával. 

— Billy — mondta —, emlékezz rá, hogy Jézus mindig veled van, még 
odalent az aknában is. 

— Igen, mama. 

Könnycseppet látott az anyja szemében, és gyorsan elfordult, mert úgy 
érezte, mindjárt ő is elbőgi magát. Lekapta a sapkáját a szögről. 

— Akkor hát szervusztok — mondta, mintha az iskolába menne; aztán 
kilépett az első ajtón. 

A nyár eddig forró és derűs volt, de ma beborult, sőt még esővel is 


fenyegetett az ég. Tommy a ház falának támaszkodva várt. 

— Hát igen, Billy — mondta. 

— Hát igen, Tommy. 

Egymás mellett indultak el az utcán. 

Billy az iskolában tanulta, hogy Aberowen valaha kis vásárváros volt, a 
környék dombjain gazdálkodó parasztok igényeinek kiszolgálására. A 
Wellington köz tetejéről látni lehetett a régi kereskedelmi központot a 
marhavásár nyitott karámjaival, a gyapjútőzsdét és az anglikán templomot: 
mind ott állt az Owen folyó partján, amely egyébként alig volt nagyobb 
egy pataknál. Ma a vasút sebhelyet vágott a városon, amely a bányánál ért 
véget. A bányászházak felkúsztak a völgy oldalán: sok száz szürke kőház, 
sötétebb szürke walesi palával fedve. Hosszú, kígyózó soraik követték a 
hegyoldal körvonalait. Ezeket a sorokat rövidebbek keresztezték, amelyek 
lefelé vezettek a völgybe. 

— Mit gondolsz, kivel fogsz dolgozni? — kérdezte Tommy. 

Billy vállat vont. Az új fiúkat a bányaigazgató valamelyik helyetteséhez 
osztották be. 

— Azt nem lehet tudni. 

— Remélem, hogy engem az istállókba küldenek. — Tommy szerette a 
lovakat. Ötven-egynéhány póni élt a bányában. Ők húzták a vasúti sínekig 
a csilléket, amelyeket a bányászok töltöttek tele. — Te milyen munkát 
akarsz? 

Billy reménykedett benne, hogy olyan munkát kap, ami nem túlságosan 
nehéz egy ilyen alacsony fiúnak, ezt azonban nem akarta kimondani. 

— Csillét kenni — felelte. 

— Miért? 

— Könnyűnek látszik. 

Elhaladtak az iskola mellett, ahol tegnap még tanultak. A viktoriánus 
épületet templomhoz illő, csúcsíves ablakok díszítették. A Fitzherbert 
család építtette, amire az igazgató fáradhatatlanul emlékeztette is a 


diákokat. Még mindig a gróf vette föl a tanárokat, és ő határozta meg a 
tanmenetet. A falakon hősies győzelmekről készült festmények lógtak, és 
állandó téma volt Britannia nagysága. A hittanórán, amellyel minden nap 
kezdődött, a szigorú anglikán hitelveket tanulták, noha csaknem minden 
gyerek nonkonformista:t családból származott. Létezett egy iskolaszék is, 
amelynek papa is tagja volt, de ennek nem volt hatalma, csak tanácsokat 
adhatott. Papa azt mondta, hogy a gróf úgy kezeli az iskolát, mintha az ő 
személyes tulajdona lenne. 

Az utolsó évben Billy és Tommy bányászati alapismereteket tanult, a 
lányok pedig varrást és főzést. Billy csodálkozva fedezte fel, hogy a föld a 
talpa alatt különböző rétegekből áll, olyan, mint egy emeletes szendvics. A 
széntelér — ezt a kifejezést egész életében hallotta, noha a jelentését nem 
ismerte — szintén ilyen réteg. Azt is hallotta, hogy a szén halott levelekből 
és más növényi anyagokból keletkezik, amelyek sok ezer éven át 
halmozódtak fel, és a fölöttük található föld súlya nyomta össze őket. 
Tommy, akinek ateista volt az apja, azt mondta, ez is bizonyítja, hogy a 
Biblia nem igaz; de Billy papája azt felelte, hogy ez csak az egyik 
értelmezés. 

Az iskola üres volt ebben az órában, a játszótér kihalt. Billy büszke 
volt, hogy túl van az iskolán, noha énjének egy része inkább visszament 
volna oda, ahelyett hogy leereszkedne az aknába. 

Ahogy közeledtek az aknafőhöz, az utcák kezdtek megtelni 
bányászokkal: mindegyiknél ott volt az ételesdoboz és a teáskulacs. Mind 
ugyanúgy öltözött: ócska ruhába, amelyet levet, amint megérkezik a 
munkahelyére. Vannak hideg bányák, de Aberowen forró, mint a pokol, az 
emberek alsóra és bakancsra vetkőzve dolgoztak, vagy a bannicker nevű, 
durva vászonból készült rövidnadrágot viselték. De egész idő alatt a 
fejükön hagyták a bélelt sapkát, mert az alagutak alacsonyak voltak, az 
ember könnyen beverhette a fejét. 

A házak fölött Billy megpillantotta a csörlőt. Egy torony tetején két 


hatalmas kerék forgott ellentétes irányban, ezek mozgatták a kábelt, amely 
a kalitkát felhúzta és leengedte. Dél-Wales  völgyeinek legtöbb 
városkájában hasonló szerkezetek tornyosultak az aknafőknél, ugyanúgy, 
ahogy a mezővárosokból a templomtornyok emelkedtek a magasba. 

Az aknafő körül összevissza álltak az épületek, mintha valaki csak úgy 
szétszórta volna őket: a lámpaterem, a bányairoda, a kovácsműhely, a 
raktárak. Vasúti sínek kígyóztak közöttük. A kopár talajon törött csillék, 
ócska, "meghasadt gerendák,  abrakoszsákok, kiselejtezett, rozsdás 
gépezetek hevertek, és mindent vastagon belepett a kőszénpor. Papa 
mindig azt mondta, hogy kevesebb baleset lenne, ha a bányászok rendet 
tartanának. 

Billy és Tommy bement a bányaigazgatóságra. Az első szobában ült 
Ragyás Arthur Llewellyn, egy hivatalnok, aki alig volt idősebb náluk. 
Fehér ingének piszkos volt a gallérja és a kézelője. A fiúk várakoztak — 
apáik már elintézték, hogy ma kezdhessék a munkát. Ragyás beírta a 
nevüket egy könyvbe, azután bevitte őket a bányaigazgató irodájába. 

— Az ifjú Tommy Griffiths és az ifjú Billy Williams, Mr. Morgan — 
mondta. 

Maldwyn Morgan magas, fekete öltönyös férfi volt. Az ő kézelőjét nem 
szennyezte be a kőszén füstje. Rózsaszín orcáján nyoma sem volt 
borostának, vagyis naponta borotválkozott. Mérnöki diplomája 
bekeretezve lógott a falon, pincskalapja — státusának másik jelképe — az 
ajtó melletti fogason büszkélkedett. 

Billy meglepetésére nem volt egyedül. Mellette egy még félelmetesebb 
alak állt: Perceval Jones, a Celtic Minerals elnöke, azé a társaságé, amely 
az aberoweni mellett számos más szénbányát birtokolt és vezetett. A kurta, 
agresszív embert a bányászok Napóleonnak csúfolták. Utcai ruhát viselt, 
fekete frakkot, csíkos szürke nadrágot, de még a fekete cilinderét sem vette 
le. 

Jones undorral nézett a fiúkra. 


— Griffiths — mondta. — Az apád forradalmár, szocialista. 

— Igen, Mr. Jones — felelte Tommy. 

— És ateista. 

— Igen, Mr. Jones. 

Billyre pillantott. 

— A te apád pedig a Dél-walesi Bányászszakszervezet aktivistája. 

— Igen, Mr. Jones. 

— Nem szeretem a szocialistákat. Az ateisták pedig örök kárhozatra 
vannak ítélve. És a szakszervezetiek a legrosszabbak. 

Vészjóslóan meredt rájuk, de nem tett föl kérdéseket, így Billy nem 
szólt. 

— Nem akarok bajkeverőket — folytatta Jones. — A Rhondda-völgyben 
negyvenhárom hétig tartott a sztrájk, mert az apádhoz hasonló emberek 
felbujtották őket. 

Billy tudta, hogy a Rhondda-völgyben nem a bajkeverők okozták a 
sztrájkot, hanem a penygraigi Ely-akna tulajdonosai, akik kizárták a 
bányászaikat. De tartotta a száját. 

— Bajkeverők vagytok — Jones csontos ujjával Billy felé bökött, aki 
megrezzent. — Az apád mondta neked, hogy ha nekem dolgozol, állj ki a 
jogaidért? 

Billy gondolkodni próbált, bár ez nehéz volt, amikor Jones ilyen 
fenyegetően viselkedett. Papa nem sokat beszélt reggel, de tegnap este 
adott néhány tanácsot. 

— Kérem, uram, ő azt mondta: , Ne szemtelenkedj a főnökökkel, az az 
én dolgom." 

Ragyás Llewellyn felvihogott mögötte. 

Perceval Jones nem találta mulatságosnak. 

— Pimasz vadember — mondta. — De ha kidoblak, az egész völgy 
sztrájkba lép. 

Billynek ez eszébe se jutott. Ennyire fontos ember volna? Nem — a 


bányászok azért sztrájkolnának, mert az aktivisták gyermekei nem 
szenvedhetnek hátrányt. Még öt perce sem állt munkába, de a 
szakszervezet máris védi. 

— Vigye innen őket — mondta Jones. 

Morgan biccentett. 

- Vigye ki őket, Llewellyn — mondta Ragyásnak. — Rhys Price 
foglalkozhat velük. 

Billy magában felnyögött. Rhys Price volt az egyik legkevésbé 
népszerű igazgatóhelyettes. Egy évvel korábban Ethel körül legyeskedett, 
de a lány kikosarazta. Ugyanezt megtette Aberowen legényembereinek a 
felével, de Price rossz néven vette. 

Ragyás intett a fejével. 

— Kifelé — mondta, azután utánuk ment. — Várjátok meg odakint Mr. 
Price-t. 

Billy és Tommy kijött az épületből, és az ajtó melletti falnak dőlt. 

— De behúznék egyet Napóleon kövér hasába — mondta Tommy. — 
Kapitalista fattyú. 

— Aha — mondta Billy, noha ő nem így gondolta. 

Egy perc múlva feltűnt Rhys Price. A többi igazgatóhelyetteshez 
hasonlóan ő is a bilikalapnak csúfolt alacsony, kerek fejfedőt viselte, 
amely drágább volt a bányászok sapkájánál, de olcsóbb a pincskalapnál. A 
kabátja zsebében notesz és ceruza volt, és mérőrudat tartott a kezében. 
Price arcán kiütött a sötét borosta, a metszőfogai között pedig rés volt. 
Billy tudta róla, hogy okos, de alattomos. 

— Jó reggelt, Mr. Price — mondta. 

Price gyanakodva nézett rá. 

— Te meg minek köszöngetsz nekem, Kettős Billy? 

— Mr. Morgan azt mondta, hogy magával megyünk le az aknába. 

— Tényleg azt mondta? 

Price-nak az volt a szokása, hogy a tekintete ide-oda ugrált, néha még a 


háta mögé is, mintha ismeretlen helyről várna támadást. 

— Majd meglátjuk. — Fölnézett a forgó kerékre, mintha ott keresne 
magyarázatot. — Nincs időm kölykökkel bajlódni. 

Bement az irodába. 

— Remélem, valaki más visz le minket — mondta Billy. — Gyűlöli a 
családomat, mert a nővérem nem volt hajlandó járni vele. 

— A nővéred úgy tartja, hogy túl jó az aberoweni férfiakhoz — mondta 
Tommy, nyilvánvalóan azt ismételte meg, amit valakitől hallott. 

— Tényleg túl jó hozzájuk — felelte Billy kevélyen. 

Price ismét kijött. 

— Jól van, erre — mondta, és gyors léptekkel elindult. 

A fiúk követték a lámpaterembe. Billy kapott egy ragyogó réz 
biztonsági lámpát, és az övére akasztotta, mint a férfiak. 

A bányászlámpáról az iskolában tanult. A szénbányászat veszélyei közé 
tartozott a metán, a gyúlékony gáz, amely a széntelérből szivárog. Az 
emberek bányalégnek hívták, és ez okozta a föld alatti robbanásokat. A 
walesi aknák hírhedtek voltak a bányalégről. A lámpát olyan leleményesen 
tervezték meg, hogy a lángja nem gyújtotta be a bányaléget. Sőt 
megváltoztatta a formáját, megnyúlt, így figyelmeztetve a veszélyre — 
mivel a bányalégnek nincs szaga. 

Ha a lámpa kialudt, a bányász nem gyújthatta meg. Tilos volt gyufát 
vinni a föld alá, és a lámpa le volt zárva, nehogy valaki csábítást érezzen a 
tilalom megszegésére. A kialudt lámpát el kellett vinni a gyújtóállomásra, 
amely rendszerint a tárna mélyén volt, az akna közelében. Ez több száz 
méternyi gyaloglást jelentett, de érdemes volt megtenni, hogy az ember 
elhárítsa a föld alatti robbanás veszélyét. 

Az iskolában azt mondták a fiúknak, hogy a bányatulajdonosok többek 
között a biztonsági lámpával mutatják ki, mennyire fontos nekik a 
munkavállalóik biztonsága — , mintha bizony, mondta papa, nem a 
főnököknek lenne hasznára, hogy megelőzzék a robbanást, amitől leáll a 


munka, és egy csomó kár keletkezik a vágatokban". 

Miután fölvették lámpáikat, a bányászok sorba álltak a lift előtt. Valaki 
ügyesen épp a sor mellé helyezte el a faliújságot, amelyen kézírásos vagy 
csúnyán nyomtatott cédulák hirdettek krikettmérkőzéseket, 
dobónyílversenyeket, egy elveszett zsebkést, az Aberoweni Férfikórus 
fellépését, továbbá az ingyenkönyvtárban tartandó felolvasást, amelynek 
témája Marx Károly elmélete a történelmi materializmusról. De az 
igazgatóhelyettesnek nem kellett várnia. Price előretolakodott, a fiúk 
követték. 

A legtöbb bányához hasonlóan Aberowennek is két aknája volt: a 
ventilátorok lefelé hajtották a friss levegőt az egyiken, és fölfelé a másikon. 
A tulajdonosok gyakran mindenféle bolond nevet adtak az aknáknak: 
ezeknek itt Pyramus és Thisbe volt a nevük. Ebben, a Pyramusban fölfelé 
áramlott a huzat, és Billy érezte az aknából érkező meleg levegőt. 

Tavaly Billy és Tommy elhatározta, hogy lenéz az aknába. Húsvét 
hétfőjén, amikor az emberek nem dolgoztak, kikerülték az őrt, 
keresztüllopakodtak a szeméttelepen, azután átmásztak a védőkerítésen. 
Az akna száját nem teljesen zárta le a liftház, így lehasaltak a peremnél, és 
lenéztek a mélybe. Iszonyadva bámultak le abba a borzalmas lyukba, és 
Billy émelygett. A feketeség végtelennek tűnt. Borzongató izgalom fogta 
el, ami félig öröm volt, amiért nem kell oda lemennie, félig rettegés, mert 
egy napon mégis lemegy. Bedobott egy követ, és hallhatták, amint lefelé 
bucskázva nekicsapódik a lift fából készült sínjeinek és az akna 
téglafalának. Borzasztó hosszúnak tűnt az idő, mire meghallották a halk 
csobbanást, ahogy eltalálta odalent a tócsát. 

Most, egy évvel később követni fogja annak a kőnek az útját. 

Azt mondta magának, hogy nem lehet gyáva. Úgy kell viselkednie, 
mint egy férfinak, még ha nem érzi is magát annak. Mindennél rosszabb 
lenne, ha szégyent hozna a fejére. Ettől jobban félt, mint a haláltól. 

Látta a félrehúzható rostélyt, amely elzárta az akna száját. Mögötte 


üresség volt, mert a lift éppen fölfelé jött. Az akna túlsó oldalán látta a lift 
motorját, amelyik a fönti hatalmas kerekeket forgatta. A gépezet 
gőzcsíkokat lövellt. A kábelek ostorként csapkodták a vezetősínt. Forró 
olajszag volt. 

Túl a kapun csörömpölve megjelent az üres lift. A szolgálatban lévő 
felszíni aknacsatlós félrehúzta a kaput. Rhys Price belépett, a két fiú 
követte. Tizenhárom bányász is beszállt — a lift tizenhat személyes volt. Az 
aknacsatlós becsapta a kaput. 

Szünet következett. Billy sebezhetőnek érezte magát. Alatta a padló 
szilárd volt, de oldalt simán átfért volna a lift ritkásan álló rúdjai között. A 
ketrec drótkötélen függött, de ez sem jelentett teljes biztonságot: mindenki 
tudta, hogy 1902-ben Tirpentwysben egy napon elpattant a kábel, és a lift 
az akna fenekére zuhant, nyolc ember halálát okozva. 

Bólintott a mellette álló bányásznak. Faggyús Harry Hewitt volt az, egy 
holdvilágképű fiú, alig három évvel idősebb, de legalább harminc centivel 
magasabb nála. Billy emlékezett Harryra az iskolából: lecsúszott a 
tízévesek közé, és ott is ragadt. Minden évben megbukott, amíg elég idős 
nem lett, hogy dolgozni kezdjen. 

Csengő jelezte, hogy a lenti aknacsatlós bezárta a saját kapuját. A fenti 
meghúzott egy kart, mire megszólalt egy másik csengő. A gőzmotor 
sziszegett, azután ismét döndült egyet valami. 

A kalitka zuhanni kezdett a semmiben. 

Billy tudta, hogy szabadon esnek, de még időben lefékeznek, hogy 
simán megérkezzenek, ám az elméleti tudás nem készítette föl arra az 
érzésre, hogy meg sem állnak a föld gyomráig. A lába elvált a padlótól. 
Rémülten felsikoltott. Nem bírta magába fojtani. 

Mindenki nevetett. Ezek szerint tudták, hogy először van itt, és várták, 
hogyan reagál. Későn vette észre, hogy valamennyien markolják az oldalsó 
rudakat, nehogy fölszálljanak. De a tudás sem csillapította a félelmét. Csak 
úgy bírt elhallgatni, hogy összeszorította a fogait. 


Végül működésbe lépett a fék. A zuhanás lassult, Billy lába 
visszaereszkedett a padlóra. Megmarkolt egy rudat, és igyekezett nem 
reszketni. Egy perc múlva sértettség váltotta fel a félelmét, de olyan erős, 
hogy csaknem kibuggyantak a könnyei. Belenézett Faggyús vigyorgó 
képébe, és ráordított, túlkiabálva a zajt: 

— Hewitt, te húgyagyú, fogd be a lepcses pofád! 

Faggyús arca egy szempillantás alatt megváltozott. Dühösnek tűnt, ám a 
többiek csak még jobban nevettek. Billy bocsánatot kért Jézustól a 
káromkodásért, de egy kicsivel kevésbé érezte hülyének magát. 

Tommyra nézett, akinek fehér volt az arca. Vajon ő is sikoltott? Billy 
félt megkérdezni, mert hátha azt feleli, hogy nem. 

A lift megállt, a kaput félrehúzták, Billy és Tommy reszketve belépett a 
bányába. 

Félhomály fogadta őket, a bányászlámpák kevesebb fényt adtak, mint 
otthon a fali petróleumlámpák. A bánya olyan sötét volt, mint a holdtalan 
éjszaka. Talán nem is kell látniuk ahhoz, hogy fejthessék a szenet, 
gondolta Billy. Keresztültapicskált egy pocsolyán, és mikor lenézett, 
mindenfelé sarat és vizet látott, ami halványan csillogott a lámpák 
lángjától. Furcsa ízt érzett a szájában: a levegő sűrű volt a szénportól. 
Lehetséges, hogy az emberek egész nap ezt szívják be? Talán azért 
köhögnek és köpködnek állandóan a bányászok. 

Négy ember várta, hogy beszállhasson és fölmehessen. Bőrtáska volt 
náluk, és Billy rájött, hogy tűzoltók. Minden reggel, mielőtt a bányászok 
dolgozni kezdtek volna, a tűzoltók ellenőrizték a gáz szintjét. Ha a 
metánszint elfogadhatatlanul magas volt, nem engedték dolgozni az 
embereket, amíg ki nem szellőzött a gáz. 

A közvetlen közelükben meglátta a pónik bokszainak sorát meg egy 
nyitott ajtót, amely egy ragyogóan kivilágított helyiségbe nyílt. Íróasztal 
állt benne, az  igazgatóhelyettesek irodája lehetett. Az emberek 
szétszóródtak a négy alagútban, amelyek sugárirányban ágaztak ki az akna 


mélyéből. Ezeket az alagutakat vágatnak hívták, és azokhoz a frontokhoz 
vezettek, ahol a szenet fejtették. 

Price odavitte őket egy bódéhoz, és kinyitott egy lakatot. A bódé 
szerszámkamrának bizonyult. Kiválasztott két lapátot, odaadta a fiúknak, 
majd ismét bezárta az ajtót. 

Odamentek az istállóhoz. Rövidnadrágra és bakancsra vetkőzött férfi 
lapátolta a trágyás szalmát a bokszokból egy csillébe. Verejték csurgott 
izmos hátán. Price megkérdezte: 

— Akarsz egy fiút segítségnek? 

A férfi megfordult, és Billy fölismerte Pónis Dait, a Bethesda-imaház 
egyik elöljáróját. Dai nem mutatta, hogy ő is felismerte volna a fiút. 

— A kicsi nem kell — mondta. 

— Rendben -— biccentett Price. — A másik Tommy Griffiths. A tiéd. 

Tommy elégedettnek tűnt. Teljesült a kívánsága. Noha csak ganéznia 
kell, mégis az istállóba került. 

— Gyerünk, Kettős Billy — mondta Price, és elindult az egyik vágatban. 

Billy a vállára vette a lapátot, és követte. Most jobban szorongott, hogy 
Tommy már nem volt vele. Bárcsak a barátjával együtt ganézhatna! 

— Mit fogok csinálni, Mr. Price? — kérdezte. 

— Nem is sejted, ugye — mondta Price. — Mit gondolsz, miért kaptad azt 
a kurva lapátot? 

Billy megdöbbent, amikor hallotta, milyen közömbösen ejti ki a tiltott 
szót. Fogalma sem volt, hogy mit fog csinálni, de nem tett fel több kérdést. 

Az alagút keresztmetszete kör alakú volt, a mennyezetét görbe 
acélpántok tartották. Kéthüvelykes cső húzódott végig a mennyezeten, 
feltehetően vizet szállított. A vágatokat minden éjjel végiglocsolták, 
igyekeztek lekötni a szénport. Ez a por nem csupán az emberek tüdejét 
veszélyeztette — hacsak ez lett volna a gond, a Celtic Minerals valószínűleg 
nem törődik vele —, de tűzveszélyes is volt. Ám a locsolóberendezés nem 
volt megfelelő. Papa váltig állította, hogy nagyobb átmérőjű csövekre 


lenne szükség, de Perceval Jones nem volt hajlandó pénzt költeni erre. 

Kétszáz méter után befordultak egy keresztvágatba, amely fölfelé 
emelkedett. Ez egy régebbi, keskenyebb alagút volt, acélgyűrűk helyett 
fából ácsolt főték tartották. Price-nak le kellett hajtania a fejét, ahol a 
mennyezet megroskadt. Huszonöt méterenként elhaladtak a fejtésekhez 
vezető nyílások előtt, ahol már dolgoztak a bányászok. 

Morajló hangot hallott, Price pedig azt mondta: 

— A búvónyílásba. 

— Micsoda? — Billy a földre nézett. A város kövezetében voltak 
csatornanyílások, de itt semmit sem látott, csak a síneket, amelyeken a 
csilléket vontatták. Fölpillantott, és látta, hogy a lejtőn csillesort vontatva 
gyors ügetésben közeledik egy póni. 

— A búvónyílásba — ordította Price. 

Billy még mindig nem értette, hogy mit akarnak tőle, de látta, hogy az 
alagút alig szélesebb a csilléknél, amelyek össze fogják zúzni. Price ekkor 
úgy eltűnt, mintha belépett volna a falba. 

Billy eldobta a lapátját, megfordult, és futva indult el azon az úton, 
amelyen jött. Igyekezett lehagyni a pónit, de az meglepő sebességgel 
haladt. Ekkor meglátott egy falba vágott fülkét, amely az alagút tetejéig 
ért, és rájött, hogy nagyjából húszméterenként eddig is látott ilyeneket, de 
nem jegyezte meg őket. Price bizonyára ezeket nevezte búvónyílásnak. 
Beugrott a lyukba, és a szerelvény eldübörgött mellette. 

Miután a csillék elmentek, a ziháló Billy kilépett a lyukból. 

Price úgy tett, mintha dühös lenne, de mosolygott. 

— Figyelmesebbnek kell lenned — mondta. — Máskülönben meghalhatsz 
idelent, mint a bátyád. 

Billy úgy találta, hogy a legtöbb bányász élvezettel pécézi ki és gúnyolja 
a fiúk tudatlanságát. Elhatározta, hogy ő nem tesz ilyet, ha felnő. 

Fölvette a lapátot. Ép volt. 

— Szerencséd — jegyezte meg Price. — Ha a csille eltörik, az újért 


fizetned kellett volna. 

Továbbmentek, és hamarosan elértek egy üres szakaszt, ahol senki nem 
volt. A lábuk alatt kevesebb víz csordogált, a talajt vastag rétegben 
borította a szénpor. Többször befordultak, és Billy elvesztette az 
irányérzékét. 

Olyan helyre értek, ahol az alagutat egy piszkos, öreg csille torlaszolta 
el. 

— Ezt a szakaszt meg kell tisztítani — mondta Price. Ez volt az első 
alkalom, hogy vette a fáradságot bármit is elmagyarázni, és Billy úgy 
érezte, hogy hazudik. — Az a dolgod, hogy a mocskot belelapátold a 
csillébe. 

Billy körülnézett. A por harminccentis volt a lámpája fénykörében, és 
úgy sejtette, hogy máshol még sokkal vastagabb lehet. Egy hétig is 
lapátolhatja anélkül, hogy különösebb nyoma maradna a munkájának. És 
mi értelme? Ez a környék kimerült. De nem tett föl kérdéseket. Ez 
valószínűleg egyfajta vizsga. 

- Nemsokára visszajövök, és megnézem, hogy haladsz — mondta 
Price, és Billyt magára hagyva elindult visszafelé. 

A fiú nem erre számított. Azt hitte, idősebb emberekkel fog dolgozni, 
hogy tanulhasson tőlük. De azért csinálta, amit mondtak neki. 

Leakasztotta az övéről a lámpát, és körülnézett, hova tehetné. Nem volt 
semmi, amit polcnak használhatott volna. Letette a padlóra, de ott szinte 
semmi hasznát nem vette. Ekkor eszébe jutottak a szögek, amelyeket papa 
adott. Tehát ezért volt szükség rájuk. Kivette az egyiket. A lapáttal beverte a 
főte gerendájába, azután ráakasztotta a lámpát. Így már jobb. 

A csille mellig ért egy férfinak, neki azonban vállmagasságban volt, és 
amikor dolgozni kezdett, rájött, hogy a por fele lecsúszik a lapátról, mielőtt 
átbillenthetné a peremen. Néhány perc múlva fürdött a verejtékben, és 
megértette, mire való a második szeg. Beverte egy másik gerendába, 
fölakasztotta rá az ingét és a nadrágját. 


Egy idő múltán úgy érezte, hogy valaki figyeli. A szeme sarkából 
észrevett egy szobormerev alakot. 

— Jaj, istenem — kiáltotta és szembefordult vele. 

Price volt az. 

— Elfelejtettem ellenőrizni a lámpádat — mondta. Levette a szögről, és 
valamit csinált vele. — Nem valami jó — mondta. — Itt hagyom az enyémet. 
— Felakasztotta a másik lámpát, és eltűnt. 

Sunyi alak volt, de legalább törődni látszott Billy biztonságával. 

Folytatta a munkáját. Nemsokára sajogni kezdett a karja és a lába. 
Hozzászokott a lapátoláshoz, biztatta magát: papa egy disznót tartott a ház 
mögötti senki földjén, és az ő dolga volt, hogy hetente egyszer kiganézza. 
De az negyedóráig tart. Lehet ezt egész nap csinálni? 

A por alatt a föld sziklás és agyagos volt. Egy idő után sikerült 
megtisztítania vagy egy fél négyzetméternyi szakaszt az alagút teljes 
szélességében. A mocsok éppen csak ellepte a csille fenekét, de ő máris 
kifulladt. 

Igyekezett előbbre tolni a kocsit, hogy ne kelljen messzire gyalogolnia a 
lapáttal, de a kerekek mintha beszorultak volna, olyan régen nem 
használták. 

Nem volt órája, és nehéz volt kitalálni, mennyi idő múlt el. Lassabban 
kezdett dolgozni, hogy megőrizze az erejét. 

Ekkor kialudt a lámpa. 

A láng először pislákolni kezdett. Billy aggodalmasan sandított a 
szögön lógó lámpára, de tudta, hogy ha sújtólég fenyeget, akkor a láng 
megnyúlik. Ám nem látott ilyet, így biztonságban érezte magát. Ekkor a 
láng kihunyt. 

Eddig sosem tapasztalt ilyen sötétséget. Semmit sem látott, még egy 
szürke foltot sem, még a feketeségnek sem voltak árnyalatai. Arcához 
emelte a lapátot, pár centire az orrától, mégsem látta. Ilyen lehet, amikor 
megvakul valaki. 


Mozdulatlanul. állt. Mit csináljon? El kellene vinnie a lámpát a 
gyújtóállomáshoz, de nem találna vissza az alagutakban, még akkor se, ha 
látna. Órákig bolyonghatna ebben a feketeségben. Fogalma sem volt, hány 
kilométerre nyúlnak a felhagyott vágatok, és nem akarta, hogy 
kutatócsoportot küldjenek a keresésére. 

Meg kell várnia Price-t. Az aligazgató azt mondta, , nemsokára" 
visszajön. Ez jelenthet néhány percet, egy órát vagy még többet. Billy 
gyanította, hogy inkább később jön, mint előbb. Nyilván Price fundálta ki 
az egészet. Egy biztonsági lámpa nem tud csak úgy kialudni, és itt gyenge 
a légmozgás. Price fogta Billy lámpáját, és kicserélte egy olyanra, amiben 
már kevés volt az olaj. 

Elöntötte az önsajnálat, könnyek szöktek a szemébe. Mit tett, hogy ezt 
érdemelte? Azután összeszedte magát. Ez egy újabb vizsga, olyan, mint a 
lift. Majd ő megmutatja, hogy elég kemény. 

Úgy döntött, tovább dolgozik, még a sötétben is. Megmozdult, most 
először, amióta kialudt a lámpa. A földre engedte a lapátot, és előre 
csúsztatta, hogy fölszedje a port. Amikor fölemelte, a súlyából úgy ítélte 
meg, hogy tele van. Megfordult, tett két lépést, meglendítette a lapátot, 
igyekezett beborítani a port a csillébe, de elvétette a magasságot. A lapát 
nekicsapódott a csille oldalának, és hirtelen megkönnyebbült, ahogy a por 
a földre omlott. 

Változtatnia kell. Ismét próbálkozott, magasabbra emelve a lapátot. 
Amikor kiborította a port, és leengedte a lapátot, érezte, hogy a nyél a 
csille peremének ütközik. Ez már jobb volt. 

A munka távolabb vitte a csillétől. Időnként még tévedett, míg 
hangosan el nem kezdte számolni a lépéseket. Kialakított egy ritmust, és 
noha az izmai fájtak, képes volt tovább dolgozni. 

Ahogy gépiessé vált a munka, az elméje szabadon csaponghatott, és ez 
nem volt olyan jó. Azon töprengett, meddig nyúlhat előtte a vágat, és 
milyen hosszú szakaszon hagyták fel. A feje fölötti több száz méter 


vastagságú földre gondolt, és a súlyra, amely ezeket az öreg fagerendákat 
nyomja. Eszébe jutott Wesley bátyja és mások, akik ebben a bányában 
haltak meg. A szellemük természetesen nincs itt. Wesley Jézussal van. 
Lehet, hogy a többiek is. Ha ugyan nem egy másik helyre kerültek. 

Kezdett félni, és úgy döntött, hiba volt a szellemekre gondolni. Rájött, 
hogy éhes. Itt van már az ebédidő? Fogalma sem volt róla, de úgy vélte, 
akár ehet is. Odament, ahol a ruhája lógott, és addig matatott a földön, 
amíg ki nem tapogatta a kulacsot és a bádogdobozt. 

Leült, hátát a falnak vetette, és jól meghúzta a hideg, édes teát. 
Miközben a zsíros kenyeret ette, halk neszt hallott. Remélte, hogy Rhys 
Price bakancsa nyikorog, de ez csak ábránd volt. Ismerte ezt a csikorgást: 
patkányok voltak. 

Nem félt. Aberowen minden utcájának minden árka tele volt 
patkányokkal. De a sötétben merészebbnek tűntek, és a következő percben 
az egyik keresztülfutott a fiú meztelen lábszárán. Billy áttette az ételt a bal 
kezébe, fölemelte a lapátot, és lecsapott. Még csak meg sem ijesztette őket, 
és ismét érezte az apró karmokat a bőrén. Ez alkalommal az egyik a karján 
próbált felszaladni. Nyilván megérezték az étel szagát. A csikorgás 
erősödött. Billy azon gondolkozott, hányan lehetnek. 

Fölállt, a szájába tömte a maradék kenyeret. Még egy kis teát ivott, 
azután megette a süteményt. Finom volt, tele aszalt gyümölccsel és 
mandulával, de aztán egy patkány felrohant a lábán, ő pedig kénytelen volt 
behabzsolni a süteményt. 

Az állatok mintha tudták volna, hogy elfogyott az étel, mert a csikorgás 
fokozatosan elhalkult, azután végleg abbamaradt. 

Az evés egy időre visszaadta az erejét. Visszament dolgozni, de a háta 
égni kezdett. Lassabban mozgott, gyakrabban állt meg pihenni. 

Hogy felvidítsa magát, arra gondolt, biztosan későbbre jár, mint hiszi. 
Talán már dél van. Valaki érte jön, és elviszi, amikor vége a sihtának. A 
lámpás ember ellenőrzi a számokat, így mindig tudják, ha valaki nem tért 


vissza. De Price elvitte Billy lámpáját, kicserélte egy másikra. Talán azt 
tervezi, hogy idelent hagyja éjszakára? 

Ez nem létezik. Papa szétveri a berendezést. A főnökök félnek papától — 
Perceval Jones többé-kevésbé beismerte. Billy nem kételkedett benne, 
hogy előbb-utóbb valaki megkeresi. 

De amikor ismét megéhezett, már bizonyosra vette, hogy sok óra telt el. 
Kezdett nagyon félni, és ez alkalommal nem bírta elhessegetni a félelmét. 
A sötétség volt az, amitől rettegett. Kibírná a várakozást, ha legalább látna. 
Ám ebben a szurokfeketeségben úgy érezte, elmegy az esze. Nem volt 
irányérzéke, és valahányszor eltávolodott a csillétől, azon töprengett, 
nekimegy-e a vágat falának? Korábban azon aggódott, nehogy sírjon, mint 
egy kisgyerek. Most meg kellett fékeznie magát, hogy ne sikoltson. 

Ekkor eszébe jutott, mit mondott mama: , Jézus mindig veled van, még 
odalent az aknában is." Azt hitte, csak azért mondja, hogy a fia jól 
viselkedjen. De rájött, hogy az anyja bölcsebb ennél. Jézus természetesen 
vele van. Jézus mindenütt ott van. A sötétség nem számít, az idő múlása 
sem. Billyre vigyáz valaki. 

Hogy ne feledkezzen meg erről, rázendített egy himnuszra. Nem 
szerette a hangját, amely még mindig éles szoprán volt, de mivel senki sem 
hallhatta, olyan hangosan énekelt, ahogy csak tudott. Amikor minden 
versszakot végigénekelt, és kezdett visszatérni a félelem, elképzelte, hogy 
Jézus a csille másik oldalán áll, és őt figyeli, komoly együttérzéssel 
szakállas arcán. 

Elkezdett egy másik himnuszt. A dallam ütemére lépkedett és lapátolt. A 
legtöbb himnusz lendületes volt. Időnként ismét elfogta a félelem, hogy 
megfeledkeztek róla, véget ért a sihta, és ő egyedül lesz idelent; azután 
eszébe jutott a hosszú köntösű alak, aki ott áll vele a sötétben. 

Sok himnuszt tudott. Amióta elég nagy lett ahhoz, hogy képes legyen 
nyugton ülni, minden vasárnap háromszor járt a Bethesda-imaházban. A 
zsoltároskönyvek drágák voltak, és a gyülekezet nem minden tagja tudott 


olvasni, így hát mindenki megtanulta a szavakat. 

Amikor már tizenkét himnuszt elénekelt, úgy vélte, hogy eltelt egy óra. 
Most már biztosan vége a sihtának! De azért elénekelt még tizenkét 
himnuszt. Utána már belezavarodott. A kedvenceit kétszer is elénekelte. 
Egyre lassabban dolgozott. 

Éppen torkaszakadtából fújta, hogy , Fölkele Ő a sírból", amikor fényt 
látott. Ekkor már annyira gépiesen dolgozott, hogy nem állt meg, 
fellapátolt egy újabb adag port, és még mindig énekelve elvitte a csilléhez, 
miközben a fény erősödött. A himnusz véget ért, Billy a lapátjára 
támaszkodott. Rhys Price állt ott, övén a lámpával, árnyékba borult arccal, 
és valahogy furcsán nézett rá. 

Billy nem engedte meg magának, hogy föllélegezzen. Azért sem 
mutatja meg Price-nak, mit érez. Belebújt az ingébe és a nadrágjába, 
azután levette a sötét lámpát a szögről, és az övére akasztotta. 

— Mi történt a lámpáddal? — kérdezte Price. 

— Jól tudja azt maga, hogy mi történt — felelte Billy, és a hangja 
különösen, felnőttesen csengett. 

Price megfordult, és elindult visszafelé a vágatban. 

Billy habozott. A másik irányba pillantott. A csille túloldalán egy 
pillanatra látott egy szakállas arcot és egy világos köntöst, de az alak 
rögtön úgy elenyészett, akár a gondolat. 

— Köszönöm — mondta Billy az üres alagútnak. 

Miközben Price nyomában baktatott, a lába annyira fájt, hogy úgy 
érezte, összeesik, de ez sem izgatta. Ismét látott, és vége volt a műszaknak. 
Hamarosan otthon lesz, és lefekhet. 

Elérték az akna alját, és egy csomó fekete arcú bányásszal beszálltak a 
liftbe. Tommy Griffiths nem volt köztük, Faggyús Hewitt viszont igen. 
Miközben a fönti jelzésre vártak, Billy észrevette, hogy sanda vigyorral 
figyelik. 

— Hogy ment az első nap, Kettős Billy? — kérdezte Hewitt. 


— Köszönöm, jól — felelte Billy. 

Hewitt rosszindulatúan bámulta: kétségtelenül nem felejtette el, hogy 
Billy húgyagyúnak nevezte. 

— Semmi probléma? — kérdezte. 

Billy habozott. Nyilvánvalóan tudtak valamit. Hát akkor tudják meg, 
hogy nem adta meg magát a félelemnek. 

— Kialudt a lámpám - felelte, és alig bírta leplezni hangjának remegését. 
Price-ra nézett, de úgy döntött, férfiasabb lesz, ha nem kezd vádaskodni. — 
Egy kicsit nehéz volt lapátolni egész nap a sötétben — fejezte be. Ezzel 
szépített a dolgon — még azt gondolhatják, nem is szenvedett olyan nagyon 
—, de jobb volt, mint elismerni a félelmet. 

Most egy öregebb férfi szólalt meg, John Jones, a Boltos, akit azért 
hívtak így, mert a felesége kis szatócsboltot üzemeltetett a nappalijukban. 

— Egész nap? — kérdezte. 

— Ja — bólintott a fiú. 

John Jones ránézett Price-ra, és azt mondta: 

— Te mocsok, egy óráról volt szó! 

Billy gyanúja megerősítést nyert. Valamennyien tudták, hogy mi 
történt, és úgy rémlik, minden új fiúval csinálnak valami hasonlót. Csak 
Price sokkal keményebb volt Billyvel a szokottnál. 

Faggyús Hewitt vigyorgott. 

— Nem ijedtél meg, amikor magadban voltál a sötétben, Billy fiú? 

Billy töprengett, hogy mit válaszoljon. Valamennyien őt nézték, várták, 
hogy mit felel. Eltűnt róluk a sunyi vigyor, még mintha szégyenkeztek 
volna is egy kicsit. Úgy döntött, nem hazudik. 

— Féltem, de nem voltam egyedül. 

Hewitt bambán nézett rá. 

— Nem voltál egyedül? 

— Természetesen nem -— felelte Billy. — Jézus velem volt. 

Hewitt hahotázott, de senki nem követte a példáját. Röhögése 


visszhangzott a csöndben, aztán hirtelen abbamaradt. 

Jó néhány másodpercig tartott a szótlanság, azután fém csörömpölt, a 
lift megrándult, a ketrec megállt. Harry elfordult. 

Ettől kezdve Jézus-velem Billynek hívták. 


Ha érdekli a folytatás, vásárolja meg a teljes e-könyvet a www.dibook.hu 
oldalon. 
Kiadónk összes könyve a www.gabo.hu oldalon nézhető meg. 


113 Körülbelül az ügyvédi kamarának felel meg. (A ford.) 


121 A Tower-font angolszász eredetű súlymérték, a Iroy-font a francia Iroyes városáról kapta 


a nevét, amellyel az angol kereskedők élénk forgalmat bonyolítottak le a IX. században. — A ford. 
131 Dengue-láz. — A ford 
141 1789-ig így hívták a párizsi polgármestert. — A ford. 


í5t A reneszánsz lakomái: a konyha és az asztal kincsei (fr.) 


15 Az anglikán egyház egyik irányzata. (A ford.) 


